Datasets:

NorHsangPha

/

shan-novel-tainovel_com

like 0

2025-01-03T15:22:05

https://tainovel.com/%e1%81%b5%e1%81%a2%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8%e1%80%9c%e1%82%84%e1%82%88%e1%81%b5%e1%80%b1%e1%82%83%e1%82%89%e1%82%81%e1%81%b5%e1%80%ba%e1%82%89/

ၵၢၼ်မိူင်းလႄႈၵေႃႉႁၵ်ႉ

ၼွင်ႉဢူၺ် မိူဝ်ႈလဵဝ်ပိူၼ်ႈတိုၼ်ႇသၢၼ်ႈ ၵၢၼ်ဝၢၼ်ႈၵေႃႈၸၢႆႉၵိူင်း ၵၢၼ်မိူင်းၵေႃႈလႅၵ်ႈလၢႆႈ ပီႈဢမ်ႇလႆႈပၢႆႈၼီ ယုမ်ႉႁၢင်ႈလီဢွၼ်ႇၸၢႆး ယွၼ်ႉငဝ်းလၢႆးၵၢၼ်မိူင်း ၶဵၼ်မိူၵ်ႈလိူင်းႁိမ်ၽိုတ်ႉ ပီႈၵေႃႈလႆႈဝိုတ်ႉဝၢင်း ၵၢၼ်တၢင်းႁိူၼ်းလၢႆလွင်ႈ ၸင်ႇၶဝ်ႈယိပ်းၵွင်ႈၼဵၼ် သင်ၽူႈၶဵၼ်ဝွတ်ႈဝၢႆး ၶႅၼ်သွၵ်ႇၸၢႆးၸၢင်ႈၶၢႆႉ ဢမ်ႇဢၢၼ်းၶၢႆႉၽႂ်ၵွင်ႉ လိူဝ်သေသူၼွင်ႉၵေႃႉလဵဝ်ၼႃႈသူ ပၢႆၵမ်-သွၼ်ၶိူဝ်းမိူင်း 21.02.2024

['ဝွၵ်း']

2025-01-03T15:07:12

https://tainovel.com/%e1%80%95%e1%80%b1%e1%82%83%e1%80%b8%e1%80%9e%e1%80%b0%e1%80%a2%e1%80%99%e1%80%ba%e1%82%87%e1%80%a2%e1%81%a2%e1%81%bc%e1%80%ba%e1%80%b8%e1%81%bd%e1%80%bd%e1%80%99%e1%80%ba%e1%82%89/

ပေႃးသူဢမ်ႇဢၢၼ်းၽွမ်ႉ

ပေႃးသူဢမ်ႇဢၢၼ်းၽွမ်ႉ ယႃႇယွမ်ႉၸႂ်ႁၵ်ႉမႃး ႁိူၼ်းၶႃးဢၼ်ယွၵ်းၵၢၼ်ႉ ႁၢၼ်ႉလၼ်ႇလုတ်ႈၸၢၼ်းယွၵ်း သဵမ်ပွၵ်းဝဵၵ်ႉၶုတ်းလိၼ် ႁဵတ်းၵိၼ်သူၼ်လေႃးၼႃး လူတ်ႉၵႃးၵေႃႈႁၢမ်းပဝ်ႇ သိူဝ်ႈၶူဝ်းၵဝ်ႇလမ်ၶႆး တႆးၼွၵ်ႈဝဵင်းၸိူင်ႉႁဝ်း ယုမ်ႉလဝ်းၼွင်ႉလိုၼ်းပၢႆ ၵူဝ်ဢၢႆပိူၼ်ႈယွၼ်ႉၸၢႆး ႁၢတ်ႈႁၢႆးတိုၵ်ႉၸင်ႇယႂ်ႇ သႂ်မႂ်ႇၼႃႈလွတ်ႈငႂ်ႈ တႂ်ႈႁိူၼ်းပိုၼ်ႉလိၼ်လႅင် ၽၵ်းၵႅင်ယဝ်ႉၽၵ်းၸေႃး ပေႃးၼွင်ႉၽွမ်ႉၸႂ်မႃး ႁိူၼ်းၶႃးၽၢၵ်ႈတူင်ၶွၼ်ႈ ပႂ်ႉႁပ်ႉတွၼ်ႈသူယူႇဢိူဝ်ႈၵူၼ်းႁၢင်ႈလီ..။ ပၢႆၵမ်-သွၼ်ၶိူဝ်းမိူင်း 6.11.2022

['ဝွၵ်း']

2024-12-24T16:18:40

https://tainovel.com/%e1%80%9d%e1%82%86%e1%82%89%e1%81%b5%e1%82%83%e1%82%88%e1%81%b6%e1%81%bc%e1%80%ba%e1%81%b6%e1%81%a2%e1%80%9d%e1%80%ba%e1%80%b8%e1%80%9a%e1%81%a2%e1%80%99%e1%80%ba%e1%80%b8/

ဝႆႉၵႃႈၶၼ်ၶၢဝ်းယၢမ်း

ဢၼ်ၶဝ်ဢွင်ႇမၢၼ် ၸူမ်းသိူဝ်းလူၺ်ႈတၢင်းမုင်ႈမွင်းၶဝ်တဵမ်ထူၼ်ႈၼၼ်ႉ မိူဝ်ႈၶဝ်ပႆႇဢွင်ႇမၢၼ်ၼၼ်ႉ ၸွင်ႇၸဝ်ႈၵဝ်ႇႁူႉၸွမ်းလွင်ႈၶဝ်ႁိုဝ် မိူဝ်ႈၶဝ်ပႆႇဢွင်ႇမၢၼ်ၼၼ်ႉ ၶဝႅမီးဝႆႉၵၢၼ်ဝၢင်းၽႅၼ်ဢိူဝ်ႈ ၵၢၼ်ဝၢင်းၽႅၼ်ဢၼ်ဝႃႈၼၼ်ႉ တီႈဢေႇသုတ်းမၼ်း တေမီးယူႇသၢမ်လွင်ႈ ၶဝ်မီးလွင်ႈလဵပ်ႈႁဵၼ်း ၶဝ်မီးတၢင်းၶတ်းၸႂ် ၶဝ်ဝႆႉၵႃႈၶၼ်ၶၢဝ်းယၢမ်း ဢၼ်ၶဝ်ဢွင်ႇပေႉမႃးၼၼ်ႉ ယုမ်ႇဝႃႈ တေပႃးၼႂ်းသၢမ်ၶေႃႈၼႆႉယူႇ ပၢႆၵမ် – သွၼ်ၶိူဝ်းမိူင်း 20.12.2024

['လွၼ်ႉမွၼ်းၵႂၢမ်း']

2024-12-24T16:14:14

https://tainovel.com/%e1%80%9e%e1%81%a2%e1%80%9d%e1%80%ba%e1%80%9c%e1%80%b0%e1%80%84%e1%80%ba%e1%81%b5%e1%80%b1%e1%82%83%e1%82%88%e1%80%a2%e1%80%99%e1%80%ba%e1%82%87%e1%80%95%e1%80%b5%e1%81%bc%e1%80%ba%e1%80%9e%e1%80%84/

သၢဝ်လူင်ၵေႃႈဢမ်ႇပဵၼ်သင်ၼႃ

တၢင်းႁၵ်ႉ ၵူၼ်းၼုမ်ႇၵူၼ်းသၢဝ်ၼၼ်ႉ မၼ်းႁႃငၢႆႈဢေႃႈ ၵူၺ်းၵႃႈ တၢင်းႁၵ်ႉဢၼ်တေယူႇၵႂႃႇလႆႈယိုၼ်းယၢဝ်းၼၼ်ႉ ၸွင်ႇမီးႁိုဝ် ၸွမ်းႁႃယူႇပႆႇထူပ်း တေႃႈၼင်ႇဝႃႈ ႁၵ်ႉယိုၼ်းယၢဝ်း ႁၵ်ႉတေႃႇၸူဝ်ႈၼႆ ၵႆႉႁၼ်ပိူၼ်ႈယွၼ်းသူးပၼ် ၼႂ်းဝၼ်းပၢင်ၶႅၵ်ႇၶဝ်ၼၼ်ႉၵေႃႈ ယင်းမေႃပႅတ်ႈၵၼ်ၵႂႃႇလႆႈ သင်ဢဝ်ႁၢင်ႈၽၢင်ၶဝ်ႈႁႃၵၼ် မၼ်းၵေႃႈပဵၼ်ပိူၵ်ႇၼွၵ်ႈၵူၺ်း ၽၢႆႇလႂ်ၽၢႆႇၼိုင်ႈ မီးတီႈယူပ်ႈယွမ်း တီႈဢမ်ႇလီမႃးၵေႃႈ ယွမ်းႁပ်ႉဢမ်ႇလႆႈယဝ်ႉ ဢဝ်ငိုၼ်းၶမ်းပဵၼ်တီႈတမ်းၸႂ်သေ ႁႂ်ႈပဵၼ်တၢင်းႁၵ်ႉၵေႃႈ မၼ်းတေယူႇယိုၼ်းယၢဝ်းလႆႈသေမွၵ်ႈၵႃႈႁိုဝ် မိူဝ်ႈဢမ်ႇမီးသင်မႃးယဝ်ႉၼၼ်ႉ ၸွင်ႇတေယူႇၸွမ်းၵၼ်ၵႂႃႇလႆႈႁိုဝ် ၵူၼ်းၵေႃႉဢၼ်ႁဝ်းၵျိူၵ်ႈၶဝ်ၵႂႃႇယဝ်ႉၼၼ်ႉ မၼ်းဢမ်ႇယဝ်ႉတီႈၵျိူၵ်ႈၵူၺ်း တႃႇယူႇသၢင်ႈသဝ်းၵႂႃႇမိူဝ်းၼႃႈၼၼ်ႉ တၢင်းယၢမ်ႈၶဝ်ၵေႃႈ ႁဝ်းတေလႆႈယွမ်းႁပ်ႉမၼ်းဢမ်ႇႁိုဝ် ၶဝ်ႈၵၼ်ဢမ်ႇလႆႈဢၼ်ဝႃႈၼၼ်ႉၵေႃႈ ပဵၼ်လွင်ႈတၢင်းႁဵတ်းႁႂ်ႈၵူၼ်းႁၵ်ႉၵၼ်ၽႄတၢင်းၶၢတ်ႇၵၼ်ၵႂႃႇလႆႈလႄႈ ထႅင်ႈတၢင်းၼိုင်ႈသမ်ႉ ႁဵတ်းႁႂ်ႈၵူၼ်းၵေႃႉဢၼ်လႆႈႁၵ်ႉႁႅင်းၼႃႇၼၼ်ႉ လႆႈယဵၼ်ႉၶၢမ်ႇမိူၼ်ၵူၼ်းငိူဝ်ႈသေယူႇၸွမ်းမၼ်းယဝ်ႉ လိူၵ်ႈၼမ်ၼႃႇၸင်ႇလႂ်ဝႃႈဢမ်ႇမီးၽႂ်ဢဝ် မိူဝ်ႈလိူၵ်ႈလႆႈၵေႃႈလိူၵ်ႈၽႅဝ်လေႃႇ ၸူဝ်ႈၸၢတ်ႈပၢၼ်သၢဝ်ၼၼ်ႉမီးၸူဝ်ႈလဵဝ်ပၢၼ်ၵူၼ်းၵူၺ်းလူး လိူၵ်ႈဢမ်ႇလီ တၢင်းၶီၸၢင်ႈတူၵ်းထိုင်တူဝ်ၶိုၼ်းဢေႃႈ မုင်ႈမွင်းႁႂ်ႈလႆႈထူပ်း ၵူၼ်းၵေႃႉဢၼ် မေႃဝႆႉၵႃႈၶၼ်ၵၼ် ၼပ်ႉထိုဝ်ၵၼ် သိုဝ်ႈယူဝ်းတေႃႇၵၼ်၊ ၵူၼ်းၵေႃႉဢၼ်တေၶဝ်ႈမႃးပဵၼ်သုၼ်ႇၼိုင်ႈၼႂ်းၸၢတ်ႈပၢၼ်ႁဝ်းလႆႈ၊ ဢမ်ႇဝႃႈတုၵ်ႉႁိုဝ်သိူဝ်း မီးယူႇၸွမ်းၵၼ်တႃႇသေႇလႄႈ သမ်ႉဝႃႈၸႂ်ႉၸၢတ်ႈပၢၼ်ႁူမ်ႈၵၼ်ၵႂႃႇတေႃႇၸူဝ်ႈၵေႃႈ ဢမ်ႇမေႃဢိမ်ႇ ၵူၼ်းၵေႃႉၼၼ်ႉ ၸွင်ႇတေမီးႁိုဝ် ၶေးတေပဵၼ်ဝႃႈ တၢင်းမုင်ႈမွင်းသုင်ၼႃႇပူၼ်ႉလႄႈ ယင်းတိုၵ်ႉပဵၼ်သၢဝ်လူင်ယူႇၵူၺ်းႁိုဝ် သင်ဝႃႈႁူပ်ႉၺႃး ၵူၼ်းၵေႃႉဢၼ်ႁဵတ်းႁႂ်ႈ သုၵ်ႉၸႂ်တုၵ်ႉၸႂ် ဢမ်ႇသိူဝ်းၸႂ်ၼႆ တေသိုပ်ႇပဵၼ်သၢဝ်လူင်ၵႂႃႇၵေႃႈ ဢမ်ႇပဵၼ်သင်ၼႃ ပေႃးဝႃႈႁဝ်းၵျေႃႇသိူဝ်းၸႂ်ယူႇ မွၵ်ႇတႂ်ႈၼမ်ႉ

['ပွင်ႈၵႂၢမ်း']

2024-12-24T15:58:08

https://tainovel.com/%e1%81%bc%e1%80%bd%e1%80%84%e1%80%ba%e1%82%89%e1%81%bc%e1%80%bd%e1%80%84%e1%80%ba%e1%82%89%e1%81%b6%e1%80%9d%e1%80%ba%e1%81%b6%e1%82%82%e1%80%ba%e1%82%88%e1%82%81%e1%82%82%e1%80%ba%e1%82%88/

ၼွင်ႉၼွင်ႉၶဝ်ၶႂ်ႈႁႂ်ႈသူႁူႉ ၵွၼ်ႇတေဝႆႉၸူႉ

လွၼ်ႉမွၼ်းၵႂၢမ်း ထိုင်ႉႉႉႉႉႉႉႉႉႉႉႉႉႉႉႉႉႉႉႉႉ ၼွင်ႉၼွင်ႉၶဝ်ၶႂ်ႈႁႂ်ႈသူႁူႉ ၵွၼ်ႇတေဝႆႉၸူႉ ၵၢပ်ႈပၢၼ်ယၢမ်းလဵဝ် ၵူႈလွင်ႈၼႆၵေႃႈၶိုၼ်ႈယႂ်ႈၶိုတ်းၵၢပ်ႈမႃးၵူႈဢၼ် ၸဵမ်ဢဝ်လွင်ႈယူႇသၢင်ႈၵိၼ်သဝ်းတေႃႇပေႃးထိုင် ပၢႆးၵပ်းသိုပ်ႇလႂ်ယူႇယဝ်ႉ။မိူဝ်ႈပၢၼ် ၵေႃႉလဵၵ်ႉတေႉလွင်ႈဝႆႉၸူႉၸူဝ်းဢၼ်ဝႃႈၼၼ်ႉ တေႁၼ်မိူၼ်ၼႂ်းၸိူင်းသေ တွႆးမိုဝ်း ၵႂႃႇလႄႇၸွမ်းၵၼ်၊ ၵႂႃႇလႂ်ၵေႃႈသွင်ၵေႃႉ ၼႆသေ တေလႅပ်ႈတူၺ်းမီးလွင်ႈမူၼ်ႈသိူဝ်းဝႆႉ ယူႇယဝ်ႉ။ ၵူၺ်းၵႃႈ သင်ဝႃႈထိုင်မႃးပၢၼ် ႁၢတ်ႈႁၢႆးမႃးယဝ်ႉၼႆတေႉ သင်ဝႃႈတေ ဝႆႉၸူႉၼိုင်ႈၵေႃႉ တေၶဝ်ႈၵႂႃႇပၢၼ်ၽဝ ၽႂ်သေၵေႃႉꧦယဝ်ႉၼႆတေႉ တေလႆႈမီးလွင်ႈႁၢင်ႈ ႁႅၼ်း တႅပ်းတတ်းၸႂ်လီလီ ယဝ်ႉသေၸင်ႇၶဝ်ႈၵႂႃႇၽဝ ၶဝ်ၼၼ်ႉ တေသၢင်ႇထုၵ်ႇလီယူႇၼႆၶႃႈႁဝ်းႁၼ်ထိုင်ၼင်ႇၼႆယူႇယဝ်ႉ။ယဝ်ႉၵေႃႈသင်ပဵၼ်ၽူႈၸႆၢးၸိုင်လွင်ႈၵၢၼ်ဢဝ်ပုၼ်ႈၽွၼ်းၸၢတ်ႈပၢၼ်ၼၢင်းယိင်းၵေႃႉၼိုင်ႈဢၼ်ဝႃႈၼၼ်ႉ ဢမ်ႇငၢႆႈငၢႆႈၼႆ ၽႂ်ၽႂ်ၵေႃႈတေႁူႉလီၵၼ်ယူႇယဝ်ႉ။ သင်ဝႃႈတေဢၢၼ်းဝႆႉၸူႉႁၵ်ႉတေႉတေႉ ယိူင်းထိုင်တီႈတေၵူပ်ႉၵူႈၵၼ်ၼႆၸိုင် ႁဝ်းလူဝ်ႇလႆႈမီး ၼမ်ႉၵတ်ႉဝႆႉသေဢၼ်ဢၼ်ၼၼ်ႉ တေလီယူႇယဝ်ႉ။ၵၢၼ်တီႈႁဝ်းသွၵ်ႈႁႃတူဝ်ၵဝ်ႇႁၼ်ယဝ်ႉ၊ႁူႉဝႃႈလွင်ႈတၢင်းသူင်ယိူင်းမၢႆၸဝ်ႇၵဝ်ႇပဵၼ်သင်ယဝ်ႉၸင်ႇဝႆႉၸူႉၼႆႉတေႁဵတ်းႁႆႈမီး ၽွၼ်းလီ လွင်ႈလိူၵ်ႈၼႃႈၵၢၼ်တႃငၢၼ်းႁဝ်းယူႇယဝ်ႉ။ တၢင်းႁၵ်ႉၼႆႉႁၵ်ႉၵၼ်တၢၼ်ႇႁိုဝ်ၵေႃႈလၢႆး ၵူၺ်းၵႃႈလူဝ်ႇလႆႈၼပ်ႉသွၼ်ႇပႃး လွင်ႈႁႃၵိၼ်လဵင်ႉတွင်ႉဢၼ်ဝႃႈၼၼ်ႉ ယႃႇပေလိုမ်း။သမ်ႉဢိၵ်ႇထႅင်ႈဢၼ်ၼိုင်ႈလွင်ႈ ပၢႆးၸႂ်ႁဝ်းၵေႃႈလူဝ်ႇလႆႈႁၢင်ႈႁႅၼ်းဝႆႉ ဢၼ်ၼိုင်ႈယူႇယဝ်ႉ။ၵူၼ်းႁဝ်းၵမ်ႉၼမ် လိုမ်းလႃးပၢႆးယူႇလီတူဝ်ယူႇၼႆသေတႃႉ တေၵႆႉလိုမ်း လိုမ်းလႃးပၢႆးယူႇလီၸႂ်ၵၼ်ယူႇ ယဝ်ႉ။ႁဵတ်းသင်လႄႈဝႃႈၼၼ်ၸိုင် ပေႃးႁဝ်းလိုမ်းလႃး တူဝ်ႁဝ်းႁႆႈယူႇလီ လိုမ်းလႃးၸႂ်ႁဝ်းႁႂ်ႈမူၼ်ႈသိူဝ်းၵွၼ်ႇ ႁဝ်းၸင်ႇတေလိုမ်းလႃးလႆႈၵေႃႉဢၼ်ႁဝ်းႁၵ်ႉ ၼၼ်ႉလႆႈလီယူႇယဝ်ႉ။ ၵမ်းလိုၼ်းၶႃႈႁဝ်းၶႂ်ႈယွၼ်းသင်ႇဝႃႈ ၼင်ႇႁိုဝ် တၢင်းႁၵ်ႉၼိုင်ႈဢၼ် ႁႂ်ႈပေႃးယိုၼ်းယၢဝ်းၵႂုႇလႆႈၶၢဝ်းႁိုင်ၼၼ်ႉ ပိူင်လူင်မၼ်းတေႉပဵၼ်ၵၢၼ်မေႃဝႆႉဝၢင်းတမ်းၸႂ်ၵၼ်၊မေႃပွင်ႇၸႂ်ၵၼ်လႄႈဢမ်ႇၶတ်းၶိပ်ႇႁေႉႁၢမ်ႈၵၼ်ပူၼ်ႉတီႈ လႄႈ မီးၵၢၼ် Passionတူဝ်ၸဝ်ႈၵဝ်ႇၽႂ်မၼ်းတင်းသွင်ၼႆယူႇယဝ်ႉ။ ၶႃႈႁဝ်းယွၼ်းသူးႁႂ်ႈၼွင်ႉၼွင်ႉႁဝ်းၶဝ် သင်ဝႃႈဝႆႉၸူႉမႃးၼႆၵေႃႈႁႂ်ႈမေႃ ဝူၼ်ႉသွၼ်ႇတူၺ်းမိူၼ်ႇၼင်ႇလၢတ်ႈမႃးသေႁႂ်ႈမေႃသၢင်ႈၶူဝ်တၢင်းႁၵ်ႉၵႂႃႇယိုၼ်းယၢဝ်းၶၢဝ်းႁိုင်လႆႈသေၵမ်းၶႃႈ။ ဝွၵ်း- “မွင်” မွင် မွင်ၸႂ်မွင်​ၶေႃး မွင်သဝ်ႈဝဝ်းဝႃႈမွင် ၽွင်းၶိင်ႇပီႈဢၢင်ႈဢၢၼ်းႁၵ်ႉ ႁွမ်ၼွင်ႉ သမ်ႉဝႃႈပႆႇတူဝ်ႈတၼ်းလွင်ႈႁၵ်ႉ တၢင်ႉယုမ်ႉသူ. . . . . တၢင်းႁၢင်ႈလီသူ. . . . ​ လႄႈၶူၼ်ႁူဝ်ပွတ်းပွတ်းဢွၼ်ႇသူၼၼ်ႉ မႃးႁဵတ်းႁႂ်ႈႁဝ်းမဝ်းႁၵ်ႉယဝ်ႉ လႆႈၽၢတ်ႇယၢၼ်သူ မွင်ၶမ်ႈဝၼ်းၼႂ်ယဝ်ႉဢိူဝ်ႈ ဢမ်ႇလႆႈတၢင်းႁၵ်ႉသူၼႆႉ​ၼေႃ သင်​တေပဵၼ်မွၵ်ႇ​ၵေႃႈ ပဵၼ်မွၵ်ႇမွင်ၸႂ်လူင်ႇၼိုင်ႈၵူၺ်းယဝ်ႉဢိူဝ်ႈ သၢဝ်ၼွင်ႉဢွၼ်ႇ မွၵ်ႇၵီႊၼိူဝ်ပၢႆ ၽူးႁွမ် ဢွၼ်ႇဢူၺ်. . . . . . . . . . . ။ ပၢႆၵမ် ၼုမ်ႇၶိူဝ်းလႅင်း

['ပွင်ႈၵႂၢမ်း']

2024-12-24T15:48:31

https://tainovel.com/%e1%80%99%e1%80%bd%e1%81%b5%e1%80%ba%e1%82%87%e1%81%b5%e1%80%bd%e1%81%bc%e1%80%ba/

မွၵ်ႇၵွၼ်

မွၵ်ႇၵွၼ် ထိုင်လိူၼ်ၸဵင် မွၵ်ႇၵွၼ်ၵီႊၶွင်ႇၸမ်ႉ လႆႈၵိၼ်ၼမ်ႉၼၢႆးယမ်းၵတ်းၸိုၼ်ႈ။ မွၵ်ႇၵွၼ်ၵီႊ တီႈၼိူဝ်သၼ်လွႆၶဵဝ် ၶၢဝ်းလူမ်းပိဝ်ၼၼ်ႉပႆႇၶႂ်ႈႁူင်ႈ။ •••ၵွၺ်း••• မွၵ်ႇၵွၼ်ၼႆႉ မွၵ်ႇမႅၼ်ႈမိူဝ်ႈၶၢဝ်းၵတ်း ႁတ်းၶၢမ်ႇယမ်းၵေႃႈ ‌ဢမ်ႇႁိုင်လႆႈ။ ၸဝ်ႈမွၵ်ႇၵွၼ် မိူၼ်ႁၢင်ႈဢူၵ်းမႆႈလိူတ်ႇ ၼၢႆးတူၵ်းယမ်းၵေႃႈမႆႇဢမ်ႇႁိူတ်ႇ။ ၵေႃႉလုမ်းလႃး ၸၢင်ႊၸပ်းပႃးတၢင်းပဵၼ် ပိူၼ်ႈပွမ်ႈတူၼ်ႈၵွၼ်ဢမ်ႇၸၢင်ႊထဵင်။ လီမွင်ၸႂ် ၶမ်ႈၼႂ်ၵၼ်ႉလုမ်းလႃး ၽိူဝ်ႇထိုင်တူၼ်ႈယႂ်ႇမႃးၺႃးပွမ်ႈ။ တႃႇၶိုၼ်းဢွမ်ႈ သႂ်ႇၽုၼ်ႇလႄႈပၼ်ႁႅင်း ၼွၼ်းသိုဝ်ႈၵႅင်းဝူၼ်ႉၵေႃႈပႆႇပွင်ႇ။ ပိူၼ်ႈတႄႉဢွင်ႇ ႁဝ်းသမ်ႉမိူၼ်ၵူၼ်းယွင်ႇ ၸွင်ႇၸိုဝ်ႈႁိုဝ်ဢမ်ႇၸႂ်ႈဝူၼ်ႉတူၺ်း။ ပီႈဢူၺ်းလီ ၶိုၼ်ႈမိူင်းၽီၸမ်ႁွတ်ႈ ႁဝ်းသမ်ႉငရၢႆးၼၼ်ႉထိုင်ယွတ်ႈ။ ၵီႊဢွၵ်ႇမႃး ထၢင်ႇဝႃႈမူၺ်ၽွင်ယမ်း ၵမ်းတူၺ်းတႄႉပဵၼ်ၼမ်ႉတႃယွႆႉ။ လိူၼ်ဢၼ်ၵတ်း ႁဝ်းမွၵ်ႇၵူႊပီႊမိူင်း မိူဝ်ႈလဵဝ်မိူၼ်ႁၢမ်းၵူၼ်းသုတ်ႇဢၢႆ။ တႃႇသၢႆၸႂ် ယင်းလႆႈၸုၼ်ႉယူႇၵႂႃႇ ပိူဝ်ႈတႃႇမိူဝ်းၼႃႈတေပဵၼ်ႁိုဝ်။ ယွၼ်ႉသင်ၼႆႉ မွၵ်ႇၵွၼ်ပေႃးလႆႈႁဵဝ်ႇ ၵဵဝ်ႇၵွပ်ႈၵၢၼ်သိုၵ်းႁႃႉၵၢၼ်မိူင်း။ လႆႈလပ်းသိင်ႇ လိူဝ်သေလႅင်းႁိင်ႇႁွႆႈ ၽႂ်‌ေတၸွၺ်ႈလႆႈႁႂ်ႈမၼ်းလႅင်း။ တႃႇႁွမ်ႁႅင်း တေႁိုင်ထႅင်ႈၵႃႊႁိုဝ် ၵိုတ်းၸိူဝ်းတိုဝ်တၼ်ဢမ်ႇႁူႉသင်။ ၽိတ်းယဝ်ႉၵေႃႈ ဢမ်ႇထုၵ်ႇလီၽိတ်းထႅင်ႈ ပေႃးၽိတ်းၼမ်ႉၶူင်းၵေႃႈၸၢင်ႊႁႅင်ႈ။ ၼမ်ႉၶူင်းၵေႃႈဢမ်ႇႁႅင်ႈ ဢိင်ပိုင်ႈထႅင်ႈလွၺ်လဵင်း ႁဝ်းမီးႁႅင်းၽွမ်ႉႁူမ်ႈ တိုၼ်းဢမ်ႇၵုမ်ႈၸူးၽႂ် တႃႈမုင်ႈၼၼ်ႉႁၼ်ၵႆ ၶပ်ႉယႆၸုင်ယိမ်းမိုဝ်း ၶူဝ်းၶဵဝ်လႄႈၶူဝ်းလၢႆး ၸၢႆးယိင်းၸုမ်းၵူၼ်းၼုမ်ႇ ယႃႇၵုမ်ႇမိုင်ႉၼိုၵ်းထိူင်း ပႃးၽူႈႁဵတ်းၵၢၼ်မိူင်း ၵေႃႉပိူင်းၾႆးလီၼႃႇ ႁူမ်ႈၸုမ်းပၢႆးပၺ်ႇၺႃႇ ႁူမ်ႈသင်ႇၶႃႇသိၼ်ထမ်း ၽွမ်ႉတမ်းၵၢၼ်ႁႂ်ႈမႅၼ်ႈ ၶဝ်ႈတၢင်းတိုဝ်းသၢင်ႇထုၵ်ႇ သိုပ်ႇၽုၵ်ႇမွၵ်ႇၵွၼ်ႁႂ်ႈတူဝ်ႈမိူင်း။ ၼပ်ႉယမ်ၽူႈလူလိၵ်ႈႁဝ်းၶဝ်သေၶႃႈႁဝ်း သၢႆၾႃႉ(မိူင်းသႅၼ်ၸေႊ) December, 16,2024

['ဝွၵ်း']

2024-12-24T15:43:57

https://tainovel.com/%e1%80%9e%e1%80%ad%e1%80%af%e1%81%b5%e1%80%ba%e1%80%b8%e1%82%81%e1%81%a2%e1%81%bc%e1%80%ba%e1%80%95%e1%82%82%e1%80%ba%e1%82%89%e1%80%90%e1%80%95%e1%80%ba%e1%82%89/

သိုၵ်းႁၢၼ်ပႂ်ႉတပ်ႉ

ၽွင်းၶၢဝ်းလိုဝ်ႈႁိူဝ်ႉမွႆႈ သမ်ႉလႆႈၼင်ႈပႂ်ႉတူၺ်းလိူၼ်လၢဝ်လႅင်း ဢမ်ႇပၼ်ႁႂ်ႈလႆႈလပ်းတႃ၊ ၽွင်းၶၢဝ်းၾူၼ်တူၵ်းဢွႆ သမ်ႉလႆႈလႄႇၵၢၼ်းၶိုၼ်ႈလွႆ တၢင်းယၢပ်ႇတၢင်းမိုၼ်ႈ တေၶိုၼ်ႈႁႃတီႈယူႇၼၼ်ႉ မၼ်းၵႆၼႃႇတၢၼ်ႇႁိုဝ်ၵေႃႈ ပုၼ်ႈၽွၼ်း တမ်းဝၢင်းဝႆႉယူႇၼိူဝ်လွႆ ဢၼ်ႁွင်ႉဝႃႈတပ်ႉၼၼ်ႉယဝ်ႉလူး။ ယူႇၼိူဝ်လွႆလုၵ်ႈၼႆႉသေ မုင်ႈတူၺ်းၵႂႃႇတၢင်းႁွင်ႇတၢင်းၸၢၼ်း လႆႈႁၼ်လွႆသုင်မိူင်းတႆးႁဝ်း ပဵၼ်သၼ်ပဵၼ်တေး တူၺ်းပေႃးဢမ်ႇသုတ်းႁူသုတ်းတႃလႆႈ၊ ၵူၺ်းၵႃႈ ဢွင်ႈတီႈၸိူဝ်းၼၼ်ႉ ယင်းဢမ်ႇပႆႇယၢမ်ႈယဵပ်ႇယၢင်ႈတူၺ်းထိုင် ၶႂ်ႈယဵပ်ႈယိုၼ်းထိုင်ယူႇၵေႃႈ ၶွင်သမ်ႉဝႃႈ ဢမ်ႇၸႂ်ႈတီႈႁဝ်းဢုပ်ႉပိူင်ႇ။ မိူင်းႁဝ်း ၼင်လိၼ်ႁဝ်း တေယဵပ်ႇယၢင်ႈၶၢမ်ႈတၢင်း ၶၢမ်ႈႁူၺ်ႈလွႆ တေလႆႈယွၼ်းၶႂၢင်ႉၽူႈပိူင်ႇၼမ်ႉငမ်းလိၼ်ၶဝ်ထႅင်ႈ ဢွင်ႈတီႈတႃႇႁဝ်းလွတ်ႈလႅဝ်း ၼိူဝ်ၽႅၼ်ႇလိၼ်မိူင်းႁဝ်းၼၼ်ႉ မၼ်းမီးယူႇတီႈလႂ်။ ၶၢဝ်းၵတ်းၵေႃႈလူမ်းထူဝ်းၽတ်ႉထွင်းႁႅင်း ၶၢဝ်းမႆႈၵေႃႈႁွၼ်ႉလိူတ်ႇၼႃႇ ၶၢဝ်းၾူၼ်ၵေႃႈ ၾူၼ်တူၵ်းထိပ်ႇၽၢင်ႈ ၽႃသုမ်ႉသမ်ႉပေႃးယွႆႉယွတ်ႇယမ်း ၽဝၵူၼ်းသိုၵ်းၼၼ်ႉ ဢမ်ႇၸႂ်ႈၵူၼ်းလႆႈၼွၼ်းဢုၼ်ႇ ဢမ်ႇၸႂ်ႈၵူၼ်းလႆႈၼွၼ်းယဵၼ် ဢမ်ႇတိုၵ်းၶဵၼ်ၵေႃႈ တေႃႈလႆႈၼွၼ်းပဵၼ်ၼႆယူႇၵူၺ်း။ ၵူၺ်းၵႃႈ ၵူၼ်းသိုၵ်းၵေႃႈ သမ်ႉမီးၸၼ်ႉထၢၼ်ႈမၼ်းထႅင်ႈႁိုဝ် ၸၼ်ႉၸဝ်ႈလႄႈ လုၵ်ႈၼွင်ႉ ၵွပ်ႈပဵၼ်သိုၵ်းႁၢၼ်ၵူၺ်းလႄႈ တေႃႈပဵၼ်လႆႈလုၵ်ႈၼွင်ႉၵူၺ်း ဢမ်ႇၸၢင်ႈၶဝ်ႈႁွတ်ႈထိုင်ၸၼ်ႉၸဝ်ႈလႆႈ၊ ၵွပ်ႈတိုၵ်ႉယူႇၵႆတႃႇတေထိုင်ယူႇလႄႈ ဢမ်ႇၸၢင်ႈလၢမ်းၶိုတ်းလႆႈ၊ ၵွပ်ႈသၢႆၸႂ်ယူႇဝႆႉတီႈပၢႆမၢၵ်ႇၵွင်ႈ တေလႆႈဢႅၼ်ႇလႅၼ်ႈၽၢႆယူႇတပ်ႉတႅဝ်းၼႃႈၵူၺ်းလႄႈ ၸၢတ်ႈၼႆႉ ၸွင်ႇတေလႆႈၶၢမ်ႇၸေးၸိမ်ႇၼၼ်ႉယူႇႁိုဝ်။ တႅမ်ႈ – သဵင်သႅၼ်ႇႁွင်ႉ

['ပွင်ႈၵႂၢမ်း']

2024-12-24T15:39:18

https://tainovel.com/%e1%80%99%e1%81%bc%e1%80%ba%e1%80%b8%e1%81%b8%e1%80%9d%e1%80%ba%e1%82%88-%e1%82%81%e1%80%b5%e1%80%90%e1%80%ba%e1%80%b8%e1%80%9e%e1%80%84%e1%80%ba%e1%80%9d%e1%82%86%e1%82%89-%e1%80%95%e1%80%af%e1%81%bc/

မၼ်းၸဝ်ႈ ႁဵတ်းသင်ဝႆႉ ပုၼ်ႈတႃႇၸိူဝ်းႁဝ်းႁႃး

မိူင်းၼိုင်ႈမိူင်းႁိုဝ် ၶိူဝ်းၼိုင်ႈၶိူဝ်းၼၼ်ႉ ၽူႈဢၼ်မီးၼမ်ႉၸႂ်ႁၵ်ႉၼိိူဝ်ၸိူဝ်ႉၸၢတ်ႈဝၢၼ်ႈမိူင်း ဢၼ်ၶၢမ်ႇယၢပ်ႇ​​ၶၢမ်ႇၽိုတ်ႇသေ ႁဵတ်ႈၵၢၼ်ၵွပ်ႇၵူႈဢဝ်သုၼ်ႇလႆႈသုၼ်ႇပဵၼ်ၶိုၼ်းၼၼ်ႉ တိုၼ်းမီးဝႆႉယူႇႁင်းၽႂ်မၼ်း ၵူႈၶိူဝ်းၵူႈမိူင်းယဝ်ႉ ပုၼ်ႈတႃႇတႆးႁဝ်း​​ၵေႃႈ ဢမ်ႇလႆႈႁၢမ်းၵၢတ်ႈ ၽူႈႁတ်းႁၢၼ် ၼင်ႇပိူၼ်ႈၼင်ႇၵဝ်ႇ။ ပုၼ်ႈတႃႇၼႂ်းသၢႆတႃပီႈၼွင်ႉတႆးၸိုင် ​​ပေႃးႁဝ်းလၢတ်ႈဝႃႈၽႂ်ပဵၼ်ၽူႈဢွၼ်ႁူဝ် ​​ၵေႃႉႁတ်းႁၢၼ်တႃႇတႆးႁဝ်း​​ပေႃးၼႆၸိုင် ၵမ်ႈၼမ်ၼႆႉႁဝ်း​​တေဢွၼ်ၵၼ်ႁၼ်မႅၼ်ႈၸဝ်ႈၼိုင်ႈ ၼၼ်ႉတႄႉ​​ၵေႃႈပဵၼ်ၸဝ်ႈယွတ်ႈသိုၵ်း ဢၼ်ပဵၼ်ႁူဝ်ပဝ်ႈလူင် RCSS/SSA ယူႇ ယၢမ်းၽွင်းမိူဝ်ႈလဵဝ်ၼႆႉၶႃႈယဝ်ႉ၊ ၽူႈဢွၼ်ႁူဝ်တႆးႁဝ်းၶႃႈ မီးယူႇလၢႆၸဝ်ႈလၢႆၵူၼ်း​​ၼႆ​​သေတႃႉ ပုၼ်ႈတႃႇၵၢမ်ႇၵျမ်ႇမႃႇၸိူဝ်ႉၸၢတ်ႈၸိုင်ႈတႆးႁဝ်းၶႃႈလႄႈ ၸိူဝ်းၶိူဝ်းႁဝ်းၶႃႈၼၼ်ႉ ၵူၼ်းတႆးၼွၵ်ႈမိူင်း ၼႂ်းမိူင်းႁဝ်းၶႃႈၵမ်ႈပႃႈၼမ်ၼႆႉ တိုၼ်းမုင်ႈႁၼ် ၸဝ်ႈယွတ်ႈသိုၵ်းဝႆႉပဵၼ်ပိူင်ယႂ်ႇၼႆ ထၢင်ႇ​​တေဢမ်ႇၽိတ်း။ တင်ႈတႄႇမိူဝ်ႈမၼ်းၸဝ်ႈၽၢတ်ႇႁိူၼ်း​​သေ ႁဵတ်းၵၢၼ်လၢႆးလုၵ်ႉၽိုၼ်ႉမႃးထိုင်ယၢမ်းလဵဝ်ၼႆႉ မီးမႃး တၢင်းႁိုင် 50 ပီႊယဝ်ႉ လွင်ႈမၼ်းၸဝ်ႈၶၢမ်ႈၽႃႇလတ်းပူၼ်ႉမႃးၸိူဝ်းၼၼ်ႉ ထူပ်းၺႃးတၢင်းယၢပ်ႇၶၢၼ်ၸႂ်လူင်ၸိူင်ႉႁိုဝ်ၽွင်ႈၼႆၼၼ်ႉ ၵူၼ်းၸိူဝ်းလဵပ်ႈႁဵၼ်းပိုၼ်းမၼ်းၸဝ်ႈ​​တၵ်းတေႁူႉႁၼ်ၵၼ်ယူႇ၊ သ​​လေႇၼႃႈၼႃတႆးႁိုဝ် ဢူမုၼ်ၽုင်းငဝ်းတႆး ဢၼ်လႆႈတူၵ်းမႃးၸိူဝ်းၼၼ်ႉ​​ၵေႃႈ ပၢၼ်မၼ်းၸဝ်ႈၼႆႉၶိုၼ်းမႃးယုၵ်ႉယွင်ႈႁွင်ႈသုင်ၶိုၼ်းလႄႈ ႁဵတ်းႁႂ်ႈၵူၼ်းလုမ်ႈၾႃႉဢၼ်ဢမ်ႇယၢမ်ႈႁူႉၸၵ်းတႆး​​ၵေႃႈ ဢွၼ်ၵၼ်ႁူႉၸၵ်းမႃး​​သေဢမ်ႇၵႃး ၵၢၼ်လၢႆးလုၵ်ႉၽိုၼ်ႉၸိုင်ႈတႆး ပဵၼ်ႁိုဝ်ယူႇၼႆၼၼ်ႉ​​ၵေႃႈ ႁဵတ်းႁႂ်ႈလုမ်ႈၾႃႉႁူႉႁၼ်ၸွမ်းမႃးယူႇ။ ဝၼ်းမိူဝ်ႈၼႆႉ ဝၢၼ်ႈမိူင်းတႆးၸမ်တႅၵ်ႇ ၽႂ်ၽႂ်​​ၵေႃႈၶႂ်ႈထႅၵ်ႇ ၸႅၵ်ႇၽႄၵႂႃႇပဵၼ်ၶွင်ၽႂ်ၶွင်မၼ်းယူႇယဝ်ႉ ၽွင်းၼင်ႇၼႆပုၼ်ႈတႃႇတႆးႁဝ်းၶႃႈတႄႉ ယင်းတေဢွၼ်ၵၼ်ဝႃႈ ၵိုတ်းၵႃႈယင်းမီးၸဝ်ႈယွတ်ႈသိုၵ်းယူႇလႃႈ သင်ဢမ်ႇၼၼ်ငဝ်းလၢႆး​​တေႁၢင်ႈႁၢႆႉတၢၼ်ႇႁိုဝ်ၼႆယူႇ ပုၼ်ႈတႃႇမိူင်းတႆး​​ၵေႃႈႁႂ်ႈပဵၼ်မိူင်းတႆးၵူၺ်းၼႆ​​သေ ၸဝ်ႈယွတ်ႈသိုၵ်းလႆႈၸူႉႁွမ်ပူၵ်းပွင်ႁႅင်းၵူႈၽၢႆႇၽၢႆႇ ၸဵမ်ဢဝ်လွင်ႈၵၢၼ်ပၢႆးပၺ်ႇၺႃႇ​​ၼေႃႇတႅၼ်းၶိူဝ်းလႄႈ ႁႅင်းတပ်ႉသိုၵ်းလႂ် ၸိူဝ်းၼႆႉယဝ်ႉ၊ ၸိုင်ႈတႆးၼႆႉမၼ်းၸဝ်ႈဢမ်ႇၸႅၵ်ႇပဵၼ်ပွတ်းၵဝ်ပွတ်းမႂ်း ​​ပေႃးပဵၼ်ၸုမ်းၸၢဝ်းလုၵ်ႉၽိုၼ်ၼင်ႇၵၼ်ၸိုင် မၼ်းၸဝ်ႈယိုၼ်းတၢဝ်းႁႃၸူးလၢႆးၵၢၼ်ၽွမ်ႉႁူမ်ႈတႃႇႁႂ်ႈပဵၼ်မူႇၼိုင်ႈၸုမ်းလဵဝ်ယူႇ။ ၼင်ႇႁိုဝ်ၵၢၼ်လၢႆးလုၵ်ႉၽိုၼ်ႉ​​တေဢွင်ႇမၢင်ႇ ၼင်ႇႁိုဝ်​​ၼေႃႇတႅၼ်းၶိူဝ်း​​ပေႃး​​တေမီးၸႂ်ႁၵ်ႉၼိူဝ်ဝၢၼ်ႈမိူဝ်းၸဝ်ႈၵဝ်ႇၼၼ်ႉ ဝၼ်းမိူဝ်ႈၼႆႉမၼ်းၸဝ်ႈၶတ်းၸႂ်ပၼ်ႁႅင်းပၢႆးပၺႃႇၵူၼ်းၼုမ်ႇမႃးၶိူဝ်းယႂ်း ၶတ်းၸႂ်သူၼ်းတုမ်ၵူၼ်းၼုမ်ႇၶဝ်ႈမႃးႁၢပ်ႇၵၢၼ် ပုတ်ႈတိၼ်တၢင်မိုဝ်းၵၼ်ၸုပ်ႈယဝ်ႉၸုပ်ႈဢမ်ႇၵိုတ်းဢမ်ႇလိုဝ်ႈၼင်ႇႁၼ်ၵၼ်ယူႇယၢမ်းလဵဝ်ၼႆႉယဝ်ႉ မိူၼ်ၼင်ႇၼႂ်းၵၢၼ်လၢႆးလုၵ်ႉၽိုၼ်ႉ​​တင်းၵၢၼ်သိုၵ်း ဢိၵ်ႇၵၢၼ်မိူင်းၸိူဝ်းၼႆႉ မၼ်းၸဝ်းဝၢင်းယူင်ႉၶၢပ်ႈမၼ်းဝႆႉမူတ်းယဝ်ႉ ၵူၼ်းၼုမ်ႇဝၼ်းမိူဝ်ႈၼႆႉလႄႈလုၼ်ႈလင် လူဝ်ႇႁဵတ်းသၢင်ႈၵႂႃႇၸွမ်း​​ပေႃႇလသီႇ လၵ်းၼမ်ဢၼ်မၼ်းၸဝ်ႈတမ်းဝႆႉၼၼ်ႉၵူၺ်း ဢမ်ႇႁိုင်သင်ၵၢၼ်တႆး​​တေထိုင်တီႈမႃးယူႇ။ ဝၼ်းမိူဝ်ႈၼႆႉ မိူင်းႁူမ်ႈတုမ်ၵူႈၸွၵ်ႉၵူႈၸဵင်ႇၵူႈပိုၼ်ႉတီႈ မီးပၢင်တိုၵ်းသိုၵ်းသိူဝ်ၵၼ်ဢမ်ႇယဝ်ႉဢမ်ႇဝၢႆး ပႃးၸဵမ်ၼႂ်းမိူင်းတႆးႁဝ်းၶႃႈလူးၵွၼ်ႇ ​​ပိုၼ်ႉတီႈဢၼ်မီးပၢင်တိုၵ်းၸိူဝ်းၼၼ်ႉ သိုၵ်းၸုမ်းလႂ်​​ၵေႃႈပႆႇပဵၼ်ၽၢႆႇ​​ပေႉတႄႉတႄႉဝႃႈဝႃႈ ၵူၼ်းမိူင်းၵူၺ်းဢၼ်လႆႈၶၢမ်ႇၸၢၵ်ႇလူႉႁၢႆတၢႆယွၼ်ႉၼႂ်းၵႄႈပၢင်တိုၵ်း ပေႃးမႃးတူၺ်းၼႃႈတီႈဢၼ်မုၵ်ႉၸုမ်း RCSS တူင်ႉၼိုင်ၵုမ်းၵမ်ၼၼ်ႉ ​​တေလႆႈဝႃႈၵူၼ်းမိူင်းမီးလွင်ႈထၢင်ႇႁၢင်ႈႁဵတ်းၵိၼ်ၵၢၼ်ႁႃလဵင်ႉတွင်ႉလႄႈ ထၢင်ႇႁၢင်ႈယူႇၵိၼ်လိူဝ်တၢင်ႇပိုၼ်ႉတီႈယူႇ ယွၼ်ႉပိူဝ်ႈၼၼ်လႄႈလွင်ႈတၢင်းၸိူဝ်းၼႆႉ ပဵၼ်ဢၼ်မၼ်းၸဝ်ႈ ဢွၼ်ႁူဝ်မုၵ်ႉၸုမ်း​​သေပူၵ်းပွင် ႁဵတ်းသၢင်ႈ ၵႅတ်ႇၶႄဝႆႉပၼ်ႁဝ်းၶႃႈဢၼ်ၼိုင်ႈယူႇ ၼၼ်ႉယဝ်ႉ။ လွမ်ႉမိူင်း ​​ ၵေးသီး

['ပွင်ႈၵႂၢမ်း']

2024-12-24T15:37:24

https://tainovel.com/%e1%80%90%e1%80%b0%e1%80%9d%e1%80%ba%e1%80%91%e1%80%b0%e1%80%95%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%81%b8%e1%81%a2%e1%80%90%e1%80%ba%e1%82%88%e1%80%95%e1%81%a2%e1%81%bc%e1%80%ba/

တူဝ်ထူပ်းၼႂ်းၸၢတ်ႈပၢၼ်ၵေႃႉလဵပ်ႈႁဵၼ်း

ဢွၼ်တၢင်းသုတ်း တေယွၼ်းလၢတ်ႈလွင်ႈၵဵဝ်ႇၵပ်း လွင်ႈၸူဝ်ႈပၢၼ်ပဵၼ်ၽူႈလဵပ်ႈႁဵၼ်းၼိုင်ႈၵေႃႉၶၼေႃ။လွင်ႈၵၢၼ်လဵပ်ႈႁဵၼ်းၼႂ်းၸူဝ်ႈပၢၼ်ၼႆႉဢမ်ႇမေႃယဝ်ႉမေႃဝႆၢးလႆႈ ႁူႉယဝ်ႉၶႂ်ႈႁူႉထႅင်ႈၵွပ်ႈၼႆၸင်ႇပဵၼ်မႃးၵေႃႉလဵပ်ႈႁဵၼ်းၵေႃႉၼိုင်ႈၼႆယူႇယဝ်ႉ။ မိူဝ်ႈတေႇၸဢွၼ်တၢင်းသုတ်းတႄႉ တီႈမီးမႃးမူႇဝၢၼ်ႈတီႈၼိုင်ႈ ယူႇၸွမ်းၵၼ် မူႇဝၢၼ်ႈၼၼ်ႉ လင်ႁိူၼ်းၵေႃႈတေဢမ်ႇမီးၼမ်ယဝ်ႉၵေႃႈယူႇသၢင်ႈၵိၼ်သဝ်းၸွမ်းလူၺ်ႈၵိၼ်သေပဵၼ်ဝၢၼ်ႈဢၼ်မီးတၢင်းသိူဝ်းယူႇၼႆယဝ်ႉ။ၵမ်းၼၼ်ႉသေ ယူႇမီးမုၵ်ႉႁေႃႁိူၼ်းလင်ၼိုင်ႈ ပဵၼ်ၵူၼ်းၵွတ်း ဢမ်ႇမီးႁိူၼ်း ဢမ်ႇမီးဝႅင်းယူႇသဝ်းလႆႈပိုင်ႈဢိင်ယူႇၼႂ်းဝၢင်းႁိူၼ်းပိူၼ်ႈယဝ်ႉၵေႃႈၶဝ်ႈမီး5ၵေႃႉပေႃႈမႄႈလုၵ်ႈ မီးလုၵ်ႈယိင်းသၢမ်ၵေႃႉသေလႄႈ ဢဝ်လုၵ်ႈယိင်းၶဝ်တၢင်းသၢမ်ယူႇႁူင်းႁဵၼ်းသေ ၵေႃႉဢၼ်ပဵၼ်လုၵ်ႈယိင်းၵေႃႉယႂ်ႇၶဝ်ၼၼ်ႉ တေဢမ်ႇပေႃးၺၢၼ်ႇလီသွၼ်လိၵ်ႈၵေႃႈဢမ်ႇလႆႈလိၵ်ႈမိူၼ်ပိူၼ်ႈ ၺႅမ်ႉလိၵ်ႈၼႃႇ တေႃႇထိုင်မၼ်းယူႇမႃးထိုင် ၸၼ်ႉၵဝ်ႈ ၼႆယူႇယဝ်ႉ။ ယဝ်ႉၵေႃႈမၼ်းဢမ်ႇၸွမ်းလိၵ်ႈလႆႈသေမၼ်းၸင်ႇဢွၵ်ႇႁူင်းႁဵၼ်းပႅတ်ႈၼႆယဝ်ႉ။ၵွပ်ႈသင်လႄႈမၼ်းလႆႈဢွၵ်ႇႁူင်းႁဵၼ်းယွၼ်ႉၵွပ်ႈမၼ်းဢမ်ႇလႆႈလိၵ်ႈမဵဝ်းၼိုင်ႈ၊ယဝ်ႉၵေႃႈႁမ်ႉပဵၼ်ၵူၼ်းၽၢၼ်၊သမ်ႉပဵၼ်ၵူၼ်းႁၢင်ႈၸ ၵေႃႉၼိုင်ႈၼႆယဝ်ႉ။မၼ်းၸင်ႇဢွၵ်ႇမႃးၸွႆႈထႅမ်ၵၢၼ်ပေႃႈမႄႈၶဝ် လႆၢလႆၢပီယူႇ ၵမ်းၼၼ်ႉမႅၼ်ႈၽွင်းၵၢပ်ႈပၢၼ်မိူင်းလႅၵ်ႈလႆၢႈလႄႈ လႆႈၶွႆပိူၼ်ႈၵူႈၸိူဝ်ႉၵူႈလွင်ႈသေ မၼ်းၸင်ႇၶတ်းၸႂ်ႁဵတ်းၵၢၼ်ထိုင်တီႈၼႆယူႇယဝ်ႉ။လွင်ႈသင်သေဢမ်ႇဝႃႈမၼ်းၵေႃႈပူၼ်ႉၶၢမ်ႇမႃးလႆႈၵူႈလွင်ႈ ဢမ်ႇဝႃႈလွင်ႈထၢင်ႇလဵၵ်ႉ၊လွင်ႈတဵၵ်းတဵင်၊လွင်ႈထုၵ်ႇပိူၼ်ႈႁၼ်ၽိတ်းသေမၼ်းၸင်ႇတေႃႇသူႈမႃး ဢမ်ႇယွမ်းၵၢၼ်ႉသင် ယဝ်ႉၵေႃႈသမ်ႉဝႃႈမၼ်းဢမ်ႇလႆႈသိုပ်ႇၶိုၼ်ႈႁဵၼ်းသင်ၵေႃႈ မၼ်းယင်းၶတ်းၸႂ်လူလိၵ်ႈ ဢမ်ႉၼၼ်ၼႂ်းၽူင်းၸိူဝ်းၼၼ်ႉၼႆယဝ်ႉ။ယဝ်ႉၵေႃႈမၼ်းလႆႈလဵပ်ႈႁဵၼ်းမႃးတႃႇသေႇလႄႈထိုင်ဝၼ်းၼိုင်ႈမၼ်းလႆႈပဵၼ်မေႃသွၼ်လိၵ်ႈတႆးၵေႃႉၼိုင်ႈၼႆယဝ်ႉ။ မၼ်းပွင်သွၼ်လႆႈလီယဝ်ႉၵေႃႈလုၵ်ႈဢွၼ်ႇၶဝ်ၵေႃႈလႆႈၸႂ်ဢၼ်မၼ်းသွၼ် ယဝ်ႉၵေႃႈမၼ်းသမ်ႉၸႂ်လီဢမ်ႇၶီႈလႃႇသေ ၸင်ႇလႆႈသွၼ်လုၵ်ႈဢွၼ်ႇမႃးလႆႈလီလီယူႇယဝ်ႉ။ ၵမ်းၼၼ်ႉမၼ်းၸင်ႇလႆႈလဵပ်ႈႁဵၼ်းႁူႉလွင်ႈၸူဝ်ႈပၢၼ်ၵူၼ်းပဵၼ်ၸိူင်ႉႁိုဝ် ၼႆမၼ်းၵေႃႈလႆႈပွင်ႇၸႂ်ၵူႈလွင်ႈၼႂ်းလေႃးၵၼႆႉယဝ်ႉ။ယူႇယူႇသေမၼ်းလႆႈႁပ်ႉလွင်ႈတိူဝ်ႉတၢင်းလီဢၼ်ပိူၼ်ႈပၼ်မႃးသေ မၼ်းၸင်ႇလႆႈၶဝ်ႈမႃးပဵၼ်ၽူႈလဵပ်ႈႁဵၼ်းလႄႈလုၵ်ႈႁဵၼ်းထႅင်ႈပွၵ်ႈၼိုင်ႈယဝ်ႉ။မၼ်းၵေႃႈၸူမ်းတေႉယဝ်ႉတီႈမီးသုၼ်ႇတိုဝ်ႉတၢင်းလီ သေ လႆႈလဵပ်ႈႁဵၼ်းလွင်ႈတူဝ်ထူပ်းတေႉတေႉတႃႇၸၢတ်ႈပၢၼ်မိူဝ်းၼႃႈတေလိၵ်ႈ ယိူင်းဢၢၼ်း မၼ်းၶႂ်ႈပဵၼ်လႆႈၼၼ်ႉၶႂ်ႈပဵၼ် ၵူၼ်းလူင်ႉလႅၼ်ႇၽႆၢႇတႅမ်ႈလိၵ်ႈလႆၢးၵေႃႉၼိုင်ႈ။ ယိူင်းဢၢၼ်းၶွင်မၼ်းတႄႉ ၶႂ်ႈပဵၼ်ယူႇသွင်မဵဝ်း။ ယိူင်းဢၢၼ်းမၼ်းဢၼ်ၼိုင်ႈတႄႉ ၶႂ်ႈပဵၼ်ၽူႈတႅမ်ႈလိၵ်ႈၶႂ်ႈႁဵတ်းပပ်ႉလိၵ်ႈဢွၵ်ႇပဵၼ်တူဝ်ၸဝ်ႈၵဝ်ႇ။ထႅင်ႈဢၼ်ၼိုင်ႈသမ်ႉ ၶႂ်ႈတႅမ်ႈလိၵ်ႈသေႁႂ်ႈၵူၼ်းတၢင်းလင်လႆႈႁေႃးဢၢၼ်ႇၶႂ်ႈတႅမ်ႈပိုၼ်းလီဝႆႉၼမ်ၼမ်ၼႆယူႇယဝ်ႉ။ ၵွပ်ႈၼႆသေတႃႇတေပဵၼ်မႃးလႆႈဢၼ်ၸဝ်ႇၵဝ်ႇမုင်ႈမွင်းဝႆႉၼၼ်ႉ သင်ဢမ်ႇမီးၵၢၼ်လဵပ်ႈႁဵၼ်းလႄႈတူဝ်ထူပ်းမႃးဢွၼ်တၢင်းတႄႉတႃႇတေမႃးပဵၼ်ၽူႈလူင်ႉလႅၼ်ႇၼႆႉတေဢမ်ႇသူႈမီးၼႆယဝ်ႉ။လွင်ႈလဵပ်ႈၼႂ်းၸူဝ်ႈပၢၼ်ၼႆႉမီးၽွၼ်းလီလႄႈတႃႇတေဢဝ်ၸႂ်ႉတိုဝ်းၼႂ်းၸူဝ်ႈပၢၼ်ၽူႈလဵပ်ႈႁဵၼ်းႁဝ်းၶဝ်ၵူႈၵေႃႉၼႆယူႇၶႃႈဢေႃႈ။ ဝၼ်းထိ 14/Dec/2024 ၸိုဝ်ႈ ပႆၢၵမ် ယွတ်ႈလႃႉ

['ပွင်ႈၵႂၢမ်း']

2024-12-24T15:33:31

https://tainovel.com/%e1%81%b5%e1%81%a2%e1%81%bc%e1%80%ba%e1%80%95%e1%80%b5%e1%81%bc%e1%80%ba%e1%80%99%e1%80%b1%e1%82%83%e1%80%9e%e1%80%bd%e1%81%bc%e1%80%ba/

ၵၢၼ်ပဵၼ်မေႃသွၼ်.

ၵၢၼ်ပဵၼ်မေႃသွၼ်. ငိၼ်းမေႃသွၼ်မၢၼ်ႈၶဝ်လၢတ်ႈဝႃႈ ၵၢၼ်မေႃသွၼ်ၼႆႉ ၶႂ်ႈမီးၵုင်ႇသရေႇသေလႄႈ ႁဵတ်ႈၵူၺ်းၼႆဝႃႇ ၶဝ်ဢမ်ႇၸႂ်ႈဝႃႈ ႁဵတ်းပဵၼ်ၵၢၼ်လဵင်ႉတွင်ႉၶဝ် ၶဝ်ဢမ်ႇၶဝ်ႈၸႂ်ဝႃႈ ပဵၼ်ၵၢၼ်ၸိူဝ်ႉၶိူဝ်းသင် ၶဝ်ၶႂ်ႈမီးသရေႇၼႃႈတႃလႄႈႁဵတ်း ၼႆၵေႃႈ ယၢမ်ႈငိၼ်းယူႇ ဝႃႈၼၼ်သေတႃႉ ငိုၼ်းလိူၼ်ၶဝ် တိုၵ်ႉၼမ်သေႁဝ်းမေႃသွၼ်တႆးယူႇလၢႆပုၼ်ႈ မေႃသွၼ်မၢၼ်ႈၶဝ်ၵမ်ႉၼမ် ၼႃႈႁိူၼ်းပိုၼ်ႉလင်ၶဝ် တဵမ်ထူၼ်ႈလီ၊ ယဝ်ႉၵေႃႈ ငိုၼ်းလိူၼ်ပေႃးၸၢႆႇလိူၼ်လႂ်လိူၼ်ၼၼ်ႉ မေႃသွၼ်တႆးႁဝ်းသမ်ႉ ဢၼ်ၼႆႉ ပဵၼ်ၵၢၼ်ၸိူဝ်ႉၶိူဝ်းလႄႈ တေလႆႈႁဵတ်း ဢၼ်ၼႆႉ ပဵၼ်ပုၼ်ႈၽွၼ်းပိုၼ်းပၼ်လႄႈ တေလႆႈႁဵတ်း ဢၼ်ၼႆႉ ပေႃးၵဝ်ဢမ်ႇႁဵတ်းဢမ်ႇမီးၽႂ်ႁဵတ်းၼႆလႄႈ ႁဵတ်း ဢၼ်ၼႆႉ ပဵၼ်ၵၢၼ်လဵင်ႉတွင်ႉၵဝ်လႆႈယူႇယူဝ်ႉ ယိူင်းဢၢၼ်း ၸိူင်ႉၼႆသေ ႁဵတ်းၵေႃႈမီးတင်းၼမ်ယူႇ ဢဝ်ဝႃႇသၼႃႇ ၊ၶၢမ်ႇၼႃႇ၊ၼမ်ႉၸႂ်မီးတေႉသေႁဵတ်းတေႉ ယိူင်းဢၢၼ်းမီးဝႃႈ တႃႇၼေႃႇတႅၼ်းၶိူဝ်းၵဝ်( ႁဝ်း ) တေဢမ်ႇသုမ်းပိူၼ်ႈၼၼ်ႉ ၵဝ်တေလႆႈၶတ်းၸႂ် ၼင်ႇႁိုဝ် လုၵ်ႈလၢၼ်မႃးၽၢႆႇလင်ၵဝ် တေဢမ်ႇလႆႈၼႃႈလဵၵ်ႉၼၼ်ႉ ၵဝ်တေၸွႆႈသႂ်ႇႁႅင်းၼင်ႇပဵၼ်လႆႈၼႆသေ ၶတ်းၸႂ်ႁဵတ်းယူႇၵေႃႈ မိူဝ်ႈႁၼ်ၼႃႈလုၵ်ႈႁဵၼ်းယုမ်ႉသိူဝ်း မီးႁႅင်းၸႂ်ယူႇၵေႃႈ မိူဝ်ႈယၵ်ႉတူၺ်း ၼႃႈႁိူၼ်းလႄႈၼႂ်းထွင်းၸဝ်ႈၵဝ်ႇသမ်ႉ ႁႅင်းၸႂ်ဢူၼ်ႈၵႂႃႇၶိုၼ်း သင်ဝႃႈယၵ်ႉတူၺ်းပိုၼ်း ၸႂ်ႁၵ်ႉၶိူဝ်းတိုၼ်းၵိုၼ်းၵေႃႈ မိူဝ်ႈယၵ်ႉတူၺ်းထွင်းၵဝ်ႇ ပဝ်ႇႁွင်ႁွင်ဝႆႉၼၼ်ႉ ၸွင်ႇသမ်ႉတေ မီးတၢင်းသိူဝ်းၵေႃႈဢမ်ႇၸႂ်ႈ သင်ယၵ်ႉတူၺ်းၼႃႈလုၵ်ႈဢွၼ်ႇ ႁႅင်းၸႂ်ဢမ်ႇယွၼ်ႇသေတႃႉ သင်မႃးတႃႉထူင်ငိုၼ်းၵၼ် ဢၼ်တေလႆႈၼႃႈလဵၵ်ႉၵေႃႈ ပဵၼ်မေႃသွၼ်တႆးႁဝ်းၵူၺ်းလူ မၢင်ပွၵ်ႈၵေႃႈ ၶွႆယူႇတေႉဢိူဝ်ႈ ၸိူဝ်းဢၼ်ပိူၼ်ႈႁႃလႆႈငိုၼ်းၼမ်သေ သိုဝ်ႉၸၢႆႇဢၼ်ၶဝ်ႈၶႂ်ႈလႆႈ ၶႂ်ႈတိုဝ်းၼင်ႇၸႂ်ၶဝ်ၼၼ်ႉ ၶေႃႈၵႂၢမ်းပၼ်ႁႅင်းၸႂ်ဢၼ်ဝႃႈ ဝၼ်းၼိုင်ႈတေလီယူႇဢၼ်ဝႃႈၼၼ်ႉ သင်လႅၵ်ႈပဵၼ်ငိုၼ်းလႆႈတႄႉ ၶေႃႈၵႂၢမ်းၸိူဝ်းဢၼ်ဝႃႈ ပဵၼ်ၵၢၼ်ၶိူဝ်းႁဝ်းလူးတေလႆႈႁဵတ်းၼႆၸိူဝ်းၼၼ်ႉ ၽၢၼ်ႇပဵၼ်ငိုၼ်းလႆႈတႄႉ ႁဝ်းၵေႃႈ တေသိူဝ်းၸႂ်ႁဵတ်းတေႉယူႇ ၵၢပ်ႈပၢၼ်ဢၼ်ဝႃႈ ” ၽႂ်မီးငိုၼ်းပဵၼ်ၸဝ်ႈ ၽႂ်မီးၶဝ်ႈပဵၼ်ၶုၼ် ” ႁဝ်းမေႃသွၼ်တႆးၸိူဝ်းၼႆႉ မီးသင်လႃႇ ၵူႊၵေႃႉလႄႈၵူႊၵူၼ်း ၵူႊတူၼ်ႈလႄႈၵူႊၸဝ်ႈ မီးပုၼ်ႈၽွၼ်းတႃႇတေၸွႆႈၶိူဝ်းယူႇလူး ၶဝ်ၸိူဝ်းၼၼ်ႉဢမ်ႇၸွႆႈ ၽႂ်သမ်ႉဢမ်ႇဝႃႈႁိုဝ်ၼေႃ ၵူၼ်းတႆးၸိူဝ်းယူႇႁိူၼ်းတႅၵ်ႈၼၼ်ႉၵေႃႈ ၵိူတ်ႇၵိုၵ်းပုၼ်ႈၽွၼ်းယူႇဢမ်ႇၸႂ်ႈႁႃႉ ၵူၼ်းတႆးၸိူဝ်းဢၼ် မီးၵႃးၶိုၵ်ႉၶိုၵ်ႉၼၼ်ႉၵေႃႈ ၵိူတ်ႇပႃးပုၼ်ႈၽွၼ်းတေလႆႈၸွႆထႅမ်ၶိူဝ်းႁဝ်းယူႇ ဢမ်ႇၸႂ်ႈႁ လိၵ်ႈႁူဝ်ၼႆႉ ဢမ်ႇၸႂ်ႈသီႈၵေႉၽႂ် ဢမ်ႇၸႂ်ႈဝႃႈ သေႉၼေးၽႂ် ၶႂ်ႈလႆႈလွင်ႈပွင်ႇၸႂ်ၶိုၼ်းၵူၺ်း မိူဝ်ႈႁဵတ်းပဵၼ်လႆႈၵေႃႈ ႁဵတ်းပၼ်တဵမ်”ထူၼ်ႈ”ယဝ်ႉ မိူဝ်ႈဝႃႈ ဢမ်ႇသိုပ်ႇႁဵတ်းပဵၼ်လႆႈလႄႈ ယွၼ်းထွၼ်တူဝ်ၼၼ်ႉ ပွင်ႇၸႂ်ပၼ်လႄႈ မိူဝ်ႈဢမ်ႇၵမ်ႉၸွႆႈပၼ်လႆႈယဝ်ႉၼၼ်ႉ ပွင်ႇၸႂ်ပၼ်လႄႈ ၽႂ်”ၵေႃႈလူဝ်ႇၵိၼ်လူဝ်ႇၸၢႆႇမိူၼ်ၵၼ်ၼႆ မိူဝ်ႈဢမ်ႇတူၺ်းထိုင်လႆႈယဝ်ႉၼၼ်ႉ ပွင်ႇၸႂ်ပၼ်လႄႈ လွင်ႈဢၼ်လၢတ်ႈတႄႉ ဢၼ်လႂ်ၵေႃႈငၢႆႈယူႇၵူၺ်းဢိူဝ်ႈ ယဝ်ႉၵေႃႈ ပေႃးဢမ်ႇၸွႆႈသင်လႆႈၵေႃႈ ယူႇယဵၼ်ယဵၼ်သေလႄႈ ယႃႇၸွမ်းသေႉၸွမ်းၼေးယဝ်ႉ ၵႆႉငိၼ်းၵႂၢမ်းၼႂ်းပွၵ်ႉ/ယွမ်ႇဝႃႇ ႁဵတ်းမေႃသွၼ်ၵူၺ်း လုၵ်ႈဢွၼ်ႇလႂ်တိုဝ်ၵေႃႈ ၶွၼ်ႉၽတ်ႉသႂ်ႇတိၵ်းလေႃႇၼႆဝႃႇ မႃးၸၢမ်းတူၺ်းလႄႈ သင်လႅပ်ႈငၢႆႈမိူၼ်ၼင်ႇလၢတ်ႈယူႇတႄႉ လုၵ်ႉဢွၼ်ႇလႂ်ႁၢႆႉၵေႃႈ ၶွၼ်ႉမင်တိၵ်းလေႃႇဝႃႇ မႃးႁဵတ်းတူၺ်းၵွၼ်ႇလႄႈ သင်ငၢႆႈတၢၼ်ႇဢၼ်လၢတ်ႈယူႇ။

['ပွင်ႈၵႂၢမ်း']

2024-12-24T15:27:58

https://tainovel.com/%e1%80%9c%e1%80%ad%e1%81%b5%e1%80%ba%e1%82%88%e1%81%bd%e1%81%a2%e1%81%b5%e1%80%ba%e1%82%87%e1%80%91%e1%80%ad%e1%80%af%e1%80%84%e1%80%ba%e1%81%bc%e1%80%bd%e1%80%84%e1%80%ba%e1%82%89%e1%80%9a%e1%80%ad/

လိၵ်ႈၽၢၵ်ႇထိုင်ၼွင်ႉယိင်း ၼွင်ႉၸၢႆး

“လိၵ်ႈၽၢၵ်ႇထိုင်ၼွင်ႉယိင်း ၼွင်ႉၸၢႆး” သင်ဝႃႈ ႁၵ်ႉမႅၼ်ႈၼၢင်းယိင်းၵေႃႉဢၼ်ဢမ်ႇၸႂ်ႈသၢဝ်ၸႅတ်ႈၼၼ်ႉပေႃးၼႆၸိုင် ဢၢႆႈၼၼ်ႉၼၼ်ႉ ပဵၼ်ဝူဝ်းဝႃႇ ပဵၼ်ၵႂၢႆးဝႃႇ။ ၵႆႉငိၼ်းတႆးၵေႃႉၶႃႈလၢတ်ႈၵၼ်ၸိူင်ႉၼႆၼင်ႇၵဝ်ႇ ဢေးၼၼ်ႉဢမ်ႇၸႅတ်ႈယဝ်ႉဝႃႈ ဢၢႆႈၼၼ်ႉ ၶိၼ်းႁႆႇလၢႆပွၵ်ႈၼႃႇယဝ်ႉ ဢေးၼၼ်ႉမၼ်းတွႆးမၢဝ်ႇ ၼမ်ၼႃႇ ၽေႉၽူႈၸၢႆးၼႃႇ ယႃႇလၢတ်ႈတေႃႇ ပေႃးလၢတ်ႈတေႃႇၵေႃႈ လၢတ်ႈတေႃႇလဵၼ်ႈ”ႁေ တၢပ်ႇယဝ်ႉ ပႅတ်ႈၵူၺ်းလႄႈၼႆဝႃႇ ဢေႃၼေႃ သင်တီႈၼၼ်ႈပဵၼ်ၼွင်ႉယိင်းသူလူး။ ၶႂ်ႈႁႂ်ႈမေႃႁၼ်ၵၢင်ၸႂ်ပိူၼ်ႈၽွင်ႈ ၵမ်ႉသမ်ႉတေဝႃႈ ၶဝ် ၽွမ်ႉၸႂ်ၼႃႇ ၶဝ်ၶၼ်းႁင်းၵူၺ်းၼႃႇ ၶႃႈတေလၢတ်ႈ ၼေ ၼၢင်းယိင်းဢၼ်ဝႃႈၼႆႉၵေႃႈ ပေႃးၵူၼ်းၸၢႆး ဢမ်ႇတုၵ်းယွၼ်း ဢမ်ႇဢဝ်တၢင်းႁၵ်ႉႁဵတ်းၼႃႈတိူဝ်ႈတႄႉ ၶဝ်ၵေႃႈ တေဢမ်ႇပၼ်ၵွၼ်ႇလေႃႇ ၸွင်ႇၶဝ် ၵေႃႈ တၢပ်ႈဝႆႉပၢႆႉသေ ႁွင်ႉသူမႃးႁဵတ်းၵေႃႈဢမ်ႇၸႂ်ႈ။ ၼႆႉတႄႉ မိူဝ်ႈၶႂ်ႈလႆႈတႄႉ ၵၢၼ်ႉဢဝ်တၢင်းႁၵ်ႉဢွၼ်ႇသူ တႅၵ်ႈၵၼ်တင်းၶုၼ်သၢမ်လေႃးသေ ႁၵ်ႉသူၼႆႉ ၶၢမ်ႇဢဝ်မိတ်ႈတႅင်းၶေႃးတၢႆတၢင်ၵေႃႈလႆႈၵွၼ်ႇဝႃႇ တေဢဝ်ပုၼ်ႈၽွၼ်းဝႃႇ ပွၵ်ႈၵူၺ်း ၸွမ်းၸႂ်လေႃႇ သူဢမ်ႇႁၵ်ႇႁဝ်းႁၼႆတေႇၵႂႃႇ မေႃၼႃႇ ပေႃးၶႂ်ႈလႆႈတႄႉ။ ယေႃႇ! ၵမ်းၼႆႉ ၽၢႆႇၼၢင်းယိင်းၸပ်းတွင်ႉမႃးတႄႉ ပၢႆႈယဝ်ႉ လၢတ်ႈယဝ်ႉ ႁႂ်ႈယႃႉပႅတ်ႈ ပေႃးဢမ်ႇယႃႉပႅတ်ႈၵေႃႈ ၶၢတ်ႇၵၼ်ဝႃႇ ၼႆႉႁတၢင်းႁၵ်ႉသူ ၼႆႉႁတေဢဝ်မိတ်ႈတႅင်းၶေႃးတၢႆတၢင်လႆႈဢၼ်ဝႃႈၼၼ်ႉ။ ၵမ်းၼႆႉၽၢႆႇၼၢင်းယိင်းသမ်ႉ သင်ၵႂႃႇႁၵ်ႉမႅၼ်ႈ ၵူၼ်းၸၢႆးၵေႃႉဢၼ် ဢမ်ႇၸႂ်ႈမၢဝ်ႇၸႅတ်ႈၼၼ်ႉတႄႉ ၼၢင်းယိင်းၵေႃႉၼၼ်ႉၼၼ်ႉ ပဵၼ်ဝူဝ်းၼႆၽႂ်ဢမ်ႇဢွၼ်ၵၼ်ဝႃႈၼေႃ။ တီႈၼႆႈၼႆႉ လႆႈဝႃႈႁၼ်ပုၼ်ႈသုၼ်ႇတူဝ်ၵျႃႉ ၵိုတ်းတႃႇၵူၼ်းၸၢႆးတႄႉ သမ်ႉဝႃႈ ဢဝ်မေးလၢႆၵေႃႉ ၼွၼ်းၸွမ်းၽႂ်မႃးၵေႃႈလႆႈ ၽူႈယိင်းၶဝ် ဢဝ်မၼ်းၵေႃႈ ၽႂ်ဢမ်ႇဝႃႈႁင် ဢမ်ႇဢွၼ် ၵၼ်ဝႃႈ ဢေးၼၼ်ႉ ပဵၼ်ဝူဝ်း ငိူဝ်ႈၼႃႇသင် တႃႇၵူၼ်းၸၢႆးတႄႉ ၼၢင်းယိင်းၶဝ်မီးလွင်ႈႁၢင်ႈႁၢႆႉမႃးဢိၼ်ႉၵူၺ်းၵေႃႈ တၢၼ်ႇဝႃႈဢမ်ႇလႅပ်ႈမီးၵႃႈၶၼ်သင်သေ ဢမ်ႇလႅပ်ႈဢဝ်လႆႈႁေဢိတ်းၼၼ်ႉယဝ်ႉ။ ယွၼ်ႉၼၼ် ၼွင်ႉယိင်းၶဝ်ႁူၺ်ႉ ယႃႇႁႅင်ႉဢဝ်တၢင်း ႁၵ်ႉလႅၵ်ႈတူဝ်သူၼႃႇ တၢင်းႁၵ်ႉသႅတ်ႉၸႃႇၵမ်ႈၽွင်ႈ ၼၼ်ႉ မၼ်းၶႂ်ႈလႆႈတူဝ်ၶိင်းသူ လိူဝ်သေသူဢိူဝ်ႈ မႃဢမ်ႇတၢႆယွၼ်ႉလုပ်ႇၵႅၼ်ႇ မူတ်ႉမီးၵွင်ႉမီးႁႅၼ်ႇၵူၺ်း တၢႆယွၼ်ႉ ၼမ်ႉဢွႆႈၼမ်ႉထၢၼ်ဝႃႇ ၵွပ်ႈၼၼ် ၽၢင်ႉၼ ၵႂၢမ်းဝၢၼ်ၸိူဝ်းၶဝ်ၶၢၼ်။ ၼၢင်းယိင်းၵမ်ႈပႃႈၼမ်ၼႆႉ သင်ၵပ်းၵၢႆႇၵၼ်တင်းမၢဝ်ႇၶဝ်မႃးယဝ်ႉၼႆ ၶႂ်ႈပဵၼ်ၵေႃႉလိုၼ်းသုတ်းၵူၺ်း လွင်ႈဝၼ်းလင်လႄႈ မိူဝ်ႈဢွၼ်တၢင်း ၼၼ်ႉၶႂ်ႈပဵၼ်သင်မႃးၵေႃႈ ၵႆႉမေႃၶႂၢင်ႉပၼ်ယူႇယဝ်ႉ။ ၵူၼ်းၸၢႆးၵမ်ႈပႃႈၼမ်တႄႉ သင်ၵပ်းၵၢႆႇၵၼ်တင်းသၢဝ်ၸဝ်ႈၵဝ်ႇမႃးယဝ်ႉၼႆ ၵမ်းဢွၼ်တၢင်းသုတ်းၼၼ်ႉ ၶဝ်ၵူၺ်းႁူႉလွင်ႈဢၼ်ၶဝ်ၶႂ်ႈလႆႈၵူၺ်း၊ ယဝ်ႉၶႂ်ႈလႆႈပၢၼ်သၢဝ်ၸႅတ်ႈၵၼ်ၵူၺ်း။ တီႈၼႆႈ ၶႃႈၶႂ်ႈထၢမ်ဢိၼ်ႉ သူၶႂ်ႈလႆႈတူဝ်ၶိင်းၶဝ်ႁ သူႁၵ်ႉၶဝ်ၸွမ်းလူၺ်ႈတၼ်ႇၼႃႇ ဝူၼ်ႉတႃႇ ၶႂ်ႈပျေႃႇ ၵူၺ်းႁ တီႈတေႉမၼ်းၼႃ ပေႃးသူႁၵ်ႉၶဝ်တေႉ”ၼႆ လွင်ႈဝၼ်းလင် ယၢမ်ႈပဵၼ်သင်မႃး ဢၼ်ဝႃႈၼၼ်ႉ သူတေဢမ်ႇသူၼ်ၸႂ်လေႃႇ ၼင်ႇၼၼ်ၵူၺ်း ဢၢႆႈၸိူဝ်းဢၼ် မေႃလၢတ်ႈမေႃၸႃႁေ လၢတ်ႈပေႃးတၢၼ်ႇ တေမိူဝ်းသၵ်ႉသိၼ်ႈပၼ်ပိူၼ်ႈႁေ ၶျေႃးယွၼ်းလွင်ႈႁွမ်းသွင်ၵၼ်ၼၼ်ႉၵေႃႈ ႁႂ်ႈမေႃသွၼ်ႇၽွၼ်းယွၼ်ႈ ၽၢႆႇၼၢင်းယိင်းၽွင်ႈလႄႈ သင်တီႈၼၼ်ႈပဵၼ်ၼွင်ႉယိင်းသူလူး သူတေဝႃႈႁိုဝ်။ ၸဝ်ႈၵဝ်ႇဢမ်ႇမီးၸႂ်ၵူၼ်းႁင်းၵူၺ်းၸဝ်ႈၵဝ်ႇသေ ၼွၼ်းၸွမ်းၼၢင်းယိင်းၵႃႈၼင်ႇထူပ်း တွၼ်ႈတႃႇၼၢင်းယိင်းဢၼ်ၸဝ်ႈၵဝ်ႇတေဢဝ်တႄႉ ၶႂ်ႈလႆႈဢၼ်ပဵၼ်သၢဝ်ၸႅတ်ႈဝႃႇ ႁိုဝ်တေၵႂႃႇလႆႈ သွၼ်ႇပိူၼ်ႈသွၼ်ႇႁဝ်းၽွင်ႈ‌ၵွၼ်ႇလေႃႇ။ ၼၢင်းယိင်းၶဝ်ၼႆႉဢူၼ်ႈဢွၼ်ႇ လီဢေးလူတေႉဢိူဝ်ႈ ၼိုင်ႈလိူၼ်ၼိုင်ႈပွၵ်ႈ သိုဝ်ႉတီႈပေႃးလႆႈၶၢမ်ႇဝေႇတၼႃႇႁူဝ်လိူၼ်သေ ၸဵပ်းၵႅၼ်းယူႇယဝ်ႉ ၵမ်းၼႆႉသမ်ႉ လႆႈမႃးၶၢမ်ႇသုမ်းတူဝ် တႃႇတၢင်းႁၵ်ႉထႅင်ႈသေ လႆႈၺႃးပိူၼ်ႈႁၢၵ်းလင်ယဝ်ႉ ပွႆႇၽႃႈၵႂႃႇ တူဝ်ၶဝ်တႄႉ တင်းလုၵ်ႈဢွၼ်ႇသေ လုၵ်ႈဢွၼ်ႇၼၼ်ႉ ၽႂ်တေပဵၼ်ပေႃႈမၼ်းလႃႇ ပေႃးသူႁဵတ်းၼၼ် လီဢေးလူတၢင် ဢၼႃႇၵၢတ်ႈလုၵ်ႈဢွၼ်ႇ ၼၼ်ႉတေႉယဝ်ႉ ၵွမ်ႉၵူၺ်းယွၼ်ႉၵူၼ်းၸၢႆးဢမ်ႇမီးၸႂ်ၵူၼ်းဢွၼ်ႇၼၼ်ႉၵူၺ်း ထိုင်တီႈလႆႈပဵၼ်ၸိူင်ႉၼႆမႃး။ ပိူင်ပဵၼ်ၼၢင်းယိင်းၶဝ်ၼႆႉ မိူၼ်ၼင်ႇ ဢဝ်ၽႅၼ်ႇပူၵ်ႉတႃဝႆႉသေ လၢၼ်းၽႃမီးၼႆၵေႃႈ ဢမ်ႇႁူႉ တူဝ်သတ်း ႁၢႆႉလွမ်ႉဝႅတ်ႉဝႆႉဢိူဝ်ႈၼႆၵေႃႈ ဢမ်ႇႁူႉ ယွၼ်ႉၼၼ် ၽွၼ်းယွၼ်ႈမၼ်းတႄႉ ယွၼ်ႉၶေႃႈၵႂၢမ်းဝၢၼ်ႁၢင်ႈလီဢွၼ်ႇၵူၺ်းၵေႃႈ လႅၼ်ႈၸွမ်းလင်ယွၵ်း”လူင်ၵႂႃႇသေ ၼၢင်းယိင်းၵမ်ႈၽွင်ႈ ၸႂ်သဵင်ႈ ဢိမ်ႇမိူဝ်ႇတူဝ်ၵဝ်ႇႁႅင်း ၼႃႇလႄႈ ထိုင်ၶႃႈတူဝ်တၢႆ ၵမ်ႈၽွင်ႈမီးလုၵ်ႈ ဢမ်ႇမီးပေႃႈလႄႈ လီဢၢႆသေ ဢဝ်လုၵ်ႈဢွၼ်ႇၵႂႃႇထိုမ်ႈပႅတ်ႈသေလႆႈတၢႆၵႂႃႇၼၼ်ႉ တေပဵၼ်ထႅင်ႈ မီးထႅင်ႈၵႃႈႁိုဝ်ၼေႃ။ ၸဵမ်ၸၢႆးလႄႈယိင်း ႁႂ်ႈႁၵ်ႉၵၼ်လူၺ်ႈတူၺ်းႁၼ်ဢၼႃႇၵၢတ်ႈ ႁႂ်ႈႁၵ်ႉၵၼ်ၸွမ်းလူၺ်ႈ လွင်ႈပွင်ႇၸႂ် ပႃးတင်းၼပ်ႉယမ်ၵၼ်သေ ႁႂ်ႈမီးၼႃႈႁိူၼ်း တၢင်းႁၵ်ႉဢုၼ်ႇၸႂ်မၼ်းသေၵမ်းၶႃႈ။

['ပိုၼ်ႉႁူႉ']

2024-12-24T15:24:48

https://tainovel.com/%e1%80%95%e1%80%ad%e1%80%b0%e1%80%84%e1%80%ba%e1%80%95%e1%80%b5%e1%81%bc%e1%80%ba%e1%80%90%e1%80%b1%e1%82%89%e1%81%bc%e1%82%82%e1%80%ba%e1%80%b8%e1%81%b8%e1%80%b0%e1%80%9d%e1%80%ba%e1%82%88%e1%80%95/

ပိူင်ပဵၼ်တေႉၼႂ်းၸူဝ်ႈပၢၼ်

❝ ပိူင်ပဵၼ်တေႉၼႂ်းၸူဝ်ႈပၢၼ် ❞ “ ငိုၼ်း ” ၵူၼ်းၵမ်ႈပႃႈၼမ်လၢတ်ႈဝႃႈ ဢမ်ႇသိုဝ်ႉ လႆႈၵူႈလွင်ႈ ၊ ၵူၺ်းယွၼ်ႉငိုၼ်းသေ သူလႆႈမႃးပဵၼ်လုၵ်ႈၸၢင်ႈၵူၼ်းႁဵတ်းၵၢၼ်ပိူၼ်ႈၵူၺ်းဢမ်ႇၸႂ်ႈႁ ? “ ၼႃႈႁိူၼ်း ” ပေႃးထွမ်ႇတူၺ်းၸိုဝ်ႈမၼ်းတႄႉလီၵျေႃႇလီသိူဝ်းဝႆႉ ၊ ၵူၺ်းယွၼ်ႉၶေႃႈၵႂၢမ်းဢၼ်ဝႃႈၼႃႈႁိူၼ်းၼႆၼၼ်ႉသေ သူပေႃးလႆႈၽၢတ်ႇယၢၼ်ဝၢၼ်ႈၵိူတ်ႇမိူင်းၼွၼ်းသူမႃးဢမ်ႇၸႂ်ႈႁ ? “ ပေႃႈမႄႈ ” ႁဝ်းဝူၼ်ႉဝႃႈၶဝ်ဢမ်ႇပၼ်သင်ႁဝ်းလႆႈ ၊ ၵူၺ်းတီႈတေႉယဝ်ႉၶဝ်ၵေႃႈၸွႆႈထႅမ်ႁဝ်းၼင်ႇၶဝ်ပွင်ပဵၼ်လႆႈ လိူဝ်သေဝႃႈႁဝ်းဢမ်ႇႁူႉဢမ်ႇမေႃပွင်ႇၸႂ်ပၼ်ၶဝ်ၵႃႈၼၢၼ်ႉၵူၺ်း ။ “ ၶၢဝ်းယၢမ်း ”ႁဝ်းဝူၼ်ႉဝႃႈႁဝ်းမီးၶၢဝ်းယၢမ်းၼမ်ၼႆသေ၊ ႁဝ်းယွၼ်းၽၢတ်ႇယၢၼ်ပေႃႈမႄႈႁဝ်းမႃးတွၼ်ႈတႃႇၼႃႈႁိူၼ်းႁဝ်းတေမိူၼ်ပိူၼ်ၼႆ၊ ၵူၺ်း ႁဝ်းလိုမ်းဝႃႈပေႃႈမႄႈႁဝ်းၼၼ်ႉၸွင်ႇတေယူႇထိုင်လႆႈဝၼ်းႁဝ်းတေပွၵ်ႈၶိုၼ်း ၊ “ တၢင်းႁၵ်ႉ ” ယွၼ်ႉၶေႃႈၵႂၢမ်းဢၼ်ဝႃႈႁၵ်ႉၼႆၼၼ်ႉသေ ၊ ထိုင်ၵူၼ်းၵေႃႉၼိုင်ႈပေႃးလႆႈသိူဝ်း ၊ ၵူၼ်းၵေႃႉၼိုင်ႈႁႆႈ၊ ၵူၼ်းၵေႃႉၼိုင်ႈပေႃးလႆႈသုမ်းၸၢတ်ႈပၢၼ်ယွၼ်ႉမၼ်းဢမ်ႇၸႂ်ႈႁိုဝ် ။ တႅမ်ႈ – ၼေႃႇမိူင်း(မိူင်းသူႈ) [မၢႆတွင်း – တူဝ်ထူပ်း]

['လွၼ်ႉမွၼ်းၵႂၢမ်း']

2024-12-24T15:22:14

https://tainovel.com/%e1%80%91%e1%80%bd%e1%80%99%e1%80%ba%e1%82%87%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%81%bc%e1%81%a2%e1%80%84%e1%80%ba%e1%80%b8%e1%80%99%e1%80%b1%e1%80%b8%e1%80%9e%e1%80%b0%e1%80%9c/

ထွမ်ႇၵႂၢမ်းၼၢင်းမေးသူလႄႈ

” ထွမ်ႇၵႂၢမ်းၼၢင်းမေးသူလႄႈ ” ================ ၼႃႈႁိူၼ်းၼိုင်ႈလင်ၼၼ်ႉ ပေႃးထွမ်ႇၵႂၢမ်းၼၢင်းမေးသူၸိုင် ၽူႈၸၢႆးဢၼ်တေလူႉလႅဝ်ၵႂႃႇၵွပ်ႈလဝ်ႈယႃႈၼၼ်ႉ ဢမ်ႇလႃလီမီး။ မီးၽူႈၸၢႆးဢၼ် ဢမ်ႇၶႆႈထွမ်ႇၵႂၢမ်းၼၢင်းမေးသေ တိုဝ်တိုဝ်တၼ်တၼ်ၼၼ်ႉၵူၺ်းဢိူဝ်ႈ ၵႆႉလူႉသုမ်းၸွမ်းလဝ်ႈယႃႈ ယႃႉၼႃႈႁိူၼ်းလူႉလႅဝ်။ သင်ဝႃႈသူထွမ်ႇၵႂၢမ်းၼၢင်းမေးသူသေ ပိူၼ်ႈတေဝႃႈသူၵူဝ်မေးသူ၊ တႆးၵေႃႉသူႁွင်ႉလေႇ ၸွမ်းၵေႃႈဢမ်ႇႁတ်းၸွမ်းသေ ပိူၼ်ႈတေဝႃႈသူ ၵူဝ်မေးသူၼႆသေတႃႉၵေႃႈ၊ ၵူၺ်းၵႃႈပုၼ်ႈတႃႇလုၵ်ႈသူလႄႈ မေးသူ ပေႃႈမႄႈသူၼၼ်ႉ ၶဝ်တေဝူၼ်ႉဝႃႈ သူပဵၼ်ၵူၼ်းလၵ်းလႅမ် ပဵၼ်ၵူၼ်းလီ မေႃႁၵ်ႉႁွမ်ၼၢင်းမေးတူဝ်ၵဝ်ႇ မေႃထွမ်ႇၵႂၢမ်းၼၢင်းမေးတူဝ်ၵဝ်ႇၼႆဢိူဝ်ႈ။ သင်ဝၼ်းၼိုင်ႈ သူဢမ်ႇယူႇလီၵိၼ်ဢမ်ႇဝၢၼ် ထဝ်ႈမႃးၸိုင် လုၵ်ႈသူ မေးသူၼၼ်ႉၵူၺ်းဢိူဝ်ႈ။ တေယူႇႁိမ်းၶၢင်ႈသူသေ တေၸွႆႈတူၺ်းထိုင်လုမ်းလႃးတူဝ်သူ ပႂ်ႉပႃးသူ။ လုၵ်ႈလၢင်းႁဝ်းၵေႃႈ ၸၢင်ႈလၢတ်ႈၼေပိူၼ်ႈဝႃႈ ပေႃႈႁဝ်းပဵၼ်ၵူၼ်းလီ ပေႃႈႁဝ်းမေႃႁၵ်ႉၼႃႈႁိူၼ်း ပေႃႈႁဝ်း ပဵၼ်ၵေႃႉဢၼ်ႁၢပ်ႇတၢင်းတုၵ်ႉၶႃႉၼႂ်းၼႃႈႁိူၼ်း ၼမ်သေပိူၼ်ႈၼႆ ပေႃႈႁဝ်းႁၵ်ႉၵူၼ်းၼႂ်းၼႃႈႁိူၼ်းလႄႈ ႁၵ်ႉလုၵ်ႈၵူႈၶၢဝ်းၼႆ ၸိူင်ႉၼၼ်ၶဝ်တေႁူႉထိုင်ယူႇယဝ်ႉ။ လိူဝ်သေၼၼ်ႉၵေႃႈ သင်သူထွမ်ႇၵႂၢမ်းၼၢင်းမေးသူသေ ဢမ်ႇတိုဝ်ဢမ်ႇတၼ်ၸိုင် ၵဵဝ်ႇၵပ်းလူၺ်ႈ လွင်ႈငိုၼ်းတွင်း ဢၼ်သူႁႃလႆႈမႃးၸိူဝ်းၼၼ်ႉလႄႈသင်၊ လွင်ႈၼႆႉၵေႃႈ သူၸၢင်ႈႁွမ်ငိုၼ်းလႆႈမႃး တႃႇလဵင်ႉလူ လုမ်းလႃးၼႃႈႁိူၼ်းသူထႅင်ႈယဝ်ႉ။ ၵဵဝ်ႇၵပ်းလူၺ်ႈၶိူင်ႈမဝ်းတင်းလူင် ဢၼ်တေဢွၼ်ဢဝ်ၽဝသူတူၵ်းသုမ်းၵႂႃႇ ၸိူဝ်းၼၼ်ႉၵေႃႈ သူတေၸၢင်ႈၵၢင်းယၢၼ်လႆႈသေ ဢမ်ႇပၼ်လွင်ႈလိူတ်ႇမႆႈၼႃႈႁိူၼ်းသူထႅင်ႈသေဢမ်ႇၵႃး မီးၽွၼ်းလီပႃးတႃႇတူဝ်သူလႄႈမုင်ႉႁေႃႁိူၼ်းသူထႅင်ႈယဝ်ႉ။ ၼၢင်းမေးသူၼၼ်ႉၵေႃႈ ၶဝ်မုင်ႈမွင်းႁႂ်ႈသူႁၵ်ႉမေႃႁၵ်ႉၼႃႈႁိူၼ်း၊ မေႃႁၵ်ႉလုၵ်ႈလၢင်းၶလႄႈ မေႃပၼ်လွင်ႈဢုၼ်ႇၸႂ် ၼႃႈႁိူၼ်းၼမ်ၼမ်သေဢမ်ႇၵႃး၊ ၶဝ်မုင်ႈမွင်းႁႂ်ႈသူ ပဵၼ်ပေႃႈၸဝ်ႈႁိူၼ်းလီ ဢၼ်တေဢွၼ်ဢဝ်ၽဝၶဝ် လႆႈလီ လႆႈပဵၼ် လႆႈမီးလွင်ႈၶိုၼ်ႈယႂ်ႇမႂ်ႇသုင်ၼၼ်ႉယဝ်ႉ။ ယွၼ်ႉၼၼ်ဢဝ်လိၵ်ႈႁူဝ်ၼႆႉ ႁဵတ်းပဵၼ်တွၼ်ႈသွၼ် တႃႇမုင်ႉႁေႃႁိူၼ်းသူသေ ၸိူဝ်းတႄႇၼႃႈႁိူၼ်းယဝ်ႉလႄႈသင် ၸိူဝ်းပႆႇတႄႇၼႃႈႁိူၼ်းၸိူဝ်းၼၼ်ႉလႄႈသင် ၼင်ႇႁိုဝ်ပေႃးတေမေႃႁၵ်ႉႁွမ်ၵၼ်ၼၼ်ႉၵေႃႈ ႁႂ်ႈမေႃဝၢင်းၶႂၢင်ႉပၼ်ၵၼ် ႁႂ်ႈမေႃႁၵ်ႉၵၼ် ႁႂ်ႈမေႃယိူၼ်ႉၵၼ်ႈတေႃႇၵၼ် ႁႂ်ႈမီးၼမ်ႉၸႂ်မဵတ်ႉတႃႇ၊ ဢီးလူၼိူဝ်ၵၼ်ၼႃႈ။ ========= ၵွၼ်ဝၼ်း-မိူင်းသူႈ 11.12.2024.ဝၼ်းပုတ်ႉ

['လွၼ်ႉမွၼ်းၵႂၢမ်း']

2024-12-24T15:18:16

https://tainovel.com/%e1%80%95%e1%80%bd%e1%81%b5%e1%80%ba%e1%82%88%e1%82%81%e1%80%ad%e1%80%b0%e1%81%bc%e1%80%ba%e1%80%b8%e1%81%b6%e1%80%ad%e1%80%af%e1%81%bc%e1%80%ba%e1%80%b8%e1%80%a2%e1%80%99%e1%80%ba%e1%82%87%e1%80%99/

ပွၵ်ႈႁိူၼ်းၶိုၼ်းဢမ်ႇမိူၼ်ၵဝ်ႇ

မိူဝ်ႈၵွၼ်ႇဢွၼ်ဝၼ်းလင်ၼၼ်ႉ မီးမုင်ႉႁေႃႁိူၼ်းလင် ၼိုင်ႈ🏚 မီးၶဝ်ပေႃႈမႄႈလုၵ်ႈ 5 ၵေႃႉ မီးၼင်ႇဝၼ်းၼိုင်ႈ သမ်ႉမီးလိၵ်ႈ တူၵ်းမႃးတႃႇတေၵႂႃႇႁၢပ်ႇၵၢၼ်ဝၢၼ်ႈမိူင်း 📃📃 ၼႂ်းၽိုၼ်လိၵ်ႈၼၼ်ႉသမ်ႉ လႆႈတုၵ်းယွၼ်း ၵူၼ်းၼႂ်းၼႃႈ ႁိူၼ်းၶဝ်တႃႇၼိုင်ႈၵေႃႉ📃 ဢၼ်ပဵၼ်ပေႃႈၶဝ်သမ်ႉၸိုဝ်ႈဝႃႈ လုင်းဝၼ်း ယွၼ်ႉမီးတၢင်းပဵၼ်ဝႆႉလႄႈဢမ်ႇလႆႈၵႂႃႇ ဢၼ်ပဵၼ်မႄႈၶဝ်သမ်ႉၸိုဝ်ႈဝႃႈပႃႈလွတ်ႈ ယွၼ်ႉၶႃမႄႈၶဝ် ဢမ်ႇလီလႄႈ ဢမ်ႇလႆႈၵႂႃႇထႅင်ႈ 👩‍🦽 ၶႃၽူဝ်မႄးၼႆႉသမ်ႉ မီးလုၵ်ႈႁူမ်ႈၵၼ် 3 ၵေႃႉ👨‍👩‍👧 ၵေႃႉပဵၼ်ပီႈဢၢႆႈ ၵေႃႉမၢႆၼိုင်ႈသမ်ႉ ယွၼ်ႉမီးၼႃႈၵၢၼ်ၼမ်တႃႇ တေလဵင်ႉလူလုမ်းလႃး ပေႃႈမႄႈမၼ်းလႄႈ ဢမ်ႇပဵၼ်ၵႂႃႇထႅင်ႈ🏜🏜🏜 ၵေႃႉပဵၼ်ၼွင်ႉယိင်း ၵေႃႉမၢႆသၢမ် သမ်ႉ လၵ်ႉၶၼႃႇဢမ်ႇတဵမ်ထူၼ်ႈလႄႈ ဢမ်ႇလႆႈၵႂႃႇထႅင်ႈ 👩‍🦯👩‍🦯 ၵေႃႉပဵၼ် ၼွင်ႉၸၢႆး မၢႆ2 ၸင်ႇဝႃႈ လႆႈယူႇ ၵဝ်တေၵႂႃႇတၢင် ၼႃႈႁိူၼ်းႁဝ်းၵူၺ်းၶႃႈ မၼ်းဝႃႈၼႆလႄႈ မၼ်းၵေႃႈ ႁႅၼ်းၶူဝ်းမၼ်းသေ ၵႂႃႇၵၼ်ႇတေႃး ပေႃႈမႄႈမၼ်းသေယဝ်ႉ🧎🧎 သင်ႇလၢတ်ႈပီႈဢၢႆႈ ၼွင်ႉယိင်း မၼ်းဝႃႈ ၶိူဝ်သွင်ၵေႃႉတူၺ်းထိုင်ပေႃႈမႄႈလီလီၼႃႉ သင်ႇဝႆႉဝႃႈၼင်ႇၼႆသေ ဢွၵ်ႇႁိူၼ်းၵႂႃႇယဝ်ႉ🚶‍♂️🚶‍♂️ ဝၢႆးသေမၼ်းဢွၵ်ႇႁိူၼ်း ထိုင်တီႈ ပၢင်သွၼ်ၶဝ်ၼၼ်ႉ မၼ်းၸၢႆးၼႆႉ ယွၼ်ႉမီးပၺ်ႇၺႃႇဝႆႉလႄႈ👨‍🎓👨‍🎓👨‍🎓 မၼ်းၸၢႆးဢမ်ႇလႆႈတုၵ်ႉၶ ၼႃႈၵၢၼ်မၼ်းသမ်ႉ လႆႈပဵၼ်မေႃယႃၵူၺ်း👨‍🔬👨‍🔬👨‍🔬👨‍🔬 ထိုင်ၼင်ႇဝၼ်းၼိုင်ႈၶဝ်လႆႈဢွၵ်ႇတိုၵ်း ဢွၼ်တၢင်းသုတ်း ၵူၺ်းၼႃႇမၼ်းၸၢႆးလႆႈယႃပိူၼ်ႈဢွၼ်တၢင်းသုတ်း မၼ်းၵူဝ် လႄႈ ၸင်ႇမီးလူမ်းလိူတ်ႈၶိုၼ်ႈၵႂႃႇ🤒🤒 ယွၼ်ႉဝႃႈ လုၵ်ႈသိုၵ်းၶဝ် မၢတ်ႇၸဵပ်းၼမ်ၼႃႇ ပေႃးမၼ်းၸၢႆးလႆႈတိုၵ်း 4ပွၵ်ႈ 5ပွၵ်ႈ 6 ပွၵ်ႈယဝ်ႉၵေႃႈ မၼ်းၸၢႆးၵေႃႈဢမ်ႇၵူဝ် ယဝ်ႉ။🏋️‍♀️🏋️‍♀️ ဝၢႆးသေမၼ်းၸၢႆးဢွၵ်ႇႁိူၼ်း ၵႂႃႇဢမ်ႇပေႃးႁိုင်သင် ဢၼ်ပဵၼ်ပီႈဢၢႆႈမၼ်းသမ်ႉ တႅမ်ႈလိၵ်ႈၸူးထိုင်မၼ်းၸၢႆး တီႈၼိူဝ်ၽိုၼ်လိၵ်ႈၼၼ်ႉတႅမ်ႈဝႆႉဝႃႈ 📃📃📃 ၼွင်ႉ မႄႈမီးတၢင်းပဵၼ်ႁႅင်းၼႃႇ ထၢင်ႇတေႉ ၼွင်ႉတေဢမ်ႇလႆႈမႃးႁၼ်မႄႈယဝ်ႉၼႃ 🛌🛌🛌 ၼွင်ႉယႃႇၸႂ်တူၵ်း ၵုင်ႇမႄႈတေတူၺ်းထိုင်လုမ်းလႃႈ ၼွင်ႉၵဝ်ႇယူႇ👩‍👦👩‍👦 တႅမ်ႈဝႆႉၼင်ႇၼႆ ၵူၺ်းၼႃႇ ၽိုၼ်လိၵ်ႈၼၼ်ႉသမ်ႉ သူင်ႇၵႂႃႇတၢင်ႇၸုမ်း လႄႈ ဢမ်ႇလႆႈႁွတ်ႈထိုင်ၼႂ်း မိုဝ်းမၼ်းၸၢႆး ယွၼ်ႉၸုမ်းၼၼ်ႉသမ်ႉ လႆႈတူၵ်းသုမ်းၼႃႈသိုၵ်းၵွႃႇ🤦‍♂️🤦‍♂️🤦‍♂️ ၽိုၼ်လိၵ်ႈၼၼ်ႉၵေႃႈ မၼ်းၸၢႆးဢမ်ႇႁူႉဢမ်ႇလႆႈႁေႃး သေတႃႉ မၼ်းၸၢႆးၵေႃႈ ယူႇၼႂ်းၼႃႈသိုၵ်းသေမူၼ်ႈမူၼ်ႈ သိူဝ်းသိူဝ်း ယူႇသေႇတၵေႃႈ ၵူၺ်းၼႃႇ မၼ်းၸၢႆးၸႂ်တိတ်းဢၼ်ပဵၼ်ပေႃႈမႄႈမၼ်းယူႇ 👨‍👩‍👦 မိူဝ်ႈမၼ်းတေဢွၵ်ႇႁိူၼ်းၼၼ်ႉ ယွၼ်ႉ ပေႃႈမႄႈမၼ်းဢမ်ႇပေႃးယူႇလီ🤒🤒 မၼ်းၸၢႆးယူႇၼႂ်းၵႄႈၵၢင်ပၢင်တိုၵ်းယူႇသေတၵေႃႈ မၼ်းၸၢႆးၵေႃႈယင်းတိူင်ႇၵၢဝ်ႇယွၼ်းသူးပၼ်ဝႃႈ ႁႂ်ႈပေႃႈမႄႈၶႃႈယူႇလီမီးတၢင်းတူဝ်ၸႂ်သွင်ပိူင်ၵတ်းယဵၼ် သေၵမ်းဝႃႈၼင်ႇၼႆယူႇတႃႇသေႇယဝ်ႉ 🧎🧎 ၵူၺ်းၵႃႈ မိူဝ်ႈၽွင်းမၼ်းၸၢႆးတိုၵ်ႉမီးယူႇ ၼႂ်းၵႄႈၵၢင်ပၢင်တိုၵ်းၼၼ်ႉ ဢၼ်ပဵၼ်မႄႈမၼ်းၸၢႆးၵေႃႈ ၵွပ်ႈပိူဝ်ႈဢမ်ႇလိူဝ်လႆႈၵၢမ်ႇတြႃးလွင်ႈၵိူတ်ႇထဝ်ႈပဵၼ်တၢႆ ထုင်းလေႃးၵလူင်ၼႆႉလႄႈ မႄႈမၼ်းၸၢႆးၵေႃႈၸင်ႇလႆႈ လပ်းတႃလိုမ်းမိူင်းၵႂႃႇယဝ်ႉ၊ ဢၼ်ပဵၼ်ပီႈဢၢႆႈလႄႈၼွင်ႉယိင်းဢိၵ်ႇပႃးတၢင်း ပီႈပီႈၼွင်ႉၼွင်ႉၵူၼ်းႁိမ်းႁိမ်းၸမ်ၸႂ်ၵၼ်ၸိူဝ်းၼၼ်ႉ ၸင်ႇလႆႈဢွၼ်ၵၼ် ႁႅၼ်းသွမ်းလူႇတၢၼ်းပၼ် ၵေႃႉပဵၼ်မႄႈမၼ်းၸၢႆးယူႇယဝ်ႉ၊ ပူၼ်ႉမႃး 3ပီၼၼ်ႉသမ်ႉ ဢၼ်ပဵၼ်ပေႃႈမၼ်းၸၢႆးၵေႃႈ လုၵႂႃႇထႅင်ႈယဝ်ႉ ဢၼ်ပဵၼ်ပီႈဢၢႆႈမၼ်းၵေႃႈၸၢမ်ႇတႅမ်ႈလိၵ်ႈၸူးယူႇသေ တႃႉ📃📃 ၵူၺ်းၼႃႇပီႈၼွင်ႉႁိမ်းႁိူၼ်းၸမ်မၼ်းသမ်ႉ ႁၢမ်ႈဝႃႈ ယႃႇပေတႅမ်ႈၸူး ၵူဝ်မၼ်းၸႂ်တူၵ်းဝႃႈၼႆ 🙅‍♂️🙅‍♂️ ဢၼ်ပဵၼ်ၼွင်ႉမၼ်းၸၢႆးသမ်ႉၵေႃႈလႆႈတိုၵ်းသိုၵ်း 3ဝၼ်း ဢမ်ႇလႆႈၵိၼ်ၶဝ်ႈ ထိုင်ၼင်ႇဝၼ်းၼိုင်ႈ တၢင်ႇၸုမ်းၸင်ႇမႃးၸွႆႈ ၸုမ်းၶဝ်သေ လႆႈဢွင်ႇပေႉၵွႃႇ🤺🤺 မၼ်းၸၢႆးၵေႃႈ ႁၢပ်ႇၵၢၼ်ႇသိုၵ်းမႃး4ပီယဝ်ႉလႄႈၵိုတ်းထႅင်ႈယူႇ1ပီၵူၺ်း 🧏🧏 မၼ်းၸၢႆးၸင်ႇယွၼ်းဢႃႈၶွင်ႉ ႁူဝ်ၼႃႈၶဝ်သေယွၼ်းမႃးၸႂ်းၵူၼ်းၼႂ်းၼႃႈႁိူၼ်းၶဝ်ယူႇ 🏚 မၼ်းၸၢႆးၵေႃႈၸူမ်းၸူမ်းသိူဝ်းသိူဝ်းလႆႈမႃးႁိူၼ်းၶိုၼ်း ၵူၺ်းၼႃႇမၼ်းၸၢႆးဢမ်ႇႁူႉဝႃႈ ဢၼ်ပဵၼ် ပေႃႈမႄႈမၼ်းၸၢႆးလႆႈလူႇၵွႃႇ မိူဝ်ႈ3ပီပူၼ်ႉၼၼ်ႉယဝ်ႉ 🛌🛌🛌 ၽိူဝ်ႇမၼ်းၸၢႆးမိူဝ်းထိုင်ႁိူၼ်းမၼ်း ဢမ်ႇၵိုတ်းၽႂ်သေၵေႃႉယဝ်ႉ🏚🏚 ဢၼ်ပဵၼ်ပီႈဢၢႆႈမၼ်းသမ်ႉလႆႈၵႂႃႇႁႃငိုၼ်းၼႂ်းဝဵင်း ဝၢႆးသေပေႃႈမႄႈမၼ်းဢမ်ႇမီးယဝ်ႉၼၼ်ႉ မၼ်းၸၢႆးတေႃႇလွင်းသုမ်းသေ🤹‍♂️🤹‍♂️🤹‍♂️ ဢဝ်ဝူဝ်းၵႂၢႆး ပၼ်ပိူၼ်ႈမူတ်းယဝ်ႉ🐃🐂🐃 ဢၼ်ပဵၼ် ၼွင်ႉယိင်းမၼ်းသမ်ႉ လၵ်ႉၶၼႃႇဢမ်ႇ တဵမ်ထူၼ်ႈသေတ ၵူၺ်းၼႃႇ မၼ်းၼၢင်း ၵၢမ်ႇလီယူႇ ယွၼ်ႉပိူၼ်ႈဢေးလူးမၼ်းၼၢင်းလႄႈ ပိူၼ်ႈၵဵပ်းလဵင်ႉ လူမၼ်းၼၢင်းယဝ်ႉ ၽိူဝ်ႇမၼ်းၸၢႆး မႃးထိုင်ႁိူၼ်းၶိုၼ်းၼၼ်ႉ မၼ်းၸၢႆးလႆႈမႃးႁၼ်ႁိူၼ်း မၼ်း ဢမ်ႇၵိုတ်းသင်သေ ဢိတ်းယဝ်ႉ 🏚 လိူဝ်သေ ႁိူၼ်းႁၢမ်း ၵူၺ်းယဝ်ႉ ၽိူဝ်ႇမၼ်းမႃးလႆႈႁၼ်ၼင်ႇၼႆသေ မၼ်းဢမ်ႇပႆႇဝူၼ်ႉသင်သေ ၸင်ႇၵႂႃႇထၢမ် ၵူၼ်းႁိမ်းႁိူၼ်းၶဝ် ၼၼ်ႉယဝ်ႉ ၵူၼ်းႁိမ်းႁိူၼ်းၸမ်မၼ်းၸၢႆးဝႃႈ ပေႃႈမႄႈမႂ်းလႆႈလူႉၵႂႃႇ ၸဵမ်မိူဝ်ႈ3ပီႈပူၼ်ႉယဝ်ႉ ဢၼ်ပဵၼ်ပီႈဢၢႆႈမႂ်း ၵႂႃႇၵႃႇႁႃငိုၼ်းၼႂ်းဝဵင်း ၼွင်ႉယိင်းမႂ်းၵေႃႈ ပိူၼ်ႈၵဵပ်းလဵင်ႉလူယူႇ မႂ်းယႃႇမႆႈၸႂ်သင်ဝႃႈၼင်ႇၼႆသေ 👷‍♂️👷‍♂️👷‍♂️ မၼ်းၸၢႆးၵေႃႈ လႆႈႁူႉသေယဝ်ႉ ၸင်ႇမႃးတီႈႁိူၼ်းမၼ်းသေ ႁွင်ႉႁႆႈယူႇယဝ်ႉ 😭😭😭😭😭 မၼ်းၸၢႆးၵေႃႈ ၸႂ်တူၵ်း ၸႂ်လု သေ ယွၼ်ႉဢမ်ႇလႆႈႁၼ်ၼႃႈပေႃႈမႄႈ လႄႈမၼ်းၸၢႆး မိူၼ်မီးလူမ်းယွင်ႇၵွႃႇယဝ်ႉ 🧟‍♂️🧟‍♂️ ထိုင်ၼင်ႇဝၼ်းၼိုင်ႈႁူဝ်ၼႃႈၶဝ် ၸင်ႇမႃးႁွင်ႉမၼ်းၸၢႆး တီႈႁိူၼ်းဝႃႈ မိူဝ်ႈၽုၵ်ႈၸုမ်းႁဝ်းလႆႈၵႂႃႇၼႃႈသိုၵ်းၶိုၼ်းဝႃႈၼႂ်သေ🤺🤺🤺 မၼ်းၸၢႆးၵေႃႈတွပ်ႇထဵင်ၶိုၼ်းဝႃႈ ၶႃႈဢမ်ႇၵႂႃႇယဝ်ႉၶႃႈ ၶႃႈၵူဝ်ဢမ်ႇလႆႈႁၼ်ၼႃႈ ၼွင်ႉယိင်းပီႈၸၢႆးၶႃႈ ဝႃႈၼႆသေ မၼ်းၸၢႆးၵေႃႈယွၼ်းပေႃးသိုၵ်းသေ မၼ်းၸၢႆးၵေႃႈ ယူႇမိူၼ်ၼင်ႇၸိူင်ႉၼၼ်သေ ထၢမ်ႁႃပေႃႈမႄႈမၼ်းၵူႈၶိုၼ်းႁွင်ႉႁွင်ႉႁႆႈတိၵ်းတိၵ်းယဝ်ႉ😭😭😭 ထိုင်ၼင်ႇဝၼ်းၼိုင်ႈ ဢၼ်ပဵၼ်ပီႈဢၢႆႈမၼ်းၵေႃႈ လႆႈငိၼ်းၶၢဝ်ႇဝႃႈ ၼွင်ႉၸၢႆးမၼ်းပေႃးသိုၵ်းသေယဝ်ႉ မီးယူႇတီႈႁိူၼ်းၶဝ်ၼၼ်ႉယူႇ ဢၼ်ပဵၼ် ပီႈဢၢႆႈမၼ်းၵေႃႈၸင်ႇမိူဝ်းႁႃ ၼွင်ႉၸၢႆးမၼ်းသေယဝ်ႉ 🌄🏚 ဢၼ်ပဵၼ်ပီႈဢၢႆမၼ်းၵေႃႈ ပေႃးလႆႈႁၼ်ၼွင်ႉမၼ်း ပဵၼ်ၵူၼ်းၸိူင်ႉၼင်ႇၼၼ် မၼ်းၸၢႆးပေႃးငိၼ်းဢေးလူ ၼွင်ႉၸၢႆးမၼ်းယူႇယဝ်ႉ👨‍👦👨‍👦 ႁဵတ်းၼၼ်သေ ဢၼ်ပဵၼ်ပီႈဢၢႆႈမၼ်းၵေႃႈ ၸင်ႇမႃးႁွင်ႉဢဝ်ၼွင်ႉၸၢႆးမၼ်းမိူဝ်းယူတ်းယႃသေယူႇၼႂ်းဝဵင်းယူႇ ဝၢႆးသေမၼ်းၸၢႆးၶႅၼ်းလီယဝ်ႉၼၼ်ႉ ၶဝ်ပီႈၼွင်ႉၵေႃႈ ယူႇမူၼ်ႈ”သိူဝ်း”ၸွမ်းၵၼ်ယူႇယဝ်ႉ ႁဵတ်းၼၼ်သေ ၸိူင်းႁူဝ်ၼႆႉ ၵေႃႈသုတ်းၵႂႃႇတီႈၼႆႈ ယဝ်ႉၶႃႈ မႂ်ႇသုင်တၢင်းသဵင်ႈၶႃႈ တႅမ်ႈ ပီႈမွင်းယူႇ😁

['ၸိူင်းၶေႃးၶူမ်', 'ၸိူင်းတိုၵ်း']

2024-12-19T04:34:02

https://tainovel.com/%e1%82%81%e1%81%b5%e1%80%ba%e1%82%89%e1%81%b5%e1%81%a2%e1%81%bc%e1%80%ba%e1%80%a2%e1%81%bc%e1%80%ba%e1%82%81%e1%80%9d%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8/

ႁၵ်ႉၵၢၼ်ဢၼ်ႁဝ်းႁဵတ်း

ႁၵ်ႉၵၢၼ်ဢၼ်ႁဝ်းႁဵတ်း ႁဵတ်းၵၢၼ်ဢၼ်ႁဝ်းႁၵ်ႉ ၵၢၼ်ႁဝ်းၸင်ႇတေဢွၵ်ႇမႃးလီလႆႈ

['လွၼ်ႉမွၼ်းၵႂၢမ်း']

2024-12-16T06:39:43

https://tainovel.com/%e1%81%b8%e1%81%a2%e1%80%99%e1%80%ba%e1%80%b8%e1%80%90%e1%82%85%e1%80%99%e1%80%ba%e1%82%88%e1%80%90%e1%80%b0%e1%81%ba%e1%80%ba%e1%80%b8%e1%81%b6%e1%82%83%e1%82%88%e1%80%9c%e1%82%84%e1%82%88/

ၸၢမ်းတႅမ်ႈတူၺ်းၶႃႈလႄႈ

လိၵ်ႈမၢင်ႁူဝ် ၶေႃႈၵႂၢမ်းမၢင်ဢၼ်ၼၼ်ႉ ၸၢင်ႈပၼ်ၽွၼ်းယွၼ်ႈထိုင် ၽႂ်သေၵေႃႉၵေႃႉ မီးႁႅင်းလုၵ်ႉတိုၼ်ႇၶိုၼ်ႈမႃးလႆႈဢေႃႈ။ လိၵ်ႈလၢႆးၼၼ်ႉ ပၼ်ႁႅင်းၸႂ် တွၼ်ႈတႃႇၵေႃႉတူၵ်းသုမ်း၊ ပၼ်တၢင်းမူၼ်ႈသိူဝ်း ပုၼ်ႈတႃႇၵေႃႉၶီငဝ်၊ ပၼ်တၢင်းႁၵ်ႉတၢင်းဢုၼ်ႇၸႂ်လႆႈဢေႃႈ မၼ်းမီးႁူဝ်ၸႂ်ဢေႃႈ ၵွပ်ႈၽူႈတႅမ်ႈလိၵ်ႈၵေႃႈ သႂ်ႇၸႂ်သေတႅမ်ႈၼၼ်ႉယဝ်ႉ။ သင်ဝႃႈ မီးလွင်ႈသုၵ်ႉသၵ်ႉၸႂ်ၼႃႇၼႆ ၸၢမ်းႁဵတ်းၵေႃႉပပ်ႉလိၵ်ႈတူၺ်းၶႃႈလႄႈ ၸၢမ်းယူႇၸွမ်းလိၵ်ႈလၢႆးတူၺ်းၶႃႈလႄႈ တေလႆႈႁူႉၸၵ်း ပပ်ႉလိၵ်ႈဢၼ်မိူၼ် ၵူၼ်းၵေႃႉဢၼ်ႁဵတ်းႁႂ်ႈၵတ်းယဵၼ်ၸႂ်လိူဝ်ပိူၼ်ႈမႃးဢေႃႈ။ ယႃႇၵူဝ်ဝႃႈလိၵ်ႈဢၼ်တႅမ်ႈၼၼ်ႉ တေဢမ်ႇမီးၽႂ်လူ သင်ဢမ်ႇသင်ႁဝ်းၵေႃႉဢွၼ်တၢင်းသုတ်း လူၶိုၼ်းၵေႃႈဢမ်ႇပဵၼ်သင်ၼႃ သင်လႆႈႁပ်ႉတၢင်းႁၼ်ထိုင်ဢၼ်ဢမ်ႇလီမႃးၵေႃႈ ဢမ်ႇၸႂ်ႈလွင်ႈလီၼႅင် သင်ဢမ်ႇသင်ၶဝ်ၵေႃႈ လႆႈလူလိၵ်ႈဢၼ်ႁဝ်းတႅမ်ႈယူႇယဝ်ႉလူး။ ပေႃးၵူၼ်းၵျိူၵ်ႈၵေႃႈတေဝႃႈၶႅမ်ႉယဝ်ႉ ၵူၼ်းဢမ်ႇၵျိူၵ်ႈၵေႃႈ တေဝႃႈဢမ်ႇၶႅမ်ႉ မၼ်းပဵၼ်ၾိင်ႈၶူင်းၵၢင်ယဝ်ႉ တေၵႂႃႇၸွမ်းၸႂ်ပိူၼ်ႈၵေႃႈ တူဝ်ႁဝ်းဢမ်ႇပဵၼ်လႆႈ တၢင်းႁၼ်ထိုင်ၼၼ်ႉ ဝူၼ်ႉထတ်းသၢင်တူၺ်းလီလီသေ မႃးဝူၼ်ႉမႄးၶိုၼ်းၵေႃႈတေႃႈတေတိူဝ်းၽိူမ်ႉၼမ်ႉၵတ်ႉႁဝ်းမႃးယဝ်ႉ။ ဢမ်ႇၸႂ်ႈၵၢပ်ႈပၢၼ်ၵူၼ်းသူင်ၵျိူၵ်ႈလူလိၵ်ႈလူလၢႆးယဝ်ႉ ၵႆႉၵႆႉလႆႈငိၼ်းဢေႃႈ ၵူၺ်းၵႃႈ ၵူၼ်းၵေႃႉဢၼ်လၢတ်ႈၼၼ်ႉ ၶဝ်ပဵၼ်ၵူၼ်းဢၼ်ဢမ်ႇသူင်ၵျိူၵ်ႈလူလိၵ်ႈၵူၺ်း။ ၵူၼ်းၵႆႉလူလိၵ်ႈ မီးတင်းၼမ်ၼၼ်ႉၶႃႈယဝ်ႉ ပႃးတင်းၽူႈလူလိၵ်ႈႁဝ်းၶဝ်မိူဝ်ႈလဵဝ်ၼႆႉယူႇလူး။ မိူဝ်ႈလႂ်ၽူႈတႅမ်ႈလိၵ်ႈဢမ်ႇပႆႇႁၢႆ ၽူႈလူလိၵ်ႈၵေႃႈႁူႉတိုၼ်းမီးၶႃႈယဝ်ႉ။ “ဢမ်ႇမေႃ” ၼႆၼၼ်ႉ ပဵၼ်ၶေႃႈဢၢင်ႈ တႃႇဢမ်ႇၶႂ်ႈႁဵတ်းၵူၺ်း၊ လူင်းမိုဝ်းႁဵတ်းယဝ်ႉ ၸင်ႇၵွႆႈတႅပ်းတတ်းၵေႃႈ ဢမ်ႇသုမ်းၼႃ “ၸၢမ်းတူၺ်းလႄႈ” မၢင်ပွၵ်ႈ ပဵၼ်ႁႅင်းဢီး ႁႂ်ႈႁဝ်းလူင်းမိုဝ်းႁဵတ်းႁႂ်ႈလႆႈၼၼ်ႉယဝ်ႉ။ ၼပ်ႉယမ်ၽူႈလူလိၵ်ႈႁဝ်းၶဝ်ယူႇဢေႃႈ တႅမ်ႈ-သႅၼ်ငဝ်း 16/12/2024

['ပွင်ႈၵႂၢမ်း']

2024-12-07T06:38:53

https://tainovel.com/%e1%80%95%e1%80%b5%e1%81%bc%e1%80%ba%e1%80%9e%e1%80%84%e1%80%ba%e1%80%90%e1%80%b1%e1%80%9c%e1%82%86%e1%82%88%e1%80%95%e1%82%82%e1%80%ba%e1%82%89%e1%81%b5%e1%80%99%e1%80%ba%e1%82%89/

ပဵၼ်သင်တေလႆႈပႂ်ႉ“ၵမ်ႉ”

တေၵႆႉလႆႈငိၼ်းၼႃႇလႄႈ ၵႆႉၵႆႉလၢတ်ႈဝႃႈ “ၵမ်ႉၸွင်ႇၵွႆႈႁဵတ်း” “လႃႈမႃးၸင်ႇႁဵတ်း” “မိူဝ်ႈၽုၵ်ႈၵွၼ်ႇၵႂႃႈ” “ထႅင်ႈဢိၼ်ႉၵႂႃႈ” “ၶၢဝ်းယၢမ်းပႆႇထိုင်တိုၵ်ႉၵႆယူႇ” “ၵိုတ်းထႅင်ႈႁိုင်ၼႃႇ” “ၵမ်ႉၵေႃႈယဝ်ႉယဝ်ႉ လွႆးလွႆးၸင်ႇႁဵတ်းၵေႃႈလႆႈ” ၸိူဝ်းၼႆႉသေ တေၵႆႉဢမ်ႇႁဵတ်းၸွမ်းၵမ်းလဵဝ်ၼၼ်ႉယဝ်ႉ။ ၵွပ်ႈသင်သမ်ႉတေလႆႈပႂ်ႉၵမ်ႉ ၵွပ်ႈသင်လႄႈဢမ်ႇႁဵတ်းၸွမ်းၵမ်းလဵဝ် မၼ်းယၢပ်ႇၼႃႇထိုင်တီႈႁဵတ်းဢမ်ႇလႆႈၵမ်းလဵဝ်ႁိုဝ်?၊ ၶၢၼ်ႉလႄႈဢမ်ႇႁဵတ်းႁႃႉ?၊ မီးၵၢၼ်သေဢမ်ႇပႆႇတၼ်းႁိုဝ်? ၼႆၼၼ်ႉယဝ်ႉ။ မိူဝ်ႈလႂ်မိူဝ်ႈဝူၼ်ႉလႆႈယဝ်ႉ မိူဝ်ႈလႂ်မိူဝ်ႈႁဵတ်းလႆႈယူႇၼၼ်ႉ ႁဵတ်းၵႂႃႇၸွမ်းၵမ်းလဵဝ်ၼႆ ပဵၼ်ဢၼ်လီလိူဝ်ပိူၼ်ႈယဝ်ႉ၊ ႁဝ်းဢမ်ႇၸၢင်ႈႁူႉလႆႈဝႃႈ “ၵမ်ႉ” ဢၼ်ဝႃႈၼၼ်ႉ တေပဵၼ်မိူဝ်ႈလႂ်လႄႈ တေပဵၼ်ၸိူင်ႉႁိုဝ်မႃး သင်ၵမ်ႉတိၵ်းတိၵ်းၼႆ ၸၢင်ႈႁဵတ်းႁႂ်ႈႁဝ်းလိုမ်းၵႂႃႇလႄႈ တေၸၢင်ႈႁဵတ်းႁႂ်ႈလႅၵ်ႈလၢႆႈၸႂ်ဢမ်ႇၶႂ်ႈႁဵတ်းမၼ်းမႃးလႆႈယဝ်ႉ။ သင်ယင်းတိုၵ်ႉပႂ်ႉၶၢဝ်းယၢမ်းယူႇၼႆ တႃႇတေႁဵတ်းလႆႈလႄႈတႃႇတေလႆႈႁဵတ်းၼၼ်ႉ မၼ်းဢမ်ႇပဵၼ်ၵၢၼ်မႃးလႆႈသေပွၵ်ႈယဝ်ႉ၊ ၼႂ်းၼိုင်ႈဝၼ်း ၸႂ်ၵူၼ်းႁဝ်းၼၼ်ႉ ဢမ်ႇႁူႉဝႃႈမၼ်းလႅၵ်ႈလၢႆႈၵႂႃႇပဵၼ်လၢႆမဵဝ်းယဝ်ႉ၊ မိူဝ်ႈၼႆႉလႄႈမိူဝ်ႈၽုၵ်ႈဢၼ်ဝႃႈၼၼ်ႉၵေႃႈ ၸႂ်၊ တၢင်းႁၼ်ထိုင်၊ ပၢႆးဝူၼ်ႉ မၼ်းတိုၼ်းတေဢမ်ႇမိူၼ်ၵၼ်လႆႈတႃႇသေႇ။ ႁိမ်းႁွမ်းႁဝ်းၵေႃႈ မီးလွင်ႈလႅၵ်ႈလၢႆႈယူႇတိၵ်းတိၵ်းလႄႈ ပေႃးၵုမ်ႇပႂ်ႉၵမ်ႉယူႇၵူၺ်း တေဢမ်ႇတူၵ်းလိုၼ်းပႅတ်ႈယဝ်ႉႁိုဝ်?။ ၶႂ်ႈႁဵတ်းသင်ၵေႃႈႁဵတ်းၵႂႃႇလႄႈ ၶၢဝ်းယၢမ်းတေႃႈလဵဝ် မိူဝ်ႈလဵဝ်ၼႆႉ ယွၼ်ႉပဵၼ်ၶၢဝ်းယၢမ်းဢၼ်ႁဝ်းႁဵတ်းလႆႈယူႇလႆႈလႄႈ လႅၵ်ႈလၢႆႈမၼ်းလႆႈၼၼ်ႉယဝ်ႉ၊ ပေႃးဢမ်ႇၸႂ်ႈ ၵူၼ်းႁူႉလွင်ႈမိူဝ်းၼႃႈတႄႉၵေႃႈ ယၢမ်းလဵဝ်ၼႆႉ ပဵၼ်ၶၢဝ်းယၢမ်းဢၼ်လီလိူဝ်ပိူၼ်ႈယဝ်ႉ။ တႅမ်ႈ−ငဝ်မွင်မိုတ်းမူဝ်း 25.12.2022

['ပွင်ႈၵႂၢမ်း']

2024-12-08T08:14:40

https://tainovel.com/%e1%82%81%e1%80%bd%e1%82%86%e1%80%b8%e1%81%b8%e1%80%90%e1%80%ba%e1%82%89%e1%80%99%e1%81%a2%e1%80%90%e1%80%ba%e1%82%87%e1%81%b8%e1%80%b5%e1%80%95%e1%80%ba%e1%80%b8-%e1%80%90%e1%80%bd%e1%81%bc-2/

ႁွႆးၸတ်ႉမၢတ်ႇၸဵပ်း တွၼ်ႈသွင်

တွၼ်ႈသွင် ယွၼ်ႉၶႃႈပဵၼ်ၸိူင်ႉၼႆလႄႈ ၶႃႈၵေႃႈလႆႈႁူပ်ႉၺႃးၵူၼ်းၵေႃႉၼိုင်ႈ ဢၼ်ႁဵတ်းႁႂ်ႈႁဵတ်းႁင်ၶဝ်ဢမ်ႇလႆႈ ၶႃႈဝူၼ်ႉဝႃႈ ၽူႈယိင်းၼၼ်ႉ မၼ်းတေမိူၼ်ၵၼ်ၵူၺ်း ပေႃးဝႃႈႁဝ်းပႅတ်ႈၶဝ်ၵႂႃႇယဝ်ႉ ဢမ်ႇႁိုင်သင်ၵေႃႈ ၶဝ်တေၵႂႃႇမီးၵေႃႉမႂ်ႇထႅင်ႈႁေ ၶဝ်တေဢမ်ႇတိူဝ်ႉၸႂ်ႁိုင်ႁေၵႃႈႁိုဝ်လေႃႇ၊ ၵူၺ်းၵႃႈ ၵူၼ်းၵေႃႉၼႆႉ မၼ်းႁဵတ်းႁႂ်ႈၶႃႈဝူၼ်ႉၽိတ်း မိူဝ်ႈၶႃႈလၢတ်ႈမၼ်းဝႃႈ “ႁဝ်းၽႄတၢင်းၵၼ်ၼေႃႈ” ၵူႈပွၵ်ႈပေႃးလၢတ်ႈဢွၵ်ႇၵႂၢမ်းၶေႃႈၼႆႉ တေၵႆႉထၢမ်လွင်ႈထၢမ်တၢင်းမၼ်းမႃးယဝ်ႉ ဢမ်ႇၼၼ်ၵေႃႈ တေႁၢႆလူင်ၵႂႃႇ ဢမ်ႇတွပ်ႇသင်ၶိုၼ်း၊ ဢွၼ်တၢင်းတေလၢတ်ႈ ၶႃႈၵေႃႈလႆႈႁႃၶေႃႈဢၢင်ႈမၼ်းဝႆႉယဝ်ႉ။ မၼ်းလၢတ်ႈတီႈၶႃႈၸိူင်ႉႁိုဝ်ၼႆ မၼ်းဝႃႈ “ဢဝ်ဝႃႈလႄႈ ၸိူင်ႉၼၼ်ၵေႃႈလီမိူၼ်ၵၼ်” ၶႃႈဢမ်ႇထၢင်ႇဝႃႈတေလႆႈမႃးငိၼ်းၶေႃႈၵႂၢမ်းၸိူင်ႉၼႆ တၢၼ်ႇဝႃႈမၼ်းၵေႃႈပႂ်ႉမွင်းၵႂၢမ်းၶေႃႈၼႆႉယူႇယဝ်ႉ မိူၼ်ၶႃႈပဵၼ်ၵူၼ်းၵေႃႉၺႃးၶဝ်ယွၼ်းၽႄတၢင်းၼၼ်ႉယဝ်ႉ။ ဢဝ်ၶႃႈမိူၼ်ႇမိုင် ပေႃးဢမ်ႇၸၢင်ႈသိုပ်ႇၵႂၢမ်းလႆႈ ႁဵတ်းႁႂ်ႈၼႂ်းႁူဝ်ၶႃႈမီးၶေႃႈထၢမ်ဢွၵ်ႇမႃးတင်းၼမ်၊ ဢၼ်ႁဝ်းဢုပ်ႇၵၼ်မႃးၸိူဝ်းၼၼ်ႉ ဢမ်ႇလႆႈမီးၸႂ်တေႃႇၵၼ်သေဢိတ်ႉၼိုင်ႈႁႃႉ၊ ဢမ်ႇမီးတီႈပွင်ႇသင်တွၼ်ႈတႃႇသူၽွင်ႈႁႃႉ။ ပေႃးတေထၢမ် ၶႃႈၵေႃႈသမ်ႉပဵၼ်ၵူၼ်းၵေႃႉတႄႇဢွၼ်တၢင်း တေဢမ်ႇထၢမ်သမ်ႉၶမ်ၸႂ်ဝႆႉယူႇၼၼ်ႉယိုင်။ ပဵၼ်ၽွင်းဢၼ်ၶႃႈမႃးယူႇႁိူၼ်းႁေ ႁွင်ႉၼုမ်ႇလႅင်းလႄႈၸိုၼ်ႈမိူင်း မႃးႁဵတ်းၵၢၼ်ၼၼ်ႉယဝ်ႉ၊ ဝၢႆးသေၶႃႈမႃးၵေႃႈ ဢမ်ႇလႆႈၵပ်းသိုပ်ႇၶဝ်ၶိုၼ်း ၵူၺ်းၵႃႈ လွင်ႈၶမ်ၸႂ်ၼၼ်ႉၵေႃႈ ယင်းဢမ်ႇပႆႇႁၢႆလႆႈ၊ မၼ်းယင်းတိုၵ်ႉႁဵတ်းႁႂ်ႈၶႃႈၶုၵ်းၸႂ်လႆႈၶဝ်ယူႇ ယွၼ်ႉၶေႃႈတွပ်ႇ ဢၼ်ဢမ်ႇတၼ်းဝူၼ်ႉမႅၼ်ႈၼၼ်ႉ မၼ်းႁဵတ်းႁႂ်ႈၶႃႈသူၼ်ၸႂ်ၶဝ်မႃးယဝ်ႉ ဝူၼ်ႉထိုင်ၶဝ်ယူႇတိၵ်းတိၵ်း၊ ပဵၼ်ႁိုဝ်ၵေႃႈပဵၼ်လႄႈဝႆႉၸႂ်ၼင်ႇၼႆသေ ၶႃႈၸင်ႇလႆႈတူင်ႉတၵ်ႉၶဝ်ၵႂႃႇၶိုၼ်း။ မိူဝ်ႈၼၼ်ႉ ၶႃႈၵေႃႈဝူၼ်ႉယူႇဝႃႈ ၸွင်ႇတေၺႃးလႃႇဢေႉ ဢၢင်ႈတေမွတ်ႇၶိုၼ်း ၵူၺ်းၶဝ်သမ်ႉတူၺ်းသေ တွပ်ႇၸူးၶိုၼ်း။ “ၸူမ်းယဝ်ႉၼႃႈ တူင်ႉတၵ်ႉၵၼ်မႃး” ဢဝ်ၶႃႈသမ်ႉပေႃးဝူၼ်ႉၵႂင်ၵႂႃႇထႅင်ႈယဝ်ႉ ၶႃႈဢမ်ႇႁူႉဝႃႈ ၶဝ်ဝူၼ်ႉသင်လႄႈ ၶႃႈသမ်ႉဝူၼ်ႉသင်ယူႇ ဢၼ်လႆႈတူင်ႉတၵ်ႉၶဝ်ၵႂႃႇၸိူင်ႉၼၼ် ႁဵတ်းႁႂ်ႈၶႃႈသမ်ႉပေႃးဢမ်ႇႁူႉတေသိုပ်ႇၵႂၢမ်းၸိူင်ႉႁိုဝ်ထႅင်ႈယဝ်ႉၼႃႇ။ ဢၼ်လႆႈမႃးႁူႉၸၵ်းၶဝ် မၼ်းဢမ်ႇႁဵတ်းႁႂ်ႈ ၶႃႈႁူႉၸၵ်းတၢင်းႁၵ်ႉသင်မႃး ၵူၺ်းၵႃႈ မၼ်းႁဵတ်းႁႂ်ႈၶႃႈပဵၼ်ၵူၼ်းယွင်ႇၵႂႃႇယဝ်ႉ။ မၼ်းၵေႃႈလႆႈသွၼ်ၶႃႈဝႃႈ ၵူၼ်းၵေႃႉၼိုင်ႈလႄႈၵေႃႉၼိုင်ႈၼၼ်ႉ ဢမ်ႇမိူၼ်ၵၼ် တေတႅပ်းတတ်းၵၼ်တီႈ ဢၼ်ႁဝ်းလႆႈထူပ်းမႃးၼၼ်ႉဢမ်ႇလႆႈ။ ႁဵတ်းႁႂ်ႈၶႃႈၶိုၼ်းႁူႉတူဝ်မႃးဝႃႈ ၶႃႈၵႂႃႇၼႄးပိူၼ်ႈၵူၺ်း ၶႃႈလူးသမ်ႉတူၺ်းတူဝ်ၵဝ်ႇယူႇႁိုဝ် ဢၼ်လႆႈႁဵတ်းႁၢႆႉၼမ်ႉၸႂ်ပိူၼ်ႈမႃးၸိူဝ်းၼၼ်ႉ ၶဝ်ၵေႃႈမီးႁူဝ်ၸႂ်မိူၼ်ၵၼ်လႄႈ ၶဝ်ၵေႃႈမေႃႁၵ်ႉမိူၼ်ၵၼ် ၶဝ်ၵေႃႈတေလႆႈၸဵပ်းမိူၼ်ၶႃႈယၢမ်ႈၸဵပ်း ၼၼ်ႉယဝ်ႉ။ ဝၼ်းၶႃႈႁပ်ႉၸုမ်ႈ ၶႃႈၵေႃႈဢမ်ႇထၢင်ႇဝႃႈတေလႆႈႁူပ်ႉၺႃး ၶမ်းဢိင်ႇထႅင်ႈ မၼ်းမႃးၸူမ်းၸွမ်းဢူၺ်းၵေႃႉမၼ်း ၶႃႈလႆႈႁၼ်ၶဝ်မီးတၢင်းသိူဝ်းယူႇလႄႈ တၢင်းယုမ်ႉၶဝ် ဢၼ်ၶႃႈဢမ်ႇလိုမ်းမၼ်းလႆႈႁေပွၵ်ႈၼၼ်ႉၵေႃႈ လႆႈၶိုၼ်းတွၵ်ႈတမ်ႁူဝ်ၸႂ်ၶႃႈ တိုၼ်ႇႁႅင်းမႃး၊ ဢမ်ႇဝႃႈႁၼ်ၶဝ်မိူဝ်ႈလႂ် ၸႂ်ႁၵ်ႉယင်းတိုၵ်ႉၵိုတ်းလိူဝ်ဝႆႉယူႇ။ သမ်ႉဝႃႈၶဝ်တေလႅၵ်ႈလၢႆႈၵႂႃႇတၢၼ်ႇႁိုဝ်ၵေႃႈ ၼႂ်းသၢႆတႃၶႃႈတႄႉ ၶဝ်ၼၼ်ႉ တိုၵ်ႉႁၢင်ႈလီမိူၼ်ၵဝ်ႇယူႇလႄႈ ဢမ်ႇမီးသင်လႅၵ်ႈလၢႆႈမႃး မိူဝ်ႈလႆႈႁွင်ႉၸိုဝ်ႈၶဝ် “ၶမ်းဢိင်ႇ” ၼႆၼၼ်ႉ ၸႂ်ယင်းတိုၵ်ႉတွတ်ႇတဵၼ်ႈလႆႈယူႇတႃႇသေႇ။ ၼႂ်းၶၢဝ်းတၢင်း 3 ပီႊပၢႆ လႆႈမႃးႁူပ်ႉၵၼ်ၶိုၼ်းလီလီၼၼ်ႉ ၶမ်းဢိင်ႇ လၢတ်ႈၸူးၶႃႈ မိူၼ်ၼင်ႇၵူၼ်းႁူႉၸၵ်းၼၼ်ႉဝႃႈ “ဢမ်ႇႁူပ်ႉၵၼ်ႁိုင်ယဝ်ႉ ယူႇလီယူႇၼေႃႈ” “ဢိုမ်ႈ..ယူႇလီယူႇၵူၺ်း” ၶႃႈၵေႃႈသမ်ႉပေႃးဢမ်ႇႁူႉတေလႆႈႁဵတ်းႁိုဝ်လၢတ်ႈသင်ထႅင်ႈယဝ်ႉ သမ်ႉဝႃႈမီးၶေႃႈထၢမ်တင်းၼမ်တေလၢတ်ႈတီႈၶဝ်၊ ၵူၺ်းၵႃႈ မိူဝ်ႈယူႇတေႃႇၼႃႈၶဝ် တႃႇလၢတ်ႈၵႂၢမ်းဢွၵ်ႇၼိုင်ႈၶေႃႈၵူၺ်းပေႃးယၢပ်ႇယဝ်ႉၼႃႇ။ မိူဝ်ႈၼၼ်ႉ မီးၽူႈၸၢႆးၵေႃႉၼိုင်ႈ ပူၵ်းမိုဝ်းမႃးတၢင်းႁဝ်းၼၼ်ႉသေ မၼ်းၵေႃႈပူၵ်းမိုဝ်းတုမ်ႉတွပ်ႇၶိုၼ်းသေယဝ်ႉ လၢတ်ႈတီႈၶႃႈ “ၼေႃႇၶိူဝ်း.. ႁဝ်းတေတေႇၼႃႈႁိူၼ်းယဝ်ႉၼႃႈ” မိူၼ်ၶႃႈၺႃးၾႃႉၽႃႇလူင်ၵႂႃႇၵမ်ႉၼိုင်ႈ သမ်ႉပေႃးဢမ်ႇႁူႉၼိူဝ်ႉႁူႉတူဝ်သေဢိတ်း၊ ၼိူဝ်ႉၼင်ၼႆႉ သမ်ႉပေႃးသၢၼ်ႈၼႃလူင်ၵႂႃႇမူတ်း ထူၺ်ႈၸႂ်ၵေႃႈသမ်ႉပေႃးဢမ်ႇၶႂ်ႈၶိုတ်းၵၼ်ယဝ်ႉၵွၼ်ႇ၊ ၵတ်ႉၵႃႈ မိူဝ်ႈၼၼ်ႉ မီးသဵင်ၾူၼ်းဢေးၼွင်ႉသိုပ်ႇမႃးလႃႈ ၶႃႈၸင်ႇတေႁူႉတူဝ်၊ ၶႃႈၵေႃႈ ဢမ်ႇႁူႉတေလႆႈႁဵတ်းၸိူင်ႉႁိုဝ် တေလၢတ်ႈၸိူင်ႉႁိုဝ် ၵမ်ႈၼမ်ၵေႃႈ ပေႃးဢူၺ်းၵေႃႉတေႇၼႃႈႁိူၼ်း ၶႃႈၵေႃႈ တေလၢတ်ႈတီႈၶဝ်ဝႃႈ “ယိၼ်းၸူမ်းၸွမ်းၼႃႈ” ၵူၺ်းၵႃႈ ၼႆႉသမ်ႉပဵၼ်ၵေႃႉႁၵ်ႉၵဝ်ႇတေႇၼႃႈႁိူၼ်းပႅတ်ႈ တိူၵ်ႈတီႈႁဝ်းယင်းတိုၵ်ႉႁၵ်ႉၶဝ်ယူႇတဵမ်ဢူၵ်း တေလႆႈလၢတ်ႈၸိူင်ႉႁိုဝ်လီ မိူဝ်ႈၶႃႈယင်းပႆႇတွပ်ႇသင်လႆႈ။ “ႁဝ်းၵႂႃႇၵွၼ်ႇယဝ်ႉ..” “ႁႂ်ႈမီးတၢင်းသိူဝ်းၼႃႈ!..” ၶႃႈၼႅတ်ႈႁွင်ႉလၢတ်ႈၸူးၶဝ်။ “ဢိုမ်ႈ..ၸူမ်းယဝ်ႉၼႃ” တၢင်းယုမ်ႉၶဝ်ပွၵ်ႈၼၼ်ႉ ႁဵတ်းႁႂ်ႈပဵၼ်တၢင်းမွင်ပုၼ်ႈတႃႇၶႃႈယဝ်ႉ။ ၶႃႈၵေႃႈၵႃႈလႆႈမိူၼ်ႇမိုင်ၸုၵ်းတူၺ်း မၼ်းၽၢတ်ႇယၢၼ်ၶႃႈ ၵႂႃႇၸူးၵူၼ်းၵေႃႉဢၼ်မၼ်းပူၵ်းမိုဝ်းၼႄမိူဝ်ႈၵႆႈၼၼ်ႉၵူၺ်း။ မၼ်းႁဵတ်းႁႂ်ႈၶႃႈႁူႉဝႃႈ သမ်ႉဝႃႈတေႁၵ်ႉတၢၼ်ႇႁိုဝ်ၵေႃႈ မိူဝ်ႈၶဝ်ဢွၵ်ႇၵႂႃႇယဝ်ႉၼၼ်ႉ ပွင်ႇဝႃႈၶဝ်ဢမ်ႇၶႂ်ႈယူႇယဝ်ႉ တၢင်းႁၵ်ႉႁဝ်းၼၼ်ႉ မီးတႃႇၶဝ်ၼမ်တၢၼ်ႇႁိုဝ်ၵေႃႈ မၼ်းပဵၼ်လႆႈႁၵ်ႉယူႇၽၢႆႇလဵဝ်ၵူၺ်း၊ မိူဝ်ႈၶဝ်ဢမ်ႇမီးၸႂ်ယဝ်ႉ ႁဝ်းၵေႃႈထုၵ်ႇလီပွႆႇၶဝ်ၵႂႃႇမိူၼ်ၵၼ်။ လွင်ႈဢၼ်ၶႃႈၶႂ်ႈႁူႉမႃးတႃႇသေႇ ၶႃႈလႆႈၶေႃႈတွပ်ႇယဝ်ႉ မိူဝ်ႈလႆႈႁၼ်တၢင်းယုမ်ႉၶဝ် မိူဝ်ႈၶဝ်ၸုင်ယိပ်းမိုဝ်းၽူႈၸၢႆးၵေႃႉၼၼ်ႉ ၶေႃႈၵႂၢမ်းၶဝ် ဢၼ်ဝႃႈတေတေႇၼႃႈႁိူၼ်းယဝ်ႉၼႆၼၼ်ႉ ၶဝ်ဢမ်ႇလႆႈမီးၸႂ်ၼိူဝ်ႁဝ်းယဝ်ႉလႄႈ လွင်ႈႁဝ်းၼၼ်ႉၵေႃႈ ပဵၼ်လွင်ႈဝၼ်းလင်ၵႂႃႇယဝ်ႉလူး။ မၼ်းႁဵတ်းႁႂ်ႈၶႃႈလႆႈတႅပ်းတတ်းၵွင်လင်ပႅတ်ႈၶဝ်ၵႂႃႇ လူၺ်ႈတီႈဢမ်ႇၶိုၼ်းဝၢႆႇၼႃႈတူၺ်းၶဝ်ယဝ်ႉ၊ တေပဵၼ်ၵွပ်ႈၶႃႈ ၵၼ်ႈဝႆႉတၢင်းတုၵ်ႉဢၼ်မီးယူႇၼႂ်းၸႂ်ၼၼ်ႉဢမ်ႇလႆႈႁိုဝ် ၼမ်ႉတႃၶႃႈၵေႃႈလႆႈၸိုမ်ႉယမ်းမႃး ထိုင်တီႈႁၢမ်ႈပေႃးဢမ်ႇလႆႈ သမ်ႉပေႃးလႆႈပၢႆႈၵႂႃႇတၢင်းလင်ႁူင်းႁဵၼ်းၼၼ်ႉယဝ်ႉ။ ထိုင်မိူဝ်ႈလဵဝ် ႁႂ်ႈၶႃႈလိုမ်းၶဝ်ႁႃႉ ၶႃႈၵေႃႈဢမ်ႇလိုမ်းလႆႈ၊ ထၢမ်ဝႃႈ ၶႃႈႁၵ်ႉၶဝ်ယူႇႁႃႉ ၶႃႈၵေႃႈတေလၢတ်ႈဝႃႈ ၶဝ်ပဵၼ်ၵူၼ်းၵေႃႉဢၼ်ၶႃႈယၢမ်ႈႁၵ်ႉသုတ်းႁူဝ်ၸႂ်ယဝ်ႉ ၵူၺ်းၵႃႈ ၶၢဝ်းယၢမ်းႁဝ်းလႄႈၶဝ်ၼၼ်ႉ မၼ်းလႆႈသုတ်းသဵင်ႈၵႂႃႇႁိုင်ယဝ်ႉ။ သမ်ႉဝႃႈၸၢတ်ႈၼႆႉ ၶႃႈတေဢမ်ႇထူပ်းၵူၼ်းၸိူင်ႉၼင်ႇၶမ်းဢိင်ႇယဝ်ႉသေတႃႉ ၶႃႈဝူၼ်ႉဝႃႈ တေမီးၵူၼ်းၵေႃႉဢၼ် ၽွမ်ႉတႃႇယၢင်ႈၸွမ်းၸၢတ်ႈပၢၼ်ၶႃႈလူၺ်ႈ လွင်ႈပွင်ႇၸႂ်ၶဝ်ႈၸႂ် လွင်ႈယုမ်ႇၸႂ်ၵၼ်ၵႂႃႇယူႇလႄႈ ၶႃႈၵေႃႈမုင်ႈမွင်းဝႃႈ တေလႆႈထူပ်းၵူၼ်းၵေႃႉဢၼ် ၶႃႈၽွမ်ႉတႃႇပွင်သၢင်ႈၼႃႈႁိူၼ်းၸွမ်းလႆႈလႄႈ ၽွမ်ႉတႃႇလႅၵ်ႈလၢႆႈ ၸႂ်ႉၸၢတ်ႈပၢၼ်ႁူမ်ႈၵၼ်ၵႂႃႇယူႇ။ မိူဝ်ႈၽွင်းၼေႃႇၶိူဝ်း တိုၵ်ႉလၢတ်ႈၼႄၽူႈတႅမ်ႈလိၵ်ႈယူႇၼၼ်ႉ ဢေးၼွင်ႉၵေႃႈ မႃးၸိမ်ၸွမ်း “ဢမ်ႇမီးဝၼ်းမၼ်းလေႃႇ ၸႂ်ၼမ်ၸိူင်ႉၼင်ႇပီႈၼႆႉ ၶႃႈယုမ်ႇဝႃႈတိုၼ်းတေႁႃဢမ်ႇထူပ်း၊ သမ်ႉဝႃႈၺႃးၵူၼ်းလီတၢၼ်ႇႁိုဝ်ၵေႃႈ ပီႈယင်းဢမ်ႇမေႃထိင်းသိမ်းမၼ်းဝႆႉလူး၊ ပိူၼ်ႈၸင်ႇဝႃႈ ၵေႃႉႁၵ်ႉၼႆႉႁႃငၢႆႈၼႃႇ တႃႇထိင်းသိမ်းႁႂ်ႈမၼ်းယူႇယိုၼ်းယၢဝ်းၼၼ်ႉ ယၢပ်ႇလိူဝ်ပိူၼ်ႈယဝ်ႉ” “မႃးႁႃဝႃႈႁင်းၵဝ်ယူႇ မႂ်းလူး မေႃထိင်းသိမ်းမၼ်းၼႃႇယဝ်ႉဢိူဝ်ႈၼေႃႈ ပေႃးၸႂ်ၶဝ်ဢမ်ႇယူႇ သမ်ႉဝႃႈၸၼ်ဝႆႉ လုမ်းလႃးလီလီၵေႃႈ ၶဝ်ၵေႃႈတိုၼ်းတေၵႂႃႇၵူၺ်း ” “ၸႂ်ၵူၼ်းၼၼ်ႉ မၼ်းဢမ်ႇၼိမ်လႆႈလူး သင်ဝႃႈႁဝ်းလုမ်းလႃးလီ မၢင်ၽဝ်ႇၶဝ်တေပွၵ်ႈမႃးႁႃႁဝ်းၶိုၼ်းၵေႃႈပဵၼ်လႆႈ” “ယႃႇလႅၼ်တူဝ်ၵဝ်ႇယူႇယဝ်ႉ ပေႃးထၢၼ်ႈဝႃႈ ၶဝ်ၶႂ်ႈယူႇ ၶဝ်တေဢမ်ႇဢွၵ်ႇၵႂႃႇလေႃႇ” “တၢင်းႁၵ်ႉမၼ်းဢမ်ႇမီးပိူင်တၢႆလေႃႇၼႃႈ မၼ်းမီးၵူႈလၢႆးယဝ်ႉ မၢင်ပွၵ်ႈလွင်ႈဢမ်ႇထၢင်ႇၼၼ်ႉၵေႃႈ ယင်းၸၢင်ႈၵိူတ်ႇပဵၼ်မႃးလႆႈယူႇ” “ဢိူဝ်ႈဢိူဝ်ႈ မွင်းလူမ်းမွင်းလႅင်ႉယူႇႁဵတ်းၼၼ်ၵူၺ်းလႄႈၼႃႈၼွင်ႉပီႈ ပေႃးလႆႈလိၵ်ႈၽိတ်ႈမွၵ်ႇမႃး တေပၼ်မႂ်းတူၺ်းယူႇ ၵဝ်ႁူႉယူႇၵူၺ်းမႂ်းတေဢမ်ႇလႆႈ” ယိင်းၼွင်ႉၵေႃႈ ႁဵတ်းတႃၸင်းသႂ်ႇမၼ်းသေ ဢွၵ်ႇႁိူၼ်းၵႂႃႇယဝ်ႉ။ ၽူႈတႅမ်ႈလိၵ်ႈၸင်ႇၶိုၼ်းထၢမ်ၼေႃႇၶိူဝ်း “လိူဝ်သေၶမ်းဢိင်ႇယဝ်ႉ ၵူၼ်းၵေႃႉဢၼ်သူၽွမ်ႉပိုတ်ႇၸႂ်ပၼ်ၶဝ်လႆႈ တဵမ်ဢူၵ်းႁူဝ်ၸႂ်ၶိုၼ်းထႅင်ႈၼၼ်ႉ ၸွင်ႇမီးယူႇႁႃႉ” သဵင်ယဵၼ်ၵႂႃႇၵႅပ်ႉၼိုင်ႈ ၼႂ်းသၢႆတႃတႄႉ ၼႄႁႂ်ႈႁၼ်လႆႈဝႃႈ ဝူၼ်ႉလႆႈယဝ်ႉ၊ “မိူၼ်တေမီးယူႇ ၵေႃႉၼိုင်ႈ..” တၢင်းႁၵ်ႉဢၼ်ယၢမ်ႈႁၵ်ႉလူၼ်ႉဢူၵ်းႁူဝ်ၸႂ်ၼၼ်ႉ ဢမ်ႇယၢမ်ႈလိုမ်းမၼ်းလႆႈသေပွၵ်ႈၵေႃႈယဝ်ႉ၊ ၵူၺ်းၵႃႈ တၢင်းႁၵ်ႉၼၼ်ႉ မၼ်းလႆႈသုတ်းသဵင်ႈၵႂႃႇယဝ်ႉလႄႈ ပဵၼ်လွင်ႈဝၼ်းလင် ဢၼ်ဢမ်ႇၸၢင်ႈၶိုၼ်ၶိုၼ်းလႆႈယဝ်ႉ မၼ်းၵေႃႈတေပဵၼ်တၢင်းႁၵ်ႉလီလီ မၢႆတွင်းလီလီဢၼ်မီးယူႇၼႂ်းၶၢဝ်းယၢမ်းပူၼ်ႉမႃးၵူၺ်း၊ ယွမ်းႁပ်ႉမၼ်းသေ ၸႂ်ႉၶၢဝ်းယၢမ်းဢၼ်မီးယူႇမိူဝ်ႈလဵဝ်ၼႆႉ ႁႂ်ႈလီလိူဝ်ပိူၼ်ႈၵေႃႈပဵင်းပေႃးယဝ်ႉ။ မီးပပ်ႉလိၵ်ႈဢၼ်ၼိုင်ႈ မၼ်းလၢတ်ႈၼႄဝႃႈ သူထုၵ်ႇလီမီးတၢင်းႁၵ်ႉဢၼ်မိူၼ်ဢမ်ႇမီးဝၼ်းမိူဝ်ႈၽုၵ်ႈ ၵူၺ်းၵႃႈ သူဢမ်ႇထုၵ်ႇလီႁၵ်ႉထိုင်တီႈပေႃးလိုမ်းတူဝ်ၸဝ်ႈၵဝ်ႇ ၼႆဝႃႇ၊ ၵူၼ်းၵေႃႉဢၼ်ႁဝ်းႁၵ်ႉလူၺ်ႈလွင်ႈတဵမ်ၸႂ် ဢမ်ႇၵူဝ်ဝႃႈမိူဝ်ႈၽုၵ်ႈတေပဵၼ်သင်မႃး ၵူၼ်းၵေႃႉ ဢၼ်ႁၵ်ႉယဝ်ႉႁဵတ်းႁႂ်ႈႁဝ်းလႆႈပဵၼ်တူဝ်ၸဝ်ႈၵဝ်ႇ ယုမ်ႇဝႃႈ ၵူၼ်းၵေႃႉၼၼ်ႉ မၼ်းမီးတေႉယူႇ။ ဢမ်ႇမီးသင်မၼ်ႈၵိုမ်းလႆႈတႃႇသေႇ ဢမ်ႇမီးသင်ဢၼ်လၢမ်းႁူႉလႆႈဝႃႈ တေဢမ်ႇပဵၼ်သင်မႃး တူဝ်ႁဝ်း ၸႂ်ႁဝ်းၵေႃႈ တေႃႈယင်းမေႃပိူင်ႈယဝ်ႉ၊ ၼေႃႇၶိူဝ်း ၵေႃႈ သမ်ႉဝႃႈၵဝ်းၽူႈယိင်းၼမ်သေတႃႉ ၼႂ်းၸႂ်မၼ်းၼၼ်ႉ ႁၵ်ႉလဵဝ်ၸႂ်လဵဝ်မႃးတႃႇသေႇ လႄႈ ယင်းတေပိုတ်ႇၸႂ်ႁၵ်ႉၽႂ်လႆႈတဵမ်ၸႂ်ၵႂႃႇထႅင်ႈမိူၼ်ၵၼ်။ ယိင်းၼွင်ႉ ၵေႃႈတေႃႈၼင်ႇၼၼ် မိူဝ်ႈတႅပ်းတတ်းဢမ်ႇလႆႈ ပၼ်ႁႂ်ႈၶၢဝ်းယၢမ်းတႅပ်းတတ်းပၼ်လႄႈ ၶေႃႈတွပ်ႇမၢင်ဢၼ်ၼၼ်ႉ ႁူႉၵႃႈတေလႆႈပႂ်ႉယဝ်ႉ။ ၽူႈတႅမ်ႈလိၵ်ႈ သူင်ႇသင်ႇၶႃသေယဝ်ႉၵေႃႈ ယၢၼ်ၽၢတ်ႇႁိူၼ်းၶဝ်မိူဝ်းယဝ်ႉ။ သုတ်းယဝ်ႉ။ သင်ဝႃႈမီးတီႈၽိတ်းတီႈပိူင်ႈ တီႈဢမ်ႇထုၵ်ႇဢမ်ႇမႅၼ်ႈၼႆၵေႃႈ ယွမ်းၼွမ်းယႂ်ႇၼမ်ယူႇၶႃႈ။ ၼပ်ႉယမ်ၽူႈလူလိၵ်ႈႁဝ်းၶဝ်တင်းသဵင်ႈယူႇဢေႃႈ တႅမ်ႈ − သႅၼ်ငဝ်း 18/11/2024

['ၸိူင်းတၢင်းႁၵ်ႉ']

2024-12-07T08:04:59

https://tainovel.com/%e1%82%81%e1%80%bd%e1%82%86%e1%80%b8%e1%81%b8%e1%80%90%e1%80%ba%e1%82%89%e1%80%99%e1%81%a2%e1%80%90%e1%80%ba%e1%82%87%e1%81%b8%e1%80%b5%e1%80%95%e1%80%ba%e1%80%b8-%e1%80%90%e1%80%bd%e1%81%bc%e1%80%ba/

ႁွႆးၸတ်ႉမၢတ်ႇၸဵပ်း တွၼ်ႈၼိုင်ႈ

တွၼ်ႈၼိုင်ႈ ႁဝ်းႁၵ်ႉၶဝ်တေႉယဝ်ႉ ၸၢတ်ႈပၼ်ႁဝ်းဢမ်ႇယၢမ်ႈလႆႈႁၵ်ႉၽႂ်ထိုင်ဢူၵ်းထိုင်ၸႂ်ႁေပွၵ်ႈ၊ သမ်ႉဝႃႈႁဝ်းဢမ်ႇလႆႈႁူပ်ႉ ဢမ်ႇလႆႈႁၼ်ၵၼ်ယဝ်ႉသေတႃႉၵေႃႈ လိုၵ်ႉလိုၵ်ႉၼႂ်းႁူဝ်ၸႂ်ၼႆႉ မီးၶဝ်ဝႆႉယူႇတႃႇသေႇ၊ မိူဝ်ႈလႂ်ႁဝ်းလႆႈႁူပ်ႉၶဝ်မႃးၼႆ ႁူဝ်ၸႂ်ႁဝ်း တေၸၢင်ႈပိုတ်ႇၵီႈသေႁပ်ႉတွၼ်ႈၶဝ်ၶိုၼ်းလႆႈယူႇ။ ၶဝ်သွၼ်ႁႂ်ႈႁဝ်းမေႃႁူႉၸၵ်းတၢင်းႁၵ်ႉလႄႈ သွၼ်ႁႂ်ႈႁဝ်း ဢမ်ႇမေႃႁၵ်ႉၽႂ်လႆႈထႅင်ႈၼၼ်ႉၵေႃႈပဵၼ်ၶဝ်ၵူၺ်း။ လွင်ႈမၼ်းမီးယူႇဝႃႈ သဵင်တဵတ်ႇယဵၼ်ဢၼ်လႆႈႁူပ်ႉတေႃႇၼႃႈၵၼ်ဝၼ်းဢွၼ်တၢင်းသုတ်း ၼႂ်းႁူင်းႁဵၼ်းဢၼ်ႁဝ်းလႆႈယူႇသဝ်းႁူမ်ႈလင်လဵဝ်၊ မီးၸဵမ်လုၵ်ႈႁဵၼ်းယိင်းလႄႈၸၢႆး ယူႇသဝ်းၶိုၼ်ႈႁွတ်ႈ မိူဝ်ႈလႆႈႁွတ်ႈထိုင် ၵူၼ်းၼမ်လၢႆ ႁဝ်းဢမ်ႇႁူႉတေလႆႈၵႂႃႇတူင်ႉတၵ်ႉႁႃၽႂ် ၸင်ႇမီးၼွင်ႉယိင်းဢွၼ်ႇ ၵႅမ်ႈတွင်ႇတွင်ႇၼႃႈၶၢဝ်ၶၢဝ် ၶူၼ်ႁူဝ်လမ်ယၢဝ်း ႁူၺ်ႇတႃလိူမ်ႈမူၼ်းလီ သီႇသူပ်းၶွင်ႇသွင်ႁွင်ယွမ်ႉဝႆႉ ၵႆႉလၢတ်ႈၵႆႉဢုပ်ႇထူၼ်ႈယဝ်ႉ သၢႆတႃဝၢႆႇယၵ်ႉၸူးႁႃး ၼႃႈယုမ်ႉၶဝ်ၼၼ်ႉ မႃးတုမ်ႉယွၼ်ႈႁူဝ်ၸႂ် ဢဝ်ႁႃးပေႃးမိုင်ပၢႆႈၵႂႃႇၵႅပ်ႉၼိုင်ႈယဝ်ႉ။ ၵွပ်ႈပဵၼ်ၵူၼ်းၶီႈဢၢႆလႄႈ ႁၼ်ယူႇၵေႃႈဢမ်ႇႁတ်းတၵ်ႉ လႆႈလၵ်ႉလွမ်ယၵ်ႉတူၺ်းၵူၺ်း။ ၶႂ်ႈဢုပ်ႇၸူးယူႇၵေႃႈ ဢမ်ႇႁူႉတေလၢတ်ႈသင်လႆႈ ၵႂၢမ်းဝၢၼ်ၶၢၼ်ဢွၵ်ႇယၢပ်ႇ ၵႂၢမ်းယဝ်ႉယွၵ်ႇတႃႇမွၵ်ႈလၢတ်ႈၼႄၵူၼ်းၵေႃႉဢၼ်ႁဝ်းၵျိူၵ်ႈၼၼ်ႉ ၵူဝ်ပိူၼ်ႈတေဝႃႈႁဝ်းလႅၼ်ၼၼ်ႉၼႃႇ။ လႆႈႁူပ်ႉထူပ်းၵၼ် လႆႈႁၼ်ၵၼ်ၵူႈဝၼ်း ၶႃႈဝူၼ်ႉဝႃႈမွၵ်ႈၼႆႉၵူၺ်းၵေႃႈ ႁၢၼ်ႉၸႂ်ယဝ်ႉၼႆ၊ ၵူၺ်းၵႃႈ ဢမ်ႇသၢင်ႇထုၵ်ႇ ၶဝ်ၵေႃႈၶဝ်ႈမႃးတူင်ႉတၵ်ႉထၢမ်ၶႃႈဝႃႈ “ပီႈၸိုဝ်ႈသင်ၶႃႈ..” သဵင်ဝၢၼ်ဢူၼ်ႈဢွၼ်ႇၶဝ်ၼၼ်ႉ မႃးယွၼ်ႈမေႃးၼႂ်းႁူ ၼႃႈယုမ်ႉၶဝ်ၼၼ်ႉ ယၵ်ႉတူၺ်းၵူၺ်းၵေႃႈ တႃပေႃးၵႅၼ်းယဝ်ႉ၊ ၶႃႈႁိုဝ်ႁတ်းတေႃႇၼႃႈၶဝ်ႁေလၢတ်ႈၸူး ၵူမ်ႈၼႃႈသေယဝ်ႉတွပ်ႇၵႂႃႇ “ၼေႃႇၶိူဝ်း ၼႆၶႃႈ” “ၼေႃႇၶိူဝ်းၼႆႁႃႉ..ၼွင်ႉၸိုဝ်ႈၶမ်းဢိင်ႇၼႃ” “ဢေႃ.. ၼွင်ႉၶမ်းဢိင်ႇ” “ႁူႉၸၵ်းၸိုဝ်ႈၼွင်ႉယဝ်ႉၵေႃႈ ယႃႇလိုမ်းတွင်းၼႃႈ” ၶႂ်ႈလၢတ်ႈဝႃႈ “တေတွင်းတေႃႇတၢႆၵွၼ်ႇဢေႃႈ” ၵူၺ်းၵႃႈလၢတ်ႈဢွၵ်ႇသူပ်းဢမ်ႇလႆႈ။ ၶႃႈၵေႃႈဢမ်ႇႁူႉတေႁဵတ်းႁိုဝ်တွပ်ႇ လႆႈယုမ်ႉၸူးၵႂႃႇႁဵတ်းၼၼ်ၵူၺ်း၊ တီႈတေႉၼႂ်းၸႂ်ၶႃႈၼၼ်ႉ ၸူမ်းဝႃႈၸူမ်းယဝ်ႉ ၸူမ်းၸူမ်းပေႃးဢဝ်မိူဝ်းၼွၼ်းၾၼ်ႁၼ် ၸၢတ်ႈပၢၼ်တၢင်းၼႃႈ ဢၼ်မီးၶဝ်ယူႇၼၼ်ႉယဝ်ႉ။ လႆႈႁၼ်ၶဝ် လႆႈဢုပ်ႇၶဝ် ဝၼ်းဢိတ်းဝၼ်းဢွတ်း လႆႈၸမ်ၸႂ်ၵၼ် မိုတ်ႈၵိုဝ်းၵၼ်မႃးတိၵ်းတိၵ်း လွင်ႈၸိူဝ်းၼၼ်ႉ မၼ်းၵဵပ်းသိူင်ႇသိမ်းဢမ်ႇလႆႈယဝ်ႉ၊ ႁဝ်းႁဵၼ်းႁွင်ႈလဵဝ်ၵၼ် လႄႈ ၶႃႈၵေႃႈသမ်ႉယူႇၽၢႆႇလင်မၼ်း မိူဝ်ႈႁဵၼ်းၼၼ်ႉ ၵႆႉၵႆႉလၵ်ႉတူၺ်းမၼ်း လိူဝ်သေတူၺ်းလိၵ်ႈၵွၼ်ႇယဝ်ႉ။ ၽွင်းၼၼ်ႉ ၶႃႈၵေႃႈဢမ်ႇမီးတီႈၵပ်းသိုပ်ႇၶဝ် ၼင်ႇႁိုဝ် လွင်ႈဢၼ်မီးယူႇၼႂ်းၵၢင်ၸႂ်ၶႃႈ ပေႃးတေမွၵ်ႇလၢတ်ႈၼႄၶဝ် တေႃႇၼႃႈၼၼ်ႉ ၶႃႈသမ်ႉလၵ်ႉၵူဝ်ယူႇလႄႈ ၶႃႈၵေႃႈဢမ်ႇၸၢင်ႈႁဵတ်းႁိုဝ် တင်းႁတ်းႁေဢမ်ႇႁတ်းႁေ လႆႈတႅမ်ႈလိၵ်ႈပွတ်းဢွၼ်ႇၽိုၼ်ၼိုင်ႈ သႂ်ႇဝႆႉၼႂ်းပပ်ႉလိၵ်ႈၶဝ် မိူဝ်ႈၶဝ်ဢမ်ႇလႆႈယူႇၼႂ်းႁွင်ႈႁဵၼ်းၼၼ်ႉယဝ်ႉ။ မိူဝ်ႈၼၼ်ႉ ၶႃႈၵေႃႈလၵ်ႉလွမ်ၵူဝ်ယူႇ ၵူဝ်ၶဝ်တေႁၼ်လိၵ်ႈၼၼ်ႉၵွၼ်ႇဢေႃႈ၊ သင်ၶဝ်ႁၼ်ႁေဢမ်ႇတွပ်ႇၸူးၶိုၼ်း ၵူဝ်ဝႃႈတေတူၺ်းၼႃႈၵၼ်ဢမ်ႇလႆႈ ၶႃႈၵေႃႈလႆႈလၵ်ႉၵႂႃႇဢဝ်ၶိုၼ်း။ ၵူၺ်းၵႃႈ ၽိုၼ်လိၵ်ႈၶႃႈ လႆႈထုၵ်ႇလႅၵ်ႈပဵၼ် တူဝ်လိၵ်ႈၶဝ်ၵႂႃႇ ႁႃးၵေႃႈလုၵ်ႉတီႈၼၼ်ႈသေ တႄႇပဵၼ်ၵေႃႉႁၵ်ႉၵၼ်မႃးယဝ်ႉ။ ၽိုၼ်လိၵ်ႈဢၼ်ၶဝ်တႅမ်ႈတွပ်ႇမႃးၼၼ်ႉ သမ်ႉဝႃႈမီးထႅဝ်လိၵ်ႈ “ဢေႃႈၶႃႈ” ၼႆၶေႃႈလဵဝ်ၵူၺ်းၵေႃႈ ႁဵတ်းႁႂ်ႈၶႃႈၼွၼ်းတူၺ်းမၼ်းလႆႈတင်းၶိုၼ်းယဝ်ႉ။ ၶဝ်ႁဵတ်းႁႂ်ႈၶႃႈ မီးၸႂ်ႁတ်းမႃးဢေႃႈ ၵွပ်ႈႁၵ်ႉၶဝ်ၼႃႇဢႃးလႃးလႄႈ ၸင်ႇလႆႈႁတ်းဢဝ်ၶေႃႈၵႂၢမ်းၼႂ်းဢူၵ်းၼႂ်းၸႂ်ၼၼ်ႉဢွၵ်ႇမႃးလၢတ်ႈၼႄၶဝ် ထိုင်တီႈပေႃးလိုမ်းလွင်ႈၵူဝ်မႃးယဝ်ႉ။ ၶဝ်ႁဵတ်းႁႂ်ႈၶႃႈလႆႈႁူႉဝႃႈ ၵူႈလွင်ႈဢၼ်ႁဝ်းဢမ်ႇႁၼ်ၼၼ်ႉ ဢမ်ႇၸႂ်ႈလွင်ႈလီၵူဝ်လႄႈ ႁတ်းလူင်းမိုဝ်းႁဵတ်း မၼ်းတေဢွၵ်ႇမႃးလႆႈလီယူႇၵူၺ်း။ ၶဝ်ပဵၼ်ၶူးသွၼ် တွၼ်ႈတႃႇၽဝၸၢတ်ႈပၢၼ်ၶႃႈၵေႃႉၼိုင်ႈ လုၵ်ႉတီႈပဵၼ်ၵူၼ်းၶီႈၵူဝ်သေ သွၼ်ႁႂ်ႈၶႃႈႁတ်းႁဵတ်းႁတ်းပိုတ်ႇၸႂ်မႃးဢေႃႈ။ ၶဝ်ပဵၼ်ၽူႈယိင်းဢၼ် မီးၼမ်ႉၸႂ်လီတေႉယဝ်ႉ မေႃၸွႆႈထႅမ်ပိူၼ်ႈ၊ ၶဝ်မေႃတူၺ်းထိုင်မေႃသႂ်ႇၸႂ်လီတေႉယဝ်ႉ ၶႃႈဢမ်ႇၶႂ်ႈသုမ်းၶဝ်ၵႂႃႇလႄႈ တေဢမ်ႇမီးဝၼ်းသုမ်းၶဝ်ပၼ်ၽႂ်လႆႈ ၶႃႈၵေႃႈလႆႈသႂ်ႇၸႂ်ၶဝ်မႃး ဢၼ်လႂ်ၶႃႈဢမ်ႇႁူႉဢမ်ႇမေႃၵေႃႈ လဵပ်ႈႁဵၼ်းႁဵတ်းပၼ်ၶဝ်၊ ၶဝ်ၶႂ်ႈလႆႈသင်ၶႂ်ႈႁဵတ်းသင် ၶႃႈၵေႃႈၸွမ်းၸႂ်ႁဵတ်းပၼ်ၶဝ်ႁႂ်ႈလႆႈၵူႈလွင်ႈ ၼင်ႇၵၢင်ၸႂ်ၶဝ်ဢၢင်ႈဢၢၼ်း။ သမ်ႉဝႃႈၶႃႈၶတ်းၸႂ်ႁဵတ်းပၼ်ယူႇၵေႃႈ တေဢမ်ႇႁဵတ်းလႆႈတဵမ်ထူၼ်ႈၼင်ႇၵၢင်ၸႂ်ၶဝ်ၼၼ်ႉလႆႈၼႆ ၶႃႈႁူႉပွင်ႇၸႂ်လီယူႇ ၵူၺ်းၵႃႈ ၶႃႈတေဢမ်ႇမီးဝၼ်းႁဵတ်းႁႂ်ႈၶဝ်လႆႈတိူဝ်ႉၸႂ်။ ယွၼ်ႉဝႆႉၸႂ်ၸိူင်ႉၼႆႁိုဝ်ဢမ်ႇႁူႉယဝ်ႉ မိူၼ်လႆႈၶၢမ်ႇၵိၼ်ႇတူဝ်ၵဝ်ႇဝႆႉလႄႈ ၶႃႈၵေႃႉပဵၼ်ၵူၼ်းဢၼ်လႆႈတိူဝ်ႉၸႂ်ၵႂႃႇၼၼ်ႉၼႃႇ၊ ဝၢႆးဢိုတ်းႁဵၼ်းၵႂႃႇ သမ်ႉဝႃႈလွင်ႈၵပ်းသိုပ်ႇႁဝ်းယင်းတိုၵ်ႉမီးယူႇသေတႃႉၵေႃႈ လွင်ႈႁၢင်ႇၵႆၼၼ်ႉ မၼ်းလႆႈလႅၵ်ႈလၢႆႈၵႂႃႇတင်းၼမ်ၼၼ်ႉယဝ်ႉ။ မိူဝ်ႈတႄႇတႄႉၵေႃႈၵပ်းသိုပ်ႇၵၼ်ဢမ်ႇၶၢတ်ႇ ၵူၺ်းၵႃႈ မၼ်းၵေႃႈႁဵတ်းႁႂ်ႈၶႃႈၵူဝ်မႃးဢေႃႈ ၼိုင်ႈဝၼ်းၶဝ်ႁၢႆၵႂႃႇ ၵူဝ်ဝႃႈၶဝ်တေႁၢႆၵႂႃႇတေႃႇၸူဝ်ႈ၊ ၶႃႈၵမ်းၵမ်းၵပ်းသိုပ်ႇၶဝ်ဢမ်ႇထၢတ်ႇ ၵူၺ်းၵႃႈ ၶဝ်ၵေႃႈဢမ်ႇၵႆႉတူၺ်းၶေႃႈၵႂၢမ်းၶႃႈသေဢမ်ႇၵႃး ဢမ်ႇပေႃးသူႈလၢတ်ႈဢုပ်ႇသင်ၵႃႈႁိုဝ် ၶေႃႈၵႂၢမ်းသုတ်းႁၢႆ သၢႆၵႂၢမ်းၵေႃႈၶၢတ်ႇ တႃႇတေလႆႈလၢတ်ႈတေႃႇၵၼ်ၼၼ်ႉ ၶႃႈၶတ်းၸႂ်ႁဵတ်းၵူႈလၢႆးယဝ်ႉ ၵူၺ်းၵႃႈ ၶႃႈၵေႃႈလႆႈၶေႃႈတွပ်ႇမိူၼ်ၵၼ်မႃးတႃႇသေႇဝႃႈ “ဢေႃႈ” “ဢေႃႈၶႃႈ” ၼႆသေတႃႉၵေႃႈ တွၼ်ႈတႃႇၶႃႈတႄႉႁၢၼ်ႉၸႂ်ယူႇ ဢၼ်လႆႈငိၼ်းၶေႃႈတွပ်ႇၶဝ်တွပ်ႇပၼ်မႃး လီလိူဝ်သေ ဢမ်ႇလႆႈငိၼ်းၶေႃႈတွပ်ႇသင်သေဢိတ်းၼၼ်ႉယဝ်ႉ။ ၶၢဝ်းယၢမ်းမၼ်းႁိုင်မႃး သၢႆၵပ်းသိုပ်ႇႁဝ်းလႆႈၶၢတ်ႇၵႂႃႇ ႁိုင်ႁိုင်ၼိုင်ႈဝူင်ႈ တွပ်ႇၼိုင်ႈပွၵ်ႈ၊ ႁိုင်ႁိုင်ပေႃးထိုင်ပဵၼ်လိူၼ်ၵေႃႈ ဢမ်ႇႁၼ်သင်တုမ်ႉတွပ်ႇၶိုၼ်း သမ်ႉဝႃႈလၢတ်ႈတေႃႇၵႂႃႇၵူႈဝၼ်းၵူႈဝၼ်းၵေႃႈ ပဵၼ်ၶႃႈၽၢႆႇလဵဝ်ၵူၺ်းဢၼ်သူင်ႇၵႂႃႇၸူး၊ ၶႃႈၶတ်းၸႂ်ယွမ်းႁပ်ႉဝႃႈၶဝ်ဢမ်ႇတၼ်း ၶဝ်မီးၵၢၼ်ၼမ်ၼႆသေ မွင်းပႂ်ႉၶဝ်ၵပ်းသိုပ်ႇမႃးယူႇဢေႃႈ။ ၽိူဝ်ႇၶိုၼ်ႈႁဵၼ်းၶိုၼ်း လိူဝ်သေၶဝ်ဢမ်ႇၵပ်းသိုပ်ႇၶႃႈယဝ်ႉ ၶဝ်ၵေႃႈဢမ်ႇၶိုၼ်းမႃးၶိုၼ်ႈႁူင်းႁဵၼ်းယဝ်ႉ၊ ဢဝ်ၶႃႈသမ်ႉပေႃးငဝ်မိူၼ်ၵႆႇတူၵ်းၼမ်ႉၼၼ်ႉယိုင်။ ႁိုင်ယူႇမွၵ်ႈ သွင်လိူၼ်ၼႆႉ ၶႃႈလႆႈႁၼ်ၶေႃႈၵႂၢမ်းၶဝ်ၶဝ်ႈမႃး ပႆႇလႆႈၽုၺ်ႇတူၺ်း မိုဝ်းၶႃႈပေႃးသၼ်ႇသၼ်ႇသၢႆသၢႆ ၸႂ်ၶႃႈသမ်ႉပေႃးၶိုၼ်ႈဝႆႉယဝ်ႉ ၵူၺ်းၵႃႈ ၶႃႈၵေႃႈ လႆႈႁပ်ႉၶေႃႈၵႂၢမ်းဢၼ်ဢမ်ႇထၢင်ႇၼၼ်ႉဝႃႈ “ပီႈ ႁဝ်းၶၢတ်ႇၵၼ်လႃႈ..” ၼႂ်းဢူၵ်းႁူဝ်ၸႂ် တိပ်ႇၵပ်ႉၵိၼ်းမိပ်ႇငႅၼ်းၵႅၼ်းဢဝ်ၼမ်ႉတႃယိုင်ႈႁူၺ်ႇ ယဵၼ်ႉဢမ်ႇလႆႈသမ်ႉပေႃးႁႆႈဢွၵ်ႇမႃးယဝ်ႉ၊ မၼ်းၸဵပ်းတေႉဢေႃႈ ၸဵပ်းတေႉၶႃႈယဝ်ႉ ၶႆႈၶိုၼ်းမိူဝ်ႈလႂ် ၸႂ်ၼႆႉၵေႃႈ ၼင်ႇႁၢင်ႈၵႅၼ်းမႃးၶိုၼ်းမိူၼ်ဝၼ်းၼၼ်ႉယဝ်ႉ။ ၶႃႈဢမ်ႇႁူႉဝႃႈတေလႆႈႁဵတ်းႁိုဝ် သမ်ႉဝႃႈၵိၼ်လဝ်ႈႁႂ်ႈပေႃးလိုမ်းၶဝ်ၼႆၵေႃႈ ငဝ်းႁၢင်ႈၶဝ် ဢၼ်မီးယူႇၼႂ်းတႃၼၼ်ႉယိုင်ႈၶႅၼ်းႁၼ်ၸႅင်ႈမႃး၊ ၼမ်ႉလဝ်ႈၵေႃႈ ဢမ်ႇႁဵတ်းႁႂ်ႈလိုမ်းၶဝ်လႆႈ ၼမ်ႉတႃၵေႃႈဢမ်ႇၸွႆႈယႃၸႂ်လႆႈ၊ သမ်ႉဝႃႈတေမီးၵူၼ်းပဵၼ်လၢႆၵေႃႉၶဝ်ႈမႃးၵေႃႈ ဢမ်ႇမီးၽႂ်တႅၼ်းတၢင်ၶဝ်လႆႈ၊ သမ်ႉဝႃႈတေလႆႈႁပ်ႉတၢင်းႁၵ်ႉဢၼ်လီလိူဝ်သေၶဝ်ယူႇၵေႃႈ ၼႂ်းဢူၵ်းႁူဝ်ၸႂ်ၼၼ်ႉ ဢမ်ႇတွၼ်ႉမွတ်ႇၶဝ်ႁၢႆၵႂႃႇလႆႈ တၢင်းႁၵ်ႉၸိူင်ႉႁိုဝ်ၵေႃႈ ဢမ်ႇမိူၼ်ၼင်ႇၵၢင်ၸႂ်လႆႈ။ တၢင်းႁၵ်ႉဢၼ်မီးတေႃႇၶဝ်ၼၼ်ႉ ဢမ်ႇတွၼ်ႉလိုမ်းမၼ်းလႆႈလႄႈ ဢမ်ႇၶိုၼ်းပိုတ်ႇၸႂ်ႁၵ်ႉၽႂ်လႆႈ မိူၼ်ၼင်ႇၶဝ်ထႅင်ႈယဝ်ႉ။ သမ်ႉဝႃႈၶဝ်တေပဵၼ်ၵူၼ်းၸႂ်ႁၢႆႉ ၸႂ်မိူၵ်ႈၼႃႇတၢၼ်ႇႁိုဝ် ႁဝ်းၵေႃႈ ယင်းတိုၵ်ႉႁၵ်ႉယူႇၼႂ်းႁူဝ်ၸႂ်ၼႆႉယူႇလႄႈ ၵႆႉၵႆႉႁဵတ်းၽိတ်းတေႃႇ ၵေႃႉႁၵ်ႉၶႃႈ ၸိူဝ်းၶဝ်ႈမႃးၼႂ်းၸၢတ်ႈပၢၼ်ၶႃႈ ဢၼ်ႁဵတ်းလီတေႃႇၶႃႈၼၼ်ႉတႃႇသေႇယဝ်ႉ။ ၶႃႈၵေႃႈ ဢမ်ႇယုမ်ႇယမ်တၢင်းႁၵ်ႉၼိူဝ်ၽႂ်ထႅင်ႈလႄႈ ဢမ်ႇလႆႈမုင်ႈမွင်းတၢင်းႁၵ်ႉတီႈၽႂ်ထႅင်ႈယဝ်ႉ ၵူၼ်းၵေႃႉလႂ်ၶဝ်ႈမႃးၵေႃႈဢုပ်ႇၵဝ်းၵႂႃႇ၊ ၵူၼ်းၵေႃႉလႂ်လီသူၼ်ၸႂ်ၵေႃႈတၵ်ႉၵဝ်းႁႃ ပေႃးထုၵ်ႇၸႂ်ၵေႃႈ ပဵၼ်ၵေႃႉႁၵ်ႉႁေ၊ ပေႃးၶႂ်ႈဢိမ်ႇမႃးၵေႃႈ ပႅတ်ႈၵႂႃႇႁေ တၢင်းႁၵ်ႉဢၼ်ၶႃႈလႆႈႁဵၼ်းႁူႉမႃးပဵၼ်ၸိူင်ႉၼႆဝႆႉလႄႈ လႆႈႁဵတ်းႁၢႆႉပိူၼ်ႈမႃးၼမ်ၼႃႇယဝ်ႉ ၵူၼ်းၸင်းၶႃႈၵေႃႈတေမီးၼမ်၊ ၵူၼ်းဢိမ်ႇၸၢၼ်ႈၶႃႈၵေႃႈ တေႃႈၼပ်ႉဢမ်ႇလႆႈမိူၼ်ၵၼ်ယဝ်ႉ။ သိုပ်ႇလူထႅင်ႈတွၼ်ႈတေမႃးၶႃႈ

['ၸိူင်းတၢင်းႁၵ်ႉ']

2024-12-05T07:14:37

https://tainovel.com/%e1%81%b5%e1%80%b0%e1%80%9d%e1%80%ba%e1%80%9c%e1%82%86%e1%82%88%e1%82%81%e1%81%b5%e1%80%ba%e1%82%89%e1%81%ba%e1%82%83%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%ad%e1%80%b0-3/

ၵူဝ်လႆႈႁၵ်ႉၺႃးၵူၼ်းၸိူင်ႉၼင်ႇပီႈၸၢႆး တွၼ်ႈသၢမ်

တွၼ်ႈသၢမ် မိူဝ်ႈဢၢႆႈၸၢႆးႁဝ်းႁဵၼ်းသုတ်းသေ မႃးယူႇႁိူၼ်းယဝ်ႉၵေႃႈ ၶႃႈဝူၼ်ႉဝႃႈ ထိုင်ၶၢဝ်းယၢမ်းၶႃႈတေလႆႈဢွၵ်ႇၵႂႃႇယဝ်ႉ၊ သင်ဢမ်ႇသင် တေႁႂ်ႈတေႇၼႃႈႁိူၼ်းၼႆၵေႃႈ တေႇၼႃႈႁိူၼ်းၸွမ်းၵူၼ်းၵေႃႉဢၼ်ႁဝ်းႁၵ်ႉၼႆႉ မၼ်းတင်းတေလီလိူဝ်သေတၢင်ႇၵေႃႉယူႇ။ ၶႃႈလႆႈလၢတ်ႈမွၵ်ႇၵႂၢမ်းႁၵ်ႉ ပိုတ်ႇဢူၵ်းလၢတ်ႈၼႄယိူင်းဢၢၼ်းၶႃႈ ၵူၺ်းၵႃႈ လွင်ႈဢၼ်ၶႃႈလႆႈႁပ်ႉမႃး ပဵၼ်ၶေႃႈၵႂၢမ်းဢၼ်ဝႃႈ “ယွမ်းၼွမ်းၼႃႈ”။ သမ်ႉဝႃႈ ဝူၼ်ႉမႃးလီယဝ်ႉမိူဝ်ႈပႆႇလႆႈလၢတ်ႈ မၼ်းတေဢမ်ႇလႆႈၶေႃႈတွပ်ႇဢၼ်ၶႃႈၶႂ်ႈလႆႈ ၶႃႈၵေႃႈၸၢမ်းတူၺ်းၵူၺ်း၊ ၵူၺ်းၵႃႈ မိူဝ်ႈပဵၼ်ၶေႃႈတွပ်ႇဢွၵ်ႇမႃးတီႈၶဝ် ၵႂၢမ်းၶေႃႈၼႆႉၵေႃႈ လႆႈၸူၵ်ႉတႅင်းႁူဝ်ၸႂ် ပေႃးၸဵပ်းၵႅၼ်းလူင်မႃးၼႂ်းၵၢင်ဢူၵ်းၼႆႉၵမ်းလဵဝ်ယဝ်ႉ၊ ၸဵပ်းႁႅင်းတေႉယဝ်ႉ ၸဵပ်းထိုင်တီႈယူႇဢမ်ႇလႆႈ ႁွင်ႉႁႆႈယူႇၵေႃႈဢမ်ႇၶႅၼ်း ဢဝ်ၼမ်ႉသူႇရႃႇမႃးယႃၵေႃႈ ဢမ်ႇႁၢႆ ယိုင်ႈၶႅၼ်းၶုၵ်းၸႂ်လႆႈၶဝ်မႃးႁႅင်းတိၵ်းတိၵ်းၵူၺ်း။ ၸိူင်ႉၼႆ တေလႆႈဢဝ်သင်မႃးယူတ်းယႃၸင်ႇတေလႆႈၶႅၼ်းၶိုၼ်းလႃႇ။ တိူၵ်ႈတီႈႁူႉယူႇဝႃႈမၼ်းပဵၼ်ၵႂႃႇဢမ်ႇလႆႈ၊ ႁူႉယူႇဝႃႈ ၶႃႈၵူၺ်းၵေႃႉတေလႆႈၸဵပ်း ၵူၺ်းၵႃႈ ၶႃႈၵေႃႈဢမ်ႇထၢင်ႇဝႃႈမၼ်းတေလႆႈၸဵပ်းႁႅင်းထိုင်တၢၼ်ႇၼႆႉ။ မီးၵူၼ်းမႃးပၼ်ႁႅင်းဝႃႈ ဢမ်ႇပဵၼ်သင်ၼႃႈ ယွမ်းႁပ်ႉမၼ်းသေလႄႈ ပွႆႇမၼ်းၵႂႃႇသေလႄႈ၊ ၵူၼ်းၸိူင်ႉၼင်ႇၶဝ် ဢမ်ႇထိူၵ်ႈတၢင်းႁၵ်ႉၸိူင်ႉၼင်ႇသူၼႆႉလေႃႇ ပဵၼ်ၶေႃႈၵႂၢမ်း ဢၼ်ၶႃႈၵႆႉလၢတ်ႈပိူၼ်ႈယူႇသေႇသေႇၼၼ်ႉယဝ်ႉ၊ ၵူၺ်းၵႃႈ ပဵၼ်သင်လႄႈ မိူဝ်ႈတူဝ်ၸဝ်ႈၵဝ်ႇလႆႈထူပ်းယဝ်ႉ မၼ်းႁဵတ်းၸွမ်းၼင်ႇၶေႃႈၵႂၢမ်း ဢၼ်လၢတ်ႈပိူၼ်ႈၼၼ်ႉဢမ်ႇလႆႈ။ ၸင်ႇလႂ်ၶဝ်ၵႆႉဝႃႈ “သူဢမ်ႇထူပ်း သူဢမ်ႇမီးဝၼ်းပွင်ႇၸႂ်လေႃႇ” ၼႆၼၼ်ႉ မၼ်းၵေႃႈၸႂ်ႈယူႇၵူၺ်းၼင်ႇၵဝ်ႇ။ မိူဝ်ႈလႆႈထူပ်းမႃးတေႉတေႉယဝ်ႉၼၼ်ႉ ၶႃႈလႆႈပွင်ႇၸႂ်လီယဝ်ႉဝႃႈ ၵူၼ်းသုမ်းတၢင်းႁၵ်ႉဢၼ်ဝႃႈၼၼ်ႉမၼ်းပဵၼ်ၸိူင်ႉႁိုဝ်။ သမ်ႉဝႃႈ ၶဝ်ဢမ်ႇလႆႈသူၼ်ၸႂ် ဢမ်ႇလႆႈသႂ်ႇၸႂ် ၼႂ်းႁူဝ်ၸႂ်ၼၼ်ႉ ယင်းတိုၵ်ႉဝူၼ်ႉထိုင်ယူႇလႄႈ ၶႂ်ႈႁူပ်ႉၶႂ်ႈႁူႉလွင်ႈၶဝ်ယူႇသေႇသေႇ၊ မိူဝ်ႈလႂ် လႆႈငိၼ်းၸိုဝ်ႈၶဝ်ၵူၺ်းၵေႃႈ တွင်ႈယွၼ်ႈထိုင်ၼႂ်းႁူဝ်ၸႂ်သမ်ႉပေႃးသၢၼ်ႈမႃး ၼင်ႇဝႃႈ လႆႈႁူပ်ႉၵၼ်မိူဝ်ႈမႂ်ႇမႂ်ႇၼၼ်ႉယဝ်ႉ၊ ၸႂ်ထိုင်ဢေႃႈ ၵူၺ်းၵႃႈ လၢတ်ႈဢမ်ႇလႆႈ၊ ယူႇလီယူႇႁႃႉ ၶႂ်ႈႁူႉဢေႃႈ၊ ၵိၼ်ၶဝ်ႈယဝ်ႉႁႃႉ ၵိၼ်ၽၵ်းသင်ၶႃႈ ၶႂ်ႈထၢမ်တေႉယဝ်ႉ၊ မိူဝ်ႈလႂ် ၼႂ်းၸႂ်ၼႆႉ တေလိုမ်းလႆႈ ဝႃႈၼႆၵေႃႈ ၸိုင်သမ်ႉမႃးၼိုၵ်ႉယူႇၼႂ်းဢူၵ်းၼႆႉၵမ်းလဵဝ်ယဝ်ႉ။ သမ်ႉဝႃႈၶၢဝ်းယၢမ်းတေပူၼ်ႉၵႂႃႇ ၵူႈလွင်ႈတေလႅၵ်ႈလၢႆႈၵႂႃႇၸွမ်းၶၢဝ်းယၢမ်းသေတႃႉ ၼႂ်းႁူဝ်ၸႂ်ၼႆႉတႄႉ ယင်းတိုၵ်ႉမုင်ႈမွင်းယူႇလႄႈ တိုၵ်ႉၸႂ်ထိုင်ယူႇ တၢင်းႁၵ်ႉဢၼ်မီးတေႃႇၶဝ်ၼၼ်ႉၵေႃႈ ယင်းတိုၵ်ႉၵိုတ်းလိူဝ်ဝႆႉယူႇ ပႆႇၸၢင်ႈလႅၵ်ႈလၢႆႈလႆႈ။ ၵူႈပွၵ်ႈၶႃႈယၢမ်ႈဝူၼ်ႉဝႃႈ တၢင်းႁၵ်ႉတေႉၼၼ်ႉ ဢမ်ႇမီးလေႃႇ ဝၢႆးသေလႆႈႁူပ်ႉၺႃးၶဝ် ၶႃႈၸင်ႇတေႁူႉဝႃႈ မၼ်းမီးတေႉဢိူဝ်ႈ၊ ၵူၺ်းၵႃႈ ဢမ်ႇၸႂ်ႈတၢင်းႁၵ်ႉတီႈၶဝ်ၼႃ ပဵၼ်တၢင်းႁၵ်ႉႁဝ်း ဢၼ်မီးတေႃႇၶဝ်ၼၼ်ႉယဝ်ႉ၊ သမ်ႉဝႃႈၶဝ်တေဢမ်ႇသူၼ်ၸႂ်သႂ်ႇၸႂ်ၵေႃႈယဝ်ႉ ယင်းတိုၵ်ႉယုမ်ႇယမ်ၼိူဝ်ၶဝ်ယူႇလႄႈ ႁၵ်ႉၶဝ်လႆႈယူႇ၊ သမ်ႉဝႃႈၶဝ်တေပဵၼ်ၸိူင်ႉႁိုဝ်ၵေႃႈ ယွမ်းႁပ်ႉလႆႈၵူႈလွင်ႈယဝ်ႉ၊ ဢၼ်ၶႃႈဢမ်ႇယၢမ်ႈဝူၼ်ႉဝႃႈ ၸွင်ႇၶႃႈတေလႆႈထူပ်း ၵူၼ်းၵေႃႉဢၼ်ၶႃႈတေႁၵ်ႉလႆႈတဵမ်ၸႂ်ယူႇၼၼ်ႉ ၶႃႈၵေႃႈလႆႈထူပ်း ၵူၼ်းၵေႃႉၼၼ်ႉယဝ်ႉ၊ ၵေႃႉဢၼ်ႁဵတ်းႁႂ်ႈၶႃႈ ပေႃးလႆႈၸဵပ်းသုတ်းႁူဝ်ၸႂ်ၼၼ်ႉၼႃႇ။ မီးၵူၼ်းလၢတ်ႈတီႈၶႃႈဝႃႈ သူတေႁၵ်ႉၶဝ်လူၼ်ႉဢူၵ်းႁူဝ်ၸႂ်ၵေႃႈ ဢမ်ႇပဵၼ်သင်ၼႃ မိူဝ်ႈသူႁၵ်ႉလႆႈၵေႃႈႁၵ်ႉႁႅင်းႁႅင်းလႄႈ မိူဝ်ႈတိူဝ်ႉၸႂ်မႃးၵေႃႈ ပွႆႇႁႂ်ႈမၼ်းၸဵပ်းႁႅင်းႁႅင်းလႄႈ၊ ၸႂ်ထိုင်ၶဝ်ၵေႃႈ ဝူၼ်ႉထိုင်ၶဝ်ၼမ်ၼမ်လႄႈ၊ ယွမ်းႁပ်ႉသေလႄႈၼႃႈဝႃႈ ႁၵ်ႉၶဝ်ၼႃႇၼႆၵေႃႈ ဢမ်ႇၽိတ်းသင်ၼႃ သူႁၵ်ႉတီႈၸႂ်သူၵူၺ်း သူဢမ်ႇလႆႈဢဝ်ၸႂ်ၽႂ်ၵႂႃႇႁၵ်ႉၶဝ်လူး။ ဢမ်ႇၸၢင်ႈဢဝ်ယႃသင်မႃးယူတ်းယႃပၼ်သူလႆႈသေတႃႉ ႁဝ်းယုမ်ႇဝႃႈ ၶၢဝ်းယၢမ်းၼၼ်ႉ တေၸွႆႈႁႂ်ႈႁူဝ်ၸႂ်သူၶႅၼ်းမႃးလႆႈယူႇ။ လိုမ်းဢၼ်ဝႃႈၼၼ်ႉ ဢမ်ႇပဵၼ်ၵႂႃႇလႆႈ တွၼ်ႈတႃႇၵူၼ်းၵေႃႉႁၵ်ႉၵိုမ်း ယွၼ်ႉမၼ်းၸိုမ်းလိုၵ်ႉထိုင်ၵူၼ်ႈႁူဝ်ၸႂ် ဢၼ်ဢမ်ႇမီးၽႂ်ၸၼ်မၼ်းဢွၵ်ႇမႃးလႆႈ ၼၼ်ႉယဝ်ႉ။ သင်လႆႈႁူပ်ႉၶဝ်ၶိုၼ်း လွင်ႈမၢႆတွင်းၼၼ်ႉ ၸၢင်ႈတေမုၼ်းဢွၵ်ႇမႃးမိူၼ်မႂ်ႇလႆႈယူႇ။ ယွၼ်ႉပီႈဢၢႆႈပဵၼ်ၵူၼ်းၸႂ်ၼမ်ႁေ ႁၼ်ၽူႈၸၢႆးၸိူင်ႉၼင်ႇမၼ်းၼၼ်ႉ ဢိမ်ႇၸၢၼ်ႈတၢင်းႁၵ်ႉလူင်ၵႂႃႇယဝ်ႉ၊ ယွၼ်ႉၵူၼ်းၵေႃႉၼၼ်ႉသေ ႁဵတ်းႁႂ်ႈၶႃႈလႆႈႁူႉၸၵ်းတၢင်းႁၵ်ႉမႃး ၵူၼ်းၵေႃႉဢၼ်ႁဵတ်းႁႂ်ႈၶႃႈပိုတ်ႇၸႂ်လႆႈၼၼ်ႉ ၶႃႈဝူၼ်ႉဝႃႈ မၼ်းတေပဵၼ်ၵူၼ်းဢၼ်ၵတ်ႉၶႅၼ်ႇလိူဝ် ပီႈဢၢႆႈၶႃႈယူႇလၢႆပုၼ်ႈယဝ်ႉ။ ပၢႆႈမီသမ်ႉမႃးၺႃးသိူဝ် ယိုင်ႈၵူဝ်ယိုင်ႈၺႃးဢၼ်ဝႃႈၼၼ်ႉၶႃႈယဝ်ႉ။ ၵူၼ်းၸိူင်ႉၼင်ႇပီႈဢၢႆႈၶႃႈၼၼ်ႉ ပဵၼ်ၸူႉၶဝ် ဢုပ်ႇၶဝ်လႆႈယူႇ ၵူၺ်းၵႃႈ ယႃႇဢဝ်ႁူဝ်ၸႂ်သူပၼ်ၶဝ်တင်းမူတ်းၼႃ သမ်ႉဝႃႈ သူတေႁၵ်ႉၶဝ်တၢၼ်ႇႁိုဝ်ၵေႃႈ မၼ်းယင်းလိုမ်းၸူႉငဝ်ႈမၼ်းပႆႇလႆႈ ပဵၼ်လႆႈၵူၼ်းယႃၸႂ်ၶဝ်ၵူၺ်း၊ ပေႃးမၼ်းဢိမ်ႇယဝ်ႉၵေႃႈပႅတ်ႈယဝ်ႉ ယိုင်ႈႁၵ်ႉၼမ်ယိုင်ႈၸဵပ်းႁႅင်းၵူၺ်း သေလၢႆၼႃႈတႃလဝ်းလဝ်းၶဝ်ၼႃႇၵေႃႈ ထႅင်ႈသိပ်းပီႊ မၼ်းႁဵဝ်ႇယဝ်ႉၼႃႈ။ မိူဝ်ႈယိင်းၼွင်ႉတိုၵ်ႉၶႆႈၼႄၽူႈတႅမ်ႈလိၵ်ႈယူႇၼၼ်ႉ ၼေႃႇၶိူဝ်းၵေႃႉပဵၼ်ပီႈဢၢႆႈမၼ်းၼၼ်ႉၵေႃႈ မႃးငိၼ်းသေယဝ်ႉ “မႂ်းဝႃႈႁင်ၵဝ်ၵေႃ ဢေးၼွင်ႉ!!” ယိင်းၼွင်ႉၼႅတ်ႈလုၵ်ႉပၢႆႈၵႂႃႇ ၽူႈတႅမ်ႈလိၵ်ႈၸင်ႇလႆႈထၢမ်ၼေႃႇၶိူဝ်း “သူၶႃႈလူး ၸွင်ႇမီးလွင်ႈသင်ၶႂ်ႈလၢတ်ႈၼႄယူႇၶႃႈႁႃႉ ထၢင်ႇထိူမ်ယူႇဝႃႈ သူၵဝ်းၽူႈယိင်းတင်းၼမ်ၼႆႉ ၸွင်ႇမီးၵူၼ်းၵေႃႉဢၼ်သူႁၵ်ႉ သူထုၵ်ႇၸႂ်ယူႇတေႉတေႉႁိုဝ်” “မိူဝ်ႈလႂ်မိူဝ်ႈထၢမ်မႃးယဝ်ႉၵေႃႈ ၶႃႈတေလၢတ်ႈၼႄလႂ်၊ သႂ်ႇပၼ်ႁူဝ်ၶေႃႈမၼ်းဝႃႈ “ႁွႆးၸတ်ႉမၢတ်ႇၸဵပ်း” ၼႆၵေႃႈ လႆႈၵွၼ်ႇယဝ်ႉ” “ၶႅၼ်းလီဢေႃႈပေႃးၼႆ” သုတ်းယဝ်ႉ။ ပႂ်ႉသိုပ်ႇလူထႅင်ႈ ၸိူင်းဢၼ်တေမႃး ၸိုဝ်ႈဝႃႈ “ႁွႆးၸတ်ႉမၢတ်ႇၸဵပ်း” ၼႆၼၼ်ႉသေၵမ်း။ ၼပ်ႉယမ်ၽူႈလူလိၵ်ႈႁဝ်းၶဝ်တင်းသဵင်ႈယူႇဢေႃႈ ပၢႆၵမ် − သႅၼ်ငဝ်း 17-18 November 2024

['ၸိူင်းတၢင်းႁၵ်ႉ']

2024-12-04T07:12:26

https://tainovel.com/%e1%81%b5%e1%80%b0%e1%80%9d%e1%80%ba%e1%80%9c%e1%82%86%e1%82%88%e1%82%81%e1%81%b5%e1%80%ba%e1%82%89%e1%81%ba%e1%82%83%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%ad%e1%80%b0-2/

ၵူဝ်လႆႈႁၵ်ႉၺႃးၵူၼ်းၸိူင်ႉၼင်ႇပီႈၸၢႆး တွၼ်ႈသွင်

တွၼ်ႈသွင် ပီႊၵၢၼ်ႁဵၼ်းလိုၼ်းသုတ်း ၽွင်းၶၢဝ်းဢိုတ်းႁဵၼ်းသေ ဢၢႆႈၸၢႆးမႃးလႄႇႁိူၼ်းၼၼ်ႉ ပႃးဢူၺ်းၵေႃႉမၼ်းသွင်ၵေႃႉ မႃးယူႇၸွမ်းယဝ်ႉ၊ သမ်ႉဝႃႈဢိုတ်းႁဵၼ်းၵေႃႈ ၶဝ်ယင်းတိုၵ်ႉလႆႈႁဵတ်းၵၢၼ်ယူႇလႄႈ ၶဝ်ၵေႃႈမႃးႁဵတ်းၵၢၼ်ၵႂႃႇၸွမ်းၵၼ် မီးပွၵ်ႈၼႆႉယဝ်ႉ ဢၼ်ၶႃႈဢမ်ႇလႆႈႁၼ်ဢၢႆႈၸၢႆးႁဝ်း မီးၶၢဝ်းယၢမ်းဢုပ်ႇသၢဝ်၊ ၵၢင်ၶမ်ႈၵၢင်ဝၼ်းၵေႃႈ ၼင်ႈႁေႁဵတ်းၵၢၼ်ၶဝ် မီးမိူဝ်ႈၵိၼ်ၶဝ်ႈၵူၺ်းယူဝ်ႉတူင်ႉတီႈ။ ဢၢႆႈၸၢႆးႁဝ်းၼၼ်ႉႁႃႉ ႁဵၼ်းဝႆႉၽၢႆႇ IT ၼႆဝႃႇ ၶႃႈၵေႃႈဢမ်ႇပေႃးႁူႉတေႉတေႉၼင်ႇၵွၼ်ႇ လွင်ႈၵၢၼ်ႁဵၼ်းၶဝ်ပဵၼ်ၸိူင်ႉႁိုဝ်တႄႉ၊ ပွၵ်ႈၼႆႉ ဢူၺ်းၵေႃႉမၼ်း ဢမ်ႇၸႂ်ႈၵူၼ်းဢၼ်ၵႆႉမႃးယူႇတႃႇသေႇၸိူဝ်းၼၼ်ႉ ပဵၼ်ၵူၼ်းဢၼ်ၶႃႈဢမ်ႇယၢမ်ႈႁူႉၸၵ်းႁေပွၵ်ႈၼၼ်ႉယဝ်ႉ၊ ၵေႃႉၼိုင်ႈတႄႉ ႁွင်ႉဝႃႈ ၼုမ်ႇလႅင်း ထႅင်ႈၵေႃႉၼိုင်ႈသမ်ႉ ၸိုၼ်ႈမိူင်း ၼႆဝႃႇ။ မႃးႁွတ်ႈတီႈၼႆႈယဝ်ႉ ၶႃႈပေႃးလိုမ်းလၢတ်ႈၸိုဝ်ႈၶႃႈယဝ်ႉၼႃႇ ပိူၼ်ႈတႄႉႁွင်ႉၶႃႈဢေးၼွင်ႉၼႆဢေႃႈ တၢင်းၵၢၼ်ၵေႃႈ ၼၢင်းၼွင်ႉၼႆၵူၺ်း၊ ၸိုဝ်ႈဢၢႆႈၸၢႆးႁဝ်းတႄႉႁွင်ႉဝႃႈ ၼေႃႇၶိူဝ်း ၼႆၶႃႈ။ ၶႃသွင်ၵေႃႉၼႆတႄႉ ပဵၼ်ၵူၼ်းလီၵျႃႉၼေႉ ပေႃးၵိၼ်ၶဝ်ႈယဝ်ႉၼႆၵေႃႈ ၸွႆႈၵဵပ်းၽဵဝ်ႈၵဵပ်းသိမ်းသေ မီးပၵ်းမီးပိူင်လီၼႃႇ၊ သင်မၼ်းမိူၼ်ၼႆတႃႇသေႇတႄႉ ၵႆႉႁွင်ႉမႃးၵေႃႈဢမ်ႇပဵၼ်သင်ၼင်ႇၵဝ်ႇလႂ်။ ပေႃးဢူၺ်းၵေႃႉဢၢႆႈၸၢႆးႁဝ်းမႃးၼႆ ၶဝ်ၵေႃႈယူႇႁင်းၶဝ် ၶႃႈၵေႃႈယူႇႁင်းၶႃႈၵူၺ်း၊ ၵိၼ်ၶဝ်ႈၵေႃႈၵိၼ်ယဝ်ႉၵႂႃႇႁင်းၶဝ် ၶႃႈၵေႃႉပဵၼ်ၵူၼ်းၵဵပ်းၽဵဝ်ႈၵဵပ်းလၢင်ႉတႃႇသေႇယဝ်ႉ၊ ဢမ်ႇၸႂ်ႈဝႃႈၶဝ်ဢမ်ႇၶႂ်ႈလၢင်ႉၼင်ႇၵဝ်ႇၼႃ မၢင်ပွၵ်ႈၼႆႉ မႄႈႁဝ်းၼၼ်ႉယဝ်ႉ ဢဝ်ဝႆႉလႄႈ ဢေးၼွင်ႉတေႁဵတ်းၵူၺ်း ဢမ်ႇပၼ်ၶဝ်လၢင်ႉတႃႇသေႇၼၼ်ႉယဝ်ႉ။ ပွၵ်ႈၼႆႉသမ်ႉ မီးၵူၼ်းဢၼ်ဢမ်ႇမေႃတူၺ်းလၢႆၵေႃႉၼိုင်ႈ မႃးၸွႆႈၶႃႈလၢင်ႉဝၢၼ်ႇသေ တူင်ႉတၵ်ႉဢုပ်ႇၸူးၶႃႈ လူၺ်ႈသဵင်ၵႂၢမ်းဝႃႈ “ၼွင်ႉၸိုဝ်ႈသင်ၶႃႈ..” ၼႂ်းၸႂ်ၵေႃႈလၢတ်ႈယူႇဝႃႈ “တေၶႂ်ႈႁူႉႁဵတ်းသင်” ၵူၺ်းၵႃႈသူပ်းတႄႉလၢတ်ႈဢွၵ်ႇယဝ်ႉ “ႁွင်ႉဢေးၼွင်ႉၵေႃႈလႆႈၶႃႈ” “ၸိုဝ်ႈတေႉတေႉသူဢေႃႈ” “ၼၼ်ႉယဝ်ႉ ၸိုဝ်ႈတေႉၶႃႈ” “ပေႃးၼၼ်ႁဝ်းတေႁွင်ႉ ယိင်းၼွင်ႉ ၶႃႈၼႃႈ ႁဝ်းၸိုဝ်ႈႁွင်ႉၸိုၼ်ႈမိူင်းၶႃႈ” ၵူၼ်းၸိူင်ႉၼင်ႇဢၢႆႈၸၢႆးၼႆႉ မီးဢူၺ်းၵေႃႉမေႃလၢတ်ႈၵႂၢမ်းယဵၼ်ႇငႄႈႁေႁႃႉ လၵ်ႉလၢတ်ႈယူႇၼႂ်းၸႂ် ၵူၺ်းၵႃႈ ၶႃႈၵေႃႈ လႅပ်ႈၸႂ်ဢူၼ်ႈၸွမ်းၶေႃႈၵႂၢမ်းယဵၼ်ႇငႄႈႁိုဝ်ဢမ်ႇႁူႉၼႃႇ “ဢေႃႈ..” ၼႆၵႂႃႇယဝ်ႉ။ ယွၼ်ႉလွင်ႈႁဵတ်းသၢင်ႈလႄႈ ၶေႃႈၵႂၢမ်းတူင်ႉတၵ်ႉၼႆႉၵူၺ်းၼၼ်ႉ မၼ်းၵေႃႈလႆႈႁဵတ်းႁႂ်ႈၶႃႈသူၼ်ၸႂ်ၶဝ်မႃးယဝ်ႉ၊ ၵူၼ်းၵေႃႉၼႆႉ ပေႉမႃးဢမ်ႇမိူၼ်ၽႂ်လႃႇ မၼ်းတေပဵၼ်ၵူၼ်းၸိူင်ႉႁိုဝ် ၸွင်ႇတေမိူၼ်ၵူၼ်းၸိူင်ႉၼင်ႇပီႈဢၢႆႈၶႃႈၼၼ်ႉယူႇႁိုဝ် ပႃးတၢင်းလွင်ႈထၢင်ႇပိူင်ႈလေႃးၸွမ်းယူႇ။ တႄႇၸဵမ်မိူဝ်ႈဝၼ်းၶဝ်မႃးယူႇ တေႃႇထိုင်ဝၼ်းၶဝ်ပွၵ်ႈမိူဝ်း ႁိုင်ယူႇသွင်ဝူင်ႈၼႆႉ ပီႈၶဝ်ၵေႃႈ တေၸွႆႈၶႃႈတႃႇသေႇ ဢမ်ႇဝႃႈႁၢင်ႈႁႅၼ်းၶဝ်ႈႁႅၼ်းၽၵ်း၊ ၽဵဝ်ႈသိမ်းလၢင်ႉဝၢၼ်ႇ မိူဝ်ႈမီးၵူၼ်းၸွႆႈၸိူင်ႉၼႆ ၼင်ႇႁၢင်ႈၵၢၼ်သမ်ႉပေႃးမဝ်လူင်မႃးယဝ်ႉ။ ဝၢႆးၶဝ်မိူဝ်းၵေႃႈ ဢဝ်ၶႃႈသမ်ႉပေႃးငဝ်လူင်ၵႂႃႇ ၵိုတ်းၵႅၼ်ႇဢၢႆးၸၢႆးႁဝ်းၼၼ်ႉၵူၺ်း ယင်းတိုၵ်ႉၵိုတ်းယူႇလႄႈ တိုၵ်ႉလႆႈၸွမ်းႁဵတ်းပၼ်ယူႇတိၵ်းတိၵ်း။ ဝၢႆးသေၶဝ်ပွၵ်ႈမိူဝ်းၵႂႃႇ မွၵ်ႈသွင်ဝၼ်းၼႆႉ ပီႈၶဝ်ၵေႃႈလႆႈပွၵ်ႈမႃးၶိုၼ်း ပွၵ်ႈၼႆႉတႄႉ မႃးၵေႃႉလဵဝ်ၵူၺ်း ဢမ်ႇပႃးပီႈၼုမ်ႇလႅင်း၊ မႃးၵႅပ်ႉၼိုင်ႈၵူၺ်း မိူၼ်တေလိုမ်းၶူဝ်းမၼ်းလႄႈ မႃးဢဝ်ႁေမိူဝ်းၶိုၼ်းယဝ်ႉ။ မိူဝ်ႈမၼ်းတေပွၵ်ႈမိူဝ်း ၶႃႈၵေႃႈၵႂႃႇပႂ်ႉဢိုတ်းၽၵ်းတူဝၢင်းပၼ်ယဝ်ႉ မၼ်းလၢတ်ႈတီႈၶႃႈဝႃႈ “ပီႈၸႂ်ထိုင်ၼွင်ႉတေႉယဝ်ႉ” ငိၼ်းၶေႃႈၵႂၢမ်းၼၼ်ႉ ၶႃႈသမ်ႉပေႃးဢမ်ႇႁတ်းယၵ်ႉတူၺ်းၼႃႈၶဝ်ၵႂႃႇၵမ်းလဵဝ်၊ ၼႃႈၶႃႈလိူတ်ႇလႅင်မႃး တူဝ်သမ်ႉပေႃးမႆႈလူင်ဝႆႉယဝ်ႉ၊ ၼင်ႇဝႃႈႁူဝ်ၸႂ်ၼၼ်ႉၵေႃႈ တွတ်ႇၵီႈၸွမ်းပႃးယူႇ ၶႃႈဢမ်ႇတွၼ်ႉယၢမ်ႈပဵၼ်ၸိူင်ႉၼႆသေပွၵ်ႈ ၵူၺ်းၵႃႈ ပဵၼ်သင်လႄႈ ယွၼ်ႉၵႂၢမ်းဢွၼ်ႇၶေႃႈၼႆႉၵူၺ်း ႁဵတ်းႁႂ်ႈၸႂ်ၶႃႈပေႃးသၼ်ႇၶွၼ်းဝႆၸွမ်းမၼ်းလႆႈ။ “ပီႈယွၼ်းတီႈၵပ်းသိုပ်ႇၽွင်ႈ..” ၶႃႈၵေႃႈလႆႈပၼ်ၶဝ်ၵႂႃႇ လူၺ်ႈတဵမ်ၸႂ် ၶႃႈတိုၵ်ႉႁူႉတူဝ်ၵူၺ်းဝႃႈ ၶႃႈၵေႃႈ ပဵၼ်ၵူၼ်း “ဢိူဝ်ႈငၢႆႈ” မိူၼ်ၵၼ်ၼႆ။ ၶႃႈပၼ်ၵႂႃႇႁဵတ်းၼၼ်ၵူၺ်း ဢမ်ႇထၢင်ႇ ၶဝ်တေၵပ်းသိုပ်ႇမႃးလႄႈ တေလၢတ်ႈတေႃႇမႃး၊ ၶႃႈၵေႃႈတွပ်ႇၵႂႃႇလူၺ်ႈဢမ်ႇလႆႈဝူၼ်ႉၼမ်သင် ၵွပ်ႈမၼ်းၵေႃႈဢမ်ႇၸႂ်ႈၵႂၢမ်းႁၵ်ႉၵႂၢမ်းပႅင်း ပဵၼ်ၵႂၢမ်းယူႇလီၵိၼ်ဝၢၼ် ၵိၼ်ၶဝ်ႈယဝ်ႉႁႃႉ ၵိၼ်ၶဝ်ႈၽၵ်းသင် ၸိူဝ်းၼႆႉၵူၺ်း။ မိူဝ်ႈတႄႇမၼ်းတႄႉ ယူႇလီၵိၼ်ဝၢၼ်ယူႇ ၵူၺ်းၵႃႈ ၵွႆႈယူႇၵွႆႈၶႂ်ႈႁူႉၶႂ်ႈႁၼ်ၼမ်မႃး လေႃးၽၼမ်မႃး ထိုင်တီႈသမ်ႉပေႃးလိုမ်းတူဝ်ၵႂႃႇယဝ်ႉဝႃႈ ၶဝ်ပဵၼ်ဢူၺ်းၵေႃႉဢၢႆႈၸၢႆးၼႆ။ ႁဵတ်းႁႂ်ႈၶႃႈဢမ်ႇၵူဝ်ဝႃႈ မၼ်းတေပဵၼ်သင်မႃးလႄႈ ၶႂ်ႈၸၢမ်းတူၺ်းမႃးယဝ်ႉ တၢင်းႁၵ်ႉမၼ်းမိူၼ်ႁိုဝ်လႃႇ တူၺ်းၵူၼ်းၸိူင်ႉၼင်ႇဢၢႆႈၸၢႆးၶဝ်ၼၼ်ႉတႄႉ လႅပ်ႈငၢႆႈၼႃႇလူး၊ လီၵေႃႈဢဝ် ဢမ်ႇလီၵေႃႈပႅတ်ႈၵူၺ်းၼႃႇ ၸၢင်ႈယၢပ်ႇႁင်။ ၵူၺ်းၵႃႈ ယွၼ်ႉၶေႃႈၵႂၢမ်းဝႃႈၸၢမ်းၼႆၼၼ်ႉ ႁဵတ်းႁႂ်ႈၶႃႈသမ်ႉပေႃးလၢပ်ႇၵႂႃႇယဝ်ႉ မိူဝ်ႈၶႃႈလႆႈၵျိူၵ်ႈၶဝ်ၵႂႃႇတႄႉတႄႉယဝ်ႉ ႁၢမ်ႈဢမ်ႇလႆႈဢမ်ႇႁႂ်ႈၸႂ်ထိုင်ၶဝ် ဢမ်ႇလႆႈဢုပ်ႇလၢတ်ႈတေႃႇၶဝ်ၼိုင်ႈဝၼ်းၼၼ်ႉ မိူၼ်ထူၺ်ႈၸႂ်ဢမ်ႇဢိမ်ႇဝႆႉၼၼ်ႉယဝ်ႉ။ မိူဝ်ႈဝၼ်းမၼ်းႁိုင်မႃး ဢမ်ႇလႆႈႁူပ်ႉၵၼ်ႁိုင်မႃး ၵူႈလွင်ႈၵေႃႈ လႅၵ်ႈလၢႆႈယဵၼ်ႁၢႆၵႂႃႇၵမ်းဢိတ်းဢိတ်း ဢၼ်ၵႆႉလၢတ်ႈၵႆႉဢုပ်ႇၼၼ်ႉၵေႃႈ ဢမ်ႇမီးသင်တႃႇတေဢုပ်ႇလၢတ်ႈယဝ်ႉ၊ သဵင်လၢတ်ႈႁၢႆ ၶေႃႈၵႂၢမ်းၵေႃႈၸၢင် ယဵၼ်ၵႂႃႇတိၵ်းတိၵ်းယူႇယဝ်ႉ။ ၸူးၸႂ်ၶႃႈတႄႉ ၶႂ်ႈဢုပ်ႇၶႂ်ႈလၢတ်ႈတေႃႇၶဝ်တင်းဝၼ်းၵွၼ်ႇယဝ်ႉ ၵူၺ်းၵႃႈ လွင်ႈဢၼ်ၶႃႈလႆႈတွၼ်ႈသွၼ်တီႈဢၢႆႈၸၢႆးမႃးၼၼ်ႉ ၶဝ်ဢမ်ႇၵျိူၵ်ႈ ၽူႈယိင်းၶီႈၶႅၼ်ၼႃႇ၊ ဢမ်ႇၵျိူၵ်ႈ ၽူႈယိင်းလၢတ်ႈယွႆႈၼႃႇ၊ ဢမ်ႇၵျိူၵ်ႈ ၽူႈယိင်းဢၼ်ဢမ်ႇပၼ်ၶဝ်လွတ်ႈလႅဝ်း၊ ဢမ်ႇၵျိူၵ်ႈ ၽူႈယိင်းဢၼ်ႁၵ်ႉၶဝ်ၸွမ်းၸႂ်ၶဝ်ႁႅင်းၼႃႇ၊ မိူဝ်ႈလႂ်ၶဝ်ဢမ်ႇၵျိူၵ်ႈၸႂ် ၶဝ်ၵေႃႈတေပႅတ်ႈၵႂႃႇ ၼၼ်ႉယဝ်ႉ။ မိူဝ်ႈတူဝ်ၶႃႈလႆႈထူပ်း သမ်ႉပေႃးဢမ်ႇႁူႉဝႃႈတေႁဵတ်းႁိုဝ်ယဝ်ႉၼႃႇ၊ ၶဝ်တၵ်ႉမႃးၵေႃႈတွပ်ႇ ၶဝ်တွပ်ႇမႃးၵေႃႈထၢမ်၊ ၸႂ်ထိုင်ၵေႃႈတၵ်ႉႁႃ ပႂ်ႉၶေႃႈတွပ်ႇၶဝ် ဝၢၼ်ႈပေႃးႁၢမ်းၸင်ႇႁၼ်ၶေႃႈတွပ်ႇၵေႃႈ ၵႃႈလႆႈဝႆႉၸႂ်သေပႂ်ႉၵူၺ်း။ ဝၢႆးသေၶဝ်ၶိုၼ်ႈႁူင်းႁဵၼ်းယဝ်ႉ ၶဝ်ၵေႃႈၵႆႉၵႆႉယဵၼ်ႁၢႆၵႂႃႇ မိူၼ်ၵူၼ်းဢမ်ႇတၼ်း လိူဝ်သေႁဵၼ်းလႄႈႁဵတ်းၵၢၼ်ၵူၺ်း၊ ဢုပ်ႇလၢတ်ႈတေႃႇမိူဝ်ႈလႂ်ၵေႃႈဝႃႈ ဢမ်ႇတၼ်း သိုပ်ႇၾူၼ်းၸူးမိူဝ်ႈလႂ်ၵေႃႈဢမ်ႇႁပ်ႉလႆႈ မီးၵၢၼ်။ ၶႃႈလႆႈၶေႃႈတွပ်ႇယူႇယဝ်ႉလူး မၼ်းၸႅင်ႈလႅင်းၸဵမ်မိူဝ်ႈ ၶႃႈသိုပ်ႇၾူၼ်းၵႂႃႇလႄႈဢမ်ႇႁပ်ႉလႆႈၼၼ်ႉယဝ်ႉၼႃႇ၊ ယွၼ်ႉပဵၼ်လွၵ်းလၢႆး ဢၼ်ဢၢႆႈၸၢႆးႁဝ်း ၵႆႉၵႆႉႁဵတ်းတေႃႇသၢဝ်မၼ်းယူႇသေႇသေႇလူး၊ သူပ်းတႄႉမေႃလၢတ်ႈၼႃႇ ပေႃးလၢတ်ႈမႃးၼိုင်ႈပွၵ်ႈ ၶေႃႈထၢမ်ၶေႃႈထၢင်ႇထိူမ်ၼၼ်ႉၵေႃႈ သမ်ႉပေႃးၸၢင်ႁၢႆၵႂႃႇတေႉယဝ်ႉ၊ ၵူၺ်းၵႃႈ တေဝႃႈႁိုဝ်ၵေႃႈ တေႃႈၼင်ႇၵူၼ်းႁၼ်တူဝ်ၵၼ်ယူႇ တင်းဢမ်ႇႁၼ်ၸႂ်ၵၼ်လႆႈ၊ ယူႇၵႆၵၼ်ဢၼ်ဝႃႈၼၼ်ႉ ယိုင်ႈၶႅၼ်းလႅၼ်ၵၼ်ငၢႆႈယဝ်ႉလူး။ သင်ၶဝ်ပဵၼ်ၸိူင်ႉၼၼ်ၵေႃႈ ၶႃႈယင်းတိုၵ်ႉယုမ်ႇၶဝ်ယူႇ ယွၼ်ႉႁၵ်ႉလူၼ်ႉဢူၵ်းႁူဝ်ၸႂ်ၼႃႇသေ ဢမ်ႇဝႃႈၶဝ်တေလၢတ်ႈတေႉႁိုဝ်လၢတ်ႈလဵၼ်ႈၵေႃႈယဝ်ႉ ၶႃႈယင်းတိုၵ်ႉဝႆႉလွင်ႈယုမ်ႇယမ်ၼိူဝ်ၶဝ်ယူႇ။ မၼ်းႁဵတ်းႁႂ်ႈၶႃႈ ႁပ်ႉႁူႉထိုင် ၵၢင်ၽႂ်ၽူႈယိင်း ၸိူဝ်းပဵၼ်ၸူႉဢၢႆႈၸၢႆးႁဝ်းၼၼ်ႉမႃးယဝ်ႉ၊ ၶဝ်တေလႆႈတိူဝ်ႉၸႂ်တၢၼ်ႇႁိုဝ် မိူဝ်ႈလႆႈငိၼ်းၶေႃႈၵႂၢမ်းဢၼ်လၢတ်ႈဝႃႈ ႁဝ်းၽႄတၢင်းၵၼ်လႃႈ ၼႆၼၼ်ႉ၊ တေႃႈၼင်ႇၶႃႈ ယင်းဢမ်ႇပႆႇငိၼ်းၵႂၢမ်းၶေႃႈၼၼ်ႉ လွင်ႈႁဵတ်းသၢင်ႈၶဝ်ၵူၺ်း ၶႃႈသမ်ႉပေႃးၸဵပ်းထိုင်ၸႂ်ယဝ်ႉၼႃႇ။ ၵူၼ်းမီးတၢင်းႁၵ်ႉၼၼ်ႉ မိူၼ်ၵူၼ်းငိူဝ်ႈ ၶႃႈၵေႃႈပဵၼ်ၵူၼ်းငိူဝ်ႈၵႂႃႇယဝ်ႉ တိူၵ်ႈတီႈဝႃႈ ႁူႉယူႇမၼ်းဢမ်ႇလီယုမ်ႇ ၶႃႈၵေႃႈယင်းတိုၵ်ႉယုမ်ႇလႆႈ၊ ပဵၼ်သင်လႄႈၶႃႈတေလႆႈငိူဝ်ႈထိုင်တၢၼ်ႇၼႆႉ ၶႃႈထိင်းၸႂ်ႁႂ်ႈဢမ်ႇဝူၼ်ႉထိုင်ၶဝ်ဢမ်ႇလႆႈ မိူဝ်ႈလႂ် ဝၼ်းလႂ် ဢမ်ႇလႆႈႁူႉငိၼ်းလွင်ႈၶဝ်ၼႆ ၸႂ်ၼႆႉမၼ်းဢမ်ႇလီသဝ်းသေဢိတ်း ဢမ်ႇမီးသမ်ႇမထိၼိမ်မၼ်ႈလႆႈသေဢိတ်း။ လႆႈႁၼ်ၶေႃႈၵႂၢမ်းၶဝ် ဢိတ်ႉဢွၼ်ႇၼိုင်ႈၵူၺ်းၵေႃႈ ၸႂ်သမ်ႉပေႃးသိူဝ်းၵီႈလူင်မႃးယဝ်ႉလူး။ တၢင်းႁၵ်ႉၼၼ်ႉ မၼ်းပဵၼ်တၢင်းတုၵ်ႉလႄႈတၢင်းသိူဝ်းမႃးၸွမ်းၵၼ်ယဝ်ႉ မၼ်းဢမ်ႇလီၸၢမ်းလႄႈ ဢမ်ႇလီယၢမ်ႈသေဢိတ်း သင်ႁူၼ်ၶၢဝ်းယၢမ်းလႆႈ ၶႃႈၵေႃႈ တေၸၢင်ႈလိူၵ်ႈမိူၼ်ၵဝ်ႇယူႇၵူၺ်း။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ

['ၸိူင်းတၢင်းႁၵ်ႉ']

2024-12-03T06:59:37

https://tainovel.com/%e1%81%b5%e1%80%b0%e1%80%9d%e1%80%ba%e1%80%9c%e1%82%86%e1%82%88%e1%82%81%e1%81%b5%e1%80%ba%e1%82%89%e1%81%ba%e1%82%83%e1%80%b8%e1%81%b5%e1%80%b0%e1%81%bc%e1%80%ba%e1%80%b8%e1%81%b8%e1%80%ad%e1%80%b0/

ၵူဝ်လႆႈႁၵ်ႉၺႃးၵူၼ်းၸိူင်ႉၼင်ႇပီႈၸၢႆး တွၼ်ႈၼိုင်ႈ

တွၼ်ႈၼိုင်ႈ ၶႃႈဢမ်ႇဝူၼ်ႉဝႃႈ ၼႂ်းၸၢတ်ႈပၢၼ်ၶႃႈၼၼ်ႉ ၸွင်ႇတေလႆႈႁူပ်ႉၺႃးၵူၼ်းၵေႃႉဢၼ် ၶႃႈတေႁၵ်ႉလႆႈတေႉယူႇႁိုဝ် ယွၼ်ႉပိူဝ်ႈ ၽူႈၸၢႆးဢၼ်ၶႃႈလႆႈႁူႉၸၵ်းၼၼ်ႉ မၼ်းသွၼ်ႁႂ်ႈၶႃႈ ဢိမ်ႇၸၢၼ်ႈတၢင်းႁၵ်ႉၵႂႃႇပဵၼ်မိူဝ်ႈပဵၼ်ပွၵ်ႈယဝ်ႉ။ ၵူၼ်းၵေႃႉၼၼ်ႉတႄႉ ပဵၼ်ပီႈဢၢႆႈၶႃႈၵူၺ်း တူၺ်းႁၢင်ႈၽၢင်တႄႉလီၸႂ်ၸွႆးယူႇ ၵူၺ်းၵႃႈ တၢင်းႁဵတ်းတၢင်းသၢင်ႈတႄႉ ပိၼ်ႈၽူၼ်ၵၼ်ယဝ်ႉ၊ သူပ်းတႄႉလၢတ်ႈဝႃႈ ႁၵ်ႉဢေႃႈႁၵ်ႉဢေႃႈ ၵူၺ်းၵႃႈ ဢမ်ႇႁူႉဝႃႈတၢင်းႁၵ်ႉမၼ်းတေမီးပဵၼ်လၢႆပၢၵ်ႇၵေႃႉ ၼိုင်ႈဝၼ်းတေလၢတ်ႈၵႂၢမ်းႁၵ်ႉပဵၼ်လၢႆႁဵင်ၵမ်း ဝၼ်းဝၼ်းၼင်ႈဢုပ်ႇၾူၼ်းၵဝ်းသၢဝ်ႁေ ယဝ်ႉၵႂႃႇႁဵတ်းၼၼ်ၵူၺ်း ၵၢၼ်ၵေႃႈဢမ်ႇႁဵတ်း တေႃႈၼင်ႇဝၢၼ်ႇၶဝ်ႈ ယင်းဢမ်ႇလၢင်ႉႁင်းၵူၺ်း။ မႄႈႁဝ်းၵေႃႈ ႁၢင်ႈၸွမ်းၸႂ်မၼ်းၼႃႇၽႅဝ်လႃႈ ၸွမ်းၸႂ်တႄႉၸႂ်ႈယူႇ ၵူၼ်းႁဵတ်းမၼ်းၼၼ်ႉသမ်ႉပဵၼ်ၶႃႈၼၼ်ႉၼႃႇ ႁဵတ်းလဵင်ႉမၼ်းႁေ ဝၢၼ်ႇၶဝ်ႈၵေႃႈလႆႈလၢင်ႉပၼ်ယဝ်ႉ၊ ၶႂ်ႈလႆႈသင်ၶႂ်ႈၵိၼ်သင် လႆႈႁႃႁဵတ်းပၼ်ၵူႈလွင်ႈ၊ ပေႃးတၢၼ်ႇၶႃႈပဵၼ်ၵူၼ်းၸႂ်ႉမၼ်းယဝ်ႉ သင်ဢမ်ႇမီးမႄႈႁဝ်းၶဝ်တႄႉ ၶႃႈတိုၼ်းဢမ်ႇႁဵတ်းပၼ်သေဢိတ်းၼၼ်ႉယဝ်ႉ။ ယွၼ်ႉပိူဝ်ႈၵူၼ်းၼႂ်းၼႃႈႁိူၼ်းႁဝ်း လႆႈထုၵ်ႇသင်ႇသွၼ်မႃးၸိူင်ႉၼႆၸဵမ်လႂ်ယဝ်ႉႁိုဝ်ဢမ်ႇႁူႉ ဝႆႉၽူႈၸၢႆးပဵၼ်ယႂ်ႇလႄႈ ၽူႈယိင်းၼၼ်ႉ ပဵၼ်ၵူၼ်းႁဵတ်းၵၢၼ်ႁိူၼ်းၵၢၼ်ယေးၵူႈလွင်ႈလွင်ႈ မႄႈၶႃႈၵေႃႈပဵၼ်ၼၼ် လႄႈ သင်ႇသွၼ်ၶႃႈႁႂ်ႈပဵၼ်ၸိူင်ႉၼၼ်ဝႆႉယဝ်ႉ။ ဢၢႆႈၸၢႆးႁဝ်းတႄႉတိုၵ်ႉသိုပ်ႇၶိုၼ်ႈႁဵၼ်းဝႆႉယူႇ ပေႃးမၼ်းဢိုတ်းႁဵၼ်းၵေႃႈ တေမႃးယူႇႁိူၼ်း ယူႇလၢႆၵိၼ်လူင်ၼွၼ်းဝၼ်းႁေ လႄႇႁေၼႆၵူၺ်း၊ ၸႂ်ႉႁႂ်ႈၸွႆႈၵၢၼ်ၵေႃႈဢမ်ႇၸွႆႈ ပေႃးႁွင်ႉၸွႆႈၼိုင်ႈၵမ်း ႁွင်ႉလၢတ်ႈမႄႈႁဝ်းၼိုင်ႈၵမ်း “မႄႈဢေးၼွင်ႉ ၸႂ်ႉၸၢႆးတိၵ်းတိၵ်းၼေႈ” မၢင်ပွၵ်ႈမႃး ဢီႈႁင်မီးၼႂ်းမိုဝ်းၵေႃႈ ၶႂ်ႈဢဝ်ဝူတ်ႇသႂ်ႇပၼ်မၼ်းတိၵ်းတိၵ်းယဝ်ႉ။ ပေႃးပဵၼ်သၢဝ်ၼႆတႄႉ ဢေႃႈၸဝ်ႈဢေႃႈၶႃႈ လၢတ်ႈၵႂၢမ်းၼႆႉတႄႉပေႃးတၢၼ်ႇၼမ်ႉၽိုင်ႈ ငိၼ်းသဵင်မၼ်းၵူၺ်းသမ်ႉ ပေႃးလႆႈဢၢႆမၼ်းပႃးယဝ်ႉၼႃႇ ထွမ်ႇမိူဝ်ႈလႂ် ၶႂ်ႈၸိူမ်ႈတႃႇသေႇယဝ်ႉ။ ပေႃးမၼ်းႁွင်ႉသၢဝ်မႃးလႄႇႁိူၼ်းၼႆၵေႃႈ ၼႃႈဢမ်ႇတွၼ်ႉသွၼ်ႉၵၼ်ႁေပွၵ်ႈ၊ ၶႃႈဝူၼ်ႉဝႃႈ ပေႃးဢဝ်သၢဝ်မၼ်းမႃးတီႈႁိူၼ်းတႄႉ ဢၢၼ်းဢဝ်ပေႉၽီမၼ်းယူႇၼႆၵႂႃႈ မီးယူႇပွၵ်ႈၼိုင်ႈ မၼ်းဢဝ်သၢဝ်မၼ်းမႃးလႄႇ ႁမ်ႉဢမ်ႇႁူႉၸၵ်းၶႃႈလႄႈ ၶႃႈၵေႃႈႁဵတ်းၵႅင်ႈပဵၼ်ၸူႉမၼ်းႁေ ဢဝ်ၶႃသွင်ၵေႃႉၽိတ်းၵၼ်လူင်မိူဝ်းၵႂႃႇယဝ်ႉ။ ဝၢႆးႁေၼၼ်ႉ ပေႃးမၼ်းတေႁွင်ႉသၢဝ်မၼ်းမႃးၼႆ မၼ်းတေသူင်ႇၶႅပ်းႁၢင်ႈၶႃႈလႄႈ လၢတ်ႈဝႆႉလူင်ႈၼႃႈယဝ်ႉဝႃႈ မၼ်းမီးၼွင်ႉသၢဝ်ၼႆတႃႇသေႇယဝ်ႉ၊ ၵူၺ်းၵႃႈၶႃႈၵေႃႈ ပႆႇယွမ်းသုမ်း ပေႃးသၢဝ်မၼ်းမႃးၵေႃႈယွၼ်းတီႈၵပ်းသိုပ်ႇၶဝ်ဝႆႉၵမ်းလဵဝ်၊ ပေႃးၶႃႈၸႂ်ႉမၼ်းဢမ်ႇႁဵတ်း ၶႃႈၵေႃႈတေဢဝ်သၢဝ် ဢၼ်မၼ်းယၢမ်ႈႁွင်ႉမႃး ဢၼ်ၶႃႈယၢမ်ႈထႆႇၶႅပ်းႁၢင်ႈဝႆႉၼၼ်ႉ သူင်ႇပၼ်သၢဝ်ဢၼ်မၼ်းၵဝ်းယူႇၼႆၵႂႃႈ။ ၵူၺ်းၵႃႈ မိူၼ်ၶႃႈၸွႆႈမၼ်းၵူၺ်းႁိုဝ်ဢမ်ႇႁူႉ မိူဝ်ႈလႂ်မၼ်းၶႂ်ႈပႅတ်ႈသၢဝ်မၼ်း တေႁႂ်ႈၶႃႈသူင်ႇၶႅပ်းႁၢင်ႈၸူႉၵဝ်ႇမၼ်းၸိူဝ်းၼၼ်ႉ ပၼ်သၢဝ်မၼ်းၼႆထႅင်ႈယဝ်ႉ၊ ပေႃးၸူႉမၼ်းႁႃတၢင်းၽိတ်းသႂ်ႇၼႆၵေႃႈ ယွၼ်းၶၢတ်ႇပိူၼ်ႈၵႂႃႇ ၵေႃႉလႂ်ၵေႃႉၼၼ်ႉယဝ်ႉ။ တႃႇတေလႆႈပဵၼ်သၢဝ်မၼ်းၼၼ်ႉၵေႃႈ ပေႃးတၢၼ်ႇဝႃႈ မီးၵူၼ်းပႂ်ႉၶဝ်ႈထႅဝ်ဝႆႉယဝ်ႉယိုင်၊ ၵေႃႉၼိုင်ႈၵႂႃႇယဝ်ႉ ထႅင်ႈၵေႃႉၼိုင်ႈမႃး ဢမ်ႇတွၼ်ႉႁၼ်မၼ်းတိူဝ်ႉၸႂ်ယွၼ်ႉၽူႈယိင်းႁေပွၵ်ႈ လိူဝ်သေႁဵတ်းႁႂ်ႈပိူၼ်ႈတိူဝ်ႉၸႂ်ၵူၺ်း။ သၢဝ်ၵဝ်ႇမၼ်း ဢၼ်ၶႃႈလႆႈဝႆႉတီႈၵပ်းသိုပ်ႇၶဝ်ၼၼ်ႉ ၵေႃႉလႂ်ဢမ်ႇၵေႃႉလႂ်ၵေႃႈ ၵမ်းၵမ်းမႃးထၢမ်ႁႃမၼ်း ၶႂ်ႈႁူႉလွင်ႈမၼ်း ဢုပ်ႇထိုင်ၶိူဝ်းမၼ်းယူႇတိၵ်းတိၵ်း၊ မၢင်ၵေႃႉၵေႃႈ မႃးၽၢၵ်ႇလၢတ်ႈၽၢၵ်ႇတၵ်ႉ၊ မၢင်ၵေႃႉၵေႃႈ မႃးၽၢၵ်ႇၵႂၢမ်းလႃႇပၼ်မၼ်း ဝူၼ်ႉၵႂႃႇဝူၼ်ႉမႃး မိူၼ်ၶႃႈၵႂႃႇႁႃႁဝ်သႂ်ႇႁူဝ် ၼၼ်ႉယဝ်ႉ။ မၢင်ပွၵ်ႈၵေႃႈ ၵႆႉၵႆႉႁွင်ႉဢူၺ်းၵေႃႉမၼ်းမႃးလႄႇႁိူၼ်းၸွမ်းယူႇတႃႇသေႇ၊ တင်းဢူၺ်းၵေႃႉမၼ်းထႅင်ႈႁေ ဢွၼ်ၵၼ်မႃးယူႇလၢႆၵိၼ်လူင် ႁဵတ်းမိူၼ်ၸိူင်ႉၼင်ႇၶႅၵ်ႇၼၼ်ႉယိုင် မႄႈႁဝ်းတႄႉဝႃႈ “ယႃႇၵဵင်ၸႂ်ၼႃႈ ယူႇမိူၼ်ႁိူၼ်းၸၢႆးၶဝ်လႄႈ” ၵူၺ်းၵႃႈ ၵူၼ်းႁဵတ်းမၼ်းသမ်ႉပဵၼ်ၶႃႈၼေႈ ၶၢၼ်ႉၵေႃႈၵႃႈလႆႈႁဵတ်းယဝ်ႉ။ ပေႃးပွင်ႉၵႂႃႇၵေႃႈ လႆႈၵႂၢမ်းပွင်ႉမႃးၶိုၼ်းပဵၼ်သွင်ပုၼ်ႈၼၼ်ႉယိုင် ၶႃႈၶႂ်ႈလွတ်ႈပူၼ်ႉမၼ်းၼႃႇယဝ်ႉ ၶႃႈတေလႆႈႁဵတ်းႁိုဝ်၊ မႄႈႁဝ်းတေပွႆႇၶႃႈၵႂႃႇလႆႈၵေႃႈ မီးတၢင်းလဵဝ်ၵူၺ်း “တႄႇၼႃႈႁိူၼ်းၼၼ်ႉၵူၺ်းယဝ်ႉ” ဢၼ်ၶႃႈဝူၼ်ႉလႆႈတႄႉ။ ပေႃးဢၢႆႈၸၢႆးဢမ်ႇမႃးႁိူၼ်းတႄႉၵေႃႈ ႁမ်ႉလီယူႇယူႇၵူၺ်း ၶႃႈႁဵတ်းၵၢၼ်ႁိူၼ်းၵေႃႈ မိူၼ်လႆႈလုမ်းလႃးပႃးပေႃႈတင်းမႄႈၼၼ်ႉယဝ်ႉ၊ ပေႃးဝႃႈမၼ်းႁဵၼ်းသုတ်းယဝ်ႉႁေ မႃးယူႇႁိူၼ်းတႄႉ ၶႃႈတေဢမ်ႇယူႇယဝ်ႉတီႈႁိူၼ်းၼႆႉ။ ပေႃးမၼ်းႁွင်ႉဢူၺ်းၵေႃႉမၼ်းမႃးႁိူၼ်းမိူဝ်ႈလႂ် ၵႆႉလႆႈငိၼ်းၶဝ်ဢုပ်ႇၵၼ် လွင်ႈသၢဝ်ၶဝ်ၼၼ်ႉ ဢမ်ႇတွၼ်ႉဢုပ်ႇလွင်ႈလီပိူၼ်ႈႁေပွၵ်ႈ ပိူၼ်ႈႁၵ်ႉၶဝ်ၼႆၼၼ်ႉ ၼင်ႇႁၢင်ႈဢမ်ႇတွၼ်ႉႁူႉထိုင်မၼ်းလႆႈလႃႈ ၵုမ်ႇၼႄးပိူၼ်ႈဝႃႈ မၼ်းၶီႈၶႅၼ်ၼႃႇလူင်၊ မၼ်းၶီႈပွင်ႉၼႃႇဝႃႈ၊ ၸဝ်ႈၵဝ်ႇၸႂ်ၼမ်တႄႉၵေႃႈဢမ်ႇယွမ်းႁပ်ႉႁေလႄႈဝႃႈ ၸၢင်ႈထၢင်ႇၸၢင်ႈထိူမ်ၵၼ်ၼႃႇလူင် သုၵ်ႉသၵ်ႉၼႃႇ၊ ၵေႃႉၼၼ်ႉၵေႃႈႁၢင်ႈၸၼ်ၸႂ်ယူႇ ၽိူဝ်ႇလႆႈဢုပ်ႇယဝ်ႉသမ်ႉမိူၼ်ၼၼ်ဝႆႉၵေႃႈ ပႅတ်ႈႁေယဝ်ႉ။ ၼႆႉပဵၼ်မိူဝ်ႈလၢတ်ႈတေႃႇဢူၺ်းၵေႃႉၶဝ်ၼႃ ၽွင်းတိုၵ်ႉဢုပ်ႇလွင်ႈၼၼ်ႉယူႇ မႅၼ်ႈမိူဝ်ႈၸူႉၶဝ်သိုပ်ႇၾူၼ်းမႃးၼႆ “ဢေႃႈၶႃႈႁၵ်ႉဢိူၺ်၊ ဢမ်ႇပဵၼ်သင်ၶႃႈ၊ ဢမ်ႇႁဵတ်းသင်ၶႃႈ၊ ယူႇၸွမ်းဢူၺ်းၵေႃႉၵူၺ်းၶႃႈ၊ လိူဝ်သေသူယဝ်ႉႁဝ်းၸၢင်ႈတေဢုပ်ႇၽႂ် ” လႆႈငိၼ်းယဝ်ႉတွင်ႉသမ်ႉပေႃးၶူၼ်ႉၶႂ်ႈႁၢၵ်ႈလူင်မႃးၵမ်းလဵဝ်ယဝ်ႉယိုင်၊ တိူၵ်ႈတီႈ မိုဝ်းၶွၼ်ၼိုင်ႈၼၼ်ႉ တႅမ်ႈတွပ်ႇၶေႃႈၵႂၢမ်းသၢဝ်ထႅင်ႈၵေႃႉၼိုင်ႈယူႇ၊ ပေႃးသၢဝ်ၵေႃႉၼိုင်ႈသိုပ်ႇၾူၼ်းမႃးထႅင်ႈၵေႃႈ ၼႅတ်ႈလၢတ်ႈ “ၼွင်ႉယိင်းႁဝ်းသိုပ်ႇၽူင်းမႃး ၵမ်ႉၼႃႈ!” ၶႃႈမီးယူႇႁိမ်းမၼ်းၼၼ်ႉယဝ်ႉ မၢင်ၵမ်းမၢင်ၵမ်း ၶႃႈသမ်ႉပေႃးၶႂ်ႈႁွင်ႉသႅၼ်ႇၸူးၵႂႃႇဝႃႈ “ၶႃႈမီးတီႈၼႆႈဢိူဝ်ႈ!” ၼႆယဝ်ႉယိုင်။ လိူဝ်သေမၼ်းယဝ်ႉ ဢူၺ်းၵေႃႉမၼ်းၵေႃႈ တေႃႈတေမိူၼ်ၵၼ်ယူႇ၊ ၼႃႈတႃႁၢင်ႈလဝ်း မေႃဢဝ်ၸႂ်ပိူၼ်ႈ၊ ၵူၼ်းမိူၼ်ၵၼ်ၸင်ႇမႃးၺႃးၵၼ်ဢၼ်ဝႃႈၼၼ်ႉ ၶေးတေပဵၼ်ၼၼ်ဝႆႉဢမ်ႇႁူႉယဝ်ႉၼႃႇ။ တူၺ်းတီႈဢၼ်ၶဝ်ဢုပ်ႇၵၼ် လွင်ႈၶိူဝ်းသၢဝ်ၶဝ်ၼၼ်ႉၵူၺ်းၵေႃႈ လႅပ်ႈတေပဵၼ်လႆႈယူႇ။ မၢင်ၵေႃႉမိူဝ်ႈတႄႇတႄႇမႃး ယင်းၶႂ်ႈဢၢင်ႈၵဝ်းၶႃႈၵွၼ်ႇယဝ်ႉ ၶႃႈဢမ်ႇသူၼ်ၸႂ်ၵူၺ်း ပေႃးဝႃႈပဵၼ်ဢူၺ်းၵေႃႉဢၢႆႈၸၢႆးၼႆ ၶႃႈဝႆႉမိူၼ်ပဵၼ်မၢၵ်ႇႁိၼ်မူတ်းယဝ်ႉ။ ဢမ်ႇသၢင်ႇထုၵ်ႇ ၶႃႈၵေႃႈသမ်ႉလႆႈပလၢတ်ႈလူမ်ႉၺႃးမၢၵ်ႇႁိၼ်လုၵ်ႈၼိုင်ႈၵႂႃႇမိူၼ်ၵၼ်။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ

['ၸိူင်းတၢင်းႁၵ်ႉ']

2024-11-30T08:03:16

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e-10/

ၸိုၼ်ႇႁႅင်း တွၼ်ႈသၢမ်သိပ်းၵဝ်ႈ

တွၼ်ႈသၢမ်သိပ်းၵဝ်ႈ သုတ်ႉႁူၼ်ၶၢဝ်းယၢမ်းၵႂႃႇၶိုၼ်း ပီႊ 2022 ၼႂ်းၶမ်ႈၶိုၼ်းလပ်းသိင်ႇလူင်ၼၼ်ႉ ၶမ်းလၢဝ်တူၵ်းလူင်းၵႂႃႇၼႂ်းၼမ်ႉယဝ်ႉၵေႃႈ ၶတ်းၸႂ်လုၺ်းႁႂ်ႈပေႃးၵႂႃႇႁွတ်ႈၽင်ႇၽၢႆႇပုၼ်ႉၼမ်ႉၼႆယူႇ ၵူၺ်းၵႃႈ ႁႅင်းၶၢမ်ႇမၼ်းၼၼ်ႉ ဢမ်ႇပေႉႁႅင်းၼမ်ႉလႆႈလႄႈ လႆလွင်ႈလူင်းၵႂႃႇၸွမ်းၼမ်ႉတိၵ်းတိၵ်းယဝ်ႉ၊ သမ်ႉဝႃႈၶတ်းၸႂ်လုၺ်းဝၢႆႈၽၢႆႈၵႂႃႇယူႇၵေႃႈ မိူၼ်ဢမ်ႇတူင်ႉတူဝ်လႆႈသေဢိတ်း ၼင်ႇၵႃႈႁႅင်းမီးၶတ်းၸႂ်ၽိုတ်ႉတူဝ်ၽူးၼိူဝ်ၼမ်ႉဝႆႉ ဢမ်ႇပၼ်ႁႂ်ႈမၼ်းၸူမ်ၵႂႃႇၵူၺ်းယဝ်ႉ။ လိူၵ်ႈလိူၵ်ႈ သမ်ႉမီးတုမ်လႆလွင်ႈလူင်းၸွမ်းလႄႈ မၼ်းၵေႃႈ ႁၢဝ်ႉဢဝ်တုမ်ၼၼ်ႉသေ လွင်ႈလူင်းၵႂႃႇၸွမ်းတုမ်ၼၼ်ႉတိၵ်းတိၵ်းယဝ်ႉ။ ၵၢင်ဝၼ်းလႅတ်ႇဢွၵ်ႇ ၾႃႉပၢင်ႇမိူင်းလႅင်း ၵူၼ်းၸၢႆးၶၢဝ်ႉလူင်သွင်သၢမ်ၵေႃႉ ဢွၼ်ၵၼ်ပႃးတင်းၵၼ်းမဵတ်း မူၵ်ႇပႃၶဝ်သေ ၶီႇႁိူဝ်းၵေႃႉလမ်းလမ်းယဝ်ႉ ဢွၵ်ႇၵႂႃႇႁႃပႃၼႂ်းမႄႈၼမ်ႉလူင်ဢၼ်ၵႂၢင်ႈတၢၼ်ႇတၢၼ်ႇၼၼ်ႉယူႇ။ လိူၵ်ႈလိူၵ်ႈၼႂ်းၵုၼ်ၵၢင်ၼမ်ႉ တၢင်းဢၼ်ၶဝ်ၵႂႃႇၼၼ်ႉသမ်ႉ လႆႈႁၼ်မိူၼ်ပဵၼ်ၵူၼ်းဝႆႉလႄႈ ၸင်ႇလႆႈမႃးၵိုတ်းႁိူဝ်းၶဝ်သေဝႄႉတူၺ်းယဝ်ႉ တူၺ်းၵႆၵႆတႄႉမိူၼ်ၵူၼ်းတၢႆဝႆႉယဝ်ႉ လုင်းၵေႃႉၼိုင်ႈၸင်ႇဢဝ်ၼိဝ်ႉမိုဝ်းၵႂႃႇၸမ်ၸမ်ၶူႈၼင်ၼၼ်ႉ ယင်းတိုၵ်ႉထူၺ်ႈၸႂ်ယူႇလႄႈ။ “မၼ်းဢမ်ႇပႆႇတၢႆ!!..” ၶဝ်ၵေႃႈၼႅတ်ႈဢွၼ်ၵၼ်ယွင်ႈမၼ်းသႂ်ႇႁိူဝ်းမိူဝ်းၵႂႃႇယဝ်ႉ။ ၶမ်းလၢဝ်ၼၼ်ႉၵေႃႈ မိူဝ်ႈႁူႉတူဝ်သေမိုၼ်းတႃမႃး တီႈဢၼ်လပ်းသိင်ႇၽိုတ်းၽိုတ်း သဵင်ဢၼ်ယၢမ်ႈငိၼ်းယူႇၼႂ်းႁူၼၼ်ႉၵေႃႈ မေႃးမႃးဝႃႈ “ႁူႉတူဝ်ယဝ်ႉႁႃႉ..” မၼ်းၽုၺ်ႇႁူၺ်ႇတႃမိုၼ်းၵႂၢင်ႈ ႁႅၼ်ငွၵ်ႈၶေႃးမႃးဢိတ်ႉၼိုင်ႈယၵ်ႉတူၺ်းယဝ်ႉ ႁၼ်ၵူၼ်းဢၼ်ယၢမ်ႈႁူႉၸၵ်း လၢတ်ႈယူႇၼႂ်းၸႂ်ႁင်းမၼ်း “ပီႈမေႃ..” မႄးဝၢင်းႁူဝ်မၼ်းၵႂႃႇယဝ်ႉ “ႁဝ်းလႆႈတၢႆၵႂႃႇယဝ်ႉ တၢႆၵႂႃႇယဝ်ႉ လႆႈမႃးၺႃးၵၼ်ၸိူင်ႉၼႆၵေႃႈ ပေႉၸႂ်ယူႇ” မႄးလပ်းတႃမၼ်းၵႂႃႇၶိုၼ်းယဝ်ႉ။ “ၶမ်းလၢဝ်!! ၶမ်းလၢဝ်! ” သဵင်ၼၼ်ႉလင်ၸႅင်ႈၼႂ်းႁူလီၼႃႇ တီႈႁူဝ်မႃႇသွင်ၽၢႆႇၼၼ်ႉၵေႃႈ မီးမိုဝ်းၶႅင်ၶႅင်မႃးၶဝ်ႇၶွၼ်းတူဝ်မၼ်း ႁွင်ႉႁႂ်ႈတိုၼ်ႇယူႇၼၼ်ႉယဝ်ႉ။ မိူဝ်ႈႁူႉၼိူဝ်ႉမႃးၸိူင်ႉၼၼ် ၸင်ႇၶိုၼ်းမိုၼ်းတႃတူၺ်းထႅင်ႈ လႆႈႁူႉဝႃႈၵူၼ်းႁိမ်းၶၢင်ႈၼၼ်ႉ ပဵၼ်မေႃယႃဢွၼ်တိုၼ်းၵမ်းလဵဝ် လႄႈ “ပီႈမေႃ!! ၸႂ်ႈပီႈမေႃယူႇတေႉႁႃႉ” “ဢိုမ်ႈ..ၸႂ်ႈယဝ်ႉ ပဵၼ်ႁဝ်းၵူၺ်း” ၶမ်းလၢဝ်ၼၼ်ႉၵေႃႈ ဢမ်ႇသူၼ်သင်ယဝ်ႉ တူဝ်ဢွၼ်ႇမၼ်းလႄႈသွင်ၶႅၼ်ဢွၼ်ႇမၼ်းၼၼ်ႉ သွတ်ႇၵွင်ႉၶဝ်ႈၼႂ်းဢွင်ႈဢူၵ်းမေႃယႃဢွၼ်တိုၼ်းၵႂႃႇယဝ်ႉ။ ဢွၼ်တၢင်းၾႆးတေမႆႈဝၢၼ်ႈၸိင်ဝၼ်းၼၼ်ႉ မီးသိုၵ်းမႃးတီႈႁူင်းယႃလႄႈ မႃးၺွပ်းမေႃယႃဢွၼ်တိုၼ်းၵႂႃႇ ႁႂ်ႈၵႂႃႇၸွႆႈယူတ်းယႃပၼ်ၵူၼ်းသိုၵ်းၶဝ်ၼႆယဝ်ႉ။ မၼ်းၵေႃႈလႆႈၵႂႃႇယူႇၸွမ်းၵူၼ်းသိုၵ်းၸိူဝ်းၼၼ်ႉသေ ယူတ်းယႃပၼ်ၵူၼ်းၶဝ် ဢၼ်မၢတ်ႇၸဵပ်းၼႂ်းပၢင်တိုၵ်းၸိူဝ်းၺႃးမၢၵ်ႇၵွင်ႈ ၸိူဝ်းၺႃးမၢၵ်ႇယဵပ်ႇၸိူဝ်းၼၼ်ႉ၊ မိူဝ်ႈဝႃႈပဵၼ်မေႃယႃၼႆ ပေႃးႁၼ်ၵူၼ်းပဵၼ်မၢတ်ႇၸဵပ်းမႃး ဢမ်ႇဝႃႈတေပဵၼ်ၽူႈၶဵၼ်ႁိုဝ်ၵူၼ်းဢမ်ႇလီ မၼ်းၵေႃႈ ဢမ်ႇယဵၼ်ႉလႆႈတူၺ်းလၢႆလႄႈ သၢႆၸႂ်ၵူၼ်းၵူႈၵေႃႉၼၼ်ႉ မီးၵႃႈၶၼ်မိူၼ်ၵၼ်ယဝ်ႉ၊ မၼ်းၸွႆႈထႅမ်ၶဝ်ၵႂႃႇ တေႃႇပေႃးဝႃႈ တပ်ႉဢၼ်မၼ်းယူႇၼၼ်ႉ လႆႈတႅၵ်ႇလႅဝ်သေ မၼ်းၵေႃႈလႆႈပၢႆႈမႃးၵေႃႉလဵဝ်ႁင်းမၼ်းၼႂ်းထိူၼ်ႇ ၵႂင်တၢင်းၽွင်ႈ ပၢႆႈသိုၵ်းၽွင်ႈ ၸင်ႇလႆႈမႃးပွင်ႇထိုင် ဝၢၼ်ႈႁူၺ်ႈႁူၵ်းၼႆႉယူႇယဝ်ႉ။ ဝၢၼ်ႈႁူၺ်ႈႁူၵ်းၼႆႉ ပဵၼ်ဝၢၼ်ႈၼွၵ်ႈၸွၵ်ႉထိူၼ်ႇဢၼ်ၵႆၵူၼ်းၼႃႇၼႃႇ တႃႇႁွတ်ႈထိုင်ၵေႃႈ ပဵၼ်ပႃႇထိူၼ်ႇႁူၺ်ႈယႂ်ႇလွႆလူင် သဵၼ်ႈတၢင်းၵေႃႈၵႅပ်ႈ မၢၵ်ႇႁိၼ်မၢၵ်ႇၽႃလွႆသုင်ၸၼ်း တၢၼ်ႇတၢၼ်ႇၽႂ်ၵေႃႈဢမ်ႇၶႂ်ႈၵႂႃႇ ၼင်ႇဝႃႈၶဝ်ၼၼ်ႉၵေႃႈယူႇၵႂႃႇႁင်းၶဝ်ၵူၺ်း ပေႃးဢမ်ႇလူဝ်ႇၼႃႇၼႃႇဝဵင်းဢၼ်ဝႃႈၼၼ်ႉတင်းဢမ်ႇထိုင်ၵွၼ်ႇယဝ်ႉ။ တႃႇမိူဝ်းဝဵင်းၼႆၼၼ်ႉၵေႃႈ ၵႆဝႃႈၵႆထႅင်ႈ တၢင်းႁူၺ်ႈတၢင်းလွႆ ၵႃးၵေႃႈဢမ်ႇပွင်ႇ တၢင်းလူတ်ႉတေႃႉတႄႉၵႂႃႇလႆႈ လေႃႉဝူဝ်းၵေႃႈပေႃးၵႂႃႇယူႇဢိတ်းဢိတ်း။ ၶဝ်ၵေႃႈယူႇသၢင်ႈၵိၼ်သဝ်းၸွမ်းသၽႃႇဝၵမ်ႈၼမ်ယဝ်ႉ ႁဵတ်းႁႆႈႁဵတ်းသူၼ် ၽုၵ်ႇမၢၵ်ႇၶဝ်ႈတဝ်ႈၼမ်ႉၵိၼ်ႁင်းၵူၺ်း၊ လဵင်ႉသတ်းႁင်းၵူၺ်း၊ ႁႃၵိၼ်ၸွမ်းထိူၼ်ႇၸွမ်းၶိူဝ်း ၸွမ်းၼမ်ႉၸွမ်းၼွင် ဢမ်ႇလႆႈၶီၸႂ်မႆႈၸႂ်ၸွမ်း လွင်ႈယူႇလွင်ႈသဝ်း သမ်ႉဝႃႈဝၢၼ်ႈၼွၵ်ႈၸွၵ်ႉထိူၼ်ႇၵေႃႈ ယူႇသၢင်ႈသဝ်းၵတ်းယဵၼ်လီတေႉတေႉယဝ်ႉ။ တေဝႃႈမေႃယႃပဵၼ်ၵူၼ်းၼိူဝ်ႉႁွမ်ႁိုဝ် ၵႂႃႇတီႈလႂ်ၵေႃႈၵူၼ်းႁၵ်ႉၵူၼ်းၵျိူၵ်ႈ ၽႂ်ၽႂ်ၵေႃႈဢမ်ႇၶႂ်ႈပၼ်ၽၢတ်ႇပၼ်မိူဝ်း ႁႂ်ႈယူႇသၢင်ႈသဝ်းၵႂႃႇၸွမ်းၶဝ်၊ ၸိူဝ်းမီးလုၵ်ႈယိင်းၼၢင်းသၢဝ်ၵေႃႈ ႁိမ်ၵၼ်တွၼ်ႈပၼ်ယဝ်ႉ။ ၵူၺ်းၵႃႈ လုၵ်ႈဢွၼ်ႇယိင်းၶဝ် ၵေႃႉယႂ်ႇယင်းပႆႇပူၼ်ႉသိပ်းႁူၵ်း ၶဝ်ပေႃးဢွၼ်ၵၼ်ပၼ်တေႇၼႃႈႁိူၼ်းၵႂႃႇယဝ်ႉယိုင်။ မေႃယႃတႄႉၵေႃႈ သမ်ႉဝႃႈၼမ်ႉၸႂ်ၶဝ်လီၼႃႇသေတႃႉလွင်ႈၸိူဝ်းၼႆႉတႄႉ ၵႃႈလႆႈထဵင်ၶိုၼ်းၵႂႃႇသိုဝ်ႈသိုဝ်ႈၵူၺ်းယဝ်ႉ။ မိူဝ်ႈယူႇၼႂ်းထိူၼ်ႇၸိူင်ႉၼႆၵေႃႈ တႃႇပၢႆးပိၺ်ႇၺႃႇတေၶဝ်ႈထိုင်လႆႈၼၼ်ႉ မၼ်းၵေႃႈယၢပ်ႇမိူၼ်ၵၼ်ယဝ်ႉ။ လုၵ်ႈဢွၼ်ႇလဵၵ်ႉပၢၼ်ႁဵၼ်း ၵူၺ်းသမ်ႉဢမ်ႇႁူႉလိၵ်ႈႁူႉလၢႆး၊ ၵူၺ်းၵုမ်ႇ လဵၼ်ႈၵူမ်ႇလဵၼ်ႈလိၼ် ၼုၵ်းထူၵူဝ်ႈဢိူၵ်ႇၸွမ်းၽုင်ဝူဝ်းၽုင်ၵႂၢႆး ၸွမ်းဝၼ်းလႂ်ဝၼ်းၼၼ်ႉ တေႃႇပေႃးယႂ်ႇမႃႈၵႃႈႁႅင်း ပေႉတူဝ်ပေႉၶိင်းမႃးယဝ်ႉၵေႃႈ တေႇၼႃႈႁေႃတေႃႁိူၼ်းႁေ မီးလုၵ်ႈမီးလၢင်း၊ ပဵၼ်ၼၼ်မႃးၸဵမ်ပၢၼ်ပေႃႈမႄႈယဝ်ႉပၢၼ်လုၵ်ႈပၢၼ်လၢင်း ပၼ်ႇတူင်ႇယူႇၵႂႃႇၸိူင်ႉၼၼ် ၽဝၶဝ်ၼၼ်ႉ တူၵ်းယူႇၼႂ်းတၢင်းတၼ် ဢၼ်ႁၼ်ဝၼ်းၶိုၼ်းမိူၼ်ၵၼ်ယူႇတႃႇသေႇၼၼ်ႉယဝ်ႉ။ ၶမ်းလၢဝ်ၵေႃႈ ယူႇလဵပ်ႈႁဵၼ်းၸၢတ်ႈပၢၼ်ၵူၼ်းဝၢၼ်ႈၶဝ်သေ ၼင်ႈယူႇႁိမ်းၸမ်မေႃယႃယဝ်ႉ “ယူႇမိူၼ်ၸိူင်ႉၼင်ႇၶဝ်ၼႆႉၵေႃႈ တင်းလီပျေႃႇယူႇၼေႃ ဢမ်ႇလူဝ်ႇႁူႉႁင် ဢမ်ႇလႆႈဝူၼ်ႉႁင်” “ႁဝ်းမႃးၸႂ်ႉၸၢတ်ႈပၢၼ်ၸိူင်ႉၼႆၸွမ်းၵၼ်ဢမ်ႇလီႁႃႉ” ၶမ်းလၢဝ်ၵေႃႈ ယၵ်ႉတူၺ်းမေႃယႃသေယဝ်ႉ “ဢိုမ်ႈ..ႁဝ်းၵေႃႈဝႃႈၼၼ်” ၶမ်းလၢဝ်တႄႉ ဢၢၼ်းဝႃႈတေႁဵတ်းႁူင်းႁဵၼ်းသေလင်ၼိုင်ႈၼႆယူႇ ၵူၺ်းၵႃႈ ၵူၼ်းဝၢၼ်ႈၶဝ်သမ်ႉ ဢမ်ႇပေႃးပၼ်ႁႅင်းၵႃႈႁိုဝ် ၵွပ်ႈလူဝ်ႇႁႃၵိၼ်လဵင်ႉတွင်ႉၵၼ်လႄႈ ဢမ်ႇသူႈတၼ်း၊ လုၵ်ႈဢွၼ်ႇၵေႃႈ ႁႂ်ႈမီးၵၢင်ၸႂ်ၶႂ်ႈမေႃလိၵ်ႈႁဵၼ်းလၢႆးဢၼ်ဝႃႈၼၼ်ႉၵေႃႈဢမ်ႇႁၼ်ၺႃး ယွၼ်ႉပိူဝ်ႈ ဢမ်ႇမီးၽႂ်ႁဵတ်းၼႄဝႃႈ ၵႃႈၶၼ်လိၵ်ႈလၢႆးၼၼ်ႉ မၼ်းႁဵတ်းလႆႈတင်းၼမ်ၼႆ။ သမ်ႉဝႃႈဢမ်ႇမီးႁူင်းႁဵၼ်းသေတႃႉ ၼင်ႇႁိုဝ်လုၵ်ႈဢွၼ်ႇပေႃးတေၶႂ်ႈႁဵၼ်းၼၼ်ႉ မၼ်းၵေႃႈၵႂႃႇလဵၼ်ႈၵေႃႉၶဝ်ႁေ တႅမ်ႈလိၵ်ႈၸွမ်းၸိူဝ်းၵၢင်ပၢင်ႇၼၼ်ႉၼႄၶဝ်ၵႂႃႇ သွၼ်ၶိတ်ႇၶုတ်ႇၸွမ်းလိၼ်ပေႃးပဵၼ်ႁွႆးပဵၼ်ယွင်းသေယဝ်ႉ တႅမ်ႈၼႄႁႂ်ႈၶဝ်ႁဵတ်းၸွမ်း ၵ ၶ င ၵႂႃႇ ဝၼ်းမၼ်းႁိုင် လုၵ်ႈဢွၼ်ႇၵေႃႈသမ်ႉပေႃးတွင်း ႁွင်ႉသႅၼ်ႇပၼ်းၸွမ်းတၢင်းပဵၼ်သဵင်ၶဝ်ယူႇသဵင်ႈ ၸွမ်းလိၼ်ၵေႃႈပေႃးပဵၼ်တူဝ်လိၵ်ႈလၢႆးယူႇသဵင်ယဝ်ႉလူး။ ပေႃးၵၢင်ၶမ်ႈမႃးၼႆ မၼ်းတေၵႆႉၵႆႉမိူဝ်းလႄႇႁိူၼ်းပိူၼ်ႈသေယဝ်ႉ မိူဝ်းၶႆႈၼႄဢပုမ်ႇ၊ ၶႆႈပိုၼ်းၸိူဝ်းၼႆႉၼႄပိူၼ်ႈ ၸဵမ်လုၵ်ႈဢွၼ်ႇၵူၼ်းလူင်ၵေႃႈ ႁၢင်ႈသူၼ်ၸႂ်သူၼ်ၶေႃးသေ ငွၵ်ႈၶေႃးထွမ်ႇၵၼ်ယူႇ ဢဝ်သမ်ႉပေႃးၸမ်ၸႂ်ၵၼ်မႃး၊ ဢုပ်ႇၵၼ်ၵေႃႈငၢႆႈ လၢတ်ႈသင်ၵေႃႈယုမ်ႇ မီးသင်ၵေႃႈၶႂ်ႈပၼ်ၶႂ်ႈတွၼ်ႈၵၼ်သေ ယူႇႁိုင်ႁိုင် မၼ်းၵေႃႈလႆႈႁဵတ်းႁူင်းႁဵၼ်း ဢၼ်မိူၼ်သႃလႃး လုၵ်ႈဢွၼ်ႇမႃးႁဵၼ်းလိၵ်ႈၵၢင်ဝၼ်း ၵူၼ်းလူင်မႃးၶွၼ်ႈတုမ်ၵၼ် ၵၢင်ၶမ်ႈ ဝႆႉပဵၼ်ဢွင်ႈတီႈလႅၵ်ႈလၢႆႈတၢင်းႁူႉၵၼ် သွၼ်ပၼ်တူဝ်လိၵ်ႈဝၼ်းဢိတ်းဝၼ်းဢွတ်းပၼ်ၵႂႃႇ။ မေႃယႃလႄႈၶမ်းလၢဝ်ၵေႃႈ တႄႇၼႃႈႁိူၼ်းႁူမ်ႈၵၼ်သေ တႃႇၼႃႈႁိူၼ်းပေႃးတေယူႇလွတ်ႈလႆႈ သွင်ၵေႃႉၽူဝ်မေးၼၼ်ႉၵေႃႈ ႁဵတ်းႁႆႈႁဵတ်းသူၼ်ၵႂႃႇမိူၼ်ပိူၼ်ႈယဝ်ႉ၊ မေႃယႃၵေႃႈ ၵမ်ႉထႅမ်ၶမ်းလၢဝ် ႁႂ်ႈႁဵတ်းမေႃသွၼ်ၵႂႃႇလႄႈ မၼ်းၼၼ်ႉတႄႉ ၵေႃႉတေပဵၼ်ၵူၼ်းႁဵတ်းၵၢၼ်ၵူၺ်းၼႆယဝ်ႉ၊ သမ်ႉဝႃႈ တေပဵၼ်မေႃယႃ ဢမ်ႇယၢမ်ႈလႆႈႁဵတ်းၵၢၼ်ႁႆႈၵၢၼ်သူၼ် ၸိူင်ႉပိူၼ်ႈမႃးသေပွၵ်ႈၵေႃႈ တွၼ်ႈတႃႇၼႃႈႁိူၼ်းၼႆၼၼ်ႉ ဢမ်ႇမေႃၵေႃႈၵႃႈတေလႆႈႁဵတ်းယဝ်ႉ၊ ႁဵတ်းၵႂႃႇတိၵ်းတိၵ်းၵေႃႈ ပဵၼ်မႃးၵူၺ်းမၼ်းယူႇ။ မေႃယႃလႄႈၶမ်းလၢဝ် ယူႇၼႂ်းဝၢၼ်ႈဢွၼ်ႇၼၼ်ႉသေ ပွင်သၢင်ႈၼႃႈႁိူၼ်းဢွၼ်ႇသွင်ၶႃ ထိုင်မိူဝ်ႈလဵဝ် 2024 ယဝ်ႉၼႆၵေႃႈ သမ်ႉပေႃးမီးလုၵ်ႈယိင်းၼုမ်ႇတုတ်းၼုတ်း မေႃပႆသိုင်ႉသၢင်ႉသိုင်ႉသၢင်ႉ မွၵ်ႈၶူပ်ႇပၢႆယဝ်ႉလူး။ ၶမ်းလၢဝ်ၵေႃႈ ဢဝ်လုၵ်ႈၼွၼ်းဝႆႉၼႂ်းဢူႇသေယဝ်ႉ မႃးၵွၼ်ႉၶဝ်ႈၵွၼ်ႉၽၵ်း သႂ်ႇဝၢၼ်ႇတမ်းၼိူဝ်ၽိူၼ်ၶဝ်ႈၼၼ်ႉသေ “ႁဝ်းမႃးယူႇတီႈၼႆႈႁိုင်ၵႃႈႁိုဝ်ယဝ်ႉ ဢမ်ႇတၼ်းသူၼ်ၸႂ်သင် ဢမ်ႇတၼ်းဝူၼ်ႉသင် လုၵ်ႈႁႃးပေႃးမေႃပႆယဝ်ႉၼေႃ” မေႃယႃၵေႃႈ ယၵ်ႉတူၺ်းၼႃႈၶမ်းလၢဝ်သေယဝ်ႉ “ၼၼ်ႉယဝ်ႉ..လႆႈႁၼ်ၼႃႈသူ လႆႈယူႇၸွမ်းသူလႄႈလုၵ်ႈ ၵူႈဝၼ်းၵူႈဝၼ်းၸိူင်ႉၼႆၵူၺ်းၵေႃႈ ပေႃးယဝ်ႉၼႃ ဢမ်ႇလူဝ်ႇဝူၼ်ႉယဝ်ႉ” “သူႁဵတ်းၵၢၼ်လဵင်ႉႁဝ်းမႄႈလုၵ်ႈ တေႁိူဝ်ႉတေႉယဝ်ႉ” “ႁိူဝ်ႉမိူဝ်ႈၼႆႉၵေႃႈ မိူဝ်ႈၽုၵ်ႈႁၢႆယဝ်ႉၼႃ သမ်ႉဝႃႈၵူၼ်းႁိူၼ်းႁဝ်း တေလိူဝ်မႃးထႅင်ႈသေၵေႃႉၼိုင်ႈၵေႃႈ ႁဝ်းဝႃႈႁဝ်းႁဵတ်းပေႉယူႇၼႃႈ” “ႁဝ်းဝႃႈတႄႉ လႅပ်ႈတေမီးယဝ်ႉ” “သူၵေႃႈတေႁိူဝ်ႉမႃးထႅင်ႈယဝ်ႉ ယၢပ်ႇၸႂ်သူယဝ်ႉၼႃႈႁၵ်ႉ” “ပေႃးၵူၼ်းႁိူၼ်းႁဝ်းၼမ်မႃး ယွင်ၶဝ်ႈႁဝ်းၵေႃႈၼမ်မႃး ပေႃးလုၵ်ႈၵေႃႉယႂ်ႇမႃးၵေႃႈ တေၵိၼ်ၼမ်မႃး ၵၢၼ်သူၵေႃႈတေၼမ်မႃးထႅင်ႈဢေႃႈပီႈဢိူၺ်” “ၼွင်ႉႁၵ်ႉဢူၺ် မိူဝ်ႈၶၢဝ်းယၢမ်းမၼ်းပႆႇထိုင် ယႃႇၶိုင်ဝူၼ်ႉဢၼ်ယၢပ်ႇၸႂ်ယူႇယဝ်ႉၼႃႈ မိူဝ်ႈလဵဝ်မၼ်းဢမ်ႇပႆႇပဵၼ်မႃး ဝူၼ်ႉၼမ်ၵေႃႈတေၶမ်ၸႂ်ၵူၺ်းၼႃ ပိူၼ်ႈလဵင်ႉလႆႈ ႁဝ်းၵေႃႈလဵင်ႉလႆႈယူႇၵူၺ်းၼႃႈ လုမ်းလႃးတူဝ်သူလႄႈလုၵ်ႈႁဝ်းၵူၺ်းၵေႃႈလႆႈယဝ်ႉ ၵၢၼ်ၼႃႈဝၢၼ်ႈတႃႁိူၼ်း ဝႆႉႁႂ်ႈပီႈၵေႃႉႁဵတ်းလႄႈ မၼ်းဢမ်ႇမီးသင်ဢၼ်ယၢပ်ႇလိူဝ်သေ ပၢႆႈတၢႆယဝ်ႉ တေႃႈၼင်ႇၼၼ် ႁဝ်းၵေႃႈ ၶၢမ်ႈပူၼ်ႉမၼ်းမႃးလႆႈယူႇလူး” “ၼၼ်ႉယဝ်ႉၼေႃ” ၵိၼ်ၶဝ်ႈႁူမ်ႈၵၼ်ၵႂႃႇ ၽၵ်းၵၢတ်ႇၵႅင် ၼမ်ႉၽိတ်ႉၶိင်ဢွၼ်ႇၵူၺ်းၵေႃႈ ၸိုင်ပေႉမႃးဝၢၼ်ဝႃႈဝၢၼ် ၶဝ်ႈသမ်ႉပေႃးမူတ်းသဵင်ႈပဵၼ်မေႃႈယဝ်ႉ။ ဝၢၼ်ႈဢွၼ်ႇၵူၼ်းဢမ်ႇၵိုၼ်း ဢမ်ႇၶိုၼ်ႈယႂ်ႇၵေႃႈ ၵူၼ်းမူၼ်ႈယူႇ။ သုတ်းယဝ်ႉ။ ၸိူင်းႁူဝ်ၼႆႉ ဢွင်ႈတီႈ ပိူင်ပဵၼ် ငဝ်းလၢႆး ဢမ်ႇၸႂ်ႈဢၼ်တေႉ ပဵၼ်ဢၼ်ဝူၼ်ႉသၢင်ႈမႃးဢဝ်ၵူၺ်း။ ယူႇတီႈၽူႈတႅမ်ႈလိၵ်ႈၵေႃႈ တူဝ်ထူပ်းယင်းတိုၵ်ႉၵေႇဢေႇမၢင်ယူႇလႄႈ ႁူႉတေမီးတီႈယူပ်ႈယွမ်းတင်းၼမ်ၶႃႈယဝ်ႉ။ ဢမ်ႇလိူဝ်လႆႈတၢင်းသူင်ဝႃႇသၼႃႇ ဢၼ်ႁၵ်ႉသူင်မိုတ်ႈၵၢၼ်တႅမ်ႈၸိူင်းၼႃႇၼၼ်ႉသေ လႆႈတႅမ်ႈဢွၵ်ႇမႃးၵူၺ်းၶႃႈ။ သင်မီးတီႈၽိတ်းတီႈပိူင်ႈ တီႈႁိူင်ႈတီႈၵိူင်း တီႈယူပ်ႈတီႈယွမ်းၵေႃႈ ယွမ်းၼမ်းယႂ်ႇၼမ်ယူႇဢေႃႈ။ ၶွပ်ႈၸႂ်ယႂ်ႇၼမ်ထိုင် ၽူႈလူလိၵ်ႈလၢႆးႁဝ်းၶဝ် ဢၼ်မႃးလူဢၢၼ်ႇပၼ် တေႃႇပေႃးသုတ်းယူႇၶႃႈဢေႃႈ ပၢႆၵမ်−သႅၼ်ငဝ်း 31/07/2023 −15/11/2024

['ၸိူင်းၸၢတ်ႈပၢၼ်', 'ၸိူင်းတႆး']

2024-11-29T07:46:14

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e-9/

ၸိုၼ်ႇႁႅင်း တွၼ်ႈသၢမ်သိပ်းပႅတ်ႇ

တွၼ်ႈသၢမ်သိပ်းပႅတ်ႇ ၵူၼ်းသိုၵ်းၸိူဝ်းၼၼ်ႉၵေႃႈ ဢွၼ်ၵၼ်သိုပ်ႇမိူဝ်းတၢင်းဝၢၼ်ႈဢုင်သေ ႁွင်ႉၸႅတ်ႈၵူၼ်းၵူႈႁိူၼ်းယဝ်ႉ။ ႁၼ်ၽႂ်လႅပ်ႈပဵၼ်ၵူၼ်းႁူႉၵူၼ်းလႅတ်း ပဵၼ်ၵူၼ်းၼုမ်ႇၼႆၵေႃႈ ၼႄးဝႃႈပဵၼ်ၽူႈၸွပ်ႇၼႆသေ တိၺွပ်းဝႆႉယူႇ၊ ၵူၼ်းၼုမ်ႇလိူဝ်ပိူၼ်ႈၼႂ်းဝၢၼ်ႈၼၼ်ႉသမ်ႉ ပဵၼ်ၽူဝ်ၼွင်ႉလႅင်ၵူၺ်းလႄႈ လႆႈၶၢမ်ႇတိၺွပ်းယဝ်ႉ။ သမ်ႉဝႃႈၵူၼ်းၼႂ်းဝၢၼ်ႈ ဢွၼ်ၵၼ်ဢွၼ်ႈဝွၼ်း လၢတ်ႈၼႄထဵင်ၶိုၼ်းယူႇသေတႃႉ ၶဝ်ၵေႃႈဢမ်ႇပွႆႇပၼ်သေဢမ်ႇၵႃး သမ်ႉပၢႆမတ်ႉမိုဝ်းပႄႈပိၵ်ႇယဝ်ႉ လၢၵ်ႈၼွင်ႇလၢၵ်ႈတိုတ်ႉလူင်ၵႂႃႇၸွမ်းၶဝ်တိၵ်းတိၵ်းယဝ်ႉ။ ၼွင်ႉလႅင်ၼၼ်ႉတႄႉ တင်းၵူဝ်တင်းမႆႈၸႂ်ၸဝ်ႈၽူဝ်မၼ်းယူႇၵေႃႈ ဢမ်ႇၸၢင်ႈႁဵတ်းႁိုဝ် ဢွၼ်ႈဝွၼ်းၵွတ်ႇၶဝ်ႇၵွတ်ႇၶႃၶဝ် ႁွင်ႉႁႆႈယူႇၵေႃႈ ၺႃးတိၼ်ပိတ်ႉထၢၵ်ႇတၢၵ်ႇႁၢႆလူင်ၵႂႃႇပဵၼ်လၢႆၵမ်းယဝ်ႉ။ ဢမ်ႇၸၢင်ႈႁဵတ်းႁိုဝ် ၵႃႈလႆႈတူၺ်းၸဝ်ႈၽူဝ်မၼ်းၽၢတ်ႇယၢၼ်ၵႂႃႇၸိူင်ႉၼၼ်ၵူၺ်း။ မိူဝ်ႈပိူၼ်ႈမတ်ႉၽူဝ်မၼ်းၵႂႃႇၼၼ်ႉ ဢမ်ႇၵတ်းယဵၼ်ၸႂ်လႆႈလႄႈ လွမ်ငွႆးတူၺ်းၵႂႃႇၸွမ်းလွႆးလွႆးယဝ်ႉ၊ ၶဝ်ၼၼ်ႉၵေႃႈ ဢွၼ်ၵၼ်သိုပ်ႇၵႂႃႇထႅင်ႈတင်းဝၢၼ်ႈၸိင်ၼၼ်ႉသေ မူၼ်ႉၶဝ်ႈယုမ်းၵႂႃႇ ဢမ်ႇပေႃးၵႆဝၢၼ်ႈဢုင်ၼၼ်ႉၵႃႈႁိုဝ်၊ ၵမ်ႉၵေႃႈလႆႈငိၼ်းသဵင်ၵွင်ႈလင်မေႃးသွင်သၢမ်ၵမ်းသွၼ်ႉၵၼ်။ ႁူဝ်ၸႂ်ၶုၼ်ႇၽၢင်ႈၵီႈ ၼႅတ်ႈဢႅၼ်ႇလမ်းတူၺ်းၸွမ်း တႂ်ႈငဝ်းၾႆးသၢႆၶၢဝ်ၶၢဝ်ၶဝ်ၼၼ်ႉလႄႈ ၸင်ႇသမ်ႉငိၼ်းသဵင်သဵမ်သဵင်ၶုတ်းလိၼ်မေႃးယူႇသွၵ်ႉသွၵ်ႉ သဵင်ဢုပ်ႇလၢတ်ႈၵႂၢမ်းၶဝ်ပၼ်းယူႇႁိုဝ်ႈႁိုဝ်ႈႁႃႈႁႃႈ ၼၼ်ႉယဝ်ႉ။ ၼွင်ႉလႅင်ဢၢၼ်းတေပုင်ႈၽၢင်ႈဢွၵ်ႇၵႂႃႇၸူးၶဝ်ယဝ်ႉ ထုၵ်ႇမိုဝ်းၵူၼ်းၵေႃႉၼိုင်ႈၸၼ်သေ ပိၵ်ႉသူပ်းမၼ်းဝႆႉလႄႈ ၵူၼ်းၵေႃႉၼၼ်ႉတႄႉ ပဵၼ်လႅင်းမိူင်းသႂ်ယဝ်ႉ။ ဝၢႆးၵူၼ်းၸိူဝ်းၼၼ်ႉဢွၵ်ႇၵႂႃႇၵူၺ်း လႅင်းမိူင်းသႂ်ၵေႃႈ ႁွတ်ႈမႃးထိုင်တီႈႁိူၼ်းၶမ်းလၢဝ်ၶဝ်ယဝ်ႉ၊ ၸင်ႇသမ်ႉလႆႈငိၼ်းသဵင်ၵွင်ႈသေ ပဵၼ်ဢၼ်တူၵ်းၸႂ်မႃး ႁူမ်ႈပႃးတင်းၵူၼ်းဝၢၼ်ႈၶဝ် ၼႅတ်ႈဢွၼ်ၵၼ်ဢွၵ်ႇမႃးငွၵ်ႈတူၺ်းယူႇ၊ လႅင်းမိူင်းသႂ်ၵေႃႈ လႆႈထၢမ်တီႈၵူၼ်းဝၢၼ်ႈၶဝ်ၵႂႃႇ ၸင်ႇတေႁူႉလွင်ႈႁူႉတၢင်း၊ ၼႅတ်ႈလမ်းတူၺ်းၸွမ်းသေ လႆႈႁၼ်ၼွင်ႉလႅင်ပႅပ်ႉငွႆးတူၺ်းပိူၼ်ႈယူႇၼႂ်းလပ်းသိင်ႇၼၼ်ႉယဝ်ႉ။ သွင်ၶႃၵေႃႈၸၢင်ႈတေႁဵတ်းႁိုဝ် ၵႃႈတေလႆႈပႂ်ႉႁႂ်ႈၵူၼ်းသိုၵ်းမိူၵ်ႈမႆႈၸိူဝ်းၼၼ်ႉ ပူၼ်ႉၵႂႃႇၵူၺ်း တိူဝ်ႉၸႂ်ၸဵပ်းၸႂ်ယူႇၵေႃႈ ဢမ်ႇမီးသင်တႃႇတွပ်ႇတႅၼ်းၶိုၼ်းလႆႈလူး၊ ၼွင်ႉလႅင်ၼၼ်ႉတႄႉ ၶႂ်ႈႁွင်ႉႁႆႈဢွၵ်ႇသဵင်လင်ပူၼ်ႉႁူၺ်ႈပူၼ်ႉလွႆယူႇၵေႃႈ လႆႈဢိုတ်ႇႁႆႈယူႇၼႂ်းၸႂ်ၼၼ်ႉသေ ယၵ်ႉတူၺ်းပိူၼ်ႈၽင်ၸဝ်ႈၽူဝ်မၼ်းယူႇတႂ်ႈၾႆးသၢႆၶၢဝ်ၶၢဝ်ၼၼ်ႉၵူၺ်းယဝ်ႉ။ ဝၢႆးသေၵူၼ်းၸိူဝ်းၼၼ်ႉဢွၵ်ႇၵႂႃႇ ၼွင်ႉလႅင်ၼၼ်ႉတႄႉ ၼႅတ်ႈပုင်ႈလႅၼ်ႈၵႂႃႇၶူတ်ႉၶူၺ်လိၼ်တီႈၼၼ်ႈ တေႃႇသမ်ႉပေႃးလႆႈႁၼ်တူဝ်ၵူၼ်းဢွၵ်ႇမႃးယဝ်ႉ၊ တူဝ်မၼ်းယင်းတိုၵ်ႉဢုၼ်ႇယူႇလႄႈ ၼွင်ႉလႅင်ၼၼ်ႉတႄႉ တင်းႁႆႈတင်းၵွတ်ႇ သမ်ႉပေႃးဢမ်ႇသူၼ်ၽႂ်ယဝ်ႉ။ ၶမ်ႈၼၼ်ႉတင်းၶိုၼ်း ၵူၼ်းဝၢၼ်ႈၶဝ်ၵေႃႈ ပဵၼ်သုၵ်ႉပဵၼ်သၵ်ႉဢမ်ႇၸၢင်ႈၼွၼ်းလႆႈ၊ လုၵ်ႈဢွၼ်ႇၶဝ်ၵေႃႈ သုၵ်ႉသၵ်ႉယူႇႁင်းၶဝ် ပႂ်ႉၶမ်းလၢဝ်တေႃႇပေႃးၼွၼ်းလပ်းၵႂႃႇႁင်းၽႂ်ႁင်းမၼ်းယဝ်ႉ။ ၶမ်းလၢဝ်ႁၢႆၵႂႃႇလႆႈလၢႆဝၼ်းယဝ်ႉ တႃႇတေၵႂႃႇၸွမ်းႁႃၼၼ်ႉ ယင်းဢမ်ႇမီးၽႂ်ႁူႉဝႃႈမၼ်းၵႂႃႇတၢင်းလႂ်သေၵေႃႉ ၸွမ်းႁွႆးၵေႃႈဢမ်ႇႁၼ် လၢတ်ႈၵေႃႈဢမ်ႇလၢတ်ႈသင်ဝႆႉ လုၵ်ႈဢွၼ်ႇၶဝ်ၵေႃႈဢမ်ႇႁူႉ၊ တေၵႂႃႇၸွမ်းႁႃတီႈလႂ်ၵေႃႈဢမ်ႇႁူႉ ၵပ်းသိုပ်ႇၵေႃႈဢမ်ႇလႆႈ ၶူဝ်းၶွင်မၼ်းသမ်ႉမီးတီႈႁိူၼ်းယူႇလႄႈ ၵႃႈလႆႈပႂ်ႉဝၼ်းပႂ်ႉၶိုၼ်းသေမွင်းၵူၺ်းယဝ်ႉ။ လုၵ်ႈဢွၼ်ႇလႄႈၼွင်ႉလႅင်ၼၼ်ႉၵေႃႈ ယူႇၸွမ်းၵၼ်ၵႂႃႇသေ လႅင်းမိူင်းသႂ်ၵေႃႈ ႁူႉလီယူႇဝႃႈ ပိုၼ်ႉတီႈဝၢၼ်ႈဢုင်ၼၼ်ႉ ပဵၼ်တီႈဢၼ်ၸၢင်ႈမီးၽေးသိုၵ်းသိူဝ်လႆႈတႃႇသေႇ ဢမ်ႇလီႁဵတ်းၵၢၼ်ပၢႆးမၢၵ်ႈမီး၊ ၵူၺ်းၵႃႈ ၼင်ႇႁိုဝ်တေၵႅတ်ႇၶႄၵူၼ်းဝၢၼ်ႈၶဝ်လႆႈၼၼ်ႉ မၼ်းၵေႃႈလႆႈမႃးတႄႇသၢင်ႈၼႃႈၵၢၼ်မၼ်းတီႈဝၢၼ်ႈဢုင်ၼၼ်ႉသေ ႁဵတ်းႁိူၼ်းယူႇသဝ်းၵႂႃႇၸွမ်းၵူၼ်းဝၢၼ်ႈၶဝ်ယဝ်ႉ။ မၼ်းမီးႁႅင်းၵူၼ်း မီးငိုၼ်း မီးၶိူင်ႈၶွင်ၶူဝ်းၸႂ်ႉတိုဝ်းတဵမ်ထူၼ်ႈလႄႈ ဢွင်ႈတီႈဢၼ်မၼ်းယူႇၼၼ်ႉ တၢၼ်ႇတၢၼ်ႇ ၵူၼ်းသိုၵ်းတၢင်ႇၸုမ်းၶဝ် ဢမ်ႇပေႃးႁတ်းၶဝ်ႈၵဵဝ်ႇၶွင်ႈၸွမ်း၊ ၵူၼ်းၵႃႉၵူၼ်းၶၢႆ ၵူၼ်းၸဝ်ႈလွၵ်းလိင်ႉၼမ် တိုၼ်းမီးလွၵ်းလၢႆးဢဝ်တူဝ်လွတ်ႈတႃႇသေႇလႄႈ တၢၼ်ႇဢူၼ်ႈၵေႃႈဢူၼ်ႈတၢၼ်ႇယွမ်းၵေႃႈယွမ်း ၼွမ်းတူဝ်ၶဝ်ႈႁႃႁူဝ်ၼႃႈလူင်မၼ်းလၢႆလၢႆယဝ်ႉ။ ထိုင်မႃး ပီႊ 2024 ဝၢၼ်ႈဢၼ်မၼ်းမႄးတီႇပၢၵ်ႈတၢင်းပၼ် ႁႂ်ႈတိုၼ်ႇလုၵ်ႉၶိုၼ်းၼၼ်ႉၵေႃႈ ပဵၼ်ဝၢၼ်ႈၵူၼ်းၵိုၼ်း ႁဵတ်းၵၢၼ်ႁႃၵိၼ်လဵင်ႉတွင်ႉငၢႆႈလူမ်မႃးၶိုၼ်းလီတႄႉတႄႉ ယူႇယဝ်ႉ။ သမ်ႉဝႃႈမွင်းမႃးႁိုင်ပဵၼ်လၢႆပီႊမိူင်းယဝ်ႉၵေႃႈ ဢမ်ႇႁၼ်ဝႃႈၶမ်းလၢဝ်တေပွၵ်ႈမႃး၊ ႁူင်းႁဵၼ်းၼႂ်းၾၼ်ဢၼ်ၶမ်းလၢဝ်ယၢမ်ႈဝူၼ်ႉသၢင်ႈမႃးၼၼ်ႉၵေႃႈ လႅင်းမိူင်းသႂ် ပွင်သၢင်ႈပၼ်ၶႅမ်ႉၼႃႇယဝ်ႉ ၵူၺ်းၵႃႈၶူးသွၼ်ၵေႃႉမေႃဝူၼ်ႉၼၼ်ႉသမ်ႉ ၵႂႃႇမီးလႂ်ယဝ်ႉၵေႃႈဢမ်ႇႁူႉ။ ၼင်ႇႁိုဝ်ႁူင်းႁဵၼ်းပေႃးတေဢွၼ်ဢဝ်လုၵ်ႈဢွၼ်ႇၵႂႃႇၵႆ ၵႂႃႇလႆႈယိုၼ်းယၢဝ်းၼၼ်ႉ လႅင်းမိူင်းသႂ်ၵေႃႈ လႆႈၵႂႃႇႁႃမေႃသွၼ်ဢၼ်မီးၼမ်ႉၸႂ်ၼၼ်ႉမႃး ၸွႆႈၼွင်ႉလႅင်သွၼ်ထႅင်ႈယူႇယဝ်ႉ။ ယွၼ်ႉပိူဝ်ႈၼွင်ႉလႅင်ၼၼ်ႉၵေႃႈ လဵင်ႉလုၵ်ႈပႃးလႄႈ ဢမ်ႇၸၢင်ႈသွၼ်လႆႈလီလီ။ ၸဵမ်မိူဝ်ႈၽူဝ်မၼ်းတၢႆၵႂႃႇ မၼ်းၵေႃႈလႆႈၸပ်းတွင်ႉဝႆႉမီးယူႇမွၵ်ႈသွင်လိူၼ်ၼႆႉယဝ်ႉ။ လႅင်းမိူင်းသႂ်ၼၼ်ႉတႄႉ မိူၼ်ပဵၼ်ႁူဝ်ၼႃႈႁိူၼ်းသေ လဵင်ႉလူတူၺ်းထိုင်ၶဝ်ၵႂႃႇ မီးၸဵမ်လုၵ်ႈဢွၼ်ႇဢၼ်ၶမ်းလဵဝ်ၵဵပ်းလဵင်ႉ ႁူမ်ႈပႃးတင်းၼွင်ႉလႅင်ၶႃမႄႈလုၵ်ႈၼၼ်ႉယဝ်ႉ။ သမ်ႉဝႃႈယင်းတိုၵ်ႉပဵၼ်မၢဝ်ႇယူႇၼႆသေတႃႉ လုၵ်ႈမၼ်းတႄႉမီးၼမ်လိူဝ်သေပိူၼ်ႈၼႂ်းဝၢၼ်ႈယဝ်ႉ။ ၶၢဝ်းယၢမ်းပူၼ်ႉမႃးပေႃးႁိုင် ၵူႈၸိူဝ်ႉၵူႈလွင်ႈလႅၵ်ႈလၢႆႈၵႂႃႇတင်းၼမ်ယဝ်ႉသေတႃႉ ႁူဝ်ၸႂ်လႄႈတၢင်းႁၵ်ႉလႅင်းမိူင်းသႂ်ၼၼ်ႉတႄႉ ဢမ်ႇၸၢင်ႈလႅၵ်ႈလၢႆႈလႆႈ မၼ်းယင်းတိုၵ်ႉၵိုမ်းမၼ်ႈဝႆႉယူႇ။ ၼႃႈယုမ်ႉဢွၼ်ႇသႅင်ၼူၼ်း ၵႅမ်ႈၶွင်ႇၶွင်ႇမိူဝ်ႈမၼ်းဢၢႆ သၢႆတႃဢၼ်ပၢႆႈၼႃႈဢမ်ႇႁတ်းယၵ်ႉတူၺ်း ဝူၼ်ႉၶိုၼ်းမိူဝ်ႈလႂ် ႁူဝ်ၸႂ်ၵီႈၸွမ်းမၼ်းယူႇသေႇသေႇယဝ်ႉ။ ၵူၺ်းၵႃႈ လွင်ႈယုမ်ႉၼၼ်ႉၵေႃႈ မႃးတုမ်ႉႁႂ်ႈတိူဝ်းၶုၵ်းၸႂ်လႆႈ မႃးႁဵတ်းႁႂ်ႈမၼ်းလႆႈၶီငဝ် မႃးဢဝ်မၼ်းလႆႈတိူဝ်ႉၸႂ် ၶၢဝ်းယၢမ်းၸိူဝ်းပူၼ်ႉမႃးၼၼ်ႉ ဢဝ်ၶိုၼ်းဢမ်ႇလႆႈယဝ်ႉသေတႃႉၵေႃႈ ယင်းတိုၵ်ႉၶႂ်ႈဝူၼ်ႉ ယင်းဢမ်ႇၶႆႈလိုမ်းမၼ်း။ ၼွင်ႉလႅင်ၵေႃႈ မႃးၼင်ႈႁိမ်းလႅင်းမိူင်းသႂ် ဢၼ်တိုၵ်ႉမိူၼ်ႇမိုင်ယူႇၼိူဝ်ၸၢၼ်းလေႃးပႃးၼႃႈတႃၶီငဝ်ၼၼ်ႉသေ “မေႃသွၼ်ယၢမ်ႈလၢတ်ႈဝႆႉ မိူဝ်ႈႁဝ်းတေပွၵ်ႈမႃးၶိုၼ်းတီႈဝၢၼ်ႈၼၼ်ႉ မၼ်းဝႃႈ ၸၢတ်ႈပၢၼ်ႁဝ်းၼၼ်ႉပွတ်းၼႃႇ ဢမ်ႇႁူႉဝႃႈတေယူႇလႆႈမွၵ်ႈႁိုဝ်ၵူၺ်း၊ ယႃႇပေဝူၼ်ႉယဝ်ႉဝႃႈ မၼ်းတေပဵၼ်သင် ပဵၼ်သင်မႃးၵေႃႈ ယူႇၵႂႃႇၸွမ်းဢၼ်မၼ်းပဵၼ်ယူႇယၢမ်းၼၼ်ႉၵူၺ်းလႄႈ မိူဝ်ႈပူၼ်ႉမႃးဢၼ်ပဵၼ်ယဝ်ႉၵႂႃႇယဝ်ႉ ဢမ်ႇၸၢင်ႈဢဝ်ၶိုၼ်း ယႃႇၵုမ်ႇၸူမ်ယူႇၸွမ်းမၼ်းယူႇယဝ်ႉ မိူဝ်ႈၽုၵ်ႈဢၼ်ၶႂ်ႈပဵၼ်ၼၼ်ႉၵေႃႈ မီးလွင်ႈလႅၵ်ႈလၢႆႈယူႇတႃႇသေႇ ယူႇၸွမ်းၶၢဝ်းယၢမ်းဢၼ်ပဵၼ်ယူႇ မိူဝ်ႈလဵဝ်ၼႆႉ လီလိူဝ်ပိူၼ်ႈယဝ်ႉ၊ မိူဝ်ႈႁဝ်းႁဵတ်းတဵမ်တီႈယဝ်ႉ သမ်ႉဝႃႈတၢႆၵႂႃႇၵေႃႈ ႁဝ်းတေဢမ်ႇသေလၢႆမၼ်း” “ၵူၺ်းၵႃႈ မၼ်းတေဢမ်ႇဝူၼ်ႉဝႃႈ မီးၵူၼ်းတၢင်းလင် သေလၢႆယူႇလႄႈ ယင်းတိုၵ်ႉၸႂ်ထိုင်မၼ်းယူႇၼႆ” “ၶႃႈၵေႃႈၸႂ်ထိုင်မိူၼ်ၵၼ်..” ထူၺ်ႈၸႂ်လူင်မႃးၵမ်ႉၼိုင်ႈသေ “မီးဝၼ်းႁူပ်ႉၵေႃႈ မီးဝၼ်းယၢၼ်ယဝ်ႉလူး ဢမ်ႇဝၼ်းလႂ်ဝၼ်းၼိုင်ႈ ႁဝ်းၵေႃႈတိုၼ်းတေလႆႈၽၢတ်ႇယၢၼ်ၵၼ်ၵႂႃႇယူႇ သင်ၸႂ်ထိုင်ၵေႃႈဝူၼ်ႉထိုင်သေ မၼ်းၵေႃႈၸၢင်ႈတေပဵၼ်သင် ၶဝ်မႃးမီးယူႇၼႂ်းလွင်ႈမၢႆတွင်းႁဝ်းယဝ်ႉၼႃႇ သမ်ႉဝႃႈၶဝ်တေဢမ်ႇမႃးၼႄႁႂ်ႈႁဝ်းလႆႈႁၼ်ၵေႃႈ ဢၼ်လႆႈဝူၼ်ႉထိုင်ၶဝ်မၢင်ပွၵ်ႈ မၼ်းၵေႃႈႁဵတ်းႁႂ်ႈႁဝ်းသိူဝ်းၸႂ်ယူႇၵူၺ်း ဝူၼ်ႉထိုင်လွင်ႈလီလီ ဢၼ်ႁဵတ်းႁႂ်ႈႁဝ်းၵတ်းယဵၼ်ၸႂ်ၼၼ်ႉၵူၺ်းၵေႃႈပေႃးယဝ်ႉ” သိုပ်ႇလူၵႂႃႇထႅင်ႈတွၼ်ႈတေမႃးၶႃႈ

['ၸိူင်းတႆး', 'ၸိူင်းၸၢတ်ႈပၢၼ်']

2024-11-28T07:22:29

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e-8/

ၸိုၼ်ႇႁႅင်း တွၼ်ႈသၢမ်သိပ်းၸဵတ်း

တွၼ်ႈသၢမ်သိပ်းၸဵတ်း ၶမ်ႈၶိုၼ်းၵတ်းလၢင်ႈထိုင်ၸႂ် ၵူၼ်းၵေႃႉလဵဝ်မီးႁွႆးမၢတ်ႇၸဵပ်းပေႃးတဵမ်တူဝ် သမ်ႉပေႃးဢမ်ႇၸၢင်ႈတူင်ႉၼိုင်လႆႈသေဢိတ်းယဝ်ႉ၊ ၼွၼ်းၶၢင်းယူႇဢိုဝ်းဢိုဝ်းၵေႃႈ ဢမ်ႇမီးၽႂ်မႃးၸွႆႈမၼ်းလႆႈ၊ မိူဝ်ႈပိူၼ်ႈငိၼ်းသဵင်မၼ်းလင်မႃးၼၼ်ႉ ၸင်ႇသမ်ႉမီးၵူၼ်းမႃးဢဝ်မၼ်းၵႂႃႇ မတ်ႉၵိုၵ်းတူၼ်ႈမႆႉယဝ်ႉ ၸႂ်ႉမၼ်းၵပ်းသိုပ်ႇပၼ်ၵူၼ်းတီႈႁိူၼ်း ႁႂ်ႈဢဝ်ငိုၼ်းမႃးထုတ်ႇတူဝ်ၶိုၼ်းၼႆယူႇ။ လႅင်းမိူင်းသႂ်ၵေႃႈ လၢတ်ႈဝႃႈမၼ်းပဵၼ်ၵူၼ်းႁဵတ်းၵၢၼ်တေႃႉသူင်ႇၵုၼ်ႇၵႃႉၼႆလႄႈ တႅၼ်းတီႈတေႁႂ်ႈၶဝ်ဢဝ်ငိုၼ်းၵူၺ်းၼၼ်ႉ ႁႂ်ႈမၼ်းႁဵတ်းၵၢၼ်ပၼ်ၶဝ် တေႃႉသူင်ႇၶူဝ်းၶွင်ပၼ်ၶဝ် တေလီလိူဝ်သေ ဢၼ်ၶဝ်လႆႈငိုၼ်းၵႂႃႇၵူၺ်းၼႆလႄႈ ၶဝ်ၼၼ်ႉၵေႃႈႁၼ်လီၽွမ်ႉၸွမ်းသေ သူင်ႇၵူၼ်းမိူဝ်းၸွမ်း လႅင်းမိူင်းသႂ်ၵႂႃႇၵေႃႉၼိုင်ႈယဝ်ႉ။ ဝၢႆးသေလႅင်းမိူင်းသႂ်ၽၢတ်ႇဢွၵ်ႇတီႈၼၼ်ႈၵႂႃႇၵူၺ်း မီးလုၵ်ႈၼွင်ႉမၼ်းမႃးပႂ်ႉႁပ်ႉယူႇယဝ်ႉ၊ ၵူၼ်းၵေႃႉဢၼ်မႃးၸွမ်းမၼ်းၼၼ်ႉၵေႃႈ ပၼ်ႁႂ်ႈလုၵ်ႈၼွင်ႉမၼ်းၵေႃႉၸတ်းၵၢၼ်ၵႂႃႇ၊ ဢွင်ႈတီႈၵူၼ်းသိုၵ်းၸိူဝ်းၼၼ်ႉယူႇၵေႃႈ လႆႈသူင်ႇတရူၼ်းၵႂႃႇပွႆႇသႂ်ႇ ၵူၼ်းၶဝ်လႆႈတၢႆၵႂႃႇတင်းၼမ် ယူႇယဝ်ႉ။ ၼႂ်းဝဵင်းတေလွတ်ႈၽေးလိူဝ်သေဝၢၼ်ႈၼွၵ်ႈၼႃးပၢင်ႇသေတႃႉ ၵၢၼ်ဢွၵ်ႇၶၢဝ်းတၢင်းလွင်ႈၵႂႃႇမႃးၼၼ်ႉၵေႃႈ ဢမ်ႇမီးလွင်ႈႁူမ်ႇလူမ်ႈသင်သေဢိတ်း၊ ၵူၼ်းမိူင်းၵေႃႈ လႆႈထုၵ်ႇတဵၵ်းတဵင်ၵဵပ်းၶွၼ်ႇႁၢဝ်ႈႁႅင်း၊ မိူဝ်ႈပဵၼ်ၼၼ်မႃး မၼ်းမိူၼ်ပဵၼ်ၸူၼ်ၼႃႈလိူတ်ႈ ဢမ်ႇမီးၸႂ်ၵူၼ်းၵႂႃႇယဝ်ႉလူးၵွၼ်ႇ။ ၶၢဝ်းၵတ်းၵေႃႈ လႆႈၶၢမ်ႇတၢင်းၵတ်းယူႇႁဵတ်းၼၼ်ႉၵူၺ်းယဝ်ႉ ဢမ်ႇၸၢင်ႈႁဵတ်းႁိုဝ် ၵူၼ်းၼမ်ၵူၼ်းလၢႆ ဢွၼ်ၵၼ်ၼွၼ်းသွၼ်ႉယူႇတႂ်ႈသုမ်ႉၽႃႈယၢင် ႁူမ်ႈယူႇႁူမ်ႈသၢင်ႈ ၼင်ႇႁၢင်ႈဝၼ်းပူၼ်ႉၵႂႃႇၵေႃႈပေႉမႃးႁိုင်ဝႃႈႁိုင်ယဝ်ႉ။ မိူဝ်ႈယူႇဢွင်ႈတီႈၵူၼ်းပၢႆႈၽေးၸိူင်ႉၼၼ် ၶမ်းလၢဝ်ၵေႃႈ ၸွမ်းလူၺ်ႈပဵၼ်ၵူၼ်းဢမ်ႇမေႃယူႇလၢႆၵႂႃႇယဝ်ႉၼၼ်ႉ ၸင်ႇလႆႈႁဵတ်းမေႃသွၼ်ပၼ်လုၵ်ႈဢွၼ်ႇၸိူဝ်းယူႇၼႂ်းၼၼ်ႉ တေႃႇထိုင်လုၵ်ႈဢွၼ်ႇသမ်ႉပေႃးမေႃလူမေႃဢၢၼ်ႇလိၵ်ႈတႆးမႃး ႁိုင်ၼႃႇဢမ်ႇတၢၼ်ႇ ပေႃးတၼ်းထိုင်ၵႂႃႇ 6 လိူၼ်ယဝ်ႉ။ ၶၢဝ်းၽူၼ်ၵေႃႈၶဝ်ႈမႃး ၶၢဝ်းၼႃးၵေႃႈႁွတ်ႈထိုင် သဵင်ၵွင်ႈသဵင်ၵၢင်ႇၵေႃႈ ယဵၼ်ႁၢင်ႇယဝ်ႉလႄႈ ၵူၼ်းၼႂ်းဝၢၼ်ႈၶဝ်ၼၼ်ႉၵေႃႈ ဢွၼ်ၸူဝ်းၵၼ်ပွၵ်ႈမိူဝ်းၶိုၼ်း၊ ၵမ်ႈၽွင်ႈၵေႃႈ ဢမ်ႇၶႂ်ႈမိူဝ်းယဝ်ႉ မိူဝ်းၶိုၼ်းၵေႃႈဢမ်ႇမီးႁိူၼ်းမီးယေးသင်ယဝ်ႉၼႆ ဢွၼ်ၵၼ်ပၢႆႈၵႂႃႇတၢင်ႇတီႈတၢင်ႇတၢင်း ပၢႆႈၵႂႃႇႁႃတီႈဢၼ်ယူႇငၢႆႈၵိၼ်လူမ် တီႈလွတ်ႈၽေးလွတ်ႈၶဵၼ်ၵၼ်ယဝ်ႉ။ ၶမ်းလၢဝ်ၵေႃႈ သမ်ႉဝႃႈႁိူၼ်းမၼ်းတေမီးယူႇၼႂ်းဝဵင်းသေတႃႉ ဢွင်ႈတီႈဢၼ်မၼ်းမၵ်ႉမိုတ်ႈ သူင်ယူႇလိူဝ်ပိူၼ်ႈၼၼ်ႉတႄႉ ပဵၼ်ဝၢၼ်ႈဢုင်ဢွၼ်ႇၼၼ်ႉယဝ်ႉ၊ လိူဝ်သေၼၼ်ႉ လုၵ်ႈဢွၼ်ႇသၢမ်သီႇၵေႃႉ ဢမ်ႇမီးဢူႈမီးမႄႈယဝ်ႉၵေႃႈ တေႃႈတေဢမ်ႇႁူႉတေလႆႈၵႂႃႇတၢင်းလႂ် သင်တေပွႆႇၶဝ်ၵႂႃႇတၢင်ႇတီႈတၢင်ႇတၢင်း ၼင်လိၼ်မိူင်း တီႈဢူႈမႄႈၶဝ်ယၢမ်ႈၽုၵ်ႇသွမ်ႈၵိၼ်သဝ်းၼၼ်ႉ တေပဝ်ႇႁၢမ်းၵႂႃႇလႄႈ ပေႃးဝႃႈဢမ်ႇမီးၵူၼ်းမႃးထိင်းသိမ်းဝႆႉမၼ်းၼႆ မၼ်းတေႁၢႆလၢႆၵႂႃႇပဵၼ်ၶွင်ပိူၼ်ႈယဝ်ႉ။ ဢမ်ႇမီးႁိူၼ်းမၼ်းသၢင်ႈငၢႆႈယူႇ တႃႇမီးၽႅၼ်ႇလိၼ်ဝၢၼ်ႈမိူင်းၼၼ်ႉယၢပ်ႇဢိူဝ်ႈ၊ တေႃႈၼင်ႇမီးၽႅၼ်ႇလိၼ်ဝၢၼ်ႈမိူင်း မီးၸိူဝ်ႉမီးၶိူဝ်းယူႇၵေႃႈ ယင်းတိုၵ်ႉလႆႈၶၢမ်ႇတၢမ်ႇၽေးၶဵၼ် ယင်းတိုၵ်ႉလႆႈၶၢမ်ႇပၢင်တိုၵ်းသေ လႆႈလုၵ်ႉၽိုၼ်ႉဢဝ်ၶိုၼ်းယူႇဝၼ်းဝၼ်းၶိုၼ်းၶိုၼ်းၸိူင်ႉၼႆ။ သင်ၵုမ်ႇဢွၼ်ၵၼ်ပၢႆႈ ၵုမ်ႇသွၼ်ၵၼ်ဝႄႈယူႇတိၵ်းတိၵ်းၼႆ ၼင်လိၼ်ၽႅၼ်ႇလိၼ်ႁဝ်းၵေႃႈ တေမွတ်ႈႁၢႆၵႂႃႇတိၵ်းတိၵ်းၼၼ်ႉယဝ်ႉ။ ႁိူၼ်းၼိုင်ႈလင်ၶိူဝ်းပိူၼ်ႈမႃးယူႇၵေႃႈပဵၼ်ႁိူၼ်းပိူၼ်ႈယဝ်ႉ၊ ဝၢၼ်ႈၼိုင်ႈဝၢၼ်ႈ ၶိူဝ်းပိူၼ်ႈမႃးသၢင်ႈၵေႃႈ ပဵၼ်ဝၢၼ်ႈပိူၼ်ႈယဝ်ႉ၊ ယူႇလၢႆလၢႆ ပီႈၼွင်ႉၵၼ် ႁိမ်ၵၼ်သူၼ်ႁိမ်ၵၼ်ၼႃး ၶွင်ၵဝ်ၶွင်မႂ်း သမ်ႉပေႉမႃးၶႅၼ်ၵၼ်ဝႃႈၶႅၼ် ၽိူဝ်ႇထိုင်ၵမ်းလီလႆႈၵႅတ်ႇၶႄမႃးယဝ်ႉသမ်ႉ ဢမ်ႇမီးၽႂ်ၽႂ်ဢဝ်ပုၼ်ႈၽွၼ်းယဝ်ႉ။ လုၵ်ႈဢွၼ်ဢၼ်ၵိူတ်ႇၶိုၼ်ႈမႃးထႅင်ႈၼၼ်ႉ လုၵ်ႈဢွၼ်ႇဢၼ်တေပဵၼ်ၵူၼ်းလူင်မိူဝ်းၼႃႈၼၼ်ႉ လီလႆႈမီးလွင်ႈမေႃဢဝ်ပုၼ်ႈၽွၼ်းဝႆႉယူႇ ၼႂ်းတူဝ်ၽႂ်ၸႂ်မၼ်းလႄႈ ၸင်ႇတေမေႃႁၵ်ႉမေႃၵႅတ်ႇၶႄၽႅၼ်ႇလိၼ်ဝၢၼ်ႈမိူင်းမၼ်းလႆႈ၊ ၸွမ်းလူၺ်ႈပဵၼ်တႆးၵေႃႉၼိုင်ႈ ၵၢၼ်တႆးၼၼ်ႉ ပဵၼ်ပုၼ်ႈၽွၼ်းႁဝ်းၵေႃႉပဵၼ်တႆးယဝ်ႉၼႆ ႁႂ်ႈမၼ်းမေႃႁပ်ႉႁူႉထိုင်လႆႈၼၼ်ႉ ၵေႃႉပဵၼ်မေႃသွၼ်ၵေႃႈ မီးပုၼ်ႈၽွၼ်းသင်ႇပွၼ်ႈသွၼ်ပၼ်ယဝ်ႉ။ ၶမ်းလၢဝ်ၼၼ်ႉၵေႃႈ ပႃးတင်းလုၵ်ႈဢွၼ်ႇၼၼ်ႉသေ ပွၵ်ႈမိူဝ်းၵႂႃႇၸွမ်းပိူၼ်ႈတၢင်းဝၢၼ်ႈယဝ်ႉ၊ မိူဝ်းႁွတ်ႈထိုင်တီႈဝၢၼ်ႈၵေႃႈ ပဵၼ်ပၢင်ႇၵႂၢင်ႈ ႁူၵ်ႉႁၢမ်းလူင်ဝႆႉၵူၺ်း၊ ပေႃးမႃးတႅၵ်ႈၵၼ်တင်း မိူဝ်ႈမၼ်းတႄႇတႄႇမႃးႁွတ်ႈထိုင်ၼႆ မိူဝ်ႈလဵဝ်ၼႆႉ မၼ်းတိပ်ႇတၼ် ဢမ်ႇႁၼ်လႆႈတၢင်းဢွၵ်ႇသေဢိတ်းဝႃႈ တေႁဵတ်းၸိူင်ႉႁိုဝ် တေတႄႇၵႂႃႇၸိူင်ႉႁိုဝ်ယဝ်ႉလူးၵွၼ်ႇ၊ မၼ်းဢမ်ႇမီးသင် ဢမ်ႇမီးငိုၼ်းဢမ်ႇမီးၶူဝ်းၶွင်သင် ၵူၺ်းမီးတၢင်းႁူႉတၢင်းမေႃ ဢၼ်မၼ်းလႆႈႁဵၼ်းႁူႉမႃးၼၼ်ႉၵူၺ်း၊ တႃႇတေပူၵ်းတင်ႈႁၢင်ႈႁိူၼ်းမႃးၵူၺ်းၵေႃႈမၼ်းတင်းဢမ်ႇမေႃလူး။ ၵူၺ်းၵႃႈ ၼမ်ႉၸႂ်တႆးႁဝ်းၼၼ်ႉ မၼ်းၸႂ်ၵႂၢင်ႈယူႇလႄႈ မေႃႁဵတ်းမေႃၸွႆႈထႅမ်ၵၼ် ႁိူၼ်းၼိုင်ႈလင် ၵူၼ်းသိပ်းၵူၼ်းသၢဝ်းႁူမ်ႈၵၼ်ပူၵ်းတင်ႈသၢင်ႈပွင် ပေႃးၸွႆႈၵၼ် ဢမ်ႇႁိုင်ၵေႃႈယဝ်ႉယဝ်ႉ။ ၵူၼ်းၸၢႆးၽၼ်းမႆႉၽၼ်းတွၵ်ႇသၢၼ်ၽႃႁဵတ်းယူင်ႉသၢင်ႈႁိူၼ်းၵႂႃႇ ၽူႈယိင်းၵေႃႈ ဢွၼ်ၵၼ်ၾႆးၶႃးၸွႆႈၵၼ်ပဵၼ်ထႅဝ်ပဵၼ်တႅဝ်းယဝ်ႉ၊ ၶမ်းလၢဝ် ၾႆးၶႃးၵႂႃႇၸွမ်းပိူၼ်ႈ မိုဝ်းသမ်ႉပေႃးပွင်းၵေႃႈ ဢမ်ႇၶၢင်းပွင်ႉသင်၊ ၽႂ်ၵေႃႈ တေပွင်းမိူၼ်ၵၼ်ယဝ်ႉ တင်းဝၼ်းတင်းဝၼ်း ၸွႆႈၵၼ်ႁဵတ်းဢွၼ်ၵၼ်သၢင်ႈ။ ဢမ်ႇႁိုင်ဢမ်ႇၼၢၼ်း လႆႈပဵၼ်ဝၢၼ်ႈဢွၼ်ႇလဵၵ်ႉလဵၵ်ႉၵႂႃႇယဝ်ႉ။ ၶမ်းလၢဝ် လႄႈတင်း လုၵ်ႈဢွၼ်ႇၵေႃႈ ယူႇၵႂႃႇၸွမ်းၵၼ် ၼႂ်းလုၵ်ႈဢွၼ်ႇၼၼ်ႉၵေႃႈ မီးၼွင်ႉၶမ်း ၵေႃႉယႂ်ႇလိူဝ်ပိူၼ်ႈ ဢႃႇယု 10 ၶူပ်ႇ၊ ၼွင်ႉဢွင်ႇ 8 ၶူပ်ႇ၊ ၸၢႆးၶိူဝ်း 7 ၶူပ်ႇ၊ ၸၢႆးသႅင် 7 ၶူပ်ႇ ၼႆယဝ်ႉ။ ၼွင်ႉလႅင် ဢၼ်ႁဵတ်းမေႃသွၼ်ၸွႆႈၶမ်းလၢဝ်မႃးၸဵမ်မိူဝ်ႈလၢႆပီႊပူၼ်ႉၵေႃႈ ယင်းတိုၵ်ႉမႃးၶိုၼ်းယူႇ မႃးႁဵတ်းႁိူၼ်းယူႇၸွမ်းၶမ်းလၢဝ်လႄႈတင်းၽူဝ်မၼ်း ဢၼ်တေႇၼႃႈႁိူၼ်းၸွမ်းၵၼ်မိူဝ်ႈ ဢွၵ်ႇဝႃႇပီႊၵၢႆၼၼ်ႉယဝ်ႉ။ သမ်ႉဝႃႈတေၶိုၼ်းႁဵတ်းႁႆႈထႆၼႃးၵေႃႈ တႃႇထႆလိၼ်ထႆၼႃးၼၼ်ႉ ၵႂၢႆးၵေႃႈႁၢႆ ၸၢၵ်ႈထႆၵေႃႈသမ်ႉပေႃးလူႉသဵင်ႈမူတ်းယဝ်ႉ၊ တေႃႈၼင်ႇၸိူဝ်ႉၶဝ်ႈၵူၺ်းတင်းႁႃယၢပ်ႇယူႇ။ ၵူၺ်းၵႃႈ ၵၢမ်ႇႁၢႆႉၼၼ်ႉၵေႃႈ တိုၼ်းမီးလွင်ႈၵၢမ်ႇလီမႃးၸွမ်း လႅင်းမိူင်းသႂ်ၼၼ်ႉ ႁူႉတၢင်းယၢပ်ႇၵူၼ်းဝၢၼ်ႈၶဝ်လႄႈ လႆႈမႃးၸွႆႈထႅမ်ပၼ်ၵႂႃႇ တွၼ်ႈတႃႇပူၵ်းပွင်ပၼ် ၼႃႈဝၢၼ်ႈတႃသူၼ်ႁႂ်ႈလီမႃး၊ လႆႈၸွႆႈပူၵ်းပွင်ၵမ်ႉထႅမ်ပႃးႁူင်းႁဵၼ်း ႁႂ်ႈလုၵ်ႈဢွၼ်ႇၶဝ်ပေႃးႁဵၼ်းလိၵ်ႈလႆႈလီလီ ၶိူင်ႈၵမ်ႉၵႅမ်ၵၢၼ်ႁဵၼ်းၸိူဝ်းၼႆႉၵေႃႈ မၼ်းၵမ်ႉၸွႆႈထႅမ်ပၼ်မူတ်းမူတ်းယဝ်ႉ။ မိူၼ်ၼင်ႇဝၢၼ်ႈၶုမ်ႇဝၢၼ်ႈၶၢႆးမူဝ်ၼၼ်ႉတႄႉ ဢမ်ႇၺႃးၾႆးၽဝ်သေတႃႉ ႁိူၼ်းတႄႉပဝ်ႇႁၢမ်းႁူၵ်ႉတေႉႁူၵ်ႉဝႃႈယဝ်ႉ၊ ၸွမ်းၽႃၸွမ်းလင်ၶႃးၵေႃႈ ပဵၼ်ပွင်ႇပဵၼ်ႁွႆးလူင်ၵႂႃႇသဵင်ႈ ဢမ်ႇမႄးႁဵတ်းမႂ်ႇၵေႃႈဢမ်ႇယူႇလႆႈတေႉၼင်ႇဝႃႈ မိူဝ်းၶိုၼ်းၵေႃႈ မိူၼ်လႆႈမိူဝ်းႁဵတ်းဝၢၼ်ႈမႂ်ႇၵူၺ်း။ ၵူၼ်းတင်းဢိူင်ႇၼႆႉ ၶႂ်ႈဝႃႈပွၵ်ႈၶိုၼ်းၵေႃႈ မီးမွၵ်ႈၶိုင်ႈတေႃႇၶိုင်ႈၵူၺ်း ၵမ်ႈၽွင်ႈ သေလၢႆသူၼ်ႁႆႈၼႃး၊ ပေႃးယူႇလႆႈၵေႃႈ ၶႂ်ႈယူႇတီႈဢၼ်ယၢမ်ႈယူႇၼၼ်ႉၵူၺ်း ဢၼ်ပွၵ်ႈၶိုၼ်းၼၼ်ႉ ၵူၼ်းၼုမ်ႇဢမ်ႇပေႃးမီး ၵူၺ်းၵိုတ်းၵႅၼ်ႇၵူၼ်းၶၢဝ်ႉၵူၼ်းထဝ်ႈၵမ်ႈၼမ်ယဝ်ႉ။ တီႈဝၢၼ်ႈဢွၼ်ႇဢၼ်ယၢမ်ႈသိူဝ်းမူၼ်ႈ တီႈဝၢၼ်ႈဢၼ်ယၢမ်ႈလႆႈယူႇႁူမ်ႈၵူၼ်းၼမ် လႆႈယဵၼ်းပဵၼ်သဵင်တဵတ်ႇယဵၼ်ၵႂႃႇယဝ်ႉ၊ ၵူၼ်းၵေႃႉဢၼ်ယၢမ်ႈယူႇႁူမ်ႈၸွမ်းၵၼ် ၵူၼ်းၵေႃႉဢၼ်ယၢမ်ႈဢုပ်ႇလၢတ်ႈၵႂၢမ်းတၵ်ႉၵၼ်တႃႇသေႇ ၵေႃႉဢၼ်ၵႆႉလႄႇဝၢၼ်ႈတႂ်ႈမိူဝ်းၼိူဝ်ၸိူဝ်းၼၼ်ႉၵေႃႈ ႁၢႆၵႂႃႇယဝ်ႉ။ ယၢမ်းႁူဝ်ၶမ်ႈ ဝၢႆးၾူၼ်တူၵ်းႁိူတ်ႇ မွၵ်ႇၵုမ်ႈသုမ်ႇမိူင်းပႆႇပၢင်ႇၵႃႈႁိုဝ် ၶမ်းလၢဝ်ၸင်ႇပႆပၼ်ႇလဵပ်ႈမႃးတူၺ်း တီႈႁွႆးၾႆးမႆႈဢွင်ႈတီႈႁိူၼ်းၵဝ်ႇၶဝ်ယၢမ်ႈယူႇသဝ်းၼၼ်ႉ၊ လိူၵ်ႈလိူၵ်ႈလႆႈႁၼ်ၸွမ်ႇမိုဝ်းမွင်းၵူၺ်းၶမ်း ဢၼ်ၼၢႆးၵႆႉသႂ်ႇဝႆႉယူႇတႃႇသေႇ လိူင်ၸိူင်းငိူၼ်းယူႇၼႂ်းၵွင်ၽဝ်ႇတဝ်ႈၼၼ်ႉယဝ်ႉ။ မိူဝ်ႈႁၼ်ၼင်ႇၼၼ် ၼႂ်းၸႂ်ဢိုၵ်ႉၼိုၵ်ႉမႃးၵမ်းလဵဝ် ၵွင်တဝ်ႈတီႈၼၼ်ႈ ၽဝ်ႇတဝ်ႈဢၼ်ၼၼ်ႉ မၼ်းပဵၼ်ၶၢပ်ႈတူဝ်ၼၢႆးယဝ်ႉ ၼင်ႈႁေဢိုတ်ႇႁႆႈယူႇတီႈၼၼ်ႈတင်းႁိုင် တေႃႇထိုင်မၼ်းပေႃးဢိမ်ႇ မိူင်းသမ်ႉပေႃးလပ်းသိင်ႇယဝ်ႉ ၸင်ႇၵဵပ်းဢဝ်ၸွမ်ႇမိုဝ်းၼၼ်ႉသေ မိူဝ်းၵႂႃႇၸူး သၢင်ႇလူင်ၶႃၽူဝ်မေးတၢင်းဝၢၼ်ႈႁူၵ်းၼၼ်ႉယဝ်ႉ။ မိူဝ်ႈၽွင်းပႆလူင်မိူဝ်းၵႂႃႇၼၼ်ႉ သမ်ႉပဵၼ်ၽွင်းၵၢင်ဝၼ်းၸမ်လပ်းသိင်ႇယဝ်ႉလႄႈ ၵိုင်ႉၵၢင်ႉႁူပ်ႉၺႃးၵူၼ်းသိုၵ်းၸွမ်းတၢင်းသေ ၼႅတ်ႈလႅၼ်ႈပႅပ်ႉတူၼ်ႈမႆႉဝႆႉယဝ်ႉ။ ပႅပ်ႉဝႆႉယူႇသေတႃႉ သဵင်တိၼ်ဢၼ်ယဵပ်ႇၺႃးၵိင်ႇမႆႉႁႅင်ႈၼၼ်ႉၵေႃႈ ငိၼ်းၶဝ်ႈႁူပိူၼ်ႈၵႂႃႇ ပၢၵ်ႇၵွင်ႈၵူၼ်းတၢင်းၼၼ်ႉဝိၼ်ႇမႃးၸူးတၢင်းမၼ်းယူႇ ဢမ်ႇၸမ်ဢမ်ႇၵႆ။ ပေႃးမၼ်းဢွၵ်ႇၵႂႃႇ မၼ်းပဵၼ်ၽူႈယိင်းၵေႃႉလဵဝ်ၵူၺ်းလႄႈ ဢမ်ႇႁူႉဝႃႈ ၵူၼ်းၸိူဝ်းၼၼ်ႉတေႁဵတ်းသင်တီႈမၼ်း သင်ၸိူဝ်ႉဝႃႈမၼ်းမၼ်းပၢႆႈ မၼ်းၵေႃႈတေဢမ်ႇလႅပ်ႈလွတ်ႈမိူၼ်ၵၼ် ပိၵ်ႉသူပ်းပိၵ်ႉပၢၵ်ႇမၼ်းသေ ယူႇယဵၼ်ယဵၼ်ၵႂႃႇၵူၺ်းယဝ်ႉ။ ၵူၼ်းၸိူဝ်းၼၼ်ႉၵေႃႈ ဢမ်ႇလႆႈငိၼ်းသဵင်သင်ထႅင်ႈယဝ်ႉၼႆသေ ပႆၽႅတ်ႈပူၼ်ႉၵႂႃႇယူႇယဝ်ႉ။ ဝၢႆးသေၶဝ်ပူၼ်ႉၵႂႃႇဢမ်ႇႁိုင် ၶမ်းလၢဝ်ၸင်ႇတေၵၢၼ်းဢွၵ်ႇတၢင်းမႃး လႅၼ်ႈလူင်ၵႂႃႇၸွမ်းတၢင်းဝၢၼ်ႈႁူၵ်းၼၼ်ႉယဝ်ႉ။ မိူဝ်ႈတိုၵ်ႉမီးယူႇၸွမ်းတၢင်းၼၼ်ႉသမ်ႉ ငိၼ်းမႅၼ်ႈသဵင်မၢၵ်ႇတႅၵ်ႇလင်မေႃးမႃးၵမ်းၼိုင်ႈယူႇ မိူၼ်ၶဝ်တေယဵပ်ႇၺႃးမၢၵ်ႇဢၼ်ၵၢင်ဝႆႉၽွင်းပၢင်တိုၵ်းၼၼ်ႉယဝ်ႉ။ ၶမ်းလၢဝ်လႆႈငိၼ်းၼင်ႇၼၼ်ၵေႃႈ ယိုင်ႈၶႅၼ်းလႅၼ်ႈဝႆးထႅင်ႈ ၵူၺ်းၵႃႈ ဢမ်ႇထၢင်ႇဝႃႈ ၵူၼ်းၸိူဝ်းၼၼ်ႉ တေဝိၼ်ႇႁူဝ်ပွၵ်ႈမႃးၶိုၼ်း လႄႈ မုင်ႈႁၼ်မၼ်းယဝ်ႉ ယိုဝ်းၵွင်ႈသႂ်ႇသေ ၼႅတ်ႈလမ်းလူၺ်းၸွမ်းမၼ်းၵမ်းလဵဝ် တူၺ်းတၢင်းလင်တႄႉ ဝူၼ်ႉဝႃႈတေပဵၼ်ၽူႈၶဵၼ်ၶဝ်ၼႆၼၼ်ႉယဝ်ႉ၊ ၶမ်းလၢဝ်ၵေႃႈ ဢမ်ႇတၼ်းတူၺ်းတၢင်းသင် ႁူႉဝႃႈလူဝ်ႇပၢႆႈၵူၺ်း ဢဝ်ၵမ်ႈမၼ်းဝႃႈ လႅၼ်ႈၽႃႇယုမ်းလတ်းၶိူဝ်းလူင်ၵႂႃႇတိၵ်းတိၵ်းယဝ်ႉ။ တႂ်ႈငဝ်းလပ်းသိင်ႇ ၾႆးထၢတ်ႈထွင်ႇပိူင်းလႅင်း တၢင်းတႂ်ႈတၢင်းၼိူဝ် ၵူၼ်းၵေႃႉလဵဝ် လႆႈဢႅၼ်ႇလႅၼ်ႈပၢႆႈ သၢႆလႅင်းၾႆးၼၼ်ႉ ဢဝ်ၸႂ်ပေႃးဢမ်ႇၶႆႈလွတ်ႈယဝ်ႉ၊ ႁၼ်ငဝ်းလမ်တီႈလႂ် သဵင်ၵွင်ႈၶဝ်ၵေႃႈလင်ၼၼ်ႈမေႃးပၼ်း၊ ပေႃးၵိုတ်းၵေႃႈတေႃႈတေဢမ်ႇလွတ်ႈတၢင်းတၢႆ သင်ၵႂႃႇထႅင်ႈၵေႃႈ ယူဝ်ၶေးတေၸၢင်ႈလွတ်ႈလႆႈယူႇလႄႈ ယၢင်ႈတၢင်းၼႃႈ ဢမ်ႇႁၼ်ဝႃႈမၼ်းတေလႆႈထူပ်းသင်ၼၼ်ႉၵေႃႈ လႆႈသိုပ်ႇယဵပ်ႇတမ်းၵႂႃႇတိၵ်းတိၵ်း ၵူၺ်းၵႃႈ မိူၼ်ၽဝမၼ်းတေဢမ်ႇလွတ်ႈလႆႈယဝ်ႉႁိုဝ် သၢႆလႅင်းၾႆးၶဝ် ထွင်ႇသိုဝ်ႈမႃးတီႈမၼ်းလႄႈ သဵင်ၵွင်ႈလၼ်ႇလင်ယွၼ်ႈမေႃးမႃး လိူတ်ႈလႅင်ၸိုမ်ႉယမ်းဢွၵ်ႇ ဢမ်ႇထၢင်ႇဝႃႈတီႈၼၼ်ႈ တေမီးၽင်ႇႁိုၵ်းၵိုၵ်းၼမ်ႉႁွင်ႈလူင် ၶမ်းလၢဝ်ၼၼ်ႉၵေႃႈ သဵၼ်ဝူင်တူၵ်းၼမ်ႉၵႂႃႇယဝ်ႉ။ သိုပ်ႇလူထႅင်ႈတွၼ်ႈတေမႃးၶႃႈ

['ၸိူင်းၸၢတ်ႈပၢၼ်', 'ၸိူင်းတႆး']

2024-11-22T02:52:52

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e-2/

ၸိုၼ်ႇႁႅင်း တွၼ်ႈသၢမ်သိပ်းဢဵတ်း

တွၼ်ႈသၢမ်သိပ်းဢဵတ်း လိူၼ်ႁႃႈသၢင်းၵျၢၼ်ႇထိုင်မႃး လဵၵ်ႉယႂ်ႇၼုမ်ႇထဝ်ႈ ဢွၼ်ႁဵတ်းၶဝ်ႈမုၼ်းႁေႃႇ ၶိုၼ်ႈၵျွင်းႁပ်ႉပီႊမႂ်ႇ သွၼ်းၼမ်ႉၽြႃး၊ သွၼ်းၼမ်ႉႁူတ်းၵၼ် ၸွမ်းဝၢၼ်ႈၸွမ်းႁိူၼ်း။ ၵူၼ်းႁဵတ်းၵၢၼ်ႁဵတ်းငၢၼ်းၵေႃႈ လိုဝ်ႈၵၢၼ်လိုဝ်ႈငၢၼ်းသေယဝ်ႉ ဢွၼ်ၵႂႃႇႁႃၵၼ်ႇတေႃး ဝၢၼ်ႈတႂ်ႈမိူဝ်းၼိူဝ် ပဵၼ်ၸုမ်းပဵၼ်ၸိူဝ်း သွၼ်းၼမ်ႉသူင်ႇသင်ႇၵၼ် လီပျေႃႇလီမူၼ်ႈ။ ၶမ်းလၢဝ်တႄႉၵေႃႈ ဢမ်ႇပေႃးသူၼ်ၸႂ်လွင်ႈၵႂႃႇၵၢတ်ႇၵႂႃႇၵျွင်း လွင်ႈၾိင်ႈငႄႈၾိင်ႈထုင်းသင်သေၵႃႈႁိုဝ် ၵူႈပွၵ်ႈမီးသႅင်ၼူၼ်းလႄႈမၼ်းလႆႈၵႂႃႇၸွမ်း၊ ၵူၺ်းၵႃႈ ဢမ်ႇမီးၵူၼ်းဢွၼ်ၵႂႃႇဢမ်ႇၵႃး သႅင်ၼူၼ်းသမ်ႉဢမ်ႇၸၢင်ႈၵႂႃႇလႆႈလႄႈ ၼင်ႈတူၺ်းပိူၼ်ႈယူႇတီႈႁိူၼ်းၼၼ်ႉၵူၺ်း။ လိူၼ်ႁႃႈသုတ်းၵႂႃႇ လိူၼ်ႁူၵ်းထိုင်မႃး ၽူၼ်တႄႇႁူတ်းႁၢတ်ႇ ၶမ်းလၢဝ် လႆႈပိုတ်ႇၽုၺ်ႇႁူင်းႁဵၼ်းမႃးၶိုၼ်းယဝ်ႉ။ ပီႊၼႆႉ လႆႈဝႃႈပဵၼ်ပီႊထီႉသွင်ယဝ်ႉ လုၵ်ႈႁဵၼ်းဢၼ် ဢမ်ႇလႆႈႁၼ်တင်းႁိုင်ၼၼ်ႉၵေႃႈ ၼင်ႇႁၢင်ႈသမ်ႉပေႃးၵေႃႉယႂ်ႇမႃး ႁင်းၽႂ်ႁင်းမၼ်း။ ၼႂ်းၶၢဝ်းတၢင်းၼိုင်ႈပီႊ တွၼ်ႈတႃႇၶမ်းလၢဝ်တႄႉ ပဵၼ်ပီႊဢၼ်ႁဵတ်းႁႂ်ႈမၼ်းလႆႈလႅၵ်ႈလၢႆႈၵႂႃႇတင်းၼမ်လႄႈ လႆႈတွၼ်ႈသွၼ်ၵႂႃႇတင်းၼမ်ယူႇ၊ ပီႊတေမႃးထႅင်ႈၼႆႉၵေႃႈ တေႃႈတေပဵၼ်လွင်ႈၶဵင်ႇတႃႉမၼ်းထႅင်ႈတင်းၼမ်။ ပီႊၼႆႉ မီးလုၵ်ႈႁဵၼ်းမႂ်ႇမႃးထႅင်ႈလႄႈ လုၵ်ႈႁဵၼ်းၵဝ်ႇၵေႃႈ တေသိုပ်ႇႁဵၼ်းၵႂႃႇမိူၼ်ၵဝ်ႇၵေႃႈဢမ်ႇလႆႈယဝ်ႉ၊ ႁူင်းႁဵၼ်းသမ်ႉမီးမိူၼ်ၵဝ်ႇ ၵူၼ်းသမ်ႉၼမ်လိူဝ်ၵဝ်ႇ၊ ၸၼ်ႉႁဵၼ်းၵေႃႈတိူဝ်းမႃးထႅင်ႈ မေႃသွၼ်သမ်ႉမီးမၼ်းၵေႃႉလဵဝ်ၵူၺ်းလႄႈ ပဵၼ်လွင်ႈယၢပ်ႇၸႂ်တွၼ်ႈတႃႇမၼ်းသေတႃႉ ပဵၼ်ၸိူင်ႉႁိုဝ်ၵေႃႈယဝ်ႉ ဢဝ်ၵမ်ႈမၼ်းဝႃႈႁေ ႁဵတ်းၵႂႃႇယူႇ။ ၼင်ႇႁိုဝ်ႁူင်းႁဵၼ်းပေႃးတေဢမ်ႇႁႅင်ႈလႅင်ႉ တူၺ်းၵဝ်ႇတူၺ်းမွင်ၼၼ်ႉ တေၽုၵ်ႇတူၼ်ႈမႆႉတူၼ်ႈမွၵ်ႇပၼ်သေ လၢတ်ႈႁႂ်ႈလုၵ်ႈႁဵၼ်းၶဝ် ဢဝ်တူၼ်ႈမႆႉတူၼ်ႈမွၵ်ႇႁိူၼ်းၶဝ်မႃးၼႆယူႇ၊ ၵေႃႉလဵၵ်ႉၵေႃႈဢဝ်မႃးတူၼ်ႈလဵၵ်ႉ ၵေႃႉယႂ်ႇၵေႃႈဢဝ်မႃးလၢႆတူၼ်ႈ ဢွၼ်ၽုၵ်ႇၸွမ်းၵၼ် တေႃႇပေႃးယဝ်ႉယူႇ။ မိူဝ်ႈလႆႈႁၼ်လုၵ်ႈႁဵၼ်းဢွၼ်ႇမၼ်း မေႃၽုၵ်ႇသွမ်ႈၸိူင်ႉၼၼ်ၼႆၵေႃႈ ႁဵတ်းႁႂ်ႈမၼ်းဝူၼ်ႉႁၼ်လႆႈ လွၵ်းလၢႆးၵၢၼ်သွၼ် ပုၼ်ႈတႃႇ လုၵ်ႈႁဵၼ်းၸၼ်ႉယႂ်ႇ ဢၼ်ႁဵၼ်းႁူႉဝႆး၊ ႁဵၼ်းလႆႈတၢၼ်ႇတၢၼ်ႇယဝ်ႉလႄႈ ၵၢၼ်ႁဵၼ်းၵေႃႈႁႂ်ႈမိူၼ်ၵၢၼ်သွၼ် ၵၢၼ်သွၼ်ၵေႃႈႁႂ်ႈမိူၼ်တူဝ်ထူပ်းၼၼ်ႉ ၸင်ႇဝူၼ်ႉလႆႈဝႃႈ ႁႂ်ႈလုၵ်ႈႁဵၼ်းမၼ်းႁဵတ်းသူၼ်ၽၵ်းၼႂ်းႁူင်းႁဵၼ်းၼႆယူႇယဝ်ႉ။ ၵူၼ်းၸိူင်ႉၼင်ႇၶမ်းလၢဝ်ၼႆႉ ပေႃးဝႃႈႁဵတ်းၼႆၵေႃႈ ႁဵတ်းတေႉၼင်ႇဝႃႈ ပွတ်းၼႂ်သွၼ်လိၵ်ႈယဝ်ႉ ဝၢႆးဝၼ်းမႃးၵေႃႈ ၸိူဝ်းယူႇၸၼ်ႉ-1 ပီႊၼႆႉတႄႉ လႆႈဢွၼ်ၵၼ်ယိပ်းၽႃႉယိပ်းသဵမ်သေဝဵၵ်ႉလိၼ်ၵၼ်ယူႇယဝ်ႉၼႃႇ။ ပီႊၵၢႆမၼ်းလႆႈႁဵတ်းၵႂႃႇ 2 ၸၼ်ႉ ၸၼ်ဢွၼ်ႇလႄႈၸၼ်ႉယႂ်ႇ၊ ၵူၺ်းၵႃႈ ပီႊၼႆႉ ၸၼ်ႉယႂ်ႇၶိုၼ်ႈၸၼ်ႉမႃးပဵၼ်ၸၼ်ႉ-1 လႄႈ ၸၼ်ႉဢွၼ်ႇသမ်ႉ ၶိုၼ်ႈမႃးပဵၼ်ၸၼ်ႉယႂ်ႇသေ လုၵ်ႈဢွၼ်ႇဢၼ်ၸင်ႇႁႃမႃးယူႇမႂ်ႇလႄႈ လုၵ်ႈဢွၼ်ႇပီႊၵၢႆ ဢမ်ႇပႆႇမေႃသင်ၼၼ်ႉ ၶိုၼ်းဢဝ်ယူႇၸၼ်ႉဢွၼ်ႇၵႂႃႇယဝ်ႉ။ ၸၼ်ႉဢွၼ်ႇၼၼ်ႉၵေႃႈ ပီႊၼႆႉတႄႉ ၶမ်းလၢဝ်ႁႂ်ႈၼွင်ႉလႅင်သွၼ်ၸွႆႈယဝ်ႉ။ သမ်ႉဝႃႈၼွင်ႉလႅင်တေဢမ်ႇပႆႇမေႃလိၵ်ႈတႆးလီသေတႃႉၵေႃႈ တွၼ်ႈတႃႇလုၵ်ႈဢွၼ်ႇၸၼ်ႉဢွၼ်ႇၼၼ်ႉ လႆႈဝႃႈမၼ်းပေႉလီလီယူႇ၊ လွင်ႈၵုမ်းထိင်းလုၵ်ႈဢွၼ်ႇၵေႃႈမၼ်းလႆႈလႄႈ လႆႈဝႃႈၸွႆႈၶမ်းလၢဝ်လႆႈၼမ်တႄႉတႄႉ ဝႆႉပဵၼ်မေႃသွၼ်ၵေႃႉၼိုင်ႈ ယူႇယဝ်ႉ။ သမ်ႉဝႃႈၼွင်ႉလႅင်ဢမ်ႇလႆႈႁဵၼ်းၸွမ်းပိူၼ်ႈသေတႃႉ ၶမ်းလၢဝ်ၵေႃႈ ႁႃပပ်ႉလိၵ်ႈပပ်ႉလၢႆးၸိူဝ်းၼႆႉ ပၼ်ႁႂ်ႈမၼ်းၽိုၵ်းလူၽိုၵ်းဢၢၼ်ႇၵႂႃႇယူႇ။ သမ်ႉဝႃႈၵၢၼ်ႁဵၼ်းပီႊၼႆႉ တေသုၵ်ႉသၵ်ႉယူႇသေတႃႉ ၵွပ်ႈပဵၼ်ပီႊထီႉသွင်ယဝ်ႉလႄႈ မၼ်းၵေႃႈႁူႉမေႃႁႃတၢင်းၵႄႈၶႆမႃးလႆႈယူႇၽွင်ႈယဝ်ႉ။ ၵူႈလွင်ႈၵေႃႈ ဢမ်ႇလႆႈယၢပ်ႇပူၼ်ႉႁႅင်းၼႃႇလႄႈ မီးတၢင်းဢွၵ်ႇပၼ်ယူႇတႃႇသေႇ။ ၶၢဝ်းၾူၼ်ႁူဝ်ႁိုဝ်ႉ ဝၢၼ်ႈၼွၵ်ႈၼႃးပၢင်ႇတၢင်းလိၼ်ၼၼ်ႉ မီးၵူမ်ႇပိူဝ်ႉဢုင်ငႂ်ႈတဵမ်ယူႇသဵင်ႈယဝ်ႉ၊ ပီႊၵၢႆတႄႉတၢင်းယၢပ်ႇၼႃႇၶၢၼ်ၸႂ်ၼႃႇ ပီႊၼႆႉတႄႉ သႂ်ႇသွၵ်းတိၼ်ဢူတ်ႇသေ ယၢင်ႈႁၢင်ႇယၢင်ႈႁိင်ႇၵႂႃႇတိၵ်းတိၵ်းယဝ်ႉ။ ယၢမ်းႁူဝ်ၶမ်ႈ ၽွင်းၶမ်းလၢဝ်ၶဝ်တိုၵ်ႉၼင်ႈၵိၼ်ၶဝ်ႈယူႇၼၼ်ႉ ၸင်ႇသမ်ႉငိၼ်းသဵင်ထူဝ်ႈလင်မေႃးမႃး သႅင်ၼူၼ်းၼႅတ်ႈဢႅၼ်ႇလႅၼ်ႈၼင်ႇလုၵ်ႈဢွၼ်ႇသေၵႂႃႇငွၵ်ႈတူၺ်း ၵူၺ်းၵႃႈ ၵူၼ်းၵေႃႉဢၼ်မၼ်းလႆႈႁၼ်ၼၼ်ႉ မိုတ်ႈတႃယူႇမိူၼ်တေဢမ်ႇႁူႉၸၵ်းသေ ၼႅတ်ႈဢႅၼ်ႇလႅၼ်ႈမႃးငွမ်သႂ်ႇလင်ၶမ်းလၢဝ်ၼၼ်ႉလွႆးလွႆးယဝ်ႉ။ “ၽႂ်မႃးလႃႇၼူၼ်း” ၼၢႆးထၢမ်ၸူး။ သႅင်ၼူၼ်းဢမ်ႇတွပ်ႇႁေဢမ်ႇၵႃး ၵူမ်ႈၼႃႈၵူမ်ႈတႃမႅပ်ႉသႂ်ႇလင်ၶမ်းလၢဝ်ၼၼ်ႉယူႇတိၵ်းတိၵ်းၵူၺ်း။ ယၢမ်းၼၼ်ႉ ၸင်ႇသမ်ႉမီးသဵင်ဢၼ်ယၢမ်ႈငိၼ်း “ၼၢႆး!! ပီႈၼၢင်း.. ၶႃႈမႃးၶိုၼ်းယဝ်ႉ” “ဢမ်ႇၸႂ်ႈသဵင်ဢၢႆႈၼွင်ႉႁိုဝ်လႃႇၼၼ်ႉၼၢႆး!!..” ၼၢႆးလႄႈၶမ်းလၢဝ်ၼၼ်ႉၵေႃႈ ဢွၼ်ၵၼ်လုၵ်ႉၵႂႃႇတူၺ်း သမ်ႉပေႃးလိုမ်းသႅင်ၼူၼ်းယဝ်ႉ။ “ဢၢႆႈၼွင်ႉ!!” ႁၼ်ၼႃႈယဝ်ႉၵေႃႈ သမ်ႉပေႃးႁၼ်ၶိုၼ်းဝၼ်းဢၼ်လႅင်းမိူင်းသႂ်ပၢႆႈမိူဝ်းပႅတ်ႈမၼ်းၼၼ်ႉမႃးလႄႈ “မႃးၼႆႉလူး” တင်းမိုဝ်းမၼ်းၼၼ်ႉ ယိုၼ်းတၢဝ်းသႂ်ႇႁူလႅင်းမိူင်းသႂ်သေ ယၵ်းလိမ်ႇသႂ်ႇပၼ်ယဝ်ႉ။ “ပီႈ ႁဵတ်းသင်ၶႃႈလႃႇၼႆႉ ၶႃႈၸဵပ်းဢေႃႈ” “မႂ်းႁဵတ်းသင်ၵဝ်ဝႆႉ ဢမ်ႇတွင်းလႆႈႁႃႉ တိုၵ်ႉမီးမႃးထၢမ်လႆႈယူႇ” မႄးဢဝ်သူၼ်ႈတိၼ်မၼ်းထိပ်ႇသႂ်ႇၶႃလႅင်းမိူင်းသႂ် ဢၼ်ဢိူၵ်ႇၵူမ်ႇဢိူၵ်ႇဢုင်လူင်မႃးၼၼ်ႉ ၶႃသမ်ႉပေႃးငေႃးၶူတ်းလူင်ၵႂႃႇ။ “ပွႆႇမၼ်းၵႂႃႇႁေလႄႈ..” ၶဝ်ၵေႃႈၸွႆႈတေႃႉၶူဝ်းတေႃႉလဵင်းၶဝ်ႈမိူဝ်းၵႂႃႇၼႂ်းႁိူၼ်းယဝ်ႉ။ ၼၢႆးၸင်ႇၶိုၼ်းထၢမ်လႅင်းမိူင်းသႂ် “ၵိၼ်ၶဝ်ႈယဝ်ႉႁႃႉ!!” “တွင်ႉမႆႈထူၼ်ႈယဝ်ႉဢေႃႈၼႆႉ” ဢွၼ်ၵၼ်ၶဝ်ႈၵႂႃႇၼႂ်းသွင်ႇၾႆး ဢၼ်မီးမၢၵ်ႇၾႆးၶၢဝ်ၶၢဝ်ႁိူဝ်ႈလႅင်းယူႇ လႆႈမႃးမိူဝ်ႈၶမ်းလၢဝ်မိူဝ်းႁိူၼ်းဝၢႆးဢွၵ်ႇဝႃႇၼၼ်ႉယဝ်ႉ။ ၵူၺ်းၵႃႈ ၼႂ်းသွင်ၾႆးၼၼ်ႉၵေႃႈ ဢမ်ႇလႆႈႁၼ်သႅင်ၼူၼ်းယဝ်ႉ ဢမ်ႇႁူႉမၼ်းႁၢႆၵႂႃႇမိူဝ်ႈလႂ်။ “သႅင်ၼူၼ်းလူးၵႂႃႇလႂ်ယဝ်ႉလႃႇ!!” ၶမ်းလၢဝ်တူၵ်းၸႂ်ႁေထၢမ်။ “ဢိူဝ်ႈ! မိူဝ်ႈၵႆႈမီးယူႇလူး မိူဝ်းမီးၼႂ်ႁိူၼ်းႁႃႉတေႃႈ” ၶမ်းလၢဝ်ၵေႃႈၼႅတ်ႈလုၵ်ႉၵႂႃႇႁႃတူၺ်းၼႂ်းႁိူၼ်းယဝ်ႉ၊ ၵူၺ်းၵႃႈဢမ်ႇလႆႈႁၼ်။ လႅင်းမိူင်းသႂ်ၵေႃႈ မိူဝ်ႈငိၼ်းၸိုဝ်ႈဝႃႈ သႅင်ၼူၼ်းၼႆၵူၺ်း သမ်ႉပေႃးလႄႇဝၢႆႇယၵ်ႉတူၺ်းၸွမ်းယဝ်ႉ။ “သႅင်ၼူၼ်း! ၼႆၶႃႈႁႃႉ..” “ၸၢႆးတေပႆႇႁူႉလွင်ႈၼႆႉ..” ၼၢႆးဝႆႉသဵင်မွင်ၸႂ်သေလၢတ်ႈၸူး။ “ၶႃႈၵေႃႈထၢင်ႇယူႇဝႃႈမၼ်းပဵၼ်သင်ၼႆ ဢမ်ႇလႆႈႁၼ်ႁိူၼ်းၶဝ်ယဝ်ႉ ၶဝ်ပၢႆႈၵႂႃႇယဝ်ႉႁိုဝ် လွမ်ဝူၼ်ႉယူႇဢေႃႈ” ၶမ်းလၢဝ်ဢၼ်ၸွမ်းႁႃသႅင်ၼူၼ်းဢမ်ႇႁၼ်ၼၼ်ႉၵေႃႈ “ၶႃႈတေၵႂႃႇႁႃတူၺ်းတၢင်ႇတီႈၵွၼ်ႇၶႃႈၼၢႆး” လႅၼ်ႈလူင်းႁိူၼ်းၵႂႃႇယဝ်ႉ။ ၼၢႆးဢဝ်လွင်ႈသႅင်ၼူၼ်းလႆႈထူပ်းၼၼ်ႉ ၶႆႈၼႄလႅင်းမိူင်းသႂ်ယဝ်ႉ၊ ၵိၼ်ၶဝ်ႈယူႇၵေႃႈ သမ်ႉပေႃးဢဝ်ၵမ်းၶဝ်ႈမၼ်းၸၢင်ၵႂႃႇသေ ၽႃႈၸေႃႉမၼ်းတူၵ်းလူင်းၼိူဝ်ၽၢၵ်ႈႁိူၼ်းယဝ်ႉ ၼင်ႈႁေမိုင်ယူႇယဝ်ႉၼႃႇ။ ၶမ်းလၢဝ်ၼၼ်ႉၵေႃႈ ၸွမ်းႁႃပေႃးၶႂ်ႈၸွတ်ႇဝၢၼ်ႈၵေႃႈဢမ်ႇႁၼ်၊ ၵူၼ်းၼႂ်းဝၢၼ်ႈၵမ်ႈၽွင်ႈၵေႃႈ ဢွၼ်ၵၼ်ၸွမ်းႁႃၸွႆႈၵၼ်ယူႇ။ ၸွမ်းၶႆႈထိုင်မိူင်းပေႃးလႅင်းၵေႃႈ ဢမ်ႇႁၼ်ႁွႆးတၢင်းမၼ်းသေဢိတ်းဝႃႈၵႂႃႇတၢင်းလႂ်။ ၵႃႈဢမ်ႇပႆႇထူပ်းတူဝ်သႅင်ၼူၼ်း ၶဝ်ၵေႃႈယင်းတိုၵ်ႉၸွမ်းႁႃယူႇတိၵ်းတိၵ်း လႅင်းမိူင်းသႂ်ၼၼ်ႉတႄႉ ၸွမ်းႁႃပၼ်သႅင်ၼူၼ်း သမ်ႉပေႃးဢမ်ႇၵိၼ်ဢမ်ႇၼွၼ်းလႆႈ မီးၵႂႃႇသၢမ်ဝၼ်းယဝ်ႉ၊ ဢဝ်မၼ်းသမ်ႉပေႃးမဝ်းလူမ်ႉၵႂႃႇ ပိူၼ်ႈပေႃးလႆႈမႅၵ်ႇမိူဝ်းတီႈႁိူၼ်းယဝ်ႉ။ ၼွၼ်းလိုဝ်ႈၵႂႃႇပဵၼ်ၼိုင်ႈဝၼ်းတဵမ်တဵမ် ပေႃးဝႃႈမၼ်းတိုၼ်ႇမႃးသေထၢမ်သႅင်ၼူၼ်းၵေႃႈ ႁူႉဝႃႈသႅင်ၼူၼ်းၼၼ်ႉ ထူပ်းႁၼ်ၸဵမ်မိူဝ်ႈဝႃးယဝ်ႉ လႆႈႁၼ်တူဝ်တၢႆမၼ်းၽူးယူႇၼိူဝ်ၼမ်ႉ ပွတ်းတၢင်းတႂ်ႈဝၢၼ်ႈႁူၵ်းၼၼ်ႉလႄႈ ၵူၼ်းႁႃပႃၶဝ်လႆႈၵႂႃႇႁၼ်ၺႃးၼႆယဝ်ႉ။ သိုပ်ႇလူၵႂႃႇထႅင်ႈ တွၼ်ႈတေမႃးၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-11-27T07:43:56

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e-7/

ၸိုၼ်ႇႁႅင်း တွၼ်ႈသၢမ်သိပ်းႁူၵ်း

တွၼ်ႈသၢမ်သိပ်းႁူၵ်း ၽွင်းၶၢဝ်းၵတ်း ယၢမ်းၵၢင်ၼႂ်လႃႈ ၵၢင်ဝၼ်းၶိုၼ်ႈသုင် လႅတ်ႇမႆႈတၢၼ်ႇတၢၼ်ႇ သဵင်ဢၢၼ်ႇလိၵ်ႈလုၵ်ႈႁဵၼ်းၶဝ် ပဵၼ်သိူင်းပဵၼ်သိူင်းၼၼ်ႉ ၸင်ႇသမ်ႉမီးသဵင်မၢၵ်ႇတႅၵ်ႇလင်မေႃးပၼ်းယွၼ်ႈတွင်ႈထိုင်ႁူင်းႁဵၼ်း ပလိူင်ႈ! လိူင်ႈလိူင်ႈ ၵိုင်ႈၵိုင်ႈ သဵင်လင်ၸီးတွင်ႈမေႃးမႃးၼႂ်းႁူ ပေႃးဢမ်ႇလႆႈငိၼ်းသဵင်သင်ၵႂႃႇၵမ်းၼိုင်ႈ ၼင်လိၼ်မိူင်းပေႃးသၼ်ႇ ႁူင်းႁဵၼ်းပေႃးၶဝ်ႇၶွၼ်းလူင်ၵႂႃႇသဵင်ႈ လုၵ်ႈဢွၼ်ႇၶဝ်ၵေႃႈတူၵ်းၸႂ် သမ်ႉပေႃးတိုၼ်ႇၽူင်ႉတႅၵ်ႇယၢႆႈ ဢမ်ႇထၢင်ႇဝႃႈ တီႈၼႂ်းဝၢင်းႁူင်းႁဵၼ်းၶဝ်ၼၼ်ႉ တေမီးလုၵ်းလူင်ယႂ်ႇယႂ်ႇဝႆႉယူႇလႄႈ သူၼ်ၶဝ်သုမ်ႉသႃလႃး တီႈလဵၼ်ႈတၢင်းလဵၼ်ႈၶဝ် လူႉလႅဝ်ၽင်ႉယွၵ်းလူင်ၵႂႃႇသဵင်ႈယဝ်ႉ။ ၶမ်းလၢဝ်ၵေႃႈၵႂင်ၵႂင်ၵႃးၵႃးမူတ်းယဝ်ႉ ဢမ်ႇႁူႉဝႃႈတေလႆႈႁဵတ်းႁိုဝ်လီ တေယူႇတီႈၼႂ်းႁူင်းႁဵၼ်းႁႃႉ တေႁႂ်ႈလုၵ်ႈဢွၼ်ႇၶဝ်ပွၵ်ႈမိူဝ်းႁႃႉ၊ မၢၵ်ႇလူင်လုၵ်ႈၼၼ်ႉသမ်ႉ လုၵ်ႉတၢင်းလႂ်မႃး တင်းၵူဝ်တင်းမႆႈၸႂ်လုၵ်ႈႁဵၼ်းမၼ်းလေႃးၵၼ် ပဵၼ်သုၵ်ႉပဵၼ်သၵ်ႉမူတ်းယဝ်ႉ။ မိူဝ်ႈပိူၼ်ႈငိၼ်းသဵင်မၢၵ်ႇတႅၵ်ႇၼၼ်ႉၵေႃႈ ၵူၼ်းဝၢၼ်ႈၶဝ်ၵမ်ႈၽွင်ႈ ဢွၼ်ၵၼ်မႆႈၸႂ်သေမႃးတူၺ်းမႃးၸွႆႈၵၼ်သေ ႁႂ်ႈလုၵ်ႈႁဵၼ်းၶဝ်ပွၵ်ႈမိူဝ်းၶိုၼ်း ၵူၼ်းလူင်ၶဝ်ၵမ်ႈၽွင်ႈၵေႃႈမိူဝ်းသူင်ႇယဝ်ႉ၊ ဝၢႆးသေဝၼ်းၼၼ်ႉ ငဝ်းလၢႆးၼႂ်းဝၢၼ်ႈၶဝ်ၵေႃႈဢမ်ႇလီလႄႈ လႆႈဢိုတ်းႁူင်းႁဵၼ်းဝႆႉၸူဝ်ႈၶၢဝ်းယူႇယဝ်ႉ။ ဢမ်ႇႁူႉဝႃႈၸုမ်းသိုၵ်းလႂ်လၢႆလၢႆ လတ်းၽၢၼ်ႇၽႅတ်ႈဝၢၼ်ႈၶဝ်မႃး ၸွမ်းထိူၼ်ႇၵေႃႈ ပေႃးပဵၼ်သိုၵ်းယူႇသဵင်ႈ တေၵႂႃႇတၢင်းလႂ်ၵေႃႈ ပဵၼ်ဢၼ်လီမႆႈၸႂ်ယူႇတႃႇသေႇယဝ်ႉ၊ ၵူႈပွၵ်ႈ ယၢမ်ႈမီးယူႇသိုၵ်း ၵူၺ်းၵႃႈ ၵႂႃႇၵႂႃႇမႃးမႃးႁိုင်ႁိုင်ၼိုင်ႈပွၵ်ႈၵူၺ်း မိူဝ်ႈလဵဝ်တႄႉ တူင်ႉတူင်ႉၼိုင်ၼိုင်ယူႇတႃႇသေႇလႄႈ ၵႆႉၵႆႉလႆႈငိၼ်းသဵင်မၢၵ်ႇတႅၵ်ႇ ၸွမ်းႁူၺ်ႈၸွမ်းလွႆ ၵွင်ႈလင်လူင်မေႃးထိုင်ၼႂ်းဝၢၼ်ႈယူႇယဝ်ႉ။ ယၢမ်းၵၢင်ၶိုၼ်းၶၢဝ်းၼွၼ်းယဵၼ် ၵူၺ်းၵႃႈဢမ်ႇမီးသဵင်ယဵၼ် မီးသဵင်သႅၼ်ႇႁွင်ႉလင်ၵွင်ႈပေႃးတဵမ်ဝၢၼ်ႈ “ပၢႆႈလႄႈ! ပၢႆႈလႄႈ..” ၾႆးႁုပ်ႇမႆႈလင်ႁိူၼ်းၵူၼ်းပေႃးလုၵ်ႉပဵၼ်ၾႆး သဵင်ၵွင်ႈလၼ်ႇၼၼ်ႈပၼ်းဢူၼ် ဢမ်ႇႁူႉတေလႆႈပၢႆႈၵႂႃႇတၢင်းလႂ်ယဝ်ႉ။ ၸဵမ်လုၵ်ႈဢွၼ်ႇၵူၼ်းလူင် တီႈဝၢၼ်ႈၸိင် ဢွၼ်ၵၼ်လႅၼ်ႈလူင်မႃးတၢင်းဝၢၼ်ႈဢုင်ယဝ်ႉ၊ တီႈႁိူၼ်းၼႂ်းဝၢၼ်ႈဢုင်ၼၼ်ႉၵေႃႈ ၵူၼ်းသမ်ႉပေႃးၵိုၼ်းၶွၼ်ႈဝႆႉယူႇ။ ၸွမ်းသၢႆသဵၼ်ႈတၢင်းမိူဝ်းဝဵင်းၵေႃႈ တေႃႈဢမ်ႇလွတ်ႈၽေးမိူၼ်ၵၼ် ၵႆႉၵႆႉမီးသိုၵ်းယိုဝ်းၵၼ်ယူႇတႃႇသေႇ။ ၵၢင်ၼႂ်မိူင်းလႅင်းမႃး လႆႈႁၼ်ၵူၼ်းမၢတ်ႇၵူၼ်းၸဵပ်းမီးၼမ် ၽႂ်ၽႂ်ၵေႃႈ ဢွၼ်ၵၼ်ထၢမ်ႁႃမေႃယႃယဝ်ႉ ၵူၺ်းၵႃႈ ႁႃၸိူင်ႉႁိုဝ်ၵေႃႈဢမ်ႇထူပ်း ၶမ်းလၢဝ်ၼၼ်ႉၵေႃႈ လႆႈမိူဝ်းၸွမ်းၶႆႈၵႂႃႇတၢင်းဝၢၼ်ႈၸိင်ၼၼ်ႉယူႇ၊ မိူဝ်ႈလႆႈမိူဝ်းႁၼ်ဝၢၼ်ႈၸိင်ၼၼ်ႉ ႁဵတ်းႁႂ်ႈမၼ်းသမ်ႉပေႃးမိူၼ်ႇမိုင်ၵႂႃႇ သိုပ်ႇယဵပ်ႇယၢင်ႈတမ်းတိၼ်ပေႃးဢမ်ႇလႆႈ ၼႂ်းၸႂ်ဢိုၵ်ႉၼိုၵ်ႉမႃး မိူဝ်ႈလႆႈႁၼ် လင်ႁိူၼ်းၵူၼ်းၵိုၼ်း သုမ်ႉၶႃးလဵၵ်းမုင်းတဵမ်လင် ထုၵ်ႇၾႆးၽဝ်ၵိုတ်းၽဝ်ႇဢမ်ႇလိူဝ်သင်သေဢိတ်းယဝ်ႉၼၼ်ႉ၊ ဢမ်ႇၸၢင်ႈႁဵတ်းႁိုဝ် မၼ်းၵေႃႈၽႃႇႁွႆးၾႆးမႆႈၼၼ်ႉလူင်ၵႂႃႇ မၢင်တီႈၾႆးယင်းတိုၵ်ႉလုၵ်ႉမႆႈၵႂၼ်းတိုၵ်ႉၺူဝ်းယူႇလူးၵွၼ်ႇ၊ သမ်ႉဝႃႈဢမ်ႇလႆႈႁၼ်သင် ဢမ်ႇမီးသင်ယဝ်ႉသေတႃႉၵေႃႈ ႁႂ်ႈပေႃးယုမ်ႇၸႂ်လႆႈၼၼ်ႉ ဢမ်ႇဝႃႈတူဝ်လိပ်းႁိုဝ်တူဝ်တၢႆ မၼ်းၵေႃႈတေဢၢၼ်းႁႃႁႂ်ႈထူပ်းယဝ်ႉ။ ၼႂ်းပႃႇၽုင်မုၵ်ႉၾႆးၵိုၼ်းၸိူင်ႉၼၼ် တေပဵၼ်တူဝ်လိပ်းႁိုဝ်တူဝ်တၢႆ ဢမ်ႇႁၼ်သင်သေမဵဝ်းယဝ်ႉ တေႃႈၼင်ႇလုပ်ႇၵူၺ်းၵေႃႈ ယင်းတေမႆႈၵႂႃႇပႃးယဝ်ႉၼႆ ဢမ်ႇတၼ်းဝူၼ်ႉၺႃး၊ ဝူၼ်ႉဝႃႈတေလႆႈႁူပ်ႉၵူၼ်းၵေႃႉဢၼ်ၸိုဝ်ႈႁွင်ႉ မေႃယႃဢွၼ်တိုၼ်းၼၼ်ႉယူႇၵူၺ်းယဝ်ႉ။ ႁႃတေႃႇမိူင်းၶမ်ႈၵေႃႈဢမ်ႇႁၼ်သင်ယဝ်ႉ ဢၼ်မၼ်းလႆႈႁၼ်ယူႇၼၼ်ႉတႄႉ ဝၢၼ်ႈဢုင်ဢွၼ်ႇၶဝ်ၼၼ်ႉၵေႃႈ မုင်ႈႁၼ်ပဵဝ်ၾႆးလုၵ်ႉႁုၼ်ႈႁုၼ်ႈယူႇထႅင်ႈယဝ်ႉၼႃႇ မၼ်းၼၼ်ႉၵေႃႈ ၼႅတ်ႈဢႅၼ်ႇလႅၼ်ႈမိူဝ်းၵႂႃႇၶိုၼ်းၵမ်းလဵဝ်၊ မိူဝ်ႈမိူဝ်းၸွမ်းတၢင်းၼၼ်ႉသမ်ႉ ၺႃးသႂ်ႇၸုမ်းသိုၵ်းလႄႈ မၼ်းလႆႈပၢႆႈပႅပ်ႉယုမ်းဝႆႉ ပႂ်ႉတေႃႇၵူၼ်းၸိူဝ်းၼၼ်ႉသမ်ႉပေႃးပူၼ်ႉၵႂႃႇယူႇယဝ်ႉ။ ႁၼ်ၵူၼ်းၸိူဝ်းၼၼ်ႉယဝ်ႉ ၼႂ်းၸႂ်တႄႉၸဵပ်းၸႂ် ၶႂ်ႈႁႂ်ႈၶဝ်လႆႈလူႉတၢႆၵႂႃႇမိူၼ်ၵၼ်ဢိူဝ်ႈ၊ တူဝ်လဵဝ်ႁင်းၵူၺ်း ႁဵတ်းသင်ဢမ်ႇၸၢင်ႈ ၶိူင်ႈမိုဝ်းသင်ၵေႃႈဢမ်ႇမီး ၵၢမ်ႇလီဢၼ်ၶဝ်ဢမ်ႇႁၼ်မၼ်းၵွၼ်ႇယဝ်ႉ။ ဝၢႆးၶဝ်ပူၼ်ႉၵႂႃႇ မၼ်းၼႅတ်ႈဢႅၼ်ႇလႅၼ်ႈမိူဝ်းၵႂႃႇဝၢၼ်ႈၶဝ် ၸဵမ်ႁိူၼ်း ၸဵမ်ႁူင်းႁဵၼ်း သမ်ႉပေႃး လူႉလႅဝ်မႆႈၵႂႃႇမူတ်းယဝ်ႉၼႃႇ၊ ၵူႈလွင်ႈဢၼ်လႆႈသၢင်ႈမႃးတင်းႁိုင်ၼၼ်ႉ လႆႈထုၵ်ႇၾႆးၽဝ်ယႃႉလႅဝ်ၵႂႃႇၼႂ်းၸူဝ်ႈၽႅပ်ႉတႃၵူၺ်း တူၺ်းသေဢဝ်ၼမ်ႉတႃတူၵ်းယူႇၵူၺ်းယဝ်ႉ ဢမ်ႇၸၢင်ႈႁဵတ်းသင်လႆႈ။ ၵူၼ်းဝၢၼ်ႈၸိူဝ်းၼၼ်ႉၵေႃႈ ဢမ်ႇၸၢင်ႈႁဵတ်းႁိုဝ် သမ်ႉဝႃႈသဵၼ်ႈတၢင်း တၢင်းၼႃႈ တေလႆႈထူပ်းပၢင်တိုၵ်းႁႃႉ တေယူႇလွတ်ႈႁိုဝ် ၵႃႈတေလႆႈဢဝ်ၵၢမ်ႇမၼ်းဝႃႈၵူၺ်းယဝ်ႉ ဢွၼ်ၵၼ်မုင်ႈၼႃႈမိူဝ်းၵႂႃႇၼႂ်းဝဵင်းၼၼ်ႉ ပဵၼ်ယိုတ်ႈပဵၼ်သၢႆယူႇ။ ၶမ်းလၢဝ်ၵေႃႈ တေႃႈဢမ်ႇလိူဝ်လႆႈမိူၼ်ၵၼ် တူဝ်လဵဝ်ႁင်းၵူၺ်း လႅၼ်ႈလမ်းမိူဝ်းၵႂႃႇၸွမ်းလင်ပိူၼ်ႈ ၶႅပ်းတိၼ်သမ်ႉပေႃးၶၢတ်ႇ လႆႈပႆတိၼ်လၢႆမိူဝ်းၵူၺ်းယဝ်ႉ၊ ဢွၼ်ၵၼ်သိုပ်ႇၶၢဝ်းတၢင်းၵႂႃႇ ပေႃးႁိူဝ်ႉၵေႃႈလိုဝ်ႈႁေ မိူဝ်းလိုဝ်ႈၵႂႃႇၸွမ်းတၢင်း ယူဝ်ဝႃႈတေလႆႈလိုဝ်ႈႁိူဝ်ႉလိုဝ်ႈၸႂ်လီလီ ဢွၵ်ႇၼွၵ်ႈတၢင်းၵႂႃႇၵူၺ်း သမ်ႉပေႃးလႆႈငိၼ်းသဵင်မၢၵ်ႇတႅၵ်ႇဢၼ်ပိူၼ်ႈၽင်ဝႆႉယူႇယဝ်ႉၼႃႇ။ ပေႃးတၢႆၵေႃႈ ႁဵတ်းၶုမ်ၵႂႃႇတီႈၼၼ်ႈပၼ်ၵူၺ်းယဝ်ႉ ဢမ်ႇတၢႆၵေႃႈ ၸွႆႈၵၼ်ႁၢမ်ႁေမိူဝ်းၵႂႃႇတိၵ်းတိၵ်း ပႆတၢင်းသုတ်းဝၼ်းသုတ်းၶိုၼ်းၵေႃႈ ဢွၼ်ၵၼ်ႁွတ်ႈထိုင် ဢွင်ႈတီႈၵူၼ်းပၢႆႈၽေး တီႈမီးၵူၼ်းၼမ်ၵူၼ်းလၢႆမႃးယူႇသၢင်ႈၵိၼ်သဝ်းဝႆႉယူႇ ၼၼ်ႉယဝ်ႉ။ ၶမ်းလၢဝ်ၼၼ်ႉတႄႉၵေႃႈ မိူဝ်ႈႁွတ်ႈထိုင်ၼႆၵေႃႈ တိၼ်ၼၼ်ႉဢမ်ႇႁူႉၼိူဝ်ႉသင်ယဝ်ႉ တင်းလိူတ်ႈတင်းၵူမ်ႇၶူၼ်းလေႃးၵၼ် သမ်ႉပေႃးဢမ်ႇႁၼ်ႁွႆးၸဵပ်းယဝ်ႉလူး။ လုၵ်ႈႁဵၼ်းမၼ်းၼၼ်ႉ ဢမ်ႇႁၼ်ဢူႈမႄႈၶဝ်ယဝ်ႉၼႆၵေႃႈ ဢွၼ်ၵၼ်မႃးႁႃမၼ်း မီးယူႇလၢႆၵေႃႉ၊ ၵမ်ႈၽွင်ႈၵေႃႈတွင်ႉမႆႈၶဝ်ႈ ၵမ်ႈၽွင်ႈၵေႃႈၵူဝ် ၵမ်ႈၽွင်ႈၵေႃႈႁွင်ႉႁႆႈ ပေႃးပဵၼ်သဵင်လုၵ်ႈဢွၼ်ႇယူႇသဵင်ႈ။ ၶမ်းလၢဝ်ၼၼ်ႉတႄႉ ၼင်ႇၵႃႈမၼ်းႁဵတ်းလႆႈ ဢွင်ႈတီႈလႂ်လႅပ်ႈမီးၶဝ်ႈမီးၽၵ်းၼႆၵေႃႈ ၵႂႃႇႁႃတူၺ်းယဝ်ႉ ၵူၺ်းၵႃႈ တီႈႁုင်မိုဝ်ႉၵႅင်ၼၼ်ႉ ၶဝ်ႈၽၵ်းသမ်ႉပေႃးမူတ်းသဵင်ႈယဝ်ႉလူး ဢမ်ႇလိူဝ်သေယူတ်ႇသေဢိတ်းယဝ်ႉ။ ၶဝ်ႈသၢၼ်ၵူၺ်းၵေႃႈဢမ်ႇလိူဝ်ယဝ်ႉ တေႃႈၼင်ႇၼမ်ႉယင်းဢမ်ႇလႆ တေၸၢင်ႈႁဵတ်းႁိုဝ်ထႅင်ႈယဝ်ႉ။ ဢမ်ႇမီးၵေႃႈၵႃႈတေလႆႈဢိုပ်းၵူၺ်းယဝ်ႉၼႆႁိုဝ် မၼ်းၵေႃႈႁိုဝ်တေပၼ်လုၵ်ႈဢွၼ်ႇဢိုပ်းလႆႈ ၵႂႃႇၸွမ်းၶွၵ်းၸွမ်းၶေႇၼႂ်းမေႃႈၶဝ်ႈဢၼ်ပႆႇလႆႈလၢင်ႉၼၼ်ႉ ၶဝ်ႈၶႅမ်ႈၵေႃႈဢမ်ႇၵိုတ်းယဝ်ႉ ဢဝ်ၵိူဝ်ဢွႆသႂ်ႇၼႂ်းဢၢင်ႇၼၼ်ႉသေ ႁွပ်ႇလူင်ၵႂႃႇတၢင်းလုၵ်ႈဢွၼ်ႇယူႇၼၼ်ႉယဝ်ႉ။ လုၵ်ႈဢွၼ်ႇၶဝ်ၵေႃႈ မိူဝ်ႈလႆႈၵိၼ်ယဝ်ႉ ဢွၼ်ၵၼ်ၼွၼ်းယဵၼ်ၵႂႃႇႁင်းၽႂ်ႁင်းမၼ်း၊ ၶမ်းလၢဝ်ယၵ်ႉတူၺ်းၸိူဝ်းၶဝ်သေ ဢိုတ်ႇႁႆႈၸဵတ်ႉၼမ်ႉတႃမၼ်းယူႇႁင်းၵူၺ်းယဝ်ႉ၊ ဢၼ်ဢမ်ႇႁၼ်ဢူႈမႄႈၶဝ်ၼၼ်ႉ ဢမ်ႇၸႂ်ႈဝႃႈ ႁႃၶဝ်ဢမ်ႇႁၼ် ၵွပ်ႈပိူဝ်ႈ ဢမ်ႇၸၢင်ႈပွၵ်ႈမႃးႁႃၶဝ်လႆႈၼၼ်ႉယဝ်ႉ။ ပၢင်တိုၵ်းၼၼ်ႉ မၼ်းၶႃႈသၢႆၸႂ်ၵူၼ်းဢမ်ႇမီးတၢင်းၽိတ်းသင် လႆႈတၢႆၵႂႃႇသေဢမ်ႇၵႃး လႆႈဢဝ်လုၵ်ႈဢွၼ်ႇ ဢမ်ႇမီးဢူႈမႄႈၵႂႃႇတင်းၼမ် ၼၼ်ႉယဝ်ႉ။ မိူဝ်ႈလႂ်ၼႂ်းမိူင်းႁဝ်းၼၼ်ႉ ပၢင်တိုၵ်းတေၵိုတ်းလိုဝ်ႈလႆႈလႃႇ မိူဝ်ႈလႂ်ၵူၼ်းမိူင်းႁဝ်းၼၼ်ႉ တေလႆႈယူႇၵတ်းၵတ်းယဵၼ်ယဵၼ် သၢႆၸႂ်ၵူၼ်းၽိူၵ်ႇၸိုၼ်ႈၶၢဝ်သႂ်ၼၼ်ႉ တေလႆႈသုမ်းယွၼ်ႉမၼ်းထႅင်ႈမွၵ်ႈႁိုဝ် မၼ်းၸင်ႇတေပဵင်းပေႃး တွၼ်ႈတႃႇတေလႅၵ်ႈဢဝ် လွင်ႈဢၼ်ဝႃႈ ၵတ်းယဵၼ်ၼၼ်ႉလႆႈ။ ၶမ်းလၢဝ်ၼၼ်ႉၵေႃႈ ယႃႇဝႃႈၽႃႈႁူမ်ႇလႃႈ တေႃႈၼင်ႇၶူဝ်းမၼ်း ယင်းဢမ်ႇဢဝ်ၸပ်းတူဝ်မႃးလႄႈ တႃႇလုၵ်ႈဢွၼ်ႇၶဝ်ၼၼ်ႉၵေႃႈ ဢမ်ႇမီးယဝ်ႉ မၼ်းသမ်ႉပေႃးလႆႈၵႂႃႇယွၼ်းဢဝ်တီႈပိူၼ်ႈမႃးယူႇ၊ ၸဵမ်မိူဝ်ႈမႃးထိုင် ဢမ်ႇလႆႈႁၼ်မႅၼ်ႈ ၼၢႆးၶမ်းလႅင်ႁေၵမ်း မိူဝ်ႈၶုၵ်းၸႂ်လႆႈႁေ ၵႂႃႇထၢမ်ပိူၼ်ႈၵေႃႈ ပိူၼ်ႈသမ်ႉဝႃႈဢမ်ႇႁၼ်ၼႆထႅင်ႈ၊ ထၢမ်သၢင်ႇလူင်ၶႃၽူဝ်မေးၵေႃႈ ဝႃႈဢမ်ႇႁၼ်ၼႆႁေ မၼ်းတင်းမႆႈၸႂ်တင်းၵူဝ်မႃးယဝ်ႉ ဢမ်ႇႁူႉၼၢႆးၸွင်ႇတေပဵၼ်သင် ၽိူဝ်လိူဝ်ၶႃၵေႃႈဢမ်ႇပေႃးလီႁေ ၸွင်ႇတေပႃးၵႂႃႇၸွမ်းၾႆးယဝ်ႉႁိုဝ် ဢမ်ႇဝူၼ်ႉၵေႃႈဢမ်ႇယူႇလႆႈ။ ၶမ်ႈၶိုၼ်းၼႆႉ တွၼ်ႈတႃႇၶမ်းလၢဝ်ၼၼ်ႉ ႁိုင်ဝႃႈႁိုင်ၼႃႇၼႃႇယဝ်ႉ၊ ၼွၼ်းၵေႃႈဢမ်ႇလပ်း ၸင်ႇလုၵ်ႉမႃးၼင်ႈႁေဢွမ်ႇၾႆးယူႇၼႂ်းၵၢင်ပၢင်ႇ ဢၼ်မီးလူမ်းလူင်ထူဝ်းထွင်းၽတ်ႉဢဝ်ၶႆႇၾႆး ပေႃးၽူင်ႉပိဝ်တူင်ႉယၢပ်ႈယၢပ်ႈ မီးယူႇႁင်းမၼ်းၵေႃႉလဵဝ်ၵူၺ်းလႄႈ ၼင်ႈႁေႁွင်ႉႁႆႈ သဵင်ဢိုတ်ႇႁႆႈၼၼ်ႉသမ်ႉပေႃးလင်မေႃးဢွၵ်ႇမႃးယဝ်ႉ။ ယၢမ်းၼၼ်ႉ ၸင်ႇမီးၾႆးၵႃးလူင်သၢမ်လမ်းႁိူဝ်ႈပိူင်းလႅင်းထွင်ႇမႃး တၢင်းၼႃႈမၼ်းၼၼ်ႉသေ ဢဝ်တႃသမ်ႉပေႃးၵႅၼ်းလူင်ၵႂႃႇယဝ်ႉ၊ မီးၵူၼ်းလၢႆလၢႆၵေႃႉ လူင်းၵႃးမႃး ၵူၼ်းၼႂ်းသုမ်ႉၼၼ်ႉၵေႃႈ ဢွၼ်ၵၼ်ဢွၵ်ႇမႃးတူၺ်း၊ ၵူၼ်းၸိူဝ်းၼၼ်ႉတႄႉပဵၼ် ၵူၼ်းဢၼ်မႃးၸွႆႈထႅမ်ၶဝ်ႈၼမ်ႉတၢင်းၵိၼ်တီႈၵူၼ်းပၢႆႈၽေးၶဝ်ယဝ်ႉ။ ၵူၼ်းၵေႃႉၼိုင်ႈလူင်းၵႃးမႃး ထွတ်ႇဢဝ်တင်းသိူဝ်ႈမၼ်း မႃးႁူမ်ႇပူဝ်ႉသႂ်ႇတီႈၶမ်းလၢဝ်သေ “ၵတ်းပေႃးတၢၼ်ႇၼႆႉ မႃးၼင်ႈႁဵတ်းႁင်ၼႂ်းၵၢင်ပၢင်ႇၸိူင်ႉၼႆ၊ ပဵၼ်သင်လႄႈဢမ်ႇၼွၼ်း” ပိူၼ်ႈတႄႉၵေႃႈဢွၼ်ၵၼ်တေႃႉၶူဝ်းလူင်းၵႃးယဝ်ႉ ၵိုတ်းၶမ်းလၢဝ်လႄႈတင်း လႅင်းမိူင်းသႂ်ၼၼ်ႉၵူၺ်း ၼင်ႈဢုပ်ႇၵၼ်ယူႇတီႈမုၵ်ႉၾႆးၼၼ်ႉ။ “တေႁဵတ်းႁိုဝ်ၼွၼ်းလပ်းလႆႈ လပ်းတႃၵမ်းလႂ် ၵဝ်ႁၼ်ႁၢင်ႈၾႆးမႆႈမီးယူႇၼႂ်းတႃၼၼ်ႉ သမ်ႉပေႃးဢမ်ႇႁတ်းလပ်းတႃယဝ်ႉ” တင်းႁႆႈတင်းလၢတ်ႈ “ၼၢႆးၵေႃႈဢမ်ႇလႆႈမႃးၸွမ်း ပီႈမေႃၵေႃႈႁႃဢမ်ႇထူပ်း..” ၵူမ်ႈၼႃႈၵူမ်ႈတႃသေ သိုတ်ႉႁႆႈယူႇႁိမ်းလႅင်းမိူင်းသႂ်ၼၼ်ႉယဝ်ႉ။ လႅင်းမိူင်းသႂ်ၵေႃႈ လုပ်ႈလင်မၼ်းလွႆးလွႆးယဝ်ႉ၊ မၼ်းၸင်ႇတေၾၢင်ႉႁၼ်တိၼ်ၶမ်းလၢဝ် သမ်ႉပေႃးၵူမ်ႇၶႆးလူင်ဝႆႉ ဢၼ်ဢမ်ႇလႆႈတိုဝ်းသႂ်ႇၶႅပ်းတိၼ်သင်ၼၼ်ႉ။ ၶမ်းလၢဝ်ၼၼ်ႉၵေႃႈ ဢမ်ႇတၼ်းႁူႉဝႃႈလပ်းၵႂႃႇမိူဝ်ႈလႂ် တိုၼ်ႇမႃးၶိုၼ်း သမ်ႉပေႃးၼွၼ်းယူႇၼႂ်းၵႃးၼၼ်ႉယဝ်ႉယိုင်။ လႅင်းမိူင်းသႂ်ၵေႃႈ ယိပ်းတင်းၶဝ်ႈမုၼ်းမယူၺ်းၼၼ်ႉသေ ၸုၵ်းယူႇႁိမ်းၽၵ်းတူၵႃးတူၺ်းမၼ်း “တိုၼ်ႇယဝ်ႉႁႃႉ!! ” “ဢိုမ်ႈ.. ႁဝ်းတၼ်းလပ်းၵႂႃႇၸဵမ်မိူဝ်ႈလႂ်လႃႇ” “မိူဝ်ႈၶမ်ႈဝႃး..” မိုင်ၵႂႃႇၵႅပ်ႉၼိုင်ႈသေ “ဢေႃ..မိူဝ်ႈၵၢင်ၼႂ်ၸဝ်ႉ မိူဝ်ႈမိူင်းပႆႇလႅင်းၼၼ်ႉၼေႈ” “လုၵ်ႈဢွၼ်ႇၶဝ်လူး” “ၵိၼ်ၶဝ်ႈဢိမ်ႇယဝ်ႉဝႃႈ လႅၼ်ႈယူႇၸွမ်းၵၢင်ပၢင်ၼၼ်ႉ ၶဝ်လႆႈၵေႃႉၼမ် သဵင်ၶဝ်ပေႃးဢူၼ်ယူႇသဵင်ႈယဝ်ႉ” “လီယဝ်ႉပေႃးၼၼ်ၵေႃႈ” ၶမ်းလၢဝ်လူင်းၵႃးမႃး ႁႅင်းသမ်ႉပေႃးဢမ်ႇၶႂ်ႈမီးသေဢိတ်း လႅင်းမိူင်းသႂ်သမ်ႉပေႃးလႆႈႁွင်းတူဝ်မၼ်းဝႆႉယူႇ။ “ၸွင်ႇတေၵႂႃႇႁူင်းယႃႁႃႉ ၶႃႈတေၵႂႃႇသူင်ႇ တူၺ်းမိူၼ်ပီႈဢမ်ႇပေႃးယူႇလီယဝ်ႉ!” “တီႈၼႆႈပိူၼ်ႈမီးမေႃယႃယူႇ ၵဝ်ၵေႃႈဢမ်ႇပေႃးၶႂ်ႈၵႂႃႇၵႃႈႁိုဝ်” လႅင်းမိူင်းသႂ်ၵေႃႈ ဢဝ်တင်းၶႅပ်းတိၼ်ၵူႈၼိုင်ႈမႃးပၼ်ၶမ်းလၢဝ်တိုဝ်းၵႂႃႇယဝ်ႉ။ ၸူဝ်းၵၼ်ၵႂႃႇတီႈပိူၼ်ႈႁပ်ႉၸႅတ်ႈၵူၼ်းပဵၼ်ၼၼ်ႉလႄႈ မိူဝ်ႈၸႅတ်ႈမႃးယဝ်ႉ ၶမ်းလၢဝ်ၼၼ်ႉၵေႃႈ လႆႈၼွၼ်းၽႅၼ်ၼမ်ႉၵိူဝ်ယူႇယဝ်ႉၼႃႇ။ လႅင်းမိူင်းသႂ်ၵေႃႈ ၶမ်းလၢဝ်ပဵၼ်ၸိူင်ႉၼႆယဝ်ႉ ဢမ်ႇပႆႇၸၢင်ႈပွၵ်ႈမိူဝ်းၸွမ်းလုၵ်ႈၼွင်ႉမၼ်းလႆႈ မိူဝ်းၵေႃႈဢမ်ႇတမ်းၸႂ်သေ လဵၼ်ႈၸွမ်းလုၵ်ႈဢွၼ်ႇၶဝ်ပႂ်ႉဝႆႉယူႇ တေႃႇထိုင်ၵၢင်ဝၼ်းၶမ်ႈယဝ်ႉၸင်ႇၶိုၼ်းပွၵ်ႈမိူဝ်း။ ၵွပ်ႈပိူဝ်ႈပဵၼ်ၽူႈၸၢႆးဢွၵ်ႇတၢင်းၵေႃႉလဵဝ်ၵူၺ်းလႄႈ သမ်ႉပဵၼ်ၵႃးဢၼ်ၵႃႈၶၼ်ယႂ်ႇထႅင်ႈႁေ ၸင်ႇမိူဝ်းႁူပ်ႉၺႃး ၸုမ်းယိပ်းၵွင်ႈၵၢင်ႇၶဝ်ၸွမ်းတၢင်းယဝ်ႉ၊ ၸုမ်းၶဝ်ၼၼ်ႉၵေႃႈ မႃးတတ်းႁႄႉႁူဝ်ၵႃးမၼ်း ဢဝ်မၼ်းသမ်ႉပေႃးလႆႈၵိုတ်းၵႃးၵႂႃႇ၊ ၶဝ်ၵေႃႈဢဝ်ၵွင်ႈမႃးငႃမၼ်း ၸီႉသႂ်ႇႁႂ်ႈမၼ်းလူင်းၵႃးသေယဝ်ႉ ၼင်ႈၶုပ်ႉၶဝ်ႇ ၸႅတ်ႈထတ်းၶူဝ်းၶွင်ၸွမ်းတူဝ်မၼ်းသေဢမ်ႇၵႃး ၼႂ်းၵႃးမၼ်းၼၼ်ႉၵေႃႈ သွၵ်ႈသွၵ်ႈတဝ်တဝ် ႁႄႈဝႃႈပဵၼ်ၵူၼ်းၽူႈၶဵၼ်ၶဝ်ၼႆသေ တိၺွပ်းမၼ်းဝႆႉယူႇ။ ၸဵမ်ငိုၼ်း ၶူဝ်းၶွင်ၵႃႈၶၼ်ယႂ်ႇ ဢၼ်မီးယူႇတီႈၼႂ်းၵႃး ၶူဝ်းၶွင်ၸပ်းတူဝ်မၼ်းၼၼ်ႉ ၶဝ်ဢဝ်ၵႂႃႇမူတ်းယဝ်ႉ။ လႅင်းမိူင်းသႂ်ၼၼ်ႉၵေႃႈ သမ်ႉဝႃႈၶတ်းၸႂ်လၢတ်ႈ ထဵင်ၶိုၼ်းတၢၼ်ႇႁိုဝ်ၵေႃႈ ၶဝ်ဢမ်ႇထွမ်ႇသေဢမ်ႇၵႃး ၶဝ်ပၢႆမတ်ႉမိုဝ်းပႄႈပိၵ်ႇသေ ၸွပ်ႇၸွပ်ႇထၢမ်ထၢမ်မၼ်း လွင်ႈၽူႈၶဵၼ်ၶဝ်ယူႇတိၵ်းတိၵ်း၊ ပေႃးလၢတ်ႈဝႃႈဢမ်ႇႁူႉၵေႃႈၺႃးသူၼ်ႈၵွင်ႈ ပေႃးထၢမ်ယဝ်ႉဢမ်ႇလၢတ်ႈၵေႃႈၺႃးသူၼ်ႈတိၼ် ၶဝ်ပေႃႉပေႃႉထုပ်ႉထုပ်ႉ ႁႅင်းၶၢမ်ႇပေႃးဢမ်ႇၶႂ်ႈမီးယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ

['ၸိူင်းၸၢတ်ႈပၢၼ်', 'ၸိူင်းတႆး']

2024-11-26T07:22:05

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e-6/

ၸိုၼ်ႇႁႅင်း တွၼ်ႈသၢမ်သိပ်းႁႃႈ

တွၼ်ႈသၢမ်သိပ်းႁႃႈ ၽေးၶဵၼ်ရေႃးၵႃႇဢမ်ႇပႆႇႁၢႆ ၽေးငရၢႆးလိပ်းၼၼ်ႉၵေႃႈ ပေႃႇၵိူတ်ႇဢွၵ်ႇမႃးယဝ်ႉ ၶၼ်ၵုၼ်ႇၵႃႈၶိုၼ်ႈ ယႃႈမဝ်းၵမ်ၵေႃႈလိူင်ႇၽႄႈတိူၼ်းၼမ် ၵူၼ်းလၵ်ႉၵူၼ်းၸူၼ်လိူင်ႇႁႅင်းမႃး လိူဝ်သေၵူႈပွၵ်ႈပွၵ်ႈတေႉၼၼ်ႉယဝ်ႉ။ ၵႂႃႇႁႆႈၵႂႃႇသူၼ် ဢမ်ႇလွၵ်ႉသေႃးၵေႃႈဢမ်ႇမီးၽႂ်ၶဝ်ႈ မိူဝ်ႈလဵဝ်ၼႆႉတႄႉ လွၵ်ႉသေႃးၵေႃႈယင်းတိုၵ်ႉၶဝ်ႈလႆႈယူႇ။ ဝၢၼ်ႈၼိုင်ႈယဝ်ႉဝၢၼ်ႈၼိုင်ႈ ၵမ်းၵမ်းဝႃႈ ၺႃးၽူႈလၵ်ႉၼႆတိၵ်းတိၵ်း။ ၸွမ်းဝၢၼ်ႈၸွမ်းႁိူၼ်းၵေႃႈ ၵႆႉၵႆႉလႆႈငိၼ်း ၽူဝ်မေးၽိတ်းၵၼ်ယူႇတႃႇသေႇယဝ်ႉ။ ၶမ်ႈၼိုင်ႈ ၶမ်းလၢဝ်လုၵ်ႉတၢင်းဝၢၼ်ႈၸိင်ပွၵ်ႈမႃး သဵၼ်ႈတၢင်းတႃႇတေမႃးၸူးႁိူၼ်းမၼ်းၼၼ်ႉ လႆႈလတ်းၽၢၼ်ႇႁိူၼ်းပိူၼ်ႈမႃးထႅင်ႈယူႇလၢႆလၢႆလင်၊ မိူဝ်ႈၵႂႃႇဢမ်ႇပေႃးၸမ်ပေႃးၵႆ ႁိူၼ်းၼွင်ႉၶမ်းၶွင်ႇ လုၵ်ႈႁဵၼ်းမၼ်းၼၼ်ႉ လႆႈငိၼ်းဢူႈမႄႈၶဝ်ၽိတ်းၵၼ် သဵင်ႁွင်ႉလုၵ်ႈဢွၼ်ႇ၊ သဵင်သႅၼ်ႇႁွင်ႉၶၢင်းၵူဝ်ဢိုတ်ႇႁႆႈၵေႃႉပဵၼ်မေး သဵင်လင်ပေႃႉထုပ်ႉၶူဝ်းႁိူၼ်းပၼ်းၼၼ်ႈဢူၼ် ဢၼ်ၽူဝ်ၵေႃႉႁဵတ်း ငိၼ်းလီဝႃႈငိၼ်းလီ။ ၽွင်းမႄႈၼွင်ႉၶမ်းၶွင်ႇလႅၼ်ႈဢွၵ်ႇႁိူၼ်း ဢုမ်ႈတင်းၶမ်းၶွင်ႇပႃးၼၼ်ႉ လႆႈမူပ်ႇထူလူမ်ႉၼွၼ်းၵႂႃႇၼႃႈၽၵ်းတူ သမ်ႉမီးတင်းၽႃႉသပ်းပိူၵ်ႈသႂ်ႇသၼ်လင်လႄႈ ၽႃႉၼၼ်ႉ လႆႈထုၵ်ႇမိုဝ်းယႂ်ႇလူင် ယိပ်းမႃးပိူၵ်ႈသႂ်ႇပၼ်သၼ်ၶေႃးၼၼ်ႉထႅင်ႈ တီႈမႄႈဢမ်ႇၵႃး သပ်းသႂ်ႇပႃးလုၵ်ႈဢွၼ်ႇ သဵင်ပေႃးယဵၼ်လူင်ၵႂႃႇ မႅၼ်ႈမိူဝ်ႈၶမ်းလၢဝ်မႃးႁွတ်ႈထိုင်ၼႃႈၽၵ်းတူၵိူၼ်ႇၼၼ်ႉလီလီ။ ၶမ်းလၢဝ်ႁွင်ႉသႅၼ်ႇ ယွၼ်းတၢင်းၸွႆႈထႅမ် ၵူၺ်းၵႃႈ ၵူၼ်းၵေႃႉၼၼ်ႉၵေႃႈ လႅၼ်ႈလမ်းမႃးၸူးၶမ်းလၢဝ်၊ ၶမ်းလၢဝ်ၼႅတ်ႈလႅၼ်ႈ ၵူၼ်းၵေႃႉၼၼ်ႉၼႅတ်ႈလမ်းၸွမ်းၶမ်းလၢဝ်တိၵ်းတိၵ်း၊ ၶမ်းလၢဝ် တင်းလႅၼ်ႈတင်းႁွင်ႉႁႂ်ႈပိူၼ်ႈဢွၵ်ႇမႃးၸွႆႈယူႇ၊ ၼႂ်းၵိဝ်ႇၵၢင်ဝၢၼ်ႈၼၼ်ႉ မီးၵူၼ်းဢွၵ်ႇမႃးတူၺ်း ပေႃးဢူၼ်ပၼ်းယူႇသဵင်ႈယဝ်ႉ ဢၼ်ၵူၼ်းၼမ်လိူဝ်ပိူၼ်ႈၼၼ်ႉတႄႉ ပဵၼ်ႁိူၼ်းၼွင်ႉၶမ်းၶွင်ႇၶဝ်ၼၼ်ႉၵူၺ်း။ ဢူႈၼွင်ႉၶမ်းၶွင်ႇၶဝ်ၼၼ်ႉတႄႉ ဢမ်ႇမီးၽႂ်ႁတ်းႁဵတ်းႁင်တီႈမၼ်း ၽႂ်ႁၼ်ၵေႃႈဝႄႈပၢႆႈၵူဝ်ၵႂႃႇၵေႃႉလႂ်ၵေႃႉၼၼ်ႉယဝ်ႉ၊ သမ်ႉဝႃႈလႅၼ်ႈလမ်းလူၺ်းၵၼ်ပေႃးႁွပ်ႈဝၢၼ်ႈၵေႃႈ ဢမ်ႇမီးၽႂ်မႃးၸွႆႈ တေႃႇထိုင်ဢူႈၼွင်ႉၶမ်းၶွင်ႇၼၼ်ႉ လႆႈၵိုတ်းလိုဝ်ႈႁိူဝ်ႉၵႂႃႇ ပိူၼ်ႈၵေႃႈဢွၼ်ၵၼ်မႃးမတ်ႉဢဝ်မၼ်းဝႆႉယဝ်ႉ။ မိူဝ်ႈၶမ်းလၢဝ်ၶဝ်ႈမိူဝ်းၵႂႃႇတီႈႁိူၼ်းၼွင်ႉၶမ်းၶွင်ႇ ၵေႃႉဢၼ်တိုၵ်ႉၸင်ႇႁႃလႆႈ ႁူၵ်းၶူပ်ႇ လႄႈတင်းမႄႈၶဝ်ၼၼ်ႉၵေႃႈ လႆႈႁၼ်မီးၽႃႈၶၢဝ်ႁူမ်ႇတူဝ်ဝႆႉတင်းသွင်ၵေႃႉယဝ်ႉၼႃႇ။ သီႇသူပ်းမၼ်းၼၼ်ႉသၼ်ႇတိၼ်းတိၼ်း ၼမ်ႉတႃၸိုမ်ႉယမ်းလုၵ်ႈႁူၺ်ႇတႃ ၼွင်းလူၼ်ႉမႃးၼိူဝ်ၵႅမ်ႈ မိူဝ်းၶွၼ်သၢႆႉႁူမ်ႇတူမ်းသူပ်းမီႇႁႆႈၼၼ်ႉဝႆႉလႄႈ မိုဝ်းၶွၼ်ၶႂႃတဝ်ႉလိၼ်ဝႆႉ ၼင်ႈၶုပ်ႉၶဝ်ႇဢိုတ်ႇႁႆႈ တေႃႇၼႃႈၵူၼ်းတၢႆသွင်ၵေႃႉၼၼ်ႉယဝ်ႉ။ ၵမ်းၼၼ်ႉ မေႃယႃ ဢွၼ်တိုၼ်းၵေႃႈ မႃးယူႇတၢင်းၼႃႈမၼ်းသေ လပ်ႉၼႃႈမၼ်းဝႆႉယဝ်ႉပွႆႇႁႂ်ႈမၼ်းႁွင်ႉႁႆႈၵႂႃႇႁဵတ်းၼၼ်၊ တေႃႈၼင်ႇ မေႃယႃပဵၼ်ၽူႈၸၢႆး ဢၼ်လႆႈႁူပ်ႉႁၼ်ၵူၼ်းတၢႆယူႇတႃႇသေႇၼၼ်ႉၵေႃႈ ၼမ်ႉတႃယင်းၸိုမ်ႉယမ်းတီႈလၢႆႇတႃမႃးယဝ်ႉ။ ယွၼ်ႉယႃႈမဝ်းၵမ်ၼၼ်ႉသေ ႁဵတ်းႁႂ်ႈၵူၼ်းၽိူၵ်ႇၸိုၼ်ႈၶၢဝ်သႂ် လႆႈလူႉသဵင်ႈတၢႆၵႂႃႇ၊ ၵွပ်ႈမၼ်းသေ ႁဵတ်းႁႂ်ႈၼႃႈႁိူၼ်းတႅၵ်ႇယၢႆႈ၊ ၵွပ်ႈမၼ်းသေ ႁဵတ်းႁႂ်ႈဝၢၼ်ႈမိူင်းလႆႈသုၵ်ႉသၵ်ႉ ၵူၼ်းလၵ်ႉၵူၼ်းၸူၼ်လိူင်ႇၼမ် ၵူၼ်းယွၼ်းလိူင်ႇၼမ်၊ ၵူၼ်းလီလီ လႆႈပႅတ်ႈလၢႆႈၵႂႃႇတင်းၼမ် ၵွပ်ႈသင်လႄႈ မၼ်းတေလႆႈမႃးယႃႉၽဝၸၢတ်ႈပၢၼ်ၵူၼ်းမိူင်းႁဝ်းလႆႈထိုင်တၢၼ်ႇၼႆႉၼေႃ။ ယႃႈမဝ်းၵမ်မၼ်းၶဝ်ႈမႃးမိူဝ်ႈလႂ်ၼႆၽႂ်ဢမ်ႇတၼ်းႁူႉ ၽိူဝ်ႇႁူႉၵေႃႈ သမ်ႉပေႃးလိူင်ႇၼမ်ၽႄႈလၢမ်းၼႃႇယဝ်ႉလူး၊ သမ်ႉဝႃႈလုၵ်ႈဢွၼ်ႇဢမ်ႇၵိၼ်သေတႃႉ မိူဝ်ႈဢူႈမႄႈပဵၼ်ၵူၼ်းၵေႃႉၵိၼ်ၼၼ်ႉ ဢမ်ႇၼမ်ၵေႃႈဢေႇ မၼ်းတိုၼ်းပၼ်ၽွၼ်းတုမ်ႉယွၼ်ႈတေႃႇလုၵ်ႈဢွၼ်ႇမႃးယဝ်ႉ၊ ႁၼ်လႆႈတူဝ်ယၢင်ႇမၼ်းယဝ်ႉလူး ၼွင်ႉၶမ်းၶွင်ႇၼၼ်ႉ။ မိူဝ်ႈပဵၼ်ၸိူင်ႉၼႆမႃး ၽႂ်ၵေႃႈဢမ်ႇၸွႆႈသင်လႆႈ တေဝႃႈႁိုဝ်ၵေႃႈ တေႃႇၼင်ႇၶိင်းႁဵင်ၼၼ်ႉ ယင်းပဵၼ်ၵူၼ်းၵႃႉၶၢႆမၼ်းလူးၵွၼ်ႇ၊ ယင်းဝႃႈ လႆႈၵိၼ်ယဝ်ႉႁဵတ်းၵၢၼ်ၵျႃႉၼႃႇၼႆလူး မိူဝ်ႈတႄႇတႄႉၵျႃႉၼႃႇ ၽႂ်ၽႂ်ၵေႃႈဢွၼ်ၵၼ်သိုဝ်ႉၵိၼ် ၵျႃႉဝႃႈၵျႃႉ ဢဝ်ဝၢၼ်ႈပေႃးသၢၼ်ႈၵႂႃႇမူတ်းယဝ်ႉၼၼ်ႉယိုင်။ တိၼ်မိုဝ်းပဵၼ်ၶႃႈတွင်ႉ ယႃႈပဵၼ်ၶႃႈသူပ်းၵႂႃႇယဝ်ႉ ဢမ်ႇလႆႈၵိၼ်ဢမ်ႇယူႇလႆႈ မီးသင်လႅၵ်ႈလႆႈၶႂ်ႈၶၢႆပၼ်မူတ်းယဝ်ႉ မၢင်ၵေႃႉ ႁိူၼ်းၵေႃႈၶၢႆ၊ ၼႃးၵေႃႈၶၢႆ ၶၢႆဢမ်ႇၶႂ်ႈလိူဝ်သင်ယဝ်ႉ ယင်းထၢမ်ၶၢႆလုၵ်ႈၶၢႆမေးထႅင်ႈၵွၼ်ႇလႃႈ။ မိူဝ်ႈယႃႈမဝ်းၵမ်လိူင်ႇၼမ်မႃး ၼႂ်းဝၢၼ်ႈၵေႃႈဢမ်ႇလီယူႇသေဢိတ်းယဝ်ႉ ႁိူၼ်းၵေႃႈႁၢင်ႇ ၼႃးၵေႃႈႁၢမ်း ၵမ်ႈၽွင်ႈၵေႃႈတၢႆ ၵမ်ႈၽွင်ႈၵေႃႈႁၢႆ ၵမ်ႈၽွင်ႈၵေႃႈပၢႆႈ၊ ႁိူၼ်းယေးသူၼ်ႁႆႈၼႃး ႁၢမ်းၵႂႃႇတင်းၼမ်ၼၼ်ႉယဝ်ႉ။ ႁူင်းႁဵၼ်း ဢၼ်ယၢမ်ႈပဵၼ်ႁူင်းႁဵၼ်းလီယူႇလီၵျေႃႇလီမူၼ်ႈၼႆၼၼ်ႉၵေႃႈ သမ်ႉပေႃးမွင်သေႃႇႁေႃႇ ယဵၼ်သီႇသီႇဝႆႉယဝ်ႉ လုၵ်ႈႁဵၼ်းဢၼ်ယၢမ်ႈမီးၼပ်ႉပၢၵ်ႇၼၼ်ႉ ယၢမ်းၼႆႉတႄႉ မီးယူႇမွၵ်ႈသၢဝ်းသၢမ်သိပ်းၼႆႉၵူၺ်းယဝ်ႉၼႃႇ။ ၵမ်ႈၽွင်ႈၵေႃႈပၢႆႈၵႂႃႇၸွမ်းဢူႈၸွမ်းမႄႈၶဝ် ၸိူဝ်းၵေႃႉယႂ်ႇၵေႃႈ ဢွၵ်ႇၵႂႃႇႁဵတ်းၵၢၼ်ႁဵတ်းငၢၼ်းသေ ၵႂႃႇၵေႃႉတီႈၵေႃႉတၢင်းၵၼ်မူတ်းယဝ်ႉ။ ႁႅင်းၸႂ်မေႃသွၼ်မိူဝ်ႈလႆႈႁၼ်ၸိူင်ႉၼၼ်ၵေႃႈ တူၵ်းၵႂႃႇႁႅင်းတေႉတေႉၼၼ်ႉယဝ်ႉ တႃႇတေထိုင်ဝၼ်းမိူဝ်ႈၼႆႉလႆႈၵေႃႈ လႆႈၸႂ်ႉၶၢဝ်းယၢမ်း ဢဵၼ်ႁႅင်းတင်းၼမ်လူး၊ မၼ်းပဵၼ်ယွၼ်ႉသင်ၼေႃ ႁဝ်းႁဵတ်းသင်ၽိတ်းပိူင်ႈၵႂႃႇလႃႇ ၼင်ႈဝူၼ်ႉၶႆႈၸႂ်ၸိူင်ႉႁိုဝ်ၵေႃႈ ဢမ်ႇလႆႈၶေႃႈတွပ်ႇမၼ်းဢွၵ်ႇမႃး၊ တၢင်းယိူင်းဢၢၼ်းဢၼ်ဝႃႈပဵၼ်မေႃသွၼ်ၼၼ်ႉ ၼင်ႇႁၢင်ႈၶႆႈၸိူမ်ႈၵႂႃႇၵမ်းလွႆးလွႆးယဝ်ႉ။ ၼႂ်းဝၢင်းႁူင်းႁဵၼ်းဢၼ်ဝႃႈမၼ်းႁၢင်ႈလီ မီးတူၼ်ႈမႆႉသီၶဵဝ်လွမ်ႉႁွပ်ႈဝႆႉ တူၼ်ႈမွၵ်ႇၵီႈပူင်းယူႇၼၼ်ႉၵေႃႈ ဢမ်ႇမီးၵူၼ်းမႃးပိတ်းသုတ်ႇၼူမ်ယဝ်ႉ၊ တူၼ်ႈမၢၵ်ႇၵွၼ်ႈၼႃႇ ၵူၼ်းၵိၼ်ပေႃးဢမ်ႇပေႉလႆႈယဝ်ႉ၊ ၶမ်းလၢဝ်ၼင်ႈသေမိူၼ်ႇတူၺ်းႁူင်းႁဵၼ်းၼၼ်ႉယဝ်ႉ ထူၺ်ႈၸႂ်လူင်မႃးၵမ်းယဝ်ႉၵမ်းယူႇ။ မေႃယႃၵေႃႈ ၶဝ်ႈမႃးဝႄႉၼႂ်းႁူင်းႁဵၼ်းၼၼ်ႉ ႁၼ်ၶမ်းလၢဝ်မိူၼ်ႇယူႇလႄႈ မႃးၼင်ႈယူႇႁိမ်းမၼ်းသေ “ပေႉဝူၼ်ႉသင်လူင်လၢင်လႃႇ!!” “ဢိုမ်ႈ..ႁဝ်းဝူၼ်ႉဝႃႈ ႁဝ်းပဵၼ်ၶူးဢမ်ႇလႆႈလွင်ႈထိုင်တၢၼ်ႇၼႆႉႁႃႉ” “ပေႃးသူပဵၼ်ၶူးဢမ်ႇလႆႈလွင်ႈ ႁဝ်းၵေႃႈပဵၼ်မေႃယႃဢမ်ႇလီၵႂႃႇယဝ်ႉ” မေႃယႃၵေႃႈ သုတ်ႇဢဝ်လူမ်းၵတ်းလူမ်းယဵၼ် ၼႂ်းႁူင်းႁဵၼ်းၼၼ်ႉသေ “ႁူင်းႁဵၼ်းၵတ်းယဵၼ်လီပေႃးတၢၼ်ႇၼႆႉ တေမီးၽႂ်ႁဵတ်းလႆႈမိူၼ်ၼႆလႃႇ ႁဝ်းဢမ်ႇတွၼ်ႉႁၼ်ၵူၼ်းသၢင်ႈႁူင်းႁဵၼ်း ႁႂ်ႈပေႃးမိူၼ်ၼင်ႇႁိူၼ်းႁဝ်းလႆႈသေၵေႃႉၼႃ လိူဝ်သေသူ” “ၵူၺ်းၵႃႈ..မိူဝ်ႈလဵဝ်ဢမ်ႇမီးလုၵ်ႈႁဵၼ်းယဝ်ႉလူး” “ဝၼ်းဢိုတ်းႁဵၼ်းလူး တေႁဵတ်းႁိုဝ်မီးလႃႇ” “ဝၼ်းဢိုတ်းႁဵၼ်းၼၼ်ႉ ယိုင်ႈၶႅၼ်းပဵၼ်ဝၼ်းဢၼ်လုၵ်ႈႁဵၼ်းၵိုၼ်းလိူဝ်ပိူၼ်ႈယဝ်ႉ ၵူၺ်းၵႃႈ ႁဝ်းၵေႃႈ ဢမ်ႇလႆႈႁၼ်ၸိူင်ႉၼၼ်မႃး ပီႊပၢႆယဝ်ႉ ၸဵမ်မိူဝ်ႈ ၼမ်ႉထူမ်ႈဝၢၼ်ႈႁဝ်းပီႊၼၼ်ႉမႃး၊ သမ်ႉဝႃႈမႄးႁဵတ်းၶိုၼ်းႁူင်းႁဵၼ်းယဝ်ႉသေတႃႉ ဢမ်ႇမီးလုၵ်ႈႁဵၼ်းမႃးမိူၼ်ၵဝ်ႇ လိူဝ်သေၼၼ်ႉ လုၵ်ႈႁဵၼ်းၵေႃႈဢေႇၵႂႃႇတိၵ်းတိၵ်း မၼ်းပဵၼ်ယွၼ်ႉသင်လႃႇ၊ ယွၼ်ႉႁဝ်းဢမ်ႇလီႁႃႉ” “ယွၼ်ႉႁဵတ်းလီယဝ်ႉလႄႈ မၼ်းဢမ်ႇဢွၵ်ႇမႃးၼင်ႇၵၢင်ၸႂ်သူလႆႈသေ ၸင်ႇႁဵတ်းႁႂ်ႈတုၵ်ႉၸႂ်ၼၼ်ႉယဝ်ႉ” “မၼ်းပဵၼ်ၼၼ်တေႉႁႃႉတေႃႈ..” “တေဝူၼ်ႉၼမ်ႁဵတ်းသင်လႃႇ ၵမ်ႉတေၸဵဝ်းထဝ်ႈယဝ်ႉ” “ဢမ်ႇပႆႇထဝ်ႈၵွၼ်ႇႁႃႉၼႆႉမိူၼ်ၼႆ..” “ဢမ်ႇၼႃ တိုၵ်ႉၼုမ်ႇမိူၼ် 18 ယူႇၵူၺ်း” ၶမ်းလၢဝ်ယၵ်ႉတူၺ်းမေႃယႃယဝ်ႉ ယုမ်ႉဢၢႆဢၢႆဢွၵ်ႇမႃးဢိတ်ႉၼိုင်ႈ ၸင်ႇၶိုၼ်းလၢတ်ႈၸူးလူၺ်ႈသဵင်ၶေႃႈၵႂၢမ်းမဝ်မဝ်ၵႂႃႇ “ 18 မၼ်းၵေႃႈပူၼ်ႉမႃး 10 ပီႊယဝ်ႉ ဢမ်ႇတၼ်းႁူႉတၼ်းႁၼ် ႁဝ်းသမ်ႉပေႃးမႃးထိုင် 28 ယဝ်ႉၼႆႉၼေႃ ဢမ်ႇထၢင်ႇဝႃႈ ႁဝ်းတေမႃးပဵၼ်ၵူၼ်းမိူၼ်ပိူၼ်ႈၸိူင်ႉၼႆ” “ပဵၼ်သင်လႄႈဝႃႈၼၼ်..” “ႁဝ်းႁႃႉ လႆႈၸႂ်ၽိတ်းႁူဝ်ပိူၼ်ႈ ဢမ်ႇႁူႉဝႃႈ ႁဝ်းတေၵႂႃႇႁႃလွင်ႈႁႃတၢင်းသေၽိတ်းႁူဝ်ပိူၼ်ႈလႆႈတႃႇသေႇၼႃ၊ တေႃႈၼင်ႇဢူၺ်းၵေႃႉႁဝ်း ၺႃးၸူႉမၼ်းယွၼ်းၶၢတ်ႇ မၼ်းတိူဝ်ႉၸႂ်ႁွင်ႉႁႆႈယူႇတိၵ်းတိၵ်းလႄႈ ႁဝ်းၵေႃႈလႆႈၵႂႃႇဢဝ်တႃမိုဝ်းတွႆႇပၼ်ၼႃႈၸူႉမၼ်း တႃသမ်ႉပေႃးမၢၼ်ႉလူင်ၵႂႃႇတေႉဢိူဝ်ႈ” ယၵ်ႉတူၺ်းၵမ်မိုဝ်းမၼ်းယူႇ။ “သူသမ်ႉပေႉမႃးႁႅင်းလႃႇ..” “တေပဵၼ်ယွၼ်ႉႁဝ်းလႆႈၸႂ်တွႆႇမူၺ်းယူဝ်ႉ ႁိူၼ်းၼႃႉႁဝ်း ၶဝ်မီးတီႈတွႆႇမူၺ်း ႁဝ်းၵေႃႈသမ်ႉၵျိူၵ်ႈၸွမ်းၶဝ်ၸဵမ်မိူဝ်ႈၵေႃႉလဵၵ်ႉယဝ်ႉ ၶဝ်သွၼ်ႁဝ်းလဵၼ်ႈ” မေႃယႃၼိမ်ယဵၼ်ယၵ်ႉတူၺ်းၶမ်းလၢဝ်သေ “ႁဝ်းၵေႃႈထၢင်ႇယူႇၼႃ သူလၢတ်ႈဝႃႈဢမ်ႇၵျိူၵ်ႈႁဵၼ်း သမ်ႉႁဵတ်းႁိုဝ်ဢွင်ႇၸၼ်ႉ10 လႃႇ” “လၢတ်ႈယူႇယဝ်ႉ ႁဝ်းႁၢႆႉၼႆ မိူဝ်ႈပီႊဢၼ်ႁဝ်းၶိုၼ်ႈၸၼ်ႉ 10 ၼၼ်ႉ လိူၵ်ႈလိူၵ်ႈ ႁဝ်းသမ်ႉႁူႉၵႂၢမ်းလပ်ႉ ၶူးလူင်တင်းၶူးသွၼ်ပၢႆးၼပ်ႉၸၼ်ႉႁဝ်းၼၼ်ႉ ပဵၼ်ၸူႉၵၼ် ႁဝ်းၵေႃႈလႆႈထႆႇၶႅပ်းႁၢင်ႈဢဝ်သၢၵ်ႈသေႇမၼ်းဝႆႉႁေ ဢဝ်ၵႂႃႇလွၵ်ႇၶူးလူင်ၼၼ်ႉယိုင်၊ မၼ်းၵေႃႈဢမ်ႇၸႂ်ႈလွင်ႈယၢပ်ႇလေႃႇပုၼ်ႈတႃႇႁဝ်း မေးၶူးလူင်လႄႈတင်းမႄႈႁဝ်းၼၼ်ႉသမ်ႉ မိုတ်ႈၵၼ်ဝႆႉလႄႈ မၼ်းၵေႃႈၵူဝ်ႁဝ်းတေဢဝ်ၼေမေးမၼ်းၼၼ်ႉၼႃႇ” “သူဢွင်ႇၸၼ်ႉသိပ်းၼႆ ပိူၼ်ႈဢမ်ႇထၢင်ႇပိူင်ႈသင်ၵဝ်ႇႁႃႉ” “ဢေႇၵွၼ်ႇလေႃႇ သင်ဢူႈမႄႈႁဝ်းႁဵတ်းၶူးသွၼ်ၼႂ်းႁူင်းႁဵၼ်းၼၼ်ႉတႄႉ ၶႅၼ်းတေၼႃႇၵွၼ်ႇယဝ်ႉ ပိူၼ်ႈၵေႃႈမႃးထၢမ်ဢိူဝ်ႈမႂ်းႁဵတ်းႁိုဝ်ဢွင်ႇပူၼ်ႉၸၼ်ႉသိပ်းလႃႇ ႁဝ်းၵေႃႈႁဵတ်းဝႃႈ တွပ်ႇၸိူင်ႉပိူၼ်ႈတွပ်ႇၼၼ်ႉယိုင်၊ တီႈတေႉႁဝ်းၵေႃႈဢမ်ႇႁူႉၼႃဝႃႈ ၶူးလူင်ႁဵတ်းႁိုဝ်ဢဝ်ႁဝ်းဢွင်ႇ ႁဝ်းတႄႉပေႃးဢွင်ႇၵေႃႈပေႃးယဝ်ႉ၊ မိူဝ်ႈၼၼ်ႉ မႄႈႁဝ်းၶဝ်ၵေႃႈတူၵ်းၸႂ်ဢိူဝ်ႈ လိၵ်ႈၵေႃႈဢမ်ႇတူၺ်းႁေ သမ်ႉဢွင်ႇၸၼ်ႉသိပ်းၼၼ်ႉ ၶဝ်တႄႉဝူၼ်ႉဝႃႈၶႃႈလႅပ်ႈဢမ်ႇဢွင်ႇယဝ်ႉ ပေႃးဢမ်ႇဢွင်ႇၵေႃႈ လၢတ်ႈႁႂ်ႈၶႃႈၸွႆႈၵၢၼ်ၶဝ်ၼႆဝႃႇ ႁဝ်းလွတ်ႈၵႂႃႇလႄႈ ၶဝ်လႆႈသူင်ႇႁဝ်းၵႂႃႇသိုပ်ႇႁဵၼ်းထႅင်ႈၼၼ်ႉယိုင် ႁဝ်းဢမ်ႇၶႂ်ႈႁဵတ်းၶူးလႄႈ မိူဝ်ႈႁဝ်းလႆႈၵႂႃႇယူႇၵႆႁူၵႆတႃၶဝ် ႁဝ်းယိုင်ႈၶႅၼ်းၸူမ်းယဝ်ႉ” “သူသမ်ႉလႆႈၶိုၼ်ႈႁဵၼ်းယူႇႁႃႉ..” “ဢမ်ႇ.. ႁဝ်းၵေႃႈၵိၼ်ႁေလႄႇႁေ ပေႃးၶၢၼ်ႉၵေႃႈ လဵၼ်ႈၵဵမ်းႁေ ဢမ်ႇမီးငိုၼ်းၵေႃႈ ယွၼ်းၶဝ်ႁေႁဵတ်းၼၼ်ၼၼ်ႉယိုင် ႁဝ်းယူႇလႆႈသွင်ပီႊၼႆႉယူဝ်ႉ မႄႈႁဝ်းၵေႃႈမႃးလႄႇလႄႈ ၺွပ်းလႆႈယဝ်ႉ ႁႂ်ႈႁဝ်းပွၵ်ႈမႃးၶိုၼ်း ႁဝ်းၵေႃႈမႃးၽိတ်းႁူဝ်ပိူၼ်ႈႁေ တူၵ်းထွင်ႇႁေၶိုၼ်းၼိုင်ႈယဝ်ႉၵေႃႈ ဢူႈႁဝ်းၸႂ်ႉႁဝ်းမႃးႁဵတ်းၶူးတီႈၼႆႈၼၼ်ႉယိုင်” မေႃယႃၵေႃႈ ဢမ်ႇသိုပ်ႇထၢမ်ထႅင်ႈယဝ်ႉယၵ်ႉတူၺ်းၼႃႈၶမ်းလၢဝ်သေယုမ်ႉယူႇႁဵတ်းၼၼ်ၵူၺ်း။ “ၵူၺ်းၵႃႈႁဝ်းၵေႃႈသေလၢႆယူႇၼႃ သင်ဝၼ်းၼၼ်ႉ ႁဝ်းလႆႈၶိုၼ်ႈႁဵၼ်း ႁဝ်းတင်းတေလႆႈႁူႉမေႃလိူဝ်သေၼႆႉ ၵႂႃႇလႆႈၵႆလိူဝ်သေၼႆႉထႅင်ႈ” “ႁဝ်းဝႃႈ ပဵၼ်ၼႆၵေႃႈလီယူႇလူး သင်သူႁဵၼ်းသုတ်း သူတင်းတေဢမ်ႇႁူႉၸၵ်းဝၢၼ်ႈၼႆႉ ႁူင်းႁဵၼ်းလင်ၼႆႉၵေႃႈ တေဢမ်ႇပဵၼ်မႃးလႆႈၵွၼ်ႇယဝ်ႈ..” “ပီႈလၢတ်ႈမႃးၵေႃႈ ႁမ်ႉၸႂ်ႈယူႇၵဝ်ႇ..” ၶမ်းလၢဝ်ၶိုၼ်းမႄးထၢမ် “ၶႃႈတွင်းတွင်းလႆႈယူႇဝႃႈ မိူဝ်ႈပီႊၼၼ်ႉ ပီႈယၢမ်ႈၶႆႈၼႄၶႃႈ လွင်ႈပီႈလႆႈပၢႆႈမႃးယူႇဝၢၼ်ႈၸိင်ၼႆႉ ၵူၺ်းၵႃႈ ဢမ်ႇလႆႈလၢတ်ႈၼႄဝႃႈ ပီႈသမ်ႉၶိုၼ်းႁဵတ်းႁိုဝ်သေ လႆႈမႃးပဵၼ်မေႃယႃၶိုၼ်းၼႆ ၶႃႈယင်းပႆႇႁူႉလူး” “ၸွမ်းလူၺ်ႈပဵၼ်မေႃယႃ ယူတ်းယႃၵူၼ်းပဵၼ်ယူႇတႃႇသေႇၼၼ်ႉႁိုဝ်ဢမ်ႇႁူႉ မိူဝ်ႈႁဝ်းႁၼ်ၵူၼ်းပဵၼ်မႃးမီးယူႇပႃႈၼႃႈ တေယဵၼ်ႉၸႂ်တူၺ်းဢမ်ႇလႆႈ သမ်ႉဝႃႈၵူဝ်တူဝ်ပေႃးသၼ်ႇၵေႃႈဢမ်ႇၸၢင်ႈႁဵတ်းႁိုဝ် ႁဝ်းၼၼ်ႉၵူဝ်ၵူၺ်း ၵူၺ်းၵႃႈ ၵူၼ်းဢၼ်မီးယူႇပႃႈၼႃႈႁဝ်းၼၼ်ႉတႄႉ တေတၢႆယဝ်ႉ ငဝ်းလၢႆးမၼ်းမိပ်ႇဢီးႁႂ်ႈမၼ်းပဵၼ်လႄႈ ႁဝ်းၸင်ႇလႆႈဢွၵ်ႇပူၼ်ႉလွတ်ႈလႆႈၼၼ်ႉယိုင်” “ၶႃႈတႄႉ..ငိၼ်းသၢင်ႇမူၼ်းဝႃႈ ပီႈပၢႆႈမေးႁေမႃးၼႆႁိုဝ်လႃႇ” “ဢေႃ..လွင်ႈၼၼ်ႉႁႃႉ ႁဝ်းဢမ်ႇလႆႈပၢႆႈမေး ႁဝ်းပၢႆႈၵၢၼ်တႄႇၼႃႈႁိူၼ်းၵူၺ်း မိူဝ်ႈၼၼ်ႉ မႄႈႁဝ်းၵေႃႈ..ႁႂ်ႈႁဝ်းတေႇၼႃႈႁိူၼ်းၸွမ်းၽူႈယိင်းၵေႃႉဢၼ်ႁဝ်းဢမ်ႇလႆႈၸႂ်ၼၼ်ႉယဝ်ႉ တေထဵင်ၵေႃႈဢမ်ႇၸၢင်ႈ တေလၢတ်ႈၵေႃႈဢမ်ႇလႆႈ ႁဝ်းၵေႃႈလႆႈပၢႆႈမႃးၼၼ်ႉယိုင်” “ၸူဝ်ႈမႃးၼႆႉ ၸွင်ႇပႃႈလႆႈမိူဝ်းႁိူၼ်းသေပွၵ်ႈၶႃႈႁႃႉၼႆႉ” “ဢမ်ႇၼႃ ၶဝ်တင်းတေလိုမ်းႁဝ်းယဝ်ႉၵွၼ်ႇယူဝ်ႉ” “ဢမ်ႇၶႂ်ႈတေႇၼႃႈႁိူၼ်းထိုင်တၢၼ်ႇၼၼ်ႉတေႉယဝ်ႉၼေႃႈ” “မိူဝ်ႈၼၼ်ႉၵူၺ်း ဢမ်ႇၸႂ်ႈမိူဝ်ႈလဵဝ်ၼႃ” ၶမ်းလၢဝ်လၢႆႈၵႂၢမ်းၵႂႃႇ “ၶႃႈတေမိူဝ်းႁိူၼ်းယဝ်ႉ ပီႈမေႃပႆႇမိူဝ်းႁႃႉ” မေႃယႃၵေႃႈယၵ်ႉတူၺ်းၶမ်းလၢဝ်သေ ဢမ်ႇသိုပ်ႇလၢတ်ႈသင်ထႅင်ႈယဝ်ႉ ယုမ်ႉႁႅင်ႈႁႅင်ႈၵႂႃႇႁဵတ်းၼၼ်ၵူၺ်း။ သိုပ်ႇလူၵႂႃႇတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-11-25T07:59:36

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e-5/

ၸိုၼ်ႇႁႅင်း တွၼ်ႈသၢမ်သိပ်းသီႇ

တွၼ်ႈသၢမ်သိပ်းသီႇ ပေႃးဝႃႈမီးၵူၼ်းၸပ်းတၢင်းပဵၼ်ၼႆၵေႃႈ ၶမ်းလၢဝ်တႄႉ ဢမ်ႇၸၢင်ႈသွၼ်လိၵ်ႈလႆႈယဝ်ႉ ၵႃႈတေလႆႈပွင်ႇပၼ်တီႈလုၵ်ႈႁဵၼ်းၶဝ်ၶိုၼ်းၵူၺ်း။ ယင်းလီ သမ်ႉဝႃႈၼႂ်းဝၢၼ်ႈလႅင်းၾူၼ်းဢမ်ႇတူဝ်ႈထိုင်လႆႈလီသေတႃႉ မီးဝေႃးၵပ်းသိုပ်ႇၵၼ်လႆႈယူႇ မၼ်းၸင်ႇလႆႈၵပ်းမိူဝ်းတၢင်းႁိူၼ်းလုင်းၵႄႇၶဝ် လႄႈ ပိၵ်ႉဢိုတ်းႁူင်းႁဵၼ်းသေ ႁႂ်ႈၾၢင်ႉပၢႆးယူႇလီၵၼ်ၵႂႃႇ ၸွမ်းၼင်ႇဢၼ်မၼ်းႁူႉမႃး ပေႃးပဵၼ်ဝတ်းပဵၼ်ဢႆၵေႃႈ ႁႂ်ႈၵိၼ်ပၼ်ၼမ်ႉၶိင်ၸိူဝ်းၼႆႉၼမ်ၼမ်ၼႆသေ သူင်ႇသင်ႇၽၢၵ်ႇၵႂၢမ်းဝႆႉယဝ်ႉ ႁူင်းႁဵၼ်းမၼ်းၵေႃႈလႆႈဢိုတ်းၵႂႃႇယူႇ။ ယႃႁႄႉၵင်ႈၼင်ႇဢၼ်မေႃယႃၶဝ်ႁႃမႃးၼၼ်ႉ မၼ်းဢမ်ႇမီးတူဝ်ႈထိုင်ပၼ်လႆႈၵူၼ်းၵူႈၵေႃႉလႄႈ လႆႈသမ်းပၼ်တီႈ ၵူၼ်းဢၼ်ၸၢင်ႈမီးတၢင်းပဵၼ်တိတ်းၸပ်းလႆႈငၢႆႈလႄႈ ၵူၼ်းဢၼ်တေလႆႈၵႂႃႇၼႂ်းဢွင်ႈတီႈဢၼ်မီးၵူၼ်းတိတ်းၸပ်းတၢင်းပဵၼ်လႆႈငၢႆႈၼၼ်ႉၵူၺ်း။ ၵူၼ်းၼႂ်းဝၢၼ်ႈၶဝ်ၵေႃႈ မိူဝ်ႈႁူႉဝႃႈႁိူၼ်းသၢင်ႇလူင်ၶဝ်ပိူၼ်ႈဢမ်ႇပၼ်ၶဝ်ႈၼႆၵေႃႈ ဢမ်ႇမီးၽႂ်ႁတ်းၶဝ်ႈႁိူၼ်းသေၵေႃႉတေႉၼင်ႇဝႃႈ ပေႃးဝႃႈရေႃးၵႃႇ ၵႃႇလလူင်ၼႆၵူၺ်းၵေႃႈ ၶဝ်ဢွၼ်ၵၼ်ၵူဝ်ၼႃႇၼႃႇယဝ်ႉ။ ပေႃးဝႃႈသၢင်ႇလူင်ၸပ်းယဝ်ႉ လုၵ်ႈမေးမၼ်း ဢမ်ႇလွတ်ႈမိူၼ်ၵၼ်လႄႈ ၶဝ်ပေႃႈမႄႈလုၵ်ႈပဵၼ်ၵၼ်ၵႂႃႇတင်းႁိူၼ်းယဝ်ႉ။ ၶမ်းလၢဝ်လႄႈတင်းၼၢႆးၼၼ်ႉတႄႉၵေႃႈ လႆႈပႂ်ႉတူၺ်းၼႂ်းၶၢဝ်းတၢင်း 14 ဝၼ်းယူႇ၊ ၵူၺ်းၵႃႈ ဢၼ်လီမႆႈၸႂ်ၼၼ်ႉသမ်ႉ မေႃယႃ ဢွၼ်တိုၼ်းၵေႃႈ လႆႈၸပ်းၵႂႃႇယဝ်ႉ။ ပေႃးဝႃႈမေႃယႃၸပ်းၼႆ ၽႂ်ၵေႃႈသမ်ႉပေႃးဢမ်ႇႁတ်းဢွၵ်ႇႁိူၼ်းဢွၵ်ႇယေးၵၼ်သေၵေႃႉယဝ်ႉ ၼႂ်းဝၢၼ်ႈၼၼ်ႉၵေႃႈသမ်ႉပေႃးယဵၼ်သီႇသီႇယူႇ၊ ပေႃးဢမ်ႇလူဝ်ႇၼႃႇၼႃႇၼႆ တမ်ႉဢမ်ႇၶႂ်ႈဢွၵ်ႇႁိူၼ်းၵၼ်ယဝ်ႉ။ တေႃႈၼင်ႇမေႃယႃၽူၺ်းႁွမ်လႄႈမေႃယႃၶမ်းဢွင်ႇၼၼ်ႉၵေႃႈ တင်းဢမ်ႇႁတ်းၵႂႃႇတၢင်းလႂ်ယဝ်ႉ။ လႆႈဝႃႈမေႃယႃဢွၼ်တိုၼ်းၼၼ်ႉ ပဵၼ်ႁႅင်းၼႃႇတေႉတေႉယဝ်ႉ၊ သမ်ႉဝႃႈပဵၼ်မေႃယႃ ယူတ်းယႃၵူၼ်းပဵၼ်ၼႆသေတႃႉၵေႃႈ မိူဝ်ႈပဵၼ်မႃးၼၼ်ႉ ဢမ်ႇမီးၽႂ်မႃးယူတ်းယႃပၼ်လႄႈ လႆႈလုမ်းလႃးတူဝ်ၵဝ်ႇၵႂႃႇၵူၺ်း။ ၽွင်းၼၼ်ႉသမ်ႉ ပဵၼ်ၶၢဝ်းၾူၼ် ၾူၼ်လူင်လူမ်းလူင်ၵေႃႈတူၵ်းႁႅင်းဝႃႈႁႅင်း တင်းဝၼ်းတင်းၶိုၼ်း သွင်သၢမ်ဝၼ်း ဢမ်ႇႁိူတ်ႇႁေပွၵ်ႈ ၵူၼ်းၵေႃႈဢမ်ႇၸၢင်ႈၵႂႃႇတၢင်းလႂ်လႆႈ။ ယွၼ်ႉၽူၼ်တူၵ်းထပ်းၵၼ်လၢႆဝၼ်းၼႃႇလႄႈ ၼမ်ႉၼႂ်းၼႃးၵေႃႈၶိုၼ်ႈသုင်မႃး ႁွတ်ႈထိုင်ပႃးတိၼ်သဝ်ႁိူၼ်း သမ်ႉပေႃးၶႂ်ႈပဵင်းဢႅဝ်ၼႆႉယဝ်ႉၼႃႇ၊ တူၼ်ႈၶဝ်ႈဢၼ်မီးယူႇၼႂ်းၼႃးၼၼ်ႉၶႅၼ်းတေဢမ်ႇၸၢင်ႈဝႃႈယဝ်ႉ မၼ်းတေၸူမ်ယူႇၼႂ်းၼမ်ႉၼမ်ၵႃႈႁိုဝ်ၼႆ။ တေၵႂႃႇဢဝ်ၶိုၼ်းၵေႃႈဢမ်ႇၸၢင်ႈႁဵတ်းသင်မၼ်းလႆႈယဝ်ႉလူး၊ ၵႃႈလႆႈၼင်ႈငွမ်လွမ်မွင်းဝႃႈ မိူဝ်ႈလႂ်ၼမ်ႉတေယွမ်းယူႇႁဵတ်းၼၼ်ၵူၺ်းဢမ်ႇၸၢင်ႈႁဵတ်းႁိုဝ် မိူဝ်ႈလႆႈသုမ်းၵေႃႈ ၵႃႈတေလႆႈသုမ်းယဝ်ႉ။ ၼႂ်းၶၢဝ်းတၢင်းသွင်သၢမ်ပီႊမႃးၼႆႉ ထိူၼ်ႇပႃႇမႆႉ လူႉၵွႆၼမ်ၼႃႇ ၸဝ်ႈသူၼ်ၸဝ်ႈႁႆႈၶဝ်ၵေႃႈ ၶႂၢၵ်ႈတီႈလိၼ်ၵႂႃႇတိၵ်းတိၵ်း၊ ၸွမ်းႁိမ်းႁွမ်းဝၢၼ်ႈၼၼ်ႉ သမ်ႉပေႃးဢမ်ႇမီးထိူၼ်ႇမႆႉပႃႇၼႃ မိူၼ်မိူဝ်ႈၵူႈပွၵ်ႈယဝ်ႉလႄႈ ပဵၼ်သူၼ်ပဵၼ်ႁႆႈၵႂႃႇမူတ်းယဝ်ႉ။ ပေႃးဝႃႈၼမ်ႉထူမ်ႈဝၢၼ်ႈဢုင်ၼႆၵေႃႈ ဝၢၼ်ႈႁူၵ်းဢၼ်ယူႇတီႈတႅမ်ႇၼၼ်ႉ ယိုင်ႈၶႅၼ်းတေထူမ်ႈၼႃႇလိူဝ်ပိူၼ်ႈယဝ်ႉ ၶမ်းလၢဝ်ၵေႃႈ ပဵၼ်ဢၼ်မႆႈၸႂ်မႃးသေ ဢမ်ႇသူၼ်ၸႂ်ယဝ်ႉဝႃႈတေပဵၼ်သင်၊ ၵူဝ်ဝႃႈ ပေႃးပဵၼ်မႃးတေႉ ၽေးသၽႃႇဝၼၼ်ႉ လီၵူဝ်လိူဝ်သေတၢင်းပဵၼ်ၼႆလႄႈ ၸူဝ်းဢဝ်ၵူၼ်းၼႂ်းဝၢၼ်ႈ ၶီႇႁိူဝ်းသေလူင်းၵႂႃႇတူၺ်းယဝ်ႉ။ ၽိူဝ်ႇလႆႈႁၼ်ၵေႃႈ ပဵၼ်ဢၼ်တူၵ်းၸႂ်တူၵ်းၶေႃးတႄႉတႄႉ လင်ႁိူၼ်းၵူၼ်းၵိုတ်းဢဝ် ႁိူၼ်းၶႃသုင်ၼၼ်ႉၵူၺ်း၊ ႁိူၼ်းတွပ်းႁိူၼ်းတႅမ်ႇၸိူဝ်းၼၼ်ႉ ၸူမ်ႁၢႆၵႂႃႇၼႂ်းၼမ်ႉတင်းသဵင်ႈယူႇ၊ မၢင်လင်ႁိူၼ်းမၼ်းၶိူင်ႇၶမ်ႉလႄႈ မုင်ႈႁၼ်ၸွမ်မၼ်းဝႆႉ ၵူၺ်းၵႃႈ ႁိူၼ်းၶႃးၽႃသၢၼ်မႆႉမူဝ်ႇမွင်ႁဵတ်းၼၼ်ႉတႄႉ လႆလွင်ႈၵႂႃႇၸွမ်းၼမ်ႉၵမ်ႈၼမ်ယဝ်ႉ။ ၵမ်ႈၽွင်ႈၵေႃႈလွတ်ႈမႃးလႆႈ ၵူၺ်းၵႃႈ ဢမ်ႇမီးတီႈယူႇတႃႇလွတ်ႈၽေး၊ လႆႈၼင်ႈၵတ်းသၼ်ႇထွင်ႇလူမ်းၶၢမ်ႇၽူၼ်ယူႇ ၸွမ်းၸိၵ်းၸွမ်ႁိူၼ်းၼၼ်ႉၵေႃႈမီးယဝ်ႉ။ ဢၼ်ႁၢႆလၢႆဝႆႉယူႇၵေႃႈမီး ၵမ်ႈၼမ်ၵေႃႈ တေပဵၼ်လုၵ်ႈဢွၼ်ႇလႄႈၵူၼ်းထဝ်ႈ ဢၼ်ၸွႆႈထႅမ်တူဝ်ၵဝ်ႇဢမ်ႇလႆႈၼၼ်ႉယဝ်ႉ။ ၶမ်းလၢဝ်ၶဝ်ၵေႃႈ ၼင်ႇၵႃႈၸွႆႈလႆႈၶတ်းၸႂ်ၸွႆႈၵႂႃႇ မီးႁိူဝ်းၽၢႆးဢွၼ်ႇၵူၺ်းၵေႃႈ ပဵၼ်ႁႅင်းၸွႆႈတေႃႉတၢင်ႇၵူၼ်း ႁႂ်ႈပေႃးၵႂႃႇတီႈလွတ်ႈၽေးလႆႈယူႇ။ တင်းဝၼ်းတင်းဝၼ်း တေႃႉသူင်ႇၵူၼ်းၵႂႃႇၵႂႃႇမႃးမႃး သုတ်းဝၼ်းၵႂႃႇမိူဝ်ႈလႂ်ယဝ်ႉၵေႃႈဢမ်ႇႁူႉ ၵမ်ႉၵေႃႈပေႃးလပ်းသိင်ႇယဝ်ႉ၊ ၸွမ်းၼင်ႇလင်ႁိူၼ်း ႁူဝ်ၼပ်ႉၵူၼ်းဝၢၼ်ႈမီးယူႇၼၼ်ႉ ယင်းတိုၵ်ႉႁၢႆလၢႆဝႆႉယူႇထႅင်ႈ မွၵ်ႈသိပ်းပၢႆပၢႆၼႆႉယဝ်ႉ။ သမ်ႉဝႃႈၵူၼ်းတေလွတ်ႈမႃးယူႇတီႈလွတ်ႈၽေးယဝ်ႉသေတႃႉ ၵူၼ်းၸိူဝ်းၼၼ်ႉၵေႃႈ လီလႆႈၸႅတ်ႈထတ်းတူၺ်းပၢႆးယူႇလီပၼ်ယူႇ၊ ၵူၺ်းၵႃႈ တႃႇၵပ်းသိုပ်ႇပိူၼ်ႈၼၼ်ႉ ၶမ်းလၢဝ်ၵေႃႈမိူဝ်ႈၸဝ်ႉႁၢင်ႈပႃးဝေႃးမႃးယူႇ ၽိူဝ်ႇတေၵပ်းသိုပ်ႇတူၺ်း ဝေႃးမၼ်းၵေႃႈတူၵ်းႁၢႆၵႂႃႇတၢင်းလႂ်ဢမ်ႇႁူႉယဝ်ႉ။ ဢမ်ႇၸၢင်ႈႁဵတ်းႁိုဝ် ၶမ်းလၢဝ်ၽၢႆးႁိူဝ်းမိူဝ်းၵႂႃႇၶိုၼ်းတၢင်းဝၢၼ်ႈဢုင် သိုပ်ႇၽၢႆးၵႂႃႇတၢင်းဝၢၼ်ႈၸိင် ႁွတ်ႈထိုင်ၶိုင်ႈတၢင်း တီႈလႆႈၶိုၼ်ႈၵွင်းလွႆဢိတ်ႉၼိုင်ႈၼၼ်ႉၵေႃႈ ဢမ်ႇမီးၼမ်ႉထူမ်ႈယဝ်ႉ။ မၼ်းၸင်ႇသိုပ်ႇမိူဝ်းၵႂႃႇတၢင်းႁိူၼ်းၶိင်းႁိင်းႁဵင်ၶဝ်ႁေ ၵႂႃႇယူႇၼႃႈႁိူၼ်းယဝ်ႉႁွင်ႉၸူး “မေႃယႃ!! ၸွင်ႇယူႇၶႃႈ” ၶိင်းႁဵင်လႆႈငိၼ်းသဵင် ဢွၵ်ႇမႃးငွၵ်ႈတူၺ်း “မေႃသွၼ်!! ဢွၵ်ႇႁိူၼ်းမႃးႁဵတ်းသင်လႃႇ ဢမ်ႇၸႂ်ႈဝႃႈတေလႆႈယူႇၼႂ်းႁိူၼ်းၼႆႁိုဝ်” “တီႈဝၢၼ်ႈႁဝ်းလႄႈဝၢၼ်ႈႁူၵ်း ၼမ်ႉထူမ်ႈႁႅင်းၼႃႇယဝ်ႉလုင်းႁဵင်ႁဝ်းႁူႉ မိူဝ်ႈလဵဝ်ၼႆႉၶိင်းၵႄႇၵေႃႈႁႃဢမ်ႇပႆႇထူပ်းဝႃႈ ၶႃႈဢၢင်ႈလၢတ်ႈမႃးၸဵမ်ၸဝ်ႉၵဝ်ႇ ဢမ်ႇတၼ်းႁေၵေႃႈလိုမ်းပႅတ်ႈယဝ်ႉ ၽိူဝ်ႇၶုၵ်းၸႂ်လႆႈ ၶႃႈၵေႃႈသမ်ႉႁႃဝေႃးၶႃႈဢမ်ႇႁၼ်ယဝ်ႉယိုင်” လုင်းႁဵင်ၼၼ်ႉတိုၵ်ႉမိူၼ်ႇမိုင်ၸိုၵ်းငိူဝ်ႈယူႇ ပၢၵ်ႇဝၼ်းႁဵင်ပီႊ ၸူဝ်ႈၵိူတ်ႇမႃးၼၼ်ႉ တီႈဝၢၼ်ႈၶဝ်ယူႇၸိူဝ်းၼၼ်ႉ ဢမ်ႇတွၼ်ႉႁၼ်ဝႃႈ ၼမ်ႉထူမ်ႈဝၢၼ်ႈဢုင်ႁေပွၵ်ႈ ဝၢၼ်ႈႁူၵ်းတႄႉၵေႃႈ ၵႆႉထူမ်ႈယူႇမၢင်ပီႊ ပေႃးၼမ်ႉႁႅင်းၼႃႇ။ ငိၼ်းဝႃႈ လုင်းၵႄႇၵေႃႈႁႃဢမ်ႇပႆႇထူပ်းၼႆၵေႃႈ မၼ်းတေႁၢႆႉႁႅင်းတၢၼ်ႇႁိုဝ်ၼႆ မၼ်းဢမ်ႇပႆႇႁၼ်ႁၢင်ႈမၼ်းၵွၼ်ႇလႃႈဝႃႈပဵၼ်ၸိူင်ႉႁိုဝ်ဝႆႉ။ လုင်းႁဵင်ၵေႃႈဢွၼ်ၸူဝ်းဢဝ်ၵူၼ်းဝၢၼ်ႈၶဝ်ၵမ်ႈၽွင်ႈ ၵႂႃႇၸွႆႈထႅမ်ၵၼ်ယဝ်ႉ၊ တီႈဝၢၼ်ႈၶၢႆးမူဝ်လႄႈဝၢၼ်ႈၶုမ်ႇၼၼ်ႉတႄႉၵေႃႈ သဵၼ်ႈတၢင်းပေႃးဢမ်ႇၸၢင်ႈၵႂႃႇၸၢင်ႈမႃးလႆႈၼၼ်ႉယိုင် လိၼ်ယူတ်ႇၵူၼ်ႇထူမ်တၢင်း တူၼ်ႈမႆႉယႂ်ႇမႆႉလူင်လူမ်ႉပင်းသႂ်ႇ ၶဝ်ၵေႃႈ လႆႈဢွၼ်ၵၼ်မႄးသဵၼ်ႈတႃႈသၢႆတၢင်းၶဝ်ၵႂႃႇလွႆးလွႆးယဝ်ႉ။ မိူဝ်ႈၽွင်းၼၼ်ႉတႄႉ ၽႂ်ၵေႃႈသမ်ႉပေႃးဢမ်ႇၶႂ်ႈၸၢင်ႈၸွႆႈၽႂ်လႆႈယဝ်ႉၼၼ်ႉၼႃႇ။ ႁိုင်ယူႇသၢမ်သီႇဝၼ်း ၼမ်ႉႁႅင်ႈၵႂႃႇယဝ်ႉသေတႃႉ ၵူမ်ႇဢုင်ငႂ်ႈတိုၵ်ႉၶမ်တဵမ်ႁိူၼ်းဝႆႉယူႇ ဢမ်ႇလႆႈထူဝ်းထွင်းၵႂႃႇပႃး လင်ႁိူၼ်းထုၵ်ႇလိၼ်ထူမ်ၸူမ်ႁၢႆၵႂႃႇၸွမ်းၼမ်ႉၸိူဝ်းၼႆႉမႃးၵေႃႈမီးမႃးယဝ်ႉ။ ၵူၼ်းဝၢၼ်ႈၶဝ် ဢၼ်လႆႈသုမ်းႁိူၼ်းသုမ်းယေး သုမ်းၶူဝ်းၶွင်ၸိူဝ်းၼၼ်ႉၵေႃႈ ပဵၼ်ၼမ်ႉႁူၼမ်ႉတႃမႃးယဝ်ႉ။ ၽေးသၽႃႇဝၼၼ်ႉ ၽႂ်ၵေႃႈဢမ်ႇၶႂ်ႈႁႂ်ႈမၼ်းပဵၼ်ၼင်ႇၵဝ်ႇ ၵူၺ်းၵႃႈ ၵွပ်ႈၵူၼ်းဢမ်ႇႁၵ်ႉသၽႃႇဝလႆႈပဵၼ်ၵႂႃႇၼႆ ၽႂ်ၵေႃႈသမ်ႉဢမ်ႇၶိုၼ်းၼႄးတူဝ်ၵဝ်ႇလႃႈ။ မိူဝ်ႈမၼ်းပဵၼ်မႃးယဝ်ႉ ဢမ်ႇၸၢင်ႈႁဵတ်းသင်တီႈမၼ်းလႆႈ ၼင်ႇဢၼ်ပွင်ပဵၼ်ႁဵတ်းၵႂႃႇလႆႈၼၼ်ႉၵေႃႈ ဢွၼ်ၸွႆႈထႅမ်ၵၼ် ၸိူဝ်းမီးၵေႃႈယိုၼ်ႈမႅင်ႇ ၸိူဝ်းဢမ်ႇမီးၵေႃႈ ပိုင်ႈႁူမ်ႈၽူၺ်းၵၼ်ၵႂႃႇ ၸွႆႈႁဵတ်းၸွႆႈသၢင်ႈသေယူႇၵႂႃႇႁဵတ်းၼၼ်ၵူၺ်းယဝ်ႉ။ လိူၵ်ႈဢမ်ႇလေႇ တီႈၼႃႈႁိူၼ်းၼၢႆးၶမ်းလႅင်ၶဝ်ၼၼ်ႉၵေႃႈ မီးတင်းထူဝ်ႈလူင်သွင်သၢမ်လမ်း ၵိုတ်းတမ်းယႆၵၼ်လူင်ဝႆႉ၊ ၸင်ႇသမ်ႉမီးၸၢႆးၼုမ်ႇဢၼ်ယၢမ်ႈႁၼ် ပုင်ႇႁၢင်ႈၵူၼ်းလူင်ဝႆႉၼၼ်ႉ ၵၢၼ်းလူင်ၶိုၼ်ႈႁိူၼ်းမႃးႁွင်ႉႁႃ “ၼၢႆး!! ၸွင်ႇယူႇႁိူၼ်းႁိုဝ်” ၼၢႆးၶမ်းလႅင်လႄႈၶမ်းလၢဝ်ၶႃၼၼ်ႉ ဢွၵ်ႇမႃးတူၺ်း ဢမ်ႇထၢင်ႇဢမ်ႇထိူမ် သမ်ႉပဵၼ် ဢၢႆႈၸၢႆးၼုမ်ႇဝၼ်းၼၼ်ႉ ဢမ်ႇႁၼ်ၵၼ်ပေႃးႁိုင် သမ်ႉပေႃးမီးၼူတ်ႇမီးၵၢမ်ႈမီးႁႅင်း တူဝ်ၶိင်းၵႅၼ်ႇၶႅင်မင်ႈသင်ႈလူင်ဝႆႉယဝ်ႉ။ “ဢၢႆႈၼွင်ႉႁိုဝ်လႃႇ!! ဢမ်ႇၺႃးၵၼ်လၢႆပီႊၵူၺ်း သမ်ႉပေႃးထဝ်ႈမႃးပဵၼ်တၢၼ်ႇၼႆႉႁႃႉၼႆႉ” “ပီႈၵေႃႈထဝ်ႈမိူၼ်ၵၼ်ယဝ်ႉ ပေႃးတၢၼ်ႇပုင်ႇမႄႈႁိူၼ်းယဝ်ႉယိုင်” ၶမ်းလၢဝ်ဢၼ်ၼုင်ႈတင်းသိၼ်ႈ ယူင်ႇယၢင်ႇထူင်ႇထဵဝ်ႈ တိုၵ်ႉၼင်ႈႁေလုၵ်ႉ ပႆႇတၼ်းဝႅတ်ႉလီလီ ပႃးတင်းၶူၼ်ႁူဝ်မူၺ်းၵဝ်ႈဝႆႉပုင်ႇႁၢင်ႈမႄႈႁိူၼ်းတေႉၼင်ႇၵဝ်ႇ။ “ထဝ်ႈၵႂႃႇတေႉႁႃႉၼႆႉမႃႈ ၸူဝ်ႈမႂ်းမိူဝ်းၵႂႃႇၼႆႉ ၼင်ႇႁၢင်ႈၵဝ်ပေႃးဢမ်ႇတၼ်းလႆႈယၵ်ႉၸမ်ႈတေႉဢိူဝ်ႈ” “တေႇၼႃႈႁိူၼ်းယဝ်ႉလႄႈ ၸင်ႇပဵၼ်ၼႆၵႂႃႈ” “ၵဝ်ၼႆႉႁႃႉတေႇၼႃႈႁိူၼ်း မႂ်းဝူၼ်ႉတူၺ်းၵူၼ်းဢၼ်တေမႃးဢဝ်ၵဝ်ၵွၼ်ႇလူး” “တေႉဢိူဝ်ႈၼေႃႈ ပေႃးမိူၼ်ၼႆယိုင်ႈၶႅၼ်းႁႃယၢပ်ႇယဝ်ႉယူဝ်ႉၼၼ်တႄႉ” “လုၵ်ႈၵဝ်မီးၼမ်ၼႃႇယဝ်ႉ..ဢမ်ႇလူဝ်ႇယဝ်ႉမႂ်းဝႃႈ” သမ်ႉဝႃႈၶၢဝ်းယၢမ်းတေလႅၵ်ႈလၢႆႈၵႂႃႇ ၵူၼ်းဢၼ်ယၢမ်ႈလႆႈႁူႉၸၵ်းၵၼ်ၼၼ်ႉ ပေႃးမႃးႁူပ်ႉၵၼ်ၶိုၼ်းၼႆ ဢမ်ႇမီးသင်လႅၵ်ႈလၢႆႈလွင်ႈၸမ်ၸႂ်လႆႈ လႅင်းမိူင်းသႂ်လႄႈၶမ်းလၢဝ်ၼၼ်ႉၵေႃႈ တေႃႈၼင်ႇၼၼ်ယဝ်ႉ။ လႅင်းမိူင်းသႂ် လႆႈဢဝ်ၶူဝ်းၶွင်ဢၼ်ၸမ်ပဵၼ် မႃးၸွႆႈထႅမ်ၵူၼ်းဝၢၼ်ႈၸိူဝ်းလႆႈထူပ်းလွင်ႈယၢပ်ႇၼၼ်ႉသေယဝ်ႉ ဢဝ်ယႃႈယႃၵႂႃႇၸွႆႈထႅမ်ပၼ်တီႈႁူင်းယႃယဝ်ႉၵေႃႈ ပွၵ်ႈမိူဝ်းၵႂႃႇၶိုၼ်း။ ၵူၼ်းႁိူၼ်းလႅင်းမိူင်းသႂ်ၼၼ်ႉ လႆႈဝႃႈပဵၼ်သထေးၼႆၵေႃႈဝႃႈယဝ်ႉ ႁဵတ်းၵၢၼ်ပၢႆးမၢၵ်ႈမီး ၵဵဝ်ႇလူၺ်ႈလွင်ႈၵၢၼ်တေႃႉသူင်ႇ ဢမ်ႇဝႃႈလွင်ႈတေႃႉသူင်ႇမၢၵ်ႇၶဝ်ႈတဝ်ႈၼမ်ႉဢွၵ်ႇၼွၵ်ႈမိူင်း၊ တေႃႉဢဝ်ၶူဝ်းၶွင်ၼွၵ်ႈမိူင်းၶဝ်ႈမႃး လႆႈဝႃႈပဵၼ်ၶွမ်ႇပၼီႇယႂ်ႇလူင်ဢၼ်ၼိုင်ႈ၊ လိူဝ်သေၼၼ်ႉ ယင်းပဵၼ်ၸဝ်ႈၶွင်ႁူင်းလႅမ်း၊ ၸဝ်ႈၶွင်တီႈလိၼ် မီးၵႂႃႇၵူႈတီႈၵူႈဝဵင်းယဝ်ႉ။ သမ်ႉဝႃႈလႅင်းမိူင်းသႂ် တေလႆႈဢႃႇယု 24 ၵူၺ်းသေတႃႉ ဢူႈၶဝ်ၵေႃႈ ႁႂ်ႈမၼ်းၵုမ်းၵူၼ်းႁဵတ်းၵၢၼ် ၽၢႆႇၵၢၼ်တေႃႉသူင်ႇၵႂႃႇ၊ ၵူၺ်းသမ်ႉၺႃးၽွင်း တၢင်းပဵၼ်ၶူဝ်ႇဝိတ်ႉၽႄႈလၢမ်းသေ ၼႃႈၵၢၼ်မၼ်းၵေႃႈလႆႈသုမ်းၵႂႃႇၼမ်ယူႇ၊ တေႃႈၼင်ႇၵူၼ်းမၢၵ်ႈမီးၸိူင်ႉၼင်ႇၶဝ် ယင်းၵိၼ်းၸႂ် ၵူၼ်းၸိူဝ်းဢၼ်ယူႇၼႂ်းဝၢၼ်ႈၸိူဝ်းၼၼ်ႉလူး တေလႆႈထူပ်းလွင်ႈယၢပ်ႇတၢၼ်ႇႁိုဝ်ၼႆ ၼင်ႇၵႃႈပွင်ပဵၼ်လႆႈၼၼ်ႉ ဢဝ်တင်းၼမ်ႉၸႂ်လႄႈၶူဝ်းၶွင် မႃးၸွႆႈထိုင်ၵူၼ်းဝၢၼ်ႈဢုင်ၶဝ်လႄႈ လင်ႁိူၼ်းၵူၼ်းၸိူဝ်းဢၼ်မီးတၢင်းယၢပ်ႇၽိုတ်ႇၼၼ်ႉၵႂႃႇယူႇယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-11-24T08:00:45

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e-4/

ၸိုၼ်ႇႁႅင်း တွၼ်ႈသၢမ်သိပ်းသၢမ်

တွၼ်ႈသၢမ်သိပ်းသၢမ် ယၢမ်းၵၢင်ၼႂ်ၸဵမ်ၸဝ်ႉ တႃဝၼ်းဢွၵ်ႇႁူဝ်လွႆမႃးလွႆးလွႆး သဵင်ၼူၵ်ႉဢႅၼ်ႇလႅၼ်ႈမိၼ်ၽၢႆႈလိုပ်ႈလူၺ်းၵၼ် ပဵၼ်ဝၼ်းဢၼ်ၾႃႉပၢင်ႇမိူင်းၸိုၼ်ႈသႂ်လီတႄႉတႄႉယဝ်ႉ။ လႅင်းမိူင်းသႂ်ၵေႃႈ ႁႅၼ်းၶူဝ်းႁႅၼ်းလဵင်းမၼ်းသေ ႁၢင်ႈႁႅၼ်းတူဝ်ဢွၵ်ႇႁိူၼ်းၵႂႃႇယူႇ၊ ၶမ်းလၢဝ်လႆႈႁၼ်မၼ်းသိမ်းၶူဝ်း မိူၼ်တေမိူဝ်းၼင်ႇၼၼ်ၵေႃႈ “တေမိူဝ်းယဝ်ႉ ဢမ်ႇသူင်ႇဢမ်ႇသင်ႇၵၼ်ထႅင်ႈယဝ်ႉၼႆႉၼေႃႈ” လႅင်းမိူင်းသႂ်ဝၢင်းထူင်ၶူဝ်းမၼ်းသေ “ၶႃႈတေမိူဝ်းယဝ်ႉ ပေႃးဝႃႈၶႃႈပႆႇလႆႈႁဵတ်းၸွမ်းၼင်ႇယိူင်းဢၢၼ်းၶႃႈမီးၼၼ်ႉ ၶႃႈတေဢမ်ႇပွၵ်ႈမႃးၶိုၼ်းယဝ်ႉ” “ယူဝ်ဝႃႈတေမႃးၸွႆႈၵၼ် လိူဝ်သေဢမ်ႇၸွႆႈသင်ယဝ်ႉ ယင်းပၢႆလႆႈၸၢႆႇၵႃႈလဝ်ႈပၼ်ထႅင်ႈႁေ ႁမ်ႉဝႃႈတေဢမ်ႇမႃးၶိုၼ်းၼႆထႅင်ႈ ဢမ်ႇဢၢၼ်းမႃးတႅၼ်းၼီႈၵဝ်ၶိုၼ်းယဝ်ႉၵႃႈ” ၶမ်းလၢဝ်ၵေႃႈ မႄးယုၵ်ႉဢဝ်ထူင်လႅင်းမိူင်းသႂ်ၸေးသႂ်ႇပၼ်တီႈလင်ယဝ်ႉ ယဵင်ႇယေႈတူပ်းႁူဝ်မႃႇလႅင်းမိူင်းသႂ်ၵႂႃႇ − “ၵဝ်ဢမ်ႇႁူႉဝႃႈတၢင်းယိူင်းဢၢၼ်းမႂ်းၼၼ်ႉတေပဵၼ်သင် ၶႂ်ႈႁဵတ်းသင် ပေႃးဝႃႈမႂ်းမီးငိုၼ်း မႂ်းတိုၼ်းႁဵတ်းလႆႈ၊ သမ်ႉဝႃႈ မႂ်းတေပဵၼ်ၶူး၊ ပဵၼ်သိုၵ်း၊ ပဵၼ်မေႃယႃ ပေႃးမႂ်းဢမ်ႇမီးငိုၼ်း မႂ်းၵေႃႈဢမ်ႇၸၢင်ႈႁဵတ်းလႆႈၼင်ႇၵၢင်ၸႂ်မႂ်းလေႃႇ မႂ်းၵႂႃႇပဵၼ်လၢဝ်းပၢၼ်းဢဝ်လႃႈၵဝ်ဝႃႈ” သမ်ႉပေႃးဢဝ်လႅင်းမိူင်းသႂ်ယၵ်ႉတူၺ်းၼႃႈၶမ်းလၢဝ်ၵႂႃႇယဝ်ႉၼိမ်ယူႇ။ “မႂ်းထၢင်ႇၵဝ်လၢတ်ႈလႅၼ်ႈၵႂႃႈ ၵဝ်လၢတ်ႈတေႉဢိူဝ်ႈၼႆႉ” “ၶႃႈၵေႃႈဢမ်ႇလႆႈဝႃႈသင်လူး..ၶႃႈမိူဝ်းၵွၼ်ႇယဝ်ႉၼႃႈ” “ပိူၼ်ႈမိူဝ်းယူႇႁႃႉမိူဝ်ႈၼႆႉ!..” “ဢမ်ႇမိူဝ်း.. ၶႃႈတေပႆမိူဝ်းၵူၺ်း ၶီႇလူတ်ႉမိူဝ်းၵေႃႈဢမ်ႇပိူင်ႈသင်ၵၼ်ၼင်ႇၵဝ်ႇ တၢင်းယၢပ်ႇပေႃးတၢၼ်ႇၼႆႉ” “မၼ်းၵေႃႈၸႂ်ႈယူႇၵဝ်ႇလႂ်” ၼၢႆးၵေႃႈ ဢဝ်ႁေႃႇၶဝ်ႈႁေႃႇၽၵ်း မႃးပၼ်လႅင်းမိူင်းသႂ်သေယဝ်ႉ ၶမ်းလၢဝ်ၵေႃႈ ၸွမ်းၵႂႃႇသူင်ႇတၢင်းဢွၵ်ႇဝၢၼ်ႈၼၼ်ႉသေ တူၺ်းၸွမ်းလင်မၼ်းမိူဝ်းၵႂႃႇလွႆးလွႆးယဝ်ႉ။ ၶမ်းလၢဝ်ၼၼ်ႉၵေႃႈ မႄးသိုပ်ႇပူင်သွၼ်ပၼ်လိၵ်ႈလုၵ်ႈႁဵၼ်းမၼ်းၵႂႃႇ ဝၼ်းယဝ်ႉဝၼ်း၊ ဝူင်ႈသိုပ်ႇလိူၼ် လိူၼ်သိုပ်ႇပီ ၶၢဝ်းၵတ်းပူၼ်ႉၵႂႃႇ ၶၢဝ်းမႆႈထိုင်မႃး ပီႊ 2018 ၵႂႃႇယဝ်ႉ 2019 မႃးထိုင် သိုပ်ႇၸူး 2020 လႄႈ ႁူင်းႁဵၼ်းမၼ်းၼၼ်ႉၵေႃႈ ပူၵ်းတင်ႈသၢင်ႈၶိုၼ်ႈမႃးပဵၼ်တီႈပဵၼ်တၢင်းလႆႈလီယဝ်ႉ၊ ပီႊၼႆႉ ၸၼ်ႉႁဵၼ်းမၼ်းၵေႃႈ မီးမႃးထိုင် ၸၼ်ႉ 4 ယဝ်ႉ၊ လုၵ်ႈႁဵၼ်းဢၼ်ၶိုၼ်ႈႁွတ်ႈထိုင် ၸၼ်ႉ 4 ၼၼ်ႉတႄႉၵေႃႈ ၵိုတ်းမွၵ်ႈ 10 ပၢႆၼႆႉၵူၺ်းယဝ်ႉ၊ ၼွင်ႉလႅင်ၼၼ်ႉတႄႉၵေႃႈ တႄႇၸဵမ်မိူဝ်ႈသွၼ်ၸွႆႈၶမ်းလၢဝ်မႃး ၶမ်းလၢဝ်ၼၼ်ႉၵေႃႈ ၽိုၵ်းသွၼ်ပၼ်ႁႂ်ႈမၼ်းပဵၼ်ၶူးၸွႆႈသွၼ်လုၵ်ႈဢွၼ်ႇမႃးသေယဝ်ႉ ႁဵတ်းၶူးၸွႆႈမၼ်းတေႃႇထိုင်မိူဝ်ႈလဵဝ်ယဝ်ႉ။ တႄႇၸဵမ်မိူဝ်ႈပီႊ 2016 တေႃႇပေႃးထိုင် ပီႊ 2020 ၼႆႉၼႆၵေႃႈ လႆႈဝႃႈပီႊၼိုင်ႈလႄႈပီႊၼိုင်ႈ ၵၢၼ်ႁဵၼ်းၵၢၼ်သွၼ်မၼ်းလႅၵ်ႈလၢႆႈၵႂႃႇၸွမ်းငဝ်းလၢႆးယူႇတႃႇသေႇယဝ်ႉ။ မၢင်လွင်ႈၶႂ်ႈႁဵတ်းၵူၺ်းၵႃႈဢမ်ႇၸၢင်ႈႁဵတ်း မၢင်လွင်ႈဢမ်ႇထၢင်ႇသေ လႆႈႁဵတ်းပဵၼ်မႃးၵေႃႈမီးယူႇ။ ၼႂ်းဝၢင်းႁူင်းႁဵၼ်း မၼ်းၶတ်းၸႂ်ပူၵ်းပွင်မႃး ပေႃးတၢၼ်ႇဝႃႈပဵၼ်ႁိူၼ်းလူင်ၼိုင်ႈလင်ယဝ်ႉ၊ မီးတင်းသူၼ်ၽၵ်းလွမ်ႉႁွပ်ႈႁူင်းႁဵၼ်းဝႆႉ၊ မီးသႃလႃးၼင်ႈလိုဝ်ႈဝႆႉ ၸွမ်းၸဵင်ႇၶၢင်ႈႁူင်းႁဵၼ်း တၢင်းၼႃႈလႄႈတင်းလင်သွင်ၽၢႆႇ၊ မီးဢူႇၸႃး၊ ပုင်ႈပၢင်ႈ၊ မီးပၢင်ႇမၢၵ်ႇၼင်လႄႈသဝ်လၵ်းၵူဝ်း ဢွင်ႈတီႈလဵၼ်ႈႁႅင်း တီႈလဵၼ်ႈတၢင်းလဵၼ်ႈဝႆႉႁင်းမၼ်းယူႇယဝ်ႉ။ လိူဝ်ၼၼ်ႉယင်းမီး တီႈႁုင်မိုဝ်ႉလႄႈ ၼွင်ပႃပႃးထႅင်ႈယူႇ။ ၶၢဝ်းသွမ်ႈၼႃး၊ ဢဝ်ၶဝ်ႈ၊ ပေႃႉၶဝ်ႈၼႆၵေႃႈ ႁႂ်ႈလုၵ်ႈႁဵၼ်းမၼ်းၵႂႃႇၸွႆႈႁဵတ်းယဝ်ႉ၊ ယဝ်ႉၵေႃႈ တီႈလုင်းၸရေးၼၼ်ႉ တေမိူဝ်းႁဵတ်းၸေႈသႃၸွမ်းၵူႈပီႊပီႊ၊ လုၵ်ႈႁဵၼ်းဢၼ်သူၼ်ၸႂ်လွင်ႈယဵပ်းၶူဝ်းတေႃးၶူဝ်းၸိူဝ်းၼႆႉၵေႃႈ လႆႈသူင်ႇမိူဝ်းႁဵၼ်းတီႈၼၢႆးပၢင်ႇယူႇ၊ လွင်ႈသၢၼ်ၵူၺ်သၢၼ်သွင်းၼႆၵေႃႈ ယွၼ်းတၢင်းၸွႆႈထႅမ်ၵူၼ်းၼႂ်းဝၢၼ်ႈၶဝ် ႁႂ်ႈမႃးၸွႆႈသွၼ်ပၼ်ႁေ ၼင်ႇႁိုဝ်လုၵ်ႈဢွၼ်ႇၶဝ်ပေႃးတေမေႃတိၼ်မေႃမိုဝ်းၼၼ်ႉ မၼ်းၵေႃႈၶဝ်ႈႁႃႁႂ်ႈပိူၼ်ႈမႃးသွၼ်၊ မၢင်မဵဝ်းပေႃးဝႃႈၶဝ်မေႃႁဵတ်းယဝ်ႉ ႁႂ်ႈၶဝ်ၼင်ႇၵၼ်သွၼ်ၵၼ်ၶိုၼ်း ၸိူဝ်းၼႆႉၵေႃႈမီး။ လိူဝ်သေၼၼ်ႉ လွင်ႈႁဵတ်းၶဝ်ႈမုၼ်းၶဝ်ႈပွင်းၼႆၵေႃႈ ႁႂ်ႈၵူၼ်းဢၼ်မေႃႁဵတ်းလီလီၼၼ်ႉ မႃးသွၼ်ပၼ်တီႈႁူင်းႁဵၼ်းသေ ႁဵတ်းၵိၼ်ၸွမ်းၵၼ်ၵႂႃႇ မိူၼ်ပဵၼ်ႁိူၼ်းတွၼ်ႈတႃႇလုၵ်ႈဢွၼ်ႇၵူႈဝၢၼ်ႈဝၢၼ်ႈယဝ်ႉ။ ပေႃးဝႃႈပိၵ်ႉႁူင်းႁဵၼ်းၶၢဝ်းႁႅင်ႈယဝ်ႉၼႆၵေႃႈ ၵူႈပီႊပီႊ တေမီးပၢင်ၶႄႉၶဵင်ႇလုၺ်းၼမ်ႉၶႄႉၵၼ်ယူႇ၊ ၼမ်ႉဢၼ်ၶဝ်လုၺ်းၶႄႉၵၼ်ၼၼ်ႉတႄႉ ပဵၼ်ၼမ်ႉႁွင်ႈဢၼ်မီးယူႇတီႈဝၢၼ်ႈၶဝ်ၼၼ်ႉၵူၺ်း တင်းၵူၼ်းလူင်လႄႈလုၵ်ႈဢွၼ်ႇ ဢွၼ်ၵၼ်မႃးပႂ်ႉတူၺ်းမႃးပၼ်ႁႅင်းၵၼ် သဵင်သႅၼ်ႇမေႃးပၼ်း ပေႃးတၢၼ်ႇပွႆးဢၼ်ၼိုင်ႈလႄႈ မိူၼ်ပွႆးသူင်ႇသင်ႇပၢင်လူင်းႁူင်းႁဵၼ်းၼၼ်ႉယဝ်ႉ။ ၶမ်းလၢဝ်ၼၼ်ႉၵေႃႈ ယူႇယူႇၵႆႉၵႂႃႇဢၢပ်ႇၼမ်ႉႁွင်ႈၼႃႇႁေ ပိူၼ်ႈၵေႃႈသွၼ်မၼ်းလုၺ်းၼမ်ႉလႄႈ မိူဝ်ႈလဵဝ်မၼ်းၵေႃႈလႆႈဝႃႈလူၺ်းၼမ်ႉၶႅၼ်ႇမႃးလႄႈ ဢမ်ႇၵူဝ်ၼမ်ႉယဝ်ႉ။ တႃႇတေႁဵတ်းမႃးလႆႈမွၵ်ႈၼႆႉၵေႃႈ လႆႈၶဵင်ႇတႃႉတၢင်းၼမ်ၼၼ်ႉယဝ်ႉ၊ ဢမ်ႇမီးၽႂ်ႁၼ်လီၸွမ်းလွင်ႈဢၼ်မၼ်းဝူၼ်ႉလႄႈ ဢၼ်မၼ်းၶႂ်ႈႁဵတ်းၼၼ်ႉသေၵႃႈႁိုဝ်၊ ပေႃးၵႂႃႇယွၼ်းတၢင်းၸွႆႈထႅမ်ပိူၼ်ႈၼႆၵေႃႈ ဢမ်ႇပေႃးမီးၽႂ်ၶႂ်ႈပၼ်တၢင်းႁူမ်ႈမိုဝ်းလႄႈ မိူၼ်ၵူဝ်တေလႆႈဢဝ်ပိင်ႇၺႃႇၵႂႃႇပၼ်ပိူၼ်ႈယဝ်ႉ ၵူဝ်ပိူၼ်ႈတေမႃးႁိမ်ၵၢၼ်ၶဝ်ၼၼ်ႉယူႇ။ ၶမ်းလၢဝ်တႄႉၵေႃႈ ဢမ်ႇယွမ်းသုမ်း သမ်ႉဝႃႈတေၺႃးပိူၼ်ႈလႃႇ ပိူၼ်ႈဝႃႈၼႃႈထိုဝ်ၼႃႈလိူမ်ႈၼႃႇတၢၼ်ႇလႂ်ၵေႃႈ မၼ်းယင်းတိုၵ်ႉတိုဝ်တၼ်သေ ဢွၼ်ႈဝွၼ်းပိူၼ်ႈလႆႈယူႇ၊ ၵမ်ႈၽွင်ႈပိူၼ်ႈၶၢၼ်ႉႁၼ်လႄႈ ႁဵတ်းပၼ်မၼ်းၵေႃႈယင်းမီးယူႇယဝ်ႉ။ ယွၼ်ႉဢမ်ႇမီးငိုၼ်းလႄႈ ပိူၼ်ႈဝႃႈႁိုဝ်ၵေႃႈႁူႉၵႃႈလႆႈၶၢမ်ႇယဝ်ႉ ၵႂၢမ်းလႃႇၼၼ်ႉ လႃႇယဝ်ႉၵေႃႈယဝ်ႉၵူၺ်း၊ ပိင်ႇၺႃႇဢၼ်ပိူၼ်ႈပၼ်လုၵ်ႈႁဵၼ်းမၼ်းၼၼ်ႉ တေဢဝ်ၵႂႃႇပဵၼ်ၽွၼ်းလီတႃႇၶဝ်လႆႈၶၢဝ်းယၢဝ်းၼႆလႄႈ ပေႉၸႂ်သေႁဵတ်းၵႂႃႇယူႇ။ ပေႃးဝႃႈႁႂ်ႈလုၵ်ႈၶဝ်ၵႂႃႇႁဵတ်းၼႃးၸွႆႈပိူၼ်ႈၵေႃႈ မႃးလႃႇမႃးဝႃႈႁင်းၶမ်းလၢဝ် ၸႂ်ႉလုၵ်ႈၶဝ်ႁဵတ်းၵၢၼ် မၢင်ၵေႃႉၵေႃႈဢမ်ႇပၼ်လုၵ်ႈၶဝ်မႃးၶိုၼ်ႈႁူင်းႁဵၼ်းၸိူဝ်းၼႆႉၵေႃႈၺႃးမႃးယဝ်ႉ၊ တႃႇႁႂ်ႈပေႃႈမႄႈၶဝ်ပေႃးတေပွင်ႇၸႂ်ၼၼ်ႉၵေႃႈ မၼ်းလႆႈသပ်းလႅင်းလၢတ်ႈၼႄ ပွၵ်ႈၼိုင်ႈယဝ်ႉပွၵ်ႈၼိုင်ႈ လႆႈလၢတ်ႈ တေႃႇၶဝ်ပေႃးႁၼ်ၼမ်ႉႁၼ်တူဝ်မၼ်းမႃး ႁၼ်လုၵ်ႈဢွၼ်ႇၶဝ်မေႃၵၢၼ်မေႃငၢၼ်းမႃးၼႆၵေႃႈ ၸင်ႇတေပၼ်တၢင်းႁူမ်ႈမိုဝ်းလႆႈၼၼ်ႉယဝ်ႉ။ ၽွင်းၶၢဝ်းၵူၼ်းပဵၼ်ဝတ်းပဵၼ်ဢၢၼ်ၼမ် ၵမ်ႈၽွင်ႈၵေႃႈၶၢၼ်ဝႃႈပဵၼ်ၶူဝ်ႇဝိတ်ႉယဝ်ႉႁိုဝ်၊ ၶၢဝ်ႇလိုဝ်းလင်ၸွတ်ႈတူဝ်ႈလုမ်ႈၾႃႉယူႇသေတႃႉ တွၼ်ႈတႃႇၵူၼ်းဝၢၼ်ႈၶဝ်တႄႉ လႅင်းၾူင်းဢမ်ႇတူဝ်ႈထိုင်လႄႈ ဢမ်ႇပေႃးသူႈတူၺ်းၵၼ်၊ ယွၼ်ႉၵႆဝဵင်းလႄႈ တႃႇလမ်းၶိုတ်းၶၢဝ်ႇငၢဝ်းၼၼ်ႉၵေႃႈ တူၵ်းလိုၼ်းႁႅင်းၼႃႇ ၵူၼ်းဝၢၼ်ႈၶဝ်ၵေႃႈ ဢမ်ႇပေႃးသူၼ်ၸႂ်ၵၼ်သေၵႃႈႁိုဝ် မီးၵိၼ်မီးယူႇၵူၺ်းၵေႃႈ ၼင်ႇႁၢင်ႈပဵင်းပေႃးယဝ်ႉ၊ ၵၢင်ၼႂ်ၵႂႃႇသူၼ်ၵႂႃႇၼႃးႁေ ၵၢင်ၶမ်ႈၵေႃႈ မႃးႁိူၼ်းၶိုၼ်းႁေ ၵိၼ်ၶဝ်ႈၵိၼ်သင်ယဝ်ႉၵေႃႈ ၼွၼ်းယဝ်ႉ ဢမ်ႇလႆႈၵႂႃႇတုမ်ႉယွၼ်ႈသင်ၶဝ် ၶဝ်ၵေႃႈဢမ်ႇလႆႈသူၼ်ၸႂ်မၼ်း။ ပေႃးပဵၼ်ဝတ်းပဵၼ်ဢၢၼ်မႃးၵေႃႈ ႁႃၵိၼ်ယႃထိူၼ်ႇယႃၶိူဝ်း ၼင်ႇဢၼ်ယၢမ်ႈႁဵတ်းၵိၼ်ၵၼ်မႃးၼၼ်ႉႁေ ၶႅၼ်းၵႂႃႇႁဵတ်းၼၼ်ႉၵူၺ်း၊ ပေႃးပဵၼ်ႁႅင်းၼႃႇယႃဢမ်ႇၶႅၼ်းၼႆၵေႃႈ ၸင်ႇဢွၼ်ၵႂႃႇႁူင်းယႃၵူၺ်းၼႃႇ။ ၵူၺ်းၵႃႈ ငဝ်းလၢႆးၼႂ်းဝဵင်းပဵၼ်ႁိုဝ်ၼႆၼၼ်ႉၵေႃႈ မေႃယႃၶဝ်၊ ၶမ်းလၢဝ်ၶဝ်တႄႉ ၶတ်းၸႂ်ႁႃတီႈၵပ်းသိုပ်ႇ တူၺ်းၸွမ်းငဝ်းလၢႆးယူႇတႃႇသေႇယဝ်ႉ။ ယၢမ်းၶမ်ႈၶိုၼ်းလိုၵ်းယဵၼ် သဵင်လူတ်ႉၶိူင်ႈမႃးၵိုတ်းယူႇၼႃႈႁိူၼ်းၼၼ်ႉသေ ၼၢႆးၶမ်းလႅင်လႄႈတင်းၶမ်းလၢဝ်ဢွၼ်ၵၼ်ဢွၵ်ႇမႃးတူၺ်း လႆႈႁၼ်ပဵၼ်မေး ၸၢႆးလူင်လုၵ်ႈၼၢႆးၶမ်းလႅင် ဢၼ်ယူႇတၢင်းဝၢၼ်ႈႁူၵ်းၼၼ်ႉယဝ်ႉ။ “ဢေးႁၢၼ်ႇႁႃႉ!! မႃးႁဵတ်းႁင်လႃႇၶၢဝ်းၼႆႉ” “ပီႈလူင်ဢမ်ႇယူႇလီပဵၼ်ႁႅင်းၼႃႇယဝ်ႉဝႃႈမႄႈႁဝ်းႁူႉ!!” “ႁႃ! ႁဵတ်းၼၼ်ႁႃႉ ဢိူဝ်ႈၵမ်ႉဢႄႈ ၵဝ်ဢဝ်သိူဝ်ႈၼႃၵဝ်ၵမ်ႉၼိုင်ႈ” “ႁွင်ႉမေႃယႃမႃးယဝ်ႉႁႃႉ!!” ၶမ်းလၢဝ်မႆႈၸႂ်သေထၢမ်ၸွမ်း။ “ဢေႃႈ တိုၵ်ႉႁႂ်ႈပိူၼ်ႈမိူဝ်းႁွင်ႉမႃးယူႇၶႃႈ!!” ၶဝ်ၵေႃႈဢွၼ်ၵၼ်မိူဝ်းၵႂႃႇတၢင်းဝၢၼ်ႈႁူၵ်းၼၼ်ႉယဝ်ႉ၊ ၶမ်းလၢဝ်ၵေႃႈ ႁေႃႈလူတ်ႉၶိူင်ႈတၢင်ႇၼၢႆးၶမ်းလႅင်မိူဝ်းၵႂႃႇ။ ႁွတ်ႈထိုင်ၽၵ်းတူၵိူၼ်ႇယဝ်ႉ ၶမ်းလၢဝ်ၵေႃႈ ဢမ်ႇႁတ်းယဵပ်ႇၶဝ်ႈၼႂ်းႁိူၼ်းသေဢိတ်း ၸင်ႇပိၵ်ႉသူပ်းမၼ်းသေ ထၢမ်ၸူး ၼၢင်းႁၢၼ်ႇ “ပီႈလူဝ်း!! သၢင်ႇလူင်ၸွင်ႇလႆႈမိူဝ်းဝဵင်းၶႃႈႁႃႉမိူဝ်ႈပူၼ်ႉမႃးလၢႆဝၼ်းၼႆႉ..” “ဢိူဝ်ႈ မိူဝ်ႈဝူင်ႈပူၼ်ႉၼၼ်ႉမၼ်းတိုၵ်ႉၵႂႃႇမႃးၵူၺ်းဢိူဝ်ႈ ႁၼ်ၼႂ်းဝဵင်းပိူၼ်ႈပိၵ်ႉၵၢတ်ႇၼႆဢိူဝ်ႈမၼ်းမႃးလၢတ်ႈၼႄၶႃႈ” ၶမ်းလၢဝ်သုတ်ႉထွႆလင်ဢွၵ်ႇၵႂႃႇထႅင်ႈသွင်သၢမ်ယၢင်ႈသေ လၢၵ်ႈၸၼ်ၶႅၼ်ၼၢႆးဢွၵ်ႇႁၢင်ႇၵႂႃႇယဝ်ႉ သွပ်ႉသႅပ်ႉသႂ်ႇႁူၼၢႆး “ၶႃႈဝႃႈ သၢင်ႇလူင်လႅပ်ႈၸပ်းၶူဝ်ႇဝိတ်ႉဢၼ်ပိူၼ်ႈဝႃႈၼၼ်ႉယဝ်ႉဝႃႈၼၢႆး” ပေႃးမီးၶၢဝ်ႇမီးငၢဝ်းၼႆ ၶမ်းလၢဝ်ၼၼ်ႉၵေႃႈ ၵႆႉၵႆႉဢုပ်ႇၶႆႈၼႄၼၢႆးတႃႇသေႇႁေ ဢဝ်ၼၢႆးၵိုင်ႉၵၢင်ႉတူၵ်းၸႂ်ယဝ်ႉ။ “ၸႂ်ႈယူႇႁႃႉဢေႉ ထၢမ်တူၺ်းဢေးႁၢၼ်ႇလူး ႁၢင်ႈၽၢင်မၼ်းမိူၼ်ႁိုဝ်တေႉၼၼ်ႉ” “ပီႈလူဝ်း..ၸွင်ႇသၢင်ႇလူင်ဢႆယူႇႁႃႉ! ” “ဢေႃႈ ဢႆၶႃႈဢေႃႈ မၼ်းၶၢင်းဝႃႈၶေႃးၶူမ်းၼႃႇၼႆၶႃႈဢေႃႈ” “ၸႂ်ႈယဝ်ႉဝႃႈၼၢႆး!! မၼ်းပဵၼ်ၶူဝ်ႇဝိတ်ႉတေႉဢိူဝ်ႈ..” ၼၢင်းႁၢၼ်ႇၵေႃႈ ဢမ်ႇပေႃးႁူႉၸၵ်းလႄႈထၢမ်ၸူး “မေႃသွၼ်ဝႃႈႁင်ၶႃႈၵေႃႈ ဢူႈဢၢႆႈၸၢႆးၶဝ်ပဵၼ်ႁင်ၶႃႈၵေႃ” “မၼ်းပဵၼ်ရေႃးၵႃႇဢၼ်ၽႄႈလၢမ်းယူႇမိူဝ်ႈလဵဝ်ၼႆႉယဝ်ႉ ၼႂ်းဝဵင်းၵေႃႈလၢမ်းႁႅင်းၼႃႇယဝ်ႉၵႃႈထၢင်ႇ ငိုၼ်းၾူင်းသဵင်ႈႁေဢမ်ႇလႆႈၵပ်းမိူဝ်းတီႈႁိူၼ်းလၢႆဝၼ်းၼႃႇယဝ်ႉ” “ၸွင်ႇၶဝ်တေပဵၼ်ႁင်ၶႃႈ!!” “ငိၼ်းဝႃႈပေႃးဢမ်ႇလႆႈသမ်းယႃႁႄႉၵင်ႈတႄႉၵေႃႈ ပဵၼ်ႁႅင်းၼႃႇဝႃႇ တၢင်းပဵၼ်မဵဝ်းၼႆႉသမ်ႉၸပ်းၵၼ်ငၢႆႈၼႃႇ ပေႃးယူႇၸွမ်းၵၼ်ၵေႃႈ ၸပ်းၵၼ်လႆႈယဝ်ႉၼႆဢိူဝ်ႈ” ၵမ်းၼၼ်ႉမေႃယႃၵေႃႈႁွတ်ႈမႃးထိုင် ႁၼ်ၶမ်းလၢဝ်ၶဝ်ၸုၵ်းဢုပ်ႇၵၼ်ယူႇၼႃႈၵိူၼ်ႇလႄႈ “မေႃသွၼ်ၶဝ်ၵေႃႈမႃးႁႃႉၼႆႉ!! ငိၼ်းဝႃႈပဵၼ်ႁၢႆႉႁႅင်းၼႃႇယဝ်ႉ မိူၼ်ႁိုဝ်ဝႆႉၶႃႈပီႈလူဝ်း” “ၵူႈဝၼ်းတႄႉမၼ်းၵေႃႈဝႃႈ ပဵၼ်ဝတ်းၵူၺ်းၵမ်ႉၵေႃႈႁၢႆယူႇၼႆလႄႈ တင်းၵႂႃႇႁဵတ်းၵၢၼ်ယူႇဢေႃႈ ၵူၺ်းၵႃႈ မိူဝ်ႈဝႃးမိူဝ်ႈသိုၼ်းၼႆႉတႄႉ မၼ်းၶႂ်ႈႁိူဝ်ႉႁိူဝ်ႉဝႆႉလႄႈ ၶႃႈဝႃႈႁႃးၵႂႃႇႁႃမေႃယႃၼႄႇ မၼ်းတႄႉဝႃႈ ဢမ်ႇပဵၼ်ႁင်ႁိူဝ်ႉၵူၺ်း ၼွၼ်းလိုဝ်ႈၵေႃႈၶႅၼ်းယဝ်ႉၼႆၵေႃႈဢမ်ႇလႆႈမိူဝ်းၼၼ်ႉၶႃႈၼႃႇ၊ မိူဝ်ႈၼႆႉ မၼ်းၵေႃႈလႅပ်ႈတေၶၢၼ်ၸႂ်ယူႇၶႃႈယူဝ်ႉၼွၼ်းၶၢင်းယူႇတၢင်းဝၼ်း ၸင်ႇႁႂ်ႈဢၢႆႈၸၢႆးမိူဝ်းႁွင်ႉမေႃယႃႁေ ၶႃႈၵေႃႈမိူဝ်းႁွင်ႉမႄႈႁဝ်းၶဝ်မႃးၼၼ်ႉၼႃႇ” “ပေႃးပဵၼ်ၼၼ်တေႁဵတ်းႁိုဝ်ၶႃႈလႃႇ!” မေႃယႃၵေႃႈ ယၵ်ႉတူၺ်းၶမ်းလၢဝ်ၶႃၼၢႆးၶမ်းလႅင်ႁေ “ၼၢႆးႁဝ်းလႄႈမေႃသွၼ်ဢွၼ်ၵၼ်ပွၵ်ႈမိူဝ်းတီႈႁိူၼ်းၶိုၼ်းၵွၼ်ႇၶႃႈလႄႈ ၶႃႈတေၸတ်းၵၢၼ်ၵႂႃႇၵူၺ်း” ဢဝ်ၽႃႈပူၵ်ႉသူပ်းၼႂ်းထူင်မၼ်းၼၼ်ႉ ယိုၼ်ႈပၼ်ၶမ်းလၢဝ်ၶႃၵႂႃႇ “ၸူဝ်ႈၽွင်းၼႆႉယႃႇပေၽွမ်ႈဢွၵ်ႇႁိူၼ်းၵႂႃႇႁူပ်ႉၽႂ်ၶႃႈၼႃႈ ၾၢင်ႉဝႆႉၶႅၼ်းသေပွႆႇႁႂ်ႈမၼ်းပဵၼ်ၵႂႃႇၵႆ” ၶမ်းလၢဝ်လႄႈၼၢႆး ဢွၼ်ၵၼ်ပွၵ်ႈမိူဝ်းၵႂႃႇၶိုၼ်းတီႈႁိူၼ်းယူႇယဝ်ႉ။

['ၸိူင်းၸၢတ်ႈပၢၼ်', 'ၸိူင်းတႆး']

2024-11-23T07:59:17

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e-3/

ၸိုၼ်ႇႁႅင်း တွၼ်ႈသၢမ်သိပ်းသွင်

တွၼ်ႈသၢမ်သိပ်းသွင် သမ်ႉဝႃႈၵူၼ်းတၢႆ တေတၢႆၵႂႃႇယဝ်ႉသေတႃႉ ၵူၼ်းယူႇတႄႉဢမ်ႇယဝ်ႉလႆႈလူး ယင်းတိုၵ်ႉဝူၼ်ႉထိုင်ၸႂ်ထိုင်ယူႇတိၵ်းတိၵ်း၊ ယင်းဢမ်ႇပႆႇပွႆႇဝၢင်းလႆႈ လႅင်းမိူင်းသႂ်ၼၼ်ႉတႄႉ ပေႃးဢမ်ႇၶႂ်ႈပဵၼ်ၵူၼ်းလႆႈယဝ်ႉ၊ ၵူႈဝၼ်းၵူႈဝၼ်းၼင်ႈၵိၼ်လဝ်ႈမဝ်း ယူႇတီႈသႅင်ႇၼၢင်းႁွမ်ၶဝ်ႁေ ပေႃးၵၢင်ၶမ်ႈ ၶမ်းလၢဝ်ႁဵတ်းၵၢၼ်ယဝ်ႉၵေႃႈ မႃးၽႃၽိူဝ်းမိူဝ်း ၵၢင်ၼႂ်ၶမ်းလၢဝ်ၵႂႃႇႁူင်းႁဵၼ်းယဝ်ႉၵေႃႈပႆႇလုၵ်ႉ ပေႃးပွၵ်ႈမႃးၶိုၼ်းသမ်ႉဢမ်ႇယူႇႁိူၼ်းယဝ်ႉ။ ပူၼ်ႉၵႂႃႇပဵၼ်သွင်ဝူင်ႈၵေႃႈ ဢမ်ႇမီးလွင်ႈလႅၵ်ႈလၢႆႈသင်မႃး လိူဝ်သေႁၢင်ႈၽၢင်ၵူၼ်းၵူၺ်းဢၼ်လႅၵ်ႈလၢႆႈၵႂႃႇ ယွမ်ႁႅင်ႈ ဢမ်ႇၸိုၼ်ႈဢမ်ႇပၢင်ႇ ၶီႈလဝ်ႈၼႆၼၼ်ႉ မၼ်းဢွၵ်ႇမႃးႁႅင်းၼႃႇယဝ်ႉလူး။ ၶမ်ႈၼိုင်ႈ ၶမ်းလၢဝ်ၵေႃႈ မႃးၼင်ႈၸွမ်းမၼ်းသေ ၵိၼ်ၸွမ်းမၼ်းၵႂႃႇ ၼင်ႇႁိူဝ်ႉၸႂ်ႁိူဝ်ႉၶေႃးသေယဝ်ႉ လၢတ်ႈႁင်းမၼ်း။ “ၵိၼ်လႄႈၶႂ်ႈၵိၼ်ၵေႃႈ ၵိၼ်ႁႂ်ႈဢိမ်ႇလႄႈ မိူဝ်ႈလႂ်မႂ်းၵိၼ်ဢိမ်ႇယဝ်ႉ ယႃႇလိုမ်းသိမ်းၽိူၼ်မႂ်းၼႃႈ၊ မိူဝ်ႈလႂ်မႂ်းဢိမ်ႇယဝ်ႉ ၸင်ႇၵွႆႈမိူဝ်းႁိူၼ်းၼႃႈ” ဢိုၵ်ႉလဝ်ႈဢၼ်ႁိုဝ်ႈသႂ်ႇဝႆႉၼႂ်းၵွၵ်းယဝ်ႉၵေႃႈ လုၵ်ႉပႅတ်ႈလႅင်းမိူင်းသႂ်ၵႂႃႇ၊ ၽွင်းၼၼ်ႉ လႅင်းမိူင်းသႂ်ၸင်ႇလၢတ်ႈၸူးၶမ်းလၢဝ် “ပီႈ! ၶႃႈၸႂ်ထိုင်သႅင်ၼူၼ်း..” ႁွင်ႉႁႆႈဢွၵ်ႇမႃးယဝ်ႉ။ ၶမ်းလၢဝ်ၵေႃႈ တေႃႈဢဝ်ၼမ်ႉတႃယိုင်ႈႁူၺ်ႇမႃးသေ ယၵ်ႉတူၺ်းလႅင်းမိူင်းသႂ်ယဝ်ႉ “ၵိၼ်လဝ်ႈၵေႃႈ ဢမ်ႇၸွႆႈသင်လႆႈလူး” “ၶႃႈတေလႆႈႁဵတ်းႁိုဝ်လႃႇ!! မီးမိူဝ်ႈမဝ်းလဝ်ႈၵူၺ်းၼႃႇ ဢၼ်လႆႈႁၼ်ၶဝ်..” ၶမ်းလၢဝ်ၵေႃႈ မႄးၼင်ႈၸွမ်းလႅင်းမိူင်းသႂ်ႁေ “တွၼ်ႈတႃႇၵဝ် သမ်ႉဝႃႈဢမ်ႇလႆႈႁူပ်ႉ၊ ဢမ်ႇလႆႈလၢတ်ႈတေႃႇၵေႃႈယဝ်ႉ လွင်ႈလီလီဢၼ်မီးႁူမ်ႈၵၼ်ၼၼ်ႉ မၢႆတွင်းဝႆႉၼႂ်းဢူၵ်းႁူဝ်ၸႂ်ၵဝ် တေတွင်းဝႆႉဝႃႈ ၼႂ်းၸၢတ်ႈပၢၼ်ၵဝ်ၼႆႉ မီးၵူၼ်းၸိုဝ်ႈႁွင်ႉသႅင်ၼူၼ်းယူႇလႄႈ မၼ်းယၢမ်ႈပဵၼ်ၼွင်ႉယိင်းၵဝ် မၼ်းပဵၼ်ၵူၼ်းယဵၼ်ႇငႄႈလီႁၵ်ႉ မၼ်းပဵၼ်ၵူၼ်းမေႃဢုပ်ႇမေႃလၢတ်ႈ မၢင်ပွၵ်ႈယင်းပဵၼ်ၵူၼ်းလၢတ်ႈၼမ်လူးၵွၼ်ႇ သမ်ႉဝႃႈတူဝ်တၢႆၵႂႃႇယဝ်ႉသေတႃႉ ၼႂ်းၸႂ်ၵဝ်တႄႉ မၼ်းယင်းတိုၵ်ႉမီးသၢႆၸႂ်ယူႇဢိူဝ်ႈ” ႁႅၼ်မုင်ႈတူၺ်းတွင်ႉၾႃႉ ဢၼ်မီးလုၵ်ႈလၢဝ်ပေႃးသႅမ်းယူႇသဵင်ႈလႄႈ မႅင်းႁိင်ႇႁွႆႈလႅင်းၵူၼ်ႈပေႃးၶဵဝ်ယူႇၼၼ်ႉ။ “ၵဝ်ဢမ်ႇႁူႉဝႃႈ ဝၢႆးသေၵူၼ်းတၢႆၵႂႃႇယဝ်ႉၼၼ်ႉ မၼ်းတေၵႂႃႇပဵၼ်သင် ၵႂႃႇယူႇတီႈလႂ် ၵူၺ်းၵႃႈ ၵူၼ်းဢၼ်တိုၵ်ႉမီးယူႇၼၼ်ႉ သင်ဝႆႉၸႂ်ဢွႆႇႁွႆႈၸပ်းၸွမ်းမၼ်းၵေႃႈ ၵူၼ်းၵေႃႉၼၼ်ႉတေတုၵ်ႉၵူၺ်း ၵူၼ်းတၢႆမၼ်းဢမ်ႇၸၢင်ႈမႃးၼင်ႈထွမ်ႇယဝ်ႉလႄႈ မႃးဢုပ်ႇလၢတ်ႈၸွမ်းလႆႈယဝ်ႉ၊ မႂ်းတေႁွင်ႉႁႆႈၵေႃႈႁႆႈလႄႈ တေတိူဝ်ႉၸႂ်ၵေႃႈတိူဝ်ႉၸႂ်လႄႈ ၵူၺ်းၵႃႈ မႂ်းၵေႃႈထုၵ်ႇလီယူႇၸွမ်းလွင်ႈပဵၼ်တေႉမၼ်းၽွင်ႈဢိူဝ်ႈ” ၶမ်းလၢဝ်ၵေႃႈ ႁိုဝ်ႈလဝ်ႈသႂ်ႇၵွၵ်းမၼ်းထႅင်ႈႁေ ဢိုၵ်ႉၵိၼ်ယဝ်ႉၸင်ႇသိုပ်ႇလၢတ်ႈထႅင်ႈ “ဢမ်ႇဝၼ်းၼိုင်ႈႁဝ်းၵေႃႈတိုၼ်းတေတၢႆၵႂႃႇၵူႈၵေႃႉယဝ်ႉ ဢမ်ႇႁူႉဝၼ်းမၼ်းၵူၺ်း ဝႆႉၵိၼ်မိူဝ်ႈၵဝ်တၢႆၽွင်ႈလႄႈ” လၢၵ်ႈၶူတ်ႇလဝ်ႈလႅင်းမိူင်းသႂ်ၼၼ်ႉမႃးတူၼ်ၵႂႃႇ။ လႅင်းမိူင်းသႂ် မဝ်းသမ်ႉပေႃးၶႂ်ႈပၢင်ႇယဝ်ႉ “ပီႈတေႁဵတ်းသင်လႃႇ!!” “ၵိၼ်လဝ်ႈဢိူဝ်ႈ!!” ၶမ်းလၢဝ်ၼၼ်ႉၵေႃႈ ၵိၼ်သမ်ႉပေႃးမဝ်းဢမ်ႇႁူႉတူဝ်ႁူႉၶိင်းမႃးလႄႈ လႅင်းမိူင်းသႂ်သမ်ႉပေႃးလႆႈၸေးမိူဝ်းယဝ်ႉ။ မိူဝ်ႈတိုၵ်ႉၸေးမိူဝ်းၵႂႃႇၸွမ်းတၢင်းၼၼ်ႉၵေႃႈ ႁဵတ်းႁႂ်ႈမၼ်းသမ်ႉပေႃးၶုၵ်းၸႂ်လႆႈ မိူဝ်ႈၶႃတႄႇၸႃႉမႃးႁေ ၶမ်းလၢဝ်ပၢႆႈမိူဝ်းဢဝ်လူတ်ႉလူမ်ႉၸွမ်းတၢင်းၼၼ်ႉ လႆႈၸေးမၼ်းတေႃႇပေႃးႁွတ်ႈထိုင်ႁိူၼ်းၼၼ်ႉလႄႈ “ပီႈ!! တိုၵ်ႉၼၵ်းမိူၼ်ၵဝ်ႇယူႇလူး..” ၶမ်းလၢဝ်ၼၼ်ႉၵေႃႈ ၵမ်ၶူၼ်ႁူဝ်လႅင်းမိူင်းသႂ်သေယဝ်ႉ ႁွင်ႉသႅၼ်ႇလူင်မိူဝ်းၵႂႃႇၼႂ်းၵၢင်တၢင်းၼၼ်ႉလင်လင် “ၵဝ်တေမိူဝ်းႁိူၼ်း!!” “မိူဝ်းယူႇၼႆႉၼႃႇ” လႅင်းမိူင်းသႂ်တွပ်ႇ။ ၶမ်းလၢဝ်ၼၼ်ႉၵေႃႈ တဵၼ်ႈတဵၼ်ႈၶဝ်ႇၶဝ်ႇၶွၼ်းၶွၼ်းလႅင်းမိူင်းသႂ် သမ်ႉပေႃးထိင်းတူဝ်မၼ်းဢမ်ႇလႆႈလႄႈ ဢွၼ်လူမ်ႉလူင်ၵႂႃႇၼႂ်းၵၢင်တၢင်းၼၼ်ႉတင်းသွင်ၵေႃႉယဝ်ႉ။ လိူၵ်ႈလိူၵ်ႈ တီႈၼၼ်ႈၵေႃႈ သမ်ႉပဵၼ်ဢုင်ထႅင်ႈႁေ ၵိင်ႈၵႂႃႇၵိင်ႈမႃးတေႃႇပေႃးလုၵ်ႉလႆႈ၊ လုၵ်ႉမႃးႁၼ်ၼႃႈၵၼ်ယဝ်ႉၵေႃႈ ၶူဝ်ယူႇတင်းႁိုင် တဝ်ႉၽႃၽိူဝ်းႁွင်ႉၵႂၢမ်းၸွမ်းၵၼ်မိူဝ်းၵႂႃႇယဝ်ႉ။ ယၢမ်းၵၢင်ၼႂ် ၽူၼ်တူၵ်းႁိူတ်ႇယဝ်ႉ လႅတ်ႇဢွၵ်ႇပိူင်းထွင်ႇၸႅင်ႈ တွင်ႉၾႃႉသမ်ႉပေႃးသွမ်ႇသိူင်ႁိူင် မွၵ်ႇၵုမ်ႈၶၢဝ်ၸႅၼ်ႇပဵၼ်ဢၼ်လီယၵ်ႉလီယဵမ်ႈ လူမ်းထူဝ်းထွင်း ၶဝ်ႈၼႂ်းႁူးၽႃ သဵင်ၼၢႆးထဝ်ႈႁွင်ႉႁႃၶီႈလဝ်ႈၶႃၶမ်ႈဝႃးၼၼ်ႉ ပေႃးဢမ်ႇလႅပ်ႈငိၼ်းႁင်လႄႈ ၼွၼ်းမွႆႈလပ်းယူႇ။ ၶမ်းလၢဝ်ၼၼ်ႉတႄႉ တိုၼ်ႇမႃးပေႃးဢမ်ႇတွင်းလႆႈယဝ်ႉဝႃႈ ၶမ်ႈဝႃးၼၼ်ႉမၼ်းႁဵတ်းႁိုဝ်ႁေမႃးႁွတ်ႈႁိူၼ်း၊ ၵူၺ်းႁူႉဝႃႈ တိုၼ်ႇမႃးယဝ်ႉၵေႃႈ ႁူဝ်တိုၵ်ႉၼၵ်းယူႇ ၵတ်ႉၵႃႈပဵၼ်ဝၼ်းလိုဝ်ႈလႃႈ သင်ၼၼ်တႄႉဢမ်ႇၸၢင်ႈၵႂႃႇသွၼ်လိၵ်ႈယဝ်ႉ။ လႅင်းမိူင်းသႂ်တႄႉႁၢႆၵႂႃႇၸဵမ်ၸဝ်ႉယဝ်ႉ၊ ၸွမ်းၼင်ႇဢၼ်ႁူႉၵၼ်ယူႇၼၼ်ႉတႄႉ လႅပ်ႈတေမီးတီႈသႅင်ႇၼၢင်းႁွမ်ၶဝ်ၼၼ်ႉၵူၺ်း၊ မိူဝ်ႈလုၵ်ႉမႃးလႆႈယဝ်ႉ ၶမ်းလၢဝ်လဵပ်ႈမိူဝ်းၵႂႃႇတၢင်းသႅင်ႇၼၢင်းႁွမ်ၶဝ် ဢမ်ႇလႆႈႁၼ်လႅင်းမိူင်းသႂ်လႄႈ “ပီႈႁွမ်!! ဢၢႆႈၼွင်ႉလူး..” “ဢမ်ႇႁၼ်ၵူၺ်ႉမိူဝ်ႈၼႆႉတႄႉ..” “မၼ်းၵႂႃႇလႂ်လႃႇမႃႈမိူဝ်ႈၼႆႉ ဢမ်ႇၸႂ်ႈဝႃႈ ယွင်ႇႁေၵႂႃႇၸွမ်းၶႆႈသႅင်ၼူၼ်းယဝ်ႉယူဝ်ႉၼႆႉ!!” လိူၵ်ႈလိူၵ်ႈဢွၵ်ႇၸႂ်ႁင်းႁေၵေႃႈဢမ်ႇႁူႉ ၸင်ႇသမ်ႉလဵပ်ႈၵႂႃႇတၢင်းႁူင်းႁဵၼ်းယဝ်ႉ ယူႇၵႆၵႆႁေမုင်ႈႁၼ်လႅင်းမိူင်းသႂ် ပႆၶဝ်ႈၵႂႃႇၼႂ်းဝၢင်းႁူင်းႁဵၼ်းၼၼ်ႉ ၸင်ႇတေထူၺ်ႈၸႂ်လူမ်မႃးယဝ်ႉ။ ၵူၺ်းၵႃႈ ၵွၵ်းႁူဝ်မၼ်းၼၼ်ႉၵေႃႈ ဢမ်ႇႁူႉပေႉမႃးဝူၼ်ႉႁင်။ “ႁိူဝ်ႇ!! ၵမ်ႉၵႂႃႇၽႅၼ်ၶေႃးၼႂ်းႁူင်းႁဵၼ်းတေႁဵတ်းႁိုဝ်ၼၼ်ႉမႃႈ” ၼႅတ်ႈလႅၼ်ႈလူင်ၵႂႃႇတၢင်းႁူင်းႁဵၼ်းၼၼ်ႉဝႆးဝႃႈဝႆး လူမ်းမဝ်းတၼ်းပေႇၵႂႃႇမိူဝ်ႈလႂ်ပေႃးဢမ်ႇႁူႉယဝ်ႉ။ ၵႂႃႇႁၼ်လႅင်းမိူင်းသႂ် ယိပ်းၸိူၵ်ႈဝႆႉယူႇလႄႈ ၼႅတ်ႈၶဝ်ႈၵႂႃႇႁိမ်ဢဝ်ၸိူၵ်ႈၼၼ်ႉၵမ်းလဵဝ် ဢဝ်လႅင်းမိူင်းသႂ်ႇပေႃးတူၵ်းၸႂ် ၶုၼ်ႇဢီးမၼ်း သမ်ႉပေႃးဝူင်လူမ်ႉလူင်ၵႂႃႇၼႂ်းၵၢင်ပၢင်ႇႁူင်းႁဵၼ်းၼၼ်ႉယဝ်ႉၼႃႇ။ “ပီႈမႃးႁဵတ်းသင်လႃႇၼႆႉ!!..” ၶမ်းလၢဝ်တဝ်ႉလုၵ်ႉၶိုၼ်ႈမႃးသေယဝ်ႉ ၶႂ်ႈလၢတ်ႈဢမ်ႇၶႂ်ႈလၢတ်ႈႁေ “ၵဝ်ၵေႃႈ မႃးတူၺ်းႁူင်းႁဵၼ်းၵူၺ်းဢိူဝ်ႈ.. မႂ်းမႃးႁဵတ်းသင်လႃႇ” “ၶႃႈႁႃႉ..” သဵင်လႅင်းမိူင်းသႂ်ယဵၼ်ၵႂႃႇ ၶမ်းလၢဝ်ၼႅတ်ႈယၵ်ႉတူၺ်းၼႃႈမၼ်းႁေ ဝူၼ်ႉယူႇၼႂ်းၸႂ် “ယႃပေလၢတ်ႈၼႃႈ မၼ်းတေမႃးႁဵတ်းလွင်ႈဢၼ်ၵဝ်ဝူၼ်ႉဝႆႉ” “ၶႃႈမႃးလႄႇႁူင်းႁဵၼ်းၵူၺ်း ၶုၵ်းၸႂ်လႆႈၶိုၼ်း ႁူင်းႁဵၼ်းၵဝ်ႇယွၵ်းမိူဝ်ႈပူၼ်ႉ ဢမ်ႇထၢင်ႇဝႃႈ တေပဵၼ်တီႈပဵၼ်တၢင်းမႃးလႆႈလီတၢၼ်ႇၼႆႉ၊ ႁၼ်ႁူင်းႁဵၼ်းလီယူႇမိူၼ်ၼႆတႄႉ ပီႈၵေႃႈလႅပ်ႈတေသွၼ်လုၵ်ႈႁဵၼ်းလႆႈလီယူႇ” ၶမ်းလၢဝ်ၸင်ႇလူမ်ၸႂ်မႃး ၵူၺ်းၵႃႈပႆႇၵတ်းၸႂ်လႆႈ “ဢဝ်မႃးႁဵတ်းႁင်လႃႇၸိူၵ်ႈၼၼ်ႉ..” “ဢေႃႈ! မၼ်းမတ်ႉၽၵ်းတူႁူဝ်ႉဝႆႉ ၶႃႈၽုၺ်ႇဢွၵ်ႇႁေ လႆႈယိပ်းမႃးပႃးဢေႃႈၼႆႉ..” “ဢေႃ.. ၸိူင်ႉၼၼ်ႁႃႉ!!” သမ်ႉပေႃးထူၺ်ႈၸႂ်လူမ်ဢွၵ်ႇမႃး သူႈ..သူႈ.. သွင်ၶႃၵေႃႈၶဝ်ႈၵႂႃႇၼင်ႈၼႂ်းႁူင်းႁဵၼ်းၶဝ်ၼၼ်ႉသေ “ပီႈ!! ႁိူဝ်ႉၼႃႇၸွင်ႇၸႂ်ႈႁိုဝ်..” “ဢိုမ်ႈ!” ၶမ်းလၢဝ်ယၵ်ႉတူၺ်းလႅင်းမိူင်းသႂ်သေယုမ်ႉၸူး “ၵူၺ်းၵႃႈ ႁိူဝ်ႉၵေႃႈ ဢဝ်ပူၼ်ႉမၼ်းၵႂႃႇလႆႈယူႇလူး” ႁႅၼ်မုင်ႈတူၺ်းတၢင်းၼႃႈႁူင်းႁဵၼ်းၼၼ်ႉသေယဝ်ႉ သိုပ်ႇလၢတ်ႈထႅင်ႈ “ၸိူင်ႉၼင်ႇၶဝ်ဝႃႈ မၼ်းတေပူၼ်ႉၵႂႃႇၵူၺ်း မိူၼ်ပဵၼ်ၶေႃႈၵႂၢမ်းလၢတ်ႈၽၢၼ်ႇႁူၵႂႃႇသေတႃႉ ၵူၺ်းၵႃႈ မၼ်းၵေႃႈပဵၼ်လွင်ႈဢၼ်ႁဝ်းတေလႆႈယွမ်းႁပ်ႉဝႃႈ မၼ်းၸႂ်ႈတေႉယဝ်ႉ၊ ပေႃးမႃးဝူၼ်ႉတူၺ်းၶိုၼ်း မိူဝ်ႈပူၼ်ႉမႃး လႆႈထူပ်းလွင်ႈသင်မႃးၼပ်ႉပေႃးဢမ်ႇလႆႈ၊ လႆႈႁႆႈၵွပ်ႈမၼ်းမႃးၵေႃႈ ဢမ်ႇတွင်းယဝ်ႉ မိူဝ်ႈၼၼ်ႉ မၼ်းၼၵ်းၼႃၼႃႇသေတႃႉ ၵူၺ်းၵႃႈ မိူဝ်ႈလဵဝ် မၼ်းၵေႃႈဢမ်ႇၸႂ်ႈလွင်ႈယၢပ်ႇယဝ်ႉလူး” ဢဝ်လႅင်းမိူင်းသႂ်သမ်ႉပေႃးၶူဝ်ဢွၵ်ႇမႃးယဝ်ႉ “ၶႂ်ႈလၢတ်ႈယူႇၵူၺ်းၵႃႈ ဢမ်ႇတွင်းလႆႈၼႆၼႃ..” လႄႈသဵင်ၶူဝ်ၼၼ်ႉၵေႃႈႁၢႆၵႂႃႇ “ၶႃႈတေဢဝ်ပူၼ်ႉမၼ်းၵႂႃႇလႆႈတေႉယူႇႁႃႉ!!” “ဢမ်ႇလႆႈ!” “ၼၼ်ႉယဝ်ႉ မၼ်းယၢပ်ႇတေႉဢိူဝ်ႈ” ၶမ်းလၢဝ်ၵေႃႈ မႄးဢဝ်ၽႃႇမိုဝ်းမၼ်းတွႆႇသႂ်ႇလႅင်းမိူင်းသႂ်ႁေၵမ်းၼိုင်ႈယဝ်ႉ “ဢမ်ႇလႆႈၵေႃႈတေဝႃႈဢမ်ႇလႆႈၼႆၵႃႈ ဢမ်ႇမေႃတွပ်ႇမေႃထဵင်ပိူၼ်ႈၽွင်ႈႁႃႉ!!” “လၢႆးတွပ်ႇလၢႆးထဵင်ၼႆႉ ပီႈၵူၺ်းမေႃၸႂ်ႉ..” “ၼႆႉႁမ်ႉပဵၼ်ႁင်လႃႇ ထဵင်ယူႇၼႆႉ..” သဵင်ၶႃၵေႃႈတဵတ်ႇယဵၼ်ၵႂႃႇၵႅပ်ႉၼိုင်ႈသေယဝ်ႉ ၶမ်းလၢဝ်ၸင်ႇလၢတ်ႈၸူး “တေဝူၼ်ႉထိုင်ၵေႃႈဢမ်ႇပဵၼ်သင်၊ တေႁွင်ႉႁႆႈၵေႃႈ ဢမ်ႇပဵၼ်သင် ၵူၺ်းၵႃႈ ယႃႇပေၶတ်းၸႂ်လိုမ်းမၼ်းလႄႈ မၼ်းလိုမ်းဢမ်ႇလႆႈ ယွၼ်ႉႁဝ်းယင်းတိုၵ်ႉမီးႁူဝ်ၸႂ်ယူႇၼၼ်ႉၼႃႇ ၵူၺ်းၵႃႈ ၶဝ်တႄႉတေလိုမ်းႁဝ်းၵႂႃႇယဝ်ႉ၊ ဢမ်ႇပွၵ်ႈမႃးယဝ်ႉ မၼ်းပဵၼ်သၽႃႇဝၶူင်းၵၢင်ၼႆႉၵူၺ်းလူး” “ၶႃႈတေလႆႈမီးႁႅင်းၸႂ်မႃးယူႇႁႃႉ ဢမ်ႇၼၼ်တေလႆႈႁွင်ႉႁႆႈ” “ဢိူဝ်ႈ! ၵဝ်ဢမ်ႇလၢတ်ႈယဝ်ႉဝႃႈ..” လႅင်းမိူင်းသႂ်ၵေႃႈ ယၵ်ႉတူၺ်းၶမ်းလၢဝ် လူၺ်ႈသီၼႃႈဢၼ်သဝ်ႈမွင်ဝႆႉၼၼ်ႉသေ “ၸူမ်းယဝ်ႉၼႃႈပီႈ ၸွႆႈပူၵ်းႁႂ်ႈၶႃႈတိုၼ်ႇမႃးၶိုၼ်း” “မိူဝ်ႈၵႆႈၼႆႉတိုၵ်ႉၼွၼ်းလပ်းယူႇႁႃႉ..” ယၢမ်းၵၢင်ၶမ်ႈလပ်းသိင်ႇၸွမ်ႉႁွမ်ႉ ၶမ်းလၢဝ်ႁၢင်ႈႁႅၼ်းလိၵ်ႈမၼ်းယူႇၼၼ်ႉ ၸင်ႇသမ်ႉႁၼ်မႅၼ်ႈၺႃး ပပ်ႉတႅမ်ႈလိၵ်ႈဢွၼ်ႇပပ်ႉၼိုင်ႈ ၶႂ်ႈၵဝ်ႇဝႆႉလႄႈ ပဵၼ်ပပ်ႉဢၼ်မၼ်းၵႆႉႁၼ်ယူႇ ၵူၺ်းၵႃႈဢမ်ႇတွင်းလႆႈဝႃႈပဵၼ်ပပ်ႉၽႂ် ၼႂ်းၸႂ်ၵေႃႈမိူၼ်ၶႂ်ႈႁူႉၶႂ်ႈႁၼ်မႃးယဝ်ႉယိပ်းတူၺ်း ၸင်ႇတေႁၼ်ၼႂ်းပပ်ႉၼၼ်ႉ ပဵၼ်လိၵ်ႈတႅမ်ႈထိုင်လႅင်းမိူင်းသႂ်ယဝ်ႉ။ “ဢၢႆႈၼွင်ႉ!! သႅင်ၼူၼ်း..” ႁွင်ႉပေႃးတၢၼ်ႇၵူၼ်းႁၼ်ၽီယဝ်ႉ။ “ပီႈ!! ပဵၼ်ႁင်လႃႇ..” ၼႅတ်ႈလႅၼ်ႈမႃးၸူးၵမ်းလဵဝ်။ “ၼႆႉ!..ပပ်ႉသႅင်ၼူၼ်း..” လႅင်းမိူင်းသႂ်ၼႅတ်ႈၸၵ်ႉဢၢၼ်ႇၵမ်းလဵဝ်ယဝ်ႉ။ ၼႂ်းပပ်ႉၼၼ်ႉၵေႃႈ တႅမ်ႈထိုင် လိၵ်ႈဢၼ်မၼ်းၶႂ်ႈယိုၼ်ႈၽၢၵ်ႇလႅင်းမိူင်းသႂ် ဢၼ်တႅမ်ႈလိၵ်ႈတႆးဢမ်ႇပီႇ သမ်ႉပေႃးလႆႈၸူၺ်ႉဢၢၼ်ႇဢဝ်ၼၼ်ႉယဝ်ႉ၊ လႅင်းမိူင်းသႂ်ၵေႃႈ တင်းယုမ်ႉတင်းဢၢၼ်ႇၵႂႃႇ။ ၵူၺ်းၵႃႈ ယိုင်ႈဢၢၼ်ႇ ယိုင်ႈလူငၢႆႈမႃး လိၵ်ႈမၼ်းၵေႃႈတႅမ်ႈၽဵၼ်ႈမႃး ၵူၼ်းဢၢၼ်ႇမၼ်းၵေႃႈဝႆးမႃး၊ မိူဝ်ႈလူၵႂႃႇၼႃႈလိုၼ်းသုတ်းၼၼ်ႉ ၸင်ႇသမ်ႉမီးလွင်ႈဢၼ်မၼ်းဢမ်ႇထၢင်ႇတေလႆႈမႃးလူၺႃး။ ဢမ်ႇမိူၼ်လိၵ်ႈဢၼ်လူမႃးၸိူဝ်းပုၼ်ႉယဝ်ႉ ၼႂ်းလိၵ်ႈၼၼ်ႉတႄႉ.. မၢၵ်ႇတႅၵ်ႇ မႄႈတၢႆ မိူဝ်းႁိူၼ်း ၵၢင်ၶမ်ႈ လပ်းသိင်ႇ ၵူၼ်းလၢတ်ႈၵႂၢမ်းမၢၼ်ႈ ၼိုင်ႈ..သွင်သၢမ်သီႇႁႃႈ..ႁူၵ်း..ၸဵတ်း..ပႅတ်ႇ ထွတ်ႇၶူဝ်း လိၵ်ႈၼၼ်ႉၵေႃႈသုတ်းၵႂႃႇ လႅင်းမိူင်းသႂ်ၵၢင်းသမ်ႉပေႃးသၼ်ႇတိုၼ်းတိုၼ်း ၼမ်ႉတႃပေႃးယိုင်ႈႁူၺ်ႇမႃး ပႃးလွင်ႈၸဵပ်းၸႂ်ဢၼ်ၵႅၼ်းၸီႈထိုင်ၼႂ်းၸႂ်လိုၵ်ႉလိုၵ်ႉၼၼ်ႉၵမ်းလဵဝ်ယဝ်ႉ။ ၼင်ႇမေႃယႃႁူႉႁေ လၢတ်ႈၼႄၶမ်းလၢဝ်ၶဝ်ၼၼ်ႉတႄႉ ဢမ်ႇႁူႉဝႃႈသႅင်ၼူၼ်းၶဝ်လႆႈထူပ်းလွင်ႈသင်တေႉတေႉ ၵူၺ်းႁၼ်ဝႃႈ မႄႈတၢႆယူႇတီႈၼိူဝ်လေႃႉ မိူၼ်တေၺႃးမၢၵ်ႇတႅၵ်ႇလႄႈ လႆႈႁၼ်သႅင်ၼူၼ်းၼွၼ်းယူႇၶၢင်ႈတၢင်းၼၼ်ႉၵူၺ်း၊ ဢၼ်သႅင်ၼူၼ်းလႆႈယွင်ႇၵႂႃႇၼၼ်ႉ တေပဵၼ်ယွၼ်ႉႁၼ်မႄႈတၢႆလႄႈပဵၼ်ၼႆသေ ထၢင်ႇၵၼ်ၵႂႃႇၸိူင်ႉၼၼ်ၵူၺ်းယူႇ။ မိူဝ်ႈလႆႈႁၼ်ၶေႃႈၵႂၢမ်းၼႂ်းလိၵ်ႈၼႆႉ သမ်ႉဝႃႈဢမ်ႇတႅမ်ႈတဵမ်သေတႃႉ မၼ်းၵေႃႈပွင်ႇၸႂ်မႃးၵမ်းလဵဝ်ၼၼ်ႉယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ

['ၸိူင်းၸၢတ်ႈပၢၼ်', 'ၸိူင်းတႆး']

2024-11-19T10:02:44

https://tainovel.com/%e1%81%b6%e1%80%b1%e1%82%83%e1%82%88%e1%80%90%e1%80%bd%e1%80%95%e1%80%ba%e1%82%87-%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%80%90%e1%82%83%e1%82%89%e1%81%b5%e1%81%bc%e1%80%ba/

ၶေႃႈတွပ်ႇ ၵႂၢမ်းတႃႉၵၼ်

ၽူဝ်+မေးသွင်ၵေႃႉ ၽူဝ်မၼ်းၵေႃႉၼိုင်ႈလႄႈမေးမၼ်းထႅင်ႈသွင်ၵေႃႉ ႁူမ်ႈၵၼ်ပဵၼ်သၢမ်ၵေႃႉသေ ၸင်ႇၸႅၵ်ႇၽေပၼ်ၵၼ်ၼိုင်ႈၵေႃႉလႆႈၼိုင်ႈလုၵ်ႈယဝ်ႉ။ ၵွပ်ႈပဵၼ်ၵႆႇၽူႈလႄႈ မၼ်းဢမ်ႇမီးၶႆႇလႆႈ။ တေလႆႈဢဝ်သေမဵဝ်းꧦၽၢတ်ႈလိင်း လိင်းၵေႃႈတေၸႂ်လမ်သေ ဢဝ်မၢၵ်ႇမူင်ႈၽၢတ်ႈမႃးၶိုၼ်းလႄႈ လႆႈၵိၼ်ၵမ်းလဵဝ်ယူႇယဝ်ႉ။ တေလႆႈႁဵတ်းႁၢင်ႈၽႅၼ်ႇလိၼ်သေ ဢဝ်ၵမ်ၸိုမ်းၶိတ်ႇၵႂႃႇဢဝ်ယဝ်ႉ။ ႁႂ်ႈၵူၼ်းႁၢပ်ႇၵူၺ်မႃးၼၼ်ႉ ဢဝ်လုၵ်ႈႁဵၼ်းလႄႈ သၢင်ႇဢွၼ်ႇသႂ်ႇၼႂ်းၵူၺ် ၵေႃႉၽၢၵ်ႇꧦသေဢဝ်ၵူၺ်မၼ်းပိၼ်ႇၵေႃႈလႆႈယဝ်ႉ ၵွပ်ႈဝႃႈ မၼ်းပဵၼ်ၵူၼ်းႁႅင်းလူင်။ မႃထိူၼ်ႇတေလႆႈၵႂႃႇၸမ် မွၵ်ႈမႃလူင် ဢမ်ႇၸၢင်ႈၶူပ်းလႆႈသေလႅၼ်ႈပၼ်ႇလၵ်း ပေႃးၸိူၵ်ႈမႃလူင် ဝဵၼ်းလၵ်းၼၼ်ႉ ၵိုတ်းပွတ်းၼိုင်ႈၵူၺ်းၼိုင်ႈမႃထိူၼ်ႇၼၼ်ႉ ၸင်ႇၵႂႃႇၵိၼ်ၼိူဝ်ႉၵႆႇယဝ်ႉ။ ၼၢႆးၶၢဝ်ၼႆႉ ဢမ်ႇမီးၶူၼ်ႁူဝ်။ ပေႃးၸီႇယဝ်ႉၵေႃႈလူဝ်ႇၵိၼ်ၵူၺ်း။ တေလႆႈဢဝ်ဝူဝ်းၵႂႃႇဢွၼ်တၢင်းယဝ်ႉ မႃးဢဝ်ၽိူင်းၵႂႃႇထႅင်ႈ သမ်ႉၶိုၼ်းဢဝ်ဝူဝ်းမႃး ဢဝ်သိူဝ်ၵႂႃႇထႅင်ႈ ဝၢႆးၼၼ်ႉ ၸင်ႇၵွႆႈဢဝ်ဝူဝ်းၵႂႃႇပႃႈလင်ယူႇယဝ်ႉ။ လူဝ်ႇလႆႈတၵ်းၼမ်ႉမေႃႇ ဢၼ်မီးၼမ်ႉၼၼ်ႉသေ ဢဝ်သႂ်ႇၼႂ်းၼမ်ႉမေႃႇဢၼ်ဢမ်ႇမီးၼမ်ႉၼၼ်ႉသေ ႁႂ်ႈမၢၵ်ႇၼင်ၽူးၶိုၼ်ႈမႃးၸွမ်းၼမ်ႉၵွၼ်ႇ ၸင်ႇတေဢဝ်မၢၵ်ႇၼင်လႆႈယဝ်ႉ။ မၼ်းၵေႃႈသၵ်းဢဝ်မၢၵ်ႇႁိၼ်ဢွၼ်ႇ ႁိမ်းမၼ်းၼၼ်ႉသေ ဝိုတ်ႉသႂ်ႇၼႂ်းၵွၵ်းပေႃးမၢၵ်ႇႁိၼ်လူင်းတင်းတႂ်ႈၵေႃႈ ၼမ်ႉတေၶိုၼ်ႈမႃးတင်းၼိူဝ်ယဝ်ႉႁဵတ်းၼၼ် မၼ်းၵေႃႈၸင်ႇလႆႈၵိၼ်လီꧦယဝ်ႉ။ ပေႃးၵၢင်ၶမ်ႈမႃးမုၼ်ၸဝ်ႈဝႆႈၽြႃးဝႃႈ“ပုတ်ႉꩪမ် ပူၸေမိ”ၼႆလႄႈၵႃးလႃးသႃႇမိ ထၢင်ႇဝႃႈမုၼ်ၸဝ်ႈႁွင်ႉမၼ်းၼႆသေ မိူဝ်းၸူးမုၼ်ၸဝ်ႈ ꩡဝ်ႈၸၢႆးၵေႃႈၶဝ်ႈမႃး တင်းၵႃးလႃးသႃႇမိၼၼ်ႉလႆႈယဝ်ႉ ၽိူဝ်ႇၵႃးလႃးသႃႇမိမိူဝ်းထၢမ်မုၼ်ၸဝ်ႈဝႃႈ“ၵဝ်ဢမ်ႇလႆႈႁွင်ႉ”ၵဝ်ဝႆႈၽြႃးၵူၺ်းၼႆသေၵႃးလႃးသႃႇမိၶိုၼ်းမႃးပႂ်ႉတီႈယူႇမၼ်ႈယဝ်ႉ ၸဝ်ႈၸၢႆးၵေႃႈတင်း ၼၢင်းႁေႃၶမ်းသေ မီးၼႂ်းၵၢင်ႁေႃၸဝ်ႈၸၢႆးၸင်ႇပႅပ်ႉငွႆးၵႂႃႇ ႁိမ်းၽႃဢုတ်ႇသေ ဢဝ်မၢၵ်ႇႁိၼ်ၽၢတ်ႈသႂ်ႇမႃၸိူဝ်းၼၼ်ႉ ၶဝ်ၵေႃႈဢွၼ်ၵၼ် တူၵ်းၸႂ်ၵႂႃႇမူတ်း ၽွင်းႁူဝ်သိုၵ်းလႆႈငိၼ်းသဵင်မႃႁဝ်ႇမၼ်းထၢင်ႇပဵၼ်သေလွင်ႈꧦ လႄႈၼႅတ်ႈမႃးတူၺ်းၵမ်းၼၼ်ႉၸဝ်ႈၸၢႆးလႄႈၼၢင်းႁေႃၶမ်း ၸင်ႇၵွႆႈဢွၵ်ႇမႃးတင်းႁူဝ်သိုၵ်းပႂ်ႉၼၼ်ႉသေ ႁွင်ႉဢဝ်မိူဝ်းမိူင်းၶဝ်ၵႂႃႇယဝ်ႉ။ မၼ်းပဵၼ်ၽၵ်းႁႃႈလႄႈ ဢမ်ႇၵိုတ်းသေဝၢၼ်ႇ (ထႅင်ႈလၢႆးၼိုင်ႈ)ၵိုတ်းသီႇဝၢၼ်ႇ ပေႃးပိူၼ်ႈဝႃႈၵိုတ်းသီႇဝၢၼ်ႇ ႁဝ်းသမ်ႉဝႃႈမၼ်း ပဵၼ်ၽၵ်းႁႃႈ ႁိုဝ်မီး/ၵိုတ်းယဝ်ႉလၢႆႈၵႂႃႇတိၵ်းꧦတႃႉ။ ၼုၼ်ႈၼၵ်း ဢဝ်ၼုၼ်ႈၸုပ်ႉၼမ်ႉသေၸင်ႈတူၺ်း။ တေႁဵတ်းႁိုဝ်ၵိုတ်းသေတူဝ်ယဝ်ႉလႃႇ ပေႃးတိူဝ်ႉတူဝ်ၼိုင်ႈၵေႃႈ သီႇတူဝ်ၼၼ်ႉဝိၼ်/မိၼ်ပႅတ်ႈမူတ်းယဝ်ႉ။ ၼေႃႇႁူၵ်း လႄႈတင်းၽၵ်းႁႃႈ လေႃးၵၼ်မီး(11) ပေႃးမႃးထႅင်ႈမဵဝ်းၼိုင်ႈပဵၼ်ၽၵ်းၶဵဝ်းတွင်း(ဢဝ်သင်သႂ်ႇၵေႃႈလႆႈ)ၼႆ မီးၵႂႃႇ(12)မဵဝ်းၵေႃႈလႆႈယဝ်ႉ။ မၼ်းဢဝ်ၼမ်ႉၵၢမ်ႈၶပ်ႉၵၼ်သေ ၶိုၼ်ႈၽႅၼ် ပေႃးႁိုင်ယဝ်ႉၼမ်ႉၵၢမ်ႈၸိူမ်ႈပႅတ်ႈမၼ်းၵေႃႈၸင်ႇ ႁွႆႈယူႇၼိူဝ်ပုၼ်ႉယဝ်ႉ။ ဢဝ်ၸိူၵ်ႈပၢတ်ႈၸွမ်းၽင်ႇမၼ်းႁွပ်ႈသေယဝ်ႉ ႁဵတ်းႁူဝႆႉဢၼ်ၼိုင်ႈ ဢဝ်သွတ်ႇသႂ်ႇၵၼ်ယဝ်ႉၵေႃႈ ၸၼ်တိၵ်းꧦၸိုင် ၵႂႃႇမတ်ႉဢဝ်လၵ်းၼၼ်ႉၵမ်းလဵဝ်ယဝ်ႉ။ ၵႂၢႆးပေႃႈသၢမ်တူဝ်ၼၼ်ႉ ၶဵင်ႇဢူမ်ဝႆႉၶႆႇႁမ်ၵၼ်သေ ပဵၼ်တွႆးပဵၼ်တွႆးဝႆႉ ၵမ်းလိုၼ်း ၵိုတ်းၵႂၢႆးမႄႈ မႃးဢူမ်တူဝ်ပေႃႈ ဢၼ်တူၵ်းလိုၼ်းသေ ၶိုၼ်ႈၵႂႃႇမႃလိၼ်ၵေႃႈ ဢမ်ႇၸၢင်ႈၶူပ်းၶႆႇႁမ်ၶဝ်ယဝ်ႉ။ ၽွင်းမၼ်းတိုၵ်ႉငဝ်ၼွၼ်းယူႇၼၼ်ႉ ႁေႃႈၵႃးဝႆးꧦသေ ပေႃးပူၼ်ႉမၼ်းဢိတ်းၼိုင်ႈ ယဝ်ႉ။ ၶိုၼ်းပိၼ်ႇႁူဝ်ၵႃးမႃးၸူးမၼ်း ပေႃးမၼ်းႁၼ်မၼ်းတေဝႃႈလုၵ်ႉတင်းပုၼ်ႉမႃးသေၸႂ်ႉႁူၼ်လင်ၵႂႃႇၶိုၼ်းယဝ်ႉ။ ၵဝ်ၽိတ်းယဝ်ႉ ၶိူဝ်ၶႂ်ႈႁဵတ်းသင်ၵေႃႈႁဵတ်းလႃႈ ၵေႃႉဢူၺ်ႉ ၵဝ်ၽိတ်းယဝ်ႉ ၵူၺ်းၶိူဝ်ၶႂ်ႈၸီႇၽႆး သွႆႉၽၵ်ႉၸိူင်ႉႁိုဝ်ၵေႃႈႁဵတ်းလႃႈ ၵူၺ်းယႃႇဢဝ်ၵဝ် ပွႆႇတူၵ်းၼမ်ႉၵူၺ်းလႃႈ ယွၼ်ႉႁဝ်းဢမ်ႇမေႃလမ်ၼမ်ႉ ၶႃသွင်ၵေႃႉၵေႃႈဝႃႈ ဢႃႉမၼ်းၼေငိူဝ်ႈတေႃႇႁႃးၵေႃႈ မႅၼ်ႈလၢႆးမၼ်းယဝ်ႉ တႃႉဢမ်ႇလႆႈ ဢဝ်တၢႆယၢပ်ႇ ပွႆႇတူၵ်းၼမ်ႉလႄႈ ၼႆသေ ၶႃၵေႃႈပွႆႇတူၵ်းၼမ်ႉၵႂႃႇသေ မူၼ်ႈၵေႃႈၸင်ႇလႆႈလွတ်ႈဢႃႈသၢၵ်ႈသၢႆၸႂ်ၵႂႃႇယဝ်ႉ။ ဢဝ်မႆႉဝၢႆဝိတ်ႉၶျေႃးꧦသေမွၵ်ႈၸဵတ်းသွၵ်ႇ ၵႂႃႇတၢင်ႇသႂ်ႇၼိူဝ်လဵၵ်းယဝ်ႉ ဢဝ်ဝႅၼ် ဢဝ်ဝႅၼ်သႂ်ႇၵႂႃႇတီႈမႆႉၼၼ်ႉလႄႈ မၼ်းတေလူင်းၵႂႃႇသုပ်းသႂ်ႇ တေႃမႆႉၵမ်းလဵဝ်ယဝ်ႉ။ ပဵၼ်ဝဵင်းၵလေႃး ပိူင်ႈၵၼ် တီႈၵမႃးယူႇၽၢႆႇၼႃႈ။ ပဵၼ်ၵူၼ်းၵႃႈၸၢတ်ႈၶိုၼ်ႈၵႃႈသေ လူင်းမႃးၶိုၼ်းၼၼ်ႉယဝ်ႉ။ ၵႆၵၼ် ၼိုင်ႈမိူၵ်ႈၵူၺ်း ႁူမၼ်းလႄႈတင်းတႃမၼ်းၵူၺ်း။ တေလႆႈလူင်းၵႂႃႇတၵ်းဢဝ် ၼမ်ႉတင်းတႂ်ႈမႃးသႂ်ႇၼႂ်းမၢၵ်ႇဢုၼ်ၶိုၼ်းၵမ်းၼၼ်ႉ တူၼ်ႈမၢၵ်ႇဢုၼ် ၸင်ႇၼၵ်းၶိုၼ်းလႄႈ ၵွမ်းလူင်းၵႂႃႇႁိမ်းၽင်ႇမၼ်းၶိုၼ်း၊ လိင်းၵေႃႈ ၸင်ႇလူင်းၵႂႃႇၶိုၼ်းလီꧦယဝ်ႉ။ ပေႃႉၶႅပ်းႁၢင်ႈ/ဢမ်ႇၼၼ် ၸၼ်ႁၢင်ႈမၼ်းသေ လူႇၽြႃးယဝ်ႉ မၢၵ်ႇၼၼ်ႉတႄႉမၼ်းလႆႈၵိၼ်။ ယွၼ်ႉပိူဝ်ႈတူဝ်ၼိုင်ႈ ဢဝ်ႁူဝ်ဝၢႆႇၵႂႃႇတင်းတူၵ်း တူဝ်ၼိုင်ႈဝၢႆႇၵႂႃႇတင်းဢွၵ်ႇသေ ဢဝ်ႁူဝ်ၵၼ်တေႃးၵၼ်ဝႆႉလႄႈ ၽိူင်းသမ်ႉမီးၼႂ်းၵၢင်ၶႃၵေႃႈလူဝ်ႇၵိၼ် ၵူၺ်းယဝ်ႉ။ ယွၼ်ႉတႅင်ၸူမ်ၼမ်ႉလူင်းမႃးလႄႈ ၽႂ်ၵေႃႈတေဢမ်ႇႁၼ်ဢွၼ်တၢင်းၽႂ်ယဝ်ႉ သင်ဢမ်ႇၸူမ်တေႉတေႁၼ်လႆႈယူႇ။ ၵွပ်ႈပိူဝ်ႈၽူၼ်ဢမ်ႇမႃး။ ၶိုၼ်းလွၵ်ႈၶၢပ်ႈမၼ်းသေ ၵိၼ်ၶၢပ်ႈမၼ်းယဝ်ႉ။ (ၵူၼ်းႁဝ်းၵေႃႈ ပေႃးတိူၵ်ႈမႃးၼႆ ၵႆႉၵိၼ်ၶိုၼ်းၶီႈၸဝ်ႈၵဝ်ႇယူႇ) ဢဝ်သွၵ်ႇႁဝ်းၶိုၼ်းထႅင်ႈသွၵ်ႇၼိုင်ႈယဝ်ႉ။ (10)မိၼိတ်ႉ မိူၼ်ၵၼ်ၵူၺ်း။ မီး(10)ယူႇၸၼႃႇၶိုၼ်းၵူၺ်း။ ၵွပ်ႈပဵၼ်ဝၼ်းလိူၼ်လပ်းၵူၺ်းဢမ်ႇၸႂ်ႈၶမ်ႈလိူၼ်လပ်း။ 1 သွႆးသွႆးသေဢဝ်ယဵတ်ႈသႂ်ႇၼႂ်းတူႈယဵၼ်ယဝ်ႉ ပိၵ်ႉၽၵ်းတူမၼ်းပႅတ်ႈ။ 2 တေလႆႈမႃးဝၢႆးသတ်းႁၢႆႉၶဝ်မႃးၶိုၼ်ႈပၢင်ၵုမ်၊ ယွၼ်ႉဝႃႈသတ်းၵူႈတူဝ်တေ လႆႈမႃးၶိုၼ်ႈ ပၢင်ၵုမ်။ 3 ၸၢင်ႉတူဝ်ဢၼ်ဢဝ်သႂ်ႇၼႂ်းတူႈယဵၼ်ၼၼ်ႉ ဢမ်ႇၸၢင်ႈမႃး ၶိုၼ်ႈပၢင်ၵုမ် ယွၼ်ႉဢဝ် သႂ်ႇၼႂ်းတူႈယဵၼ်ဝႆႉယဝ်ႉ။

['ၵူႈလွင်ႈလွင်ႈ']

2024-11-19T09:31:18

https://tainovel.com/%e1%81%b6%e1%80%b1%e1%82%83%e1%82%88%e1%80%90%e1%80%bd%e1%80%95%e1%80%ba%e1%82%87-%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%80%90%e1%81%b5%e1%80%ba%e1%82%89%e1%81%b5%e1%81%bc%e1%80%ba/

ၶေႃႈတွပ်ႇ ၵႂၢမ်းတၵ်ႉၵၼ်

မၢၵ်ႇႁဵပ်းလႄႈႁဵပ်း မွၵ်ႇဢၢဝ် ၶဵမ်ယဵပ်ႉၶူဝ်း ၵမ်ၸိုမ်း ပူႉ ၊ ထုၼ် ၊ သႃးၸေး ၊ မၢၵ်ႇမု ၊ ယႃႈလႅင် မဵတ်းလၢမ်ႈဝူဝ်း ၵႂၢႆး၊ ၵၢဝ်ႉ ၶိုၼ်ႈလႆ ၵူၼ်းသွမ်ႈၼႃး ၵႆႇ ၼႅပ်ႇ-ဢၼ်ၸၼ်မွႆၵၢင်း ၶီႈမုၵ်ႈ ၶီႈမုၵ်ႈ ထီႇသၢမ်တူဝ် ယႂ်းၵူင်ႇၵၢဝ် ဝၢၼ်ႁူ မၢၼ်ႁူ ၵၢၵ်ႇ တႅပ်း (တႅပ်းၶဝ်ႈ) သီႇသူပ်း ပႅတ်ႇလႅင်ႉ ႁွႆၾႃႉ ႁွႆ ယႃႇၸူႇ ၵွင်ၶီႈ ၽိူဝ်ၶႅင်း ဝၢၼ်ႇၶဝ်ႈ ၸူႇၸီ (ဢူႇၸူၸီ) ၽၵ်းၵီးမိူင်းၵွၵ်ႇ ပေႃးထိုင်မိူင်းထႆးၶဝ်ႁွင်ႉ ၽၵ်းၽလင်ႇ ပေႃးထိုင်မိူင်းဢိင်းၵလဵတ်ႈၶဝ်သမ်ႉႁွင်ႉ ၽၵ်းတႆး တႆးသမ်ႉႁွင်ႉၽၵ်းၵီးမိူင်းၵွၵ်ႇ ၶိုၼ်ႈလႆ (ၶူႈလႆ) ႁူင်းၽိုင်ႈ ႁိူၼ်းဢုတ်ႇ မႆႉသီၶဵဝ်ႈ ႁူးလွင်ႈ ၽၵ်းတူႁူးလႅင်း ပႅမ်း မဵတ်းလၢမ်ႈဝူဝ်း ငဝ်းလိူၼ် ၊ ငဝ်းဝၼ်း တူၼ်ႈမၢၵ်ႇသၢင်းၽေႃး လိူၼ် ၶဝ်ႈပုၵ်း၊ ၶဝ်ႈတမ် ၶဝ်ႈတမ်ငႃး ၶဝ်ႈလၢမ် ပီၵူၺ်ႈ လၢဝ် ၵွင်းမူး ၊ ႁိင်ႇ ၵဵင်း ၊ ႁႆၶဝ်ႈ ၊ မေႃႈတွင်း ၊ ၽႃႁူမ်ႇႁႆၶဝ်ႈ မၢၵ်ႇၵဵင် ၽႆးထၢတ်ႈ ၊ ၽႆးသၢႆ ၵမ်ၸိုမ်း ၊ တူဝ်လိၵ်ႈ ပူႉ ၶဵင် ယၢင်ႈၶိုဝ်ႇ ပႅၵ်ႇ ၶူၼ်တႃ ၶဵမ် တိင်ႇ ၊ ၵီႇတႃႇ ၼမ်ႉလၢႆး၊ ႁိူဝ်ႇ ၶဵဝ်း ဢွႆႈ ပုၼ်းပူၵ်ႇ တူၼ်ႈမႆႉပႅၵ်ႇ လူမ်းထူဝ်းမႆႉၺွင်ႇ မေႃႈယႃႈ ၵွင်တီႇတူဝ်ႉ တူၼ်ႈၵူၺ်ႈ မွင်း မၢၵ်ႇၽိတ်ႉ ၶဵဝ်ႈလႄႈလိၼ်ႉ ႁႆၼိုင်ႈၶဝ်ႈ ၊ မေႃႈတွင်း တူဝ်ၵူၼ်း မတ်ႉတွၵ်ႇ မၼ်းတွင်ၸိင် မၢၵ်ႇၶိူဝ် ႁူဝ်ၽႆးၶိတ်ႇ လူမ်း ႁူင်းၽႆးမိၼ် ႁွၵ်ႈ ယုင်း ၊ လေႃႇၵုၺ် မိင်ႇ ၊ ဝိင်ႇ ၼူၽႆး ႁိင်ႇ သဵၼ်ႈတၢင်း ၵွင်ႈ ၸွင်ႈ ၼဵပ်ႉတိၼ် ၵူၼ်းလပ်ႉၽႃႉ မႅင်းႁိင်ႇႁွႆႈ ၊ ၵွင်းမူး ၊ ၼမ်ႉ မၢၵ်ႇၵႅင်း ၼူၵ်ႉၶုမ်ႈ ၊ ငူး ၊ မၢၵ်ႇဢိုၼ်ႈ တဝ်း မၢၵ်ႇပၢဝ်ႉ၊ မၢၵ်ႇဢုၼ် မွၵ်ႇၵုမ်ႈ ၽႃႈၵၢင် ၊ သုတ်း ထူၺ်ႈၵႃး၊ သွမ်ႈၼႃး မႆႉမုၼ်ႈ ၵိမ်းႁႆး ထူဝ်ႇတႅပ်ႇ လုၵ်ႈဢွၼ်ႇၵိၼ်ၼူမ်း ၶႅပ်းတိၼ် ႁွႆ ၊ မၢၵ်ႇႁူႈ ႁိူဝ်း ႁူဝ်ၽီးၽႆး ၼမ်ႉၶူင်း မႃ ၶဵဝ်ႈၵူၼ်း ပိၵ်ႇၵႆႇ ၊ ႁူဝ်ၶဝ်ႇ ၊ ၵူၼ်ႈၶဵတ်ႇ ၊ ၶႅၼ်ၼူ ၵွင်ႈ မၢၵ်ႇသၢင်းၽေႃး တူၼ်ႈမၢၵ်ႇသၢင်းၽေႃး ပုင်းတဵၵ်းၼမ်ႉ ယႃႇၸူႇ ၵမ်ၸိုမ်း ၶဝ်ႈၵၢပ်ႇ ၵွၵ်းၶႂၢႆး ၼိုင်ႈပီ၊သၢမ်ၶၢဝ်း၊12-လိူၼ်၊365-ဝၼ်း မၢၵ်ႇၵဵင် တဝ်ႇလေး ၵူင်းပၼ်ႇၵုၺ် ငွႆး ဢူတ်ႇၸၢၵ်ႈ တူတ်း ၵွင် ဢႅပ်ႇၶဝ်ႈ ထိူၼ်ႇ ၊ ၵႂၢႆး လူမ်း ၽၵ်းမီႇလႅင် ၼူမ်း ယႃႈၽိၼ်ႇ ၊ ယႃႈမ ၊ ယႃႈလမ် မွၵ်ႇၵုမ်ႈ၊ ၽၵ်းတူ ၊ လိၼ်ၽီးၽႆး ၊ ၵူႇႁဵပ်း ၊ ၵွၼ်းၵႆႇ ရသေႉ ၊ သိၼ်ၵဝ်ႈသဵၼ်ႈ ၊ မၢၵ်ႇၼပ်ႉ ၊ ၸႂ်မၼ်းၼပ်ႉလူမ်းၶဝ်ႈလူမ်းဢွၵ်ႇ မႃ ၵဵင်း ၵဵင်း ၽိူၼ်ၶဝ်ႈ ထူဝ်ႇလိၼ် ၊ မၢၵ်ႇတႃ ငူးလမ်းၵိၼ်ၵႆႇ ၊ ၵႆႇလမ်းၵိၼ်ငူး မၢၵ်ႇလိၼ်ႉၸၢင်ႉ ပူ မူၵ်ႇပဝ်ႇၽႆး ၵေႃႉငဝ်း ၶဵင် ႁူင်းၽိုင်ႈ ၽူၼ် ယႆးၵူင်ႇၵၢဝ် ၵူၼ်တႆး ႁိူၼ်း ၵၢပ်ႇမိူဝ်ႈ မွၵ်ႇၵၢဝ် ၶဵမ် လူင်ႈ ၶႃႇ မၢၵ်ႇဢုၼ် ၵူၺ် ၸၢင်ႉ ၵႂၢမ်းပိၼ်ႈၽူၼ် ဢီႇငေႃႈ ပႃ မေႃႈတွင်း ၊ ႁႆၶဝ်ႈ ၊ ၶဝ်ႈ ၸီးၸေႇ မွၵ်ႇၵုမ်ႈ ၊ လၵ်းလႅမ် ဝူဝ်းတၢင်ႇၵႃႉ မၢၵ်ႇၵဵင် မၢၵ်ႇၼပ်ႉ ဢီႇငေႃႈ ၶူၼ်တႃ တဝ်ႇ ဢွႆႈ ၽၵ်းပၵ်ႉ ၶဝ်ႈလၢမ် ၵုင်ႈ ၵၢဝ်ႉဢိတ်ႇဢွႆႈ မၢၵ်ႇၵႅင်းၸေႈၼမ်ႉဢွႆႈ ၶဝ်ႈၵၢပ်ႇ ၵူၼ်းၽၢႆးႁိူဝ်း မၢၵ်ႇတႃ ၵိမ်းႁႆး တူၼ်ႈပႅၵ်ႇ ၵွၼ်းၾႆး ၵႂၼ်းၾႆး ထိူၼ်ႇၽႃႇၼႃး ၵႂၢမ်းပိၼ်ႈၽူၼ် ၵွၵ်းၾႆး ၼေႃႇမႆႉ ၶဵတ်ႇလႅၼ်ႈပၢႆႈငူး ၊ ပူဢွၵ်ႇမႃးတူၺ်း တေးၼႃး ႁူဝ်ၽၵ်းမီႇႁေႃ ၼမ်ႉတဝ်ႈလိၼ် မွၼ်ႉထႆ ၽႃႉတီႇ တဝ်ႇ ထၢတ်ႈသီႇပိူင် ၊ လေႃးၽ တေႃးသ မေႃးႁ ၵုသူဝ်ႇ ဢၵုသူဝ်ႇ ၊ တူဝ်ၵူၼ်းႁဝ်း ဢႃႇရုင်ႇႁူၵ်းပိူင် ၊ လေႃးၽ တေႃးသ မေႃးႁ ၊ ဢဝ်ၵူၼ်းႁဝ်းထဝ်ႈၸဵပ်းပဵၼ်တၢႆ လွႆ မၢၵ်ႇလၢင်း ၶိူဝ်းမႃႉၶုၼ်သၢမ်လေႃး/ၽၵ်းၼွၵ်ႇ ႁူးလွင်ႈလႄႈၼမ်ႉ ၶႅၼ်ၼူ မၢၵ်ႇတႃ/ၶူႈလင် တႃမၢတ်ႇ တူၼ်ႈၵူၺ်ႈ လႅၼ်းယႃႈ မေႃႈၶဝ်ႈ မွၵ်ႇမူဝ် ၶဝ်ႈၶေႇ ၊ ၶဝ်ႈၵၢပ်ႇ ၊ ၶဝ်ႈၽႃႉ သၢင်ႇသီႈ ၶူဝ်ၽႅၼ် ၼူၵ်ႉလမ်ပႃ လဵၵ်းလိူဝ်ႈ ၸေႃႉ ၵူၼ်းႁၢမ်မူ မႄႈလိသေႃးၸုင်ဝူဝ်း တူဝ်း ၼိပ်ႉပၢၼ်ႇ ၶဵမ် ၵႃဝၢဝ်ႇ သၽေႃးတြႃး ဢၵျၢင်ႉမႅတ်ႈ ၊ မၢၵ်ႈၺၢၼ်ႇၽူဝ်ႇၺၢၼ်ႇ ၊ သႃႇသၼႃႇၽြႃး ၊ ၽြႃးပဵၼ်ၸဝ်ႈ ပုင်းၾႆးမိၼ် တၢင်ႉယၢၼ်း ၊ မိူင်းပၼ်ႇ ၊ ၼမ်ႉၸၢင် ၊ ၼမ်ႉလၼ်ႈ ၊ မိူင်းၼွင် ၊ ဝၢၼ်ႈၶိူဝ်းၼိမ်း ၊ ဝၢၼ်ႈႁူဝ်ႁုင်ႉ ၊ ဝၢၼ်ႈႁႆႈ ၸၢၵ်ႈထႆၼႃး/သူၼ် ႁဵပ်း မွၵ်ႇၶဝ်ႈတႅၵ်ႇ ႁွႆ တူၼ်ႈၼူၼ်းၵုၺ် ႁိူတ်ႈ ၼၢႆးၶၢဝ် သူပ်းၵူၼ်း ၵႂၢမ်းပိၼ်ႈၽူၼ် ပႃၶႅဝ်ႉ ၸၵ်းတႅၼ် ယၢမ်းမူင်း ၵၢင်ဝၼ်း/မၢၵ်ႇၶိူဝ်သူမ်ႈ လူၺ် မၢၵ်ႇပၵ်ႉ ၵႂၢႆး၊ မွၼ်ႉထႆ ၊ ၵူၼ်း မၢၵ်ႇၽိတ်ႉ/မႆႉပႅၵ်ႇ ႁွႆ/ၼေႃႇ လူတ်ႉထိပ်ႇ ဝၢၼ်ႁူ/မၢၼ်ႇႁူ ႁၢင်ဝူဝ်း ႁိင်ႇ မူၼ်ႈၵိၼ်ပႃၼိူဝ်မၢၵ်ႇႁိၼ် သဵမ် မႆႉပူၵ်ႇ ယႃႇၸူႇ မီးသီႇသိပ်းႁႃႈ ၵျႃႇသၢၼ်ႇ ၊ ၼေႃႇၸေႃး ၊ ၽၵ်းၼွၵ်ႇ ပူ ၽၵ်းပိုၵ်ႉ ငူး ၊ မၢၵ်ႇႁိၼ် ၊ ၼွၼ် ၽြႃး ၵွၵ်းႁူဝ် မၢၵ်ႇပၢဝ်ႉ ယိူဝ်ႈတေဢွၵ်ႇ မွၵ်ႇၵုမ်ႈ ၊ ယႂ်းၵူင်ႇၵၢဝ် ဢီႇၵုၵ်ႈ မႆႉပူၵ်ႇ ၊ ၵၢပ်ႇၼႃ ၵုင်ႈ ၵုပ်း ၾႆးဝၢၼ်ႇသမီး တိူၵ်ႇလိူၼ် ထူဝ်ႇတႅပ်ႇ ၵၢၼ်းသွတ်ႇပဵတ်ႈ ၵျႃႇသၢၼ်ႇ၊ မၢၵ်ႇၽိတ်ႉ၊ ဢီႇမဵတ်ႈ မၢၵ်ႇလၢင်း ယၢမ်းမူင်း ဢီႇငေႃႈ လဵၵ်းမႆႇၼႃး လူမ်း ၽၵ်းမီႇၽိူၵ်ႇ

['ၵူႈလွင်ႈလွင်ႈ']

2024-11-19T08:38:17

https://tainovel.com/%e1%80%9c%e1%80%bd%e1%81%bc%e1%80%ba%e1%82%89%e1%80%99%e1%80%bd%e1%81%bc%e1%80%ba%e1%80%b8%e1%81%b5%e1%82%82%e1%81%a2%e1%80%99%e1%80%ba%e1%80%b8-%e1%81%bc%e1%82%82%e1%80%ba%e1%80%b8%e1%80%95%e1%80%95/

လွၼ်ႉမွၼ်းၵႂၢမ်း လႄႈ ဝွၵ်း

ၼႂ်းမိူင်းၵူၼ်းၼႆႉ ဢၼ်ႁၢဝ်ႉမႆႈသုတ်းလိူဝ် ပဵၼ်တႃဝၼ်း ဝႃႈၼႆသေတႃႉၵေႃႈ တႃႇႁဝ်းတႄႉ ၽွင်းယၢမ်းဢမ်ႇလႆႈႁၼ်သူၼၼ်ႉ ႁူဝ်ၸႂ်ႁဝ်းႁွၼ်ႉမႆႈလိူဝ်တႃဝၼ်းထႅင်ႈၵွၼ်ႇ။ သူဢမ်ႇႁၵ်ႉႁဝ်းလႆႈသေတႃႉၵေႃႈ ပေႃးဝႃႈသူႁၵ်ႉႁဝ်းယူႇၼႆ ၼႂ်းၸၢတ်ႈပၢၼ်ႁဝ်းၼႆႉ ပဵၼ်ဢၼ်ပဵင်းပေႃးႁၢၼ်ႉၸႂ်ဝႆႉယူႇ။ ၵေႃႉဢၼ်ႁၵ်ႉသူၵေႃႈပဵၼ်ႁဝ်း ၵေႃႉဢၼ်ႁဝ်းႁၵ်ႉၵေႃႈပဵၼ်သူ ၵူၺ်းၵႃႈၵေႃႉဢၼ်သူႁၵ်ႉၼၼ်ႉလူး ၸွင်ႇတေၸႂ်ႈႁဝ်းယူႇႁႃႉၼေႃ? ၸၢႆးႁၢၼ်ၶိူဝ်း (သီႇပေႃႉ) တၢင်းႁၵ်ႉၸႅတ်ႈၸၢင်ႇ ဢၼ်ဝႃႈၼၼ်ႉ လူတ်ႉၵႃးလႄႈငိုၼ်းၶမ်း ႁိူၼ်းတႅၵ်ႈဢုတ်ႇ တႅၵ်ႈဝႃး ဢၼ်ဝႃႈၼၼ်ႉ ဢမ်ႇမႃးသႅင်ႇမၼ်းသေဢိတ်းၼႆ ၸွင်ႇယုမ်ႇႁႃႉ? မႂ်းဢမ်ႇပဵင်းၵဝ်ၵေႃႈ ႁႂ်ႈပူၼ်ႉမၼ်းလႄႈ ပေႃးမၼ်းပဵင်းၵဝ်ၵေႃႈ မႂ်းပူၼ်ႉႁႃးၼင်ႇၵၼ်ယဝ်ႉ။ ပေႃးၶႂ်ႈလႆႈႁူဝ်ႁဵင်ပိူၼ်ႈၵေႃႈ ႁူဝ်ၸွႆႉႁဝ်းတေလႆႈသုမ်းဢွၼ်တၢင်း။ ႁွင်ႉလႄႈဢမ်ႇမႃးၵေႃႈလီၵူဝ် ဢမ်ႇႁွင်ႉလႄႈမႃးၵေႃႈလီၵူဝ်။ ၸင်းၵၼ်သေထုပ်ႉတွႆႇၵၼ်ၼႆႉ ပဵၼ်သၽႃႇဝၵူၼ်းဢွၵ်ႇတေႃးသယဝ်ႉ ႁၵ်ႉၵၼ်သေထုပ်ႉၵၼ်သမ်ႉ ၼေၼမ်ႉၸႂ်ဝႃႈမၼ်းပဵင်းပေႃးၸႂ်ၼႆယူႇ။ ပေႃးဝႃႈမႂ်းႁၢႆႉတႄႉ ဢမ်ႇလူဝ်ႇႁႂ်ႈၽူႈၶဵၼ်မႃးၸူးၵူၺ်း မႂ်းလူဝ်ႇၵႂႃႇၸူးၽူႈၶဵၼ်ယဝ်ႉ။ သတ်းႁၢႆႉၶဝ်ၼႆႉ ပေႃးႁဝ်းဢမ်ႇႁဵတ်းတီႈၶဝ် ၶဝ်ၵေႃႈဢမ်ႇႁဵတ်းတီႈႁဝ်းတႄႉၸႂ်ႈယူႇ ၵူၺ်းၽီၸဵပ်းထဝ်ႈပဵၼ်တၢႆၶဝ်တႄႉ ဢမ်ႇႁဵတ်းတီႈၶဝ်ၵေႃႈၶဝ်တိုၼ်းႁဵတ်းတီႈႁဝ်းယူႇ ယွၼ်ႉၼၼ်လူဝ်ႇလႆႈၽၢင်ႉၵျႃႉ။ မွၵ်ႇႁွမ်ဢၼ်ဢမ်ႇမီးၵၢပ်ႇမိူဝ်ႈၽိုင်ႈမႅင်းတွမ်ၼၼ်ႉ ဢမ်ႇလႅပ်ႈၶူင်းၵၢင် ႁႂ်ႈပဵၼ်တၢင်း ႁၢင်ႈလီလႆႈ ယွၼ်ႉၼၼ်ပေႃးပိူၼ်ႈႁၵ်ႉႁဝ်းလႄႈ ႁဝ်းသမ်ႉဢမ်ႇႁၵ်ႉပိူၼ်ႈၼႆ သၢၼ်ၶတ်းသၽႃႇဝမၼ်းယူဝ်ႉ။ ၼႂ်းလူၵ်ႈၼႆႉ ၵူၼ်းၵေႃႉဢၼ် ပေႉတူဝ်ၼၼ်ႉ မီးၼမ်ယူႇသေတႃႉၵေႃႈ ၵေႃႉဢၼ်ပေႉၸႂ်ၼၼ်ႉတႄႉ ႁိုဝ်ပႃႈမီးၼမ်လႃႇ။ ပေႃးၶႂ်ႈႁႂ်ႈပိူၼ်ႈႁၵ်ႉႁဝ်းၼႆ ႁဝ်းတေလႆႈႁၵ်ႉပိူၼ်ႈဢွၼ်တၢင်း ပေႃးၶႂ်ႈႁႂ်ႈပိူၼ်ႈထုၵ်ႇၸႂ်ႁဝ်းၵေႃႈ ႁဝ်းတေလႆႈၶတ်းၸႂ်ႁႂ်ႈမီး လွင်ႈထုၵ်ႇၸႂ်ပိူၼ်ႈဢွၼ်တၢင်းယဝ်ႉ။ ၶေႃႈၵႂၢမ်းဢၼ်ဝႃႈ ၶၢမ်ႇတၢင်းတုၵ်ႉၶသေ ပႂ်ႉဝၼ်းတၢႆၼၼ်ႉ ၸိုဝ်ႈၸႂ်ႈမၢၼ်ႇမႅၼ်ႈသေ ၶေႃႈၵႂၢမ်းဢၼ်ဝႃႈ ၵိၼ်ၶဝ်ႈသေ ပႂ်ႉဝၼ်းတၢႆယူႇၼႆၼၼ်ႉယဝ်ႉ။ သၢႆငၢႆသၢမ်ၶၢဝ်း (ထုင်ႉယဵၼ်) မၢင်ပွၵ်ႈမၢင်လႂ် ၵေႃႉဢၼ်ၸၼ်ၽုၺ်ႇၽၵ်းတူၼၼ်ႉ ၵႆႉလႆႈၶဝ်ႈတူၵ်းလိုၼ်းပိူၼ်ႈၵေႃႈ မီးမႃးၼမ်ယဝ်ႉ။ ၵေႃႉဢၼ်ဢမ်ႇမီးၼႃႈၵၢၼ် ႁင်းၶေႃၼၼ်ႉ ꩡၢင်ႈမေႃသုၵ်ႉၸွမ်းၼႃႈၵၢၼ်ပိူၼ်ႈယဝ်ႉ။ သူမ်ႈတႃလိၵ်း (မိူင်းပၼ်ႇ) ဢိုပ်းတၢင်းႁၵ်ႉၼႆႉဢမ်ႇတၢႆ ဢိုပ်းၶဝ်ႈၼႆႉၸၢင်ႈတၢႆဢိူဝ်ႈ ယွၼ်ႉၼၼ် လူဝ်ႇႁႃဝႆႉ ဢုၵ်ႉၸႃႇဢွၼ်တၢင်းယူႇ။ ပၢင်ႇၾႃႉ (သီႇသႅင်ႇ) သူလုၵ်ႈလိူၼ် ထွင်ႇပိူင်းပၼ် တၢင်းၵတ်းယဵၼ် တႃႇၵူၼ်းၶူင်းၵၢင်တင်းၼမ်လႆႈသေတႃႉ တွၼ်ႈတႃႇႁဝ်း ပေႃးလႆႈယူႇတႂ်ႈၸိုၼ်ႈၸၢင်ႇ ႁၵ်ႉၵိုမ်းသူၼၼ်ႉၵွၼ်ႇ မၼ်းၸင်ႇၵတ်းယဵၼ်လႆႈ။ သူဢၼ်သူၵႆႉလၢတ်ႈဝႃႈ ၼၢင်းယိင်းႁဝ်းၼႆႉ မုင်ႈမွင်းပႂ်ႉတၢင်းႁၵ်ႉတီႈၽူႈၸၢႆး ၵပ်းသိုပ်ႇမႃးဢွၼ်တၢင်းယူႇ ၵူႈၶၢဝ်းယၢမ်းၼႆ ၵူၺ်းၵႃႈ ၵေႃႉဢၼ်ယူႇႁိမ်းၶၢင်ႈသူ သေၼင်ႈထွမ်ႇၶေႃႈၵႂၢမ်းလၢတ်ႈသူမႃးယူႇ ၵူႈၶၢဝ်းယၢမ်းၼၼ်ႉ ၸွင်ႇသူယၢမ်ႈဝူၼ်ႉ ထိုင်ၼမ်ႉၸႂ်မၼ်းယူႇႁိုဝ်? သူပၢၼ်ဢွၼ်ဢၼ်ထိူၵ်ႈၺႃး ပဵၼ်မႃးလွင်ႈလိူတ်ႇမႆႈ ဢမ်ႇလႆႈထိူၵ်ႈၶၢင်းၵၼ်ၵႂႃႇ တေႃႇၸူဝ်ႈၼၼ်ႉၼႆၵေႃႈ မီးတၢင်းၼမ်ယူႇ။ပၢၼ်ၸွၼ်ႁၵ်ႉၵိုမ်း ဢမ်ႇလိုမ်းၵၼ်လႆႈ လွင်ႈမႆႈဢမ်ႇႁၼ် ပၼ်ႁၵ်ႉပႅင်းၵၼ်ၵႂႃႇတေႃႇၸူဝ်ႈၵေႃႈ တိုၼ်းတေမီးယူႇ။ ႁၢၼ်ၶိူဝ်း (သီႇပေႃႉ) ၵူၼ်းႁဝ်းၼႆႉ ပေႃးတႅၵ်ႈၼိူင်းၵေႃႉၸၼ်ႉသုင်သေႁဝ်းတႄႉ ၸၢင်ႈၸႂ်လဵၵ်ႉဢိူဝ်ႈ ပေႃးတႅၵ်ႈၼိူင်းၵေႃႉၸၼ်ႉတႅမ်ႇသေႁဝ်းတႄႉ ၸၢင်ႈၸႂ်သုင်ယဝ်ႉ ပေႃးပဵင်းၵၼ်တႄႉ ꩡၢင်ႈဢမ်ႇႁၼ်လီၼိူဝ်ၵၼ်ၼႆယူႇ ၵူၺ်းၵႃႈပိူင်လူင်တႄႉ ႁဝ်းလူဝ်ႇမေႃယွမ်းႁပ်ႉလႄႈ ယုမ်ႇတူဝ်သေ ၶဝ်ႈဢွၵ်ႇၵူၼ်းၼမ်ၵူၺ်း။ ၼွင်ႉသႅင်လိူၼ် (ထုင်ႉယိူင်း) တၢင်းယုမ်ႉၵူၼ်းႁဝ်းၼႆႉ ဢမ်ႇႁၼ်ႁွႆးၸတ်ႉမၼ်းသေတႃႉၵေႃႈ ပေႃးၾႃႉပၢင်ႇမိူင်းသႂ်ၼႆ ၽႂ်ၵေႃႈတေဢမ်ႇထၢင်ႇၽူၼ်တူၵ်း ၼႂ်းဢူၵ်းၵူၼ်းၵူႈၵေႃႉ လႆႈၸႂ်သေပိူၼ်ႈ။ လွင်ႈယုမ်ႉႁၢင်ႈလီၼႃႈတႃဢွၼ်ႇသူၼၼ်ႉ သမ်ႉဝႃႈသူဢမ်ႇယုမ်ႉလႆႈ ဢမ်ႇဝႆႉၼႃႈတႃဢူၼ်ႈဢွၼ်ႇလႆႈ မိူၼ်ၸိူင်ႉၼင်ႇ မိူဝ်ႈဝႃးမိူဝ်ႈသိုၼ်းၼၼ်ႉယဝ်ႉၵေႃႈ တေႃႈႁႂ်ႈသူဝႆႉၸႂ်လီꧦ မိူၼ်ၸိူင်ႉၼင်ႇမိူဝ်ႈပူၼ်ႉမႃးၼၼ်ႉၵူၺ်းလႃႈ။ တၢင်းႁၵ်ႉဢၼ်လႆႈတူၵ်းၼမ်ႉတႃသေ မၼ်ႈၵိုမ်မႃးၼႆႉ လွင်ႈဢုၼ်ႇၸႂ်မၼ်း ၶႅမ်ႉလိူဝ်သေပိူၼ်ႈယဝ်ႉ။ လွင်ႈဢၼ်ၼႃႈၵၢၼ်ၸဝ်ႈၵဝ်ႇၼမ်ၼႃႇၼၼ်ႉ သင်ဝႃႈၸဝ်ႈၵဝ်ႇ ပွႆႇၽႃႈဝၢင်းပႅတ်ႈသေ ၵုမ်ႇပွင်ႉၶၢင်းပႃႈတႂ်ႈပႃႈၼိူဝ်ယူႇၼၼ်ႉ ၵၢၼ်ဢၼ်ၵိုတ်းၸိူဝ်းၼၼ်ႉၵေႃႈ တေၼမ်မႃးလိူဝ်ၵဝ်ႇၼၼ်ႉယဝ်ႉ။ တၢင်းႁၵ်ႉဢၼ်ဝႃႈၼႆႉ ဢမ်ႇမီးႁူင်းႁဵၼ်းဝႃႈၼႆသေတႃႉၵေႃႈ ၵူၺ်းၵႃႈ ၼႂ်းႁူင်းႁဵၼ်းၼၼ်ႉ မီးတၢင်းႁၵ်ႉပႂ်ႉယူႇ။ ၼေႈၵေႃႉႁၵ်ႉ တူဝ်ႁဝ်းယူႇၵႆတၢၼ်ႇႁိုဝ်သေတႃႉၵေႃႈ ပေႃးၸႂ်ႁဝ်းဢမ်ႇၵႆၵၼ်ၼႆ ပႆႇလႆႈဝႃႈ တူဝ်ႁဝ်းယူႇၵႆၵၼ် ယဝ်ႉၵေႃႈ တူဝ်ႁဝ်းယူႇၸမ်ၵၼ်သေတႃႉ ပေႃးၸႂ်ႁဝ်းဢမ်ႇၸမ်ၵၼ်ၼႆ ပႆႇလႆႈဝႃႈ တူဝ်ယူႇၸမ်ၵၼ်ၼႆ တွင်းဝႆႉလႄႈၼႃႈၵေႃႉႁၵ်ႉ။ တိုၼ်းႁၵ်ႉၶိူဝ်း (ၼမ်ႉႁၢမ်းၵိူဝ်) လွင်ႈယူပ်ႈယွမ်းႁဝ်းၵေႃႈ ဢမ်ႇထုၵ်ႇလီလၢတ်ႈၼႄၵၼ် လွင်ႈႁဝ်းၵျႃႉၸိူဝ်းၼၼ်ႉၵေႃႈ ဢမ်ႇတၢပ်ႈလၢတ်ႈၼႄယဝ်ႉ ထုၵ်ႇလီလၢတ်ႈလွင်ႈဝႃႈ ႁဝ်းထုၵ်ႇလီႁဵတ်းသင်လီၼၼ်ႉၵူၺ်း! ဢူၺ်းၵေႃႉ ယွၼ်ႉပိူဝ်ႈလႆႈယူႇၸမ်ၵၼ်ယူႇတႃႇသေႇလႄႈ လႆႈႁၼ်ၵၼ် ၵူႈၶၢဝ်းယၢမ်းလူး ၵူဝ်လႆႈႁၵ်ႉမႅၼ်ႈသူဢိူဝ်ႈ ၵူၺ်းၵႃႈ ဢူၺ်းၵေႃႉ ထၢင်ႇဝႃႈတေလိုမ်း တႅပ်းတတ်းၸႂ်သေမႃးတီႈၵႆ ထၢင်ႇဝႃႈတေလိုမ်း ၶတ်းၸႂ်သေႁဵတ်းၵၢၼ် ထၢင်ႇဝႃႈတေလိုမ်း ၶတ်းၸႂ်သေလူလိၵ်ႈ ထၢင်ႇဝႃႈတေလိုမ်း ၶတ်းၸႂ်သေ လၢတ်ႈၶူဝ်ၸွမ်းဢူၺ်းၵေႃႉ တီႈတႄႉ ဢမ်ႇပဵၼ်သင်မႃး ၼႅင်ၸႂ်ႁႃးလႆႈၽၢတ်ႇၵၼ်ၵူၺ်းယဝ်ႉ။ ႁၢၼ်ႉၸႂ်ယူႇယိင်း လႆႈႁၼ်ၵၼ် ၸူဝ်ႈၵႅပ်ႉၼိုင်ႈၵမ်းၵူၺ်းၵေႃႈ ငိၼ်းၸူမ်းယူႇယဝ်ႉ ၵၢမ်ႇဢမ်ႇပၼ်ၶွႆႈႁိုင်လႄႈ လႆႈယၢၼ်ၵႆၶိုၼ်းသေတႃႉ သင်ဝႃႈ ဢမ်ႇထၢင်ႇဢမ်ႇထိူမ်သေ လႆႈႁူပ်ႉႁၼ်ၶိုၼ်း ဝၼ်းၼိုင်ႈၸိုင် ယုမ်ႉၼႄဢဝ်ၵူၺ်းၵေႃႈ တေႁၢၼ်ႉၸႂ်ယူႇ။ ဢမ်ႇပဵၼ်လႆႈယဝ်ႉယိင်း ၽဝဢၼ်ဝႃႈၼႆႉ မီးဢသင်ႇၶေႇဢၼၼ်ႇတသေတႃႉ ဢၼ်ႁဝ်းလႆႈႁူပ်ႉႁၼ်ယိင်း ၸၢတ်ႈၼႆႉၵူၺ်း ႁဝ်းထၢင်ႇဝႃႈပဵၼ်ၽဝၼႆဢိူဝ်ႈ၊ ၵူၺ်းၵႃႈယိင်း ယွၼ်ႉၸၢတ်ႈပၢၼ်ပဵၼ်ဢွၼ်ႇၸၢႆးသေ ၼင်ႇၵၢင်ၸႂ်မီးလႄႈ တၢင်းယိူင်းဢၢၼ်း တွၼ်ႈတႃႇၽဝၸၢတ်ႈၼႆႉ ၼႂ်းဢူၵ်းၵၢင်ၸႂ်ၸၢႆးၼႆႉ ႁႂ်ႈမီးယိင်းဝႆႉတႃႇသေႇသေ ယူႇၵႂႃႇသွင်ၵေႃႉ ၼိုင်ႈၽဝဢၼ်ဝႃႈၼၼ်ႉ ဢမ်ႇပဵၼ်လႆႈယဝ်ႉလႄႈ ယူႇတီႈၼိုင်ႈၵေႃႉၼိုင်ႈၽဝသေ လႆႈႁၼ်ယိင်းတႃႇသေႇၵူၺ်းၵေႃႈ ပဵင်းပေႃးၸႂ်ယဝ်ႉ။ ဝူင်းလိူၼ်(ၵဵဝ်ႇမူင်ႈ~ထုင်ႉပူင်း) မုင်ႈမွင်းပႂ်ႉမႃးၶၢဝ်းတၢင်းႁိုင်ၵေႃႈ တႃႇတေလႆႈၵိၼ်ၶဝ်ႈႁူမ်ႈမူႇ ယူႇႁိူၼ်းႁူမ်ႈႁွင်ႈ ၵင်ႈၸွင်ႈႁူမ်ႈလူင်ႇ ဢၼ်ဝႃႈၼၼ်ႉႁိုဝ်တေငၢႆႈၼေႃ? တေလၢတ်ႈၼေၵေႃႈ ၵူဝ်မၼ်းၸင်း ဢမ်ႉလၢတ်ႈၼႆၵေႃႈ ၵူဝ်တူၵ်းလိုၼ်း လွင်ႈတၢင်းတႄႉ သူပ်းႁဝ်းလၢတ်ႈဝႃႈ ဢူၺ်းၵေႃႉႁၵ်ႉ ၸႂ်လၵ်ႉၵွတ်ႇၶေႃးသူ တႃပိူၼ်ႈလူႁၼ် ပဵၼ်ၸူႉၵၼ် ၸွင်ႇသူဝူၼ်ႉႁၼ်သေပွၵ်ႈသွၼ်ႇ လုၵ်ႈဢွၼ်ႇၸိူင်ႉႁဝ်းၼႆႉ မီးဝႆႉတၢင်းႁၵ်ႉၼိူဝ်သူ ဢၼ်ဝႃႈၼၼ်ႉယူႇ။ ၵူၼ်းပွၵ်း ၶီၸႂ်မိူဝ်ႈလူင်းဢုင် ၵူၼ်းသုင် ၶီၸႂ်မိူဝ်ႈလူမ်းထူဝ်း ၵူၼ်းပီး ၶီၸႂ်မိူဝ်ႈဝူဝ်းတေႃးၵၼ် ႁၵ်ႉမၼ်းတၢၼ်ႇႁိုဝ်ၵေႃႈ ႁဵတ်းၵႅင်ႈဢမ်ႇႁၵ်ႉ ၸင်းမၼ်းတၢၼ်ႇႁိုဝ်ၵေႃႈ ႁဵတ်းၵႅင်ႈဢမ်ႇၸင်း လွင်ႈတၢင်း ဢမ်ႇၸၢင်ႈသပ်းလႅင်းၵေႃႈ သူတေပွင်ႇၸႂ်ယူႇ ပိူၼ်ႈဝႃႈႁဝ်းပဵၼ်ၵူၼ်းပၢၼ်ၵၢင်ဝႃႇ။ ယိင်း သူဢွင်ႇၸၼ်ႉၸွမ် တေလွမ်မိူဝ်ႇၸၢၼ်ႈ ဝၢၼ်ႈၼွၵ်ႈၼႃးပၢင်ႇ ထၢင်ႇယႂ်ႇၵူၼ်းလဝ်း မဝ်းၸွမ်းငိုၼ်းၶမ်း တမ်းၸွမ်းမႃႇၼ ၽဝသူပူၼ်ႉယၢၼ်ႁဝ်းၵႂႃႇၵေႃႈ ၵူၺ်းၵႃႈ ပုၼ်ႈၽွၼ်းသူမီးၼိူဝ်ႁဝ်းယူႇၼႆ ပွင်ႇၸႂ်လႄႈ။ လႅင်း ႁဝ်းသမ်ႉပဵၼ်လုၵ်ႈၵူၼ်းၽၢၼ် သူသမ်ႉပဵၼ်လၢၼ်ၸဝ်ႈၾႃႉ မိူၼ်ၼၢင်းတႃႉလႄႈၼူၵ်ႉၶဵဝ် ဢမ်ႇၸပ်းၵိင်ႇလဵဝ်ၵၼ်လႆႈ ႁၵ်ႉၵေႃႈယၢပ်ႇမႆႈတႃႇႁဝ်း တႃႉယူႇသဝ်းႁႂ်ႈမိူၼ်တေႃႇ ထၢင်ႇတေပျေႃႇသေမႅင်းမူၼ်း ဢၢၼ်းၶူၼ်းဝႃႈ ႁႂ်ႈပဵၼ်ၽိုင်ႈၼၼ်ႉယူႇႁိုဝ်။ ၸၢႆးၸၢႆး- ထုင်ႉယိူင်း ယိင်း ၵႂၢမ်းပိူၼ်ႈဝႃႈ ”ၵႆႇႁၢင်ႈလီပိူဝ်ႈၶူၼ် ၵူၼ်းႁၢင်ႈလီပိူဝ်ႈၶိူင်ႈ”ၼႆသေတႃႉ ၵူၺ်းၵႃႈႁဝ်းတႄႉ သမ်ႉဝႃႈသူဢမ်ႇႁၢင်ႈၶိူင်ႈသင်သေတႃႉၵေႃႈ တိုၼ်းႁၢင်ႈလီၼႂ်းတႃႁဝ်းယူႇတႃႇသေႇယဝ်ႉယိင်း။ ၶိူဝ်းလီ (သၢႆးၶၢဝ်) ႁဝ်းတေႉ ဢင်းၵိတ်ႉၵေႃႈဢမ်ႇဢၢၼ်း သိပ်းတၢၼ်းၵေႃႈဢမ်ႇလွမ် ꩡၼ်ႉၸွမ်ၵေႃႈဢမ်ႇဢွင်ႇ ၵူၺ်းၼႃႇ တႃႇၸွႆႈၵၢၼ်ၶိူဝ်းတေႉ ႁဝ်းပွင်ႇၸႂ်ယူႇတႃႇသေႇယဝ်ႉ။ ၸၢႆးၸၢႆးထုင်ႉယိူင်း ထဝ်ႈၸၵႃႉထဝ်ႈ ထဝ်ႈၵၢင်လၢႆလူမ်းပဝ်ႇ ထဝ်ႈၵၢင်လဝ်ႇလူမ်းထွင်း ထဝ်ႈၵၢင်းၵွင်းလွၵ်ႇၼူၵ်ႉ ထဝ်ႈႁူဝ်ပူၵ်ႉလွၵ်ႇလုၵ်ႈလွၵ်ႇလၢၼ်။ တေၵိၼ်ၼမ်ႉ ယႃႇလိုမ်း ၵေႃႉၶုတ်းမေႃႇ တေၵိၼ်ၶဝ်ႈယႃႇလိုမ်း ၵေႃႉၵေႃႇတေးၼႃး ပဵၼ်သၢဝ်လူင် ၵေႃႈၽွမ်ႉ တၢင်းႁၵ်ႉဢၼ်ၸၢႆးမီး ဢူတ်းယိူၼ်ႉသီးဝႆႉၵွၼ်ႇ ၼွင်ႉပႆႇယွၼ်ႇႁၵ်ႉၽႂ် ၸူးၸႂ်ဢွၼ်ႇၼွင်ႉၼၢင်း ၶႂ်ႈၶၢင်းၸမ်ဝႆးဝႆးၵွၼ်ႇဢေႃႈ။ ၵူၺ်းၵႃႈၸၢႆးဢူၺ် သိုပ်ႇတိုင်ႈၶိုၼ်ႈၵႂႃႇၼႃႈ ၼွင်ႉယူႇထႃႈပၼ်ႁႅင်း လွင်ႈႁၵ်ႉပႅင်းႁဝ်းၵေႃႈ ယိင်းတေႃႈဢမ်ႇပၼ်ႁၢႆ တႃႇသၢႆၸႂ်ၸိူဝ်ႉၶိူဝ်း ဢမ်ႇသိူဝ်းလႆႈသေတႃႉ တႃႇၽဝပၢၼ်ၼၢင်း ဢမ်ႇမီးၵေႃႉၶၢင်းၵေႃႈ ယိင်းတေႃႈဢမ်ႇၸွမ်းပိူၼ်ႈ တေဢမ်ႇယႃႉငိူၼ်ႈၶိူဝ်း ပဵၼ်သၢဝ်လူင်ၵေႃႈတိူင်းမၼ်းလႃႈ။ မေႃသွၼ်ၸၢမ်ၶၢဝ် ထုင်ႉယိူင်း ပပ်ႉ−ၶေႃႈလၢတ်ႈၵႂၢမ်းတၵ်ႉ လွင်ႈႁၵ်ႉၸၢႆးယိင်း

['လွၼ်ႉမွၼ်းၵႂၢမ်း']

2024-11-19T08:03:58

https://tainovel.com/%e1%80%9c%e1%81%a2%e1%82%86%e1%80%b8%e1%80%9a%e1%80%bd%e1%81%bc%e1%80%ba%e1%80%b8%e1%80%99%e1%80%b1%e1%80%b8/

လၢႆးယွၼ်းမေး

မိူဝ်ႈပၢၼ်ၵူႈပွၵ်ႈၼႆႉ သမ်ႉဝႃႈဢမ်ႇမီးၶူဝ်းၶွင် ၶိူင်ႈၸၢၵ်ႈပၢၼ်မႂ်ႇ လႆႈၸႂ်ႉတိုဝ်းငၢႆႈသေတႃႉၵေႃႈ တေႃႇတေႃႇတၢၼ်ႇတၢၼ်ႇမၼ်း ၵႂၢမ်းဢၼ်ၶဝ်လၢတ်ႈၼၼ်ႉ လိုၵ်ႉလမ်ႇၵႃႈပဵၼ်ယဝ်ႉ ဢမ်ႇဝႃႈ မိူဝ်ႈယွၼ်းလုၵ်ႈပႂ်ႉၸိူဝ်းၼႆႉၵေႃႈ တိုၵ်ႉတၵ်ႉၶေႃႈၵႂၢမ်းၵၼ် ႁႂ်ႈၽၢႆႇ ဢၼ်မိူဝ်းယွၼ်းၼၼ်ႉၵေႈလိတ်ႈ ႁႂ်ႈလႆႈၵွၼ်ႇၸင်ႇလႆႈၵေႃႈမီးယဝ်ႉ ဢမ်ႇၸႂ်ႈဝႃႈ ၶဝ်ယူႇသိုဝ်ႈယူဝ်း ၶဝ်ဝူၼ်ႉၸွမ်းသၽႃႇဝသေ တၵ်ႉထၢမ် ၵၼ်ယဝ်ႉ။ မိူၼ်ၼင်ႇ မၢဝ်ႇပၢၼ်မိူဝ်ႈၼၼ်ႉၵေႃႈ မီးတၢင်းဝူၼ်ႉပႅၵ်ႇပိူင်ႈၵၼ်ယူႇ ၵဵဝ်ႇလူၺ်ႈလွင်ႈ ထၢမ်မေး ယွၼ်းမေးၼႆႉၵေႃႈ မၢင်ၵေႃႉသမ်ႉဝႃႈ ပေႃးၸႂ်ႉပေႃႈမႄႈမိူဝ်းယွၼ်းပၼ်သမ်ႉ ပွင်ႇဝႃႈ ၺၢမ်ႉမႄႈၼႃႇ ဢမ်ႇႁတ်းဢုပ်ႇ ဢမ်ႇမေႃၵဝ်း ဢမ်ႇႁတ်းလၵ်ႉပၢႆႈၼႆလႂ်ၸိူင်ႉၼႆသေ ၸင်ႇလႆႈႁႂ်ႈပေႃႈမႄႈ ပေႃးလႆႈမိူဝ်းယွၼ်းပၼ်ယဝ်ႉ ပေႃးလၵ်ႉဢဝ်သမ်ႉ ပွင်ႇဝႃႈ ၵျၼႃႇ ႁတ်းႁၢၼ်ၼႃႇၼႆၵေႃႈဝႃႈယဝ်ႉ ပေႃးယဝ်ႉမၢဝ်ႇမိူဝ်ႈၵူႈပွၵ်ႈၼႆ ပေႃးပဵၼ်မၢဝ်ႇၵေႃႈ လႆႈၵႂႃႇၼွၼ်းၼိူဝ်သိုင်ႇ ၵၢင်ႉၽိူင်းၼႆၸိူဝ်းၼႆႉယဝ်ႉ လၢႆးၼႆႉပွင်ႇဝႃႈ ႁႂ်ႈၽိုၵ်းႁတ်း ၼွၼ်းၵူၺ်းလႄႈ မိူၼ်ၼင်ႇၽိုၵ်းဝႆႉ ပေႃးတူၵ်းၼႃႈႁိူၼ်းမႃးတေမိူၼ်ႁိုဝ် ၼႆၵေႃႈဝႃႈ ဢမ်ႇၼၼ် ပွႆႇလွတ်ႈလႅဝ်း ပၼ်ၼႆၵေႃႈဝႃႈယဝ်ႉ ၵူၺ်းၼႃႇ လုၵ်ႈဢွၼ်ႇမၢင်ၵေႃႉ သမ်ႉပႆႇၵေႃႉယႂ်ႇသေ ၶႂ်ႈၶိုၼ်ႈၼွၼ်းၼိူဝ်သိုင်ႇ ယိူင်ႈမၢဝ်ႇၵေႃႈမီး လွင်ႈၸိူဝ်းၼႆႉတေႉ ဝႆႉသေၵွၼ်ႇ ႁဝ်းၵႂႃႇလဵပ်ႈႁဵၼ်းတူၺ်း ပီႈၼွင်ႉထုင်ႉယိူင်းၶဝ် ထၢမ်မေး ယွၼ်းလုၵ်ႈပႂ်ႉမႂ်ႇၵွၼ်ႇ ဝႃႈၶဝ်တၵ်ႉၵၼ်ၼင်ႇႁိုဝ် ဢၼ်ဝႃႈၼၼ်ႉ။ ၸင်ႇမီးမၢဝ်ႇ ဝၢၼ်ႈပၢင်ႇတႂ်ႈၶဝ် မႃးထၢမ် ၼၢင်းထူၺ်းၶမ်း ဝၢၼ်ႈပၢင်ႇၼိူဝ်ယဝ်ႉ ၽွင်းၼၼ်ႉ ၶဝ်ၵေႃႈ ပႃးတင်းၵူၼ်း မေႃလၢတ်ႈမေႃၸႃသေ ၶိုၼ်ႈမိူဝ်းၼိူဝ်ႁိူၼ်း သူတ်ႉၼမ်ႉၼဵင်ႈ ဢိၵ်ႇတင်း တၵ်ႉလွင်ႈလီလွင်ႈၸႃႉ ၵၼ်ယူႇ ဢမ်ႇႁိုင်သင် ၶဝ်ၵေႃႈ လၢတ်ႈၼႄလွင်ႈတၢင်းမၼ်း ၶိင်ႇမွၵ်ႇ ၵေႃႈမွၵ်ႇ ၶိင်ႇမၢၵ်ႇၵေႃႈမၢၵ်ႇ လၢတ်ႈၵႂႃႇၸိူင်ႉၼၼ်ယူႇ ၵမ်းၼၼ်ႉ ဢူႈထဝ်ႈ ၼၢင်းထူၺ်းၶမ်းၶဝ် ၸင်ႇဝႃႈတီႈၶဝ် ၸိူဝ်းမႃးယွၼ်း ပၼ်ၼၼ်ႉဝႃႈ တေဢဝ်ၼၢင်းထူၺ်းၶမ်းႁႃႉ? တေဢဝ်ဢေးထူၺ်းၶမ်းႁႃႉ? တေဢဝ်ပႃႈထူၺ်းၶမ်း? တေဢဝ်ၼၢႆးထူၺ်းၶမ်း? တေဢဝ်မႄႈထဝ်ႈထူၺ်းၶမ်း? ၼႆယူႇ ၼႂ်းၶဝ်မိူဝ်းၸိူဝ်းၼၼ်ႉၵေႃႈ ၶဝ်ဢမ်ႇပွင်ႇ မၢင်ၵေႃႉ သမ်ႉဝႃႈ ဢဝ်ၼၢင်းထူၺ်းၶမ်းလႃႈ ၼႆယူႇ ႁဵတ်းၼၼ်ၶၢဝ်း ယၢမ်းၵေႃႈ ႁိုင်တၢၼ်ႇꧦယဝ်ႉလႄႈ ၽႂ်ၵေႃႈ ဢမ်ႇလၢတ်ႈမႅၼ်ႈ သေၵေႃႉ ၼႂ်းၸႃႉၸိူဝ်းၶဝ်မိူဝ်းယွၼ်းၸွမ်းၼၼ်ႉ ! ၶဝ်ၵေႃႈ တိူင်ႇပၢင်ႇၵၼ်လီလီသေ ၼႅတ်ႈမိူဝ်းႁွင်ႉ ပူႇႁဵင်မႃးလၢတ်ႈ ပၼ်ယဝ်ႉ ပူႇႁဵင်ၼၼ်ႉ ၸင်ႇမႃးလၢတ်ႈဝႃႈ ”ဢဝ်မူတ်းမူတ်း” ၼႆသေ ဢူႈထဝ်ႈထူၺ်းၶမ်းၶဝ်ၵေႃႈ ယုမ်ႉယၢႆႈလူင်မႃးၵမ်း လဵဝ်ယဝ်ႉသေ ဝၢႆးၼၼ်ႉ ၶဝ်ၵေႃႈ ဢဝ်ၵူပ်ႉၵူႈ ဢၢပ်ႈပၼ်ၵၼ်ယူႇယဝ်ႉ။ တီႈပွင်ႇ ‘‘ဢဝ်မူတ်းမူတ်း” ပေႃးတေဢဝ်ၼၢင်းထူၺ်းၶမ်းသမ်ႉ ၵူဝ်ၶႂ်ႈလႆႈမိူဝ်ႈမၼ်း တိုၵ်ႉႁၢင်ႈလီ တိုၵ်ႉပဵၼ်သၢဝ်ၵူၺ်း ပေႃးပဵၼ်မႄႈထဝ်ႈမႃး ယဝ်ႉၼႆ ၵူဝ်ဢမ်ႇၶႂ်ႈလႆႈ ၵူဝ်ဢိမ်ႇၵိၼ် ၵူဝ်ပႅတ်ႈၵၼ် မိူဝ်ႈပႆႇ ထိုင်ပၢၼ်ဢၼ်ဝႃႈ ၽူဝ်ႁူမ်ႈထဝ်ႈ မေးႁူမ်ႈၵေႇ ဢၼ်ဝႃႈ ၼၼ်ႉယဝ်ႉ ဢဝ်မူတ်းမူတ်းဢၼ်ဝႃႈၼၼ်ႉၵေႃႈ ပွင်ႇဝႃႈ ထိုင် မႃးပၢၼ်သၢဝ် ၼၢင်းထူၺ်းၶမ်း မိူၼ်ႁိုဝ်ၵေႃႈ တေႁၵ်ႉတေ ဢဝ် တေၶၢမ်ႇယူႇၸွမ်းၵၼ်တေႃႇၸူဝ်ႈ ပွင်ႇဝႃႈၼႆယဝ်ႉ။ ဢဝ်မႃးတီႈပပ်ႉ−ၶေႃႈလၢတ်ႈၵႂၢမ်းတၵ်ႉ လွင်ႈႁၵ်ႉၸၢႆးယိင်း

['ပိုၼ်ႉႁူႉ']

2024-11-16T09:57:17

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba%e1%80%9e%e1%80%ad/

ၸိုၼ်ႇႁႅင်း တွၼ်ႈသၢမ်သိပ်း

တွၼ်ႈသၢမ်သိပ်း ၶိင်ႇၶၢဝ်းႁႅင်ႈႁွင် သဵင်ႁိင်ႇႁွၵ်ႈဝူဝ်းၵွင်းၵွင်းၵႅင်းၵႅင်း ဢဝ်ႁႅင်းဢီးမၢၵ်ႇလေႃႉ ပၼ်ႇလူင်ၵႂႃႇၼႂ်းယုမ်းၼႂ်းယွမ်ႇ တီႈႁၢင်ႇၵႆၵူၼ်းၼၼ်ႉလွႆးလွႆး၊ ၵူၼ်းႁေႃႈလေႃႉဝူဝ်းၼၼ်ႉၵေႃႈ ပႃးတင်းၶွၼ်ႉသေ ၽတ်ႉဝူဝ်းမၼ်းလူင်ၵႂႃႇတိၵ်းတိၵ်း။ သႅင်ၼူၼ်းၼင်ႈတၢင်းလင်ၼၼ်ႉတႄႉ ႁႅၼ်မုင်ႈတူၺ်းၼႂ်းထိူၼ်ႇပႃႇမႆႉ ဢၼ်မၼ်းလႄႈတင်းမႄႈလတ်းၽႃႇလူင်ၵႂႃႇၼၼ်ႉ ၸိုင်ပေႉၵႅၼ်ႇငိၼ်းငဝ် ၼူၵ်ႉတွင်ႉလေႃးၵွပ်ႈၸပ်းၵိင်ႇမႆႉႁႅင်ႈ ႁွင်ႉၶၢၼ်ပၢဝ်ႇ “တွင်ႉလေႃးတွင်ႉလေႃး” သမ်ႉပေႃးၶႂ်ႈပဵၼ်ၼူၵ်ႉသေ ႁွင်ႉၸိုဝ်ႈ “လႅင်းမိူင်းလႅင်းမိူင်း..”ၼႆယဝ်ႉ။ လူမ်းထူဝ်းထွင်းမႃးၼိုင်ႈၵမ်း ဢၢႆႁွမ်မွၵ်ႇထိူၼ်ႇမွၵ်ႇၶိူဝ်း တွင်ႈမႃးထိုင်ၶူႈၼင် သုတ်ႇၼူမ်မႅၼ်ႈၺႃး ပႃးဢဝ်ၸႂ်ၶႂ်ႈပိတ်းမႃးပၵ်းသႂ်ႇၼိူဝ်ဝိၼ်ႇႁူၼၼ်ႉယဝ်ႉလူး၊ ၽိူဝ်မႆႉၽိူဝ်တွၵ်ႇလူၼ်ႇႁူင်ႈတူၵ်းလိၼ် ၼႃႈမိူင်းမူဝ်းမွင်ၼႃႇၵေႃႈ ၼႂ်းထိူၼ်ႇၼႂ်းၶိူဝ်းတႄႉ ၼင်ႇႁၢင်ႈလီသိူဝ်းဝႆႉယူႇ မွၵ်ႇၶမ်းၵီႈၸွမ်းလမ်းမႆႉ ပဵၼ်သွႆႉယွႆႉယွတ်ႇႁူင်ႈၸွမ်းၵၢၼ်ႈၸွမ်းဝႂ် ႁၢင်ႈလီႁၢင်ႈငၢမ်း။ မိူဝ်ႈထိုင်ၼႂ်းပႃႇမႆႉဢုမ်ႇသုမ်ႇၼႃ သွင်ၶႃမႄႈလုၵ်ႈၵေႃႈ ၽႄၵၼ်ၵႂႃႇႁႃၽၼ်းမႆႉၽၼ်းၽိုၼ်း ၵေႃႉတီႈၵေႃႉတၢင်း ႁင်းၽႂ်ႁင်းမၼ်းယဝ်ႉ။ ၽွင်းသႅင်ၼူၼ်း တိုၵ်ႉၽၼ်းမႆႉယူႇတူၵ်ႉတူၵ်ႉႁင်းၵူၺ်းၼၼ်ႉ ဢမ်ႇတၼ်းႁူႉတၼ်းႁၼ်သင်ၼၼ်ႉ ၸင်ႇသမ်ႉလႆႈငိၼ်းသဵင်လင်မၢၵ်ႇတႅၵ်ႇလူင်မေႃးမႃး ပလိင်ႈ!! ၵိုင်ႈ..ၵိုင်ႈ!!. လင်ယွၼ်ႈတွင်ႈထိုင်ၼင်လိၼ်မိူင်းပေႃးသၼ်ႇလူင်ၵႂႃႇသဵင်ႈ။ မိူဝ်ႈငိၼ်းၼင်ႇၼၼ် သႅင်ၼူၼ်းၼၼ်ႉတႄႉ ပႅတ်ႈၽိုၼ်းမၼ်းသေ ဢႅၼ်ႇလႅၼ်ႈၽႃႇယုမ်းလတ်းၶိူဝ်းလူင်ၵႂႃႇၸူးတၢင်းသဵင်မၢၵ်ႇလင်မေႃးၼၼ်ႉယဝ်ႉ။ ဢမ်ႇၸမ်ဢမ်ႇၵႆ မုင်ႈႁၼ်မႄႈၼွၼ်းၵူဝ်ႈဢိူၵ်ႇလိူတ်ႈယူႇယဝ်ႉလႄႈ ႁႅင်းသမ်ႉပေႃးဢူၼ်ႈ လူမ်ႉလူင်းၵႂႃႇၵမ်းလဵဝ် တႃႇၸူးႁွတ်ႈထိုင်မႄႈမၼ်းလႆႈၼၼ်ႉၵေႃႈ သမ်ႉပေႃးလႆႈၵၢၼ်းထူၵၢၼ်းထူၵႂႃႇယဝ်ႉ၊ တူဝ်ဢွၼ်ႇမၼ်းၼၼ်ႉ လႆႈၶဝ်ႈၸူးၸမ်မႄႈ ဢၼ်ယင်းတိုၵ်ႉၶတ်းၸႂ်ထူၺ်ႈၸႂ်ယူႇလွႆးလွႆးသေယဝ်ႉ မိုဝ်းမၼ်းၼၼ်ႉၵေႃႈယိပ်းဢဝ်မိုဝ်းမႄႈသေ လူမ်းထူၺ်ႈၸႂ်မႄႈလႆႈၵိုတ်းၵႂႃႇယဝ်ႉ။ သႅင်ၼူၼ်းၼၼ်ႉတႄႉ ဢမ်ႇၸၢင်ႈႁဵတ်းႁိုဝ် လိူဝ်သေၶဝ်ႈမႃးၵွတ်ႇဢဝ်မႄႈမၼ်းယဝ်ႉ ႁွင်ႉႁွင်ႉႁႆႈႁႆႈယူႇၼႂ်းၵၢင်ပႃႇထိူၼ်ႇ ဢၼ်မီးၼူၵ်ႉဢွၼ်ႇၼႆႇဢွၼ်ႇတႆႇငွၵ်ႈၸွမ်းတူၺ်း မီးတွင်ႉလေႃးႁွင်ႉၶၼ်မေႃး ထႅင်ႈႁႅင်းသဵင်ႁွင်ႉႁႆႈၵႂႃႇ။ ႁႆႈၵႃႈႁိုဝ်ၵေႃႈဢမ်ႇဢိမ်ႇ ၼမ်ႉတႃၼၼ်ႉၵေႃႈ တေႃႈဢမ်ႇႁၼ်တေမူတ်းလႆႈ ထိုင်ဝၼ်းထၢၼ်ႈပေႃးၶမ်ႈယဝ်ႉလူး၊ ၶိင်ႇၶၢဝ်းႁႃႁိူၼ်း ၼူၵ်ႉၶဝ်ၵေႃႈၶဝ်ႈႁႃႁၢင်း ၼၢင်းယိင်းဢွၼ်ႇၵေႃႉၵူၼ်းလဵဝ်ၵေႃႈ ႁူႉၵႃႈတေလႆႈဝၢႆႇပွၵ်ႈၶိုၼ်း ၸုင်ၸၼ်လၢၵ်ႈဢဝ် တူဝ်မႄႈမၼ်း တၢင်ႇလေႃႉဢွၼ်ႇၶဝ်ၼၼ်ႉ မိူဝ်းၵႂႃႇႁင်းမၼ်းလွႆးလွႆး ၼႂ်းၵၢင်တၢင်း ႁူၵ်ႉႁၢမ်းလူင်ၼၼ်ႉၵႂႃႇယဝ်ႉ။ သဵင်လေႃႉဢွတ်ႇဢႅတ်ႇဢွတ်ႇဢႅတ်ႇ ဝူဝ်းသူဝ်းလူင်သွင်တူဝ်ၼၼ်ႉၵေႃႈ ၼိမ်ယဵၼ်လူင်မိူဝ်းႁႃႁိူၼ်းၵႂႃႇလွႆးလွႆး ၸဝ်ႈမၼ်းဢမ်ႇမီးႁႅင်းႁေႃႈၵေႃႈ သွင်တူဝ်တႄႉႁူႉမေႃတွင်းတၢင်းသေ ဢွၼ်မိူဝ်းၵႂႃႇယဝ်ႉ။ ၼိူဝ်သဵၼ်ႈတၢင်းၼၼ်ႉ လႆႈငိၼ်းသဵင်တိၼ်ၵူၼ်းမေႃးမႃး ၸင်ႇသမ်ႉမႃးငွၵ်ႈတူၺ်း လေႃႉဝူဝ်းၶဝ် ႁၼ်ယိင်းသၢဝ်ၼင်ႈငဝ်ၸုၼ်းၸုၼ်းယူႇႁင်းၵူၺ်းလႄႈ ၽူႈယိင်းထဝ်ႈၼွၼ်းတၢႆယူႇႁဵတ်းၼၼ်ၼၼ်ႉ ၵူၼ်းမွၵ်ႈၸဵတ်းပႅတ်ႇၵေႃႉ လၢတ်ႈၵႂၢမ်းမၢၼ်ႈဢုပ်ႇၵၼ်သေ မႃးႁႄႉၼႃႈလေႃႉယဝ်ႉၵိုတ်းၵႂႃႇ လၢၵ်ႈၸၼ်ဢဝ်သႅင်ၼူၼ်းလူင်းလေႃႉမႃးသေ ႁွင်ႉၵႂႃႇၼႂ်းယုမ်းၶၢင်ႈတၢင်းၼၼ်ႉယဝ်ႉ ႁၢင်ႈႁႅၼ်းထွတ်ႇၵူၼ်ၶဝ် သႅင်ၼူၼ်းၶတ်းၸႂ်ဢႅၼ်ႇလႅၼ်ႈပၢႆႈ ၵူၺ်းဢမ်ႇပေႉႁႅင်းလႆႈလႄႈ သမ်ႉဝႃႈၶတ်းၸႂ်ပိတ်ႉပိတ်ႉထၢၵ်ႇထၢၵ်ႇတဵၼ်ႈၽိုတ်ႉဢီးတၢၼ်ႇႁိုဝ်ၵေႃႈ ဢမ်ႇပေႉႁႅင်းၵူၼ်းၼမ်လႆႈ။ ႁွင်ႉသႅၼ်ႇယွၼ်းတၢင်းၸွႆႈထႅမ်ယူႇၵေႃႈ ဢမ်ႇမီးၽႂ်ႁူႉငိၼ်း၊ တိူင်ႇၵၢဝ်ႇၾႃႉၾီယူႇၵေႃႈ ဢမ်ႇမီးၽႂ်မႃးၸွႆႈ ၵူၺ်းလႆႈၶၢမ်ႇ ဢၢႆႈၵူၼ်းယွၵ်းၸိူဝ်းၼၼ်ႉ ပူၼ်ႉပႅၼ်လူလၢႆ ၽဝၸၢတ်ႈပၢၼ်သၢဝ်မၼ်းလႄႈ ပၢၼ်ပဵၼ်ၽူႈယိင်းၵေႃႉၼိုင်ႈၼၼ်ႉ လႆႈၶၢမ်ႇတၢင်းဢၢႆ ၽုၵ်ႇၽင်ႁွႆးၸဵပ်းၼႂ်းၸႂ်မၼ်းၵႂႃႇတေႃႇၸူဝ်ႈယဝ်ႉ။ ၶမ်ႈၶိုၼ်းလပ်းသိင်ႇလူင်ၼၼ်ႉတႄႉ လႆႈပဵၼ်ပိုၼ်းႁုၵ်ႉႁၢႆႉလူင်သႅင်ၼူၼ်း တင်းၸူဝ်ႈၸၢတ်ႈပၢၼ်ၵေႃႈ ဢမ်ႇမီးဝၼ်းမွတ်ႇႁၢႆၵႂႃႇလႆႈယဝ်ႉ။ ယၢမ်းၵၢင်ၼႂ်မိူင်းပႆႇပၢင်ႇ မေႃယႃဢွၼ်တိုၼ်းၵေႃႈ ႁေႃႈတင်းလူတ်ႉၶိူင်ႈ ပတ်ႉထူဝ်းဢဝ်ၽုၼ်ႇမုၵ်ႉပိဝ်လူင်ၵႂႃႇတၢင်းလင်ၵႂၼ်းပေႃးယုၺ်းလူင်ဝႆႉ၊ လူတ်ႉၶိူင်ႈၼၼ်ႉၵေႃႈ လႆႈၵိုတ်းၵႂႃႇတီႈလေႃႉဢၼ်ဢမ်ႇမီးဝူဝ်းယဝ်ႉလႄႈ ပိၼ်ႈပူၵ်းယူႇႁိမ်းတၢင်း သမ်ႉမီးပႃးၵူၼ်းၼွၼ်းတၢႆမိူဝ်ဢိူၵ်ႇၵူဝ်ႈၽုၼ်ႇမုၵ်ႉဝႆႉယူႇ၊ ႁဵတ်းႁႂ်ႈမၼ်းၵိုင်ႉၵၢင်ႉတူၵ်းၸႂ်ၵႂႃႇၵမ်းလဵဝ် မိူဝ်ႈၽိုၼ်ႉတူဝ်တူၺ်း ပဵၼ်မႄႈသႅင်ၼူၼ်းၶဝ်ၼႆ၊ တီႈဢမ်ႇၸမ်ဢမ်ႇၵႆၼၼ်ႉၵေႃႈ လႆႈႁၼ်ၵူၼ်းယိင်းဢွၼ်ႇ ၼွၼ်းမိူၼ်ၵူၼ်းတၢႆဝႆႉယူႇၶၢင်ႈတၢင်းဝႆႉယူႇယဝ်ႉၼႃႇ၊ မၼ်းၸင်ႇၶဝ်ႈၵႂႃႇတူၺ်းၸမ် ဢဝ်သႅင်ၼူၼ်းတူၵ်းၸႂ်တိုၼ်ႇၵူဝ် ၶုၼ်ႇထိပ်ႇဢီးမေႃယႃ ပေႃးပိၼ်ႈလူမ်ႉလူင်ၵႂႃႇယဝ်ႉ။ မေႃယႃလႆႈႁၼ် ႁၢင်ႈၽၢင်သႅင်ၼူၼ်း ႁူဝ်ယုင်ႈဢၢဝ်ႇယၢဝ်ႇ သိူဝ်ႈၶူဝ်းယွၵ်းၵွႆ ၼိူဝ်ႉၼင်မၢၼ်ႉၵမ်ႇ မိူၼ်တေၵူဝ်မေႃယႃၼႃႇလႄႈ တင်းသၼ်ႇတင်းၶူတ်းတူဝ်မၼ်း ၼင်ႈသုတ်ႉထွႆလင်ၵႂႃႇတိၵ်းတိၵ်း၊ မေႃယႃ တေၶဝ်ႈၵႂႃႇၸမ်ၵေႃႈဢမ်ႇလႆႈ လၢတ်ႈတေႃႇၵေႃႈ လႆႈငိၼ်းသဵင် ဢၼ်မေႃးယူႇၼႂ်းၵူင်ၶေႃးမၼ်းဢွၵ်ႇမႃးဝႃႈ “ၸွႆႈဢိၼ်ႉၼိုင်ႈ ၸွႆႈၶႃႈၽွင်ႈ” ႁွင်ႉမေႃးယူႇၸိူင်ႉၼၼ်တိၵ်းတိၵ်းၵူၺ်း။ မေႃယႃၵေႃႈ ၼင်ႇၵႃႈႁဵတ်းလႆႈ ၵပ်းၸၢၵ်ႈလၢတ်ႈဝေႃး ပွင်ႇၶၢဝ်ႇမိူဝ်းပၼ်ၵႂႃႇတီႈလုင်းၵၢင်ႉလုင်းႁဵင်ၶဝ် ႁႂ်ႈၵူၼ်းဝၢၼ်ႈဢွၼ်ၵၼ်မႃးၸွႆႈၵၼ်ၵႂႃႇယဝ်ႉ။ ႁိူၼ်းသုမ်ႉၶႃးဢွၼ်ႇၼႃႈႁိူၼ်းၼၢႆးၶမ်းလႅင်ၶဝ်ၼၼ်ႉၵေႃႈ သဵင်ၵူၼ်းပၼ်းၸွင်ႇၸွင်ႇလူင်ဝႆႉယဝ်ႉ၊ ပုၼ်ႈတႃႇသႅင်ၼူၼ်းၼၼ်ႉတႄႉ မိူၼ်ဢမ်ႇႁူႉဢမ်ႇႁၼ် ၼင်ႈငွမ်ယူႇၼႂ်းၸွၵ်ႉၼၼ်ႉတိၵ်းတိၵ်းၵူၺ်း၊ ၽႂ်လၢတ်ႈတေႃႇၵေႃႈသုတ်ႉပၢႆႈ ၽႂ်ၵေႃႈဢမ်ႇႁတ်းၶဝ်ႈၸမ်မၼ်းသေၵေႃႉယဝ်ႉ။ ၽွင်းၶမ်းလၢဝ်တိုၵ်ႉၼွၼ်းယူႇလႄႈ မဝ်းလဝ်ႈပႆႇၸၢႆႇၼၼ်ႉ ၸင်ႇသမ်ႉမီးသဵင်ၾူင်းမေႃးမႃးႁိမ်းႁူမၼ်းလႄႈ တၢဝ်းဢဝ်မႃးသေယဝ်ႉ “ႁလူဝ်..” “ၼႆႉၸွင်ႇၸႂ်ႈမေႃသွၼ်ၶမ်းလၢဝ်ႁႃႉ!!” သဵင်ဢၼ်ယၢမ်ႈငိၼ်း မေႃယႃဢွၼ်တိုၼ်း။ “ဢိုမ်ႈ..” တႃၵေႃႈဢမ်ႇမိုၼ်းသဵင်တႄႉတွပ်ႇလၢတ်ႈၵႂႃႇယူႇ။ “သူ..ပွၵ်ႈမႃးၶိုၼ်းလႆႈယဝ်ႉၼႃႈ မိူဝ်ႈလဵဝ် သႅင်ၼူၼ်းလူဝ်ႇသူတေႉတေႉဢိူဝ်ႈ” “သႅင်ၼူၼ်းပဵၼ်သင်!” “မႄႈၶဝ်လူႉယဝ်ႉၸဵဝ်းမႃးလႄႈၼႃႈ” မိူဝ်ႈၶမ်းလၢဝ်လႆႈငိၼ်းၼင်ႇၼၼ် ၸႂ်ၶေႃးပေႃးဢမ်ႇလီလူင်မႃးယဝ်ႉ မၼ်းၼႅတ်ႈႁွပ်ႇဢဝ်ၶူဝ်းမၼ်းသႂ်ႇထူင်ပိူဝ်ႉသေ ဢဝ်တင်းလူတ်ႉၶိူင်ႈၼွင်ႉၸၢႆးမၼ်းၼၼ်ႉ ႁေႃႈဢွၵ်ႇႁိူၼ်းမႃးၵူၺ်း သမ်ႉပေႃးဢမ်ႇတၼ်းလႆႈသူင်ႇသင်ၽႂ်ယဝ်ႉၼႃႇ။ မိူဝ်ႈၼႆႉသမ်ႉမႅၼ်ႈဝၼ်းလိူၼ်ႁႃႈလပ်းလႄႈ ထုင်းဢၼ်ပူႇမွၼ်ႇယၢမ်ႈဢွၼ်ႁဵတ်းမႃးၼၼ်ႉဝႃႈ ဢမ်ႇပၼ်ပူၼ်ႉၵူၼ်းတၢႆၶၢမ်ႈလိူၼ်ၼႆလႄႈ ၶဝ်ၵေႃႈလႆႈပူၼ်ႉၵႂႃႇယဝ်ႉ။ ၶမ်းလၢဝ်ၼၼ်ႉတႄႉ ႁိုဝ်တၼ်းၶိုတ်းပိူၼ်ႈပူၼ်ႉၶၢပ်ႈတူဝ်မႄႈသႅင်ၼူၼ်းၶဝ်ၼၼ်ႉယဝ်ႉ မၼ်းႁွတ်ႈထိုင်ၵေႃႈ မႅၼ်ႈၽွင်းပိူၼ်ႈၵႂႃႇသူင်ႇၵူၼ်းတၢႆတီႈၼႂ်းပႃႇႁဵဝ်ႈၼၼ်ႉယဝ်ႉၼႃႇ၊ ၶဝ်ႈႁိူၼ်းမႃးၵေႃႈ သမ်ႉပေႃးဢမ်ႇႁၼ်ၽႂ်၊ ၵူၺ်းငိၼ်းသဵင် ႁွင်ႉယူႇလွႆးလွႆးၼႂ်းၵူင်ၶေႃးၼၼ်ႉဝႃႈ “မႄႈ..မႄႈမႄႈ..” တူဝ်ၵူၼ်းသမ်ႉ မီးယူႇၼႂ်းၸွၵ်ႉၼၼ်ႉယဝ်ႉ။ ၶမ်းလၢဝ်လႆႈႁၼ်သႅင်ၼူၼ်း ၼင်ႈႁႆႈယူႇႁင်းၵူၺ်းၸိူင်ႉၼၼ်ၵေႃႈ ၼႅတ်ႈၶဝ်ႈၵႂႃႇၵွတ်ႇဢဝ်မၼ်းယူႇ၊ ဢမ်ႇထၢင်ႇ သႅင်ၼူၼ်းတေသုတ်ႉထွႆလင်ၵႂႃႇ ၼင်ႇဝႃႈၵူဝ်မၼ်းၼႃႇၼႃႇၼၼ်ႉယဝ်ႉ။ “သႅင်ၼူၼ်း ၼႆႉပဵၼ်ပီႈၶမ်းလၢဝ်ဢိူဝ်ႈ ပီႈမႃးယဝ်ႉၼႃႈ ဢမ်ႇပဵၼ်သင်ယဝ်ႉၼႃ” ၶတ်းၸႂ်ၶျေႃးဝွၼ်းၵႂႃႇလွႆးလွႆးယူႇ ၵူၺ်းၵႃႈ သႅင်ၼူၼ်းၼၼ်ႉ ယိုင်ႈၶႅၼ်းသုတ်ႉပၢႆႈမၼ်းၵႂႃႇတိၵ်းတိၵ်း၊ မၼ်းပေႃးဢမ်ႇႁူႉတေလႆႈႁဵတ်းႁိုဝ်ယဝ်ႉ၊ ဢွၵ်ႇႁိူၼ်းမႃးၼင်ႈပႂ်ႉယူႇတၢင်းၼွၵ်ႈႁိူၼ်းၼၼ်ႉသေ ယၵ်ႉတူၺ်းႁိမ်းႁွမ်းႁိူၼ်း ဢၼ်ငႅဝ်ငဝ်ၼႃႇၼႃႇ ပႃးတင်းသၢႆတႃ ဢၼ်ၼႄႁၼ်ဝႃႈ “မိူဝ်းဢဝ်လိူၼ်ပၢႆၵူၺ်း ၵူႈလွင်ႈမၼ်းတၼ်းလႅၵ်ႈလၢႆႈၵႂႃႇထိုင်တၢၼ်ႇၼႆႉယဝ်ႉႁႃႉ..” ၼင်ႈဢိင်ၽႃသေ တင်းႁိူဝ်ႉတူဝ်ႁိူဝ်ႉၸႂ်ၼႃႇလႄႈ လပ်းမွႆႈၵႂႃႇတီႈၼၼ်ႈယဝ်ႉ။ ၵူၼ်းဝၢၼ်ႈၶဝ်ၵေႃႈ ဢွၼ်ၵၼ်ၵႂႃႇသူင်ႇမႄႈသႅင်ၼူၼ်းၶဝ်ယဝ်ႉ ၶိုၼ်းပွၵ်ႈႁိူၼ်းၵႂႃႇႁင်းၽႂ်ႁင်းမၼ်းလႄႈ ၵူၼ်းဢၼ်ယူႇၼႂ်းဝၢၼ်ႈၵမ်ႈၽွင်ႈၵေႃႈ ဢွၼ်ၵၼ်မႃးၸွႆႈၽဵဝ်ႈၸွႆႈသိမ်းသေ ပွၵ်ႈမိူဝ်းၵႂႃႇႁင်းၽႂ်ႁင်းမၼ်း၊ ၶမ်းလၢဝ်ၼၼ်ႉတႄႉၵေႃႈ ပိူၼ်ႈမႃးပိူၼ်ႈမိူဝ်းၵႂႃႇယဝ်ႉ မၼ်းယင်းဢမ်ႇတိုၼ်ႇလူးၵွၼ်ႇ ၵၢင်ဝၼ်းၸူမ်လပ်ႉလွႆၵႂႃႇ မၼ်းၸင်ႇတေတိုၼ်ႇမိုၼ်းတႃမႃး ႁၼ်ၼႂ်းႁိူၼ်းၼၼ်ႉသမ်ႉပေႃးလပ်းသိင်ႇၽိုတ်းၽိုတ်း မီးၵူၼ်းႁိုဝ်ဢမ်ႇမီးၵူၼ်းၵေႃႈဢမ်ႇႁူႉ ယဵၼ်သီႇသီႇလူင်ဝႆႉ ၵမ်ႈၽွင်ႈပေႃးၶီႈယၢၼ်ႈတင်းတေဢမ်ႇႁတ်းၶဝ်ႈလူးၵွၼ်ႇ ၼင်ႇဝႃႈမၼ်းမီးၽီမႄႈသႅင်ၼူၼ်းၶဝ်ဝႆႉယူႇၼၼ်ႉယဝ်ႉ။ ၶမ်းလၢဝ်ၵေႃႈ ပႆၶဝ်ႈၵႂႃႇၼႂ်းလပ်းသိင်ႇၼၼ်ႉသေ ၶိုၼ်ႈမိူဝ်းၵႂႃႇၼိူဝ်ၶဵင်ႇၽြႃး လၢမ်းလိမ်းတၢဝ်းႁႃးၾႆးၶိတ်ႇလႄႈၾႆးတဵၼ်းၼၼ်ႉယဝ်ႉ ၸပ်းတဵၼ်းပၼ်ၵႂႃႇ။ ႁႃငွႆးၾႆးသေၸပ်းသႂ်ႇ ယဝ်ႉၵေႃႈ ၵႂႃႇၼင်ႈယူႇႁိမ်းသႅင်ၼူၼ်းတီႈဢမ်ႇၸမ်ဢမ်ႇၵႆ ၼင်ႈၼိမ်ယူႇႁဵတ်းၼၼ်ၵူၺ်း။ မိူဝ်ႈတိုၵ်ႉၼင်ႈႁေတူၺ်းသႅင်ၼူၼ်းယူႇၼၼ်ႉ ၸင်ႇသမ်ႉမီးသဵင်တိၼ်လႄႈ သဵင်တွႆႇၽၵ်းတူ ႁွင်ႉၸူးလူၺ်ႈသဵင်ၵူၼ်း “ၶမ်းလၢဝ် ၸွင်ႇယူႇတၢင်းၼႂ်းႁႃႉ!” “ပီႈမေႃႁႃႉ ၶဝ်ႈမႃးလႄႈ..” မိူဝ်ႈမေႃယႃၶဝ်ႈမႃး သႅင်ၼူၼ်းၼႅတ်ႈသုတ်ႉပၢႆႈၵႂႃႇမႅပ်ႉတၢင်းလင်ၶမ်းလၢဝ်ၵမ်းလဵဝ် ၸိူင်ႉၼင်ႇလုၵ်ႈဢွၼ်ႇ ၵူဝ်ၵူၼ်းလူင်ၼၼ်ႉယဝ်ႉ။ ငွႆးၾႆးလႅင်လႅင် ဝွတ်ႈဝွႆးႁၢႆၵႂႃႇၼႂ်းလပ်းသိင်ႇယဝ်ႉလႄႈ သႅင်ၼူၼ်းၼၼ်ႉၵေႃႈ လပ်းမွႆႈၵႂႃႇသေ ၶမ်းလၢဝ်တင်းမေႃယႃ ၼင်ႈဢုပ်ႇၵၼ် တႂ်ႈငွႆးၾႆးလႅင်ဝွႆးဝွႆးတမ်းယူႇၼႂ်းၵၢင်ၼၼ်ႉယဝ်ႉ။ တူၺ်းတႄႉမိူၼ်ၵူၼ်းၵဝ်းၵၼ်ယူႇ ၵူၺ်းၵႃႈ လွင်ႈဢၼ်ၶႆႈဢုပ်ႇလၢတ်ႈၼႄၵၼ်ၼၼ်ႉတႄႉ ႁိုဝ်ၸၢင်ႈလၢတ်ႈၼႄတၢင်းလႂ်လႆႈ တႃႇတေလၢတ်ႈဢွၵ်ႇမႃးၵေႃႈ တေႃႈပဵၼ်သဵင်ဢၼ်ၵပ်ႉတိပ်ႇဢူၵ်းႁူဝ်ၸႂ်ၵူၼ်းၵေႃႉလၢတ်ႈမၼ်းယူႇ၊ လွင်ႈသႅင်ၼူၼ်း ဢၼ်မေႃယႃလႆႈႁူႉႁၼ်ၼၼ်ႉၵေႃႈ လၢတ်ႈဢွၵ်ႇမွၵ်ႇၼႄၶမ်းလၢဝ်ၵႂႃႇတင်းမူတ်းယဝ်ႉ။ သၢႆလႅင်းငွႆးၾႆး ဝွႆးမွတ်ႇႁၢႆၵႂႃႇၼႂ်းလပ်းသိင်ႇ ၸွမ်းသဵင်ၽၵ်းတူ ဢၼ်မေႃယႃပိၵ်ႉဢိုတ်းၵႂႃႇပႅတ်ႈၼၼ်ႉယဝ်ႉ၊ ၶမ်းလၢဝ်တႄႉၵေႃႈ ႁိုဝ်တေၸၢင်ႈလပ်းလႆႈ သဵင်ၼၼ်ႉတဵတ်ႇယဵၼ်ၼႃႇသေတႃႉ ၼႂ်းၸႂ်တႄႉႁွၼ်ႉလိူတ်ႇမႆႈ ဝူၼ်ႉပေႃးဢမ်ႇပွင်ႇယဝ်ႉ၊ တေလႆႈႁဵတ်းႁိုဝ်။ ၵၢင်ၼႂ်ၾႃႉပၢင်ႇမိူင်းလႅင်း ၶမ်းလၢဝ်တိုၼ်ႇမႃးၵေႃႈ လႆႈႁၼ်သႅင်ၼူၼ်း ၼင်ႈမိူၼ်ႇမိုင်လူင်ယူႇတီႈၽၵ်းတူႁိူၼ်းၼၼ်ႉသေ ၶမ်းလၢဝ်လုၵ်ႉမႃးၼင်ႈႁိမ်းမၼ်းယဝ်ႉ။ “ၼူၼ်း..ဝူၼ်ႉသင်ယူႇလႃႇ” သႅင်ၼူၼ်းၵေႃႈယၵ်ႉတူၺ်းၶမ်းလၢဝ်ယဝ်ႉ ဢမ်ႇလႆႈလၢတ်ႈသင် ၼင်ႈမိူၼ်ႇယူႇႁဵတ်းၼၼ်ၵႂႃႇၵူၺ်း။ ဝၼ်းယဝ်ႉဝၼ်းပူၼ်ႉၵႂႃႇ သႅင်ၼူၼ်းၵေႃႈ ဢမ်ႇၵႂႃႇတၢင်းလႂ် မီးယူႇတီႈႁိူၼ်းၼၼ်ႉၵူၺ်းသေ မီးၶမ်းလၢဝ်မိူဝ်းယူႇပဵၼ်ၵေႃႉယဝ်ႉ။ ၵူၺ်းၵႃႈ ပေႃးတေယူႇႁဵတ်းၼၼ်တိၵ်းတိၵ်းၵေႃႈ ဢမ်ႇပဵၼ်ၼႆလႄႈ ၶိင်းၵႄႇၶိင်းႁဵင်ၶဝ်ၵေႃႈ ႁွင်ႉဢဝ်ၸိူဝ်းပဵၼ်ပီႈၼွင်ႉၸိူဝ်ႉၶိူဝ်းမၼ်းၼၼ်ႉမႃးတုမ်ၵၼ်သေ လၢတ်ႈႁႂ်ႈ မႃးဢဝ်သႅင်ၼူၼ်းမိူဝ်းယူႇၸွမ်းၶဝ်ၼႆယူႇ။ သမ်ႉဝႃႈပဵၼ် ပီႈၼွင်ႉၸိူဝ်ႉၶိူဝ်းလဵဝ်ၵၼ်ၵေႃႈ ဢမ်ႇမီးၽႂ်ၶႂ်ႈႁပ်ႉသႅင်ၼူၼ်းမိူဝ်းယူႇၸွမ်းသေၵေႃႉ မၢင်ၸိူဝ်းၵေႃႈ လၢတ်ႈဝႃႈဢမ်ႇၶႂ်ႈလႆႈ၊ မၢင်ၵေႃႉၵေႃႈဝႃႈ မၼ်းၵေႃႉယႂ်ႇၼႃႇယဝ်ႉ တေၵႂႃႇလုမ်းလႃးမၼ်းၵေႃႈဢမ်ႇပဵၼ်လႆႈ သင်လုၵ်ႈဢွၼ်ႇတႄႉၵေႃႈဝႃႈႁေ၊ ၵမ်ႈၽွင်ႈၸိူဝ်းမီးလုၵ်ႈမီးလၢင်းၵေႃႈ ပေႃးဢဝ်မိူဝ်းယူႇၸွမ်းႁဝ်း လုၵ်ႈဢွၼ်ႇႁဝ်းသမ်ႉတေၵူဝ်မၼ်းႁေယဝ်ႉဢိူဝ်ႈ၊ မၢင်ၸိူဝ်းၵေႃႈ ၵူၼ်းယွင်ႇၸိူင်ႉၼၼ် ပၼ်ၽႂ်ၵေႃႈဢမ်ႇၶႆႈလႆႈလေႃႇ ပွႆႇမၼ်းယူႇၸိူင်ႉၼၼ်လႃႈ၊ ပွႆႇၵႂႃႇႁေလႃႈ ၵူၼ်းပေႃးၵေႃႉယႂ်ႇယဝ်ႉ၊ ဢမ်ႇမီးၽႂ်မႃးႁပ်ႉဢဝ်မၼ်းႁေၵေႃႉ။ ၶမ်းလၢဝ်ၵေႃႈ ႁွင်ႉဢဝ်သႅင်ၼူၼ်းမိူဝ်းယူႇၸွမ်းၵၼ်ၵႂႃႇ တီႈႁိူၼ်းၼၢႆးၶမ်းလႅင်ၶဝ်ၼၼ်ႉ ယူႇယဝ်ႉ။ ၵူႈဝၼ်းဝၼ်း သႅင်ၼူၼ်းၼၼ်ႉတႄႉ ၼင်ႈမိူၼ်ႇငဝ်ယူႇႁဵတ်းၼၼ်တိၵ်းတိၵ်းၵူၺ်း ၶမ်းလၢဝ်သမ်ႉပေႃးဢမ်ႇႁူႉတေႁဵတ်းႁိုဝ်တီႈမၼ်းယဝ်ႉ လိူဝ်သေ ၸွႆႈယူႇႁိမ်းၸမ်မၼ်းၵႂႃႇၼၼ်ႉၵူၺ်း။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်']

2024-11-16T09:29:49

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8%e1%81%b5/

ၸိုၼ်ႇႁႅင်း တွၼ်ႈသၢဝ်းၵဝ်ႈ

တွၼ်ႈသၢဝ်းၵဝ်ႈ လိူၼ်သိပ်းသွင်လွင်ႈ ၸမ်ထိုင်ပီႊမႂ်ႇတႆးမႃးယဝ်ႉ မႄႈႁိူၼ်းၼုမ်ႇၶဝ် သၢဝ်ၼုမ်ႇၶဝ်ၼၼ်ႉၵေႃႈ ၸူဝ်းႁွင်ႉၵၼ်ပဵၼ်မူႇပဵၼ်ၸုမ်း ဝၢၼ်ႈယဝ်ႉဝၢၼ်ႈ ဢွၼ်ၵၼ်ၽိုၵ်းၽွၼ်ႉၵျၢင်ႉၵႃႈၵၼ်ယူႇ၊ သဵင်ၵႂၢမ်းသမ်ႉပေႃးမေႃးလင်တဵမ်ဝၢၼ်ႈ၊ သဵင်ၵူၼ်းႁုၼ်ႉၶူဝ်မႃးပႂ်ႉတူၺ်း သမ်ႉပေႃးလီသိူဝ်းမူၼ်ႈၵျေႃႇ။ တႃႇတေဢဝ်ၵႂႃႇၶႄႉၵၼ်ၼႂ်းပွႆးၼၼ်ႉ ဝၢၼ်ႈၵဝ်ဝၢၼ်ႈမႂ်းၼႆၵေႃႈ ဢွၼ်ၵၼ်ၽိုၵ်းၽွၼ်ႉယူႇႁင်းၽႂ်ႁင်းမၼ်းတေႉၼင်ႇဝႃႈယဝ်ႉ။ ၶမ်းလၢဝ်ၵေႃႈ ၸူဝ်းဢဝ်လုၵ်ႈႁဵၼ်းမၼ်း ၽိုၵ်းတၢင်းၵႃႈယူႇၼႂ်းဝၢင်းႁူင်းႁဵၼ်းၼၼ်ႉယူႇႁင်းၶဝ်ထႅင်ႈၸုမ်းၼိုင်ႈ၊ တူဝ်မၼ်းတႄႉဢမ်ႇမေႃၵႃႈၼင်ႇၵဝ်ႇ ၵူၺ်းၵႃႈ လုၵ်ႈဢွၼ်ႇမၼ်းသမ်ႉပႃးၸႂ်ၶႂ်ႈၵႃႈၼႆလႄႈ ၼင်ႇၵႃႈမၼ်းတေၵမ်ႉထႅမ်ပၼ်ၶဝ်လႆႈၼၼ်ႉ လႆႈႁဵတ်းပၼ်ၶဝ်ၵႂႃႇယူႇယဝ်ႉ၊ ဢမ်ႇမေႃၵႃႈၵေႃႈ ၵႂႃႇႁႃၵူၼ်းမေႃၵႃႈၼၼ်ႉမႃးသွၼ်ပၼ်ၶဝ်ၵႂႃႇ ပေႃးလွင်ႈတၢင်းၵႃႈတၢင်းဝႅၼ်ၼႆႉတႄႉ သႅင်ၼူၼ်းၼၼ်ႉ ႁဵတ်းမေႃသွၼ်မၼ်းလႆႈၵမ်းလဵဝ်ယဝ်ႉ။ သဵင်ၵႂၢမ်း “မႂ်ႇသုင်ပီႊမႂ်ႇ” ဢၼ်ၼၢင်းမူဝ်မူဝ်ၶမ်းဢေးႁွင်ႉဝႆႉၼၼ်ႉ လင်ၼၼ်ႈပၼ်းဢူၼ်ယူႇၼႂ်းဝၢင်းႁူင်းႁဵၼ်း ၵမ်းယဝ်ႉၵမ်း ပၼ်ႇၵႂႃႇပၼ်ႇမႃးယူႇတိၵ်းတိၵ်းယဝ်ႉ။ လိူၼ်သိပ်းသွင်လပ်း ၵၢင်ဝၼ်းၸၢႆႉၸိူၼ်းလပ်ႉလွႆၵႂႃႇ သဵင်ၽဵင်းၵႂၢမ်း မေႃးလင်ၼႂ်းဢူတ်ႇ တွင်ႈယွၼ်ႈထိုင် တူဝ်ႈဝၢၼ်ႈၸိင်ဢမ်ႇၵႃး မေႃးလၢမ်းမႃးပႃးတၢင်းဝၢၼ်ႈဢုင်၊ ႁွတ်ႈထိုင်ၵႂႃႇဝၢၼ်ႈႁူၵ်းပုၼ်ႉယဝ်ႉ၊ လဵၵ်ႉယႂ်ႇၼုမ်ႇထဝ်ႈ ယိင်းၸၢႆး ဢွၼ်ၵၼ်လႆၵႂႃႇတၢင်းဝၢၼ်ႈၸိင် ပဵၼ်ယိုတ်ႈပဵၼ်သၢႆ ၵူၼ်းၼမ်လၢႆ ၶွၼ်ႈတုမ်ၵၼ် ၼႂ်းဝၢင်းၵျွင်းပၢင်ႇၵႂၢင်ႈလူင်ဝၢၼ်ႈၸိင်ၼၼ်ႉယဝ်ႉ။ ၸဝ်ႈထူဝ်ႇၽူးၶဝ်ႈသွႆး၊ ၸဝ်ႈၼမ်ႉလဝ်ႈသူႇရႃႇ ႁဵတ်းသုမ်ႉသွင်းတႃႇဝၢင်းၶူဝ်းဝၢင်းၶွင်ၶဝ် ၶၢႆယူႇၼွၵ်ႈဝၢင်းၵျွင်းၼၼ်ႉ ပဵၼ်တႅဝ်းပဵၼ်တႅဝ်း၊ လိူဝ်ၼၼ်ႉ ယင်းမီးထႅင်ႈပၢင်တေႃႇပၢင်လွင်း မၢၵ်ႇၵိင်ႈလွႆ၊ ၸၢမ်းၵၢမ်ႇၼႆထႅင်ႈ ၵူၼ်းၸိူဝ်းဢၼ်ၶႂ်ႈၵၢမ်ႇလီၼၼ်ႉၵေႃႈ ဢွၼ်ၵၼ်ၵႂႃႇငွၵ်ႈလွမ်ၸွမ်းသိုဝ်ႉတူၺ်းယဝ်ႉ။ ၶမ်းလၢဝ်လႄႈသႅင်ၼူၼ်း ဢွၼ်ၵၼ်ပႆၵႂႃႇၸွမ်းပိူၼ်ႈသေ ဝၼ်းမိူဝ်ႈၼႆႉ ၽႂ်ႁၼ်ၶမ်းလၢဝ်ၼႆၵေႃႈ သမ်ႉပေႃးလႄႇတၵ်ႉၸူးမၼ်း “ၸွင်ႇၸႂ်ႈမေႃသွၼ်ယူႇႁႃႉၼႆႉ!..” ၶမ်းလၢဝ် ႁၢင်ႈလီၽိတ်းသၽႃႇဝဝႆႉႁိုဝ် ဢမ်ႇယၢမ်ႈႁၼ် တၢင်းႁၢင်ႈလီၽူႈယိင်းၸိူင်ႉၼင်ႇၶမ်းလၢဝ်ၼၼ်ႉႁိုဝ်ဢမ်ႇႁူႉယဝ်ႉ။ တေဝႃႈႁိုဝ်ၵေႃႈ ၼႂ်းၸူဝ်ႈၸၢတ်ႈပၢၼ်မၼ်း ဢမ်ႇတွၼ်ႉသႂ်ႇၸႂ်တူဝ်ၵဝ်ႇႁေၵႃႈႁိုဝ် ၶႂ်ႈႁၢင်ႈလီႁိုဝ်ႁၢင်ႈၸႃႉၵေႃႈယဝ်ႉလႃႈ ပေႃးဝႃႈမၼ်းယူႇငၢႆႈလူမ်ၸႂ်ၵူၺ်းၵေႃႈလႆႈယဝ်ႉ၊ ၵူၺ်းၵႃႈ ပွၵ်ႈၼႆႉ လႆႈၶၢမ်ႇတၢင်း သႅင်ၼူၼ်း တဵၵ်းႁႂ်ႈမၼ်းႁဵတ်းယဝ်ႉ ဢဝ်လွင်ႈဢၼ်ဝႃႈ ပၼ်ႁႅင်းၸႂ်လုၵ်ႈႁဵၼ်းမၼ်းၼႆသေ ပေႃးဝႃႈလုၵ်ႈႁဵၼ်းၼႆ ၼင်ႇႁၢင်ႈပဵၼ်ၵၢၼ်ဢၼ်မၼ်းတေလႆႈႁဵတ်းၵႂႃႇယဝ်ႉ။ မိူဝ်ႈယဵပ်ႇယၢင်ႈၶဝ်ႈၵႂႃႇၼႂ်းပၢင်ပွႆးၼၼ်ႉ သၢႆတႃၵူၼ်းၸၢႆးၼမ်လၢႆ ဝိၼ်ႇဝၢႆႇယၵ်ႉတူၺ်းၸူးသွင်သၢဝ်လဝ်းဝၢၼ်ႈဢုင်ၶဝ် ႁၢင်ႈလီႁၢင်ႈငၢမ်း ၼုင်ႈတင်းသိူဝ်ႈၶူဝ်းတႆး သွမ်ႇတုၺ်ႇၵၼ်ဝႆႉ ၶဵၼ်းၶဵၼ်းႁူဝ်တႆးႁွပ်ႈႁူဝ် တိုဝ်းတင်းၶႅပ်းတိၼ်ၶတ်ႈတီႇပႃႇ သူၼ်ႈသုင်ၼၼ်ႉထႅင်ႈ၊ ၵေႃႉၼိုင်ႈတႄႉ မိူၼ်ႁၢင်ႈၶႂ်ႈတွင်းဢမ်ႇၶႂ်ႈတွင်းဝႆႉ တူဝ်ၶိင်းယွမ်းသေး ၵူၼ်ႈၶိတ်းဢႅဝ်ၶႅဝ်ႉဢူၵ်းဝၢတ်ႈ ယၵ်ႉႁၼ်ၼႃႈသဵမ်ႈၶၢဝ်ပွတ်ႇ မွႆတႃလမ်လမ် သီႇသူပ်းၶွင်ႇသွင်ႁွင် မိၼ်ႇႁူသွင်ၽၢႆႇ သႂ်ႇဝႆႉပီႇႁူၶမ်းလိူင်ၸိူင်းငိူၼ်းဢွၼ်ႇႁေ ပေႃးဢမ်ႇၵႆႉႁၼ်တႄႉ ၶေးတေဝႃႈသၢဝ်တၢင်းလႂ် တီႈတေႉၵေႃႈပဵၼ်မေႃသွၼ်ၶမ်းလၢဝ်ၵူၺ်းၼင်ႇၵဝ်ႇ။ ၶဝ်ၵေႃႈ ဢမ်ႇသူၼ်ၸႂ်ၽႂ်ႁေသိုပ်ႇပႆၵႂႃႇတၢင်းပၢင်မူၼ်ႈသိူဝ်း တီႈလုၵ်ႈဢွၼ်ႇၶဝ်ႁၢင်ႈႁႅၼ်းတူဝ်ႈတၼ်း တႃႇပႂ်ႉထႃႈၶၢဝ်းယၢမ်း ၶိုၼ်ႈၵႃႈၼိူဝ်ၶဵင်ႇၼၼ်ႉယဝ်ႉ။ မိူဝ်ႈမိူင်းလပ်းသိင်ႇမႃး ၽူႈၵႅဝ်ပၢင်မၼ်းၵေႃႈ ႁွင်ႉသေႃႇပိုၼ်ၽၢဝ်ႇ ၸုမ်းတၢင်းၵႃႈၶဝ် ၵူၼ်းႁွင်ႉၵႂၢမ်းၶဝ် ၶိုၼ်ႈၼိူဝ်ၶဵင်ႇသေ ႁွင်ႉၵႂၢမ်းၽုၺ်ႇပၢင်ပွႆးၵႂႃႇယဝ်ႉ ၸင်ႇမီးသဵင်ၵွင်သဵင်မွင်းၸွမ်းလင်မႃး ပႃးတင်းၼူၵ်ႉၽူႈၼူၵ်ႉမႄႈသွင်တူဝ် ၶိုၼ်ႈၵႃႈပၼ်ႈလဵပ်ႈၵၼ်ၵႂႃႇၵႂႃႇၶိုၼ်းၶိုၼ်း၊ ယဝ်ႉၵေႃႈတူဝ်းၽိူၵ်ႇတူဝ်းၶၢဝ်လူင်တူဝ်ၼိုင်ႈ ၶိုၼ်ႈၵႃႈတၢမ်းၵႂႃႇ၊ ၵႃႈၼူၵ်ႉတူဝ်းယဝ်ႉ ၸဝ်ႈလၢႆးမိုဝ်း လၢႆးၶွၼ်ႉ လၢႆးလႅဝ်း ၶဝ်ၵေႃႈ ႁၢင်ႈႁႅၼ်းတူဝ်တူဝ်ႈတၼ်းဝႆႉ ၽွမ်ႉတႃႇတေၼႄၵႂႃႇယူႇယဝ်ႉ။ ဝၢႆးသေၵႃႈၼူၵ်ႉၵႃႈတူဝ်းၵႃႈလၢႆးယဝ်ႉ တၢင်းၵႃႈလုၵ်ႈဢွၼ်ႇႁဵၼ်းၶဝ်ၵေႃႈ ထိုင်မႃးသေလႄႈ ၶမ်းလၢဝ်၊ သႅင်ၼူၼ်း ဢိၵ်ႇတင်းဢူႈမႄႈၶဝ် ဢွၼ်ၵၼ်ပႂ်ႉတူၺ်းပၼ်ႁႅင်းယူႇ ႁိမ်းၶဵင်ႇပၢင်မူၼ်ႈသိူဝ်းၼၼ်ႉယဝ်ႉ။ ပေႃးဝႃႈလုၵ်ႈဢွၼ်ႇၶဝ်ၶိုၼ်ႈၵႃႈၼႆၵေႃႈ ၵူၼ်းတူၺ်းပွႆးၶဝ် ဢွၼ်ၵၼ်လႆမႃးလႆမႃး ပႃးၵၼ်ၶိုၼ်ႈတွၼ်ႈငိုၼ်းၸၢႆႇ၊ သႂ်ႇၵွင်ႉၶေႃးပၼ် ပဵၼ်ပုၵ်ႉပဵၼ်ဝႃၸွမ်းၶေႃးလုၵ်ႈဢွၼ်ႇၶဝ်ၼၼ်ႉယဝ်ႉ။ သဵင်ၵႂၢမ်းသုတ်းၵႂႃႇ တၢင်းၵႃႈၵေႃႈယဝ်ႉသေ လုၵ်ႈဢွၼ်ႇလူင်းၶဵင်ႇ ၵူၼ်းလူင်ႁၢင်ႈႁႅၼ်းတူဝ်ႈတၼ်း ဢဝ်တီႈယူႇၽႂ်မၼ်းၶိုၼ်ႈၵႃႈထႅင်ႈ ဝၢၼ်ႈၼိုင်ႈယဝ်ႉဝၢၼ်ႈၼိုင်ႈ တေႃႇထိုင်ၵၢင်ၶိုၼ်းလိုၵ်း တၢင်းၵႃႈၶဝ်ၸင်ႇတေယဝ်ႉလႆႈ၊ ပေႃးတၢင်းၵႃႈယဝ်ႉၵႂႃႇ ၽူႈႁွင်ႉၵႂၢမ်းပၼ်မႂ်ႇၶဝ် ၶိုၼ်ႈၶဵင်ႇမႃးႁွင်ႉၵႂၢမ်းသေ ၵူၼ်းၵေႃႈႁၢင်ႇႁိင်ႇႁၢင်ႇႁၢႆး ယူႇၵေႃႉတီႈၵေႃႉတၢင်း ၵမ်ႈၽွင်ႈၵေႃႈ ၸုၵ်းဢုမ်ႇဢွမ်ႇၾႆးဢုပ်ႇၵၼ်ယူႇၼႂ်းပၢင်ႇၵႂၢင်ႈ တႃႇပႂ်ႉႁပ်ႉၸဵင်ၵႂႃႇၸွမ်းၵၼ်ယဝ်ႉ။ သိပ်းသွင်မွင်းၸမ်ထိုင် ၸုမ်းပၢႆးမွၼ်း ၸုမ်းတၢင်းၵႃႈၶဝ် ၶိုၼ်းၶိုၼ်ႈၶဵင်ႇႁွင်ႉၵႂၢမ်းထႅင်ႈသေ ႁပ်ႉၸဵင်ၵႂႃႇၸွမ်းၵၼ်၊ ၵမ်ႈၽွင်ႈၵေႃႈ ၸုတ်ႇႁူင်းၾႆးမိၼ်ၵႂႃႇၸွမ်းၵၼ် ပဵၼ်ၵူႈပဵၼ်တွႆး၊ ပဵၼ်ႁေႃပဵၼ်ႁိူၼ်းၸုတ်ႇၸွမ်းၵၼ်ၵေႃႈမီး။ မေႃယႃၵေႃႈသိုဝ်ႉမႃးဢၼ်ၼိုင်ႈ ၸူဝ်းၵၼ်တင်းၶမ်းလၢဝ်လႄႈသႅင်ၼူၼ်းၸုတ်ႇသေ ႁူင်းၾႆးမိၼ်ၶဝ်ၵေႃႈ ပိဝ်ၶိုၼ်ႈၵၢင်ႁၢဝ်ၵႂႃႇၸွမ်းလူမ်းလွႆးလွႆး ၵႂႃႇႁူမ်ႈၸွမ်းလုၵ်ႈပိူၼ်ႈၸိူဝ်းပွႆႇၶိုၼ်ႈ သီလိူင်လိူင် ႁိူဝ်ႈပိူင်းလႅင်းယူႇၼိူဝ်ၵၢင်ႁၢဝ် ပဵၼ်သၢႆပဵၼ်သၢႆ လီလူလီတူၺ်းတႄႉတႄႉယဝ်ႉ။ ၵႂၢမ်းသုတ်းၵေႃႈၵူၼ်းသုတ်ႈႁူၼ်ၵၼ်ပွၵ်ႈ ပွႆးတႄႉပႆႇဝၢႆးၵူၼ်းၶဝ်ႈပွႆးတႄႉၶႂ်ႈဝၢႆးၵႂႃႇၵမ်းလွႆးလွႆးယဝ်ႉ၊ ၶမ်းလၢဝ်လႄႈသႅင်ၼူၼ်းၼၼ်ႉၵေႃႈ ဢွၼ်ၵၼ်ပွၵ်ႈမိူဝ်းၵႂႃႇၸွမ်းပိူၼ်ႈတၢင်းဝၢၼ်ႈၶဝ်ၼၼ်ႉယူႇ။ မိူဝ်ႈၽွင်းမိူဝ်းၸွမ်းတၢင်းၼၼ်ႉ ပေႃးပဵၼ်ၼၢင်းသၢဝ်ၼႆတႄႉ တိုၼ်းမီးမၢဝ်ႇလမ်းၸွမ်းၵဝ်းၸွမ်းဢုပ်ႇယဝ်ႉၼႃႇ။ ၶမ်းလၢဝ်လႄႈသႅင်ၼူၼ်းၶႃၼၼ်ႉ သမ်ႉဝႃႈဢၢၼ်းပၢႆႈလႄႈ ပႆမိူဝ်းၸွမ်းမူႇၵူၼ်းၼမ်ယူႇသေတႃႉ ၵူၼ်းၸၢႆးမၢဝ်ႇၼုမ်ႇႁၢတ်ႈႁၢႆးၸိူဝ်းၼၼ်ႉၵေႃႈ ဢႅၼ်ႈလမ်းႁႄႉၵႅတ်ႇၼႃႈၶႃၵႂႃႇ၊ ပေႃးဢမ်ႇပၼ်ၸွမ်းမိူဝ်းသူင်ႇၵေႃႈ တေဢမ်ႇပၼ်ၶႃမိူဝ်းၼႆသေ ပၼ်ႁႂ်ႈပိူၼ်ႈသမ်ႉပေႃးပူၼ်ႉၶႃ ၵိုတ်းၽူႈယိင်းဢွၼ်ႇသွင်ၵေႃႉ တင်းမူႇၽုင်ၵူၼ်းၸၢႆးသၢမ်သီႇၵေႃႉၼၼ်ႉၵူၺ်း။ သႅင်ၼူၼ်းၼၼ်ႉတႄႉ ၵွပ်ႈၶႅၼ်ၶမ်းလၢဝ်ဝႆႉသမ်ႉပေႃးမၼ်ႈတဵင်ႈတဵင်ႈ ႁူႉလႆႈဝႃႈ မၼ်းၼၼ်ႉၵူဝ်ယူႇၼႆယဝ်ႉ။ ၶမ်းလၢဝ်တႄႉၵေႃႈဢမ်ႇသူၼ်ၸႂ်သင်ႁေ “တေမိူဝ်းယူႇႁႃႉဢမ်ႇမိူဝ်း ပေႃးဢမ်ႇမိူဝ်းၵေႃႈ ႁဝ်းၶႃႈတေမိူဝ်းၶႃႈဢေႃႈ မႃးႁႄႉတၢင်းၵၼ်ၸိူင်ႉၼႆၼႆႉ ဢမ်ႇၸႂ်ႈၶႂ်ႈႁႃတၢင်းၽိတ်းသႂ်ႇၵၼ်ယူႇႁိုဝ်” ၸႂ်ၵူၼ်းႁၢႆႉမၼ်းၶႂ်ႈဢွၵ်ႇမႃးယဝ်ႉ။ “ၼွင်ႉၵေႃႈ ပီႈၶဝ်ၶႂ်ႈမိူဝ်းၸွမ်းၵူၺ်း ဢမ်ႇႁႄႉၼင်ႇၵဝ်ႇလေႃႇ မိူဝ်ႈၸွမ်းၵၼ်ၵႂႃႈ” လၢတ်ႈၵႂၢမ်းၼိုင်ႈၶေႃႈ ဢၢႆလဝ်ႈသိင်ႉႁိုၼ်ႇၶိုၼ်ႈမႃးၼႂ်းၵူင်ၶူႈၼင် ဢဝ်ၶမ်းလၢဝ်ႁူႇၼႃႈႁူႇတႃမၼ်းသေ “ဢေႃဢိူဝ်ႈမိူဝ်းၵေႃႈမိူဝ်းၶႃႈလႄႈ” ၶဝ်ၸင်ႇပၢၵ်ႈတၢင်းပၼ်ၶမ်းလၢဝ်ၶႃသႅင်ၼူၼ်းယဝ်ႉ။ မိူဝ်ႈပႆဢွၵ်ႇၵႂႃႇမွၵ်ႈယၢင်ႈသွင်ယၢင်ႈၼၼ်ႉ ၶမ်းလၢဝ်ၵေႃႈ ၸၼ်ၶႅၼ်သႅင်ၼူၼ်းလႅၼ်ႈ ၵူၺ်းၵႃႈ ၶဝ်ၼၼ်ႉသမ်ႉ ၵိုင်ႉၵၢင်ႉၸၼ်ဝႆႉၶႅၼ်သႅင်ၼူၼ်းလႄႈ ဢမ်ႇၸၢင်ႈလႅၼ်ႈလႆႈ။ “တေဢၢၼ်းလႅၼ်ႈပၢႆႈပႅတ်ႈၵၼ်ၵႂႃႈၼႆႉ ယႃႇႁဵတ်းၼႆတီႈၵၼ်လေႃႇဢေႉ” ယိပ်းသႂ်ႇၶႅၼ်ၶမ်းလၢဝ်ၵႂႃႇလႄႈ မိူဝ်ႈပဵၼ်ၸိူင်ႉၼၼ် လိူတ်ႈၵေႃႈမႆႈမႃးယဝ်ႉ ၶုၼ်ႇပတ်ႉလၢႆး ႁၵ်းၶေႃႈမိုဝ်းၵူၼ်းၵေႃႉၼၼ်ႉၵႂႃႇ ထွတ်ႇၶႅပ်းတိၼ် ထွတ်ႇသိၼ်ႈမၼ်းပႅတ်ႈ၊ သမ်ႉဝႃႈၼုင်ႈသိၼ်ႈၵေႃႈ သႂ်ႇၵူၼ်သွၼ်ႉၽွမ်ႉတႃႇထွတ်ႇပႅတ်ႈယူႇတႃႇသေႇယဝ်ႉ၊ ၶုၼ်ႇဢီးၽၢင်ႈၵူၼ်းၵေႃႉၼၼ်ႉလူမ်ႉလူင်းၵႂႃႇသေ သိုပ်ႇပုင်ႈဝႅၼ်သႂ်ႇၵူၼ်းၵေႃႉဢၼ်ၵမ်ၶေႃႈမိုဝ်းသႅင်ၼူၼ်းၼၼ်ႉ လူမ်ႉလူင်းၵႂႃႇၸွမ်းၵၼ်ထႅင်ႈ သွင်ၵေႃႉၼၼ်ႉၵေႃႈ ၼႅတ်ႈဢဝ်ဢူၺ်းၵေႃႉၶႃၵူၺ်းယဝ်ႉ၊ ၶမ်းလၢဝ်ၵေႃႈ မိူဝ်ႈၶဝ်ဢမ်ႇတုမ်ႉတွပ်ႇၶိုၼ်းၼၼ်ႉ ၸၼ်ဢဝ်ၶႅၼ်သႅင်ၼူၼ်းဢွၵ်ႇမႃး ႁွပ်ႇပႃးသိၼ်ႈသေလႅၼ်ႈလူင်မိူဝ်း တေႃႇပေႃးထိုင်ႁိူၼ်းၶႃ ၸင်ႇတေႁူႉဝႃႈမၼ်းလွတ်ႈၽေးယဝ်ႉၼႆၵေႃႈ ၼင်ႈယူႇတီႈတိၼ်ၶူဝ်လႆသေ ထူၺ်ႈၸႂ်လိုဝ်ႈႁိူဝ်ႉယူႇယဝ်ႉ။ လိူၼ်ၸဵင်ယဝ်ႉလိူၼ်ၵမ် လုင်းၸရေးၵေႃႈတႄႇႁႅၵ်ႈႁႃဢဝ်သႃမၼ်းယဝ်ႉ၊ ၶမ်းလၢဝ် ၸူဝ်းဢွၼ်ဢဝ်လုၵ်ႈဢွၼ်ႇႁဵၼ်းၸၼ်ႉယႂ်ႇမၼ်းၵႂႃႇၸွႆႈႁဵတ်းၸွမ်းယူႇ။ လုင်းၸရေးၼၼ်ႉၵေႃႈ သမ်ႉဝႃႈၶႂ်ႈသိူင်ႇပိင်ႇၺႃႇမၼ်းယူႇသေတႃႉ မိူဝ်ႈမီးၵူၼ်းမႃးၸွႆႈၼႆ ၵၢၼ်မၼ်းၵေႃႈယဝ်ႉၼမ်ယဝ်ႉဝႆးလႄႈ ဢမ်ႇၸၢင်ႈသိူင်ႇလႆႈယဝ်ႉ။ ပီႊၼႆႉ ၸေႈသႃမၼ်းၵေႃႈလႆႈၼမ်တႄႉတႄႉ ၼင်ႇၵႃႈမၼ်းတၢၼ်ႇပေႃးၸႂ်ႉၼၼ်ႉ ဢၼ်လိူဝ်မၼ်းၵေႃႈ ပၼ်တီႈၶမ်းလၢဝ်ၶဝ်ၵႂႃႇမူတ်းမူတ်း ပေႃးဝႃႈၶႂ်ႈၸႂ်ႉၶိူင်ႈမိုဝ်းမၼ်းၼႆၵေႃႈ လၢတ်ႈႁႂ်ႈဢွၼ်ၵၼ်မႃးႁဵတ်းတီႈႁိူၼ်းမၼ်းထႅင်ႈလႆႈယူႇၼႆႁေ သူင်ႇသင်ႇလၢတ်ႈၶမ်းလၢဝ်ၵႂႃႇ။ ၼႆႉၵေႃႈပဵၼ်လွင်ႈလီတွၼ်ႈတႃႇႁူင်းႁဵၼ်းမၼ်းတႄႉလႄႈ ၼင်ႇႁိုဝ်လုၵ်ႈႁဵၼ်းမၼ်း တေလႆႈမေႃပၺ်ႇၺႃႇသေဢမ်ႇၵႃး၊ တေလႆႈမီးၸေႈတႃႇၸႂ်ႉတိုဝ်းၼႂ်းႁူင်းႁဵၼ်းလႆႈ၊ ၼႂ်းၶၢဝ်းတၢင်းလိူၼ်ၵမ်တေႃႇလိူၼ်သၢမ်ၼႆႉ မၼ်းၵေႃႈၸူဝ်းဢွၼ်ဢဝ်လုၵ်ႈႁဵၼ်းမၼ်းႁဵတ်းၸေႈသႃၵႂႃႇ တႃႇၸႂ်ႉတိုဝ်းၼႂ်းႁူင်းႁဵၼ်းၶဝ်ၼၼ်ႉမႃးတိၵ်းတိၵ်း ယူႇယဝ်ႉ။ ၼႂ်းၽႃႇသႃႇၵၢၼ်ႁဵၼ်း ဢၼ်လုၵ်ႈႁဵၼ်ထုၵ်ႇလီႁူႉမေႃၼၼ်ႉ ဢမ်ႇၸႂ်ႈလိၵ်ႈလၢႆးမဵဝ်းလဵဝ်ၵူၺ်း၊ ၵၢၼ်မေႃတိၼ်မေႃမိုဝ်း ၵၢၼ်ႁႃလဵင်ႉတွင်ႉၼၼ်ႉ မၼ်းၵေႃႈလမ်ႇလွင်ႈပုၼ်ႈတႃႇၶဝ်တႄႉတႄႉလႄႈ ၸၢင်ႈဢဝ်မႃးသိုပ်ႇလဵင်ႉသၢႆၸႂ်ၶဝ်ၵႂႃႇလႆႈထႅင်ႈ၊ ပေႃးႁူႉလိၵ်ႈႁူႉလၢႆး မေႃၵၢၼ်မေႃငၢၼ်းၵႂႃႇၸွမ်းၵၼ်ၼႆ ၼႃႈၵၢၼ်တႃငၢၼ်းတၢင်းႁူႉၵေႃႈ တေႃႈတေၶိုၵ်ႉၶႅမ်ႉမႃးထႅင်ႈယူႇ မၼ်းဝူၼ်ႉႁၼ်ၼင်ႇၼၼ်သေ ၶတ်းၸႂ်ႁႃ ၽူႈၵူၼ်းဢၼ်ႁဵတ်းၵၢၼ်မေႃတိၼ်မေႃမိုဝ်း မႃးသွၼ်ပၼ် ဢမ်ႇၼၼ် ႁႂ်ႈလုၵ်ႈႁဵၼ်းၵႂႃႇၶိုၼ်ႈႁဵၼ်းသွၼ် ၼႆႉတႄႉ ပဵၼ်ပၢႆးဝူၼ်ႉၽႅၼ်ၵၢၼ်မၼ်းထႅင်ႈ ၼႂ်းပီႊၼႃႈၼၼ်ႉယဝ်ႉ။ လိူၼ်သၢမ်သုတ်းသဵင်ႈ လိူၼ်သီႇၶဝ်ႈထိုင်မႃး ဝၼ်းဢိုတ်းႁဵၼ်းၵေႃႈၶိုၼ်းထိုင် ၽိူဝ်မႆႉၼိုင်ၶွၼ်းလူမ်းထွင်းလေႃးပႃးၾုၼ်ႇမုၵ်ႉ ႁုၵ်ႉၸၼ်ဢဝ်ၸႂ်ပိဝ်ၸွမ်းၵႂႃႇ ပေႉမႃးၵႅၼ်ႇၶႂ်ႈၵႂႃႇတၢင်းလႂ်တၢင်းလီဢမ်ႇႁူႉယဝ်ႉ။ ၶမ်းလၢဝ်ၵေႃႈ ဢိုတ်းႁဵၼ်းယဝ်ႉၼႆ လႆႈပွၵ်ႈၶိုၼ်းမိူဝ်းတီႈႁိူၼ်းမၼ်းၵႂႃႇယဝ်ႉ။ သမ်ႉဝႃႈမိူဝ်းယူႇႁိူၼ်းသေတႃႉ ဢမ်ႇလႆႈယူႇႁိူၼ်းသေဢိတ်း၊ ပိူၼ်ႈတေႁဵတ်းပၢင်သွၼ်လိၵ်ႈတႆးၶၢဝ်းမႆႈၼႆလႄႈ ဢူႈၶဝ်ၵေႃႈ ႁႂ်ႈမၼ်းၵႂႃႇႁဵတ်းမေႃသွၼ်ၸွႆႈပိူၼ်ႈထႅင်ႈယူႇယဝ်ႉ၊ မၼ်းၵေႃႈ ယူႇႁိူၼ်းယဝ်ႉၶႂ်ႈၶၢၼ်ႉမႃးမိူၼ်ၵၼ် ဢမ်ႇပေႃးၶႂ်ႈမေႃယူႇယဝ်ႉၼႆသေ တႅပ်းတတ်းၵႂႃႇၸွမ်းပိူၼ်ႈယူႇ။ ၼႂ်းၽဝဢၼ်ဢမ်ႇယၢမ်ႈဝူၼ်ႉဝႃႈ တေပဵၼ်မႃးမေႃသွၼ်လႆႈၼၼ်ႉ ယၢမ်းလဵဝ်ၵေႃႈ ၶမ်းလၢဝ် လႆႈပဵၼ်မေႃသွၼ်ၵႂႃႇတဵမ်တူဝ်တဵမ်ၸႂ်ယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-11-12T12:16:22

https://tainovel.com/%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%80%a2%e1%80%af%e1%80%95%e1%80%ba%e1%82%87%e1%80%99%e1%81%a2%e1%80%9d%e1%80%ba%e1%82%87%e1%80%9e%e1%81%a2%e1%80%9d%e1%80%ba%e1%80%99%e1%80%ad/

ၵႂၢမ်းဢုပ်ႇမၢဝ်ႇသၢဝ်မိူဝ်ႈၵွၼ်ႇ

1 ႁဝ်းၼႆႉတေႉ သင်ပဵၼ်မႆႉၵေႃႈ ပဵၼ်မႆႉၵၢင်တၢင်းသၢၵ်ႈၽႃႉ သင်ပဵၼ်သႃႉၵေႃႈ လွတ်ႈမွၵ်ႇ သင်ပဵၼ်တွၵ်ႇၵေႃႈ လွတ်ႈမတ်ႉ သင်ပဵၼ်ၵူၼ်းၵတ်ႉၵေႃႈ လွတ်ႈၵွင်ႈ သင်ပဵၼ်ႁွင်ႈၵေႃႈ လွတ်ႈပူ သင်ပဵၼ်ၼူၵေႃႈလွတ်ႈမႅဝ်း သင်ပဵၼ်ၼူၵ်ႉသႅဝ်းၵေႃႈ ဢမ်ႇတွၼ်ႉထူပ်းၵႃ လႆႈၵိူတ်ႇပဵၼ်ၵူၼ်းမႃးၸၢတ်ႈၼႆႉ တိုၼ်းပႆႇမီးၵေႃႉထၢမ်ႁႃယဝ်ႉၼႃႈ။ 2 ၸိူင်ႉၼင်ႇသူၼႆႉတႄႉ ႁၢင်ႈလီဝႃႈႁၢင်ႈလီယဝ်ႉ ယၵ်ႉတူၺ်းတင်းလင် ပေႃးတၢၼ်ႇၼူၵ်ႉယုင်းၶမ်းတေၵႃႈ ယၵ်ႉတူၺ်းတင်းၼႃႈ ပေႃးတၢၼ်ႇၼူၵ်ႉႁၢင်းသႃႇတေမိၼ်ယဝ်ႉ ၸိူင်ႉၼင်ႇႁဝ်းၼႆႉတေႉ ႁၢင်ႈၵေႃႈႁၢင်ႈလီလၢႆꧦ ၵႂႃႇၼႂ်းဝၢၼ်ႈၵေႃႈ မႃပေႃးႁဝ်ႇ ၵႂႃႇၼႂ်းလဝ်ႇၵေႃႈ လူမ်းၸွမ်းထူဝ်း ၵႂႃႇၼႂ်းၽုင်ဝူဝ်းၵေႃႈ ဝူဝ်းလႅၼ်ႈပၢႆႈ ႁၢင်ႈလီၸိူင်ႉၼင်ႇႁဝ်းၼႆႉ ဢမ်ႇငၢႆႈꧦ သူႁၼ်ၾၼ်ပေႃးပၢႆႈ ၵႂႃႇယဝ်ႉယူဝ်ႉၼေႃ? ပိူၼ်ႈဝႃႈယူႇလူး တေႃႈၼင်ႇမႆႉ မႆႉၺွင်ႇမႆႉႁုင်း ယင်းၸၢင်ႈမီးၽီ ၵူၼ်းႁၢင်ႈလီ ၸိူင်ႉၼင်ႇသူၼႆႉလႄႈ ဝႃႈဢမ်ႇမီးၸူႉၼႆ ဢူမ်ငိုၼ်း ဢူမ်ၶမ်းမႃးလၢတ်ႈၵေႃႈ ႁဝ်းပႆႇယုမ်ႇၵွၼ်ႇ? ယွၼ်ႉပိူဝ်ႈႁဝ်း ပဵၼ်လုၵ်ႈၵူၼ်းၽၢၼ် ပဵၼ်လၢၼ်ၵူၼ်းယွၼ်းၵူၺ်းလႄႈ ယူဝ်သူၶႂ်ႈလၢတ်ႈယွၵ်ႇ ႁႂ်ႈၸႂ်ႁဝ်းၸူမ်း လၢတ်ႈလူမ်း ႁႂ်ႈၸႂ်ႁဝ်းလီၵူၺ်းယူဝ်ႉ? ၵူၺ်းၵႃႈ ပိူၼ်ႈလၢတ်ႈလဵၼ်ႈၵေႃႈ ၵႃႈလႆႈၸွၼ်ၸူမ်း လၢတ်ႈလူမ်းၵေႃႈ ၵႃႈလႆႈၸွၼ်ယုမ်ႇ ၵွပ်ႈပိူဝ်ႈဝႃႈႁဝ်း တၢင်းႁူႉဢိၵ်ႇတၢင်းႁၵ်ႉတိုၵ်ႉၼုမ်ႇ ၵေႃႈမၼ်းယဝ်ႉ။ 3 ၵႂၢမ်းပိူၼ်ႈဝႃႈ လူမ်းထူဝ်းမႆႉမၼ်းမူ လူမ်းထူမၼ်းမႅင်းၵႅင်း လၢတ်ႈမႃးႁၢမ်ႉႁႅင်းဢိတ်းၼိုင်ႈလႄႈ ပေႃးဢမ်ႇၵူဝ် ၸူႉႁၵ်ႉသႅတ်ႉၸႃႇသူ မႃးငိၼ်းၵေႃႈ (ႁဝ်းဢမ်ႇပေႃးငိၼ်း ၶေႃႈမၼ်းလီ) 4 ၵႂၢမ်းပိူၼ်ႈဝႃႈဝႆႉ မႆႈၽိုၼ်းမႆႈၽႆး ပိူၼ်ႈယင်းႁူႉ ဢဝ်ၼမ်ႉလၢႆးၵႅတ်ႇ မႆႈလႅတ်ႇမႆႈလူမ်း ပိူၼ်ႈယင်းႁူႉၸူး ႁႃၶူဝ်ႇႁူမ်ႈ မႆႈၸွမ်းၸူႉႁူဝ်ၵူမ်ႈၵူၺ်ႈဢိူဝ်ႈ ႁႃယႃၵႄႈမၼ်းယၢပ်ႇ။ 6 ၸိူင်ႉၼင်ႇႁဝ်းၼႆႉတႄႉ ယၵ်ႉတူၺ်းတၢင်းလင် ပေႃးတၢၼ်ႇယုမ်းၽၵ်းႁႃႈ ယၵ်ႉတူၺ်းတၢင်းၼႃႈ ပေႃးတၢၼ်ႇယုမ်းၽၵ်းၶူမ်ၶႅမ်းယဝ်ႉ။ 7 ႁဝ်းၼႆႉတႄႉ ယၢၼ်ႁိူၼ်းမႃးၼိုင်ႈသွၵ်ႇ-ဢွၵ်ႇႁိူၼ်းမႃးၼိုင်ႈဝႃး သၢႆၸႂ်ႁၵ်ႉႁဝ်းၼႆႉ တိုၼ်းပႃးဝႆႉၽၢႆႇသူတႃႇသေႇဢိူဝ်ႈ။ 8 ၵူၼ်းၸိူင်ႉၼင်ႇသူၼႆႉတႄႉ ႁၢင်ႈၸႃႉဝႃႈႁၢင်ႈၸႃႉ ပေႃးတၢၼ်ႇၽႃႉတဵၵ်းၶမ်း တမ်းတီႈလႂ်ၵေႃႈ ၵူၼ်းၶွၼ်ႈဢၼ်ဝႃႈၼၼ်ႉဢိူဝ်ႈၼေႃႈ? 9 ၵူၼ်းၸိူင်ႉၼင်ႇ ႁဝ်းၼႆႉတႄႉ ၸဵမ်မိူဝ်ႈၵိူတ်ႇပဵၼ်ၵူၼ်း မူၼ်းပဵၼ်လူင်ႇ တူင်ႇပဵၼ်ၵဵင်း ယႂ်ႇပဵင်းမႃးၼႆႉ ပႆႇတွၼ်ႉယၢမ်ႈႁၵ်ႉၽႂ် သေပွၵ်ႈၵူၺ်းၼႃႈ။ 10 ႁဝ်းတႄႉ ပေႃးၼမ်ႉၼွင်း ဢမ်ႇၶိုၼ်ႈလွႆ တူဝ်ႁွႆဢမ်ႇၶဝ်ႈသၢႆး ၼမ်ႉၼၢႆး ဢမ်ႇၶုၼ်ႇဢူၼ် ၽူၼ်ဢမ်ႇတူၵ်းယမ်း တႅင်ႈၶမ်း ဢမ်ႇယဵၼ်းပဵၼ်ႁိၼ် လိၼ်ဢမ်ႇပဵၼ်တွင်ႉၽႃႉၶၢဝ်လီ ႁဝ်းၽၢတ်ႇသူ ပီယၢဝ်းၶၢဝ်းႁိုင်ၵေႃႈ ႁဝ်းဢမ်ႇလိုမ်းသူၼႃႈ။ 11 မိူၼ်သူၼႆႉ ပုင်ႇၵေႃႈၸၢင်ႈ ႁၢင်ႈၵေႃႈၸွႆး ၶဝ်ႈပွႆးၵေႃႈႁိုဝ်လွတ်ႈလႆႈၵေႃႉတွႆးလႃႇၼေႃႈ? သူပ်းၵေႃႈၸၢင်ႈ ႁၢင်ႈၵေႃႈၸွမ်း ၽၢႆႇလၢတ်ႈၵေႃႈ ႁိုဝ်တွၼ်ႉယွမ်းၽႂ်လႃႇၼေႃႈ? 12 ႁဝ်းၼႆႉ သင်ပဵၼ်ၼမ်ႉၵေႃႈ ၽၢၼ်ႁွႆ သင်ပဵၼ်လွႆၵေႃႈ ၽၢၼ်ၵုင်း ပဵၼ်ၵူၼ်းၵေႃႈ မိူၼ်ၽၵ်းၵၢတ်ႇလုင်းဝႆႉယဝ်ႉ။ (ၽိုၼ်း) သင်ပဵၼ်ၵူၼ်းၵေႃႈ ၵေႃႉတူၵ်းလိုၼ်းၵူၺ်းယဝ်ႉ။ 13 ပိူၼ်ႈဝႃႈ တူၼ်ႈမႆႉသုင် ယင်းဢမ်ႇလွတ်ႈလူမ်းပဝ်ႇ ႁိူၼ်းႁၢမ်းၵဝ်ႇ ယင်းဢမ်ႇလွတ်ႈၵူင်ႇၵၢဝ်သဝ်း ၵူၼ်းႁၢင်ႈလဝ်းမိူၼ်သူၼႆႉၵေႃႈ ယူဝ်ၶေးတေဢမ်ႇလွတ်ႈမီးၸူႉယူဝ်ႉၼေႃ? ✽ ႁဝ်းၼႆႉတႄႉ သင်ပဵၼ်ယွတ်ႈၽၵ်းပၵ်ႉ ဢမ်ႇမီးၵေႃႉၵဵပ်းၵႅင် သင်ပဵၼ်ယွတ်ႈမၼ်းလႅင် ဢမ်ႇမီးၵေႃႉၵဵပ်းၸေႃး သင်ပဵၼ်မႂ်ၶဵဝ်မၢၵ်ႇသၢင်းၽေႃး ႁဵဝ်ႇတူၵ်းတူၼ်ႈမၼ်းလၢႆ သင်ပဵၼ်ၵုၼ်ႇၵႃႉတၢင်းၶၢႆ ဢမ်ႇမီးၵေႃႉဢဝ်လုမ်း သင်ပဵၼ်မွၵ်ႇတေႇဝႃႇၵီႈၼိူဝ်ယုမ်း ဢမ်ႇမီးၵေႃႉပိတ်းၼူမ် သင်ပဵၼ်ယုမ်းၽၵ်းၶူမ် ဢမ်ႇမီးၵေႃႉလူင်းလတ်း သင်ပဵၼ်ၼမ်ႉတိုင်းဢွၼ်ႇၼွင်ၵတ်း ဢမ်ႇမီးၵေႃႉလူင်းပွတ်ႈလူင်းသီၵွၼ်ႇဢိူဝ်ႈ။ 14 သူၼႆႉ ပၢႆသိူဝ်ႁၢင်ႈၵေႃႈလီ သူပ်းၵေႃႈဢိၵ်ႇ မိူၼ်မႃႉမီးပိၵ်ႇတေမိၼ်ႁိုဝ်? ႁဝ်းၼႆႉ ပၢႆသိူဝ်ႁၢင်ႈၵေႃႈၸႃႉ ၵႂၢမ်းသမ်ႉဢမ်ႇၸႅင်ႈ မိူၼ်ၼူၵ်ႉၸပ်းၵိင်ႇမႆႉႁႅင်ႈငဝ်ၼွၼ်းၵူၺ်းယဝ်ႈ။ 15 ပေႃးလႆႈလၢတ်ႈတေႃႇသူတႄႉ သိပ်းၶိုၼ်းတဵင် ႁဵင်ၶိုၼ်းသွၼ်ႉ လၢတ်ႈတေႃႇတင်းၶိုၼ်းၵေႃႈ ဢမ်ႇတွၼ်ႉဢိမ်ႇလႆႈ။ 16 ၸူႉႁဝ်းတႄႉ ယူႇမိူင်းၶၢင်ပႆႇတေႇ ယူႇမိူင်းၶေႇပႆႇၽွႃး ယူႇမိူင်းၵလႃးပႆႇၵိူတ်ႇၵူၺ်းၼႃႈ။ 17 ႁဝ်းၼႆႉ ပႃတဵမ်ၼႃး ႁဝ်းဢၢၼ်းတေဢဝ်ႁွႆ ၽၢၼ်းတဵမ်လွႆ ႁဝ်းဢၢၼ်းတေဢဝ်ယိူင်း ၵူၼ်းၼမ်တဵမ်မိူင်း ႁဝ်းဢၢၼ်းတေဢဝ်သူၵေႃႉလဵဝ်ဢိူဝ်ႈ။ 18 ႁဝ်းၼႆႉ ၵႂၢမ်းပႅတ်ႉ ဢမ်ႇတွၼ်ႉသႂ်ႇထူင်ပႅၼ် ၵႂၢမ်းလႅၼ် ဢမ်ႇတွၼ်ႉသႂ်ႇထူင်ပႃးၵူၺ်းၼႃႈ တႃႇဝႃႈတေလႅၼ်ဢၼ်ဝႃႈၼႆႉတေႉ မီးလႅၼ်ႁႆႈလႅၼ်ၼႃးၵူၺ်းယဝ်ႉ။ 19 ႁဝ်းၼႆႉ တၢင်းလင် ဢမ်ႇမီးၵေႃႉပႂ်ႉထႃႈ တၢင်းၼႃႈ ဢမ်ႇမီးၵေႃႉပႂ်ႉမွင်းၵူၺ်းၼႃႈ။ 20 သင်ပဵၼ်လႆႈ ၶႂ်ႈယွၼ်းၽုၵ်ႇမႆႉသၢင်းၶမ်း ၸွင်ႇတေပၼ်ဢွၵ်ႇၼေႃႇ ၶႂ်ႈယွၼ်းၽုၵ်ႇမႆႉၵမ်ႉၵေႃႇ ၸွင်ႇတေပၼ်ဢွၵ်ႇမႂ် ၶႂ်ႈယွၼ်းလၢတ်ႈၵႂၢမ်းၼႂ်းၸႂ် တေႃႇသူဢိတ်းၼိုင်ႈ ၸွင်ႇတေလႆႈႁိုဝ်? (ၶႂ်ႈယွၼ်းပဵၼ်ၵေႃႉတမ်းၸႂ်ၸွင်ႇလႆႈ) 21 ႁဝ်းၼႆႉ တေဝႃႈၵႂၢမ်းၵပ်းထုၵ်ႇၼႆၵေႃႈ ဢမ်ႇပေႃးမေႃ သင်ပဵၼ်မႆလေႃၼႆၵေႃႈ ဢမ်ႇပေႃးပၼ်ႇ တႃႇတေလၢတ်ႈၵႂၢမ်းၼိုင်ႈၶေႃႈ တေႃႇသူၼႆႉ ၸႂ်ႁဝ်းသၼ်ႇတႄႉဢိူဝ်ႈ။ 22 ႁဝ်းၼႆႉ သင်ပဵၼ်မႆႉၵေႃႈ မႆႉၼွၵ်ႈၵေႃ သင်ပဵၼ်တေႃၵေႃႈ တေႃၼွၵ်ႈႁႆႈ လႅတ်ႇမႆႈဢမ်ႇမီးၵေႃႉမုင်းၶႃး ၽူၼ်မႃးဢမ်ႇမီးၵေႃႉၵင်ႈၸွင်ႈၵွၼ်ႇဢိူဝ်ႈ။ 23 ႁဝ်းၼႆႉ မီးႁႆႈၵေႃႈ ႁၢမ်းၵေႃႉၶုတ်းတေႃ မီးပေႃၵေႃႈ ႁၢမ်းၵေႃႉမႃးၽၼ်ႈ မီးၸၢၼ်ႈၵေႃႈ ႁၢမ်းၶဝ်ႈပိူၵ်ႇ မီးတိူၵ်ႇႁႆႈလွၵ်းၼႃးၵေႃႈ ဢမ်ႇမီးၵေႃႉမႃးမၢႆ ပေႃးပဵၼ်ၽၢႆၵေႃႈ တေႃႈတေပဵၼ်ၽၢႆ ၼမ်ႉလူၼ်ႉလၢႆꧦၵူၺ်းၼၼ်ႉယဝ်ႉ။ 24 သူၼႆႉ သင်ပဵၼ်ၶိူဝ်းၵေႃႈ ၶိူဝ်းၸပ်းတူၼ်ႈႁၵ်ႉ မီးၵူၼ်းမႃးလၵ်ႉမႃးလွမ် သင်ပဵၼ်ၸွမ်ၵေႃႈ ၸွမ်မီးၸဝ်ႈ မီးၵူၼ်းလွမ်ၶဝ်ႈမႃးတူၺ်း သင်ပဵၼ်ၽူၺ်းၵေႃႈ ၽူၺ်းယူႇသုင် ၵူၼ်းပၼ်ႇပုတ်ႈၵၼ်တူၺ်း တၢင်းသမ်ႉပေႃးဢုင်ၼၼ်ႉယဝ်ႉ။ 25 ထုင်းၵႂၢမ်း ပိူၼ်ႈမီးဝႆႉဝႃႈ မႆႉၼႆႉပေႃးပႆႇပွမ်ႈၵေႃႈ ပႆႇၸိူၼ်း ၵူၼ်းၵေႃႈ ပေႃးပႆႇပဵၼ်ႁိူၼ်းပႆႇယဝ်ႉၼႆၼႃႇသူၵေႃႈ။ 26 လၢတ်ႈၶိတ်ႈၵေႃႈႁၼ်ႁွႆး လၢတ်ႈသွႆးၵေႃႈႁၼ်လုပ်ႇ ပေႃးၸုပ်ႇၵေႃႈႁၼ်လိူတ်ႈ ယွၼ်ႉပိူၼ်ႈဢမ်ႇၵျိူၵ်ႈႁဝ်းလႄႈ သူဝႃႈၶိတ်ႈႁဝ်းၵူၺ်းယူဝ်ႉ? 27 သူၼႆႉ မိူဝ်းၵၢတ်ႇၵေႃႈမီးၵူၼ်းၸွမ်း ပႆတၢင်းၵေႃႈမီးၵူၼ်းႁွမ်းယူႇ ပဵၼ်မွၵ်ႇၵူႇသွႆႈလႅင်ၵေႃႈ ၽိုင်ႈမႅင်းလမ်း ပဵၼ်ၶမ်းၵေႃႈ မီးၵူၼ်းသိုဝ်ႉသုပ်း ပဵၼ်ၵုပ်းၵေႃႈ မီးၵေႃႉသုမ်ႇ ပဵၼ်ၽၵ်းၵုမ်ႇၵေႃႈ မီးၵေႃႉၵဵပ်း ပဵၼ်ႁဵပ်းၵေႃႈ မီးၵေႃႉမႃးႁႃ ပဵၼ်ၸေႈသႃၵေႃႈ မီးၵမ်ၸိုမ်း ပဵၼ်ၶိုမ်းၵေႃႈ မီးၵႂၢင်ၶမ်ၼႂ်း ပဵၼ်ယႂ်းၵေႃႈ မီးၵူၼ်းလမ်းတီႉ ပဵၼ်ၵူၼ်းဢမ်ႇလွတ်ႈမီး ပီႉယေႇႁိဢၼ်ဝႃႈၼၼ်ႉယူဝ်ႉ။ ~ ဢမ်ႇဝႃႈၶႃႈၼႆ ၸူဝ်ႈၵႃႈၵိူတ်ႇပဵၼ်ၵူၼ်း မူၼ်းပဵၼ်ႁၢင်ႈ မေႃယၢင်ႈမေႃပႆ ပေႃဢႆမေႃလၢတ်ႈ ပဵၼ်ၵူၼ်းမႃးၸၢတ်ႈၼႆႉတႄႉၼေႃး ၵေႃႉႁၵ်ႉလႄႈၵေႃႉၶျေႃး ႁဝ်းသမ်ႉပေႃးဢမ်ႇႁတ်းမွၵ်ႇ ပဵၼ်ၽိူင်းၵေႃႈ ဢမ်ႇမီးတွၵ်ႇမတ်ႉ ပဵၼ်ဝတ်ႉၵေႃႈ ဢမ်ႇမီးမုၼ်ၸဝ်ႈ ပဵၼ်ၶဝ်ႈၵေႃႈ ဢမ်ႇမီးၵူၼ်းပၢတ်ႇ ပဵၼ်ၵၢတ်ႇၵေႃႈ ပေႃးပႃးႁဝ်းပွႆးပေႃးဝၢႆး ႁၢင်ႈၸႃႉပေႃးတၢၼ်ႇၼၢင်းၽၢႆးၸိူင်ႉၼႆ တေႁဵတ်းႁိုဝ်မီးၸူႉလႆႈၶႃႈလႃႇ? 28 ၵႂၢမ်းပိူၼ်ႈဝႃႈ တူၼ်ႈမႆႉယႂ်ႇ ယင်းဢမ်ႇလွတ်ႈလူမ်းၶဝ်း ၵူၼ်းႁၢင်ႈလဝ်းၸိူင်ႉသူၼႆႉ ဢမ်ႇလွတ်ႈမီးၸူႉယူဝ်ႉၼေႃ? တူၼ်ႈမႆႉယႂ်ႇယင်းၸၢင်ႈမီးၽီ ၵူၼ်းႁၢင်ႈလီၵေႃႈႁိုဝ်လွတ်ႈမီးၸူႉလႃႇၼေႃႈ? 29 ႁဝ်းၼႆႉ သင်ပဵၼ်ၼမ်ႉၵေႃႈ လွတ်ႈႁွႆ သင်ပဵၼ်လွႆၵေႃႈ လွတ်ႈၶူင်ႈ သင်ပဵၼ်မူင်ႈၵေႃႈ လွတ်ႈၶွၵ်ႇ သင်ပဵၼ်မွၵ်ႇၵေႃႈ လွတ်ႈမႂ် သင်ပဵၼ်မွၵ်ႇၶႃးသႂ်ၵေႃႈ ႁၢမ်းၵေႃႉမွင်းလၢႆၵူၺ်းယူဝ်ႉ။ 30 သူးတွင်းလွင်းမွၵ်ႇ သမ်ႉပေႃးလႆႈထွၵ်ႇပႅတ်ႈ ၸွမ်းႁူဝ်ႉလႅၼ်ၵျွင်း ပေႃးမၢၵ်ႇပေႃးမိူဝ် ဝႃႈဢမ်ႇမီးၵေႃႉတေႁူမ်ႈပွင်းၵေႃႉႁူမ်ႈလွင်း ဢၼ်ဝႃႈၼၼ်ႉ ဢမ်ႇၸႂ်ႈၶႃႈယူဝ်ႉၼေႃ? 31 သူၼႆႉ ၶႂ်ႈမႃးလၢတ်ႈတေႃႇႁဝ်းတႄႉ ဢမ်ႇၸႂ်ႈယူဝ်ႉၼေႃ? ယူဝ်ၶေး ၶႂ်ႈလၢတ်ႈဢဝ်ၶိူင်ႈသူပ်းလႄႈၶိူင်ႈပၢၵ်ႇ ၶိူင်ႈမၢၵ်ႇလႄႈၶိူင်ႈတူၼ်ႈ ၶိူင်ႈမူၼ်ႈလႄႈတၢင်းပျေႃႇသေလႄႈ ၸွင်ႇမႃးလၢတ်ႈတေႃႇႁဝ်းၶႃႈယူဝ်ႉၼေႃႈ။ 32 ႁဝ်းၼႆႉ ၵိူမ်ႈၵေႃႈၵိူမ်ႈမၢၵ်ႇၸွၵ်း ပေႃးၵွၵ်းၵေႃႈ ႁၼ်ၵိပ်ႇ ပေႃးမိပ်ႇၵေႃႈ ႁၼ်သႆႈ ပေႃးလႆႈၵေႃႈ ဢဝ်တႄႉဢိူဝ်ႈ။ 33 ႁဝ်းၼႆႉ လိူမ်ႈၵေႃႈလိူမ်ႈပိူၵ်ႇထူဝ်ႇ ပေႃးဢမ်ႇလူဝ်ႇဢမ်ႇလၢတ်ႈ (ပေႃးဢမ်ႇပလၢတ်ႈဢမ်ႇလူမ်ႉ။) ႁဝ်းၼႆႉ လိူမ်ႈတွၵ်ႇၽိဝ် လိဝ်ၶွတ်ႇတၵ်ႉ ႁၵ်ႉတေႉလႄႈၸင်ႇလၢတ်ႈဢိူဝ်ႈ။ 34 ႁဝ်းၼႆႉတႄႉ တၢင်းႁိူၼ်းဢမ်ႇမီးသင် တၢင်းလင်ဢမ်ႇမီးၸူႉ ပေႃးဢမ်ႇယုမ်ႇ မိူဝ်းထၢမ်တူၺ်း ပႃႈႁူႉႁိမ်းႁိူၼ်းႁဝ်းၼၼ်ႉတူၺ်းလႄႈ။ 35 သူၼႆႉ သင်ပဵၼ်မွၵ်ႇၵေႃႈ မွၵ်ႇႁူဝ်ႁူၺ်ႈ ၵူၼ်းႁိမ်ၵၼ်ဢူင်ႇဢူၺ်ႈ ၵိင်ႇပေႃးၵၢၼ်ႉဢၼ်ဝႃႈယူဝ်ႉ။ 36 ၵႂၢမ်းပိူၼ်ႈဝႃႈဝႆႉ ၽိုင်ႈသမ်ႉပိုင်ႈဢိင်မွၵ်ႇ တွၵ်ႇသမ်ႉပိုင်ႈဢိင်ၶႃး ၼႃးသမ်ႉပိုင်ႈဢိင်ၼမ်ႉ ႁဝ်းသမ်ႉၼႃႇ တေၵႂႃႇပိုင်ႈဢိင်ၽႂ် ႁႂ်ႈမီးၵေႃႉတမ်းၸႂ် ၸိူင်ႉၼင်ႇပိူၼ်ႈၼေႃး? 37 မႆႉပူၵ်ႇလူမ်ႉတဵင်တၢင်း မႆႉသၢင်းလူမ်ႉတဵင်ၼေႃႇ ယွၼ်းလၢတ်ႈတေႃႇၶမ်းၵူၼ်းႁၢင်ႈလီၶဝ် ၸွင်ႇတေလႆႈႁႃႉ? 38 ၵူၼ်းၸိူင်ႉၼင်ႇႁဝ်းၼႆႉ ၼူမ်ၺႃးမွၵ်ႇပၢႆၶိူဝ်း ၸမ်မိူဝ်းယဝ်ႉပိူၼ်ႈၸင်ႇလၢတ်ႈတေႃႇၵူၺ်းယူဝ်ႉၼေႃ? 39 ႁဝ်းၼႆႉတႄႉ သင်ပဵၼ်မွၵ်ႇၵေႃႈ မွၵ်ႇၶႅပ်ႇသူၼ် သင်ပဵၼ်ၸူၼ်ၵေႃႈ ၸူၼ်ႁူဝ်ၸႂ် သင်ပဵၼ်မႂ်ၵေႃႈ မႂ်တွင်ၵၢဝ် သင်ပဵၼ်လၢဝ်ၵေႃႈ ဢမ်ႇမီးၼိူဝ်ၾႃႉ တေပဵၼ်ယွၼ်ႉႁဝ်း ႁၢင်ႈၸႃႉႁိုဝ်ဢမ်ႇႁူႉ တိုၵ်ႉႁၢမ်းၸူႉ တေႃႇမိူဝ်ႈလဵဝ်ဝႆႉယူႇဢိူဝ်ႈ။ 40 ၽၵ်းလိူၼ်း တိူၼ်းၶိုၼ်ႈသိင်ႇ ပီႈၼွင်ႉပုမ်တိုင်ႇၶဝ် ၵိၼ်ၽၵ်းသင်မႃး?(လုၵ်ႉတင်းလႂ်မႃး) ၽၵ်းလိူၼ်း တိူၼ်းၶိုၼ်ႈၶႃႇ ၵူၼ်းႁိူၼ်းႁဝ်းဢေႇၼႃႇလႄႈ ၵိၼ်ၽၵ်းၸၼ်ႁွၵ်ႉ ၵိၼ်ၽၵ်းၶၼ်ႈႁႆ သမ်ႉဢမ်ႇလႅပ်ႈၸႂ်ႈ ၽၵ်းလၼ်ႈၵႆၶႃႈဝႃႇၼႆႉ။ 41 ႁဝ်းတႄႉသင်ဝႃႈ ၼမ်ႉသမ်ႇမုၵ်ႈတရႃႇ ပႆႇႁႅင်ႈထိုင်ပိုၼ်ႉသၢႆး ၼမ်ႉၼၢႆး ပႆႇၶုၼ်ႇဢူၼ် ၽူၼ်ပႆႇဢွၵ်ႇၼိူဝ် ၵၢင်ၵွင်း ၼမ်ႉၼွင်းပႆႇၼွင်းလုပ်ႇလူၵ်ႈလွႆ တူဝ်ႁွႆပႆႇမေႃလၢတ်ႈၵႂၢမ်းၵူၼ်းၼႆတႄႉ တႃႇတေလိုမ်းလႆႈၼႃႈမူၼ်းꧦဢွၼ်ႇသူၼၼ်ႉ တေဢမ်ႇမီးဝၼ်းလိုမ်းယဝ်ႉၼႆဢိူဝ်ႈ။ 42 မွၵ်ႇဢၼ်ၵီႈမႃးၼၼ်ႉ ပဵၼ်တႃႇၽိုင်ႈမႅင်းတွမ်သေတႃႉ ၵူၺ်း သူၵိူတ်ႇမႃးသမ်ႉ ပဵၼ်တႃႇၽႂ်ႁၵ်ႉၽႂ်ႁွမ်လႃႇၼွင်ႉဢိူၺ်?။ 43 ဝႃႈလႃးၵေႃႈ ပုၼ်ႈႁဝ်းၼႆႉတႄႉ တေလႆႈပဵၼ်ပၢၼ်ၸွၼ် ပၢၼ်မွၼ်ႁူဝ်လုၵ်ႈတႂ်ႈဢွၼ်ႇသူၵူၺ်းယဝ်ႉႁိုဝ်?။ 44 ၼေႈသူပိူၼ်ႈဝႃႈ ၼႂ်းၼမ်ႉယင်းမီးပႃ ၼႂ်းၼႃးယင်းမီးႁွႆ ၼိူဝ်လွႆယင်းမီးၽၢၼ်းၼႆဝႃႇ ၵွပ်ႈၼၼ် ၼႂ်းတၢင်းယိူင်းဢၢၼ်းႁဝ်းၼႆႉတႄႉ ၶႂ်ႈပဵၼ်ၵေႃႉၶႅပ်ႇၶၢင်ႈ တႃႇယၢင်ႈၸွမ်းသူယူႇတႃႇသေႇဝႃႈၼႆဢိူဝ်ႈ။ 45 ၵူၼ်းႁၢင်ႈၸႃႉ ၽဝမွၵ်ႇၽၢၼ်ငဝ်း ႁွမ်ၼင်ႇၼွင်ႉ(ပီႈ)ၸၢႆးၼႆႉ ဢမ်ႇမီးၵေႃႉၶႂ်ႈၼူမ် ဢမ်ႇမီးၶႂ်ႈပၵ်း ဢမ်ႇမီးၶႂ်ႈယၵ်း ဢမ်ႇမီးၵေႃႉၶႂ်ႈၵၵ်းမိုဝ်းဢဝ်ၼႆ ႁူႉထိုင်ယူႇ။ 46 ၼေႈသူ ႁဝ်းႁၵ်ႉၵၼ်ယႃႇပၼ်ပိူၼ်ႈႁူႉ ၸူႉႁၵ်ႉၶမ်းပႅင်းသူ ယႃႇပၼ်ႁၼ်ၼႃႈသူ?။ 47 ပေႃးသူႁၵ်ႉႁဝ်းတႄႉ ပေႃႈမႄႈၵေႃႈဢမ်ႇပၼ်ပၢႆး ၼွင်ႉယိင်းၼွင်ႉၸၢႆးဢမ်ႇပၼ်တူၺ်း သွၼ်ႇႁႂ်ႈသူၽွမ်ႉၸွမ်းႁဝ်းၵူၺ်းလႃႈ။ 48 ၸၢတ်ႈပၢၼ်ၽဝၼႆႉ သင်ဝႃႈလႆႈယူႇၶၢင်းဢိူမ်ႈ ႁိမ်းၸမ်သူၵူႇၶိင်ႇၶၢဝ်းယၢမ်းတႄႉ သမ်ႉဝႃႈလႆႈၵိၼ်ၶဝ်ႈၵပ်းၵိူဝ် ၵိၼ်မၢၵ်ႇၶိူဝ်မူၵ်းတဝ်ႈ ၵိၼ်ၶဝ်ႈၵပ်းၼမ်ႉ သမ်ႉဝႃႈၶူမ်ၽၢတ်ႇတၢၼ်ႇႁိုဝ်ၵေႃႈ ပီႈတေႃႈဢမ်ႇထဵင်သင်ၶိုၼ်းယဝ်ႉၼႃႈ။ 49 ႁဝ်းႁၵ်ႉသူၼႆႉ ၸဵမ်မိူဝ်ႈလွႆသဝ်မိူင်းပႆႇပေႃႇ ၸဵမ်မိူဝ်ႈလွႆၵေႃႇပႆႇသုင် ႁဝ်းႁၵ်ႉသူၸဵမ်မိူဝ်ႈမႄႈသူတိုၵ်ႉၸုင်မိုဝ်းသူၵႂႃႇၼၼ်ႉ ၵွၼ်ႇဢိူဝ်ႈ။ ၵႂၢမ်းပၢၼ်ၵဝ်ႇ (ႁဝ်းႁၵ်ႉသူၼႆႉ ၸဵမ်မိူဝ်ႈလွႆသဝ်မိူင်းပႆႇပေႃႇ လွႆၵေႃႇပႆႇတင်ႈ ၸဵမ်မိူဝ်ႈသူယင်းတိုၵ်ႉၼင်ႈၼႂ်းဢူႇ ၵႆဝႃႈဢိုၼ်းဢိုၼ်း) ၸဵမ်မိူဝ်ႈဢဝ်တႅင်ၸိင်ႁဵတ်းၵႂၢႆး တႅင်လၢႆးႁဵတ်းဝူဝ်း ဢမ်ႇၼုင်ႈၶူဝ်းသင် လႅၼ်ႈၸွမ်းၵၢင်ပၢင်ႇၼၼ်ႉ။ 50 လူင်းမႃးလၢဝ်ၵႆႇတေႃႇ လူင်းလေႃႇလၢဝ်ႁၢင်ႁိူဝ်း ႁဝ်းတေမိူဝ်းယဝ်ႉ ၶႂ်ႈလၢတ်ႈသင်ၵေႃႈလၢတ်ႈလႄႈ။ 51 သူၼႆႉဢမ်ႇမီးၸူႉၼႆတေႉ ဢမ်ႇၸႂ်ႈယူဝ်ႉ? တၢင်းႁၢင်ႈလီသူၼႆႉ ဢဝ်တႅၵ်ႈဝၢၼ်ႈပေႃးၵိူင်း ဢဝ်တႅၵ်ႈမိူင်းပေႃးၵူၼ်ႇၸိူင်ႉၼႆ တေပဵၼ်ယွၼ်ႉသူတူၺ်းၵႆၵူၺ်းယူဝ်ႉ? သမ်ႉဝႃႈ သူလၢတ်ႈလဵၼ်ႈၵေႃႈ ႁဝ်းတေၸွၼ်ၸူမ်း သူလၢတ်ႈလူမ်းၵေႃႈ ႁဝ်းတေၸွၼ်ယုမ်ႇၸိူင်ႉၼႆၵူၺ်းယဝ်ႉ။ ႁဝ်းၼႆႉ ၵႂၢမ်းပႅတ်ႉဢမ်ႇတွၼ်ႉသႂ်ႇထူင်ပႅၼ် ၵႂၢမ်းလႅၼ်ဢမ်ႇတွၼ်ႉသႂ်ႇထူင်ပႃး လႅၼ်ဢၼ်ဝႃႈၼၼ်ႉတႄႉ ဝႆႉလႅၼ်ႁႆႈလႅၼ်ၼႃးၵူၺ်းယဝ်ႉ။ 52 ၼေႈယိင်း ၵႂၢမ်းဢၼ်သူလၢတ်ႈမႃးၼႆႉ ဢမ်ႇၸႂ်ႈလႄႈဝႃႈ ဢူမ်ငိုၼ်းဢူမ်ၶမ်းသေ မႃးလၢတ်ႈတႄႉဢမ်ႇၸႂ်ႈယူဝ်ႉၼေႃႈ? 53 လၢတ်ႈမႃးၼိုင်ႈၶေႃႈ ပေႃးတၢၼ်ႇမႆႉဢေႃႈတႅၵ်ႇပဵၼ်လမ်း လၢတ်ႈမႃးၼိုင်ႈၵမ်း ပေႃးတၢၼ်ႇမႆႉသၢင်းတႅၵ်ႇပဵၼ်ပွင်ႈယဝ်ႉၼေႃ? ၵႂၢမ်းဝၢၼ်ၸိူင်ႉၼင်ႇသူၼႆႉ သူလၢတ်ႈမႃးလၢႆၵေႃႉၵေႃႈဢမ်ႇႁူႉသူယဝ်ႉ ၵႂၢမ်းပိူၼ်ႈမိူဝ်ႈၵွၼ်ႇဝႃႈ မီးသူၼ်ၵႆၸဝ်ႈ ဝူဝ်းဢမ်ႇၶဝ်ႈၵေႃႈ ၵႂၢႆးၸၢင်ႈတဝ်ၼႆဝႃႇ ၸိူင်ႉၼင်ႇႁဝ်းၼႆႉ ယိင်းလၢတ်ႈသင်ၵေႃႈ ယုမ်ႇၵူၺ်းယဝ်ႉ ၵွပ်ႈဝႃႈႁဝ်းၼႆႉယူႇၵႆသူဝႆႉလူး? သမ်ႉထႅင်ႈ ပၢႆသလိူဝ် ပဵၼ်လုၵ်ႈၵူၼ်းၽၢၼ် သမ်ႉပဵၼ်လၢၼ်ၵူၼ်းယွၼ်း ႁိုဝ်မိူၼ်ၶမ်းမွၼ်း တွၼ်းၵၼ်မိူၼ်လုၵ်ႈၵူၼ်းမီးၸိူင်ႉသူလႆႈလႃႇ? 54 ၵႂၢမ်းပိူၼ်ႈဝႃႈ ၼႂ်းၼမ်ႉမီးပႃ ၼႂ်းထိူၼ်ႇၼႃမီးၽိုၼ်း ၼႂ်းပိုၼ်းမီးၽူႈႁတ်းႁၢၼ် ၼႂ်းၸၢတ်ႈပၢၼ်သူလူး သမ်ႉမီးၽႂ်လႃႇယိင်း?။ 55 ၸၢတ်ႈပၢၼ်ႁဝ်းၼႆႉ မိူၼ်ယိူင်ႈငၢႆး ၽၵ်းပၵ်ႉၵၢၼ်းၸွမ်းလိၼ်ယူႇၵူႈၶၢဝ်းယၢမ်း ဢမ်ႇႁတ်းဝူၼ်ႉ တေမီးၵေႃႉၶၢမ်ႇမိုဝ်းၵူၼ်ႉသေ မႃးပူၵ်းသင်ႉပၼ်လႆႈ။ 56 ႁၢင်ႈလီၸိူင်ႉၼင်ႇ ႁဝ်းၼႆႉတႄႉ ပႆၵႂႃႇၵၢင်ဝၼ်း မႃပေႃးႁဝ်ႇ ၶဝ်ႈဝၢၼ်ႈၵဝ်ႇ လူမ်းၸွမ်းထူဝ်း ၶဝ်ႈၼႂ်းၽုင်ဝူဝ်းၵေႃႈ ဝူဝ်းလႅၼ်ႈပၢႆႈ တၢင်းႁၢင်ႈလီၸိူင်ႉႁဝ်းၼႆႉတႄႉ ဢမ်ႇငၢႆႈငၢႆႈယဝ်ႉ။ ၸိူင်ႉၼင်ႇသူၼႆႉတႄႉ ႁၢင်ႈၸႃႉမၢၵ်ႇလၢင်းၶမ်း တမ်းတီႈလႂ်ၵေႃႈ ၵူၼ်းၶွၼ်ႈဢၼ်ဝႃႈၼၼ်ႉဢိူဝ်ႈၼေႃႈ? ၸိူင်ႉၼင်ႇႁဝ်းၼႆႉသမ်ႉ ႁၢင်ႈလီမၢၵ်ႇၶီႈၵႃ ၵေႃႉထၢမ်ႁႃ ဢမ်ႇမီးဢၼ်ဝႃႈၼၼ်ႉယဝ်ႉ။ 57 ပိူၼ်ႈဝႃႈယူႇၼႃႇၼေႃႈၼႆ ၵူပ်ႉၵိၼ်လိူၼ်ၼႆႉ ပိူၼ်ႈတူၺ်းမိူဝ်ႈမၼ်းၶၢႆး ၽၢႆးၵိၼ်ၵူၼ်း ပိူၼ်ႈပႂ်ႉတူၺ်းမိူဝ်ႈမၼ်းဢိုၼ် သူၵေႃႈ လၢတ်ႈၵႂၢမ်းယဝ်ႉ ယႃႇၶိုၼ်းၶိုၼ်ၼႃႈ။ ပဵၼ်ၵူပ်ႉၵိၼ်လိူၼ်ၵေႃႈ ဢမ်ႇဢၢၼ်းၶၢႆး ပဵၼ်ၽၢႆးၵိၼ်ၵူၼ်းၵေႃႈ တိုၼ်းတေဢိုၼ် လၢတ်ႈၵႂၢမ်းယဝ်ႉၼႆ တိုၼ်းဢမ်ႇတွၼ်ႉၶိုၼ်ၵူၺ်းၼႃႈ? ပိူၼ်ႈဝႃႈယူႇလူး ၵႂၢမ်းလႆႈဝႃႈ ၽႃႉလႆႈမၵ်း မၢၵ်ႇႁိၼ်ႁၵ်း ၵပ်းဢမ်ႇလႆႈ ၽႂ်ၵိၼ်ထုၼ်ၵေႃႈ တွင်ႉမၼ်းၶူၼ်ႉ ၽႂ်ဝူၼ်ႉၵေႃႈ ႁူဝ်မၼ်းၶႆႈ ပေႃးတေၽွမ်ႉလႆႈတေႉယူႇၼႆ ၵႆတၢၼ်ႇႁိုဝ်ၵေႃႈ ဢမ်ႇဢၢၼ်းဝၢင်း ၸူးၸႂ်တေႉ ဢၢၼ်းယူႇတေႃႇ မီးလုၵ်ႈၸဝ်ႈမုၼ် ၸဝ်ႈၸၢင်းၸွမ်းၵၼ်ၼၼ်ႉၵွၼ်ႇဢိူဝ်ႈ။ ပေႃးပႅတ်ႉႁႂ်ႈတႃၵႅၼ် ပေႃးလႅၼ်ႁႂ်ႈတႃမွတ်ႇၵေႃႈ ၶၢမ်ႇတႃႉယူႇ ပေႃးလႅၼ် ႁႂ်ႈတၢႆပဵၼ်တႅၼ်ၵွင်းမူး။ 58 သင်ဝႃႈႁဝ်း မိူဝ်းလေႇႁွတ်ႈထိုင်ႁိူၼ်းၼႆ ယႃႇႁဵတ်းၵႅင်ႈဢမ်ႇႁူႉၸၵ်းသေ ဢဝ်တႃၽိူၵ်ႇတူၺ်းၵမ်ႉၼမ် ဢဝ်တႃလမ်တူၺ်းၵမ်ႉဢေႇၵေႃႈလႆႈယဝ်ႉဝႃႈၼႃႈ။ ဢမ်ႇဢဝ်တႃၽိူၵ်ႇတူၺ်းၵမ်ႉၼမ် တႃလမ်တူၺ်းၵမ်ႉဢေႇလေႃႇ တူၺ်းမိူၼ်ၸိူင်ႉၼင်ႇ ၵူၼ်းႁူႉၸၵ်းၵမ်းလဵဝ်ယဝ်ႉဝႃႈ တူၺ်းမိူၼ်ၸိူင်ႉၼင်ႇ ၵူၼ်းတေမႃးယူႇႁွမ်းပွင်းၵမ်းလဵဝ်ယဝ်ႉဝႃႈ။ ၼၼ်ႉႁႃႉ? လႆႈယူႇလူး သင်ဝႃႈသူၶႂ်ႈဢဝ်ၽၵ်းၵၢတ်ႇၸေႃး လႅၵ်ႈၵိၼ်ၼိူဝ်ႉမူတုင် ၵူၼ်းၸၼ်ႉသုင်ၸိူင်ႉသူ ၶႂ်ႈမႃးယူႇၼႂ်းၽဝၸၼ်ႉတႅမ်ႇၸိူင်ႉႁဝ်း ပေႃးပေႉၸႂ်ၵေႃႈ လႆႈၵမ်းလဵဝ်ယဝ်ႉဝႃႈ။ ပေႉၸႂ်ၼႃႇလေႃႇ သင်သူပေႉၸႂ်မိူဝ်းၵိၼ်ၽၵ်းဢီႇမဵတ်ႈၸွမ်းႁဝ်းၼႆ? လႆႈၵႃႈ ၸွမ်းၼင်ႇၵႂၢမ်းပိူၼ်ႈဝႃႈၼၼ်ႉၼႃႇ ငဝ်ႈႁၢၵ်ႈဢီႇမဵတ်ႈၼႆႉ လုၵ်ႉမႃးတီႈၽၵ်းၵၢတ်ႇ သင်ႁဝ်းမိူဝ်းယူႇသေယဝ်ႉ သမ်ႉဢမ်ႇၶႂ်ႈၽၢတ်ႇ ၶႂ်ႈႁႂ်ႈပဵၼ်ၼမ်ႉယၢတ်ႇတင်းၸူဝ်ႈတင်းၸၢတ်ႈၼႆလူး သူတေဝႃႈႁိုဝ်? 59 သူ ထုင်းၵႂၢမ်းတႆးမီးဝႆႉဝႃႈ မီးသူၼ်ၵႆၸဝ်ႈ ဝူဝ်းဢမ်ႇၶဝ်ႈၵေႃႈ ၵႂၢႆးၸၢင်ႈတဝ်ၼႆ ၵူၺ်းၼႃႇ ႁူဝ်ႉတၢင်းႁၵ်ႉၸၢႆးၼႆႉ လွမ်ႉဝႆႉၶႅမ်ႉယဝ်ႉ ပေႃးတူၼ်ႈယိူဝ်ႈတူၼ်ႈၶႃး ဢမ်ႇၵိူင်းဢွၵ်ႇမႃး ၼွၵ်ႈႁူဝ်ႉတႄႉ ဝူဝ်းၵႂၢႆးတေဢမ်ႇၸၢင်ႈယိုၼ်းၵိၼ်ၼင်ႇၵဝ်ႇ။ 60 ပိူၼ်ႈတႄႉ တၢင်းႁၵ်ႉဢမ်ႇလိူဝ်လႆႈၼမ်ႉယၢတ်ႇၼႆယူႇ ၵူၺ်းႁဝ်းတႄႉ တၢင်းႁၵ်ႉဢမ်ႇလိူဝ်လႆႈငိုၼ်းၶမ်း မိုဝ်းယမ်းဢမ်ႇလိူဝ်လႆႈၽႅၼ်ႇၸဵတ်ႉ ဢၼ်ဝႃႈၼၼ်ႉယူဝ်ႉ?။ 61 သူဢူၺ် ထုင်းၵႂၢမ်းတႆးမီးဝႆႉဝႃႈ ပေႃးၼၢမ်ၸူၵ်ႉၵေႃႈ လူဝ်ႇဢဝ်ၼၢမ်မူင်ႇၼႆဝႃႇ ပေႃးၼၼ် သင်ႁဝ်းဢဝ်ၵႂၢမ်းႁၵ်ႉလၢတ်ႈတေႃႇသူၼႆလူး ၸွင်ႇသူသမ်ႉတေဢဝ်ၵႂၢမ်းႁၵ်ႉ တွပ်ႇႁဝ်းလႆႈၶိုၼ်းႁိုဝ်?။ 62 ၼေႈသူ မၢၵ်ႇႁူဝ်ၸႂ်တၢင်းႁၵ်ႉဢွၼ်ႇႁဝ်းၼႆႉ သင်ဝႃႈမၼ်းပဵၼ်မၢၵ်ႇဢွၼ်ႇၵေႃႈယဝ်ႉ တႅင်ဢွၼ်ႇၵေႃႈယႃႇ ပီႈၶႂ်ႈၽႃႇႁဵတ်းသိၵ်ႈႁဵတ်းယွင်း ဢဝ်ၶပ်ႉသႂ်ႇသႃႉသႂ်ႇသွင်းဢွၼ်ႇသေ မိူဝ်းဝႆႉပၼ် ႁႂ်ႈသူပေႃးလႆႈႁၼ်ယူႇတႃႇသေႇၼႆဢိူဝ်ႈ။ 63 ယိင်း ႁဝ်းၶႂ်ႈယွၼ်းထၢမ်သူ ၸူဝ်ႈသူၵိူတ်ႇပဵၼ်ၵူၼ်း မူၼ်းပဵၼ်ႁၢင်ႈ လႆႈမေႃယၢင်ႈမေႃပႆမႃးၼႆႉ သူလႆႈမႃႇၶဝ်ႈဝႆႉလၢႆထူင် ပူင်ၵႂၢမ်းဝႆႉလၢႆတီႈ ထုၵ်ႇၼီႈဝႆႉလၢႆတၢင်း ဝၢင်းၸႂ်ဝႆႉလၢႆသဵၼ်ႈ လဵၼ်ႈၸူႉဝႆႉလၢႆၵူၼ်း သူၼ်းၽႆးဝႆႉလၢႆမုၵ်ႉ သုၵ်ႉၸႂ်ဝႆႉလၢႆၽၢႆႇ ၵၢႆႇၵႂၢမ်းဝႆႉလၢႆတီႈၼႆ ၸွႆႈမွၵ်ႇပၼ် ႁႂ်ႈဢၼ်လွင်ႈၶမ်ၸႂ်ဢွၼ်ႇႁဝ်းၼႆႉ ပေႃးလႆႈလႅင်းၸႂ် ယွၼ်ႉသူၽွင်ႈၼၼ်ႉလူး။ 64 ႁဝ်းၼႆႉ ယူႇမိူင်းလႂ်ၵေႃႈ ဢဝ်မႆႉမိူင်းၼၼ်ႉပၵ်း ဢဝ်လၵ်းမိူင်းၼၼ်ႉတွၵ်ႇ ဢဝ်မွၵ်ႇမိူင်းၼၼ်ႉပၵ်း ဢဝ်ၽၵ်းမိူင်းၼၼ်ႉၵိၼ် ဢဝ်လိၼ်မိူင်းၼၼ်ႉယူႇ ဢဝ်ၵူႇမိူင်းၼၼ်ႉၼွၼ်း ဢဝ်ၵွၼ်းမိူင်းၼၼ်ႉတႆႇ ဢဝ်ၶႆႇမိူင်းၼၼ်ႉၶူဝ်ႈ ႁဝ်းဢၢၼ်းယူႇၸွမ်းသူတေႃႇၸူဝ်ႈဢိူဝ်ႈ ပေႃးၽွမ်ႉ? 65 ႁဝ်းတေႉ ၵိၼ်လွၼ်းၵိူၼ်ႇၵႅင် တွင်းလႅင်သႃႈ လဵၵ်းမႆႇၼႃးၸေႃး ပေႃးဢမ်ႇမၵ်ႉယႃႇတၵ်ႉ ပေႃးဢမ်ႇႁၵ်ႉယႃႇထၢမ်ၶႃႈၼႃႈ။ ဢလူဝ်ႉၼေႃ ႁဝ်းထၢင်ႇဝႃႈ ၵိၼ်ၽၵ်းၼိူဝ်ႉၽၵ်းပႃ ၵိၼ်မၢၵ်ႇတႃၵူၼ်းလဝ်းမႃးၼႆၵႃႈ ဢမ်ႇတၢပ်ႈဝႃႈ ပဵၼ်တၢၼ်ႇၼၼ်ႉၵေႃႈလႆႈယူႇ။ 66 ယိင်းပိူၼ်ႈဝႃႈ ၶီႈၸိုင်းၸၢင်ႈၼင်ႈ ၶီႈၶင်ႈၸၢင်ႈပႆ မၢၵ်ႈထႆၸေႃးၼေႃႇ ၵူၼ်ႈႁၢင်ႈၸႃႉၸိူင်ႉၼင်ႇႁဝ်းၼႆႉ ၵူဝ်သူဢမ်ႇႁတ်းလၢတ်ႈတေႃႇၵူၺ်းၵွၼ်ႇဢိူဝ်ႈ။ 67 ႁဝ်းၼႆႉ သင်ပဵၼ်ၼမ်ႉၽၢႆၵေႃႈ ၼမ်ႉၽၢႆတိုၼ်ႈ သင်ပဵၼ်မႆႉမိုၼ်ႈၵေႃႈ မႆႉမိုၼ်ႈတေႃ သင်ပဵၼ်မေႃၵေႃႈ မေႃၸႂ်လဵၵ်ႉၵူၺ်းဢၼ်ဝႃႈၵူၺ်းယူဝ်ႉ?။ 68 ယိင်း ၽဝႁဝ်းလႄႈသူၼႆႉ ႁဝ်းဢမ်ႇႁတ်းတႅၵ်ႈတင်းသူ ၵူဝ်ၶမ်းမၼ်းၵွၵ်း ၵူဝ်လွၵ်းမၼ်းႁၢႆ ၵူဝ်သၢႆမၼ်းၶၢတ်ႇ ၵူဝ်သူၽၢတ်ႇပႅတ်ႈႁဝ်းၵႂႃႇဢိူဝ်ႈ။ 69 ႁၵ်ႉဢူၺ် ပီႈၼႆႉတႄႉ သင်ပဵၼ်ၶိူဝ်းၵေႃႈ ၶိူဝ်းသူမ်ႈပူၺ်ႇဢၢတ်ႇ ပေႃးတေၽၢတ်ႇသူတႄႉ တိုၼ်းတေၼဵဝ်ၼၼ်ႉယဝ်ႉ။ 70 ႁဝ်းၼႆႉ မၼ်းဢမ်ႇမိူၼ်ၸိူင်ႉၼင်ႇမူင်ႈၶိုပ်ႈၼၼ်ႉၼႃ ပေႃးၶိုပ်ႈတၢင်းၼႃႈၵေႃႈ ဢမ်ႇၽႃႈလႆႈတၢင်းလင်ၼႆ ယုမ်ႇလႄႈၼႃႈ။ 71 မုၼ်ၸၢင်းၸဝ်ႈၶဝ်ၼႆႉ မႃႇၼယႂ်ႇၼႃႇလူင် ႁၼ်ႁဝ်းၵေႃႈဢမ်ႇတၵ်ႉလူင်မေႃႉ တေၸႂ်ႈၼေႇတၵႃႇၶဝ်ဝႃႈ ႁၼ်တၵႃႇမႃးၵေႃႈ ႁေႉတၵ်ႉ ဢမ်ႇႁၼ်တၵႃ်ႇမႃးၵေႃႈ ႁေႉတၵ်ႉၵွၼ်ႇဢိူဝ်ႈ။ 72 ႁဝ်းႁၵ်ႉသူၼႆႉ ၶိုပ်ႈၼိုင်ႈၵေႃႈ ဢမ်ႇၶႂ်ႈယၢၼ်ဢွၵ်ႇ သွၵ်ႇၼိုင်ႈၵေႃႈ ဢမ်ႇၶႂ်ႈယၢၼ်မိူဝ်း ၸူးၸႂ်တႄႉ ၶႂ်ႈယူႇၸမ်သူတႃႇသေႇ ႁႂ်ႈမိူၼ်ၶိူဝ်းၼႂ်းလူင်ၼၼ်ႉဢိူဝ်ႈ။ 73 မိူင်းသူၼႆႉ သမ်ႉဝႃႈပဵၼ်သူၼ်မႆႉသူၼ်တွင်ၵေႃႈ ႁဝ်းတိုၼ်းပျေႃႇ သူၼ်ၼေႃႇသူၼ်ဢွႆႈၵေႃႈ ႁဝ်းတိုၼ်းသိူဝ်း ၸူးၸႂ်ႁဝ်းတႄႉ ဢမ်ႇၶႂ်ႈမိူဝ်းၵွၼ်ႇဢိူဝ်ႈ ၵူၺ်းၵႃႈ။ 74 တၢင်းႁၵ်ႉႁဝ်းၼႆႉ ယႂ်ႇသေလုၵ်ႈႁိၼ်လုၵ်ႈၽႃ ၼႃသေၼင်လိၼ်ႁွင်းမိူင်း ဢဝ်သင်မႃးတႅၵ်ႈၼိူင်းၵေႃႈ ဢမ်ႇပဵင်းတၢင်းႁၵ်ႉ ဢၼ်ႁဝ်းမီးတေႃႇသူသေဢိတ်း။ 75 ႁဝ်းႁၵ်ႉသူၼႆႉ လၢတ်ႈပေႃးဢမ်ႇလႆႈ ၶႆႈပေႃးဢမ်ႇၸၢင်ႈ ယၢင်ႈပေႃးဢမ်ႇပဵၼ် ယွၼ်ႉၼဵၼ်တၢင်းႁၵ်ႉႁဝ်းႁိုဝ်ဢမ်ႇႁူႉၼေႃ?။ 76 ႁဝ်းၼႆႉ လၢတ်ႈယဝ်ႉဢမ်ႇၶိုၼ်းၶိုၼ် ဢိုၼ်ယဝ်ႉဢမ်ႇၶိုၼ်းၶၢႆး သွၼ်ႇႁႂ်ႈသူၽွမ်ႉႁဝ်းၸၢႆးၵူၺ်းလႃႈ။ 77 ႁဝ်းၼႆႉ လၢတ်ႈယဝ်ႉဢမ်ႇဢၢၼ်းၼႅင် ၵႅင်ယဝ်ႉဢမ်ႇဢၢၼ်းၸေႃး သွၼ်ႇႁႂ်ႈသူပဵင်းပေႃးၸႂ်ၵူၺ်းလႃႈ။ 78 တၢင်းမိူင်းသူၼႆႉ ၽၵ်းၶဵဝ်ၵေႃႈပိူၼ်ႈဢမ်ႇၵိၼ် ၼိူဝ်လိၼ်ၵေႃႈပိူၼ်ႈဢမ်ႇပႆ တၢင်းၵႆၵေႃႈပိူၼ်ႈဢမ်ႇၵႂႃႇ ပဵၼ်မိူင်းငိုၼ်းမိူင်းၶမ်းမဵတ်ႉတႃႇလၢႆꧦယူဝ်ႉၼေႃ?။ 79 တင်းႁဝ်းတႄႉ တၢင်းလူတ်ႉၵေႃႈဢမ်ႇပႃး တၢင်းၵႃးၵေႃႈ ဢမ်ႇပွင်ႇ ပဵၼ်တၢင်းႁူၺ်ႈတၢင်းဝွင်ႇလၢႆꧦၵူၺ်းဢိူဝ်ႈ။ ႁၢင်ၽၢင်လဝ်း ၵႅမ်ႈဢွၼ်ႇၶွင်ႇ ၸိူင်ႉသူၼႆႉ ပေႃးမိူဝ်းတင်းႁဝ်းတႄႉ မိူၼ်ၵူၼ်းတူၵ်းထွင်ႇလီꧦယဝ်ႉ။ 80 ႁဝ်းတႄႉ ၶဝ်ႈသၢၼ်ဢမ်ႇလိူၵ်ႈ ၶဝ်ႈပိူၵ်ႇဢမ်ႇယူၺ်း ပေႃးဢမ်ႇတူၺ်းၵႆတေႉ ပေႉၸႂ် ၸဵမ်မိူဝ်ႈႁဝ်းတေႇထူပ်းႁၼ်သူၼၼ်ႉယဝ်ႉ။ 81 ၸိုဝ်ႈႁဝ်းတႄႉ လၢတ်ႈၼႄဝၢၼ်ႈပေႃးၵိူင်း လၢတ်ႈၼႄမိူင်းပေႃးၵူၼ်ႇ လၢတ်ႈၼႄ(မၢၵ်ႇ)မူၼ်ႇပေႃးသုၵ်း ၶၢတ်ႈၼႄမုၵ်းပေႃးၶၼ်း လၢတ်ႈၼႄမၼ်းပေႃးၶူၼ် လၢတ်ႈၼႄၽူၼ်ပေႃးႁိူတ်ႇၵွၼ်ႇဢိူဝ်ႈ။ 82 ၼမ်ႉမၼ်းသႂ်ယဝ်ႉယူဝ်ႉ! မွၵ်ႇႁၢင်ႈလီမၢင်မဵဝ်း ၵီႈၸိုၼ်ႈယူႇပၢႆႁဵဝ်းၵေႃႈ သမ်ႉၵႆႉလေႇၽၢၼ်ဢၢႆ ၵူၼ်းမၢင်ၸိူဝ်းႁၢင်ႈလီလၢႆလၢႆၵေႃႈ ဢမ်ႇမီးမွၵ်ႇၼႃႈ သင်ပဵၼ်မွၵ်ႇၵေႃႈ မိူၼ်ၼင်ႇဝႃႈ တေႁႃၵေႃႉပၵ်းယၢပ်ႇ ပဵၼ်ၵူၼ်းၵေႃႈလီလၢပ်ႇ ႁႃၵေႃႉႁၵ်ႉၼၢၼ်းထူပ်း တူင်ႉသူပ်းသေ ၶႂ်ႈဢုပ်ႇၵႂၢမ်းႁၵ်ႉ ၵေႃႉဝၢႆႇယၵ်ႉဢွင်ႉတႃ ႁိမ်းၶၢင်ႈတေႁႃၽႂ် ၼမ်ႉယၢတ်ႇဢူၺ်မီးတီႈလႂ် ၼမ်ႉမၼ်းသႂ်ယဝ်ႉယူဝ်ႉ ၸၢတ်ႈၼႆႉတေႉၼေႃ? ၵႂၢမ်းဢုပ်ႇမၢဝ်ႇသၢဝ်သုတ်းယဝ်ႉ ၵႂၢမ်းဢုပ်ႇမၢဝ်ႇသၢဝ်ၼႆႉၵေႃႈ ဢဝ်မႃးတီႈပပ်ႉ ၶေႃႈလၢတ်ႈၵႂၢမ်းတၵ်ႉ လွင်ႈႁၵ်ႉၸၢႆးယိင်း၊ ၵဵပ်းႁွမ် ပီႈၸၢႆးသၢၼ်း၊ သၢႆငၢႆသၢမ်ၶၢဝ်း။

['ၵူႈလွင်ႈလွင်ႈ']

2024-11-11T09:00:43

https://tainovel.com/%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%80%90%e1%82%83%e1%82%89%e1%81%b5%e1%81%bc%e1%80%ba/

ၵႂၢမ်းတႃႉၵၼ်

ၵႂၢမ်းတႃႉၵၼ် တႃႇလပ်ႉဢွၵ်းဢေႃ 1. ၽူဝ်မေးသွင်ၵေႃႉ ၶႆႇၵႆႇသမ်ႉမီးသၢမ်လုၵ်ႈ ၼင်ႇႁိုဝ်ၶဝ်ပေႃးတေလႆႈ ၼိုင်ႈၵေႃႉၼိုင်ႈလုၵ်ႈၼၼ်ႉ တေလႆႈႁဵတ်းႁိုဝ်ၸႅၵ်ႇၽႄၵၼ်? 2. ၵႆႇၽူႈၸပ်းလၵ်းၼႂ်းၵၢင်ၼမ်ႉဝႆႉ ၵူၺ်းႁိမ်းလၵ်းၼၼ်ႉ တၢင်းၶၢင်ႈမၼ်းမီးႁိူဝ်းသွင်လမ်း ပေႃးၵႆႇၼၼ်ႉၶႆႇ ႁႂ်ႈၶႆႇမၼ်းပေႃးတူၵ်းၵႂႃႇၼႂ်းႁိူဝ်းၼၼ်ႉတေ လႆႈႁဵတ်းႁိူဝ်? 3. မီးၼွင်လုၵ်ႈၼိုင်ႈယႂ်ႇၼႃႇ၊ ၼႂ်းၵၢင်ၼွင်ၼၼ်ႉ သမ်ႉမီးၵုၼ်လုၵ်ႈၼိုင်ႈ၊ ၼိူဝ်ၵုၼ်ၼၼ်ႉ မီးတူၼ်ႈမၢၵ်ႇမူင်ႈသုၵ်းလႄႈလိင်းတူဝ်ၼိုင်ႈ ၵူၼ်းၵေႃႉၼိုင်ႈသမ်ႉ မီးႁိမ်းၽင်ႇၼွင်ဝႆႉ မၼ်းသမ်ႉၶႂ်ႈၵိၼ်မၢၵ်ႇမူင်ႈ တႃႇတေၵႂႃႇဢဝ်ၵိၼ်မၢၵ်ႇမူင်ႈၼၼ်ႉ ၶီႇသင်ၵႂႃႇၵေႃႈဢမ်ႇလႆႈ ပေႃးၶဝ်ႈၵႂႃႇၼႂ်းၼမ်ႉ သတ်းႁၢႆႉၵိၼ်ၵမ်းလဵဝ် ၵွပ်ႈၼၼ် မၼ်းတေလႆႈႁဵတ်းႁိုဝ် ႁႂ်ႈပေႃးလႆႈၵိၼ်မၢၵ်ႇမူင်ႈၼၼ်ႉ? 4. မီးႁွႆၽႃႉတူဝ်ၼိုင်ႈ ၼႂ်းၼိုင်ႈၸၵ်ႉၵၢၼ်ႉၼႆႉ ႁႂ်ႈမၼ်းပေႃးၵႂႃႇထိုင်လႆႈ မိူင်းသိင်ႇၵပူဝ်ႇ၊ မလေးသျႃးၼႆႉ မၼ်းတေလႆႈႁဵတ်းႁိုဝ်ၵႂႃႇ? 5. မီးၶူဝ်ၽႅၼ်ႇၼိုင်ႈ ပေႃးတႃႇၵူၼ်းၵႂႃႇၵေႃႉလဵဝ်ၵူၺ်း ဝေႈၵၼ်ဢမ်ႇလႆႈ ၼႂ်းၵၢင်ၶူဝ်ၼၼ်ႉ သမ်ႉမီးၵူၼ်းႁၢပ်ႇၵူၺ် ဢၢႆႈႁႅင်းလူင်မႃး တင်းၼႃႈ လုၵ်ႈဢွၼ်ႇႁဵၼ်းသမ်ႉမႃး ပေႃးတေႁူၼ်လင် လုၵ်ႈဢွၼ်ႇတေတူၵ်းလိုၼ်းႁူင်းႁဵၼ်း၊ တင်းလင်သၢင်ႇဢွၼ်ႇတုင်းသွမ်းသမ်ႉမႃး ပေႃးတေႁူၼ်ၶိုၼ်း ဢႃႇရူင်ႇယၢမ်းသုင်းသွမ်းတေပူၼ်ႉ၊ ၼင်ႇႁိုဝ်လုၵ်ႈဢွၼ်ႇႁဵၼ်းၵေႃႈ ယႃႇႁႂ်ႈတူၵ်းလိုၼ်းႁဵၼ်း ꩡဝ်ႈသၢင်ႇဢွၼ်ႇၵေႃႈ ယႃႇႁႂ်ႈပူၼ်ႉ ၶၢဝ်းယၢမ်းသုင်းသွမ်းၼၼ်ႉ ၶဝ်သၢမ်ၵေႃႉ တေလႆႈႁဵတ်းႁိုဝ်ဝေႈၵၼ်? 6. မႃထိူၼ်ႇၶေႃႉယွမ်တူဝ်ၼိုင်ႈ မႃးႁွတ်ႈႁိမ်းႁိူၼ်းသထေးဢၼ်လဵင်ႉဝႆႉမႃလူင်တူဝ် ၼိုင်ႈသေ မတ်ႉဝႆႉလၵ်း ၼႂ်းၵၢင်ဝၢင်းႁိူၼ်းၶဝ်ယဝ်ႉꩡဝ်ႈႁိူၼ်းသမ်ႉဢဝ်ၼိူဝ်ႉၵႆႇ မႃးတမ်းပၼ်မႃႁိူၼ်းၶဝ် မႃထိူၼ်ႇၼၼ်ႉၵေႃႈႁၼ်သေ ၶႂ်ႈၵိၼ်ၼိူဝ်ႉၵႆႇ ၵူၺ်းပေႃးမၼ်းၶဝ်ႈၵႂႃႇၸမ်ၼိူဝ်ႇၵႆႇ မႃတူဝ်ၼၼ်ႉတေၶူပ်းမၼ်းတၢႆပႅတ်ႈၵမ်းလဵဝ် ၼင်ႇႁိုဝ်မၼ်းတေလႆႈၵိၼ်ၼိူဝ်ႉၵႆႇၼၼ်ႉ တေလႆႈႁဵတ်းႁိုဝ်? 7. ၼၢႆးၶၢဝ်ယူႇတင်းတူၵ်းသေယဝ်ႉ ဢဝ်မိုဝ်းမၼ်းဝႆႈၽြႃး ဝၢႆႇၼႃႈၵႂႃႇတင်းဢွၵ်ႇ ဢၼ်မီးၵွင်းမူးသေ လူမ်းသမ်ႉလုၵ်ႉတင်းႁွင်ႇ ထူဝ်းမႃးၼၼ်ႉ ၶူၼ်ႁူဝ်ၼၢႆးၶၢဝ်တေပိဝ်ၵႂႃႇတင်းလႂ်? 8. ဢေႇ ပီႇ ၸီႇ (A B C)ယဝ်ႉသမ်ႉ မႃးထႅင်ႈသင်? 9. မီးၼမ်ႉၶူင်းၵေးၼိုင်ႈ ၽၢႆႇၼႆႉၼမ်ႉၼၼ်ႉ သမ်ႉမီးဝႆႉသိူဝ် ဝူဝ်းလႄႈၽိူင်းသၢမ်ဢၼ် ႁဝ်းသမ်ႉတေဢဝ်ဢၼ်လႂ် ၶၢမ်ႈၶူဝ်ဢွၼ်တၢင်း သိူဝ်သမ်ႉၸၢင်ႈၵိၼ်ဝူဝ်း ၵူၺ်းဢမ်ႇၵိၼ်ၽိူင်း၊ ဝူဝ်းသမ်ႉၸၢင်ႈၵိၼ်ၽိူင်း ၼင်ႇႁိုဝ်ၽႂ်တေဢမ်ႇလႆႈၵိၼ်ၽႂ်ၼၼ်ႉ တေဢဝ်ဢၼ်လႂ် ၶၢမ်ႈၵႂႃႇဢွၼ်တၢင်း? 10. မီးလုၵ်ႈဢွၼ်ႇၸုမ်းၼိုင်ႈ ၶဝ်လဵၼ်ႈမၢၵ်ႇၼင်ႁိမ်းၶၢႆး ၼႂ်းၶၢႆးၼၼ်ႉသမ်ႉမီး ၼမ်ႉမေႃႇ သွင်လုၵ်ႈ တႃႇလုၵ်ႈၼိုင်ႈ ဢမ်ႇမီးၼမ်ႉသေဢိတ်း လုၵ်ႈၼိုင်ႈသမ်ႉတဵမ်ပိုၵ်းပိုၵ်းဝႆႉ၊ ၸၢႆးဢွၼ်ႇၵေႃႉၼိုင်ႈ သမ်ႉပိတ်ႉမၢၵ်ႇၼင်တူၵ်းသႂ်ႇ ၼႂ်းၼမ်ႉမေႃႇဢၼ် ဢမ်ႇမီးၼမ်ႉသေယဝ်ႉ လူင်းဢဝ်ၵေႃႈတိုၼ်းဢမ်ႇလႆႈ ၼင်ႇႁိုဝ်ၶဝ်တေလႆႈမၢၵ်ႇၼင် ၶိုၼ်းၼၼ်ႉ ၶဝ်တေလႆႈႁဵတ်းႁိုဝ်ဢဝ်? 11. ၵႃလမ်တူဝ်ၼိုင်ႈ တွင်ႉမႆႈၼမ်ႉႁႅင်းၼႃႇသေ မိၼ်မႃးၼိူဝ်ၵၢင်ႁၢဝ်သေယဝ်ႉ မုင်ႈႁၼ်ၼမ်ႉမီးၼႂ်းၵွၵ်းဢွၼ်ႇၼၼ်ႉလႄႈ မိၼ်လူင်းမႃးႁိမ်းၼမ်ႉၼၼ်ႉယဝ်ႉ ပေႃးဢဝ်သူပ်းမၼ်းၸုတ်ႇဢဝ် သမ်ႉဢမ်ႇထိုင် ၼမ်ႉၵေႃႈဢမ်ႇမီးတဵမ်ၵွၵ်း ၼင်ႇႁိုဝ်မၼ်းတေလႆႈၵိၼ်ၼမ်ႉလီꧦၼၼ်ႉ မၼ်းတေလႆႈႁဵတ်းႁိုဝ်? 12. မီးၸဝ်ႈၸၢႆးၵေႃႉၼိုင်ႈ လုၵ်ႉတၢင်ႇမိူင်းမႃးသေယဝ်ႉ ဢၢၼ်းမႃးလၵ်ႉဢဝ်ၼၢင်းႁေႃၶမ်းမိူင်းလၢႆးၶႃႈ ဢၼ်ယူႇဝႆႉၼိူဝ်ႁေႃၼၼ်ႉယူႇၵူၺ်းၼႃႈႁေႃသမ်ႉၶုၼ်သိုၵ်းလူင်ပႂ်ႉဝႆႉ ပေႃးၶဝ်ႈမႃးမၼ်းတေၺွပ်းဝႆႉ ၽၢႆႇၸၢၼ်းႁေႃသမ်ႉ ၵႃးလႃးသႃႇမိပႂ်ႉဝႆႉ ပေႃးၶဝ်ႈမႃးၵေႃႈမၼ်းတေၺွပ်းတင်းလင်ႁေႃသမ်ႉ မီးမႃလမ်ႁၢႆႉလူင်မွၵ်ႈႁႃႈသိပ်းတူဝ် ပေႃးမႃးၽၢႆႇလင်မႃတေၶူပ်း တင်ႁွင်ႇႁေႃသမ်ႉ မီးၵျွင်းမုၼ်ၸဝ်ႈ ဢမ်ႇၸၢင်ႈၵႂႃႇတင်းလႂ်သေတႃႉ တႃႇၸဝ်ႈၸၢႆးတေလႆႈၼၢင်းႁေႃၶမ်းၼၼ်ႉ မၼ်းတေဝူၼ်ႉၸိူင်ႉႁိုဝ်? 13. ၽၵ်းႁႃႈဝၢၼ်ႇ ၵိၼ်ပႅတ်ႈဝၢၼ်ႇၼိုင်ႈ ၵိုတ်းလၢႆဝၢၼ်ႇ? 14. ၼုၼ်ႈၸွႆႉၼိုင်ႈလႄႈ တင်းၸိုၼ်းၸွႆႉၼိုင်ႈ ဢၼ်လႂ်ၼၵ်း? 15. ၼူၵ်ႉႁႃႈတူဝ်ၸပ်းၵိင်ႇမႆႉဝႆႉ ႁဝ်းသမ်ႉပိုတ်းတိူဝ်ႉတူဝ်ၼိုင်ႈ တေၵိုတ်းလၢႆတူဝ်? 16. ၽၵ်းသိပ်းသွင်မဵဝ်း ပဵၼ်ၽၵ်းသင်? 17. ၼႂ်းႁိူၼ်းလူင်တီႈၼိုင်ႈ ပိၵ်ႉၽၵ်းတူဝႆႉသေ ၽိူဝ်ႇၵႂႃႇပိုတ်ႇတူၺ်းၽၵ်းတူၼၼ်ႉ လႆႈႁၼ် ၵူၼ်းၽႅၼ်ၶေႃးတၢႆဝႆႉ တီႈၼိူဝ်ၼႂ်းႁိူၼ်းၼၼ်ႉ ႁွႆးမၼ်းၶိုၼ်ႈဢမ်ႇႁၼ်သင် တီႈတႂ်ႈၼၼ်ႉ တေႃႉတေႉႁၼ် ၼမ်ႉၸိုမ်ႉဢွၼ်ႇ မိူၼ်ၼင်ႇဝၢႆးၽူၼ်ႁိူတ်ႇဢိတ်းၼိုင်ႈ ၵူၺ်း မၼ်းႁဵတ်းႁိုဝ်ၶိုၼ်ႈၵႂႃႇၽႅၼ်ၶေႃးမၼ်း? 18. မီးၼွင်လူင်လုၵ်ႈၼိုင်ႈ ၼႂ်းၵၢင်ၼွင်ၼၼ်ႉ သမ်ႉမီးဝႆႉမႆႉလၵ်းဢၼ်ၼိုင်ႈ တႃႇတေဢဝ်ၸိူၵ်ႈမတ်ႉလႆႈလၵ်းသမ်ႉ ၼႂ်းၼွင်ၼၼ်ႉ မီးသတ်းငိူၵ်ႈ ႁၢႆႉၼႃႇ လူင်းၼႂ်းမၼ်းဢမ်ႇလႆႈ တႃႇတေမတ်ႉလႆႈလၵ်းၼၼ်ႉတေလႆႈႁဵတ်းႁိုဝ်? 19. ၵႂၢႆးပေႃႈသၢမ်တူဝ် တင်းၵႂၢႆးမႄႈတူဝ်ၼိုင်ႈ လူင်းဢိူၵ်ႇၼမ်ႉသေယဝ်ႉ ၶဝ်တေၶိုၼ်ႈၵႂႃႇၼိူဝ်ၵုင်းၼၼ်ႉ သမ်ႉမီးဝႆႉမႃလိၼ်ၼမ်ၼႃႇ မႃလိၼ်ၸိူဝ်းၼၼ်ႉသမ်ႉ ပႂ်ႉၶူပ်းဢဝ်ၶႆႇႁမ်ၵႂၢႆးသေ ၵိၼ်ၼိူဝ်ႉၶဝ် ၼင်ႇႁိုဝ်မႃလိၼ်ၸိူဝ်းၼၼ်ႉ တေဢမ်ႇၶူပ်းလႆႈၶႆႇႁမ်ၵႂၢႆးၼၼ်ႉ ၵႂၢႆးတေလႆႈႁဵတ်းႁိုဝ်? 20. မီးၶိင်းတမ်ႇၼူတ်ႇပႂ်ႉၵိၵ်ႉၵေႃႉၼိုင်ႈ မၢင်ပွၵ်ႈၵေႃႈငဝ်ၼွၼ်း ပေႃးႁၼ်ပိူၼ်ႈၽႅတ်ႈၵႆ/ၸမ်ၵေႃႈယဝ်ႉ တိုၼ်းၸႂ်ႉႁူၼ်လင်ၶိုၼ်းတိၵ်းꧦ မီးထႅင်ႈပွၵ်ႈၼိုင်ႈ ၼၢႆးထဝ်ႈပဵၼ်ရေႃးၵႃႇပေႃးႁွတ်ႈႁူင်းယႃၶမ်ႈၼႆႉတေႉတေၶႅၼ်းယူႇ ပေႃး လုင်းပႂ်ႉၵိၵ်ႉႁေႉဝႆႉသေၽႅဝ်မိူဝ်ႈၽုၵ်ႈတေႉတေတၢႆယဝ်ႉ ၼင်ႇႁိုဝ်ၼၢႆးထဝ်ႈ တေၶၢမ်ႈပူၼ်ႉလၢၼ်ႇၶိင်းတမ်ႇၼူတ်ႇၼၼ်ႉ တေလႆႈႁဵတ်းႁိုဝ်? 21. ၸၢႆးပွၵ်းၶႃၸၢႆးၼူတ်ႇ ယူႇဝႆႉႁိမ်းတိၼ်လွႆတီႈၼိုင်ႈ တႆးၵေႃႉၶႃသမ်ႉ ယူႇႁိမ်းၼမ်ႉၵၢင်းၵႃႇ ၶႃၵေႃႈၶုၵ်းၸႂ်လႆႈသေဢဝ်ၼိူဝ်ႉၽၢၼ်း မိူဝ်းတွၼ်ႈ ဢူၺ်းၵေႃႉတမ်ႇငႃႈၶႃယဝ်ႉ ၽွင်းၼၼ်ႉ တမ်ႇငႃႈၶိုၼ်းတွၼ်ႈပၼ်ပႃၶႃမႃး ၼိုင်ႈၵေႃႉၼိုင်ႈတူဝ်သေ ၶႃၵေႃႈမႃးလိုဝ်ႈႁိူဝ်ႉ ၼွၼ်းဝၼ်းႁိမ်းၼမ်ႉ တီႈၼိုင်ႈ ပႃၵေႃႈဝႆႉႁိမ်းၶႃသေၼွၼ်း ၵမ်းၼၼ်ႉမူၼ်ႈမႃးလၵ်ႉၵိၼ်ပႃ ဢၢႆႈၼူတ်ႇ သဵင်ႈယဝ်ႉ ၵိုတ်းပႃၸၢႆးပွၵ်းလႄႈ မူၼ်ႈဢၢင်ႈမႃးၵိၼ်ထႅင်ႈ သမ်ႉယဵပ်ႇၺႃးမႂ်မႆႉသေ ဢဝ်ဢၢႆႈပွၵ်းတိုၼ်ႇမႃးလႄႈမၼ်းၵေႃႈ ႁဵတ်းၵဵင်ႈၼွၼ်းလပ်းဝႆႉ ၽိူဝ်ႇမူၼ်ႈမႃး ၵၢပ်ႈပႃယဝ်ႉၵေႃႈ ဢၢႆႈပွၵ်းၺွပ်းဢဝ်မူၼ်ႈသေ ၵွပ်ႈၶႃဢမ်ႇတွၼ်ႉယၢမ်ႈႁၼ် သတ်းၼႂ်းၼမ်ႉသေပွၵ်ႈလႄႈ ၶႃဢမ်ႇႁူႉၸၵ်းဝႃႈပဵၼ်မူၼ်ႈ ၵူၺ်းၼင်ႇႁိုဝ် မူၼ်ႈတေလွတ်ႈတၢင်းတၢႆၼၼ်ႉ မူၼ်ႈတေဝႃႈႁိုဝ်ႁင်းၶႃ? 22. ၼွင်လုၵ်ႈၼိုင်ႈၼႆႉ တၢင်းၵႂၢင်ႈမၼ်းမီးသိပ်းသွင်သွၵ်ႇ တၢင်းလိုၵ်ႉမၼ်း ၵေႃႈသိပ်းသွင်သွၵ်ႇ ၵူၺ်းၼႂ်းၵၢင်မၼ်းသမ်ႉမီးဝႆႉလၵ်း ပေႃးတႃႇဢဝ်ဝႅၼ်သုပ်းသႂ်ႇလီꧦ ပေႃးဝိုတ်ႉ/ထိုမ်ႈဢဝ်တေႉတိုၼ်းဢမ်ႇသုပ်းလႆႈလႃးꧦ ၼင်ႇႁိုဝ်ဝႅၼ်တေသုပ်းသႂ်ႇလႆႈလၵ်းၼၼ်ႉ တေႁဵတ်းႁိုဝ်? 23. ဝဵင်းဢၼ်သၢၼ်ၶတ်းပိၼ်ႈၽူၼ် ဝဵင်းလေႃးၵ မီးၼႂ်းမိူင်းတႆးၼႆႉ ပဵၼ်ဝဵင်းလႂ်? 24. ၼႂ်းမိူင်းၵူၼ်းၼႆႉ ဢၼ်ၶိုၼ်ႈၵႃႈသေယဝ်ႉ ၶိုၼ်းလူင်းမႃးၶိုၼ်းၼၼ်ႉ ပဵၼ်သင်? ၶူဝ်းၶွင်ၵေႃႈဢမ်ႇၸႂ်ႈ။ 25. မီးၵူၼ်းသွင်ၵေႃႉ ၶႃပဵၼ်တႆးၵေႃႉၵၼ်သေၵႂႃႇႁိမ်းၼမ်ႉပၢင်ႇလၢႆႇ တႃႇၵေႃႉၼိုင်ႈမီးႁိမ်းၽင်ႇမၼ်း တႃႇၵေႃႉၼိုင်ႈၶီႇႁိူဝ်းၵႂႃႇၽႅဝ်ၼႂ်းၵၢင်ၼမ်ႉပၢင်ႇလၢႆႇသေ ဢဝ်ႁိူဝ်းမၼ်းၵွႆလႄႈ ႁွင်ႉလၢတ်ႈၸူးၵေႃႉမၼ်း ဢၼ်မီးႁိမ်းၽင်ႇၼမ်ႉၼၼ်ႉ ၵေႃႉႁိမ်းၽင်ႇၼမ်ႉၼၼ်ႉလႄႈ တင်းဢၢႆႈၵၢင်ပၢင်ႇလၢႆႇ ႁွင်ႉၸူးမၼ်းၼၼ်ႉ တင်းႁူဢၼ်မၼ်းငိၼ်းလႄႈ တႃဢၼ်မၼ်းႁၼ်ၼၼ်ႉ ၵႆၵၼ်ၵႃႈႁိုဝ်? 26. ၼႂ်းၵုၼ်ၵၢင်ၼမ်ႉၼၼ်ႉ မီးတူၼ်ႈမၢၵ်ႇဢုၼ်တူၼ်ႈၼိုင်ႈ မၢၵ်ႇမၼ်းပူင်းၼႃႇသေ တူၼ်ႈမၼ်းၵွမ်းၵႂႃႇႁိမ်းၽင်ႇၼွင် လိင်းတူဝ်ၼိုင်ႈ ၶိုၼ်ႈၵႂႃႇၵိၼ်ၼမ်ႉၼႂ်းမၢၵ်ႇဢုၼ်မူတ်းသေ တူၼ်ႈမၢၵ်ႇဢုၼ်မဝ်ယဝ်ႉလႄႈ ၶိုၼ်းပိုတ်းသိုဝ်ႈၵႂႃႇၼႂ်းၵၢင်ၼမ်ႉၶိုၼ်း ၵမ်းၼၼ်ႉ လိင်းတေႁဵတ်းႁိုဝ်လူင်းၶိုၼ်း? 27. ၼၢႆးထဝ်ႈၵေႃႉၼိုင်ႈ ၵႂႃႇႁၼ်တႅင်ၼႂ်းသူၼ် သုၵ်းႁွမ်ႁၢင်ႈလီၼႃႇ တႅင်သမ်ႉမီးလုၵ်ႈၼိုင်ႈၵူၺ်းသေ ၵူၺ်းမၼ်းသမ်ႉၶႆႈလူႇၽြႃးလုၵ်ႈၼိုင်ႈ မၼ်းၵေႃႈၶႂ်ႈၵိၼ်လုၵ်ႈၼိုင်ႈ ၼင်ႇႁိုဝ်ၽြႃးၵေႃႈႁႂ်ႈလႆႈလူႇလုၵ်ႈၼိုင်ႈ မၼ်းၵေႃႈႁႂ်ႈလႆႈၵိၼ် လုၵ်ႈၼိုင်ႈၼၼ်ႉ တေလႆႈႁဵတ်းႁိုဝ်? 28. မီးဝူဝ်းသွင်တူဝ် တႃႇတူဝ်ၼိုင်ႈ ႁူဝ်မၼ်းဝၢႆႇၵႂႃႇတၢင်းတူၵ်း တႃႇတူဝ်ၼိုင်ႈ ဝၢႆႇၵႂႃႇတင်းဢွၵ်ႇၵူၺ်းၽိူင်းသမ်ႉ မီးၼႂ်းၵၢင်ၶႃသွင်တူဝ် ၼင်ႇႁိုဝ်ၶႃတေလႆႈၵိၼ်ၼင်ႇၵၼ်ၼၼ်ႉ တေႁဵတ်းႁိုဝ်? 29. မီးၼမ်ႉၶူင်းၵေးၼိုင်ႈ ၵူၼ်းသွင်ၵေႃႉ ၶီႇႁိူဝ်းၶိုၼ်ႈၸွမ်းၼမ်ႉ ၵေႃႉၼိုင်ႈ ၶီႇတင်းႁူဝ် ၵေႃႉၼိုင်ႈၶီႇတင်းႁၢင် တႅင်လုၵ်ႈၼိုင်ႈသမ်ႉၸူမ်ၼမ်ႉလူင်းမႃးၼႂ်းၼမ်ႉ ၽႂ်တေႁၼ်ဢွၼ်တၢင်းၽႂ်? 30. ၸဝ်ႈသၢင်ႇသီႇပႃး ၵင်ႈၸွင်ႈၵႂႃႇၸွမ်းၵၼ် လူင်ႇလဵဝ်သေ ၵႂႃႇၼႂ်းဝဵင်းၽူၼ်သမ်ႉဢမ်ႇယမ်းၶဝ်ၼၼ်ႉ ၵွပ်ႈပိူဝ်ႈသင်? 31. ငူးႁၢတ်ႈတူဝ်ၼိုင်ႈ ပိူၼ်ႈၶင်ဝႆႉၼႂ်းတိူၵ်ႈၵႅဝ်ႈမၢၼ်ႇသေ ၸဝ်ႈမၼ်းၵႂႃႇဝဵင်းပႅတ်ႈ မၼ်းသမ်ႉ ဢမ်ႇလႆႈၵိၼ်သင် ႁႅင်းဢူၼ်ႈၼႃႇ ပေႃးမိူဝ်ႈႁိုဝ်း ၸဝ်ႈမၼ်းၸင်ႇ ပွၵ်ႈမႃး တႃႇမိူဝ်ႈၽုၵ်ႈတေႉ ပေႃးမၼ်းဢမ်ႇလႆႈၵိၼ်ၼႆ တေတၢႆ ၼင်ႇႁိုဝ်မၼ်း တေမီးတၢင်းၵိၼ်သေ ဢမ်ႇတၢႆၼၼ်ႉ တေလႆႈႁဵတ်းႁိုဝ်? 32. ၼမ်ႉမေႃႇတင်းလိုၵ်ႉသမ်ႉမီး(7)ၶူပ်ႇ ၸိူၵ်ႈသမ်ႉမီး(6)သွၵ်ႇ တႃႇႁဝ်း တေၵိၼ်ၼမ်ႉၼၼ်ႉ သမ်ႉလူဝ်ႇထႅင်ႈသွၵ်ႇၼိုင်ႈ တေဢဝ်လႂ်? 33. ၶႆႇၵႆႇၼိုင်ႈလုၵ်ႈ ပေႃးတူမ်ႈတင်းႁိုင်(10)မိၼိတ်ႉ ꩡင်ႇၵွႆႈသုၵ်း ပေႃးတူမ်ႈသၢမ်လုၵ်ႈ သမ်ႉတေႁိုင်လၢႆမိၼိတ်ႉ? 34. တၢင်းၵႆမၼ်း(10)ယူႇၸၼႃႇ ပေႃးဢဝ်ၵၢင်ႇၵွၼ်ပိုတ်းၵႂႃႇတိၵ်း တၢင်းၵႆမၼ်းတေမီးၵႃႈႁိုဝ်? 35. ဝၼ်းလိူၼ်လပ်း မီးဝၼ်းၼိုင်ႈၼၼ်ႉ မီးၵူၼ်းမၢၼ်းၵေႃႉၼိုင်ႈ ပႆၵႂႃႇတီႈၼိူဝ်တၢင်းလႄႈၵူၼ်းႁေႃႈၵႃးသမ်ႉၵႂႃႇ ႁေႃႈၵႃးမၼ်းၽႃႇၺႃးသေ ၵႃးၼၼ်ႉၽႆးၵေႃႈ ဢမ်ႇတႆႈဝႆႉၼႆ ၸဝ်ႈၵႃးႁဵတ်းႁိုဝ်ႁူႉဝႃႈ ပဵၼ်မႄႈမၢၼ်း? 36. ၵႂၢမ်းတၵ်ႉၵၼ် ၵႂၢမ်းသၢမ်ၶေႃႈ (ၸၢင်ႉလူင်တူဝ်ယႂ်ႇယႂ်ႇ တေႁဵတ်းႁိုဝ်ဢဝ်သႂ်ႇၼႂ်းတူႈယဵၼ်) ၸၢင်ႉလူဝ်တူဝ်ယႂ်ႇယႂ်ႇၼႆႉ တေႁဵတ်းႁိုဝ် ဢဝ်သႂ်ႇၼႂ်းတူႈယဵၼ်? သတ်းတင်းသဵင်ႈႁွင်ႉပၢင်ၵုမ် တေလႆႈမႃးၶိုၼ်ႈပၢင်ၵုမ် ၵူႈတူဝ်၊ မိူဝ်ႈမႃးၼၼ်ႉ တေလႆႈၶၢမ်ႈၼမ်ႉ ဢၼ်မီးသတ်းငိူၵ်ႈႁၢႆႉလူင် ပႂ်ႉၵိၼ်၊ ပေႃၼၼ် တေလႆႈမႃး ၶၢဝ်းလႂ်ႁႂ်ႈပူၼ်ႉ လွတ်ႈသတ်းႁၢႆႉၵိၼ်သေ လႆႈၶိုၼ်ႈပၢင်ၵုမ်? သတ်း(တူဝ်လႂ်)သင် ဢၼ်ဢမ်ႇၸၢင်ႈမႃးၶဝ်ႈႁူမ်ႈ ပၢင်ၵုမ်လႆႈ? ၵႂၢမ်းတႃႉၵၼ်ၼႆႉ ၵေႃႈ လႆႈဢိင်ဢဝ်မႃးတီႈ ပပ်ႉ ၶေႃႈလၢတ်ႈၵႂၢမ်းတၵ်ႉ လွင်ႈႁၵ်ႉၸၢႆးယိင်း ႁွမ်တႅမ်ႈ ပီႈၸၢႆးသၢၼ်း သၢႆငၢႆသၢမ်ၶၢဝ်း ၶေႃႈတွပ်ႇ တူဝ်လိၵ်ႈတႂ်ႈၼႆႉၶႃႈ ၶေႃႈတွပ်ႇ ၵႂၢမ်းတႃႉၵၼ် – Tai Novel

['ၵူႈလွင်ႈလွင်ႈ']

2024-11-10T11:23:51

https://tainovel.com/%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%80%90%e1%81%b5%e1%80%ba%e1%82%89%e1%81%b5%e1%81%bc%e1%80%ba/

ၵႂၢမ်းတၵ်ႉၵၼ်

ၼႂ်းတွၼ်ႈ ၵႂၢမ်းတၵ်ႉၵၼ်ၼႆႉ ၵမ်ႈၽွင်ႈၵေႃႈ တေမိူၼ်ၵၼ်လႄႈပိူင်ႈ ၵၼ် ၵႂၢမ်းတၵ်ႉမၼ်းၵေႃႈ တေမီးၼမ်ယူႇ တေဢမ်ႇမိူၼ်ၵၼ်လႆႈ။ ၸၢမ်းတၵ်ႉၵၼ်တူၺ်းၶႃႈ ၶေႃႈတွပ်ႇမၼ်းတေတၢင်ႇပၼ်ထႅင်ႈၵမ်းလင် 1 တူၼ်ႈမၼ်းမီးမိူင်းၵူၼ်း မၢၵ်ႇမၼ်းမီးမိူင်းၽီ 2 မွၵ်ႇမၼ်းၵေႃႈမီးၼႂ်းတူၼ်ႈ တူၼ်ႈမၼ်းၵေႃႈမီးၼႂ်းမွၵ်ႇ ၼိုင်ႈပီဢွၵ်ႇၼိုင်ႈပွၵ်ႈ 3 ပႃယဵၼ်ႇမူၼ်ႉတေးၼႃး ပႃးၸိူၵ်ႈၽႅတ်းဝႅၼ် 4 ၼုင်ႈၵူၼ်သေၼွၼ်း လွၼ်ႈၵူၼ်သေႁဵတ်း ပေႃးတဵၵ်းၼမ်ႉမၼ်းလၼ် 5 မႂ်မၢၵ်ႇတိုင်ႇ ၶီႈၼူၵ်ႉယၢင်း ၵၢင်းၵႆႇထိူၼ်ႇ ၶႆႇႁမ်မႃ ၶႃမူတ်ႉသူမ်ႈ 6 ၵၢင်ဝၼ်းၼွၼ်း ၵၢင်ၶိုၼ်းလုၵ်ႉ 7 လိၼ်ႉမၼ်းလေးၽၢၵ်ႈ ႁၢင်မၼ်းလၢၵ်ႈလိၼ် 8 လိင်းထဝ်ႈၵူင်ႇငူင်ႇလူင်းၵၢင်ၼႃး ဢမ်ႇၵႂႃႇတင်းၼႃႈ သမ်ႉၵႂႃႇတင်းလင် 9 ႁိူၼ်းသွင်ၶႃ ၶႃးသွင်တႅပ်း ၵႆႉမႅပ်းယူႇၸွမ်းဝၢၼ်ႈ 10 ၽႃႉတီႇ သီႇသၼ် သွင်ၶူမ်း 11 ၼမ်ႉတူၵ်းတၢတ်ႇ လႆၶိုၼ်ႈၶိုၼ်း 12 သၢဝ်သွင်ၵေႃႉလူင်းတႃႈ မၢဝ်ႇႁႃႈၵေႃႉၵမ်ၽႅတ်း 13 ၸူၼ်သၢမ်ၵေႃႉၶၢမ်ႈၶူင်း လူင်းမႃးၸူၼ်ၵူႈဝူင်ႈ 14 တႃၶေၶမ်း ၽၼ်းငႃးပိုၼ်ဢမ်ႇလွတ်ႈ မၢၵ်ႇပၵ်ႉတွတ်ႈသမ်ႉလူမ် 15 တႅပ်းဝီးႁွႆႈႁူးၽႃ တႆႈၽႆးႁႃဢမ်ႇႁၼ် ငုမ်းငၢမ်းႁႃသမ်ႉႁၼ် 16 မီးလိၼ်ႉဢမ်ႇႁူႉၸၵ်း တၵ်းၼမ်ႉၽၵ်းပေႃးသဵင်ႈ 17 ပျႃးတၢပ်ႇမၢပ်ႇ လူင်းဢၢပ်ႇၼမ်ႉၵူႈၶမ်ႈၵူႈၼႂ် 18 သီႇသွင်သီႇ ဢမ်ႇၸႂ်ႈပႅတ်ႇ 4+4=8 ပႅတ်ႇသွင်ပႅတ်ႇဢမ်ႇၸႂ်ႈသိပ်းႁူၵ်း 8+8=16 19 ၵူၼ်းဢွၼ်ႇၼိုင်ႈၵေႃႉ တဵင်ႇလုၵ်ႈလွႆပေႃးလႆႈ 20 တီႈယူႇ ယူႇၼႂ်းၵျွၵ်ႉလၢၼ်းၽႃ တီႈသၢင်ႈ သၢင်ႈၼႂ်းယေႇၵၢၼ်ႇသွင်ႇ ၼႂ်းၼမ်ႉၼွင်ပူး 21 ငူးလူင်တၢႆၼိူဝ်ၽႃႉ ၼၢင်းတႃႉပၼ်ႇၼိူဝ်လိၼ် 22 ငူးလိူမ်တၢႆၵၢင်ပၢင်ႇ ႁၵ်းမႆႉတၢင်ႇၵွင်းလင် 23 ၼူၵ်ႉႁၢင်ယၢဝ်းၶဵဝ်ႈႁၢင်ႇ လၢၵ်ႈၵၢင်ပၢင်ႇ ၵွၼ်းၽႆးၼူဝ်း 24 ၵၢင်ၼႂ် ၵၢင်ၶမ်ႈ ၵၢင်ဝၼ်း ဢၢပ်ႇၼမ်ႉတၼ်းသၢမ်ပွၵ်ႈ 25 သွင်တိၼ်ၵႃႈလၢႆးၸိူင်း သီႇတိၼ်ၵုၺ်ႉလိၼ်မိူင်း ၶိတ်းၵူၼ်ႈၸူးလၢဝ် (တေႃးလၢဝ်) 26 တူၼ်ႈမၼ်းမီးမိူင်းၼႆႉ ၸိုဝ်ႈမၼ်းဝႆႉမိူင်းပိူၼ်ႈ 27 ႁူဝ်မၼ်းတမ်းလိၼ် ႁၢင်မၼ်းၵိၼ်ဝၢၼ်ႈၵိၼ်မိူင်း 28 ယွၵ်းၵွင်ႇယွင်ႇ ဢမ်ႇပွင်ႇသေဢိတ်း 29 လိၼ်ဢိုၼ်ၵူၼ်းဢမ်ႇတၢႆ ၵမ်ႈၽွင်ႈပဵၼ်သၢႆလႆၶဝ်ႈဢွၵ်ႇ ၵမ်ႈၽွင်ႈႁူဝ်ပေႃးႁွၵ်ႇၼႂ်းမၼ်း 30 ၵၢင်မၼ်းငွၵ်း ပၢႆမၼ်းၶူၼ် လဝ်ႈၵႂႃႇလဝ်ႈမႃးၼမ်ႉမၼ်းဢူၼ် 31 ပေႃးဢဝ်ပႅတ်ႈသမ်ႉယႂ်ႇ ပေႃးဢဝ်သႂ်ႇသမ်ႉလဵၵ်ႉ 32 ၵၢင်ဝၼ်းပၢႆႈၽၢတ်ႇၵၼ် ၵၢင်ၶိုၼ်းၸၼ်တေႃႇၼႃႈ 33 ပေႃးမတ်ႉသမ်ႉၵႂႃႇ ပေႃးပွႆႇသမ်ႉယူႇ 34 ၵၢင်ဝၼ်းၶုၼ်ႇပိုတ်းၶုၼ်ႇပိုတ်း ၵၢင်ၶိုၼ်းတင်ႈတိုၵ်းသိုၵ်း 35 ဢႅပ်ႇပူႉတူၵ်းၼႂ်းၼွင် ၵူၼ်းသွင်ၵူၼ်းသၢမ်ဢမ်ႇဢဝ်လႆႈ 36 လၵ်းမၼ်းမီးလၵ်းလဵဝ် မတ်ႉဝူဝ်းၶဵဝ်ႁႃႈပၢၵ်ႇ 37 ပေႃးမၼ်းယွမ်မီးၶဝ် ပေႃးမၼ်းပီးဢဝ်မူၼ်း 38 ၵႆႇပေႃႈလမ် တၢႆၶမ်ၶူၵ်ႉ 39 ငူးၶဵဝ်ၶိုၼ်ႈႁိူၼ်းမႃး ဢဝ်ၶဝ်ႈသၢၼ်ဢွႆႇ 40 ၵႆႇပေႃႈလႅင် တၢႆၽႅၼ်ၶေႃးဢူင်ႇဢူတ်ႈ 41 ဢွမ်ႈပွမ်ႈ ဢွမ်ႈပႅမ်ႈတၢၼ်ႇၶီႈမႃႉ ၸဝ်ႈၾႃႉဝႃႈ ဢလူဝ်ႈလူဝ်ႈ 42 မီးငဝ်ႈ ဢမ်ႇမီးႁၢၵ်ႈ မီးမၢၵ်ႇဢမ်ႇလီၵိၼ် 43 မႃႉသၢမ်ၶႃ ၵေႃးလေႃးၶီႇ ဢီႇၽၢၼ်းႁေႃႈ မိူဝ်းၽႅဝ်ၵၢတ်ႇၼွင်ၵေႃႈ ၶီႈၸိုင်းမူမ်ႇႁူဝ်မၼ်း 44 ပႃမုင်းလူင်ၵဵတ်းထီႇ ဢမ်ႇၸီႇၵေႃႈမၼ်းႁွမ် 45 ပိတ်ႉတင်းၼွၵ်ႈ မိူဝ်းပွင်ႇၽႃၼႂ်း 46 ႁူဝ်မၼ်းတၢၼ်ႇမႅင်းမူၼ်း လၢတ်ႈၵႂၢမ်းၵူၼ်းပီႇပႅတ်ႉ 47 ၶဵဝ်ၸိဝ်းငိဝ်း လႅၼ်ႈၶဝ်ႈၸွၵ်ႉ ယွပ်ႇယႄႉယႄႉ ဢဝ်ၼမ်ႉမၼ်းလၼ် 48 ပေႃးလႆႈၵိၼ်သမ်ႉယွမ် ပေႃးဢမ်ႇလႆႈၵိၼ်သမ်ႉပီး 49 သီႇတိၼ်ပူၵ်းၶိုၼ်ႈၾႃႉ ၼႃႈမၼ်းဝၢႆႇၸူးမႃႉမႄႈလႅင် 50 ၵႂၢႆးမႄႈတၢႆသၢမ်ပီ ထၢၵ်ႇတူၺ်းႁီမၼ်းလႅင်ၸၢင်းႁၢင်း 51 မွႆယုမ်ယုၵ်း မွႆယုမ်ယူႇ ၸူႉၵၼ်မိူဝ်ႈၵူၼ်းၼွၼ်း 52 မီးႁူဢမ်ႇမီးၼႃႈ ၵၢၼ်းၶဝ်ႈၽႃႈယွၵ်းယွၵ်း 53 ၵမ်ၶေႃး ယၢႆးပုမ် 54 ပေႃးၵိၼ်ဢမ်ႇပေႃးဢၢပ်ႇ ပေႃးဢၢပ်ႇဢမ်ႇပေႃးၵိၼ် 55 ၵႂၢႆးမႄႈယွမ်ၵူင်ႈငူင်ႈ လူင်းၵိၼ်တူင်ႈၼႃးပေႃးသဵင်ႈ 56 ၵၼ်းမၼ်းတၢၼ်ႇၵၼ်းၽႃႉ မႂ်မၼ်းလႃႉလူင်း 57 ၵႆႇပေႃႈၶူၼ်ၽိူၵ်ႇ တၢႆဢိူၵ်ႇတွင်ႉတေးၼႃ 58 ငဝ်ႈမၼ်းတၢၼ်ႇၶူၵ်ႉ မႂ်မၼ်းဢမ်ႇပေႃးပူၵ်ႉပေႃးႁေႃႇ 59 ၼမ်ႉဢမ်ႇမီးသေလွၵ်း ပႃပွၵ်းႁုၼ်ႉႁႃႈႁႃႈ 60 ၼၢႆးထဝ်ႈဢွၼ်ႇလင်ၶူတ်း ပေႃးတူတ်းဢွၵ်ႇမွၵ်ႇၵုမ်ႈ – မေႃႈတင်ႈတႂ်ႈ ၽႆးသႂ်ႇၼိူဝ် 61 ၼၢႆးထဝ်ႈဢွၼ်ႇလင်ၶူတ်း တူတ်းမၼ်းယႂ်ႇသေပိူၼ်ႈ 62 ငဝ်ႈမၼ်းတၢၼ်ႇသၢၵ်ႇ မႂ်မၼ်းတၢၵ်ႇတိူၼ်း 63 ဢုၵ်းလုၵ်းတၢၼ်ႇတိၼ်မီ ပေႃးဝၼ်းလီၸင်ႇလူင်းလၢင်ႈ 64 ၼွၵ်ႈမၼ်းတႃးႁၢၼ်လႅင် ၼႂ်းမၼ်းသၢၼ်ၶျေႃႈၶျေႃႈ 65 ၼမ်ႉၸေႃႉၸႄႉ မၢၵ်ႇႁိၼ်ၶေႃႉၶႄႉ မီးပႃမုင်းတူဝ်ၼိုင်ႈ 66 ၼွၵ်ႈမၼ်းလမ် ၼႂ်းမၼ်းၶၢဝ် မိူၼ်သၢဝ်တွင်ႇသူႇ 67 ငဝ်ႈမၼ်းပေႃးၵမ် လမ်းမၼ်းပေႃးၵွတ်ႇ ယွတ်ႈမၼ်းလမ်ၽိတ်း 68 ပၼ်ႇပၼ်ႇၼင်ႈယေႃႈ 69 ငဝ်ႈမၼ်းတၢၼ်ႇလဵၵ်းၸီး မႂ်မၼ်းဝီးဝႅပ်ႈဝႅပ်ႈ 70 မိူဝ်ႈလဵၵ်ႉႁူမ်ႇတင်းတူဝ် ယႂ်ႇမႃးႁူမ်ႇၵွၵ်းႁူဝ် ပွႆႇၵူၼ်ႈ 71 တူဝ်မၼ်းတၢၼ်ႇမတ်း ပတ်းၵိၼ်ယိူဝ်ႈယႃႈပေႃးသဵင်ႈ 72 ၵႂၢႆးထိုၵ်းလူင်ၶေႃးပုမ်း တေႃးပတ်ႉယုမ်းမေႃးၶျႃႈၶျႃႈ 73 ၵႂၢႆးထိုၵ်းလူင်ဢိုဝ်ႇႁိုဝ်ႉ ၶၢမ်ႈတိုဝ်ႉဢမ်ႇႁၼ်ႁွႆး 74 ၸဝ်ႈသၢင်ႇဢွၼ်ႇသၢမ်ပႃး ႁေႃးတြႃးၼႂ်းထမ်ႈ 75 ၵၢင်ၶမ်ႈမေႃးဝီးဝီး ၵၢင်ၼႂ်ပီးဢွင်ႇတွင်ႇ 76 တင်းႁူဝ်မၼ်းမီးလိၼ် တင်းတိၼ်မၼ်းမီးၾႃႉ (ၼူၵ်ႉမီးႁူ ၼူမီးပိၵ်ႇ) 77 ၸဝ်ႈသၢင်ႇဢွၼ်ႇသိပ်းသီႇ ပဝ်ႇပီႇၶိုၼ်ႈမိူင်းၽီ 78 ၸဝ်ႈသၢင်ႇဢွၼ်ႇပႃးလဵဝ် ႁွင်ႉသဵင်ၶဵဝ်ပေႃးဢွၵ်ႇ (ၼႂ်းထမ်ႈ) 79 သုင်သေလွႆ တႅမ်ႇသေယိူဝ်ႈ 80 သဵင်ႁွင်ႉမၼ်းမေႃးတီႈၼႆႈ သဵင်ႁႆႈမၼ်းဢွၵ်ႇတီႈပုၼ်ႉ – တူၼ်ႈမၼ်းပဵင်းသၢၵ်ႇ မၢၵ်ႇမၼ်းၵႂႃႇပၢၵ်ႇဝႃး 81 မိူဝ်ႈၵႂႃႇပဵၼ်ထဵင်ၼႃး မိူဝ်ႈမႃးပဵၼ်မူၵ်ႇမႆႉ 82 ၵႂႃႇၵေႃႈယၵ်း မႃးၵေႃႈယၵ်း ဢမ်ႇလႆႈၽၵ်းသေယွတ်ႈ 83 ၼင်ႈၵွင်ႇယွင်ႇယဝ်ႈ ၶဝ်ႈဢမ်ႇၶဝ်ႈ ၵမ်းတူၺ်း 84 ႁူၺ်ႈၼႂ်းလူင် သူင်းၼႂ်းထိူၼ်ႇ လိူၼ်ႈၼိူဝ်ပူး 85 တွင်ႁေႃႇၼွၵ်ႈ တွၵ်ႇၶၢတ်ႈၼႂ်း 86 မူၼ်းမူၼ်းလေႃႈ ယၢဝ်းယၢဝ်းပုင်ႈ ၵွင်ႇၵွင်ႇသူမ်ႈ 87 ၽၵ်းၶဵဝ်ဢမ်ႇမီးတူၼ်ႈ လႆႈၶိတ်းၵူၼ်ႈသေဢဝ် 88 ၼမ်ႉတဝ်ႈဢွၼ်ႇႁွႆႈလၵ်း ၽႂ်ဢမ်ႇတၵ်းၵေႃႈတဵမ် 89 မီးမွၵ်ႇဢမ်ႇမီးတူၼ်ႈ 90 ၸၢင်ႉမႄႈထဝ်ႈပုမ်ယၢၼ်း မၢၼ်းၵၢင်ၶမ်ႈၵိူတ်ႇၵၢင်ၼႂ် 91 ဢူႈႁဝ်းၵႂႃႇၽတ်ႉၽိတ်ႉပိူၼ်ႈတၢႆ မႄႈႁဝ်းၵႂႃႇသိုပ်ႇသၢႆၸႂ်ပိူၼ်ႈလုၵ်ႉ 92 တူဝ်ယႂ်ႇ ၸိုဝ်ႈလဵၵ်ႉ 93 လမ်ၽိတ်းၽိတ်း လမ်ၽဵင်ႇၽဵင်ႇ ၵျွၵ်းၶိုၼ်ႈၶဵင်ႇၶၢႆၶူဝ်း 94 ပႃတႅပ်းမႅပ်း ၽႅတ်းၶိုၼ်ႈၶိူဝ်းဝႆႉ ႁဵတ်းၵေႃႉလိင်းလူမ်း ၽႂ်ႁၼ်ၵေႃႈမၼ်းၸူမ်း 95 ၼိူဝ်ႉတေႃႇၼိူဝ်ႉၶမ်ၵၼ် ဢဝ်ၼမ်ႉမၼ်းလၼ်သႂ်ႇတွင်ႉ 96 ၶူဝ်သွင်ႁၢဝ်း ၼိုင်ႈၽႅၼ်ႇ 97 ၵိၼ်လၵ်းဝႆႉလုၵ်း ၵိၼ်လုၵ်းဝႆႉလၵ်း 98 ၵႂၢႆးထိုၵ်းလူင်ၶေႃးၵမ်ႉ လူင်းၼမ်ႉဢမ်ႇႁၼ်ႁွႆး 99 သီႇၸဵင်ႇပၼ်ႇလွၵ်းၼႃး ၼႂ်းၵၢင်မီးမွၵ်ႇၸၢမ်ၵႃးလူင်ႇၼိုင်ႈ 100 ႁူဝ်မၼ်းမီးမိူင်းၶေႇ တူဝ်မၼ်းလေႇမိူင်းႁဝ်း ႁၢင်မၼ်းၵႂႃႇၵဝ်းမိူင်းမၢၼ်ႈ 101 ပေႃးၼင်ႈသမ်ႉသုင် ပေႃးၸုၵ်းသမ်ႉတႅမ်ႇ 102 မႃသွင်တူဝ် ၵႂၢႆးသွင်ၵၢပ်ႇ ဢၢပ်ႇၼမ်ႉၵူႈဝၼ်း 103 မီးပိၵ်ႇဢမ်ႇမီးတူဝ် မီးႁူဝ်ဢမ်ႇမီးၼႃႈ၊ ၵူၼ်ႈဢႃႈဢမ်ႇမီးၵူင်၊ ၼူလူင်ယေႈပေႃႉယေႈၶႅၼ်းဢွၵ်ႇ 104 မီးၼႃႈဢမ်ႇမီးႁူ ၵူၼ်လွမ်လူသွင်ႈသွင်ႈ 105 မႃႉႁႃႈပၢၵ်ႇႁူဝ်ၶဵဝ် လူင်းမႃးလႅင်ႇသဝ်လဵဝ်သဵင်ႈသဵင်ႈ ~ လၵ်းမၼ်းမီးလၵ်းလဵဝ် မတ်ႉဝူဝ်းၶဵဝ်ႁႃႈပၢၵ်ႇ 106 မိူဝ်ႈၵႂႃႇၵၢၼ်ႉႁဵတ်းၵႂၢမ်း မိူဝ်ႈမႃးၼမ်ႉတႃယွတ်ႇၽၢမ်းၽၢမ်း ၵူဝ်ႈၵႅမ်ႈ 107 သူပ်းဢမ်ႇလၢၵ်ႇ ပၢၵ်ႇဢမ်ႇသဵင် ပေႃးပိူၼ်ႈထဵင်ၵၼ် မၼ်းမႅပ်ႈလိၼ်ႉႁႂ်ႈ 108 သူပ်းမၼ်းတၢၼ်ႇၶဵမ် ႁွႆးမၼ်းတဵမ်ၸိုင်ႈ 109 ၽႃႈမႆသုမ်ႇတွပ်း ၵွပ်ႈၸွမ်းလမ်းမႆႉ ဝႆႉႁူဝ်ယွႆးလႅင် ဢဝ်သႅင်ဝႆႉၼႂ်းသိူဝ်ႈ 110 ပႅတ်ႇၼႃႈၽႃႉမႃးၵွမ်း ၵူမ်ႈႁူဝ်ၼွမ်းသၢၵ်ႈၶွၼ်ႇ ဢမ်ႇႁွၼ်ႇတွၼ်ႉပႆလိၼ် တိၼ်မိုဝ်းၵေႃႈဢမ်ႇမီး 111 တူဝ်မၼ်းပဵၼ်ဢၼ်လဵဝ် ႁူဝ်ႁဵဝ်ဢွၵ်ႇသၢမ်လုၵ်ႈ လုၵ်ႈမၼ်းမီးသိပ်းသွင် လၢၼ်မၼ်းမီး(365) 112 ၼႃႈမၼ်းမိူၼ်သိူဝ် ၼိူဝ်ႁူဝ်မၼ်းတိုဝ်းပၢၼ်းၵုမ်း 113 ၵိၼ်တင်းတွင်ႉ ၶီႈဢွၵ်ႇတင်းလင် 114 ပီႈမၼ်းၵေႃႉႁွင်ႉ ၼွင်ႉမၼ်းၵေႃႉလႅၼ်ႈ မိူဝ်ႈတႆႇတႅၼ်ႈၼွင်ႁီး 115 သႂ်ႇတင်းႁူဝ် ဢွၵ်ႇတင်းသူပ်း 116 ၼဵၵ်းတီႈၼႆႈ ၵႂႃႇႁႆႈတီႈပုၼ်ႉ 117 ယိုဝ်းတွင်ႇၼွင်ႈ တိုဝ်ႉတွင်ႈၶူႈလင် 118 မီးၼႃႈဢမ်ႇမီးႁူဝ် ပေႃးမၼ်းၶူဝ် ပိူၼ်ႈၵႃႈ ~ ဢုၵ်းလုၵ်းတၢၼ်ႇတိၼ်မီ ပေႃးဢမ်ႇၸႂ်ႈဝၼ်းလီ ဢမ်ႇလူင်းလၢင်ႈ 119 ဢုၵ်းလုၵ်းတၢၼ်ႇတိၼ်ၸၢင်ႉ ပေႃးငၢင်ႉပဵၼ်သွင်ၽၢၵ်ႇ 120 ၵႆႇထိူၼ်ႇလမ်းၵိၼ်ႁဵၼ် မိူင်းပေႃးယဵၼ်ၽၢၵ်ႇဝၢၼ်ႈ 121 မီးၸိုဝ်ႈ ဢမ်ႇမီးတူဝ် ၸၵ်ႉဢဝ်ၵုပ်းၼိူဝ်ႁူဝ်ပိူၼ်ႈတူၵ်း 122 ပူႇထဝ်ႈၵေႃႉၼိုင်ႈ ၼင်ႈတဵင်မွႆ 123 မၢၵ်ႇၼမ်ႉတဝ်ႈ ႁွႆႈပၢႆလွႆ လုၵ်ႈဢွၼ်ႇၶွႆပေႃးႁႆႈ 124 ပေႃးၼူမ်သမ်ႉမဵၼ် ပေႃးၵိၼ်သမ်ႉႁွမ် ပေႃးႁဵတ်းၵေႃႉမၼ်းတိၵ်းꧦ သမ်ႉယွမ် 125 မွၵ်ႇဢမ်ႇၸႂ်ႈမွၵ်ႇၵူၼ်းပၵ်း ၽၵ်းဢမ်ႇၸႂ်ႈၽၵ်းၵူၼ်းၵိၼ် လိၼ်ဢမ်ႇၸႂ်ႈလိၼ်ၵူၼ်းယူႇ ၵူႇဢမ်ႇၸႂ်ႈၵူႇၵူၼ်းၼွၼ်း ၵွၼ်းဢမ်ႇၸႂ်ႈၵွၼ်းၵူၼ်းတႆႇ 126 ၵွင်ႈပျွင်းလဵဝ် ၵဝ်ႈသၢၵ်ႇ မၢၵ်ႇမၼ်းႁွႆႈတင်းၼွၵ်ႈ သၢၵ်ႇမၼ်းယွၵ်ႈတင်းၼႂ်း 127 ႁၢင်မၼ်းယွၼ်း ႁူဝ်မၼ်းၵိၼ် ပႂ်ႉၸွမ်းၵျွင်းၼၢႆးသိၼ် 128 ၵူၼ်းသၢမ်ၵေႃႉ~ ၶဵၼ်းၶဵၼ်းႁူဝ်သဵၼ်ႈလဵဝ် 129 ၽႆးမႆႈပႃႇသၢမ်ပီ ၵိုတ်းမႆႉတွင်းလီသၢမ်လႅမ်ႈ 130 ၵူၼ်းသီႇၵေႃႉ~ ၵင်ႈၸွင်ႈလူင်ႇလဵဝ် 131 မွၵ်ႇသိူင်ႇမၢၵ်ႇ မၢၵ်ႇသိူင်ႇမွၵ်ႇ 132 တူဝ်သိူင်ႇတိၼ် လမ်းၵိၼ်တူဝ်သိူင်ႇႁမ် တူဝ်သိူင်ႇႁမ် လမ်းၵိၼ်တူဝ်သိူင်ႇတိၼ် 133 တူဝ်မၼ်းမိူၼ်လိၼ်ႉသတ်း ဢမ်ႇဝႃႈၶၢဝ်းၵတ်းၶၢဝ်းမႆႈ မီးၸွမ်းၶႅပ်ႇႁူဝ်ႉႁႆႈ 134 သွင်တိၼ်ပူၵ်း ႁူၵ်းတိၼ်ပႆ 135 ပေႃးမီးတႃ~သမ်ႉဢမ်ႇႁၼ် ပေႃးဢမ်ႇမီးတႃ~သမ်ႉႁၼ် 136 ပေႃႉဢမ်ႇတၢႆ ၶၢႆဢမ်ႇၶၢတ်ႇ မိူဝ်းၸွမ်းၽႅဝ်ၼႂ်းၵၢတ်ႇ 137 ပေႃးမီးႁိူၼ်းၵူၼ်းၽၢၼ်~သမ်ႉပီး ပေႃးမီးႁိူၼ်းၵူၼ်းမီး~သမ်ႉယွမ် 138 ပႅပ်းပႅပ်းလၢႆးလၢႆး ဢမ်ႇမီးၶၢႆးၵေႃႈမီးၼမ်ႉ ~ တႂ်ႈၶူဝ်သမ်ႉမီးၼမ်ႉ တႂ်ႈၼမ်ႉသမ်ႉမီးလိၼ် တႂ်ႈလိၼ်မီးလုၵ်ႈဢွၼ်ႇ 139 သုင်သေလၢဝ် တႅမ်ႇသေယိူဝ်ႈ ပေႃးထွတ်ႇသိူဝ်ႈသမ်ႉၼမ်ႉမၼ်းယွႆႉလူင်းၶႃး 140 ၵွၵ်ႇႁွင်ႈၼိူဝ်လင်ၶႃး ႁဵတ်းၼႃးၼိူဝ်မွၵ်ႇယွင် ~ၼၢႆးထဝ်ႈဢွၼ်ႇၶူဝ်းယွၵ်း ႁၢင်ႈမူၵ်ႇသွၵ်းၼႂ်းလဝ်ႇ 141 သုပ်းတင်းတိၼ်ဢမ်ႇၶဝ်ႈ သုပ်းတင်းငဝ်ႈလူမ်လူဝ်ႉꧦ 142 ၵႂၢႆး(ၸၢင်ႉ)မႄႈထဝ်ႈလင်သႃး ၽူၼ်မႃးဢမ်ႇၶဝ်ႈႁူမ်ႈ 143 မွင်းႁႂ်ႈမွၵ်ႇၵီႈႁွမ် မၼ်းဢၢၼ်းပႂ်ႉမႃးတွမ် ၵူၺ်းဢမ်ႇၸႂ်ႈၽိုင်ႈ 144 မုၼ်ၸဝ်ႈဢမ်ႇမႃး သၢင်ႇၵၢၼ်းပႃး ၸၢင်ႉဢမ်ႇမႃး ၸၢင်ႉပႃးငႃး 145 သဝ်ႁိူၼ်းလုၵ်ႈယိင်းၵဝ် မွတ်ႈၶဝ်ဢမ်ႇၶူပ်းလႆႈ မွတ်ႈၸီးလႆႈႁူးလဵဝ်ၵူၺ်း 146 မူၼ်းတုမ်ႇလုမ်ႉ တုမ်ႉႁူဝ်ၼဝ်ႇ ၶဝ်ႇၵႂႃႇၶဝ်ႇၶိုၼ်း 147 ႁိူၼ်းသီႇသဝ် သဝ်မၼ်းပူၵ်းၶိုၼ်ႈၽႃႉ ၼိူဝ်မၼ်းမီးမႃႇသႃႇ ဢၼိတ်ႉၸပႃႁႅင်ႈ 148 ၼင်ႁေႃႇလုပ်ႇ လုပ်ႇႁေႃႇၼိူဝ်ႉ ၼိူဝ်ႉႁေႃႇၼမ်ႉ 149 မီးႁူဢမ်ႇမီးၼႃႈ ၶဝ်ႈၵၢတ်ႇၵူႈႁႃႈဝၼ်း 150 သီႇၵေႃႉႁၢမ် သၢမ်ၵေႃႉဝီး ပႃးလဵၵ်းၸီးၵႂႃႇတင်းၼႃႈ 151 မွင်းတူၵ်းၼမ်ႉမွင်းႁႅဝ်ႉ ၵူႇတူၵ်းၼမ်ႉၵူႇၾႆး ပူႈတူၵ်းၼမ်ႉပူႈၽဵတ်း 152 တၢင်းသုင်မၼ်းပဵင်းၵႂၢႆး တၢင်းလၢႆးမၼ်းမိူၼ်သိူဝ် 153 ၼိူဝ်ၾႃႉၵေႃႈဢမ်ႇမိၼ် ၼိူဝ်လိၼ်ၵေႃႈဢမ်ႇပႆ 154 လမ်တေႃႇလမ် ၶမ်ၵၼ်ၵိၼ်လုၵ်ႈၽိူၵ်ႇ 155 မွင်ႉၵွင်ႈငွင်ႈ ႁွင်ႉၵွင်ႈလွႆ 156 မွၵ်ႇဢမ်ႇၸႂ်ႈမွၵ်ႇပိူၼ်ႈပၵ်း လၵ်းဢမ်ႇၸႂ်ႈလၵ်းပိူၼ်ႈတွၵ်ႇ 157 သီႇတိၼ်ပႆယူင်ႈယၢင်ႈ သွင်ၽၢၵ်ႇၶၢင်ႈၽၵ်းပႅမ်း 158 ၼိူဝ်မၼ်းမုင်းလဵၵ်း ၼႂ်းမၼ်းတဵၵ်းၶမ်း 159 မၢၵ်ႇမၼ်းႁွႆႈတၢင်းၼွၵ်ႈ သၢၵ်ႇမၼ်းယွၵ်ႈတၢင်းၼႂ်း 160 တၢင်းလၢႆးမိူၼ်သိူဝ် ၼိူဝ်မၼ်းတိုဝ်းၵုပ်းတွင်း 161 ၶူၼ်တူႇယူႇသွင်ဢၼ် တေႃႇၵၼ်မိူဝ်ၶၢဝ်းၼွၼ်း 162 ႁိူၼ်းသီႇၶႃ မုင်းၽႃလၢႆးလူင်ႇ 163 မႆႉတၼ်တၼ်မီးၼမ်ႉ 164 ၽၵ်းၶိူဝ်းၸွတ်ႇတင်းလူင် မီးၵူင်ၸွတ်ႇထိုင်တီႈ 165 မိူဝ်ႈမီးၼႂ်းထိူၼ်ႈသမ်ႉၶဵဝ် မႃးထိုင်ႁိူၼ်းသမ်ႉလမ် ထိုင်ၼႂ်းၵၢတ်ႇပွႆးသမ်ႉၽိူၵ်ႇ 166 ႁူဝ်မၼ်းမိူၼ်ၵႂၢင် ႁၢင်မၼ်းမိူၼ်ႁိူဝ်း တေမိူဝ်းတေမိူဝ်းသမ်ႉၶႅၼ်းသူၵ်ႉ 167 ၶႆႇသွင်ၶႆႇထူၵၼ် ပၼ်ႇၵႂႃႇပၼ်ႇၶိုၼ်းၼမ်ႉမၼ်းလၼ် 168 ၼိုင်ႈယႂ်ႇၼိုင်ႈမၼ်းလူမ် ႁူဝ်ပူမ်သမ်ႉမီးဝၵ်း တႆးသီႇပေႃႉၶဝ်ၵိၼ်ၶဝ်ႈၵပ်းၽၵ်း လေႃႈၼမ်ႉယႆးယၢင် 169 ၼၢင်းဢွၵ်းတွၵ်း ၼၢင်းဢွင်ႇတွင်ႇ ၼိုင်ႈသိူဝ်ႈၶွင်ႇသိပ်းၽိုၼ် 170 ၵွင်ႇယွင်ႇသွႆ ၼမ်ႉမၼ်းယွႆႉတင်းပၢႆ ၵေႃႉၼိုင်ႈၼွၼ်းတၢၵ်ႇႁၢႆ ၶိတ်းၵူၼ်ႈမၼ်းသႂ်ႇ 171 လမ်ၽိတ်းၽိတ်း လမ်ၽဵင်ႇၽဵင်ႇ လေႃႈၵႂႃႇႁွတ်ႈမိူင်းၽႃႉသီႇၸဵင်ႇ ၶိုၼ်းလေႃႈလူင်းမႃး 172 လမ်ၽိတ်းၽိတ်း လမ်ၽဵင်ႇၽဵင်ႇ ၵျွၵ်းၶိုၼ်ႈၶဵင်ႇၶၢႆၶူဝ်း 173 ငဝ်ႈမၼ်းတၢၼ်ႇပဵတ်ႈ မႂ်မၼ်းသဵတ်ႈသေး 174 ငဝ်ႈမၼ်းတၢၼ်ႇဢိုင် မႂ်မၼ်းထိုင်ၾႃႉ 175 တူၼ်ႈမၼ်းမီးမိူင်းၵိုင် မႂ်မၼ်းထိုင်လၢႆးၶႃႈ 176 သီႇတိၼ်ပူၵ်း ႁူၵ်းတိၼ်တမ်း လမ်းၸွမ်းၵူၼ်ႈၵႂၢႆးငၢၼ် 177 မႃၶူပ်းၶတ်း တၢႆႉၼမ်ႉလီး တဝ်ႉဢီတဝ်ႉဢီ 178 ၼမ်ႉတဵမ်ထၢင် ၾႆးမႆႈႁၢင်ပႃယဵၼ်ႇ 179 မိူဝ်ႈၼုမ်ႇၵိၼ်ၵပ်းၶဝ်ႈ ထဝ်ႈမႃးၼွၼ်းၵွမ်ႇႁဝ်း 180 တူဝ်မီးတိၼ်လႅၼ်ႈပၢႆႈ တူဝ်ဢမ်ႇမီးတိၼ်လမ်းတူၺ်း တူဝ်ဢမ်ႇမီးႁူဝ်ဢွၵ်ႇမႃးတူၺ်း 181 ငူးလူင်တၢႆသၢမ်ပီဢမ်ႇၼဝ်ႈ ၶူတ်ႉၶီႈၵဝ်ႇယႃၶိုၼ်း 182 သၢမ်သၢဝ်ဢီႇၸဵတ်းၼၢင်း ၼင်ႈၶၢင်းယူႇၵေႃႉမႆႉ ႁူဝ်မၼ်းၵႆႉပၵ်းလိၼ် 183 ႁူဝ်ပူမ်ၶေႃးႁီး ၵူၼ်ႈပီးမိူၼ်မူ မီးႁိမ်းၸွၵ်ႉၽၵ်းတူ 184 ပၢင်တၢႆးဝႅၼ်ၶၢမ်ႈႁွင်ႈ ဢဝ်တွင်ႇၼွင်ႈမၼ်းၵႂႃႇဢွၼ်တၢင်း 185 ႁိူၼ်းသီႇသဝ်မုင်းပႅၼ်ႈ မေႃလႅၼ်ႈမေႃၵၢၼ်း 186 သီႇၵေႃႉႁၢမ် သၢမ်ၵေႃႉတဵၵ်း သွင်ၵေႃႉႁွင်ႉဢဵၵ်းꧦၵႂႃႇၸွမ်းလင် ၵေႃႉၼိုင်ႈဢမ်ႇႁူႉ သင်လူမ်ႉၼွၼ်းလူမ်ႉၼွၼ်း 187 ၼမ်ႉမေႃႇၶုၼ်ႇႁူၵ်းလုၵ်ႈၶုမ်သၢႆး မီးတဝ်ႇလၢႆးသၢမ်တူဝ် ၵိၼ်ငႃးမူဝ်တႃႇသေႇ 188 မၼ်းၸမ်တႃသမ်ႉၵႆတိၼ် ပိူၼ်ႈၶီႇႁိူဝ်းမိၼ်ၶၢမ်ႈပူၼ်ႉ 189 ၼင်မၼ်းမိူၼ်ၼင်ႇၽိူဝ်ႉ ၼိူဝ်ႉမၼ်းမိူၼ်ၵႆႇ ၶႆႇမၼ်းမိူၼ်ၼင်ႇၶႆႇလႅၼ်း 190 ၼိုင်ႈတႅပ်းၼိုင်ႈသုင် ၼွၵ်ႇတႂ်ႈၵၢင်းၶဵတ်ႇ 191 ၼိုင်ႈၽၼ်းၼိုင်ႈၵႂၢင်ႈ ၽၼ်းဢမ်ႇႁၼ်ႁွႆး 192 ၼူလူင် ၼိုင်ႈပေႃႉၼိုင်ႈယႂ်ႇ 193 ဝူဝ်းသွင်တူဝ် ၶႂ်ႈတေႃးၵၼ်တႃႇသေႇ မီးလွႆလုၵ်ႈၼိုင်ႈၶႅၼ်ႈဝႆႉ 194 မိူဝ်ႈမီးၼႂ်းထိူၼ်ႇမေႃးတုၵ်ႈꧦတၢၵ်ႈ ꧦမိူဝ်ႈမႃးႁိူၼ်းလႅၼ်ႈၶဝ်ႈ ၸွၵ်ႉၽၵ်းတူ 195 ၵွင်းမူးပုတ်းဢဝ်ထီးမၼ်းလူင်း ၸၢင်ႉၵိူတ်ႇလုၵ်ႈပႃးငူင်း 196 ပၢႆမၼ်းလႅင်ၸၢင်းႁၢင်း လႅမ်ႈမၼ်းလိမ်ႇဢၢဝ်ႈလၢဝ်ႈ ပေႃးႁုတ်ႇၶဝ်ႈသမ်ႉမူၼ်ႇၶူဝ်ႇလူဝ်ႇ 197 မေႃႈသႂ်ႇၼိူဝ် ၽႆးသႂ်ႇတႂ်ႈ 198 ငဝ်ႈမၼ်းတၢၼ်ႇၶဵမ် မႂ်မၼ်းတဵမ်ၼမ်ႉ 199 ထွတ်ႇသိၼ်ႈထူၺ်ႈမွႆ ၵိၼ်မၢၵ်ႇတႅတ်ႇ 200 ၼင်ႈတုၵ်းသုၵ်း ၸုၵ်းသွင်ႁေႃႇ ၶိတ်းၵူၼ်ႈတေႃႇၽြႃး 201 သွင်ႁူဝ်ဢမ်ႇမီးႁၢင် ၵၢင်မၼ်းယွပ်ႇယၢၼ်ႈယၢၼ်ႈ 202 တီႈၵိူတ်ႇၼႂ်းလိၼ် တီႈၵိၼ်ႁႃၵိၼ်ၼႂ်းၼမ်ႉ တီႈၼွၼ်းသမ်ႉၼိူဝ်မႆႉ 203 မီးၶဵဝ်ႈဢမ်ႇမီးသူပ်း ၶူပ်းၵိၼ်မႆႉပေႃးပုတ်း 204 ၼူၵ်ႉၶဵဝ်ဢွၼ်ႇႁၢင်ႁဵဝ် လူင်းၵိၼ်ၼမ်ႉတိုင်းလဵဝ်ပေႃးသဵင်ႈ 205 သီႇတိၼ်ပူၵ်း သီႇတိၼ်ပႆ ၵႂႃႇၶၢႆၵၢတ်ႇမိူင်းယွၼ်း 206 ႁူၵ်းတိၼ်သွင်ႁူဝ် သွင်ႁၢင် ၼႂ်းၵၢင်မီးဢႅဝ်ႁီး 207 သီႇတိၼ်ႁၢင်လဵဝ် သၢမ်ႁူဝ်တူဝ်သတ်းလေႃးၵူၼ်း 208 ၶႂ်ႈလႆႈယူႇသမ်ႉဢမ်ႇႁႃ 209 ပၢင်တၢႆးၶၢမ်ႈတေးၼႃး ပႃးၸိူၵ်ႈၽႅတ်းဝႅၼ် 210 ပေႃးမတ်ႉသမ်ႉမိၼ်ၶိုၼ်ႈၾႃႉ ပေႃးပွႆႇသမ်ႉပႃႉၸပ်းလိၼ် 211 ႁႃယူႇသမ်ႉဢမ်ႇႁၼ် 212 ႁၼ်ယူႇသမ်ႉဢမ်ႇဢဝ် ဢဝ်ယူႇသမ်ႉလႆႈ လႆႈယူႇသမ်ႉဢမ်ႇၸွမ်း ၸွမ်းယူႇသမ်ႉ ဢမ်ႇၶိုတ်း 213 ဢမ်ႇမီးပိၵ်ႇဢမ်ႇမီးတိၼ် မိၼ်ၶိုၼ်ႈမိူဝ်ႈၶိုၼ်းတဵင်ႈ ပေႃးဢသၢၵ်ႈသဵင်ႈၶိုၼ်းလူင်းမႃး 214 မိူင်းတိုတ်ႉၸၼ်ဢမ်ႇၶဵင်ႈ၊ မိူင်းဢမ်ႇၼိမ်၊ မိူင်းၼမ်ႉႁၢမ်းၵိူဝ်၊ မိူင်းၼမ်ႉမူၼ်ႉလိၼ်၊ မိူင်းၼမ်ႉဢမ်ႇလႆ၊ ဝၢၼ်ႈၸွၼ်ႈတႆႇ၊ ဝၢၼ်ႈၵႆႇၵူဝ်၊ ဝၢၼ်ႈဢမ်ႇယုမ်ႉဢမ်ႇၶူဝ် 215 ၵႂၢႆးငၢၼ်လူင်ႁၢင်ၵပ်း ပတ်းလိၼ်ဢွၵ်ႇပဵၼ်ၽၢၼ်ႈ ၵႂၢႆးလဵၵ်းၼႂ်းဝၢၼ်ႈမီးတူဝ်လဵဝ် ဢမ်ႇၵိၼ်ယိူဝ်ႈၶဵဝ်သေပွၵ်ႈ 216 မိူဝ်ႈလဵၵ်ႉတိုဝ်းၵုပ်း ယႂ်ႇမႃးသုပ်းၵင်ႈၸွင်ႈ 217 ၼမ်ႉဢမ်ႇမီးသေလွၵ်း ပႃပွၵ်းသမ်ႉပေႃးၽိူၵ်ႇ 218 ၵိၼ်ၽၵ်းဢမ်ႇယွမ်းဝၢၼ်ႇ ႁၵ်ႉၵေႃႈၸုပ်ႇ ဢမ်ႇႁၵ်ႉၵေႃႈၸုပ်ႇ 219 မႆႉၶူင်ႈၶိင်ႈၶူင်ႈၶၢင်း ၼူၵ်ႉယၢင်းၸပ်းၵူႈၵိင်ႇ 220 တၢႆၵႂႃႇၵေႃႈဢမ်ႇၶီ မီးၵူၼ်းၼူမ်လိူတ်ႈလီႁဝ်းယူႇ 221 ၼုမ်ႇၵေႃႈႁွင်ႉၼၢႆး ထဝ်ႈၵေႃႈႁွင်ႉၼၢႆး 222 ပႃႇႁဵဝ်ႈတႂ်ႈလွႆ ႁိမ်းၼမ်ႉသွင်ၵေး ၽင်သႂ်ႇသတ်ႉတဝႃႇ ပေႃးၶႂ်ႈၸေး ဢမ်ႇဝႆႉၵိုတ်းၵုင်ႈ ၵိုတ်းပူ 223 မူင်းတႃလႅဝ် ၶၢတ်ႈၵူင်သဝ်ႇ မွင်းပိူဝ်ႇ ပၢင်ၽႅတ်ႈ 224 ႁူဝ်မၼ်းမိူၼ်လဵၵ်းၸီး ႁၢင်မၼ်းမိူၼ်ဝီး လင်မၼ်းမိူၼ်ၶဵဝ်း မဵဝ်းယူႇတီႈဢမ်ႇမီးလူမ်း 225 ၼွၼ်းဢူပ်ႇပူပ်ႇ ဢဝ်ႁူဝ်ၶဝ်ႇပူၵ်း 226 ၵူၼ်းသၢမ်ၵေႃႉလေႇမိူင်းပႆꧦလႅတ်ႇပေႃးၵိူင်းၵိူဝ်ႉ ဢမ်ႇလိုဝ်ႈႁိူဝ်ႉသေပွၵ်ႈ 227 မၢၵ်ႇဢမ်ႇသူမ်ႈတႃလိၵ်း မၢၵ်ႇသူမ်ႈတႃဢမ်ႇလိၵ်း 228 ၵိၼ်တင်းႁူဝ် ပုမ်ဢမ်ႇၵႂၢင်ႈ ဢွၵ်ႇတင်းၶၢင်ႈပဵၼ်ၼမ်ႉ 229 တူၼ်ႈမၼ်းမိူၼ်ၶိူဝ်း လိူၼ်ႈမိူဝ်းၼိူဝ်ႁိူၼ်းပွင်း မၢၵ်ႇမၼ်းမိူၼ်မေႃႈတွင်း 230 ႁူဝ်မၼ်းၵိၼ်ယိူဝ်ႈ ၵၢင်မၼ်းၵိၼ်လိၼ် ႁၢင်မၼ်းၵိၼ်ၶဝ်ႈ 231 ပႃၸူႈႁႅင်ႈသၢမ်ပီ မီးၶႆႇ လုပ်ႇၵႆႇႁႅင်ႈသၢမ်ပီ မီးမၼ်း 232 သၼ်လွႆၵႅင် ၵွင်းမူးၸေႃး 233 တီႈယိပ်းမိူၼ်ၶဝ်ၵႂၢႆး လၢႆးမၼ်းမိူၼ်ႁွႆးငူး ၵႂႃႇၸွမ်းလိၼ်သမ်ႉၵိၼ်လူမ်း 234 ၵူၼ်းသွင်ၵေႃႉ ပၼ်ႇလွႆလုၵ်ႈလဵဝ်ဢမ်ႇႁွပ်ႈ 235 တၢင်းယၢဝ်းတၢၼ်ႇၵၼ်းၽႃႉ တတိသႂ်ႇၼိူဝ်ႁီ 236 ၼမ်ႉတူၵ်းတၢတ်ႇ ၼမ်ႉဢမ်ႇႁွင်ႉ မႆႉသေႇၵွင်ႉသူပေႉမႃးလင် 237 တူဝ်သွင်တိၼ် လမ်းၵိၼ်တူဝ်သိူင်ႇတိၼ် လမ်းၵိၼ်ၼိူဝ်မၢၵ်ႇသိူင်ႇတူၼ်ႈ 238 ၶဵဝ်ႈမၼ်းမီးသိၵ်ႈလဵဝ် ၵိၼ်ယိူဝ်ႈၶဵဝ်ပေႃးသဵင်ႈ 239 ငူးလူင်လႅၼ်ႈၶိုၼ်ႈၾႃႉ ၼင်မၼ်းလႃႉလူင်လူင်း 240 ၼႂ်းမိူင်းၶူင်းၵၢင်ၼႆႉဢၼ်ႁဵတ်းပၼ်ၵၢၼ်ၽဵင်ႇပဵင်းပိူၼ်ႈၼၼ်ႉ ပဵၼ်သင် ? 241 မႆႉပူၵ်ႇၵဝ်ႈၵေႃ ၵဝ်ႈတူၼ်ႈ ၵဝ်ႈပွင်ႈ မူင်ႈမၼ်းသမ်ႉမီးၵဝ်ႈတူဝ် ၶႆႇမၼ်းၵေႃႈ မီးၵဝ်ႈၶႆႇ လေႃးၵၼ်မီးၵႃႈႁိုဝ်? 242 ၽၵ်းဢမ်ႇပႆ၊ ၵွင်းမူးၸေႃး ၵုပ်းယေႃးၵပ်းၼမ်ႉၽိတ်ႉ 243 တူဝ်ႁူၵ်းၶႃ တႃသွင်ႁူၺ်ႇ ၵိမ်းသွင်ဢၼ် 244 ၽၵ်းဢမ်ႇငႄႈ ပဵၼ်ၽၵ်းသင်? 245 တူဝ်သိူင်ႇတိၼ်မႃးတၢႆတႂ်ႈမၢၵ်ႇသိူင်ႇတူၼ်ႈ တူဝ်သိူင်ႇၶဵဝ်ႈ မႃးၵိၼ် 246 မီးတူဝ် ဢမ်ႇမီးၸႂ် ၽႂ်ꧦၵေႃႈဢွၼ်ၵၼ်ၵူဝ်တင်းမိူင်း 247 ပႃႇႁူၵ်ႉတူၵ်းၸိၵ်းလွႆ ပေႃးၽူၼ်မႃးယွႆးꧦသမ်ႉႁႅင်ႈ ပေႃးလႅတ်ႇမႆႈတႅင်ႈသမ်ႉၸိုမ်း 248 ႁၢၵ်ႈမၼ်းၼမ်ၵိုၼ်း လမ်းမၼ်းမိူၼ်ၽိုၼ်း မႂ်မၼ်းတိုၼ်းယွႆႈ မၢၵ်ႇမၼ်းႁွႆႈပေႃးလိူဝ် 249 ၵမ်ႇၽႃႇတေၵွႆ ၵူၼ်းတၢႆတေလုၵ်ႉ 250 မႆႉၶင်ႉၵၢင်ႁၢဝ် တူတ်းသၢဝ်ၶမ်ႁူးလွင်ႈ 251 တူဝ်သီႇတိၼ်ၸၢင်ႈၵၢၼ်း ဢမ်ႇမၢၼ်းၵေႃႈၸၢင်ႈၶႆႇ 252 တူဝ်မၼ်းတၢၼ်ႇလမ်းၶႃ ၼင်တႃမၼ်းဢဝ်ႁေႃႇၶဝ်ႈ 253 ႁူဝ်မၼ်းပဵၼ်ၶႅမ်းသၢင်း ႁၢင်မၼ်းပဵၼ်ႁိူဝ်း ဝၢႆႈလတ်းမိူဝ်းၸွမ်းၼမ်ႉပၢင်ႇလၢႆႇ 254 မုင်းၶႃးယဝ်ႉ ၸင်ႇၵၢႆႇၵွၼ် 255 ၼမ်ႉသီႇတႃႇ ၼမ်ႉၸိုမ်းသႅင် မီးမွၵ်ႇမူဝ်လႅင်ၼႂ်းၵၢင်မၼ်း 256 ၼႂ်းမၼ်းပဵၼ်လိၼ် ၼွၵ်ႈမၼ်းပဵၼ်ၼိူဝ်ႉ 257 ပႃပွၵ်းၵျွၵ်းၶိုၼ်ႈၶႆႇ တႆႇၵိင်ႇမႆႉပေႃးၵွမ်း 258 ငူးတူဝ်လဵဝ် ၶဝ်ႈႁူးသီႇႁူး 259 ၽၵ်းဢမ်ႇပႆ ၶႆႇသတ်ႉတွင်ႉ ၼွင်ႉၸၢႆးပီႈပီၵၢႆ 260 ၼင်မၼ်းမိူၼ်ၼင်ၽိူဝ်ႉ ၼိူဝ်ႉမၼ်းမိူၼ်ၼိူဝ်ႉၵႆႇ ၶႆႇမၼ်းမိူၼ်ၶႆႇလႅၼ်း 261 ဢႆႈလႅင်ၵျွၵ်း ဢႆႈယၢဝ်းလေႇ ဢႆႈပွၵ်းသေႇၸိၼိုင်ႈၸိသွင် 262 တွင်မွၼ်ႁေႃႇၼူၵ်ႉၸွၵ်ႇ ႁေႃႇဢမ်ႇလူမ်ႈဝႅၼ်ဢွၵ်ႇတင်းႁၢင် 263 ၼႃးတေႉပဵၼ်ၼႃးယူႇ သမ်ႉဢမ်ႇၸႂ်ႈၼႃးပိူၼ်ႈထႆ 264 ၸၢင်ႉလူင်လႅၼ်ႈလူင်းၶူင်း မႆႉသၢင်းလူင်ပေႃးၵိူင်းၵူႈလႅမ်ႈ ၵႂၢမ်းတႃႉၵၼ်ၼႆႉၵေႃႈ လႆႈဢဝ်မႃးတီႈၼႂ်းပပ်ႉ ၶေႃႈလၢတ်ႈၵႂၢမ်းတၵ်ႉ လွင်ႈႁၵ်ႉၸၢႆးယိင်း ႁွမ်တႅမ်ႈ ပီႈၸၢႆးသၢၼ်း သၢႆငၢႆသၢမ်ၶၢဝ်း ၼႆၼၼ်ႉၶႃႈဢေႃႈ။ ၶေႃႈတွပ်ႇ တီႈတႂ်ႈၼႆႉၶႃႈ ၶေႃႈတွပ်ႇ ၵႂၢမ်းတၵ်ႉၵၼ် – Tai Novel

['ၵူႈလွင်ႈလွင်ႈ']

2024-11-09T01:44:46

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8%e1%80%95/

ၸိုၼ်ႇႁႅင်း တွၼ်ႈသၢဝ်းပႅတ်ႇ

တွၼ်ႈသၢဝ်းပႅတ်ႇ ၼင်ႇႁိုဝ်ၵူၼ်းဝၢၼ်ႈၶဝ်ပေႃးတေဢမ်ႇထၢင်ႇၽိတ်းၼၼ်ႉ ၶိင်းႁဵင်ၵေႃႈ ဝၢႆႇၼႃႈယၵ်ႉတူၺ်းၶမ်းလၢဝ်ယဝ်ႉ “မေႃသွၼ် ၸိုင်သမ်ႉပဵၼ်ၼႆ မီးတီႈပိုင်ႈဢိင်ယဝ်ႉၵေႃႈဝႃႈႁဝ်းဢမ်ႇပၼ်ငိုၼ်းမေႃသွၼ်ၸိူင်ႉၼႆၼႆႉ တေႁႂ်ႈၵူၼ်းဝၢၼ်ႈၶဝ် ဝူၼ်ႉၸိူင်ႉႁိုဝ်ၼိူဝ်ႁဝ်းလႃႇ၊ ဢၼ်ႁဝ်းၵဵပ်းမႃးၵေႃႈ တႃႇဢဝ်မႃးပဵၼ်ငိုၼ်းၵွင်ၵၢင် ၸွႆႈထႅမ်ၼႂ်းႁူင်းႁဵၼ်းၵူၺ်းလူး၊ သိုဝ်ႉပပ်ႉသိုဝ်ႉၵမ် ၶိူင်ႈၵမ်ႉၵႅမ်တႃႇၸႂ်ႉတိုဝ်းၼၼ်ႉ ငိုၼ်းဢၼ်လႆႈမႃး ၸွင်ႇမၼ်းပေႃးၵေႃႈဢမ်ႇၸႂ်ႈ၊ ၶွင်မေႃသွၼ်မႃးလၢတ်ႈဝႃႈ ဢမ်ႇဢဝ်ငိုၼ်းယဝ်ႉ ႁဝ်းၵေႃႈ ဝႃႈငိုၼ်းလိူၼ်မေႃသွၼ်ၵေႃႈတေဢမ်ႇဢဝ်ယဝ်ႉၼႆၵူၺ်းဢိူဝ်ႈ ပေႃးဝႃႈမေႃသွၼ်ဢမ်ႇဢဝ် ႁဝ်းၵေႃႈဢဝ်ငိုၼ်းၸိူဝ်းၼၼ်ႉ ႁဵတ်းပဵၼ်ငိုၼ်းပႂ်ႉသိုဝ်ႉပၼ်ၶိူင်ႈၵမ်ႉၵႅမ်တႃႇလုၵ်ႈဢွၼ်ႇၶဝ်ၼႆဢိူဝ်ႈ” ၶမ်းလၢဝ်ၵေႃႈ ယဵၼ်ၵႅပ်ႉၼိုင်ယဝ်ႉ ယုမ်ႉဢွၵ်ႇမႃး ပႃးတၢင်းသဵင်ၶႅင်သေ လၢတ်ႈတွပ်ႇၵႂႃႇၶိုၼ်း “မိူဝ်ႈဝႃႈၶႃႈဢမ်ႇဢဝ်ယဝ်ႉ.. လုင်းႁဵင်ႁဝ်းၵေႃႈလီပွင်ႇၸႂ်ယူႇဝႃႈ ဢမ်ႇလူဝ်ႇလႆႈၵဵပ်းတီႈၵူၼ်းဝၢၼ်ႈၶဝ်ယဝ်ႉၼႆ၊ ၶႃႈၵေႃႈလၢတ်ႈယူႇၶႃႈလူး ၶိူင်ႈၵမ်ႉၵႅမ်လုၵ်ႈဢွၼ်ႇၶဝ် ၶႃႈၵေႃႈတေဢမ်ႇႁႂ်ႈၵဵပ်းငိုၼ်းၵၼ်သေသိုဝ်ႉပၼ်ယဝ်ႉ၊ ပဵၼ်သင်လႄႈ ယင်းတိုၵ်ႉၵဵပ်းငိုၼ်းၵၼ်ယူႇၶႃႈလႃႇ၊ ယဝ်ႉၵေႃႈ ဢၼ်ၵဵပ်းမႃးၼႂ်းၶၢဝ်းတၢင်းသွင်လိူၼ်ၼၼ်ႉ ဝူၼ်ႉဝႃႈတေဢမ်ႇပႆႇလႆႈဢဝ်ၸႂ်ႉတီႈလႂ်ၶႃႈၼေႃ၊ လုၵ်ႈႁဵၼ်းမီး 134 ၵေႃႉၼႆႉ ပေႃးၵဵပ်းတေႃႇၵေႃႉၵေႃႈ ၼိုင်ႈလိူၼ် ငိၼ်းဝႃႈလႆႈသႂ်ႇ သၢမ်ႁဵင်ဢမ်ႇၸႂ်ႈၶႃႈႁႃႉ ပေႃးဢဝ်ႁူဝ်ၼပ်ႉလုၵ်ႈႁဵၼ်းဝႃႈၵေႃႈ တေလႆႈယူႇသီႇသႅၼ်ပၢႆယဝ်ႉ၊ သွင်လိူၼ်ၵေႃႈ တေလႆႈယူႇမွၵ်ႈပႅတ်ႇသႅၼ်ၼႆႉယဝ်ႉ မိူဝ်ႈလႂ်မိူဝ်ႈဝူၼ်ႉဝႃႈ တေဢၢၼ်းၸွႆႈထႅမ်ၼႂ်းႁူင်းႁဵၼ်းၼႆၵေႃႈ ၸွမ်းလူၺ်ႈပဵၼ်မေႃသွၼ်ႁူင်းႁဵၼ်း ၶႃႈၵေႃႈတေႁပ်ႉဝႆႉႁေယဝ်ႉၶႃႈပေႃးၼႆ” “လွင်ႈၼႆႉ..ပႂ်ႉဢုပ်ႇၵၼ်ထႅင်ႈၵမ်းလင်လႄႈမေႃသွၼ် ပေႃးလၢတ်ႈတိၵ်းတိၵ်းမၼ်းတေယၢဝ်းၼႃႇဢိူဝ်ႈ” ၵူၼ်းဝၢၼ်ႈၶဝ် ဢၼ်ငိၼ်းႁူဝ်ၼပ်ႉငိုၼ်းၼၼ်ႉတႄႉၵေႃႈ သမ်ႉပေႃးၵူင်သူပ်းၵူင်ပၢၵ်ႇ ဢုပ်ႇၵၼ်ပေႃးပၼ်းၸွင်ႇၸွင်ႇ သဵင်ၵဝ်သဵင်မႂ်း ၵူၼ်းဢၼ်လၢတ်ႈယူႇၼၼ်ႉ သမ်ႉပေႃးဢမ်ႇလႆႈငိၼ်းသဵင်ယဝ်ႉ။ ၶမ်းလၢဝ်ၵေႃႈ ဢမ်ႇဝႆႉၸႂ်လုင်းႁဵင်လုင်းၵႄႇၶဝ်လႆႈယဝ်ႉလႄႈ “ပေႃးပႂ်ႉတၢင်ႇဝၼ်း ၶႃႈၵေႃႈတေၽုၺ်ႇႁူင်းႁဵၼ်းၶိုၼ်းယဝ်ႉ တေဢမ်ႇတၼ်း၊ ၵူၼ်းဝၢၼ်ႈၶဝ်ၵေႃႈ လႅပ်ႈတေဢမ်ႇတၼ်းမႃး ဢုပ်ႇၵၼ်မိူဝ်ႈၼႆႉႁႂ်ႈယဝ်ႉႁေယဝ်ႉၶႃႈၼႃႇ မၼ်းၵေႃႈဢမ်ႇၸႂ်ႈလွင်ႈယၢပ်ႇသင်ၶႃႈလူး..ၸွမ်းၼင်ႇသၢႆမၢႆမီးၼၼ်ႉ မီးၵႃႈႁိုဝ်ၵေႃႈ ဢၢပ်ႈပၼ်ႁေယဝ်ႉၵေႃႈ ၸွင်ႇမၼ်းဢမ်ႇယဝ်ႉယဝ်ႉၶႃႈႁိုဝ်လႃႇ!!” “ပၼ်မေႃသွၼ်ၵႂႃႇယဝ်ႉ ႁဝ်းသမ်ႉတေႁဵတ်းႁိုဝ်ယုမ်ႇၸႂ်လႆႈ” “ပေႃးလုင်းႁဵင်ဢမ်ႇယုမ်ႇၶႃႈၵေႃႈ ၸွမ်းၼင်ႇသၢႆမၢႆမီးဝႆႉၼၼ်ႉ ၶိုၼ်းဢၢပ်ႈပၼ်တီႈၵူၼ်းဝၢၼ်ႈၶဝ်ၶိုၼ်းသေယဝ်ႉၶႃႈၼႃႇ ႁဵတ်းၸိူင်ႉၼႆ ဢမ်ႇလီၶႃႈၼႄႇ တေဢမ်ႇလႆႈမီးလွင်ႈထၢင်ႇထိူမ်ၼိူဝ်ၵၼ်” သီၼႃႈၶိင်းႁဵင်ၼၼ်ႉၵေႃႈ ဢမ်ႇပေႃးလီသေၵႃႈႁိုဝ် တင်းသဵင်ၵူၼ်းဝၢၼ်ႈၶဝ် ဢၼ်ႁၼ်လီၵမ်ႉထႅမ်ၸွမ်း ၶေႃႈၵႂၢမ်းၶမ်းလၢဝ် ႁႂ်ႈႁဵတ်းၸိူင်ႉၼၼ်ၼႆၵေႃႈ ၶိင်းႁဵင်ၸင်ႇတွပ်ႇပၼ်ၵႂႃႇ “ဢိူဝ်ႈ!” “ဝူၼ်ႉဝႃႈၵူၼ်းဝၢၼ်ႈၶဝ် တေလႆႈၸေးၵၼ်ယူႇၶႃႈၼေႃႈ!.. ပေႃးၼၼ် မိူဝ်ႈၽုၵ်ႈၼႆႉတႄႉၵေႃႈ တေလႆႈငိၼ်းၶၢဝ်ႇငၢဝ်းလီတွၼ်ႈတႃႇၵူၼ်းဝၢၼ်ႈၶဝ်ယူႇၵူၺ်းၶႃႈၼႆ” “မိူဝ်ႈၽုၵ်ႈတႄႉၵေႃႈ..ဢၢႆႈသုမၼ်းဢမ်ႇတၼ်း” “ပေႃးပီႈသုဢမ်ႇတၼ်း ပၼ်ႁေၶမ်ႈၼႆႉယဝ်ႉၶႃႈၼႃႇ ၵူၼ်းဝၢၼ်ႈၶဝ်တင်းတေဢမ်ႇလႆႈၵႂႃႇၵႂႃႇမႃးမႃးလၢႆပွၵ်ႈ” ၶိင်းႁဵင်ၼၼ်ႉတႄႉ လုပ်ႈၼႃႈလုပ်ႈတႃမၼ်း ႁိူဝ်ႇသမ်ႉပေႃးၸိုမ်ႉလူင်ဝႆႉယဝ်ႉ။ ၶမ်းလၢဝ်ၵေႃႈ ၶဝ်ႈၵႂႃႇသွပ်ႉသႅပ်ႉၸမ်ၸမ်ႁေ “ဢမ်ႇၼၼ်ၵေႃႈ လုင်းႁဝ်းဢမ်ႇမီးငိုၼ်းတႃႇတေပၼ်ၶိုၼ်းယဝ်ႉ၊ သင်လၢတ်ႈဝႃႈ ပၼ်တီႈၶႃႈၸဵမ်မိူဝ်ႈတႄႇမၼ်း လုင်းႁဝ်းယင်းတေသဵတ်ႈၵႃႈသဵတ်ႈၶၼ်မၼ်းလႆႈယူႇ လုင်းႁဝ်းၵေႃႉဢိူဝ်ႈၵူၺ်းၶႃႈၼႃႇ တေၸၢင်ႈႁဵတ်းႁိုဝ်၊ ၵူၺ်းၵႃႈ သင်လုင်းႁဝ်းဝႃႈ တေပၼ်တီႈၶႃႈၼႆၵေႃႈ ၶႃႈတေၸွႆႈလၢတ်ႈပၼ်လႆႈယူႇၵူၺ်းၼင်ႇၵဝ်ႇ” လုင်းႁဵင်ၼၼ်ႉၵေႃႈ ၵႃႈလႆႈယွမ်းပၼ်ၶမ်းလၢဝ်ယဝ်ႉ၊ ၶမ်းလၢဝ်ၼၼ်ႉမႄးတိုတ်ႉၼႃႈမၼ်းသေလၢတ်ႈ “ပေႃးဝႃႈတေႉ တီႈႁူင်းႁဵၼ်းၵေႃႈ လဵၵ်းမုင်းမၼ်းသိၵ်ႇမၼ်းပွင်ႇႁႅင်းၼႃႇ လီလၢႆႈယဝ်ႉၶႃႈဢေႃႈ၊ သင်ဝႃႈငိုၼ်းၼၼ်ႉ ႁဝ်းၶႃႈမႃးဢဝ်ၵႂႃႇသိုဝ်ႉလဵၵ်းမုင်းႁူင်းႁဵၼ်းႁဝ်းဢမ်ႇလီၶႃႈၼႄႇ ပေႃးၶိုၼ်းပၼ်ၶိုၼ်း မၼ်းၵေႃႈႁမ်ႉတေယၢပ်ႇႁေသုၵ်ႉသၵ်ႉမႃးထႅင်ႈႁေၵူၺ်း ႁဝ်းမႃးႁဵတ်းပၼ်ႁူင်းႁဵၼ်းႁဝ်း ႁႂ်ႈမၼ်းလီယူႇ လုၵ်ႈဢွၼ်ႇႁဝ်းၵေႃႈ ႁႂ်ႈပေႃးလႆႈယူႇလီလီဢိတ်ႉၼိုင်ႈၼႆ ၸွင်ႇတေလီၶႃႈႁိုဝ်” “ဢိူဝ်ႈ! ၸိူင်ႉၼင်ႇမေႃသွၼ်လၢတ်ႈမႃးၼႆႉၵေႃႈ ႁမ်ႉလီယူႇၵူၺ်းၼႃသူဝႃႈ” ၶိင်းႁဵင်ၵမ်ႉထႅမ်ၵႂႃႇၸွမ်း။ “ပေႃးပေႃႈႁဵင်ႁဝ်းဝႃႈၼၼ်ၵေႃႈ ဝႃႈၼၼ်ႁေယဝ်ႉလႄႈၼႆ” ၶဝ်ၵေႃႈလႆႈၶေႃႈတူၵ်းလူင်းၵၼ်ၵႂႃႇႁေ မိူဝ်းၵႂႃႇႁိူၼ်းၽႂ်တၢင်းမၼ်းယဝ်ႉ။ ဝၢႆးသေဝၼ်းၼၼ်ႉ ၶမ်းလၢဝ်လႄႈတင်းၶိင်းႁဵင်ၶဝ်ၵေႃႈ ဢမ်ႇပေႃးမႅၼ်ႈၵၼ်သေၵႃႈႁိုဝ်၊ ယွၼ်ႉပိူဝ်ႈၶမ်းလၢဝ် သၢၼ်ၶတ်းလွင်ႈၶိုၼ်ႈယႂ်ႇမၢၵ်ႈမီးၶဝ်လႄႈ ၶတ်းၸႂ်ႁဵတ်းႁႂ်ႈၶမ်းလၢဝ် ဢွၵ်ႇဝၢၼ်ႈၶဝ်ၵႂႃႇ ႁႂ်ႈၵူၼ်းဝၢၼ်ႈၶဝ် ပေႃးဢမ်ႇႁၼ်လီၸွမ်းလႄႈ လၢတ်ႈၵႂၢမ်းသႄႉသွမ်းၶမ်းလၢဝ် လၢတ်ႈလွင်ႈၶမ်းလၢဝ်ဢၼ်ယၢမ်ႈပဵၼ်ၵူၼ်းတူၵ်းၶွၵ်ႈလႄႈ ဢမ်ႇထုၵ်ႇလီဢဝ်မၼ်းမႃးႁဵတ်းပဵၼ်ၶူးၼႆသေ မိူဝ်ႈႁူႉငိၼ်းၼင်ႇၼၼ် ၵူၼ်းဝၢၼ်ႈၶဝ်ၵေႃႈ ဢွၼ်ၵၼ်သိုပ်ႇလၢတ်ႈၵၼ်လူင်ၵႂႃႇ ဢမ်ႇႁိုင်ဢမ်ႇၼၢၼ်း သဵင်ၶၢဝ်ႇၼၼ်ႉၵေႃႈ သမ်ႉပေႃးပၼ်းၸွတ်ႇတူဝ်ႈဢိူင်ႇၶဝ်ၼၼ်ႉယဝ်ႉ။ ၵမ်ႈၽွင်ႈၵေႃႈသၢၼ်ၶတ်း ဢမ်ႇပၼ်ႁႂ်ႈလုၵ်ႈဢွၼ်ႇၶဝ်မႃးၶိုၼ်ႈႁူင်းႁဵၼ်း၊ ၵမ်ႈၽွင်ႈၵေႃႈ ႁၼ်ၶမ်းလၢဝ်ယဝ်ႉ ႁဵတ်းၼႃႈၸင်းသႂ်ႇ၊ ၵမ်ႈၽွင်ႈၵေႃႈယၵ်ႉတူၺ်းသၢႆတႃဢၼ်ဢဵတ်ႇသဵတ်ႇ၊ ၵမ်ႈၽွင်ႈၵေႃႈၶႆႈလၢတ်ႈထိုင်ၸိုဝ်ႈလပ်ႉလင် ႁႂ်ႈၸဝ်ႈမၼ်းငိၼ်းၸိူဝ်းၼႆႉမႃးယဝ်ႉ။ ၽွင်းၼႆႉ လုၵ်ႈႁဵၼ်းဢၼ်မႃးၶိုၼ်ႈႁူင်းႁဵၼ်းၼၼ်ႉၵေႃႈ လႆႈဝႃႈဢေႇတႄႉတႄႉယဝ်ႉ။ ၼင်ႇၵႃႈပဵၼ်မေႃသွၼ်ၵေႃႉၼိုင်ႈၼၼ်ႉ လုၵ်ႈႁဵၼ်းမႃးလၢႆၵေႃႉၵေႃႈ သွၼ်ၵႂႃႇမွၵ်ႈၼၼ်ႉယဝ်ႉ။ သမ်ႉဝႃႈလုၵ်ႈႁဵၼ်းတေမီးဢေႇ သွၼ်ငၢႆႈသေတႃႉ ႁႅင်းဢီးႁိမ်းႁွမ်းၼၼ်ႉ မၼ်းၵပ်ႉၵိၼ်းလႄႈယူႇယၢပ်ႇဝႆႉတႄႉယဝ်ႉ။ ၶဝ်ႈဢွၵ်ႇၽႂ်ၵေႃႈယၢပ်ႇ ၽႂ်ၵေႃႈဢမ်ႇၶႂ်ႈလၢတ်ႈတေႃႇလႄႈ ပၢႆႈၼႃႈပၢႆႈတႃမၼ်းယူႇတႃႇသေႇ ၽႂ်ၵေႃႈဢမ်ႇပၼ်ၼႃႈလီမၼ်း၊ သမ်ႉဝႃႈမၼ်းၶတ်းၸႂ်လၢတ်ႈ ၶတ်းၸႂ်သပ်းလႅင်း လွင်ႈဢၼ်မၼ်းမႃးႁဵတ်းယူႇၼၼ်ႉ ပဵၼ်လွင်ႈလီၵူၺ်း၊ လွင်ႈဝၼ်းလင်ၼၼ်ႉ မၼ်းပဵၼ်လွင်ႈဢၼ်မၼ်းလႆႈႁဵတ်းၽိတ်းၵႂႃႇယဝ်ႉ၊ မၼ်းတေဢမ်ႇပဵၼ်မႃးထႅင်ႈယဝ်ႉၼႆၵေႃႈ ဢမ်ႇမီးၽႂ်ႁပ်ႉထွမ်ႇ၊ ဢမ်ႇမီးၽႂ်ပွင်ႇၸႂ်မၼ်းလႆႈ။ မိူဝ်ႈလႆႈယူႇမိူၼ်ၵူၼ်းထုၵ်ႇပွႆႇၽႃႈၸိူင်ႉၼႆ ဢမ်ႇမီးၽႂ်ယုမ်ႇယမ်ယဝ်ႉၼၼ်ႉ ႁႅင်းၸႂ်၊ ၼမ်ႉၸႂ် ၼၼ်ႉၵေႃႈ ထွတ်ႇထွႆဢွၵ်ႇၵႂႃႇလွႆးလွႆးယဝ်ႉ။ ယၢမ်းၶမ်ႈၶိုၼ်းလိုၵ်းယဵၼ် တႂ်ႈလုၵ်ႈလၢဝ်လႅင်းႁိူဝ်ႈပိူင်းထွင်ႇ သၢႆလူမ်းထူဝ်းထွင်းၽွင်းၶၢဝ်းၵတ်း၊ တၢၼ်ႇလီၼွၼ်းၶူတ်းၽႃႈဢုၼ်ႇဢုၼ်ႇသေလပ်းၵႂႃႇယဝ်ႉ ၵူၺ်းသမ်ႉၼွၼ်းႁဵတ်းႁိုဝ်ၵေႃႈဢမ်ႇလပ်းလႆႈလႄႈ ၸင်ႇႁွင်ႉၸူးၼၢႆးၶမ်းလႅင်ဢၼ်ၼွၼ်းလပ်းယူႇၼၼ်ႉ။ “ၼၢႆး..လပ်းယဝ်ႉႁႃႉ” “ဢိုမ်ႈ..” “လပ်းယဝ်ႉတိုၵ်ႉတွပ်ႇလႆႈယူႇလႃႇ” “ႁူႉယူႇဝႃႈၵူၼ်းၼွၼ်း တိုၵ်ႉထၢမ်ယူႇလႃႇၶႂ်ႈၼွၼ်းၵေႃႈၼွၼ်း ဢမ်ႇၶႂ်ႈၼွၼ်းၵေႃႈလုၵ်ႉႁေလႄႈ မၼ်းၸၢင်ႈယၢပ်ႇသင်” “ၶႂ်ႈၼွၼ်းယူႇၵူၺ်း ၵူၺ်းၵႃႈၼွၼ်းဢမ်ႇလပ်းၼၼ်ႉယိုင်ၼႃႇ” ယဵၼ်ၵႂႃႇၵႅပ်ႉၼိုင်ႈသေ ၶိုၼ်းလၢတ်ႈထႅင်ႈ “ၶႃႈမိူဝ်းႁိူၼ်းၶိုၼ်းဢမ်ႇလီႁႃႉၼၢႆး” ၼၢႆးတႄႉၵေႃႈဢမ်ႇတွပ်ႇသင်ၶိုၼ်း။ “ၶႃႈဝႃႈၶႃႈပဵၼ်ၶူးဢမ်ႇလႆႈယဝ်ႉ မၼ်းယၢပ်ႇတေႉယဝ်ႉ” သဵင်မၼ်းလႅၵ်ႈလၢႆႈၵႂႃႇ ၼမ်ႉတႃမၼ်းၵေႃႈလႆဢွၵ်ႇမႃး ၶူႈၼင်ၵေႃႈတၼ်မႃး သမ်ႉဝႃႈၼၢႆးဢမ်ႇလႆႈႁၼ်ၵေႃႈ ႁူႉငိၼ်းလႆႈယူႇ။ “ၶႂ်ႈႁႆႈၵေႃႈႁႆႈဢွၵ်ႇမႃးလႄႈ” ၶမ်းလၢဝ်ၵေႃႈ ပွႆႇသဵင်ႁႆႈမၼ်းဢွၵ်ႇမႃးတေႃႇမၼ်းပေႃးယဵၼ်ၵႂႃႇ ၼၢႆးၸင်ႇၶိုၼ်းသိုပ်ႇလၢတ်ႈထႅင်ႈ “လွင်ႈၶဵင်ႇတႃႉၼၼ်ႉ တႃႇႁႂ်ႈႁဝ်းဢဝ်ဢွင်ႇပေႉ ဢမ်ႇၸႂ်ႈတႃႇလႅၼ်ႈပၢႆႈလူး၊ ၸဵပ်းၽွင်ႈလူမ်ႉၽွင်ႈၵေႃႈ ဢမ်ႇပဵၼ်သင် မၼ်းႁူႉတိုၼ်းမီးယႃႈယႃတႃႇယူတ်းယႃႁႂ်ႈၶႅၼ်းမႃးၶိုၼ်းလႆႈယူႇလူး” လၢတ်ႈဢဝ်ၶမ်းလၢဝ် သမ်ႉပေႃးဝူၼ်ႉႁၼ်ႁၢင်ႈမၼ်း ၼႂ်းဝၼ်းဢၼ်မၼ်းလူမ်ႉယူႇၼႂ်းၾူၼ်ဝၼ်းၼၼ်ႉသေ ၶိုၼ်းထၢမ်ၸူးၼၢႆးၵႂႃႇ။ “ၶႃႈသမ်ႉတေလႆႈႁဵတ်းႁိုဝ်..ၶႃႈဢမ်ႇႁူႉဝႃႈတေလႆႈႁဵတ်းသင်” “ဢမ်ႇလူဝ်ႇဝူၼ်ႉသင်သေ လပ်းတႃယဝ်ႉ ၼွၼ်းၵႂႃႇလႄႈ” သဵင်ၶႃသွင်ၵေႃႉၵေႃႈ တဵတ်ႇယဵၼ်ႁၢႆၵႂႃႇၼႂ်းလပ်းသိင်ႇၼၼ်ႉႁင်းၽႂ်ႁင်းမၼ်းယဝ်ႉ။ ဝၢႆးပၢင်ၵုမ်ယဝ်ႉၵႂႃႇ ဝူင်ႈၵေႃႈ တီႈႁူင်းႁဵၼ်းၼၼ်ႉ ဢမ်ႇလႆႈႁၼ်လဵၵ်းမုင်းသေၽႅၼ်ႇလႄႈ မိူဝ်ႈမၼ်းဝူၼ်ႉထိုင်လွင်ႈၼႆႉ ၸင်ႇတေပွင်ႇၸႂ်ဝႃႈ လွင်ႈဢၼ်မၼ်းလႆႈၶၢမ်ႇပိူၼ်ႈသႄႉသွမ်း ႁၼ်ၽိတ်းၼိူဝ်မၼ်းၼၼ်ႉ ပဵၼ်ၵွပ်ႈလွင်ႈၼႆႉၵူၺ်းယဝ်ႉၼႆသေ၊ မိူဝ်ႈပဵၼ်ၸိူင်ႉၼၼ် မၼ်းၵေႃႈဢမ်ႇယွမ်းသုမ်း သိုပ်ႇဢႅၼ်ႇလႅၼ်ႈၵႂႃႇတၢင်းႁိူၼ်းလုင်းႁဵင်ၶဝ်၊ မိူဝ်းႁွတ်ႈၵၢင်တၢင်းယဝ်ႉ မၼ်းၸင်ႇတေၶုၵ်းၸႂ်လႆႈ ၵူၼ်းၸိူင်ႉၼင်ႇလုင်းႁဵင်ၼၼ်ႉ ၵွမ်ႉၵႂႃႇလၢတ်ႈၵူၺ်း ဢမ်ႇႁဵတ်းသင်လႆႈၼႆ ဝိၼ်ႇဝၢႆႇပွၵ်ႈမႃးၶိုၼ်းသေ မႄးသေႃႇသူၼ်းယူင်းၵဝ်း ပွင်ႉၶၢင်းၵႂႃႇၸွမ်းၵူၼ်းဝၢၼ်ႈၸိူဝ်းၼၼ်ႉ လွင်ႈဢၼ်ဝႃႈ လုင်းႁဵင်ၼၼ်ႉ ၶႂ်ႈၵဵပ်းငိုၼ်းၼၼ်ႉဝႆႉႁင်းၵူၺ်းလႄႈ ဢမ်ႇၶႂ်ႈသိုဝ်ႉလဵၵ်းမုင်းၶႃးပၼ်ႁူင်းႁဵၼ်းသေ တင်ႈၸႂ်ႁႃတၢင်းၽိတ်း ႁႂ်ႈမၼ်းမိူဝ်းၼႆယူႇ။ မိူဝ်ႈမၼ်းလၢတ်ႈၸိူင်ႉၼႆ ၵူၼ်းၸိူဝ်းဢၼ်သေလၢႆငိုၼ်းၼၼ်ႉၵေႃႈ မီးလွင်ႈဢမ်ႇႁၢၼ်ႉၸႂ်မႃး မီးၵၢင်ၸႂ်ဢမ်ႇႁၼ်လီၶိင်းႁဵင်ၶဝ်မႃး၊ ၵမ်ႈၽွင်ႈၵေႃႈပွင်ႉ ၵမ်ႈၽွင်ႈၵေႃႈလႃႇ ၵမ်ႈၽွင်ႈၵေႃႈဝႃႈ ၶၢင်းၼေၵၼ်မႃးယူႇယဝ်ႉ။ လုၵ်ႈဢွၼ်ႇႁဵၼ်းၶဝ်ၵေႃႈ ဢူႈမႄႈၶဝ်ႁႂ်ႈမႃးၶိုၼ်ႈႁဵၼ်းမိူၼ်ၵဝ်ႇၶိုၼ်းယဝ်ႉ။ ၶမ်းလၢဝ်ၵေႃႈ ၸွမ်းၼင်ႇပၢင်သွၼ်ဢၼ်မၼ်းလႆႈၵႂႃႇၶိုၼ်ႈႁဵၼ်းမႃးၼၼ်ႉ လႆႈဢဝ်မႃးၸႂ်ႉတိုဝ်းတေႉၼင်ႇဝႃႈ၊ ဝၼ်းယဝ်ႉဝၼ်းသႂ်ႇၸႂ်သႂ်ႇႁႅင်း ပူင်သွၼ်လိၵ်ႈသွၼ်လၢႆးပၼ်တီႈလုၵ်ႈႁဵၼ်းၶဝ်ၵႂႃႇ ၼင်ႇငၢႆႈလူမ်လိူဝ်သေၵူႈပွၵ်ႈ၊ မၼ်းမေႃဝၢင်းၽႅၼ်မႃး ႁူႉလွၵ်းလၢႆးၵၢၼ်ၸတ်းၵၢၼ်ၶၢဝ်းယၢမ်း ၸတ်းၵၢၼ်လုၵ်ႈႁဵၼ်းၶဝ်မႃး မၼ်းၵေႃႈႁဵတ်းၵၢၼ်ငၢႆႈမႃး။ မိူဝ်ႈႁၼ်လုၵ်ႈႁဵၼ်းၶဝ် ႁွင်ႉလၢတ်ႈဢၢၼ်ႇသဵင်လင် သဵင်ၶဝ်ၼၼ်ႉၵေႃႈ ပဵၼ်သိူင်းပဵၼ်သိူင်း ယွၼ်ႈတွင်ႈထိုင်ႁူ ပေႉၵႅၼ်ႇလီသိူဝ်းၸွမ်း တၢၼ်ႇသဵင်ၵႂၢမ်းဝၢၼ်ႁူၼၼ်ႉယဝ်ႉ၊ လႆႈႁၼ်ၶဝ်ဢႅၼ်ႇလႅၼ်ႈလမ်းၵၼ် မၢင်ပွၵ်ႈတေသုၵ်ႉသၵ်ႉတႃယူႇသေတႃႉ သဵင်ၶူဝ်သဵင်ႁွင်ႉသႅၼ်ႇၶဝ်ၼၼ်ႉ ႁဵတ်းႁႂ်ႈႁူင်းႁဵၼ်းပေႃးလီလူလီတူၺ်းမႃးလိူဝ်ၵဝ်ႇ ၼၼ်ႉယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ

['ၸိူင်းၸၢတ်ႈပၢၼ်', 'ၸိူင်းတႆး']

2024-11-04T13:24:13

https://tainovel.com/ai-%e1%80%95%e1%80%af%e1%81%bc%e1%80%ba%e1%82%88%e1%80%90%e1%82%83%e1%82%87%e1%80%9c%e1%80%ad%e1%81%b5%e1%80%ba%e1%82%88%e1%80%9c%e1%81%a2%e1%82%86%e1%80%b8%e1%80%90%e1%82%86%e1%80%b8/

AI ပုၼ်ႈတႃႇလိၵ်ႈလၢႆးတႆး

ၸွမ်းၼင်ႇၽူႈတႅမ်ႈလိၵ်ႈလႆႈလူမႃးၼႂ်းပပ်ႉလိၵ်ႈ AI Superpowers ၼၼ်ႉ မၼ်းလၢတ်ႈဝႆႉဝႃႈ မိူဝ်ႈထိုင်မႃးၵၢပ်ႈပၢၼ် AI ယဝ်ႉၼႆ ပဵၼ်ၵၢပ်ႈပၢၼ်ဢၼ်တေလႆႈပိုင်ႈဢိင် ၶေႃႈမုၼ်းတင်းၼမ်လႄႈ ၶွမ်ႇၽိဝ်ႇတိူဝ်ႇဢၼ်ဝႆးၽႂ်း ၵူၼ်းလူင်ႉလႅၼ်ႇႁူႉမေႃ ဢမ်ႇလူဝ်ႇၵူၼ်းၵတ်ႉၶႅၼ်ႇၼႃႇၵေႃႈ ၶူင်သၢင်ႈမၼ်းဢွၵ်ႇမႃး AI လႆႈယဝ်ႉ။ ၵွပ်ႈၼၼ်လႄႈ တွၼ်ႈတႃႇ AI ပေႃးတေၵိူတ်ႇဢွၵ်ႇမီးမႃးၼႂ်းတႆးႁဝ်းၼၼ်ႉ ၽူႈလူင်ႉလႅၼ်ႇတႆးႁဝ်းၶဝ်ၵေႃႈ ၶတ်းၸႂ်ၶူင်သၢင်ႈဝႆႉယူႇ၊ ၵူၺ်းၵႃႈ မၼ်းဢမ်ႇပႆႇမီးႁႅင်းပိူင်းလႅင်းၼႄႁၼ် ႁႂ်ႈၵၼ်ဢွၼ်ၵမ်ႉထႅမ်မၼ်းလႆႈ မိူၼ်ၼင်ႇလူင်ပွင်ၸိုင်ႈမိူင်းပိူၼ်ႈ ဢၼ်မီးတင်းႁႅင်းငိုၼ်း၊ ႁႅင်းၶေႃႈမုၼ်း၊ ႁႅင်းၵူၼ်း လႄႈ ၶိူင်ႈမိုဝ်းၶိုၵ်ႉၶႅမ်ႉလီၼၼ်ႉလႆႈ။ မိူၼ်ၼင်ႇမိူင်းၶႄႇ ဢၼ်လမ်းၶိုတ်းဢမေႇရိၵၢၼ်ႇၼၼ်ႉၵေႃႈ ၵွပ်ႈပိူဝ်ႈ ၶဝ်မီးၶေႃႈမုၼ်းၼမ်လႄႈ မီးလူင်ပွင်ၸိုင်ႈၵမ်ႉထႅမ်၊ မီးၸဝ်ႈပၢႆးမၢၵ်ႈမီး ဢၼ်ႁတ်းလူင်းတိုၼ်း၊ မီးၵူၼ်းလူင်ႉလႅၼ်ႇၽၢႆႇ software ပဵၼ်မိူင်းလဵဝ် ဢၼ်ၶိုၼ်ႈမႃးၶႄႉၶဵင်ႇၵၼ်တင်း ဢမေႇရိၵၢၼ်ႇလႆႈ ၼၼ်ႉယဝ်ႉ။ ၽူႈၶူင်သၢင်ႈ AI ပုၼ်ႈတႃႇတႆး ၼၼ်ႉၵေႃႈမီးမႃးယဝ်ႉ၊ တွၼ်ႈတႃႇတေၶူင်သၢင်ႈဢွၵ်ႇမႃး ႁႂ်ႈမၼ်းၸႂ်ႉတိုဝ်းလႆႈလီၼၼ်ႉတႄႉ တေလႆႈၸႂ်ႉၶၢဝ်းယၢမ်းႁိုင်မိူၼ်ၵၼ်ယဝ်ႉ၊ ၵွပ်ႈပိူဝ်ႈၶေႃႈမုၼ်းလိၵ်ႈလၢႆးတႆးႁဝ်း ဢၼ်မီးၼိူဝ်ၼႅင်ႈၵွင်ႉသၢၼ် လႅင်းၼႅတ်ႇ တႃႇတေဢဝ်ၵႂႃႇပွၼ်ႈသွၼ်ပၼ်တီႈ AI ႁႂ်ႈပေႃးႁူႉၸၵ်းလိၵ်ႈတႆးၼၼ်ႉ ယင်းတိုၵ်ႉမီးဢေႇႁႅင်းၼႃႇ၊ ယင်းတိုၵ်ႉလူဝ်ႇထႅင်ႈတင်းၼမ် လႄႈ လူဝ်ႇထႅင်ႈလိၵ်ႈလၢႆလၢႆမဵဝ်း လၢႆလၢႆပၢႆး ၼၼ်ႉယဝ်ႉ။ ၽူႈၶူင်သၢင်ႈ AI တႆးႁဝ်းၵေႃႉၼိုင်ႈ လႆႈလၢတ်ႈၼႄဝႃႈ လိၵ်ႈတႆးႁဝ်း တေပွၼ်ႈပၼ် AI ၸိူင်ႉႁိုဝ်ၵေႃႈ မၼ်းတေဢွၵ်ႇမႃးပၼ်ႁဝ်းၸိူင်ႉၼၼ် သင်ႁဝ်းသွၼ်ပၼ်မၼ်းၽိတ်းၵႂႃႇၵေႃႈ မၼ်းၵေႃႈ တေဢွၵ်ႇမႃးၶေႃႈမုၼ်းဢၼ်ၽိတ်းပၼ်ႁဝ်းၶိုၼ်းယဝ်ႉ၊ ပိူင်တႅၵ်ႈမၼ်း ပေႃးဢဝ်လိၵ်ႈတႆးၵဝ်ႇ သွၼ်ပၼ်မၼ်းၼမ်ၵေႃႈ မၼ်းၵေႃႈတေႁူႉၸၵ်းလိၵ်ႈတႆးၵဝ်ႇၼမ် သင်ႁႅင်းလိၵ်ႈတႆးမႂ်ႇဢမ်ႇၶိုတ်းမၼ်းလႆႈၸိုင် ႁဝ်းတေၸၢင်ႈ ၸႂ်ႉတိုဝ်းလိၵ်ႈတႆးၵဝ်ႇၵႂႃႇၵူၺ်း၊ ၶႂ်ႈဝႃႈ ႁႅင်းလိၵ်ႈဢၼ်လႂ်ၼမ် မၼ်းလႆႈၶေႃႈမုၼ်းတီႈလႂ်ၼမ် မၼ်းၵေႃႈတေဢွၵ်ႇမႃးပၼ်ၸိူင်ႉ ၼၼ်ယဝ်ႉ။ ပုၼ်ႈတႃႇလဵပ်ႈႁဵၼ်းလွင်ႈ AI တႆးႁဝ်းၼၼ်ႉ မီးဝႅပ်ႉသၢႆႉ ၽႃႇသႃႇတႆး ပၼ်ႁဝ်းၶႃႈလဵပ်ႈႁဵၼ်းလႆႈတီႈ noernova.com ၼႆမႃးယူႇ၊ ႁႂ်ႈပေႃးပဵၼ်ၵၢၼ်ၸွႆႈထႅမ် လိၵ်ႈလၢႆးတႆး ပုၼ်ႈတႃႇၽူႈၶူင်ႈသၢင်ႈၶဝ် တေႁဵတ်းဢွၵ်ႇမႃး chat GPT လႆႈငၢႆႈၼၼ်ႉၵေႃႈ မိူၼ်ၼင်ႇ ၵၢၼ်ၸႂ်ႉတိုဝ်း တႆးတိပ်ႉ taitip.com ၸိူဝ်းၼႆႉၵေႃႈ မီးၽွၼ်းလီတႄႉတႄႉၶႃႈဢေႃႈ။ တႆးတိပ်ႉ taitip ၼႆႉ ပဵၼ်ပုၼ်ႈတႃႇၵူၼ်းမီးၶေႃႈထၢမ်ၵူႈလွင်ႈလွင်ႈ ဢၼ်ၶႂ်ႈႁူႉလႄႈ ပုၼ်ႈတႃႇၵူၼ်းႁူႉမေႃၶဝ်တေလႆႈတွပ်ႇပၼ်ၶေႃႈထၢမ် ပဵၼ်ဝႅပ်ႉသၢႆႉဢၼ်လီၸႂ်ႉတိုဝ်းဢၼ်ၼိုင်ႈ တႃႇလႅၵ်ႈလၢႆႈပိုၼ်ႉႁူႉပၢႆးႁၼ်ၵၼ်၊ ပဵၼ်တီႈၵဵပ်းၶေႃႈမုၼ်း လိၵ်ႈလၢႆးတႆးႁဝ်း ပေႃးတေမီးၼိူဝ်လႅင်းၼဵတ်ႇၼမ်ၼမ်လႄႈ ပုၼ်ႈတႃႇၵူၼ်းဢမ်ႇႁူႉ ပေႃးတေႁူႉမႃး၊ ပုၼ်ႈတႃႇၵူၼ်းႁူႉ ပေႃးတေပိုၼ်ၽႄတၢင်းႁူႉပၼ်လႆႈလွတ်ႈလႅဝ်း။ ၸုမ်းၽူႈၶူင်သၢင်ႈၶဝ် လႆႈသၢင်ႈဢွၵ်ႇမႃးၼၼ်ႉ ယုမ်ႇဝႃႈ တေပဵၼ်ပုၼ်ႈတႃႇတႆးႁဝ်း လႆႈၸႂ်ႉတိုဝ်းၵၼ်ယဝ်ႉ သင်ဢမ်ႇဢမ်ႇၸႂ်ႈပုၼ်ႈတႃႇတႆးႁဝ်း ၽႂ်သမ်ႉတေမႃးၸႂ်ႉတိုဝ်းမၼ်း ဢၼ်ၼႂ်းမၼ်းမီးလိၵ်ႈတႆးဝႆႉၼၼ်ႉ ၼႆဢေႃႈ။ တႃႇလိၵ်ႈလၢႆးတႆးႁဝ်း ႁႅင်း AI တႆးႁဝ်း ပေႃးတေၶိုၼ်ႈယႂ်ႇၵႂႃႇမိူဝ်းၼႃႈလႆႈၵႆ ႁႂ်ႈပေႃးလမ်းၶိုတ်းပိူၼ်ႈလႆႈၼၼ်ႉ ႁဝ်းၶႃႈၵူႈၵေႃႉၵူႈၵူၼ်းၸွႆႈၵၼ်လႆႈယူႇၶႃႈ၊ ဢမ်ႇဝႃႈတႅမ်ႈလိၵ်ႈတႆးႁဝ်း တၢင်ႇၼိူဝ်ၾဵတ်ႉပုၵ်ႉၸိူဝ်းၼႆႉၵေႃႈ ယင်းတေၸၢင်ႈပဵၼ် ၵၢၼ်ပွၼ်ႈသွၼ်ပၼ်ၶေႃႈမုၼ်းဢၼ်ၼိုင်ႈမိူၼ်ၵၼ်ၶႃႈ ယဝ်ႉ။ ၼင်ႇၵႃႈဝူၼ်ႉလႆႈၶႆႈၸၢင်ႈသေ လႆႈတႅမ်ႈမႃးၵူၺ်းလႄႈ ဢမ်ႇၸႂ်ႈၵူၼ်းလူင်ႉလႅၼ်ႇၵူၼ်းႁူႉမေႃ တေၸၢင်ႈလၢတ်ႈၽိတ်းၵေႃႈမီးယူႇၶႃႈ ပေႃးၽိတ်းၵေႃႈၸွႆႈၵႄႈၶႆပၼ်သေၵမ်း။ ၼပ်ႉယမ်ထိုင် ၽူႈလူလိၵ်ႈႁဝ်းၶဝ်တင်းသဵင်ႈယူႇဢေႃႈ တႅမ်ႈ−ငဝ်မွင်မိုတ်းမူဝ်း 02/11/2024

['ပွင်ႈၵႂၢမ်း', 'ၵူႈလွင်ႈလွင်ႈ']

2024-10-26T03:20:10

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8%e1%82%81/

ၸိုၼ်ႇႁႅင်း တွၼ်ႈသၢဝ်းႁူၵ်း

တွၼ်ႈသၢဝ်းႁူၵ်း ၵၢင်ၼႂ်ၸဵမ်ၸဝ်ႉ ၶမ်းလၢဝ်ၵေႃႈဢွၵ်ႇၶၢဝ်းတၢင်း ၽၢတ်ႇယၢၼ်မိူဝ်းၵႂႃႇဝၢၼ်ႈဢုင်ၼၼ်ႉလွႆးလွႆးယဝ်ႉ၊ သမ်ႉဝႃႈထူဝ်ႈၼၼ်ႉတေၵႂႃႇတၢင်းၼႃႈတိၵ်းတိၵ်းသေတႃႉ သၢႆတႃၶမ်းလၢဝ်ၼၼ်ႉတႄႉ ယင်းပႆႇၽၢတ်ႇဝၢၼ်ႈဢုင်ၼၼ်ႉလႆႈ ဝၢႆႇယၵ်ႉတူၺ်းၸွမ်းတေႃႇပေႃးလပ်ႉတႃမၼ်းၵႂႃႇယဝ်ႉ။ ပေႃးမႃးဝူၼ်ႉတူၺ်း ၶၢဝ်းတၢင်းဢွၼ်ႇလၢႆလိူၼ်ၼၼ်ႉ မၼ်းၵေႃႈ လႆႈႁဵတ်းလႆႈသၢင်ႈမႃးပဵၼ်လၢႆၸိူဝ်ႉလၢႆလွင်ႈ၊ လႆႈႁိူဝ်ႉၵွပ်ႈမၼ်းၵေႃႈဢမ်ႇဢေႇ လႆႈတုၵ်ႉၵွပ်ႈမၼ်းၵေႃႈ ၼမ်ဝႃႈၼမ်ယဝ်ႉ။ ဢွင်ႈတီႈၼၼ်ႈ မၼ်းပၼ်တူဝ်ထူပ်း တၢင်းႁူႉ၊ တၢင်းသိူဝ်း တွၼ်ႈတႃႇမၼ်း မိူၼ်ပဵၼ်ႁူင်းႁဵၼ်းလင်ႈၼိုင်ႈတွၼ်ႈတႃႇမၼ်း ဢၼ်မၼ်းတေၵႂႃႇႁႃႁဵၼ်းထႅင်ႈတၢင်ႇတီႈဢမ်ႇလႆႈ ၼၼ်ႉယဝ်ႉ။ “မွၼ်းမွၼ်းၼႃႈႁူင်းႁဵၼ်းဢွၼ်ႇႁဝ်း” သိုပ်ႇၶိုၼ်ႈႁူၺ်ႈၶိုၼ်ႈၵွင်းလူင်မိူဝ်းၵႂႃႇတိၵ်းတိၵ်းယဝ်ႉ၊ ၼင်ႇဝႃႈ ၵမ်းမိူဝ်းမၼ်းၼၼ်ႉတႄႉ တၢင်းၼၼ်ႉၵေႃႈပေႉမိူဝ်းငၢႆႈၼႃႇဢမ်ႇႁူႉ၊ ၵၢင်ဝၼ်းတဵင်ႈၵူၺ်းပေႃးထိုင်ႁိူၼ်းယဝ်ႉ။ မိူဝ်းထိုင်ႁိူၼ်းယဝ်ႉ တီႈႁိူၼ်းသမ်ႉႁပ်းၽၵ်းတူဝႆႉ ၵၢၵ်ႇသေႃးၵေႃႈဢမ်ႇမီး၊ ၶဝ်ႈၵေႃႈတွင်ႉမႆႈ ဢမ်ႇႁူႉတေၵႂႃႇတၢင်းလႂ် ပႆလူင်မိူဝ်းၵႂႃႇတၢင်းႁိူၼ်းဢူၺ်းၵေႃႉမၼ်း ၼၢင်းၸၢမ်ၶဝ်ၼၼ်ႉယဝ်ႉ။ ၼၢင်းၸၢမ်ဢၼ်တိုၵ်ႉဢဝ်လုၵ်ႈဢွၼ်ႇမၼ်း ၵိၼ်ၼူမ်းယူႇၼႂ်းတၵ်းၼၼ်ႉၵေႃႈ ႁၼ်မၼ်းၶဝ်ႈႁိူၼ်းမႃးၼႆ ၼႅတ်ႈတၵ်ႉမၼ်းၵမ်းလဵဝ်။ “ဢေးၶမ်းလၢဝ်!! မႂ်းႁၢႆၵႂႃႇလႂ်မႃးလႃႇ.. ဢေးၼုမ်ႇလိုၼ်းဝႃႈမႂ်းပွၵ်ႈမႃးႁိူၼ်းယဝ်ႉ ၵဝ်မိူဝ်းႁႃတီႈႁိူၼ်းၵေႃႈႁမ်ႉဢမ်ႇႁၼ်မႂ်း” “ယွၼ်းၵိၼ်ၶဝ်ႈဢိၼ်ႉလူႉ” “ၵပ်းသိုပ်ႇၵေႃႈဢမ်ႇလႆႈ..ဢမ်ႇၸႂ်ႈဝႃႈၵႂႃႇၵိၼ်ၶဝ်ႈယူႇၼႂ်းၶွၵ်ႈၼၼ်ႉမႃးႁႃႉ” “မီးၽၵ်းႁင်လႃႇ..” တၢင်းပႆတၢင်းၵႂႃႇၽုၺ်ႇတူၺ်းမေႃႈၶဝ်ႈမေႃႈၽၵ်းၶဝ် ၸိူင်ႉၼင်ႇမၼ်းၵႆႉႁဵတ်းယူႇတႃႇသေႇၼၼ်ႉယဝ်ႉ။ “ဢမ်ႇမီးၶဝ်ႈမီးၽၵ်းႁင်ယဝ်ႉယူဝ်ႉ ဢူႈဢေးလႅင်ၶဝ်မႃးၵိၼ်မူတ်းယဝ်ႉ ၵဝ်ၵေႃႈဢမ်ႇတၼ်းႁဵတ်းလူင်” “ဢိူဝ်ႈ..” ၶမ်းလၢဝ်ၵေႃႈ ဢဝ်ၶဝ်ႈတၵ်းသႂ်ႇမေႃႈပဝ်ႇၼၼ်ႉသေ သုၵ်ႈၶဝ်ႈမၼ်းယူႇသၢဝ်ႈသၢဝ်ႈယဝ်ႉ၊ ၸင်ႇၶိုၼ်းၶုၵ်းၸႂ်လႆႈ ပေႃးၵၢင်ၶမ်ႈလုၵ်ႉႁူင်းႁဵၼ်းပွၵ်ႈၶိုၼ်းႁိူၼ်းၼႆ လႆႈႁၼ်ၼၢႆးႁုင်ၶဝ်ႈယူႇတီႈၵၢင်ၸၢၼ်းၼၼ်ႉႁေ ႁွင်ႉလၢတ်ႈတေႃႇမၼ်းယူႇ၊ မၢင်ပွၵ်ႈၵေႃႈ ႁႂ်ႈမၼ်းၵေႃႉသုၵ်ႈႁေယဝ်ႉ ဢဝ်ၵႂႃႇတင်ႈၼိူဝ်ၾႆး၊ ပေႃးႁုင်ၶဝ်ႈယဝ်ႉၵေႃႈ လိူၵ်ႈၽၵ်းၵႂႃႇၸွမ်း၊ ၶဝ်ႈသုၵ်းယဝ်ႉၵေႃႈ သိုပ်ႇႁဵတ်းၽၵ်းထႅင်ႈ သမ်ႉဝႃႈမၼ်းဢမ်ႇမေႃႁဵတ်းၵေႃႈ ၼၢႆးတေလၢတ်ႈႁႂ်ႈမၼ်း ဢဝ်မေႃႈမႃးတင်ႈပၼ်ဢိတ်ႉၼိုင်ႈလူး၊ သႂ်ႇပၼ်ၼမ်ႉမၼ်းၽွင်ႈလူး၊ ဢဝ်ၽၵ်းမႃးသႂ်ႇလႄႈ၊ သႂ်ႇပၼ်ၵိူဝ်ဢိတ်ႉၼိုင်ႈ ယူႇၵႂႃႇယူႇမႃး ဢဝ်မၼ်းသမ်ႉပေႃး မေႃႁုင်ၶဝ်ႈႁဵတ်းၽၵ်းၵႂႃႇယဝ်ႉ။ ၼၢင်းၸၢမ်ႁၼ်ဢူၺ်းၵေႃႉမၼ်း ဢၼ်ဢမ်ႇတွၼ်ႉၶဝ်ႈသွင်ႇၾႆး ႁင်းၵူၺ်းမၼ်းႁေပွၵ်ႈၼၼ်ႉလႄႈ ယၢမ်ႈပဵၼ်ၵူၼ်းၵေႃႉၼင်ႈပႂ်ႉၵိၼ်ၵူၺ်းၼၼ်ႉ ပဵၼ်ဢၼ်လၢၵ်ႇလၢႆးတႃႇမၼ်းၼႃႇ ၼႅတ်ႈငွၵ်ႈၸွမ်းတူၺ်း မိူဝ်ႈၶမ်းလၢဝ်တိုၵ်ႉၶူဝ်ႈၽၵ်းယူႇၼၼ်ႉ “မႂ်းႁဵတ်းႁင်ယူႇလႃႇ ဢဝ်သွင်ႇၾႆးၵဝ်ပဵၼ်ၽဝ်ႇတဝ်ႈႁေယဝ်ႉယူဝ်ႉၵမ်ႉမႃး” ၶမ်းလၢဝ်ၵေႃႈ သဵင်ၶူဝ်ႈၽၵ်းမၼ်းလင်ၼႃႇလႄႈ ငိၼ်းသဵင်ယူႇဢမ်ႇႁူႉၶေႃႈမၼ်းလီသေ တွပ်ႇၵႂႃႇ “ဢိူဝ်ႈ” ၶႅၼ်ၼၢင်းၸၢမ်ဢၼ်ႁွပ်ႇလုၵ်ႈဢွၼ်ႇမၼ်းဝႆႉယူႇၼၼ်ႉ ပေႃးဢူၼ်ႈလူင်ၵႂႃႇ “မႂ်းယႃႇႁဵတ်း!!..” ၶမ်းလၢဝ်ၵေႃႈဢမ်ႇထွမ်ႇ သိုပ်ႇႁဵတ်းၵႂႃႇထႅင်ႈ ၵမ်ႉၵေႃႈ ၽၵ်းၵမ်ႇၸွၼ်း ဢၼ်မီးယူႇၼႂ်းသႃႉၼၼ်ႉ ပေႃးမႃးသုၵ်းတမ်းယူႇၼႂ်းဝၢၼ်ႇၼိူဝ်ၽိူၼ်ၼၼ်ႉယဝ်ႉ။ တွင်ႉမႆႈၼႃႇယဝ်ႉလႄႈ ၶဝ်ႈပႆႇသုၵ်း ၼင်ႈႁေၵိၼ်ၽၵ်းလဵၼ်ႈယူႇ ၼၢင်းၸၢမ်ၵေႃႈ မႃးၼင်ႈၸွမ်း “ၵိၼ်လႆႈယူႇႁႃႉၼၼ်ႉ” “ၵိၼ်တူၺ်းလႄႈ” ၶမ်းလၢဝ်ၵေႃႈ ဢဝ်မိုဝ်းမၼ်းယိပ်းပွႆႇသႂ်ႇၼႂ်းသူပ်းၼၢင်းၸၢမ်ၵႂႃႇ ဢၢၼ်းထဵင်ၶိုၼ်းယူႇ ၵူၺ်းၵႃႈ မိူဝ်ႈဢႃႈသူပ်းၵေႃႈ ၽၵ်းၼၼ်ႉတူၵ်းလူင်းၵႂႃႇမီးယူႇၼႂ်းသူပ်းယဝ်ႉ။ “ဢိူဝ်ႈ..ႁမ်ႉဝၢၼ်ၵျႃႉၵဝ်ႇမႂ်း၊ တေႉၼႆႉ မႂ်းၵႂႃႇယူႇလႂ်မႃးလႃႇ မေႃႁုင်ၶဝ်ႈႁဵတ်းၽၵ်းႁေ၊ ပိူၼ်ႈသွၼ်မိူဝ်ႈယူႇၼႂ်းၶွၵ်ႈႁႃႉတေႃႈ” “မႂ်းတူၺ်းၵဝ်ၼႆႉ လႅပ်ႈပဵၼ်ၶီႈၶွၵ်ႈဝႆႉႁႃႉ” “ဢိူဝ်ႈ..ၶွင်ငိၼ်းဝႃႈၶမ်ႈမႂ်းမႃးၼၼ်ႉ ၵႂႃႇၽိတ်းႁူဝ်ပိူၼ်ႈႁေၺႃးၶွၵ်ႈၼႆၼႃႇ ဝၢႆးၼၼ်ႉၵေႃႈ ဢမ်ႇငိၼ်းၶၢဝ်ႇငၢဝ်းမႂ်းႁေပွၵ်ႈယဝ်ႉယိုင်” “ထၢၼ်ႈဝႃႈၵဝ်တူၵ်းၶွၵ်ႈ မႂ်းတမ်ႉဢမ်ႇၵႂႃႇၸႂ်းလႃႇႁမ်ႉ” “တင်းလုၵ်ႈဢွၼ်ႇႁေတေႁဵတ်းႁိုဝ်ၵႂႃႇ..” “ၵဝ်ဢမ်ႇလႆႈၵႂႃႇယူႇၼႂ်းၶွၵ်ႈ ၵဝ်ၵႂႃႇယူႇတၢင်းဝၢၼ်ႈဢုင်ပုၼ်ႉၼေႈ” “ဝၢၼ်ႈဢုင်!! တၢင်းလႂ်ပုၼ်ႉလႃႇ ႁၢင်ႈၵဝ်ဢမ်ႇယၢမ်ႈငိုၼ်းႁေပွၵ်ႈ” “ဝၢၼ်ႈဢၼ် ၶီႇထူဝ်ႈပဵၼ်ႁၢင်ႈဝၼ်းၸွင်ႇၵွႆႈထိုင်၊ ဝၢၼ်ႈဢၼ်မီးၶီႈၵူမ်ႇၶီႈဢုင်၊ ဝၢၼ်ႈဢၼ်မီးတူၼ်ႈမႆႉပႃႇမႆႉၶဵဝ်ၸိဝ်းငိဝ်း၊ ဝၢၼ်ႈဢၼ်မီးၼႃးလွမ်ႉႁွပ်ႈဝႆႉ၊ ဝၢၼ်ႈဢၼ်မီးႁူင်းႁဵၼ်း ၵူၺ်းၵႃႈ ဢမ်ႇမီးမေႃသွၼ်၊ ဝၢၼ်ႈဢၼ်ၶိင်းၵႄႇၶီႈၶၢၼ်ႉ၊ ဝၢၼ်ႈဢၼ်ဢမ်ႇၶိုၼ်ႈယႂ်ႇ၊ ဝၢၼ်ႈဢၼ်မီးမႄႈထဝ်ႈ ၸႂ်လီ၊ ဝၢၼ်ႈဢၼ်မီးၼွင်ႉယိင်းၼႃႈလီႁၵ်ႉ၊ ဝၢၼ်ႈဢၼ်မီးမေႃယႃ ၵတ်ႉၶႅၼ်ႇ၊ ဝၢၼ်ႈဢၼ် ၵဝ်ဢမ်ႇဝူၼ်ႉဝႃႈတေထိုင်ၼၼ်ႉယဝ်ႉ” တင်းလၢတ်ႈ တင်းလုၵ်ႉၵႂႃႇၵွၼ်ႉၶဝ်ႈမၼ်း ဢၼ်ငိၼ်းသဵင်မေႃႈၶဝ်ႈလၼ်ႇမေႃးယူႇၼၼ်ႉယဝ်ႉ။ “မၼ်းပဵၼ်ဝၢၼ်ႈလႂ်တေႉလႃႇ..” “ဝၢၼ်ႈဢၼ်မႂ်းဢမ်ႇႁူႉၸၵ်းၼၼ်ႉယဝ်ႉ..” “မႂ်းၵႂႃႇႁဵတ်းႁင်လႃႇႁမ်ႉ..” “ၵႂႃႇႁဵတ်းမေႃသွၼ်..” “ဢီႈႁင်ၵေႃ!! ဢမ်ႇၸႂ်ႈဝႃႈမႂ်းဢမ်ႇၶႂ်ႈႁဵတ်းၼႆဢမ်ႇၸႂ်ႈၼႄႇ ႁမ်ႉလိူၵ်ႈလိူၵ်ႈၵႂႃႇႁဵတ်းလႃႇဢေႉ” “ၵဝ်ဝႃႈ မၼ်းၵေႃႈ ဢမ်ႇၸႂ်ႈလႄႈဝႃႈဢမ်ႇလီႁေၵႃႈႁိုဝ်ၼႃ” မိူဝ်ႈလၢတ်ႈၸိူင်ႉၼၼ်ဢွၵ်ႇမႃး ႁဵတ်းႁႂ်ႈမၼ်းဝူၼ်ႉထိုင်လုၵ်ႈႁဵၼ်း၊ ဝူၼ်ႉထိုင်ႁူင်းႁဵၼ်း ဢၼ်မၼ်းၶႂ်ႈပဵၼ်ၼၼ်ႉမႃးလႄႈ ႁၢင်ႈၽၢင်ႁူင်းႁဵၼ်း ဢၼ်မၼ်းဝူၼ်ႉဝႆႉၼၼ်ႉ မႃးမီးယူႇၼႂ်းတႃမၼ်းယဝ်ႉ။ “ဢီႈႁင်မႃးႁဵတ်းႁႂ်ႈမႂ်းလႅၵ်ႈလၢႆႈလႆႈထိုင်တၢၼ်ႇၼႆႉ” “မိူၼ်ဝႃႈ ၵဝ်ယင်းတိုၵ်ႉမီးလွင်ႈဢၼ်တေလႆႈႁဵတ်းတီႈၼၼ်ႈထႅင်ႈယူႇ၊ ၵဝ်ဝႃႈၵဝ်တေၵႂႃႇၶိုၼ်း” ယုမ်ႉဢွၵ်ႇမႃး ပႃးတင်းလွင်ႈတိုၼ်ႇတဵၼ်ႈသေ “ၸူမ်းယဝ်ႉၼႃႈ ဢေးၸၢမ်!!” “ၸူမ်းၵဝ်ႁဵတ်းႁင်” “ၸူမ်းၶေႃႈထၢမ်မႂ်း ႁဵတ်းႁႂ်ႈၵဝ်ဝူၼ်ႉလႆႈဝႃႈ ၵဝ်ၶႂ်ႈႁဵတ်းသင်၊ ႁဵတ်းႁႂ်ႈၵဝ်ပွင်ႇၸႂ်ဝႃႈ လိၵ်ႈဢၼ်ဢူႈႁဝ်းသူင်ႇပၼ်ၵဝ်ၼၼ်ႉ မၼ်းၶႂ်ႈဝႃႈသင် ၶဝ်ႁူႉဝႃႈ ၵဝ်တေပွၵ်ႈၵႂႃႇၶိုၼ်းလႄႈ ၸင်ႇလႆႈတႅမ်ႈဝႃႈ မႃးၸႂ်းႁိူၼ်းၼႆၵူၺ်း၊ ၶဝ်ဢမ်ႇႁႂ်ႈၵဝ်မႃးယူႇတီႈႁိူၼ်း မႃးႁဵတ်းၵၢၼ်ၸွမ်းၶဝ် ၵူၺ်းၵႃႈ ၶဝ်ႁႂ်ႈၵဝ် ႁဵတ်းၵၢၼ်ဢၼ်ၵဝ်ၶႂ်ႈႁဵတ်း.. ပွင်ႇၸႂ်ယဝ်ႉ” “ၵဝ်ဝႃႈ မႂ်းဢမ်ႇၸႂ်ႈၶမ်းလၢဝ်ယဝ်ႉမႂ်းပဵၼ်ၽႂ် ပဵၼ်သင်လႄႈမႂ်းလႆႈလႅၵ်ႈလၢႆႈၵႂႃႇၸိူင်ႉၼႆ.. ၵဝ်ပေႃးၶႂ်ႈၵူဝ်မႂ်းယဝ်ႉဢိူဝ်ႈၼႆႉ” သီၼႃႈၼၢင်းၸၢမ် တူၺ်းၶမ်းလၢဝ်ဢမ်ႇမိူၼ်ၵဝ်ႇယဝ်ႉလႄႈ ပေႃးဢမ်ႇၶႂ်ႈယုမ်ႇသေဢိတ်းယဝ်ႉ။ ဝၢႆးသေၶမ်းလၢဝ်ပွၵ်ႈမိူဝ်းၶိုၼ်းၼၼ်ႉ တီႈႁိူၼ်းၼၢႆးၶမ်းလႅင်ၵေႃႈ သမ်ႉပေႃးငႅဝ်လူင်ၵႂႃႇယဝ်ႉၼႃႇ။ ၼၢႆးၶမ်းလႅင်ၼၼ်ႉၵေႃႈ ယူႇႁင်းၵူၺ်းၵူၺ်းလႄႈ ဢမ်ႇပေႃးသူႈယူႇႁိူၼ်းသေၵႃႈႁိုဝ် ၵမ်ႉမိူဝ်းလႄႇလုၵ်ႈမၼ်း တၢင်းဝၢၼ်ႈႁူၵ်းၼၼ်ႉႁေ မၢင်ပွၵ်ႈၵေႃႈ မိူဝ်းႁဵတ်းၶႅၵ်ႇၼၢႆးပၢင်ႇၶဝ်တၢင်းဝၢၼ်ႈၶၢႆးမူဝ်ၼၼ်ႉႁေ၊ ပေႃးယူႇႁိူၼ်းၵေႃႈ ၵႂႃႇလႄႇႁိူၼ်းႁွင်ႇႁိူၼ်းၸၢၼ်း၊ မၢင်ပွၵ်ႈၵေႃႈ ၵႂႃႇတူၺ်းၸလၢၼ်း ၸိူင်းပိၼ်ႇသဵင်တႆး သၢမ်ပီႈၼွင်ႉ တၢင်းႁိူၼ်း ၼၢင်းႁွမ်ၶဝ်ၼၼ်ႉႁေယဝ်ႉၼႃႇ။ သႅင်ၼူၼ်းၼၼ်ႉၵေႃႈ ၵၢင်ဝၼ်းၵႂႃႇႁဵတ်းၵၢၼ်သေတႃႉ ၵၢင်ၶမ်ႈတႄႉၵေႃႈ မႃးၼင်ႈ ၽိုၵ်းလူ ၽိုၵ်းဢၢၼ်ႇ ၽိုၵ်းတႅမ်ႈ လိၵ်ႈတႆးမၼ်း တႂ်ႈငွႆးၾႆးဝွႆးဝွႆး ၼႂ်းႁိူၼ်းၶဝ်ၼၼ်ႉယူႇ။ မေႃယႃၼၼ်ႉတႄႉၵေႃႈ ၵုမ်ႇသုၵ်ႉသၵ်ႉၸွမ်းၵၢၼ်ၸွမ်းငၢၼ်းမၼ်းၵူၺ်း မၢင်ပွၵ်ႈသမ်ႉပေႃးလိုမ်းၵိၼ်ၶဝ်ႈယဝ်ႉ၊ တေႃႈၼင်ႇၶမ်းလၢဝ်ပွၵ်ႈမိူဝ်းၵႂႃႇယဝ်ႉ မၼ်းယင်းဢမ်ႇႁူႉလူးၵွၼ်ႇ၊ ပေႃးၽႅတ်ႈမႃးတၢင်းဝၢၼ်ႈဢုင်ၼႆၵေႃႈ ၵႆႉၵႆႉလွမ်လွမ်ငွၵ်ႈဝၢႆႇတူၺ်းၵႂႃႇတၢင်းႁိူၼ်းၼၢႆးၶမ်းလႅင်ၶဝ်ယူႇၵူၺ်းၼင်ႇၵဝ်ႇ။ ၸိူဝ်းပဵၼ်လုၵ်ႈဢွၼ်ႇၼုမ်ႇႁၢတ်ႈႁၢႆး ၸႃႉႁႃႁိၵ်ႈပဵၼ်မၢဝ်ႇပဵၼ်သၢဝ် ဢႃႇယုသိပ်းႁူၵ်းသိပ်းၸဵတ်းၵူၺ်းၼၼ်ႉၵေႃႈ ဢွၼ်ၵၼ်ႁႃၵူႈႁဵတ်းတွႆး ၵူပ်ႉၵူႈပဵၼ်ႁိူၼ်းၵၼ်ၵႂႃႇ လၢႆၵူႈလၢႆတွႆးယဝ်ႉ။ ဝၢႆးဢွၵ်ႇဝႃႇယဝ်ႉ ၾူၼ်ၵေႃႈၸမ်ၸၢႆး ၼၢႆးၵေႃႈၸမ်လူင်း ၶဝ်ႈၼႃးၵေႃႈၶွမ်ႈလိူင်သုၵ်းၶႂ်ႈလီပၢတ်ႇယဝ်ႉ၊ ပႆလဵပ်ႈၸွမ်းၽင်ႇတေးၼႃး ဢၢႆၶဝ်ႈသမ်ႉပေႃးႁွမ်သိင်ႈသိင်ႈ သုတ်ႇၼူမ်ၵမ်းလႂ်ၵေႃႈ ပေႉၵႅၼ်ႇမႃးႁွမ်ဝႃႈႁွမ်၊ ၼူၵ်ႉဢွၼ်ႇၼႆႇဢွၼ်ႇၶဝ်ၵေႃႈ လွမ်လွမ်မႃးတွမ်သဵတ်ႈၸမ်ႁိမ်း၊ သဵင်တၶၢပ်ႇတူပ်းတၢပ်ႇလင်ၼၼ်ႈ ၽုင်ၼူၵ်ႉဢွၼ်ႇမိၼ်ပၢႆႈၽႅတ်းတိုၼ်ႇ၊ မၢင်ၸိူဝ်းသမ်ႉ ၸွမ်းဢဝ်ၵၢင်ႇၵႃႉၵၢင်ႇၵွၼ် လဵတ်းတၢပ်ႇမၢင်သႂ်ႇထႅင်ႈၸွမ်းလင်။ သႅင်ၼူၼ်းၼၼ်ႉၵေႃႈ ၽွင်းၶၢဝ်းၵၢင်ဝၼ်းလႅတ်ႇထွင်ႇ ပႃးတင်းပပ်ႉလိၵ်ႈဢွၼ်ႇလႄႈ ၵမ်ဢွၼ်ႇသေ လႄႇလဵပ်ႈပၼ်ႇၸွမ်းတူင်ႈၼႃး ဢၼ်မီးဢူၺ်းၵေႃႉ ပဵၼ်ၽူႈပႂ်ႉၼႃးယွၵ်ႇၼူၵ်ႉၼၼ်ႉလႄႈ ပၼ်ႇၵႂႃႇပၼ်ႇမႃး ၼင်ႈလိုဝ်ႈယူႇတီႈၼႂ်းထဵင်ၼၼ်ႉယဝ်ႉ ႁႅၼ်မုင်ႈတူၺ်းထုင်ႉၼႃးၼၼ်ႉသေ ဢဝ်ၶေႃႈၵႂၢမ်းၼႂ်းၸႂ်မၼ်း တႅမ်ႈသႂ်ႇၼိူဝ်ၸေႈဢၼ်မီးယူႇၼႂ်းပပ်ႉၼၼ်ႉၵႂႃႇ။ မိူဝ်ႈလူမ်းထူဝ်းထွင်း ၽတ်ႉဢဝ်ဢၢႆႁွမ်ၶဝ်ႈမႃးၼႂ်းႁူးၶူႈၼင် ၸိုင်ပေႉမႃးႁွမ် တၢင်းႁွမ်မၼ်းၼၼ်ႉ သမ်ႉပေႃးၶိုၼ်းၶုၵ်းၸႂ်လႆႈ ဝၼ်းဢၼ်ပီႈလႄႈၼွင်ႉ လႆႈၽၢတ်ႇယၢၼ် ဝၼ်းၶဝ်ႈဝႃႇဢၼ်ၸၢႆးသင်ႇလၢတ်ႈၵႂၢမ်းဝၢၼ်ဝႃႈ တေၶိုၼ်းပွၵ်ႈမႃးၸူးၼွင်ႉၼၼ်ႉ ဢွၵ်ႇဝႃႇယဝ်ႉၵေႃႈပႆႇႁၼ် တေႁႂ်ႈၼွင်ႉလႆႈပႂ်ႉႁိုင်ၵႃႈႁိုဝ်ၼေႃ၊ သၢမ်လိူၼ်ၵေႃႈပႆႇပေႃးႁႃႉ သီႇလိူၼ်ၸမ်ၶဝ်ႈယဝ်ႉၼႃႈ ဢမ်ႇႁၼ်တူဝ်ၵေႃႈ ၼွင်ႉၶႂ်ႈႁူႉၶႂ်ႈငိၼ်းၶၢဝ်ႇၸၢႆးႁဝ်းၽွင်ႈဢေႃႈ.. သင်သဵင်ႁူဝ်ၸႂ်ၼႆႉ သူင်ႇထိုင်ႁႂ်ႈၸၢႆးႁူႉထိုင်လႆႈၼႆ တေလီၵႃႈႁိုဝ်ၼေႃ..ၼွင်ႉၸႂ်ထိုင်ၸၢႆးတေႉယဝ်ႉ ၸႂ်ထိုင်တေႉတေႉဢေႃႈ ႁၵ်ႉသူၼႃႈၸၢႆး” တႅမ်ႈယဝ်ႉႁႅၼ်တူၺ်းၵႂႃႇၼႂ်းတူင်ႈၼႃး ၽုင်ၼူၵ်ႉဢွၼ်ႇၸပ်းၸွမ်းတူၼ်ႈၶဝ်ႈ ပေႃးတူင်ႉၶွၼ်းလူင်ၵႂႃႇသဵင်ႈ မၼ်းၵေႃႈ ဢဝ်တၶၢပ်ႇမႃးတူပ်းသႂ်ႇႁေ ၼူၵ်ႉတူၵ်းၸႂ် ဝိၼ်ႇဝၢႆႇလႅၼ်ႈၵႂႃႇၶိုၼ်းဝႆးဝႆးယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-10-19T04:12:49

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8-5/

ၸိုၼ်ႇႁႅင်း တွၼ်ႈသၢဝ်းႁႃႈ

တွၼ်ႈသၢဝ်းႁႃႈ လိူဝ်သေသွၼ်လိၵ်ႈယဝ်ႉ တွၼ်ႈတႃႇလုၵ်ႈဢွၼ်ႇၶဝ် ပေႃးတေမီးယိူင်းဢၢၼ်းပဝ်ႉမၢႆ ႁႂ်ႈၶဝ်ထူပ်းလွင်ႈဢၼ်ၶဝ်သူၼ်ၸႂ်တေႉတေႉ ၶႂ်ႈႁဵတ်းတေႉတေႉၼၼ်ႉ၊ ပဵၼ်လွင်ႈဢၼ်မၼ်းတေလႆႈဝူၼ်ႉလႄႈ တေလႆႈၶိုင်ပွင်ႁဵတ်းသၢင်ႈပၼ်ၶဝ်ၵႂႃႇ ၸဵမ်မိူဝ်ႈၶဝ်ယင်းတိုၵ်ႉဢွၼ်ႇယူႇလႄႈ သမ်ႉတေႁဵတ်းႁိုဝ် ႁႂ်ႈၶဝ်ပေႃးၶဝ်ႈထိုင်လႆႈၼၼ်ႉ ပဵၼ်ဢၼ်ဝူၼ်ႉယၢပ်ႇဝႆႉယူႇတႄႉတႄႉယဝ်ႉ။ ဢၼ်ၶႂ်ႈႁဵတ်း၊ ဢၼ်ႁဵတ်းလႆႈၵေႃႈ သမ်ႉဢမ်ႇမႃးမႅၼ်ႈၵၼ်ထႅင်ႈ ၵွပ်ႈၼၼ် ၼင်ႇဢၼ်ႁဵတ်းလႆႈ ဢၼ်ၶႂ်ႈႁဵတ်း ႁႂ်ႈပေႃးတေမႃးၵိုင်ႇငၢမ်ႇၵၼ်ၼၼ်ႉၵေႃႈ မၼ်းၵေႃႈတေႃႈယင်းတေလႆႈသွၵ်ႈႁႃလၢႆးတၢင်းထႅင်ႈယူႇယဝ်ႉ။ တေႃႈၼင်ႇၵူႈဝၼ်းဝၼ်းၼႆႉ ပေႃးဝႃႈၵႂႃႇႁူင်းႁဵၼ်းယဝ်ႉ ၼင်ႈလိုဝ်ႈလႆႈၵေႃႈ မိူဝ်ႈၵိၼ်ၶဝ်ႈၵူၺ်း၊ ၵၢင်ၶမ်ႈၵေႃႈ ယင်းတိုၵ်ႉလႆႈထတ်းလိၵ်ႈပၼ်ထႅင်ႈ၊ ဝၢင်းၽႅၼ်ၵၢၼ်ႁဵၼ်းထႅင်ႈ၊ လုၵ်ႈႁဵၼ်းပၢၵ်ႇပၢႆ တွၼ်ႈတႃႇမၼ်း သမ်ႉဝႃႈတေၼမ်ၼႃႇသေတႃႉ မိူဝ်ႈၶၢဝ်းယၢမ်းႁိုင်မႃး မၼ်းၵေႃႈ ယၢမ်ႈၵႂႃႇယဝ်ႉလႄႈ ႁပ်ႉမိုဝ်းၵႂႃႇလႆႈယဝ်ႉ၊ တၢင်းႁိူဝ်ႉၵူႈဝၼ်းဝၼ်းၼၼ်ႉၵေႃႈ ပွႆႇႁႂ်ႈမၼ်းႁၢႆၵႂႃႇၸွမ်းတႃၼွၼ်းဢၼ်လပ်းမွႆႈၼၼ်ႉသေ ၵၢင်ၼႂ်မႃးၵေႃႈ ၸိုၼ်ႇၶႅၼ်းၶိုၼ်းယဝ်ႉ သိုပ်ႇႁဵတ်းၵႂႃႇၶိုၼ်းထႅင်ႈ ႁဵတ်းၼၼ်။ ၵၢင်ၶမ်ႈမႃးၼႆၵေႃႈ သႅင်ၼူၼ်းမႃးႁဵၼ်းလိၵ်ႈၸွမ်းမၼ်းႁေ လႆႈတူၺ်းပၼ်သႅင်ၼူၼ်းထႅင်ႈ၊ သမ်ႉဝႃႈႁိူဝ်ႉၼႃႇယဝ်ႉသေတႃႉ မိူဝ်ႈႁၼ်လုၵ်ႈႁဵၼ်းမၼ်း ၶတ်းၸႂ်ႁဵၼ်းၼႆၵေႃႈ ပဵၼ်ဢၼ်ၸူမ်းသိူဝ်းသေ သွၼ်ပၼ်ၵႂႃႇ ထၢၼ်ႈပေႃးလိုမ်းဝႃႈႁိူဝ်ႉယဝ်ႉလူးၵွၼ်ႇ။ ၶၢဝ်းယၢမ်းဝၼ်းၼိုင်ႈယဝ်ႉဝၼ်းၼိုင်ႈပူၼ်ႉၵႂႃႇ ဢမ်ႇတၼ်းႁူႉတၼ်းႁၼ် သမ်ႉပေႃးတၼ်းႁွတ်ႈထိုင် ဢွၵ်ႇဝႃႇၶိုၼ်းယဝ်ႉၼႃႇ၊ ၸွမ်းၼင်ႇပိူင်ႁူင်းႁဵၼ်းဢၼ်မၼ်းယၢမ်ႈၶိုၼ်ႈမႃးၼၼ်ႉတႄႉ ၼိုင်ႈပီႊ တွပ်ႇလိၵ်ႈသွင်ပွၵ်ႈလႄႈ တေပဵၼ်ၽွင်းၶၢဝ်းဢွၵ်ႇဝႃႇၼႆႉယဝ်ႉ၊ မၼ်းၵေႃႈဝူၼ်ႉယူႇဝႃႈ ၸွင်ႇတေလႆႈတွပ်ႇႁိုဝ် ဢမ်ႇၼၼ်ၵေႃႈ ဢမ်ႇတွပ်ႇ။ ၵွပ်ႈပိူဝ်ႈ မၼ်းပဵၼ်လုၵ်ႈႁဵၼ်းၵေႃႉၼိုင်ႈ ဢၼ်ဢမ်ႇၵျိူၵ်ႈပၢင်တွပ်ႇလိၵ်ႈလႄႈ ဢမ်ႇလႆႈၸႂ်တူၺ်းမၢၵ်ႉလိၵ်ႈဢၼ်ဢွၵ်ႇမႃးၼၼ်ႉသေဢိတ်း။ သင်ၸိူဝ်ႉဝႃႈမၼ်းတွပ်ႇလိၵ်ႈ မၼ်းသမ်ႉတေလႆႈထတ်းမၢၵ်ႉလိၵ်ႈၼမ်ၼႆထႅင်ႈ မၼ်းၵေႃႈၸူးငၢႆႈသေယဝ်ႉ ဢမ်ႇတွပ်ႇလိၵ်ႈႁေ ဢိုတ်းႁဵၼ်းပၼ်ၶဝ်ၵႂႃႇၵူၺ်းယူႇယဝ်ႉ။ တူၵ်းမႅၼ်ႈၼႂ်းဝၼ်းၽိတ်ႈၼႆၵေႃႈ ဝၢၼ်ႈၽႂ်ႁိူၼ်းမၼ်း ဢွၼ်ၵၼ်ႁဵတ်းၶဵင်ႇတၢင်ႇပုတ်ႈ တူၼ်ႈတဵၼ်း ၵၢၼ်ႈပႅၵ်ႇၵၼ်ယဝ်ႉ ဢွၵ်ႇဝႃႇပွၵ်ႈၼႆႉသမ်ႉ မႃးႁဵတ်းတီႈတၢင်းဝၢၼ်ႈဢုင် ၼႂ်းဝၢင်းၵျွင်မုၼ်ႈၸဝ်ႈ ဢၼ်ပၢင်ႇပဵင်းၵႂၢင်ႈလူင်ၼၼ်ႉလႄႈ မီးတၢင်းၶူင်ႇၵႃႈဝႅၼ်ႁွင်ႉၵႂၢမ်း တေဢၢၼ်းႁဵတ်းပွႆးတေႉပွႆးဝႃႈလူင်ၼင်ႇၵဝ်ႇယဝ်ႉ။ ၸဝ်ႈတၢင်းၶၢႆၶဝ်ၵေႃႈႁၢင်ႈလႅတ်းၼႃႇ မၢၵ်ႇမႆႉမၢၵ်ႇတွၵ်ႇ ဢၼ်ၶၢႆယူႇၼႂ်းဝဵင်းၼၼ်ႉ ပေႃးၸမ်ဢွၵ်ႇဝႃႇယဝ်ႉၼႆၵေႃႈ ၼႅတ်ႈမိူဝ်းတေႃႉဢဝ်မႃးယဝ်ႉ၊ လိူဝ်ၼၼ်ႉၵေႃႈယင်းမီးထႅင်ႈ မူၵ်ႇတႅၵ်ႇဝႃႇ၊ ႁူင်းၾႆးမိၼ်ဝႃႇ ပေႃးၵႂႃႇႁႃမႃးဝၢင်းၶၢႆၼႂ်းသႅင်ႇၶဝ်ပေႃးတဵမ်လူင်ဝႆႉ ၵွၵ်းၾႆးဝၢၼ်ႇၾႆးဢွၼ်ႇၸိူဝ်းၼႆႉၵေႃႈမီး။ မႄႈပႃႈၼႃႉဢႃၶဝ်ၼၼ်ႉၵေႃႈ ဢမ်ႇတၼ်းမိူဝ်းႁႃသိုဝ်ႉၼႂ်းဝဵင်းလႄႈ ဢွၼ်ၵၼ်ၶဝ်ႈၶဝ်ႈဢွၵ်ႇဢွၵ်ႇ သဵတ်ႈၵႃႈသဵတ်ႈၶၼ်မၼ်းယူႇတီႈ သႅင်ႇၼၢင်းႁွမ်ၶဝ်ၼၼ်ႉယဝ်ႉ။ ၶမ်းလၢဝ်ၵေႃႈ ႁၼ်မၢၵ်ႇၵႅမ်ႈၶွင်ႇ လႅင်ၶွင်ႇၸွင်းႁွင်းလီၼႃႇလႄႈ ၸဵမ်မိူဝ်ႈမၼ်းမႃးယူႇတီႈဝၢၼ်ႈၼႆႉ ဢမ်ႇတွၼ်ႉလႆႈၶိုၼ်းႁၼ်သေပွၵ်ႈ ၸင်ႇ လွမ်မိူဝ်းငွၵ်ႈတူၺ်းယူႇ၊ မိူဝ်ႈဢၢင်ႈတေသိုဝ်ႉၼၼ်ႉ မၼ်းၸင်ႇတေၶုၵ်းၸႂ်လႆႈဝႃႈ မၼ်းဢမ်ႇမီးငိုၼ်းယဝ်ႉ၊ ငိုၼ်းလိူၼ်ဢၼ်မၼ်းလႆႈမႃး လိူၼ်ဢွၼ်တၢင်းသုတ်းၼၼ်ႉၵေႃႈ ၸၢႆႇၵႂႃႇမူတ်းယဝ်ႉ၊ ဝၢႆးသေမၼ်းၵႂႃႇလၢတ်ႈဝႃႈ တေဢမ်ႇယွၼ်းတၢင်းၸွႆႈထႅမ် တီႈလုင်းႁဵင်ၶဝ်ထႅင်ႈၼၼ်ႉၼႆၵေႃႈ ငိုၼ်းလိူၼ်ၵေႃႈပိူၼ်ႈဢမ်ႇပၼ်မၼ်း၊ ၶဝ်ႈၼမ်ႉတၢင်းၵိၼ်ၵေႃႈ ၽႂ်ဢမ်ႇႁွင်ႉမၼ်းမိူဝ်းဢဝ်ယဝ်ႉ၊ ပိူၼ်ႈဢမ်ႇပၼ် မၼ်းၵေႃႈဢမ်ႇဢဝ် ယဝ်ႉၵႂႃႇၸွမ်းၼၢႆးၶမ်းလႅင်ၼၼ်ႉၵူၺ်း။ မၼ်းၵေႃႈ ယိပ်းတူၺ်းသေဝၢင်းလူင်းယဝ်ႉ။ “ႁဵတ်းၵၢၼ်ႁေဢမ်ႇမီးငိုၼ်းၼႆႉ သုတ်းတီႈၵဝ်ၼႆႉၵူၺ်းယဝ်ႉယူဝ်ႉ” ထူၺ်ႈၸႂ်လူင်သေ ထိပ်ႇလိၼ်လူင်မိူဝ်းၵႂႃႇယဝ်ႉ။ မိူဝ်ႈမိူဝ်းႁွတ်ႈထိုင်ၵႂႃႇတီႈႁိူၼ်းၼၼ်ႉၵေႃႈ လႆႈႁၼ်ၼွင်ႉလႅင်မႃးမီးယူႇတီႈႁိူၼ်းၼၼ်ႉသေ “ၼွင်ႉမႃးမိူဝ်ႈလႂ်လႃႇ!!” “ဢေႃ..တိုၵ်ႉမႃးထိုင်ၵူၺ်းၶႃႈ” ၼွင်ႉလႅင်ၼၼ်ႉၵေႃႈ ဢဝ်ပဵတ်ႈမၼ်းၼႄၶမ်းလၢဝ်ၵႂႃႇယဝ်ႉ “ႁဝ်းဢဝ်ႁူဝ်မၼ်း လႄႈတင်း ထူဝ်ႇႁူဝ် မႃးတွၼ်ႈမေႃသွၼ်ဢေႃႈ” ။ “ၸူမ်းယဝ်ႉၼႃႈ” ယွင်ႈဢဝ်ပဵတ်ႈၼွင်ႉလႅင်ၼၼ်ႉ ၶိုၼ်ႈမိူဝ်းၼိူဝ်ႁိူၼ်း ဢဝ်လူင်ႈမႃးဝၢင်းဝႆႉသေထွၵ်ႇသႂ်ႇၼႂ်းလူင်ႈၼၼ်ႉႁေယဝ်ႉ ၸူဝ်းဢဝ်ၼွင်ႉလႅင် ၼင်ႈယူႇတီႈတွပ်ႈႁိူၼ်းၼၼ်ႉသေ ၵႂႃႇႁိုဝ်ႈၼမ်ႉမႃးပၼ်။ “ၵိၼ်ၶဝ်ႈမႃးယဝ်ႉၼႄႇ” “ဢေႃႈ..ၵိၼ်မႃးယဝ်ႉၶႃႈ” “ၼၢႆးႁဝ်းလူး ပဵၼ်ႁိုဝ်မႃးလႃႇ ဢမ်ႇယူႇလီဝၼ်းၼၼ်ႉၶႅၼ်းမႃးယူႇႁႃႉ” “ဢေႃႈ..ၶႅၼ်းၶိုၼ်းယဝ်ႉၶႃႈ” “မႃးၼွင်ႉၵူၺ်းႁႃႉ..” “ၸႂ်ႈယဝ်ႉၶႃႈ လူဝ်ႇမႃးသိုဝ်ႉမၢၵ်ႇမႆႉမၢၵ်ႇတွၵ်ႇပႃးႁေၼၼ်ႉၶႃႈၼႃႇ” “ၵႆပေႃးတၢၼ်ႇၼၼ်ႉ ႁတ်းၵႂႃႇႁတ်းမႃးႁင်းၵူၺ်းယူႇၵႃႈ” ၼႂ်းသၢႆတႃၶမ်းလၢဝ် ႁၼ်လုၵ်ႈဢွၼ်ႇမွၵ်ႈသိပ်းသွင်ၼၼ်ႉ ယင်းတိုၵ်ႉၵေႃႉလဵၵ်ႉႁႅင်းၼႃႇလႄႈ မိူၼ်လႅပ်ႈတေဢမ်ႇပႆႇပေႉတူဝ်လႆႈလူးၵွၼ်ႇ၊ ၵူၺ်းၵႃႈ ၼွင်ႉလႅင်ၼၼ်ႉတႄႉ ဢမ်ႇလႆႈဝူၼ်ႉဝႃႈၸဝ်ႈၵဝ်ႇပဵၼ်လုၵ်ႈဢွၼ်ႇယဝ်ႉ မၼ်းၵေႃႉယႂ်ႇယဝ်ႉလႄႈ ႁဵတ်းၵၢၼ်လႆႈမိူၼ်ၼင်ႇၵူၼ်းလူင်ၶဝ်ယဝ်ႉ၊ ပေႃးမၼ်းဢမ်ႇၵေႃႉယႂ်ႇ ၼွင်ႉမၼ်းလႄႈ ၼၢႆးမၼ်းၵေႃႈ တေလႆႈႁိူဝ်ႉၼမ်ၼၼ်ႉယိုင်ၼႃႇ။ ၶမ်းလၢဝ်ၵေႃႈ လၢႆႈၵႂၢမ်းသေ “ၶမ်ႈၸူဝ်ႈ..မႃးလႄႇပွႆးယူႇႁႃႉ..” ၼွင်ႉလႅင်ၵေႃႈၶွၼ်းႁူဝ်ၼႄႁေ “ဢမ်ႇမႃးၶႃႈ..” “ႁဵတ်းႁင်လႃႇ..” လုၵ်ႈဢွၼ်ႇတၢင်းဝၢၼ်ႈၼွင်ႉလႅင်ၶဝ် ဢၼ်ၵေႃႉယႂ်ႇပဵင်းမၼ်းၼၼ်ႉ ဢမ်ႇပေႃးမီး ၵမ်ႈၼမ်ၵေႃႈ ပဵၼ်လုၵ်ႈဢွၼ်ႇၸၢႆး၊ ၵူၺ်းမီးဢၼ်ၵေႃႉလဵၵ်ႉလိူဝ်မၼ်းလႄႈ ဢၼ်ၵေႃႉယႂ်ႇလိူဝ်မၼ်းသေ ပဵၼ်သၢဝ်သိၵ်းႁိၵ်းႁင်းၽႂ်ႁင်းမၼ်းယဝ်ႉ။ တေၵႂႃႇၸွမ်းလုၵ်ႈဢွၼ်ႇၵေႃႈ ႁမ်ႉၵေႃႉယႂ်ႇၼႃႇယဝ်ႉ တေၵႂႃႇၸွမ်းပၢၼ်ပီႈမၼ်းၵေႃႈ သမ်ႉပဵၼ်သၢဝ်ၵၼ်ယဝ်ႉလႄႈ မၼ်းၵေႃႈဢမ်ႇပေႃးမီးၵေႃႉၵႃႈႁိုဝ်။ ၶမ်းလၢဝ်ၵေႃႈ ၼင်ႈႁိမ်းမၼ်းသေ “ပေႃးၶႂ်ႈလႄႇၵေႃႈမႃးလႄႇၸွမ်းမေႃသွၼ်ၵေႃႈလႆႈယူႇ မႃးၼွၼ်းတီႈၼႆႈႁေၼၼ်ႉၼႃႇ” “တေႉၶႃႈႁႃႉ!!” ႁူၺ်ႇတႃပေႃးမိုၼ်းၵႂၢင်ႈယၵ်ႉတူၺ်းၶမ်းလၢဝ်လူင်ၵႂႃႇၵမ်းလဵဝ်။ “တေႉၵႃႈ” “ပေႃးၼၼ် ၶႃႈတေၸဵဝ်းမိူဝ်းၸဵဝ်းမႃးၶႃႈၼႃ” ၼႅတ်ႈဢႅၼ်ႇလူင်းႁိူၼ်းၵႂႃႇၵမ်းလဵဝ် ယူႇယဝ်ႉ။ ၶမ်းလၢဝ်ၵေႃႈယၵ်ႉတူၺ်းထူဝ်ႇႁူဝ်ၼၼ်ႉသေ ယိပ်းဢဝ်မႃးပွၵ်ႇပိူၵ်ႇသေယဝ်ႉ ငၢၼ်ႈၵိၼ်ၵႂႃႇ ၼမ်ႉလူင်မၼ်းၵေႃႈ ၼင်ႇႁၢင်ႈၵိုၼ်းဝႃႈၵိုၼ်း တင်းၵဵဝ်ႉတင်းလၢတ်ႈ “ဝၢၼ်လိူဝ်မၢၵ်ႇၵႅမ်ႈၶွင်ႇၵွၼ်ႇယဝ်ႉၼႆႉ” ယၢမ်းၼၼ်ႉ ၼၢႆးၵေႃႈၵၢၼ်းလူင်ၶိုၼ်ႈႁိူၼ်းမႃး ပႃးတင်းသႃႉမၢၵ်ႇမႆႉမၢၵ်ႇတွၵ်ႇမၼ်းၼၼ်ႉယဝ်ႉ။ “ၼၢႆးၵေႃႈၵႂႃႇတီႈသႅင်ႇပီႈႁွမ်ၶဝ်ၵႃႈမိူဝ်ႈၵႆႈ ၶႃႈတင်းဢမ်ႇႁၼ်လႃႇ သင်ၼၼ်တႄႉ ၸွႆႈဢဝ်မႃးပၼ်ယဝ်ႉ” “ႁိုဝ်တေႁၼ်ႁင် ၵုမ်ႇတူၺ်းမၢၵ်ႇၵႅမ်ႈၶွင်ႇၵူၺ်းလူႉ” တင်းလၢတ်ႈ တင်းယိပ်းဢဝ်ထူင်လိၵ်ႈဢၼ်ၼိုင်ႈ ယိုၼ်ႈပၼ်တီႈၶမ်းလၢဝ်ၵႂႃႇ “ဢူႈသူသူင်ႇမႃး” ၶမ်းလၢဝ်ၵေႃႈၼႅတ်ႈၸၵ်ႉဢဝ်ယဝ်ႉ ၵႂႃႇသိၵ်ႇထူင်မၼ်းႁေတူၺ်းၵမ်းလဵဝ် ၼႂ်းၽိုၼ်လိၵ်ႈၼၼ်ႉတႄႉၵေႃႈ လၢတ်ႈမႃးဝႃႈ ထိုင်/ လုၵ်ႈယိင်း ၶမ်းလၢဝ် ဢမ်ႇလႆႈထူပ်းၵၼ်ႁိုင်ယဝ်ႉ ဢူႈလႄႈတင်းမႄႈၵေႃႈ ယိၼ်းၶုၵ်းၸႂ်လႆႈၶႆႈၸႂ်ထိုင်ယူႇ။ လိၵ်ႈၽိုၼ်ၼႆႉတႄႉ ၶႂ်ႈၽၢၵ်ႇႁႂ်ႈလုၵ်ႈယိင်းလႆႈႁူႉဝႃႈ သင်လုၵ်ႈၸႂ်ထိုင်ႁိူၼ်းၸိုင် ဢွၵ်ႇဝႃႇဢိုတ်းႁဵၼ်းယဝ်ႉၼႆၵေႃႈ ပွၵ်ႈမႃးလႄႇမႃးၸႂ်းၶိုၼ်းႁိူၼ်းလႆႈယူႇၼႃႈ ယဝ်ႉၵေႃႈ သင်တႅပ်းတတ်းလႆႈဝႃႈ လုၵ်ႈၶႂ်ႈႁဵတ်းၵၢၼ်သင်ၼႆၵေႃႈ ဢူႈလႄႈတင်းမႄႈ တေၵမ်ႉထႅမ်ပၼ်ၵူႈၸိူဝ်ႉၵူႈလွင်ႈယဝ်ႉ။ ဢူႈလႄႈတင်းမႄႈၵေႃႈယူႇလီၵိၼ်ဝၢၼ်ယူႇၵူၺ်း ၼွင်ႉၸၢႆးလုၵ်ႈၵေႃႈ ပီႊၼႆႉတႄႉ မၼ်းလႆႈၵႂႃႇၶိုၼ်ႈႁဵၼ်းၼွၵ်ႈမိူင်းယဝ်ႉ၊ လုၵ်ႈယိင်းၵေႃႈ ႁႂ်ႈယူႇလီၵိၼ်ဝၢၼ်သေၵမ်း။ ၵေႃႉပဵၼ်ဢူႈ မေႃသွၼ် သႅင်ဝၼ်း 13/10/2016 ၶမ်းလၢဝ်လူသုတ်းၵႂႃႇယဝ်ႉၵေႃႈ ထူၺ်ႈၸႂ်လူင်မႃးသေ ၼင်ႈငဝ်ယူႇ။ ၼၢႆးႁၼ်မၼ်းပဵၼ်ၼၼ်မႃးၵေႃႈ “ဢူႈသူဝႃႈႁင်မႃးလႃႇယိင်း..” “ဢူႈႁဝ်းဝႃႈ..ၶႂ်ႈမိူဝ်းၵေႃႈမိူဝ်းလႆႈယဝ်ႉၼႆဝႃႇ” “ယိင်းသမ်ႉၶႂ်ႈမိူဝ်းယူႇႁႃႉ” သဵင်တီႈၼၼ်ႈၵေႃႈယဵၼ်သႅပ်းၵႂႃႇၵႅပ်ႉၼိုင်ႈ ၶမ်းလၢဝ်ၸင်ႇလၢတ်ႈဢွၵ်ႇမႃး “ဢိုမ်ႈ..” “ပေႃးၶႂ်ႈမိူဝ်းၵေႃႈမိူဝ်းၼၼ်ႉၼႃႇ ဢူႈသူပေႃးဝႃႈၼၼ်မႃးယဝ်ႉလူး” ယၢမ်းၵၢင်ၶမ်ႈ သၢႆလႅင်းၵၢၼ်ႈပႅၵ်ႇပိူင်းထွင်ႇၸွမ်းသၢႆသဵၼ်ႈတၢင်း ၼႃႈႁိူၼ်းၽႂ်ႁိူၼ်းမၼ်း ပိူင်းလႅင်ၸွင်းႁွင်းၸႅင်းႁႅင်းလူင်ၵႂႃႇသဵင်ႈ ၸွမ်းၵိဝ်ႇၸွမ်းသွႆးၵေႃႈ ႁိူဝ်ႈလႅင်းလႅင်လူင်ဝႆႉ ႁၢင်ႈလီလူလီတူၺ်းတႄႉတႄႉယဝ်ႉ၊ လိူဝ်ၼၼ်ႉ တီႈၼႂ်းဝၢင်းဝတ်ႉၵျွင်းၼၼ်ႉၵေႃႈ မီးတင်းတူၼ်ႈပႅၵ်ႇလူင်ယႂ်ႇယႂ်ႇ တႂ်ႈပိူင်းလႅင်းယူႇႁိမ်းၶဵင်ႇမူၼ်ႈသိူဝ်းၶဝ် ဢၼ်မီးသဵင်ၵွင်သဵင်မွင်း ၵႃႈၼူၵ်ႉၵႃႈတူဝ်း၊ ၵႃႈလၢႆးလႅဝ်းလၢႆးၶွၼ်ႉ သဵင်ႁုၼ်ႉသႅၼ်ႇလင်မေႃးပၼ်းဢူၼ်၊ ၶမ်းလၢဝ်၊ ၼွင်ႉလႅင် ထႅင်ႈတင်း သႅင်ၼူၼ်းၼၼ်ႉၵေႃႈ ပႆလႅပ်ႈလူင်ၵႂႃႇၸွမ်းပွႆး ငွၵ်ႈတူၺ်းၵႂႃႇၸွမ်းသႅင်ႇ ဢၢႆၶင်ႇပွင်းထူဝ်ႇၽူးၶူဝ်ႈၶဝ် သႅဝ်မၼ်းပေႃးသိင်ႉလူင်မႃးၼႂ်းၶူႈၼင်ၵေႃႈ လႆႈၸုၵ်းတူၺ်းသေ ပႆပူၼ်ႉၵႂႃႇၵူၺ်း၊ သႅဝ်ၶဝ်ႈသဵၼ်ႈၶဝ်ႈသွႆးၶဝ်ႁွမ်ယူႇၵေႃႈ လႆႈတၢင်းတွင်ႉႁွင်ႉၸွမ်းၵူၺ်းလႄႈ ၸင်ႇပႆလႅပ်ႈၵႂႃႇၸိူဝ်းပိူၼ်ႈတေႃႇမၢၵ်ႇၵိင်ႈလွႆၵၼ်ၼၼ်ႉသေ ႁၼ်ပိူၼ်ႈလႆႈ ၶႂ်ႈၸၢမ်းတူၺ်းယူႇၵေႃႈ သမ်ႉဢမ်ႇမီးငိုၼ်းသႂ်ႇမၼ်း၊ သိုပ်ႇပူၼ်ႉၵႂႃႇထႅင်ႈယဝ်ႉ ၶဝ်ႈၵႂႃႇၼႂ်းပၢင်မူၼ်ႈသိူဝ်း တီႈပိူၼ်ႈၵႃႈၼူၵ်ႉၵႃႈတူဝ်းၵၼ်ယူႇ မူင်းမူင်း မူင်းၶျၶျၢင်း ဝၢၼ်ႈယဝ်ႉဝၢၼ်ႈ ဢွၼ်ၵၼ်မႃးၵႃႈၶႄႉၵၼ်ယူႇၼႂ်းပၢင်ၼၼ်ႉယဝ်ႉ။ ၶဝ်ၵေႃႈ ဢမ်ႇႁူႉတေသိုပ်ႇၵႂႃႇတၢင်းလႂ်ယဝ်ႉလႄႈ ဢွၼ်ၵၼ်ၸုၵ်းတူၺ်းပိူၼ်ႈၵႃႈယူႇတီႈၼၼ်ႈသေ၊ ပေႃးဝႃႈၵႃႈၼူၵ်ႉၵႃႈတူဝ်းယဝ်ႉ ၸဝ်ႈၸၢတ်ႈၶဝ်ၼၼ်ႉ မႃးၶိုၼ်ႈၼိူဝ်ၶဵင်ႇ ဝတ်ႉၵႂၢမ်းပၢၼ်ၵဝ်ႇ ၵဝ်းၵၼ်ၵႂႃႇၵႂႃႇမႃးမႃးယူႇႁဵတ်းၼၼ်။ ၶမ်းလၢဝ်ၼၼ်ႉတႄႉ ဢမ်ႇယၢမ်ႈမႃးၸုၵ်း တူၺ်းပိူၼ်ႈႁွင်ႉၵႂၢမ်းဝၢၵ်ႇၵၼ်ၸိူင်ႉၼႆႁေပွၵ်ႈ ပွၵ်ႈၼႆႉပဵၼ်ပွၵ်ႈဢွၼ်တၢင်းသုတ်း ၼႂ်းၸၢတ်ႈပၢၼ်မၼ်းယဝ်ႉလႄႈ ႁၼ်ဝႃႈ ၼွင်ႉလႅင်တင်းသႅင်ၼူၼ်းၼၼ်ႉ ပဵၼ်ဢၼ်သူၼ်ၸႂ်ၶႂ်ႈတူၺ်းဝႆႉသေ တူၺ်းၵႂႃႇၸွမ်းၶႃၵူၺ်း။ ၸုၵ်းၵႂႃႇၸုၵ်းမႃး ၶႂ်ႈၵူၼ်ႉမႃးယဝ်ႉ သႅင်ၼူၼ်းၵေႃႈ ၵၢၼ်းၵႂႃႇတီႈၵူၼ်းၶႂ်ႈႁၢမ်ႉႁၢင်ႇဝႆႉတၢင်းၼႃႈပိူၼ်ႈၼၼ်ႉသေ ဢဝ်သၢတ်ႇမၼ်းၵႂႃႇသိူဝ်ႈယဝ်ႉၵေႃႈ ၶဝ်သၢမ်ၵေႃႈ ၼင်ႈႁေတူၺ်းၸွမ်းၵၼ်ၵႂႃႇထႅင်ႈ။ ပေႃးမႃးတူၺ်းၶဝ်ႁွင်ႉၵႂၢမ်းၸိူင်ႉၼၼ်ၵေႃႈ ၼင်ႇႁၢင်ႈမိူၼ်ပိူၼ်ႈတူၺ်းၸၢတ်ႈၸိူင်းဝႆႉလႄႈ ၵွႆႈတူၺ်းၵွႆႈလီတူၺ်းဝႆႉသေ ၼင်ႈတူၺ်းၵႂႃႇ ပေႃးလိုမ်းတူၺ်းၶၢဝ်းယၢမ်းဝႃႈမၼ်းလိုၵ်းၼႃႇယဝ်ႉ၊ ၼွင်ႉလႅင်တႄႉ လီတူၺ်းၼႃႇၵေႃႈ ဢမ်ႇပေႉတႃၼွၼ်းလႆႈယဝ်ႉလႄႈ ၼွၼ်းလပ်းဢိင်ၶႅၼ်းၶမ်းလၢဝ်ၵႂႃႇယဝ်ႉ။ ယၢမ်းၼၼ်ႉ ၶမ်းလၢဝ်ၸင်ႇတေၾၢင်ႉတူၺ်းႁိမ်းႁွမ်းမၼ်းၼၼ်ႉ ၵူၼ်းပေႃးႁၢင်ႇလူင်ၵႂႃႇသဵင်ႈယဝ်ႉ။ ၾႆးပႅၵ်ႇဢၼ်တႆႈလႅင်းလုၵ်ႉႁုၼ်ႈႁုၼ်ႈယူႇမိူဝ်ႈၵႆႈၼၼ်ႉၵေႃႈ ၵိုတ်းၵႅၼ်ႇတေႃမၼ်းၵူၺ်းသေ လၢတ်ႈၸူးသႅင်ၼူၼ်းၵႂႃႇ “ၶဝ်တေယဝ်ႉလၢႆမွင်းလႃႇၼႆႉသႅင်ၼူၼ်း” “တေႃႇမိူင်းလႅင်းယူႇၶႃႈဢေႃႈ..” “ႁိူဝ်!..တေႃႇမိူင်းလႅင်းတႄႉ ဢမ်ႇပေႉတူၺ်းလႆႈယဝ်ႉဝႃႈ..ၶႂ်ႈၼွၼ်းၼႃႇယဝ်ႉ” “တူၺ်းထႅင်ႈဢိတ်ႉၼိုင်ႈၶႃႈလႄႈ ၼိုင်ႈပီႊၸင်ႇၼိုင်ႈပွၵ်ႈၵူၺ်း၊ ၵူႈပွၵ်ႈ ၶႃႈလႄႈတင်းမႄႈ ပေႃးမႃးတူၺ်းၼႆ ၼင်ႈႁေတူၺ်းၸွမ်းၵၼ် တေႃႇမိူင်းသမ်ႉပေႃးလႅင်းယဝ်ႉ” မၢၵ်ႇတႃသႅင်ၼူၼ်းၼၼ်ႉတႄႉ တိုၵ်ႉတင်ႈတုၵ်းသုၵ်းယူႇ။ “ဢမ်ႇၶၢမ်ႇလႆႈယဝ်ႉ” “ၼွၼ်းမွၼ်တၵ်းၶႃႈလႄႈ သၢတ်ႇၵႂၢင်ႈပေႃးတၢၼ်ႇသင် ၵူၼ်းၵေႃႈဢမ်ႇမီးယဝ်ႉ” ၸူဝ်ႈႁူႉၸၵ်းသႅင်ၼူၼ်းမႃးၼၼ်ႉ ဢမ်ႇတွၼ်ႉႁၼ်မၼ်းတိုဝ်တၼ်လႆႈတၢၼ်ႇၼႆႉသေပွၵ်ႈ။ မိူၼ်ဝႃႈ မၼ်းၵေႃႈလႅပ်ႈတေလႆႈၸႂ်တူၺ်းပိူၼ်ႈၵႃႈၸၢတ်ႈၼႆႉတေႉယဝ်ႉ၊ ၶမ်းလၢဝ်ၵေႃႈ ၸူဝ်ႈတိုၵ်ႉမီးၶၢဝ်းယၢမ်းလႆႈယူႇၸွမ်းၵၼ်ယူႇၼၼ်ႉ ၸွမ်းၸႂ်သႅင်ၼူၼ်းသေ သွင်ၶႃၼွင်ႉလႅင်ၼၼ်ႉတႄႉ ၼွၼ်းမွၼ်တၵ်းသႅင်ၼူၼ်းၵႂႃႇ ၵေႃႉၽၢၵ်ႇၽၢၵ်ႇ တေႃႇမိူင်းပေႃးလႅင်းယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-11-02T09:14:19

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8%e1%81%b8/

ၸိုၼ်ႇႁႅင်း တွၼ်ႈသၢဝ်းၸဵတ်း

တွၼ်ႈသၢဝ်းၸဵတ်း ႁူင်းႁဵၼ်းဢွၼ်ႇဝၢၼ်ႈဢုင်ၼၼ်ႉၵေႃႈ ၶိုၼ်းငဝ်ယဵၼ်ၵႂႃႇထႅင်ႈပွၵ်ႈၼိုင်ႈယဝ်ႉ၊ ဝၼ်းဢိုတ်းႁဵၼ်း 10 ဝၼ်းသုတ်းသဵင်ႈၵႂႃႇ ဝၼ်းၶိုၼ်ႈႁဵၼ်းႁွတ်ႈထိုင် မေႃသွၼ်ယင်းဢမ်ႇၶိုၼ်းမႃး ၽႂ်ၽႂ်ၵေႃႈ သမ်ႉပေႃးဝူၼ်ႉဝႃႈမၼ်းဢမ်ႇမႃးၶိုၼ်းယဝ်ႉ။ မိူဝ်ႈမိူဝ်းႁိူၼ်းၼၼ်ႉ ၶမ်းလၢဝ်သမ်ႉ မိူဝ်းၺႃးၽွင်းၶၢဝ်းပိူၼ်ႈပိုတ်ႇပၢင်သွၼ် ၽိူမ်ႉထႅမ်ၼမ်ႉၵတ်ႉမေႃသွၼ်ၼႆလႄႈ မၼ်းၵေႃႈသမ်ႉသူၼ်ၸႂ်ၼႆႁေ လႆႈၵႂႃႇၶိုၼ်ႈၸွမ်းယဝ်ႉ တၢင်းႁိုင်မၼ်းတႄႉ 10 ဝၼ်းၼႆႉၵူၺ်းၼင်ႇၵဝ်ႇ၊ ၵူၺ်းၵႃႈ ဢွၼ်တၢင်းမၼ်းတေၵႂႃႇၶိုၼ်ႈၼၼ်ႉ ဝၼ်းဢိုတ်းႁဵၼ်းလုၵ်ႈဢွၼ်ႇၶဝ် သမ်ႉပေႃးပူၼ်ႉၵႂႃႇ 5 ဝၼ်းၼႆႉယဝ်ႉလူး။ သမ်ႉပဵၼ်ပၢင်သွၼ်ယူႇၵႆ တၢင်းၵႂႃႇတၢင်းမႃး ၸႂ်ႉၶၢဝ်းယၢမ်းထႅင်ႈယူႇ 2 ဝၼ်းလႄႈ ပွၵ်ႈမႃးထိုင်ႁိူၼ်းသမ်ႉ လူဝ်ႇႁႅၼ်းၶူဝ်းၶွင် တႃႇၸႂ်ႉတႃႇသွႆၼႆထႅင်ႈႁေဝၼ်းၼိုင်ႈ ၼပ်ႉႁူမ်ႈႁူမ်ႈၵၼ် ၶႂ်ႈၸမ်ၸမ် 20 ဝၼ်းယဝ်ႉ ပႃးတင်းဝၼ်းဢၼ် မၼ်းလႆႈၶိုၼ်းႁွတ်ႈထိုင်တီႈဝၢၼ်ႈ။ လုၵ်ႈဢွၼ်ႇၶဝ် ဢမ်ႇႁူႉၼႆၵေႃႈ ဢွၼ်ၵၼ်မႃးႁူင်းႁဵၼ်းယူႇ ၵူၺ်းၵႃႈ မႃးယဝ်ႉမေႃသွၼ်ဢမ်ႇယူႇၼႆၵေႃႈ ၸင်ႇဢွၼ်ၵၼ်ဢမ်ႇၶိုၼ်းမႃးထႅင်ႈႁေဝၼ်း ၸင်ႇဝႃႈ ႁူင်းႁဵၼ်းပေႃးမွင်သေႃႇႁေႃႇယဝ်ႉၼႃႇ။ ၶမ်းလၢဝ် ဢၼ်ၶိုၼ်းလႆႈမႃးႁၼ်ႁူင်းႁဵၼ်းမၼ်း ပဵၼ်ၼၼ်ဝႆႉၵေႃႈ သမ်ႉပေႃးဢူၼ်ႈလူင်ၵႂႃႇယဝ်ႉ၊ မိူဝ်ႈႁူႉဝႃႈလုၵ်ႈႁဵၼ်းမၼ်းဢမ်ႇမႃးယဝ်ႉ ဢမ်ႇၸၢင်ႈႁဵတ်းႁိုဝ် ၵႃႈတေလႆႈၸွမ်းၶႆႈၸွမ်းႁႃၵူၺ်း။ ၶမ်းလၢဝ် ပႆလူင်ၵႂႃႇႁင်းၵူၺ်းမၼ်းလွႆးလွႆး တၢင်းဝၢၼ်ႈၶုမ်ႇၼၼ်ႉယဝ်ႉ၊ သုတ်းလူမ်းၵတ်းလူမ်းယဵၼ် တႂ်ႈႁူမ်ႈတူၼ်ႈမႆႉ ၽွင်းၶၢဝ်းလိူၼ်သိပ်းသွင်ၸိူင်ႉၼႆ ပႆတၢင်းၵေႃႈဢမ်ႇႁိူဝ်ႉဢမ်ႇမႆႈ လူမ်းၵေႃႈယဵၼ်လီ၊ သဵင်လူမ်းထူဝ်းထွင်း သဵင်ၼူၵ်ႉႁွင်ႉၶၢၼ်ပၢၵ်ႇမိၼ်ၽၢႆႈၸွမ်းၵၼ် တွင်ႉၾႃႉသွမ်ႇသွမ်ႇဢွၼ်ႇ လီယၵ်ႉလီယဵမ်ႈ တင်းသဵင်ၽဵင်းၵႂၢမ်းဝၢၼ်ဝၢၼ် ဢၼ်မေႃးလင်ယူႇၼႂ်းၽူင်းမၼ်းၼၼ်ႉႁေ ဢမ်ႇတၼ်းႁူႉတၼ်းႁၼ် သမ်ႉပေႃးႁွတ်ႈထိုင်ၵႂႃႇ ၼိူဝ်ၵွင်းလွႆသုင်ဢွၼ်ႇ တီႈယၵ်ႉယဵမ်ႈႁၼ် ဝၢၼ်ႈဢုင်ဢွၼ်ႇၶဝ် လႄႈထုင်ႉတူင်ႈၼႃးပၢင်ႇၵႂၢင်ႈ ပုမ်ႇၶဝ်ႈလႅမ်ၸလုတ်းၸလၢတ်း ပဵၼ်ယွမ်ႇပဵၼ်ယႅမ်ႇလူင်ဝႆႉ ပေႉၵႅၼ်ႇမႃးႁၢင်ႈလီဝႃႈႁၢင်ႈလီ တၢင်းႁၢင်ႈလီသၽႃႇဝၸိူင်ႉၼႆ ႁၼ်ယဝ်ႉၵေႃႈသိူဝ်းၸႂ်ၸွမ်းယဝ်ႉ။ မၼ်းၵေႃႈ ဢဝ်ၾူင်းမၼ်းထႆႇၵႂႃႇယဝ်ႉ သိုပ်ႇဢွၵ်ႇၶၢဝ်းတၢင်းၵႂႃႇထႅင်ႈ တေႃႇပေႃးႁွတ်ႈထိုင်ၼႂ်းဝၢၼ်ႈၶုမ်ႇၼၼ်ႉ။ ၶဝ်ႈၵႂႃႇၼႂ်းဝၢၼ်ႈ ဝၢၼ်ႈသမ်ႉပေႃးယဵၼ်သီႇသီႇ မီးသဵင်မႃႁဝ်ႇသွင်သၢမ်တူဝ်ၼၼ်ႉၵူၺ်း၊ ၶမ်းလၢဝ် ပႆလတ်းမိူဝ်းၵႂႃႇတၢင်းႁိူၼ်းၼွင်ႉလႅင်ၶဝ်ၼၼ်ႉယဝ်ႉ၊ ၵူၺ်းၵႃႈဢမ်ႇႁၼ်ၽႂ်၊ ပႆလဵပ်ႈတူၺ်းၵႂႃႇၸွမ်းၼႂ်းဝၢၼ်ႈ ႁႃတူၺ်းဝႃႈၽႂ်မီးႁိူၼ်းယူႇၼႆႁေ မၼ်းၵေႃႈ ငိၼ်းသဵင်ၶူၵ်ႉမွင်း မေႃးယူႇတလူၵ်ႈ တူၵ်ႈ တူၵ်ႈ တၢင်းႁိူၼ်းပူႇဢေႃး ၸဝ်ႈၶူၵ်ႉမွင်းၶဝ်ၼၼ်ႉလႄႈ ၶဝ်ႈမိူဝ်းဝႄႉတူၺ်းယူႇယဝ်ႉ။ ၽွင်းၶၢဝ်းပၢတ်ႇၶဝ်ႈပေႃႉၶဝ်ႈၸိူင်ႉၼႆ ၸဵမ်လုၵ်ႈဢွၼ်ႇၵူၼ်းလူင် ဢွၼ်ၵၼ်ၵႂႃႇႁႃပၢတ်ႇၶဝ်ႈ ဢဝ်ဝၼ်းၵၼ်ယဝ်ႉ ဢမ်ႇမီးၽႂ်တၼ်းယူႇႁိူၼ်း။ ၶမ်းလၢဝ် မိူဝ်းဝႄႉသင်ႇလၢတ်ႈဝႆႉတီႈပူႇဢေႃးသေ သိုပ်ႇဢွၵ်ႇၶၢဝ်းတၢင်းၵႂႃႇထႅင်ႈ ဝၢၼ်ႈၶၢႆးမူဝ်၊ လုၵ်ႉဝၢၼ်ႈၶုမ်ႇၵႂႃႇ ဝၢၼ်ႈၶၢႆးမူဝ် ၸမ်လိူဝ်သေ လုၵ်ႉဝၢၼ်ႈဢုင်ၵႂႃႇလႄႈ မၼ်းၵေႃႈ သိုပ်ႇၶိုၼ်ႈၵွင်းလွႆၸၼ်းႁိမ်းဝၢၼ်ႈၶုမ်ႇၼၼ်ႉသေ တၢင်းၼၼ်ႉတႄႉ ပဵၼ်တီႈႁဵတ်းႁႆႈၵူၼ်းဝၢၼ်ႈၶုမ်ႇၶဝ် ပေႃးတဵမ်လွႆလူင်ဝႆႉယဝ်ႉ၊ ပူၼ်ႉႁႆႈၶဝ်ၵႂႃႇယဝ်ႉ သမ်ႉလူင်းၵုင်းၵႂႃႇတိၵ်းတိၵ်း ႁွတ်ႈထိုင်တိၼ်လွႆယဝ်ႉၵေႃႈ သမ်ႉပဵၼ်ၼႃး ၵူၼ်းဝၢၼ်ႈၶၢႆးမူဝ်ၶဝ် ပဵၼ်တၢင်ႉပဵၼ်တၢင်ႉ ဢၢႆႁူင်းၶဝ်ႈလိူင်မၢၵ်ႈ ၸဝ်ႈမၼ်းပၢတ်ႇပႆႇၶိုတ်းၼၼ်ႉၵေႃႈ သမ်ႉပေႃးႁွမ်သိုင်ႈသိုင်ႈဝႆႉယဝ်ႉ ပႆလူင်လတ်းၽႃႇၵႂႃႇၼႂ်းတူင်ႈၼႃး လႆႈႁၼ်ၸဝ်ႈၼႃးၶဝ် ပၢတ်ႇၶဝ်ႈယူႇလႄႈ ၸင်ႇလႆႈၵႂႃႇၸူးၶဝ်ယဝ်ႉ။ သိုပ်ႇပႆၵႂႃႇၸွမ်းၼႂ်းထုင်ႉၼႃးၼၼ်ႉ ၵႂႃႇၺႃးပိူၼ်ႈပေႃႉၶဝ်ႈထႅင်ႈ လုၵ်ႈႁဵၼ်းမၼ်း ဢၼ်ၵမ်တင်းမတ်ႉၶဝ်ႈဢွၼ်ႇပေႃႉၸွႆႈပိူၼ်ႈယူႇၼၼ်ႉၵေႃႈ ငိၼ်းဢူႈၶဝ်ဝႃႈ “ဢေးၼွင်ႉဢမ်ႇၸႂ်ႈမေႃသွၼ်ႁိုဝ်လႃႇၼၼ်ႉ” လုၵ်ႈဢွၼ်ႇသွင်သၢမ်ၵေႃႉ ယၵ်ႉတူၺ်းၶမ်းလၢဝ်ယဝ်ႉ လႅၼ်ႈၸူး “မေႃသွၼ်” “မႃးၸွႆႈမႄႈပေႃႉၶဝ်ႈၵႃႈ” “ဢေႃႈ..” ၸုင်ဢဝ်မိုဝ်းၶမ်းလၢဝ်ၵေႃႉၽၢႆႇၽၢႆႇသေ ဢွၼ်ၵၼ်ၵႂႃႇတၢင်းပိူၼ်ႈပေႃႉၶဝ်ႈၼၼ်ႉယဝ်ႉ။ ၶမ်းလၢဝ်ၵေႃႈ ၸုၵ်းဢုပ်ႇၶဝ်ၵႂႃႇ တူင်ႉတၵ်ႉယူႇလီၵိၼ်ဝၢၼ်ၵၼ်သေ ဢုပ်ႇလၢတ်ႈသင်ႇၶဝ်ယဝ်ႉ လွင်ႈၶိုၼ်ႈႁူင်းႁဵၼ်းၼၼ်ႉလႄႈ မိူဝ်းဝႄႉၵႂႃႇတၢင်းႁိူၼ်း လုင်းၸရေးၶဝ် ၵူၺ်းသမ်ႉဢမ်ႇမီးၽႂ်ယူႇႁိူၼ်း ၸင်ႇဝႄႉၵႂႃႇတၢင်းႁိူၼ်းၼၢႆးပၢင်ႇၶဝ်ႁေယဝ်ႉ၊ ထိုင်ၵၢင်ဝၼ်းတဵင်ႈယဝ်ႉ ဝႄႉႁဵတ်းၶႅၵ်ႇၼၢႆးပၢင်ႇၵႂႃႇယူႇ။ ၵိၼ်ၶဝ်ႈဝၼ်းယဝ်ႉၵေႃႈ သိုပ်ႇဢွၵ်ႇၶၢဝ်းတၢင်းၵႂႃႇ တၢင်းဝၢၼ်ႈၸိင်ၼၼ်ႉထႅင်ႈႁင်းၵူၺ်းမၼ်းလွႆးလွႆး။ ပွၵ်ႈၼႆႉၵေႃႈ လႆႈဝႃႈ ပဵၼ်ပွၵ်ႈဢွၼ်တၢင်းသုတ်း ဢၼ်မၼ်းလႆႈလႄႇၸွမ်းဝၢၼ်ႈလုၵ်ႈဢွၼ်ႇႁဵၼ်းမၼ်း ႁင်းၵူၺ်းၵေႃႉလဵဝ်၊ လိူဝ်ၼၼ်ႉ သမ်ႉပဵၼ်သဵၼ်ႈတၢင်းမႂ်ႇလၢႆလၢႆ ၵွပ်ႈတၢင်းမၼ်းလိူမ်ႈလီလႄႈ ဢမ်ႇမီးလၢႆသဵၼ်ႈ မၼ်းၵေႃႈၵႂႃႇငၢႆႈမႃးလီယူႇတႄႉတႄႉ။ ၶၢဝ်းတၢင်းလုၵ်ႉဝၢၼ်ႈၶၢႆးမူဝ် ၵႂႃႇတၢင်းဝၢၼ်ႈၸိင်ၼၼ်ႉၵေႃႈ မွၵ်ႈၶိုင်ႈတၢင်းၼႆႉတႄႉ ပဵၼ်တူင်ႈၼႃးလၢႆလၢႆယဝ်ႉ၊ ၵူၺ်းမီးပႃႇထိူၼ်ႇလူင်ပွတ်းၼိုင်ႈ ၶႅၼ်ႈၵၢင်ဝႆႉလႄႈ မၼ်းၵေႃႈ ပႆပူၼ်ႉၵႂႃႇထိူၼ်ႇပႃႇၼၼ်ႉၵမ်ႉၼိုင်ႈသေ သမ်ႉပေႃးၺႃး ထုင်ႉၼႃးၵူၼ်းဝၢၼ်ႈၸိင်ၶဝ် ပဵၼ်တၢင်ႉပဵၼ်တၢင်ႉ ၶဝ်ႈၼႂ်းၼႃးတႄႉဢမ်ႇၵိုတ်းယဝ်ႉ ၵိုတ်းၵႅၼ်ႇပုမ်ႇၶဝ်ႈ ဢၼ်တင်ႈတုၵ်းသုၵ်းယူႇၼႂ်းၵၢင်တူင်ႈၼႃး ပဵၼ်ယွမ်ႇပဵၼ်ယွမ်ႇၼၼ်ႉၵူၺ်း။ ၼႂ်းတူင်ႈၼႃး တီႈၼမ်ႉႁွတ်ႈၼၼ်ႉၵေႃႈ လႆႈႁၼ်လွၵ်းတိူၵ်ႇၽၵ်းမီႇ ပဵၼ်လွၼ်ပဵၼ်လွၼ် မီးတင်းၽိူင်းႁူမ်ႇသိူဝ်ႇၼိူဝ်ဝႆႉ ၵူၼ်းသွမ်ႈမၼ်းၵေႃႈ တိုဝ်းၵုပ်းၵၢပ်ႇၼႃသေ ၼင်ႈၼဵပ်းၽၵ်းမီႇယူႇ ႁၢင်ႇႁၢင်ႇ ၵေႃႉသွင်ၵေႃႉ၊ တီႈၶဝ်လႄႈၶမ်းလၢဝ်ယူႇၼၼ်ႉ မၼ်းၵႆၵၼ်ၼႃႇ ၶမ်းလၢဝ်ၵေႃႈ ဢမ်ႇလႆႈၵႂႃႇဝႄႉ သိုပ်ႇၶဝ်ႈဝၢၼ်ႈမိူဝ်းၵႂႃႇယဝ်ႉ။ ႁိူၼ်းလုင်းႁဵင်ၶဝ်ၼၼ်ႉတႄႉ မၼ်းဢမ်ႇၵႂႃႇဝႄႉယဝ်ႉ မိူဝ်းဝႄႉၵႂႃႇတီႈႁိူၼ်းလုၵ်ႈႁဵၼ်းမၼ်း ၸၢႆးၵွၼ်ၼၼ်ႉသေ ႁႂ်ႈၸၢႆးၵွၼ်ဢွၼ်မၼ်းသိုပ်ႇဝႄႉလၢတ်ႈထႅင်ႈ လုၵ်ႈႁဵၼ်းဢၼ်ယူႇၼႂ်းဝၢၼ်ႈ ႁိူၼ်းလႂ်ႁိူၼ်းၼၼ်ႉ ၵမ်ႈၽွင်ႈၵေႃႈယူႇႁိူၼ်း၊ ၵမ်ႈၽွင်ႈၵေႃႈဢမ်ႇယူႇႁိူၼ်း မၼ်းၵေႃႈဝူၼ်ႉဝႃႈ ပေႃးၵေႃႉၼိုင်ႈႁူႉ တေႁူႉၵၼ်ယူႇၼႆလႄႈ မၼ်းၵေႃႈ ၽၢၵ်ႇလၢတ်ႈၸၢႆးၵွၼ်ဝႆႉ ႁႂ်ႈလၢတ်ႈပၼ်ၶဝ်ၼႆႁေယဝ်ႉ။ ၼႂ်းၸႂ်တႄႉဝူၼ်ႉဝႃႈ တေဢၢၼ်းမိူဝ်းဝႄႉတီႈႁူင်းယႃယူႇ ၵူၺ်းၵႃႈ ဢမ်ႇႁူႉတေဝႄႉႁဵတ်းသင်ၼႆၵေႃႈ သိုပ်ႇပွၵ်ႈမိူဝ်းၵႂႃႇလွႆးလွႆးယဝ်ႉ၊ တၢင်းဝၢၼ်ႈႁူၵ်းတႄႉ ႁႂ်ႈၼၢႆးၶမ်းလႅင်ၸွႆႈမိူဝ်းလၢတ်ႈပၼ်ၵႂႃႇၵူၺ်း။ မိူဝ်ႈႁူႉဝႃႈမေႃသွၼ်ႁွတ်ႈမႃးယဝ်ႉ ၼင်ႇဝႃႈၶိင်းႁဵင်ၶဝ်ၼၼ်ႉၵေႃႈ မိူၼ်တေမီးၵၢၼ်လွင်ႈယႂ်ႇ တေလႆႈဢုပ်ႇၵုမ်ၵၼ်ၼႆလႄႈ ဢွၼ်ၵၼ်ႁွင်ႉပၢင်ၵုမ်ၵူၼ်းဝၢၼ်ႈၶဝ် မႃးတုမ်ၵၼ်တီႈႁိူၼ်းၶိင်းႁဵင် ၼိုင်ႈႁိူၼ်းၼိုင်ႈၵေႃႉၼႆယူႇ။ ၼႂ်းပၢင်ၵုမ်ၼၼ်ႉတႄႉၵေႃႈ ဢမ်ႇၶိုၵ်ႉဢမ်ႇၶၢႆးႁင်ၼင်ႇၵဝ်ႇ တေသိုပ်ႇၵဵပ်းၶိုၼ်းငိုၼ်းၸႂ်ႉၸၢႆႇ တႃႇမေႃသွၼ်ထႅင်ႈၼႆယူႇ၊ ပေႃးဝႃႈပဵၼ်လွင်ႈၼႆႉၼႆၵေႃႈ ၵူၼ်းၸိူဝ်းဢမ်ႇမီးလုၵ်ႈမီးလၢင်းၼၼ်ႉ ဢွၼ်ၵၼ်ဢမ်ႇႁၼ်လီၵမ်ႉထႅမ်လႄႈ ဢမ်ႇသႂ်ႇၸွမ်းယဝ်ႉ၊ ၵူၼ်းၸိူဝ်းဢၼ်မီးလုၵ်ႈမီးလၢင်း ဢၼ်မီးငိုၼ်းတႄႉၵေႃႈ “သႂ်ႇၵေႃႈသႂ်ႇလႄႈ” ၼႆၵူၺ်း၊ မၢင်ၸိူဝ်းဢၼ်ဢမ်ႇပေႉႁႅင်းလႆႈၼၼ်ႉတႄႉၵေႃႈ “ဢမ်ႇမီးငိုၼ်းၵေႃႈဢမ်ႇၶိုၼ်ႈၵူၺ်း ၸၢင်ႈတေပဵၼ်သင်” ၼႆသေ ၸႂ်ၶေႃးၵေႃႈဢမ်ႇလီမႃးယဝ်ႉ။ ၼႂ်းပၢင်ၵုမ်ၼၼ်ႉၵေႃႈ သမ်ႉမီးၼၢႆးၶမ်းလႅင်မႃးၶိုၼ်ႈၸွမ်းလႄႈ ၸင်ႇတေႁူႉဝႃႈ ၵူႈလိူၼ်လိူၼ်ပူၼ်ႉမႃးၼၼ်ႉ ၵူၼ်းဝၢၼ်ႈၶဝ်ၵေႃႈ လႆႈသႂ်ႇပၼ်ငိုၼ်းတႃႇမေႃသွၼ်ယူႇ၊ ၵူၺ်းၵႃႈ ၶမ်းလၢဝ်ၼၼ်ႉ ဢမ်ႇလႆႈႁပ်ႉသင်သေဢိတ်း ပဵၼ်ၶၢဝ်းတၢင်းလၢႆလိူၼ်ယဝ်ႉလႄႈ၊ လွင်ႈၼႆႉၵေႃႈ မိူၼ်ၶမ်းလၢဝ်တေဢမ်ႇႁူႉၸွမ်းၼႆသေ ၼႅတ်ႈလၵ်ႉလွမ်ႁႂ်ႈၵူၼ်းမိူဝ်းႁွင်ႉ ၶမ်းလၢဝ်မႃးယဝ်ႉ။ ၶမ်းလၢဝ်ဢၼ်တိုၵ်ႉဝၢင်းၽႅၼ်ၵၢၼ်ႁဵၼ်းမၼ်းယူႇၼႂ်းႁိူၼ်းၼၼ်ႉ လႆႈငိၼ်းသဵင်လူတ်ႉၶိူင်ႈမႃးၵိုတ်းသေ ႁွင်ႉၸူးမၼ်း “မေႃသွၼ်!..ၸွင်ႇယူႇႁႃႉ” သဵင်ၼၼ်ႉတႄႉ တွင်းလီယူႇဝႃႈ ပဵၼ်သဵင်မေႃယႃဢွၼ်တိုၼ်းယဝ်ႉ။ ၶမ်းလၢဝ်ၼႅတ်ႈလုၵ်ႉမႃးတူၺ်း “ပီႈမေႃၶႃႈႁႃႉ!!” “လူင်းမႃးလႄႈ..လူဝ်ႇၼႅတ်ႈၵႂႃႇယဝ်ႉ” “ၵႂႃႇလႂ်ၶႃႈ!!..” “တေလၢတ်ႈၵႂႃႇၸွမ်းတၢင်း” ၶမ်းလၢဝ်ၼၼ်ႉတႄႉ ၼႅတ်ႈလႅၼ်ႈလူင်လူင်းႁိူၼ်းၵႂႃႇၵမ်းလဵဝ် ၾႆးပေႃးဢမ်ႇတၼ်းမွတ်ႇယဝ်ႉ၊ ၵတ်ႉၵႃႈယင်းပဵၼ်ၾႆးသႅင်လႅတ်ႇ ဢၼ်မၼ်းသိုဝ်ႉပႃးမႃးပွၵ်ႈၼႆႉၼၼ်ႉလႃႈ။ “မီးလွင်ႈသင်ဢမ်ႇႁူႉၶႃႈ ပေႉႁိပ်ႈပေႉၼႅတ်ႈလႃႇ” “ပေႃႈႁဵင်ၶဝ်ႁဵတ်းပၢင်ၵုမ်! တေၵဵပ်းငိုၼ်းၵႃႈၸႂ်ႉၸၢႆႇတႃႇမေႃသွၼ်ၼႆၶႃႈဝႃႇ” မွင်းလႆႈငိၼ်းၼင်ႇၼၼ် ၶမ်းလၢဝ်ၵေႃႈ ႁႂ်ႈမေႃယႃၼင်ႈတၢင်းလင်သေ မၼ်းၵေႃႉႁေႃႈလူတ်ႉမိူဝ်းၵႂႃႇယဝ်ႉ၊ မေႃယႃဢၼ်ဝႃႈႁိပ်ႈၼႅတ်ႈမႃး ႁေႃႈမႃးဝႆးၼႃႇၼၼ်ႉ ဢမ်ႇပႆႇၶိုတ်းၶမ်းလၢဝ် မေႃယႃသမ်ႉပေႃးၶႂ်ႈပိဝ်ယဝ်ႉၼႃႇ၊ ပေႃးဢမ်ႇတဝ်ႉႁူဝ်မႃၶမ်းလၢဝ်ဝႆႉတႄႉ ၶေးတေတူၵ်းလူတ်ႉၵႂႃႇယဝ်ႉဢမ်ႇႁူႉ၊ ၵမ်ႉၵေႃႈႁွတ်ႈယဝ်ႉလႄႈ ၼႅတ်ႈဢႅၼ်ႇလႅၼ်ႈ ၽႃႇၽုင်ၵူၼ်းလူင်ၸိူဝ်းၼၼ်ႉ ၶိုၼ်ႈမိူဝ်းၵႂႃႇပႃႈၼႃႈပိူၼ်ႈၼၼ်ႉႁေ “ဢေႃႈ..ၶႃႈၼၢၼ်းႁူႉဝႃႈပိူၼ်ႈမီးပၢင်ၵုမ် မႃးတူၵ်းလိုၼ်းပႅတ်ႈဢိတ်ႉၼိုင်ႈၶႃႈဢေႃႈ ၵၼ်ႇတေႃးယႂ်ႇယႂ်ႇၼမ်ၼမ်ၶႃႈ” သီၼႃႈၶိင်းႁဵင်ၶိင်းၵႄႇၶဝ်ၼၼ်ႉၵေႃႈ ဢမ်ႇပေႃးလီၵႃႈႁိုဝ်၊ “ဢေႃႈ..ၵူဝ်မေႃသွၼ်ၵၢၼ်သုၵ်ႉလႄႈဢမ်ႇလႆႈလၢတ်ႈပႃးၶႃႈဢေႃႈ” လုင်းႁဵင်တွပ်ႇပၼ်။ “ဢမ်ႇပဵၼ်ႁင်ၶႃႈၵၢၼ်ၸိူဝ်းၼၼ်ႉ ဝႆႉလႆႈယူႇ၊ ပၢင်ၵုမ်ၸိူင်ႉၼႆ ႁိုင်ႁိုင်ၼိုင်ႈပွၵ်ႈၵူၺ်းၶႃႈလူး” လုင်းသႅင်ဢၼ်ယူႇတၢင်းလင်ၼၼ်ႉၵေႃႈ ႁွင်ႉလၢတ်ႈၸူး “ႁဝ်းၵေႃႈတိုၵ်ႉဢွၼ်ၵၼ် လၢတ်ႈလွင်ႈႁူင်းႁဵၼ်းယူႇၶႃႈဢေႃႈ မေႃသွၼ်မႃးၵေႃႈလီယဝ်ႉၶႃႈ” “ပေႃးဝႃႈလွင်ႈႁူင်းႁဵၼ်းၵေႃႈ ၶႃႈမီးလွင်ႈၶႂ်ႈလၢတ်ႈယူႇၶႃႈဢေႃႈ ယွၼ်းလၢတ်ႈဢိတ်ႉၼိုင်ႈၶႃႈၼႃႈ” “ပၢင်ၵုမ်ႁဝ်းယဝ်ႉယဝ်ႉ၊ ၵမ်ႈၽွင်ႈၵေႃႈမိူဝ်းၵၼ်ယဝ်ႉၶႃႈဢေႃႈမေႃသွၼ် တူၵ်းလိုၼ်းယဝ်ႉၶႃႈယူဝ်ႉ” ၶိင်းၵႄႇဝၢၼ်ႈၶုမ်ႇလၢတ်ႈ။ “မီးမွၵ်ႈၼႆႉၵေႃႈ လၢတ်ႈမွၵ်ႈၼႆႉၶႃႈယဝ်ႉ” “ဢိူဝ်ႈ..မေႃသွၼ်မၼ်းၶႂ်ႈလၢတ်ႈသင်ၼႆၵေႃႈ ပၼ်မၼ်းလၢတ်ႈႁေလူႉဢႃႈ ႁဝ်းတေပႂ်ႉထွမ်ႇလႂ်” ၼၢႆးၸၢမ်ႇၵူၼ်ႈၼၵ်း ၵူၼ်းဝၢၼ်ႈႁူၵ်းၼၼ်ႉလၢတ်ႈၵႂႃႇ။ ၶမ်းလၢဝ်ၵေႃႈ မႄးတိုတ်ႉၼႃႈတိုတ်ႉတႃ ၸၼ်သဵင်မၼ်းသေယဝ်ႉ “တႄႇဢဝ်ၼႆႉၵႂႃႇ တီႈႁူင်းႁဵၼ်းႁဝ်း တေဢမ်ႇယွၼ်းၵႃႈၸႂ်ႉၸၢႆႇ တီႈပေႃႈမႄႈလုၵ်ႈႁဵၼ်းႁဝ်းၶဝ်ယဝ်ႉ ၵွပ်ႈပိူဝ်ႈမိူဝ်ႈၶႃႈမိူဝ်းပွၵ်ႈၼႆႉ လႆႈမႃးမူႇၸုမ်းဢၼ်ၸွႆႈထႅမ်ၵၢၼ်ႁဵၼ်းႁဝ်းၸုမ်းၼိုင်ႈ ဢမ်ႇဝႃႈၶိူင်ႈၵမ်ႉၵႅမ် ငိုၼ်းလိူၼ်ၶူး ၶဝ်တေၸွႆႈထႅမ်ပၼ်ၶႃႈယဝ်ႉ၊ ဢၼ်ၶႂ်ႈႁႂ်ႈပေႃႈမႄႈႁဝ်းၶဝ် ႁဵတ်းပၼ်တႄႉ လွင်ႈလုၵ်ႈဢွၼ်ႇၶဝ်ၶႃႈဢေႃႈ ႁႂ်ႈၶဝ်လႆႈမႃးၶိုၼ်ႈပၼ်ႁူင်းႁဵၼ်းၼၼ်ႉ တေလီတႄႉတႄႉၶႃႈ” “ႁဵတ်းၼၼ်ႁႃႉ! ဢိူဝ်ႈလီဢိူဝ်ႈပေႃးဝႃႈၼၼ် ၵဝ်တိုၵ်ႉၶီၸႂ်ယူႇဢိူဝ်ႈၼႆႉ ဝႃႈတေဢဝ်တီႈလႂ်မႃးသႂ်ႇၼႆ” ၶမ်းလၢဝ်မႄးယၵ်ႉတူၺ်းၼႃႈလုင်းၵႄႇလုင်းႁဵင်ၶဝ် ဢၼ်ဢမ်ႇႁၢၼ်ႉၸႂ်ၼၼ်ႉယဝ်ႉ “ပေႃးဝႃႈတႄႉ လွင်ႈၼႆႉ ၶႃႈၵေႃႈဝူၼ်ႉဝႃႈ မၼ်းတေယဝ်ႉၵႂႃႇမိူဝ်ႈသၢမ်လိူၼ်ပူၼ်ႉယဝ်ႉ ၵူၺ်းၵႃႈ ဢမ်ႇႁူႉဝႃႈလုင်းႁဵင်ၶဝ်ဝူၼ်ႉသင်ယူႇလႄႈ မႃးၵဵပ်းငိုၼ်းၶိုၼ်းၸိူင်ႉၼႆၶႃႈၼေႃ” “ယဝ်ႉၵႂႃႇမိူဝ်ႈသၢမ်လိူၼ်ၼႆႁႃႉ! ႁၢင်ႈႁဝ်းလႆႈသႂ်ႇမႃးယူႇၵူႈလိူၼ်လႃႇၼၼ်ႉ” “ၸႂ်ႈဢိူဝ်ႈ! ၸႂ်ႈဢိူဝ်ႈ” ဢွၼ်ၵၼ်ဢုပ်ႇၵၼ် သဵင်ပေႃးဢူၼ်ဢၢၼ်မေႃးမႄးယူႇယဝ်ႉ။ “ၸႂ်ႈယူႇႁႃႉၶိင်းၵႄႇ ၵဵပ်းငိုၼ်းႁဝ်းမႃးၼႆႉ မေႃသွၼ်သမ်ႉဝႃႈမၼ်းယဝ်ႉၼႆ သူသမ်ႉဢဝ်ၵႂႃႇႁဵတ်းသင်လႃႇပေႃးၼၼ်ဢေႉ” ၶိင်းၵႄႇၶဝ်ၸိူဝ်းၼၼ်ႉတႄႉဢမ်ႇၸၢင်ႈတၵ်းသဵင်သင်လႆႈယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-10-16T03:29:15

https://tainovel.com/%e1%80%95%e1%81%a2%e1%82%86%e1%82%88%e1%81%b5%e1%82%82%e1%82%83%e1%82%87%e1%82%81%e1%82%82%e1%80%ba%e1%82%88%e1%80%95%e1%80%b0%e1%81%bc%e1%80%ba%e1%82%89/

ပၢႆႈၵႂႃႇႁႂ်ႈပူၼ်ႉ

“ပၢႆႈ” ၼႆၼၼ်ႉ ပဵၼ်သဵၼ်ႈတၢင်းၸိုဝ်ႈၸႂ်ႈယူႇႁႃႉ၊ ပၢႆႈၼႆၼၼ်ႉ ပဵၼ်သဵၼ်ႈတၢင်းလွတ်ႈ ဢၼ်လီလိူဝ်သေပိူၼ်ႈႁိုဝ် မၢင်ၵမ်း မၢင်ၵမ်းမႃးၵေႃႈ ၵူၼ်းၸိူဝ်း ယူႇတီႈၵမ်ၵိၼ်း၊ ဢမ်ႇမီးသဵၼ်ႈတၢင်းလိူၵ်ႈၼမ်၊ မီးၸၢတ်ႈပၢၼ်ယူႇမိူၼ်ၼင်ႇၵူၼ်းတူၵ်းၶွၵ်ႈ၊ ဢမ်ႇမီးပဝ်ႉမၢႆယိူင်းဢၢၼ်းသင်ၼၼ်ႉ တေၸၢင်ႈဝူၼ်ႉ ဢၢၼ်းတေပၢႆႈယူႇလႄႈ ၶႂ်ႈပၢႆႈဢွၵ်ႇၵႂႃႇတူင်ႇဝူင်းၼၼ်ႉ ယူႇၵူၺ်း။ ၵွပ်ႈၼၼ်လႄႈ ၸင်ႇလႆႈဢဝ်တင်းၸိူင်းၵူဝ်းရီးယႃးၸၢၼ်းၶူင်သၢင်ႈဢွၵ်ႇမႃး ဢၼ်မီးၸိုဝ်ႈ ၽၢႆႇဢင်းၵိတ်ႉဝႃႈ “Escape” ၸၢႆးၸိူင်းမၼ်း ပဵၼ်သိုၵ်းၵူဝ်းရီးယႃးႁွင်ႇ ယူႇၼႂ်းဢွင်ႈတီႈ ဢၼ်ဢမ်ႇမီးသုၼ်ႇလွတ်ႈလႅဝ်း ဢမ်ႇမီးတၢင်းယိူင်းဢၢၼ်းပဝ်ႉမၢႆသင် လႆႈႁဵတ်းၸွမ်းၶေႃႈသင်ႇလွင်ႈလဵဝ်၊ ၶႂ်ႈႁဵတ်းသင်ၵေႃႈ ႁဵတ်းဢမ်ႇလႆႈ၊ ၵူၺ်းၵႃႈ မၼ်းၸၢႆးသမ်ႉ မီးယိူင်းဢၢၼ်း ၶႂ်ႈပဵၼ်ၵူၼ်းလဵပ်ႈႁဵၼ်းပိုၼ်ႉတီႈၼႃႈလိၼ်လွင်ႈဢႅဝ်ႇလႄႇၼႆလႄႈ၊ မိူဝ်ႈမၼ်းတေပေႃးသိုၵ်းၼၼ်ႉ မၼ်းၵေႃႈဝၢင်းၽႅၼ်တႃႇတေ ပၢႆႈႁႂ်ႈပေႃးဢွၵ်ႇလွတ်ႈပူၼ်ႉ တီႈယူႇဢၼ်မိူၼ်ငရၢႆးလူင်ၼၼ်ႉယဝ်ႉ။ လိူဝ်သေမၼ်းယဝ်ႉ ယင်းမီးဢူၺ်းၵေႃႉမၼ်းထႅင်ႈၵေႃႉၼိုင်ႈ လုၵ်ႉၵူဝ်းရီးယႃးၸၢၼ်းသေၶဝ်ႈမႃးလႄႈ မၼ်းၸႂ်ထိုင်မႄႈမၼ်းယဝ်ႉ လႆႈယွၼ်းပၢႆႈၵႂႃႇၸွမ်းၸၢႆးၸိူင်းၵႂႃႇ။ ၸွမ်းၼင်ႇပိူင်ၶဝ်ၼၼ်ႉၵေႃႈ မီးယူႇဝႃႈ “ၽႂ်ပၢႆႈတပ်ႉ တေၺွပ်းထိုင်တၢႆ” ပိူၼ်ႈၵေႃႈၸွမ်းတိၺွပ်းၶႃ ဢဝ်တင်းႁႅင်းသိုၵ်း ၼပ်ႉႁူဝ်သိပ်း ၵႂႃႇဝႅတ်ႉလွမ်ႉ ယိုဝ်းၵွင်ႈသႂ်ႇဢမ်ႇထၢတ်ႇဢမ်ႇဝၢႆး၊ လႅၼ်ႈၶဝ်ႈထိူၼ်ႇၶဝ်ႈလွႆ မုင်ႈၼႃႈၸူးသဵၼ်ႈတၢင်း ဢၼ်ၶႃဢၢင်ႈဢၢၼ်းဝႃႈ တေထိုင်ၼၼ်ႉၵႂႃႇတိၵ်းတိၵ်း။ ပိူၼ်ႈမီးၶိူင်ႈၵွင်ႈၵၢင်ႇၸေးမိုဝ်း လႄႈ ၵူၼ်းၼမ်သေယဝ်ႉ သွင်ၶႃသမ်ႉယူႇတီႈၵၢင်ပၢင်ႇႁေ ဢူၺ်းၵေႃႉၸၢႆးၸိူင်းၼၼ်ႉၵေႃႈ ထုၵ်ႇပိူၼ်ႈယိုဝ်းတၢႆၵႂႃႇပႅတ်ႈယဝ်ႉ။ ၸၢႆးၸိူင်းၵေႃႈ ၼင်ႇၵႃႈႁဵတ်းလႆႈ ၵွင်ႈလဝ်းလဵဝ် ယိုဝ်းတုမ်ႉတွပ်ႇၶိုၼ်းသေ သိုပ်ႇဢႅၼ်ႇလႅၼ်ႈပၢႆႈၵႂႃႇတိၵ်းတိၵ်း ယဵပ်ႇယၢင်ႈၶဝ်ႈၼႂ်းပိုၼ်ႉတီႈ လႅၼ်လိၼ်ၵူဝ်းရီးယႃးသွင်ၽၢႆႇတိတ်းၸပ်းၵၼ်လႄႈ ပဵၼ်ဢွင်ႈတီႈဢၼ်မီးမၢၵ်ႇၽင်ဝႆႉယူႇၵူႈတီႈတီႈၼၼ်ႉယဝ်ႉ။ မၼ်းဢမ်ႇၵူဝ်ဝႃႈမိူဝ်ႈယဵပ်ႇယၢင်ႈၶဝ်ႈၵႂႃႇၼၼ်ႉ တေၵႂႃႇတၢႆယွၼ်ႉမၢၵ်ႇတႅၵ်ႇႁိုဝ်၊ ၵွပ်ႈမၼ်းမီးၶေႃႈႁတ်ႉမၼ်ႈဝႆႉဝႃႈ “တေယူႇႁိုဝ်တေတၢႆ မၼ်းယွၼ်းပဵၼ်ၵူၼ်းၵေႃႉလိူၵ်ႈသဵၼ်ႈတၢင်းၸၢတ်ႈပၢၼ်မၼ်းႁင်းၵူၺ်း” ၶၢဝ်းတၢင်းဢၼ်မၼ်းလႅၼ်ႈပၢႆႈၵႂႃႇ တေႃႇပေႃးႁွတ်ႈယိူင်းမၢႆမၼ်းၼၼ်ႉ မၼ်းၵေႃႈလႆႈၶၢမ်ႇတၢင်းပိူၼ်ႈ ၸွမ်းလိုပ်ႈလမ်းယိုဝ်းယူႇတိၵ်းတိၵ်းယဝ်ႉ။ ယွၼ်ႉမီးယိူင်းဢၢၼ်းလႄႈ ၶေႃႈႁတ်ႉမၼ်ႈ ဢမ်ႇဝႃႈသဵၼ်ႈတၢင်းဢၼ်မၼ်းလိူၵ်ႈၵႂႃႇၼၼ်ႉ တေထူပ်းလွင်ႈယၢပ်ႇၽိုတ်ႇတၢၼ်ႇႁိုဝ်ၵေႃႈ မၼ်းဢမ်ႇယွမ်းထွႆလႄႈ ဢဝ်ပူၼ်ႉလွတ်ႈမႃးလႆႈ လိုၼ်းသုတ်းမႃး မၼ်းၵေႃႈလႆႈႁဵတ်းၸွမ်းၼင်ႇၵၢင်ၸႂ် တၢင်းမုင်ႈမွင်း လွင်ႈဢၼ်မၼ်းၶႂ်ႈပဵၼ်ၼၼ်ႉၵႂႃႇယူႇယဝ်ႉ။ ဢွင်ႈတီႈဢၼ်ဢမ်ႇပၼ်လွင်ႈလွတ်ႈလႅဝ်းထၢင်ႇႁၢင်ႈ၊ ဢွင်ႈတီႈဢၼ်ၵပ်ႉၵိၼ်းယူႇယၢပ်ႇၼၼ်ႉ ၽႂ်ၵေႃႈဢမ်ႇၶႂ်ႈယူႇလႄႈဢမ်ႇၶႂ်ႈပဵၼ်၊ ၵူၺ်းၵႃႈ မၢင်ပွၵ်ႈမႃး ၸၢတ်ႈပၢၼ်ၼၼ်ႉၵေႃႈ ဢမ်ႇၸၢင်ႈလိူၵ်ႈၵိူတ်ႇလႆႈဝႃႈ ၶႂ်ႈၵိူတ်ႇတီႈဢၼ်မီးၸၼ်ႉထၢၼ်ႈ၊ မၢၵ်ႈမီးလီပဵၼ် ၼၼ်ႉလႆႈ မိူဝ်ႈၵိူတ်ႇမႃးၼႂ်းၼႃႈႁိူၼ်းဢၼ်ၵွတ်းၽၢၼ် ပဵၼ်ၸၼ်ႉၶႃႈၼႆၵေႃႈ လႆႈသိုပ်ႇပဵၼ်ၶႃႈ ႁဵတ်းလုၵ်ႈၼွင်ႉပိူၼ်ႈၵႂႃႇ ထုၵ်ႇပိူၼ်ႈထၢင်ႇလဵၵ်ႉတဵၵ်းတဵင်ၼၼ်ႉ ဢမ်ႇၸၢင်ႈထဵင်လႆႈၼၼ်ႉ ႁူႉတိုၼ်းဢမ်ႇမီးၽႂ်ၶၢမ်ႇလႆႈ ၸၢႆးၸိူင်းႁဝ်းၵေႃႈ ၵွပ်ႈဢမ်ႇမီးဢၼ်တိုတ်ႉၼွင်ႇႁတ်ႉမၼ်ႈ ဢမ်ႇမီးဢူႈမႄႈယဝ်ႉလႄႈ လႆႈႁႃတၢင်းပၢႆႈဢွၵ်ႇမႃး တႃႇၶဝ်ႈပဵၼ်ၵူၼ်းမိူင်းၵူဝ်းရီးယႃးၸၢၼ်း တႃႇသိုပ်ႇႁဵတ်းတၢင်းယိူင်းဢၢၼ်းမၼ်းၵႂႃႇထႅင်ႈႁႂ်ႈပေႃးလႆႈၼႆၼၼ်ႉယဝ်ႉ။ လိူဝ်သေၼၼ်ႉ ၵူၼ်းၵေႃႉဢၼ်ပဵၼ်ႁူဝ်ၼႃႈၽူႈဢွၼ်ႁူဝ်ၸၢႆးၸိူင်း ၵူၼ်းၵေႃႉဢၼ်ၸွမ်းလိုပ်ႈလမ်းယိုဝ်းၸၢႆးၸိူင်းၶဝ်ၼၼ်ႉၵေႃႈ ပဵၼ်ၵူၼ်းၵေႃႉဢၼ် ယုမ်ႇဝႃႈ မိူဝ်ႈၵိူတ်ႇမႃးပဵၼ်ၸိူင်ႉႁိုဝ်ၵေႃႈ တေလႆႈယူႇၸိူင်ႉၼၼ် မႂ်းပဵၼ်ၶႃႈၵေႃႈ တေလႆႈသိုပ်ႇပဵၼ်ၶႃႈၵႂႃႇထႅင်ႈလႄႈ မိူဝ်ႈလႂ်မႂ်းပၢႆႈမႂ်းၵေႃႈတေလႆႈတၢႆ၊ မႂ်းဢမ်ႇမီးတၢင်းလိူၵ်ႈ ၵဝ်ၵေႃႈဢမ်ႇမီးတၢင်းလိူၵ်ႈမိူၼ်ၵၼ်ၼႆသေ သမ်ႉဝႃႈမၼ်းတေမီးလွင်ႈဢၼ်ၶႂ်ႈႁဵတ်းၶႂ်ႈပဵၼ်ယူႇၵေႃႈ ယွၼ်ႉၶေႃႈၵႂၢမ်းဝႃႈဢမ်ႇမီးတၢင်းလိူၵ်ႈၼႆၼၼ်ႉ မႃးပိၵ်ႉဢိုတ်းပႅတ်ႈသေ လႆႈသိုပ်ႇယူႇၵႂႃႇ လူၺ်ႈတီႈၸဝ်ႈၵဝ်ႇၵေႃႈ ဢမ်ႇလႆႈမီးတၢင်းသိူဝ်းသင်သေၵႃႈႁိုဝ်ၼၼ်ႉယဝ်ႉ။ သင်ၸိူဝ်ႉဝႃႈဢွင်ႈတီႈၼၼ်ႈ မၼ်းပၼ်လွင်ႈထၢင်ႇႁၢင်ႈလွတ်ႈလႅဝ်းယူႇလႄႈ မီးသုၼ်ႇ၊ တိုဝ်ႉတၢင်း လႆႈႁဵတ်းၸွမ်းလွင်ႈၶႂ်ႈလႆႈၶႂ်ႈပဵၼ်ၼၼ်ႉယူႇၼႆ လွင်ႈၸႂ်ၶႂ်ႈပၢႆႈဢၼ်ဝႃႈၼၼ်ႉ ၸွင်ႇတေမီးမႃးၼႂ်းႁူဝ်ယူႇႁိုဝ်ၼႆ လီလႆႈၶႆႈၸႂ်ဝူၼ်ႉတူၺ်းယူႇ။ ပၢႆႈတႃႇႁႂ်ႈပေႃးလွတ်ႈပူၼ်ႉၼၼ်ႉ တိုၼ်းတေလႆႈႁူပ်ႉလွင်ႈၶဵင်ႇတႃႉယဝ်ႉ၊ ပၢႆႈတႃႇဢဝ်တူဝ်လွတ်ႈ ဢွင်ႈတီႈၵမ်ၵိၼ်း လႄႈ ပၢႆႈတႃႇၵႂႃႇၸူးယိူင်းမၢႆႁႂ်ႈပေႃးလႆႈၼၼ်ႉ မၼ်းတိုၼ်းတေလႆႈထူပ်းလွင်ႈယၢပ်ႇတင်းၼမ်၊ သင်ဢမ်ႇမီးယိူင်းဢၢၼ်း၊ ၽႅၼ်ၵၢၼ် ဢမ်ႇဝႃႈပၢႆႈၵႂႃႇတၢင်းလႂ်ၵေႃႈ တႃႇႁႃလႆႈတၢင်းဢွၵ်ႇ တႃႇပူၼ်ႉလွတ်ႈလႆႈၼၼ်ႉ တေယၢပ်ႇယူႇ တႃႇတေယွမ်းသုမ်းပႅတ်ႈၶိုင်ႈတၢင်းၼၼ်ႉၵေႃႈ မီးၼမ်ယူႇၵူၺ်း။ ဢမ်ႇဝႃႈတေလိူၵ်ႈသဵၼ်ႈတၢင်းလႂ် သဵၼ်ႈတၢင်းဢၼ်ၸဝ်ႈၵဝ်ႇလိူၵ်ႈၼၼ်ႉ ပဵၼ်ႁိုဝ်မႃးၵေႃႈ တိုၼ်းတေလႆႈဢဝ်ပုၼ်ႈၽွၼ်းၵႂႃႇယူႇယဝ်ႉ။ ပၢႆၵမ်−သႅၼ်ငဝ်း 17/09/2024

['ပွင်ႈၵႂၢမ်း']

2024-10-12T08:35:25

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8-3/

ၸိုၼ်ႇႁႅင်း တွၼ်ႈသၢဝ်းသီႇ

တွၼ်ႈသၢဝ်းသီႇ “ထွမ်ႇထွမ်ႇ!! ထွမ်ႇတီႈၼႆႈၵွၼ်ႇ..” ၶမ်းလၢဝ်တင်းတူပ်းမိုဝ်းတင်းႁွင်ႉလၢတ်ႈ လုၵ်ႈႁဵၼ်းၶဝ်ယဵၼ်ၵႂႃႇသေ ၶမ်းလၢဝ်သိုပ်ႇၶႆႈထႅင်ႈ “ၶႃသွင်ၵေႃႉၵေႃႈ ယမ်းၾူၼ်လူင်ၵႂႃႇ ၵေႃႉပဵၼ်လုၵ်ႈဢွၼ်ႇ ဢၢႆႈလႅင်ၼၼ်ႉသမ်ႉ ပေႃးၾူၼ်တူၵ်းၼႆ မၼ်းၸူမ်းၼႃႇ တဝ်ၼမ်ႉႁေ လႅၼ်ႈလူင်ၵႂႃႇတၢင်းၼႃႈမႄႈၶဝ်ၼၼ်ႉတိၵ်းတိၵ်း၊ ၶႃၼၼ်ႉၵေႃႈ ႁႃႁဵပ်းတင်းႁိုင်ၵေႃႈဢမ်ႇၺႃး သမ်ႉဢွၼ်ၵၼ်ၵႂႃႇတိၵ်းတိၵ်း တေႃႇထိုင်ၵၢင်ဝၼ်းပေႃးလပ်းသိင်ႇယဝ်ႉ၊ ၶမ်ႈယဝ်ႉ ၾူၼ်ၵေႃႈႁိူတ်ႇသေ ၶႃမႄႈလုၵ်ႈၼၼ်ႉၵေႃႈ ဢွၼ်ၵၼ်ၼွၼ်းယူႇတီႈငဝ်ႈမႆႉႁုင်းလူင် ႁိမ်းၽင်ႇၼမ်ႉၼၼ်ႉယဝ်ႉ။ ၵတ်းၵေႃႈၵတ်းဝႃႈၵတ်း ၽႃႈၵေႃႈဢမ်ႇမီး ယုင်းၵေႃႈသမ်ႉလိူင်ႇထႅင်ႈ ၾႆးၵေႃႈဢမ်ႇၸၢင်ႈၸုတ်ႇ ယၢမ်းၼၼ်ႉ ၶုၼ်ၾီဢၼ်ယူႇၼိူဝ်မိူင်းၾီၼၼ်ႉ တူၺ်းလူင်းမႃး ႁၼ်ၶႃမႄႈလုၵ်ႈ ၼွၼ်းၵတ်းယူႇလႄႈ ၸင်ႇၽၢၼ်ႇႁဵတ်းမုၵ်ႉၾႆးပၼ်ၶႃၵႂႃႇ၊ ၵေႃႉပဵၼ်မႄႈဢၢႆႈလႅင် မိူဝ်ႈႁၼ်မုၵ်ႉၾႆးမီးယူႇႁိမ်းၶႃၼၼ်ႉၵေႃႈ ၸင်ႇလႆႈဢဝ်သိူဝ်ႈၶူဝ်းၶႃမႄႈလုၵ်ႈ မႃးယၢင်ႈၾႆးယူႇ၊ မိူဝ်ႈယၢင်ႈၾႆးယူႇၼၼ်ႉၵေႃႈ ယုင်းႁမ်ႉလိူင်ႇၼႃႇလႄႈ ၵမ်းၵမ်းလႆႈပၢပ်းယုင်းယူႇတိၵ်းတိၵ်း ၶူဝ်းသမ်ႉပေႃးဢမ်ႇႁႅင်ႈလႆႈႁေပွၵ်ႈ မၼ်းၵေႃႈႁႅၼ်ၶိုၼ်ႈၾႃႉႁေ ပွင်ႉၸူးၸဝ်ႈၶုၼ်ၾီဝႃႈ “ တႃႉၶႂ်ႈမီးသုတ်းၵူၺ်းယဝ်ႈဝႃႈ လုၵ်ႈၵဝ်တေဢမ်ႇလႆႈၼွၼ်းပၼ်ယုင်းၶူပ်းယူႇ” ၵမ်းၼၼ်ႉ ၶုၼ်ၽီၵေႃႈ တူၺ်းၵႂႃႇတီႈႁူင်းယႃၼၼ်ႉ ႁၼ်သုတ်းဝႆႉလႄႈ ၸင်ႇဢဝ်သုတ်းမႃးပၼ်ၶႃမႄႈလုၵ်ႈႁေ မႄႈမၼ်းၵေႃႈဢဝ်ၵင်ႈပၼ်လုၵ်ႈမၼ်းၵႂႃႇ ၶႃမႄႈလုၵ်ႈၵေႃႈ ၼွၼ်းလပ်းၵႂႃႇတီႈၼၼ်ႈႁေယဝ်ႉ” “ၶုၼ်ၽီဢမ်ႇမေႃႁဵတ်းသုတ်းၶႃႈႁႃႉ ပဵၼ်သင်လႄႈတေလႆႈၵႂႃႇဢဝ်တီႈႁူင်းယႃၶႃႈ” “မိူဝ်ႈၵွၼ်ႇၵွၼ်ႇၼၼ်ႉ မီးႁူင်းယႃႁေၶႃႈႁႃႉ” ၸုမ်းမေႃယႃၶဝ်ၼၼ်ႉၵေႃႈ ယၵ်ႉတူၺ်းၶမ်းလၢဝ်သေယုမ်ႉယူႇႁင်းၽႂ်ႁင်းမၼ်း၊ တေဝႃႈႁိုဝ်ၵေႃႈ ဢမ်ႇၸႂ်ႈၵူၼ်းမေႃလႄႈ မၼ်းၵေႃႈ ၼင်ႇႁိုဝ်လုၵ်ႈဢွၼ်ႇၶဝ်ပေႃးတေၶဝ်ႈၸႂ်ၼၼ်ႉ ၶတ်းၸႂ်ႁဵတ်းပၼ်ၵူၺ်းၵေႃႈ လီၼႃႇယဝ်ႉၼင်ႇၵဝ်ႇ။ “ၶုၼ်ၽီၽၢၼ်ႇႁဵတ်းဝႆႉပၼ်ႁႂ်ႈမီးႁူင်းယႃ တႃႇယူတ်းယႃၵူၼ်းပဵၼ်ၼၼ်ႉၼႃႇ၊ မၼ်းဝႃႈတီႈႁူင်းယႃ မီးသုတ်းယူႇလႄႈ ၼင်ႇႁိုဝ်တေဢမ်ႇလႆႈႁဵတ်းသုတ်းၼၼ်ႉ မၼ်းၵေႃႈမႃးဢဝ်တီႈႁူင်းယႃၵႂႃႇပၼ်ၼၼ်ႉယိုင်” “ယဝ်ႉၸွင်ႇၶႃတေမႃးႁွတ်ႈႁိူၼ်းၶိုၼ်းႁႃႉ” “ပႂ်ႉထွမ်ႇလႄႈ ထိုင်ၼင်ႇၵၢင်ၼႂ်မႃး ဢၢႆႈလႅင်ၼၼ်ႉၵေႃႈ ၼိူဝ်ႉလိူတ်ႇၼိူဝ်ႉမႆႈမႃးၼႃႇယဝ်ႉလႄႈ ၵုမ်ႇႁႆႈယူႇတိၵ်းတိၵ်း မႄႈၶဝ်ၼၼ်ႉၵေႃႈ ၼႅတ်ႈၸေးဢဝ်မၼ်းသေ ပွၵ်ႈႁိူၼ်းၶိုၼ်းယဝ်ႉ၊ မႄႈမၼ်းၵေႃႈ လႅပ်ႈဢမ်ႇယူႇလီမႃးႁေ ၵမ်းၵမ်းဢႆတိၵ်းတိၵ်း၊ ႁူဝ်ၵေႃႈၶႆႈႁႅင်းၼႃႇ ၵႂႃႇၵႂႃႇၵေႃႈ ဢမ်ႇမီးႁႅင်းယဝ်ႉ လူမ်ႉၼွၼ်းယူႇၼႂ်းၵၢင်တၢင်း တီႈၼႂ်းၵၢင်ပႃႇထိူၼ်ႇၼၼ်ႉယဝ်ႉ၊ ဢၢႆႈလႅင်ၼၼ်ႉၵေႃႈ မိူဝ်ႈမႄႈမၼ်းလူမ်ႉၼွၼ်းၵႂႃႇႁဵတ်းၼၼ် ၵႂႃႇၶဝ်ႇၶဝ်ႇၶွၼ်းၶွၼ်း ႁွင်ႉႁွင်ႉႁႆႈႁႆႈယူႇႁဵတ်းၼၼ်သေ မၼ်းၵေႃႈ ၼင်ႈႁႆႈႁေယၢႆးတိၼ်မၼ်းယူႇတိၵ်းတိၵ်း ပေႃးၾူၼ်တူၵ်းယဝ်ႉ တဝ်ၼမ်ႉၼႆ တိၼ်မၼ်းသမ်ႉၵႆႉၶူမ်းၼႃႇလႄႈ ပေႃးလႅင်ပေႃးၶူမ်းလူင်ၵႂႃႇသဵင်ႈယဝ်ႉယိုင်” ၶမ်းလၢဝ်ၵိုတ်းၵႂႃႇယဝ်ႉၶိုၼ်းထၢမ်လုၵ်ႈဢွၼ်ႇ “မိူဝ်ႈလဵဝ်ၸွင်ႇမီးၽႂ်ပဵၼ်တိၼ်ၶူမ်းႁႃႉ ယုၵ်ႉမိုဝ်းတူၺ်းလူး” လုၵ်ႈဢွၼ်ႇသွင်သၢမ်ၵေႃႉယုၵ်ႉမိုဝ်းၼႄ ၶမ်းလၢဝ်ထၢမ်ၸူးၶဝ်“ႁဵတ်းႁင်လႄႈဢၢႆႈလႅင်တိၼ်မၼ်းၶူမ်း” “မၼ်းတဝ်ၼမ်ႉၾူၼ်..” “ၸၢႆးၶဝ်လူး ၸွင်ႇတဝ်ၼမ်ႉႁိုဝ်” ၸႃႉဢၼ်ယုၵ်ႉမိုဝ်းမိူဝ်ႈၵႆႈၼၼ်ႉ ဢွၼ်ၵၼ်ငွၵ်းႁူဝ်ၸွမ်း။ “ယဝ်ႉၵေႃႈ ၸွင်ႇမီးၽႂ်ၶႂ်ႈၼၢဝ်ယူႇႁႃႉ!!” ၶမ်းလၢဝ်သိုပ်ႇထၢမ်ထႅင်ႈ “ဢမ်ႇၶႃႈ..” ဢွၼ်ၵၼ်တွပ်ႇၸူး “ပေႃးဢမ်ႇယူႇလီၼႆႉ မၼ်းမိူၼ်ႁိုဝ်ၼႆ ၸၢႆးဝၼ်းလၢတ်ႈၼႄတူၺ်းလူး” ၸၢႆးဝၼ်းၵေႃႈ တင်းသဵင်ဢႆၶူၵ်ႉၶူၵ်ႉၼၼ်ႉႁေ လုၵ်ႉၸုၵ်းယဝ်ႉ မိူၼ်တေလၢတ်ႈၵူၺ်းဢမ်ႇႁူႉဝႃႈတေလႆႈလၢတ်ႈၸိူင်ႉႁိုဝ်၊ “ၸွင်ႇမီးႁႅင်းႁႃႉ” ၶမ်းလၢဝ်ထၢမ်။ ၸၢႆးဝၼ်းတွပ်ႇ “ဢမ်ႇမီးၶႃႈ” “ၸွင်ႇၶႂ်ႈၵိၼ်ၶဝ်ႈ” “ဢမ်ႇၶႃႈ” “ၸွင်ႇၸၢႆးဝၼ်းဢေႃႉႁၢၵ်ႈယူႇႁိုဝ်” “ဢေႃႈ” “ႁူဝ်ၸွင်ႇမဝ်း” ၸၢႆးဝၼ်းငွၵ်းႁူဝ်ၼႄၵႂႃႇ “ၸွင်ႇၶႂ်ႈပဵၼ်ထႅင်ႈ” “ဢမ်ႇၶႃႈ” ဢႁူၵ်ႉ!! ႁူၵ်ႉႁူၵ်ႉ.. မႄးဢႆၼႄထႅင်ႈၵမ်းၼိုင်ႈယဝ်ႉ ၼင်ႈၶိုၼ်းတီႈၼင်ႈမၼ်းၵႂႃႇ။ ၶမ်းလၢဝ်မႄးသိုပ်ႇလၢတ်ႈထႅင်ႈ “ပေႃးဢမ်ႇယူႇလီၼႆ သူဝူၼ်ႉဝႃႈၸွင်ႇမၼ်းၵျေႃႇႁိုဝ်” “ဢမ်ႇၵျေႃႇၶႃႈ!!” “ပေႃးၼၼ် ႁဝ်းတေလႆႈႁဵတ်းၸိူင်ႉႁိုဝ်လႃႇ” လုၵ်ႈဢွၼ်ႇၶဝ်ၵေႃႈဢမ်ႇႁူႉလႄႈ ၼင်ႈယဵၼ်လူင်ၵႂႃႇ ၶမ်းလၢဝ်ၸင်ႇၶိုၼ်းလၢတ်ႈထႅင်ႈ “ၸွင်ႇၶႂ်ႈႁူႉႁိုဝ် ႁဵတ်းသင်လႄႈ မႄႈဢၢႆႈလႅင် ၶဝ်ၼၼ်ႉ လႆႈၼွၼ်းလူမ်ႉၼႂ်းၵၢင်ထိူၼ်ႇၼၼ်ႉၼႆ” “ၶႂ်ႈႁူႉဢေႃႈ!” တွပ်ႇၽွမ်ႉၵၼ်မႃး။ “ယွၼ်ႉပိူဝ်ႈ ၶဝ်တၢၵ်ႇၾူၼ် ဢမ်ႇပႃးၸွင်ႈသေယဝ်ႉ ႁမ်ႉပွႆႇႁႂ်ႈယုင်းၶူပ်းၵၢင်ၶမ်ႈၼၼ်ႉၼႃႇ၊ ပေႃးတၢၵ်ႇၾူၼ် ၶူဝ်းယၢမ်းၵေႃႈ ၵႆႉၸၢင်ႈပဵၼ်ဝတ်းပဵၼ်ဢၢၼ်၊ ပေႃးပွႆႇႁႂ်ႈယုင်းၶူပ်းၵေႃႈ ၵႆႉဢမ်ႇယူႇလီ၊ ပေႃးတဝ်ၼမ်ႉလဵၼ်ႈၼမ်ႉၼႃႇသမ်ႉ တိၼ်ၵႆႉၶူမ်းၼၼ်ႉၼႃႇ” “မေႃသွၼ်!! ၶႃမႄႈလုၵ်ႈၼၼ်ႉ ၸွင်ႇတေမိူဝ်းႁိူၼ်းလႆႈႁိုဝ် ၶုၼ်ၽီဢမ်ႇၸွႆႈၶႃႁႃႉ” “ပေႃးၼၼ် လၢတ်ႈၼႄမေႃသွၼ်တူၺ်းလူး ယွၼ်ႉသင်လႄႈ ၸၢႆးလႅင်ၶႃမႄႈလုၵ်ႈ ဢမ်ႇယူႇလီ ပဵၼ်လူမ်းတီႈၼႂ်းၵၢင်ပႃႇထိူၼ်ႇၼၼ်ႉၼႆ” ဢွၼ်ၵၼ်ႁိမ်တွပ်ႇ၊ သဵင်သမ်ႉပေႃးဢူၼ်မေႃးပၼ်းလူင်ၵႂႃႇသဵင်ႈ ပေႃးဢမ်ႇငိၼ်းၶေႃႈမၼ်းယဝ်ႉ။ ၶမ်းလၢဝ်ၵေႃႈ မႄးၶႆႈၵႂႃႇထႅင်ႈ ၶုၼ်ၽီႁၼ်ၶႃပဵၼ်ၼင်ႇၼၼ်ၵေႃႈ ဢီးလူၶႃၼႃႇႁေ လူင်းမႃးၸူးၶႃယဝ်ႉ လၢတ်ႈဝႃႈ− ပေႃးဝႃႈၶိူဝ်ဢမ်ႇထွမ်ႇၵႂၢမ်းၵဝ်တႄႉ ၵဝ်ၵေႃႈဢမ်ႇၸၢင်ႈၸွႆႈထႅမ်ၶိူဝ်လႆႈ သင်ၶိူဝ်ႁဵတ်းၸွမ်းၼင်ႇၵဝ်လၢတ်ႈတႄႉ ၶိူဝ်သွင်ၵေႃႉ တေၸိုၼ်ႈၶႅၼ်းၶိုၼ်းလႄႈ တေဢမ်ႇပဵၼ်ၸိူင်ႉၼႆမႃးထႅင်ႈ။ ၵေႃႉပဵၼ်မႄႈဢၢႆႈလႅင်ၼၼ်ႉၵေႃႈ ၶုပ်ႉၶဝ်ႇဝႆႈၶုၼ်ၽီႁေဝႃႈ−ၶႃႈတေလႆႈႁဵတ်းၸိူင်ႉႁိုဝ်ၶႃႈ ၶႃႈတေႁဵတ်းၸွမ်းၵူႈလွင်ႈၶႃႈယဝ်ႉ။ ၶုၼ်ၽီၸင်ႇလၢတ်ႈတီႈၶႃၵႂႃႇ− ပေႃးဝႃႈၶိူဝ်သွင်ၵေႃႉမႄႈလုၵ်ႈ တေၵႂႃႇတႃႈၵႂႃႇတၢင်းၼႆ ပႃးၽႃႈယၢင်၊ ပႃးၵုပ်း၊ ပႃးမၢၵ်ႇႁူဝ်၊ ပႃးၸွင်ႈယူႇတႃႇသေႇတႃႉ၊ လုၵ်ႈဢွၼ်ႇမႂ်းၼၼ်ႉၵေႃႈ ယႃႇပွႆႇႁႂ်ႈမၼ်းလဵၼ်ႈၼမ်ႉၵူမ်ႇၼမ်ႉဢုင်ၵူၺ်းၵေႃႈ ၶႃမၼ်းတေၸဵဝ်းၶႅၼ်းယူႇ၊ သုတ်းၵေႃႈ ၵဝ်ပၼ်ၶိူဝ်မႄႈလုၵ်ႈယဝ်ႉ ပေႃးၼွၼ်းၵၢင်ၶမ်ႈၵေႃႈ ၼွၼ်းၼႂ်းသုတ်းတႃႉ၊ သုတ်းၼၼ်ႉလုမ်းလႃးလီလီလႄႈ ယႃႇပၼ်ႁႂ်ႈမၼ်းပွင်ႇ ပၼ်ႁႂ်ႈယုင်းၶဝ်ႈၼႃႉ၊ ပေႃးၺႃးၵူမ်ႇၺႃးဢုင်ၼႆၵေႃႈ သုၵ်ႈသီပၼ်ႁႂ်ႈတူဝ်ၶိင်းပေႃးမူတ်းသႂ်ၼႃႈ ယႃႇပေယူႇဝူၺ်ႇယူႇႁင်ႈၼႃႇၽႅဝ် ဝႃႈၼႆတီႈၶႃမႄႈလုၵ်ႈႁေယဝ်ႉၵေႃႈ ႁၢႆလၢႆၵႂႃႇပႅတ်ႈယဝ်ႉ။ ၶႃသွင်ၵေႃႉမႄႈလုၵ်ႈၼၼ်ႉၵေႃႈ တိုၵ်ႉၵူမ်ႈလပ်းတႃဝႆႈၶုၼ်ၽီယူႇ ဢမ်ႇတၼ်းႁူႉ သမ်ႉပေႃးၵႂႃႇမီးယူႇတီႈႁူင်းယႃၼၼ်ႉယဝ်ႉလႄႈ မီးမေႃယႃၶဝ်မႃးယူတ်းယႃပၼ်ၵႂႃႇ။ ယွၼ်ႉပိူဝ်ႈၶႃဢမ်ႇႁူႉသေယဝ်ႉ လႆႈႁဵတ်းၽိတ်းၵႂႃႇ တၢင်းၽိတ်း ဢၼ်ဢမ်ႇလုမ်းလႃးတူဝ်ၸဝ်ႈၵဝ်ႇၼၼ်ႉၼႆသေ ၶုၼ်ၽီဢမ်ႇၸွႆႈသင်လႆႈ ၵူၺ်းၵႃႈ ၸွႆႈဢဝ်ၶႃၵႂႃႇတီႈႁူင်းယႃၵူၺ်း၊ ၵွပ်ႈၼၼ် ၸင်ႇႁဵတ်းႁႂ်ႈၶႃဢမ်ႇယူႇလီႁႅင်းၼႃႇ၊ ၼိူဝ်ႉလိူတ်ႇၼိူဝ်ႉမႆႈ၊ ႁူဝ်ၶႆႈႁူဝ်မဝ်း၊ တွင်ႉၶူၼ်ႉၶႆႈႁၢၵ်ႈ၊ တွင်ႉၵႂႃႇတွင်ႉႁေႈ ႁိူဝ်ႉဢူၼ်ႈဢမ်ႇမီးႁႅင်း ၼိုင်ႈဝၼ်းၵေႃႈပႆႇႁၢႆ သွင်ဝၼ်းၵေႃႈပႆႇၶႅၼ်း၊ သၢမ်ဝၼ်းသီႇဝၼ်း ႁႃႈဝၼ်း ႁူၵ်းဝၼ်း ၸဵတ်းဝၼ်း ၸင်ႇတေၶႅၼ်းမႃး၊ ၶႅၼ်းမႃး ယွၼ်ႉပိူဝ်ႈယႃႈယႃ တီႈႁူင်းယႃၼၼ်ႉ မၼ်းၶႂ်ႈၵတ်ႉဝႆႉလႄႈ ဢမ်ႇထိုင်ၼိုင်ႈလိူၼ် သွင်ၶႃၵေႃႈ ယူႇလီၶိုၼ်းမိူၼ်ၵဝ်ႇယူႇယဝ်ႉ၊ ဝၢႆးသေၶႃၶႅၼ်းယဝ်ႉၵေႃႈ ၸိူင်ႉၼင်ႇဢၼ်ၶုၼ်ၽီသင်ႇဝႆႉတီႈၶႃၼၼ်ႉ ၶႃမႄႈလုၵ်ႈၵေႃႈ ဢမ်ႇႁတ်းႁဵတ်းၽိတ်းထႅင်ႈႁေပွၵ်ႈ ယဝ်ႉလႄႈ တႄႇဢဝ်ၼၼ်ႉမႃး သွင်ၵေႃႉမႄႈလုၵ်ႈၵေႃႈ ယူႇလီပီးသၢၼ်းမႃးယူႇယဝ်ႉ။ ဢပုမ်ႇသုတ်းၵႂႃႇယဝ်ႉသေတႃႉ ၶၢဝ်းယၢမ်းတိုၵ်ႉမီးယူႇလႄႈ ၶမ်းလၢဝ်ၵေႃႈ ဢွၼ်ၶဝ်လဵၼ်ႈၸိူင်းယူႇ၊ ဢဝ်ဢပုမ်ႇဢၼ်မၼ်းၶႆႈၼႄမႃးၼႆႉ လိူၵ်ႈၵူၼ်းမႃး လဵၼ်ႈယဝ်ႉ ၽႂ်တေပဵၼ်တူၼ်ႈမႆႉ၊ ၽႂ်တေပဵၼ်ၶုၼ်ၽီ၊ ၽႂ်တေပဵၼ်လိင်း၊ ၽႂ်တေပဵၼ်မူ၊ ၽႂ်တေပဵၼ်သင်ၼႆၵေႃႈ ႁႂ်ႈၶဝ်လိူၵ်ႈသေ ၵေႃႉၼႆႉတေလႆႈႁဵတ်းၸိူင်ႉၼႆ ၵေႃႉၼၼ်ႉတေလႆႈႁဵတ်းၸိူင်ႉၼၼ် သဵင်ပေႃးဢူၼ်ဢၢၼ်မေႃးပၼ်းလူင်ၵႂႃႇသဵင်ႈ သမ်ႉပေႃးထိုင်ၶၢဝ်းယၢမ်းၵိၼ်ၶဝ်ႈယဝ်ႉ။ သမ်ႉဝႃႈလိုဝ်ႈၵိၼ်ၶဝ်ႈယဝ်ႉသေတႃႉ မေႃယႃၶဝ်တႄႉၵေႃႈ ဢမ်ႇတၼ်းလိုဝ်ႈ ၵူဝ်မၼ်းၼၢၼ်းယဝ်ႉလႄႈ လုၵ်ႈဢွၼ်ႇၵေႃႉပႆႇလႆႈၸႅတ်ႈ ၽႂ်ဢၼ်တၼ်းၼႆၵေႃႈ ႁွင်ႉၸႅတ်ႈတိၵ်းတိၵ်းယဝ်ႉ။ ဝၢႆးဝၼ်းယဝ်ႉ ၶမ်းလၢဝ်ၵေႃႈ ဢွၼ်လုၵ်ႈဢွၼ်ႇၶဝ်လဵၼ်ႈၸိူင်းၵၼ်ႁေ ၶၢဝ်းယၢမ်းၵေႃႈသုတ်းသဵင်ႈၵႂႃႇ၊ လုၵ်ႈဢွၼ်ႇၸိူဝ်းယူႇၵႆ ဢၼ်ၸႅတ်ႈဝႆႉတဵမ်ၸဝ်ႉၼၼ်ႉၵေႃႈ ပွၵ်ႈမိူဝ်းၵႂႃႇ၊ ၸိူဝ်းယူႇၸမ်ၵေႃႈ ၵမ်ႈၽွင်ႈမိူဝ်းႁိူၼ်းသေ လၢတ်ႈတေၶိုၼ်းမႃးလႄႈ မႃးၶိုၼ်းၵမ်းၵေႃႉသွင်ၵေႃႉယူႇ။ ဢမ်ႇပေႃးၵိုတ်းၵူၼ်းၼမ်ယဝ်ႉ မေႃယႃၶမ်းဢွင်ႇလႄႈမေႃၽူၺ်းႁွမ်ၼၼ်ႉၵေႃႈ ပွၵ်ႈမိူဝ်းၵႂႃႇထႃႈ၊ ၵိုတ်းၶမ်းလၢဝ်လႄႈမေႃယႃဢွၼ်တိုၼ်း သွင်ၵေႃႉပႂ်ႉဝႆႉ သမ်ႉပေႃးထိုင်ၵၢင်ဝၼ်းၶမ်ႈ ယူႇယဝ်ႉ။ ဝၼ်းမိူဝ်ႈၼႆႉ တွၼ်ႈတႃႇၶမ်းလၢဝ်ၼၼ်ႉ ပဵၼ်ဝၼ်းဢၼ်လီတေႉတေႉယဝ်ႉ၊ ႁဵတ်းႁႂ်ႈမၼ်းဝူၼ်ႉလႆႈဝႃႈ ႁူင်းႁဵၼ်းဢၼ်မၼ်းၶႂ်ႈသၢင်ႈၼၼ်ႉ ပဵၼ်လွင်ႈဢၼ်မၼ်းႁဵတ်းယူႇဝၼ်းမိူဝ်ႈၼႆႉလႄႈ လိၵ်ႈလၢႆးၼၼ်ႉ မၼ်းလမ်ႇလွင်ႈၼႃႇသေတႃႉ တၢင်းယိူင်းဢၢၼ်းလႄႈပဝ်ႉမၢႆ လွင်ႈၶႂ်ႈပဵၼ်လုၵ်ႈဢွၼ်ႇၼၼ်ႉၵေႃႈ လမ်ႇလွင်ႈမိူၼ်ၵၼ်၊ မၼ်းၵေႃႈႁၼ်ဝႃႈ လုၵ်ႈဢွၼ်ႇၶဝ်ၼၼ်ႉ ထုၵ်ႇလီမီးပဝ်ႉမၢႆလႄႈယိူင်းဢၢၼ်း ဢၼ်ၶဝ်ၶႂ်ႈႁဵတ်းၶႂ်ႈပဵၼ်ၼၼ်ႉၼႆလႄႈ လွင်ႈၼႆႉၵေႃႈ ပေႃႇၽုတ်းၶိုၼ်ႈမႃး မိူဝ်ႈၽွင်းမၼ်းႁႂ်ႈလုၵ်ႈဢွၼ်ႇၶဝ်လိူၵ်ႈဝႃႈ တေပဵၼ်ဢီႈသင်ၼႆၼၼ်ႉယဝ်ႉ။ မိူဝ်ႈၽွင်းတိုၵ်ႉသိမ်းၶူဝ်းလဵင်းယူႇၼၼ်ႉ ၶမ်းလၢဝ်ၸင်ႇထၢမ်ၸူးမေႃယႃၵႂႃႇ “ပီႈမေႃ..ယိူင်းဢၢၼ်းႁဝ်း ၼႃႈၵၢၼ်ဢၼ်ႁဝ်းၶႂ်ႈႁဵတ်းၼၼ်ႉ လိူဝ်သေၵၢၼ်မေႃယႃ၊ ၵၢၼ်ၶူးယဝ်ႉ မီးသင်ထႅင်ႈၶႃႈ” “မီးတင်းၼမ်ၼၼ်ႉယဝ်ႉ..” မေႃယႃယုမ်ႉသေ “ၵၢၼ်ႁဵတ်းႁႆႈသူၼ်ၼႃး၊ ၵၢၼ်ၼႃႈဝၢၼ်ႈၼႃႈႁိူၼ်း၊ ၵၢၼ်ၸိူဝ်ႉၸၢတ်ႈၸိူဝ်ႉၶိူဝ်း၊ ၵၢၼ်လုမ်းၵၢၼ်ၸၢႆး၊ ၵၢၼ်ၵေႃႇသၢင်ႈမႄးႁိူၼ်း၊ ၵၢၼ်ၵႃႉၵၢၼ်ၶၢႆ မီးထႅင်ႈတင်းၼမ်တင်းလၢႆယဝ်ႉ ၵၢၼ်ၵူႈမဵဝ်း ဢၼ်တိုၵ်ႉမီးၵူၼ်းႁဵတ်းယူႇၼၼ်ႉ မၼ်းမီးၵႃႈၶၼ်လႄႈမၼ်းလမ်ႇလွင်ႈမိူၼ်ၵၼ်” ၶမ်းလၢဝ်ၵေႃႈ ထွမ်ႇသေဝူၼ်ႉၵႂႃႇၸွမ်း။ မေႃယႃၸင်ႇလၢတ်ႈထႅင်ႈ “ဢမ်ႇဝႃႈၵၢၼ်သင်ၵေႃႈယဝ်ႉ တႃႇတေႁူႉမေႃလူင်ႉလႅၼ်ႇပဵၼ်ၵၢၼ်ၵႂႃႇလႆႈ ႁဵတ်းလႆႈႁႂ်ႈမၼ်းၶိုၼ်ႈယႂ်ႇၵႂႃႇၼႃႈလႆႈၼၼ်ႉ ပၢႆးပိင်ႇၺႃႇၼၼ်ႉ လမ်ႇလွင်ႈၼႃႇ၊ ဢၼ်လမ်ႇလွင်ႈလိူဝ်ပိူၼ်ႈၵေႃႈ ၼမ်ႉၸႂ်ၵၢၼ်ပူၵ်းပွင်ၸွႆႈထႅမ်တူင်ႇဝူင်း ၼၼ်ႉယဝ်ႉ” “ပဵၼ်သင်လႄႈမၼ်းလမ်ႇလွင်ႈလိူဝ်ပိူၼ်ႈၶႃႈလႃႇ” “မၼ်းလမ်ႇလွင်ႈဢိူဝ်ႈ.. ႁဝ်းႁူႉႁဝ်းမေႃယဝ်ႉ သင်ဢမ်ႇမေႃဝူၼ်ႉသွၼ်ႇပုၼ်ႈၵူၼ်းၼမ်သေ ဢမ်ႇမီးၼမ်ႉၸႂ်ၶႂ်ႈၶိုၼ်းပူၵ်းပွင်တူင်ႇဝူင်းႁဝ်းၶိုၼ်းၵေႃႈ တူင်ႇဝူင်းႁဝ်းသမ်ႉ တေႁဵတ်းႁိုဝ်ၶိုၼ်ႈယႂ်ႇလႆႈ၊ တၢင်းၵတ်ႉၶႅၼ်ႇဢၼ်ႁဝ်းမီးယူႇၼၼ်ႉ ႁဝ်းၵေႃႈ တေႁူႉတေမေႃၵေႃႉလဵဝ်ၵူၺ်းၼၼ်ႉၼႃႇ၊ ပေႃးၶႂ်ႈႁႂ်ႈတူင်ႇဝူင်းႁဝ်းၶိုၼ်ႈယႂ်ႇ ႁဝ်းၵေႃႈတေလႆႈမီးၼမ်ႉၵတ်ႉ ၼမ်ႉၸႂ်မႃးပူၵ်းပွင်ပၼ်တူင်ႇဝူင်းႁဝ်းၼၼ်ႉယဝ်ႉ” ၶမ်းလၢဝ်ၵေႃႈ ႁႅၼ်မုင်ႈတူၺ်းၵႂႃႇတၢင်းၼႃႈႁူင်းႁဵၼ်း ၽွင်းၶၢဝ်းၸမ်ၶမ်ႈလပ်းသိင်ႇၼၼ်ႉသေယဝ်ႉ၊ ထူၺ်ႈၸႂ်လူင်မႃး “ၶႃႈဢမ်ႇလႆႈမီးၼမ်ႉၵတ်ႉသင်လူး..ၶႃႈဝူၼ်ႉဝႃႈၶႃႈဢမ်ႇႁဵတ်းလႆႈ..” မေႃယႃၵေႃႈ ယၵ်ႉတူၺ်းၼႃႈၶမ်းလၢဝ်သေယုမ်ႉၸူး “သူဢဝ်သင်မႃးယိုၼ်ယၼ်လႆႈဝႃႈသူၼၼ်ႉ ႁဵတ်းဢမ်ႇလႆႈ” လုၵ်ႉသေ လၢႆႈၵႂၢမ်းၵႂႃႇပႅတ်ႈ “မိူင်းၸမ်လပ်းသိင်ႇယဝ်ႉ ႁဝ်းဝႃႈ ဢမ်ႇမီးၽႂ်မႃးယဝ်ႉၼႃႈ” “လႅပ်ႈတေဢမ်ႇမီးယဝ်ႉ..” သွင်ၶႃၵေႃႈ ၽႄၵၼ်မိူဝ်းၵႂႃႇ တၢင်းၽႂ်တၢင်းမၼ်းယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-10-05T10:59:16

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8-2/

ၸိုၼ်ႇႁႅင်း တွၼ်ႈသၢဝ်းသၢမ်

တွၼ်ႈသၢဝ်းသၢမ် တီႈၼႂ်းႁူင်းယႃ ဢၼ်ယၢမ်ႈပိၵ်ႉဢိုတ်းဝႆႉၼၼ်ႉၵေႃႈ မိူဝ်ႈလဵဝ်ၼႆႉတႄႉ မိူၼ်ပိုတ်ႇၽုၺ်ႇဝႆႉယူႇတႃႇသေႇၼၼ်ႉယဝ်ႉ။ မေႃယႃၶဝ်ၵေႃႈ သုၵ်ႉသၵ်ႉယူႇႁင်းၽႂ်ႁင်းမၼ်း၊ မေႃယႃၶမ်းဢွင်ႇတေႁၼ်ၶမ်းလၢဝ်မႃးလႄႈ “မေႃသွၼ်! မႃးႁႃၸၢႆးဝၼ်းၶႃႈႁႃႉ” “ဢေႃႈ..” “မေႃယႃလူင်ႁဝ်း ႁႂ်ႈၶဝ်မိူဝ်းတီႈႁိူၼ်းမိူဝ်ႈဝႃးၼႆႉယဝ်ႉဝႃႈ” “ဢေႃ..ပေႃးၼၼ်ၵေႃႈတေမိူဝ်းၵွၼ်ႇၶႃႈၼႃႈ” “ဢမ်ႇၵႂႃႇဝႄႉ မေႃယႃလူင်ႁဝ်းဢိတ်ႉၼိုင်ႈၶႃႈၼႄႇ မိူၼ်ဝႃႈၶဝ်ၵေႃႈ မီးလွင်ႈတေၶႂ်ႈထူပ်းမေႃသွၼ်ယူႇၶႃႈဢေႃႈ” သီၼႃႈယုမ်ႉယုမ်ႉ မေႃယႃၶမ်းဢွင်ႇမိူၼ်မီးသေလွင်ႈလွင်ႈ ဝူၼ်ႉႁင်းၵူၺ်းယူႇၼႂ်းၸႂ်ၼၼ်ႉယဝ်ႉ။ ၶမ်းလၢဝ်ၵေႃႈ ဢမ်ႇလႆႈဝူၼ်ႉၼမ်သင် ၵႂႃႇတူၺ်းမေႃယႃဢွၼ်တိုၼ်း ၼႂ်းႁွင်ႈဝႆႉၵူၼ်းပဵၼ်ၼၼ်ႉ လႅပ်ႈသုၵ်ႉသၵ်ႉဝႆႉလႄႈ ၼင်ႈပႂ်ႉဝႆႉယူႇတၢင်းႁိုင် ၵူၺ်းၵႃႈမိူၼ်ၵၢင်ဝၼ်းၸမ်လပ်းသိင်ႇယဝ်ႉၼႆသေ ဢမ်ႇသိုပ်ႇပႂ်ႉလႄႈပွၵ်ႈမိူဝ်းၵႂႃႇယဝ်ႉ။ ၶမ်းလၢဝ်ၵေႃႈ ဝူၼ်ႉဝႃႈၵူႈလွင်ႈၼၼ်ႉ တေလီမႃးယဝ်ႉၼႆလႄႈ ယုမ်ႉလူင်မိူဝ်းၵႂႃႇႁင်းမၼ်းလွႆးလွႆးယဝ်ႉ။ မိူဝ်းႁွတ်ႈၶိုၼ်းတီႈဝၢၼ်ႈ ႁူဝ်ၶမ်ႈလပ်းသိင်ႇယဝ်ႉ ၽုင်ဝူဝ်းၽုင်ၵႂၢႆးၶဝ် ဢွၼ်ၵၼ်ၶဝ်ႈႁႃၶွၵ်ႈၽႂ်တၢင်းမၼ်းယဝ်ႉလႄႈ လုၵ်ႈဢွၼ်ႇလဵင်ႉဝူဝ်းၵႂၢႆးၶဝ်ၵေႃႈ ၶဝ်ႈမိူဝ်းၵႂႃႇႁိူၼ်းၽႂ်ႁိူၼ်းမၼ်းယဝ်ႉ။ ၵၢင်ၶမ်ႈလပ်းသိင်ႇၸွမ်ႉႁွမ်ႉ သဵင်ယုင်းမေႃးႁွင်းႁွင်းႁႅင်းႁႅင်းၵႂႃႇသဵင်ႈ ၶမ်းလၢဝ်ၼင်ႈႁဵတ်းၵၢၼ်မၼ်းႁႃႉ ၼင်ႈတူပ်းယုင်းႁိုဝ်ဢမ်ႇႁူႉယဝ်ႉ သဵင်တူပ်းယုင်းမၼ်း ပေႃးလင်လူင်ၵႂႃႇသဵင်ႈယဝ်ႉ။ ၼၢႆးၵေႃႈ ဢဝ်တင်းတဵၼ်းႁွမ်ၼိူဝ်ၶဵင်ႇၽြႃးၼၼ်ႉ မႃးၸပ်းပၼ်ႁိမ်းမၼ်းၼၼ်ႉ သဵင်ၸင်ႇတေယဵၼ်လႆႈ။ ယူႇယူႇ ငိၼ်းသဵင်တိၼ်ၶိုၼ်ႈႁိူၼ်းမႃး “မေႃသွၼ်..” ၾႆးၶၢဝ်သွတ်ႇလွတ်ႇ ၶူၼ်ႁူဝ်လမ်ယၢဝ်းယၢဝ်း ၼႃႈၽိူၵ်ႇၽိူၵ်ႇငွၵ်ႈယူႇတီႈၽၵ်းတူ ၶမ်းလၢဝ်ဝၢႆႇယၵ်ႉတူၺ်း သမ်ႉပေႃးတူၵ်းၸႂ်လူင်ၵႂႃႇ“ၽဵတ်ႇလွၵ်ႇ!!!” “ဢမ်ႇၸႂ်ႈ ၼွင်ႉၵူၺ်း” “ဢေႃ သႅင်ၼူၼ်းႁႃႉ” “ဢိုမ်ႈ!!..” “မႃးပေႃးတၢၼ်ႇၽဵတ်ႇယဝ်ႉလႃႇႁမ်ႉ.. မီးလွင်ႈသင်လႃႇ တေမႃးၼွၼ်းႁဵတ်းၶႅၵ်ႇႁႃႉ” “ဢမ်ႇ!! တေမႃးႁႂ်ႈပီႈ သွၼ်လိၵ်ႈပၼ်ၶႃႈဢိတ်ႉၼိုင်ႈ” “ၼွင်ႉဢမ်ႇမေႃတႄႉဢမ်ႇၸႂ်ႈယူဝ်ႉ!” “တႄႉဢေႃႈ ဢမ်ႇလႆႈႁဵၼ်းႁေပွၵ်ႈၶႃႈလူး” “ၸိုင်ဝႃႈ ယၢမ်ႈမီးႁူင်းႁဵၼ်းယူႇဢမ်ႇၸႂ်ႈႁိုဝ်လႃႇ မိူဝ်ႈၼၼ်ႉ ၼွင်ႉဢမ်ႇတၼ်းလႆႈၶိုၼ်ႈႁႃႉ” “ဢေႃႈ..ဢမ်ႇလႆႈၶိုၼ်ႈၶႃႈ မိူဝ်ႈၼၼ်ႉ ၶႃႈလႆႈၵႂႃႇလဵင်ႉဝူဝ်းၶႃႈဢေႃႈ ၶႃႈတႄႉၶႂ်ႈႁဵၼ်းပေႇၸႂ်ယဝ်ႉ ၵူၺ်းၵႃႈမႄႈႁဝ်းၵေႃႈဝႃႈ မေႃလိၵ်ႈဢမ်ႇမေႃလိၵ်ႈၵေႃႈ ႁဵတ်းႁႆႈႁဵတ်းၼႃး လဵင်ႉဝူဝ်းလဵင်ႉၵႂၢႆးမိူၼ်ၼႆၵူၺ်းမႂ်းႁူႉ တႃႉႁဵတ်းၵၢၼ်လႃႈ တင်းတေလႆႈၵိၼ်၊ မႂ်းၵေႃႈဢမ်ႇၸၢင်ႈဢဝ်ၵႂႃႇၸႂ်ႉတီႈလႂ်ၼင်ႇၵဝ်ႇ၊ မိူဝ်ႈၼၼ်ႉ ဢၼ်မႄႈၶႃႈလၢတ်ႈၼၼ်ႉ မၼ်းၵေႃႈႁမ်ႉၸႂ်ႈယူႇၼင်ႇၵဝ်ႇ ၶႃႈဝူၼ်ႉၸိူင်ႉၼႆဢေႃႈ ၵူၺ်းၵႃႈ မိူဝ်ႈလဵဝ် ၶႃႈမီးတီႈၸႂ်ႉမၼ်းယဝ်ႉ” ၶမ်းလၢဝ်ၵေႃႈယဵၼ်ၵႂႃႇသေ သႅင်ၼူၼ်းသိုပ်ႇလၢတ်ႈထႅင်ႈ “ပီႈလႅင်းမိူင်း လၢတ်ႈတီႈၶႃႈဝႃႈ ပေႃးဝႃႈၶႃႈၸႂ်ထိုင် မီးၵႂၢမ်းၼႂ်းၸႂ်ၶႂ်ႈလၢတ်ႈၼႄမၼ်းၼႆ ႁႂ်ႈၶႃႈတႅမ်ႈမၢႆဝႆႉၼႂ်းပပ်ႉယဝ်ႉ မၼ်းတေမႃးဢၢၼ်ႇၼႆဢေႃႈ ၵူၺ်းၵႃႈ ၶႃႈၵေႃႈၶတ်းၸႂ်တႅမ်ႈယဝ်ႉ တႅမ်ႈဢမ်ႇလႆႈလႄႈ ၸင်ႇလႆႈမႃးႁႃပီႈၼႆႉယဝ်ႉ” မိုင်ဝူၼ်ႉၵႂႃႇၵႅပ်ႉၼိုင်ႈသေယဝ်ႉ “ၶႃႈၸႂ်ထိုင်ပီႈၶဝ်တေႉယဝ်ႉ မိူဝ်ႈလႂ်ၶဝ်တေလႆႈၶိုၼ်ႈမႃးဢမ်ႇႁူႉၼေႃ” ၶမ်းလၢဝ်ၵေႃႈ ဢဝ်ပပ်ႉလိၵ်ႈတႆးၸၼ်ႉငဝ်ႈၼၼ်ႉဢွၵ်ႇမႃးသေ ပႆႇလႆႈသွၼ် ယၢမ်းၼၼ်ႉ မီးသဵင်တိၼ်ၶိုၼ်ႈႁိူၼ်းမႃးထႅင်ႈယဝ်ႉ မႃးႁွင်ႉယူႇတီႈၼႃႈၽၵ်းတူ ဢၼ်ႁပ်းဝႆႉၼၼ်ႉဝႃႈ “မေႃသွၼ်..ၸွင်ႇမီးယူႇႁိုဝ်” သဵင်ၼၼ်ႉတႄႉ ပဵၼ်သဵင်မေႃယႃဢွၼ်တိုၼ်းယဝ်ႉ၊ ၶမ်းလၢဝ်ၵေႃႈ “ဢေႃႈ ပီႈမေႃႁႃႉ..” လုၵ်ႉမႃးၽုၺ်ႇၽၵ်းတူပၼ်ယဝ်ႉ။ သႅင်ၼူၼ်း ဢၼ်ႁၼ်မေႃယႃၶဝ်ႈႁိူၼ်းမႃးၼင်ႇၼၼ်ၵေႃႈ မိူၼ်ၶမ်းလၢဝ်တေဢမ်ႇတၼ်းယဝ်ႉလႄႈ လၵ်ႉဢွၵ်ႇမႃးပႅတ်ႈ ပၼ်ႁႂ်ႈၶႃၼင်ႈဢုပ်ႇၵၼ်ယူႇႁဵတ်း ၼၼ်ယဝ်ႉ။ “မီးလွင်ႈႁင်ႁေမႃးၶၢဝ်းၼႆႉၶႃႈလႃႇ..ၵၢၼ်ၼႅတ်ႈၶႃႈႁႃႉ” မေႃယႃၵေႃႈ ယၵ်ႉတူၺ်းၶမ်းလၢဝ်ၵႂႃႇ ၼႂ်းလပ်းသိင်ႇၼၼ်ႉသေ “သူၵေႃႈၵၢၼ်သုၵ်ႉမိူၼ်ၵၼ်ၼႆႉၼေႃႈ..ငိၼ်းဝႃႈမိူဝ်ႈၼႆႉၵႂႃႇတီႈႁူင်းယႃ” “ၸႂ်ႈဢေႃႈ..ၵႂႃႇတူၺ်းၸၢႆးဝၼ်း.. ၵူၺ်းၵႃႈဢမ်ႇၺႃးၶဝ် ၶႃႈၵေႃႈၶိုၼ်းမႃးႁေယဝ်ႉ” သဵင်သွင်ၶႃတဵတ်ႇယဵၼ်ၵႂႃႇ ၵူၺ်းငိၼ်းသဵင်ၸၵ်းၶႆႇၼႃးႁွင်ႉမေႃးယူႇၼႂ်းသူၼ် ၸလိတ်း ၸလိတ်းၼၼ်ႉၵူၺ်းယဝ်ႉ၊ ၶမ်းလၢဝ်ၵေႃႈ မႄးသိမ်းၼိူဝ်ၽိူၼ်မၼ်းသေယဝ်ႉ “ဢမ်ႇၸႂ်ႈဝႃႈ တင်ႈၸႂ်မႃးႁွတ်ႈတီႈၼႆႈ မႃးထၢမ်ၶေႃႈၼႆႉၵူၺ်းၼင်ႇၵဝ်ႇၶႃႈယူဝ်ႉ” “မိူၼ်တေၸႂ်ႈယူႇ” မေႃယႃယုမ်ႉၵႅပ်ႉၼိုင်ႈသေ သိုပ်ႇၵႂၢမ်းထႅင်ႈ “ႁဝ်းၶႂ်ႈမႃးၵူတ်ႇၸႅတ်ႈပၼ် ပၢႆးယူႇလီတီႈလုၵ်ႈဢွၼ်ႇၶဝ်ဢိတ်ႉၼိုင်ႈၶႃႈဢေႃႈ” “လီယူႇၶႃႈ..” “သူမီးၶၢဝ်းယၢမ်းပၼ်မိူဝ်ႈလႂ်ၶႃႈ..” “ပီႈမေႃၶဝ်တၼ်းမႃးမိူဝ်ႈလႂ်ၵေႃႈ..မိူဝ်ႈၼၼ်ႉၵေႃႈလႆႈၶႃႈ” “ပေႃးၼၼ် ဝၼ်းၸၼ်ဝူင်ႈၼႃႈၶႃႈၼႆ” “လႆႈယူႇၶႃႈ..” မေႃယႃၵေႃႈ လႆႈလၢတ်ႈၼႄၽႅၼ်ၵၢၼ်ဢၼ်တေမႃးႁဵတ်းၼၼ်ႉ မီးၶၵ်ႉတွၼ်ႈသင်ၽွင်ႈ၊ ၶမ်းလၢဝ်သမ်ႉတေလႆႈၸွႆႈၸိူင်ႉႁိုဝ် ၸိူဝ်းၼႆႉသေ လိုၵ်းယူႇတၢၼ်ႇတၢၼ်ႇ ဢုပ်ႇၵၼ်ယဝ်ႉၵေႃႈ မေႃယႃပွၵ်ႈမိူဝ်းၵႂႃႇယဝ်ႉ။ ပေႃးဢဝ်သဵင်ၼႂ်းႁူၼၢႆးၶမ်းလႅင် ဢၼ်ၼွၼ်းထွမ်ႇယူႇၼႂ်းႁိူၼ်းၼၼ်ႉတႄႉ မိူၼ်မၢဝ်ႇသၢဝ်ၶဝ်ဢုပ်ႇၵၼ် တူတီတူတီၼၼ်ႉယဝ်ႉ၊ ၵူၺ်းၵႃႈ တွၼ်ႈတႃႇၶမ်းလၢဝ်တႄႉၵေႃႈ မေႃယႃမႃးလွင်ႈၵၢၼ်ၵူၺ်းလႄႈ လၢတ်ႈယဝ်ႉၵေႃႈ မိူဝ်းၵႂႃႇယဝ်ႉ။ မေႃယႃၵေႃႈ ၵွပ်ႈပဵၼ်ၵၢၼ်ၼႅတ်ႈၼႃႇလႄႈ ၵၢင်ၶမ်ႈလပ်းသိင်ႇယဝ်ႉသေတႃႉ ၵႃႈလႆႈမႃးၼၼ်ႉယိုင်။ ဝၢႆးမေႃယႃမိူဝ်းၵႂႃႇယဝ်ႉ ၶမ်းလၢဝ်ၼၼ်ႉတႄႉၵေႃႈ ပႆႇၸၢင်ႈၼွၼ်းလႆႈ မိူၼ်ဝႃႈ မေႃယႃၼၼ်ႉ မႃးပၼ်ၵၢၼ်ႁႂ်ႈမၼ်းႁူဝ်ၶႆႈထႅင်ႈယဝ်ႉ။ လိူဝ်သေတေမႃးၸႅတ်ႈတူၺ်း တၢင်းပဵၼ်လုၵ်ႈဢွၼ်ႇၶဝ်ယဝ်ႉ ယင်းၶႂ်ႈပၼ်ပႃးပိုၼ်ႉႁူႉ ၵဵဝ်ႇလူၺ်ႈပၢႆးယူႇလီ ၽွင်းၶၢဝ်းၾူၼ်ၸိူဝ်းၼႆႉပႃးလႄႈ ၼင်ႇႁိုဝ်လုၵ်ႈဢွၼ်ႇၶဝ် ပေႃးတေပွင်ႇၸႂ်ငၢႆႈၼၼ်ႉ ယွၼ်းႁႂ်ႈၶမ်းလၢဝ်ၸွႆႈထႅမ် ယူႇယဝ်ႉ။ ၶေႃႈမုၼ်းဢၼ်ၶဝ်ပၼ်မႃးၼၼ်ႉသမ်ႉ လူတူၺ်းၵႂႃႇ ၵမ်ႈၼမ်ၵေႃႈ ၵူၼ်းလူင်တႄႉတေပွင်ႇၸႂ်လႆႈယူႇ ၵူၺ်းၵႃႈ သင်တေလၢတ်ႈၼႄလုၵ်ႈဢွၼ်ႇၵႂႃႇ ၸိူင်ႉၼင်ႇဢၼ်ၶဝ်ႁဵတ်းမႃးပၼ်ၼၼ်ႉ မၼ်းလိုၵ်ႉၼႃႇလႄႈ တႃႇတေပွင်ၸႂ်လႆႈတႄႉၼၼ်ႉယၢပ်ႇယူႇ မေႃယႃၵေႃႈ ဝူၼ်ႉႁၼ်ထိုင်လွင်ႈၼႆႉလႄႈ ၸင်ႇယွၼ်းႁႂ်ႈၶမ်းလၢဝ်ၸွႆႈၼၼ်ႉယဝ်ႉ။ ဢွၼ်တၢင်းတေမႃးတီႈႁူင်းႁဵၼ်းၼၼ်ႉ မေႃယႃၶဝ်ၵေႃႈ လူင်းပိုၼ်ႉတီႈ ၶဝ်ႈၸႅတ်ႈပၢႆးယူႇလီပၼ်ၵူၼ်းၸွမ်းဝၢၼ်ႈလႄႈ ပၼ်ပိုၼ်ႉႁူႉၵႂႃႇပႃး ဝၢၼ်ႈၼိုင်ႈယဝ်ႉဝၢၼ်ႈၼိုင်ႈယူႇယဝ်ႉ။ ယွၼ်ႉပိူဝ်ႈပဵၼ်ၼႂ်းၶၢဝ်းၾူၼ်ယဝ်ႉလႄႈ ယုင်းၵေႃႈလိူင်ႇၼႃႇ ၵူၼ်းၸပ်းတၢင်းပဵၼ် ဢၼ်မႃးၸွမ်းယုင်းၸိူဝ်းၼႆႉၵေႃႈမီးၼမ်၊ ၼင်ႇႁိုဝ်ပေႃးတေလူတ်းယွမ်းလႆႈၽွင်ႈလႄႈ ငိူင်ႉဝႄႈလႆႈၵႃႈႁိုဝ်လီၵႃႈၼၼ်ႉ ၶဝ်ၵေႃႈ ဢဝ်တၢင်းႁူဝ်ၶေႃႈ လွင်ႈမူတ်းသႂ် ၼႂ်းတူင်ႇဝူင်း လိူမ်ႈလႆႈၸွမ်းႁိူၼ်းၸွမ်းယေးႁႂ်ႈမူတ်းသႂ်၊ မွၵ်ႇမေႃႈၼမ်ႉ ဢုမ်ၼမ်ႉၵႆႉၵႆႉလၢႆႈပၼ်လႄႈ ယႃႇပၼ်ႁႂ်ႈၸွမ်းႁိူၼ်းၸွမ်းယေး မီးၼမ်ႉၶင်ႉၼမ်ႉဢုင်၊ ယႃႇပွႆႇႁႂ်ႈၼမ်ႉပေႃးမီးၼွၼ်လဵတ်း ပၼ်ႁႂ်ႈယုင်းပေႃးလႆႈမႃးၶီႈသႂ်ႇလႄႈ ယုင်းၼၼ်ႉၵေႃႈ ပဵၼ်တူဝ်ဢၼ်တေႃႉဢဝ်တၢင်းပဵၼ်မႃးၸူးၵူၼ်းလႆႈ ဢမ်ႇဝႃႈတေပဵၼ်တၢင်းပဵၼ် ၼၢဝ်ၼူၵ်ႉ၊ ၶႆႈလိူတ်ႈဢွၵ်ႇ၊ ၶႆႈဝတ်းၸၢင်ႉ ၸိူဝ်းၼႆႉ။ သမ်ႉဝႃႈဢမ်ႇၸၢင်ႈႁႃယႃႁႄႉၵင်ႈပၼ်လႆႈၼႆသေတႃႉ ၼင်ႇၵႃႈႁဵတ်းလႆႈႁႃလႆႈမႃးၼၼ်ႉ မေႃယႃၶဝ်ၵေႃႈ လႆႈဢဝ်သုတ်းၸႅၵ်ႇပၼ်ၵႂႃႇ ၼိုင်ႈႁိူၼ်းလႂ်ၼိုင်ႈဢၼ်၊ ပေႃးၵူၼ်းၼမ်ၵေႃႈ သွင်ဢၼ်သေ ၸႅၵ်ႇပၼ်ၵႂႃႇၵူႈႁိူၼ်းၵူႈႁိူၼ်းယဝ်ႉ။ လိူဝ်သေတၢင်းပဵၼ်ဢၼ်မႃးၸွမ်းယုင်းယဝ်ႉ ၶၢဝ်းႁိုဝ်ႉၶၢဝ်းၾူၼ်ၸိူဝ်းၼႆႉၵေႃႈ တေၵႆႉၵႆႉၸၢင်ႈပဵၼ်လႆႈထႅင်ႈ မိူၼ်ၼင်ႇ ပဵၼ်ၶူမ်း၊ ပဵၼ်ႁေႃ၊ ပဵၼ်ဝတ်းပဵၼ်ဢၢၼ်၊ ပဵၼ်တွင်ႉ၊ တၢင်းပဵၼ်ယဵဝ်ႈၼူ ၸိူဝ်းၼႆႉလႄႈ ပေႃးတေၵႂႃႇၵႂႃႇတႃႈပႆတၢင်းၵေႃႈ ႁႂ်ႈသုပ်းတိုဝ်းသႂ်ႇသွၵ်းတိၼ်ဢူတ်ႇ၊ ဢမ်ႇလီပၼ်ႁႂ်ႈတိၼ်ယမ်းၼမ်ႉႁိုင်ႁိုင်၊ လွင်ႈၵိၼ်လွင်ႈယႅမ်ႉၵေႃႈ လီလႆႈသုၵ်ႉသီႁႂ်ႈၶမ်ႉၶႅမ်ႉ ၵိၼ်ဢၼ်ႁုင်သုၵ်းၵမ်းလဵဝ်လႄႈ ဢမ်ႇလီဝႆႉၶၢမ်ႈၶိုၼ်း။ ယဝ်ႉၵေႃႈ လီလႆႈႁဵတ်းႁႂ်ႈတူဝ်ဢုၼ်ႇယူႇတႃႇသေႇ၊ သိူဝ်ႈၶူဝ်းၸိူဝ်းၼႆႉၵေႃႈ ဢမ်ႇထုၵ်ႇလီၼုင်ႈဢၼ်မိုၵ်းယမ်း သင်မီးလႅတ်ႇၵေႃႈတၢၵ်ႇလႅတ်ႇ ပေႃးဢမ်ႇမီးလႅတ်ႇၵေႃႈ ယၢင်ႈၾႆးႁႂ်ႈမၼ်းႁႅင်ႈလီလီယဝ်ႉ ၸင်ႇၼုင်ႈၼၼ်ႉ တၵ်းတေသၢင်ႇထုၵ်ႇယဝ်ႉ။ ဝၼ်းယဝ်ႉဝၼ်း မေႃယႃၶဝ်ၵေႃႈ ဢွၼ်ၵၼ်သိုပ်ႇႁဵတ်းၵၢၼ်ၶဝ်ၵႂႃႇ သမ်ႉပေႃးတၼ်းႁွတ်ႈထိုင်မႃးဝၼ်းၸၼ်ယဝ်ႉ။ ၶမ်းလၢဝ်ၼၼ်ႉၵေႃႈ ၼင်ႇၵႃႈပွင်ပဵၼ်လႆႈ ၸင်ႇႁဵတ်းၽႅၼ်ဝႆႉပၼ်တီႈမေႃယႃၶဝ်ယဝ်ႉ။ တွၼ်ႈတႃႇလုၵ်ႈဢွၼ်ႇၼၼ်ႉ လၢတ်ႈၵႂႃႇလိုၵ်ႉၼႃႇၵေႃႈဢမ်ႇပွင်ႇၸႂ်၊ ပဵၼ်တၢင်းၵၢၼ်ၼႃႇၵေႃႈ ဢမ်ႇသူၼ်ၸႂ် မၼ်းၵေႃႈ ၸူၵ်းဢဝ် ဢၼ်ၶဝ်တေႁဵတ်းၸွမ်းလႆႈလႄႈ တေပွင်ႇၸႂ်လႆႈၼၼ်ႉၵူၺ်း။ ၽွင်းမေႃယႃၶဝ်ၵူတ်ႇၸႅတ်ႈပၼ်တၢင်းပဵၼ်တီႈလုၵ်ႈဢွၼ်ႇၶဝ်ယူႇၼၼ်ႉ ၶမ်းလၢဝ်ၵေႃႈ ဢွၼ်လုၵ်ႈဢွၼ်ႇၶဝ် ႁဵတ်းလွင်ႈတူင်ႉၼိုင်ၵႂႃႇ၊ ယဝ်ႉၵေႃႈဢဝ်လွင်ႈပၢႆးယူႇလီၼၼ်ႉ တႅမ်ႈပဵၼ်ဢပုမ်ႇသေယဝ်ႉ ၶႆႈၼႄလုၵ်ႈဢွၼ်ႇၶဝ်ၵႂႃႇယူႇ။ “မိူဝ်ႈၵွၼ်ႇၵွၼ်ႇ တီႈၼႂ်းထိူၼ်ႇၾႃႉသၢမ်ႁဵင်ၼၼ်ႉ ပဵၼ်ထိူၼ်ႇဢၼ်ၵႂၢင်ႈယႂ်ႇ ဢမ်ႇသုတ်းတိူၵ်ႈလႆႈလႄႈ တီႈၼႂ်းထိူၼ်ႇၼၼ်ႉ မီးသတ်းၵူႈမဵဝ်းမဵဝ်းယဝ်ႉ” “ၸွင်ႇမီးသိူဝ်ၶႃႈ၊” ႁိမ်ၵၼ်ထၢမ် “လိင်းလူးၸွင်ႇမီး” “သၢင်ႇသီႈၸွင်ႇမီး” “မီးၵူႈမဵဝ်းယဝ်ႉ မီးၸဵမ်သၢင်ႇသီႈ၊ သိူဝ်၊ ၸၢင်ႉလူင်၊ ၵႂၢင်၊ ၽၢၼ်း၊ ယိူင်း၊ မီ သတ်းဢၼ်သူႁူႉၸၵ်းၼၼ်ႉမီးၵူႈမဵဝ်းယဝ်ႉ ၼူၵေႃႈမီး၊ ငူးၵေႃႈမီး၊ ယုင်းၵေႃႈမီး” “ၵူၼ်းလူးၸွင်ႇမီးၶႃႈ” “ၵူၼ်းႁႃႉ..ၵူၼ်းၵေႃႈတေမီးမႃးယဝ်ႉ ၸင်ႇသမ်ႉမီးသွင်ၵေႃႉမႄႈလုၵ်ႈ ၵႂႃႇႁႃႁဵပ်းၼႂ်းထိူၼ်ႇၼႆသေ လႆႈၶဝ်ႈၵႂႃႇၼႂ်းထိူၼ်ႇၾႃႉသၢမ်ႁဵင်ၼႆႉယဝ်ႉ၊ တီႈၼႂ်းထိူၼ်ႇၼၼ်ႉသမ်ႉ ၾူၼ်ၵႆႉတူၵ်းၼႃႇ ၵႂႃႇတၢင်းလႂ်ၵေႃႈၾူၼ်တူၵ်းတိၵ်းတိၵ်း ၶႃသွင်ၵေႃႉၼၼ်ႉသမ်ႉ ဢမ်ႇပႃးၸွင်ႈပႃးၵုပ်းသင်လႄႈ ၶူဝ်းၵေႃႈယမ်းၵတ်းၵေႃႈၵတ်း ဢမ်ႇၸၢင်ႈႁဵတ်းႁိုဝ် ၸင်ႇၵႂႃႇဢဝ်ဝႂ်ၵူၺ်ႈမႃးႁူမ်ႇႁူဝ်ၶႃသေ သိုပ်ႇၵႂႃႇထႅင်ႈတိၵ်းတိၵ်းယဝ်ႉ” လုၵ်ႈဢွၼ်ႇၶဝ်ၵေႃႈ ၼင်ႈၼိမ်ယဵၼ်သေပႂ်ႉထွမ်ႇယူႇ ၶမ်းလၢဝ်ၶိုၼ်းထၢမ် “ပေႃးၾူၼ်တူၵ်း ၸွင်ႇသူႁၼ်ၼမ်ႉလႆၸွမ်းတၢင်းႁႃႉ” “ႁၼ်ဢေႃႈ!!” ဢွၼ်ၵၼ်တွပ်ႇ။ “ၼႂ်းဝၢင်းႁိူၼ်းႁဝ်းၵေႃႈမီးဢေႃႈ!” ၵဝ်လၢတ်ႈတၢင်းၼိုင်ႈ မႂ်းလၢတ်ႈတၢင်းၼိုင်ႈ သဵင်ပေႃးဢူၼ်ဢၢၼ်မေႃးပၼ်းလူင်ၵႂႃႇသဵင်ယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-10-05T10:57:25

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8%e1%80%9e/

ၸိုၼ်ႇႁႅင်း တွၼ်ႈသၢဝ်းသွင်

တွၼ်ႈသၢဝ်းသွင် ၶိုၼ်ႈလွႆယဝ်ႉလူင်းႁူၺ်ႈ လတ်းပႃႇလတ်းၶိူဝ်းလူင်သေ မိူဝ်းႁွတ်ႈၵႂႃႇထိုင်တီႈ ဝၢၼ်ႈၶၢႆးမူဝ်ယဝ်ႉ တီႈႁိမ်းဝၢၼ်ႈၶဝ်ၼၼ်ႉ မီးၼွင်လူင်ၵႂၢင်ႈယႂ်ႇ ဝႂ်မူဝ်မူၼ်းတဵမ်ၼွင် ၵိုင်ႇတင်းၸိုဝ်ႈမၼ်းႁွင်ႉဝႃႈ ၶၢႆးမူဝ်ယူႇၵူၺ်း။ ၼၢႆးၵေႃႈ ဢွၼ်ဢဝ်ၶမ်းလၢဝ်ၶဝ်ႈမိူဝ်းၵႂႃႇ ၼႂ်းဝၢင်းႁိူၼ်းတုပ်ႈသွင်သွင်ႇဢွၼ်ႇလင်ၼိုင်ႈသေ “လုင်းၸရေးႁဝ်းၸွင်ႇယူႇႁိူၼ်းၶႃႈ” သဵင်ဢႆ ဢႁူၵ်ႉ! မေႃးယူႇၼႂ်းႁိူၼ်းၼၼ်ႉလႄႈ လွမ်ငွၵ်ႈၽၵ်းတူမႃးတူၺ်း “ႁိုဝ် ၼၢႆးၶမ်းလႅင်ႁိုဝ်လႃႇ ၶဝ်ႈမႃးလႄႈ ၶဝ်ႈမႃးၼႂ်းႁိူၼ်းၵွၼ်ႇလႄႈ” ဢဝ်ၼမ်ႉၼဵင်ႈမႃးတမ်းပၼ်သေယဝ်ႉ “ယူႇလီၵိၼ်ဝၢၼ်ၵၼ်ယူႇၼေႃႈ” “ဢေႃႈယူႇလီယူႇၶႃႈ လုင်းၸရေးႁဝ်းလူး” “ဢိူဝ်ႈ! ယူႇလီယူႇ ဢွၵ်ႇၸႂ်ႁင်ႁေဢွၼ်ၵၼ်ႁွတ်ႈမႃးထိုင်တၢင်းၼႆႉလႃႇၼႆႉ” “ဢေႃႈ ဢဝ်မေႃသွၼ်ႁဝ်းမႃးလႄႇဢိတ်ႉၼိုင်ႈၶႃႈဢေႃႈ” “လီယဝ်ႉမႃးသူႇမႃးၸႂ်းၵၼ်ၸိူင်ႉၼႆၵေႃႈ ၸူဝ်ႈၽွင်းၼႆႉ ၾူၼ်တူၵ်းၼႃႇဢမ်ႇပေႃးသူႈလႆႈၵႂႃႇတၢင်းလႂ်တေႉတေႉ လိူဝ်သေတီႈဝတ်ႉတီႈၵျွင်းၼၼ်ႉၵူၺ်းၶႃႈယဝ်ႈ” ၶဝ်ၵေႃႈတူင်ႉတၵ်ႉယူႇလီၵိၼ်ဝၢၼ်ၵၼ်ၵႂႃႇ ၶမ်းလၢဝ်ဝၢႆႇငွၵ်ႈတူၺ်းၸွမ်းၼႂ်းႁိူၼ်းၼၼ်ႉ ႁၼ်ၽိုၼ်ၸေႈပဵၼ်သၢင်ႉပဵၼ်သၢင်ႉယူႇၼိူဝ်ႁၢၼ်ႉ ႁိမ်းၽိူၼ်တႅမ်ႈလိၵ်ႈလုင်းၸရေးၼၼ်ႉလႄႈ “လုင်းၸရေးႁဝ်း သိုဝ်ႉၸေႈတၢင်းလႂ်မႃးၶႃႈလႃႇ ၼမ်ဝႃႈၼမ်” လုင်းၸရေးဝၢႆႇယၵ်ႉတူၺ်းၵႂႃႇ တီႈတမ်းၸေႈမၼ်းၼၼ်ႉသေ ဝၢႆႇငွၵ်ႈၵႂႃႇၼွၵ်ႈႁိူၼ်း တၢင်းသိုင်ႇယေးၶဝ်ႈမၼ်းၼၼ်ႉႁေယဝ်ႉ လၢတ်ႈၸူးၶမ်းလၢဝ်။ “ႁဵတ်းဢဝ်ၵူၺ်းဢိူဝ်ႈမေႃသွၼ်ဝႃႈ ပိူၼ်ႈဢမ်ႇပေႃးသူႈၸႂ်ႉၵၼ်ယဝ်ႉလႄႈ ၵူၼ်းၶၢႆၵေႃႈဢမ်ႇပေႃးမီး ပေႃးသိုဝ်ႉၵေႃႈၶၼ်သမ်ႉၵႃႈယႂ်ႇၼႃႇ ဢမ်ႇပေႉသိုဝ်ႉလႆႈလႄႈ ၵႃႈလႆႈႁဵတ်းဢဝ်ႁင်းၵူၺ်းၼၼ်ႉယိုင်” “ၸွင်ႇမၼ်းယၢပ်ႇၶႃႈၸိူင်ႉၼႆ” “ပေႃးမေႃတႄႉဢမ်ႇယၢပ်ႇၼင်ႇၵွၼ်ႇ မၼ်းလႆႈၸႂ်ႉၶၢဝ်းယၢမ်းၼႃႇၵူၺ်းဢိူဝ်ႈ” ၼၢႆးၶမ်းလႅင်ၵေႃႈလၢတ်ႈၸူးၵႂႃႇ “မိူဝ်ႈလဵဝ်ၼႆႉ ၵူၼ်းမေႃႁဵတ်းမၼ်းပေႃးၶႂ်ႈႁၢႆၵႂႃႇယဝ်ႉၵွၼ်ႇယူဝ်ႉၼႆႉ” “မႅၼ်ႈဢိူဝ်ႈၼၢႆးဝႃႈ လႅပ်ႈသုတ်းတီႈႁဝ်းၼႆႉၵူၺ်းယဝ်ႉယူဝ်ႉထၢင်ႇ ၵၢပ်ႈပၢၼ်ယၢမ်းလဵဝ်ၼႆႉ ၽႂ်ၵေႃႈဢမ်ႇပေႃးသူႈၸႂ်ႉယဝ်ႉလူးၼႆ သိုဝ်ႉၸႂ်ႉပပ်ႉဢၼ်ပိူၼ်ႈႁဵတ်းမႃးၼၼ်ႉငၢႆႈၼႃႇၼႃႇယဝ်ႉလူး” “ႁဵတ်းၸိူင်ႉၼႆ တမ်ႉဢမ်ႇလႆႈသဵင်ႈငိုၼ်းဢမ်ႇၸႂ်ႈၶႃႈႁႃႉ” “ႁိုဝ်ၵႂႃႇသဵင်ႈလႃႇ ဢဝ်ႁႅင်းႁဝ်းလွၼ်ႉလွၼ်ႉၵူၺ်းယဝ်ႈ” ၶမ်းလၢဝ်ၵေႃႈမိုင်ၵႅပ်ႉၼိုင်ႈ ၼင်ႇဝူၼ်ႉသေလွင်ႈလွင်ႈမႃးလႆႈလႄႈ “ပေႃးၼၼ် သင်ယွၼ်းႁႂ်ႈလုင်းၸရေးႁဝ်း သွၼ်ပၼ်လၢႆးႁဵတ်းၸေႈသႃၸိူင်ႉၼႆ တီႈႁူင်းႁဵၼ်းႁဝ်းၸွင်ႇလႆႈၶႃႈႁိုဝ်” လုင်းၸရေးၵေႃႈ မိုင်လူင်ၵႂႃႇၵႅပ်ႉၼိုင်ႈသေ မိူၼ်ႇယၵ်ႉတူၺ်းၼၢႆးၶမ်းလႅင်းၵႂႃႇယဝ်ႉ သိုပ်ႇတူၺ်းတီႈၶမ်းလၢဝ်သေ “ဢမ်ႇၸႂ်ႈဝႃႈဢမ်ႇၶႂ်ႈသွၼ်ၼင်ႇၵဝ်ႇ ၵူၺ်းၵႃႈ ႁဝ်းၵေႃႈဢမ်ႇႁူႉဝႃႈပိူၼ်ႈတေလႆႈသွၼ်ၸိူင်ႉႁိုဝ် ႁဝ်းၵေႃႈႁဵတ်းၸွမ်းပေႃႈႁဝ်းႁေ မေႃမႃးၵူၺ်းဢိူဝ်ႈၼၼ်ႉ” ဢဝ်ၶမ်းလၢဝ်ပေႃးၼင်ႈမိူၼ်ႇတူၺ်းလုင်းၸရေး ဢၼ်မီးသီၼႃႈဢမ်ႇပေႃးလီသေၵႃႈႁိုဝ်လႄႈ ဢမ်ႇပေႃးတဵမ်ၸႂ်သေၵႃႈႁိုဝ်ၼၼ်ႉယူႇ။ ၼၢႆးၶမ်းလႅင်ၵေႃႈ ႁူႉထိုင်လႆႈမိူၼ်ၵၼ်လႄႈ ၸင်ႇလၢတ်ႈၸူးၵႂႃႇၶိုၼ်း “ၸႂ်ႈတေႉယဝ်ႉ.. ၼင်ႇႁိုဝ်လၢႆးႁဵတ်းမၼ်း ပေႃးတေဢမ်ႇႁၢႆလၢႆၵႂႃႇၼၼ်ႉ လီဢဝ်သွၼ်ပၼ်လုၵ်ႈပၼ်လၢၼ်ၶဝ်ႁႂ်ႈမေႃႁဵတ်းၶႃႈဢေႃႈ လုင်းၸရေးဢမ်ႇဝူၼ်ႉဝႃႈ ပဵၼ်လွင်ႈလီၶႃႈႁႃႉ မိူဝ်ႈမီးၵူၼ်းၶႂ်ႈမႃးႁဵၼ်းႁူႉလွင်ႈႁဵတ်းၸေႈသႃၸိူင်ႉၼႆ” “ၸႂ်ႈဢေႃႈ လုင်းႁဝ်းၵေႃႈ တေဢမ်ႇလႆႈႁဵတ်းႁိူဝ်ႉၵေႃႉလဵဝ်ၼၼ်ႉၶႃႈၼႃႇ ပေႃးမီးၵူၼ်းႁဵတ်းၸွမ်းၼႆၵေႃႈ ယင်းတေႁဵတ်းလႆႈဝႆးလႄႈ တင်းလႅပ်ႈတေလႆႈၼမ်လိူဝ်သေၵဝ်ႇ ဢမ်ႇၸႂ်ႈၶႃႈႁိုဝ်” “ဢိူဝ်ႈ..ၸေႈသႃမၼ်းသမ်ႉၶႂ်ႈႁႃယၢပ်ႇဝႆႉၼၼ်ႉၼႃႇ” “ႁႃယၢပ်ႇတီႈလႂ်လုင်းၸရေး! ၸွမ်းႁွင်ႈၼမ်ႉၽင်ႇၼမ်ႉ လုၵ်ႉတီႈဝၢၼ်ႈႁဝ်းမႃးႁွတ်ႈဝၢၼ်ႈၼႆႉ လိူင်ႇပေႃးၵႃႈႁိုဝ်ဢႃႈ ႁၼ်လုင်းၸေးႁဝ်းဢဝ်ယူႇၵူႈပီႊ” “ဢိူဝ်ႈ!! ပေႃးၵူၼ်းဢဝ်မၼ်းၼမ်ၼႃႇ သမ်ႉၸဵဝ်းမူၺ်ႉၼၼ်ႉယိုင်ၼႃႇၼၢႆးဝႃႈ” “တူၼ်ႈလူင်မၼ်းပိူဝ်ႇလိူဝ်ႉပိူဝ်ႇထိူဝ်ဢႃႈ ဢမ်ႇမူၺ်ႉလႆႈႁေၸၢတ်ႈ ႁိမ်းသူၼ်ဢေးဢီႇ တၢင်းၵႂႃႇဝၢၼ်ႈႁူၵ်းၼၼ်ႉ ပဵၼ်ပႃႇသႃလၢႆလၢႆ တႅပ်းပႅတ်ႈၵေႃႈ ဢမ်ႇတေႃႈတေသဵင်ႈလႆႈလႃႈၼၼ်ႉ ႁႂ်ႈလုင်းၸရေးႁဝ်းမိူဝ်းဢဝ် ယင်းဝႃႈဢမ်ႇပေႉဢဝ်လႆႈယဝ်ႉၼႆႁိုဝ်လႃႇ” လၢတ်ႈဢဝ်လုင်းၸရေးပေႃးဢမ်ႇၸၢင်ႈတၵ်းသဵင်လႆႈၼၼ်ႉယဝ်ႉ ထူၺ်ႈၸႂ်လူင်မႃးႁေ “ဢိူဝ်ႈ..ဢိူဝ်ႈ.. ထဝ်ႈၵေႃႈထဝ်ႈယဝ်ႉ တၢႆၵႂႃႇၵေႃႈ ဢမ်ႇၸၢင်ႈပႃးၵႂႃႇလူးၼႆ ၵႃႈတေလႆႈသိုပ်ႇပုတ်ႈပၼ်လုၵ်ႈပၼ်လၢၼ်ၵူၺ်းယဝ်ႉဢိူဝ်ႈၼေႃႈ” ၶမ်းလၢဝ်ယၵ်ႉတူၺ်းၼႃႈၼၢႆးသေယုမ်ႉယူႇ။ “ပေႃးလုင်းႁဝ်းႁဵတ်းၵေႃႈ ယႃႇလိုမ်းလၢတ်ႈႁဝ်းၶႃႈလႄႈ တေဢွၼ်လုၵ်ႈဢွၼ်ႇၶဝ်မႃးၸွႆႈ” “ၶၢဝ်းၼႆႉတႄႉ ဢမ်ႇၸၢင်ႈႁဵတ်းၼင်ႇၵဝ်ႇ ပေႃးမွၵ်ႈ လိူၼ်ၵမ်လိူၼ်သၢမ်ပုၼ်ႉၵူၺ်းဢိူဝ်ႈ” သွင်ၶႃၵေႃႈ ဢွၵ်ႇႁိူၼ်းလုင်းၸရေးမႃးသေ သိုပ်ႇၵႂႃႇထႅင်ႈတီႈႁိူၼ်း ၼၢႆးပၢင်ႇ ၶဝ်ယဝ်ႉ။ မွင်းၶဝ်ႈႁိူၼ်းမိူဝ်းၵူၺ်း မုင်ႈႁၼ်ၼၢႆးပၢင်ႇ ၼင်ႈသွႆၶူဝ်းယူႇတီႈတွပ်ႈႁိူၼ်းၶဝ်ၼၼ်ႉယဝ်ႉ၊ တႂ်ႈလၢင်ႈႁိူၼ်းၼၼ်ႉတႄႉ မီးႁုၵ်ႇထူင်ႇထူင်ႇထဵဝ်ႈထဵဝ်ႈဝႆႉယူႇလႄႈ ၼၢႆးပၢင်ႇဢၼ်မုင်ႈႁၼ်ၶႃၼၼ်ႉၵေႃႈ “ၼၢႆးမႃးႁွတ်ႈတၢင်းၼႆႉႁေလႃႇမိူဝ်ႈၼႆႉ!..” “ဢွၼ်မေႃသွၼ်ႁဝ်းမႃးလႄႇမႃးလၢဝ်းဢိၼ်ႉဢိူဝ်ႈၼၢႆးဝႃႈ” “ဢိူဝ်ႈလီယဝ်ႉ..ၶိုၼ်ႈမႃးၼိူဝ်ႁိူၼ်းၼႆႉလႄႈ ၶိုၼ်ႈမႃးၶႃႈလႄႈမေႃသွၼ်ႁဝ်း” “လုၵ်ႈဢွၼ်ႇၵႂႃႇတၢင်းလႂ်မူတ်းယဝ်ႉလႃႇ” “ၵႂႃႇၼႂ်းၼွင် ၵႂႃႇဢဝ်ၵၢၼ်ႈမူဝ်ဝႃႇ၊ ၼၢႆးၶႃၵိၼ်ၶဝ်ႈမႃးယဝ်ႉၼႄႇၼႆႉ” “ၵိၼ်ယဝ်ႉဝႃႈ ႁဵတ်းၶႅၵ်ႇလုင်းၸရေးၶဝ်ႁေ ၸင်ႇမႃးတီႈၼႆႈၼႆႉယိုင်” သွင်ၶႃၵေႃႈ မႃးဝႄႉဢဝ်ၽႅၼ်ႇၽႃႈတေႃးတီႈႁိူၼ်းၼၢႆးပၢင်ႇၼၼ်ႉသေ ဢွၼ်ၵၼ်ဝႄႉလႄႇၸွမ်းႁိူၼ်းလုၵ်ႈႁဵၼ်းၶမ်းလၢဝ်ၼၼ်ႉ ႁိူၼ်းၼိုင်ႈယဝ်ႉႁိူၼ်းၼိုင်ႈ တေႃႇၵၢင်ဝၼ်းသမ်ႉပေႃးၶမ်ႈၵႂႃႇယဝ်ႉ။ ၶဝ်ႈႁိူၼ်းလႂ်ၵေႃႈ မီးဢၼ်ၸပ်းတိၼ်ၸပ်းမိုဝ်းမႃးၵူႈႁိူၼ်းယဝ်ႉ မၢင်ႁိူၼ်းၵႂႃႇႁႃႁဵပ်းၵေႃႈ ပၼ်ႁဵပ်း၊ မၢင်ႁိူၼ်း သူၼ်တႅင်မၢၵ်ႇပူင်းၼႆၵေႃႈ ပၼ်တႅင်၊ မီးၼေႃႇၵေႃႈပၼ်ၼေႃႇ ၵေႃႉၸွၵ်းၵေႃႉၸႅၵ်း ၵေႃႉဢိတ်းၵေႃႈဢွတ်း တွတ်ႈထူင်တွတ်ႈသွင်း သမ်ႉပေႃးလႆႈသႂ်ႇၵၢၼ်းႁၢပ်ႇလူင်မိူဝ်းၵႂႃႇယဝ်ႉ။ မိူဝ်းႁွတ်ႈထိုင်ႁိူၼ်းၶိုၼ်း ပေႃးလပ်းသိင်ႇၼႃႇယဝ်ႉ၊ ၶမ်းလၢဝ်ၼၼ်ႉတႄႉ ဢၢပ်ႇၼမ်ႉယဝ်ႉၵေႃႈၼွၼ်းၵမ်းလဵဝ် ဢမ်ႇတၼ်းႁူႉတၼ်းႁၼ် ၵမ်ႉၵေႃႈ သဵင်ထူၺ်ႈၸႂ်မၼ်းပေႃးမေႃးယူႇၽေႃႈၽႃႈယဝ်ႉ။ ယၢမ်းၵၢင်ၼႂ်ၶမ်းလၢဝ်ၵေႃႈ လုၵ်ႉၸဵမ်ၸဝ်ႉသေ မႃးၵိၼ်ၶဝ်ႈၵိၼ်သင်ယဝ်ႉ ၵႂႃႇႁူင်းႁဵၼ်း၊ ၵႂႃႇပတ်းပတ်းၽဵဝ်ႈၽဵဝ်ႈယူႇၼႂ်းႁူင်းႁဵၼ်းၼၼ်ႉယဝ်ႉၵေႃႈ ဢဝ်ၵွၼ်ႈႁိၼ်ဢၼ်မၼ်းယိပ်းမႃးမိူဝ်ႈဝႃးၼၼ်ႉ ၵွင်သႂ်ႇၼိူဝ်ၽိူၼ်မၼ်းသေ တႅမ်ႈသႂ်ႇၼိူဝ်ပႅၼ်ႈပုၼ်းယဝ်ႉ ဢဝ်ၽႅၼ်ႇၸုပ်ႉၼမ်ႉတီႈႁွင်ႇၸၢႆးၶႃးၼၼ်ႉ မႃးၸဵတ်ႉၸၢမ်းတူၺ်း၊ တင်းတႅမ်ႈတင်းၸဵတ်ႉ ယုမ်ႉၸူမ်းသိူဝ်းဢွၵ်ႇမႃးယူႇႁင်းမၼ်းယဝ်ႉ။ လွင်ႈၼႆႉၵေႃႈ ႁဵတ်းႁႂ်ႈမၼ်းဝူၼ်ႉလႆႈဝႃႈ ပပ်ႉဢၼ်မၼ်းတႅမ်ႈမိူဝ်ႈၵေႃႉလဵၵ်ႉၼၼ်ႉ ၸႂ်ႉတိုဝ်းၵႂႃႇယဝ်ႉၵေႃႈ ဢမ်ႇတူၺ်းၶိုၼ်းလႄႈ လႆႈပႅတ်ႈၵႂႃႇၵူၺ်း၊ မၢင်ပွၵ်ႈႁၢႆၵႂႃႇတၢင်းလႂ်ၵေႃႈဢမ်ႇႁူႉထႅင်ႈ၊ မၢင်ပပ်ႉယင်းဢမ်ႇမီးတူဝ်လိၵ်ႈဢမ်ႇၵႃး ၼႂ်းပပ်ႉၼၼ်ႉ တႅမ်ႈပဵၼ်ႁၢင်ႈပေႃးလဵၼ်းလၢႆးလူင်ၵႂႃႇသဵင်ႈ၊ မိူဝ်ႈမၼ်းလႆႈၸႂ်ႉတေႉတေႉၵေႃႈ ၽွင်းဢၼ်မၼ်းတွင်းလႆႈတႅမ်ႈလႆႈ ႁူႉတူဝ်မၼ်းၼၼ်ႉၵူၺ်း ။ ၵွပ်ႈၼၼ် ၽွင်းဢၼ်မၼ်းယင်းဢမ်ႇပႆႇမီးၸေႈၼၼ်ႉ မၼ်းၵေႃႈ သွၼ်ဢၢၼ်ႇသွၼ်တွင်းဝႆႉၵွၼ်ႇ လႄႈ ႁႂ်ႈၶဝ်တႅမ်ႈတီႈၼႃႈပႅၼ်ႈပုၼ်းၼၼ်ႉ ၼမ်ၼမ်ဢဝ်၊ ယၢမ်ႈဢမ်ႇယၢမ်ႈ ၸႂ်ႈဢမ်ႇၸႂ်ႈ ၼင်ႇၵႃႈႁဵတ်းလႆႈပွင်ပဵၼ်လႆႈၼၼ်ႉ မၼ်းၵေႃႈၶတ်းၸႂ်ႁဵတ်းၵႂႃႇတဵမ်တီႈယူႇယဝ်ႉ။ မိူဝ်ႈၼႆႉၵေႃႈ လုၵ်ႈႁဵၼ်းၶဝ်ၶိုၼ်းမႃးႁူင်းႁဵၼ်းၵၼ် ၼမ်ဝႆႉလႄႈ ၶမ်းလၢဝ်ၵေႃႈ ၼင်ႇႁိုဝ်လွင်ႈမၼ်းပေႃးတေယဝ်ႉၵႂႃႇၼၼ်ႉ၊ ဝၢႆးလူင်းႁူင်းႁဵၼ်းယဝ်ႉ မုင်ႈၼႃႈၵႂႃႇတၢင်းဝၢၼ်ႈၸိင် မိူဝ်းထူပ်းၶိင်းႁဵင်ၵမ်းလဵဝ်ယူႇ။ ၶမ်းလၢဝ်ၶိုၼ်ႈၼိူဝ်ႁိူၼ်း မိူဝ်းလွမ်ငွၵ်ႈတူၺ်းတီႈၽၵ်းတူ ႁၼ်လုင်းႁဵင်ၼွၼ်းဢိင်မွၼ်ႁူဝ်ယူႇတီႈ တႂ်ႈၶဵင်ႇၽြႃးၶဝ် ပႃးတင်းလႅၼ်းယႃႈႁေ ၼွၼ်းၶႃၵၢႆႇၵွၼ်းယူႇလႄႈ “ဢေႃ..လုင်းႁဵင်ႁဝ်းယူႇယူႇၶႃႈၼေႃႈ” “ဢေႃႈ..မေႃသွၼ်ႁႃႉ ၶိုၼ်ႈမႃးၼင်ႈလႄႈ” မွတ်ႇလႅၼ်းယႃႈမၼ်း သႂ်ႇၼႂ်းၵွၵ်းလႅၼ်းယႃႈၼၼ်ႉသေ လုၵ်ႉၼင်ႈ ဢဝ်ၵွၵ်းၼမ်ႉၼဵင်ႈ မႃးႁိုဝ်ႈသႂ်ႇပၼ်ၶမ်းလၢဝ်ၵႂႃႇ “မႃးႁင်းၵူၺ်းၶႃႈႁႃႉၼႆႉ” “ဢေႃႈ..ၸႂ်ႈယဝ်ႉၶႃႈ! ဢၢၼ်းမႃးဝႄႉလုင်းႁဝ်းႁေ တေၵႂႃႇတူၺ်းၸၢႆးဝၼ်းတီႈႁူင်းယႃဢိၼ်ႉဢေႃႈ” “ႁဵတ်းၼၼ်ႁႃႉ မေႃသွၼ်မီးလွင်ႈသင်လႃႇ” “ဢေႃႈ..ၶႂ်ႈမႃးလၢတ်ႈလွင်ႈသိုဝ်ႉၶိူင်ႈၵမ်ႉၵႅမ်ပၼ်လုၵ်ႈႁဵၼ်းၶဝ်ၼႆႉ ၶႃႈဝႃႈၶႃႈတေဢမ်ႇႁႂ်ႈလုင်းႁဵင်းႁဝ်းၸွႆႈယဝ်ႉၼႆၶႃႈဢေႃႈ၊ တေႁႂ်ႈၶဝ်သိုဝ်ႉႁင်းၶဝ်ၵူၺ်းယဝ်ႉ” ၶိင်းႁဵင်ၼၼ်ႉၵေႃႈ လိူၵ်ႇတႃတူၺ်းၸူးၶမ်းလၢဝ်ၵႂႃႇသေ ၶိုၼ်ႈသဵင်လင်ၸူး “မေႃသွၼ်ၶႂ်ႈဝႃႈ ဢၼ်ႁဝ်းသိုဝ်ႉပၼ်ၼၼ်ႉ မၼ်းဢမ်ႇလီၼႆၶႃႈႁႃႉ” “ဢမ်ႇၸႂ်ႈၸိူင်ႉၼၼ်ၶႃႈ လုၵ်ႈဢွၼ်ႇၶဝ် ဢမ်ႇၸမ်ပဵၼ်တေလႆႈၸႂ်ႉသေၵႃႈႁိုဝ်ၼႆဢေႃႈ” “မိူဝ်ႈၼၼ်ႉသမ်ႉဝႃႈ လူဝ်ႇၼႃႇၼႆလႃႇ! ၵမ်းၼႆႉသမ်ႉဝႃႈဢမ်ႇဢဝ်ယဝ်ႉ မေႃသွၼ်ၶႂ်ႈႁဵတ်းႁိုဝ်တေႉတေႉလႃႇ” “ဢမ်ႇဢဝ်ယဝ်ႉၶႃႈ!!” “ဢမ်ႇဢဝ်ယဝ်ႉ..ၵဝ်သမ်ႉတေလႆႈၵႂႃႇလၢတ်ႈၸိူင်ႉႁိုဝ်တီႈပေႃႈမႄႈလုၵ်ႈႁဵၼ်းၶဝ်ၼၼ်ႉလႃႇ ႁဝ်းလၢတ်ႈဝႆႉဝႃႈ ႁဝ်းတေၸွႆႈထႅမ်လုၵ်ႈၶဝ်ၼႆ ၵမ်းၼႆႉသမ်ႉဝႃႈ ဢမ်ႇဢဝ်ၼႆႉ ၵဝ်ၵေႃႈဢမ်ႇမေႃႁဵတ်းယဝ်ႉမေႃသွၼ်ဢိူဝ်ႉ” “ဢမ်ႇပဵၼ်သင်! ၶႃႈၵေႃႉတေလၢတ်ႈၵူၺ်း..” ၶိင်းႁဵင်ၵေႃႈ ၼႅတ်ႈဢဝ်မိုဝ်းမၼ်းႁႄႉႁၢမ်ႈဝႆႉၵမ်းလဵဝ် “ဢမ်ႇ! ဢမ်ႇပဵၼ်သင် ၵဝ်ၵေႃႉတေလၢတ်ႈပၼ်ၵူၺ်း” “ၶႃႈတေၵေႃႉလၢတ်ႈၵူၺ်း၊ တေလၢတ်ႈပၼ်တီႈလုၵ်ႈဢွၼ်ႇႁဵၼ်းၶဝ် ႁႂ်ႈၶဝ်မိူဝ်းလၢတ်ႈတီႈပေႃႈမႄႈၶဝ်ၶိုၼ်းၵူၺ်းၶႃႈ” ၶမ်းလၢဝ်ၵေႃႈ ႁဵတ်းမိူၼ်ႁိပ်ႈႁိပ်ႈၼႅတ်ႈၼႅတ်ႈယဝ်ႉ လႅၼ်ႈလူင်းႁိူၼ်းၵႂႃႇ ၵူဝ်လုင်းႁဵင်တေထဵင်ၶိုၼ်းလႄႈ သူင်ႇသင်ႇၵႂႃႇဝႃႈ “ၶႃႈလူဝ်ႇၵႂႃႇတီႈႁူင်းယႃယဝ်ႉ ၵူဝ်လႆႈမိူဝ်းၶမ်ႈ” ၼႆသေ လႅၼ်ႈဢွၵ်ႇဝၢင်းႁူဝ်ႉၵႂႃႇယဝ်ႉ။ ပေႃးဝႃႈတေႉ ၶမ်းလၢဝ်ၵေႃႈလႆႈလၢတ်ႈၵႂႃႇတီႈလုၵ်ႈႁဵၼ်းမၼ်းမိူဝ်းယဝ်ႉ၊ လူဝ်ႇလႆႈလၢတ်ႈတီႈလုင်းႁဵင်ႁႂ်ႈႁူႉဝႆႉၵူၺ်း၊ သင်ဝႃႈ မၼ်းဢမ်ႇလၢတ်ႈ မၼ်းၵေႃႈ ဢမ်ႇယုမ်ႇၸႂ်လႆႈဝႃႈ လုင်းႁဵင်ၼၼ်ႉ ၸွင်ႇတေႁဵတ်းၸွမ်းၵႂၢမ်းမၼ်းယူႇႁိုဝ်၊ ဢမ်ႇၼၼ်ၵေႃႈ ၸၢင်ႈတေဢမ်ႇလၢတ်ႈသေ သိုပ်ႇၵဵပ်းငိုၼ်းၵူၼ်းဝၢၼ်ႈၶဝ်ၵႂႃႇထႅင်ႈတိၵ်းတိၵ်းၵေႃႈပဵၼ်လႆႈ ၼၼ်ႉယဝ်ႉ။ ၶမ်းလၢဝ်ၵေႃႈ သိုပ်ႇမုင်ႈၼႃႈၵႂႃႇတၢင်းႁူင်းယႃၼၼ်ႉထႅင်ႈယူႇ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ

['ၸိူင်းၸၢတ်ႈပၢၼ်', 'ၸိူင်းတႆး']

2024-09-28T05:18:50

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8%e1%80%a2/

ၸိုၼ်ႇႁႅင်း တွၼ်ႈသၢဝ်းဢဵတ်း

တွၼ်ႈသၢဝ်းဢဵတ်း ၶမ်းလၢဝ်လႄႈ မေႃယႃႁွမ်ၽူၺ်းၵေႃႈ ႁွတ်ႈထိုင်တီႈဝၢၼ်ႈၶုမ်ႇ မိူင်းသမ်ႉပေႃးၸမ်ၶမ်ႈယဝ်ႉ၊ မေႃယႃၸင်ႇဢွၼ်မိူဝ်းၵႂႃႇတၢင်းႁိူၼ်းၸၢႆးဝၼ်းၶဝ်ၼၼ်ႉလႄႈ တီႈႁိူၼ်းၼၼ်ႉသမ်ႉ ပိၵ်ႉၽၵ်းတူဝႆႉဢမ်ႇမီးၽႂ်ယူႇႁိူၼ်း ၵွႆးမီးၽုင်ၵႆႇ ၶေႇသွၵ်ႈတဝ်ယူႇၼႂ်းဝၢင်းႁိူၼ်းၶဝ်ၼၼ်ႉၵူၺ်း။ ၶမ်းလၢဝ်ၶႃၵေႃႈ ၸင်ႇမိူဝ်းၵႂႃႇႁိမ်းႁိူၼ်းၸၢႆးဝၼ်းၶဝ်ၼၼ်ႉသေ ၽုၺ်ႇၽၵ်းတူၵိူၼ်ႇယဝ်ႉ၊ ၸဝ်ႈႁိူၼ်းၵေႃႈ ဢွၵ်ႇမႃးငွၵ်ႈတူၺ်း ၼၼ်ႉတႄႉပဵၼ် ၼွင်ႉလႅင်ၵူၺ်း။ “မႂ်ႇသုင်ၶႃႈ မေႃသွၼ် ပီႈၽူၺ်း ၶဝ်ႈမႃးၼႂ်းႁိူၼ်းၵွၼ်ႇၶႃႈလႄႈ” သွင်ၶႃၵေႃႈ ၶဝ်ႈမိူဝ်းၵႂႃႇၼႂ်းႁိူၼ်းသုမ်ႇတွပ်းဢွၼ်ႇၶဝ်ၼၼ်ႉသေ ႁၼ်ၼၢႆးမွၼ်ႇထဝ်ႈဢွၼ်ႇၵေႃႉၼိုင်ႈ ၼင်ႈလဵၼ်ႈၵေႃႉလၢၼ်ဢွၼ်ႇမၼ်းၼၼ်ႉလႄႈ ႁၼ်ၶမ်းလၢဝ်ၶႃယဝ်ႉၵေႃႈ။ “ႁႃ..ဢမ်ႇၸႂ်ႈၼွင်ႉၽူၺ်းႁိုဝ်လႃႇၼႆႉ” ယၵ်ႉတူၺ်းၶမ်းလၢဝ်လီလီႁေ “ၼႆႉႁမ်ႉ” “ဢေႃ..ၼႆႉပဵၼ်မေႃသွၼ်ၶႃႈဢေႃႈၼၢႆး..” ၼွင်ႉလႅင်ၼႄႉၼမ်းၼႄၵႂႃႇ။ ၶဝ်ၵေႃႈတူင်ႉတၵ်ႉဢုပ်ႇၵုမ်ၵၼ်ၵႂႃႇ၊ မေႃယႃမီးၵၢၼ်လူဝ်ႇႁဵတ်းၼႆလႄႈ သိုပ်ႇၵႂႃႇႁဵတ်းၵၢၼ်မၼ်းထႅင်ႈႁေ ပၼ်ႁႂ်ႈၶမ်းလၢဝ်ပႂ်ႉဝႆႉယူႇတီႈၼႂ်းႁိူၼ်းၼၼ်ႉယဝ်ႉ။ ၶမ်းလၢဝ်ဢမ်ႇလႆႈႁၼ် ၼွင်ႉလႅင်ၵႂႃႇႁူင်းႁဵၼ်းပဵၼ်လိူၼ်ယဝ်ႉၼၼ်ႉ ၸင်ႇလႆႈထၢမ်တူၺ်း “ပီႈဢမ်ႇလႆႈႁၼ်ၼွင်ႉၵႂႃႇႁူင်းႁဵၼ်းႁိုင်ယဝ်ႉ ၼွင်ႉဢမ်ႇယူႇလီႁႃႉ..” ၼွင်ႉလႅင်ၵူမ်ႈၼႃႈၵူမ်ႈတႃ ယၵ်းမိုဝ်းလဵၼ်ႈယူႇ ၼင်ႇမီးလွင်ႈၼၵ်းၸႂ် ဢၼ်ဢမ်ႇႁတ်းလၢတ်ႈၼၼ်ႉယဝ်ႉ။ “ဢမ်ႇၸႂ်ႈၶႃႈ” “ဢမ်ႇၸႂ်ႈ သမ်ႉပဵၼ်ယွၼ်ႉႁင်လႃႇ တၢင်းယၢပ်ႇၼႃႇႁႃႉ၊ ၾူၼ်တူၵ်းၼႃႇႁႃႉ ဢမ်ႇၼၼ်ၵေႃႈ ဢမ်ႇလႆႈၸႂ်ဢၼ်ပီႈသွၼ်ၼၼ်ႉႁႃႉ” “ဢမ်ႇၸႂ်ႈႁေဢၼ်ၶႃႈ ၶႃႈၵျိူၵ်ႈၵႂႃႇႁူင်းႁဵၼ်းဢေႃႈ” “ၵျိူၵ်ႈၵေႃႈၵႂႃႇၼၼ်ႉၼႃႇ ပီႈဢမ်ႇလႆႈဝႃႈယႃႇပေၵႂႃႇလူး” ၼွင်ႉလႅင်ၼၼ်ႉၵေႃႈ မီႇၼႃႈမီႇတႃၼမ်ႉတႃၸိုမ်ႉယမ်းမႃးသေ “လုင်းၵႄႇၶဝ်မႃးလၢတ်ႈဝႃႈ ပေႃးဢမ်ႇသႂ်ႇငိုၼ်းၵေႃႈ တေဢမ်ႇလႆႈၵႂႃႇႁူင်းႁဵၼ်းၼႆၶႃႈဢေႃႈ” ၶမ်းလၢဝ်လႆႈငိၼ်းၼင်ႇၼၼ်ၵေႃႈ ပဵၼ်ဢၼ်တူၵ်းၸႂ်မႃးယဝ်ႉ “ငိုၼ်း!! ငိုၼ်းႁင်လႃႇ ပီႈတမ်ႉဢမ်ႇႁူႉၵူၺ်ႉၼၼ်ႉ” “ငိုၼ်းၵႃႈပပ်ႉၵႃႈၸႂ်ႉၸၢႆႇၶူဝ်းၸႂ်ႉၶူဝ်းတိုဝ်းၼႂ်းႁူင်းႁဵၼ်းၼႆဢေႃႈ” ၼၢႆးမွၼ်ႇၵေႃႈလၢတ်ႈၸွမ်း “ပေႃးလၢတ်ႈလွင်ႈၼႆႉၵေႃႈ ၶႃႈၵေႃႈၶႂ်ႈထၢမ်မေႃသွၼ်ႁဝ်းဢိတ်ႉၼိုင်ႈဢေႃႈ ၸႂ်ႈမေႃသွၼ်ႁဝ်း ႁႂ်ႈမႃးယွၼ်းယူႇၶႃႈႁႃႉ ၶဝ်ဝႃႈမေႃသွၼ်လူဝ်ႇပပ်ႉလူဝ်ႇၵမ်ပၼ်လုၵ်ႈဢွၼ်ႇလႄႈ လႆႈမႃးၵဵပ်းငိုၼ်းတွၼ်ႈတႃႇသိုဝ်ႉပၼ်ၶဝ်ၼႆၶႃႈဢေႃႈ” ဢဝ်ၶမ်းလၢဝ်ပေႃးဢမ်ႇၸၢင်ႈတၵ်းသဵင်လႆႈယဝ်ႉ တေဝႃႈၸႂ်ႈၵေႃႈႁမ်ႉၸႂ်ႈယူႇ ယွၼ်ႉပိူဝ်ႈမၼ်းၼၼ်ႉၵေႃႈ လႆႈၵႂႃႇယွၼ်းတီႈၶိင်းႁဵင်ယူႇတေႉ ၵူၺ်းၵႃႈ မၼ်းၵေႃႈဢမ်ႇထၢင်ႇဝႃႈ ၶဝ်တေၶိုၼ်းမႃးယွၼ်းတီႈပေႃႈမႄႈလုၵ်ႈႁဵၼ်းၸိူင်ႉၼႆ၊ မၼ်းၵေႃႈလိုမ်းဝူၼ်ႉပႅတ်ႈဝႃႈ ပေႃးဢမ်ႇယွၼ်းၶိုၼ်းၵူၼ်းၼႂ်းဝၢၼ်ႈ ၶဝ်ၵေႃႈဢမ်ႇၸၢင်ႈၵႂႃႇႁႃတီႈလႂ်။ “ၶဝ်မႃးယွၼ်းၼမ်ယူႇၶႃႈႁႃႉ!! ” “ၸႂ်ႈဢေႃႈ မိူဝ်ႈလိူၼ်ဢွၼ်တၢင်းၼၼ်ႉတႄႉ ၶဝ်ၵေႃႈဝႃႈ တႃႇၸွႆႈငိုၼ်းလိူၼ်မေႃသွၼ်လႄႈ ၽႂ်မီးၶဝ်ႈၵေႃႈပၼ်ၶဝ်ႈ၊ ၽႂ်မီးၼမ်ႉမၼ်းၵေႃႈပၼ်ၼမ်ႉမၼ်းၼႆဢေႃႈ မၼ်းၵေႃႈဢမ်ႇလႆႈၼႃႇၸႂ်သင်၊ ၵူၺ်းၵႃႈ ဝၢႆးႁေၼၼ်ႉမႃး ၶဝ်ၵေႃႈမႃးၵဵပ်းၶႂ်ႈဝႃႈၵူႈဝူင်ႈၶႃႈယဝ်ႉ ၼိုင်ႈဝူင်ႈသွင်ႁဵင်သွင်ႁဵင်ၶႃႈဢေႃႈ ပေႃးဢမ်ႇပၼ်ၵေႃႈ ႁမ်ႉဝႃႈ ဢမ်ႇပၼ်ၶိုၼ်ႈႁူင်းႁဵၼ်းၼႆၼၼ်ႉၶႃႈၼႃႇ၊ မိူဝ်ႈပွၵ်ႈဢွၼ်တၢင်းၼၼ်ႉတႄႉၵေႃႈ ဢေးလႅင်မၼ်းၶႂ်ႈၶိုၼ်ႈၼႃႇလႄႈ ၶွၵ်းၶွၵ်းၶေႇၶေႇႁေ ႁႃမႃးၸၢႆႇပၼ်ဢေႃႈ” ၼၢႆးမွၼ်ႇထူၺ်ႈၸႂ်လူင်ၵႅပ်ႉၼိုင်ႈသေ သိုပ်ႇလၢတ်ႈ “ဢမ်ႇၸၢင်ႈႁဵတ်းႁိုဝ် မေႃသွၼ်ဢိူဝ်ႉ ငိုၼ်းၼၼ်ႉ ၼႂ်းထူင်ၼႂ်းထွင်းႁဝ်း မၢင်ႁဵင်ၼၼ်ႉ ဢမ်ႇတွၼ်ႉတဵမ်မိုၼ်ႇႁေပွၵ်ႈၶႃႈလူး ဢၼ်လႆႈၵိၼ်ယူႇၼႆႉၵေႃႈ ဢဝ်မႃးၼႂ်းႁႆႈၼႂ်းသူၼ်လႄႈဢမ်ႇဢိုပ်းၵူၺ်းဢေႃႈ ပေႃးၵွမ်ႉငိုၼ်းတႄႉ မၼ်းၵိၼ်းဝႃႈၵိၼ်းတေႉယဝ်ႉ၊ တႃႇတေလႆႈမႃးႁဵင်သွင်ႁဵင်ၼၼ်ႉၵေႃႈ ဢမ်ႇတေႃႇတေႃႇ မၢင်ပွၵ်ႈၵႂႃႇၼင်ႈၶၢႆၽၵ်းတၢင်းဝၼ်းၸင်ႇတေလႆႈမႃးၶႃႈဢေႃႈ မေႃသွၼ်ႁဝ်းၵေႃႈ ဢီးလူမၼ်းႁေ ပၼ်မၼ်းၵႂႃႇၶိုၼ်ႈႁူင်းႁဵၼ်းဢိတ်ႉၼိုင်ႈၶႃႈလႃႈ” ၶမ်းလၢဝ်ၵေႃႈ ၼင်ႈထူၺ်ႈၸႂ်လူင်ၵမ်းယဝ်ႉၵမ်း ၵမ်တႃမိုဝ်းသမ်ႉပေႃးမၼ်ႈတိုင်ႈတိုင်ႈယဝ်ႉ “ဢေႃႈၶႃႈ ၼွင်ႉလႅင်ၵႂႃႇႁူင်းႁဵၼ်းၶိုၼ်းလႄႈၼႃႈ လွင်ႈၼႆႉ ပီႈတေၸတ်းၵၢၼ်ၵူၺ်း” ယၵ်ႉတူၺ်းၼႃႈၼွင်ႉလႅင်ႁေ “ဢူၺ်းၵေႃႉ ဢၼ်ဢမ်ႇၵႂႃႇၸိူဝ်းၼၼ်ႉၵေႃႈ ႁွင်ႉၵႂႃႇပႃးလႄႈၼႃႈ ယႃႇမႆႈၸႂ်သင်” ၼွင်ႉလႅင်ၼၼ်ႉၵေႃႈ ပဵၼ်ဢၼ်ၸူမ်းၸူမ်းသိူဝ်းသိူဝ်းတေႉတေႉဝႃႈဝႃႈယူႇယဝ်ႉ။ ၼွင်ႉလႅင် ဢမ်ႇလိူဝ်လႆႈၸႂ်ၶႂ်ႈႁဵၼ်းၼႃႇလႄႈ ၼၢႆးၶဝ်ၵေႃႈ ဢမ်ႇၸၢင်ႈႁဵတ်းႁိုဝ် ၵႃႈလႆႈၸွမ်းၸႂ်မၼ်းယဝ်ႉ၊ ဢူႈၶဝ်တႄႉၵေႃႈသဵင်ႈၵႂႃႇယဝ်ႉလႄႈ မႄႈၶဝ်ၵေႃႈ ဝၢႆးသေဢူႈၶဝ်ဢမ်ႇမီးယဝ်ႉ ပွႆႇၶႃပီႈၼွင်ႉဝႆႉၸွမ်းၼၢႆးသေ ဢွၵ်ႇၵႂႃႇႁဵတ်းၵၢၼ်မိူင်းထႆးၼႆၵေႃႈ ဢမ်ႇပွၵ်ႈမႃးၶိုၼ်း၊ၶၢဝ်ႇငၢဝ်းၵေႃႈ ဢမ်ႇလႆႈငိၼ်း မီးမွၵ်ႈသွင်ပီႊၼႆႉယဝ်ႉ။ ပေႃးဝႃႈ ပေႃႈမႄႈၸၢႆးဝၼ်း ပွၵ်ႈၶိုၼ်းႁိူၼ်းယဝ်ႉၼႆၵေႃႈ မႃယႃမႃးၸူဝ်းႁွင်ႉဢဝ် ၶမ်းလၢဝ်မိူဝ်းဢုပ်ႇတင်းၶဝ်ၵႂႃႇ။ ၵေႃႉဢၼ်ပဵၼ်မႄႈၸၢႆးဝၼ်းၶဝ်ၼၼ်ႉတႄႉ မိူဝ်ႈႁူႉဝႃႈလုၵ်ႈမၼ်းဢမ်ႇယူႇလီၼႆ ပဵၼ်သုၵ်ႉပဵၼ်သၵ်ႉဝႆႉ ဢမ်ႇပဵၼ်ၵိၼ်ပဵၼ်သဝ်းလႆႈယဝ်ႉလႄႈ ၼႅတ်ႈဢဝ်ၶူဝ်းဢဝ်လဵင်းမၼ်း ပွၵ်ႈမႃးၸွမ်းၶမ်းလၢဝ်ၶဝ်ၵမ်းလဵဝ်။ ယၢမ်းၵၢင်ၶိုၼ်းလိုၵ်း ၼႃႈၾႃႉၼႃႈမိူင်းဢမ်ႇပိုတ်ႇဢမ်ႇပၢင်ႇ လပ်းသိင်ႇၽိတ်းၽိတ်းၼၼ်ႉ ၶမ်းလၢဝ်ၵေႃႈ တေႃႈၸႂ်တေသုၵ်ႉသၵ်ႉ ၼွၼ်းဢမ်ႇလပ်းလႆႈလႄႈ လုၵ်ႉမႃးၼင်ႈႁေ တူၺ်းငွႆးၾႆးလႅင်းဝွႆးဝွႆးယူႇၼိူဝ်ၽိူၼ်ၼၼ်ႉႁင်းၵူၺ်းယဝ်ႉ။ ၼင်ႇႁၢင်ႈ ၼႂ်းၸႂ်ၼႂ်းၶေႃးၼၼ်ႉ ဝူၼ်ႉထိုင် လႅင်းမိူင်းသႂ်မႃးၵမ်းလဵဝ် မၢင်ၵမ်းၵေႃႈ မိူၼ်ႁၼ်ႁၢင်ႈၽၢမ်းတႃမႃးဝႃႈ “တႆႈၾႆးလႅင်းပေႃးတၢၼ်ႇၼၼ်ႉ တေၼွၼ်းလပ်းလႆႈၸိူင်ႉႁိုဝ်လႃႇ မွတ်ႇၾႆးလႄႈ ပေႃးၼွၼ်းၵေႃႈတေလပ်းၵူၺ်းဢိူဝ်ႈ” “မၼ်းဢမ်ႇၵဵဝ်ႇၵၼ်တင်းၾႆးလေႃႇ မၼ်းပဵၼ်လွင်ႈၶမ်ၸႂ်ယူႇၼႆႉၵူၺ်းဢိူဝ်ႈ” ယဵၼ်သဵင်ၵႂႃႇၵႅပ်ႉၼိုင်ႈယဝ်ႉ မႄးၼွၼ်းဢဝ်မိုဝ်းတၢင်ႇၼႃႈၽၢၵ်ႇသေ “ဢၢႆႈၼွင်ႉ ၵဝ်ၸႂ်ထိုင်မႂ်းတေႉယဝ်ႉ ဢမ်ႇမီးမႂ်းယဝ်ႉ ႁဵတ်းႁႂ်ႈၵဝ်ငဝ်တေႉဢိူဝ်ႈ ၵဝ်ဢမ်ႇႁူႉဝႃႈၵဝ်တေလႆႈႁဵတ်းၸိူင်ႉႁိုဝ် ဢမ်ႇႁူႉဝႃႈ ဢၼ်ၵဝ်ႁဵတ်းယူႇၼၼ်ႉ မၼ်းၽိတ်းႁႃႉမၼ်းထုၵ်ႇ ၵဝ်ဢမ်ႇႁူႉ တေလႆႈၵႂႃႇထၢမ်ၽႂ် တေလႆႈၵႂႃႇလၢတ်ႈၼႄၽႂ် မႂ်းပွၵ်ႈမႃးၶိုၼ်းဢမ်ႇလႆႈႁႃႉ ၵဝ်မီးလွင်ႈၶမ်ၸႂ်ဢၼ်ၶႂ်ႈလၢတ်ႈၼႄမႂ်းတင်းၼမ်ၼၼ်ႉယဝ်ႉ” မၼ်းၵေႃႈၼွၼ်းၽိုၼ်ႉတူဝ်မၼ်း ဝၢႆႇတူၺ်းၵွၵ်းၾႆးသေယဝ်ႉ လၢတ်ႈမိူၼ်လႅင်းမိူင်းသႂ်တိုၵ်ႉမီးယူႇၼၼ်ႉဝႃႈ “မိူဝ်ႈၼႆႉ ၵဝ်ၵႂႃႇတီႈဝၢၼ်ႈဝၢၼ်ႈၶုမ်ႇ လႆႈႁၼ်သဵၼ်ႈတၢင်းလုၵ်ႈဢွၼ်ႇႁဵၼ်းႁႃး ၵႂႃႇၵႂႃႇမႃးမႃးၵူႈဝၼ်းၼၼ်ႉ ၵဝ်လႆႈႁူႉဝႃႈ တၢင်းၶဝ်ၼၼ်ႉမၼ်းယၢပ်ႇတၢၼ်ႇႁိုဝ်၊ လႆႈႁူႉဝႃႈ တွၼ်ႈတႃႇၶဝ်ယဝ်ႉ တႃႇတေလႆႈႁဵၼ်းၼၼ်ႉ မၼ်းလႆႈၵႂႃႇၵႆတၢၼ်ႇႁိုဝ် ဢၼ်ဝႃႈၵဝ်ၶတ်းၸႂ်ယူႇၼႆႉ ယင်းဢမ်ႇၶတ်းၸႂ်တၢၼ်ႇၶဝ်ၵွၼ်ႇ ၵဝ်ဢဝ်ပေႉတၢင်းၶတ်းၸႂ်ၶဝ်ဢမ်ႇလႆႈလႄႈ ၵဝ်ထုၵ်ႇလီလႆႈၶတ်းၸႂ်ပၼ်ၶဝ်ထႅင်ႈလိူဝ်သေၼႆႉယဝ်ႉ မၼ်းႁဵတ်းႁႂ်ႈၵဝ်ဝူၼ်ႉၸိူင်ႉၼႆဢိူဝ်ႈ” ၶမ်းလၢဝ်ၵေႃႈ သုတ်ႇၶီႈမုၵ်ႉမၼ်းသေ ၸဵတ်ႉၼမ်ႉတႃမၼ်းယဝ်ႉ “ၵူၺ်းၵႃႈ ၵဝ်ၵေႃႈပဵၼ်မေႃသွၼ်ဢမ်ႇလႆႈလွင်ႈလႄႈ ပဵၼ်မေႃသွၼ်ဢၼ်ဢမ်ႇလီၵေႃႉၼိုင်ႈယဝ်ႉ ၵဝ်ဢမ်ႇလႆႈႁဵတ်းသင်ပၼ်ၶဝ်သေဢမ်ႇၵႃး ႁဵတ်းႁႂ်ႈၶဝ်လႆႈလိူတ်ႇမႆႈထႅင်ႈၵွၼ်ႇ ၵဝ်တေလႆႈႁဵတ်းႁိုဝ်လီလႃႇ ပွၵ်ႈမိူဝ်းႁိူၼ်းၶိုၼ်းတေလီႁိုဝ်၊ ၵဝ်ဢမ်ႇယၢမ်ႈဝူၼ်ႉဝႃႈ ၵဝ်တေမႃးပဵၼ်မေႃသွၼ်လႄႈ တေလႆႈမႃးထူပ်းၸိူင်ႉၼႆ ၵဝ်တေႁဵတ်းႁိုဝ်လႃႇ ၸွႆႈလၢတ်ႈၵဝ်ၽွင်ႈ..” သဵင်ၵႆႇၶၼ်ႁွင်ႉလင်မေႃး မိူင်းပႆႇလႅင်းၵေႃႈႁူႉဝႃႈပဵၼ်ၵၢင်ၼႂ်ယဝ်ႉ ၵူၼ်းထဝ်ႈၵူၼ်းၵႄႇၵူၼ်းလုၵ်ႉၸဝ်ႉၶဝ်ၵေႃႈ လုၵ်ႉဢွၵ်ႇမႃးႁႃႁုင်ၶဝ်ႈမိုဝ်ႉၽၵ်း တၢင်ႇသွမ်းဝႆႈၽြႃး ယူႇယဝ်ႉ။ ၵူၼ်းၼွၼ်းလိုၵ်းတႄႉဢမ်ႇႁူႉမိူင်းလႅင်း ၵႃႈၼွၼ်းဢမ်ႇဢိမ်ႇတိုၼ်းဢမ်ႇတိုၼ်ႇၼၼ်ႉယဝ်ႉ။ ၾႃႉပၢင်ႇမိူင်းလႅင်းယဝ်ႉသေတႃႉ ၾူၼ်တႄႉ ယင်းတိုၵ်ႉတူၵ်းတူၵ်းသိင်းသိင်းယူႇႁဵတ်းၼၼ် လုၵ်ႉမႃးၵေႃႈ ႁၼ်ၼၢႆးယၢင်ႈၶူဝ်းယူႇတီႈၽီးၾႆးၼၼ်ႉႁင်းမၼ်း။ ၼၢႆးၸင်ႇလၢတ်ႈၸူးၶမ်းလၢဝ် “လုၵ်ႉယဝ်ႉႁႃႉ မႃးၵိၼ်ၶဝ်ႈၵိၼ်ၼမ်ႉႁေဢိတ်ႉလႄႈယိင်း” “ၼၢႆးဢမ်ႇၵႂႃႇလႂ်ၶႃႈႁႃႉမိူဝ်ႈၼႆႉ!!” “ဢိူဝ်ႈ.. ၼၢႆးဢၢင်ႈၶႂ်ႈၵႂႃႇႁိူၼ်းလုင်းၸရေးဝႃႇလိင်ႇၶဝ်ႁေၵမ်ႉၼိုင်ႈဝႃႇၼႆႉ တၢင်းဝၢၼ်ႈၶၢႆးမူဝ်ပုၼ်ႉဢိူဝ်ႈ ယိင်းၸွင်ႇၶႂ်ႈၵႂႃႇၸွမ်းႁိုဝ်” ၶမ်းလၢဝ်မိုင်ဝူၼ်ႉလူင်ၵႂႃႇၵႅပ်ႉၼိုင်ႈ “ဢေႃႈ..ၶႃႈတေၵႂႃႇၸွမ်း” ၸဵမ်မိူဝ်ႈမၼ်းႁွတ်ႈမႃးထိုင်တီႈဝၢၼ်ႈၼႆႉ မီးၵႂႃႇသၢမ်လိူၼ်ပၢႆယဝ်ႉ ဝၢၼ်ႈဢၼ်လုၵ်ႈႁဵၼ်းမၼ်းယူႇၼၼ်ႉ ဢမ်ႇတွၼ်ႉလႄႇႁွတ်ႈၸွတ်ႇထိုင်လႆႈ လိူဝ်သေၼႂ်းဝၢၼ်ႈဢၼ်မၼ်းယူႇၼၼ်ႉလႄႈ ဝၢၼ်ႈၸိင်ၼၼ်ႉၵူၺ်း။ ၵိၼ်ၶဝ်ႈၵိၼ်သင်ယဝ်ႉ ယၢမ်းလႃႈယူႇတၢၼ်ႇတၢၼ်ႇ မွၵ်ႇၵုမ်ႈသုမ်ႇတၼ်တိင်းၼိင်း ၾူၼ်ဢွႆယွႆးသိင်းသိင်း ၶမ်းလၢဝ်လႄႈတင်းၼၢႆးၵေႃႈ တိုဝ်းၵုပ်းသုပ်းသွၵ်းဢူတ်ႇ ဝႆၽႃႈယၢင်သေ ပႃးထူင်ၽၵ်းပႅမ်းယဝ်ႉ ဢွၼ်ၵၼ်ၵႂႃႇတၢင်းဝၢၼ်ႈၶၢႆးမူဝ်ၼၼ်ႉယဝ်ႉ၊ တၢင်းၵႂႃႇဝၢၼ်ႈၶၢႆးမူဝ်ၼၼ်ႉၵေႃႈ မီးယူႇသွင်တၢင်း တၢင်းလွႆလႄႈ ၸွမ်းၽင်ႇၼမ်ႉ၊ ၶၢဝ်းၾူၼ် ၾူၼ်တူၵ်းႁႅင်းလႄႈၼမ်ႉၸၢင်ႈၼွင်း ဢမ်ႇလွတ်ႈၽေးၼႆသေ သွင်ၶႃၵေႃႈ ၶိုၼ်ႈၵႂႃႇၸွမ်းတၢပ်ႈၸွမ်းလွႆၼၼ်ႉတိၵ်းတိၵ်းယဝ်ႉ၊ မိူဝ်ႈၶိုၼ်ႈလွႆၵႂႃႇတိၵ်းတိၵ်း လွႆၵေႃႈသုင်ယၢဝ်းတိၵ်းတိၵ်း၊ တၢင်းမိုၼ်ႈဢၼ်ဝႃႈၼၼ်ႉတႄႉ မိုၼ်ႈပေႃးသုတ်းတၢင်းယဝ်ႉ မိူဝ်ႈၵႂႃႇတၢင်းတၢပ်ႈလွႆၶႂ်ႈသုင်တၢၼ်ႇတၢၼ်ႇၼၼ်ႉ ၵႂႃႇၺႃးလိၼ်ၵူၼ်ႇလႄႈ လိၼ်ၼၼ်ႉၵေႃႈ လေႃးပႃးမၢၵ်ႇႁိၼ်ၼဝ်ႈဝႆႉယူႇ။ ၼၢႆးၵေႃႈယိပ်းဢဝ်မၢၵ်ႇႁိၼ်ၼၼ်ႉသေ “ၼႆႉယိင်း!! မၢၵ်ႇႁိၼ်ၸိူဝ်းၼႆႉ ၸႂ်ႉတႅၼ်းထုၼ်ၶၢဝ်လႆႈယူႇဢိူဝ်ႈၼႆႉ” ၶမ်းလၢဝ်ၵေႃႈယိပ်းတူၺ်းႁေ ၶိတ်ႇတီႈသိူဝ်ႈမၼ်းတူၺ်း ဢွၵ်ႇႁွႆးမႃးယူႇလႄႈ “ၸွင်ႇမၼ်းတေမွတ်ႇလႆႈယူႇၶႃႈႁႃႉၸိူင်ႉၼႆ” “မွတ်ႇလႆႈၵႃႈ ဢဝ်ၽႅၼ်ႇၸုပ်ႉၼမ်ႉၵူၺ်းၵေႃႈ ၸဵတ်ႉလႆႈယဝ်ႉ” ၶမ်းလၢဝ်ၵေႃႈ ၵဵပ်းသႂ်ႇပႅမ်းမၼ်းၵႂႃႇမွၵ်ႈႁေၵမ်ၼႆႉလႄႈ ဢွၼ်ၵၼ်သိုပ်ႇဢွၵ်ႇၶၢဝ်းတၢင်းၵႂႃႇထႅင်ႈ ယူႇယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-09-28T05:13:57

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%9d%e1%80%ba%e1%80%b8/

ၸိုၼ်ႇႁႅင်း တွၼ်ႈသၢဝ်း

တွၼ်ႈသၢဝ်း ၶမ်းလၢဝ်ၼၼ်ႉၵေႃႈ ၼင်ႇၵႃႈပေႉလႆႈႁဵတ်းလႆႈလႄႈ တေငၢႆႈတွၼ်ႈတႃႇမၼ်းၼၼ်ႉ မႄးၸႅၵ်ႇၸၼ်ႉႁဵၼ်းၵႂႃႇပဵၼ်သွင်ၸၼ်ႉၵူၺ်းယဝ်ႉ၊ ၸၼ်ႉယႂ်ႇလႄႈၸၼ်ႉဢွၼ်ႇၼႆသေ၊ ၽႂ်ၶိုတ်းလိၵ်ႈလႆႈၵေႃႈယူႇၸၼ်ႉယႂ်ႇ ၽႂ်ဢမ်ႇၶိုတ်းလႆႈၵေႃႈယူႇၸၼ်ႉဢွၼ်ႇၵွၼ်ႇယဝ်ႉ။ ၵၢင်ၼႂ်ၵေႃႈသွၼ်လိၵ်ႈၵႂႃႇ၊ ၵၢင်ဝၼ်းမႃးၵေႃႈ ၸၼ်ႉလဵၵ်ႉပၼ်ႁႂ်ႈၼွၼ်းလိုဝ်ႈ ၸၼ်ႉယႂ်ႇၵေႃႈသိုပ်ႇသွၼ်လိၵ်ႈၵႂႃႇထႅင်ႈ၊ ပေႃးဝႃႈ လႃႈမႃးတၢၼ်ႇတၢၼ်ႇယဝ်ႉၵေႃႈ ဢွၼ်ဢွၵ်ႇလဵၼ်ႈၸွမ်းၵၼ် ၼႂ်းပၢင်ႇႁူင်းႁဵၼ်း တေႃႇပေႃးလူင်းႁူင်းႁဵၼ်းယဝ်ႉ။ မေႃသွၼ်ဢၼ်ဝႃႈၼၼ်ႉ မၼ်းမိူၼ်ႁိုဝ်ၼႆ ၶမ်းလၢဝ်လႆႈႁၼ်ပေႃႈႁၼ်မႄႈမၼ်းမႃး တင်းၸူဝ်ႈၸၢတ်ႈပၢၼ်မၼ်းၼၼ်ႉ မၼ်းၵူၺ်းႁၼ်ဝႃႈ ပေႃႈမႄႈၵႂႃႇႁူင်းႁဵၼ်းႁေ ၵႂႃႇသွၼ်လိၵ်ႈဢၼ်မီးယူႇၼႂ်းပပ်ႉၼၼ်ႉ ပၼ်လုၵ်ႈဢွၼ်ႇႁဵၼ်း ႁဵတ်းၼၼ်ၵူၺ်း မၼ်းဢမ်ႇတွၼ်ႉ သႂ်ႇၸႂ်ႁပ်ႉႁူႉထိုင်လႆႈလွၼ်ႉၵႅၼ်မၼ်း တေမိူၼ်ႁိုဝ်ၼႆလႃႈ။ မိူဝ်ႈတူဝ်ထူပ်းမႃးၸိူင်ႉၼႆ ႁဵတ်းႁႂ်ႈမၼ်းပွင်ႇၸႂ်မႃးယဝ်ႉ မေႃသွၼ် ဢမ်ႇလႆႈသွၼ်ပၼ်လိၵ်ႈၵူၺ်း တေလႆႈႁဵတ်းႁႂ်ႈလုၵ်ႈႁဵၼ်းၼၼ်ႉ ပွင်ႇၸႂ်လႄႈ ႁူႉမေႃဢၼ်မၼ်းသွၼ်ပၼ်ထႅင်ႈ၊ လုၵ်ႈႁဵၼ်းၵေႃႉၼိုင်ႈလႄႈၵေႃႉၼိုင်ႈၵေႃႈ ဢမ်ႇမိူၼ်ၵၼ် လိၵ်ႈလၢႆးၼၼ်ႉ သွၼ်မိူၼ်ၵၼ်သေတႃႉ တွၼ်ႈတႃႇၵူၼ်းၵေႃႉလႂ်ၵေႃႉၼိုင်ႈ ပေႃးတေပွင်ႇၸႂ်လႆႈၼၼ်ႉ ပႅၵ်ႇပိူင်ႈၵၼ်တႄႉတႄႉ၊ မၢင်ၵေႃႉၵေႃႈတွင်းငၢႆႈ မၢင်ၵေႃႉၵေႃႈ သွၼ်တၢၼ်ႇႁိုဝ်ၵေႃႈဢမ်ႇတွင်း ၼင်ႇႁိုဝ်လုၵ်ႈႁဵၼ်း ဢၼ်ဢမ်ႇႁူႉ ပေႃးတေႁူႉမေႃမႃးၼၼ်ႉ တေလႆႈဢဝ်ပုၼ်ႈၽွၼ်းသေ သွၼ်ပၼ်ၵႂႃႇႁႂ်ႈလႆႈ ၼၼ်ႉယဝ်ႉ။ မၢင်ၵမ်းမႃးၵေႃႈ ဢွၵ်ႇၸႂ်ၶၢၼ်ႉ ဢွၵ်ႇၸႂ်ႁိူဝ်ႉ ၶႂ်ႈပၢႆႈမႃးယဝ်ႉ ၵူၺ်းၵႃႈ မိူဝ်ႈလႆႈႁၼ် လုၵ်ႈဢွၼ်ႇတႃလမ်လမ်လိူမ်ႈလိူမ်ႈ ယၵ်ႉတူၺ်းၸူး လႆႈငိၼ်းသဵင်ဢၢၼ်ႇလိၵ်ႈပဵၼ်သိူင်းပဵၼ်သိူင်း၊ လုၵ်ႉတီႈ ၵ ၶ င သေ မေႃၵႂႃႇထိုင် ၸ သ ၺ ယဝ်ႉၼၼ်ႉ မၼ်းႁၼ်လွင်ႈၶိုပ်ႈၼႃႈမႃးယူႇလႄႈ ႁဵတ်းပဵၼ်ဢဵၼ်ႁႅင်း ပဵၼ်ႁႅင်းၸႂ်သေ ၶႂ်ႈသိုပ်ႇသွၼ်ၵႂႃႇထႅင်ႈယူႇယဝ်ႉ။ ဝၼ်းယဝ်ႉဝၼ်းပူၼ်ႉၵႂႃႇ မီးမၼ်းၵူၺ်းၵေႃႈ ႁဵတ်းလႆႈမႃးယဝ်ႉ၊ ၵူၺ်းၵႃႈ ၶူဝ်းၶွင်ဢၼ် မၼ်းလႆႈလၢတ်ႈဝႆႉၶိင်းႁဵင်ၶဝ်ဝၼ်းၼၼ်ႉၵေႃႈ လႆႈမႃး ၼိုင်ႈဝူင်ႈလႂ်ၼိုင်ႈမဵဝ်း၊ တေႃႇမၼ်းပေႃးၸေးမူတ်းၵေႃႈ သမ်ႉပေႃးမီးၵႂႃႇပဵၼ် သွင်လိူၼ်ၸိူဝ်းၼႆႉ။ မၢင်ဢၼ်မၢင်မဵဝ်းၵေႃႈ ၸႂ်ႉသဵင်ႈယဝ်ႉသေ ပေႃးလူဝ်ႇလႆႈယွၼ်းထႅင်ႈယဝ်ႉ။ လႆႈမႃးသွင်လိူၼ်ယဝ်ႉ လုၵ်ႈႁဵၼ်းၶမ်းလၢဝ်ၼၼ်ႉၵေႃႈ လႆႈဝႃႈ ယွမ်းၵႂႃႇၼမ်တႄႉတႄႉ၊ မၢင်ၵေႃႉႁၢႆၵႂႃႇၸဵမ်မိူဝ်ႈလိူၼ်ပူၼ်ႉလူးၵွၼ်ႇ၊ လုၵ်ႈႁဵၼ်းတင်းမူတ်းၼႆႉ ႁၢႆၵႂႃႇပဵၼ် ၼိုင်ႈပုၼ်ႈ သၢမ်ပုၼ်ႈၼၼ်ႉယဝ်ႉ၊ မၢင်ပွၵ်ႈ ႁၼ်လုၵ်ႈႁဵၼ်းဢေႇႁဵတ်းၼၼ်ၵေႃႈ ၼင်ႇႁၢင်ႈၸႂ်ၵေႃႈႁမ်ႉၶႂ်ႈတူၵ်းဝႆႉၼင်ႇၵဝ်ႇ၊ ၵူၺ်းၵႃႈ မိူဝ်ႈဝူၼ်ႉဝႃႈ လုၵ်ႈႁဵၼ်းဢေႇ ၶႅၼ်းလီယဝ်ႉ သွၼ်ငၢႆႈၼႆႁေ၊ သွၼ်ၵႂႃႇလူၺ်ႈဢမ်ႇသူၼ်ၸႂ်ဝႃႈ ပဵၼ်ယွၼ်ႉသင်လႄႈလုၵ်ႈဢွၼ်ႇၶဝ်ႁၢႆၵႂႃႇ၊ ၶဝ်ပဵၼ်ႁင်ၵႂႃႇၼႆ မၼ်းၵေႃႈဢမ်ႇတၼ်းဝူၼ်ႉလႄႈ ၵုမ်ႇသုၵ်ႉသၵ်ႉလွင်ႈသွၼ်လိၵ်ႈမၼ်းယူႇၵူၺ်း၊ ၵၢင်ၶမ်ႈၵေႃႈ မိူဝ်းၶမ်ႈ ၵၢင်ၶိုၼ်းၵေႃႈ ဝၢင်းၽႅၼ်ၵၢၼ်ႁဵၼ်းမၼ်းဝႆႉထႃႈ၊ ၵၢင်ၼႂ်ၵေႃႈ လႆႈလုၵ်ႉၸဝ်ႉမႃးထႃႈလုၵ်ႈႁဵၼ်းၶဝ် တင်းဝၼ်းတင်းဝၼ်း သမ်ႉပေႃးဢမ်ႇတၼ်းႁူႉဝၼ်းလႂ်ပဵၼ်ဝၼ်းလိုဝ်ႈလူးၵွၼ်ႇ။ ယူႇႁူင်းႁဵၼ်းယဝ်ႉ လိူဝ်သေသွၼ်လိၵ်ႈဢမ်ႇၵႃး လႆႈတူၺ်းပႃးလုၵ်ႈႁဵၼ်းထႅင်ႈ ဝၼ်းလိုဝ်ႈၼႆၼၼ်ႉ ပဵၼ်ဝၼ်းဢၼ်မၼ်းလႆႈၶိုၼ်ႈၼိူဝ်မိူင်းၽီၵႂႃႇ ယဝ်ႉ။ ဝၼ်းၼိုင်ႈ မိူဝ်ႈမၼ်းတိုၵ်ႉသွၼ်လိၵ်ႈယူႇလီလီၼၼ်ႉ ၸင်ႇသမ်ႉမီးလုၵ်ႈဢွၼ်ႇၵေႃႉၼိုင်ႈ ဢဝ်ၼႃႈၼွၼ်းငူပ်ႉၽိူၼ်ဝႆႉယူႇလႄႈ မၼ်းၵေႃႈ ၵႂႃႇႁွင်ႉတူၺ်းသေ ၵမ်းတူၺ်းၼိူဝ်ႉလုၵ်ႈဢွၼ်ႇၼၼ်ႉ ပေႃးမႆႈဝိုဝ်ႈဝိုဝ်ႈလူင်ဝႆႉယဝ်ႉ၊ ၸင်ႇၵိုင်ႉၵၢင်ႉတူၵ်းၸႂ်သေထၢမ် ၸၢႆးၼုမ်ႇဢၼ်ၼင်ႈယူႇႁိမ်းမၼ်းၼၼ်ႉ “ၸၢႆးၼုမ်ႇ! ၸၢႆးဝၼ်း ဢမ်ႇယူႇလီႁႃႉ” “မၼ်းၶၢင်းႁူဝ်ၶႆႈၸဵမ်မိူဝ်ႈၵႆႈယဝ်ႉဢေႃႈ မိူဝ်ႈၵိၼ်ၶဝ်ႈယဝ်ႉၵေႃႈ ဢွၵ်ႇၵႂႃႇဢေႃႉႁေၶႃႈၼေႈ” ၶမ်းလၢဝ်ၵေႃႈ ဢမ်ႇႁူႉတေလႆႈႁဵတ်းႁိုဝ်လီ ပေႃးဢမ်ႇဢဝ်ၵႂႃႇႁူင်းယႃ လုၵ်ႈဢွၼ်ႇၵေႃႈပဵၼ်ၼႃႇႁႅင်းယဝ်ႉလႄႈ ပေႃးမၼ်းၵႂႃႇ သမ်ႉဢမ်ႇမီးၽႂ်သွၼ်လိၵ်ႈယဝ်ႉႁေ ၸင်ႇထၢမ်တူၺ်းၵႂႃႇတီႈ ၸၢႆးဝၼ်း “ၸၢႆးဝၼ်းၸွင်ႇပႆလႆႈႁိုဝ် မေႃသွၼ်တေႁႂ်ႈၸၢႆးၼုမ်ႇၵႂႃႇသူင်ႇၼွင်ႉတီႈႁူင်းယႃ” ၸၢႆးဝၼ်းၵေႃႈ ငွၵ်းႁူဝ်မၼ်းၼႄၵႂႃႇသေ ႁႂ်ႈၸၢႆးၼုမ်ႇ ၽႃၽိူဝ်းမၼ်းဢွၵ်ႇႁူင်းႁဵၼ်းမႃး ၽွင်းၼၼ်ႉ ၾူၼ်ၵေႃႈႁမ်ႉတူၵ်းလႄႈ သွင်ၶႃၵေႃႈႁူမ်ႇတင်းၽႃႈယၢင်သေ တိုဝ်းၵုပ်းယဝ်ႉ ပႆယၢင်ႈၽၢတ်ႇဢွၵ်ႇႁူင်းႁဵၼ်းၵႂႃႇလွႆးလွႆး၊ ၶမ်းလၢဝ် ႁႂ်ႈလုၵ်ႈဢွၼ်ႇၶဝ်ၵႂႃႇႁင်းၵူၺ်းၵေႃႈ သမ်ႉဢမ်ႇလိုမ်းၸႂ်လႆႈမိူၼ်ၵၼ် ၵမ်းၵမ်းၸွမ်းငွၵ်ႈတူၺ်းယူႇတိၵ်းတိၵ်း၊ ဢွၵ်ႇၵႂႃႇဢမ်ႇႁိုင် ၸၢႆးဝၼ်းၵေႃႈ လူမ်ႉလူင်းၵႂႃႇတီႈၼႂ်းၵၢင်တၢင်းၼၼ်ႉလႄႈ ၶမ်းလၢဝ်ၼႅတ်ႈ ၽႃႈပပ်ႉမၼ်းသေ “တူၺ်းဝႆႉ.. ဢၼ်မေႃသွၼ်သွၼ်မႃးၼၼ်ႉၼႃႈ” ၼႅတ်ႈလႅၼ်ႈဢွၵ်ႇၵႂႃႇၸူး ၶႃသွင်ၵေႃႉ သမ်ႉပေႃးဢမ်ႇတၼ်းတိုဝ်းၵုပ်းၵင်ႈၸွင်ႈသင်ယဝ်ႉ။ ၸွမ်းလူၺ်ႈလွင်ႈမႆႈၸႂ်ၼၼ်ႉလႄႈ “ၸွင်ႇပဵၼ်သင်ႁိုဝ်” ၸွႆႈဢဝ်ၸၢႆးဝၼ်းလုၵ်ႉၶိုၼ်ႈမႃးယဝ်ႉ “ၸၢႆးၼုမ်ႇ ၵႂႃႇတီႈႁူင်းႁဵၼ်းၶိုၼ်းလႄႈၼႃႈ မေႃသွၼ်တေၵႂႃႇသူင်ႇၸၢႆးဝၼ်းၵူၺ်း” ၶမ်းလၢဝ်ၼၼ်ႉၵေႃႈ မႅၵ်ႇဢဝ်ၸၢႆးဝၼ်း ၸေးလင်မၼ်းသေ ပႆလူင်မိူဝ်းၵႂႃႇတၢင်းဝၢၼ်ႈၸိင်ၼၼ်ႉလွႆးလွႆး၊ ၾူၼ်တူၵ်းတၢင်းၵေႃႈမိုၼ်ႈလႄႈ သင်ၾူၼ်ႁႃႇယႂ်ႇတႄႉတေဢမ်ႇပေႃးၵႃႈႁိုဝ် ၵူၺ်းၵႃႈ ၾူၼ်သိင်းၼၼ်ႉ ယိုင်ႈၶႅၼ်းႁဵတ်းႁႂ်ႈတၢင်းမိုၼ်ႈႁႅင်းယဝ်ႉ။ ၸေးၸၢႆးဝၼ်းၵူၺ်းပေႃးၼၵ်းၼႃႇယဝ်ႉ တၢင်းၵေႃႈမိုၼ်ႈထႅင်ႈသေ ယိုင်ႈၶႅၼ်းႁဵတ်းႁႂ်ႈၵႂႃႇယၢပ်ႇထႅင်ႈ၊ ႁဵတ်းၵႂႃႇႁဵတ်းမႃး ၶႅပ်းတိၼ်သမ်ႉၶၢတ်ႇႁေ မၼ်းၵေႃႈ ဢမ်ႇသူၼ်ၸႂ်ႁင်ယဝ်ႉ ထွတ်ႇပႅတ်ႈၶႅပ်းတိၼ်မၼ်းယဝ်ႉၵေႃႈ ၸေးဢဝ်ၸၢႆးဝၼ်းမုင်ႈၼႃႈၵႂႃႇ တၢင်းႁူင်းယႃၼၼ်ႉတိၵ်းတိၵ်း တေႃႇသမ်ႉပေႃးႁွတ်ႈယူႇ။ မေႃယႃလႆႈႁၼ်ၶမ်းလၢဝ် ဢဝ်လုၵ်ႈႁဵၼ်းမႃးၼႆၵေႃႈ ၼႅတ်ႈမႃးၸွႆႈယဝ်ႉ “ၸွႆႈဢိတ်ႉၼိုင်ႈၶႃႈမေႃယႃ” မေႃယႃဢွၼ်တိုၼ်းၼၼ်ႉၵေႃႈ ႁႂ်ႈမေႃယႃၶမ်းဢွင်ႇၶႃ ၵႂႃႇၸတ်းၵၢၼ်ပႂ်ႉထႃႈသေ မၼ်းၵေႃႈ ၵႂႃႇတၢင်းလႂ်ပႅတ်ႈဢမ်ႇႁူႉယဝ်ႉ။ ၶမ်းလၢဝ်ၼၼ်ႉ ၸွမ်းၵႂႃႇတူၺ်းတီႈမေႃယႃၶဝ်ၼၼ်ႉႁေထၢမ်ၸူး “ၶဝ်ပဵၼ်တၢင်းပဵၼ်ႁင်ၶႃႈလႃႇမေႃယႃ” “မိူဝ်ႈလဵဝ်တႄႉပႆႇႁူႉၶႃႈ တေလႆႈၵူတ်ႇၸႅတ်ႈတူၺ်းၵွၼ်ႇဢေႃႈ” မေႃယႃ ၽူၺ်းႁွမ်လၢတ်ႈၸူး။ မၼ်းၵေႃႈထူၺ်ႈၸႂ်လူင်မႃးသေ “ယၢပ်ႇၸႂ်မေႃယႃၶဝ်ယဝ်ႉၶႃႈၼႃႈ.. ၶႃႈၵေႃႈ..တေလႆႈၽၢၵ်ႇမေႃယႃၶဝ်ဝႆႉၵူၺ်းယဝ်ႉ ဢမ်ႇၸၢင်ႈႁဵတ်းႁိုဝ်ယဝ်ႉၶႃႈ” လၢတ်ႈယဝ်ႉၵေႃႈ ဢႅၼ်ႇလႅၼ်ႈၽႃႇၾူၼ်ၽႃႇလူမ်းလူင် မုင်ႈၼႃႈမိူဝ်းၵႂႃႇတၢင်းဝၢၼ်ႈၶဝ်ၶိုၼ်းၵမ်းလဵဝ်၊ မေႃယႃဢွၼ်တိုၼ်း ၸွမ်းႁွင်ႉပၼ်သွၵ်းတိၼ်ၵေႃႈ ဢမ်ႇတၼ်းၶိုတ်းယဝ်ႉ။ ႁွတ်ႈထိုင်ႁူင်းႁဵၼ်းၶိုၼ်းၵေႃႈ ဢဝ်မၼ်းတူၵ်းၸႂ်လူင်ၵႂႃႇယူႇ ယွၼ်ႉပိူဝ်ႈ ႁၼ်လုၵ်ႈဢွၼ်ႇၶဝ်တၢၵ်ႇၾူၼ်ႁေ ဢႅၼ်ႇလႅၼ်ႈလမ်းၵၼ်ယူႇၼႂ်းၵၢင်ပၢင်ႇၼၼ်ႉယဝ်ႉၼႃႇ၊ ဢမ်ႇၸၢင်ႈႁဵတ်းႁိုဝ် ၸုၵ်းၸိူဝ်ႈယူႇႁဵတ်းၼၼ်ၵူၺ်း တေလၢတ်ႈၵေႃႈ ဢမ်ႇတၼ်းၶိုတ်းယဝ်ႉလူး၊ ၵူၺ်းၵႃႈ သဵင်ႁွင်ႉသဵင်ၶူဝ် သဵင်သႅၼ်ႇလုၵ်ႈဢွၼ်ႇၶဝ် ဢၼ်ႁွင်ႉဢူၼ်မေႃပၼ်းယူႇၼၼ်ႉ ႁဵတ်းႁႂ်ႈမၼ်းလႆႈငိၼ်းသဵင်ၶူဝ် မိူဝ်ႈယင်းဢွၼ်ႇမေႃးမႃးၼႂ်းႁူ မိူဝ်ႈၽွင်းၾူၼ်တူၵ်းႁေ ဢႅၼ်ႇလႅၼ်ႈလမ်းၵၼ်ယူႇၼႂ်းၵၢင်တၢင်းၼၼ်ႉလႄႈ ထိပ်ႇၽၢင်ႈလဵၼ်ႈၼမ်ႉယိုင်ႈလႆယူႇၸွမ်းၸိူဝ်းၼၼ်ႉ ႁိမ်ၵၼ်တွင်ႈၼမ်ႉႁွင်ႇၸၢႆးၶႃး ဢၼ်မီးလိၼ်းယႂ်ႇလိၼ်းလူင် လႆလူင်းမႃးၼၼ်ႉယဝ်ႉ။ သင်ဢမ်ႇလႆႈမႃးႁၼ်လုၵ်ႈဢွၼ်ႇၸိူဝ်းၼႆႉၶိုၼ်း မၼ်းသမ်ႉပေႃးလိုမ်းၵႂႃႇယဝ်ႉ လွင်ႈတၢင်းသိူဝ်း မိူဝ်ႈလႆႈထူပ်းမႃးၸိူင်ႉၼၼ်။ လုၵ်ႈဢွၼ်ႇၶဝ် ႁၼ်ၶမ်းလၢဝ်မႃးယဝ်ႉၼႆၵေႃႈ ဢွၼ်ၵၼ်ၶဝ်ႈၼႂ်းႁူင်းႁဵၼ်းၶိုၼ်းသေ ႁၼ်လုၵ်ႈဢွၼ်ႇၵမ်ႈၽွင်ႈၵေႃႈၼင်ႈငဝ်၊ ၵမ်ႈၽွင်ႈၵေႃႈ ၼင်ႈၵတ်းသမ်ႉပေႃးသၼ်ႇတိုၼ်းတိုၼ်းယူႇယဝ်ႉလႄႈ ၶမ်းလၢဝ်ၵေႃႈ ၵတ်းၼႃႇယဝ်ႉမိူၼ်ၵၼ်၊ တင်းၶူးလႄႈလုၵ်ႈႁဵၼ်း ယၵ်ႉတူၺ်းၼႃႈၵၼ်ၵႂႃႇ ဢမ်ႇႁူႉဝႃႈတေႁဵတ်းသင်ယဝ်ႉ ၸင်ႇပွႆႇလုၵ်ႈဢွၼ်ႇၶဝ်မိူဝ်းၵႂႃႇႁေယဝ်ႉ။ ၶူဝ်ၶၢမ်ႈၼမ်ႉ ဝၢၼ်ႈၶၢႆးမူဝ်ၼၼ်ႉ ဝၢႆးသေလုၵ်ႈဢွၼ်ႇၶဝ်လွင်ႈၼမ်ႉဢမ်ႇႁိုင် ၵူၼ်းဝၢၼ်ႈၶဝ်ၵေႃႈ ဢွၼ်ၵၼ်မႃးမႄးၵႂႃႇယူႇ။ ၶမ်းလၢဝ်ၵေႃႈ မိူဝ်းဢၢပ်ႇၼမ်ႉလၢႆႈၶူဝ်းလၢႆႈလဵင်းသေ တိုဝ်းၵုပ်းၵၢပ်ႇဝႆၽႃႈယၢင်ယဝ်ႉ သုပ်းသႂ်ႇသွၵ်းတိၼ်ဢူတ်ႇၼၢႆးၶမ်းလႅင်ၼၼ်ႉလႄႈ ပႆလူင်ၵႂႃႇတၢင်းႁူင်းယႃၶိုၼ်း။ ႁွတ်ႈထိုင်ၼႂ်းႁွင်ႈဝႆႉၵူၼ်းပဵၼ်ၼၼ်ႉၵေႃႈ ႁၼ်ၸၢႆးဝၼ်းၼွၼ်းယဵၼ်ယူႇ မၼ်းၸင်ႇၵႂႃႇၸူးတီႈမေႃယႃၶဝ်သေ “ၸၢႆးဝၼ်းပဵၼ်သင်ၶႃႈမေႃယႃ” မေႃယႃၶမ်းဢွင်ႇၵေႃႈ သီၼႃႈဢမ်ႇပေႃးယုမ်ႉလႆႈၵႃႈႁိုဝ်လႄႈ “တူၺ်းယဝ်ႉ ပဵၼ်ၶႆႈလိူတ်ႈဢွၵ်ႇၶႃႈဢေႃႈ တေလႆႈပႂ်ႉတူၺ်းငဝ်းလၢႆးမၼ်းထႅင်ႈဢိတ်ႉၼိုင်ႈဢေႃႈ ပေႃးဝႃႈမၼ်းဢမ်ႇႁၢႆႉႁႅင်းတႄႉၵေႃႈ မိူဝ်းႁိူၼ်းလႆႈယဝ်ႉၼင်ႇၵဝ်ႇၶႃႈ” “ၶႂ်ႈဝႃႈမိူဝ်ႈၼႆႉတႄႉၵေႃႈ” “ဢမ်ႇပႆႇၸၢင်ႈမိူဝ်းၶႃႈ” ၶမ်းလၢဝ်ယဵၼ်ၵႂႃႇႁေ “ပွင်ႇၸႂ်ယဝ်ႉၶႃႈ..” ယၵ်ႉတူၺ်းၸူးၸၢႆးဝၼ်းသေယဝ်ႉ “ယၢပ်ႇၸႂ်မေႃယႃၶဝ်ထႅင်ႈယဝ်ႉ..မိူၼ်ၶႃႈၵေႃႈတေလႆႈၵႂႃႇထႅင်ႈယဝ်ႉဢေႃႈ” “မေႃသွၼ်တေၵႂႃႇလႂ်ထႅင်ႈ..” “ၶဝ်ဢမ်ႇယူႇလီ ၵႃႈတေလႆႈမိူဝ်းလၢတ်ႈပၼ် ဢူႈမႄႈၶဝ်ဢေႃႈ” သုပ်းၽႃႈယၢင်တိုဝ်းၵုပ်းမၼ်းသေ ဢွၵ်ႇႁူင်းယႃၵႂႃႇယဝ်ႉ။ ယၢမ်းၼၼ်ႉ ၸင်ႇသမ်ႉငိၼ်းသဵင်လင်မေႃးမႃး “ပႂ်ႉႁဝ်းၽွင်ႈလႄႈ!!” ၼၼ်ႉတႄႉပဵၼ်သဵင်မေႃယႃၽူၺ်းႁွမ်ယဝ်ႉ “မေႃသွၼ်ႁၼ်တၢင်းမိူဝ်းယူႇၶႃႈႁႃႉ!” ၶမ်းလၢဝ်ၸင်ႇတေၶုၵ်းၸႂ်လႆႈမႃးသေ “ဢေႃႈ..ဢမ်ႇႁူႉၶႃႈ” “ဢမ်ႇႁူႉသမ်ႉပေႉတေႁိပ်ႈႁဵတ်းသင်လႃႇ ၶႂ်ႈၸဵဝ်းႁႂ်ႈၵၢၼ်း ၶႂ်ႈၼၢၼ်းႁႂ်ႈလႅၼ်ႈၼႆ ယိုင်ႈႁိပ်ႈယိုင်ႈထိူင်းၵူၺ်းဢေႃႈ” ၶမ်းလၢဝ်လႄႈမေႃယႃၽူၺ်းႁွမ်ၼၼ်ႉၵေႃႈ မိူဝ်းၵႂႃႇတၢင်းဝၢၼ်ႈၶုမ်ႇၼၼ်ႉၵႂႃႇလွႆးလွႆးယဝ်ႉ၊ တၢင်းမိူဝ်းဝၢၼ်ႈၶုမ်ႇၼၼ်ႉၵေႃႈ ဢမ်ႇၸႂ်ႈဝႃႈၸမ်ၸမ်ၵူၺ်း လိူဝ်သေၼၼ်ႉ တၢင်းၵေႃႈပဵၼ်ၵူမ်ႇပဵၼ်ဢုင် မၢင်တီႈၵေႃႈလိၼ်ၵူၼ်ႇ တၢင်းၵႂႃႇၵူၺ်းပေႃးဢမ်ႇၶႂ်ႈမီးယဝ်ႉ၊ မၢင်တီႈၵေႃႈ ႁႂ်ႈၵႂႃႇငၢႆႈၼႆတေႃႉတႄႉမီးမႆႉပွတ်းမႆႉပႅတ်း တဵင်တၢင်ႇႁႂ်ႈယဵပ်ႇၵႂႃႇၼိူဝ်မၼ်းလႆႈၼၼ်ႉၵူၺ်း၊ မၢင်တီႈၵူမ်ႇဢုင်လိုၵ်ႉ သမ်ႉပေႃးၶႂ်ႈပဵင်းႁူဝ်ၶဝ်ႇယဝ်ႉ ၽိူဝ်လိူဝ်ၵႆ တၢင်းၵေႃႈယၢပ်ႇထႅင်ႈ။ ၶမ်းလၢဝ်ႁၼ်ၼင်ႇၼၼ်ၵေႃႈ မိူဝ်ႈမၼ်းတေပွင်ႉဝႃႈမၼ်းႁိူဝ်ႉၼႃႇ၊ ယၢပ်ႇၼႃႇၼႆၼၼ်ႉ ၸင်ႇလႆႈဝူၼ်ႉထိုင်လုၵ်ႈႁဵၼ်းမၼ်းမႃးယဝ်ႉ။ “ၶဝ်ၵႂႃႇၵႂႃႇမႃးမႃးတေယၢပ်ႇတၢၼ်ႇႁိုဝ် သမ်ႉလႆႈၵႂႃႇၵူႈဝၼ်းၵူႈဝၼ်းၵွၼ်ႇ ႁဝ်း မႃးပွၵ်ႈလဵဝ်ၵူၺ်းပေႃးႁိူဝ်ႉၼႃႇယဝ်ႈ” “ၵႂႃႇၵႂႃႇမႃးမႃးတိၵ်းတိၵ်းၵေႃႈ ယၢမ်ႈၵႂႃႇႁင်းမၼ်းယဝ်ႉဢေႃႈ” “မိူၼ်ၼႆ လုၵ်ႈဢွၼ်ႇဢမ်ႇၵႂႃႇႁူင်းႁဵၼ်းၵေႃႈ ဢမ်ႇၶႂ်ႈၼႄးၶဝ်ယဝ်ႉၼႆႉ” မေႃယႃၽူၺ်းႁွမ်ၵေႃႈ ယုမ်ႉသေယၵ်ႉတူၺ်းၼႃႈၶမ်းလၢဝ်ယဝ်ႉ “မေႃသွၼ် ၸႂ်လီၼႃႇပူၼ်ႉယဝ်ႉ” ယဵၼ်သဵင်ၵႂႃႇၵႅပ်ႉၼိုင်ႈသေ “တၢင်းယၢပ်ႇမွၵ်ႈၼႆႉ တင်းဢမ်ႇယၢပ်ႇတၢၼ်ႇမေႃသွၼ် တႃႇတေမႃးသွၼ်ပၼ်လုၵ်ႈဢွၼ်ႇၶဝ်ၼၼ်ႉၵွၼ်ႇၶႃႈလႃႈ” သမ်ႉပေႃးဢဝ်ၶမ်းလၢဝ်မိုင်ၵိုတ်းလူင်ၵႂႃႇၵႅပ်ႉၼိုင်ႈယဝ်ႉ “ႁဵတ်းသင်လႄႈဝႃႈၼၼ်ၶႃႈ..” မေႃယႃၵေႃႈ ၵူမ်ႈၼႃႈမၼ်းၵႅပ်ႉၼိုင်ႈသေယဝ်ႉ ၶိုၼ်းဝၢႆႇၼႃႈယၵ်ႉတူၺ်းၸူးၶမ်းလၢဝ် ဢၼ်ပႆလူင်ၵႂႃႇၸွမ်းၵၼ်ၼၼ်ႉဝႃႈ “ဢေႃ..ဢမ်ႇမီးၽႂ်ယဵၼ်ႉယူႇလႆႈၶႃႈဢေႃႈ၊ မီးမေႃသွၼ်ၼႆႉၵူၺ်းၶႃႈယဝ်ႉ ဢၼ်ယူႇလႆႈႁိုင်လိူဝ်ပိူၼ်ႈ” “တိုၵ်ႉမႃးႁဵတ်းလႆႈ သွင်သၢမ်လိူၼ်ၼႆႉၵူၺ်းၼႃ ႁိုင်လိူဝ်ပိူၼ်ႈယဝ်ႉၶႃႈႁႃႉ ပဵၼ်သင်လႄႈသမ်ႉပဵၼ်ၸိူင်ႉၼၼ်ၶႃႈ” “တွင်းတွင်းလႆႈ မေႃသွၼ်ၵေႃႉဢွၼ်တၢင်းၼၼ်ႉ ဢမ်ႇမိုတ်ႈဢွင်ႈတီႈသေမိူဝ်းၵႂႃႇၶိုၼ်း၊ မေႃသွၼ် ဢၼ်မႃးထႅင်ႈပွၵ်ႈၵမ်းသွင်ၼၼ်ႉသမ်ႉ လုၵ်ႈႁဵၼ်းႁၢႆပႅတ်ႈၶႃႈဢေႃႈ” ၶမ်းလၢဝ်ငိၼ်းၼင်ႇၼၼ်ၵေႃႈ “မီးလွင်ႈတၢင်းယူႇ..” သိုပ်ႇလူၵႂႃႇထႅင်ႈတွၼ်ႈတေမႃးၶႃႈ

['ၸိူင်းၸၢတ်ႈပၢၼ်', 'ၸိူင်းတႆး']

2024-09-21T04:10:10

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8%e1%81%b5/

ၸိုၼ်ႇႁႅင်း တွၼ်ႈသိပ်းၵဝ်ႈ

တွၼ်ႈသိပ်းၵဝ်ႈ ၽုင်ဝူဝ်းၽုင်ၵႂၢႆး လတ်းၽၢၼ်ႇၽႅတ်ႈၼႃႈၶမ်းလၢဝ် မၼ်းသမ်ႉပေႃးဢမ်ႇၸၢင်ႈၶၢမ်ႈတၢင်းလႆႈယဝ်ႉ၊ ဢွၼ်ႇၸၢႆးၸိူဝ်းလိုပ်ႈၵႂၢႆးၶဝ် မႃးတၢင်းလင်ၽုင်ၵႂၢႆးၼၼ်ႉၵေႃႈ လႆႈတူင်ႉတၵ်ႉဢုပ်ႇလၢတ်ႈၸူးၶမ်းလၢဝ်ႁေ “မေႃသွၼ်!! ပႆႇပွၵ်ႈႁိူၼ်းႁႃႉၶၢဝ်းၼႆႉ” “ဢိုမ်ႈ! တေမိူဝ်းယဝ်ႉဝႃႈ..” ၶမ်းလၢဝ်ၵေႃႈ ပွၵ်ႈမိူဝ်းၵႂႃႇၸွမ်းၵၼ်တင်း ဢွၼ်ႇၸၢႆးၼၼ်ႉသေ ထၢမ်ၸူးၵႂႃႇ “ပေႉဢွၼ်ၵၼ်မႃးၶမ်ႈလႃႇ” “ၸႂ်ႈယဝ်ႈ..ၵႂႃႇၸွမ်းၵူၼ်ႈၶဝ်တိၵ်းတိၵ်းၼၼ်ႉၼႃႇ မေႃသွၼ်ဝႃႈ..” ၶမ်းလၢဝ်ၵေႃႈသိုပ်ႇထၢမ်ထႅင်ႈ “သူဢမ်ႇၶႂ်ႈၶိုၼ်ႈႁူင်းႁဵၼ်းႁႃႉ” ဢွၼ်ႇၸၢႆးၼၼ်ႉၵေႃႈ ၵူမ်ႈႁူဝ်ယဵၼ်လူင်ၵႂႃႇသေ ယၢႆးႁူဝ်မၼ်းယဝ်ႉ ၶူဝ် ႁိုဝ်ႈ.ႁိုဝ်ႈ..ဢွၵ်ႇမႃးဝႃႈ “ဢမ်ႇ..ဢမ်ႇယဝ်ႉၶႃႈ..” ဢဝ်ၶမ်းလၢဝ်သမ်ႉပေႃးဢမ်ႇၸၢင်ႈသိုပ်ႇၵႂၢမ်းထႅင်ႈယဝ်ႉလႄႈ ထိုင်တၢင်းၽႄယဝ်ႉ ဢွၼ်ၽႄတၢင်းၵၼ်ပွၵ်ႈမိူဝ်းၵႂႃႇ တၢင်းၽႂ်ႁိူၼ်းမၼ်းယဝ်ႉ။ တီႈႁိူၼ်းဢၼ်ဢမ်ႇမီးလႅင်းမိူင်းသႂ်ၼၼ်ႉ သမ်ႉပေႃးယဵၼ်သီႇသီႇလူင်ဝႆႉယဝ်ႉ၊ ဢမ်ႇမီးၵူၼ်းၵႆႉတၵ်ႉၵႆႉလၢတ်ႈယဝ်ႉလႄႈ ဢဝ်မၼ်းသမ်ႉပေႃးငဝ် ၶိုၼ်းၶုၵ်းၸႂ်လႆႈမႃးယူႇ။ ၶမ်ႈၶိုၼ်းၼႆႉ ၶမ်းလၢဝ်ၵေႃႈ ဢမ်ႇပဵၼ်လပ်းလႆႈ ၼင်ႈတဝ်ႉၽိူၼ်တႂ်ႈၾႆးတဵၼ်းလႅင်းဝွႆးဝွႆးယူႇၼၼ်ႉသေ ဝူၼ်ႉလွင်ႈၼိုင်ႈယဝ်ႉလွင်ႈၼိုင်ႈမႃး၊ ၼႂ်းတၢင်းဝူၼ်ႉမၼ်း လွင်ႈၶႂ်ႈႁဵတ်းၶႂ်ႈသၢင်ႈၼၼ်ႉၵေႃႈ တႅမ်ႈဝၢင်းလူင်းၵႂႃႇၼိူဝ်ၽိုၼ်ၸႄႈၼၼ်ႉ ၵမ်းၶေႃႈၵမ်းၶေႃႈ ၸွမ်းၼင်ႇ လႅင်းမိူင်းသႂ်ယၢမ်ႈႁဵတ်းၼႄမၼ်းမႃး ၼၼ်ႉယဝ်ႉ။ ၼႂ်းၶၢဝ်းတၢင်းလၢႆဝူင်ႈ ၵၢၼ်ႁဵၼ်းၵၢၼ်သွၼ် မၼ်းလႄႈတင်းလႅင်းမိူင်းသႂ် လႆႈႁဵတ်းႁူမ်ႈၵၼ်မႃးၼၼ်ႉ မိူၼ်တေၵႂႃႇလႆႈလီယဝ်ႉသေတႃႉ။ ၵူၺ်းၵႃႈ မီးမၼ်းၵေႃႉလဵဝ်ၵူၺ်းယဝ်ႉလႄႈ ၵူႈလွင်ႈၵေႃႈတေလႆႈၶိုၼ်းတႄႇမႂ်ႇယဝ်ႉ ဢမ်ႇဝႃႈ ၽႃႇသႃႇၵၢၼ်ႁဵၼ်း၊ လွၵ်းလၢႆးၵၢၼ်သွၼ်၊ ၸၼ်ႉလႂ်ၸၼ်ႉၼၼ်ႉ တေလႆႈသွၼ်ၸိူင်ႉႁိုဝ်၊ ၼွၵ်ႈၶၢဝ်းယၢမ်းႁဵၼ်းသမ်ႉ တေလႆႈႁဵတ်းသင်ၸိူဝ်းၼႆႉ မၼ်းလႆႈဝၢင်းၽႅၼ်မူတ်းမူတ်း။ ဝၼ်းမိူဝ်ႈၼႆႉလႅတ်ႇၵေႃႈမႆႈ ၾႃႉၵေႃႈပၢင်ႇႁိူဝ်ႈလီ လုၵ်ႈဢွၼ်ႇၶဝ်ၵေႃႈ မႃးႁူင်းႁဵၼ်းၼမ်လႄႈ လႆႈဢွၼ်ၵၼ်ၶဝ်ႈထႅဝ် ႁွင်ႉၵႂၢမ်းတၢင်ႇၸွမ်ပိဝ်ၵႂႃႇသေယဝ်ႉ၊ ဝၢႆးၼၼ်ႉ ၶမ်းလၢဝ်ၵေႃႈ မႃးယူႇပႃႈၼႃႈၶဝ်သေ မႃးလၢတ်ႈလွင်ႈ ၶၢဝ်းယၢမ်းၶိုၼ်ႈႁူင်းႁဵၼ်းတီႈၶဝ်ၵႂႃႇ၊ ၵူႈပွၵ်ႈ တေၶိုၼ်ႈႁူင်းႁဵၼ်း 8:00 မူင်း လူင်း 4:00 မူင်း လႄႈ ႁၼ်ဝႃႈလုၵ်ႈဢွၼ်ႇလႆႈလုၵ်ႉၸဝ်ႉၼႃႇ ဢၼ်ယူႇၵႆသမ်ႉ ႁွတ်ႈၶမ်ႈၼႆသေ မၼ်းၵေႃႈ လႅၵ်ႈလၢႆႈပဵၼ် ၶိုၼ်ႈႁူင်းႁဵၼ်း 9:00 မူင်း လူင်းပၼ်ၶဝ်ၵႂႃႇဝၢႆးဝၼ်း 3:00 မူင်း ၼႆယူႇ၊ ၼင်ႇႁိုဝ်လုၵ်ႈဢွၼ်ႇဢၼ်ယူႇၵႆ ပေႃးတေၸွႆႈထႅမ်တူၺ်းထိုင်ၵၼ်လႆႈၼၼ်ႉၵေႃႈ ႁႂ်ႈဢွၼ်ၵၼ် ၵႂႃႇၵႂႃႇမႃးမႃးၸွမ်းၵၼ်ပဵၼ်ၸုမ်းသေလႄႈ လၢတ်ႈယဝ်ႉၵေႃႈ ပၼ်ႁႂ်ႈၶဝ်ၸႅၵ်ႇၽႄၵၼ်ယူႇၵႂႃႇယဝ်ႉ။ ၼင်ႇၵႃႈႁဵတ်းလႆႈ မၼ်းၶတ်းၸႂ်ႁဵတ်းၵႂႃႇယူႇ သွၼ်ၸၼ်ႉယႂ်ႇယဝ်ႉသေ ႁႂ်ႈၶဝ်တႅမ်ႈ၊ ၶိုၼ်းသိုပ်ႇမႃးသွၼ်ပၼ်ထႅင်ႈၸၼ်ႉၵၢင် ႁႂ်ႈၶဝ်ႁဵတ်းသေ ၶိုၼ်းၵႂႃႇသွၼ်တီႈၸၼ်ႉဢွၼ်ႇယဝ်ႉ၊ ၸၼ်ႉဢွၼ်ႇၼၼ်ႉတႄႉ လႆႈၵႆႉၵႆႉတူၺ်းယူႇတႃႇသေႇ သမ်ႉပေႃးဢမ်ႇၶႂ်ႈပၼ်ႁႂ်ႈၽၢတ်ႇသၢႆတႃလႆႈယဝ်ႉ။ မၢင်ပွၵ်ႈဢမ်ႇတၼ်းတူၺ်းၼႆၵေႃႈ သဵင်ႁွင်ႉသဵင်ႁႆႈၶဝ် ပေႃးဢူၼ်လူင်ၵႂႃႇသဵင်ႈ၊ မၢင်ပွၵ်ႈၵေႃႈ လႅၼ်ႈလူင်မႃးၸူးမၼ်းသေ ႁွင်ႉမၼ်းၵႂႃႇတူၺ်းၶဝ်ႁေ ပဵၼ်ၵၢၼ်ပဵၼ်ငၢၼ်း ပေႃးဢမ်ႇလိုဝ်ႈလႆႈသေဢိတ်း။ ၵၢင်ၼႂ်တႄႉၵေႃႈ သွၼ်လိၵ်ႈပၼ်ၶဝ်တဵမ်တီႈတဵမ်ႁႅင်းယူႇယဝ်ႉ၊ ဝၢႆးဝၼ်းမႃးတႄႉ ၼင်ႇႁိုဝ်မၼ်းတေဢမ်ႇလႆႈႁိူဝ်ႉၼမ်ၼၼ်ႉ ၸင်ႇႁႃလွၵ်းလၢႆးမၼ်းမႃး၊ ဝၼ်းပူၼ်ႉၼၼ်ႉ မၼ်းလႆႈႁၼ်လုၵ်ႈဢွၼ်ႇၶဝ်ပႃးမၢၵ်ႇၶင်ႇမႃးလႄႈ ၸင်ႇလၢတ်ႈႁႂ်ႈလုၵ်ႈဢွၼ်ႇၶဝ် ဢဝ်မၢၵ်ႇၶင်ႇမႃးတေႃႇၵၼ်လဵၼ်ႈယူႇ။ မၢင်ၸိူဝ်းဢၼ်ဢမ်ႇမီးၵေႃႈ ႁႂ်ႈဢွၼ်ၵၼ်ႁဵတ်းသေ မႃးတေႃႇလဵၼ်ႈၸွမ်းၵၼ်ၼႆယဝ်ႉ။ ၸွမ်းၼင်ႇၽႅၼ်ၵၢၼ်မၼ်းဝၢင်းဝႆႉၼၼ်ႉ မၼ်းသမ်ႉပေႃးပႃးၽႃႉတီႈႁိူၼ်းၶဝ်ၵႂႃႇ ၸဵမ်မိူဝ်ႈၵၢင်ၼႂ်ၼၼ်ႉယဝ်ႉလူးၵွၼ်ႇ။ လုၵ်ႈဢွၼ်ႇၸိူဝ်းဢၼ်မေႃႁဵတ်းၵေႃႈႁဵတ်း၊ ဢမ်ႇမေႃၵေႃႈ ႁႂ်ႈၵူၼ်းမေႃမၼ်းႁဵတ်းပၼ်ၵႂႃႇသေ တေႃႇလဵၼ်ႈၸွမ်းၵၼ်ယဝ်ႉ။ မၼ်းၸတ်းၵၢၼ်တီႈလုၵ်ႈဢွၼ်ႇ ၸိူဝ်းသူၼ်ၸႂ်လဵၼ်ႈမၢၵ်ႇၶင်ႇယဝ်ႉ ၸင်ႇသမ်ႉၶိုၼ်းႁွင်ႉဢဝ်လုၵ်ႈဢွၼ်ႇ ဢၼ်ဢမ်ႇလဵၼ်ႈၼၼ်ႉ ၸူဝ်းဢွၼ်ၵၼ်လဵၼ်ႈမၢၵ်ႇၵဵပ်းတီႈၼႂ်းႁွင်ႈႁဵၼ်းၶဝ်ၼၼ်ႉ သမ်ႉပေႃးပဵၼ်ပၢင်ပဵၼ်ပၢင်ယူႇယဝ်ႉ။ တွၼ်ႈတႃႇလုၵ်ႈဢွၼ်ႇဢၼ်ဢမ်ႇပႆႇမေႃလဵၼ်ႈၸိူင်ႉပိူၼ်ႈၼၼ်ႉၵေႃႈ ပၼ်ႁႂ်ႈၶဝ်လဵၼ်ႈႁင်းၶဝ်သေ ႁႂ်ႈပီႈၶဝ်ပႂ်ႉတူၺ်းၸွမ်းၵႂႃႇ။ ပွတ်းၼႂ်သွၼ်လိၵ်ႈ ဝၢႆးဝၼ်းမႃးၵေႃႈ ပၼ်ႁႂ်ႈၶဝ်လႆႈလဵၼ်ႈတၢင်းလဵၼ်ႈ မၢၵ်ႇၶင်ႇမၢၵ်ႇၼိမ်း၊ ၼင်ယိုတ်ႈၼင်ဝႅၼ်ၼင်ၵျွၵ်း၊ တေႃႇၵိၵ်းၵွၵ်းၵွၼ်ႉလိၼ်ၵွၼ်ႉသၢႆးၵေႃႈ ပွႆႇၶဝ်ႈလဵၼ်ႈၵႂႃႇႁဵတ်းၼၼ် ၵူႈဝၼ်းၵူႈဝၼ်း ၶၢဝ်းယၢမ်းၵေႃႈသုတ်းသဵင်ႈၵႂႃႇၼိုင်ႈဝူင်ႈ သမ်ႉပေႃးဢမ်ႇတၼ်းႁူႉတၼ်းႁၼ်သင်ယဝ်ႉ။ ထိုင်ၼင်ႇဝၼ်းသဝ် “မေႃသွၼ်!! မေႃသွၼ်! ” ၶိင်းၵႄႇႁႂ်ႈဢၢႆႈၸွႆႉမႃးႁွင်ႉၶမ်းလၢဝ် မိူဝ်းထူပ်းၸဵမ်ၸဝ်ႉယူႇ။ ၶမ်းလၢဝ်ၵေႃႈ မိူဝ်ႈလႂ်မိူဝ်ႈပဵၼ်ဝၼ်းလိုဝ်ႈ ဢၢၼ်းလုၵ်ႉလႃႈလႃႈၼႆၵေႃႈ ၸင်ႇသမ်ႉမႃးငိၼ်းသဵင်ၵူၼ်းႁွင်ႉၸိုဝ်ႈမၼ်းၸဵမ်ၸဝ်ႉၼႆ ပဵၼ်ဢၼ်ဢမ်ႇႁၢၼ်ႉၸႂ်သေႁိုတ်းသႂ်ႇ ဢၢႆႈၸွႆႉၵႂႃႇ။ “တေႁွင်ႉႁဵတ်းႁင်ၸဵမ်ၸဝ်ႉၸဵမ်ၸဵဝ်း!! ႁွင်ႉယူႇတိၵ်းတိၵ်းၶၢၼ်ႉငိၼ်းၼႃႇယဝ်ႉ” “ဢူႈႁဝ်းႁႂ်ႈမႃးႁွင်ႉ မိူဝ်းၸူးမၼ်းၼႆဢိူဝ်ႈ!!” “ဢိူဝ်ႈ!! ၵမ်ႉတေမိူဝ်းလႂ်..” ပႂ်ႉယူႇတၢင်းႁိုင် ၶိင်းၵႄႇၵေႃႈဢမ်ႇႁၼ်ၶမ်းလၢဝ်မႃးလႄႈ ႁႂ်ႈဢၢႆႈၸွႆႉမႃးႁွင်ႉထႅင်ႈ၊ ၶမ်းလၢဝ်ၵေႃႈ ဢမ်ႇလုၵ်ႉသေဢမ်ႇၵႃး သမ်ႉပၢႆလၢတ်ႈၵႂႃႇၸူးမၼ်းထႅင်ႈ “ပေႃးမၼ်းလူဝ်ႇၵဝ်ၵေႃႈ ႁႂ်ႈမၼ်းမႃးလေႃႇ ၵဝ်ဢမ်ႇလူဝ်ႇမၼ်းလူး!!” ဢၢႆႈၸွႆႉသမ်ႉပေႃးဢမ်ႇၸၢင်ႈတၵ်းသဵင်လႄႈ ၵႃႈလႆႈမိူဝ်းလၢတ်ႈၶိုၼ်းတီႈၶိင်းၵႄႇၵႂႃႇၸိူင်ႉၼၼ်၊ မိူဝ်ႈၶိင်းၵႄႇလႆႈငိၼ်းၼင်ႇၼၼ်ယဝ်ႉၵေႃႈ ပဵၼ်ဢၼ်ဢမ်ႇႁၢၼ်ႉၸႂ်မႃးယဝ်ႉ၊ ၽိူဝ်လိူဝ်ပဵၼ်ၵူၼ်းႁူဝ်ၶႅင် ၸႂ်ပိတ်းၸႂ်ပွတ်းငၢႆႈယူႇယဝ်ႉ မိူဝ်ႈငိၼ်းၵႂၢမ်းၶေႃႈၼၼ်ႉၵူၺ်း “မၼ်းၶႂ်ႈဝႃႈႁိုဝ်လႃႇမႃႈ ႁွင်ႉမႃးဢမ်ႇမႃးၼႆႉ!!” ဝႅတ်ႉၵူၼ်တႆးယဝ်ႉ ပတ်ႉၶႃၵူၼ်မၼ်းၶိုၼ်ႈသေ ဢဝ်တင်းၶဵၼ်းႁူဝ်ပၢႆႉမႃႇ ယူင်ႇယၢင်ႇယူင်ႇယိင်ႇယဵပ်ႇယၢင်ႈ မႃးတၢင်းႁိူၼ်းၶမ်းလၢဝ်ၶဝ်ၼၼ်ႉယဝ်ႉ။ ၶိင်းၵႄႇၼၼ်ႉၵေႃႈ မိူဝ်းတဝ်ႉဢႅင်ႈယူႇၼႃႈႁိူၼ်းၶမ်းလၢဝ်ၼၼ်ႉႁေ ႁွင်ႉပၢဝ်ႇယူႇ “ႁေႉ!! မေႃသွၼ်..လူင်းမႃးဢိတ်ႉလူးၵဝ်ဝႃႈ..” ၶမ်းလၢဝ်ၵေႃႈ ဝႂ်ၽႃႈဝႂ်မၼ်းၼၼ်ႉသေ မႃးငွၵ်ႈတီႈၽၵ်းတူယဝ်ႉ “ပေႉမႃးလူဝ်ႇဢီႈႁင်လႃႇ ၽိူဝ်လိူဝ်လႆႈလိုဝ်ႈဢဝ်ဝၼ်းသွင်ဝၼ်းၵူၺ်း” “မႂ်းပေႉႁဵတ်းႁင်လႃႇ ႁွင်ႉမိူဝ်းၵေႃႈဢမ်ႇမိူဝ်း” ၵၢၼ်းလူင်ၶိုၼ်ႈႁိူၼ်းမႃးၼင်ႈၼိူဝ်ၸၢၼ်းၼၼ်ႉယဝ်ႉ။ “ၼွၼ်းဢေႃႈ!” ၶမ်းလၢဝ်ၵေႃႈ တင်းၽႃႈဝႆႁေ ၼင်ႈတေႃႇၼႃႈၶိင်းၵႄႇယူႇၼၼ်ႉယဝ်ႉ။ “ၶၢဝ်းလႂ်ယဝ်ႉတိုၵ်ႉႁႃၼွၼ်းလႆႈယူႇႁႃႉ.. ပဵၼ်မေႃသွၼ်ပိူၼ်ႈႁေ လီႁဵတ်းပိူင်တႅၵ်ႈၼႄလုၵ်ႈဢွၼ်ႇၶဝ်ဢိူဝ်ႈ ၼႆႉႁမ်ႉလႃႈပေႃးတၢၼ်ႇၼႆႉၵေႃႈ ယင်းတိုၵ်ႉၼွၼ်းလႆႈယူႇ ၼၢႆးၶမ်းလႅင်လူး ၵႂႃႇလႂ်ယဝ်ႉလႃႇ!!” “တိုၼ်ႇမႃးယဝ်ႉၵေႃႈ ငိၼ်းသဵင်ပီႈၸွႆႉယဝ်ႉလူး..ၶႃႈၵေႃႈတေႁဵတ်းႁိုဝ်ႁူႉ” ၶမ်းလၢဝ်ၵေႃႈ မႄးႁၢဝ်ႁိူမ်ႉတေႃႇၼႃႈၶိင်းၵႄႇၼၼ်ႉသေ “မီးလွင်ႈႁင်ၵေႃႈလၢတ်ႈမႃးလႄႈ ၶႃႈတေလႆႈမိူဝ်းၼွၼ်း” ၶိင်းၵႄႇၼႃႈႁူႇၼႃႈႁမ်း ယၵ်ႉတူၺ်းၶမ်းလၢဝ် “လုၵ်ႈဢွၼ်ႇယင်းဢမ်ႇၽၢတ်ႇၼူမ်းၵေႃႈ ဢဝ်မႃးႁဵတ်းမေႃသွၼ်ယဝ်ႉ ပဵၼ်မေႃသွၼ်ၵေႃႈ ပေႃးဢမ်ႇမီးတီႈလႂ်လီၼပ်ႉယမ်ႁေဢိတ်း” “ၶႃႈဢမ်ႇႁႂ်ႈလုင်းၵႄႇႁဝ်းမႃးၼပ်ႉယမ်ၼင်ႇၵဝ်ႇ..” “သင်ဢမ်ႇႁၼ်ထိုင်ၼၢႆးၶမ်းလႅင်ၶႃပူႇႁဵင်ႁဝ်းတႄႉ ၵဝ်ႁႂ်ႈမိူဝ်းယဝ်ႉ!!..” “ႁမ်ႉဢမ်ႇႁႂ်ႈၶႃႈမိူဝ်းႁေ!!..” ၶိင်းၵႄႇၵေႃႈဢမ်ႇတၵ်းသဵင်ယဝ်ႉ “ၵဝ်ၵေႃႈဢမ်ႇႁၼ်လီလေႃႇ ဢၼ်ဢဝ်ၵူၼ်းၸိူင်ႉၼင်ႇမႂ်းမႃးႁဵတ်းမေႃသွၼ်ၼၼ်ႉ၊ ဝၼ်းဝၼ်းၵုမ်ႇႁႂ်ႈလုၵ်ႈဢွၼ်ႇလဵၼ်ႈတိၵ်းတိၵ်းၵူၺ်း လိၵ်ႈလၢႆးၵေႃႈဢမ်ႇသွၼ်ၸိူင်ႉၼႆ ၵဝ်တေမိူဝ်းလၢတ်ႈပူႇႁဵင် ႁႂ်ႈမႂ်းမိူဝ်းၵူၺ်း ပေႃးမႂ်းၶႂ်ႈမိူဝ်း” ပေႃးလၢတ်ႈၶိူဝ်းမိူဝ်းႁိူၼ်းၼႆ ၼႂ်းၸႂ်ၶမ်းလၢဝ်ၵေႃႈ ပဵၼ်သွင်သဵၼ်ႈမႃးယဝ်ႉ ဢဝ်မၼ်းၼင်ႈသေမိူၼ်ႇမိုင်လူင်ၵႂႃႇ ထၢမ်ၶိုၼ်းၶိင်းၵႄႇ “ၶႃႈတေလႆႈမိူဝ်းတႄႉယူႇႁႃႉ!!” “ဢိူဝ်ႈ ပေႃးမႂ်းဢမ်ႇသွၼ်လိၵ်ႈ ပၼ်လုၵ်ႈဢွၼ်ႇၶဝ်လဵၼ်ႈယူႇႁဵတ်းၼႆ တင်းဝၼ်းတင်းဝၼ်းတႄႉ မႂ်းၶႂ်ႈယူႇၵေႃႈ ၵဝ်တေႁႂ်ႈမႂ်းမိူဝ်းၵမ်းလဵဝ်ၼၼ်ႉယဝ်ႉ” ၶမ်းလၢဝ်ဢၼ်ၺႃးဝႃႈၸိူင်ႉၼၼ်ၵေႃႈ မၼ်းဢမ်ႇထုၵ်ႇၼႆလႄႈ ၼႅတ်ႈထဵင်ၵႂႃႇၵမ်းလဵဝ် “လုင်းၵႄႇႁဝ်းတေႁဵတ်းႁိုဝ်ႁူႉလႃႇ ၶႃႈသွၼ်လိၵ်ႈပၼ်ၶဝ်ယူႇ ဢၼ်ႁၼ်ၶဝ်လဵၼ်ႈယူႇၼၼ်ႉၵေႃႈပဵၼ်ၶၢဝ်းလိုဝ်ႈၶဝ်ၵူၺ်းဢိူဝ်ႈၼၼ်ႉ” “ႁဵတ်းႁိုဝ်!! ၵဝ်တူၺ်းမႃးသွင်သၢမ်ဝၼ်းယဝ်ႉ ပေႃးၵိၼ်ၶဝ်ႈယဝ်ႉၵေႃႈ မႂ်းပေႃးဢမ်ႇသွၼ်လိၵ်ႈယဝ်ႉလူး၊ လိၵ်ႈၵေႃႈဢမ်ႇသွၼ်ႁေ ပၼ်လုၵ်ႈဢွၼ်ႇၶဝ်လဵၼ်ႈယူႇႁဵတ်းၼၼ် လုၵ်ႈဢွၼ်ႇၶဝ်တေလႆႈႁင်လႃႇ ႁႂ်ႈမႃးသွၼ်လိၵ်ႈ မႂ်းသမ်ႉပၼ်ၶဝ်လဵၼ်ႈ ပေႃႈမႄႈၶဝ်ၵူၺ်းဢိူဝ်ႈ လႆႈသႂ်ႇၶဝ်ႈသႂ်ႇငိုၼ်းသေမႃးပၼ်မႂ်း၊ မႃးႁဵတ်းမေႃသွၼ်ဝၢၼ်ႈၼွၵ်ႈ ၶဝ်ႈၽၵ်းၵေႃႈပိူၼ်ႈလဵင်ႉ ငိုၼ်းၵေႃႈပိူၼ်ႈပၼ်ႁေ ၶႂ်ႈၵိၼ်ၶွင်လၢႆလႄႈမႃးၵူၺ်းဢမ်ႇၸႂ်ႈႁိုဝ်လႃႇ” ၶမ်းလၢဝ်ၵေႃႈလိူတ်ႈၶိုၼ်ႈမႃးယဝ်ႉလႄႈ ၵမ်တႃမိုဝ်းၵႅၼ်ႇၵႅၵ်းၵႅၵ်း ၶိုၼ်ႈသဵင်လၢတ်ႈၸူးၶိင်းၵႄႇၵႂႃႇ “ဝၢၼ်ႈၼွၵ်ႈၵူမ်ႇဢုင် မဵၼ်ၶီႈမဵၼ်သႃးၸိူင်ႉၼႆ ၶႂ်ႈလႆႈငိုၼ်းၶႂ်ႈၵိၼ်ၶွင်လၢႆႁေမႃးၼႆႁႃႉ ပေႃးတၢၼ်ႇဝႃႈၵဝ်ၶႂ်ႈမႃးၼႃႇယဝ်ႉ၊ ၵဝ်ႁဵတ်းမေႃသွၼ်မႃးမီးၵႃႈႁိုဝ်ယဝ်ႉ မီးလႂ်လႃႇငိုၼ်းသူ ၵဝ်တမ်ႉပႆႇလႆႈယိပ်းတူၺ်းႁေမဵတ်ႉႁေပျႃး မီးလႂ်လႃႇၶဝ်ႈသူ ၵဝ်တင်းဢမ်ႇပႆႇလႆႈတၵ်းၵိၼ်တူၺ်းသေဢိတ်း ႁမ်ႉပေႃးလၢတ်ႈဝႃႈ ၵဝ်ၶႂ်ႈလႆႈငိုၼ်းၼႃႇယဝ်ႉ၊ ၼႂ်းဢွၵ်းဢေႃသူၼၼ်ႉ ဢမ်ႇဝူၼ်ႉၶႂ်ႈႁႂ်ႈလုၵ်ႈဢွၼ်ႇသူ ၶိုၼ်ႈယႂ်ႇၸိူင်ႉပိူၼ်ႈၽွင်ႈၼႄႇ ” မိူဝ်ႈၶမ်းလၢဝ်တဝ်ႉဢႅင်ႈတဝ်ႉဢႅဝ်ႁေ ထဵင်သႂ်ႇၶိင်းၵႄႇယူႇၼႃႈၽၵ်းတူႁိူၼ်းၼၼ်ႉ ၸင်ႇသမ်ႉမီး သၢင်ႇသု ၽူႈမၢႆၶိင်းႁဵင် ႁေႃႈလူတ်ႉၶိူင်ႈႁွတ်ႈမႃးသေ “မေႃသွၼ်! ပေႃႈႁဵင်ႁဝ်းႁွင်ႉႁႂ်ႈမိူဝ်းၸူးတီႈႁိူၼ်းဝႃႇ” ၶမ်းလၢဝ်ၵေႃႈ ဢဝ်ၽႃႈၵဵၼ်ၵဵၼ်ပိုဝ်ႈၶဝ်ႈၵႂႃႇတီႈၼွၼ်းမၼ်းၼၼ်ႉသေ မႃးဢဝ်ၼမ်ႉတီႈၸၢႆးၶႃးၼၼ်ႉ ၸုပ်ႉၸုပ်ႉၼႃႈမၼ်းယဝ်ႉၵေႃႈ လူင်းႁိူၼ်း ၶီႇလူတ်ႉၶိူင်ႈမိူဝ်းၵႂႃႇၸွမ်း သၢင်ႇသု ယဝ်ႉ။ ၶိင်းၵႄႇၼၼ်ႉၵေႃႈ ဢမ်ႇယွမ်းလႄႈ တေဢၢၼ်းဢဝ်လွင်ႈၶမ်းလၢဝ် မိူဝ်းလၢတ်ႈၼႄတီႈၶိင်းႁဵင်မိူၼ်ၵၼ်ၼႆသေ ၸွမ်းမိူဝ်းၵႂႃႇတၢင်းႁိူၼ်းၶိင်းႁဵင်ၶဝ်ၼၼ်ႉယူႇ။ ၶမ်းလၢဝ်မိူဝ်းထူပ်းတင်းၶိင်းႁဵင်ႁေ ၶိင်းႁဵင်ၼၼ်ႉၵေႃႈ လႆႈဢၢပ်ႈပၼ်ၶဝ်ႈသၢၼ် ၼိုင်ႈထူင်ၸၢၼ်ႈ မီႇၵီးၶဝ်ႈၽၵ်းၵိူဝ်ၽွင်ဝၢၼ်ၼမ်ႉမၼ်း ႁူမ်ႈၵၼ်ယဝ်ႉ မီးမွၵ်ႈ ၶိုင်ႈထူင်ၼႆႉလႄႈ ငိုၼ်းလိူၼ်မေႃသွၼ်ၵေႃႈမီးပႃးယဝ်ႉ။ ၶိင်းၵႄႇဢၼ်လႆႈႁၼ်ၶမ်းလၢဝ်ႁပ်ႉဢဝ်ငိုၼ်းၼင်ႇၼၼ်ၵေႃႈ သၢႆတႃယၵ်ႉတူၺ်းၸူးၶမ်းလၢဝ် ပႃးလူၺ်ႈလွင်ႈထၢင်ႇလဵၵ်ႉၸွမ်းယူႇ။ “ဢၼ်လၢတ်ႈမိူဝ်ႈၵႆႈၼၼ်ႉ ပေႃးတၢၼ်ႇဝႃႈတေဢမ်ႇဢဝ်ယဝ်ႉ.. ႁိုဝ်ႉ!” ၶိင်းႁဵင်ၵေႃႈ ဝၢႆႇတူၺ်းၶိင်းၵႄႇသေယဝ်ႉ “ၶိင်းၵႄႇႁဝ်းမႃး မီးလွင်ႈသင်လႃႇဝႃႈ..” “ႁိူၺ်ႉ..ဢမ်ႇၶႂ်ႈလၢတ်ႈၵေႃႈ ၵႃႈတေလႆႈလၢတ်ႈယဝ်ႉပေႃႈႁဵင်ႁဝ်းဝႃႈ ၶႃႈတူၺ်းမႃး ဝၢႆးသေဢၢႆႈၸၢႆးဢွၼ်ႇၼၼ်ႉမိူဝ်းယဝ်ႉ မေႃသွၼ်ႁဝ်းၵေႃႈ ဢမ်ႇပေႃးပႃးၸႂ်ပႃးၶေႃး သွၼ်လုၵ်ႈဢွၼ်ႇႁေၵႃႈႁိုဝ်ၶႃႈၼေႈ ဝၢႆးဝၼ်းမႃးၵေႃႈ ပၼ်ၶဝ်လဵၼ်ႈၸွမ်းပၢင်ႇႁူင်းႁဵၼ်းၼၼ်ႉယဝ်ႉၶႃႈၼႃႇ” ၶိင်းႁဵင်ၼၼ်ႉၵေႃႈ ယၵ်ႉတူၺ်းၼႃႈၶမ်းလၢဝ်ႁေ “ႁႃ! ၸႂ်ႈတေႉယူႇႁႃႉမေႃသွၼ်” ၶမ်းလၢဝ်ၼၼ်ႉၵေႃႈ သၢႆတႃယၵ်ႉတူၺ်းၸူးၶိင်းၵႄႇၼင်ႇဢမ်ႇႁၢၼ်ႉၸႂ်ႁေယဝ်ႉ “ဢမ်ႇၸႂ်ႈၶႃႈ..” ၶိင်းၵႄႇဢမ်ႇဝူၼ်ႉဝႃႈ ၶမ်းလၢဝ်တေႁတ်းထဵင်မၼ်းသိုဝ်ႈၼႃႈသိုဝ်ႈတႃၸိူင်ႉၼၼ် “ဢၼ်ႁၼ်ယူႇၵူႈဝၼ်းၼၼ်ႉလူး!..” “ၶႃႈၵေႃႈသွၼ်လုၵ်ႈဢွၼ်ႇယူႇၶႃႈၼႃႇ” “ပွႆႇၶဝ်လဵၼ်ႈၸိူင်ႉၼၼ် ပိူၼ်ႈႁွင်ႉဝႃႈ သွၼ်လုၵ်ႈဢွၼ်ႇၼႆၵႃႈ” “ၸႂ်ႈၶႃႈဢေႃႈ! ပေႃးထၢၼ်ႈဝႃႈလုင်းၵႄႇႁဝ်းတၼ်းတူၺ်းပေႃးတၢၼ်ႇၼၼ်ႉ ဢမ်ႇမႃးၸွႆႈၶႃႈသွၼ်ၽွင်ႈၶႃႈလႃႇ” “ပေႃးၵဝ်မေႃ ၵဝ်ၵေႃႈဢမ်ႇႁႂ်ႈမႂ်းမႃးပဵၼ်မေႃသွၼ်ယဝ်ႉလေႃႇ” “သင်ဢမ်ႇသင် လုၵ်ႈဢွၼ်ႇဢၼ်ၶႃႈသွၼ်မႃးၼၼ်ႉၵေႃႈ တင်းလႅပ်ႈတေမေႃလိူဝ်လုင်းၵႄႇႁဝ်းၵွၼ်ႇလႃႈ” ၶိင်းႁဵင်ၼၼ်ႉၵေႃႈ ၼႅတ်ႈတတ်းၵႂၢမ်းၵႂႃႇပႅတ်ႈ “ႁဝ်းၵူၼ်းဝၢၼ်ႈၶဝ်ၵေႃႈ မုင်ႈမွင်းဝႃႈ လုၵ်ႈဢွၼ်ႇၶဝ်တေႁူႉမေႃလိၵ်ႈမေႃလၢႆးၵၼ်မႃးလႄႈ ၸင်ႇလႆႈႁူမ်ႈၵၼ်ႁေ ႁဵတ်းႁူင်းႁဵၼ်းမႃးၼၼ်ႉၶႃႈၼႃႇၼေႃႈ ဝူၼ်ႉဝႃႈမေႃသွၼ်ႁဝ်းၵေႃႈ တေပွင်ႇၸႂ်လီယူႇၶႃႈၼႆ” ၶမ်းလၢဝ်ၶႃၶိင်းၵႄႇၼၼ်ႉၵေႃႈ ၵႃႈလႆႈဢဝ်သၢႆတႃၸင်းယၵ်ႉတူၺ်းၵၼ်ၵႂႃႇၵူၺ်း။ “မေႃသွၼ်ႁဝ်းၸွင်ႇမီးလွင်ႈလူဝ်ႇသင်ထႅင်ႈႁိုဝ်” ၶမ်းလၢဝ်ၵေႃႈ ထူၵ်းဢွၵ်ႇမႃးသၢႆမၢႆဢၼ်မၼ်းၶႂ်ႈလႆႈၼၼ်ႉ ပၼ်တီႈၶိင်းႁဵင်ၵႂႃႇ “ပေႃႈႁဵင်ႁဝ်းၸွႆႈႁႃပၼ်ၶူဝ်းၶွင်ၸိူဝ်းၼႆႉၸွင်ႇတေလႆႈၶႃႈ” ၼႂ်းၼၼ်ႉတႄႉ ပဵၼ်ၶိူင်ႈၵမ်ႉၵႅမ်ၵၢၼ်ႁဵၼ်းတွၼ်ႈတႃႇလုၵ်ႈဢွၼ်ႇၶဝ် မီးၸဵမ် ပပ်ႉလိၵ်ႈ၊ ၸေႈ၊ ၵမ်သီ၊ ၵမ်တႅမ်ႈ၊ ထုၼ်ၶၢဝ်၊ တၢင်းလဵၼ်ႈ မၢၵ်ႇၼင် ၸိူဝ်းၼႆႉယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-09-21T04:07:17

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8%e1%80%95/

ၸိုၼ်ႇႁႅင်း တွၼ်ႈသိပ်းပႅတ်ႇ

တွၼ်ႈသိပ်းပႅတ်ႇ ယၢမ်းၵၢင်ၼႂ်လိူၼ်ပႅတ်ႇမူၼ်းၼႆၵေႃႈ ၼၢႆးၶမ်းလႅင်တႄႉ လုၵ်ႉၸဵမ်ၸဝ်ႉၸဵမ်ၸဵဝ်း ႁႅၼ်းၶဝ်ႈသွမ်းၽြႃးယဝ်ႉ တၢင်ႇသွမ်းဝႆႈၽြႃး သဵင်လင်ထွမ်ႇၸႅင်ႈ ၶဝ်ႈႁူၵူၼ်းၼွၼ်းလူင်ပေႃးတိုၼ်ႇ။ ၶမ်းလၢဝ်လႆႈငိၼ်းၼင်ႇၼၼ်ၵေႃႈ ဢဝ်မၼ်းသမ်ႉပေႃးၶုၵ်းၸႂ်လႆႈတီႈႁိူၼ်းမႃး ပေႃးၵၢင်ၼႂ် ၼႆၸိုင် ၵူၼ်းဢၼ်ယူႇႁိမ်းႁိူၼ်းၶဝ်ၼၼ်ႉ မိူင်းပႆႇလႅင်း မႃးပိုတ်ႇၽုၺ်ႇ ပရိၵ်ႈလူင် 11 သုၵ်ႈ သဵင်လင်ပူၼ်ႉႁိူၼ်းပူၼ်ႉယေး ႁိူၼ်းၼၼ်ႉသမ်ႉ ယူႇတၢင်းႁူဝ်ၼွၼ်းမၼ်းလႄႈ ဢဝ်မၼ်းသမ်ႉပေႃးလႆႈႁွင်ႉသေႃႇလႃႇၸူးႁိူၼ်းလင်ၼၼ်ႉသေ ႁဵတ်းႁႂ်ႈမၼ်းလႄႈၵူၼ်းႁိူၼ်းလင်ၼၼ်ႉ ပေႃးဢမ်ႇမႅၼ်ႈၵၼ်ႁေပွၵ်ႈယဝ်ႉ။ ၵၢင်ၼႂ်မိူင်းလႅင်း ၸဵမ်ၼုမ်ႇၸဵမ်ထဝ်ႈ ဢွၼ်ၵၼ်ၵႂႃႇၶိုၼ်ႈၵျွင်းလွင်းမွၵ်ႇ ႁူမ်ႈလူႇႁူမ်ႈတၢၼ်းၸွမ်းၵၼ်ယဝ်ႉ၊ ၶမ်းလၢဝ်တႄႉၵေႃႈ တိုၵ်ႉၼွၼ်းဝၢၼ်ယူႇ။ လႅင်းမိူင်းသႂ်လႄႈတင်းသႅင်ၼူၼ်းတႄႉ ၵႂႃႇၸွမ်းၵၼ်သေ ပွၵ်ႈမႃးၸွမ်းၵၼ်ၶိုၼ်းယဝ်ႉ။ “ၼူၼ်း!ပီႈမီးလွင်ႈတေၶႂ်ႈလၢတ်ႈၼူၼ်းဢိူဝ်ႈ” “လွင်ႈသင်ၶႃႈပီႈ” ႁူၺ်ႇတႃလမ်လမ်ၼူၼ်းယၵ်ႉတူၺ်းၸူး မွင်းပႂ်ႉၵႂၢမ်းပီႈတေလၢတ်ႈၼႄၼွင်ႉယူႇဢေႃႈၼႆၼၼ်ႉယဝ်ႉ။ သွင်ၵေႃႉ ၸူဝ်းဢွၼ်ၵၼ်ၶၢႆႉပၢႆႈသဵၼ်ႈတၢင်းမိူဝ်းႁိူၼ်းၼၼ်ႉ လဵပ်ႈၵႂႃႇၸွမ်းတူင်ႈၼႃး ၽွင်းတိုၵ်ႉသွမ်ႈယဝ်ႉလႄႈ ၸုင်ယိပ်းမိုဝ်းၵၼ်ယၢင်ႈလွႆးလွႆးယဝ်ႉ။ သဵင်လူမ်းလႄႈသဵင်လႅင်းမိူင်းသႂ်ၵေႃႈ သွၼ်ႉမေႃးလေႃးပႃးလွင်ႈၶေႃးၶူမ်မႃး ပႃးတင်းလွင်ႈၶီၼၼ်ႉႁေဝႃႈ “ၼူၼ်း” တၢင်းယုမ်ႉၼူၼ်းတုမ်ႉတွပ်ႇလေႃးၵႂၢမ်းဢူၼ်ႈဢွၼ်ႇဝႃႈ “ဢေႃႈၶႃႈ..” “ပီႈႁၵ်ႉၼူၼ်းဢေႃႈ” သႅင်ၼူၼ်းဝႆႉၼႃႈဢၢႆဢၢႆသေဝိၼ်ႇဝၢႆႇပႅတ်ႈတၢင်ႇတၢင်းယဝ်ႉ “ပီႈဢမ်ႇလၢတ်ႈၵေႃႈ ၼူၼ်းႁူႉယူႇၼႃႈ” “ပီႈၶႂ်ႈလၢတ်ႈႁႂ်ႈၼူၼ်းႁူႉဝႆႉၼၼ်ႉၼႃႇ ဢမ်ႇဝႃႈပီႈယူႇတီႈလႂ် ၼႂ်းၸႂ်ပီႈၼႆႉ တိုၼ်းတေမီးၼူၼ်းယူႇတႃႇသေႇဢိူဝ်ႈ” သႅင်ၼူၼ်းဝိၼ်ႇၼႃႈယၵ်ႉတူၺ်းၸူးလႅင်းမိူင်းသႂ်သေ “ပီႈတေၵႂႃႇလႂ်ၶႃႈ..” “ၶဝ်ႈဝႃႇယဝ်ႉ ပီႈတေလႆႈပွၵ်ႈမိူဝ်းၶိုၼ်းယဝ်ႉဢိူဝ်ႈၼူၼ်း” သီၼႃႈသႅင်ၼူၼ်းၵေႃႈ ၵိုင်ႉၵၢင်ႉဢမ်ႇလီမႃးၵမ်းလဵဝ် “ပီႈတေ ပွၵ်ႈမိူဝ်းၶိုၼ်းတေႉယဝ်ႉႁႃႉ ၸူးၸႂ်ၼူၼ်းတႄႉဢမ်ႇၶႂ်ႈႁႂ်ႈပီႈမိူဝ်းၼႃ” “ၸူးၸႂ်ပီႈၵေႃႈ ႁိုဝ်ၶႂ်ႈၽၢတ်ႇၼူၼ်းလႃႇ ၶႂ်ႈယူႇႁိမ်းၸမ်ၼူၼ်း ဢမ်ႇၶႂ်ႈၵႂႃႇတၢင်းလႂ်ၼၼ်ႉယဝ်ႉ” လႅင်းမိူင်းသႂ်ၵေႃႈ လုပ်ႈႁူဝ်ၼူၼ်းလွႆးလွႆးသေ “ပီႈတေၶတ်းၸႂ်ႁႂ်ႈလႆႈပွၵ်ႈမႃးႁႃၼူၼ်းၶိုၼ်းဝႆးဝႆးၼႃ” “လႆႈဢေႃႈၼူၼ်းတေႉပႂ်ႉ ၼူၼ်းတေပႂ်ႉႁႂ်ႈပီႈပွၵ်ႈမႃးၶိုၼ်း” လႅင်းမိူင်းသႂ်ၵေႃႈ သုတ်ႉတူဝ်ၸမ်ၼူၼ်းၵႂႃႇယဝ်ႉ ဢဝ်ၼႃႈမၼ်းၵူမ်ႈလူင်းၸုပ်ႇပၼ်ၼႃႈၽၢၵ်ႇၼူၼ်းလွႆးလွႆး “ပီႈမၢႆဝႆႉယဝ်ႉ ပၼ်ၵႂၢမ်းမၼ်ႈပီႈၸွင်ႇလႆႈႁိုဝ်ဝႃႈ ၼူၼ်းတေဢမ်ႇမီးၸႂ်ပၼ်ၽူႈၸၢႆးၵေႃႉလႂ်ထႅင်ႈလိူဝ်သေပီႈ” “လႆႈဢေႃႈ ၼူၼ်းပၼ်ၶေႃႈမၼ်ႈၵႅၼ်ႇယူႇ ပီႈၵေႃႈတေလႆႈပၼ်ၵႂၢမ်းမၼ်ႈၼူၼ်းမိူၼ်ၵၼ်ၼႃဝႃႈ လိူဝ်သေၼူၼ်းယဝ်ႉ..” ၼူၼ်းလၢတ်ႈယင်းပႆႇသုတ်း သီႇသူပ်းၼူၼ်းၼၼ်ႉၵေႃႈ လႆႈၶၢမ်ႇတၢင်းသီႇသူပ်းလႅင်းမိူင်းသႂ်မႃးၸုပ်းသႂ်ႇယဝ်ႉ လၢတ်ႈလွႆးလွႆးႁိမ်းႁူၼူၼ်းၵႂႃႇ “ဢိုမ်ႈ! ပီႈပၼ်ၵႂၢမ်းမၼ်ႈယူႇ” လွင်ႈႁဵတ်းသၢင်ႈလႅင်းမိူင်းသႂ်ၼၼ်ႉ ဢဝ်ၼူၼ်းပေႃးဢမ်ႇႁူႉတေႁဵတ်းၸိူင်ႉႁိုဝ်ယဝ်ႉလႄႈ ဝႆႉၼႃႈဢၢႆဢၢႆသေ “ၾူၼ်ႁိူတ်ႇယဝ်ႉၵေႃႈ လူင်းၵျွင်းမႃး သမ်ႉပေႃးလိုမ်းဢဝ်ၸွင်ႈယဝ်ႉႁိုဝ်ၼႆႉ” လႅၼ်ႈပၢႆႈပႅတ်ႈယဝ်ႉ။ “ပႂ်ႉပီႈၽွင်ႈလႄႈၼူၼ်း..” လမ်းၵၼ်ပွၵ်ႈမိူဝ်းႁိူၼ်းၵႂႃႇယဝ်ႉ။ ယၢမ်းႁူဝ်ၶမ်ႈလပ်းသိင်ႇၸွမ်ႉႁွမ်ႉ တီႈၽိူၼ်မူႇၶဝ်ႈ ဢၼ်မီးၶမ်းလၢဝ်လႄႈ လႅင်းမိူင်းသႂ်ၵူၺ်းၼၼ်ႉ လႅင်းမိူင်းသႂ်ၵေႃႈ တင်းၶႂ်ႈလၢတ်ႈဢမ်ႇၶႂ်ႈလၢတ်ႈသေ ႁဵတ်းၵႅင်ႈထၢမ်ၸူး ၶမ်းလၢဝ်ၵႂႃႇ “ပီႈ ပေႃးမီးၵူၼ်းမိူဝ်းဝဵင်း ၸွင်ႇပီႈတေမိူဝ်းၸွမ်းယူႇႁႃႉ” ဢဝ်ၶမ်းလၢဝ်ၵိုတ်းမိုင်လူင်ၵႂႃႇယူႇ “ႁႃ!! တေမီးၵူၼ်းမိူဝ်းဝဵင်းႁႃႉ ၽႂ်မိူဝ်း? မိူဝ်းမိူဝ်ႈလႂ်? တေလႆႈႁႅၼ်းၶူဝ်းဝႆႉဢိူဝ်ႈ” ႁဵတ်းႁႂ်ႈလႅင်းမိူင်းသႂ် မီးလွင်ႈဢမ်ႇပေႃးၸႂ်မႃးယဝ်ႉ “ပီႈတေမိူဝ်းႁဵတ်းသင်! ဝူၼ်ႉထိုင်လုၵ်ႈဢွၼ်ႇၽွင်ႈလႄႈ.. ပီႈႁဵတ်းမႃးလႆႈထိုင်မွၵ်ႈၼႆႉယဝ်ႉ ၶႃႈဝူၼ်ႉဝႃႈ ပီႈတေလႅၵ်ႈလၢႆႈလႆႈ ၵူၺ်းၵႃႈ ၶႃႈဝူၼ်ႉၽိတ်းၵူၺ်း ” “ၸႂ်ႈဢိူဝ်ႈ..ၵဝ်မၼ်းပဵၼ်ၸိူင်ႉၼႆယူႇယဝ်ႉလူး ၵဝ်ၵေႃႈ ပဵၼ်ၵူၼ်းႁၼ်သုၼ်ႇတူဝ်ၸိူင်ႉၼႆမႃးၸဵမ်လႂ်ယဝ်ႉ တေလႆႈမေႃဝူၼ်ႉထိုင်ၽႂ်လႆႈ” လုၵ်ႉၵႂႃႇပႅတ်ႈလႅင်းမိူင်းသႂ်သေ မိူဝ်းၼွၼ်းၶူတ်းၽႃႈယူႇၼႂ်းႁိူၼ်းၼၼ်ႉႁင်းမၼ်း။ ၼၢႆးၵႂႃႇၼွၼ်းၵျွင်းယဝ်ႉလႄႈ ဢမ်ႇမီးၽႂ်ပႂ်ႉၸွမ်းလၢတ်ႈၸွမ်းႁၢမ်ႈၶႃယဝ်ႉ။ လႅင်းမိူင်းသႂ်ၼၼ်ႉၵေႃႈ ပွင်ႉယူႇဢုမ်းဢုမ်းႁင်းၵူၺ်း “ၶႃႈတေမိူဝ်းယဝ်ႉဢိူဝ်ႈ ပဵၼ်သင်လႄႈ ပီႈယင်းတိုၵ်ႉပဵၼ်ၸိူင်ႉၼႆယူႇ ဢမ်ႇမီးၶႃႈယဝ်ႉ ပီႈတေပဵၼ်ၸိူင်ႉႁိုဝ်လႃႇ” ထူၺ်ႈၸႂ်လူင်သေ ၼွၼ်းဝူၼ်ႉၼွၼ်းမႆႈၸႂ်ယူႇႁင်းၵူၺ်းယဝ်ႉ။ ယၢမ်းၵၢင်ၼႂ် ဝၼ်းၶိုၼ်ႈႁူင်းႁဵၼ်းၶိုၼ်းယဝ်ႉလႄႈ ၶမ်းလၢဝ်ၵေႃႈ ႁၢင်ႈႁႅၼ်းဢဝ်ၶူဝ်းမၼ်းသေ ၵႂႃႇႁူင်းႁဵၼ်း၊ တင်းၸႂ်လမ်လႅင်းမိူင်းသႂ်သေ ဢမ်ႇႁွင်ႉဢမ်ႇသူၼ်ၸႂ်သင်ယဝ်ႉဢွၵ်ႇၵႂႃႇယူႇ။ သမ်ႉဝႃႈၸႂ်လမ်ယူႇသေတႃႉ မိူဝ်ႈဢမ်ႇႁၼ်လႅင်းမိူင်းသႂ်မႃးႁေပွၵ်ႈၼၼ်ႉၵေႃႈ လွမ်လွမ်မွင်းယူႇႁင်းမၼ်းယဝ်ႉ။ မိူဝ်ႈထိုင်ၶၢဝ်းတၢၼ်ႇမႃးဢမ်ႇမႃးၼၼ်ႉၵေႃႈ ႁဵတ်းႁႂ်ႈၸႂ်လမ်မႃးထႅင်ႈ၊ တင်းသွၼ်တင်းပွင်ႉယူႇဢုမ်းဢုမ်းႁင်းမၼ်း သွၼ်တၢၼ်ႇတၢၼ်ႇႁေ ပွႆႇလုၵ်ႈဢွၼ်ႇၶဝ်လိုဝ်ႈယဝ်ႉ မၼ်းၵေႃႈမႃးၸွမ်းၶႆႈလႅင်းမိူင်းသႂ်တီႈႁိူၼ်းယူႇ။ မိူဝ်ႈႁွတ်ႈထိုင်ႁိူၼ်းၶိုၼ်းၵေႃႈ လႆႈႁၼ်ၼၢႆးပတ်းႁိူၼ်းယူႇလႄႈ “ၼၢႆးဢၢႆႈၼွင်ႉ!! မီးယူႇႁႃႉ..” “ဢၢႆႈၼွင်ႉႁႃႉ..မၼ်းဢမ်ႇလႆႈလၢတ်ႈတီႈယိင်းၼႄႇ မၼ်းလၢတ်ႈၼၢႆးမိူဝ်ႈဝႃးတႄႉဝႃႈ မၼ်းတေမိူဝ်းမိူဝ်ႈၼႆႉၸဵမ်ၸဝ်ႉၼႆဢိူဝ်ႈ” ၶမ်းလၢဝ်ၼၼ်ႉတႄႉ ၶႃသမ်ႉပေႃးဢူၼ်ႈဢွၼ်ႇလူင်ၵႂႃႇသဵင်ႈယဝ်ႉ.. တင်းၸႂ်လမ် ၸႂ်လဵၵ်ႉ ႁူမ်ႈလေႃးၵၼ် ၼမ်ႉတႃၵေႃႈလႆဢွၵ်ႇမႃး သဵင်ၵေႃႈလင်မႃး “ဢၢႆႈၼွင်ႉ!!!” ႁွင်ႉပေႃးပူၼ်ႉႁိူၼ်း ၼင်ႇလုၵ်ႈဢွၼ်ႇၸႂ်လမ်ၼၼ်ႉယဝ်ႉ။ ယၢမ်းၼၼ်ႉ သႅင်ၼူၼ်းၵေႃႈ မႃးၸူးမၼ်းသေ “ပီႈလႅင်း..မိူဝ်းၵႂႃႇယဝ်ႉဢေႃႈပီႈ” ပႃးလူၺ်ႈသီၼႃႈဢၼ်ဢမ်ႇလီသေဢိတ်းလႄႈ ဢဝ်ၽိုၼ်လိၵ်ႈဢၼ်လႅင်းမိူင်းသႂ်ၽၢၵ်ႇဝႆႉ ႁႂ်ႈမႃးပၼ်ၶမ်းလၢဝ်ၼၼ်ႉယိုၼ်ႈပၼ်ၵႂႃႇ “ပီႈလႅင်းႁႂ်ႈၶႃႈဢဝ်မႃးပၼ်တီႈပီႈဢေႃႈ” ၶမ်းလၢဝ်ၵေႃႈ ယိပ်းဢဝ်မႃးၽုၺ်ႇတူၺ်းယဝ်ႉ၊ လႅင်းမိူင်းသႂ် တႅမ်ႈဝႆႉဝႃႈ.. “ပီႈ.. ၶႃႈတေလႆႈပွၵ်ႈမိူဝ်းယဝ်ႉ ၵူၺ်းၵႃႈ ၶႃႈၵေႃႈလၢတ်ႈပီႈဢမ်ႇလႆႈ ၶႂၢင်းပၼ်ၶႃႈၼႃႈ၊ ၶႃႈႁူႉယူႇဝႃႈ ပီႈတေၸႂ်လမ်ၶႃႈၼႆ ၵူၺ်းၵႃႈ ၶႃႈၵေႃႈ တေလႆႈပွၵ်ႈမိူဝ်းၶိုၼ်းဢေႃႈ မိူဝ်ႈၶႃႈမီးတိုဝ်ႉတၢင်းႁဵၼ်းလႆႈယူႇၼႆႉ ၶႃႈၶႂ်ႈႁဵၼ်းႁႂ်ႈပေႃးသုတ်းသုတ်းသေၵွၼ်ႇဢေႃႈ၊ ပေႃးၶႃႈႁဵၼ်းသုတ်းယဝ်ႉ ၶႃႈတေပွၵ်ႈၶိုၼ်းမႃးၸူးပီႈလႄႈ တေဢဝ်တၢင်းႁူႉတၢင်းမေႃ ဢၼ်ၶႃႈလႆႈႁူႉလႆႈႁဵၼ်းမႃးၼၼ်ႉ မႃးသွၼ်ပၼ်လုၵ်ႈႁဵၼ်းႁဝ်း ႁႂ်ႈၶဝ်ပေႃးႁူႉမေႃၸွမ်း ယွၼ်ႉၼၼ် ၸူဝ်ႈၶႃႈပႆႇပွၵ်ႈမိူဝ်းလႆႈၼၼ်ႉ ၶႃႈၽၢၵ်ႇပီႈတူၺ်းထိုင်ဝႆႉၼႃႈ၊ ၶႃႈၵေႃႈလႆႈၸႂ်မိူၼ်ၵၼ် ႁူင်းႁဵၼ်းၼႂ်းၾၼ် ဢၼ်ပီႈၶႂ်ႈပဵၼ်ၼၼ်ႉ ၶႃႈဝူၼ်ႉဝႃႈ ပီႈတေႁဵတ်းပဵၼ်မႃးလႆႈယူႇၼႃ။ သမ်ႉဝႃႈဢမ်ႇမီးၶႃႈယဝ်ႉ ပီႈၵေႃႈ တေဢမ်ႇပဵၼ်သင်ၼႃ ၶႃႈႁူႉယူႇဝႃႈ ပီႈတိုၼ်းပဵၼ်ၵူၼ်းဢၼ်လႆႈႁဵတ်းသင်ယဝ်ႉ တေႁဵတ်းႁႂ်ႈမၼ်းလႆႈ ပေႃးဢမ်ႇလႆႈၵႃႈဢမ်ႇၸူးၼႆ ၶႃႈယုမ်ႇပီႈယူႇၼႃႈ” ၸင်ႇသမ်ႉမီးထႅဝ်လိၵ်ႈပွတ်းပွတ်းတိၼ်ထႅဝ်ၼၼ်ႉၵႂႃႇထႅင်ႈဝႃႈ “ၸွႆႈတူၺ်းထိုင်သႅင်ၼူၼ်းၽွင်ႈ” ၶမ်းလၢဝ်လူသုတ်းယဝ်ႉ ၸႂ်လမ်ယင်းပႆႇႁၢႆ ၵမ်ၸေႈဝႆႉသမ်ႉပေႃးၵႅၼ်ႇၵႅၵ်းၵႅၵ်း ဢမ်ႇတၵ်းသဵင်သင်သေ ပႆယွၵ်းယွၵ်းၵႂႃႇတၢင်းႁူင်းႁဵၼ်းၼၼ်ႉၶိုၼ်းယဝ်ႉ။ မိူဝ်ႈၵႂႃႇႁၼ်လုၵ်ႈဢွၼ်ႇၶဝ် လႅၼ်ႈလူၺ်းလမ်းၵၼ်ယူႇၼႂ်းႁွင်ႈႁဵၼ်း သဵင်ဢူၼ်ဢၢၼ်မေႃးပၼ်းလူင်ၵႂႃႇသဵင်ႈၸိူင်ႉၼၼ် လူမ်းၸႂ်လမ်ၵေႃႈပႃးလႄႈ ႁိုတ်းသႅၼ်ႇႁွင်ႉပၼ်တီႈလုၵ်ႈဢွၼ်ႇၶဝ် သဵင်ပေႃးယဵၼ်လူင်ၵႂႃႇသဵင်ႈ မၢင်ၵေႃႉသမ်ႉပေႃးႁွင်ႉႁႆႈမႃးယဝ်ႉ၊ ပေႃးၵေႃႉၼိုင်ႈႁႆႈ ထႅင်ႈၵေႃႉၼိုင်ႈႁႆႈၸွမ်းသေ သဵင်သႅၼ်ႇႁွင်ႉလုၵ်ႈဢွၼ်ႇ ၼၼ်ႈဢူၼ်ပၼ်း မၼ်းၵေႃႈၼင်ႈသေ ႁွင်ႉႁႆႈၸွမ်းလုၵ်ႈဢွၼ်ႇၶဝ်ၵႂႃႇႁဵတ်းၼၼ်ယဝ်ႉၼႃႇ။ လုၵ်ႈဢွၼ်ႇဢၼ်ႁၼ်မေႃသွၼ်ၶဝ် ၼင်ႈႁႆႈၼင်ႇၼၼ်ၵေႃႈ တူၺ်းၼႃႈမေႃသွၼ်ၶဝ်သေ ႁွင်ႉႁႆႈၵႂႃႇၸွမ်းၵၼ်ထႅင်ႈ၊ ႁႆႈႁဵတ်းႁင်တႄႉဢမ်ႇႁူႉ ၵူၺ်းၵႃႈ မေႃသွၼ်မၼ်းႁႆႈလႄႈ လႆႈႁႆႈၵႂႃႇၸွမ်းၼၼ်ႉၵူၺ်း။ ၸိူဝ်းၵေႃႉယႂ်ႇယဝ်ႉ ႁူႉၵႂၢမ်းတၢၼ်ႇတၢၼ်ႇၼၼ်ႉၵေႃႈ ၼႅတ်ႈၵႂႃႇၶျေႃးဝွၼ်းၼွင်ႉၶဝ်ၸိူဝ်းၼၼ်ႉသေ မၢင်ၸိူဝ်းၵေႃႈမႃးၸူးမေႃသွၼ်သေ “မေႃသွၼ်ႁႆႈႁႃႈ..မေႃသွၼ်ႁႆႈႁဵတ်းသင်” ယိပ်းဢဝ်မိုဝ်းမၼ်းယဝ်ႉ “မေႃသွၼ်ယႃႇပေႁႆႈၼႃ” သဵင်လႄႈမိုဝ်းလဵၵ်ႉလဵၵ်ႉဢွၼ်ႇၶဝ်ၼၼ်ႉ ပၼ်ႁႂ်ႈမၼ်းဢုၼ်ႇၸႂ်မႃးလႄႈ လႆႈသတိမႃးၶိုၼ်းယဝ်ႉ။ ၸဵတ်ႉၼမ်ႉတႃသေ ပၼ်ႁႂ်ႈလုၵ်ႈဢွၼ်ႇၶဝ်လိုဝ်ႈထႅင်ႈလႄႈ မၼ်းၼၼ်ႉၵေႃႈ ဢမ်ႇႁဵတ်းသင်ယဝ်ႉ ၼင်ႈတူၺ်းလုၵ်ႈဢွၼ်ႇၶဝ်လဵၼ်ႈယူႇႁဵတ်းၼၼ်ၵႂႃႇၵူၺ်း။ မိူဝ်ႈၼင်ႈလီလီႁေတူၺ်းလုၵ်ႈဢွၼ်ႇယူႇၼၼ်ႉ ႁၼ်ပဵၼ်ၸုမ်းပဵၼ်ၸုမ်းယဝ်ႉ၊ လုၵ်ႈဢွၼ်ႇႁၢမ်ႉၵေႃႉယႂ်ႇတၢၼ်ႇတၢၼ်ႇၼၼ်ႉၵေႃႈ ဢွၼ်ၵဵပ်းဢဝ်မၢၵ်ႇႁိၼ်သေ မႃးလဵၼ်ႈမၢၵ်ႇၵဵပ်း၊ ၵမ်ႈၽွင်ႈၵေႃႈ တေႃႇမၢၵ်ႇၶင်ႇ၊ မၢၵ်ႇၵႅဝ်ႈ၊ ၼင်ယိုတ်ႈၸိူဝ်းၼႆႉယူႇ၊ ပေႃးပဵၼ်လုၵ်ႈဢွၼ်ႇလဵၵ်ႉၸိူဝ်းၼႆႉႁမ်ႉ လဵၼ်ႈလိၼ်လဵၼ်ႈသၢႆး ယိပ်းတင်း ၵၢၼ်ႈမႆႉဝႂ်မႆႉ တူၼ်ႈမွၵ်ႇတွၼ်ႈမၢၵ်ႇ ႁဵတ်းၵူၼ်းႁေဢဝ်မႃးဢုပ်ႇၵၼ်၊ ႁဵတ်းတီႈယူႇႁိူၼ်းသဝ်း ႁိူၼ်းၵဝ်ႁိူၼ်းမႂ်း၊ ဢဝ်ဝႂ်မႆႉဝႂ်တွၵ်ႇမႃးသိုဝ်ႉမႃးၶၢႆၵၼ်လဵၼ်ႈ၊ ၵမ်ႈၽွင်ႈၵေႃႈ လႅၼ်ႈလူၺ်းတေႃႇမီၵၼ် ဢႅၼ်ႇလႅၼ်ႈသဵင်ဢူၼ်ပၼ်း ဢမ်ႇႁိူဝ်ႉဢမ်ႇလိုဝ်ႈ ၵျေႃႇသိူဝ်းမူၼ်ႈၵၼ် ႁဵတ်းႁႂ်ႈမၼ်းႁၼ် ၽဝမိူဝ်ႈယင်းတိုၵ်ႉၵေႃႉလဵၵ်ႉမႃးယဝ်ႉ။ ဢၼ်ႁဵတ်းႁႂ်ႈမၼ်းၶႂ်ႈၵႂႃႇႁူင်းႁဵၼ်းၼၼ်ႉ ဢမ်ႇၸႂ်ႈၶႂ်ႈၵႂႃႇႁဵၼ်းလိၵ်ႈလႄႈ ၵႂႃႇသွၼ်လိၵ်ႈသေၵႃႈႁိုဝ်၊ ပေႃးၵႂႃႇႁူင်းႁဵၼ်း လႆႈၵႂႃႇႁူပ်ႉဢူၺ်းၵေႃႉလႄႈ လႆႈၵႂႃႇလဵၼ်ႈၸွမ်းဢူၺ်းၵေႃႉၼၼ်ႉ ႁဵတ်းႁႂ်ႈမၼ်းၵျေႃႇၼႃႇယဝ်ႉ ပဵၼ်လွင်ႈမၢႆတွင်းလီလီ ဝူၼ်ႉထိုင်ယဝ်ႉၵေႃႈ ယင်းတိုၵ်ႉသိူဝ်းၸႂ်ယူႇ။ ၼႂ်းဝၼ်းၼၼ်ႉတၢင်းဝၼ်း မၼ်းဢမ်ႇသွၼ်လိၵ်ႈသေ ပၼ်ၶဝ်လဵၼ်ႈႁင်းၶဝ်ယူႇၼင်ႇၼၼ်ၵူၺ်း ထိုင်ၶၢဝ်းယၢမ်းလူင်းႁူင်းႁဵၼ်းၵေႃႈ ပွႆႇၶဝ်မိူဝ်းၵႂႃႇႁေယဝ်ႉ။ ၶမ်းလၢဝ်ပႂ်ႉတူၺ်းလုၵ်ႈႁဵၼ်းမၼ်း ပွၵ်ႈမိူဝ်းသဵင်ႈမူတ်းယဝ်ႉၵေႃႈ ႁူင်းႁဵၼ်းၼၼ်ႉ သမ်ႉပေႃးယဵၼ်လူင်ၵႂႃႇယူႇ။ မၼ်းၵေႃႈ လႄႇလဵပ်ႈတူၺ်းၸွမ်းၸိူဝ်းႁိမ်းႁွမ်းႁူင်းႁဵၼ်းၼၼ်ႉ လၢႆလၢႆႁွပ်ႈ တေႃႇထိုင်ၵၢင်ဝၼ်းပေႃးၸၢႆႉၸိူၼ်း ၸင်ႇဢဝ်ၶူဝ်းၶွင်မၼ်းဢွၵ်ႇႁူင်းႁဵၼ်းၵႂႃႇယဝ်ႉ။ မိူဝ်ႈမၼ်းဢွၵ်ႇဝၢင်းႁူင်းႁဵၼ်းမႃး လႆႈငိၼ်းသဵင်ႁိင်ႇႁွၵ်ႈဝူဝ်းႁွၵ်ႈၵႂၢႆး မေႃးတြွင်း.. တြွင်း.. တြႅင်း..တြႅင်း.. လူင်မႃးလႄႈ မၼ်းၸင်ႇမိုင်ၵိုတ်းတူၺ်းၵႂႃႇသေ ႁဵတ်းႁႂ်ႈမၼ်းဝူၼ်ႉထိုင်ၶိုၼ်း ဝၼ်းဢၼ်မၼ်းလႆႈမႃးႁၼ် ၸိူင်ႉၼႆပွၵ်ႈဢွၼ်တၢင်းသုတ်းၼၼ်ႉယဝ်ႉ။ လုၵ်ႈဢွၼ်ႇၼႂ်းဝၼ်းၼၼ်ႉ ဝၼ်းမိူဝ်ႈၼႆႉၵေႃႈ ဢမ်ႇႁၼ်မီးလွင်ႈလႅၵ်ႈလၢႆႈသင် ယင်းတိုၵ်ႉပဵၼ်လုၵ်ႈဢွၼ်ႇလဵင်ႉဝူဝ်းၵႂၢႆးယူႇၵူၺ်း၊ သမ်ႉဝႃႈတေမီးႁူင်းႁဵၼ်း မီးမေႃသွၼ် သွၼ်ယူႇသေတႃႉၵေႃႈ ဢမ်ႇၸွႆႈႁႂ်ႈၶဝ် လႆႈယူႇႁူင်းႁဵၼ်းလႄႈ ႁဵၼ်းလိၵ်ႈမိူၼ်ၼင်ႇပိူၼ်ႈလႆႈ သမ်ႉပေႃးဢဝ်မၼ်းထူၺ်ႈၸႂ်လူင်မႃးယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-09-20T06:59:15

https://tainovel.com/%e1%80%95%e1%80%b0%e1%82%87%e1%80%90%e1%80%b1%e1%80%9c%e1%81%a2%e1%80%90%e1%80%ba%e1%82%88%e1%80%95%e1%81%bc%e1%80%ba-%e1%80%9c%e1%80%bd%e1%80%84%e1%80%ba%e1%82%88%e1%80%a2%e1%81%bc%e1%80%ba%e1%80%9c/

ပူႇတေလၢတ်ႈပၼ် လွင်ႈဢၼ်လီႁူႉ

မိူဝ်ႈၼၼ်ႉ မီးၸၢႆးဢွၼ်ႇၵေႃႉၼိုင်ႈ မၼ်းၸၢႆးၼႆႉ မေႃယူႇမူၼ်ႈမူၼ်ႈသိူဝ်းသိူဝ်းသေ၊ ထိုင်မႃးဝၼ်း႞ မၼ်းၸင်ႇၵႂႃႇထၢမ် လွင်ႈၶမ်ၸႂ်မၼ်းၼၼ်ႉ တီႈပူႇထဝ်ႈၵေႃႈၼိုင်ႈ ယူႇယဝ်ႉ။ “ပူႇ ပူႇၶႃႈလွင်ႈတၢင်းဢၼ်ယႂ်ႇသုတ်း ဢၼ်ႁဵတ်းႁႂ်ႈလွင်ႈမူၼ်ႈသိူဝ်းလူႉလႅဝ်ၼၼ်ႉ ပဵၼ်ဢီႈသင်ၶႃႈ” ၵႂႃႇယူႇႁိမ်းပူႇၶဝ်ၼၼ်ႉသေ “လၢၼ်ၵူၺ်းၶႆႈယူႇမူၼ်ႈမူၼ်ႈသိူဝ်းသိူဝ်းၵူၺ်းၶႃႈဢေႃႈ သင်ဝႃႈဝၼ်းၼိုင်ႈမႃး လၢၼ်ၵူဝ်ဝႃႈ တေပဵၼ်လွင်ႈ ၶီၸႂ်မွင်ၸႂ်မႃးလႄႈ ၶႅၼ်းတေႃႈပူႇႁဝ်း လၢတ်ႈၼႄပၼ် လွၵ်းလၢႆးလႆႈယူႇမူၼ်ႈသိူဝ်းၼၼ်ႉၽွင်ႈၶႃႈ” ၽွင်းၼင်ႇၼၼ် ပူႇထဝ်ႈၼၼ်ႉ ၸင်ႇၼင်ႈဝူၼ်ႉၵမ်း႞သေ ငွၵ်းႁူဝ်မၼ်းယဝ်ႉ လၢတ်ႈၼႄဝႃႈ “လီယဝ်ႉလၢၼ်ဢွၼ်ႇ ဢၼ်မႂ်းၶႆႈႁူႉၼၼ်ႉ ပူႇတေလၢတ်ႈၼႄလႆ၊ ၵူၺ်းၵႃႈဝႃႈ ၸူဝ်ႈပူႇပႆႇလၢတ်ႈၼႄၼႆႉ လၢၼ်တေလႆႈႁဵတ်းပၼ်လွင်ႈ႞ ဢၼ်ပူႇတေၸႂ်ႉၼၼ်ႉၵွၼ်ႇဢိူဝ်ႈ” ဢွၼ်ႇၸၢႆးၼၼ်ႉ ၸင်ႇယုမ်ႉသေတူၺ်းၼႃႈပူႇထဝ်ႈၼၼ်ႉယဝ်ႉ ထၢမ်ၶိုၼ်းယူႇယဝ်ႉ။ “လႆႈၶႃႈဢေႃႈပူႇ လၢၼ်တေႁဵတ်းပၼ်လႆ၊ တေလႆႈႁဵတ်းပၼ်ၵၢၼ်သင်ၶႃႈ လၢတ်ႈမႃးၶႃႈလႄႈ” ပူႇထဝ်ႈၼၼ်ႉ ၸင်ႇတွပ်ႇပၼ်ၶိုၼ်းဝႃႈ “ၽၢႆႇလင်ႁိူၼ်းပူႇၼႆႉ မီးဢုမ်ပဝ်ႇဝႆႉလုၵ်ႈ႞ဢိူဝ်ႈ ၶႂ်ႈႁႂ်ႈလၢၼ်ဢွၼ်ႇတၵ်းၼမ်ႉထႅမ်သႂ်ႇပၼ်ၵူၺ်းယဝ်ႉ၊ ပူႇႁဝ်း ဢႃႇယုယႂ်ႇယဝ်ႉ ထဝ်ႈယဝ်ႉလႄႈ ဢမ်ႇမီးႁႅင်း တႃႇတေလူင်းတၵ်းၼမ်ႉတီႈၵေးမၼ်းယဝ်ႉဢိူဝ်ႈ ပေႃးလၢၼ်ဢွၼ်ႇ တၵ်းၼမ်ႉထႅမ်သႂ်ႇၼႂ်းဢုမ်ပဝ်ႇၼၼ်ႉယဝ်ႉၼႆ ပူႇတေပၼ်သူးလၢၼ်ၵဝ် တႅင်းၵႃးၼႆႉ သွင်ၶႅပ်း ယူႇၵူၺ်း၊ တႅင်းၵႃးသွင်ၶႅပ်းၼႆႉၵေႃႈ တေလႆႈပဵၼ်ပုၼ်ႈတႃႇ လၢၼ်ၵဝ်ယဝ်ႉၼၼ်ႉၼႃႇ” ယွၼ်ႉလႆႈငိၼ်းပူႇထဝ်ႈၼၼ်ႉလၢတ်ႈဝႃႈ တေပၼ်တႅင်းၵႃးသွင်ၶႅပ်းၼႆလႄႈ ၸင်ႇႁဵတ်းႁႂ်ႈဢွၼ်ႇၸၢႆးၵေႃႉၼၼ်ႉ မီးလွင်ႈၸႂ်တိုၼ်ႇတဵၼ်ႈၵႂႃႇ ယူႇယဝ်ႉ။ မၼ်းၸၢႆးၸင်ႇဢဝ် ပုင်းၼမ်ႉလုၵ်ႈ႞သေ လႅၼ်ႈလူင်းၵႂႃႇတီႈၵေးၼမ်ႉၼၼ်ႉယူႇ၊ ဢမ်ႇႁိုင်သင် မၼ်းၸၢႆး ၸင်ႇၶိုၼ်းၵႂႃႇတီႈပူႇထဝ်ႈၼၼ်ႉသေ လၢတ်ႈၼႄလွင်ႈဢၼ် မၼ်းလႆႈတၵ်းၼမ်ႉသႂ်ႇၼႂ်းဢုမ်ၼမ်ႉၼၼ်ႉ တဵမ်လီယဝ်ႉ ၼႆၼၼ်ႉယူႇ။ ၵူၺ်းၵႃႈ ပူႇထဝ်ႈၼၼ်ႉ ၸင်ႇၶိုၼ်းသိုပ်ႇလၢတ်ႈထႅင်ႈဝႃႈ “ဢလူဝ် ၵဝ်ၼႆႉၵေႃႈ လိုမ်းလၢတ်ႈလၢၼ်ယဝ်ႉႁိုဝ်ၼႃႇၼႆႉ ဝႃႈၼႂ်းသွင်ႇၾႆးၼၼ်ႉၵေႃႈ မီးဢုမ်ၼမ်ႉပဝ်ႇဝႆႉ လုၵ်ႈ႞ၼႆ၊ လၢၼ်ထႅမ်ပၼ်ပႃး ၼႂ်းဢုမ်ၼၼ်ႉထႅင်ႈႁေလေႃႇ၊ ပူႇတေၽိူမ်ႉပၼ်ထႅင်ႈ တႅင်းၵႃး သွင်ၶႅပ်း ႁႂ်ႈပဵၼ်ၵႃႈမႃႇၵႃႈႁႅင်းလၢၼ်ဢွၼ်ႇၵူၺ်း၊ ႁူမ်ႈၵၼ်ၵေႃႈ တေပၼ်တႅင်းၵႃးသီႇၶႅပ်းၼၼ်ႉၼႃႇ၊ လၢၼ်ၵေႃႈ တေလႆႈသိုဝ်ႉ ၼင်ႇဢၼ်လူဝ်ႇၼၼ်ႉၼႃႇ၊ တႅင်းၵႃးသီႇၶႅပ်းဢၼ်ဝႃႈၼႆႉ ပဵၼ်ဢၼ်မီးၵႃႈၶၼ် တႃႇလၢၼ်ၵဝ် တင်းၼမ်ယဝ်ႉ ဢမ်ႇၸႂ်ႈႁိုဝ်” ဢွၼ်ႇၸၢႆးၼၼ်ႉ ၸင်ႇတႅပ်းတတ်းသဵၼ်ႈၸႂ် တႃႇလႆႈတႅင်းၵႃးသီႇၶႅပ်းၼၼ်ႉယူႇယဝ်ႉ၊ မၼ်းၸၢႆးၵေႃႈ ဢမ်ႇဝူၼ်ႉၼမ်ယဝ်ႉသေ ၸၵ်ႉဢဝ်ပုင်းၼမ်ႉယဝ်ႉ လႅၼ်ႈလူင်းၵႂႃႇတီႈၵေးၼမ်ႉၵမ်းလဵဝ်ယူႇ။ ဢမ်ႇႁိုင်သင် မၼ်းၸၢႆးၵေႃႈထႅမ်ယဝ်ႉ ဢုမ်ၼမ်ႉထီႉသွင်သေ ၶိုၼ်းၵႂႃႇၸူးပူႇထဝ်ႈၼၼ်ႉယူႇ “ၵျႃႉတႄႉႁေႉ ၵဝ်ၼႆႉၵေႃႈ ပဵၼ်ပူႇထဝ်ႈၶီႈလိုမ်းလူင်ယူႇယဝ်ႉလူင်ၼႆႉ၊ ၵဝ်ပေႃးလိုမ်းဝႃႈ ၼႂ်းသူၼ်မွၵ်ႇဢွၼ်ႇၵဝ် ၼၼ်ႉၵေႃႈ မီးဢုမ်ၼမ်ႉဝႆႉလုၵ်ႈၼိုင်ႈၼႆ၊ သင်လၢၼ်ထႅမ်ပၼ်လႆႈထႅင်ႈ ၼႂ်းဢုမ်ၼၼ်ႉၼႆ ပူႇတေဢဝ်တႅင်းၵႃး သႂ်ႇပၼ်ၼႂ်းၸွၵ်းငိုၼ်းလၢၼ်ဢွၼ်ႇၼႆႉထႅင်ႈ သွင်ၶႅပ်းၵူၺ်း၊ တႃႇလၢၼ်တေမီးတႅင်းၵႃး ႁူၵ်းၶႅပ်းယဝ်ႉၼႃႇၼႆ” ၼႃႈတႃဢွၼ်ႇၸၢႆးၼၼ်ႉၵေႃႈ ပဵၼ်ဢၼ်မူၼ်ႈသိူဝ်းမႃးယူႇယဝ်ႉ၊ ယွၼ်ႉငိုၼ်းတႅင်းၵႃးၸိူဝ်းၼႆႉ ၸၢင်ႈသိုဝ်ႉလႆႈ ၼင်ႇဢၼ်မၼ်းၸၢႆးၶႂ်ႈလႆႈၼၼ်ႉလႄႈ ႁဵတ်းႁႂ်ႈမၼ်းဢမ်ႇထိင်းလႆႈ ၸႂ်မၼ်းဢၼ်ပိဝ်ယူႇၼၼ်ႉယဝ်ႉ။ ဝၢႆးသေထႅမ်ယဝ်ႉ ဢုမ်ထီႉသၢမ်ယဝ်ႉၼၼ်ႉ မၼ်းၸၢႆးၸင်ႇၶိုၼ်းမႃးတီႈ ပူႇထဝ်ႈၼၼ်ႉသေ လႆႈႁၼ်ၼႃႈတႃ ဢွၼ်ႇၸၢႆးၼၼ်ႉ ႁိူဝ်ႉႁိူဝ်ႉဢူၼ်ႈဢူၼ်ႈဝႆႉယူႇယဝ်ႉ။ ပူႇထဝ်ႈၼၼ်ႉ တေလႆႈဢဝ်တႅင်းၵႃး ပၼ်ဢွၼ်ႇၸၢႆးၼၼ်ႉ ႁူၵ်းၶႅပ်းသေတႃႉ ဢမ်ႇပႆႇပၼ်သေ ၸင်ႇတိုတ်ႉၼႃႈ တိုတ်ႉတႃသေလၢတ်ႈဝႃႈ “ဢႃ ၵဝ်ၼႆႉၵေႃႈ ထၢင်ႇတႄႉ ၼႂ်းလုမ်ႈၾႃႉၼႆႉ ပဵၼ်ပူႇထဝ်ႈဢၼ်လိုမ်းလႆႈလိူဝ်သေပိူၼ်ႈယဝ်ႉၵႂႃႈ၊ ၵဝ်ပေႃးလိုမ်းဝႃႈ ၵဝ်ဢမ်ႇမီးငိုၼ်းတႅင်းၵႃး တႃႇပၼ်လူင်ၼႆႉ ၊ ပူႇပဵၼ်ၸႂ်ဢမ်ႇလီတေႉယဝ်ႉဝႃႈလၢၼ်၊ ပူႇဢမ်ႇမီးတႅင်းၵႃးတႃႇပၼ်လၢၼ်လူင်၊ ယွမ်းၼွမ်းလၢၼ်ၵဝ်တေႉယဝ်ႉဝႃႈ ထၢင်ႇတႄႉလၢၼ်တေလႆႈမိူဝ်း မိုဝ်းပဝ်ႇၵူၺ်းယဝ်ႉဢိူဝ်ႈၼႆႉ” ပေႃးဝႃႈလႆႈငိၼ်းၵႂၢမ်းပူႇထဝ်ႈၼၼ်ႉ လၢတ်ႈမႃးၼင်ႇၼၼ်ယဝ်ႉၵေႃႈ ႁဵတ်းႁႂ်ႈလွင်ႈၶီၼႅင်ၸိူဝ်းၼၼ်ႉ မႃးမီးယူႇ ၼိူဝ်ၼႃႈတႃဢွၼ်ႇၸၢႆးၼၼ်ႉသေ လွင်ႈမူၼ်ႈသိူဝ်း လွင်ႈယုမ်ႉယုမ်ႉယၢႆႈယၢႆႈမၼ်းၸၢႆးၼၼ်ႉၵေႃႈ ၵိုင်ႉၵၢင်ႉ ႁၢႆလၢႆၵႂႃႇသေ ဢဝ်လွင်ႈၶီၼႅင် မႃးတၢင်တႅၼ်းပႅတ်ႈ လွင်ႈမူၼ်ႈသိူဝ်းမၼ်းၸၢႆးယူႇယဝ်ႉ။ ယၢမ်းၼင်ႇၼၼ် ပူႇထဝ်ႈၼၼ်ႉ ၸင်ႇယုမ်ႉယုမ်ႉယၢႆႈယၢႆႈသေ ၵွတ်ႇဢဝ်ဢွၼ်ႇၸၢႆးၼၼ်ႉ မႃးဝႆႉၼႂ်းဢူၵ်းမၼ်းဝႆႉ မၼ်ႈမၼ်ႈသေလၢတ်ႈဝႃႈ “လၢၼ်ဢွၼ်ႇ ယႃႇပေမႆႈၸႂ်၊ တီႈတႄႉမၼ်း ပူႇမီးငိုၼ်းတႃႇပၼ်လၢၼ်ယူႇ၊ ဢၼ်ပူႇႁဵတ်းၸိူင်ႉၼႆၼႆႉ ပူႇႁဝ်းတိုၼ်းၶႆႈပၼ်တွၼ်ႈသွၼ် လွင်ႈၸၢတ်ႈပၢၼ် တီႈလၢၼ်ဢွၼ်ႇၵူၺ်း” “ယွၼ်ႉလၢၼ်ၶႆႈႁႂ်ႈပူႇလၢတ်ႈၼႄ လွင်ႈတၢင်းဢၼ်ယႂ်ႇသုတ်း ဢၼ်ႁဵတ်းႁႂ်ႈလွင်ႈမူၼ်ႈသိူဝ်းလူႉလႅဝ်ၼၼ်ႉ ပဵၼ်ဢီႈသင်ၼႆလႄႈ ပူႇၸင်ႇတင်ႈၸႂ်ဝၢင်းၽႅၼ် ႁဵတ်းႁႂ်ႈလၢၼ်ပေႃးလႆႈ မီးလွင်ႈၶီၼႅင်ၸိူင်ႉၼၼ်ၼၼ်ႉၼႃႇ” ယၵ်ႉတူၺ်းၼႃႈဢွၼ်ႇၸၢႆးသေ သိုပ်ႇလၢတ်ႈထႅင်ႈ “ယွၼ်ႉၶႂ်ႈပၼ်ၶေႃႈတွပ်ႇ ဢၼ်တိူဝ်ႉယမ် တႅတ်ႈတႅတ်ႈတေႃးတေႃးၼၼ်ႉၼႃႇ ဢၼ်ႁဵတ်းႁႂ်ႈလွင်ႈမူၼ်ႈသိူဝ်း လူႉလႅဝ်ၼၼ်ႉ ပဵၼ်လွင်ႈမုင်ႈမွင်းၸိူဝ်းၼၼ်ႉယဝ်ႉလၢၼ်ဢိူၺ်ႉ ” “လၢၼ်မုင်ႈမွင်း တႃႇလႆႈတႅင်းၵႃးႁူၵ်းၶႅပ်းတီႈပူႇ၊ မိူဝ်ႈလၢၼ်လႆႈႁူႉဝႃႈ ဢမ်ႇၸၢင်ႈလႆႈယဝ်ႉၼႆၼၼ်ႉ ၸင်ႇႁဵတ်း ႁႂ်ႈလၢၼ်တိူဝ်ႉၸႂ်မႃး၊ မိူဝ်ႈႁဝ်းႁဵတ်းပၼ်သေလွင်ႈလွင်ႈ တီႈၵူၼ်းတၢင်ႇၵေႃႉၼၼ်ႉ ၸွင်ႇမုင်ႈမွင်းတႃႇလႆႈၶိုၼ်းသေလွင်ႈလွင်ႈႁိုဝ်၊ မိူၼ်ၸိူင်ႉၼင်ႇ ႁဝ်းႁၵ်ႉၵူၼ်းသေၵေႃႉ ႁဝ်းၵေႃႈယင်းမုင်ႈမွင်း ၶဝ်တေၶိုၼ်းႁၵ်ႉႁဝ်း မိူဝ်ႈႁဝ်းလီတေႃႇပိူၼ်ႈ ၵေႃႈမုင်ႈမွင်းႁႂ်ႈပိူၼ်ႈလီတေႃႇႁဝ်း၊ ဢၼ်ႁဝ်းမုင်ႈမွင်းတႃႇလႆႈၶိုၼ်းၼၼ်ႉ မၼ်းၵေႃႈဢမ်ႇပဵၼ်လွင်ႈတေႉၵမ်းလဵဝ် မၢင်ပွၵ်ႈမႃး ၶႂ်ႈပဵၼ်ၸင်ႇပဵၼ် ၸိူင်ႉၼင်ႇႁဝ်းမုင်ႈမွင်းၼၼ်ႉ” သူတ်ႉၵိၼ်ၼမ်ႉၼဵင်ႈမၼ်းၵမ်ႉၼိုင်ႈသေ “မိူဝ်ႈဢမ်ႇပဵၼ်မႃး ၸိူင်ႉၼင်ႇမုင်ႈမွင်းဝႆႉၼၼ်ႉၼႆ ၸၢင်ႈႁဵတ်းႁႂ်ႈႁဝ်း ပဵၼ်ၸႂ်ဢမ်ႇလီ ၸႂ်တူၵ်း ၸႂ်လူႉ ပဵၼ်လွင်ႈ မိပ်ႇဢီးၸဝ်ႈၵဝ်ႇမႃးၵူၺ်း၊ သင်ဝႃႈ ၽၢႆႇၸဝ်ႈၵဝ်ႇ ယွမ်းလွင်ႈမုင်ႈမွင်းၼိူဝ်ၵူၼ်းတၢင်ႇၵေႃႉယဝ်ႉ ဢဝ်လွင်ႈပွင်ႇၸႂ်သေ ယူႇၵႂႃႇၼႆ တေပဵၼ်လွင်ႈမူၼ်ႈသိူဝ်းသေ ယူႇၵႂႃႇလႆႈယူႇလၢၼ်ဢိူၺ်ႉ ” ပူႇထဝ်ႈၼၼ်ႉၵေႃႈ လႆႈဢဝ်ၵၢၼ်ထူပ်းမိုဝ်းသေ ၼႄပၼ်တွၼ်ႈသွၼ် တီႈဢွၼ်ႇၸၢႆးၼၼ်ႉယဝ်ႉ သိုပ်ႇပၼ်ၵႂၢမ်းႁူႉ ဢွၼ်ႇၸၢႆးၼၼ်ႉသေ ၸူၵ်းဢဝ်ငိုၼ်းတႅင်းၵႃးမၼ်း ယိုၼ်ႈပၼ်ယဝ်ႉ၊ ဢွၼ်ႇၸၢႆးၼၼ်ႉၵေႃႈ ၸူမ်းၸူမ်းသိူဝ်းသိူဝ်းၸွမ်း ငိုၼ်းမၼ်းၸၢႆးသေ ဢွၵ်ႇမိူဝ်းၵႂႃႇယူႇယဝ်ႉ။ ပၢႆၵမ်−လုၵ်ႈဢွၼ်ႇၸွပ်ႇႁူႉ 20/19/2024

['ဢပုမ်ႇ']

2024-09-16T06:06:50

https://tainovel.com/%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%80%9e%e1%80%84%e1%80%ba%e1%82%87%e1%80%91%e1%80%ad%e1%80%af%e1%80%84%e1%80%ba-%e1%80%9c%e1%80%af%e1%81%b5%e1%80%ba%e1%82%88%e1%80%9a%e1%80%ad/

ၵႂၢမ်းသင်ႇထိုင် လုၵ်ႈယိင်းပေႃႈ

ၼွင်ႉမူၺ်ႁွမ် ၵႂႃႇႁူင်းႁဵၼ်းသေယဝ်ႉ ၺႃးပိူၼ်ႈၸွမ်းပၼ်လိၵ်ႈၶဵဝ်မၼ်းၼႆလႄႈ မႄႈၶဝ်သမ်ႉလႆႈႁူႉငိၼ်းၵႂႃႇသေ ပဵၼ်ဢၼ်မႆႈၸႂ်မႃးယဝ်ႉ ၸင်ႇၵႂႃႇတိူင်ႇပၢင်ႇၸဝ်ႈၽူဝ်မၼ်းယူႇ။ “ပီႈ ပီႈလၢတ်ႈပၼ်လုၵ်ႈယိင်းပီႈႁဝ်းၽွင်ႈလူးဝႃႈ ၶိုၼ်ႈႁူင်းႁဵၼ်းတိုၵ်ႉထိုင်ၸၼ်ႉပႅတ်ႇၵူၺ်း ပေႃးထုၵ်ႇပိူၼ်ႈ ၸွမ်းပၼ်လိၵ်ႈၶဵဝ်ယဝ်ႉၼေႈ” “ဢူၺ်ႉ လုၵ်ႈႁဝ်းသမ်ႉ ၸၢင်ႈၽိတ်းသင်လႃႇၸိူင်ႉၼၼ်” “ၽိတ်းသင်လႃႇ ပၢၼ်ထၢၼ်ႇၼႆႉၵူၺ်း ပေႃးသႅဝ်းယဝ်ႉလႄႇ ႁူႉၵႃႈပိူၼ်ႈၸွမ်းပၼ် ၸွမ်းၵဝ်းယူႇၵူၺ်းလေႃႇ” “ဢႃ သူၵေႃႈ လုၵ်ႈႁဝ်းၶႆႈႁၢင်ႈလီၼၼ်ႉ ပဵၼ်တၢင်းၽိတ်းႁဝႃႈ” “ပေႃးပီႈဢမ်ႇလၢတ်ႈၵေႃႈ ၼွင်ႉတေၵေႃႉလၢတ်ႈယဝ်ႉ ၵူၺ်းၵႃႈပေႃးပီႈလၢတ်ႈ မေႃလၢတ်ႈလိူဝ်ၼွင်ႉလႄႈ လုၵ်ႈႁဝ်းတေၸဵဝ်းပွင်ႇၸႂ်ၼႆလႄႈ” “ပေႃးၼၼ်ၵေႃႈ ပီႈတေၵေႃႉလၢတ်ႈပၼ်ၵူၺ်း” ****************** “လုၵ်ႈယိင်းဢူၺ်” “ဢေႃႈၶႃႈပေႃႈ” “တီႈႁူင်းႁဵၼ်း ၸွင်ႇၶႅမ်ႉလႅပ်ႈၵူႈလွင်ႈယူႇၼႄႇ” “ၶႅမ်ႉလႅပ်ႈယူႇၶႃႈပေႃႈ” “မႄႈမႄႈလၢတ်ႈသင်တီႈလုၵ်ႈယိင်းၽွင်ႈလႃႇ” “ပၢၼ်ထၢၼ်ႇၼၢႆႉၵူၺ်း ပေႃးသႅဝ်းၼႃႇယဝ်ႉ မိူဝ်ႈပၢၼ်ၶဝ်ၼၼ်ႉ တိုၵ်ႉယူႇမိူၼ်လုၵ်ႈဢွၼ်ႇၵူၺ်း ၼႆဝႃႇ” “လုၵ်ႈယိင်းပဵၼ်လုၵ်ႈဢွၼ်ႇႁႃႉ ဢမ်ႇပဵၼ်ႁႃႉ ဢၼ်ဝႃႈၼၼ်ႉ လုၵ်ႈယိင်းႁူႉတူဝ်သေပိူၼ်ႈယဝ်ႉ ၼႂ်းတႃပေႃႈပေႃႈၶဝ်တႄႉ လုၵ်ႈယိင်းတိုၼ်းပဵၼ်လုၵ်ႈဢွၼ်ႇၵူၺ်းယူႇယဝ်ႉ ၵူၺ်းၵႃႈဝႃႈ ဢႃႇယုလုၵ်ႈယိင်း ပေႃးမီး 13 ပီ ယဝ်ႉလူး လုၵ်ႈယိင်းၵေႃႈ ပဵၼ်သၢဝ်ဢွၼ်ႇမႃးယဝ်ႉၼင်ႇၵဝ်ႇလႄႈ” “ဢႃ ပေႃႈႁဝ်းၵေႃႈ လုၵ်ႈယိင်းတင်းတိုၵ်ႉပဵၼ်လုၵ်ႈဢွၼ်ႇၵူၺ်းယူႇၵေႃႈ” ၵေႃႉပဵၼ်ပေႃႈၶဝ်ၵေႃႈ ၸင်ႇလၵ်ႉလွမ်ယုမ်ႉၼႂ်းၸႂ်မၼ်းသေဝူၼ်ႉဝႃႈ “လုၵ်ႈဢွၼ်ႇပၢၼ်ထၢၼ်ႇၼႆႉၵေႃႈ မေႃလိင်ႉလႅၼ်တေႃႇပေႃႈမႄႈၶဝ်ယူႇလူး” ၼႆယူႇယဝ်ႉ “ဢၼ်လုၵ်ႈယိင်းပေႃႈ ၶႆႈႁၢင်ႈလီၼၼ်ႉၵေႃႈ ပေႃႈႁဝ်းလႆႈၸႂ်ယူႇ လွင်ႈႁၢင်ႈလီဢၼ်ဝႃႈၼႆႉၵေႃႈ ပဵၼ်လွၵ်းၶႅင် ဢၼ်႞ တႃႇၸဝ်ႈၵဝ်ႇယဝ်ႉလူး ၼၢင်းယိင်းၵေႃႉဢၼ်ႁၢင်ႈလီၼၼ်ႉ တိုၼ်းမီးလွင်ႈယုမ်ႇယမ် ၼႂ်းၶၵ်ႉတွၼ်ႈ လွင်ႈႁၢင်ႈလီၶဝ်ၼၼ်ႉယူႇယဝ်ႉ၊ လုၵ်ႈယိင်းၶႆႈႁၢင်ႈလီၵေႃႈ ပေႃႈလႆႈၸႂ်ယူႇ ၵူၺ်းၵႃႈ လုၵ်ႈယိင်းတေလႆႈ ပွင်ႇၸႂ်ဝႆႉ လွင်ႈ႞ဝႃႈ ယွၼ်ႉသင်လႄႈ ထုၵ်ႇလီလႆႈႁၢင်ႈလီၼႆၼၼ်ႉၵူၺ်း” “ၸိူင်ႉႁိုဝ်ၵေႃ ပေႃႈ” “လွင်ႈၶႆႈႁၢင်ႈလီဢၼ်ဝႃႈၼႆႉ မၼ်းၵေႃႈ ပဵၼ်လွင်ႈႁၢင်ႈႁႅၼ်း ႁႂ်ႈတူဝ်ၸဝ်ႈၵဝ်ႇ မီးလွင်ႈလီလူလီတူၺ်းယဝ်ႉ လုၵ်ႈဢူၺ်ႉ မိူၼ်ၸိူင်ႉၼင်ႇဝႃႈ လုၵ်ႈယိင်းပေႃႈ ႁၢင်ႈၶိူင်ႈပၼ်သူၼ်ႁိူၼ်းဢွၼ်ႇလုၵ်ႈယိင်း ႁႂ်ႈႁၢင်ႈလီ ၼႆၵွၼ်ႇလႄႈ ပေႃးဝႃႈမီးၵူၼ်းမႃးလူ မႃးတူၺ်း သူၼ်လုၵ်ႈယိင်းပေႃႈ ႁၢင်ႈၶိူင်ႈဝႆႉၼၼ်ႉၼႆ လုၵ်ႈယိင်း တေဢမ်ႇမူၼ်ႈသိူဝ်းႁႃႉ?” “သိူဝ်းၽႅဝ်လေႃႇ ပေႃႈႁဝ်းၵေႃႈ” “ပေႃးၸိူင်ႉၼၼ် ၼႂ်းသူၼ်ႁၢင်ႈလီလီလုၵ်ႈယိင်းၼၼ်ႉ သင်ဝႃႈၽႂ်ၵေႃႈတေၶဝ်ႈမႃးပေႃးၼႆ လုၵ်ႈယိင်း တေၽွမ်ႉပၼ်ပိူၼ်ႈ ၶဝ်ႈယူႇၵူႈၵေႃႉႁႃႉ?” “ဢမ်ႇပၼ်ၶဝ်ႈၶႃႈလေႃႇ ပေႃႈႁဝ်းၵေႃႈ” “ပေႃးၼၼ် လုၵ်ႈယိင်းပေႃႈ ထုၵ်ႇလီႁဵတ်းသင်ၼႃႇ” “လွမ်ႉႁူဝ်ႉပၼ်ၼၼ်ႉၶႃႈၼႃႇ” “ၸိူင်ႉၼၼၼ်ယဝ်ႉလုၵ်ႈ၊ လုၵ်ႈယိင်းလူဝ်ႇလႆႈႁၢင်ႈၶိူင်ႈ တူဝ်လုၵ်ႈယိင်း ႁႂ်ႈႁၢင်ႈလီမိူၼ်ၼင်ႇ သူၼ်ဢွၼ်ႇလုၵ်ႈယိင်းၼၼ်ႉယဝ်ႉ၊ ယၢမ်းမိူဝ်ႈမီးၵူၼ်း ယၵ်ႉတူၺ်းလုၵ်ႈယိင်း မိူၼ်မိူဝ်ႈမီးၵူၼ်း ယၵ်ႉတူၺ်း သူၼ်လုၵ်ႈယိင်းပေႃႈၼၼ်ႉၵေႃႈ ဢဝ်ၵုင်ႇမုၼ်တူဝ်ၵဝ်ႇလႄႈ ၵူၺ်းၵႃႈဝႃႈ ယႃႇပေႁႂ်ႈၵူၼ်းၵူႈၵေႃႉ ၶဝ်ႈမႃးၸမ်လႆႈ လုၵ်ႈယိင်းပေႃႈ၊ လုၵ်ႈယိင်းလူဝ်ႇလႆႈဢဝ် ဢိင်ႇသရေႇၼၢင်းယိင်းသေ လွမ်ႉတူဝ်ဝႆႉ ၸိူင်ႉၼင်ႇလုၵ်ႈယိင်း လွမ်ႉႁူဝ်ႉသူၼ်လုၵ်ႈယိင်းၼၼ်ႉယဝ်ႉ ဢၼ်ပေႃႈလၢတ်ႈၼႄၼႆႉ ၸွင်ႇလုၵ်ႈယိင်းပေႃႈ ပွင်ႇၸႂ်ယူႇႁႃႉ?” “ဢေႃႈၶႃႈ ပွင်ႇၸႂ်ယဝ်ႉၶႃႈပေႃႈ” “လုၵ်ႈယိင်းထုၵ်ႇပိူၼ်ႈၸွမ်းပၼ်လိၵ်ႈၶဵဝ်ၼႆႁႃႉ?” ”ၸႂ်ႈၶႃႈဢေႃႈပေႃႈ” “မိူဝ်ႈၸိူင်ႉၼၼ် ၼႂ်းၸႂ်လုၵ်ႈယိင်း ပဵၼ်ႁိုဝ်ၵႂႃႇၼႃႇ” “ၵူဝ်ၵေႃႈၵူဝ် ဢၢႆၵေႃႈဢၢႆဝႆႉၶႃႈဢေႃႈ” “ၵၢၼ်ဢမ်ႇမီးလွင်ႈယုမ်ႇယမ်ၼႆႉ ႁဵတ်းႁႂ်ႈပဵၼ်လွင်ႈဢၢႆမႃးဢိူဝ်ႈလုၵ်ႈယိင်း၊ ယွၼ်ႉလုၵ်ႈယိင်းဢမ်ႇမီး လွင်ႈယုမ်ႇယမ် တူဝ်ၸဝ်ႈၵဝ်ႇလႄႈ ၸင်ႇဢၢႆၵူၺ်း ယွၼ်ႉထုၵ်ႇပၼ်လိၵ်ႈၶဵဝ်ၼၼ်ႉ လုၵ်ႈယိင်းသမ်ႉ ၸၢင်ႈတေမီးတၢင်းၽိတ်းသင် လုၵ်ႈယိင်းၸွင်ႇဢဝ်မႃးယူႇႁႃႉ လိၵ်ႈၶဝ်ပၼ်ၼၼ်ႉ” “ဢမ်ႇဢဝ်ၶႃႈပေႃႈ လႅၼ်ႈပၢႆႈမႃးၵူၺ်း” “လွင်ႈႁတ်းႁၢၼ်ၼႆႉ ဢမ်ႇယူႇတီႈဢဵၼ်ႁႅင်းၼႃလုၵ်ႈယိင်း ယူႇတီႈလွင်ႈယုမ်ႇယမ်ၵူၺ်း၊ ပေႃးလုၵ်ႈယိင်း ဢမ်ႇၽိတ်း တေလႆႈႁတ်းတေႃႇသူႈဢိူဝ်ႈ ဢမ်ႇလူဝ်ႇလႆႈလႅၼ်ႈပၢႆႈ၊ ဢၼ်ၼႆႉ ဢမ်ႇႁႂ်ႈလုၵ်ႈယိင်း တူပ်ႇၼႃႈပိူၼ်ႈ ဢမ်ႇႁႂ်ႈလုၵ်ႈယိင်း ထႃႉလႃႇပိူၼ်ႈ၊ ႁႂ်ႈမီးဢိင်ႇသရေႇသေ ပၢၵ်ႈထဵင်ပႅတ်ႈၵူၺ်း ဢမ်ႇလူဝ်ႇႁိုတ်း ဢမ်ႇလူဝ်ႇလႃႇသေ လၢတ်ႈဝႃႈ SORRY ၼႆ ၶေႃႈလဵဝ်သေ ပႆဢွၵ်ႇမႃး ႁတ်းႁတ်းၵေႃႈလႆႈယဝ်ႉ၊ သင်ဝႃႈ မီးလွင်ႈ တိူဝ်ႉၼိူဝ်ႉတိူဝ်ႉၼင် ပူၼ်ႉတိၼ်ပူၼ်ႉမိုဝ်းမႃးၼၼ်ႉ ပေႃႈတင်းမႄႈ တေၶဝ်ႈၵႄႈလိတ်းၸွမ်းၵူၺ်းၼႃ” မႄႈၶဝ်ဢၼ်ၼင်ႈႁေထွမ်ႇၸွမ်းၼၼ်ႉၵေႃႈ ၸင်ႇလၢတ်ႈတီႈၽူဝ်မၼ်းၵႂႃႇ “သူၵေႃႈ တႃႇတေလၢတ်ႈၵႂၢမ်းၸိူင်ႉၼႆ တွၼ်ႈတႃႇလုၵ်ႈႁဝ်း မၼ်းတိုၵ်ႉၵေႃႉလဵၵ်ႉၼႃႇယူဝ်ႉ” “ဢိူဝ်ႈ သူဢူၺ်ႉ ႁဝ်းၵေႃႈယွမ်းႁပ်ႉဝႃႈ မိူဝ်ႈႁဝ်းပဵၼ်လုၵ်ႈႁဵၼ်း ၸၼ်ႉပႅတ်ႇၼၼ်ႉၵေႃႈ ႁဝ်းဢမ်ႇတူၺ်းႁၼ်ဝႃႈ သၢဝ်ဢွၼ်ႇ ၸၼ်ႉပႅတ်ႇၸိူဝ်းၼၼ်ႉ ပဵၼ်လုၵ်ႈဢွၼ်ႇၼင်ႇၵဝ်ႇၼႃ” မိူဝ်ႈလုၵ်ႈယိင်း လႆႈငိၼ်းၵႂၢမ်းၸိူင်ႉၼၼ်ယဝ်ႉ လုၵ်ႈယိင်းၸင်ႇယုမ်ႉယူႇၸုတ်းၵုတ်း၊ ယူႇတီႈပဵၼ်ပေႃႈ ၵေႃႉ႞သေ လႆႈမုင်ႈႁၼ်ၼႂ်းၸႂ်လုၵ်ႈယိင်းၸဝ်ႈၵဝ်ႇယူႇယဝ်ႉ။ ပေႃးဢဝ်ပၢႆးယူႇလီဝႃႈၵေႃႈ တေလႆႈဝႃႈ ၽွင်းႁေႃႇမုၼ်းလႅၵ်ႈလၢႆႈၼၼ်ႉ ၸႂ်ၵေႃႈမေႃလႅၵ်ႈလၢႆႈ ဢၼ်ဝႃႈၼၼ်ႉ ၽႂ်ၵေႃႈႁူႉဝႆႉယူႇယဝ်ႉ၊ ဢၼ်ၼႆႉဢမ်ႇၸႂ်ႈတၢင်းၽိတ်း၊ မၼ်းပဵၼ်သၽႃႇဝ ၵူၼ်းႁဝ်းၵူၺ်း၊ ယူႇတီႈပဵၼ်ပေႃႈ ၵေႃႉ႞သေ ထုၵ်ႇလီပွင်ႇၸႂ်ပၼ် ၼိူဝ်လုၵ်ႈယိင်းၸဝ်ႈၵဝ်ႇယူႇ။ “လုၵ်ႈယိင်း ၸွင်ႇလုၵ်ႈယိင်း တိုၵ်ႉၶႆႈလဵၼ်ႈ မေႃႈၵိၵ်းၵွၵ်းယူႇႁႃႉ?” “ဢမ်ႇယဝ်ႉၶႃႈပေႃႈ မၼ်းလီၶၢၼ်ႉၼႃႇ” “မိူဝ်ႈလုၵ်ႈယိင်းၵေႃႉလဵၵ်ႉၼၼ်ႉ လုၵ်ႈယိင်းပေႃႈသူၼ်လဵၼ်ႈၵျႃႉႁိုဝ်ၼႃႇ၊ ၺႃးမိူဝ်ႈပေႃႈဢဝ်လၵ်ႉသိူင်ႇဝႆႉၼၼ်ႉ လုၵ်ႈယိင်းတင်းႁႆႈႁႃယူႇႁိုဝ်ၼႃႇ တိုၵ်ႉတွင်းလႆႈယူႇႁႃႉ?” “တွင်းလႆႈၽႅဝ်လေႃႇ ပေႃႈၵေႃႈ လုၵ်ႈယိင်းပေႃးလႆႈႁႆႈသေၵွၼ်ႇလူး” “ဢိူဝ်ႈ မိူဝ်ႈၼၼ်ႉ လုၵ်ႈယိင်းတိုၵ်ႉလဵၵ်ႉလႄႈ လုၵ်ႈယိင်းထၢင်ႇဝႃႈ မေႃႈၵိၵ်းၵွၵ်းၼၼ်ႉ ပဵၼ်လွင်ႈ မူၼ်ႈသိူဝ်းသေ ပေႃႈတိုၼ်းတင်ႈၸႂ်သေ ဢဝ်လၵ်ႉသိူင်ႇဝႆႉၵူၺ်းဢိူဝ်ႈ၊ ပၢႆးဝူၼ်ႉၵေႃႈပႆႇယႂ်ႇၼၼ်ႉၼႃႇ၊ မေႃႈၵိၵ်းၵွၵ်းၼၼ်ႉ ပုၼ်ႈတႃႇႁဝ်းၵေႃႉပဵၼ်ပေႃႈမႄႈ ဢမ်ႇမီးတီႈပွင်ႇသင်ၼႆသေတႃႉ မိူဝ်ႈၼၼ်ႉ တႃႇလုၵ်ႈယိင်း သမ်ႉမီးတီႈပွင်ႇၼၼ်ႉၼႃႇ ပၢၼ်မိူဝ်ႈလဵဝ်ၼႆႉ ပေႃးႁႂ်ႈလုၵ်ႈယိင်းလဵၼ်ႈၼႆၵေႃႈ လုၵ်ႈယိင်းတေဢမ်ႇလဵၼ်ႈ ၼင်ႇၵဝ်ႇ၊ ပၢၼ်မိူဝ်ႈၼၼ်ႉ ယွၼ်ႉပေႃႈဢဝ်လၵ်ႉသိူင်ႇလႄႈ လုၵ်ႈယိင်းပေႃးၸႂ်လမ်ႁိုဝ်” “ပေႃႈႁဝ်းၶႆႈဝႃႈသင်ၶႃႈ” “တေလၢတ်ႈၼႄၵူၺ်း ပၢၼ်လုၵ်ႈယိင်းယၢမ်းလဵဝ်ၼႆႉ ၶဝ်ႈပဵၼ်ပၢၼ်သၢဝ်သိၵ်ႉႁိၵ်ႉမႃးယဝ်ႉ၊ ၸႂ်လုၵ်ႈၵေႃႈ တေမေႃတွတ်ႇတဵၼ်ႈ ယၢမ်းမိူဝ်ႈႁၼ်မၢဝ်ႇဢွၼ်ႇလဝ်းလဝ်းၵေႃႈ တေမေႃလႆႈၸႂ်မႃး၊ ဢၼ်ၼႆႉ ပဵၼ်လွင်ႈမူၼ်ႈသိူဝ်း ၼႂ်းပၢၼ်လုၵ်ႈယိင်းယၢမ်းလဵဝ်ၼႆႉယဝ်ႉ၊ သင်ပေႃႈတင်းမႄႈႁၢမ်ႈသီးလုၵ်ႈၵေႃႈ လုၵ်ႈယိင်း တေၸႂ်လမ်ပေႃႈတင်းမႄႈ မိူၼ်မိူဝ်ႈလၵ်ႉသိူင်ႇမေႃႈၵိၵ်းၵွၵ်းလုၵ်ႈယိင်းၼၼ်ႉၵူၺ်း” “မိူဝ်ႈလုၵ်ႈယိင်းၵေႃႉလဵၵ်ႉၼၼ်ႉ ႁူႉယူႇဝႃႈ လဵၼ်ႈႁုၼ်ႇႁၢင်ႈ လဵၼ်ႈမေႃႈၵိၵ်းၵွၵ်းၼႆႉ မၼ်းဢမ်ႇမီး တီႈပွင်ႇၼႆသေတႃႉ ယွၼ်ႉဝႃႈ ႁုၼ်ႇႁၢင်ႈ မေႃႈၵိၵ်းၵွၵ်းၼၼ်ႉ ဢမ်ႇပၼ်လွင်ႈတၢင်းတုၵ်ႉလုၵ်ႈယိင်းပေႃႈလႄႈ ပေႃႈႁဝ်းၶဝ် ၸင်ႇပၼ်ႁႂ်ႈလုၵ်ႈယိင်းလဵၼ်ႈ ႁႂ်ႈမီးတၢင်းသိူဝ်းၼၼ်ႉယဝ်ႉ” “တၢင်းလဵၼ်ႈႁုၼ်ႇႁၢင်ႈ လုၵ်ႈယိင်းပၢၼ်ၼႆႉတႄႉ ပေႃႈၶဝ်တေလႆႈလၵ်ႉသိူင်ႇဝႆႉထႅင်ႈၵမ်း႞ယူႇ ၵွပ်ႈပိူဝ်ႈဝႃႈ တၢင်းလဵၼ်ႈ ႁုၼ်ႇႁၢင်ႈပၢၼ်ၼႆႉ ယွၼ်ႉမၼ်းမီးၽေးၼၼ်ႉၼႃႇ” “ၸိူင်ႉႁိုဝ်ၶႃႈၵေႃ” “ပႅၵ်ႉသမ်ႉဝႃႈ ပိူၼ်ႈႁၢမ်ႈၵၼ်ၸိူင်ႉႁိုဝ်ၵေႃႈယဝ်ႉ ပုၼ်ႈတႃႇပေႃႈတႄႉ တေသၢၼ်ၶတ်းၸိူဝ်းၶဝ်သေ တေဢမ်ႇ လၢတ်ႈႁၢမ်ႈလုၵ်ႈယိင်း လွင်ႈဝႆႉၸူႉၸူဝ်း၊ ပေႃႈတေလၢတ်ႈဝႃႈ ပေႃးဝႆႉၸူႉၼႂ်းပၢၼ်ၼႆႉ မၼ်းၽိတ်းဢိူဝ်ႈ ၼႆၵူၺ်း၊ ပေႃႈတေဢမ်ႇပၼ်ၶေႃႈသင်ႇလုၵ်ႈ တေပၼ်တၢင်းႁူႉလုၵ်ႈၵူၺ်း၊ ၸူဝ်ႈၵႃႈပေႃႈယင်းတိုၵ်ႉယုမ်ႇယမ် လုၵ်ႈယူႇၼႆႉ ပေႃႈတေဢမ်ႇပၼ်ၶေႃႈသင်ႇ တေပၼ်ပၢႆးဝူၼ်ႉၵူၺ်း၊ လုၵ်ႈယိင်းတေႁူႉယူႇၵႂႃႈ ပေႃႈဢမ်ႇတွၼ်ႉသင်ႇဝႃႈ လုၵ်ႈတူၺ်းလိၵ်ႈလႄႈၼႆ ပေႃႈတေလၢတ်ႈဝႃႈ လုၵ်ႈယိင်းထုၵ်ႇလီတူၺ်းလိၵ်ႈဢိူဝ်ႈၼႆၵူၺ်း” “လုၵ်ႈယိင်းပွင်ႇၸႂ်ယူႇႁႃႉ?” “ဢေႃႈၶႃႈပေႃႈ” “တွၼ်ႈတႃႇပေႃႈတင်းမႄႈတႄႉ လုၵ်ႈယိင်းၼႆႉ ပဵၼ်လုၵ်ႈဢွၼ်ႇၵူၺ်းၼႆသေတႃႉ ပေႃးဢဝ်ၵူၼ်းႁိမ်းႁွမ်း သိင်ႇဝႅတ်ႉလွမ်ႉဝႃႈၼႆ လုၵ်ႈယိင်းပေႃႈၼႆႉ ဢမ်ႇၸႂ်ႈလုၵ်ႈဢွၼ်ႇယဝ်ႉ၊ ၵွပ်ႈၼၼ် လူဝ်ႇယုမ်ႇယမ်ႁတ်းႁၢၼ်ယဝ်ႉ လူဝ်ႇမီးဢိင်ႇသရေယဝ်ႉ လုၵ်ႈယိင်းပဵၼ်သၢဝ်ယဝ်ႉၼႃ” “ဢႃ ပေႃႈႁဝ်းၵေႃႈ” “သူၵေႃႈ ဝႃႈၼၼ်လုၵ်ႈယိင်းႁဝ်းဝႃႇ” “တႃႇႁဝ်းတႄႉ ပဵၼ်လုၵ်ႈဢွၼ်ႇဢိူဝ်ႈ ၵူၺ်းၵႃႈဝႃႈ လုၵ်ႈယိင်းၼႆႉ တေပဵၼ်လုၵ်ႈဢွၼ်ႇႁဝ်းၵႂႃႇတိၵ်းတိၵ်း ဢမ်ႇၸႂ်ႈလူး၊ မၼ်းၵေႃႈပဵၼ်သၽႃႇဝမၼ်းယူႇယဝ်ႉ၊ ပေႃးဢဝ်တူင်ႇဝူင်းၵူၼ်းဝႃႈၼႆႉ ဢႃႇယု 13 ဢၼ်ဝႃႈၼၼ်ႉ ပဵၼ်သၢဝ်ဢွၼ်ႇယဝ်ႉ” ************************* ၶေႃႈၵႂၢမ်းလၢတ်ႈၸိူင်ႉၼႆ ၼင်ႈသေလၢတ်ႈတင်းဝၼ်းၵေႃႈတေဢမ်ႇယဝ်ႉလႆႈ ယူႇတီႈၵေႃႉပဵၼ်ပေႃႈသေ ဝူၼ်ႉဝႃႈ လူဝ်ႇတႅၵ်ႇလႅင်း လူဝ်ႇႁတ်းႁၢၼ် ၼိူဝ်လုၵ်ႈယိင်းၸဝ်ႈၵဝ်ႇယူႇ။ လွင်ႈသၽႃႇဝ ဢမ်ႇၸႂ်ႈတၢင်းၽိတ်းဢၼ်ဝႃႈၼၼ်ႉၵေႃႈ ထုၵ်ႇလီပွင်ႇၸႂ်ပၼ်ယူႇ။ ၵူၺ်းၵႃႈ တေလႆႈမေႃယူႇၸွမ်းသၽႃႇဝၼၼ်ႉယဝ်ႉ မိူၼ်ၸိူင်ႉၼင်ႇႁိူဝ်းလမ်းၼိုင်ႈ ပေႃးမၼ်းဢမ်ႇမေႃယူႇၸွမ်း သၢႆလူမ်းထွင်းမႃးၼၼ်ႉၼႆၵေႃႈ ႁိူဝ်းၼၼ်ႉၵူၺ်း ဢၼ်တေပိၼ်ႈၵႂႃႇ၊ ႁဝ်းဢမ်ႇၸၢင်ႈႁေႉႁၢမ်ႈ လွင်ႈလူမ်းထူဝ်း ႁဝ်းၵူၺ်းၸၢင်ႈထိင်းႁိူဝ်းႁဝ်း ၼင်ႇႁိုဝ်တေဢမ်ႇၸၢင်ႈပိၼ်ႈၼၼ်ႉၵူၺ်းယဝ်ႉ။ လုၵ်ႈယိင်းဢူၺ်ႉ ၸၢတ်ႈပၢၼ်ၵူၼ်းဢၼ်ဝႃႈၼၼ်ႉ မိူၼ်ႁိူဝ်းလမ်းၼိုင်ႈ ဢၼ်လွင်ႈယူႇၸွမ်းႁွၼ်ၼမ်ႉ လေႃးၵထမ်ႇၼၼ်ႉၵူၺ်း တႃႇႁိူဝ်းၸဝ်ႈၵဝ်ႇ တေဢမ်ႇပိၼ်ႈၼၼ်ႉၵေႃႈ ပဵၼ်ပုၼ်ႈၽွၼ်းတူဝ်ၸဝ်ႈၵဝ်ႇၼၼ်ႉ ၵူၺ်းယဝ်ႉ တွင်းဝႆႉလီလီၼႃႉ ။ ပၢႆၵမ်−လုၵ်ႈဢွၼ်ႇၸွပ်ႇႁူႉ

['ၸိူင်းၸၢတ်ႈပၢၼ်']

2024-09-14T04:30:27

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8%e1%81%b8/

ၸိုၼ်ႇႁႅင်း တွၼ်ႈသိပ်းၸဵတ်း

တွၼ်ႈသိပ်းၸဵတ်း သဵင်ၵွင်သဵင်မွင်းလင်ယွၼ်ႈဢူၼ်ပၼ်း သဵင်ႁုၼ်ႉသႅၼ်ႇသေႃႇၵျေႃမူၼ်ႈၸွမ်းၵၼ် ပေႃးၼၼ်ႈတဵမ်ဝၢၼ်ႈ ၼုမ်ႇထဝ်ႈႁၢတ်ႈႁၢႆးၸၢႆးယိင်း ဢွၼ်ၵၼ်မႃးမူၼ်ႈမႃးၵျေႃႇ ၵမ်ႈၽွင်ႈၵေႃႈ မႃးၸွႆႈႁဵတ်းၸွႆႈသၢင်ႈႁုင်မိုဝ်ႉၵႅင် ယူႇတီႈၼႂ်းဝၢင်းႁိူၼ်းၶိင်းႁဵင်ၶဝ် ၼၼ်ႉယဝ်ႉ။ တၢင်းဝၢၼ်ႈဢုင်ၼၼ်ႉၵေႃႈ ႁၢင်ႈႁႅၼ်းတူဝ်ႈတၼ်းတႃႇဢွၼ်ၵၼ်မိူဝ်းလမ်ပွႆး တီႈဝၢၼ်ႈၸိင်ႇၶဝ် သဵင်ၵွင်သဵင်မွင်း ၸဵမ်ၼူၵ်ႉပႃးတူဝ်း၊ ၵူၼ်းၶူၼ်ၵေႃႈပႃး ၵႃႈယွပ်ႇယူဝ်ႉယွပ်ႇယႃႉ ႁုၼ်ႉသႅၼ်ႇ ႁွင်ႉၵၼ်မႃးၸူႉယူႇတီႈႁိူၼ်းၶိင်းၵႄႇၶဝ် ၼၼ်ႉယဝ်ႉ။ သႅင်ၼူၼ်းၼၼ်ႉၵေႃႈ ၼုင်ႈတင်း ၶူဝ်းတႆးတဵမ်ၸုမ်ႇ သိူဝ်ႈသွမ်ႇၼုမ်ႇ ယၢဝ်းလူင်းႁူမ်ႇၵုမ်ႇ မၢၵ်ႇတုမ်ႇၶွတ်ႇသၢၼ်သွတ်ႇၵွင်ႉၵၼ် ႁဵတ်းပဵၼ်ႁၢင်ႈၽၢင်ၼႃႈသိူဝ်ႈ လီလူလီယဵမ်ႈ၊ သိၼ်ႈတူင်ႇတႆးသွမ်ႇလၢႆးၶၼ်ႇပွင်ႈ ဝႅတ်ႉပၼ်ႇၼုင်ႈတႅတ်ႈၵႅတ်ႈလီ လၢမ်ႈယၢဝ်းႁူမ်ႇတႃတိၼ် တင်းၶႅပ်းတိၼ်ၶတ်ႈတီႇပႃႇမၢင်မၢင်ဢွၼ်ႇလႄႈ တင်းသႃႉသွင်းဢွၼ်ႇၵွင်ႉႁွႆႈၶႅၼ်သေ ၸုၵ်းယူႇတီႈၼႃႈၵိူၼ်ႇၽၵ်းတူႁိူၼ်းၶမ်းလၢဝ်ၶဝ်ၼၼ်ႉယဝ်ႉ။ “မေႃသွၼ်!! ၸွင်ႇပႃႈတၼ်းႁိုဝ်!..” မေႃသွၼ်တၼ်းဢမ်ႇတၼ်းတႄႉဢမ်ႇႁူႉ ဢၼ်ဢမ်ႇပႆႇတူဝ်ႈတၼ်းသေ ငိၼ်းသဵင်ၵူၼ်းႁွင်ႉမၼ်းလႄႈၼႅတ်ႈဢွၵ်ႇမႃးၼၼ်ႉတႄႉ လႅင်းမိူင်းသႂ်ၵူၺ်းယဝ်ႉ။ တင်းသိူဝ်ႈတႆးဝၼ်ႈၶွၼ်ႇ ဢၼ်မၢတ်ႇမၢၵ်ႇတုမ်ႇပႆႇယဝ်ႉၼၼ်ႉ လႅၼ်ႈလူင်ဢွၵ်ႇမႃးငွၵ်ႈႁႃတူၺ်းသဵင်ၵူၼ်းႁွင်ႉၵမ်းလဵဝ်။ “မႃးယဝ်ႉႁႃႉ!! ၶိုၼ်ႈမႃးပႂ်ႉၼိူဝ်ႁိူၼ်းၵွၼ်ႇလႄႈ” သၢႆတႃဢမ်ႇၶႂ်ႈယၵ်ႉတူၺ်း သမ်ႉလႆႈႁၼ်မႅၼ်ႈၺႃး ၼႃႈဢူၵ်းလူင်းထိုင်ၼႃႈတွင်ႉ ၶွင်လႅင်းမိူင်းသႂ် မီးတင်းၵၢမ်ႈတွင်ႉပဵၼ်လုၵ်ႈပဵၼ်ႁူၺ်ႇၼႅၼ်ႈၵႅၼ်ႇၼႃဝႆႉၼၼ်ႉ ဢဝ်မၼ်းသမ်ႉပေႃးၼႃႈလႅင်ဝိၼ်ႇဝၢႆႇၵႂႃႇပႅတ်ႈတၢင်ႇတၢင်း ယူႇယဝ်ႉ။ ၶမ်းလၢဝ်ၵေႃႈ ဢွၵ်ႇႁိူၼ်းမႃးသေ “မၢတ်ႇသိူဝ်ႈလီလီႁေၵွၼ်ႇလႄႈ..” ၶမ်းလၢဝ်တႄႉ ဢမ်ႇၼုင်ႈသိၼ်ႈသင် ၼုင်ႈသႂ်ႇၵူၼ်ၵျိၼ်းသေ လူင်းႁိူၼ်းၵႂႃႇယဝ်ႉ။ တႄႇၸဵမ်မိူဝ်ႈမၼ်းမႃးယူႇတီႈဝၢၼ်ႈၼႆႉ ဝၼ်းဢၼ်မၼ်းၼုင်ႈသိၼ်ႈၵေႃႈ မိူဝ်ႈဝၼ်းပိူၼ်ႈၽုၺ်ႇႁူင်းႁဵၼ်းၼၼ်ႉၵူၺ်း ၶူဝ်းၼၼ်ႉ သမ်ႉပၢႆပဵၼ်ၶူဝ်းၼၢႆးၶမ်းလႅင် ၵဵပ်းဝႆႉမိူဝ်ႈမၼ်းယင်းတိုၵ်ႉပဵၼ်သၢဝ်ယူႇၼၼ်ႉယဝ်ႉ၊ ၶူဝ်းမၼ်းဢၼ်ပႃးမႃးတႄႉ သိူဝ်ႈၶူဝ်းတႆး သိၼ်ႈတူင်ႇၼုင်ႈၵေႃႈ ဢမ်ႇမီးႁေၽိုၼ်။ ၶဝ်သၢမ်ၵေႃႉၵေႃႈ ဢွၼ်ၵၼ်ၵႂႃႇၸွမ်းပိူၼ်ႈတင်း ၵူၼ်းဝၢၼ်ႈၶဝ် ဢွၼ်ႁႆႇၵွင်ႁႆႇမွင်း ၸွမ်းၵၼ်ၵႂႃႇပဵၼ်မူႇပဵၼ်ၸုမ်းလွႆးလွႆး ၾူၼ်တူၵ်းၾူၼ်ဢွႆၵေႃႈ ၵင်ႈၸွင်ႈတိုဝ်းၵုပ်းသူပ်းၼုင်ႈၽႃႈယၢင်ၵႂႃႇ။ ၶမ်းလၢဝ်ၼၼ်ႉတႄႉ တင်းၵႂႃႇတင်းပွင်ႉယူႇယဝ်ႉ “တေႁွင်ႉၵၼ်မႃးႁဵတ်းႁင်တိၵ်းတိၵ်းၸိူင်ႉၼႆ ၾူၼ်တူၵ်းပေႉတၢၼ်ႇၼၢႆႉၼႆႉ သင်ယူႇႁိူၼ်းႁေၼွၼ်းပေႃးတေၼွၼ်းဢုၼ်ႇၼႃႇယဝ်ႉ” “လေႇပွႆးၼၼ်ႉၼႃႇပီႈ!!” “ၵျေႃႇယူႇႁႃႉဝႃႈမိူၼ်ၼႆၼႆႉ!!” “ဢိူဝ်ႈ..ပီႈပဵၼ်ထိုင်မေႃသွၼ်ၵေႃႉၼိုင်ႈယဝ်ႉ ပဵၼ်ပွႆးပဵၼ်လၢမ်းၼႆၵေႃႈ လီလႆႈၵႂႃႇၶဝ်ႈႁူမ်ႈၼႄၼႃႈၼႄတႃယူႇဢိတ်ႉၼိုင်ႈၵႂႃႈ ၵမ်ႉပိူၼ်ႈဝႃႈ ဢမ်ႇမေႃၶဝ်ႈဢွၵ်ႇပိူၼ်ႈၼႆႁေယဝ်ႉလေႃႇ” “ၸႂ်ႈယဝ်ႉ” သႅင်ၼူၼ်းမႃးၵွင်ႉၶႅၼ်ၶမ်းလၢဝ်သေ “တီႈပုၼ်ႉပိူၼ်ႈလဵင်ႉၶဝ်ႈၽၵ်းဝၢၼ်ၼႃႇၵူၺ်ႉပီႈ” “ၸႂ်ႈႁႃႉ! ၸွင်ႇမီးၼိူဝ်ႉမူၼႄႇ” ႁူၺ်ႇတႃလမ်လိူမ်ႈလူင်မႃးၵမ်းလဵဝ်ယဝ်ႉ “ၸဵမ်မိူဝ်ႈမႃးယူႇတီႈၼႆႈ ပႆႇလႆႈၵိၼ်ၼိူဝ်ႉမူႁေပွၵ်ႈၵူၺ်ႉၼႆႉ” ၵမ်းၼႆႉတႄႉၼင်ႇႁၢင်ႈၶႂ်ႈၵႂႃႇဝႆးလိူဝ်သေပိူၼ်ႈယူႇ။ ၸဝ်ႈပွႆးၵေႃႈ ဢွၼ်ၵၼ်ႁႆႇၵွင်ႁႆႇမွင်းပႂ်ႉႁပ်ႉတွၼ်ႈသေ ၶဝ်ႈမိူဝ်းၼႂ်းဝၢင်းႁိူၼ်း ႁူမ်ႈလူႇႁူမ်ႈတၢၼ်းၵၼ်ၵႂႃႇယဝ်ႉ၊ ၸဝ်ႈပွႆးၶဝ် ဢွၼ်ၵၼ်ၸႃႇၵႃႉလဵင်ႉၶဝ်ႈတမ်းၽၵ်း ၵိၼ်ၶဝ်ႈၵၼ်ၵႂႃႇ၊ ၶမ်းလၢဝ်ၼၼ်ႉတႄႉ မိူဝ်ႈႁၼ်ပိူၼ်ႈမႃးတမ်းၽၵ်းၼႂ်းၽိူၼ်ၼၼ်ႉ ၼႅတ်ႈငွၵ်ႈတူၺ်းၸွမ်းဝၢၼ်ႇၽၵ်းယဝ်ႉ ဢၼ်မၼ်းလႆႈႁၼ်တႄႉ ၽၵ်းၵၢတ်ႇၵူဝ်ႈလႄႈ ၼေႃႇၸေႃးၽဵတ်းလေႃးလုပ်ႇမူ၊ မိူၼ်တေပဵၼ်ၽၵ်းဝၢၼ်ယူႇ ၵူၺ်းၵႃႈ ၼႃႈတႃမၼ်းၼၼ်ႉတႄႉဢမ်ႇသိူဝ်းၸွမ်းလႆႈ လွင်ႈမုင်ႈမွင်း ဢၼ်ဝူၼ်ႉမႃးၸွမ်းတၢင်းၼၼ်ႉ ႁၢႆလၢႆၵႂႃႇၸွမ်းၼေႃႇၸေႃးမူတ်းယဝ်ႉ။ ၼင်ႈႁေတူၺ်းဝၢၼ်ႇၶဝ်ႈမၼ်းယူႇၵူၺ်း ၵိၼ်ၵေႃႈဢမ်ႇၵိၼ်၊ သႅင်ၼူၼ်းၵေႃႈ ၸေႃႉဢဝ်လုပ်ႇၼၼ်ႉသႂ်ႇပၼ်ၼႂ်းဝၢၼ်ႇၶမ်းလၢဝ်ၵႂႃႇ “ၸိုင်ပီႈလၢတ်ႈဝႃႈၶႂ်ႈၵိၼ်ၼႃႇၼႆ ပဵၼ်သင်လႄႈဢမ်ႇၵိၼ်လႃႇ” ဢမ်ႇလၢတ်ႈသင်သေ လုၵ်ႉၵႂႃႇပႅတ်ႈၵမ်းလဵဝ်၊ ၶမ်းလၢဝ်ၼၼ်ႉၵေႃႈ လဵပ်ႈပၼ်ႇၵႂႃႇတၢင်းလင်ႁိူၼ်းၼၼ်ႉယဝ်ႉ ၼင်ႈဢေႃႉယူႇႁင်းမၼ်း ၼင်ႇၶၢၼ်ၸႂ်ၶၢၼ်ၶေႃးတေႉယူႇ ယၢမ်းၼၼ်ႉ ၸင်ႇသမ်ႉမီးၵူၼ်းယိုၼ်ႈၵွၵ်းၼမ်ႉမႃးပၼ်မၼ်းၵႂႃႇ မၼ်းၵေႃႈမႃးပုၼ်ႈပၢၵ်ႇမၼ်းသေ “ၸူမ်းယဝ်ႉ” “ပဵၼ်သင်ၵႂႃႇလႃႇ..ဢမ်ႇယူႇလီႁႃႉ!!” မေႃယႃၵေႃႈ မႃးယူႇႁိမ်းမၼ်းသေ ထွင်ႇၾႆးပၼ်ယူႇ။ “ပီႈမေႃ..ၸွႆႈၶႃႈလုၵ်ႉဢိတ်ႉၼိုင်ႈ” “ဢမ်ႇယူႇလီႁမ်ႉတေမႃးႁဵတ်းသင်လႃႇ..” “ထၢၼ်ႇဝႃႈၶႃႈၶႂ်ႈမႃးၼႃႇယဝ်ႉ မိူဝ်ႈၵႆႈတႄႉဢမ်ႇပဵၼ်ၼင်ႇၵဝ်ႇ ၵူၺ်းၵႃႈ ငိၼ်းသႅဝ်ၼေႃႇယဝ်ႉၵေႃႈ ၸင်ႇလႆႈပဵၼ်ၸိူင်ႉၼႆၼၼ်ႉယိုင်” “ဢမ်ႇမႅၼ်ႈတင်းၼေႃႇႁႃႉ..” ၶမ်းလၢဝ်ၵေႃႈ ငွၵ်းႁူဝ်ၼႄၵႂႃႇ၊ မေႃယႃၵေႃႈ တေဢွၼ်ဢဝ်ၶဝ်ႈမိူဝ်းၼႂ်းႁိူၼ်းလူင်သမ်ႉ ၵူၼ်းၼမ်ၼႃႇလႄႈ လႆႈဢွၼ်ၶဝ်ႈၵႂႃႇတၢင်းၽၵ်းတူလင် တီႈၼႂ်းႁွင်ႈၼွၼ်းမၼ်းၼၼ်ႉသေ ပၼ်ႁႂ်ႈၶမ်းလၢဝ်လိုဝ်ႈႁိူဝ်ႉၵႂႃႇယဝ်ႉ ႁႃယႃမႃးပၼ်မၼ်းယူႇ ၵူၺ်းၵႃႈ ဢမ်ႇပႆႇၸၢင်ႈပၼ်ၵိၼ်ယႃလႆႈ ပေႃးပႆႇလႆႈၵိၼ်ၶဝ်ႈၼႆလႄႈ “ၵိၼ်ၶဝ်ႈယဝ်ႉႁႃႉ!” “ပႆႇလႆႈၵိၼ်” “ၽၵ်းၵၢတ်ႇၸွင်ႇၵိၼ်လႆႈ” ၶမ်းလၢဝ်ၶွၼ်းႁူဝ်ၼႄသေ “ဢိမ်ႇၼႃႇယဝ်ႉ” တင်းမီႇၼႃႈၸူး၊ မေႃယႃၵေႃႈ ဢမ်ႇလၢတ်ႈသင်သေ ဢွၵ်ႇႁွင်ႈၵႂႃႇယဝ်ႉယူႇဢမ်ႇႁိုင် မေႃယႃယိပ်းတင်းဝၢၼ်ႇၶဝ်ႈလႄႈၽၵ်းသေ သႅင်ၼူၼ်းသမ်ႉ ယိပ်းတင်းၵွၵ်းၼမ်ႉမႃးၸွမ်းယူႇ။ “ပီႈဢမ်ႇပဵၼ်သင်ၸွင်ႇၸႂ်ႈ ငိၼ်းမေႃယႃဝႃႈပီႈဢမ်ႇပေႃးလီၼႆ” “ဢိုမ်ႈ!” တွင်ႉၵေႃႈႁွင်ႉမႃးယဝ်ႉ မေႃယႃ ဢဝ်တင်းၶဝ်ႈတင်းၽၵ်း မႃးတမ်းဝႆႉတီႈႁိမ်းၽိူၼ်ဢွၼ်ႇၼႂ်းႁွင်ႈၼၼ်ႉလႄႈ “ၵိၼ်ၶဝ်ႈသေ ၵိၼ်ယႃ လိုဝ်ႈႁိူဝ်ႉလႄႈၼႃႈ ႁဝ်းတေၵႂႃႇၸွႆႈပိူၼ်ႈတၢင်းၼွၵ်ႈၵွၼ်ႇ” ၽၵ်းဢၼ်မေႃယႃႁႃမႃးပၼ်ၼၼ်ႉတႄႉ ပဵၼ်ၼမ်ႉၽၵ်းၼိူဝ်ႉလွင်းၼၼ်ႉယဝ်ႉ၊ သမ်ႉဝႃႈၼမ်ႉၽၵ်းမၼ်းဢမ်ႇဢုၼ်ႇသေတႃႉ မိူဝ်ႈႁၼ်ၼိူဝ်ႉလွင်း ဢၼ်ၵိင်ႈယူႇၼႂ်းဝၢၼ်ႈၼၼ်ႉၼႆၵေႃႈ မၢၵ်ႇတႃလိူမ်ႈလိူၵ်ႇ ဢဝ်ၸေႃႉတၵ်းၵိၼ်သႂ်ႇသူပ်းဝႆးၼႃႇဢမ်ႇတၼ်းႁူႉ ၵမ်ႉၵေႃႈမူတ်းၵႂႃႇယဝ်ႉ၊ သႅင်ၼူၼ်းၵေႃႈ ၽဵဝ်ႈၽိူၼ်ၶဝ်ႈပၼ်မၼ်းသေ “ပီႈၸွင်ႇၶႂ်ႈၵႂႃႇတူၺ်းပိူၼ်ႈၵႃႈၸၢတ်ႈတၢင်းၼွၵ်ႈၼၼ်ႉႁႃႉ ” “ဢမ်ႇၵႂႃႇယဝ်ႉ ႁူဝ်ၶႆႈၼႃႇ ၵိၼ်ယႃယဝ်ႉၵေႃႈ တေၼွၼ်းပႂ်ႉဝႆႉယူႇတီႈၼႆႈၵူၺ်းယဝ်ႉၼႃႈ” “ၵမ်ႉပေႃးတေမိူဝ်းၶႃႈၸင်ႇမႃးႁွင်ႉၼႃႈ” သႅင်ၼူၼ်းၼၼ်ႉၵေႃႈ ႁိပ်ႈၼႅတ်ႈဢွၵ်ႇၵႂႃႇၵမ်းလဵဝ်ယူႇ။ ၶမ်းလၢဝ် ၵိၼ်ၶဝ်ႈယဝ်ႉ ၼွၼ်းၵႂႃႇၼိူဝ်ၵူႇၼွၼ်းမေႃယႃ ဢၼ်မီးၽႃႈသိူဝ်ႇဝႆႉတႅတ်ႈၼႅတ်ႈလီ ႁူမ်ႈပႃးဢၢႆတူဝ်ႁွမ်ဢုၼ်ႇဢုၼ်ႇၸပ်းယူႇၸွမ်းၽႃႈႁူမ်ႇ၊ သမ်ႉဝႃႈသဵင်လင်ၼႃႇတၢၼ်ႇႁိုဝ်ၵေႃႈ ၶမ်းလၢဝ်တႄႉလႆႈၼွၼ်းလပ်းၵႂႃႇယဝ်ႉ။ ၼႂ်းၶမ်ႈဝၼ်းၽိတ်ႈတေၶဝ်ႈဝႃႇ ၵူၼ်းလၢႆဝၢၼ်ႈၵေႃႈ မႃးၵိုၼ်းၶွၼ်ႈၵၼ်ယူႇတီႈႁိူၼ်းလုင်းႁဵင်ၶဝ် ၵူၼ်းၶၢဝ်ႉၵူၼ်းၼုမ်ႇ ဢွၼ်ၵၼ်ၵႃႈပၼ်ၵွင်ယူႇၼႂ်းၵၢင်တၢင်း ဢိၵ်ႇတင်းသဵင်ၵွင်မွင်းသိူင်း ၵႃႈပဵၼ်ဝူင်းပဵၼ်ဝူင်း ၵူၼ်းမၢဝ်ႇၼုမ်ႇသၢဝ်ၶဝ်ၼႆၵေႃႈ ယူႇပဵၼ်ၵူႈပဵၼ်တွႆးသေၵႃႈၸွမ်းၵၼ်ၵႂႃႇယဝ်ႉ၊ သႅင်ၼူၼ်းလႄႈလႅင်းမိူင်းသႂ်ၵေႃႈ ၵႃႈမူၼ်ႈတွႆးၵၼ်ၵႂႃႇၸွမ်းပိူၼ်ႈယူႇ။ ၽၢႆႇတၢင်းၵူၼ်းထဝ်ႈၵမ်ႈၽွင်ႈၼႆၵေႃႈ ယူႇၼိူဝ်ႁိူၼ်းသေ ထွမ်ႇၸရေးႁေႃးတြႃးၵၼ်ၵႂႃႇ၊ မၢင်ၸိူဝ်းၵေႃႈ ၼင်ႈႁေတူၺ်းၸၢတ်ႈယဝ်ႉႁုၼ်ႉၵျေႃႇၸွမ်းၵၼ်ၵႂႃႇ တွၼ်ႈတႃႇၵူၼ်းဝၢၼ်ႈၶဝ်ၶမ်ႈၼႆႉ ပဵၼ်ၶမ်ႈၶိုၼ်း ဢၼ်သိူဝ်းမူၼ်ႈၵျေႃႇဝႆႉႁင်းၶဝ်တေႉတေႉယဝ်ႉ။ လႅင်းမိူင်းသႂ်လႄႈတင်းသႅင်ၼူၼ်းၼၼ်ႉၵေႃႈ တေႃႈတေၵျေႃႇယူႇမိူၼ်ၵၼ်၊ ၵႃႈပၼ်ႇၵွင်မႃးယဝ်ႉၵေႃႈ ဢွၼ်ၵၼ်မႃးၼင်ႈထွမ်ႇပိူၼ်ႈႁွင်ႉၵႂၢမ်းဝၢၵ်ႇၵၼ်ယူႇတီႈ ၸၢတ်ႈသႅင်းၼၼ်ႉယဝ်ႉ။ ၼင်ႈယူႇႁိမ်းၵၼ်ၵႂႃႇ မိုဝ်းၵတ်းၵတ်းဢွၼ်ႇသႅင်ၼူၼ်း ဢၼ်တမ်းတဝ်ႉၶၢႆႉယူႇၼၼ်ႉ ၵိုင်ႉၵၢင်ႉတုမ်ႉလေႃႇၺႃးသၼ်မိုဝ်းလႅင်းမိူင်းသႂ်သေ သၢႆတႃသွင်ၶႃၶုၼ်ႇယၵ်ႉတုမ်ႉတူၺ်းၸူးၵၼ် မိုဝ်းလႅင်းမိူင်းသႂ်ၼၼ်ႉၵေႃႈ ယိပ်းၵမ်သွတ်ႇၶဝ်ႈၼိဝ်ႉသႅင်ၼူၼ်းၵႂႃႇလွႆးလွႆး၊ မိုဝ်းဢွၼ်ႇသႅင်ၼူၼ်းၵေႃႈ ၵမ်ဝႆႉသမ်ႉပေႃးမၼ်ႈလႄႈ ၸၢတ်ႈသႅင်းၶမ်ႈၶိုၼ်းၼႆႉ ၼင်ႇဝႃႈ ပဵၼ်ၶမ်ႈၶိုၼ်းဢၼ်လီတူၺ်းလိူဝ်ပိူၼ်ႈ သမ်ႉပေႃးလိုမ်းတၢင်းမိူဝ်းႁိူၼ်း ၵႂႃႇယဝ်ႉ။ ယၢမ်းတဵင်ႈၶိုၼ်းလိုၵ်းယဵၼ် ပွႆးၵေႃႈဝၢႆး ၵူၼ်းၵေႃႈႁၢင်ႇႁီႇႁၢင်ႇႁၢႆးၸၢႆးၵၼ်မိူဝ်းၵႂႃႇ ႁင်းၽႂ်ႁင်းမၼ်း။ သႅင်ၼူၼ်းလႄႈလႅင်းမိူင်းသႂ်ၶႃ ဢွၼ်ၵၼ်မႃးပူၵ်းၶမ်းလၢဝ်ယူႇ၊ ၶမ်းလၢဝ်ၼၼ်ႉတႄႉ တင်းတႃၶႂ်ႈမိုၼ်းဢမ်ႇၶႂ်ႈမိုၼ်းသေ လုၵ်ႉပႆၵႂႃႇၸူးၽၵ်းတူဢၼ်ပိၵ်ႉဢိုတ်းယူႇၼၼ်ႉ ဢၢင်ႈတေပိုတ်ႇယူႇ ၵူၺ်းသမ်ႉမီးၵူၼ်းပိုတ်ႇဢွၼ်တၢင်းလႄႈ ႁႅင်းၵူၼ်းပိုတ်ႇၽၢႆႇၼွၵ်ႈၼၼ်ႉ ဢီးပၼ်မၼ်းပေႃးလူမ်ႉၵႂႃႇယဝ်ႉ။ “ၸွင်ႇပဵၼ်သင်ႁိုဝ်!!” မေႃယႃ တူၵ်းၸႂ်သေၵိုင်ႉၵၢင်ႉထၢမ်ၸူး။ “ၸဵပ်း!!” ဢဝ်တႃၼွၼ်းမၼ်းပေႃးပေႇလူင်ၵႂႃႇ။ “မွၵ်ႈၼႆႉၵူၺ်း မၼ်းဢမ်ႇပဵၼ်သင်ၶႃႈပီႈမေႃ ” လႅင်းမိူင်းသႂ်ၵေႃႈ ၸၼ်ဢဝ်ၶႅၼ်ၶမ်းလၢဝ်လုၵ်ႉသေ “ၵႂႃႇလႄႈပီႈႁဝ်းမိူဝ်း” “ဢမ်ႇပဵၼ်သင်ၵေႃႈလီယဝ်ႉ ဢွၼ်ၵၼ်မိူဝ်းလီလီလႄႈၼႃႈ” “ၸူမ်းယဝ်ႉၶႃႈပီႈမေႃ ” လႅင်းမိူင်းသႂ်ၶိုၼ်းလၢတ်ႈတုမ်ႉတွပ်ႇၸူးၵႂႃႇၶိုၼ်း။ ၶဝ်ၵေႃႈဢွၼ်ၵၼ်ပွၵ်ႈမိူဝ်းၵႂႃႇၸွမ်းပိူၼ်ႈလွႆးလွႆး၊ ၶမ်းလၢဝ်တႄႉၵေႃႈ ပေႃးဝႃႈမိူဝ်းၼႆ တိုၼ်းဢမ်ႇၵွင်လင်ၶိုၼ်းသေဢိတ်းယဝ်ႉ ယဵပ်ႇတမ်းယၢင်ႈတိၼ်ၵႂႃႇတၢင်းၼႃႈ ၵူဝ်ဢမ်ႇတၼ်းႁွတ်ႈထိုင်ႁိူၼ်းၵူၺ်းယဝ်ႉ၊ လႅင်းမိူင်းသႂ်လႄႈသႅင်ၼူၼ်းၶႃတႄႉၵေႃႈ ၵူဝ်ၶမ်ႈၶိုၼ်းၼႆႉတေသုတ်းသဵင်ႈၵႂႃႇ၊ ၵူဝ်တေၸဵဝ်းႁွတ်ႈထိုင်ႁိူၼ်းတေႉၼၼ်ႉယဝ်ႉ။ သိုပ်ႇလူၵႂႃႇထႅင်ႈၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-09-14T04:27:06

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8-4/

ၸိုၼ်ႇႁႅင်း တွၼ်ႈသိပ်းႁူၵ်း

တွၼ်ႈသိပ်းႁူၵ်း မေႃသွၼ်လႄႈလုၵ်ႈႁဵၼ်းၶဝ် လႆႈႁူပ်ႉၺႃးၵၼ် ဝၼ်းထူၼ်ႈသွင်ယဝ်ႉၵႂႃႇ ဝၼ်းထူၼ်ႈသၢမ်ထိုင်မႃး ၶမ်းလၢဝ်တင်းလႅင်းမိူင်းသႂ်ၵေႃႈ မိူဝ်ႈဝႃးလႄႈမိူဝ်ႈၼႆႉ ၽႅၼ်ၵၢၼ်ႁဵၼ်းၶႃၼၼ်ႉ လႆႈမီးလွင်ႈလႅၵ်ႈလၢႆႈမႃးယူႇ၊ ဢိင်လူၺ်ႈသွၼ်လိၵ်ႈတႆးမဵဝ်းလဵဝ်လႄႈ သမ်ႉလႆႈသွၼ်ၵႂႃႇတၢင်းဝၼ်းတၢင်းဝၼ်း တင်းၵူၼ်းသွၼ်မၼ်း၊ တင်းလုၵ်ႈႁဵၼ်းမၼ်းၵေႃႈ မိူၼ်ႁၢင်ႈလႅပ်ႈၶၢၼ်ႉၼႃႇၼႆသေ ပွတ်းဝၢႆးဝၼ်းၼၼ်ႉ ၶႃၵေႃႈ လႆႈသွၼ်ပၢႆးၼပ်ႉၵႂႃႇၸွမ်း ယူႇယဝ်ႉ။ လုၵ်ႈႁဵၼ်းလႄႈတင်းမေႃသွၼ် ၵုမ်ႇမိုင်ႉသွၼ်ႁဵၼ်းၵၼ်ၵႂႃႇၵူၺ်း ဢမ်ႇတၼ်းႁူႉသင် သမ်ႉပေႃးထိုင်ၶၢဝ်းယၢမ်းပွၵ်ႈ ယူႇယဝ်ႉ၊ ဝၼ်းမိူဝ်ႈၼႆႉၵေႃႈ လႆႈသုတ်းသဵင်ႈၵႂႃႇထႅင်ႈဝၼ်းၼိုင်ႈယူႇ။ ထိုင်မႃးထႅင်ႈဝၼ်းၼိုင်ႈ ယၢမ်းၵၢင်ၼႂ် ၾူၼ်သိင်းၼႃႇလႄႈ လုၵ်ႈႁဵၼ်းၶဝ် ဢွၼ်ၵၼ်ဢမ်ႇမႃးႁူင်းႁဵၼ်းၼမ်ဝႆႉ၊ မၢင်ၸိူဝ်းယူႇၵႆလႄႈ လႆႈမႃးတူၵ်းလိုၼ်းၵေႃႈမီး။ ၶႂ်ႈဝႃႈ လုၵ်ႈဢွၼ်ႇႁဵၼ်းၶဝ် ၶၢတ်ႇၵႂႃႇမွၵ်ႈ သီႇပုၼ်ႈၼိုင်ႈပုၼ်ႈၼႆႉယူႇ။ တီႈၼႂ်းႁူင်းႁဵၼ်းၼၼ်ႉ သမ်ႉဝႃႈတေပဵၼ်ႁူင်းႁဵၼ်းမႂ်ႇသေတႃႉ ပဵၼ်ႁူင်းႁဵၼ်းဢၼ်ၵိုၵ်းပိုၼ်ႉလိၼ် ဢမ်ႇမီးႁၢၼ်ႉသိူဝ်ႇ မီးၽိူၼ်မႆႉမွင် မီးတင်ႇၼင်ႈမႆႉမွင်ဢွၼ်ႇၵူၺ်းလႄႈ ၽႃမၼ်းၵေႃႈႁႄႉၵင်ႈလူၺ်ႈမႆႉမွင် ဢမ်ႇၸႂ်ႈၽႃသၢၼ် ၵူၺ်းပဵၼ်ၽႃၽၢၵ်ႈသေမႃးၵင်ႈၵူၺ်း၊ မိူဝ်ႈၽွင်းၾူၼ်သိင်းၼၼ်ႉ မၼ်းၵေႃႈလႆႈသိင်းၶဝ်ႈမႃးၼႂ်းႁူင်းႁဵၼ်းပႃးယဝ်ႉ၊ တီႈယူႇလုၵ်ႈႁဵၼ်း ဢၼ်ယူႇၸပ်းၽႃႁူင်းႁဵၼ်းၼၼ်ႉၵေႃႈ သမ်ႉပေႃးလႆႈၶၢႆႉတီႈၵႂႃႇ၊ လိူဝ်သေၾူၼ်သိင်းယဝ်ႉ ၼမ်ႉၾူၼ်လူင် ဢၼ်လႆဢမ်ႇထၢတ်ႇဢမ်ႇဝၢႆးၼၼ်ႉၵေႃႈ ၵွႆႈယူႇႁိုင် ႁွင်ႈၼမ်ႉဢၼ်လႆၸွမ်းႁွင်ႇၸၢႆးၶႃးၼၼ်ႉ ယိုင်ႈသုင်မႃးတိၵ်းတိၵ်းလႄႈ လူၼ်ႉဢိူင်းၶဝ်ႈၵႂႃႇၼႂ်းႁူင်းႁဵၼ်း ပေႃးယမ်းၵႂႃႇမူတ်းယဝ်ႉ၊ ၵူၼ်းၼမ်ၵူၼ်းလၢႆ ဢမ်ႇၸၢင်ႈႁဵတ်းႁိုဝ် ယူႇလႆႈၸိူင်ႉႁိုဝ်ၵေႃႈ ၵႃႈလႆႈယူႇၵႂႃႇၸိူင်ႉၼၼ်ၵူၺ်း။ ဝၢႆးဝၼ်းမႃး ၼႂ်းႁူင်းႁဵၼ်းၼၼ်ႉ ဢမ်ႇၸၢင်ႈယူႇသေဢိတ်းယဝ်ႉလႄႈ တေသိုပ်ႇသွၼ်လိၵ်ႈၼႆၵေႃႈ ဢမ်ႇၸၢင်ႈသွၼ်လႆႈလီလီယဝ်ႉ၊ ၶမ်းလၢဝ်ၶႃလႅင်းမိူင်းသႂ် လႆႈပွႆႇလုၵ်ႈႁဵၼ်းၶဝ်မိူဝ်းၵႂႃႇၸဵမ်ၸဝ်ႉ၊ သင်ၸိူဝ်ႉဝႃႈၾူၼ်တူၵ်းယူႇၸိူင်ႉၼႆတိၵ်းတိၵ်းတႄႉ တႃႇတေမႄးတီႈယူႇတီႈသဝ်း ၼႂ်းႁူင်းႁဵၼ်းၼႆၵေႃႈပဵၼ်ယၢပ်ႇလႄႈ တႃႇလုၵ်ႈႁဵၼ်းပေႃးတေလႆႈသွၼ်လိၵ်ႈလီလီၼၼ်ႉၵေႃႈ ယၢပ်ႇယူႇမိူၼ်ၵၼ်ၼႆသေ ပေႃးၾူၼ်တူၵ်းယူႇတႄႉၵေႃႈ ဢမ်ႇပၼ်ႁႂ်ႈလုၵ်ႈႁဵၼ်းမႃးႁူင်းႁဵၼ်းယဝ်ႉ လၢတ်ႈသင်ႇပၼ်လုၵ်ႈႁဵၼ်းၶႃၵႂႃႇယူႇ။ မိူဝ်ႈၾူၼ်တူၵ်းၸိူင်ႉၼႆ မႆႈၸႂ်လုၵ်ႈႁဵၼ်းၵေႃႈၸႂ်ႈ မေႃသွၼ်မၼ်းၵေႃႈ သမ်ႉၶၢၼ်ႉဢွၵ်ႇႁိူၼ်းၵေႃႈပႃး ၸင်ႇလႆႈပိၵ်ႉႁူင်းႁဵၼ်းၵႂႃႇၸူဝ်ႈၶၢဝ်းၼႆၼၼ်ႉၼႃႇ။ လုၵ်ႈဢွၼ်ႇၶဝ်ၵေႃႈ မိူဝ်ႈလႆႈပွၵ်ႈမိူဝ်းၸဝ်ႉၸိူင်ႉၼၼ် ၵမ်ႈၽွင်ႈၵေႃႈၸူမ်းၸူမ်းသိူဝ်းသိူဝ်း သမ်ႉပေႃးၶႂ်ႈႁႂ်ႈၾူၼ်တူၵ်းႁေလိူၼ်ယဝ်ႉ။ လုၵ်ႉတီႈဝၢၼ်ႈဢုင် မိူဝ်းၵႂႃႇတၢင်းဝၢၼ်ႈၶၢႆးမူဝ်ၼၼ်ႉ တေလႆႈလတ်းၶၢမ်ႈၶူဝ်ၼမ်ႉမႄႈၼိုင်ႈ ႁိမ်းဝၢၼ်ႈဢုင်ၼၼ်ႉယူႇ။ ၵူၺ်းၵႃႈ ၶူဝ်တီႈၼၼ်ႈသမ်ႉလႆႈၵွႆဝႆႉ ဢမ်ႇပႆႇလႆႈမႄး၊ ၵူႈပွၵ်ႈတႄႉပေႃးလူင်းႁူင်းႁဵၼ်းမိူဝ်းၼႆ ပေႃႈမႄႈၶဝ် တေမႃးႁပ်ႉယဝ်ႉ၊ ၵူၺ်းၵႃႈ ပွၵ်ႈၼႆႉ ၶဝ်သမ်ႉဢွၼ်ၵၼ်မိူဝ်းႁင်းၵူၺ်းလႄႈ ဢမ်ႇမီးၵူၼ်းလူင်ၸွမ်းမိူဝ်းသေၵေႃႉ တႃႇတေၶၢမ်ႈၼမ်ႉၼၼ်ႉၵေႃႈ သမ်ႉဢမ်ႇမီးၽႂ်ဢွၼ်၊ ၸွမ်းၼင်ႇဢၼ်ယၢမ်ႈၶၢမ်ႈမႃးတႃႇသေႇၼၼ်ႉ လႆႈဢွၼ်ၵၼ် လတ်းၶၢမ်ႈၵႂႃႇၸွမ်းၵၼ်လွႆးလွႆး ၵူၺ်းၵႃႈ မိူဝ်ႈၼႆႉၾူၼ်တူၵ်းႁႅင်းလႄႈ ၼမ်ႉၵေႃႈၶိုၼ်ႈသုင်ႁႅင်းဝႆႉယဝ်ႉ။ ၸၢႆးဢွၼ်ႇၵေႃႉၼိုင်ႈ လႆႈၶၢမ်ႈၵႂႃႇဢွၼ်တၢင်းပိူၼ်ႈသေ မိူဝ်ႈႁွတ်ႈထိုင်ၼႂ်းၵၢင်ၼမ်ႉၼၼ်ႉ ၼမ်ႉၵေႃႈသမ်ႉပေႃးပဵင်းၶေႃးမၼ်းၵႂႃႇယဝ်ႉ မိူဝ်ႈမၼ်းတိုၵ်ႉဝိၼ်ႇဝၢႆႇ ႁွင်ႉလၢတ်ႈၵူၼ်းတၢင်းလင်ၶဝ်ၵႂႃႇ “ၼမ်ႉလိုၵ်ႉၼႃႇဢိူဝ်ႈ!” ၼႆၵူၺ်း ႁႅင်းၼမ်ႉသမ်ႉပေႃးၽတ်ႉထွင်းမၼ်းလႆလွင်ႈလူင်းၵႂႃႇယူႇ။ ၸိူဝ်းပဵၼ်လုၵ်ႈဢွၼ်ႇ ယူႇပႃႈလင်သေႁၼ်ၼင်ႇၼၼ် ၵမ်ႈၽွင်ႈၵေႃႈႁွင်ႉၸွမ်း၊ ၵမ်ႈၽွင်ႈၵေႃႈႁွင်ႉႁႆႈ ၵမ်ႈၽွင်ႈၵေႃႈႁႂ်ႈၵၼ်မႃးလၢတ်ႈၼႄမေႃသွၼ်ယူႇ။ ၽွင်းၶမ်းလၢဝ်လႄႈလႅင်းမိူင်းသႂ် တေဢွၼ်ၵၼ်ပွၵ်ႈမိူဝ်းႁိူၼ်းၵႂႃႇၼၼ်ႉ ၸင်ႇမီးလုၵ်ႈႁဵၼ်းၵေႃႉၼိုင်ႈ မႃးႁွင်ႉၶႃတၢင်းၼႃႈႁူင်းႁဵၼ်း “မေႃသွၼ်!!..ဢၢႆႈၸွမ်လွင်ႈၼမ်ႉ” တင်းသဵင်ႁႅင်ႈသဵင်ႁႅပ်ႇသေ သမ်ႉဢမ်ႇပေႃးငိၼ်းၶေႃႈမၼ်းလီလႄႈ ၶမ်းလၢဝ်လႆႈမႄးထၢမ်ၶိုၼ်း။ “ပဵၼ်ႁင်ၵေႃ!!” “ဢၢႆႈၸွမ်လွင်ႈၼမ်ႉဢေႃႈ!!” ၶမ်းလၢဝ်ၼၼ်ႉၵေႃႈ သမ်ႉပေႃးဢဝ်ထူင်မၼ်းတူၵ်းၵႂႃႇသေယဝ်ႉ ၼႅတ်ႈဢႅၼ်ႇလႅၼ်ႈၵႂႃႇၸွမ်းလုၵ်ႈဢွၼ်ႇၵေႃႉၼၼ်ႉၵမ်းလဵဝ်ယူႇ၊ လႅင်းမိူင်းသႂ်ၵေႃႈ ၼႅတ်ႈလမ်းၵႂႃႇၸွမ်းယဝ်ႉ။ တီႈၶူဝ်ၼၼ်ႉ ဢမ်ႇပေႃးၵႆႁူင်းႁဵၼ်းၵႃႈႁိုဝ် ပေႃးလႅၼ်ႈဢဝ်ၵေႃႈ တေမီးယူႇမွၵ်ႈ 7 မိၼိတ်ႉၼႆႉၵူၺ်း ယူႇယဝ်ႉ။ ၶမ်းလၢဝ် ႁွတ်ႈထိုင်ၵႂႃႇတီႈၼၼ်ႈၵေႃႈ ၸင်ႇတေႁူႉတူဝ်ဝႃႈ မၼ်းၼၼ်ႉ ဢမ်ႇမေႃလုၺ်းၼမ်ႉၼႆလႄႈ ဢမ်ႇၸၢင်ႈႁဵတ်းႁိုဝ် ၵႃႈလႆႈႁႂ်ႈလႅင်းမိူင်းသႂ်ၵေႃႉလူင်းယဝ်ႉ။ ပွတ်းတီႈၶၢမ်ႈၶူဝ်ၼၼ်ႉတႄႉ ၼမ်ႉဢမ်ႇပေႃးလိုၵ်ႉၵႃႈႁိုဝ် ၵူၺ်းၵႃႈလုၵ်ႈဢွၼ်ႇတႄႉ တေထူမ်ႈႁူဝ်ၶဝ်ယူႇ၊ ၼမ်ႉသမ်ႉၶႂ်ႈႁႅင်းဝႆႉၼၼ်ႉယဝ်ႉ၊ ပွတ်းၽၢႆႇတၢင်းတႂ်ႈမၼ်းၼၼ်ႉတႄႉ မၢင်တီႈၵေႃႈလိုၵ်ႉဝႆႉၵျႃႉၵျႃႉၼင်ႇၵဝ်ႇ။ ၶမ်းလၢဝ်ၵေႃႈ သမ်ႉဝႃႈဢမ်ႇမေႃလုၺ်းၼမ်ႉသေတႃႉ မၼ်းၼၼ်ႉတႄႉၵေႃႈ ၶတ်းၸႂ်ဢႅၼ်ႇလႅၼ်ႈၵႂႃႇၸွမ်းၽင်ႇႁွင်ႈၼမ်ႉၼၼ်ႉတိၵ်းတိၵ်းယူႇ။ မၢင်တီႈဢမ်ႇၸၢင်ႈၵႂႃႇ ပဵၼ်မၢၵ်ႇႁိၼ်မၢၵ်ႇၽႃၼႆၵေႃႈ ၶတ်းၸႂ်ၵွပ်ႈၸွမ်းၵႂႃႇ တိၼ်ပေႃးသၼ်ႇတိုၼ်းတိုၼ်းယဝ်ႉ ၵွပ်ႈမၼ်းမိုၼ်ႈၼႃႇ ၵူဝ်ပလၢတ်ႈတူၵ်းၼမ်ႉၵေႃႈပႃး။ တင်းသဵင်ၾူၼ်သဵင်ၼမ်ႉၼၼ်ႉႁေ သမ်ႉဝႃႈမၼ်းၶတ်းၸႂ်ႁွင်ႉယူႇသေတႃႉၵေႃႈ ဢမ်ႇမီးၽႂ်တွပ်ႇမၼ်းၶိုၼ်းလႄႈ ၽႂ်ၵေႃႈလႅပ်ႈတေဢမ်ႇငိၼ်းသဵင်မၼ်းမိူၼ်ၵၼ်။ မၼ်းၵေႃႈ ၵႃႈဢမ်ႇႁၼ်ၽႂ်ႁေၼၼ်ႉ ပႆလူင်လူင်းၵႂႃႇတိၵ်းတိၵ်းယူႇ သမ်ႉပေႃးဢမ်ႇတၼ်းႁူႉတၼ်းႁၼ်သင် ႁွတ်ႈၵႂႃႇတီႈႁူဝ်တၢတ်ႇ ဢၼ်ပဵၼ်လၢၼ်းၽႃယၢဝ်းယူႇမွၵ်ႈ သွင်ၸူဝ်ႈၵူၼ်းၼႆႉ ၼမ်ႉၵေႃႈလႅပ်ႈတေၶႂ်ႈလိုၵ်ႉဝႆႉ။ လုၵ်ႉတီႈၼၼ်ႈ မုင်ႈႁၼ်ၵႂႃႇၶူဝ်ၶၢမ်ႈၼမ်ႉ မိူဝ်းတၢင်းဝၢၼ်ႈၶုမ်ႇၼၼ်ႉယဝ်ႉ။ ၽွင်းၼၼ်ႉသမ်ႉ လႆႈႁၼ်ၵူၼ်းတႆႇၶိုၼ်ႈၶူဝ်မႃးသေ မၼ်းၵေႃႈသႅၼ်ႇႁွင်ႉၸူး “ႁိူၺ်ႉ!! ႁိူၺ်ႉ!!!” သမ်ႉဝႃႈႁွင်ႉလင်တၢၼ်ႇႁိုဝ်ၵေႃႈ ဢမ်ႇႁၼ်ဝႃႈတေလႆႈငိၼ်းသဵင်တုမ်ႉတွပ်ႇၶိုၼ်း ၵွပ်ႈပိူဝ်ႈသဵင်ၼမ်ႉလင်ႁႅင်းၼႃႇ။ မၼ်းၵေႃႈ ၵူဝ်ဢမ်ႇတၼ်းၶိုတ်းလႄႈ တင်းႁိပ်ႈတင်းႁွင်ႉလူင်ၵႂႃႇ သမ်ႉပေႃးပလၢတ်ႈသလုတ်ႈတူၵ်းတၢတ်ႇၸူမ်လူင်းၵႂႃႇၼႂ်းၼမ်ႉၼၼ်ႉယဝ်ႉ။ ၽၢႆႇတၢင်းလႅင်းမိူင်းသႂ်ၼၼ်ႉၵေႃႈ ၽွင်းတိုၵ်ႉၸွမ်းႁႃၸၢႆးၸွမ်လွင်ႈၼမ်ႉယူႇၼၼ်ႉ ၵေႃႉပဵၼ်ၸၢႆးၸွမ်ၵေႃႈ ပႆၶိုၼ်ႈၸွမ်းၽင်ႇၽၢႆႇပုၼ်ႉၼမ်ႉသေမႃးႁႃၶဝ်ၶိုၼ်းယဝ်ႉ။ သမ်ႉဝႃႈႁႅင်းၼမ်ႉထွင်းမၼ်းလူင်းႁႅင်းသေတႃႉ မၼ်းၵေႃႈ ၶတ်းၸႂ်လူၺ်းၶၢမ်ႈၽင်ႇၵႂႃႇ ႁႂ်ႈပေႃးပူၼ်ႉလႆႈသေ ၶိုၼ်းၵႂႃႇယူႇၽၢႆႇပုၼ်ႉၽင်ႇ ဢၼ်မုင်ႈႁၼ်ဢူၺ်းၵေႃႉမၼ်း ပႂ်ႉပေႃးသႅမ်းယူႇလႄႈ “ႁိူၺ်ႉ!! ၵဝ်မီးတီႈၼႆႈဢိူဝ်ႈ!” လုၵ်ႈဢွၼ်ႇၶဝ် ႁူမ်ႈပႃးလႅင်းမိူင်းသႂ် လႆႈႁၼ်ၼင်ႇၼၼ်ၵေႃႈ ဢွၼ်ၵၼ်ၸူမ်းသိူဝ်းမႃးၸွမ်းၵၼ် ယူႇယဝ်ႉ။ လုၵ်ႈဢွၼ်ႇၸိူဝ်းမေႃလုၺ်းၼမ်ႉၼႆၵေႃႈ ၵမ်ႈၽွင်ႈၵေႃႈလုၺ်းၶၢမ်ႈၵႂႃႇယဝ်ႉ၊ ၸိူဝ်းၵေႃႉလဵၵ်ႉႁႅင်းၼႃႇၼၼ်ႉ လႅင်းမိူင်းသႂ်ၵေႃႈ တဵင်ႇၶေႃးမၼ်းဢဝ်ၶၢမ်ႈၵႂႃႇ ပႂ်ႉတူၺ်းၶဝ်မိူဝ်းတေႃႇပေႃးပူၼ်ႉသၢႆတႃယူႇယဝ်ႉ။ တၢင်းမိူဝ်းဝၢၼ်ႈၶၢႆးမူဝ်ၼၼ်ႉ တေမီးတၢင်းၼမ်ႉ လႄႈ တၢင်းလွႆယဝ်ႉ၊ ပေႃးၶၢဝ်းႁိုဝ်ႉၶၢဝ်းၾူၼ်ၼႆ ၶဝ်ၵေႃႈ တေဢမ်ႇၵႂႃႇတၢင်းၼမ်ႉ တေဢွၼ်ၵၼ်ၵႂႃႇတၢင်းလွႆ။ သမ်ႉဝႃႈၼမ်ႉဢမ်ႇလိုၵ်ႉသေတႃႉ လႅင်းမိူင်းသႂ်ၵေႃႈၸွမ်းလူၺ်ႈလွင်ႈမႆႈၸႂ်သေ ဢွၼ်ဢဝ်လုၵ်ႈဢွၼ်ႇၶဝ် ၶီႇၶေႃးမၼ်းၶၢမ်ႈၵႂႃႇၵမ်းၵေႃႉၵမ်းၵေႃႉ မၢင်ၵေႃႉမေႃလုၺ်းၼမ်ႉၵေႃႈ ပၼ်ၶဝ်လူၺ်းၶၢမ်ႈၵႂႃႇသေ သူင်ႇၶဝ်မိူဝ်းၵႂႃႇတေႃႇပေႃးပူၼ်ႉၼမ်ႉမူတ်းယူႇ။ ၼမ်ႉႁႅင်းၼႃႇၸိူင်ႉၼႆ တွၼ်ႈတႃႇတေမိူဝ်းၸွမ်းသဵၼ်ႈတၢင်းၼမ်ႉၼၼ်ႉ ဢမ်ႇပေႃးလွတ်ႈၽေးလႄႈ လႅင်းမိူင်းသႂ်ၵေႃႈ ႁႂ်ႈၶဝ်ၶိုၼ်ႈမိူဝ်းၵႂႃႇၸွမ်းတၢင်းလွႆဢဝ်ယူႇယဝ်ႉ။ မိူဝ်ႈလုၵ်ႈဢွၼ်ႇၶဝ်ပွၵ်ႈမိူဝ်း မၼ်းၸင်ႇတေႁူႉဝႃႈ ၶမ်းလၢဝ်ၼၼ်ႉ ဢမ်ႇမီးတီႈၼၼ်ႈ ၼင်ႇဢၼ်မၼ်းတွင်းလႆႈ ႁၼ်ၶမ်းလၢဝ်လူင်းၸွမ်းႁွင်ႈၼမ်ႉၼႆလႄႈ မၼ်းၵေႃႈၼႅတ်ႈလႅၼ်ႈၸွမ်းၶႆႈၵႂႃႇယူႇ။ မိူဝ်ႈႁွတ်ႈထိုင်တီႈတၢတ်ႇ ၽၢႆႇတႂ်ႈတၢတ်ႇႁိမ်းႁွင်ႈၼမ်ႉၼၼ်ႉၵေႃႈ လႆႈႁၼ်ၶမ်းလၢဝ်ၼွၼ်းယူႇလႄႈ ၽူႈၸၢႆးၵေႃႉၼိုင်ႈၵူမ်ႈသႂ်ႇၼႃႈၶမ်းလၢဝ်ယူႇသေ ပဵၼ်ႁၢင်ႈဢၼ်ႁၼ်ယဝ်ႉ ဢမ်ႇထုၵ်ႇတႃၵႃႈႁိုဝ် “ၼေႈၼေႈ..ႁိုၺ်ႉ!!..ႁဵတ်းႁင်ၼၼ်ႉ!” တင်းႁွင်ႉတင်းပလၢတ်ႈတူၵ်းၼမ်ႉၵႂႃႇ မႅၼ်ႈၽွင်းသီႇသူပ်းၵူၼ်းၵေႃႉၼၼ်ႉ ပဝ်ႇသႂ်ႇသူပ်းၶမ်းလၢဝ်ၵႂႃႇယဝ်ႉ ၶမ်းလၢဝ်ၵေႃႈ ၵႅၼ်ႉၼမ်ႉဢွၵ်ႇမႃးသေ လႅင်းမိူင်းသႂ်ၵေႃႈ ၵၢၼ်းလူင်ၶိုၼ်ႈၽင်ႇၼမ်ႉမႃးၶိုၼ်းယူႇ။ “ႁိူၺ်ႉ!! ယူဝ်ဝႃႈပဵၼ်ၽႂ်” လႅင်းမိူင်းသႂ်လၢတ်ႈ။ “မေႃယႃ တၼ်းမႃးမိူဝ်ႈလႂ်” ၶမ်းလၢဝ်ဢၼ်တိုၵ်ႉႁူႉတူဝ်မႃးၼၼ်ႉထၢမ်ၸူး ယူႇယဝ်ႉ။ “မႃးမိူဝ်ႈသူတူၵ်းလူင်းၵႂႃႇၼႂ်းၼမ်ႉၼၼ်ႉယဝ်ႉ!!” “ယူဝ်ဝႃႈတေဢမ်ႇလွတ်ႈယဝ်ႉ ဢၼ်ႁၼ်မိူဝ်ႈၵႆႈၼၼ်ႉ ပဵၼ်မေႃယႃႁႃႉ” “ဢိုမ်ႈ!! မိူၼ်ငိၼ်းသဵင်ၵူၼ်းဝႆႉလႄႈ မုင်ႈမႃးၵေႃႈလႆႈႁၼ်သူပလၢတ်ႈတူၵ်းလူင်းၼမ်ႉၼၼ်ႉယိုင်” ၶမ်းလၢဝ်ဝၢႆႇတူၺ်းလႅင်းမိူင်းသႂ်သေ “လုၵ်ႈဢွၼ်ႇၶဝ်လူး!!” “ဢဝ်ၶၢမ်ႈၼမ်ႉမိူဝ်းယဝ်ႉ..” ယၵ်ႉတူၺ်းၼႃႈၶမ်းလၢဝ်သေ “ႁူႉယူႇဢမ်ႇမေႃလုၺ်းၼမ်ႉ ပဵၼ်သင်လႄႈမႃးႁင်းၵူၺ်းၸိူင်ႉၼႆ သင်ဢမ်ႇမီးပီႈမေႃမႃးၸွႆႈၶိုတ်း တေပဵၼ်ႁိုဝ်မႃးၼႆ ဢမ်ႇၶႂ်ႈဝူၼ်ႉယဝ်ႉ” တင်းလၢတ်ႈတင်းၸႂ်လမ်ပႃးယူႇ။ ၶဝ်သၢမ်ၵေႃႉၵေႃႈ ဢွၼ်ၵၼ်ပႆႁူမ်ႈၸွင်ႈလူင်ႇလဵဝ်ၵၼ်မိူဝ်းၵႂႃႇလွႆးလွႆး။ ပေႃးဝႃႈၾူၼ်မႃးၸိူင်ႉၼႆ သဵၼ်ႈတၢင်းၼႆႉႁုတိုၼ်းမိုၼ်ႈလႄႈ လႅင်းမိူင်းသႂ်ပလၢတ်ႉလူမ်ႉၵႂႃႇ ၶုၼ်ႇဝၵ်ႉတၢဝ်းႁၢဝ်ႉဢဝ်ၶႅၼ်သိူဝ်ႈၶမ်းလၢဝ် သမ်ႉပေႃးသိၵ်ႇသေ ၶမ်းလၢဝ်ဢမ်ႇတၼ်းလႆႈသတိၼၼ်ႉၵေႃႈ လႆႈပလၢတ်ႈလူမ်ႉၵႂႃႇၸွမ်း ၸင်ႇသမ်ႉၶုၼ်ႇတၢဝ်းဢဝ်ၶႅၼ်မေႃယႃ ၶဝ်ၵေႃႈပလၢတ်ႈလူမ်ႉထူၵၼ်လူင်ၵႂႃႇတင်းသၢမ်ၵေႃႉ ဢိူၵ်ႇၵူမ်ႇဢိူၵ်ႇဢုင်လူင်မိူဝ်းယူႇယဝ်ႉ၊ ၽိူဝ်လိူဝ်မီးၸွင်ႈလူင်ႇလဵဝ်ၵူၺ်းၼၼ်ႉၵေႃႈ သမ်ႉမႃးၵွႆထႅင်ႈႁေ ပၼ်ႁႂ်ႈၶဝ်ပေႃးလႆႈတၢၵ်ႇၾူၼ်မိူဝ်းၵႂႃႇယူႇ။ ၶမ်းလၢဝ်ၼၼ်ႉတႄႉ ဢမ်ႇႁၢၼ်ႉၸႂ် လႅင်းမိူင်းသႂ်တေႉတေႉ ဢၼ်ႁဵတ်းႁႂ်ႈမၼ်းလႆႈလူမ်ႉၸိူင်ႉၼၼ် လႅၼ်ႈလမ်းလူၺ်းၵၼ်လူင်မိူဝ်းၵႂႃႇ ႁွတ်ႈထိုင်ႁိူၼ်းမိူဝ်ႈလႂ်ပေႃးဢမ်ႇတၼ်းႁူႉယဝ်ႉ။ ၾူၼ်လူင်ၼၼ်ႉၵေႃႈ တူၵ်းပၼ်တၢင်းဝၼ်းတၢင်းၶိုၼ်း သမ်ႉပေႃးဢမ်ႇႁိူတ်ႇလႆႈႁေပွၵ်ႈ၊ သမ်ႉဝႃႈၾူၼ်ႁိူတ်ႇၵေႃႈ မွၵ်ႇၵုမ်ႈၼမ်ႉၼၢႆးယင်းတိုၵ်ႉမိုတ်းသိင်ႇတၼ်ဝႆႉယူႇ လုၵ်ႈလႅတ်ႇဢၼ်ဝႃႈၼၼ်ႉ ဢမ်ႇႁၼ်လႆႈယဝ်ႉၽွင်းၼၼ်ႉ။ ၶူဝ်းၼုင်ႈၶူဝ်းဝႆၵေႃႈ တၢၵ်ႇဝႆႉႁိုင်ဢၢႆသႃးပေႃးဢွၵ်ႇ ဢမ်ႇၸၢင်ႈႁဵတ်းႁိုဝ် ၵႃႈလႆႈဢဝ်ယၢင်ႈႁၢင်းၾႆးၵႂႃႇ တႃႇၼုင်ႈသုပ်းသႂ်ႇႁႂ်ႈပေႃးဢုၼ်ႇလီၼုင်ႈလီမႃးၼၼ်ႉ ဢၢႆၵႂၼ်းၾႆးၸပ်းၵေႃႈ ၶႅၼ်းလိူဝ်ဢၢႆသႃးမဵၼ်ယူႇၼၼ်ႉၼႃႇ။ ၶမ်းလၢဝ်ဢမ်ႇယၢမ်ႈမႃးႁဵတ်းၸိူင်ႉၼႆၵေႃႈ ဢမ်ႇဝႄႈလွတ်ႈလႆႈယဝ်ႉလူး ပေႃးဢမ်ႇႁဵတ်းၵေႃႈ ဢမ်ႇမီးၶူဝ်းၼုင်ႈယဝ်ႉလႄႈ မၼ်းလႄႈတင်းလႅင်းမိူင်းသႂ်ၼၼ်ႉ ဢွၼ်ၵၼ်ဢဝ်သိူဝ်ႈဢဝ်ၶူဝ်းၶႃ မႃးၼင်ႈႁၢင်းၾႆးၵၼ်ယူႇတီႈၽီးၾႆးၼၼ်ႈၵႂႃႇ “လၢႆဝၼ်းယဝ်ႉၼႆႉ ၾူၼ်ၼႆႉၵေႃႈဢမ်ႇႁိူတ်ႇႁေပွၵ်ႈ!” ၶမ်းလၢဝ်ထၢမ်ၸူးလႅင်းမိူင်းသႂ်။ “မီးၵႂႃႇသိပ်းဝၼ်းမိူဝ်ႈၼႆႉယဝ်ႉ..” “ပေႃးတၼ်းမီးၵႂႃႇမွၵ်ႈၼၼ်ႉယဝ်ႉႁႃႉ!!” “ၼၼ်ႉယဝ်ႉၾူၼ်တူၵ်းႁဵတ်းၼႆတိၵ်းတိၵ်း မိူဝ်ႈလႂ်လုၵ်ႈဢွၼ်ႇၶဝ် တေၸၢင်ႈလႆႈႁဵၼ်းလိၵ်ႈၵၼ်လီလီလႃႇၼႆႉ” “ၾူၼ်တူၵ်းမိူၼ်ၼႆ သမ်ႉဝႃႈႁူင်းႁဵၼ်းပိုတ်ႇၵေႃႈ ဢမ်ႇၸၢင်ႈသွၼ်လီလီၼင်ႇၵဝ်ႇ ၾူၼ်ထိပ်ႇပၼ်ပေႃးတၢၼ်ႇၼၼ်ႉ ႁဵတ်းႁႂ်ႈၶဝ်ဢမ်ႇယူႇလီထႅင်ႈၵူၺ်းဢိူဝ်ႈ ယူႇႁိူၼ်းၼၼ်ႉလီလိူဝ်ပိူၼ်ႈယဝ်ႉ” “ပီႈမႆႈၸႂ်လုၵ်ႈဢွၼ်ႇႁႃႉပီႈၶၢၼ်ႉဢွၵ်ႇႁိူၼ်းတေႉလႃႇ” ဢၢႆၶႅမ်ႈၶူဝ်းလႆႈၺိၼ်းၼႂ်းၶူႈၼင်မႃးသေ ၾႆးၵေႃႈလုၵ်ႉမႆႈမႃးတီႈသိူဝ်ႈၶမ်းလၢဝ်ၼၼ်ႉယဝ်ႉလႄႈ ဢဝ်မၼ်းတူၵ်းၸႂ်ယဝ်ႉ ဝိုတ်ႉသိူဝ်ႈမၼ်းၶဝ်ႈၵႂႃႇၼႂ်းၵွင်ၾႆးၵႂႃႇထႅင်ႈႁေယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-09-13T08:37:50

https://tainovel.com/%e1%82%81%e1%80%ad%e1%80%b0%e1%80%9d%e1%80%ba%e1%82%87%e1%80%a2%e1%80%ad%e1%80%b0%e1%80%9d%e1%80%ba%e1%82%88-%e1%81%b8%e1%80%ad%e1%80%b0%e1%80%84%e1%80%ba%e1%82%89%e1%81%bc%e1%82%86%e1%81%b5%e1%80%b1/

ႁိူဝ်ႇဢိူဝ်ႈ ၸိူင်ႉၼႆၵေႃႈမႂ်းဝႃႈ

လွင်ႈႁုၼ်ႉၼူဝ် 18+ မီးဝၢၼ်ႈဢွၼ်ႇဝၢၼ်ႈ႞ ၼႂ်းဝၢၼ်ႈၼၼ်ႉသမ်ႉ မီးဢၢႆႈယီႈလႄႈ ဢၢႆႈၼွင်ႉ ပဵၼ်ၵူၼ်းၸၢႆး 2 ပီႈၼွင်ႉၽႃၽႄ ယူႇၸွမ်းၵၼ်ဝႆႉ ဢၢႆႈယီႈတႄႉမီးမေးယဝ်ႉ ၼွင်ႉၸၢႆးမၼ်း ဢၢႆႈၼွင်ႉၼၼ်ႉသမ်ႉ ပဵၼ်မၢဝ်ႇလူင် ၼွင်ႉၸၢႆးမၼ်းၼၼ်ႉ သမ်ႉမီးႁိူဝ်းလမ်း႞သေ ႁႃၶၢတ်ႈႁိူဝ်း ႁဵတ်းႁိူဝ်းတေႃႉသူင်ႇပၼ်ပိူၼ်ႈ ၼၼ်ႉၼႃႇၼေႃႈ။ ထိုင်မႃးဝၼ်း႞ၼၼ်ႉ မေးၼၢင်းဢၢႆႈယီႈသမ်ႉ တၢႆၵႂႃႇပႅတ်ႈ ႁိူဝ်းဢၢႆႈၼွင်ႉၵေႃႈ သမ်ႉၸူမ်ၵႂႃႇ ဝၼ်းၼၼ်ႉမိူၼ်ၵၼ်။ ဝၢႆးသေပဵၼ်လွင်ႈၸိူင်ႉၼၼ်ပူၼ်ႉၵႂႃႇ ပၢတ်ႈပၢႆမႃး ဢၢႆႈၼွင်ႉၵႂႃႇၵၢတ်ႇသေ သမ်ႉၵႂႃႇထူပ်းမႅၼ်ႈ ပႃႈမျႃႉ ဢၼ်ၶဝ်ႁုၸၵ်းမိုတ်ႈၵိုဝ်းၵၼ်ၼၼ်ႉ ပႃႈမျႃႉသမ်ႉထၢင်ႇဢၢႆႈၼွင်ႉ ပဵၼ်ဢၢႆႈယီႈသေလၢတ်ႈဝႃႈ – ပႃႈမျႃႉ – “ဢၼ်မႂ်းလႆႈလူႉသုမ်းၵႂႃႇၼၼ်ႉ ပႃႈႁဝ်းပွင်ႇၸႂ်ၸွမ်းယူႇ ပႃႈႁဝ်းပဵၼ်ၸႂ်ဢမ်ႇလီၸွမ်း တေႉယဝ်ႉဝႃႈ” ဢၢႆႈၼွင်ႉသမ်ႉ ထၢင်ႇဝႃႈၸႂ်ဢမ်ႇလီၸွမ်း လွင်ႈဢၼ်ႁိူဝ်းမၼ်းၸူမ်ၼၼ်ႉသေ ၶိုၼ်းတွပ်ႇဝႃႈ – ဢၢႆႈၼွင်ႉ – “ယႃႇပေပဵၼ်လွင်ႈၸႂ်ဢမ်ႇလီၸွမ်းယူႇယဝ်ႉပႃႈ ဢၼ်ၼၼ်ႉ ၸဵမ်ပိုင်းၵေႃႈ မၼ်းတိုၼ်း ပဵၼ်ဢၼ်ၵဝ်ႇဢၼ်မွင် ဢၼ်ယွၵ်းဝႆႉယူႇယဝ်ႉၶႃႈ” ပႃႈမျႃႉ – “ႁိူဝ်ႇ .. မႂ်းသမ်ႉဝႃႈၼၼ်” ဢၢႆႈၼွင်ႉ – “ႁူးၽၢႆႇလင်ၵေႃႈ သမ်ႉပေႃးၵႂၢင်ႈသူဝ်ႇႁူဝ်ႇ၊ ႁူးၽၢႆႇၼႃႈၵေႃႈ ၼမ်ႉသမ်ႉပေႃးၸိုမ်း ပေႃးယွႆႉလူင်ၵႂႃႇ ၶႃႈလႆႈယိူၼ်ႉၵၼ်ႈသေ ၸႂ်ႉတိုဝ်းမႃးၵေႃႈ ဢမ်ႇငၢႆႈယူႇယဝ်ႉ” ပႃႈမျႃႉ – “ၸိူင်ႉႁိုဝ်ၵေႃ ..” ဢၢႆႈၼွင်ႉ – “မိူဝ်ႈဝူင်ႈပူၼ်ႉၵေႃႈ မီးၵူၼ်း 3 ၵေႃႉ မႃးယိမ်သေ ၶႃႈၵေႃႈပၼ်ၶဝ်ၵႂႃႇႁေယဝ်ႉ၊ ပၢႆသင်ႇၵႂၢမ်း တီႈၶဝ် 3 ၵေႃႉၼၼ်ႉတေႉတေႉဝႃႈဝႃႈယူႇ ႁႂ်ႈလုမ်းလႃးလီလီသေႁဵတ်းၵႂႃႇ ၸႂ်ႉၵႂႃႇၼႆ ဢၢႆႈငိူဝ်ႈၶဝ်သၢမ်ၵေႃႉၼၼ်ႉၵေႃႈ လႃႈလီႁဵတ်းၼႃႇ တင်း 3 ၵေႃႉ သမ်ႉၵႂႃႇၶိုၼ်ႈမိူဝ်ႈလဵဝ်ၵၼ်ႁိုဝ်ႉ!” ပႃႈမျႃႉ – “ၽြႃးလူင်ပဵၼ်ၸဝ်ႈ” ဢၢႆႈၼွင်ႉ – “တႄႇဝၼ်းၼၼ်ႉမႃးၵေႃႈ ႁူးၼႃႈထိုင်ႁူးလင် တႅၵ်ႇဢႃႈၸူးၵၼ်ႁေယဝ်ႉယိုင်၊ မိူဝ်ႈလဵဝ်တႄႉ ပဵၼ်ၵႂႃႇၸိူင်ႉၼႆၵေႃႈ ဢမ်ႇလႆႈမႆႈၸႂ်ၸွမ်းယဝ်ႉၼၼ်ႉၼႃႇပႃႈမျႃႉဝႃႈ” ၼႆသေ ဝၢႆးသေပႃႈမျႃႉလႆႈငိၼ်း ၵႂၢမ်းဢၢႆႈၼွင်ႉလၢတ်ႈမႃးၸိူင်ႉၼၼ်ယဝ်ႉၵေႃႈ ပႃႈမျႃႉ ထူၺ်ႈၸႂ်ၵပ်ႉသေ ပဵၼ်လူမ်းၵႂႃႇ တီႈၼႂ်းၵၢတ်ႇၼၼ်ႉၵမ်းလဵဝ်ယူႇယဝ်ႉ။ ပၢႆၵမ်−လုၵ်ႈဢွၼ်ႇၸွပ်ႇႁူႉ

['ၸိူင်းႁုၼ်ႉၼူဝ်', 'ၸိူင်းတႆး']

2024-09-11T15:57:49

https://tainovel.com/%e1%81%b6%e1%81%a2%e1%80%9d%e1%80%ba%e1%80%b8%e1%81%bd%e1%80%b0%e1%81%bc%e1%80%ba2024/

ၶၢဝ်းၾူၼ်2024

မိူဝ်ႈၾူၼ်ဢွၼ်ႇတူၵ်းယွႆးယွႆးၼၼ်ႉ လႆႈၼွၼ်းႁူမ်ႇၽႃႈၵူမ်ႁူဝ်သေ လပ်းတႃၵူၺ်းၵေႃႈၵျေႃႇၼႃႇယဝ်ႉ။ ၵူၺ်းၵႃႈ တွၼ်ႈတႃႇၵူၼ်းမၢင်ၸိူဝ်းတႄႉ ပဵၼ်လွင်ႈယၢပ်ႇယူႇ။ ၾူၼ်လူင်တူၵ်းႁႃႇယႂ်ႇႁႃလူင် လင်ၶႃးႁူဝ်ႈႁိူၼ်းၽင်ႉ လႆႈၼွၼ်းယမ်းယူႇၵေႃႈမီးလူး။ ၼမ်ႉလူင်ၼွင်းလူၵ်ႈလူၼ်ႉၽင်ႇ ၶၢမ်ႈထိုင်ႁိူၼ်းပေႃးဢမ်ႇၸၢင်ႈသဝ်းလႆႈ တေလႆႈၵႂႃႇသဝ်းတီႈလႂ်။ ၵူႈတီႈယၢမ်ႈပဵၼ်ၼင်လိၼ်မိူင်းၼၼ်ႉ သမ်ႉပေႃးလႆႈယဵၼ်းပဵၼ်ၼမ်ႉယိုင်ႈဢိူင်းလူင်ၵႂႃႇမူတ်းၸိူင်ႉၼၼ်။ ႁိူၼ်းမီးယူႇၵေႃႈ ၼမ်ႉပေႃးၼွင်းလူၵ်ႈထူမ်ႈမူတ်းယဝ်ႉယိုင်ၼႃႇ၊ ၸိၵ်းပၢႆမၼ်းၵေႃႈၸမ်ႁၢႆၵႂႃႇၸွမ်းယဝ်ႉလူး။ တႃႇတေလႆႈသဝ်းယူႇၼွၼ်းလိုဝ်ႈႁိူဝ်ႉမွႆႈလပ်းလီၼၼ်ႉၵေႃႈ ငိၼ်းၶီမႃးယဝ်ႉ။ သူၼ်ႁႆႈလွၵ်းၼႃး ႁဵတ်းႁၢပ်ႇမႃး တင်းပီႊတင်းလိူၼ်ၼၼ်ႉၵေႃႈ ၸူမ်ႁၢႆၵႂႃႇၸွမ်းၼမ်ႉယဝ်ႉလူး။ သမ်ႉဝႃႈသၽႃႇဝမေႃလႅၵ်ႈလၢႆႈ ဢမ်ႇၵုမ်းၵမ်လႆႈၵေႃႈ မုင်ႈမွင်းယူႇဝႃႈ ႁႂ်ႈၸဵဝ်းယွမ်းလႄႈ ၶႅၼ်းတေႃႈၸွႆႈထႅမ်ၸိူဝ်းႁဝ်းၽွင်ႈလူး။ ဢၼ်ႁဵတ်းလႆႈယူႇယၢမ်းၼႆႉတႄႉ ယွၼ်းသူးၵႂႃႇၵူၺ်းယဝ်ႉ။ ပဵၼ်ဢၼ်ၸႂ်ဢမ်ႇလီၸွမ်း ၵူၼ်းမိူင်းႁဝ်းၸိူဝ်းလႆႈထူပ်းၽေးၼမ်ႉထူမ်ႈၼၼ်ႉတႄႉတႄႉယူႇဢေႃႈ။ ငဝ်မွင်မိုတ်းမူဝ်း 11/09/2024

['ၵူႈလွင်ႈလွင်ႈ']

2024-09-07T14:54:43

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8%e1%82%81/

ၸိုၼ်ႇႁႅင်း တွၼ်ႈသိပ်းႁႃႈ

တွၼ်ႈသိပ်းႁႃႈ ဝၢႆးသေၵိၼ်ၶဝ်ႈယဝ်ႉသေ ထိုင်ၶၢဝ်းယၢမ်းၶဝ်ႈႁွင်ႈႁဵၼ်းမႃးၶိုၼ်းယဝ်ႉလႄႈ ၶမ်းလၢဝ်တင်းလႅင်းမိူင်းသႂ်ၵေႃႈ မႄးသိုပ်ႇလိုမ်ႉၶိုၼ်းၵႂႃႇထႅင်ႈ ၼႂ်းတွၼ်ႈၵၢင်ၼႂ်။ ၸွမ်းၼင်ႇမီးဝႃႈ ၼင်ပုမ်ယၢၼ်းၵေႃႈ ၼင်တႃယွၼ်ႇဢၼ်ဝႃႈၼၼ်ႉ ပႃးလုၵ်ႈႁဵၼ်းၶဝ်ယူႇၵူၺ်း ၵမ်ႈၽွင်ႈၵေႃႈ ငဝ်ငုၵ်းငဝ်ငၢၵ်း ၵမ်ႈၽွင်ႈၸိူဝ်းဢၼ်ယူႇတၢင်းလင်ၼၼ်ႉၵေႃႈ သွပ်ႉလပ်းၵႂႃႇယဝ်ႉ၊ မၢင်ၵေႃႉသမ်ႉပၢႆၼွၼ်းၵႃႉယွႆႉထႅင်ႈႁေၵွၼ်ႇ။ ၶမ်းလၢဝ်ၵေႃႈ ဢမ်ႇၸၢင်ႈႁဵတ်းႁိုဝ် ၸုၵ်းၸိူဝ်ႈမိုင်တူၺ်းၶဝ်ၸိူဝ်းၼၼ်ႉသေယဝ်ႉ ဝူၼ်ႉထိုင်ၶိုၼ်း မိူဝ်ႈ မၼ်းပဵၼ်လုၵ်ႈႁဵၼ်းၼၼ်ႉမႃးလႄႈ လၢတ်ႈယူႇၼႂ်းၸႂ် “ယၢမ်ႈႁဵတ်းတီႈပိူၼ်ႈၸိူင်ႉႁိုဝ်ၵေႃႈ လႆႈႁပ်ႉၶိုၼ်းပဵၼ်သိပ်းပုၼ်ႈဢၼ်ဝႃႈၼၼ်ႉ ၺႃးၵမ်းၼႆႉယဝ်ႉ” မၼ်းၵေႃႈၵိုတ်းၵၢၼ်သွၼ်မၼ်းၵႂႃႇသေ “ၸွင်ႇၶႂ်ႈၼွၼ်းႁႃႉ!” “ဢေႃႈ!!” လုၵ်ႈႁဵၼ်းၶဝ်တွပ်ႇၽွမ်ႉၵၼ်။ “ၼွၼ်းလႄႈၶႂ်ႈၼွၼ်းၵေႃႈ ပေႃးမေႃသွၼ်ပေႃႉၶွၼ်ႉၼိူဝ်ပႅၼ်ႈပုၼ်း 3 ၵမ်းၵေႃႈ တေလႆႈတိုၼ်ႇၼႃႈ” ၶၢဝ်းယၢမ်းၼႆႉ ပဵၼ်ၶၢဝ်းယၢမ်းၼႂ်းႁွင်ႈႁဵၼ်း တဵတ်ႇယဵၼ်လိူဝ်ပိူၼ်ႈၵေႃႈဝႃႈလႆႈ ယဝ်ႉ။ ၽၢႆႇတၢင်းၼွင်ႉလႅင်ၼၼ်ႉၵေႃႈ မိူၼ်တေငၢႆႈလိူဝ်ပိူၼ်ႈၼႂ်းဝၼ်းမိူဝ်ႈၼႆႉယူႇ၊ သမ်ႉဝႃႈ မီးလုၵ်ႈဢွၼ်ႇလဵၵ်ႉလၢႆလၢႆၵေႃႈ ၵွပ်ႈမၼ်းယၢမ်ႈလႆႈလဵၼ်ႈၵေႃႉၼွင်ႉမႃးတႃႇသေႇလႄႈ တႃႇႁပ်ႉမိုဝ်းၸွမ်း လုၵ်ႈဢွၼ်ႇၼၼ်ႉ မၼ်းၵေႃႈႁပ်ႉမိုဝ်းၵႂႃႇလႆႈ ယူႇယဝ်ႉ။ ထိုင်ယၢမ်းၵၢင်ဝၼ်းၸၢႆႉယဝ်ႉလႄႈ လႅင်းမိူင်းသႂ်ၵေႃႈ ၸူဝ်းႁွင်ႉဢဝ်လုၵ်ႈဢွၼ်ႇၶဝ်တင်းသဵင်ႈ ဢွၵ်ႇမႃးႁဵတ်းတူင်ႇဝူင်းၵႂၢင်ႈၵႂၢင်ႈမွၵ်ႈ သွင်ဝူင်းၼႆႉ တီႈၼႂ်းၵၢင်ပၢင်ႇႁူင်းႁဵၼ်းၶဝ် ၶႂ်ႈႁၢမ်ႉၵႂၢင်ႈယူႇတၢၼ်ႇတၢၼ်ႇၼၼ်ႉ ဢွၼ်ၶဝ်လဵၼ်ႈမီတႅပ်းမိုဝ်းၵၼ်ၼႆယူႇ၊ ဢွၼ်တၢင်းတေလဵၼ်ႈၵေႃႈ လႆႈသပ်းလႅင်းၼႄၵွၼ်ႇယဝ်ႉ။ မီတႅပ်းမိုဝ်း ပဵၼ်တၢင်းလဵၼ်ႈ ဢၼ်တေလႆႈလဵၼ်ႈပဵၼ်မူႇပဵၼ်ၸုမ်းလႄႈ ဢွၼ်တၢင်းသုတ်း ယိပ်းမိုဝ်းၵၼ်ႁဵတ်းပဵၼ်တူင်ႇမူၼ်း လိူၵ်ႈမီမၼ်းမႃးသွင်ၵေႃႉ၊ မီၼၼ်ႉ တေလႆႈလဵပ်ႈပၼ်ႇတူင်ႇမူၼ်းသေ ၵႂႃႇတႅပ်းသႂ်ႇမိုဝ်းၽႂ်ၵေႃႈလႆႈ၊ ၵူၼ်းသွင်ၵေႃႉ မိူဝ်ႈထုၵ်ႇမီတႅပ်းသႂ်ႇၼႂ်းၵၢင်ၼၼ်ႉ တေလႆႈၸၼ်မိုဝ်းၵၼ်လႅၼ်ႈ ဢမ်ႇလႆႈပွႆႇမိုဝ်းၵၼ်၊ တီႈၵူၼ်းလႅၼ်ႈဢွၵ်ႇၵႂႃႇၼၼ်ႉ တေလႆႈဝႆႉပဝ်ႇပၼ်၊ မီလႄႈၵူၼ်းလႅၼ်ႈၼၼ်ႉ တေမႃးႁိမ်ၵၼ်ယူႇတီႈယူႇပဝ်ႇသေ ၽႂ်ဢမ်ႇတၼ်းလႆႈၵေႃႈ တေလႆႈပဵၼ်မီၵႂႃႇထႅင်ႈ ႁဵတ်းၼၼ်တိၵ်းတိၵ်းယဝ်ႉ။ မိူဝ်ႈလၢတ်ႈၼႄလုၵ်ႈဢွၼ်ႇၶဝ် ပွင်ႇၸႂ်ၵၼ်လီယဝ်ႉၵေႃႈ ဢွၼ်ၵၼ်လဵၼ်ႈၵႂႃႇယဝ်ႉ။ ၶၢဝ်းယၢမ်းၶိုၼ်ႈႁဵၼ်းၶဝ်ၵေႃႈ သုတ်းသဵင်ႈၵႂႃႇထႅင်ႈဝၼ်းၼိုင်ႈယဝ်ႉလႄႈ ပူတ်းၸွမ်ပိဝ်ယဝ်ႉသေ ပွၵ်ႈမိူဝ်းႁႃႁိူၼ်းၵႂႃႇ တၢင်းၽႂ်ႁိူၼ်းမၼ်း ယူႇယဝ်ႉ။ ၶမ်းလၢဝ်ၼၼ်ႉတႄႉ သူပ်းၸဵပ်းၼႃႇယဝ်ႉ၊ မွင်းလူင်းႁူင်းႁဵၼ်းၵူၺ်း ၼႅတ်ႈမိူဝ်းၵႂႃႇၸွမ်းလုၵ်ႈႁဵၼ်းၶဝ် ဝၢၼ်ႈၸိင် ၵႂႃႇႁႃမေႃယႃတူၺ်းပၼ် ယူဝ်ၶေးတေၸၢင်ႈၸဵဝ်းၶႅၼ်းဢိတ်းၼိုင်ႈၼႆ ၼၼ်ႉယဝ်ႉ။ ၶမ်းလၢဝ်ႁွတ်ႈထိုင်တီႈႁူင်းယႃယဝ်ႉၼႆၵေႃႈ သဵင်သမ်ႉပေႃးယဵၼ်သီႇသီႇဝႆႉယူႇ။ လွမ်လွမ်ပႆၶဝ်ႈၵႂႃႇတူၺ်းလွႆးလွႆး ၼႂ်းႁွင်ႈယႃ ဢမ်ႇလႆႈႁၼ်ၽႂ် ၵူၺ်းသမ်ႉမီးၵူၼ်းမႃးငွၵ်ႈၸွမ်းတၢင်းလင်မၼ်းၼၼ်ႉလႄႈ သဵင်မေႃးယူႇႁိမ်းႁူမၼ်းဝႃႈ “တူၺ်းသင်ယူႇလႃႇ!” “ႁိုၺ်ႉ!..” ဢဝ်ၶမ်းလၢဝ်သမ်ႉပေႃးၽႅတ်းလူင်ၵႂႃႇ “ယူဝ်ဝႃႈဢမ်ႇမီးၽႂ်ယဝ်ႉၼႆႉ” “မႃးႁႃႁူင်းယႃတႄႉဢမ်ႇၸႂ်ႈယူဝ်ႉၼေႃႈ” မေႃယႃဢွၼ်တိုၼ်းလၢတ်ႈၸူး။ “တူၺ်းပၼ်သူပ်းၶႃႈၽွင်ႈ” မေႃယႃၵေႃႈယၵ်ႉတူၺ်းၸူးၵႂႃႇ သၢႆတႃသွင်ၶႃ ၶုၼ်ႇလေႃႇတုမ်ႉၺႃးၵၼ် ပၼ်ဢဝ်ၶမ်းလၢဝ် ၸၼ်သီႇသူပ်းမၼ်းဢွၵ်ႇမႃး ၼႄႁွႆးတုမ်ႇလူမ်းမႆႈ ဢၼ်တႅၵ်ႇၵႂႃႇသေ လွၵ်ႈလႅင်ဝႆႉယူႇၼႂ်းသူပ်းဢွၵ်ႇမႃးၼႄယဝ်ႉ လၢတ်ႈၸူးမေႃယႃ “မၼ်းၸဵပ်းၼႃႇၶႃႈပီႈမေႃ သမ်ႉၵႆႉလႆႈလၢတ်ႈၼႃႇႁေ ပေႃးလၢတ်ႈၵေႃႈသမ်ႉပေႃးၸဵပ်းယဝ်ႉ မၢင်ၵမ်းမႃးၵေႃႈ ပေႃးၶႂ်ႈၵၼ်ႈႁႆႈလူင်ၵႂႃႇတေႉဢေႃႈ ပေႃးဢမ်ႇၶႅၼ်းလႆႈမိူဝ်ႈၼႆႉတႄႉ.. မိူဝ်ႈၽုၵ်ႈပေႃးၼႃႇလိူဝ်ၼႆႉတႄႉ ဢမ်ႇပဵၼ်ႁဵတ်းၵၢၼ်လႆႈယဝ်ႉ” မေႃယႃၵေႃႈ ၶဝ်ႈၵႂႃႇၼႂ်းႁွင်ႈၼၼ်ႉသေ သိမ်းၶူဝ်းသိမ်းလဵင်းမၼ်း ပၼ်ႁႂ်ႈၶမ်းလၢဝ် မိူၼ်ႇၸိူဝ်ႈတူၺ်းမၼ်းၵႂႃႇယဝ်ႉ လၢတ်ႈၸူး “ပဵၼ်သင်လႄႈဝူၼ်ႉဝႃႈမၼ်းတေၼႃႇမႃးလိူဝ်သေၼႆႉလႃႇ ဝူၼ်ႉဝႃႈမၼ်းတေၶႅၼ်းမႃးလိူဝ်ၼႆႉယူႇၼႆလႄႈ မိူဝ်ႈၽုၵ်ႈၵေႃႈ သူဢမ်ႇပဵၼ်သင်ယဝ်ႉ” “ႁဵတ်းႁိုဝ်လႄႈဝႃႈဢမ်ႇပဵၼ်သင် ၸဵပ်းပေႃးတၢၼ်ႇၼႆႉ” “ႁဝ်းၵေႃႈဢမ်ႇၸၢင်ႈၸွႆႈသင်လႆႈၼင်ႇၵဝ်ႇၼႃ တီႈၼႆႈၵေႃႈ သမ်ႉဢမ်ႇမီးယႃႈယႃ တႃႇယူတ်းယႃလူမ်းမႆႈႁေၼေႈ ဢမ်ႇၸၢင်ႈႁဵတ်းႁိုဝ်” “တေလႆႈပွႆႇမၼ်းၵႂႃႇၸိူင်ႉၼႆၵူၺ်းယဝ်ႉၵႃႈ” “ဢိုမ်ႈ..မၼ်းပဵၼ်မႃးႁင်းၵူၺ်းၵေႃႈ တေၶႅၼ်းႁင်းၵူၺ်းၼၼ်ႉၼႃႇ” “ပဵၼ်မေႃယႃမဵဝ်းႁိုဝ်လႃႇ လၢတ်ႈတီႈၵူၼ်းပဵၼ်ၸိူင်ႉၼႆၼႆႉ” မေႃၵေႃႈ ဢွၵ်ႇႁွင်ႈယႃမႃးသေ ဢိုတ်းသေႃးၽၵ်းတူမၼ်းယဝ်ႉၵေႃႈ မႄးထတ်းတူၺ်းၸွမ်းႁွင်ႈၸိူဝ်းၼၼ်ႉ မိူၼ်တေပိၵ်ႉဢိုတ်းၶႅမ်ႉလႅပ်ႈလီယဝ်ႉၼႆလႄႈ ဢွၵ်ႇႁူင်းယႃမိူဝ်းၵႂႃႇယဝ်ႉ တင်းလၢတ်ႈတင်းပႆၵႂႃႇၸွမ်းၵၼ်။ “မၼ်းဢမ်ႇမီးသင် ယႃယဝ်ႉ တေၶႅၼ်းလႆႈၵမ်းလဵဝ်လေႃႇၼႃ ပေႃးၶႂ်ႈႁႂ်ႈမၼ်းၸဵဝ်းၶႅၼ်းၵေႃႈ ၵိၼ်ၼမ်ႉပၼ်ၼမ်ၼမ်၊ ယဝ်ႉၵေႃႈ မိူဝ်းဢဝ်ၼမ်ႉၵိူဝ်ပုၼ်ႈပၢၵ်ႇ ဝႆႉႁႂ်ႈမၼ်းဢုၼ်ႇဢုၼ်ႇၼႂ်းသူပ်းသေယဝ်ႉ ပုၼ်ႈဢွၵ်ႇ၊ ပေႃးမီးၼမ်ႉၽိုင်ႈၵေႃႈ ဢဝ်ၼမ်ႉၽိုင်ႈတႃးၸွမ်းႁိမ်းႁွမ်း ႁွႆးၸဵပ်းမၼ်းၼၼ်ႉၼႃ ႁိမ်းႁွမ်းမၼ်းၵူၺ်းၼႃႈ ၵႆႉၵႆႉတႃးပၼ်ၵေႃႈဢမ်ႇပဵၼ်သင်၊ ယဝ်ႉၵေႃႈ ပေႃးမၼ်းၸဵပ်းႁႅင်း သူယႃႇပေၵိၼ် တၢင်းၵိၼ်ဢၼ်ၽဵတ်းႁႅင်းၼႃႇ၊ ဢၼ်ၶူဝ်ႈဢၼ်မၼ်းဢၼ်သူမ်ႈၸိူဝ်းၼႆႉၵေႃႈ ယႃႇပေႃးၵိၼ်ၼႃႇၽႅဝ်။ ၵမ်ႈၼမ် ပေႃးၵူၼ်းဝၢၼ်ႈၶဝ်ပဵၼ်လူမ်းမႆႈၵၼ်တႄႉ တေဢမ်ႇမႃးႁူင်းယႃၵၼ် တေယူတ်းယႃၵႂႃႇၸွမ်းလွၵ်းလၢႆးၸိူဝ်းၼႆႉၵူၺ်းၵေႃႈ ၶႅၼ်းၵၼ်ၵႂႃႇယဝ်ႉ” “တေၶႅၼ်းတေႉယူႇၶႃႈၼေႃႈ..” “ၶႅၼ်းတေႉၵႃႈ..ပေႃးသူဢမ်ႇႁဵတ်းႁႂ်ႈမၼ်းပဵၼ်မႃးထႅင်ႈၵေႃႈ” “ၶႃႈတေယုမ်ႇပီႈမေႃလႆႈယူႇႁႃႉၼႆႉ” တင်းသီၼႃႈၶမ်းလၢဝ်ဢၼ်ႁၼ်မေႃယႃယဝ်ႉ ဢမ်ႇၵတ်းယဵၼ်ၸႂ်သေၵႃႈႁိုဝ်ၼၼ်ႉ။ “ပေႃးဢမ်ႇတူၺ်းထိုင်တူဝ်ၵဝ်ႇၵေႃႈ ၵႆႉၸၢင်ႈပဵၼ်လႆႈယူႇၼႃႈ” “သမ်ႉတေလႆႈႁဵတ်းႁိုဝ်ၶႃႈလႃႇ တေဢဝ်ၶၢဝ်းယၢမ်းသင်မႃးလုမ်းလႃးတူဝ်ၵဝ်ႇ တေႃႈၼင်ႇဢၢပ်ႇၼမ်ႉၵူၺ်းပေႃးဢမ်ႇမီးၶၢဝ်းယၢမ်းလႃႈ” တင်းသီၼႃႈ ဢၼ်ဢမ်ႇႁၢၼ်ႉၸႂ်ၼၼ်ႉသေလၢတ်ႈဢွၵ်ႇမႃး။ မေႃယႃၵေႃႈ ယၵ်ႉတူၺ်းၶမ်းလၢဝ်သေ ယုမ်ႉဢွၵ်ႇမႃးယူႇ“မိူၼ်ၽွင်းၼႆႉ သူတေႁဵတ်းၵၢၼ်ႁိူဝ်ႉၼႃႇပူၼ်ႉတီႈယဝ်ႉၼႃ ထုၵ်ႇလီလိုဝ်ႈႁိူဝ်ႉၼမ်ဢိတ်ႉၼိုင်ႈဢိူဝ်ႈၼႃႈ” “ႁဵတ်းႁိုဝ်ႁူႉၶႃႈလႃႇ!!” “ပေႃးၵႆႉၼွၼ်းလိုၵ်းၼႃႇၽႅဝ် ႁဵတ်းႁႂ်ႈပဵၼ်လူမ်းမႆႈငၢႆႈၼႃႇ ၵွပ်ႈၼၼ် ၼင်ႇႁိုဝ်တေဢမ်ႇပဵၼ်မႃးထႅင်ႈၼၼ်ႉ သူထုၵ်ႇလီၼွၼ်းပၼ်ဢိမ်ႇဢိမ်ႇ၊ လူတ်းယွမ်းလွင်ႈသုၵ်ႉၸႂ်ၽွင်ႈ၊ ၵႆႉလဵၼ်ႈဢဵၼ်ႁႅင်း တူင်ႉတူင်ႉၼိုင်ၼိုင်ၽွင်ႈၼၼ်ႉၼႃႇၼႃ” သွင်ၶႃၵေႃႈ ဢုပ်ႇၵၼ်လူင်ၵႂႃႇၸွမ်းတၢင်း သမ်ႉပေႃးတၼ်းတူၵ်းၵႂႃႇၶိုင်ႈတၢင်း တၢင်းမိူဝ်းဝၢၼ်ႈၶမ်းလၢဝ်ၶဝ် ၼၼ်ႉယဝ်ႉ။ “ပီႈမေႃမႃးတၢင်းၼႆႉႁဵတ်းသင်ၶႃႈလႃႇ ဢမ်ႇမိူဝ်းတီႈႁိူၼ်းႁႃႉ” “ဢေႃ..မီးၵၢၼ်တီႈဝၢၼ်ႈၼႆႉလႄႈမႃး” ၶမ်းလဝ်ၵေႃႈ ဝိၼ်ႇဝၢႆႇမုင်ႈတူၺ်းၵႂႃႇတၢင်းဝၢၼ်ႈၸိင်ၼၼ်ႉယဝ်ႉ သိုပ်ႇလၢတ်ႈၸူးၵႂႃႇတီႈမေႃယႃ “ႁူင်းယႃလူင်ၵႂၢင်ႈပေႃးတၢၼ်ႇၼၼ်ႉ ဢမ်ႇႁပ်ႉဝႆႉၵူၼ်းပဵၼ်ၶႃႈႁႃႉ” “ဢိုမ်ႈ..မိူဝ်ႈၵူႈပွၵ်ႈတႄႉယၢမ်ႈႁပ်ႉယူႇ ၵူၺ်းၵႃႈၸွမ်းလူၺ်ႈငဝ်းလၢႆး မေႃယႃမီးဢေႇၼႃႇလႄႈ မီးလွင်ႈယၢပ်ႇၸႂ် တေလႆႈပုတ်ႈၵၼ်ပႂ်ႉယၢမ်းၵၢင်ၶိုၼ်းၼၼ်ႉၼႃႇ သမ်ႉမီးၽူႈယိင်းၵူၺ်းႁေ ႁဝ်းၵေႃႈလႆႈတႅပ်းတတ်းဝႃႈ တေဢမ်ႇႁပ်ႉၵူၼ်းပဵၼ်မႃးၼွၼ်းတီႈႁူင်းယႃသေ တေယူတ်းယႃၵႂႃႇၸွမ်းၶၢဝ်းယၢမ်းၵူၺ်း၊ ပေႃးမီးလွင်ႈၸမ်ပဵၼ်မႃးတႄႉၵေႃႈ ႁပ်ႉဝႆႉယူႇၵူၺ်းၼင်ႇၵဝ်ႇ” “ပဵၼ်သင်လႄႈ မႃးပဵၼ်မေႃယႃၶႃႈလႃႇ..” “မိူဝ်ႈႁဝ်းယူတ်းယႃၵူၼ်းပဵၼ်ၶႅၼ်းၼၼ်ႉ မၼ်းႁဵတ်းႁႂ်ႈႁဝ်းသိူဝ်းၸႂ်ၸွမ်းမၼ်း၊ ႁဝ်းလႆႈၸႂ်ယူတ်းယႃၵူၼ်းလႄႈ ၸင်ႇလႆႈပဵၼ်မေႃယႃယူႇၼႆႉယူဝ်ႉ” ၶမ်းလၢဝ်ၵေႃႈယၵ်ႉတူၺ်းၼႃႈမေႃယႃၵႂႃႇ ၵူၺ်းဢမ်ႇလႆႈတၵ်းသဵင်သင် “ၵူၺ်းၵႃႈ ႁဝ်းၵေႃႈ ဢမ်ႇလႆႈၸႂ်မိူၼ်ၵၼ် ဢၼ်လႆႈပဵၼ်မေႃယႃယဝ်ႉ တေလႆႈႁၼ်ၵူၼ်းတၢႆ၊ မၼ်းႁဵတ်းႁႂ်ႈႁဝ်းတိူဝ်ႉၸႂ်လႄႈၶီငဝ်တေႉယဝ်ႉ ဢၼ်ႁဝ်းႁဵတ်းသင်ဢမ်ႇလႆႈ၊ လိူဝ်သေတေလႆႈလၢတ်ႈဝႃႈ မၼ်းပဵၼ်ပိူင်သၽႃႇဝၶူင်းၵၢင်ၼႆႉယဝ်ႉလူး ဢဝ်ၶေႃႈၼႆႉသေပၼ်ႁႅင်းၸႂ်တူဝ်ၵဝ်ႇၵႂႃႇၵူၺ်း” မေႃယႃၵေႃႈ ႁႅၼ်မုင်ႈၵႂႃႇတၢင်းၼႃႈ ဢၼ်လႆႈမုင်ႈႁၼ်ဝၢၼ်ႈၶမ်းလၢဝ်ယူႇၼၼ်ႉလႄႈ သိုပ်ႇလၢတ်ႈထႅင်ႈဝႃႈ “ပွၵ်ႈဢွၼ်တၢင်းသုတ်း ႁဝ်းလႆႈႁၼ် ၵူၼ်းပဵၼ်ႁဝ်းတၢႆ မၼ်းႁဵတ်းႁႂ်ႈႁဝ်းတႅပ်းတတ်း ဢမ်ႇၶႂ်ႈႁဵတ်းမေႃယႃမႃးၵမ်းလဵဝ်ယဝ်ႉ၊ ထိုင်တီႈလႆႈပၢႆႈမႃးယူႇတီႈဝၢၼ်ႈၸိင်ၼႆႉၼၼ်ႉၼႃႇ” “ပီႈမေႃဢမ်ႇၸႂ်ႈၵူၼ်းဝၢၼ်ႈၸိင်ၶႃႈႁႃႉ ၶႃႈယူဝ်ဝႃႈပဵၼ်လုၵ်ႈလုင်းႁဵင်ႁဝ်းၶႃႈဢေႃႈၼႆႉ” “ဢမ်ႇၸႂ်ႈၼႃ..ႁဝ်းၵေႃႈပဵၼ်ၶႅၵ်ႇမိူၼ်သူၵူၺ်း ယူႇၸွမ်းၶဝ်မိူၼ်ၵူၼ်းၼႂ်းၼႃႈႁိူၼ်းလႄႈ မၢတ်ႈၶဝ်မိူၼ်ပဵၼ်ၵူၼ်းၼႃႈႁိူၼ်းလဵဝ်ၵၼ်ယဝ်ႉ” “ယဝ်ႉ..ႁဵတ်းႁိုဝ်သေလႄႈ ပီႈမေႃသမ်ႉၶိုၼ်းမႃးပဵၼ်မေႃယႃၶိုၼ်းၶႃႈလႃႇ” “ထိုင်ဝၢၼ်ႈယဝ်ႉ ႁဝ်းတေၵႂႃႇၵွၼ်ႇယဝ်ႉၼႃႈ မိူဝ်းလွႆးလွႆး” “ၶႃႈယင်းတိုၵ်ႉၶႂ်ႈထွမ်ႇထႅင်ႈယူႇ” “တၢင်ႇပွၵ်ႈၵွၼ်ႇလႄႈ..” မေႃယႃၵေႃႈ လတ်းၽၢၼ်ႇၵႂႃႇတၢင်းဢွၵ်ႇဝၢၼ်ႈၼၼ်ႉသေ ၶမ်းလၢဝ်ၵေႃႈ မုင်ႈၼႃႈၵႂႃႇတၢင်းႁိူၼ်းၶဝ် တၢင်းတူၵ်းဝၢၼ်ႈၼၼ်ႉယဝ်ႉ။

['ၸိူင်းတႆး', 'ၸိူင်းၸၢတ်ႈပၢၼ်']

2024-09-03T05:29:36

https://tainovel.com/%e1%81%bc%e1%80%84%e1%80%ba%e1%80%9c%e1%80%ad%e1%81%bc%e1%80%ba%e1%80%99%e1%80%ad%e1%80%b0%e1%80%84%e1%80%ba%e1%80%b8/

ၼင်လိၼ်မိူင်း

ၼင်လိၼ်မိူင်း လီၼႃႇတၢၼ်ႇႁိုဝ်ၵေႃႈ ပေႃးဢမ်ႇၽုၵ်ႇသင်ဝႆႉ ဢမ်ႇမီးဝၼ်း ႁၼ်မွၵ်ႇႁၼ်မၢၵ်ႇမၼ်းလႆႈ။ ၵူၼ်းႁဝ်းၵေႃႈ တေႃႈၼင်ႇၼၼ် သမ်ႉဝႃႈၵတ်ႉၶႅၼ်ႇလႅတ်းၽၢႆတၢၼ်ႇႁိုဝ်ၵေႃႈယဝ်ႉ သင်ဢမ်ႇမေႃဝူၼ်ႉ ဢမ်ႇၶတ်းၸႂ် တေဢမ်ႇၸၢင်ႈဢွင်ႇမၢၼ်လႆႈ။ ပိၼ်ႇတႅမ်ႈ − ငဝ်မွင်မိုတ်းမူဝ်း

['ၵူႈလွင်ႈလွင်ႈ', 'လွၼ်ႉမွၼ်းၵႂၢမ်း']

2024-08-31T12:58:03

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8-3/

ၸိုၼ်ႇႁႅင်း တွၼ်ႈသိပ်းသီႇ

တွၼ်ႈသိပ်းသီႇ လုၵ်ႈတႃဝၼ်းၸၢႆႉၸိူၼ်း ဝၼ်းဢွၼ်တၢင်းသုတ်း ဝၼ်းၶိုၼ်ႈႁဵၼ်းၼႆၵေႃႈသုတ်းသဵင်ႈၵႂႃႇ သဵင်ၵႂၢမ်းတၢင်ႇၸွမ်ပိဝ် မေႃးမႃး ဢၼ်လႆႈၵေႃႈမီး ဢၼ်ဢမ်ႇလႆႈၵေႃႈမီး ႁွင်ႉၵႂႃႇၵေႃႉဢိတ်းၵေႃႉဢွတ်းၵေႃႈ မီးသဵင်ဢွၵ်ႇပဵၼ်ၶေႃႈပဵၼ်ၵႂၢမ်းမႃးယူႇယဝ်ႉ။ တွၼ်ႈတႃႇၶမ်းလၢဝ်ၼႂ်းဝၼ်းမိူဝ်ႈၼႆႉတႄႉ ပဵၼ်ဢၼ်ႁိူဝ်ႉတေႉႁိူဝ်ႉဝႃႈယဝ်ႉ ပွၵ်ႈမိူဝ်းႁွတ်ႈႁိူၼ်းယဝ်ႉၵေႃႈ သမ်ႉပေႃးဢမ်ႇတၼ်းႁဵတ်းသင် ပွႆႇတူဝ်မၼ်းလူမ်ႉၼွၼ်းယူႇၼႂ်းၵၢင်ႁိူၼ်းၼၼ်ႉၵႂႃႇၵမ်းလဵဝ်။ ၶမ်းလၢဝ်ၼွၼ်းလပ်းမိင်းၵႂႃႇတင်းႁိုင် ဢမ်ႇႁူႉတူဝ်ႁူႉၶိင်းသင်သေဢိတ်းယဝ်ႉ၊ လႅင်းမိူင်းသႂ်လႆႈမႃးႁွင်ႉမၼ်းယူႇလၢႆၵမ်း ၸင်ႇတေတိုၼ်ႇ၊ လုၵ်ႉဢွၵ်ႇၽၵ်းတူမႃး ၼႃႈၾႃႉၼႃႈမိူင်းလပ်းသိင်ႇၸွမ်ႉႁွမ်ႉ မိူၼ်မိူင်းပႆႇပၢင်ႇယၢမ်းၵၢင်ၼႂ်ဝႆႉလႄႈ ပႆသိုင်ႉသၢင်ႉသိုင်ႉသိင်ႉလူင်လူင်းႁိူၼ်းၵႂႃႇ ႁူပ်ႉၺႃးသႅင်ၼူၼ်း ပႃးတင်းဝၢၼ်ႇၽၵ်းလူင်မႃးလႄႈ မၼ်းၸင်ႇတၵ်ႉၸူး။ “မႃးႁဵတ်းသင်ၸဵမ်ၸဝ်ႉလႃႇ တေၵႂႃႇၵၢၼ်ယဝ်ႉႁႃႉ!” သီႁူသီတႃမၼ်းတူၺ်းယူႇ။ “မိူဝ်ႈၼႆႉၵႂႃႇၼႃးမႃး လႆႈပႃမႃးလႄႈ ႁဵတ်းပႃဢႅပ်းမႃးလဵင်ႉပီႈႁဝ်းၶဝ်ၶႃႈဢေႃႈ တမ်ႉပႆႇၵိၼ်ၶဝ်ႈၵၼ်ႁိုဝ်လႃႇ” “ႁႃ..ဢမ်ႇပႆႇၸႂ်ႈၵၢင်ၼႂ်ႁႃႉတေႃႈ” “ပီႈၼွၼ်းတိုၵ်ႉလုၵ်ႉၵူၺ်းယူဝ်ႉၼႆႉထၢင်ႇ” “ဢိုမ်ႈ! ထၢင်ႇဝႃႈၵၢင်ၼႂ်ယဝ်ႉၼႆႉ ဢၢင်ႈတေၵႂႃႇသုၵ်ႈၼႃႈႁေ ႁႅၼ်းၶူဝ်းၵႂႃႇႁူင်းႁဵၼ်းယဝ်ႉဢိူဝ်ႈ” ၵွတ်ႇၵႆႇမၼ်းသေတူၺ်းတီႈဢၢပ်ႇၼမ်ႉၶဝ်ယဝ်ႉၵေႃႈ “ၵတ်းၼႃႇၼေႃ ႁိူဝ်ႇဢမ်ႇဢွၵ်ႇၵဝ်ႇ ဢမ်ႇဢၢပ်ႇၼမ်ႉယဝ်ႉ” ပႆၵႂႃႇဝၵ်ႉတၢဝ်းဢဝ်ၼမ်ႉမႃး သုၵ်ႈၶႅၼ်သုၵ်ႈၶႃမၼ်းယဝ်ႉ ပွတ်ႈၼႃႈမၼ်းဢိတ်းၼိုင်ႈသေ ဢဝ်ၽႅၼ်ႇၸဵတ်ႉၵွင်ႉၶေႃးမၼ်းၼၼ်ႉ ၸဵတ်ႉၸဵတ်ႉထူထူယဝ်ႉၵေႃႈ ၶိုၼ်းၶိုၼ်ႈမိူဝ်းၼိူဝ်ႁိူၼ်းၵႂႃႇ၊ မိူဝ်းႁွတ်ႈၼိူဝ်ႁိူၼ်းၵေႃႈ ႁၼ်ၽိူၼ်ၶဝ်ႈတမ်းပႂ်ႉထႃႈမၼ်းဝႆႉယူႇယဝ်ႉ။ “ပီႈၼႆႉ! ဢမ်ႇဢၢပ်ႇၼမ်ႉထႅင်ႈယဝ်ႉၸွင်ႇၸႂ်ႈ..” “ၵတ်းၼႃႇလႄႇဢ!!..” “ၵိၼ်ၶဝ်ႈႁေၵွၼ်ႇလႄႈ ယႃႇၵုမ်ႇမေႃးၵၼ်ယူႇယဝ်ႉသွင်ၶိူဝ်” ၶမ်းလၢဝ်ၵေႃႈ ယၵ်ႉတူၺ်းၼၢႆးႁေ “ဢိူဝ်ႈ!..ၼၢႆး ၼၢႆးႁဝ်းၼႆႉႁဵတ်းၼႃးမိူၼ်ပိူၼ်ႈယူႇႁႃႉၼႆႉ” “ႁဵတ်းၽႅဝ်လေႃႇ ပေႃးဢမ်ႇႁဵတ်းတေဢဝ်ႁင်ၵိၼ်လႃႇ..” “ၼၢႆးဢမ်ႇမီးလုၵ်ႈလၢၼ်ႁႃႉ..ႁိူၼ်းၵႂၢင်ႈယႂ်ႇပေႃးတၢၼ်ႇၼႆႉ ၼၢႆးယူႇၵေႃႉလဵဝ်မႃးတႃႇသေႇၵႃႈ” “မိူဝ်ႈလဵဝ်တႄႉ..မီးသူသွင်ၵေႃႉၼႆယိုင်” “ဢမ်ႇၸႂ်ႈ..လုၵ်ႈလၢၼ်ဢွၵ်ႇဢွၵ်ႇဢႄႈ” “မီးဢိူဝ်ႈ ဢၢႆႈလူင်ႁဝ်းၵေႃႈ ၶၢႆႉၵႂႃႇယူႇတၢင်းဝၢၼ်ႈႁူၵ်းပုၼ်ႉယဝ်ႉ၊ ဢၢႆႈယီႈသမ်ႉၵႂႃႇႁဵတ်းၵၢၼ်တၢင်းမိူင်းၶႄႇဝႃႈ၊ ဢေးလႅင်သမ်ႉ မိူဝ်းၶိုၼ်ႈပႂ်ႉပိူၼ်ႈတီႈၼႂ်းဝဵင်းယဝ်ႉ” “ၼၢႆးသမ်ႉဢမ်ႇၵႂႃႇယူႇၸွမ်းၶဝ်ၶႃႈလႃႇ မိူဝ်းယူႇၸွမ်းလုၵ်ႈယိင်းတီႈၼႂ်းဝဵင်းၵေႃႈလႆႈယူႇလူး တင်းလီလိူဝ်သေ ယူႇၼႂ်းဝၢၼ်ႈႁင်းၵူၺ်းၸိူင်ႉၼႆၵွၼ်ႇ” “ဢမ်ႇၶႂ်ႈယူႇယိင်းဢိူဝ်ႉ! ၼႂ်းဝဵင်းၼႆႉ သုၵ်ႉႁူသုၵ်ႉၸႂ်ၼႃႇ ဢမ်ႇမိူၼ်ယူႇတီႈဝၢၼ်ႈႁေဢိတ်း၊ ဢမ်ႇၶႂ်ႈပႅတ်ႈႁိူၼ်းပႅတ်ႈယေး သေလၢႆတိူၵ်ႇႁႆႈလွၵ်းၼႃး ယူႇတီႈဝၢၼ်ႈၸိူင်ႉၼႆ ၵတ်းၸိုၼ်ႈယဵၼ်ၸႂ်လီၼႃႇ ” “ၶႃႈဝႃႈၼၢႆးႁဝ်းဢမ်ႇလီယူႇႁင်းၵူၺ်းၵေႃႉလဵဝ်ၸိူင်ႉၼႆ ပေႃးယူႇဢမ်ႇလီၵိၼ်ဢမ်ႇဝၢၼ်မႃး ၽႂ်ၵေႃႉတေမႃးတူၺ်းထိုင်ၼၢႆးႁဝ်းလႃႇ” “မီးၼမ်ၼႃႇၽႅဝ်ၵႃႈ ၵူၼ်းဝၢၼ်ႈၸိူဝ်းၼႆႉၵေႃႈ မိူၼ်ပဵၼ်ပီႈဢွၵ်ႇၼွင်ႉၵၼ်ယဝ်ႉ၊ ယူႇၼႂ်းဝဵင်းမီးလုၵ်ႈလၢၼ်ၵူၺ်းဢၼ်တူၺ်းထိုင်ၵၼ်လႆႈ ယူႇတီႈဝၢၼ်ႈ မီးသင်ၵေႃႈၸွႆႈထႅမ်ၵၼ် ယိုၼ်ႈမႅင်ႇၵၼ် မိူၼ်ပဵၼ်ၵူၼ်းႁိူၼ်းလင်လဵဝ်ၵၼ် တူၺ်းလႄႈ ၶမ်ႈၼႆႉၼၢႆးတင်းဢမ်ႇလႆႈႁဵတ်းၽၵ်းၵွၼ်ႇ ၶဝ်ႁိူၼ်းႁွင်ႇပၼ်မႃး ၽၵ်းသူမ်ႈတင်ႈ၊ ႁိူၼ်းၸၢၼ်းပၼ်မႃး ပႃဢွင်ႇ၊ ဢေးၼူၼ်းသမ်ႉမႃးပၼ် ပႃဢႅပ်းထႅင်ႈႁေ ၸွင်ႇမၼ်းဢမ်ႇမီးပဵၼ်သၢမ်မီႇယဝ်ႉႁိုဝ်လႃႇၼႆႉ ထႅင်ႈဢၼ်ၵေႃႈ ဢၢႆႈလူင်ၶဝ် ၵႆႉမႃးၸႂ်းၼၢႆးယူႇတႃႇသေႇယဝ်ႈ” ၶမ်းလၢဝ်ၼၼ်ႉၵေႃႈ ဢမ်ႇလၢတ်ႈသင်ထႅင်ႈသေ ၸေႃႉၵိၼ်ပႃဢွင်ႇၼၼ်ႉၵႂႃႇ ၼင်ႇႁၢင်ႈဝၢၼ်ႁၢင်ႈမၼ်းယဝ်ႉ။ လႅင်းမိူင်းသႂ်ၵေႃႈ တူၺ်းၶမ်းလၢဝ်ယဝ်ႉ ယုမ်ႉယူႇၸုတ်းၵုတ်း ၸင်ႇတၵ်းဢဝ်ပႃဢႅပ်းၼၼ်ႉၸေႃႉပၼ်သေ “ၵိၼ်တူၺ်းၼႆႉလႄႈ” ၶမ်းလၢဝ်ၵေႃႈယၵ်ႉတူၺ်းမၼ်းၵႂႃႇ ၼႂ်းငဝ်းလပ်းသိင်ႇ ၸွမ်းလူၺ်ႈသၢႆတႃဢၼ်ထၢင်ႇထိူမ်မႃးယူႇ။ “ပေႉၸႂ်လီလႃႇမိူဝ်ႈၼႆႉ” ၽိူဝ်ႇၶမ်းလၢဝ်ယၵ်ႉတူၺ်းၼႂ်းဝၢၼ်ႇၶဝ်ႈမၼ်းလီလီၼၼ်ႉ ပဵၼ်ႁူဝ်ပႃၵူၺ်းလႄႈ ၸေႃႉပၼ်ၵႂႃႇၶိုၼ်းသေ “ဢမ်ႇဢဝ်ယဝ်ႉ!” “ၵိၼ်ပႃဢွၵ်းလႅတ်းၼႆၼႃႇ ပေႃးၵိၼ်ႁူဝ်ပႃမၼ်းယူဝ်ဢွၵ်းဢေႃပီႈတေဝႆးလိူဝ်ၵဝ်ႇၼႆၵႃႈ မိူဝ်ႈၼႆႉသဵင်ႈႁႅင်းမႃးၼမ်ၼႃႇယဝ်ႉလူး” ၵၢင်ၶိုၼ်းလပ်းသိင်ႇၸွမ်ႉႁွမ်ႉ ၾႆးလႅင်းဝွႆးဝွႆးယူႇၼႂ်းႁိူၼ်းၼၼ်ႉလႄႈ ၶမ်းလၢဝ်ၵေႃႈ ၼင်ႈႁၢင်ႈႁႅၼ်းၵၢၼ်ႁဵၼ်းၵၢၼ်သွၼ်မၼ်းယူႇႁင်းၵူၺ်းယဵၼ်ယဵၼ် တႂ်ႈၶဵင်ႇၽြႃး၊ ၵွႆႈလိုၵ်းၵွႆႈငႅဝ် ၵွႆႈယူႇၵွႆႈယဵၼ် သဵင်လူမ်းၵေႃႈႁႅင်းမႃး မႃၵေႃႈႁွၼ်မေႃးပႃးသေ ၶူၼ်တုမ်ႇၼိူဝ်ႉၵီႈပိုဝ်းမႃး ယူႇယူႇၾႆးတဵၼ်းမွတ်ႇလပ်းၵႂႃႇ သဵင်လူမ်းထွင်းတႂ်ႈႁိူၼ်း သမ်ႉပေႃးဢဝ်ၶူဝ်းဢဝ်ၶွင်တူၵ်း ၵလွင်းၵလိင်းလူင်ၵႂႃႇသဵင်ႈ ဢမ်ႇႁၼ်ႁူႁၼ်တႃသင်ယဝ်ႉလႄႈ လၢမ်းလိမ်းလၢမ်းလၢမ်းလူင်ၵႂႃႇၽုၺ်ႇၽၵ်းတူၶဝ်ႈမိူဝ်းၼႂ်းႁိူၼ်း။ “ၼၢႆးထွင်ႇၾႆးပၼ်ၽွင်ႈ!” ၵူၺ်းသမ်ႉပဵၼ်လုၵ်းၼွၼ်းလႅင်းမိူင်းသႂ်လႄႈ လႅင်းမိူင်းသႂ်ၼၼ်ႉၵေႃႈ တင်းငိၼ်းႁေဢမ်ႇငိၼ်းႁေ မိုဝ်းမၼ်းၼၼ်ႉတႄႉ လၢမ်းလိမ်းတၢဝ်းဢဝ်ၾႆးသၢႆႁိမ်းႁူဝ်တီႈၼွၼ်းမၼ်းၼၼ်ႉယဝ်ႉၵေႃႈ ထွင်ႇၵႂႃႇ သမ်ႉထွင်ႇၺႃးၼႃႈၶမ်းလၢဝ်လီလီ ၶုၼ်ႇတူၵ်းၸႂ်သေ ႁွင်ႉသႅၼ်ႇ “ဢႃး!!!..” ၶမ်းလၢဝ်ၵေႃႈတူၵ်းၸႂ်လႄႈ ႁွင်ႉၸွမ်း “ဢႃး!!..ဢႃး!!” ႁွင်ႉဢဝ်ၼၢႆးသမ်ႉပေႃးတိုၼ်ႇမႃးယဝ်ႉ။ “ၶိူဝ်ႁွင်ႉႁဵတ်းသင်လႃႇ!..” သွင်ၶႃၸင်ႇလႆႈသတိမႃးသေ “ပီႈမႃးႁဵတ်းသင်လႃႇႁွင်ႈၶႃႈၼႆႉ!” “ၽႂ်တေႁဵတ်းႁိုဝ်ႁူႉ ထၢင်ႇဝႃႈႁွင်ႈၼွၼ်းႁဝ်းၵူၺ်းဢိူဝ်ႈ” ၶမ်းလၢဝ်ၵေႃႈၼႅတ်ႈဢွၵ်ႇၵႂႃႇၵမ်းလဵဝ်ယူႇ။ “ၵမ်ႉဢႄႈပီႈ” လႅင်းမိူင်းသႂ် ၽုၼ်ႇၽၢၼ်ႇလုၵ်ႉသေ ၵွပ်ႈၶႅၼ်ၶမ်းလၢဝ်ဝႆႉ “ၶႃႈဢမ်ႇႁတ်းၼွၼ်းၵူၺ်းယဝ်ႉ” ၼႂ်းၶမ်ႈၶိုၼ်းၼႆႉ ၶဝ်သွင်ၵေႃႉၵေႃႈ ၸူဝ်းႁွင်ႉဢဝ်ၼၢႆး မႃးၼွၼ်းယူႇတီႈၼႃႈၶဵင်ႇၽြႃးၸွမ်းၵၼ် ယူႇယဝ်ႉ။ ၵၢင်ၼႂ်ၶမ်းလၢဝ်တိုၼ်ႇမႃး သီႁူသီတႃၸဵတ်ႉၵႃႉမၼ်းသေ ယူႇယူႇၵေႃႈၶၢင်းဢွၵ်ႇမႃး “ဢႃႉ!..ၸဵပ်း!!” ၼမ်ႉတႃသမ်ႉပေႃးယိုင်ႈလူင်မႃးယဝ်ႉ။ “ပဵၼ်ႁင်ထႅင်ႈယဝ်ႉလႃႇ..” လႅင်းမိူင်းသႂ်ဢၼ်လုၵ်ႉၸဵမ်ၸဝ်ႉသေ ၸွႆႈၼၢႆးႁဵတ်းၶဝ်ႈၽၵ်းယူႇၼႂ်းသွင်ႇၾႆးၼၼ်ႉႁွင်ႉလၢတ်ႈၸူး။ “သူပ်းၸဵပ်းဢိူဝ်ႈ..” “ပဵၼ်လူမ်းမႆႈယဝ်ႉၵႃႈထၢင်ႇ!..” ၼၢႆးလၢတ်ႈၸူး။ “မိူၼ်ၼၼ်ဢိူဝ်ႈ ၶၢၼ်ႉဢၢပ်ႇၼမ်ႉၼႃႇလႄႇ..” “ၵႂႃႇဢၢပ်ႇၼမ်ႉႁေလႄႈ လူမ်းမႆႈၽိဝ်ႇဢိူဝ်ႈ ပိူၼ်ႈၸင်ႇဝႃႈဢၢပ်ႇၼမ်ႉၵၢင်ၼႂ်လီၸႂ်တၢင်းဝၼ်းၼႆၼႃႇ” “တေႉႁႃႉၼၢႆး..” မၼ်းၵေႃႈၵွပ်ႈၸဵပ်းၼႃႇလႄႈ ဢမ်ႇဝႃႈလၢႆးလႂ် ပေႃးမၼ်းတေလီ ၼႅတ်ႈႁဵတ်းၵႂႃႇၵမ်းလဵဝ်ယူႇ။ ယၢမ်းၵၢင်ၼႂ် 8.30 ယဝ်ႉၼႆလႄႈ ၾႃႉဢမ်ႇပၢင်ႇၽူၼ်ဢမ်ႇတူၵ်းၵေႃႈ မွၵ်ႇၵုမ်ႈသုမ်ႇၼၼ်ႉယိုင်၊ မိူဝ်ႈၽူၼ်ဢမ်ႇတူၵ်းၼႆ တင်းလုၵ်ႈႁဵၼ်းလႄႈမေႃသွၼ်ၵေႃႈ ဢွၼ်ၵၼ်ၶဝ်ႈထႅဝ်တၢင်ႇၸွမ်ပိဝ်ၵၼ်ၵႂႃႇသေယဝ်ႉ ၶဝ်ႈၼႂ်းႁွင်ႈၽႂ်ၸၼ်ႉမၼ်းၵႂႃႇယူႇ။ ၶမ်းလၢဝ်ၵေႃႈလႆႈသွၼ်ၸၼ်ႉယႂ်ႇ လႄႈၸၼ်ႉၵၢင်သွင်ၸၼ်ႉ လႅင်းမိူင်းသႂ်သမ်ႉ ၵေႃႉသွၼ်ၸၼ်ႉလဵၵ်ႉၼႆယူႇ။ ၼွင်ႉဢၼ်လုၵ်ႈႁဵၼ်းၶဝ်ႁွင်ႉမႃးၼၼ်ႉၵေႃႈ ၸွမ်းၼင်ႇလႆႈဢုပ်ႇၵၼ်မိူဝ်ႈဝႃးၼၼ်ႉ တႄႇႁဵတ်းၵႂႃႇတီႈ ၼွင်ႉလႅင်ၼၼ်ႉဢွၼ်တၢင်းယူႇယဝ်ႉ။ ၸွမ်းၼင်ႇၵၢၼ်သွၼ်ငဝ်ႈၶၢမ်ႇပိုၼ်ႉၼၼ်ႉ လႆႈတႄႇသွၼ် တူဝ်မႄႈလိၵ်ႈတႆး ၵ ထိုင် ဢ ဢွၼ်တၢင်း။ ၶမ်းလၢဝ် သွၼ်ပၼ်တီႈၸၼ်ႉယႂ်ႇယဝ်ႉ ႁႂ်ႈၶဝ်တႅမ်ႈပႂ်ႉသေ ၸင်ႇသမ်ႉမႃးသွၼ်ပၼ်တီႈၸၼ်ႉၵၢင်ၵႂႃႇ၊ ၸၼ်ႉၵၢင်ၼႆႉၵေႃႈ လႆႈဝႃႈ ၵူၼ်းၼမ်တႄႉတႄႉယူႇယဝ်ႉ၊ မိူဝ်ႈဢမ်ႇမီးမေႃသွၼ်ၼၼ်ႉ ၶဝ်သမ်ႉပေႃးလႄႇယဝ်ႉယွၵ်ႇၵၼ် ဢႅၼ်ႇလမ်းမင်ႁူဝ်ၵၼ် ၽိတ်းမေႃးၵၼ် ဢူၼ်ပၼ်းယူႇသဵင်ႈ၊ ၶမ်းလၢဝ်ၵေႃႈ တင်းၶွၼ်ႉမၼ်းၼၼ်ႉသေ တွႆႇသႂ်ႇၼိူဝ်ပႅၼ်ႈပုၼ်း ပေႃးလင်ယွၼ်ႈတင်းႁူင်းႁဵၼ်းယဝ်ႉ။ လုၵ်ႈဢွၼ်ႇၶဝ်မိုင်ယဵၼ်ၵႂႃႇ ၵႅပ်ႉဢွၼ်ႇၵမ်းၼိုင်ႈၵူၺ်း လုၵ်ႈဢွၼ်ၸိူဝ်းၼၼ်ႉၵေႃႈ သမ်ႉပေႃးဢူၼ်ပၼ်းၶိုၼ်းထႅင်ႈယဝ်ႉ၊ ၶမ်းလၢဝ်ၵေႃႈ ဢမ်ႇၶိုၼ်းတၵ်းသဵင်သင်ထႅင်ႈႁေ တႅမ်ႈ ၵ တေႃႇထိုင် ဢ ယဝ်ႉ သွၼ်ႁႂ်ႈၶဝ်ဢၢၼ်ႇ ၵ ဝႃႈၵႆႇ ၵွပ်ႈတႆႇမႆႉၼိူဝ်ၵွၼ်း ၵႂႃႇယူႇယဝ်ႉ။ ၵူၺ်းၵႃႈ ၵူႈလွင်ႈၼၼ်ႉ ႁိုဝ်မိူၼ်ၼင်ႇ ဢၼ်ဢၢင်ႈဢၢၼ်းဝႆႉ ဢၼ်တင်ႈၸႂ်ယူႇၼၼ်ႉတႄႉ ပဵၼ်ၵူၼ်းယူႇၽၢႆႇၼႃႈၼၼ်ႉၵူၺ်း ၵူၼ်းယူႇၽၢႆႇလင်တႄႉၵေႃႈ ၵုမ်ႇယဝ်ႉယဝ်ႉယွၵ်ႇယွၵ်ႇၵၼ် သဵင်ပေႃးဢူၼ်ပၼ်းလူင်ၵႂႃႇမူတ်း။ “ႁိူၺ်ႉ!! ယဵၼ်ဢိတ်ႉၼိုင်ႈလႄႈ!!.. ၸႂ်လမ်ယဝ်ႉၼႃႈ” မိူၼ်တေၸႂ်လမ်တေႉတေႉယဝ်ႉ သမ်ႉပေႃးဢဝ်လုၵ်ႈႁဵၼ်းၶဝ် ႁူဝ်ႁူတ်းၼင်ႈငွမ်လူင်ၵႂႃႇၵေႃႉလႂ်ၵေႃႉၼၼ်ႉမႃး။ ပေႃးဝႃႈသွၼ်ၸၼ်ႉၵၢင် ၸၼ်ႉယႂ်ႇၵေႃႈဢုပ်ႇၵၼ်ပေႃးပၼ်းလူင်ၵႂႃႇသဵင်ႈယဝ်ႉ။ သွၼ်ၵ ဝႃႈၵႆႇ တေႃႇထိုင်ဢ ဢမ်ႇႁူႉပဵၼ်လၢႆပွၵ်ႈ သဵင်ၵေႃႈသမ်ႉပေႃးၶႂ်ႈႁႅင်ႈႁၢပ်ႇလူင်မႃးၵမ်းလဵဝ်ယူႇ။ သွၼ်ၶဝ်ယဝ်ႉၵေႃႈ ႁႂ်ႈၶဝ်တႅမ်ႈသႂ်ႇၼႂ်းပပ်ႉဝႆႉ၊ သိုပ်ႇၵႂႃႇတီႈၸၼ်ႉယႂ်ႇ ဢၼ်ၶဝ်တႅမ်ႈယဝ်ႉလႄႈဢုပ်ႇၵၼ်ယူႇၼၼ်ႉ။ “တႅမ်ႈယဝ်ႉယဝ်ႉႁႃႉ!!” “ယဝ်ႉယဝ်ႉၶႃႈ” “ၽႂ်မေႃဢၢၼ်ႇ ဢၢၼ်ႇၼႄႇတူၺ်း” ၶဝ်ၵေႃႈ ၼင်ႈၼိမ်ယဵၼ်သေ ယၵ်ႉတူၺ်းၼႃႈၵၼ်ၵႂႃႇမႃး ၶွၼ်းႁူဝ်ၼႄၶမ်းလၢဝ်ၵႂႃႇ။ ၶမ်းလၢဝ်ၵေႃႈ ဢဝ်တင်းၶွၼ်ႉမႆႉမၼ်းၼၼ်ႉ ၸီႉဢၢၼ်ႇလၢတ်ႈၼႄၵႂႃႇၵမ်းတူဝ်ၵမ်းတူဝ် လုၵ်ႈႁဵၼ်းၶဝ်ၵေႃႈ ႁွင်ႉဢၢၼ်ႇၸွမ်းၵႂႃႇ ပဵၼ်သိူင်းပဵၼ်သိူင်းယူႇယဝ်ႉ။ လႅင်းမိူင်းသႂ်ၼၼ်ႉတႄႉၵေႃႈ ၼင်ႈလဵၼ်ႈၸွမ်းလုၵ်ႈဢွၼ်ႇ ၸၼ်ႉလဵၵ်ႉ ဢၼ်မီးဢႃႇယုမွၵ်ႈ 7 ၶူပ်ႇလူင်းတႂ်ႈၼႆႉလႄႈ တႄႇသွၼ် ၵ ဝႃႈၵႆႇ ၵွပ်ႈတႆႇမႆႈၼိူဝ်ၵွၼ်းၵႂႃႇ မိူၼ်ၵၼ်ယဝ်ႉ။ ၶမ်းလၢဝ်ၵေႃႈ သွၼ်ၸၼ်ႉယႂ်ႇယဝ်ႉ ၶိုၼ်းမႃးသိုပ်ႇသွၼ်ထႅင်ႈၸၼ်ႉၵၢင် ပုတ်ႈၵၼ်ၵႂႃႇၵႂႃႇမႃးမႃး မိူၼ်တေႁိူဝ်ႉယူႇတေႉတေႉယဝ်ႉ။ ယၢမ်းၵၢင်ဝၼ်း ၶၢဝ်းလိုဝ်ႈၵၼ်ၶဝ်ႈၼၼ်ႉ “ႁဝ်းဝႃႈတႄႉ သွၼ်လိၵ်ႈႁဵတ်းၼႆတင်းဝၼ်းတင်းဝၼ်းတႄႉ ဢမ်ႇလီၵႃႈႁိုဝ်ၼႃ” “ႁိူဝ်ႉၼႃႇယဝ်ႉၵႃႈ! တိုၵ်ႉႁႃၶိုင်ႈဝၼ်းၵူၺ်း” “ႁိူဝ်ႉတေတၢႆယူႇယဝ်ႉဢိူဝ်ႈၼႆႉ ၽိူဝ်လိူဝ်သူပ်းၸဵပ်းသေ ၵမ်းၵမ်းလႆႈႁွင်ႉယူႇတိၵ်းတိၵ်း ဢမ်ႇမီးသဵင်ယဝ်ႉ” သဵင်မၼ်းၵေႃႈ သမ်ႉပေႃးႁၢပ်ႇဝႆႉတေႉၼင်ႇဝႃႈယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-08-31T12:54:29

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8-2/

ၸိုၼ်ႇႁႅင်း တွၼ်ႈသိပ်းသၢမ်

တွၼ်ႈသိပ်းသၢမ် ယၢမ်းၵၢင်ၼႂ် မွၵ်ႇၵုမ်ႈသုမ်ႇတၼ် ဢမ်ႇႁၼ်ၼႃႈၾႃႉၼႃႈမိူင်းသင်ၼၼ်ႉ လုၵ်ႈဢွၼ်ႇ ၸိူဝ်းယူႇ ဝၢၼ်ႈတူၵ်း ဝၢၼ်ႈႁွင်ႇ ဝၢၼ်ႈၸၢၼ်းၵေႃႈ ဢွၼ်ၵၼ်ပႆတွမ်ႉတႅမ်ႉတွမ်ႉတၢမ်ႉ မႃးႁူင်းႁဵၼ်းယဝ်ႉ၊ ၵမ်ႈၽွင်ႈၵေႃႈ မီးဢူႈမႄႈမႃးသူင်ႇ၊ ၵမ်ႈၽွင်ႈၵေႃႈပႆမႃးႁင်းၵူၺ်း။ လုၵ်ႈဢွၼ်ႇၸိူဝ်းမႃးႁူင်းႁဵၼ်းၵမ်ႈၼမ်တႄႉ ပဵၼ်လုၵ်ႈဢွၼ်ႇႁၢတ်ႈႁၢႆး ဢမ်ႇပႆႇပေႉၵၢၼ်ပေႉငၢၼ်းၼၼ်ႉၵူၺ်း၊ ပေႃးပဵၼ်လုၵ်ႈဢွၼ်ႇ မေႃႁဵတ်းၵၢၼ်ႁဵတ်းငၢၼ်းယဝ်ႉတႄႉ ဢူႈမႄႈၶဝ်ၵေႃႈ ႁႂ်ႈၵႂႃႇႁဵတ်းၵၢၼ်ၵူၺ်းယဝ်ႉ ဢမ်ႇၸၢင်ႈမႃးၶိုၼ်ႈႁူင်းႁဵၼ်းလႆႈ။ လႅင်းမိူင်းသႂ်ၵေႃႈ ၶတ်းၸႂ်ႁွင်ႉဢဝ်ၶမ်းလၢဝ်မႃးႁူင်းႁဵၼ်းၸဵမ်ၸဝ်ႉ တႃႇႁပ်ႉတွၼ်ႈလုၵ်ႈႁဵၼ်းၼႆယူႇ။ မိူဝ်ႈၶမ်းလၢဝ်လႆႈႁၼ်လုၵ်ႈႁဵၼ်းမၼ်းမႃးၼၼ်ႉ ၼင်ႇႁၢင်ႈဢမ်ႇပေႃးၵတ်းယဵၼ်ၸႂ်ၵႃႈႁိုဝ် ၵွပ်ႈပိူဝ်ႈပဵၼ်လုၵ်ႈဢွၼ်ႇ ဢၼ်မၼ်းဝူၼ်ႉႁၼ်ၼႂ်းတႃဝႆႉဝႃႈ တေထိင်းယၢပ်ႇတေႉတေႉၼၼ်ႉယဝ်ႉ၊ လုၵ်ႈဢွၼ်ႇ လဵၵ်ႉသုတ်းၵေႃႈ တေမီးယူႇမွၵ်ႈ 2 ၶူပ်ႇၼႆႉလႄႈ ယႂ်ႇသုတ်းၵေႃႈ မွၵ်ႈ 12 ၶူပ်ႇၼႆႉၵူၺ်း။ မိူဝ်ႈထိုင်ၶၢဝ်းယၢမ်းၶိုၼ်ႈႁူင်းႁဵၼ်း 8:30 မူင်း ယဝ်ႉၼႆၵေႃႈ၊ လႅင်းမိူင်းသႂ်တင်း ၶမ်းလၢဝ် ဢွၼ်ၵၼ်ၶဝ်ႈၼႂ်းႁွင်ႈႁဵၼ်းသေယဝ်ႉ ယၢမ်းၼၼ်ႉ သဵင်ထူၺ်ႈၸႂ်လူင်ယူႇၼၼ်ႉၵေႃႈ ဢမ်ႇလႆႈငိၼ်းယဝ်ႉ ၵမ်ႈၽွင်ႈၵေႃႈႁႆႈ၊ ၵမ်ႈၽွင်ႈၵေႃႈလႅၼ်ႈလူၺ်းလမ်းၵၼ်၊ ၵမ်ႈၽွင်ႈၵေႃႈ ထဵင်ၵၼ်ၽိတ်းႁူဝ်ၵၼ်၊ ၵမ်ႈၽွင်ႈၵေႃႈ ႁိမ်ၶူဝ်းၶွင်ၵၼ်သေ ႁွင်ႉလၢတ်ႈမေႃသွၼ်၊ ၵမ်ႈၽွင်ႈၵေႃႈၶၢၼ်ႉငိၼ်းသေ ႁိုတ်းသႂ်ႇ သဵင်ဢူၼ်ဢၢၼ်မေႃးမႄး လင်ပၼ်းၼၼ်ႈလူင်ၵႂႃႇသဵင်ႈယဝ်ႉ။ လႅင်းမိူင်းသႂ်ၵေႃႈ ဝႆႉသဵင်ဢူၼ်ႈဢွၼ်ႇသေႁွင်ႉႁႂ်ႈၶဝ်တဵတ်ႇယဵၼ်ၼႆယူႇ၊ ၵူၺ်းၵႃႈ ၶမ်းလၢဝ်တႄႉ ၵမ်တႃမိုဝ်းသမ်ႉပေႃးၵႅၼ်ႇၵႅၵ်းၵႅၵ်း ၼႃႈၵေႃႈပေႃးလႅင်လႅတ်း လၢတ်ႈလီလီတႄႉဢမ်ႇလႅပ်ႈထွမ်ႇၵၼ်ယဝ်ႉ၊ လုၵ်ႈႁဵၼ်းၵေႃႈ သမ်ႉၶႂ်ႈၼမ်ဝႆႉ ပေႃးၼပ်ႉတူၺ်းလီလီ လၢမ်းတူၺ်းတႄႉမီးယူႇပၢၵ်ႇပၢႆၼႆႉ ၵွပ်ႈမီးလၢႆလၢႆဝၢၼ်ႈ မႃးႁူမ်ႈၵၼ်လႄႈ လႆႈမီးၼမ်ၸိူင်ႉၼႆယဝ်ႉ။ “ႁိုၺ်ႉ!!!..” သဵင်သႅၼ်ႇႁွင်ႉၶမ်းလၢဝ် လင်ၵွင်ႈတွင်ႈၼႂ်းႁူင်းႁဵၼ်း မေႃးပၼ်းႁွတ်ႈထိုင်ၼႂ်းဝၢၼ်ႈၵႂႃႇယဝ်ႉႁိုဝ်ဢမ်ႇႁူႉ၊ လုၵ်ႈႁဵၼ်းၶဝ်ၼၼ်ႉၵေႃႈ ဢွၼ်ၵၼ်ယဵၼ်ၵႂႃႇတင်းမူတ်းယူႇ။ မိူဝ်ႈသဵင်ယဵၼ်ၸိူင်ႉၼၼ် မၼ်းၵေႃႈဢမ်ႇႁူႉဝႃႈတေတႄႇတီႈလႂ် ၵူၺ်းၵိုတ်းယဵၼ်ၵႂႃႇၸွမ်းႁဵတ်းၼၼ်သေ လႅင်းမိူင်းသႂ် ၸင်ႇတေႁွင်ႉလၢတ်ႈႁႂ်ႈလုၵ်ႈဢွၼ်ႇၶဝ် ၸႅၼ်ႇထႅဝ် ၸွမ်းဢႃႇယု ဢႃႈသၢၵ်ႈၸဝ်ႈၵဝ်ႇၼႆယူႇ။ ၵွပ်ႈပဵၼ်ဝၼ်းဢွၼ်တၢင်းသုတ်း ဢမ်ႇလၢတ်ႈလႆႈဝႃႈ လုၵ်ႈဢွၼ်ႇၶဝ်ၼၼ်ႉ တေမေႃႁိုဝ်ဢမ်ႇမေႃ၊ သင်ဝႃႈၸႅၵ်ႇဢႃႇယုၼႆ တေၸၢင်ႈသွၼ်ၵႂႃႇၸွမ်းဢႃႇယုဢႃႈသၢၵ်ႈၶဝ် ၼၼ်ႉၼႆယဝ်ႉ။ လုၵ်ႈဢွၼ်ႇၶဝ်ၵေႃႈ ဢွၼ်ၵၼ်ၶဝ်ႈထႅဝ် ၸွမ်းၼင်ႇ လႅင်းမိူင်းသႂ်တမ်းဝၢင်းဝႆႉပၼ် ၼၼ်ႉယဝ်ႉ။ ၼႂ်းႁူင်းႁဵၼ်းၶဝ်ၼၼ်ႉ တေႁဵတ်းပဵၼ် 3 ၸၼ်ႉ ၸၼ်ႉဢွၼ်ႇ၊ ၸၼ်ႉၵၢင်၊ ၸၼ်ႉယႂ်ႇ ၼႆသေ ၸၼ်ႉယႂ်ႇၼၼ်ႉၵေႃႈ ၵွပ်ႈပႃးၼွင်ႉမႃးလႄႈ ဢမ်ႇၸၢင်ႈၽႃႈလႆႈသေ ၵႃႈလႆႈႁွပ်ႇဢုမ်ႈၵႂႃႇၶဝ်ႈထႅဝ်ပႃး ယူႇယဝ်ႉ။ တႃႇတေၼပ်ႉၵူၼ်း ၶပ်ႉၵူၼ်းလႆႈၼၼ်ႉၵေႃႈလႆႈၸႂ်ႉၶၢဝ်းယၢမ်းတင်းႁိုင်ယူႇ၊ ၶပ်ႉၵူၼ်းလႆႈယဝ်ႉ ၸႅၵ်ႇပၼ်ႁွင်ႈသွၼ်လိၵ်ႈၵႂႃႇ၊ တေဝႃႈၸႅၵ်ႇပဵၼ်ႁွင်ႈၼႆၵေႃႈ ႁွင်ႈႁဵၼ်းသမ်ႉမီးႁွင်ႈလဵဝ်ၵူၺ်းလႄႈ ၵႃႈလႆႈၼပ်ႉသဝ်မၼ်းၸႅၵ်ႇပၼ်ဢဝ်ၵူၺ်း၊ ၸၼ်ႉလႂ်ၸၼ်ႉၼၼ်ႉ သဝ်လႂ်တေႃႇထိုင်သဝ်လႂ်ၼႆယဝ်ႉ။ မေႃသွၼ်မၼ်းၵေႃႈ လႆႈတႄႇၵဵပ်းသၢႆမၢႆလုၵ်ႈႁဵၼ်းၵႂႃႇ၊ ပွတ်းၼႂ်တင်းၼႂ်တႄႉ ဢမ်ႇပဵၼ်သွၼ်လိၵ်ႈလႆႈသေဢိတ်း။ လုၵ်ႈႁဵၼ်းၵေႃႈဢမ်ႇထွမ်ႇထႅင်ႈႁေ တေႃႇတေႃႇတေၵဵပ်းယဝ်ႉလႆႈ။ ဝၢႆးၵိၼ်ၶဝ်ႈၵိၼ်သင်ယဝ်ႉ သွင်ၶႃၸင်ႇမႃးတူၺ်းသၢႆမၢႆလုၵ်ႈႁဵၼ်းသေ ၶမ်းလၢဝ်မိူၼ်တေၶုၵ်းၸႂ်လႆႈသေလွင်ႈလွင်ႈလႄႈ “ဢမ်ႇၸႂ်ႈဝႃႈ သၢႆမၢႆလုၵ်ႈႁဵၼ်းၼႆႉ ပေႃႈမႄႈတေလႆႈမႃးသႂ်ႇပၼ်ဢမ်ႇၸႂ်ႈႁိုဝ်” လႅင်းမိူင်းသႂ်ၵေႃႈ ယၵ်ႉတူၺ်းၼႃႈၶမ်းလၢဝ်ၵႂႃႇ “တေႉဢိူဝ်ႈ!.. ပိူၼ်ႈတေလႆႈသႂ်ႇပႃး ၸိုဝ်ႈပေႃႈၸိုဝ်ႈမႄႈ တီႈယူႇၸိူဝ်းၼႆႉပႃးႁေဢမ်ႇၸႂ်ႈႁႃႉ တီႈတေႉပေႃးတၢၼ်ႇလီလႆႈသႂ်ႇ ၸဵမ်မိူဝ်ႈဝၼ်းၽုၺ်ႇႁူင်းႁဵၼ်းၼၼ်ႉယဝ်ႉဢမ်ႇၸႂ်ႈၼႄႇ” ၶမ်းလၢဝ်ၵေႃႈ ၼင်ႈၼိမ်ယဵၼ်သေ “ၵေႃႈယဝ်ႉလႄႈ..ၸွင်ႇၶႅၼ်းႁဝ်းပဵၼ်ႁူင်းႁဵၼ်းလူင်ပွင်ၸိုင်ႈၵေႃႈဢမ်ႇၸႂ်ႈ.. ႁူႉၸိုဝ်ႈၶဝ်ၵူၺ်းၵေႃႈလႆႈယဝ်ႉၵႃႈ” “ႁဝ်းဝႃႈ မီးဝႆႉၵေႃႈဢမ်ႇၽိတ်းၼႃ သၢႆမၢႆၶဝ် ပေႃးမီးလွင်ႈသင်မႃးၵေႃႈ တေၸၢင်ႈၵပ်းသိုပ်ႇဢူႈမႄႈၶဝ်လႆႈၼၼ်ႉၼႃႇ” ၶမ်းလၢဝ်ၵေႃႈ မိူၼ်တေၼၵ်းၸႂ် လွင်ႈလုၵ်ႈဢွၼ်ႇလဵၵ်ႉၼၼ်ႉမႃးသေယဝ်ႉ “ဝူၼ်ႉဝႃႈ တေႁဵတ်းႁိုဝ်လီလႃႇ လုၵ်ႈဢွၼ်ႇဢၼ်ပႃးၼွင်ႉမႃးၸိူဝ်းၼၼ်ႉ လၢတ်ႈသိုဝ်ႈသိုဝ်ႈၵေႃႈ လုၵ်ႈဢွၼ်ႇဢၼ်ယင်းတိုၵ်ႉလႆႈ မွၵ်ႈ ၶူပ်ႇသွင်ၶူပ်ႇၸိူဝ်းၼႆႉ ဢမ်ႇၸႂ်ႈဝႃႈမီးဢေႇဢေႇၵူၺ်းၼႃ မီးယူႇမွၵ်ႈ 10 ပၢႆၼႆႉယဝ်ႉ ပေႃးလၢတ်ႈငၢႆႈငၢႆႈၵေႃႈ ပဵၼ်ၸၼ်ႉႁဵၼ်းၼိုင်ႈဢၼ်လႆႈယဝ်ႉဝႃႈ၊ ႁဝ်းလၢတ်ႈတေႉဢိူဝ်ႈ တေႁႂ်ႈႁဝ်းတူၺ်းပႃးလုၵ်ႈဢွၼ်ႇတႄႉ ႁဝ်းဢမ်ႇဢဝ်ၼႃ” “ၵမ်ႈၼမ် လုၵ်ႈဢွၼ်ႇလဵၵ်ႉဢၼ်မႃးၸိူဝ်းၼႆႉၵေႃႈ မႃးၸွမ်းပီႈဢၢႆႈပီႈၼၢင်းၶဝ်ၵူၺ်းၼင်ႇၵဝ်ႇ၊ ႁႂ်ႈၶဝ်လုမ်းလႃးတူၺ်းထိုင်ၵၼ်ၶိုၼ်းၵေႃႈလႆႈယူႇယူဝ်ႉ” “ပေႃးႁႂ်ႈၶဝ်တူၺ်းၵၼ်ၶိုၼ်း ၸွင်ႇၶဝ်သမ်ႉတေၸၢင်ႈႁဵၼ်းလိၵ်ႈယူႇႁိုဝ်၊ မၼ်းဢမ်ႇပိူင်ႈသင်ၵၼ်တင်း ဢၼ်ၶဝ်ၼင်ႈယူႇတီႈႁိူၼ်းသေ လဵင်ႉၼွင်ႉၶဝ်ယူႇၼၼ်ႉၵူၺ်း၊ ပေႃးပဵၼ်ၸိူင်ႉၼႆ ဢမ်ႇလူဝ်ႇသုမ်းၶၢဝ်းယၢမ်းႁႂ်ႈၶဝ်မႃးၵေႃႈလႆႈယဝ်ႉ” “ႁဝ်းဝႃႈ မၼ်းၸၢင်ႈႁဵၼ်းယူႇၵူၺ်း၊ တေႃႈၼင်ႇဢဝ်ၼွင်ႉၵေႃႈ ၶဝ်ယင်းႁဵတ်းၵၢၼ်ႁိူၼ်းပႃးလႆႈ ပဵၼ်သင်လႄႈႁဵၼ်းပႃးဢမ်ႇလႆႈလႃႇ၊ ယႃႇပေဢဝ်လွင်ႈတၢင်းဢၼ်ဝႃႈ မီးၼွင်ႉၼႆသေ ပၼ်ၶဝ်ႁၢမ်းသုၼ်ႇလႆႈႁဵၼ်းလႄႈၼႃႈ” “မၼ်းတေထိင်းၵၼ်လႆႈၸိူင်ႉႁိုဝ်လႃႇ တူၺ်းလူးၼႂ်ၵႆႈ ႁၼ်ယူႇဢမ်ႇၸႂ်ႈႁႃႉ မၼ်းသုၵ်ႉသၵ်ႉၵႃႈႁိုဝ် သူၵေႃႈဝူၼ်ႉႁၼ်ပုၼ်ႈပိူၼ်ႈၵူၺ်း ဝူၼ်ႉထိုင်ႁဝ်းၽွင်ႈလႄႈ ပေႃးဢမ်ႇမီးသူယဝ်ႉ တေၵိုတ်းႁဝ်းၵေႃႉလဵဝ်ၵူၺ်းဢိူဝ်ႈ၊ တေလႆႈသွၼ်ၵူၼ်းပဵၼ်ပၢၵ်ႇ ပၢၵ်ႇပၢႆ ပေႃးပႃးလုၵ်ႈဢွၼ်ႇလဵၵ်ႉထႅင်ႈသေ ႁဝ်းဢဝ်ပုၼ်ႈၽွၼ်းဢမ်ႇလႆႈလေႃႇ ယွၼ်ႉပိူဝ်ႈတီႈႁူင်းႁဵၼ်းၼၼ်ႉ မိူဝ်ႈမီးပၼ်ႁႃမႃး ဢမ်ႇၸႂ်ႈပီႈဢၢႆႈပီႈၼၢင်းၶဝ်ၼႃ တေလႆႈဢဝ်ပုၼ်ႈၽွၼ်း မၼ်းပဵၼ်တီႈမေႃသွၼ်သွၼ်မၼ်းဢိူဝ်ႈ” လႅင်းမိူင်းသႂ်ၵေႃႈ ၼိမ်ယဵၼ်လူင်ၵႂႃႇပႅတ်ႈၵမ်းလဵဝ်သေ ဢမ်ႇတၵ်းသဵင်သင်ၸွမ်းထႅင်ႈယဝ်ႉ။ ၶမ်းလၢဝ်ၵေႃႈ ဢမ်ႇႁူႉဝႃႈတေႁဵတ်းၸိူင်ႉႁိုဝ်မိူၼ်ၵၼ် ၸုၵ်းတဝ်ႉဢႅင်ႈပႆၵႂႃႇၵႂႃႇမႃးမႃးယဝ်ႉ ထူၺ်ႈၸႂ်လူင်ဢွၵ်ႇမႃးၵမ်းယဝ်ႉၵမ်းယူႇ။ “ထိုင်ၶၢဝ်းယၢမ်းၶိုၼ်ႈႁဵၼ်းၶိုၼ်းယဝ်ႉ.. ၵႂႃႇလႄႈ မၼ်းၵေႃႈတေမီးလၢႆးၵႄႈၶႆမၼ်းယူႇၵူၺ်း” လႅင်းမိူင်းသႂ် ဝႆႉၸႂ်ၼိမ်ယဵၼ်သေလၢတ်ႈၸူးၵႂႃႇ။ ဝၢႆးဝၼ်းမႃး ဢွၼ်ၵၼ်ၸႅၵ်ႇပၼ်ၶိူင်ႈၵမ်ႉၵႅမ်ၵၢၼ်ႁဵၼ်းၵႂႃႇ၊ ၵွပ်ႈပိူဝ်ႈ လုင်းႁဵင်ၶဝ်ၵေႃႈ လႆႈၵဵပ်းႁွမ်ငိုၼ်းတီႈၵူၼ်းဝၢၼ်ႈၶဝ်ယဝ်ႉ သိုဝ်ႉမႃးပၼ်ၶိူင်ႈၵမ်ႉၵႅမ်ၵၢၼ်ႁဵၼ်းသေ လႆႈမႃးမွပ်ႈဢၢပ်ႈဝႆႉပၼ်တီႈႁူင်းႁဵၼ်း ၼႂ်းဝၼ်းပိုတ်ႇၽူၺ်ႇႁူင်းႁဵၼ်းၼၼ်ႉယဝ်ႉ။ ၸႅၵ်ႇၶူဝ်းၸႅၵ်ႇၶွင်ယဝ်ႉၵေႃႈ ပၼ်ႁႂ်ႈလုၵ်ႈႁဵၼ်းၶဝ် လဵၼ်ႈယူႇၼႂ်းဝၢင်းႁူင်းႁဵၼ်းၼၼ်ႉၵူၺ်း၊ သမ်ႉဝႃႈလုၵ်ႈႁဵၼ်းမၼ်း လိုဝ်ႈလဵၼ်ႈယူႇသေတႃႉ ၵေႃႉပဵၼ်မေႃသွၼ်တႄႉ ဢမ်ႇတၼ်းလႆႈလိုဝ်ႈသေဢိတ်း၊ ၶႃၵေႃႈၸင်ႇၸူဝ်းႁွင်ႉဢဝ် ဢွၼ်ႇယိင်း ၸိူဝ်းပႃးၼွင်ႉလဵၵ်ႉမႃးၼၼ်ႉ ဢုပ်ႇၸူးၵႂႃႇယူႇ။ “မေႃသွၼ်ဝႃႈတႄႉ ၼွင်ႉၶဝ်ဢမ်ႇလူဝ်ႇ..” ၶမ်းလၢဝ်လၢတ်ႈပႆႇသုတ်း လႅင်းမိူင်းသႂ်တတ်းၵႂၢမ်းၵႂႃႇ “ၼွင်ႉၶဝ်ယူႇတၢင်းဝၢၼ်ႈလႂ်ပုၼ်ႉလႃႇ” ၼွင်ႉလႅင် ဢၼ်မိူၼ်တေၵေႃႉယႂ်ႇလိူဝ်ပိူၼ်ႈၼႂ်းႁူင်းႁဵၼ်းၼႆႉၼၼ်ႉ လၢတ်ႈၸူးၵႂႃႇၶိုၼ်း “ၶႃႈၶဝ်..ယူႇတၢင်းဝၢၼ်ႈၶုမ်ႇပုၼ်ႉၼေႈ..” “ၵႆယူႇႁႃႉ..” “ဢမ်ႇပေႃးၵႆၶႃႈ ၶၢမ်ႈလွႆလုၵ်ႈၼႆႉၵႂႃႇၵေႃႈႁွတ်ႈယဝ်ႉၶႃႈ” ၸိၵႂႃႇတၢင်းတူၵ်းႁူင်းႁဵၼ်း တီႈမီးလွႆလုၵ်ႈၼိုင်ႈၼၼ်ႉၼႄယူႇ။ သွင်ၶႃ ယၵ်ႉတူၺ်းလွႆလုၵ်ႈၼၼ်ႉ ဢမ်ႇႁၼ်ဝႃႈ မၼ်းၵႂႃႇသုတ်းတီႈလႂ်လႄႈ ၶိုၼ်းယၵ်ႉဝၢႆႇတူၺ်း ၼွင်ႉလႅင်ၼၼ်ႉယဝ်ႉ။ “တၢင်းၸွင်ႇယၢပ်ႇႁိုဝ်” လႅင်းမိူင်းသႂ်ၶိုၼ်းသိုပ်ႇထၢမ်။ “ဢေႃႈ..ယၢပ်ႇယူႇ မိူဝ်ႈႁဝ်းမႃးၼၼ်ႉၵေႃႈ မီးမႆႉလူမ်ႉတဵင်တၢင်းႁေၵွၼ်ႇဢေႃႈ မၢင်တီႈၵေႃႈလိၼ်ၵူၼ်ႇႁေ ၶႅၼ်းယူႇ တီႈႁိမ်းဝၢၼ်ႈၼႆႉယင်းမီးၼမ်ႉႁွင်ႈ ႁဝ်းၵေႃႈလႆႈမႃးသုၵ်ႈတိၼ်သုၵ်ႈမိုဝ်းႁဝ်းႁေၼၼ်ႉၼႃႇ” “ဢဝ်ၼွင်ႉမႃးပႃးႁေ ယိုင်ႈၶႅၼ်းမႃးယၢပ်ႇယဝ်ႉၵႃႈ” “ပေႃးဢမ်ႇဢဝ်ၼွင်ႉမႃးပႃးၵေႃႈ ဢမ်ႇလႆႈမႃးႁဵၼ်းၶႃႈၼႃႇ ဢမ်ႇမီးၵူၼ်းတူၺ်းၼွင်ႉၶႃႈလူး တီႈႁိူၼ်းသမ်ႉမီးၼၢႆးၵူၺ်း ၼၢႆးသမ်ႉလူဝ်ႇႁဵတ်းၵၢၼ်ဢေႃႈ” ၶမ်းလၢဝ်လႆႈငိၼ်းၼင်ႇၼၼ်ၵေႃႈ မိူၼ်ၸႂ်တေယဵၼ်မႃးသေ ထၢမ်ၸူးၵႂႃႇ “ၶႂ်ႈဝႃႈပေႃးဢမ်ႇဢဝ်ၼွင်ႉမႃးပႃးၵေႃႈ တေလႆႈယူႇႁိူၼ်းလဵၼ်ႈၵေႃႉၼွင်ႉၵူၺ်းၸိူင်ႉၼၼ်ၵႃႈ” ဢွၼ်ႇယိင်းၸိူဝ်းၼၼ်ႉၵေႃႈ ဢွၼ်ၵၼ်ငွၵ်းႁူဝ်ၶဝ် ၼႄႁႂ်ႈႁၼ်ဝႃႈ “ၸႂ်ႈဢေႃႈ”ၼႆယူႇ။ “ပေႃးဢဝ်ၼွင်ႉႁေႁဵၼ်းပႃး ၸွင်ႇတေၸၢင်ႈႁဵၼ်းၸွမ်းပိူၼ်ႈလႆႈယူႇၼႄႇ” ၶမ်းလၢဝ်ၶိုၼ်းသိုပ်ႇလၢတ်ႈထႅင်ႈ။ ဢွၼ်ႇယိင်းၸိူဝ်းၼၼ်ႉၵေႃႈ ဢမ်ႇပႆႇၸၢင်ႈတွပ်ႇသင်လႆႈ ၵွပ်ႈပိူဝ်ႈဢမ်ႇပႆႇယၢမ်ႈႁဵၼ်းတူၺ်းလူး။ “ၼွင်ႉၶဝ်ၸိူဝ်းၼႆႉ ၸွင်ႇမီးၽႂ်ယၢမ်ႈၶိုၼ်ႈႁူင်းႁဵၼ်းမႃးႁႃႉ” လႅင်းမိူင်းသႂ်ၸင်ႇလႆႈထၢမ်ၸူးၵႂႃႇၶိုၼ်း၊ ဢွၼ်ႇယိင်းၶဝ်ၸိူဝ်းၼႆႉၵေႃႈ ၶႂ်ႈၵေႃႉယႂ်ႇတၢၼ်ႇတၢၼ်ႇၵၼ်ယဝ်ႉလႄႈ ႁူႉၵႂၢမ်းၵၼ်လီယဝ်ႉ၊ ၼွင်ႉလႅင်ၸင်ႇလၢတ်ႈၵႂႃႇ “မိူဝ်ႈပူၼ်ႉ ၶႃႈယၢမ်ႈမႃးၶိုၼ်ႈႁူင်းႁဵၼ်းတီႈၼႆႈယူႇ ၵူၺ်းၵႃႈဢမ်ႇတွင်းယဝ်ႉၶႃႈ” “ၼွင်ႉၶဝ်ၸိူဝ်းၼႆႉလူး” ယၵ်ႉထၢမ်တူၺ်းၵႂႃႇ ဢွၼ်ႇယိင်းၸိူဝ်းဢၼ် ၼင်ႈဢဝ်ၼွင်ႉၶဝ်ယူႇၸိူဝ်းၼၼ်ႉယဝ်ႉ။ “ဢမ်ႇၶႃႈ” ၶွၼ်းႁူဝ်ဝႆဝုတ်းဝုတ်းၼႄၵႂႃႇယူႇ။ လႅင်းမိူင်းသႂ် ႁၼ်ၼင်ႇၼၼ်ၵေႃႈ မိုင်ယဵၼ်ၵႂႃႇ မိူၼ်တေဝူၼ်ႉသေလွင်ႈလွင်ႈယူႇ ၼၼ်ႉယဝ်ႉ။ ၶမ်းလၢဝ် လႆႈလၢတ်ႈၸိမ်ၵႂႃႇ မိူဝ်ႈလႅင်းမိူင်းသႂ်တိုၵ်ႉယဵၼ်ယူႇၼၼ်ႉ− “ပေႃးဢဝ်ၼွင်ႉမႃးၵေႃႈ ၶႂ်ႈႁႂ်ႈတူၺ်းၵၼ်လီလီၼႃ သူၵေႃႈတေႁၼ်ယူႇ လုၵ်ႈႁဵၼ်းမၼ်းၼမ် မေႃသွၼ်တေဢမ်ႇတၼ်းတူၺ်းပၼ်လႆႈ” ၶဝ်ၸိူဝ်းၼၼ်ႉၵေႃႈ ၵႃႈလႆႈငွၵ်းႁူဝ်ၵႂႃႇၵူၺ်း။ “ပေႃးၼၼ် ၼွင်ႉၶဝ်ပၼ်ႇပုတ်ႈၵၼ်တူၺ်းၼွင်ႉ မိူဝ်ႈၽွင်းႁဵၼ်းယူႇၼၼ်ႉ ၸွင်ႇတေလီႁိုဝ် ၼိုင်ႈၵေႃႉၼိုင်ႈဝၼ်း လုၵ်ႈဢွၼ်ႇလဵၵ်ႉၵေႃႈ ပဵၼ်ၼွင်ႉသူၶဝ်ၼႆႉၵူၺ်း” “ပေႃးဢဝ်ၼွင်ႉ ႁဝ်းသမ်ႉဢမ်ႇလႆႈႁဵၼ်းႁေယဝ်ႉၶႃႈႁႃႉမေႃသွၼ်” “ဢိူဝ်ႈ..လၢႆးလီလိူဝ်ပိူၼ်ႈယၢမ်းလဵဝ်ၼႆႉၵႃႈ ဢၼ်မေႃသွၼ်တေႁႂ်ႈသူႁဵၼ်းလႆႈလီလိူဝ်ပိူၼ်ႈ၊ ပေႃးသူၶဝ်တင်းႁဵၼ်းတင်းဢဝ်ၼွင်ႉၵႂႃႇႁင်းၽႂ်ႁင်းမၼ်း သူၵေႃႈ တေဢမ်ႇလႆႈႁဵၼ်းလီလီႁေဝၼ်းၼၼ်ႉၼႃႇ၊ ပေႃးသူဢဝ်ၼွင်ႉဝၼ်းၼိုင်ႈ သူၵေႃႈတေႁဵၼ်းတၢင်းလီ လႆႈလၢႆဝၼ်းၼၼ်ႉယိုင်” လုၵ်ႈဢွၼ်ႇၶဝ်ၵေႃႈ ပေႃးဝႃႈမေႃသွၼ်ၶဝ်ဝႃႈလီ ၶဝ်ၵေႃႈဝႃႈလီၸွမ်းၵူၺ်း။ လွင်ႈဢဝ်လုၵ်ႈဢွၼ်ႇလဵၵ်ႉမႃးႁူင်းႁဵၼ်းၼႆႉ မိူၼ်တေၵႄႈၵႂႃႇလႆႈယဝ်ႉၼႆလႄႈ ၶမ်းလၢဝ်သမ်ႉပေႃးလူမ်ၸႂ်မႃးယူႇယဝ်ႉ။ သိုပ်ႇလူဢၢၼ်ႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-08-24T09:36:23

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8%e1%80%9e/

ၸိုၼ်ႇႁႅင်း တွၼ်ႈသိပ်းသွင်

တွၼ်ႈသိပ်းသွင် မေႃယႃယိင်းၶႃသွင်ၵေႃႉၼၼ်ႉၵေႃႈ ယၵ်ႉတူၺ်းၼႃႈၵၼ်သေယဝ်ႉ မေႃယႃၶမ်းဢွင်ႇၸင်ႇလၢတ်ႈ “ထိုင်ၶၢဝ်းယၢမ်းတေလႆႈႁၢင်ႈႁႅၼ်းတႃႇပၼ်ပိုၼ်ႉႁူႉ လွင်ႈတၢင်းပဵၼ်ၼၢဝ်ၼူၵ်ႉလႄႈတၢင်းပဵၼ်ၶႆႈလိူတ်ႈဢွၵ်ႇ တီႈၵူၼ်းၼႂ်းဝၢၼ်ႈၶဝ်ယဝ်ႉ” “ၸၢင်ႈတေႁဵတ်းႁိုဝ်လႃႇ ပၼ်ယူႇၵူႈပီႊၵေႃႈ ၵူၼ်းပဵၼ်ၵေႃႈယင်းတိုၵ်ႉၼမ်ယူႇၵူႈပီႊၵူၺ်းၼင်ႇၵဝ်ႇ၊ သင်မီးယႃႈႁႄႉၵင်ႈမၼ်းပၼ်ၵူၺ်းဢိူဝ်ႈ ယူဝ်တေၶႅၼ်းမႃး” မေႃယႃၽူၺ်းႁွမ်ၶိုၼ်းလၢတ်ႈၸူး။ “ယွၼ်းၵေႃႈလႆႈတၢင်းယွၼ်းၵူၺ်း ဢမ်ႇႁၼ်ပၼ်ၶေႃႈတွပ်ႇဝႃႈမီးႁေပွၵ်ႈ ႁၼ်ဝႃႈ ယႃဢမ်ႇၵုမ်ႇထူၼ်ႈယူႇတႃႇသေႇ ဢၼ်ႁဝ်းႁဵတ်းလႆႈၵေႃႈ ႁဵတ်းၵႂႃႇၼၼ်ႉၼႃႇ ဢမ်ႇၼမ်ၵေႃႈဢေႇ မၼ်းၸွႆႈလႆႈယူႇၵူၺ်း ၶႅၼ်းလိူဝ်သေႁဝ်းဢမ်ႇႁဵတ်းသင်သေဢိတ်းၼၼ်ႉၼႃႇ” “သူလၢတ်ႈမႃးၵေႃႈၸႂ်ႈယူႇ ပေႃးဢမ်ႇႁဵတ်း ယူဝ်ၶေးတေၸၢင်ႈပဵၼ်ၼမ်လိူဝ်ၼႆႉၵေႃႈပဵၼ်လႆႈ” ၶမ်းလၢဝ်ၶႃလႅင်းမိူင်းသႂ်ၼၼ်ႉတႄႉၵေႃႈ ၼင်ႈၼိမ်ယဵၼ်ထွမ်ၶႃဢုပ်ႇၵၼ်ယူႇ။ တီႈႁူင်းယႃၼၼ်ႉ မိူၼ်ၵၢၼ်တေသုၵ်ႉမႃးယဝ်ႉသေ ၶမ်းလၢဝ်ၶႃၵေႃႈဢမ်ႇၸွမ်းသုၵ်ႉယဝ်ႉ ဢွၼ်ၵၼ်ပွၵ်ႈမိူဝ်းၵႂႃႇ သမ်ႉပေႃးဢမ်ႇတၼ်းသူင်ႇသင်ႇ မေႃယႃဢွၼ်တိုၼ်းသင်သေဢိတ်းယဝ်ႉ။ ၼႂ်းဝၼ်းပိုတ်ႇၽုၺ်ႇႁူင်းႁဵၼ်းၵေႃႈမႃးထိုင် မီးၵူၼ်းဝၢၼ်ႈလၢႆလၢႆဝၢၼ်ႈ ဢွၼ်ၵၼ်မႃးၶိုၼ်ႈႁွတ်ႈ၊ လႆႈဝႃႈ မီးၵူၼ်းၼမ်တႄႉတႄႉယူႇယဝ်ႉ။ ၵူၼ်းမၼ်းၼမ်ၼႃႇ သမ်ႉပေႃးလႆႈၼင်ႈပႃးတၢင်းၼွၵ်ႈႁူင်းႁဵၼ်းယူႇယဝ်ႉ။ ၼႂ်းပၢင်ၽုၺ်ႇႁူင်းႁဵၼ်းၼႆႉ မီးလႅင်းမိူင်းသႂ်ပဵၼ်ၽူႈၵႅဝ်ပၢင်ၵႂႃႇလႄႈ ၽိတ်ႈမွၵ်ႇလုင်းႁဵင် ပိုတ်ႇပၢင်ၵႂႃႇပဵၼ်ၵေႃႉဢွၼ်တၢင်းသုတ်းယဝ်ႉ။ “မႂ်ႇသုင်ၶႃႈ ၶႃႈႁဝ်းလုင်းႁဵင်လၢႆးႁိူင်း မိူဝ်ႈၼႆႉႁဝ်းၵေႃႈ ဢဝ်တၢင်းဝၼ်းလီဝၼ်းမျၢတ်ႈၼႆႉသေ ႁဵတ်းပဵၼ်ဝၼ်းပိုတ်ႇၽုၺ်ႇႁူင်းႁဵၼ်းၵႂႃႇ။ ႁူင်းႁဵၼ်းႁဝ်းၶႃႈၼႆႉၵေႃႈလႆႈပိၵ်ႉဢိုတ်းမႃးၶၢဝ်းတၢင်းလၢႆပီႊယဝ်ႉ ၵွပ်ႈဢမ်ႇမီးမေႃသွၼ်မၼ်း၊ ဢၼ်ႁဝ်းၶႃႈလႆႈမီးမႃးႁူင်းႁဵၼ်းၶိုၼ်းၼႆႉၵေႃႈ ၵဝ်ၶႃႈပဵၼ်ဢၼ်ယိၼ်းၸူမ်းတႄႉတႄႉ၊ ၵွပ်ႈပိူဝ်ႈ ပၢႆးပၺ်ႇၺႃႇၼႆႉ ပဵၼ်တႃႇပူၵ်းပွင်ပၼ် လုၵ်ႈဢွၼ်ႇႁဝ်း ႁႂ်ႈမီးတၢင်းႁူႉတၢင်းမေႃ ပူၵ်းပွင်ပၼ်ဝၢၼ်ႈႁဝ်းမိူင်းႁဝ်း ႁႂ်ႈပေႃးၶိုၼ်ႈယႂ်ႇၵႂႃႇဝၼ်းတႃမိူဝ်းၼႃႈၼၼ်ႉၶႃႈယဝ်ႈ။ ၵဝ်ၶႃႈ ဢၼ်ပဵၼ်ၶိင်းႁဵင်ၼႂ်းဢိူင်ႇၼႆႉ ၶႂ်ႈႁႂ်ႈၸိူဝ်းသူ ဢၼ်ပဵၼ်ပေႃႈမႄႈလုၵ်ႈဢွၼ်ႇၵူႈၵေႃႉၼၼ်ႉ ႁႂ်ႈလႆႈဢွၼ်ဢဝ်လုၵ်ႈဢွၼ်ႇ မႃးၶိုၼ်ႈႁဵၼ်းလိၵ်ႈတီႈႁူင်းႁဵၼ်းလင်ၼႆႉလႄႈ ႁႂ်ႈလႆႈၵမ်ႉထႅမ်ပၼ်ၵၢၼ်ႁဵၼ်းလိၵ်ႈႁဵၼ်းလၢႆးၼမ်ၼမ် မီးၵႃႈၼႆႉ မႂ်ႇသုင်ၶႃႈ” ဝၢႆးလုင်းႁဵင်ၵႂႃႇယဝ်ႉ လႅင်းမိူင်းသႂ်ၵေႃႈ လႆႈၽိတ်ႈပၢင်းၸဝ်ႈသြႃႇဝႃႇလိင်ႇ ဢၼ်ၵွၼ်းဝတ်ႉတီႈဝၢၼ်ႈၸိင်သေ မီးဝႃႇတေႃႇယႂ်ႇလႄႈ ပဵၼ်တီႈၵူၼ်းၼႂ်းဝၢၼ်ႈၼႂ်းသူၼ် ဢွၼ်ၵၼ်ၼပ်ႉယမ်ဝႆႈသႃပႃးၼိုင်ႈ၊ ႁႂ်ႈလႆႈပၼ်ဢေႃးဝႃႇတ ၼႆသေ ၸဝ်ႈသြႃႇၵေႃႈ လႆႈယုၵ်ႉတူဝ်ယေႃးၶိင်း လုၵ်ႉၸုၵ်းသေယဝ်ႉ ယိပ်းဢဝ်မႅၵ်ႉ ဢၼ်ႁိမ်တီႈဝတ်ႉမႃးၼၼ်ႉ မွၵ်ႇလၢတ်ႈပၼ်ဢေႃးဝႃႇတၵႂႃႇ မၼ်းၶႂ်ႈယၢဝ်းဝႆႉလႄႈ ၶမ်းလၢဝ်သမ်ႉပေႃးငဝ်ၼွၼ်းလပ်းၵႂႃႇယဝ်ႉ။ ဝၢႆးသေၸဝ်ႈသြႃႇ ယဝ်ႉၵႂႃႇယဝ်ႉ ထိုင်ၵမ်းၶမ်းလၢဝ်တေလႆႈၵႂႃႇလၢတ်ႈလႄႈ ၶမ်းလၢဝ်ၵေႃႈ ၵွပ်ႈဢမ်ႇတွၼ်ႉယူႇပႃႈၼႃႈၵူၼ်းၼမ် သၢႆတႃၵူၼ်းယၵ်ႉတူၺ်းၸူးမၼ်းၵေႃႉလဵဝ်ၸိူင်ႉၼႆ ၸႂ်သၼ်ႇဢမ်ႇၵႃး တူဝ်ၵေႃႈသၼ်ႇပႃးယဝ်ႉ။ လွင်ႈဢၼ်မၼ်းဝႃႈ ယၢပ်ႇၼႃႇ၊ လွင်ႈဢၼ်မၼ်းဝႃႈ ၵူဝ်ၼႃႇၼၼ်ႉ ဢမ်ႇတၢၼ်ႇဢၼ်မၼ်းလႆႈႁူပ်ႉယူႇယၢမ်းၼႆႉယဝ်ႉ၊ တေလၢတ်ႈသင်ၵေႃႈ သမ်ႉပေႃးမိုင်ၵႂင်လူင်ၵႂႃႇမူတ်း ၶိုၼ်ႈၵႂႃႇယူႇတၢင်းၼႃႈၼၼ်ႉသေ မိုင်ယဵၼ်ၵႂႃႇတၢင်းႁိုင်ယူႇ မိူဝ်ႈႁႅၼ်မုင်ႈတူၺ်းၵႂႃႇတၢင်းၼွၵ်ႈႁူင်းႁဵၼ်းၼၼ်ႉ လႆႈႁၼ်မေႃယႃဢွၼ်တိုၼ်း ၸုၵ်းယူႇသေယဝ်ႉ ယၵ်ႉတူၺ်းၸူးမၼ်းမႃးလႄႈယုမ်ႉၸူးသေ ငွၵ်းၼႃႈၸူးၼင်ႇပၼ်ၾၢင်ႉမၼ်းၵႂႃႇ၊ မၼ်းၵေႃႈလႅပ်ႈတေလႆႈသတိမႃးယဝ်ႉလႄႈ ထူၺ်ႈၸႂ်ၶဝ်ႈလိုၵ်ႉလိုၵ်ႉသေယဝ်ႉ ယၵ်ႉတူၺ်းလႅင်းမိူင်းသႂ် ဢၼ်ၵမ်မိုဝ်းယုၵ်ႉၶႅၼ်ၶိုၼ်ႈၼင်ႇလၢတ်ႈၼႄဝႃႈ “ၶတ်းၸႂ် ပီႈႁဵတ်းလႆႈယူႇ” ၼႆၼၼ်ႉယဝ်ႉ။ “မႂ်ႇသုင်ၶႃႈ.. ၶႃႈၸိုဝ်ႈ ၶမ်းလၢဝ် ဢၼ်တေမႃးပဵၼ်မေႃသွၼ် တီႈႁူင်းႁဵၼ်းၼႆႉၶႃႈဢေႃႈ ဢိူဝ်ႈၵွပ်ႈဝႃႈ” မႆႈၵေႃႈမႆႈ ႁိူဝ်ႇၵေႃႈယွႆႉမႃးယဝ်ႉ ၼႂ်းၸႂ်ၼႂ်းၶေႃးၼႆႉ ၼင်ႇႁၢင်ႈပေႃးသုၵ်ႉသိၵ်ႉသုၵ်ႉသၵ်ႉလူင်ၵႂႃႇမူတ်း၊ လႅင်းမိူင်းသႂ် ႁၼ်ၼင်ႇၼၼ်ၵေႃႈ ၸင်ႇဢဝ်ၶူတ်ႇၼမ်ႉတမ်းပၼ်သေ ဢဝ်တၢင်းၽိုၼ်ၸေႈဢၼ်ၼိုင်ႈ ယိုၼ်ႈပၼ်ၶမ်းလၢဝ်ၵႂႃႇ။ “ပီႈ..ဢမ်ႇပဵၼ်သင်ၼႃ မီးၶႃႈယူႇ” သၢႆတႃယၵ်ႉတူၺ်းၸူးလႅင်းမိူင်းသႂ် ၼႄႁႂ်ႈႁၼ်ဝႃႈမၼ်းလူဝ်ႇတၢင်းၸွႆႈထႅမ်တေႉတေႉၼၼ်ႉယဝ်ႉ ၸင်ႇလႆႈယိပ်းဢဝ်ၸေႈၼၼ်ႉၶိုၼ်ႈမႃး ပဵၼ်ၸေႈဢၼ်လႅင်းမိူင်းသႂ် တႅမ်ႈဝႆႉလွင်ႈၽႅၼ်ၵၢၼ်၊ ယိူင်းဢၢၼ်း ဢၼ်ၶႃလႆႈဢုပ်ႇၵၼ်ဝႆႉၼၼ်ႉ ဢိၵ်ႇတင်း ၶေႃႈၵႂၢမ်းတႃႇၶမ်းလၢဝ်တေလၢတ်ႈတူင်ႉတၵ်ႉၸိူဝ်းၼႆႉယူႇယဝ်ႉ။ “ယူႇတီႈၶႃႈႁဝ်းၵေႃႈ ပဵၼ်ၵူၼ်းဢၼ်ဢမ်ႇလႆႈမီးတၢင်းႁူႉတဵမ်ထူၼ်ႈ ဢမ်ႇလႆႈၵတ်ႉၶႅၼ်ႇလူင်ႉလႅၼ်ႇ မီးၼမ်ႉၵတ်ႉပဵၼ်မေႃသွၼ်လႆႈၼႆသေတႃႉ ၵူၺ်းၵႃႈ တွၼ်ႈတႃႇႁႂ်ႈလုၵ်ႈဢွၼ်ႇ ဢၼ်ဢမ်ႇပႆႇမေႃပႆႇႁူႉလိၵ်ႈလၢႆးသင်သေ ႁႂ်ႈပေႃးမေႃမႃးၼၼ်ႉ တေၶတ်းၸႂ်ၸွမ်းၼင်ႇ ႁႅင်းတူဝ်ႁႅင်းၸႂ်မီး တေၶတ်းၸႂ်သႂ်ႇႁႅင်းပွင်သၢင်ႈပၼ်ယူႇဢေႃႈ။ သမ်ႉဝႃႈ ၶႃႈတေၶတ်းၸႂ်တၢၼ်ႇလႂ်ၵေႃႈ တေဢမ်ႇႁဵတ်းလႆႈလီတၢၼ်ႇ ၵေႃႉပဵၼ်ပေႃႈမႄႈလုၵ်ႈႁဵၼ်းၶဝ်လႆႈၼင်ႇၵဝ်ႇၶႃႈ၊ ၵွပ်ႈပိူဝ်ႈ ၵေႃႉသင်ႇသွၼ်မၢႆ 1 ၼၼ်ႉ ပဵၼ်ပေႃႈမႄႈၵူႈၵေႃႉၶႃႈဢေႃႈ ယွၼ်ႉၼၼ် ယူႇတီႈၶႃႈႁဝ်းၵေႃႈ ၶႂ်ႈယွၼ်းတၢင်းႁူမ်ႈမိုဝ်းၸွမ်း ပေႃႈမႄႈပီႈၼွင်ႉႁဝ်းၶဝ်ၵူႈၵေႃႉ ၸွႆႈၵမ်ႉထႅမ်ပၼ်ႁႅင်း လုၵ်ႈဢွၼ်ႇႁဝ်းၶဝ် ႁႂ်ႈလႆႈမႃးၶိုၼ်ႈႁူင်းႁဵၼ်းၵၼ်ၶႃႈဢေႃႈ၊ ၵွပ်ႈပိူဝ်ႈႁူင်းႁဵၼ်းႁဝ်းၶႃႈၼၼ်ႉ ဢမ်ႇလႆႈသွၼ်လိၵ်ႈမဵဝ်းလဵဝ်ၵူၺ်း ႁဝ်းယင်းတေ..” ဢဝ်ၶမ်းလၢဝ်ၵိုတ်းမိုင်လူင်ၵႂႃႇသေယၵ်ႉတူၺ်းၼႃႈ လႅင်းမိူင်းသႂ်ယဝ်ႉ ထူၺ်ႈၸႂ်လူင်မႃးထႅင်ႈၵမ်းၼိုင်ႈ ၶိုၼ်းသိုပ်ႇဢၢၼ်ႇၵႂႃႇထႅင်ႈ “ႁဝ်းယင်းတေပူၵ်းပွင်ပၼ်ၼမ်ႉၵတ်ႉ ႁႂ်ႈမေႃပူၵ်းပွင်တူင်ႇဝူင်းလႄႈ ပူၵ်းပွင်ၼမ်ႉၵတ်ႉတူဝ်ၵဝ်ႇလႆႈၵွၼ်ႇဢေႃႈ၊ သမ်ႉဝႃႈၶႃႈဢမ်ႇလႆႈမီးၼမ်ႉၵတ်ႉၽၢႆႇၼႆႉသေတႃႉၵေႃႈ တေႁႃၵူၼ်းဢၼ်မီးၼမ်ႉၵတ်ႉ မႃးပူင်သွၼ်ပၼ်ၵႂႃႇယူႇ ဢမ်ႇၸၢင်ႈဝႃႈ ပေႃႈမႄႈပီႈၼွင်ႉႁဝ်းၶဝ် ဢၼ်ၼင်ႈယူႇၼႂ်းၼႆႉၼၼ်ႉ တေၸၢင်ႈပဵၼ်မေႃသွၼ်ပၼ် လုၵ်ႈႁဵၼ်းႁဝ်းၵေႃႈပဵၼ်လႆႈယူႇၶႃႈ” ၶမ်းလၢဝ်ၵေႃႈ ဢမ်ႇဢဝ်ၸေႈဢၼ်လႅင်းမိူင်းသႂ်တႅမ်ႈပၼ်မၼ်းၼၼ်ႉယဝ်ႉလႄႈ ၶိုၼ်းလၢတ်ႈၵႂႃႇၸွမ်းၼင်ႇဢၼ်မၼ်းၶႂ်ႈလၢတ်ႈၼၼ်သေဝႃႈ “ၸွမ်းၼင်ႇဢၼ်ႁူႉဢၼ်မေႃႁေ ဢမ်ႇမေႃႁေၼၼ်ႉ တေၶတ်းၸႂ်ႁဵတ်းၵႂႃႇ ၼင်ႇၵႃႈႁဵတ်းလႆႈ လီလိူဝ်သေဢမ်ႇလႆႈႁဵတ်းသင်ၶႃႈဢေႃႈ၊ ၵွပ်ႈၼၼ်လႄႈ ၼင်ႇဢၼ်ႁဝ်းၶႃႈပဵၼ်တႆးသေယဝ်ႉ ဢၼ်ႁဝ်းထုၵ်ႇလီႁႂ်ႈလုၵ်ႈဢွၼ်ႇႁဝ်း လႆႈႁူႉလႆႈမေႃၼၼ်ႉၵေႃႈ လိၵ်ႈတႆးၶႃႈယဝ်ႉ၊ လိၵ်ႈတႆး မေႃယဝ်ႉတေလႆႈဢဝ်ၸႂ်ႉတိုဝ်းတီႈလႂ်၊ ႁူႉယဝ်ႉဢမ်ႇၸၢင်ႈဢဝ်ၵႂႃႇႁဵတ်းသင်လႆႈ ၽႂ်ၵေႃႈတမ်ႉဢမ်ႇၸႂ်ႉလိၵ်ႈႁဝ်းၼင်ႇၵဝ်ႇ ၶႃႈယၢမ်ႈလၢတ်ႈတီႈဢူႈႁဝ်းၶဝ်ဢေႃႈ ၵူၺ်းၵႃႈ ၶဝ်တွပ်ႇဝႃႈႁိုဝ်ၼႆ ၸွင်ႇႁူႉၶႃႈႁိုဝ် ၶဝ်လၢတ်ႈဝႃႈ “ႁဵၼ်းႁႂ်ႈမေႃဢဝ်ၵႂႃႇၸႂ်ႉတိုဝ်းလႆႈ၊ ႁူႉယဝ်ႉႁႂ်ႈဢဝ်ၵႂႃႇႁဵတ်းသင်ၵေႃႈလႆႈ၊ လိၵ်ႈႁဝ်းၵႂၢမ်းႁဝ်း တေႁႂ်ႈၽႂ်မႃးၸႂ်ႉလႃႇ ပေႃးႁဝ်းဢမ်ႇၸႂ်ႉ၊ ပေႃးႁဝ်းဢမ်ႇႁဵတ်းႁႂ်ႈပိူၼ်ႈ ႁူႉၸၵ်း ၽႂ်သမ်ႉတေမႃးထၢမ်ႁႃ၊ မိူင်းၽႂ်မိူင်းမၼ်း ၶိူဝ်းၽႂ်ၶိူဝ်းမၼ်း ၶဝ်ၵေႃႈမီးလိၵ်ႈလၢႆးႁင်းၽႂ်ႁင်းမၼ်းယဝ်ႉ၊ ႁဝ်းၵေႃႈမီးလိၵ်ႈႁဝ်းယူႇယဝ်ႉ ၵွပ်ႈသင် သမ်ႉတေလႆႈၵႂႃႇဢဝ်လိၵ်ႈပိူၼ်ႈမႃးၸႂ်ႉတေႃႇၵၼ် ႁဝ်းၸႂ်ႉလိၵ်ႈလၢႆးႁဝ်းၵူၺ်း ဢမ်ႇလီႁိုဝ်” မၼ်းၵေႃႈလၢတ်ႈတီႈၶႃႈၸိူင်ႉၼႆၶႃႈဢေႃႈ၊ မၼ်းၵေႃႈလၢတ်ႈထႅင်ႈဝႃႈ “ဢမ်ႇၸႂ်ႈဝႃႈမေႃလႆႈလိၵ်ႈႁဝ်းမဵဝ်းလဵဝ်ၵူၺ်း လိၵ်ႈပိူၼ်ႈၵႂၢမ်းပိူၼ်ႈၵေႃႈ လီလႆႈမေႃယူႇ ယိုင်ႈႁဝ်းႁူႉမေႃၼမ်ယိုင်ႈႁဝ်းႁၼ်ၵႂၢင်ႈမႃးၼၼ်ႉယဝ်ႉ၊ ယႃႇလူင်လိုမ်းဝႃႈ လိၵ်ႈလၢႆးၼၼ်ႉ ဢွၼ်ႁဝ်းၶိုၼ်ႈယႂ်ႇၵႂႃႇလႆႈ၊ ဢွၼ်တူင်ႇဝူင်းႁဝ်းၶိုၼ်ႈယႂ်ႇမႂ်ႇသုင်လႆႈ၊ သွၼ်ႁႂ်ႈႁဝ်းမေႃႁႃလဵပ်ႈႁဵၼ်းၵူၺ်း ဢမ်ႇဝႃႈယူႇတီႈလႂ်ၵေႃႈ ယႃႇၵိုတ်းတႃႇတေလဵပ်ႈႁဵၼ်းၼႃႈ” မိူဝ်ႈၶႃႈတေမႃးတီႈၼႆႈ ၶဝ်ၵေႃႈလႆႈသင်ႇလၢတ်ႈၶႃႈၸိူင်ႉၼႆယဝ်ႉ” မိူၼ်ဝႃႈၵူၼ်းယူႇၼွၵ်ႈႁူင်းႁဵၼ်းၼၼ်ႉ တေမႆႈမႃးယဝ်ႉလႄႈ ဢွၼ်ၵၼ်သေႃႉႁႃႁူမ်ႈယူႇႁင်းၽႂ်ႁင်းမၼ်းယဝ်ႉ ၶမ်းလၢဝ်ၵေႃႈ ၸင်ႇၶိုၼ်းလၢတ်ႈထႅင်ႈ “တွၼ်ႈတႃႇတေသွၼ်ပၼ်လုၵ်ႈႁဵၼ်းႁဝ်းၶဝ်ၼၼ်ႉ ယူႇတီႈၶႃႈၵေႃႈ ဝူၼ်ႉဝႃႈတေသွၼ်ပၼ်လိၵ်ႈတႆး ႁႂ်ႈပေႃးမေႃဢၢၼ်ႇ၊ မေႃတႅမ်ႈမႃးလႆႈ ၵွပ်ႈပိူဝ်ႈၶဝ်မေႃလၢတ်ႈယူႇယဝ်ႉၶႃႈလူး မၼ်းၵေႃႈတေဢမ်ႇယၢပ်ႇတွၼ်ႈတႃႇၶဝ် လိုၼ်းသုတ်းမႃးၵေႃႈ ၶႂ်ႈယွၼ်းတၢင်းႁူမ်ႈမိုဝ်း ပေႃႈမႄႈပီႈၼွင်ႉႁဝ်းၶဝ်ၵူႈၵေႃႉ ၵမ်ႉၸွႆႈပၼ်ႁႅင်းၵၢၼ်ႁဵၼ်းပၢႆးပၺ်ႇၺႃႇ သေၵမ်းၶႃႈဢေႃႈ ယိၼ်းၸူမ်းၶွပ်ႈၸႂ်ၶႃႈ” သဵင်တူပ်းမိုဝ်း လင်ၼၼ်ႈတူဝ်ႈတင်းႁူင်းႁဵၼ်းယူႇယဝ်ႉ။ မိူၼ်ဝႃႈ ဢၼ်ယူႇပႃႈၼွၵ်ႈႁူင်းႁဵၼ်းၼၼ်ႉတႄႉ ဢမ်ႇလႅပ်ႈလႆႈငိၼ်းၵၼ်ၼင်ႇၵဝ်ႇ ႁၼ်ပိူၼ်ႈတၢင်းၼႂ်းတူပ်းလႄႈ တူပ်းၸွမ်းၵူၺ်း၊ ၸဵမ်မိူဝ်ႈၶဝ်ႈႁူင်းႁဵၼ်းမႃး ႁႃတီႈၼင်ႈလီလီငၢမ်းငၢမ်းသေ ႁႃဢုပ်ႇၵၼ်ယဝ်ႉၼႃႇ ပေႃးဢမ်ႇၸႂ်ႈဝၼ်းၸိူင်ႉၼႆၵေႃႈ ဢမ်ႇတေႃႇတေႃႇတေလႆႈမႃးၺႃးၵၼ်ၼင်ႇၵဝ်ႇလူး။ လႅင်းမိူင်းသႂ်ၵေႃႈ လၢတ်ႈၼႄပၵ်းပိူင်ႁူင်းႁဵၼ်းသေယဝ်ႉ ၶွတ်ႇယွတ်ႈပၢင်ၽုၺ်ႇႁူင်းႁဵၼ်း ပဵၼ်ဢၼ်ယဝ်ႉတူဝ်ႈၵႂႃႇယူႇယဝ်ႉ။ ဝၢႆးသေပၢင်ၽုၺ်ႇႁူင်းႁဵၼ်းယဝ်ႉၵႂႃႇ လုင်းႁဵင်ၶဝ်ၵေႃႈ တူင်ႉတၵ်ႉၸူးၶမ်းလၢဝ်သေ “ဝၼ်းမိူဝ်ႈၼႆႉ ႁဵတ်းလႆႈလီယဝ်ႉၼႃႈယိင်း.. ၶတ်းၸႂ်လႄႈၼႃႈ.. လူဝ်ႇတၢင်းၸွႆႈထႅမ်သင်ၵေႃႈလၢတ်ႈလႆႈယူႇၵူၺ်း ၶိူင်ႈၵမ်ႉၵႅမ်ၵၢၼ်ႁဵၼ်းၵၢၼ်သွၼ်ၸိူဝ်းၼႆႉတႄႉ လုင်းတေၶပ်းၶိုင်ပၼ်လႂ်” “ယိၼ်းၸူမ်းယဝ်ႉၶႃႈ” လႅင်းမိူင်းသႂ်လၢတ်ႈတၢင်ၵႂႃႇ။ လုင်းႁဵင်ၵေႃႈပွၵ်ႈမိူဝ်း ၵူၼ်းဝၢၼ်ႈၶဝ်ၵေႃႈ ဢွၼ်ၵၼ်လႆမိူဝ်းလႆမိူဝ်းၵႂႃႇ ႁင်းၽႂ်ႁင်းမၼ်းယူႇယဝ်ႉ။ ၶမ်းလၢဝ်ၼၼ်ႉၵေႃႈ မိူဝ်ႈမၼ်းလၢတ်ႈၵႂႃႇယဝ်ႉၼၼ်ႉ လႆႈမႃးၼင်ႈငိူဝ်ႈယူႇႁိမ်း လႅင်းမိူင်းသႂ် သမ်ႉပေႃးဢမ်ႇတၵ်းသဵင်သင်သေဢိတ်းယူႇ။ “ပီႈပဵၼ်သင်ၵႂႃႇယဝ်ႉလႃႇ” ၶဝ်ႇၶွၼ်းႁူဝ်မႃႇၶမ်းလၢဝ်ယူႇ။ သႅင်ၼူၼ်းၼၼ်ႉၵေႃႈ မႃးယိပ်းဢဝ်မိုဝ်းၶမ်းလၢဝ်သေယဝ်ႉ “ပီႈလၢတ်ႈၶႅမ်ႉတေႉယဝ်ႉၶႃႈ ႁဵတ်းႁႂ်ႈၶႃႈသမ်ႉပေႃးၶႂ်ႈၶိုၼ်ႈႁူင်းႁဵၼ်းမႃးယဝ်ႉဢေႃႈၼႆႉ” “ၸိူင်ႉၼၼ်ႁႃႉ” ထူၺ်ႈၸႂ်လူင်မႃး ပႃးတင်းသီၼႃႈဢၼ်ဢမ်ႇလီသေၵႃႈႁိုဝ်ၼၼ်ႉယဝ်ႉ။ “ပီႈပဵၼ်သင်ၵႂႃႇယဝ်ႉလႃႇႁမ်ႉ” လႅင်းမိူင်းသႂ်ထၢမ်ၸူး။ ယၵ်ႉတူၺ်းၼႃႈလႅင်းမိူင်းသႂ်သေယဝ်ႉ “ပဵၼ်သင်လႄႈ ႁဵတ်းႁႂ်ႈၵဝ်လၢတ်ႈလႆႈလီလႃႇ ဢမ်ႇလီဢဝ်ၶေႃႈၵႂၢမ်းပေႃႈႁဝ်းမႃးလၢတ်ႈႁေဢိတ်း တေႁဵတ်းႁိုဝ်ယဝ်ႉလႃႇၵမ်းၼႆႉ” “ၶႅမ်ႉပဵၼ်တၢၼ်ႇၼၼ်ႉ မၼ်းဢမ်ႇလီတီႈလႂ်” “မိူဝ်ႈဝူၼ်ႉထိုင်ဢူႈႁဝ်းယဝ်ႉ ႁဵတ်းႁႂ်ႈၶုၵ်းၸႂ်လႆႈမႃးဝႃႈ ၵဝ်မႃးတီႈၼႆႈႁဵတ်းသင်” “ဢမ်ႇၸႂ်ႈပီႈမႃးႁဵတ်းမေႃသွၼ်သွၼ်ႇၼႄႇ..” “ၸႂ်ႈယူႇ ၵူၺ်းၵႃႈၵဝ်ဢမ်ႇၶႂ်ႈႁဵတ်း” ဢဝ်မိုင်လူင်ၵႂႃႇသေယဝ်ႉ၊ မိူၼ်တေၶုၵ်းၶူၼ်ႉဝူၼ်ႉလႆႈသေလွင်ႈမႃးလႄႈ “ပဵၼ်သင်လႄႈ ၵဝ်တေလႆႈၶတ်းၸႂ်ႁဵတ်းပေႃးတၢၼ်ႇၼႆႉလႃႇ ယွမ်းယဵၼ်ႉၵၼ်ႈ ၶဝ်ႈႁႃၵူၼ်းဢမ်ႇလႆႈၸႂ်၊ ႁဵတ်းဢၼ်ဢမ်ႇၶႂ်ႈႁဵတ်း ၵဝ်ယွင်ႇၵႂႃႇယဝ်ႉႁႃႉၼႆႉ” လုၵ်ႉပႆဢွၵ်ႇၵႂႃႇယူႇယဝ်ႉ။ “မေႃသွၼ်ၶဝ်ပဵၼ်သင်ၵႂႃႇထႅင်ႈယဝ်ႉလႃႇပီႈ” သႅင်ၼူၼ်းႁၼ်ၶမ်းလၢဝ်ပဵၼ်ၸိူင်ႉၼၼ်ၵေႃႈ လႆႈထၢမ်ၸူးလႅင်းမိူင်းသႂ်ၵႂႃႇ။ “ဢမ်ႇႁူႉမိူၼ်ၵၼ်ယဝ်ႉ” ယၵ်ႉတူၺ်းသႅင်ၼူၼ်း လေႃးပႃးယုမ်ႉဝၢၼ်သေ လၢတ်ႈၸူး “ၸူမ်းယဝ်ႉၼႃႈ.. မႃးၸွႆႈထႅမ်ႁဝ်း..သူတေႁိူဝ်ႉတေႉယဝ်ႉ” ႁိုဝ်ႈၼမ်ႉယိုၼ်ႈပၼ်သႅင်ၼူၼ်းယူႇယဝ်ႉ။ သႅင်ၼူၼ်းၵေႃႈ ယၵ်ႉတူၺ်းၸူး ယုမ်ႉတွပ်ႇၵႂႃႇ “ဢမ်ႇပဵၼ်သင်ၶႃႈ..ယိၼ်းလီၸွႆႈထႅမ်ယူႇ” တင်းလၢတ်ႈတင်းယိပ်းဢဝ် ၵွၵ်းၼမ်ႉၼႂ်းမိုဝ်းလႅင်းမိူင်းသႂ်ၼၼ်ႉသေ မိုဝ်းသွင်ၶႃထိတိူဝ်ႉမႅၼ်ႈၵၼ် ပၼ်ႁႂ်ႈၸႂ်ဢုၼ်ႇ ၼႃႈလႅင်မႃး ဝိၼ်ႇႁူၵေႃႈမႆႈမႃးပႃးယဝ်ႉ။ လႅင်းမိူင်းသႂ်ၵေႃႈ ၼႅတ်ႈပွႆႇမိုဝ်းၵႂႃႇ သႅင်ၼူၼ်းၵေႃႈ ၼႅတ်ႈဢိုၵ်ႉၵိၼ်ၼမ်ႉၵမ်းလဵဝ်သေ ဝၢႆႇၵႂႃႇတၢင်းၽႂ်တၢင်းမၼ်းယူႇ။ သမ်ႉဝႃႈလႆႈၸႂ်ၵၼ်ယူႇသေတႃႉ ၵျိူၵ်ႈၵၼ်ယူႇၵေႃႈ ႁူႉယူႇဝႃႈႁၵ်ႉၵၼ် ၵူၺ်းတၢင်းႁၵ်ႉဢၼ်မီးၼိူဝ်ၵၼ်ၼၼ်ႉ ဢမ်ႇပႆႇႁၼ်ၽႂ်လၢတ်ႈၼႄဝႃႈ ပဵၼ်ၸူႉၵၼ်ၼႆ။ တေလၢတ်ႈမိူဝ်ႈလႂ် မိူၼ်ၸႂ်တေႁၢႆၵႂႃႇပဵၼ်ၵမ်းယဝ်ႉ ၵွပ်ႈဢဝ်ပေႉတၢင်းဢၢႆပႆႇလႆႈလႄႈ ၸင်ႇလႆႈယူႇဢမ်ႇၶွပ်ႇဢမ်ႇၵၢင်ၸိူင်ႉၼႆဝႆႉယူႇ။ တႄႇၸဵမ်မိူဝ်ႈၸဝ်ႉ သႅင်ၼူၼ်းၵေႃႈ ဢဝ်တင်းႁႅင်းတူဝ်ႁႅင်းၸႂ်သေ မႃးၸွႆႈႁဵတ်းတဵမ်တဵမ်ထူၼ်ႈထူၼ်ႈ ဢမ်ႇဝႃႈလွင်ႈႁပ်ႉၶႅၵ်ႇၸိူဝ်းၼႆႉ ဢမ်ႇလႆႈမႆႈၸႂ်သင်ၸွမ်းသေဢိတ်း၊ သမ်ႉဝႃႈပဵၼ်ၵူၼ်းဝၢၼ်ႈၼွၵ်ႈ ၸွၵ်ႉထိူၼ်ႇဢွၼ်ႇၵူၺ်းၵေႃႈ ပေႃးလွင်ႈယဵၼ်ႇငႄႈၼႆတႄႉ ဢမ်ႇယွမ်းၵၢၼ်ႉၽႂ် မေႃလၢတ်ႈၸႃဢူၼ်ႈဢွၼ်ႇ၊ မေႃၵႂႃႇမေႃပႆ၊ မေႃဝႆႉဝၢင်းတူဝ် ယဵၼ်ႇငႄႈဢူၼ်ႈဢွၼ်ႇ ၵိုင်ႇတၢင်းလႅင်းမိူင်းသႂ် ၸႂ်ပေႃးၸပ်းၵႂႃႇၸွမ်းယဝ်ႉ။ တွၼ်ႈၼႆႉသုတ်းၵႂႃႇယဝ်ႉ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-08-24T09:33:54

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8%e1%80%a2/

ၸိုၼ်ႇႁႅင်း တွၼ်ႈသိပ်းဢဵတ်း

တွၼ်ႈသိပ်းဢဵတ်း ၶမ်းလၢဝ်လႄႈလႅင်းမိူင်းသႂ်ၵေႃႈ ဢုပ်ႇတီႈလုင်းႁဵင်ၵႂႃႇတင်းႁိုင် ထိုင်တီႈလႆႈၶေႃႈတူၵ်းလူင်းၵၼ်မႃး လွင်ႈမၵ်းမၼ်ႈဝၼ်းၶိုၼ်ႈႁူင်းႁဵၼ်းသေ၊ လုင်းႁဵင်ၵေႃႈ ၼႄႉၼမ်းလွင်ႈပၢင်ပိုတ်ႇၽုၺ်ႇႁူင်းႁဵၼ်း ဢိၵ်ႇတင်း ပၢင်ႁူပ်ႉထူပ်းပေႃႈမႄႈလုၵ်ႈႁဵၼ်းပႃး ၼႆယူႇ။ ပေႃးမႃးဝူၼ်ႉတူၺ်းၶိုၼ်းယဝ်ႉ ၵူႈတီႈတီႈၼၼ်ႉ တိုၼ်းမီးၵၢၼ်ႁူပ်ႉထူပ်းပေႃႈမႄႈလုၵ်ႈႁဵၼ်းယဝ်ႉ၊ ၵူၺ်းၵႃႈ ၶမ်းလၢဝ်ၼၼ်ႉတႄႉၵေႃႈ ဢမ်ႇႁူႉဝႃႈတေလႆႈႁူပ်ႉၸိူင်ႉႁိုဝ်လႄႈ တေႁဵတ်းသင်ၽွင်ႈ၊ မၼ်းဢမ်ႇတွၼ်ႉယၢမ်ႈလႆႈၶိုၼ်ႈ လႄႈ လႆႈထူပ်းသေပွၵ်ႈလူး ပဵၼ်လွင်ႈဢၼ်ၶဵင်ႇတႃႉတွၼ်ႈတႃႇမၼ်းယူႇ၊ ဢမ်ႇဝႃႈၸိူင်ႉႁိုဝ် မၼ်းၵေႃႈ ၵႃႈတေႁဵတ်းႁႂ်ႈလႆႈယူႇ ႁပ်ႉၵႂၢမ်းလုင်းႁဵင်ၶဝ်ဝႆႉယဝ်ႉလူး။ ဢွၵ်ႇႁိူၼ်းလုင်းႁဵင်ၶဝ်မႃး သီၼႃႈၶမ်းလၢဝ်ၼၼ်ႉၵေႃႈ ႁၢင်ႈဢမ်ႇပိုတ်ႇဢမ်ႇပၢင်ႇသေဢိတ်း၊ ပႆၼိုင်ႈယၢင်ႈၵေႃႈ ထူၺ်ႈၸႂ်လူင်ၼိုင်ႈၵမ်း။ “ပီႈပဵၼ်သင်ထႅင်ႈယဝ်ႉလႃႇ!” “ဢမ်ႇႁဵတ်းႁေဢမ်ႇလီႁႃႉၼႆႉ ၶႂ်ႈယွင်ႇၼႃႇယဝ်ႉဝႃႈ တေမီးဢီႈသင်ပေႉမႃးသုၵ်ႉသၵ်ႉလူင်တၢၼ်ႇၼႆႉလႃႇ၊ ပဵၼ်မေႃသွၼ်ၵေႃႈ လူဝ်ႇလႆႈသွၼ်လိၵ်ႈၵူၺ်းဢမ်ႇၸႂ်ႈႁိုဝ် ပဵၼ်သင်လႄႈ တေလႆႈမႃးႁဵတ်း ဢၼ်ပုၼ်ႉဢၼ်ၼႆႉၸိူင်ႉၼႆ ၵမ်ႉတေမိူဝ်းၶိုၼ်းႁေယဝ်ႉဝႃႈ” “ၸၢတ်ႈပၢၼ်ႁဝ်း မၼ်းမီးသင်ငၢႆႈလႃႇ ဢမ်ႇမီးသင်ဢၼ်ငၢႆႈသေလွင်ႈယဝ်ႉ လွင်ႈဢၼ်ယၢပ်ႇလိူဝ်ပိူၼ်ႈၵေႃႈ လွင်ႈဢၼ်ဢမ်ႇပႆႇႁဵတ်းတူၺ်း ၶႃႈယုမ်ႇဝႃႈပီႈႁဵတ်းလႆႈယူႇ” “ယူဝ်ဝႃႈပိုတ်ႇႁူင်းႁဵၼ်းယဝ်ႉၵေႃႈ တေလႆႈသွၼ်လိၵ်ႈၵႂႃႇယဝ်ႉ ၼႆႉသမ်ႉ လူဝ်ႇပိုတ်ႇႁူင်းႁဵၼ်းၼႆထႅင်ႈၵွၼ်ႇ ပိုတ်ႇႁူင်းႁဵၼ်းၼႆၵေႃႈ သမ်ႉဝႃႈ တေလႆႈႁွင်ႉထူပ်းပေႃႈမႄႈလုၵ်ႈႁဵၼ်းပႃး တေလႆႈလၢတ်ႈၼႄပႃးဝႃႈ ၽႅၼ်ၵၢၼ်သွၼ်လိၵ်ႈၼၼ်ႉ ပဵၼ်ၸိူင်ႉႁိုဝ်ၼႆထႅင်ႈ ဢမ်ႇပႆႇႁၼ်လုၵ်ႈႁဵၼ်း ဢမ်ႇပႆႇႁူႉဝႃႈ ၶဝ်တေပဵၼ်ၸိူင်ႉႁိုဝ် သမ်ႉတေလႆႈလၢတ်ႈၸိူင်ႉႁိုဝ်လႃႇၼႆႉ ပေႃးၽႅၼ်မႃး ဢမ်ႇပဵၼ်ၸွမ်းၼင်ႇၽႅၼ်ၵေႃႈ သမ်ႉတေဝႃႈ လၢတ်ႈယဝ်ႉဢမ်ႇႁဵတ်းၸွမ်းၼႆထႅင်ႈ လုင်းႁဵင်ၼႆႉ မၼ်းပေႉၶႂ်ႈၸႂ်ႉလၢႆးၼမ်လႃႇ ဢမ်ႇဝႃႈၼၼ်ႁႃႉ” “မၼ်းၵေႃႈ ဢမ်ႇလႆႈလၢႆးၼမ်သင်လေႃႇ ႁူင်းႁဵၼ်းပိူၼ်ႈၵေႃႈတိုၼ်းမီးၸိူင်ႉၼႆယူႇယဝ်ႉလူး၊ မၼ်းပဵၼ်ၵွပ်ႈ လုင်းႁဵင်လဵပ်ႈႁဵၼ်းႁူႉၼမ်ၵူၺ်းဢိူဝ်ႈ..” ၶမ်းလၢဝ်ယၵ်ႉတူၺ်းၼႃႈမၼ်းၵႂႃႇသေ လႅင်းမိူင်းသႂ်ၸင်ႇသိုပ်ႇၵႂၢမ်းၶိုၼ်း“ပီႈၵေႃႈမီးယူႇလူးၽႅၼ် ဢၼ်တိုၵ်ႉၸင်ႇႁႃဢုပ်ႇၵၼ်ဝၼ်းလႂ်ၵူၺ်းၼၼ်ႉ” ဢဝ်ၶမ်းလၢဝ်မိူၼ်ႇမိုင်လူင်ၵႂႃႇသေ “ဝႃႈႁင်ဝႆႉၵေႃးၼၼ်ႉ” “ပီႈဝႃႈ လိၵ်ႈတႆး ပီႈဝႆႉယိူင်းမၢႆသုင်သုတ်း တွၼ်ႈတႃႇလုၵ်ႈႁဵၼ်းပီႈၼႆၼႃႇ ၶႃႈတိုၵ်ႉတွင်းဝႆႉယူႇၼႂ်းဢွၵ်းၼႆႉ ၸႅင်ႈလႅင်းလီၼႃႇယဝ်ႉ” “လၢတ်ႈၼႄၸိူင်ႉၼႆၵေႃႈလႆႈယဝ်ႉၼေႃႈပေႃးၼႆ” “ယႃႇႁႅင်ႉၶၢၼ်ႉၼႃႇၽႅဝ်လေႃႇဢေႉ” “မၼ်းဢမ်ႇမီးသင်လူး..” “ၵႂႃႇလႄႈႁဝ်းၵႂႃႇ..” “မိူဝ်းယဝ်ႉဢမ်ႇၸႂ်ႈႁႃႉ တေႁႂ်ႈၵႂႃႇလႂ်ထႅင်ႈ” “ၵႂႃႇႁႃယွၼ်းတၢင်းဝူၼ်ႉတီႈပီႈမေႃၶဝ်ၽွင်ႈဢမ်ႇလီၼႄႇ” “လီတေႉယဝ်ႉဢၢႆႈၼွင်ႉၸၢႆး!” ၶမ်းလၢဝ်ၵေႃႈ ၵျွၵ်းၵွတ်ႇၼၢဝ်ႉဢဝ်ၶေႃးလႅင်းမိူင်းသႂ် ပေႃးတၢၼ်ႇဝႃႈပဵၼ်ၼွင်ႉၸၢႆးမၼ်းယဝ်ႉ၊ ၼွင်ႉၸၢႆးမၼ်းတေႉတေႉတႄႉ ယင်းဢမ်ႇႁဵတ်းၸိူင်ႉၼႆလႆႈလူးၵွၼ်ႇ။ လႅင်းမိူင်းသႂ်ၼၼ်ႉ သမ်ႉပေႃးလႆႈၵူမ်ႈလူင်ၵႂႃႇလႄႈ မိူၼ်ဢၢပ်ႈၶၢၼ်ၸႂ်ၼႃႇသေ “ပွႆႇၶႃႈလႆႈယဝ်ႉၼႃႈ!!” “ဢေႃႈ..ဢိူဝ်ႈ” ၶမ်းလၢဝ်ၵေႃႈ ပွႆႇၶေႃးလႅင်းမိူင်းသႂ်သေယဝ်ႉ ဢွၼ်ၵၼ်မုင်ႈၼႃႈၵႂႃႇတၢင်းႁူင်းယႃ တီႈမေႃယႃဢွၼ်တိုၼ်း ၵႂႃႇႁဵတ်းၵၢၼ်ၼၼ်ႉယဝ်ႉ။ တီႈၼႂ်းႁူင်းယႃ ၵူၼ်းတင်းဢိူင်ႇမႃးပိုင်ႈဢိင်ယူႇၼႆႉၵေႃႈ ဢမ်ႇလႆႈလဵၵ်ႉလဵၵ်ႉၵူၺ်းၼင်ႇၵဝ်ႇ၊ မီးတင်းႁွင်ႈၵူၼ်းပဵၼ် ႁွင်ႈႁဵတ်းၵၢၼ် ႁွင်ႈယႃယႃ မီးယူႇလၢႆလၢႆႁွင်ႈယဝ်ႉ။ မေႃယႃတႄႉၵေႃႈ လိူဝ်သေမေႃယႃဢွၼ်တိုၼ်းယဝ်ႉ မီးမေႃယႃယိင်းၸွႆႈယူႇမွၵ်ႈသွင်ၵေႃႉၼႆႉၵူၺ်း တႃႇတူၺ်းထိုင်ၵူၼ်းပဵၼ်တင်းဢိူင်ႇၼၼ်ႉ ၶႂ်ႈဝႃႈ ပူၼ်ႉမႃႇပူၼ်ႉႁႅင်းဝႆႉယူႇတေႉယဝ်ႉ။ “လူမ်းသင်သေ ၽတ်ႉမႃးႁွတ်ႈထိုင်တၢင်းၼႆႉလႃႇ!!” “လူမ်းယွင်ႇလႅင်းမိူင်းသႂ်ၼၼ်ႉယဝ်ႉ” “ၵၢၼ်ၼမ်ယူႇႁႃႉပီႈမေႃ..” လႅင်းမိူင်းသႂ်ထၢမ် လူၺ်ႈဢမ်ႇႁၼ်မီးၵူၼ်းၼၼ်ႉယဝ်ႉ။ မေႃယႃၵေႃႈၼိမ်ယၵ်ႉတူၺ်းလႅင်းမိူင်းသႂ်သေ “တေမႃးၸွႆႈပီႈႁႃႉ!!” “မႃးယွၼ်းတၢင်းၸွႆႈထႅမ်ၵူၺ်းဢေႃႈမိူဝ်ႈလဵဝ်..” ၶမ်းလၢဝ်လၢတ်ႈၸူး။ မေႃယႃၸင်ႇဝိၼ်ႇဝၢႆႇယၵ်ႉၸူးၶမ်းလၢဝ် ၼင်ႇဢၼ်ၶႂ်ႈႁူႉမႃးသေယဝ်ႉ“မီးလွင်ႈသင်ႁႂ်ႈပီႈၸွႆႈလႃႇထွမ်ႇဝႃႈ” ၶမ်းလၢဝ်မိူၼ်တေလၢတ်ႈဢမ်ႇဢွၵ်ႇလႄႈ ထူၺ်ႈၸႂ်လူင်ယူႇ ၽိုဝ်ႉၽိုဝ်ႉၵူၺ်း။ “လႆႈႁူပ်ႉတင်းလုင်းႁဵင်ႁဝ်းမိူဝ်ႈၵႆႈၼၼ်ႉ လုင်းႁဵင်ဝႃႈ ႁႂ်ႈမီးပႃးပၢင်ၽုၺ်ႇႁူင်းႁဵၼ်းႁေလႄႈ တေလႆႈလၢတ်ႈၼႄပႃးၽႅၼ်ၵၢၼ် တႃႇတေသွၼ်လုၵ်ႈႁဵၼ်းၶဝ်ၼႆဝႃႇ” လႅင်းမိူင်းသႂ်လၢတ်ႈၼႄၵႂႃႇ။ မေႃယႃတႄႉၵေႃႈ ဢမ်ႇပႆႇလၢတ်ႈသင် ယၵ်ႉတူၺ်းၼႃႈၶမ်းလၢဝ်သေယုမ်ႉယူႇႁဵတ်းၼၼ်ၵူၺ်း၊ ဢမ်ႇႁူႉဝႃႈ ၶဵဝ်ႈငႃးတၢင်ႇၶၢဝ်ၶၢဝ်ဢွၼ်ႇၼၼ်ႉ တုမ်ႉယွၼ်ႈသႂ်ႇသၢႆတႃမေႃယႃယိင်းသွင်ၵေႃႉ ဢၼ်ၼင်ႈၸွမ်းၵၼ်ဢမ်ႇပေႃးၵႆၼၼ်ႉ သမ်ႉပေႃးလႆႈပၢႆႈသွပ်ႉသႅပ်ႉၵၼ်သေ ယုမ်ႉယူႇၸုတ်းၵုတ်းႁင်းၶႃယဝ်ႉ။ ၶမ်းလၢဝ်ၼၼ်ႉတႄႉ ဢမ်ႇတၼ်းတူၺ်းတၼ်းႁၼ်သင်သေ ၵုမ်ႇဝူၼ်ႉထိုင်လွင်ႈၶမ်ၸႂ် ဢၼ်မၼ်းဢမ်ႇၸၢင်ႈၵႄႈၶႆလႆႈၼၼ်ႉၵူၺ်း။ “ၶႃႈဢမ်ႇႁူႉဝႃႈတေႁဵတ်းၸိူင်ႉႁိုဝ်ယဝ်ႉ!..” “မႃးထၢမ်ပီႈ ပေႃးဢမ်ႇလၢတ်ႈၼႄလွင်ႈတၢင်းမၼ်း ပီႈသမ်ႉတေႁူႉယူႇႁႃႉ ဝႃႈၼွင်ႉတေၶႂ်ႈႁဵတ်းၸိူင်ႉႁိုဝ်ၼႆ” “မိူဝ်ႈလဵဝ်ဢၼ်ၶႃႈဝူၼ်ႉယူႇၵေႃႈ ၸွင်ႇတေမီးလူတ်ႉမိူဝ်းဝဵင်းႁိုဝ် ဢမ်ႇၼၼ်ၵေႃႈ တေပႆမိူဝ်းႁင်းၵူၺ်းဢဝ် ၼႆႉၵူၺ်းယဝ်ႉ” “မၼ်းယၢပ်ႇၼႃႇၸွင်ႇၸႂ်ႈႁိုဝ် ယဝ်ႉၵေႃႈႁိူဝ်ႉၼႃႇဢမ်ႇၸႂ်ႈႁႃႉ” “ၸႂ်ႈယဝ်ႉၶႃႈ ႁိူဝ်ႉတေႉယဝ်ႉ ၵၢၼ်ဢၼ်ၼိုင်ႈပႆႇယဝ်ႉ သမ်ႉပေႃးမႃးထႅင်ႈဢၼ်ယဝ်ႉ ဢမ်ႇႁူႉဝႃႈ မိူဝ်ႈလႂ်တေယဝ်ႉလႆႈ ပေႃးဝႃႈပဵၼ်ၸိူင်ႉၼႆ ဢမ်ႇႁဵတ်းႁေယဝ်ႉ တေလီယူႇႁိုဝ်” “ၼွင်ႉသမ်ႉဝူၼ်ႉဝႃႈ မၼ်းလီၸိူင်ႉႁိုဝ်လႃႇ ပေႃးဝႃႈဢမ်ႇႁဵတ်း” လၢတ်ႈဢဝ်ၶမ်းလၢဝ်သမ်ႉပေႃး မိူၼ်ႇမိုင်လူင်ၵႂႃႇတေႉယူႇ မၼ်းၵေႃႈဢမ်ႇတၼ်းဝူၼ်ႉမိူၼ်ၵၼ်ဝႃႈ ပေႃးဢမ်ႇႁဵတ်းမၼ်းလီမိူၼ်ႁိုဝ်ၼႆ၊ ဢၼ်မၼ်းဝူၼ်ႉယူႇၼၼ်ႉတႄႉ သင်ဝႃႈမၼ်းသိုပ်ႇႁဵတ်းၵႂႃႇ မၼ်းၵေႃႈတေႁဵတ်းႁႂ်ႈ လုၵ်ႈဢွၼ်ႇတႃလိူမ်ႈတႃလမ်ၸိူဝ်းၼၼ်ႉ ႁူႉမေႃလိၵ်ႈမေႃလၢႆး ၶဝ်ႈၼႂ်းသဵၼ်ႈတၢင်းၵၢၼ်လဵပ်ႈႁဵၼ်းမႃးလႆႈၼႆ ၼၼ်ႉယဝ်ႉ။ ၶမ်းလၢဝ်ပႆႇၸၢင်ႈလၢတ်ႈသင် မေႃယႃသိုပ်ႇလၢတ်ႈထႅင်ႈ “ဢမ်ႇမီးသင် ဢၼ်ႁဵတ်းယဝ်ႉ ဢမ်ႇပဵၼ်မႃး ပီႈယုမ်ႇဝႃႈၼွင်ႉႁဵတ်းလႆႈယူႇၵူၺ်း ႁဵတ်းၽိတ်းၵေႃႈဢမ်ႇပဵၼ်သင် မၼ်းပၼ်တွၼ်ႈသွၼ်တႃႇႁႂ်ႈႁဝ်းၵႄႈၶႆယူႇယဝ်ႉ ႁဵတ်းထုၵ်ႇၵေႃႈသိုပ်ႇႁဵတ်းၵႂႃႇ ယႃႇလိုမ်းတူဝ်ၵူၺ်းၵေႃႈပေႃးယဝ်ႉၼႃႈ” ၶမ်းလၢဝ်ၸင်ႇၶိုၼ်းပိုတ်ႇၵႂၢမ်းလၢတ်ႈထၢမ်ဢွၵ်ႇမႃး “ပီႈဝူၼ်ႉဝႃႈ ပီႈၶႂ်ႈႁႂ်ႈႁူင်းႁဵၼ်းပဵၼ်ႁူင်းႁဵၼ်းၸိူင်ႉႁိုဝ်လႃႇ” “ဢိုမ်ႈပဵၼ်ႁူင်းႁဵၼ်းဢၼ်မီးမေႃသွၼ် သွၼ်သိူဝ်ႇတၢင်းပၼ်ႁႂ်ႈမေႃလဵပ်ႈႁဵၼ်းႁူႉၵႂႃႇထႅင်ႈ၊ ၵၢၼ်ႁဵၼ်း ႁဵၼ်းတီႈႁူင်းႁဵၼ်း ႁဵၼ်းဢၼ်မေႃသွၼ်သွၼ် မၼ်းၵေႃႈတေယဝ်ႉၵႂႃႇၸွမ်းတီႈႁူင်းႁဵၼ်းၵူၺ်း ၵူၺ်းၵႃႈ ၵၢၼ်လဵပ်ႈႁဵၼ်း သမ်ႉဝႃႈဢမ်ႇမီးမေႃသွၼ် သွၼ်ၵေႃႈ မေႃႁႃလဵပ်ႈႁဵၼ်းႁူႉယူႇတႃႇသေႇ ၼၼ်ႉယဝ်ႉ” “ၶႃႈဝႃႈ ၶႃႈႁဵတ်းဢမ်ႇလႆႈ ၵွပ်ႈၶႃႈဢမ်ႇမီးသင်သေလွင်ႈ ဢမ်ႇမီးၼမ်ႉၵတ်ႉ တႃႇတေပဵၼ်မေႃသွၼ်၊ သမ်ႉဝႃႈပေႃႈမႄႈၶႃႈ ပဵၼ်မေႃသွၼ်သေတႃႉ ၶႃႈသမ်ႉပဵၼ်ၵူၼ်းၶၢၼ်ႉႁဵၼ်းလိၵ်ႈၵူၺ်း မၼ်းတေပဵၼ်ၵႂႃႇလႆႈၸိူင်ႉႁိုဝ်” “ဢမ်ႇမီးသင်ဢၼ်ပဵၼ်ၵႂႃႇဢမ်ႇလႆႈ ပေႃးဝႃႈသူလူင်းမိုဝ်းႁဵတ်းယူႇ၊ ဝူၼ်ႉၵႂႃႇလွႆးလွႆးၵေႃႈလႆႈ၊ ဢမ်ႇၸႂ်ႈဝႃႈ လွင်ႈဢၼ်ႁဝ်းလၢတ်ႈၼၼ်ႉ သူတေဢဝ်ၵႂႃႇမူတ်းမူတ်းၼႃ သူႁဵတ်းၵႂႃႇၸွမ်းၼင်ႇဢၼ်သူႁဵတ်းလႆႈလႄႈ ဢၼ်သူၶႂ်ႈႁဵတ်းၼၼ်ႉၵူၺ်းၵေႃႈလႆႈယဝ်ႉ တၢင်းႁၼ်ထိုင်ႁဝ်းၼၼ်ႉ ဝႆႉပဵၼ်ၶေႃႈဝူၼ်ႉသူၵူၺ်းၵေႃႈပေႃးယဝ်ႉ” ယိုင်ႈလၢတ်ႈယိုင်ႈႁဵတ်းႁႂ်ႈ ၶမ်းလၢဝ်လႆႈဝူၼ်ႉၼမ်မႃးထႅင်ႈၵူၺ်းလႄႈ မၼ်းၵေႃႈ ၼင်ႈၼိမ်ယဵၼ်သေ “ပေႃးယဝ်ႉ..ႁိူၺ်ႉ” ထူၺ်ႈၸႂ်လူင်ဢွၵ်ႇမႃး ပဵၼ်ဢၼ်ၼၵ်းၸႂ်တေႉတေႉၼၼ်ႉယဝ်ႉ။ ၵမ်းၼၼ်ႉ လႆႈငိၼ်းသဵင်ထူဝ်ႈလင်မေႃးလူင်မႃးသေ မေႃယႃယိင်းၶႃ ဢိၵ်ႇတင်း မေႃယႃဢွၼ်တိုၼ်း ၼႅတ်ႈလႅၼ်ႈဢွၵ်ႇၵႂႃႇတူၺ်းၵမ်းလဵဝ်။ ၶမ်းလၢဝ်ၼၼ်ႉၵေႃႈ မိုင်လူင်ၵႂႃႇတူၺ်းၸွမ်းၶဝ် ၼင်ႇဝႃႈပဵၼ်ဢၼ်သုၵ်ႉသိၵ်ႉသုၵ်ႉသၵ်ႉလူင်ၵႂႃႇမူတ်း။ ၶဝ်ၵေႃႈ ဢဝ်ၵူၼ်းပဵၼ်ဢၼ်ၼွၼ်းယူႇၼႂ်းထူဝ်ႈၼၼ်ႉ မႅၵ်ႇၵႂႃႇဝႆႉၼိူဝ်ၵူႇၼႂ်းႁူင်းယႃသေ မေႃယႃဢွၼ်တိုၼ်းၵေႃႈ ၼႅတ်ႈၸႅတ်ႈတူၺ်း ၽၢင်ႁၢင်ႈၵူၼ်းပဵၼ်ၼၼ်ႉမႃးၵမ်းလဵဝ် ၵူၼ်းၵေႃႉဢၼ်မႃးသူင်ႇၼၼ်ႉတႄႉ ပဵၼ်မေးၵူၼ်းပဵၼ်ၼၼ်ႉယဝ်ႉ။ “ပဵၼ်သင်မႃးၶႃႈလႃႇ!” မေႃယႃၶမ်းဢွင်ႇထၢမ်ၸူး ပႃႈၶွင်ႇမေးၵူၼ်းပဵၼ်လုင်းၺႃႇ။ “မၼ်းမဝ်းလူမ်ႉၼႂ်းၵၢင်ႁိူၼ်းၼၼ်ႉယိုင် ပႃႈၵေႃႈႁႂ်ႈလုင်းသူႉၶဝ်ၼႅတ်ႈဢဝ်မႃးသူင်ႇၼႆႉၼႃႇ” “ဢွၼ်တၢင်းၼၼ်ႉ ၸွင်ႇၶဝ်ၶၢင်းဝႃႈႁူဝ်ၶႆႈႁူဝ်မဝ်းၸိူဝ်းၼႆႉယူႇၶႃႈႁႃႉ” “ဢိူဝ်ႈ.. ၶမ်ႈဝႃးမၼ်းၵႂႃႇၼႃးမႃး မၼ်းၵေႃႈလၢတ်ႈယူႇဝႃႈႁိူဝ်ႉဢူၼ်ႈၼႃႇယဝ်ႉၼႆဝႃႇ မိူၼ်ႁူဝ်ၶႂ်ႈမဝ်းမဝ်းဝႆႉၼႆၼင်ႇၵဝ်ႇဢိူဝ်ႈ၊ ၶဝ်ႈၵေႃႈဢမ်ႇၵိၼ်သေယဝ်ႉ ၼွၼ်းၵမ်းလဵဝ်ႁေ၊ ၼႂ်ၼႆႉ ႁွင်ႉလုၵ်ႉၵေႃႈ တေႃႇတေႃႇတေလုၵ်ႉလႆႈ၊ ဝၢႆးသေမၼ်းၵိၼ်ၶဝ်ႈယဝ်ႉၵေႃႈ သမ်ႉပေႃးၼင်ႈဢေႃႉယဝ်ႉၼႃႇ။ ဢၢင်ႈႁႂ်ႈမၼ်းမႃးႁူင်းယႃၸဵမ်ၸဝ်ႉယဝ်ႉ မၼ်းသမ်ႉဝႃႈ လူဝ်ႇၵႂႃႇဢဝ်ဝၼ်းၼၢႆးမူၼ်းၶဝ်ၼႆလႄႈ မၼ်းဝႃႈဢမ်ႇပဵၼ်သင်ၼႆၼၼ်ႉယိုင် မွင်းမၼ်းလုၵ်ႉၶိုၼ်ႈမႃးၵူၺ်း သမ်ႉၵိုင်ႉၵၢင်ႉမဝ်းလူမ်ႉလူင်လူင်းၵႂႃႇၼၼ်ႉၼႃႇ” မေႃယႃဢွၼ်တိုၼ်းၵေႃႈ မိူၼ်တေႁူႉလႆႈယဝ်ႉဝႃႈ လုင်းၺႃႇၼၼ်ႉ ပဵၼ်တၢင်းပဵၼ်ၶႆႈလိူတ်ႈဢွၵ်ႇၼႆလႄႈ သင်ႇႁႂ်ႈမေႃယႃၶဝ် ႁၢင်ႈႁႅၼ်းပၼ် တႃႇတေယူတ်းယႃလုင်းၺႃႇၼၼ်ႉၵမ်းလဵဝ် ယူႇယဝ်ႉ။ ၵွပ်ႈပဵၼ်ၶၢဝ်းႁိုဝ်ႉၶၢဝ်းၽူၼ်မႃးယဝ်ႉလႄႈ ယုင်းၵေႃႈလိူင်ႇ ၵူၼ်းႁဵတ်းၵိၼ်ႁႆႈသႆႉၵိၼ်ၼႃး ၵႂႃႇၸဝ်ႉမႃးၶမ်ႈ လမ်ထိူၼ်ႇလူမ်ႇဢုင်၊ ၸွမ်းႁိမ်းႁိူၼ်းၸွမ်းတၢင်း ၼမ်ႉဢွၵ်းလွၵ်းဢုၵ်းလုၵ်းလိူင်ႇၼမ်၊ ယူႇၸွမ်းတီႈငိုပ်းတၼ် ၸိူဝ်းဢၼ်ယုင်းၽႄႈငၢႆႈ တႃႇပဵၼ်တၢင်းပဵၼ်လႆႈၼၼ်ႉၵေႃႈ ငၢႆႈတွၼ်ႈတႃႇၸိူဝ်းၵူၼ်းဝၢၼ်ႈၶဝ်ၼၼ်ႉတႄႉတႄႉယဝ်ႉ။ တွၼ်ႈၼႆႉသုတ်းၵႂႃႇယဝ်ႉသိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-08-20T13:27:42

https://tainovel.com/%e1%80%9c%e1%80%b0%e1%80%99%e1%80%ba%e1%82%89%e1%81%b5%e1%80%b1%e1%82%83%e1%82%88%e1%80%9c%e1%80%af%e1%81%b5%e1%80%ba%e1%82%89%e1%81%b5%e1%80%b0%e1%81%ba%e1%80%ba%e1%80%b8/

လူမ်ႉၵေႃႈလုၵ်ႉၵူၺ်း

မိူဝ်ႈတူၵ်းသုမ်းသေ လုၵ်ႈၶိုၼ်ႈလႆႈၶိုၼ်းၼၼ်ႉ တေဢွၼ်သိုပ်ႇၵႂႃႇထႅင်ႈ ႁႂ်ႈၵႆလိူဝ်ၵဝ်ႇ

['လွၼ်ႉမွၼ်းၵႂၢမ်း', 'ၵူႈလွင်ႈလွင်ႈ']

2024-08-18T13:17:03

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ad%e1%80%95%e1%80%ba%e1%80%b8/

ၸိုၼ်ႇႁႅင်း တွၼ်ႈသိပ်း

တွၼ်ႈသိပ်း ယၢမ်းၵၢင်ၼႂ်ၽူၼ်တူၵ်းယွႆးယွႆး မွၵ်ႇၵုမ်ႈသုမ်ႇတၼ် ဢမ်ႇႁၼ်လုၵ်ႈလႅတ်ႇတႃဝၼ်းသင်ယဝ်ႉ၊ ၶမ်းလၢဝ် ဢၼ်တိုၵ်ႉၼွၼ်းဢုၼ်ႇယူႇၼၼ်ႉၵေႃႈ သမ်ႉပေႃးဢမ်ႇၶႂ်ႈလုၵ်ႉၵႂႃႇတၢင်းလႂ်သေဢိတ်း ၼၼ်ႉယဝ်ႉ။ ဢမ်ႇၸၢင်ႈႁဵတ်းႁိုဝ် လႅင်းမိူင်းသႂ်လႄႈၼၢႆး ဢွၼ်ၵၼ်လၢၵ်ႈထူမၼ်းဢွၵ်ႇႁိူၼ်းမႃး မၼ်းၵေႃႈၵႃႈလႆႈလုၵ်ႉယူႇယဝ်ႉ။ ၵိၼ်ၶဝ်ႈၵိၼ်သင်ယဝ်ႉၵေႃႈ ဢွၼ်ၵၼ်ႁၢင်ႈႁႅၼ်းတူဝ်သေ တေဢၢင်ႈဢွၵ်ႇၵႂႃႇ ၵူၺ်းၵႃႈ ၸွင်ႈတီႈႁိူၼ်းသမ်ႉမီးလူင်ႇလဵဝ်ၵူၺ်းလႄႈ ဢမ်ႇၸၢင်ႈႁဵတ်းႁိုဝ် သွင်ၶႃၵေႃႈ ၵင်ႈၸွင်ႈလူင်ႇလဵဝ်ၵၼ်သေ လတ်းၽႃႇတၢင်းၵူမ်ႇပိူဝ်ႉဢုင်လူင်ၼၼ်ႉ ၵမ်းယၢင်ႈယၢင်ႈယဝ်ႉ။ သမ်ႉဝႃႈၵင်ႈၸွင်ႈၵႂႃႇၸွမ်းၵၼ်သေတႃႉ မိူၼ်ဝႃႈ လႅင်းမိူင်းသႂ်ၼၼ်ႉ ပဵၼ်ၵူၼ်းယိပ်းပၼ်ၶမ်းလၢဝ်ၵူၺ်း လင်မၼ်းသိူဝ်ႈမၼ်း သမ်ႉပေႃးယမ်းလူင်ၵႂႃႇမူတ်း။ ၵႂႃႇႁွတ်ႈထိုင်ၼႃႈႁိူၼ်းပႃႈထွၼ်း ဢၼ်မီးလုၵ်ႈဢွၼ်ႇ ၵႆႉမႃးလဵၼ်ႈယူႇတႃႇသေႇၼၼ်ႉ သွင်ၶႃၵေႃႈ ၸူဝ်းၵၼ်ၶဝ်ႈမိူဝ်းၵႂႃႇ “မႂ်ႇသုင်ၶႃႈပႃႈ..” လႅင်းမိူင်းသႂ်တူင်ႉတၵ်ႉၸူး ၸွမ်းလွင်ႈယဵၼ်ႇငႄႈ။ “မႂ်ႇသုင်ၶႃႈ.. မေႃသွၼ်ၶဝ် တေဢွၼ်ၵၼ်ၵႂႃႇတၢင်းလႂ်ၶႃႈၼႆႉ” ပႃႈထွၼ်း ဢၼ်တိုၵ်ႉလၢင်ႉဝၢၼ်ႇယူႇတီႈၶဵင်ႇၼမ်ႉၼၼ်ႉ တူင်ႉတၵ်ႉၸူး။ “ဢေႃႈ..မိူဝ်ႈၼႆႉ ပဵၼ်ဝၼ်းၽုၺ်ႇႁူင်းႁဵၼ်းဝၼ်းဢွၼ်တၢင်းသုတ်းလႄႈ မႃးႁွင်ႉဢၢႆႈၼွင်ႉၶဝ်ၵႂႃႇႁူင်းႁဵၼ်းၼႆဢေႃႈ” “ဝႃႈၼၼ်ႁႃႉ! ဢမ်ႇႁၼ်ၽႂ်မႃးလၢတ်ႈလႃႇဢေႉ.. ၶိင်းလဵၵ်ႉလႆႈငိၼ်းပိူၼ်ႈမႃးလၢတ်ႈယူႇႁႃႉ” ငွၵ်ႈၶေႃးႁွင်ႉသေႃႇႁႃ လုင်းလဵၵ်ႉ ၽူဝ်မၼ်း ဢၼ်ယူႇၼႂ်းႁိူၼ်းၼၼ်ႉယဝ်ႉ။ “ဢမ်ႇငိၼ်းဝႃႈႁိုဝ်မႃးလူင်ၼႆႉ..” ၶမ်းလၢဝ်ၶႃလႅင်းမိူင်းသႂ်ၼၼ်ႉၵေႃႈ ဢွၼ်ယၵ်ႉတူၺ်းၼႃႈၵၼ်ယူႇ။ ၶမ်းလၢဝ်တႄႉ လူမ်းၸႂ်လမ်မၼ်းဢွၵ်ႇမႃးယဝ်ႉလႄႈ သမ်ႉပေႃးၶႂ်ႈမိူဝ်းလႅၼ်ႈလႃႇဝတ်ႉပၼ်ၶိင်းၵႄႇၼၼ်ႉၵမ်းလဵဝ်ယဝ်ႉ။ “ႁႅင်ႉလုင်းၵႄႇၼႆႉ..” လၢတ်ႈပႆႇသုတ်း လႅင်းမိူင်းသႂ် ဢဝ်မိုဝ်းမၼ်းဢိုတ်းသူပ်းၶမ်းလၢဝ်သေယဝ်ႉ “ဢမ်ႇပဵၼ်သင်ၶႃႈ ပေႃးၼႆ ႁဝ်းတေမိူဝ်းထၢမ်လုင်းၵႄႇတူၺ်းၵွၼ်ႇၶႃႈၼႃ” “ဢိူဝ်ႈဢိူဝ်ႈ! ပေႃးလုၵ်ႈဢွၼ်ႇၵိၼ်ၶဝ်ႈၵိၼ်သင်ယဝ်ႉ ၸင်ႇႁႂ်ႈၶဝ်ၵႂႃႇၶႃႈပေႃးၼႆ” လႅင်းမိူင်းသႂ်မိုင်လူင်ၵႂႃႇၵႅပ်ႉၼိုင်ႈသေ ၸင်ႇၶိုၼ်းတွပ်ႇၸူး “မိူဝ်ႈၼႆႉတႄႉ ဝႆႉသေၵွၼ်ႇယဝ်ႉၶႃႈ ၽႂ်ၵေႃႈလႅပ်ႈတေဢမ်ႇႁူႉၵၼ် ႁူင်းႁဵၼ်းၵေႃႈလႅပ်ႈတေဢမ်ႇမီးလုၵ်ႈႁဵၼ်းၶႃႈ” “ဢိူဝ်ႈဢိူဝ်ႈ..ပေႃးမီးၵေႃႈၶိုၼ်းလၢတ်ႈမႃးလႄႈၼႃႉ ဢၢႆႈလုၵ်ႈၶႃတႄႉၵေႃႈ ၶႂ်ႈၵႂႃႇၼႃႇယဝ်ႉဝႃႇၼၼ်ႉ” “ဢေႃႈၶႃႈ ၸူမ်းၶႃႈ” ၶမ်းလၢဝ်ၼၼ်ႉၵေႃႈ ပႆယၢင်ႈႁၢင်ႇယၢင်ႈႁိင်ႇလူင်ၵႂႃႇ တၢင်းႁိူၼ်းၶိင်းၵႄႇၶဝ်ၼၼ်ႉဝႆးဝႃႈဝႆးယဝ်ႉ၊ ၵွပ်ႈပိူဝ်ႈယၢမ်ႈၺႃးမႃးပွၵ်ႈၼိုင်ႈယဝ်ႉလႄႈ မိူၼ်ဝႃႈ တေႁဵတ်းမိူၼ်ၵဝ်ႇထႅင်ႈၵူၺ်းၼႆသေ ဢမ်ႇထၢမ်ၽႂ်ယဝ်ႉ ပႆလူင်ၵႂႃႇတိၵ်းတိၵ်း လႅင်းမိူင်းသႂ်လမ်းပေႃးဢမ်ႇၶိုတ်းလႆႈ။ “ပေႉၼႅတ်ႈႁဵတ်းႁင်လူင်လၢင်လႃႇ!.. ၵမ်ႉတေလူမ်ႉယဝ်ႈ” ၶမ်းလၢဝ်ဢမ်ႇတၼ်းထွမ်ႇၽႂ်ယဝ်ႉ တေႃႇပေႃးႁွတ်ႈထိုင်ၵႂႃႇတီႈႁိူၼ်း ၶိင်းၵႄႇၶဝ်ၼၼ်ႉ၊ ၶိင်းၵႄႇယူႇတီႈၼိူဝ်ၸၢၼ်းႁိူၼ်းၶဝ်သေ လွမ်ငွၵ်ႈႁွင်ႉလၢတ်ႈၸူးၶမ်းလၢဝ်ၶႃ “မီးလွင်ႈတၢင်းၸိူင်ႉႁိုဝ်သေမႃးလႃႇဢေႉ” ၶမ်းလၢဝ်ပႆႇတၼ်းလၢတ်ႈ လႅင်းမိူင်းသႂ်ၵေႃႈ ဝၵ်ႉတၢဝ်းဢဝ်ၶႅၼ်ၶမ်းလၢဝ် သုတ်ႉႁူၼ်လင်ၶိုၼ်းမွၵ်ႈသွင်ယၢင်ႈၼႆႉသေ “ထူၺ်ႈၸႂ်ၶဝ်ႈလိုၵ်ႉလိုၵ်ႉ ဝႆႉၸႂ်ယဵၼ်ယဵၼ်” ၶမ်းလၢဝ်ၵေႃႈႁဵတ်းၸွမ်းၵႂႃႇ လူၺ်ႈဢမ်ႇတၼ်းၾၢင်ႉတူဝ် ၵူၺ်းၵႃႈ မိူၼ်ဝႃႈ ၸႂ်မၼ်းတေၼိမ်မႃးၶိုၼ်းယဝ်ႉ ယွမ်းလူမ်းၸႂ်လမ်ၵေႃႈ ယွမ်းသဵင်ၵႂၢမ်းလၢတ်ႈမၼ်းမႃးလႆႈဢိတ်ႉၼိုင်ႈယူႇ။ “မိူဝ်ႈၼႆႉပဵၼ်ဝၼ်းၽုၺ်ႇႁူင်းႁဵၼ်းဢေႃႈ မိူၼ်ၵူၼ်းဝၢၼ်ႈၶဝ် ဢမ်ႇလႆႈႁူႉလွင်ႈၼႆႉၶႃႈလႃႇ” “ႁႃ! ဝႃႈၼၼ်ႁႃႉ.. ” ၶိင်းၵႄႇၼၼ်ႉၵေႃႈ မိုင်လူင်ၵႂႃႇၵႅပ်ႉၼိုင်ႈသေယဝ်ႉ ၸင်ႇၶိုၼ်းသိုပ်ႇလၢတ်ႈထႅင်ႈ “ဢိူဝ်ႈ!.. ၵူၼ်းထဝ်ႈၵေႃႈ မေႃလိုမ်းၸိူင်ႉၼႆယဝ်ႉ..” ၶမ်းလၢဝ်ၵမ်တႃမိုဝ်းၵႅၼ်ႇၵႅၵ်း ယၵ်ႉတူၺ်းၼႃႈၶိင်းၵႄႇ ဢၼ်ၼင်ႈသူတ်ႉၼမ်ႉၼဵင်ႈယူႇၼႂ်းႁိူၼ်း တင်းလႅၼ်းယႃႈတွင်ပွတ်းဢွၼ်ႇ ဢမ်ႇပေႃးသူၼ်ၸႂ်သေၵႃႈႁိုဝ်ၼၼ်ႉ၊ သဵင်ထူၺ်ႈၸႂ်မၼ်းၵွႆႈယူႇၵွႆႈလင်မႃး ၵမ်သူပ်းၵမ်ပၢၵ်ႇမႃး မိူၼ်တေၶဝ်ႈထုပ်ႉပၼ်ၶိင်းၵႄႇၼၼ်ႉၵမ်းလဵဝ်ယူႇ၊ ၵတ်ႉၵႃႈယင်းမီးလႅင်းမိူင်းသႂ်လႃႈ “ပေႃးၼၼ် လွင်ႈႁူင်းႁဵၼ်းၼႆႉ ႁဝ်းၶႃႈတေၸတ်းၵၢၼ်ၵႂႃႇႁင်းၵူၺ်းၵူၺ်းယဝ်ႉၶႃႈ” လုင်းၵႄႇၼႅတ်ႈတွပ်ႇ “လီဢိူဝ်ႈ.. ႁဵတ်းၵႂႃႇႁင်းသူၵူၺ်းလႄႈ.. သင်ၽဵင်ႇၵဝ်တႄႉ ပေႃးတေမႃးသွၼ်ၸူဝ်ႈၵပ်ႉၸူဝ်ႈၵမ်းၵူၺ်းၼႆ ဢမ်ႇမႃးၵေႃႈလႆႈယဝ်ႉ လုၵ်ႈဢွၼ်ႇတမ်ႉဢမ်ႇတၼ်းမေႃသင် သုမ်းၶၢဝ်းယၢမ်းႁဵတ်းၵၢၼ်ၵူၺ်းဢိူဝ်ႈ သင်ၵႂႃႇႁဵတ်းၵၢၼ် ပေႃးတၼ်းယဝ်ႉပဵၼ်လၢႆမဵဝ်းယဝ်ႉႁိုဝ်” “ပေႃးလုင်းၵႄႇႁဝ်း ဢမ်ႇၸွႆႈသင်လႆႈၵေႃႈ ဢမ်ႇမီးတၢင်းလိူၵ်ႈ ၵႃႈတေလႆႈၵႂႃႇတီႈလုင်းႁဵင်ႁဝ်းၵူၺ်းယဝ်ႉ” လႅင်းမိူင်းသႂ်လၢတ်ႈ။ လၢၵ်ႈၸၼ်ဢဝ်ၶမ်းလၢဝ်လူင်းႁိူၼ်းၵႂႃႇ လူၺ်ႈဢမ်ႇသူၼ်ၸႂ်ၽႂ်ၼၼ်ႉယဝ်ႉ၊ ၶိင်းၵႄႇၼၼ်ႉၵေႃႈ သမ်ႉပေႃးဢမ်ႇၸၢင်ႈတၵ်းသဵင်၊ ဢၼ်လႆႈပဵၼ်ၵႄႇၼႂ်းဝၢၼ်ႈမႃးၼႆႉၵေႃႈ ဢမ်ႇၸႂ်ႈဝႃႈပိူၼ်ႈယုၵ်ႉယွင်ႈမၼ်းၼႃႇလႄႈပဵၼ် ၵွပ်ႈပေႃႈပူႇမွၼ်ႇမၼ်း ပဵၼ်မႃးလႄႈ ၵွပ်ႈဢမ်ႇမီးၽႂ်ၶႂ်ႈႁဵတ်းလႄႈ ၸင်ႇလႆႈလိူၵ်ႈမၼ်းမႃးႁဵတ်းၼၼ်ႉယဝ်ႉ၊ ၵဝ်ဝႃႈဢိူဝ်ႈမႂ်းဝႃႈဢိူဝ်ႈ ဢဝ်သဵင်ၼမ်သေလိူၵ်ႈမႃးၵူၺ်းယူႇ။ “ၸိူင်ႉၼႆၵေႃႈဝႃႈ ပဵၼ်ၵႄႇပိူၼ်ႈ မၼ်းႁဵတ်းသင်ပၼ်ၵူၼ်းဝၢၼ်ႈၽွင်ႈလႃႇ ပွၵ်ႈၼိုင်ႈၵေႃႈဝႃႈလိုမ်း ပွၵ်ႈသွင်ၵေႃႈဝႃႈလိုမ်း သမ်ႉပၢႆဝႃႈႁဵတ်းႁင်းၵူၺ်းသူလႃႈၼႆထႅင်ႈႁေ မၼ်းၶႂ်ႈႁႂ်ႈလုၵ်ႈဝၢၼ်ႈမၼ်းၶိုၼ်ႈယႂ်ႇယူႇႁႃႉၼႆႉ လွင်ႈလီၼပ်ႉယမ်ပေႃးဢမ်ႇမီးသေဢိတ်း” ၶမ်းလၢဝ်တင်းပွင်ႉတင်းၸႂ်လမ်လူင်မိူဝ်းၵႂႃႇၸွမ်းတၢင်းယူႇ။ “မိူဝ်ႈလႂ်မိူဝ်ႈဢွၵ်ႇႁိူၼ်းယဝ်ႉ ႁဝ်းမိူဝ်းတၢင်းႁိူၼ်းလုင်းႁဵင်ၶဝ်ႁေယဝ်ႉၼႃႇ မိူဝ်ႈၼႆႉၵေႃႈ ဢမ်ႇၶိုၼ်ႈႁူင်းႁဵၼ်းယူႇယဝ်ႉလူး” “မိူဝ်းၵေႃႈမိူဝ်းလႄႈ ပဵၼ်ႁိုဝ်ပဵၼ်ၵေႃႈ ဢမ်ႇလႆႈပိုင်ႈဢိင်ၶိင်းၵႄႇၼၼ်ႉယူႇယဝ်ႉလူး” တွပ်ႇၵႂႃႇပႃးလူမ်းၸႂ်လမ်ဢၼ်ဢမ်ႇပႆႇႁၢႆၼၼ်ႉယဝ်ႉ။ တင်းၽူၼ်ဢွႆဢွႆၼၼ်ႉသေ သွင်ၶႃၵေႃႈ ပႆတွၵ်ႉတွၵ်ႉၵႂႃႇၸွမ်းသဵၼ်ႈတၢင်း တၢင်းဢွၵ်ႇဝၢၼ်ႈၶဝ် မုင်ႈၼႃႈၵႂႃႇတၢင်းဝၢၼ်ႈၸိင်ၵမ်းလဵဝ်။ ၵွႆႈယူႇၽူၼ်ၵွႆႈတူၵ်းၼမ်မႃးတိၵ်းတိၵ်းယဝ်ႉလႄႈ ၸွင်ႇလူင်ႇလဵဝ်ဢွၼ်ႇသွင်ၶႃၼၼ်ႉၵေႃႈ ၵႃႈတေလႆႈၽိုတ်ႉၵၼ်သေၵႂႃႇၵူၺ်း ဢမ်ႇၸၢင်ႈႁဵတ်းႁိုဝ် လႅင်းမိူင်းသႂ်ၼၼ်ႉၵေႃႈ ၵွတ်ႇမႃႇၶမ်းလၢဝ်လူင်ၵႂႃႇ ၶမ်းလၢဝ်တူဝ်လဵၵ်ႉဝႆႉလႄႈ မိူၼ်တေလွတ်ႈၽူၼ်ယူႇ ၵွပ်ႈမီးလႅင်းမိူင်းသႂ်ဢၼ်တူဝ်သုင်ၼၼ်ႉ ႁူမ်ႇလူမ်ႈပၼ်ယဝ်ႉ။ မိူဝ်ႈပႆၵႂႃႇၵႆယူႇတၢၼ်ႇတၢၼ်ႇၼၼ်ႉ ႁွတ်ႈထိုင်ၵႂႃႇၸွမ်းလႅၼ်ႁႆႈလႅၼ်သူၼ်ပိူၼ်ႈသေ မုင်ႈႁၼ်ၵႂႃႇၼႂ်းဝၢၼ်ႈၸိင် မီးလင်ႁိူၼ်းတမ်းၶပ်ႉယႆၸႅၼ်ႇၵၼ်ပဵၼ်ထႅဝ်ပဵၼ်တႅဝ်း၊ ဝၢၼ်ႈၼႆႉၵႂၢင်ႈယႂ်ႇလိူဝ်သေၼႂ်းဝၢၼ်ႈဢုင်ၼၼ်ႉယဝ်ႉ။ မွၵ်ႇၵုမ်ႈၶႂ်ႈသုမ်ႇငုမ်းတၼ်ဝႆႉလႄႈ တေဢမ်ႇပေႃးႁၼ်လင်ႁိူၼ်းၵူၼ်းၸႅင်ႈလီ ၵူၺ်းၵႃႈ မၼ်းၵေႃႈႁၢင်ႈလီတႃဝႆႉယူႇ ဢၼ်မီးႁိူၼ်းၵူၼ်း ၶပ်ႉယႆၸႅၼ်ႇၵၼ်လူင်ၵႂႃႇၸွမ်းတေးတၢပ်ႈၵွင်းလွႆ ပႃႇမႆႉဢုမ်ႇၶဵဝ်ပဵၼ်တီႈပဵၼ်တီႈ ၼႂ်းဝၢင်းႁိူၼ်းၶဝ်၊ ဢၢႆၵူမ်ႇဢၢႆဢုင် ဢၢႆၶီႈဝူဝ်းၸွမ်းတၢင်းၶဝ်ႈဝၢၼ်ႈၼၼ်ႉၵေႃႈ သမ်ႉပေႃးမဵၼ်ၶိုၼ်ႇမဵၼ်ၶႆးလူင်ဝႆႉယဝ်ႉ၊ ဢမ်ႇၸၢင်ႈႁဵတ်းႁိုဝ် ၵႃႈလႆႈယဵပ်ႇယၢင်ႈၶဝ်ႈၵႂႃႇၵူၺ်း။ ဢမ်ႇႁိုင်ဢမ်ႇၼၢၼ်း သွင်ၶႃၵေႃႈ ၸွမ်းႁႃႁိူၼ်းလုင်းႁဵင်ၶဝ်သေ ၶဝ်ႈၼႂ်းဝၢင်းႁိူၼ်းၵႂႃႇယဝ်ႉ။ ႁိူၼ်းလုင်းႁဵင်ၼႆႉၵေႃႈ လႆႈဝႃႈၵႂၢင်ႈယႂ်ႇဝႆႉယူႇတေႉတေႉၼင်ႇဝႃႈ ပဵၼ်ႁိူၼ်းသွင်ထၢပ်ႈ ပွတ်းၼိူဝ်ၵင်ႈပႅၼ်ႈဝႆႉ ပွတ်းတႂ်ႈၵင်ႈဢုတ်ႇဝႆႉယူႇ၊ မိူၼ်တိုၵ်ႉၸင်ႇႁႃႁဵတ်းယဝ်ႉၵူၺ်း ဢုတ်ႇမၼ်းၼၼ်ႉယင်းတိုၵ်ႉႁၼ်မႂ်ႇယူႇ။ ၶမ်းလၢဝ်ၶႃၵေႃႈ သုၵ်ႈတိၼ်ၶႃလီလီငၢမ်းငၢမ်းယဝ်ႉ ပတ်ႉၶႃၵူၼ်လူင်းသေ ၶဝ်ႈမိူဝ်းၵႂႃႇၼႂ်းႁိူၼ်းလႄႈ ၸင်ႇသမ်ႉလႆႈႁၼ် မေႃယႃဢွၼ်တိုၼ်း တိုၵ်ႉႁၢင်ႈႁႅၼ်းၶူဝ်းမၼ်း မိူၼ်တေဢွၵ်ႇၵႂႃႇတၢင်းၼွၵ်ႈၼၼ်ႉယူႇ။ “မႂ်ႇသုင်ၶႃႈ ပီႈမေႃ” လႅင်းမိူင်းသႂ်တူင်ႉတၵ်ႉၸူး။ “မႂ်ႇသုင်ၶႃႈ ဢွၼ်ၵၼ်မႃးၸဵမ်ၸဝ်ႉလႃႇ မႃးႁႃဢူႈႁဝ်းႁႃႉ” “ၸႂ်ႈယဝ်ႉၶႃႈ.. ပီႈမေႃတေၵႂႃႇတၢင်းလႂ်ၶႃႈလႃႇၼႆႉ” မေႃယႃၵေႃႈ ၵူမ်ႈတူၺ်းထူင်ၶူဝ်းမၼ်းၸိူဝ်းၼၼ်ႉၵႅပ်ႉၼိုင်ႈသေ ၶိုၼ်းဝၢႆႇယၵ်ႉတူၺ်းလႅင်းမိူင်းသႂ်ၶႃသေယဝ်ႉ “တေၵႂႃႇႁူင်းယႃၼႆဝႃႇ” မိူၼ်တေႁၼ်ဝႃႈ ၶူဝ်းလႅင်းမိူင်းသႂ်ယမ်းဝႆႉယူႇလႄႈ “ဢွၼ်ၵၼ်သွၼ်းၽူၼ်လူင်မႃးဢိူဝ်ႈၼႆႉၼေႃႈ ” တမ်းဝႆႉၶူဝ်းမၼ်းသေ ၶဝ်ႈၵႂႃႇၼႂ်းႁွင်ႈ လႅပ်ႈပဵၼ်ႁွင်ႈၼွၼ်းမေႃယႃ၊ ယဝ်ႉၵေႃႈ ယိပ်းတင်းသိူဝ်ႈ ယိုၼ်ႈပၼ်လႅင်းမိူင်းသႂ်ၵႂႃႇ။ “သိူဝ်ႈၼွင်ႉယမ်းမူတ်းယဝ်ႉ ဢဝ်သိူဝ်ႈပီႈၼႆႉၼုင်ႈဝႆႉထႃႈလႄႈ” လႅင်းမိူင်းသႂ်ၵေႃႈ ယိပ်းဢဝ်သေယဝ်ႉ “ၸူမ်းယဝ်ႉၶႃႈ” “မိူဝ်းလၢႆႈၼႂ်းႁွင်ႈၵေႃႈလႆႈယူႇၵူၺ်းၼႃ” ၶမ်းလၢဝ်ၵေႃႈ ယၵ်ႉတူၺ်းလႅင်းမိူင်းသႂ်ၵႂႃႇ “ဢမ်ႇလူဝ်ႇယူဝ်ႉ ပေႃးဢမ်ႇဢၢႆသၢဝ်ဢွၼ်ႇၸိူဝ်းၼႆႉတႄႉ ယူႇတီႈႁိူၼ်းၵေႃႈ ၵႆႉႁၼ်ထွတ်ႇသိူဝ်ႈယူႇလူး” သၢႆတႃလႅင်းမိူင်းသႂ် ယၵ်ႉတူၺ်းၶမ်းလၢဝ်ဢမ်ႇႁၢၼ်ႉၸႂ်မႃးယဝ်ႉ “ပီႈလၵ်ႉတူၺ်းၶႃႈထွတ်ႇသိူဝ်ႈႁႃႉ!” “လၵ်ႉတူၺ်းတီႈလႂ် ဢၢပ်ႇၼမ်ႉ သိူဝ်ႈၵေႃႈဢမ်ႇၼုင်ႈႁေ ၶိုၼ်ႈလူင်းၸွမ်းႁိူၼ်းၼၼ်ႉ တေလႆႈလၵ်ႉတူၺ်းယူႇၼႄႇ သႅင်ၼူၼ်းယူႇတီႈၽၵ်းတူၶဝ်ယၵ်ႉတူၺ်းၵူၺ်းပေႃးႁၼ်ယဝ်ႉ” မေႃယႃၵေႃႈယၵ်ႉတူၺ်းၶႃသေယုမ်ႉယူႇၸုတ်းၵုတ်းၵူၺ်း။ မိူၼ်လုင်းႁဵင်တေငိၼ်းသဵင်ၶဝ်လႄႈ ၸင်ႇလုၵ်ႉၼိူဝ်ႁိူၼ်းၼၼ်ႉ လူင်းမႃးၸူးၶဝ်ယူႇ။ “ဢေႃႈ..ယူဝ်ဝႃႈၽႂ်ၼႃး မေႃသွၼ်ၶဝ်လူင်ၼႆႉ” “မႂ်ႇသုင်ၶႃႈလုင်းႁဝ်း ယူႇလီၵိၼ်ဝၢၼ်ယူႇၶႃႈၼေႃႈ” “ဢိူဝ်ႈ.. ယူႇလီယူႇ.. မီးလွင်ႈသင်လွင်ႈသိင်သေဢွၼ်ၵၼ်ႁွတ်ႈမႃးတၢင်းၼႆႉလႃႇ” “မီးယူႇဢိတ်ႉၼိုင်ႈၶႃႈဢေႃႈ” ၶမ်းလၢဝ်ၵေႃႈ ၸွမ်းၼင်ႇလွင်ႈဢၼ်ၶႂ်ႈလၢတ်ႈၼႃႇၼၼ်ႉ ၸင်ႇၼႅတ်ႈလၢတ်ႈဢွၵ်ႇမႃးယဝ်ႉ။ မေႃယႃၵေႃႈ ဢွၵ်ႇၵႂႃႇႁဵတ်းၵၢၼ်မၼ်းသေ ပၼ်ႁႂ်ႈၶဝ်ဢုပ်ႇၵုမ်ၵၼ်ၵႂႃႇၼႂ်းႁိူၼ်းၼၼ်ႉယူႇယဝ်ႉ။ တွၼ်ႈသိပ်းသုတ်းၵႂႃႇယဝ်ႉ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-08-10T16:44:27

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%81%b5%e1%80%9d%e1%80%ba%e1%82%88/

ၸိုၼ်ႇႁႅင်း တွၼ်ႈၵဝ်ႈ

တွၼ်ႈၵဝ်ႈ ႁူင်းႁဵၼ်းၵေႃႈ ႁဵတ်းယဝ်ႉမူတ်းယဝ်ႉ၊ လုၵ်ႈႁဵၼ်းၵေႃႈတူဝ်ႈတၼ်းယဝ်ႉ၊ ၵူၺ်းၵႃႈ ၶမ်းလၢဝ်တႄႉ ဢမ်ႇပႆႇၽွမ်ႉလႄႈ ပႆႇႁူႉဝႃႈ တေႁဵတ်းၸိူင်ႉႁိုဝ် တေတႄႇတီႈလႂ် ပႂ်ႉႁႂ်ႈဝၼ်းယဝ်ႉဝၼ်းပူၼ်ႉၵႂႃႇတိၵ်းတိၵ်း၊ လႅင်းမိူင်းသႂ် ဢမ်ႇႁၼ်ၶမ်းလၢဝ် တူင်ႉၼိုင်သင်ၼၼ်ႉၵေႃႈ ယဵၼ်ႉၸႂ်ဢမ်ႇလႆႈယဝ်ႉ၊ ၵႂႃႇယူႇႁိမ်း ၶမ်းလၢဝ် ၽွင်းတိုၵ်ႉမိုင်တူၺ်းၼႃႈသိူဝ်ႈပပ်ႉလိၵ်ႈ ဢၼ်ဢူႈၶဝ် ႁႅၼ်းသႂ်ႇၼႂ်းထူင်ၶူဝ်းမၼ်းမႃးပၼ်ၼၼ်ႉယူႇလႄႈ လႅင်းမိူင်းသႂ်ၸင်ႇလၢတ်ႈၸူး “ပီႈႁဵတ်းၸိူင်ႉၼႆမႃး မီးပဵၼ်ဝူင်ႈယဝ်ႉၼႃ ပီႈတေၵႂႃႇသွၼ်လႆႈမိူဝ်ႈလႂ် ဢၼ်ပီႈလူဝ်ႇၼၼ်ႉၵေႃႈ ပိူၼ်ႈပေႃးႁႃမႃးႁဵတ်းမႃးပၼ်မူတ်းယဝ်ႉ ပီႈၶႂ်ႈလႆႈသင်ထႅင်ႈလႃႇ ၶၢဝ်းယၢမ်းမၼ်းတေတူၵ်းလိုၼ်းတိၵ်းတိၵ်းယဝ်ႉ!..” ယူႇယူႇၶမ်းလၢဝ်ၼၼ်ႉၵေႃႈ ႁွင်ႉႁႆႈဢွၵ်ႇမႃးၼႂ်းၵၢင်ႁိူၼ်းၼၼ်ႉသေ ဢဝ်လႅင်းမိူင်းသႂ် ဢမ်ႇႁူႉဝႃႈတေလႆႈႁဵတ်းၸိူင်ႉႁိုဝ်ယဝ်ႉ။ “ပဵၼ်သင်ထႅင်ႈယဝ်ႉလႃႇ! လၢတ်ႈမွၵ်ႈၼႆႉၵူၺ်းတေႁႆႈယဝ်ႉၵႃႈ” “ပေႃးမေႃၵေႃႈၵႂႃႇသွၼ်လႄႈ” တင်းလၢတ်ႈတင်းႁႆႈယူႇ။ “ပီႈမႃးႁဵတ်းမေႃသွၼ်ဢမ်ႇၸႂ်ႈႁႃႉ ပီႈဢိူဝ်ႈ..လူဝ်ႇလႆႈၵႂႃႇသွၼ်” “ၵဝ်ၵေႃႈၶႂ်ႈသွၼ်ယူႇဢိူဝ်ႈ သမ်ႉဝႃႈ ဝူၼ်ႉမႃးပဵၼ်ဝူင်ႈယဝ်ႉၵေႃႈ ဝူၼ်ႉဢမ်ႇပွင်ႇ တေလႆႈႁဵတ်းႁိုဝ်၊ တေလႆႈတႄႇတီႈလႂ်၊ ၵဝ်ယင်းဢမ်ႇတွၼ်ႉဝူၼ်ႉဝႃႈ တေမႃးပဵၼ်မေႃသွၼ်လူး၊ ဢၼ်ဝူၼ်ႉဝႃႈ ဢမ်ႇဢၢၼ်းပဵၼ်သေ ဢမ်ႇသူၼ်ၸႂ်မၼ်းမႃးတႃႇသေႇၼၼ်ႉ သမ်ႉတေလႆႈမႃးႁဵတ်း ဢၼ်ဢမ်ႇၶႂ်ႈႁဵတ်း၊ ဢမ်ႇႁူႉဝႃႈတေႁဵတ်း ၸိူင်ႉၼႆ” တင်းလၢတ်ႈတင်းႁႆႈ ႁိုဝ်း..ႁိုဝ်း.. “မၼ်းတၼ်ၵႂႃႇမူတ်းယဝ်ႉဢိူဝ်ႈ” လႅင်းမိူင်းသႂ်ၼၼ်ႉၵေႃႈ ယဵၼ်သေပႂ်ႉထွမ်ႇၵူၺ်း “ၵဝ်ၵူဝ်ဢိူဝ်ႈ ၵူဝ်ဝႃႈတေဢမ်ႇႁဵတ်းပဵၼ်မႃးလႆႈ ဢမ်ႇႁဵတ်းလႆႈၼင်ႇဢၼ်ပိူၼ်ႈမုင်ႈမွင်းဝႆႉ ” “ပီႈဝူၼ်ႉဝႃႈ ပီႈၶႂ်ႈႁႂ်ႈႁူင်းႁဵၼ်းပီႈ ပဵၼ်ႁူင်းႁဵၼ်းၸိူင်ႉႁိုဝ်လႃႇ သင်ဢမ်ႇသင် ပီႈလူဝ်ႇႁၼ်ဝႆႉၼႂ်းတႃဝႃႈ ႁူင်းႁဵၼ်းဢၼ်ပီႈပဵၼ်မေႃသွၼ်ၼၼ်ႉ မၼ်းပဵၼ်ၸိူင်ႉႁိုဝ်လၢႆလၢႆ၊ မီးၸိူင်ႉႁိုဝ်လၢႆလၢႆ၊ ဢမ်ႇၸႂ်ႈယၢမ်းလဵဝ် ၵူၺ်းၵႃႈ ဝူၼ်ႉႁၼ်တၢင်းၼႃႈဢၼ်တေမႃးထိုင်ၼၼ်ႉၼႃႇ” “ဢမ်ႇယၢမ်ႈဝူၼ်ႉဝႃႈ..မၼ်းတေပဵၼ်ၸိူင်ႉႁိုဝ်” လႅင်းမိူင်းသႂ်ၵေႃႈ မႃးၼင်ႈတေႃႇၼႃႈတင်းၶမ်းလၢဝ်လီလီသေယဝ်ႉ ဢဝ်ၸႄႈဢွၼ်ႇၽိုၼ်ၼိုင်ႈ တင်းၵမ်ဢွၵ်ႇမႃးသေ “ပီႈဝူၼ်ႉဝႃႈ ႁူင်းႁဵၼ်းဢၼ်ပီႈၶႂ်ႈယူႇမိူဝ်ႈၵေႃႉလဵၵ်ႉၼၼ်ႉ ပဵၼ်ႁူင်းႁဵၼ်းၸိူင်ႉႁိုဝ်လႃႇ” ၶမ်းလၢဝ်မိုင်ဝူၼ်ႉၵႂႃႇၵႅပ်ႉၼိုင်ႈ “တႄႇၸဵမ်မိူဝ်ႈၵေႃႉလဵၵ်ႉ ဝူၼ်ႉဝႃႈ ၵႂႃႇႁူင်းႁဵၼ်းၸွမ်းၼင်ႇဢၼ်ပေႃႈမႄႈၶႂ်ႈႁႂ်ႈၵႂႃႇၵူၺ်း ဢမ်ႇလႆႈသူၼ်ၸႂ်ႁဵၼ်းလိၵ်ႈသင်၊ ၵူၺ်းၵႃႈ မၼ်းၵေႃႈ ပဵၼ်ၶၢဝ်းယၢမ်းဢၼ်လႆႈၵျေႃႇၸွမ်းဢူၺ်းၵေႃႉ မၼ်းဢမ်ႇလီၶၢၼ်ႉ မိူၼ်မိူဝ်ႈယူႇႁိူၼ်း တေလႆႈတူၺ်းလိၵ်ႈတူၺ်းလၢႆးယူႇတႃႇသေႇ ႁႂ်ႈပဵၼ်ႁူင်းႁဵၼ်း ဢၼ်ဢမ်ႇလႆႈတူၺ်းလိၵ်ႈဢမ်ႇလီႁႃႉ” သမ်ႉပေႃးဢဝ်လႅင်းမိူင်းသႂ်မိူၼ်ႇမိုင်လူင်ၵႂႃႇယူႇ ၵူၺ်းၵႃႈ မၼ်းၵေႃႈ မၢႆသႂ်ႇၼႂ်းၸႄႈၼၼ်ႉ ပၼ်တီႈၶမ်းလၢဝ်သေယဝ်ႉ ၶိုၼ်းထၢမ်ထႅင်ႈ “ပီႈသမ်ႉၶႂ်ႈႁႂ်ႈလုၵ်ႈဢွၼ်ႇၶဝ် လႆႈသင်လႃႇ မိူဝ်ႈၶဝ်မႃးႁူင်းႁဵၼ်းၼၼ်ႉ” “ဢမ်ႇႁူႉၼႃ ဢမ်ႇယၢမ်ႈဝူၼ်ႉလူင်” “ဢမ်ႇယၢမ်ႈဝူၼ်ႉ ပီႈသမ်ႉဝႃႈၶႂ်ႈႁႂ်ႈလုၵ်ႈဢွၼ်ႇၶဝ် ၶိုၼ်ႈႁူင်းႁဵၼ်းႁဵတ်းသင်လႃႇ” “ႁၼ်ၶဝ်ႁဵတ်းၵၢၼ်ၸိူင်ႉၼၼ်ယဝ်ႉ လီဢီးလူၼႃႇလႄႈဝူၼ်ႉဝႃႈ သင်ၶဝ်လႆႈၶိုၼ်ႈႁူင်းႁဵၼ်း ၶဝ်တေဢမ်ႇလႆႈႁဵတ်းၵၢၼ်ၸိူင်ႉၼၼ်” “ပေႃးပီႈဢမ်ႇမီးသင်ပၼ်ၶဝ် သမ်ႉဝႃႈယူႇႁူင်းႁဵၼ်းႁိုဝ် ဢမ်ႇယူႇႁူင်းႁဵၼ်းၵေႃႈ ၶဝ်ၵေႃႈ တိုၵ်ႉတေပဵၼ်ၸိူင်ႉၼၼ်ၵူၺ်း မီးႁူင်းႁဵၼ်း မီးလုၵ်ႈႁဵၼ်း မီးမေႃသွၼ် ဢမ်ႇမီးသင်သွၼ် ၸွင်ႇသမ်ႉတေလႆႈသင်မႃးႁိုဝ်လႃႇ” “ပေႃးလႃႈ ယိုင်ႈထၢမ်ယိုင်ႈတၼ်တိၵ်းတိၵ်းယဝ်ႉ ၵမ်ႉတေလၵ်ႉပၢႆႈမိူဝ်းႁေယဝ်ႉဝႃႈ” တင်းပွင်ႉတင်းၶၢင်း ယၢႆးႁူဝ်မၼ်းပေႃးယုင်ႈလူင်ၵႂႃႇသဵင်ႈယူႇယဝ်ႉ။ “ၶႃႈဝႃႈ လွင်ႈဢၼ်ပီႈလၢတ်ႈမႃးၼၼ်ႉ မၼ်းၵေႃႈဢဝ်မႃးၸႂ်ႉလႆႈယူႇၵူၺ်းၼႃ” “ၸိူင်ႉႁိုဝ်!” တင်ႈၼႃႈတင်ႈတႃသေထၢမ်ၼင်ႇၶႂ်ႈႁူႉတႄႉတႄႉၼၼ်ႉယဝ်ႉ။ “ႁဵတ်းႁႂ်ႈႁူင်းႁဵၼ်းပဵၼ်တီႈဢၼ်လုၵ်ႈႁဵၼ်းၶႂ်ႈယူႇ” “မၼ်းၵဵဝ်ႇသင်တင်းဢၼ်လၢတ်ႈမႃးၼၼ်ႉလႃႇ တမ်ႉဢမ်ႇလၢတ်ႈပႃးလူးဝႃႈ ၶႂ်ႈယူႇႁူင်းႁဵၼ်းၼႆ” “တိုၵ်ႉလၢတ်ႈၵူၺ်း ပေႃးလိုမ်းယဝ်ႉ ပီႈလၢတ်ႈဝႃႈ ပီႈယူႇႁူင်းႁဵၼ်း ၵျေႃႇလိူဝ်သေမိူဝ်းႁိူၼ်းၼႆဢမ်ႇၸႂ်ႈႁိုဝ်လႃႇ ပီႈၵေႃႈ ဢဝ်တီႈၼၼ်ႈ မႃးဝူၼ်ႉတူၺ်းလႄႈ ၸွင်ႇမီးၶၢဝ်းယၢမ်းလႂ်ႁိုဝ် ဢၼ်ႁဵတ်းႁႂ်ႈ ပီႈၶႂ်ႈႁဵၼ်းလိၵ်ႈလိူဝ်သေပိူၼ်ႈၼၼ်ႉ” “ဢိူဝ်ႈ..ပေႃးလၢတ်ႈသိုဝ်ႈသိုဝ်ႈၵေႃႈ ၼႂ်းၶၢဝ်းတၢင်းၶိုၼ်ႈႁူင်းႁဵၼ်းၵူႈပီၼၼ်ႉ တူၺ်းလိၵ်ႈၵေႃႈ မိူဝ်ႈၸမ်တေတွပ်ႇလိၵ်ႈၼၼ်ႉၵူၺ်း၊ ၵူဝ်တူၵ်းၸၼ်ႉၵေႃႈပႃး ဢူၺ်းၵေႃႉဢၢၼ်ႇလိၵ်ႈႁေ ဢမ်ႇမီးၵေႃႉၵေႃႈပႃး” “ပီႈသမ်ႉလႆႈၸႂ်ယူႇႁႃႉ ႁဵၼ်းလိၵ်ႈၸိူင်ႉၼၼ်” “ဢမ်ႇၼႃ သမ်ႉဝႃႈတွပ်ႇလႆႈသေတႃႉၵေႃႈ ထိုင်မိူဝ်ႈၼႆႉ ဢဝ်မႃးၸႂ်ႉသင်တမ်ႉဢမ်ႇလႆႈသေဢမ်ႇၵႃး ဢမ်ႇတွင်းလႆႈယဝ်ႉဝႃႈ မၼ်းဝႃႈၸိူင်ႉႁိုဝ် တွင်းၵေႃႈတွင်းမိူဝ်ႈတွပ်ႇမၼ်းၼၼ်ႉၵူၺ်း၊ ဝၢႆးသေတွပ်ႇယဝ်ႉၵေႃႈ သမ်ႉပေႃးလိုမ်းယဝ်ႉ” မၼ်းၵေႃႈၼင်ႈၼိမ်ယဵၼ်ၵႂႃႇၵႅပ်ႉၼိုင်သေ လႅင်းမိူင်းသႂ်ၼၼ်ႉၵေႃႈ ဢမ်ႇပႆႇလၢတ်ႈသင်ၸွမ်း ပႂ်ႉထွမ်ႇမၼ်းတေလၢတ်ႈဢွၵ်ႇမႃးထႅင်ႈယူႇ။ “တေႉၼေႃ သင်ဝႃႈႁဝ်းမီးႁူင်းႁဵၼ်း ဢၼ်ႁဵၼ်းၵႂႃႇယဝ်ႉဢဝ်ၸႂ်ႉတိုဝ်းလႆႈ လႄႈ ႁူင်းႁဵၼ်းဢၼ်ဢမ်ႇမီးလွင်ႈတွပ်ႇလိၵ်ႈၼၼ်ႉ ၸွင်ႇတေလီႁႃႉဝႃႈ” ၼႃႈတႃမၼ်းသမ်ႉပေႃးၸိုၼ်ႈပၢင်ႇလူင်မႃးၵမ်းလဵဝ်ယူႇ။ “ပေႃးဢမ်ႇမီးလွင်ႈတွပ်ႇလိၵ်ႈ ပီႈသမ်ႉတေႁဵတ်းႁိုဝ်ႁူႉ ၼမ်ႉၵတ်ႉလုၵ်ႈႁဵၼ်းပီႈလႆႈလႃႇ” “ၼမ်ႉၵတ်ႉ မၢၵ်ႉလိၵ်ႈ ဢၼ်လႆႈဝႆႉၼႂ်းႁူင်းႁဵၼ်းၼၼ်ႉ ႁဵၼ်းသုတ်းၵႂႃႇယဝ်ႉ ဢဝ်ၵႂႃႇၸႂ်ႉသင်ဢမ်ႇလႆႈလူး တေႃႈၼင်ႇမၢင်ၵေႃႉ ႁပ်ႉၸုမ်ႈမႃးယဝ်ႉ တမ်ႉဢမ်ႇၸၢင်ႈဢဝ်မႃးႁဵတ်းသင်ဢမ်ႇၸႂ်ႈႁႃႉ ႁၼ်ၸုမ်ႈဢူႈႁဝ်းတင်းမႄႈႁဝ်း ႁွႆႈဝႆႉတီႈၽႃ ၽုၼ်ႇမုၵ်ႉၵူၺ်းယဝ်ႉ လႆႈၸႂ်ၼႃႇ.. လုၵ်ႈႁဵၼ်းၵေႃႉၼိုင်ႈလႄႈၵေႃႉၼိုင်ႈၼၼ်ႉ မီးၼမ်ႉၵတ်ႉပႅၵ်ႇပိူင်ႈၵၼ်ယူႇယဝ်ႉ၊ တေဢဝ်မႃးတႅၵ်ႈၼိူင်းၵၼ်ဝႃႈ ၵေႃႉၼႆႉၶႅၼ်ႇလိူဝ်ၵေႃႉၼႆႉၵေႃႈ ဢမ်ႇပဵၼ်လႆႈလေႃႇ မၼ်းတိုၼ်းမီး ၵူၼ်းဢၼ်ၵတ်ႉၶႅၼ်ႇၽၢႆႇလႂ်တၢင်းမၼ်း ဢမ်ႇၸႂ်ႈႁိုဝ်လႃႇ ဝူၼ်ႉဝႃႈ တေသွၼ်လုၵ်ႈႁဵၼ်း ႁႂ်ႈႁူႉၸၵ်းၼမ်ႉၵတ်ႉတူဝ်ၸဝ်ႈၵဝ်ႇလူၺ်ႈ ဢမ်ႇၸႂ်ႈၵၢၼ်တွပ်ႇလိၵ်ႈ” “ပီႈသမ်ႉဝူၼ်ႉဝႃႈ ပီႈတေႁဵတ်းႁႂ်ႈႁူင်းႁဵၼ်းပီႈၼႆႉ ႁႂ်ႈမီးထိုင်ၸၼ်ႉလႂ်လႃႇ ပေႃးပီႈသွၼ်ယဝ်ႉ ပီႈသမ်ႉၶႂ်ႈႁႂ်ႈၶဝ် သိုပ်ႇၶိုၼ်ႈႁူင်းႁဵၼ်းတၢင်ႇတီႈလႆႈယူႇႁႃႉ” “ၵူၼ်းၵေႃႉလဵဝ်ၵူၺ်း သမ်ႉတေႁဵတ်းလႆႈမွၵ်ႈၵႃႈႁိုဝ်လႃႇ” “ပဵၼ်လႆႈႁိုဝ်ဢမ်ႇပဵၼ်လႆႈ ဝႆႉသေၵွၼ်ႇ ၵူၺ်းၵႃႈ ၶႂ်ႈႁႂ်ႈပီႈဝူၼ်ႉပႃးၼၼ်ႉၼႃႇ လွင်ႈဢၼ်ပီႈၶႂ်ႈပဵၼ်ၼၼ်ႉ ပီႈလီလႆႈမီးဝႆႉဢမ်ႇၸႂ်ႈႁႃႉ ၸွင်ႇႁဝ်းတေႁူႉလႆႈၵေႃႈဢမ်ႇၸႂ်ႈ မိူဝ်းၼႃႈမႃးတေပဵၼ်သင်ၼႆ” “ၵဝ်ၵေႃႈဢမ်ႇႁူႉဝႃႈ လွင်ႈႁဵၼ်းသုင်သုင်ၼၼ်ႉ မၼ်းတေပဵၼ်ၸိူင်ႉႁိုဝ် ၸွမ်းၼင်ႇတူဝ်ထူပ်း ဢၼ်လႆႈၶိုၼ်ႈႁဵၼ်းမႃးၼၼ်ႉ ပဵၼ်ၵူၼ်းဢမ်ႇလႆႈၸႂ်ၵႂႃႇႁူင်းႁဵၼ်းသေဢမ်ႇၵႃး သမ်ႉပၢႆ..ႁဵၼ်းဢမ်ႇသုတ်းသေ လၢတ်ႈဢမ်ႇလႆႈဝႃႈ ၵၢၼ်ႁဵၼ်းသုင်သုင်ၼၼ်ႉ မၼ်းလီၸိူင်ႉႁိုဝ်၊ တေႃႇတေႃႈလဵဝ်ၵေႃႈ ယင်းဢမ်ႇႁူႉဝႃႈ ထုၵ်ႇလီသိုပ်ႇၶိုၼ်ႈႁဵၼ်းထႅင်ႈယူႇႁႃႉ၊ ၵွပ်ႈၼၼ် လွင်ႈၼႆႉပႆႇထႃႈဝူၼ်ႉထိုင်မၼ်းၵေႃႈလႆႈ မၼ်းယင်းပႆႇၸႂ်ႈ လွင်ႈဢၼ်ၶႂ်ႈပဵၼ်၊ ၵူၺ်းၵႃႈ ၵဝ်ၵေႃႈၶႂ်ႈႁႂ်ႈမၼ်းပဵၼ်ႁူင်းႁဵၼ်း ဢၼ်လႆႈႁဵၼ်းသွၼ်ၵႂႃႇယဝ်ႉ ဢဝ်ၵႂႃႇၸႂ်ႉတိုဝ်း ၼႂ်းၽဝၸၢတ်ႈပၢၼ်ၼၼ်ႉ လႆႈတေႉတေႉ တေႁဵၼ်းထိုင်ၸၼ်ႉလႂ်ႁိုဝ် ႁဵၼ်းလႆႈမွၵ်ႈႁိုဝ်ၼၼ်ႉတႄႉ ဢမ်ႇလႆႈယူႇတီႈမေႃသွၼ်မၼ်းၵေႃႉလဵဝ်ၵူၺ်း ယူႇတီႈလုၵ်ႈႁဵၼ်းမၼ်း ၸွင်ႇမီးၸႂ်ၶႂ်ႈႁဵၼ်းထႅင်ႈၼႆၼၼ်ႉယဝ်ႉ မိူဝ်ႈလႂ်မိူဝ်ႈမႂ်းႁဵၼ်းသုတ်းမႃးယဝ်ႉၵွၼ်ႇလႄႈ ၸင်ႇမႃးလၢတ်ႈၼႄၶိုၼ်းၵေႃႈ ပႆႇတူၵ်းလိုၼ်း” “လႆႈၵႃႈ ပေႃးထိုင်မိူဝ်ႈၼၼ်ႉ ယုမ်ႇဝႃႈၶႃႈတေလႆႈႁူႉ ၶေႃႈတွပ်ႇတီႈပီႈယူႇၵူၺ်း” “လႆႈၵႃႈ ၵဝ်ၵေႃႈတေပႂ်ႉမႂ်းယူႇ” သွင်ၶႃၵေႃႈ မိုင်ယၵ်ႉတူၺ်းၼႃႈၵၼ်သေယဝ်ႉ ၶမ်းလၢဝ်ၸင်ႇၶိုၼ်းလၢတ်ႈၸူးလႅင်းမိူင်းသႂ်ၵႂႃႇ “မိူဝ်ႈလႂ်ဝႃႈ..ၸွႆႈၵဝ်ယူႇယဝ်ႉၵေႃႈ ၸွႆႈထႅင်ႈႁေဢိတ်ႉၼိုင်ႈဢမ်ႇလႆႈႁႃႉ ဝူၼ်ႉထိုင်လုၵ်ႈဢွၼ်ႇတႃလမ်လမ်ၸိူဝ်းၼၼ်ႉၽွင်ႈလႄႈ” လုၵ်ႈဢွၼ်ႇႁိုဝ်မၼ်းတႄႉဢမ်ႇႁူႉ တႃလမ်လမ်ၽႅပ်ႉယုပ်းတူၺ်းလႅင်းမိူင်းသႂ် ၼင်ႇဢမ်ႇယၢမ်ႈႁဵတ်းၼႄၽႂ်မႃးသေပွၵ်ႈၼၼ်ႉယူႇ။ “ပီႈယႃႇပေႁဵတ်းၼႆလႄႈ..မၼ်းမိူၼ်သင်ဢမ်ႇႁူႉယဝ်ႉ” “မိူၼ်သင်ၵေႃႈယဝ်ႉလႄႈ ပေႃးဝႃႈမႂ်းတေၸွႆႈယူႇ..ၼႆၵေႃႈ..လႆႈယဝ်ႉ” လႅင်းမိူင်းသႂ် မိုင်ယၵ်ႉတူၺ်းၶမ်းလၢဝ်ၵႅပ်ႉၼိုင်ႈယဝ်ႉ ၸင်ႇပၼ်ၶေႃႈတွပ်ႇၵႂႃႇ “ၸွႆႈၵေႃႈလႆႈ..” ၶမ်းလၢဝ်ၵေႃႈ ယိုၼ်ႈမိုဝ်း တႃႇယွၼ်းၸပ်းမိုဝ်းၵၼ်ၵႂႃႇ ႁႂ်ႈပဵၼ်တီႈၵိၼ်ၵႅၼ်ႇၸွမ်းၵၼ်ယဝ်ႉၼႆယူႇ။ “ဢွၼ်တၢင်းသုတ်း ပီႈၵေႃႈ တေလႆႈမီးၽႅၼ်ၵွၼ်ႇ” “ၽႅၼ်သင်ထႅင်ႈယဝ်ႉ!!” “ပီႈတေႁဵတ်းသင်လူၺ်ႈဢမ်ႇမီးၽႅၼ် ဢမ်ႇလႆႈလေႃႇ ဢွၼ်တၢင်းသုတ်းၵေႃႈ ၽႅၼ်ၵၢၼ်တႃႇပီႈတေသွၼ်လုၵ်ႈဢွၼ်ႇၶဝ် တေသွၼ်ၸိူင်ႉႁိုဝ်၊ ၽႃႇသႃႇသင် ၸိူဝ်းၼႆႉ ပီႈတေလႆႈဝူၼ်ႉယူႇယဝ်ႉ” ၶမ်းလၢဝ်ၵေႃႈ မိုင်ဝူၼ်ႉယူႇၵႅပ်ႉၼိုင်ႈသေ ၸင်ႇလၢတ်ႈဢွၵ်ႇမႃးၸူး လႅင်းမိူင်းသႂ် “မိူဝ်ႈယူႇႁူင်းႁဵၼ်း ႁဵၼ်းပဵၼ်လၢႆၽႃႇသႃႇ ဢၼ်ႁဵၼ်းမႃးၼႂ်းႁူင်းႁဵၼ်းၸိူဝ်းၼၼ်ႉ ဢွၵ်ႇႁူင်းႁဵၼ်းမႃးယဝ်ႉၵေႃႈ ဢမ်ႇတွင်းသေဢမ်ႇၵႃး ဢမ်ႇမီးတီႈၸႂ်ႉမၼ်းထႅင်ႈလူးၵွၼ်ႇ” “ပီႈယႃႇပေဝူၼ်ႉယဝ်ႉလွင်ႈၼၼ်ႉ မၼ်းဢမ်ႇလႆႈယူႇတီႈပိူၼ်ႈသွၼ်ၸိူင်ႉႁိုဝ် မၼ်းယူႇတီႈပီႈၵူၺ်းယဝ်ႉ.. ၶႃႈဝႃႈယၢမ်းၼႆႉ သွၼ်လိၵ်ႈတႆးမဵဝ်းလဵဝ်ဝႆႉၵူၺ်းၵေႃႈလႆႈယဝ်ႉ လိၵ်ႈတႆးၵေႃႈ ဢမ်ႇလႆႈမီးမဵဝ်းလဵဝ်ၵူၺ်း ၽၢႆႇပၢႆးသၢႆႈ၊ ပၢႆးၼပ်ႉ၊ ပၢႆးပိုၼ်း ၸိူဝ်းၼႆႉ ႁႂ်ႈမၼ်းပဵၼ်လိၵ်ႈတႆးမူတ်းမူတ်း လႄႈ ႁူင်းႁဵၼ်းပီႈၵေႃႈ ႁႂ်ႈပဵၼ်ႁူင်းႁဵၼ်းတႆးၵူၺ်းၵေႃႈလႆႈ” သၢႆတႃလႅင်းမိူင်းသႂ် သမ်ႉပေႃးၸိုၼ်ႈပၢင်ႇလႅင်းလူင်မႃးၵမ်းလဵဝ်သေယဝ်ႉ ၶိုၼ်းသိုပ်ႇလၢတ်ႈထႅင်ႈ “မိူဝ်ႈလႂ်ပီႈသွၼ်မႃးလႆႈၸၼ်ႉယႂ်ႇယဝ်ႉ ၸင်ႇၵွႆႈသွၼ်တၢင်ႇၽႃႇသႃႇထႅင်ႈၵေႃႈလႆႈ မိူင်းႁဝ်းယၢမ်းလဵဝ် ဢမ်ႇလွတ်ႈလႆႈၵႂၢမ်းမၢၼ်ႈ၊ ဢၼ်ပိူၼ်ႈၸႂ်ႉတင်းၵမ်ႇၽႃႇၵေႃႈ ဢင်းၵိတ်ႉၼၼ်ႉၼႃႇ ပေႃးဝႃႈလုၵ်ႈႁဵၼ်းၶဝ် မေႃလၢႆၽႃႇသႃႇၵေႃႈ ၶဝ်တေၸၢင်ႈၵႂႃႇလႆႈၵႆဢမ်ႇၸႂ်ႈႁိုဝ်လႃႇ” ၶမ်းလၢဝ်တင်းထွမ်ႇတင်းဝူၼ်ႉၸွမ်းသေ ၵွႆႈယူႇၵွႆႈၼႃႈတူႇမႃး ဢမ်ႇပေႃးၶႂ်ႈလီယဝ်ႉလႄႈ “ပေႃးလၢတ်ႈတႄႉငၢႆႈၵူႈလွင်ႈၼၼ်ႉယဝ်ႉ” “လၢတ်ႈလႆႈၵေႃႈတိုၼ်းတေႁဵတ်းလႆႈယူႇယဝ်ႉ” “ဢၢႆႈၼွင်ႉၵေႃႉပႂ်ႉမႃးႁဵတ်းလႄႈၼႃႈ ပီႈသူပႂ်ႉလႆႈယူႇယဝ်ႉ” ၶမ်းလၢဝ်ၵေႃႈမၢႆဢဝ်လွင်ႈဢၼ် လႅင်းမိူင်းသႂ်ၶႂ်ႈပဵၼ်ၼၼ်ႉဝႆႉသေ “မၢႆဝႆႉပၼ်ယဝ်ႉ တေၵဵပ်းသိမ်းဝႆႉလီလီ” “ယဝ်ႉပီႈလူး” “ဢၼ်လၢတ်ႈမႃး မၼ်းၵေႃႈပဵၼ်လွင်ႈလီယူႇၵူၺ်း ၵူၺ်းၵႃႈ ၵဝ်ၵေႃႈ တေႁဵတ်းၵႂႃႇတူၺ်း ၼင်ႇဢၼ်ၵဝ်ႁဵတ်းလႆႈ၊ ဢွၼ်တၢင်းသုတ်းၵေႃႈ တေသွၼ်ပၼ်ဢၼ်လမ်ႇလွင်ႈ တွၼ်ႈတႃႇၽဝၸၢတ်ႈပၢၼ်ၶဝ်ၵွၼ်ႇ မိူၼ်ၼင်ႇ လိၵ်ႈတႆး လုၵ်ႈႁဵၼ်းၵူႈၵေႃႉ တိုၼ်းလူဝ်ႇလႆႈမေႃ ၼႆႉပဵၼ်ယိူင်းမၢႆသုင်သုတ်း၊ ယဝ်ႉၵေႃႈ ယင်းတိုၵ်ႉတေလႆႈလဵပ်ႈႁဵၼ်းတူၺ်းထႅင်ႈၵွၼ်ႇ ၵွပ်ႈပိူဝ်ႈ ၵူႈလွင်ႈၼၼ်ႉ မၼ်းယူႇတီႈငဝ်းလၢႆးထႅင်ႈ ဢမ်ႇၸႂ်ႈႁိုဝ်လႃႇ” “လႆႈၶေႃႈတွပ်ႇယဝ်ႉ ပေႃးၼၼ်ၵေႃႈ လူဝ်ႇႁႃဝၼ်းပိုတ်ႇႁူင်းႁဵၼ်းၵူၺ်းယဝ်ႉပေႃးၼႆ” လႅင်းမိူင်းသႂ်ၼၼ်ႉတႄႉ တိုၼ်ႇတဵၼ်ႈလိူဝ်သေၶမ်းလၢဝ်ၵႂႃႇယဝ်ႉ။ တွၼ်ႈၼႆႉသုတ်းၵႂႃႇယဝ်ႉ သိုပ်ႇလူၵႂႃႇထႅင်ႈၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-08-09T16:17:33

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%95%e1%82%85%e1%80%90%e1%80%ba%e1%82%87/

ၸိုၼ်ႇႁႅင်း တွၼ်ႈပႅတ်ႇ

တွၼ်ႈပႅတ်ႇ သႅင်ၼူၼ်း ႁွတ်ႈမႃးၸူးလႅင်းမိူင်းသႂ် ဢမ်ႇႁၼ်ၶမ်းလၢဝ်လႄႈ “ပီႈၶမ်းလၢဝ်ၶႃႈလူး” “ဢေႃ..မိူဝ်းၵႂႃႇယဝ်ႉ မၼ်းၵူဝ်လပ်းသိင်ႇလႄႈ ႁႂ်ႈပီႈပႂ်ႉၼွင်ႉၼႆဝႃႇ” သၢႆတႃဝၢၼ်ဝၢၼ် ယၵ်ႉတူၺ်းၸူး သႅင်ၼူၼ်း သမ်ႉပေႃးဢၢႆၼႃႈမႆႈမႃးယဝ်ႉယိုင်။ ၸင်ႇတွပ်ႇၸူးၶိုၼ်း “ၶႃႈယူဝ်ဝႃႈ ပီႈမိူဝ်းပႅတ်ႈယဝ်ႉၵွၼ်ႇဢေႃႈၼႆႉ” “ဢမ်ႇပႆႇၸၢင်ႈမိူဝ်း..ပေႃးၼွင်ႉပႆႇမႃးထိုင်..” “ပဵၼ်သင်လႄႈဝႃႈၼၼ်ၶႃႈ..” “ပီႈမွင်းပႂ်ႉ..ႁႂ်ႈလႆႈပႆႁူမ်ႈၶၢင်း ယၢင်ႈၸွမ်းတၢင်းသဵၼ်ႈလဵဝ် ၼႂ်းၵႄႈလုၵ်ႈလၢဝ်လႅင်းယူႇၼႆႉၼၼ်ႉၼႃႇ” တင်းလၢတ်ႈတင်းႁႅၼ်မုင်ႈတူၺ်းလုၵ်ႈလၢဝ် ၶပ်ႉယႆၸႅၼ်ႇသႅမ်းႁၢင်ႈလီ ႁိူဝ်ႈလႅင်းပေႃးတဵမ်ၾႃႉလူင်ဝႆႉယဝ်ႉ။ သႅင်ၼူၼ်းၵေႃႈ ႁႅၼ်မုင်ႈတူၺ်းၵႂႃႇၸွမ်းၵၼ်ယူႇ။ “လိူၼ်လွင်ႈယဝ်ႉလႄႈ ၸင်ႇလႆႈဝႃႈမၼ်းႁၢင်ႈလီၼၼ်ႉယဝ်ႉ” “လိူၼ်လွင်ႈႁိုဝ်လိူၼ်မူၼ်း ပေႃးမီးၵူၼ်းၸိုဝ်ႉႁွင်ႉသႅင်ၼူၼ်းတႄႉ ႁၢင်ႈလီတႃႇသေႇယဝ်ႉပီႈဝႃႈ” “သႅင်ၼူၼ်းမီးၵူၼ်းၸိုဝ်ႈၼမ်လၢႆ တေဝႃႈပဵၼ်ၼွင်ႉၵေႃႈ ပေႉၵႅၼ်ႇယိၼ်းဢၢႆ၊ ၵူၼ်းဝၢၼ်ႈၼွၵ်ႈသၢဝ်ႁၢင်ႈၸႃႉ ၸိူင်ႉၼင်ႇႁဝ်းတႄႉ ဢမ်ႇပဵၼ်လႆႈၵေႃႉပီႈႁွင်ႉၶႃႈယူဝ်ႉၼေႃ” “လိူဝ်သေၼွင်ႉ ပီႈဢမ်ႇၸၢင်ႈႁွင်ႉၽႂ် သမ်ႉဝႃႈသႅင်ၼူၼ်းမီးပဵၼ်လၢႆမိုၼ်ႇၵူၼ်းၵေႃႈ တေႃႈတေပဵၼ်လႆႈၼွင်ႉၵူၺ်း ၵေႃႉပီႈမၢႆဝႆႉၼႂ်းၸႂ်” သွင်ၶႃ ဢုပ်ႇၵၼ်ၵဝ်းၵၼ်လူင်မိူဝ်း ၼႂ်းငဝ်းလပ်းသိင်ႇတႂ်ႈလႅင်းလၢဝ် မီးတင်းႁိင်ႇႁွႆႈၵူၼ်ႈၶဵဝ် ပိူင်းထွင်ႇႁိူဝ်ႈပၼ်သၢႆလႅင်းတၢင်းႁၵ်ႉၶဝ် ႁႂ်ႈပေႃးႁၢင်ႈလီတိူဝ်းမႃးထႅင်ႈ ယဝ်ႉ။ ၶမ်းလၢဝ်ၼၼ်ႉတႄႉၵေႃႈ ႁိူဝ်ႉတူဝ်ႁိူဝ်ႉၸႂ်ၼႃႇယဝ်ႉလႄႈ ဢၢပ်ႇၼမ်ႉၵိၼ်ၶဝ်ႈယဝ်ႉၵေႃႈ သမ်ႉပေႃးၼွၼ်းၸဵမ်ၸဝ်ႉၸဵမ်ၸဵဝ်းယူႇ၊ လႅင်းမိူင်းသႂ်တႄႉ ဢၢပ်ႇၼမ်ႉမႃးယဝ်ႉ မိူဝ်းႁဵတ်းၶႅၵ်ႇသႅင်ၼူၼ်းၶဝ်ၵူၺ်းယဝ်ႉ။ ယၢမ်းၵၢင်ၼႂ် ႁူဝ်မိူင်းသႂ်သိူင်ႁိူင် ၵူၼ်းၼွၼ်းလူင်ၸိူင်ႉၼင်ႇၶမ်းလၢဝ်ၼၼ်ႉၵေႃႈ တေႃႈပႆႇလုၵ်ႉလႆႈ၊ လႅင်းမိူင်းသႂ်ၼၼ်ႉတႄႉ လုၵ်ႉသုတ်ႇလူမ်းၵတ်းလူမ်းယဵၼ် တီႈၵၢင်ၸၢၼ်းၼၼ်ႉသေ ငွၵ်ႈၶေႃးႁႅၼ်မုင်ႈတူၺ်း ၵႂႃႇတၢင်းႁိူၼ်းသႅင်ၼူၼ်းၶဝ်ၼၼ်ႉယဝ်ႉ။ ၵေႃႉပဵၼ်ၼၢႆးၼၼ်ႉတႄႉ ႁဵတ်းၶဝ်ႈၽၵ်းယူႇၼႂ်းသွင်ႇၾႆးသေယဝ်ႉ ထၢမ်ၸူးမၼ်း− “မႃးႁိူၼ်းလၢႆမွင်းလႃႇၶမ်ႈဝႃး..” “ဢိုဝ်..လိုၵ်းယူႇၶႃႈၼၢႆး ဢမ်ႇတၼ်းတူၺ်းဢွမ်မွင်းယဝ်ႉ” “ၼင်ႇႁၢင်ႈငိၼ်းသဵင်တိၼ်ၶိုၼ်ႈႁိူၼ်းမႃး ၵႆႇပေႃးၶၼ်ယဝ်ႉႁိုဝ်..” “ၼၢႆးဢမ်ႇပႆႇၼွၼ်းၵွၼ်ႇၵႃႈၶၢဝ်းၼၼ်ႉ..” “ငိၼ်းသဵင်တိၼ်လႄႈတိုၼ်ႇဢိူဝ်ႈ!” ၼၢႆးၵေႃႈႁႅၼ်းၶဝ်ႈႁႅၼ်းၽၵ်းသေ ႁႂ်ႈလႅင်းမိူင်းသႂ် ယုၵ်ႉမႃးတမ်းတီႈၵၢင်ၸၢၼ်းၼၼ်ႉယဝ်ႉ၊ ၼၢႆးၼၼ်ႉၵေႃႈၵႂႃႇႁွင်ႉၶမ်းလၢဝ်လုၵ်ႉယူႇ။ “လုၵ်ႉလႄႈယိင်း ၵမ်ႉႁဝ်းလူဝ်ႇၵႂႃႇႁဵတ်းၵၢၼ်တီႈႁူင်းႁဵၼ်းထႅင်ႈယဝ်ႉ” ၵွပ်ႈတၢင်းၶၢၼ်ႉလေႃးပႃးလွင်ႈဢမ်ႇယၢမ်ႈႁဵတ်းၵၢၼ်ၼၵ်းၼၼ်ႉလႄႈ “ၸွမ်းတူဝ်ၸွမ်းၶိင်း ပေႃးၵူၼ်ႉၵူၼ်ႉၶိုၼ်ႈၶိုၼ်ႈလူင်ၵႂႃႇသဵင်ႈယဝ်ႉဢေႃႈၼၢႆး ဢမ်ႇလုၵ်ႉလႆႈယဝ်ႉ..” “ပေႃးပဵၼ်တႄႉ..မၼ်းဢမ်ႇမီးႁႅင်းလၢတ်ႈၸိူင်ႉၼႆလႆႈၶႃႈလေႃႇၼၢႆး ႁဵတ်းၵႅင်ႈၵူၺ်းယဝ်ႉ” လႅင်းမိူင်းသႂ်ႁွင်ႉလၢတ်ႈၸူးၵႂႃႇ။ ၶမ်းလၢဝ် လႆႈငိၼ်းၼင်ႇၼၼ်ၵေႃႈ မိူၼ်တေဢမ်ႇႁၢၼ်ႉၸႂ်မႃးသေ ၶုၼ်ႇလုၵ်ႉပႆဢွၵ်ႇမႃးၸူးလႅင်းမိူင်းသႂ် ၼင်ႇဢမ်ႇပဵၼ်သင်ၼၼ်ႉလႄႈ “ၽႂ်ဝႃႈဢမ်ႇပဵၼ်လႃႇ ဢၼ်လႂ်ၼၵ်းၵေႃႈ ၸႂ်ႉၵၼ်ယွင်ႈတိၵ်းတိၵ်းလူင် ဢႅဝ်ပေႃးတေႁၵ်းယဝ်ႉၼႆႉ” မႄးတဝ်ႉဢႅဝ်မၼ်းၼႄၵႂႃႇ။ “ပီႈႁဵတ်းႁိုဝ်လုၵ်ႉလႆႈလႃႇဢေႉ!!” ၶမ်းလၢဝ်ၸင်ႇႁူႉတူဝ်မႃးၶိုၼ်းသေ ဝႆႉၼႃႈႁႅင်ႈႁႅင်ႈၸူးလႅင်းမိူင်းသႂ်ၶႃၼၢႆးယဝ်ႉ လႅၼ်ႈလူင်းႁိူၼ်းၵႂႃႇႁႃသုၵ်ႈၼႃႈမၼ်းယူႇ။ “သွင်သၢမ်ဝၼ်းမႃးၼႆႉ မိူၼ်မၼ်းတေလႅၵ်ႈလၢႆႈမႃးယူႇ ၵူၺ်းၵႃႈ ယင်းတိုၵ်ႉမိူၼ်ၵဝ်ႇယူႇ” “ၸၢႆးၵေႃႈ ပွင်ႇၸႂ်ပၼ်မၼ်းႁေလႄႈ မၼ်းတင်းတေႁိူဝ်ႉယူႇတေႉၼင်ႇၵဝ်ႇဢိူဝ်ႈ ၶမ်ႈဝႃးၼွၼ်းၶၢင်းတင်းၶိုၼ်းယဝ်ႈၼၼ်ႉ လၢႆဝႃႈၼႂ်ၼႆႉ ၼၢႆးဢမ်ႇပူၵ်းမၼ်းလုၵ်ႉ” ၼၢႆးလႄႈလႅင်းမိူင်းသႂ်ၶႃၵေႃႈ ၵိၼ်ၶဝ်ႈထႃႈမၼ်းၵႂႃႇ။ ၼႂ်းမူႇၶဝ်ႈဢၼ်မီးသွင်ၵေႃႉၼၢႆးလၢၼ်ၵူၺ်းၼၼ်ႉ “ၸၢႆးတေမိူဝ်းၶိုၼ်းမိူဝ်ႈလႂ်လႃႇ.. ဢမ်ႇၸႂ်ႈဝႃႈတေဢဝ်မေးမိူဝ်းၸွမ်းၼင်ႇၵဝ်ႇယူဝ်ႉၼေႃႈ” “ဢဝ်မိူဝ်းလႆႈယူႇၶႃႈႁႃႉၼၢႆး.. မိူၼ်ဝႃႈ ၶႃႈတေၽၢတ်ႇဝၢၼ်ႈၼႆႉဢမ်ႇလႆႈယဝ်ႉ ဢမ်ႇၼၼ်ၵေႃႈၶိုၼ်ႈၶူၺ်ပိူၼ်ႈႁေ တေလီယူႇယူဝ်ႉ” “ၼႆႉယဝ်ႉ ဢၼ်ၼၢႆးၶႂ်ႈလၢတ်ႈ..ယွမ်းၽွင်ႈလႄႈၼႆ ၽွင်းပၢၼ်တိုၵ်ႉႁဵၼ်းယူႇၼႆႉ ယႃႇႁႂ်ႈတၢင်းႁၵ်ႉလႄႈၽူႈယိင်း မႃးပဵၼ်ဢၼ်ၵိတ်ႇၶႂၢင်သဵၼ်ႈတၢင်းႁဝ်းလႄႈ မိူဝ်ႈလႂ်မိူဝ်ႈႁဵၼ်းသုတ်းယဝ်ႉ မိူဝ်ႈၸၢႆးၽွမ်ႉတႃႇတေႁပ်ႉဢဝ်ပုၼ်ႈၽွၼ်းလႆႈယဝ်ႉၼၼ်ႉ ၸင်ႇၵွႆႈဝူၼ်ႉၵေႃႈ ပႆႇတူၵ်းလိုၼ်းၼႃႈ” “ၵူၺ်းၵႃႈ ၶဝ်ပဵၼ်ၽူႈယိင်းဢၼ်ၶႃႈႁၵ်ႉလႄႈ ၶႃႈၵျိူၵ်ႈမႃးႁိုင်ၼႃႇယဝ်ႉ ၶႃႈပႂ်ႉဢမ်ႇလႆႈယဝ်ႉဝႃႈၼၢႆး” ႁဵတ်းႁႂ်ႈမၼ်းဝူၼ်ႉထိုင်ၶိုၼ်း ပွၵ်ႈဢွၼ်တၢင်းသုတ်း ၽွင်းဢႃႇယုဢသၢၵ်ႈလႆႈမွၵ်ႈ 10 ၶူပ်ႇ မိူဝ်ႈမၼ်းမႃးၼႂ်းဝၢၼ်ႈၼႆႉ ၽွင်းၶၢဝ်းႁိုဝ်ႉၸိူင်ႉၼႆယဝ်ႉ၊ မၼ်းလႆႈလူမ်ႉလူင်းၵႂႃႇၼႂ်းၵၢင်တၢင်းၼၼ်ႉလႄႈ ႁွင်ႉႁႆႈသေယဝ်ႉ ၸင်ႇသမ်ႉမီးယိင်းဢွၼ်ႇသႅင်ၼူၼ်း ယိုၼ်ႈမိုဝ်းမႃးၸွႆႈမၼ်းသေ လၢတ်ႈမၼ်းဝႃႈ “ယႃႇပေႁႆႈလႄႈပီႈ” သဵင်ဢူၼ်ႈဢွၼ်ႇဝၢၼ်ႁူ သၢႆတႃဝၢၼ်ဝၢၼ် ၵႅမ်ႈတွင်ႇတွင်ႇဢွၼ်ႇၼၼ်ႉ ဢဝ်လႅင်းမိူင်းသႂ် ပေႃးမိူၼ်ႇမိုင်ၵႂႃႇၸွမ်းယဝ်ႉ၊ တႄႇဢဝ်မိူဝ်ႈၼၼ်ႉ သႅင်ၼူၼ်းၵေႃႈ လႆႈပဵၼ်ၵေႃႉမၢႆၸႂ်မၼ်းမႃးယူႇ။ ၸဵမ်မိူဝ်ႈၼၼ်ႉမႃး ပေႃႈမႄႈၵေႃႈ ဢမ်ႇဢွၼ်မၼ်းမႃးထႅင်ႈ၊ ၵွပ်ႈလူဝ်ႇႁဵၼ်းလိၵ်ႈႁဵၼ်းလၢႆးပႃးလႄႈ ဢမ်ႇၸၢင်ႈလႆႈမႃးထိုင် ၵူၺ်းၵႃႈ မိူဝ်ႈမေႃၵႂႃႇမေႃပႆမႃးႁင်းၵူၺ်းယဝ်ႉ၊ ပီႊၼႆႉ မီးၶၢဝ်းယၢမ်းလိုဝ်ႈယၢမ်းတၼ်းမႃးၼႆၵေႃႈ မၼ်းၸင်ႇလႆႈမႃးလိုဝ်ႈတီႈၼႆႈလီလီ တေဢၢၼ်းယူႇတေႃႇၶၢဝ်းယၢမ်းလိုဝ်ႈပေႃးမူတ်းၼႆယဝ်ႉ။ “သမ်ႉဝႃႈၶဝ်တေပဵၼ်သၢဝ်ယဝ်ႉသေတႃႉ ဢႃႇယုယင်းတိုၵ်ႉလဵၵ်ႉယူႇၼႃႇ သိပ်းႁူၵ်းတမ်ႉပႆႇတဵမ်လီ ၸၢႆးပႂ်ႉထႅင်ႈႁေမွၵ်ႈ သွင်သၢမ်ပီၼႆႉလႄႈ” “ပေႃးဝႃႈၶႃႈၵႂႃႇယဝ်ႉ ၶႃႈတေဢမ်ႇၸၢင်ႈလႆႈမႃးၶိုၼ်းၵူၺ်းဢေႃႈ တေႃႇပေႃးႁဵၼ်းသုတ်းၵေႃႈ ထႅင်ႈပဵၼ်သီႇပီႊၵမ်းလဵဝ် ၸွင်ႇၶဝ်ယင်းတိုၵ်ႉတေပႂ်ႉၶႃႈယူႇႁိုဝ်” “ၼၼ်ႉတႄႉယူႇတီႈသူသွင်ၵေႃႉ တေတူၵ်းလူင်းၵၼ်ၵူၺ်းၼႃႇ ၽူႈယိင်း..ပေႃးဝႃႈၶဝ်ႁၵ်ႉၵူၼ်းၵေႃႉၼၼ်ႉယဝ်ႉ မၼ်းတိုၼ်းမီးၵတိတေႃႇၵူၼ်းၵေႃႉဢၼ်မၼ်းႁၵ်ႉယူႇယဝ်ႉ ပႅတ်ႇပီႊ ၸၢႆးယင်းပႂ်ႉမႃးလႆႈ ထႅင်ႈသီႇပီႊၵူၺ်းၸၢင်ႈပဵၼ်သင်လႃႇ” “တေၵႂႃႇသိုပ်ႇႁဵၼ်းတီႈၼွၵ်ႈမိူင်းထႅင်ႈၼႆၵႃႈ ဢမ်ႇၶႂ်ႈႁဵၼ်းၵေႃႈ လၵ်ႉမႃးယူႇတၢင်းၼႆႉႁေယဝ်ႉၼႃႇ ၽႂ်ၵေႃႈဢမ်ႇႁူႉလေႃႇ” ၶမ်းလၢဝ်လၢတ်ႈတတ်းၵႂၢမ်းၵႂႃႇ၊ လႅင်းမိူင်းသႂ်ၶႃၼၢႆးၵေႃႈ ယၵ်ႉတူၺ်းၶမ်းလၢဝ်သေ ဢမ်ႇသိုပ်ႇလၢတ်ႈသင်ထႅင်ႈယဝ်ႉ။ ၵိၼ်ၶဝ်ႈၵိၼ်သင်ယဝ်ႉ ဢွၼ်ၵၼ်မုင်ႈၼႃႈၵႂႃႇတၢင်းႁူင်းႁဵၼ်းၼၼ်ႉထႅင်ႈလႄႈ၊ ယၢမ်းၼၼ်ႉ ၼႂ်းဝၢင်းႁူင်းႁဵၼ်းၵေႃႈ ၵူၼ်းပေႃးတူင်ႉယူႇသဵင်ႈယဝ်ႉ သဵင်ၽၼ်းမႆႉၽၼ်းတွၵ်ႇၶဝ် မေႃးယူႇတူၵ်ႉတူၵ်ႉတၢၵ်ႉတၢၵ်ႉ၊ ႁူင်းႁဵၼ်းလင်ၵဝ်ႇၼၼ်ႉၵေႃႈ ယႃႉပႅတ်ႈမူတ်းသေယဝ်ႉ လႆႈႁၼ်သဝ်မႂ်ႇမႂ်ႇ သမ်ႉပေႃးပူၵ်းတင်ႈတုၵ်းသုၵ်းတၢၵ်းသၢၵ်းလူင်ၵႂႃႇမူတ်းယူႇ။ “ၵူၼ်းၼမ်ၵျႃႉ..လုၵ်ႉတၢင်းလႂ်တၢင်းလီမႃးၼႆႉ” ၶမ်းလၢဝ်ထၢမ်။ မိူဝ်ႈၼၢႆးလႆႈႁၼ်ၵူၼ်းၸိူဝ်းၼၼ်ႉၵေႃႈ “ၵူၼ်းဝၢၼ်ႈဢၼ်ယူႇႁိမ်းၸမ်ၵၼ်ၼႆႉယဝ်ႉ တေမီးယူႇမွၵ်ႈသီႇႁႃႈဝၢၼ်ႈၼႆႉယဝ်ႈ” “သီႇႁႃႈဝၢၼ်ႈ!!” ႁဵတ်းႁႂ်ႈၶမ်းလၢဝ်ပေႃးတူၵ်းၸႂ်ယူႇ သီႇႁႃႈဝၢၼ်ႈၼႆၼၼ်ႉ လုၵ်ႈႁဵၼ်းၵေႃႈ ဢမ်ႇၸႂ်ႈဢေႇဢေႇၵူၺ်း သမ်ႉပေႃးၶႂ်ႈႁူၼ်ၵႂၢမ်းၶိုၼ်းယဝ်ႉ။ “တၢႆႁေလႃႈ!..” ၼင်ႈၵွင်ႇယွင်ႇယူႇတၢင်းၶဝ်ႈႁူင်းႁဵၼ်းၼၼ်ႉ ၼင်ႇသဵင်ႈၸႂ်သဵင်ႈၶေႃးယူႇႁင်းမၼ်း။ ယၢမ်းၼၼ်ႉ ၸင်ႇသမ်ႉမီးၵူၼ်းမွၵ်ႈသၢမ်သီႇၵေႃႉ ပႃးတင်းၶိင်းၵႄႇသေ ပႆမႃးတၢင်းၶမ်းလၢဝ်ယူႇၼၼ်ႉလႄႈ ၼၢႆးၸၼ်ႁႂ်ႈၶမ်းလၢဝ်လုၵ်ႉယဝ်ႉ။ “ယူႇလီၵိၼ်ဝၢၼ်ယူႇၶေႃႈၼေႃႈ ပေႃႈႁဵင်” “ယူႇလီယူႇ..ဢိူဝ်ႈ..ငိၼ်းမေႃယႃဝႃႈမိူဝ်ႈဝႃး ၼၢႆးၶမ်းလႅင်ႁွင်ႉမေႃသွၼ်မႃးၼႆလႄႈ ၵဝ်ၵေႃႈလၢတ်ႈႁႂ်ႈၵူၼ်းတင်းဢိူင်ႇ မႃးၸွႆႈၵၼ် မႄးႁဵတ်းႁူင်းႁဵၼ်းၼၼ်ႉၼႃႇမိူဝ်ႈၼႆႉ” ယၵ်ႉဝၢႆႇတူၺ်းၶိင်းၵႄႇဝၢၼ်ႈဢုင်ၼႆႉသေယဝ်ႉ “ၶိင်းမိူင်းဢိူဝ်ႈ ဢမ်ႇလၢတ်ႈၵဝ်လူင် ဝႃႈမီးမေႃသွၼ်ၼႆ သင်ၼၼ်တႄႉ တေလႆႈဢွၼ်ၵၼ်မႃးႁဵတ်း ၸဵဝ်းယဝ်ႉၸဵဝ်းတူဝ်ႈဢိူဝ်ႈ လုၵ်ႈဢွၼ်ႇၶဝ်ၵေႃႈ တေလႆႈၸဵဝ်းၶိုၼ်ႈႁဵၼ်းဢိတ်ႉၼိုင်ႈၼၼ်ႉၼႃႇမေႃႉ” ၶိင်းၵႄႇၼၼ်ႉၵေႃႈ ၵူမ်ႈၼႃႈၵူမ်ႈတႃသေ “ၶႃႈၵေႃႈတိုၵ်ႉႁူႉၵူၺ်းၵဝ်ႇၶႃႈဢေႃႈပေႃႈႁဝ်း” လုင်းႁဵင် ယၵ်ႉတူၺ်းၶမ်းလၢဝ်သေ “ၼႆႉၶႃႈၼေႃႈတေမႃးပဵၼ်မေႃသွၼ်ၼႆႉ” ၶမ်းလၢဝ်ၵေႃႈငွၵ်းႁူဝ်ၵႂႃႇၵူၺ်း၊ လုင်းႁဵင်ၸင်ႇမႄးဢဝ်မိုဝ်းပႄႈလင်သေယဝ်ႉ ၶိုၼ်းသိုပ်ႇလၢတ်ႈၸူးၵႂႃႇတီႈၶမ်းလၢဝ် “ဢိူဝ်ႈ!လီယဝ်ႉ.. မႃးယူႇတီႈၼႆႈၵေႃႈ ပေႃးလွင်ႈယူႇလွင်ႈၵိၼ်တႄႉယႃႇမႆႈၸႂ်ၼႃႈ တေႁႂ်ႈၵူၼ်းဝၢၼ်ႈၶဝ်ၶပ်းၶိုင်ပၼ်ၵူၺ်း” “ဢေႃႈၶႃႈ..” လၢတ်ႈဢွၵ်ႇမႃးၼင်ႇၼၵ်းၸႂ်ဝႆႉယူႇႁင်းမၼ်းယဝ်ႉ။ တူၺ်းပုင်ႇႁၢင်ႈလုင်းႁဵင် ပႃးတင်းထူင်ပႃးဝၼ်ႈၶွၼ်ႇ ၵူၼ်တႆးတဵင်သိူဝ်ႈသုပ်းၼႂ်း သွၼ်ႉသႂ်ႇသိူဝ်ႈတႆးဢမ်ႇမၢတ်ႇမၢၵ်ႇတုမ်ႇ ၵွပ်ႈပုမ်ၶႆဝႆႉႁိုဝ်ဢမ်ႇႁူႉ၊ ၶဵၼ်းႁူဝ်ၶွၼ်ႇတွၼ်ႇၵွပ်ႈၸပ်းတီႈႁူဝ် ၸိူင်ႉၼင်ႇပုင်ႇႁၢင်ႈၵူၼ်းလူင်တႆး ၼၼ်ႉယဝ်ႉ။ သုပ်းသႂ်တင်းၼႃႇရီႇသၢႆၶမ်း တိုဝ်းတင်းၸွမ်ႇမိုဝ်းၶမ်းသႅင်လႅင်ၸၢင်းဢၢင်းလူင်ယဝ်ႉၵေႃႈ ပႃးတင်းၶွၼ်ႉတဝ်ႉလူင်ၼၼ်ႉသေ ပႆလူင်ၶဝ်ႈၵႂႃႇၼႂ်းဝၢင်းႁူင်းႁဵၼ်းၼၼ်ႉလႄႈ လဵပ်ႈၵႂႃႇလဵပ်ႈမႃးယူႇၸွမ်းၸိူဝ်းၼၼ်ႉယဝ်ႉ၊ ႁႅၼ်ၶိုၼ်ႈႁႅၼ်လူင်း တူၺ်းၸွမ်းဢၼ်ၶဝ်ႁဵတ်းၼၼ်ႉယူႇ။ ႁူင်းႁဵၼ်းၵဝ်ႇၼၼ်ႉ လႆႈဢဝ်လဵၵ်းမုင်းဝႆႉပၼ်လႄႈ ဢၼ်မုင်းမၼ်းၼၼ်ႉတႄႉ ဢမ်ႇလႆႈႁႃထႅင်ႈယဝ်ႉ၊ လူဝ်ႇႁႃမႆႉႁႃတွၵ်ႇၼႆၵေႃႈ ၼိုင်ႈႁိူၼ်းသွင်ႁိူၼ်း ၸိူဝ်းၽုၵ်ႇမႆႉမူဝ်ႇမႆႉၵူင်ၼၼ်ႉ ၸွႆႈၵၼ်ဢဝ်မႃး ၵေႃႉလႅမ်ႈသွင်လႅမ်ႈသေ မႃးႁူမ်ႈၵၼ်ၼႆၵေႃႈ ၼင်ႇႁၢင်ႈၵွင်မႆႉတၢင်းၼႃႈႁူင်းႁဵၼ်းၼၼ်ႉ ပဵၼ်ၵွင်လူင်ဝႆႉယူႇယဝ်ႉ။ ၵူၼ်းမႃးႁဵတ်းၼမ်တၢၼ်ႇႁိုဝ်ၵေႃႈ ဢမ်ႇယွမ်းသၢမ်သီႇသိပ်းၼႆႉယဝ်ႉ ဢမ်ႇၸႂ်ႈဝႃႈမႃးၵူႈႁိူၼ်းၼင်ႇၵဝ်ႇလႂ်။ ၵူၼ်းႁဵတ်းမၼ်းၵေႃႈ ပေႃးတူင်ႉလူင်ၵႂႃႇသဵင်ႈ ၵမ်ႈၽွင်ႈႁဵတ်းယူင်ႉမၼ်း၊ ၵမ်ႈၽွင်ႈသၢၼ်ၽႃ၊ ၵမ်ႈၽွင်ႈႁဵတ်းၽိူၼ်ႁဵတ်းတင်ႇ ႁဵတ်းယူႇႁင်းၽႂ်ႁင်းမၼ်း၊ ၵမ်ႈၽွင်ႈၵေႃႈ ၼင်ႈႁေပႂ်ႉတူၺ်း၊ ၵမ်ႈၽွင်ႈၵေႃႈတူဝ်ဢမ်ႇႁဵတ်းသေ ၸႂ်ႉပိူၼ်ႈႁဵတ်း ဢၼ်ပုၼ်ႉဢၼ်ၼႆႉယူႇၵေႃႈမီး။ သဵင်ၵူၼ်း၊ သဵင်ၽၼ်းမႆႉ မေႃးဢူၼ်ဢၢၼ်သူၼ်ႈသိၼ်းသၢၼ်လူင်ၵႂႃႇမူတ်းယဝ်ႉ။ ဢမ်ႇႁိုင်ဢမ်ႇၼၢၼ်း ႁူင်းႁဵၼ်းၼၼ်ႉၵေႃႈ ပဵၼ်ႁၢင်ႈပဵၼ်ၽၢင်မႃး မီးယူင်ႉမီးၶၢပ်ႈမႃး လီယူႇလီသဝ်းမႃးလိူဝ်ၵဝ်ႇ ယူႇယဝ်ႉ။

['ၸိူင်းၸၢတ်ႈပၢၼ်', 'ၸိူင်းတႆး']

2024-08-07T05:45:05

https://tainovel.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%80%90%e1%82%84%e1%82%87/

မိူဝ်ႈတႄႇ

မိူဝ်ႈတႄႇမၼ်း မိူၼ်တေယၢပ်ႇ၊ ၵူၺ်းၵႃႈ ၵူႈလွင်ႈၼၼ်ႉ တိုၼ်းယၢပ်ႇမိူဝ်ႈတႄႇမၼ်ယူႇယဝ်ႉ။ ဢမ်ႇပႆႇမေႃၵေႃႈႁူႉတိုၼ်းယၢပ်ႇ ပေႃးမေႃယဝ်ႉတႄႉ ဢမ်ႇၸႂ်ႈလွင်ႈယၢပ်ႇၵႂႃႇထႅင်ႈယဝ်ႉ။

['ၵူႈလွင်ႈလွင်ႈ', 'လွၼ်ႉမွၼ်းၵႂၢမ်း']

2024-08-03T09:09:53

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%81%b8%e1%80%b5%e1%80%90%e1%80%ba%e1%80%b8/

ၸိုၼ်ႇႁႅင်း တွၼ်ႈၸဵတ်း

တွၼ်ႈၸဵတ်း ႁူင်းႁဵၼ်းဢၼ်ႁူၵ်ႉႁၢမ်းလူင်ၼၼ်ႉ ၵူၼ်းႁႃႈႁူၵ်းၵေႃႉ ၸွႆႈၵၼ်ၵူၺ်းၵေႃႈ ပၢင်ႇၵႂႃႇၵမ်းလွႆးလွႆးယူႇယဝ်ႉ။ ၶမ်းလၢဝ်ၵေႃႈ ၸွမ်းၼင်ႇဢၼ်မၼ်းႁဵတ်းလႆႈ ၶတ်းၸႂ်ႁဵတ်းၵႂႃႇယူႇ၊ ၵူၺ်းၵႃႈ ၸွမ်းလူၺ်ႈလွင်ႈလိုင်ႉလၢင်ႉမၼ်းႁိုဝ် ဢမ်ႇယၢမ်ႈ ႁိုဝ်တႄႉဢမ်ႇႁူႉ ႁဵတ်းၵႂႃႇႁဵတ်းမႃး ဢဝ်ၽႃႉတိူဝ်ႉမၢတ်ႇသႂ်ႇမိုဝ်းမၼ်းၵႂႃႇ ႁၼ်လိူတ်ႈလႅင်ၸၢင်းႁၢင်းဢွၵ်ႇမႃးၼႆၵေႃႈ “ႁိူဝ်ႇ! ဢမ်ႇလိူတ်ႈယဝ်ႉႁိုဝ်လႃႇ..” ပႅတ်ႈၽႃႉမၼ်းသေ ၵမ်ဢဝ်ၼိဝ်ႉမိုဝ်းမၼ်းၼၼ်ႉၵမ်းလဵဝ်ယဝ်ႉ။ သႅင်ၼူၼ်းဢၼ်ႁၼ်ၼင်ႇၼၼ်ၵေႃႈ ၼႅတ်ႈဢဝ်ယႃႈမိူင်းႁၢမ်း ဢၼ်မီးယူႇႁိမ်းႁွမ်းၸိူဝ်းၼၼ်ႉ ၼူတ်ႈၼူတ်ႈသေ မႃးပႄႉသႂ်ႇပၼ်မၼ်းၵႂႃႇ။ “ႁဵတ်းသင်ယူႇလႃႇ!!” ၶမ်းလၢဝ်ဢၢၼ်းႁၢမ်ႈယူႇ ၵူၺ်းၵႃႈမိုဝ်းသႅင်ၼူၼ်းဝႆးလႄႈ သမ်ႉပေႃးတၼ်းဢဝ်မႃးပႄႉသႂ်ႇဝႆႉယဝ်ႉ။ “မၼ်းၸွႆႈႁၢမ်ႈလိူတ်ႈဢေႃႈ” ယၢမ်းၼၼ်ႉမေႃယႃဢွၼ်တိုၼ်းၵေႃႈႁွတ်ႈမႃးသေ “ၽႃႉတိူဝ်ႉႁႃႉသဵမ်တိူဝ်ႉလႃႇ” ယၵ်ႉတူၺ်းၶမ်းလၢဝ်ၼင်ႇႁူႉဝႃႈတေပဵၼ်ၸိူင်ႉၼၼ်တေႉယဝ်ႉ။ “ၵတ်ႉၵႃႈဢမ်ႇတိူဝ်ႉပႃးႁဝ်းၵွၼ်ႇဢေႃႈပီႈမေႃ..” လႅင်းမိူင်သႂ် ဢၼ်ၽဵဝ်ႈယူႇၼႂ်းႁူင်းႁဵၼ်းၼၼ်ႉ ႁွင်ႉလၢတ်ႈၸူး။ “မေႃယႃတူၺ်းလူး ဢေးၼွင်ႉဢဝ်ဢီႈသင်ဢမ်ႇႁူႉမႃးသႂ်ႇၼႆႉ ဝႃႈမၼ်းႁၢမ်ႈလိူတ်ႈလႆႈၼႆဝႃႇ ၸႂ်ႈယူႇႁႃႉၼၼ်ႉ” မေႃယႃၵေႃႈ ယိပ်းဢဝ်မိုဝ်းၶမ်းလၢဝ်မႃးလၢင်ႉပၼ်ၸဵပ်းသေယဝ်ႉ လၢတ်ႈၸူး “ဢိုမ်ႈ! ၸႂ်ႉလႆႈယူႇၵူၺ်း မိူဝ်ႈဢမ်ႇမီးယႃသင် ဢမ်ႇမီးမေႃယႃၼၼ်ႉ” ယၵ်ႉတူၺ်းတီႈတိူၵ်ႈယႃႈယႃမၼ်းၼၼ်ႉသေ သိုပ်ႇလၢတ်ႈထႅင်ႈ “ၶဝ်ၵေႃႈၸႂ်ႉတိုဝ်းယႃႈထိူၼ်ႇယႃႈၶိူဝ်းသေ ယူတ်းယႃၵၼ်မႃးၵူၺ်း” လႅတ်ႇၵေႃႈၼင်ႇႁၢင်ႈမႆႈမႃးယဝ်ႉလႄႈ ၸင်ႇဢွၼ်ၵၼ်လိုဝ်ႈႁိူဝ်ႉယူႇၼႂ်းႁူမ်ႈၼၼ်ႉယဝ်ႉ။ ၶမ်းလၢဝ်ၼၼ်ႉၵေႃႈ ဝၢႆႇယၵ်ႉတူၺ်းၵႂႃႇ ၼႂ်းႁူင်းႁဵၼ်းၼၼ်ႉ ၼင်ႇဝႃႈဢမ်ႇမီးဢၼ်လီသေမဵဝ်းယဝ်ႉ ၸဵမ်ၽိူၼ်တင်ႇၼင်ႈ ၵွႆးၵိုတ်းပႅၼ်ႈပုၼ်း ဢၼ်လမ်ၽိတ်းၽိတ်း သိၵ်ႇသိၵ်ႇၸွမ်းၶွပ်ႇမၼ်းၼၼ်ႉၵူၺ်း ယင်းတိုၵ်ႉၸႂ်ႉလႆႈယူႇဢိတ်းဢိတ်း၊ တေႃႈၼင်ႇၽႃႁူင်းႁဵၼ်းၵူၺ်း သမ်ႉပေႃးယွၵ်းၽင်ႉလူင်ၵႂႃႇမူတ်းယဝ်ႉ ၸွမ်းသဝ်ႁူင်းႁဵၼ်းၵေႃႈ ပွတ်းတႂ်ႈပူၵ်ႇလၢပ်ႈ ပွတ်းၼိူဝ်သမ်ႉပဵၼ်မွတ်ႈ မၢင်ဢၼ်ၵေႃႈသမ်ႉပေႃးၽင်ႉသဵင်ႈယဝ်ႉ၊ မၼ်းၸင်ႇ ထူၺ်ႈၸႂ်လူင်မႃးသေ “တေယူႇလႆႈယူႇတေႉႁႃႉမိူၼ်ၼႆ” “တေႃႈၼင်ႇဢမ်ႇမီးၽႂ်ယူႇ မၼ်းတင်းယူႇမႃးလႆႈထိုင်ဝၼ်းမိူဝ်ႈၼႆႉလူး” လႅင်းမိူင်းသႂ်လၢတ်ႈ။ “တူၺ်းမိူၼ်ၵူၼ်းဝၢၼ်ႈၼႆႉ ၶဝ်ဢမ်ႇပေႃးသူၼ်ၸႂ်ၵၼ်သေၵႃႈႁိုဝ်ၶႃႈၼႃ မၢင်ၵမ်းၵေႃႈ ၶႃႈတင်းဝူၼ်ႉဝႃႈ တႃႇတေမႃးၶိုၼ်ႈႁူင်းႁဵၼ်းၵူၺ်းၵေႃႈ ဢမ်ႇမီးၽႂ်ယူဝ်ႉ” မႄႈသၢင်ႇၼူႉၵေႃႈ ယၵ်ႉတူၺ်းၼႃႈၶမ်းလၢဝ်သေယဝ်ႉ ဝၢႆႇၼႃႈၸူးမေႃယႃဢွၼ်တိုၼ်းသေ “ပဵၼ်လွင်ႈလီၶႃႈဢေႃႈ ဢၼ်မိုတ်ႈၵၼ်တင်းမေႃယႃၸိူင်ႉၼႆ” “မၼ်းၵႂႃႇၵဵဝ်ႇသင်တင်းမေႃယႃၶႃႈလႃႇပႃႈ..” “မေႃယႃႁႃႉ ဢိုမ်ႈ.. လိူဝ်သေလုင်းႁဵင်ယဝ်ႉ မေႃယႃပဵၼ်တီႈဢၼ်ၵူၼ်းဝၢၼ်ႈၶဝ် ပၼ်လွင်ႈၼပ်ႉယမ်လိူဝ်ပိူၼ်ႈၼၼ်ႉယဝ်ႉ” “တေႉၶႃႈႁႃႉ ပေႃးၶႂ်ႈလႆႈႁူင်းႁဵၼ်းမႂ်ႇၸွင်ႇတေလႆႈၶႃႈ” “လွင်ႈၼႆႉတႄႉၵေႃႈ ဢမ်ႇလႆႈယူႇတီႈႁဝ်းၵေႃႉလဵဝ်ၼင်ႇၵဝ်ႇၶႃႈၼႃ” မေႃယႃလၢတ်ႈ။ “ဝူၼ်ႉယူႇယဝ်ႉ ဢမ်ႇလီမုင်ႈမွင်းသင်တီႈၽႂ်” “မၼ်းၵေႃႈယူႇတီႈသူပႃးၽွင်ႈၶႃႈဢေႃႈ..” “ပဵၼ်သင်လႄႈယူႇတီႈႁဝ်းလႃႇ ႁႂ်ႈႁဝ်းႁဵတ်းၵေႃႉလဵဝ်ႁဝ်းၵေႃႈဢမ်ႇမေႃႁဵတ်းလူး တေႃႈၼင်ႇတီႇယုမ်းၸိူဝ်းၼႆႉၵူၺ်း ၽႃႉပေႃးတိူဝ်ႉယဝ်ႉ တႃႉပႆမိူဝ်းၶိုၼ်းႁေလႃႈ တင်းငၢႆႈလိူဝ်ႁဵတ်းႁူင်းႁဵၼ်းၸိူင်ႉၼႆထႅင်ႈၵွၼ်ႇ” “ပိူၼ်ႈလၢတ်ႈယင်းပႆႇသုတ်း သမ်ႉပေႃးၵူဝ်ဢမ်ႇလႆႈထဵင်ယဝ်ႉလႃႇ ပီႈၵေႃႈ” လႅင်းမိူင်းသႂ်ၸိမ်လၢတ်ႈၸွမ်း။ “ပေႃးဝႃႈသူပၼ်ၵႂၢမ်းမၼ်ႈလႆႈဝႃႈ တေႁပ်ႉလုၵ်ႈႁဵၼ်းတၢင်ႇဝၢၼ်ႈလႆႈထႅင်ႈတႄႉၵေႃႈ တေလႆႈယူႇ” “မီးထႅင်ႈတၢင်ႇဝၢၼ်ႈၵွၼ်ႇႁႃႉ..” “ၸႂ်ႈယဝ်ႉ မိူဝ်ႈၵူႈပွၵ်ႈၵေႃႈ ႁူင်းႁဵၼ်းလင်ၼႆႉပဵၼ်တီႈ လုၵ်ႈႁဵၼ်းလၢႆလၢႆဝၢၼ်ႈၶဝ်မႃးၶိုၼ်ႈၼၼ်ႉယဝ်ႉ၊ ဝၢႆးသေဢမ်ႇမီးမေႃသွၼ်ယဝ်ႉၵေႃႈ ႁူင်းႁဵၼ်းၼႆႉၵေႃႈလႆႈႁၢမ်းၵႂႃႇ လုၵ်ႈဢွၼ်ႇၵေႃႈဢမ်ႇလႆႈသွၼ်လိၵ်ႈႁဵၼ်းလၢႆးသင် လိူဝ်သေဝၢၼ်ႈၼႆႉယဝ်ႉ မီးထႅင်ႈလၢႆဝၢၼ်ႈဢိူဝ်ႈ” လုင်းသၢင်ႇမိူင်းလၢတ်ႈၼႄၶမ်းလၢဝ်ၵႂႃႇ။ ၶမ်းလၢဝ်ၵေႃႈ ယၵ်ႉတူၺ်းႁူင်းႁဵၼ်းလင်ၼႆႉလႄႈ တူၺ်းႁၼ်ၽဝလုၵ်ႈဢွၼ်ႇၸိူဝ်းၼၼ်ႉသေ တွပ်ႇၵႂႃႇလူၺ်ႈဢမ်ႇဝူၼ်ႉသင်ၼၼ်ႉယဝ်ႉ။ “လႆႈယူႇၶႃႈ!” ၶဝ်ၸိူဝ်းၼၼ်ႉၵေႃႈ ဢွၼ်ၵၼ်ယုမ်ႉယုမ်ႉယၢႆႈယၢႆႈသေ ၼၢႆးၸင်ႇၶိုၼ်းလၢတ်ႈတီႈမေႃယႃၵႂႃႇ “ပေႃးၼၼ်ႁူင်းႁဵၼ်းလင်ၼႆႉ တေဢွၵ်ႇမႃးၸိူင်ႉႁိုဝ်ၵေႃႈ ၵႃႈတေလႆႈပိုင်ႈဢိင်မေႃယႃႁဝ်းၽွင်ႈယဝ်ႉၼႆ” “တေၶတ်းၸႂ်ၼင်ႇၵႃႈပွင်ပဵၼ်လႆႈၶႃႈ” မေႃယႃယူႇဢမ်ႇပေႃးႁိုင် လူဝ်ႇၵႂႃႇထႅင်ႈၼႆၵေႃႈ ဢွၵ်ႇၵႂႃႇပႅတ်ႈၶဝ်ယူႇယဝ်ႉ။ လႅင်းမိူင်းသႂ်ၵေႃႈ ၸႂ်လီၸႂ်ဝၢၼ်သေ တၵ်းၼမ်ႉယိုၼ်ႈပၼ်တီႈသႅင်ၼူၼ်းၵႂႃႇ လၢတ်ႈတင်းသဵင်လီသဵင်ဝၢၼ် “ၵိၼ်ၼမ်ႉဢိတ်ႉၼိုင်ႈၶႃႈလႄႈ ၵတ်းယဵၼ်တူဝ်ယဵၼ်ၸႂ်လီဢေႃႈ” “ၸူမ်းယဝ်ႉၶႃႈ” သႅင်ၼူၼ်းၵေႃႈယိပ်းဢဝ်ၵႂႃႇ မိုဝ်းသွင်ၶႃၶဝ်ႈတုမ်ႉလေႃႇၺႃးၵၼ် ပၼ်ဢဝ်ၶူၼ်တုမ်ႇၼိူဝ်ႉၵီႈပိုဝ်းမႃး သဵၼ်ႈလိူတ်ႈတုမ်ႉယွၼ်ႈတွတ်ႇၶွၼ်ႈႁူဝ်ၸႂ်သၼ်ႇဝႆႁႅင်း ၼႃႈသမ်ႉပေႃးလႅင်လူင်ၵႂႃႇ တင်းသွင်ၵေႃႉယဝ်ႉ။ သႅင်ၼူၼ်းၼၼ်ႉတႄႉ ဝိၼ်ႇဝၢႆႇပၢႆႈၼႃႈပႅတ်ႈသေ လႅင်းမိူင်းသႂ်ၼၼ်ႉၵေႃႈ ဝိၼ်ႇဝၢႆႇလင်ၵႂႃႇ ၵူၺ်းၶိုၼ်းဝၢႆႇၼႃႈယၵ်ႉတူၺ်း သႅင်ၼူၼ်းသေ ယုမ်ႉလူင်ယူႇယဝ်ႉ။ ၶမ်းလၢဝ်ဢၼ်ငိၼ်းဝႃႈၼမ်ႉၵတ်းၵတ်းၼႆၵေႃႈ ၼင်ႇႁၢင်ႈၶေႃးႁႅင်ႈမႃးသေ “ဢၢႆႈၼွင်ႉယွၼ်းၵိၼ်ၼမ်ႉဢိၼ်ႉလူႉ!” လႅင်းမိူင်းသႂ်ၵေႃႈ ဢဝ်ၶူတ်ႇၼမ်ႉပၼ်မၼ်းသေ ၶမ်းလၢဝ်ဢၼ်ႁၼ်ၼင်ႇၼၼ် “ပေႃးတေႁႂ်ႈႁိုဝ်ႈၵူၺ်းၵေႃႈ ပၼ်ပႃးၵွၵ်းႁေလႄႈ” လႅင်းမိူင်းသႂ် ဢဝ်ၵွၵ်းယိုၼ်ႈပၼ်သေ ၶမ်းလၢဝ်ႁိုဝ်ႈသေယဝ်ႉ ၵိၼ်တူၺ်း သမ်ႉပေႃးဢုၼ်ႇႁုၼ်ႁုၼ်ယူႇ၊ တၢၵ်ႇလႅတ်ႇႁိုင်လႄႈ ဢမ်ႇၸၢင်ႈၵတ်းယဝ်ႉ မၼ်းၵေႃႈ ယၵ်ႉတူၺ်းလႅင်းမိူင်းသႂ်ၼင်ႇ ဢမ်ႇႁၢၼ်ႉၸႂ်ယဝ်ႉလၢတ်ႈၸူး။ “ၸိူင်ႉၼႆၵႃႈၼမ်ႉၵတ်းၵတ်း” “ၵတ်းဢေႃႈ..ၵတ်းယဵၼ်လီတႄႉယဝ်ႉၶႃႈ” သႅင်ၼူၼ်းတင်းၵိၼ်တင်းယုမ်ႉယူႇ။ ပေႃးသႅင်ၼူၼ်းလၢတ်ႈၸိူင်ႉၼႆ လႅင်းမိူင်းသႂ်ၵေႃႈ ႁိုဝ်သူၼ်ၽႂ် ယုမ်ႉၼင်ႇႁၢၼ်ႉၸႂ်ႁၢၼ်ႉၶေႃးသေယဝ်ႉ။ “ပီႈဢမ်ႇထိူၵ်ႈၵိၼ်လႄႈဝႃႈဢိူဝ်ႈၼၼ်ႉ” လိုဝ်ႈႁိူဝ်ႉလိုဝ်ႈၸႂ်တၢၼ်ႇတၢၼ်ႇ ၶဝ်ၵေႃႈမႄးဢဝ်တင်းၵုပ်းသုပ်းႁူဝ်သေယဝ်ႉ သိုပ်ႇတီႇၸွၼ်ႉၽၵ်ႉယုမ်းၼၢမ်ယုမ်းႁူၵ်ႉႁိမ်းႁွမ်းႁူင်းႁဵၼ်းၸိူဝ်းၼၼ်ႉ သမ်ႉပေႃးပၢင်ႇလူင်ၵႂႃႇတိၵ်းတိၵ်း ယူႇယဝ်ႉ။ ၸွႆႈၵၼ်ႁဵတ်းၵႂႃႇ တၢင်းဝၼ်းၵေႃႈ ၼႂ်းဝၢင်းႁူင်းႁဵၼ်းၸိူဝ်းၼၼ်ႉ ပေႃးပၢင်ႇလိူမ်ႈလႆႇဝႆႉလီၼႃႇယဝ်ႉ၊ မၼ်းပၢင်ႇပူၼ်ႉၼႃႇ ထိုင်တီႈၵိုတ်းဢဝ်လင်ၶႃးႁူင်းႁဵၼ်း လႄႈ သဝ်ႁူင်းႁဵၼ်းမၼ်းၵူၺ်းယဝ်ႉ။ သမ်ႉဝႃႈၽဵဝ်ႈၵႂႃႇယဝ်ႉသေတႃႉ တွၼ်ႈတႃႇၶမ်းလၢဝ်တႄႉ ဢမ်ႇပႆႇလူမ်ၸႂ်လႆႈ ယင်းတိုၵ်ႉၸုၵ်းသေထူၺ်ႈၸႂ်လူင်ယူႇ ၽိုဝ်ႉ..ၽိုဝ်ႉ..။ လႅင်းမိူင်းသႂ် ဢၼ်ႁၼ်ၶမ်းလၢဝ်ပဵၼ်ၸိူင်ႉၼၼ်ၵေႃႈ “မိူဝ်ႈလႆႈယဝ်ႉၼႃႈပီႈ.. တူၺ်းၵေႃႈဢမ်ႇႁဵတ်းသင်လႆႈၼင်ႇၵဝ်ႇ” “ၸၢင်ႈတေႁဵတ်းသင်လႆႈ ဢမ်ႇမေႃႁဵတ်းသင်တေႉလူး” “ပီႈယႃႇပေမႆႈၸႂ်ယဝ်ႉလွင်ႈၼႆႉ ဢမ်ႇမီးပီႈၵေႃႈမီးၵူၼ်းမေႃႁဵတ်းမၼ်းယူႇၵူၺ်း ၵူၺ်းၵႃႈ ပီႈလူဝ်ႇသႂ်ႇၸႂ်ဢၼ်ပီႈႁဵတ်းလႆႈလႄႈ ဢမ်ႇမီးၽႂ်ႁဵတ်းၼၼ်ႉၵူၺ်းယဝ်ႈ” “ႁူင်းႁဵၼ်းမိူၼ်ၼႆ ဢမ်ႇမႆႈၸႂ်တေႁဵတ်းႁိုဝ်လႆႈ ဢမ်ႇမီးတီႈယူႇတီႈသဝ်းၵၼ် တေႁဵတ်းႁိုဝ်ႁဵၼ်းလႃႇ” “ဢိူဝ်ႈ.. ပီႈဝူၼ်ႉဝႆႉယဝ်ႉႁႃႉ ပီႈတေသွၼ်ၸိူင်ႉႁိုဝ်” “ဢမ်ႇပႆႇႁၼ်လုၵ်ႈႁဵၼ်း တေႁဵတ်းႁိုဝ်ႁူႉဝႃႈသွၼ်ၸိူင်ႉႁိုဝ်လႃႇ..” ၵွပ်ႈပဵၼ်ၶၢဝ်းၵၢင်ဝၼ်းၸၢႆႉၸိူၼ်းၸမ်ႁူင်ႈလူင်းလွႆယဝ်ႉလႄႈ မႅၼ်ႈၽွင်းလုၵ်ႈဢွၼ်ႇၶဝ် ဢွၼ်ႁေႃႈဝူဝ်းႁေႃႈၵႂၢႆးၶဝ် မႃးႁႃႁိူၼ်းၼၼ်ႉယဝ်ႉ။ လႅင်းမိူင်းသႂ်ၵေႃႈ ဢဝ်သၢႆတႃယၵ်ႉတူၺ်းလုၵ်ႈဢွၼ်ႇဢၼ်ၸွမ်းၵူၼ်ႈၵႂၢႆးၼၼ်ႉသေ “လုၵ်ႈဢွၼ်ႇၸိူဝ်းၼႆႉယဝ်ႉ ဢၼ်တေပဵၼ်လုၵ်ႈႁဵၼ်းပီႈ” ယိုင်ႈၶႅၼ်းႁဵတ်းႁႂ်ႈ ၶမ်းလၢဝ်ထူၺ်ႈၸႂ်လူင်မႃးထႅင်ႈၵူၺ်း၊ ပေႃးမႃးထတ်းသၢင်ၶိုၼ်း မိူၼ်ဝႃႈမၼ်းၵေႃႈ ယင်းဢမ်ႇႁူႉတေတႄႇတီႈလႂ်လႄႈ တေႁဵတ်းၸိူင်ႉႁိုဝ်လူးၵွၼ်ႇ၊ သီၼႃႈမၼ်းၼၼ်ႉ လၢတ်ႈၼႄလႅင်းမိူင်းသႂ်ၵႂႃႇလူၺ်ႈဢမ်ႇႁူႉတူဝ်ယဝ်ႉ။ “မိူဝ်ႈၼႆႉတႄႉလိုဝ်ႈၵွၼ်ႇလႄႈ ၵၢၼ်ႁူင်းႁဵၼ်းၼႆႉ ဝႆႉပဵၼ်ၵၢၼ်မိူဝ်ႈၽုၵ်ႈၵူၺ်းယဝ်ႉလႃႈၼႃႈ ” လႅင်းမိူင်းသႂ်ၵေႃႈ ယိပ်းၸၼ်ဢဝ်ၶေႃႈၶႅၼ် ၶမ်းလၢဝ်သေလၢၵ်ႈလူင်မိူဝ်းၵႂႃႇယူႇယဝ်ႉ။ ၵွပ်ႈပိူဝ်ႈလႅတ်ႇမႆႈမႃးလၢႆဝၼ်းယဝ်ႉလႄႈ တၢင်းၵေႃႈႁႅင်ႈ ၼမ်ႉၵေႃႈသႂ် ၵူၼ်းဝၢၼ်ႈၶဝ်ၵေႃႈ ဢွၼ်ၵၼ်ၵႂႃႇဢၢပ်ႇၼမ်ႉတီႈၼမ်ႉႁွင်ႈ ဢၼ်မီးႁိမ်းဝၢၼ်ႈၼၼ်ႉယူႇ။ မိူင်းယင်းပႆႇလပ်းသိင်ႇ သႅင်ၼူၼ်းၸင်ႇၸူဝ်းႁွင်ႉဢဝ်ၶမ်းလၢဝ် ၵႂႃႇၸွမ်းၵၼ်ယဝ်ႉ။ မိူဝ်ႈမီးတိုဝ်ႉတၢင်းၸိူင်ႉၼႆ လႅင်းမိူင်းသႂ်ၵေႃႈ တေႃႈဢမ်ႇလွတ်ႈၵႂႃႇၸွမ်း။ ၼမ်ႉႁွင်ႈၵႂၢင်ႈယူႇတၢၼ်ႇတၢၼ်ႇ လႆလႅၼ်ႈလတ်းၽၢၼ်ႇလမ်းလူၺ်းၵၼ်လူင်လူင်းၵႂႃႇ၊ ၽူႈၸၢႆးဢၢပ်ႇပႃႈၼိူဝ် ၽူႈယိင်းဢၢပ်ႇပႃႈတႂ်ႈ သဵင်ဢုပ်ႇၵၼ်ပေႃးၼၼ်ႈဢူၼ်ပၼ်း၊ ၵမ်ႈၽွင်ႈသၵ်ႉၶူဝ်း၊ ၵမ်ႈၽွင်ႈသီၶႆး၊ ၵမ်ႈၽွင်ႈၵေႃႈဢၢပ်ႇယဝ်ႉပွၵ်ႈ၊ ၵမ်ႈၽွင်ႈၵေႃႈပွင်ႉလႃႇလုၵ်ႈဢွၼ်ႇ ဢၼ်လဵၼ်ႈလမ်းၵၼ်ၼႂ်းၼမ်ႉ တူဝ်သမ်ႉပေႃးသၼ်ႇတိုၼ်းတိုၼ်း တႃႈၼမ်ႉၶၢဝ်းၵၢင်ဝၼ်းတူၵ်းၸိူင်ႉၼႆ ၵူၼ်းႁၢင်ႈပေႃးၵိုၼ်းလူင်ဝႆႉယဝ်ႉ၊ ၶမ်းလၢဝ်ဢၼ်လႆႈမႃးႁၼ်ၼင်ႇၼႆ သမ်ႉပေႃးၶႂ်ႈႁူၼ်ပွၵ်ႈမိူဝ်း တၵ်းၼမ်ႉမေႃႇဢၢပ်ႇၵူၺ်းယူႇ။ ၵူၼ်းၼမ်ၵေႃႈပိူင်ၼိုင်ႈ၊ ၼမ်ႉႁွင်ႈလိုၵ်ႉၵေႃႈပိူင်ၼိုင်ႈ ဢမ်ႇမေႃလုၺ်းၼမ်ႉၵေႃႈပႃးလႄႈ ၼင်ႈပႂ်ႉတူၺ်းပိူၼ်ႈဢၢပ်ႇယူႇတၢင်းႁိုင် သမ်ႉဝႃႈသႅင်ၼူၼ်းႁွင်ႉယူႇၵေႃႈ ဢမ်ႇတူင်ႉဢမ်ႇၼိုင်သေဢိတ်းယဝ်ႉ။ “ပီႈလူင်းမႃးလႄႈ ႁိမ်းၽင်ႇမၼ်းဢမ်ႇလိုၵ်ႉ” ၼမ်ႉၼၼ်ႉၵေႃႈသႂ်သိူင်ႁိူင် တေႃႉတႄႉပဵင်းဢဝ်သိၼ်ႈတႃႉဢူၵ်းဢွၼ်ႇသႅင်ၼူၼ်းၼၼ်ႉၵူၺ်း။ သမ်ႉဝႃႈပဵၼ်ၸိူင်ႉၼၼ် ဢမ်ႇႁၼ်ဝႃႈမၼ်းတေမီးၸႂ်ၶႂ်ႈလူင်းသေဢိတ်း “ဢၢပ်ႇႁဵတ်းတႄႉလႄႈႁဝ်းမိူဝ်း!” မၼ်းၵေႃႈ လုၵ်ႉၵႂႃႇပႂ်ႉသႅင်ၼူၼ်းယူႇတီႈတၢင်းၽႄၼၼ်ႉယဝ်ႉ။ သမ်ႉလႆႈႁၼ်လႅင်းမိူင်းသႂ်လႄႈ “ပီႈတၼ်းဢၢပ်ႇယဝ်ႉယဝ်ႉႁႃႉ!” တူၺ်းၵႂႃႇတူၺ်းမႃး ႁၼ်ဝႃႈၶမ်းလၢဝ်လႅပ်ႈဢမ်ႇဢၢပ်ႇလႄႈ“ဢမ်ႇဢၢပ်ႇႁႃႉတေႃႈ” “ဢိုမ်ႈ!” “မႃးႁွတ်ႈတႃႈၼမ်ႉဢမ်ႇဢၢပ်ႇၼမ်ႉၼႆႉၼႃ” သွပ်ႉသႅပ်ႉလၢတ်ႈၵႂႃႇလွႆးလွႆးယူႇ။ “တေမႃးသူၼ်ၸႂ်ႁဵတ်းသင် မိူဝ်းဢၢပ်ႇတီႈႁိူၼ်းၵေႃႈလႆႈယူႇလူး ၵမ်ႉတေမိူဝ်းပႅတ်ႈယဝ်ႉ” လၢတ်ႈဢဝ်လႅင်းမိူင်းသႂ်မိုင်လူင်ၵႂႃႇၵႅပ်ႉၼိုင်ႈ ယၵ်ႉတူၺ်းၼႃႈၶမ်းလၢဝ်သေယဝ်ႉ “မိူဝ်းလႄႈပီႈ..ပေႃးတေမိူဝ်းဢၢပ်ႇၼမ်ႉတီႈႁိူၼ်းၵေႃႈ ၵမ်ႉတေလပ်းသိင်ႇႁႅင်းဢိူဝ်ႈ” “သႅင်ၼူၼ်းႁႂ်ႈပႂ်ႉမၼ်းဢိူဝ်ႈ!” “မိူဝ်းလႃႈ..ၶႃႈတေပႂ်ႉလႂ်ယႃႇမႆႈၸႂ်” ၶမ်းလၢဝ်ၵေႃႈဝူဝုတ်းဝူဝၢတ်းလူင်မိူဝ်းၵႂႃႇလွႆးလွႆးယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-08-03T08:39:42

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%82%81%e1%80%b0%e1%81%b5%e1%80%ba%e1%80%b8/

ၸိုၼ်ႇႁႅင်း တွၼ်ႈႁူၵ်း

တွၼ်ႈႁူၵ်း ၶမ်းလၢဝ်ၼၼ်ႉၵေႃႈ မိူဝ်ႈလႆႈႁူပ်ႉလႆႈႁၼ်လၢႆၸိူဝ်ႉလၢႆလွင်ႈ ႁူမ်ႈပႃး လွင်ႈဢၼ်မေႃယႃလၢတ်ႈတီႈမၼ်းမိူဝ်ႈၼႂ်ၵႆႈၼၼ်ႉသေ ဢဝ်မၼ်းမႃးၵဵပ်းဝူၼ်ႉယူႇတင်းဝၼ်းယဝ်ႉ၊ ယၢမ်းၵၢင်ၶမ်ႈ ၼိူဝ်ၽိူၼ်မူႇၶဝ်ႈ ၾႆးပိူင်းဝွႆးဝွႆး ၶမ်းလၢဝ် ၸင်ႇလၢတ်ႈၸူးၵႂႃႇတီႈၼၢႆးၶမ်းလႅင် “ၶႃႈတေၸၢမ်းတူၺ်း!..” ဢဝ်ၼၢႆးသမ်ႉပေႃးၵိုတ်းၵိၼ်ၶဝ်ႈၵႂႃႇၵႅပ်ႉၼိုင်ႈ ယၵ်ႉတူၺ်းၶမ်းလၢဝ်သေ “လီယဝ်ႉ! ပေႃးဢမ်ႇၸၢမ်းၵေႃႈဢမ်ႇႁူႉလူး မိူဝ်ႈလႂ်ဢမ်ႇပဵၼ်ၸင်ႇဝႃႈၵၼ်ၵေႃႈလႆႈယူႇ” လႅင်းမိူင်းသႂ်ၼၼ်ႉၵေႃႈ တၵ်းဢဝ်ၽၵ်းၵၢတ်ႇၼႂ်းဝၢၼ်ႇၼၼ်ႉ သႂ်ႇပၼ်ၶမ်းလၢဝ် “ၵိၼ်ၼမ်ၼမ်လႄႈ” “ၵိၼ်ယူႇၵူႈဝၼ်း သမ်ႉပေႃးၶႂ်ႈပဵၼ်မူင်ႈၽၵ်းၵၢတ်ႇယဝ်ႉဢိူဝ်ႈ” ဝၢႆးသေၵိၼ်ၶဝ်ႈၵိၼ်သင်ယဝ်ႉ ၼၢႆးၵေႃႈၸူဝ်းႁွင်ႉဢဝ်ၶမ်းလၢဝ် မိူဝ်းတၢင်းႁိူၼ်းၶိင်းၵႄႇၶဝ်ၼၼ်ႉယဝ်ႉ။ လုင်းၵႄႇလွႆႁိူင်းၶဝ်ၼၼ်ႉၵေႃႈ ဢိူဝ်ႈဢေႃႈၵႂႃႇၵူၺ်း၊ ၶမ်းလၢဝ်ၵေႃႈ ၼင်ႇဢၼ်လႆႈႁၼ်ႁူင်းႁဵၼ်းယွၵ်းၽင်ႉလူင်ၵႂႃႇမူတ်းၼၼ်ႉ လႆႈတုၵ်းယွၼ်းႁႂ်ႈ မႄးၵုမ်းလုမ်းလႃးၶိုၼ်းမူတ်းမူတ်းလႄႈ သင်ႁႂ်ႈလီ ႁဵတ်းပၼ်ဢၼ်မႂ်ႇၼႆသေတႃႉ၊ ၶိင်းၵႄႇၼၼ်ႉၵေႃႈ ယင်းဢမ်ႇပႆႇပၼ်ၶေႃႈတွပ်ႇလႆႈဝႃႈ တေႁဵတ်းပၼ်လႄႈ ပေႃးဝႃႈၶမ်းလၢဝ်တေမႃးသွၼ်ၼႆၵေႃႈ လၢတ်ႈဝႃႈတေႁႂ်ႈၵူၼ်းဝၢၼ်ႈၶဝ် ၵႂႃႇၽဵဝ်ႈပၼ်သေ ပိုတ်ႇသွၼ်ၵႂႃႇထႃႈ ၸူဝ်ႈၵႃႈပႆႇလႆႈႁဵတ်းပၼ်ႁူင်းႁဵၼ်းထႅင်ႈၼၼ်ႉၼႆၵူၺ်းယူႇ။ မိူဝ်ႈလႆႈႁူႉလႆႈငိၼ်းၼင်ႇၼၼ် ၶမ်းလၢဝ်ၶႃၼၢႆးၵေႃႈ လႆႈဢွၼ်ၵၼ်ယွၼ်းၶႂၢင်ႉပွၵ်ႈၶိုၼ်းယဝ်ႉ။ လႆႈႁၼ်ၶိင်းၵႄႇၶဝ်ၼၼ်ႉ ဢမ်ႇပေႃးသူၼ်ၸႂ်ၼိူဝ်လွင်ႈႁူင်းႁဵၼ်းၼႆႉသင်သေဢိတ်း ဢမ်ႇမီးၵေႃႈ ဢၢပ်ႈတေဢမ်ႇၸႂ်ႈလွင်ႈယၢပ်ႇတွၼ်ႈတႃႇၶဝ်ၼၼ်ႉယဝ်ႉ၊ မီးၵေႃႈလီ ဢမ်ႇမီးၵေႃႈဢမ်ႇပဵၼ်သင်ၼၼ်ႉၵူၺ်း။ “တူၺ်းမိူၼ်လုင်းၵႄႇတမ်ႉဢမ်ႇပေႃးသူၼ်ၸႂ်လွင်ႈၼႆႉသင်ၵႃႈႁိုဝ်လႃႇ” ၼၢႆးၵေႃႈထူၺ်ႈၸႂ်လူင်မႃး ၼင်ႇဢမ်ႇၶႂ်ႈလၢတ်ႈသင်ထႅင်ႈယဝ်ႉလႄႈ “ဢိူဝ်ႉ! ၼႆႉယင်းတိုၵ်ႉတႄႇႁႅၵ်ႈၵူၺ်း ဢမ်ႇပႆႇလႆႈၸိမ်းတူၺ်းၼမ်ႉလႅမ်ႉမၼ်းသေဢိတ်းလူးၵွၼ်ႇ” သွင်ၶႃၵေႃႈ ယဵၼ်လူင်မိူဝ်းၵႂႃႇတေႃႇပေႃးသုတ်းတၢင်းယူႇယဝ်ႉ။ ယၢမ်းၵၢင်ၼႂ် မိူင်းတိုၵ်ႉပၢင်ႇမႃးၼၼ်ႉ ၶမ်းလၢဝ်လႄႈၼၢႆး ႁူမ်ႈပႃးလႅင်းမိူင်းသႂ်ၵေႃႈ ဢွၼ်ၵၼ်ၵႂႃႇတီႈႁူင်းႁဵၼ်းယူႇ။ ၵူၺ်းၵႃႈ ဢမ်ႇလႆႈႁၼ်ၽႂ်သေၵေႃႉဢၼ်မႃးၸွႆႈ တေႃႈၼင်ႇၶိင်းၵႄႇၵေႃႈယင်းဢမ်ႇမႃးတူၺ်းသေဢိတ်းလူးၵွၼ်ႇ။ “မိူဝ်ႈၼႆႉဢမ်ႇၸႂ်ႈႁႃႉၼၢႆး ၶဝ်ဝႃႈတေမႃးၽဵဝ်ႈပၼ် တမ်ႉႁၼ်ၽႂ်မႃးလႃႇ” ၼၢႆးၵေႃႈထူၺ်ႈၸႂ်လူင်မႃးသေယဝ်ႉ ယၵ်ႉတူၺ်းၼႃႈၶမ်းလၢဝ် ဢၼ်ဢမ်ႇပေႃးလီသေၵႃႈႁိုဝ်ၼၼ်ႉလႄႈ “ဢိူဝ်ႈ!..ႁဵတ်းၵႂႃႇပႂ်ႉထႃႈၶဝ်လႄႈ ၵမ်ႉၵေႃႈတေဢွၼ်ၵၼ်မႃးယဝ်ႉ” ၼၢႆးၸင်ႇဢဝ်သဵမ်ပၼ်ၶမ်းလၢဝ် ႁႂ်ႈၸွၼ်ႉယိူဝ်ႈတၢင်းၼႃႈႁူင်းႁဵၼ်းၼၼ်ႉၼႆယူႇ ၵူၺ်းၵႃႈၶမ်းလၢဝ်ၼၼ်ႉသမ်ႉ ဢမ်ႇတွၼ်ႉယိပ်းသဵမ်ႁေပွၵ်ႈလႄႈ သင်ဢမ်ႇယၢမ်ႈႁၼ် ၶေးတေဢမ်ႇႁူႉပိူၼ်ႈၸႂ်ႉႁဵတ်းသင်လူးၵွၼ်ႇ၊ သမ်ႉဝႃႈယၢမ်ႈႁၼ်ၵေႃႈ ပေႃးဢမ်ႇလႆႈမႃးယိပ်းတူၺ်းၼႆ ယင်းဢမ်ႇႁူႉဝႃႈ ပိူၼ်ႈႁဵတ်းႁိုဝ်ၸွၼ်ႉယိူဝ်ႈၵွၼ်ႇယဝ်ႉ၊ တူၼ်ႈယိူဝ်ႈယႂ်ႇဢမ်ႇယႂ်ႇၵေႃႈ ၸေႃႉၶုတ်းသႂ်ႇၶုတ်းသႂ်ႇ တၢၼ်ႇပိူၼ်ႈၶူတ်ႉလိၼ်ယဝ်ႉ။ ၼၢႆးဢၼ်ႁၼ်ၸိူင်ႉၼၼ်ၵေႃႈ မိူၼ်တေဢမ်ႇၸႂ်ႈလၢႆးမၼ်းယဝ်ႉလႄႈ ဢဝ်ၽႃႉပၼ်ႁႂ်ႈမၼ်းတီႇၽၼ်းတူၼ်ႈမႆႉယုမ်းယႂ်ႇ ၼႂ်းဝၢင်းႁူင်းႁဵၼ်းၼၼ်ႉၼႆယူႇ။ ပေႃးမၼ်းငႃယဝ်ႉ ၽၼ်းသႂ်ႇတူၼ်ႈမႆႉၼႆၵေႃႈ မိုဝ်းမၼ်းပွႆႇၽႃႉပႅတ်ႈၵႂႃႇ ၼင်ႇပိူၼ်ႈသိင်းႁိၼ်ၼၼ်ႉလႄႈ ၽႃႉၼၼ်ႉၵေႃႈ သမ်ႉပေႃးသဵၼ်ဝူင်သဵၼ်ဝၢင် တူၵ်းယူႇႁိမ်းလႅင်းမိူင်းသႂ်ၼၼ်ႉယဝ်ႉ။ “ပီႈၼၢင်း!! ႁဵတ်းသင်လႃႇ တေဢဝ်ၵၼ်ႁႂ်ႈတၢႆႁႃႉ” ၶမ်းလၢဝ်ၵေႃႈ ၵႂႃႇၵဵပ်းဢဝ်ႁေ “မၼ်းၶႂ်ႈယၢမ်ႈၵႂႃႇယဝ်ႉဢိူဝ်ႈ! ၽႃႉမၼ်းပွတ်းပႅတ်ႈဢိၼ်ႉ လူဝ်ႇၺႃးလႅဝ်းႁမ်းငၢႆးၼႆႉဢိူဝ်ႈ ၸင်ႇၽၼ်းၶႅမ်ႉ” လႅင်းမိူင်းသႂ်သုတ်ႉပၢႆႈၵႂႃႇတၢင်းၼၢႆးၼၼ်ႉဝႆးဝႃႈဝႆးယဝ်ႉ “ ၵူၼ်းယိင်းႁင်ဝႃႈ ပေႃးၶႂ်ႈလီၵူဝ်ယဝ်ႉယိုင်” ၼၢႆးၵေႃႈမႄးသွပ်ႉသႅပ်ႉမၼ်းၵႂႃႇ “ပေႃးယိပ်းၽႃႉယိပ်းမိတ်ႈႁဵတ်းၼႆ ယႃႇၶႂ်ႈၵႂႃႇၶတ်းမၼ်းလႃးလႃး” “ႁဵတ်းႁင်ၶႃႈလႃႇၼၢႆး..မၼ်းႁၢႆႉၼႃႇၶႃႈႁႃႉ” “ဢိူဝ်ႈႁူႉမွၵ်ႈၼႆႉၵူၺ်းလႃႈၼႃႈ ပေႃးဢမ်ႇၵူဝ်မၢတ်ႇၸဵပ်းၵေႃႈ” ယၢမ်းၼၼ်ႉ သႅင်ၼူၼ်းၵေႃႈႁွတ်ႈမႃးသေ သၢႆတႃလႅင်းမိူင်းသႂ်ၼၼ်ႉတႄႉ ဝၢႆႇယၵ်ႉတူၺ်းၸူး ပေႃးဢမ်ႇၽၢတ်ႇလႆႈ၊ သႅင်ၼူၼ်းၵေႃႈ တူင်ႉတၵ်ႉယုမ်ႉၸူးၼင်ႇဢူၼ်ႈဢွၼ်ႇသေယဝ်ႉ ဢဝ်တင်းသဵမ်ဢၼ်မၼ်းဝႅၵ်ႇမႃးၼၼ်ႉ ၸွၼ်ႉယူႇတီႈႁိမ်းၼၢႆးၼၼ်ႉသေ ဢုပ်ႇၵၼ်ယူႇ။ “ယူဝ်ဝႃႈတေဢမ်ႇမီးၽႂ်မႃးယဝ်ႉ!..” ၼၢႆးလၢတ်ႈ။ “ၶႃႈမႃးႁႃတီႈႁိူၼ်းဢမ်ႇႁၼ်ၽႂ်.. ထၢမ်တူၺ်းပႃႈထွၼ်းႁေ ၸင်ႇႁူႉဝႃႈၼၢႆးႁဝ်းၶဝ်မႃးႁူင်းႁဵၼ်းၼႆ ၶႃႈမႃးငွၵ်ႈတူၺ်းယူႇၵမ်းၼိုင်ႈ ႁၼ်ၼၢႆးၼႆၵေႃႈ ၼႅတ်ႈမိူဝ်းဢဝ်သဵမ်မႃးၼႆႉၶႃႈယိုင်” “ၶိင်းၵႄႇၶဝ်ဢမ်ႇလႆႈလၢတ်ႈဝႆႉႁႃႉၼႆႉ” “တူၺ်းတႄႉဢမ်ႇဢၢပ်ႈမီးၽႂ်ႁူႉၶႃႈ သင်လၢတ်ႈတႄႉ တေမီးၵူၼ်းမႃးယူႇၵူၺ်းၶႃႈဢေႃႈ” “ႁႅင်ႉၶိင်းၵႄႇၼႆႉၸၢင်ႈပဵၼ်ၼႆဢေႉ..ဝႃႈလႃးၵေႃႈမၼ်းလိုမ်းႁႃႉတေႃႈ.. လူဝ်ႇမိူဝ်းတူၺ်းယူႇယူဝ်ႉၼႆႉမႃႈ” ၶမ်းလၢဝ်ငိၼ်းၼၢႆးလၢတ်ႈၸိူင်ႉၼၼ်ၵေႃႈ ပႅတ်ႈၽႃႉမၼ်းသေ ၶႃႈတေမိူဝ်းတူၺ်းလႂ်ၼၢႆး.. ၼၢႆးယင်းပႆႇတၼ်းလႆႈလၢတ်ႈသင် မၼ်းသမ်ႉပေႃးလႅၼ်ႈလူင်ဢွၵ်ႇၵႂႃႇယဝ်ႉၼႃႇ။ မိူဝ်ႈႁွတ်ႈထိုင်ႁိူၼ်းၶိင်းၵႄႇ၊ ႁၼ်ၶိင်းၵႄႇၼင်ႈၶႃၵၢႆႇၵွၼ်း ဢိင်တင်ႇၼင်ႈႁေ သူတ်ႉၼမ်ႉၼဵင်ႈတင်းလႅၼ်းယႃႈတွင်မၼ်း ယူႇတီႈၼိူဝ်ၸၢၼ်းၼၼ်ႉလႄႈ ၶမ်းလၢဝ်ၵေႃႈယူႇတႂ်ႈလၢင်ႈႁေႁွင်ႉၸူး “လုင်းၵႄႇ!! လုင်းၵႄႇ..” “ၽႂ်မႃးႁွင်ႉလႃႇၼႆႉမႃႈ” ယိပ်းတင်းလႅၼ်းယႃႈမၼ်းၼၼ်ႉသေ မႃးငွၵ်ႈတူၺ်းတီႈၸၢၼ်းၼၼ်ႉ ႁၼ်ၶမ်းလၢဝ်ယဝ်ႉၵေႃႈ။ “ၼၢင်းမီးလွင်ႈႁင်လႃႇ” “မိူဝ်ႈၼႆႉလုင်းၵႄႇဝႃႈ ႁႂ်ႈဢွၼ်ၵၼ်ၵႂႃႇၽဵဝ်ႈႁူင်းႁဵၼ်းၼႆၶႃႈႁိုဝ် ဢမ်ႇႁၼ်ၽႂ်မႃးၶႃႈလႃႇ ၶႂ်ႈမႃးထၢမ်ဝႃႈလုင်းၵႄႇဝႃႈ..လႆႈလၢတ်ႈယူႇႁႃႉၼႆဢေႃႈ” “ဢိူဝ်ႈ.. ၵဝ်လၢတ်ႈႁႂ်ႈဢၢႆႈၸွႆႉႁႂ်ႈမိူဝ်းလၢတ်ႈယူႇဢိူဝ်ႈၼႆႉ” မၼ်းၸင်ႇၵူမ်ႈၼႃႈတူၺ်းၵႂႃႇတၢင်းၶွၵ်ႈဝူဝ်းၼၼ်ႉသေႁွင်ႉလၢတ်ႈၵႂႃႇ “ဢၢႆႈၸွႆႉ! မႂ်းလႆႈမိူဝ်းလၢတ်ႈယူႇႁႃႉ” “ဢေႃႈ! မိူဝ်းလၢတ်ႈယူႇၶႃႈပေႃႈႁဝ်း” ဢၢႆႈၸွႆႉပဵၼ်လုၵ်ႈလဵင်ႉတီႈႁိူၼ်းၶိင်းၵႄႇၶဝ် မၼ်းၵေႃႈၽဵဝ်ႈၶီႈဝူဝ်းယူႇၼႂ်းၶွၵ်ႈၼၼ်ႉယဝ်ႉ။ “ဢိူဝ်ႈ..ဢိူဝ်ႈ.. ၵၢၼ်ၶဝ်ပႆႇယဝ်ႉလႄႈ ၶဝ်ပႆႇတၼ်းၵႃႈဝႃႈၼၢင်းဢိူၺ်ႉ!” ၶိင်းၵႄႇၼၼ်ႉၵေႃႈ မႄးၶဝ်ႈၵႂႃႇၼင်ႈသူတ်ႉၼမ်ႉၼဵင်ႈမၼ်းသေယဝ်ႉ၊ ၶမ်းလၢဝ်ၵေႃႈ ဢမ်ႇႁူႉဝႃႈတေႁဵတ်းၸိူင်ႉႁိုဝ်ယဝ်ႉလႄႈ သင်ဝႃႈတေႁဵတ်းၵူၼ်းမွၵ်ႈသၢမ်သီႇၵေႃႉၵူၺ်းတႄႉ ဢၢပ်ႈဢမ်ႇယဝ်ႉလႆႈယဝ်ႉၼႆသေ၊ မၼ်းၸင်ႇမိူဝ်းတူၺ်းၵႂႃႇ တီႈၼႂ်းဝၢၼ်ႈၸိူဝ်းၼၼ်ႉ ၶဝ်ႈမိူဝ်းတူၺ်းႁိူၼ်းၼိုင်ႈယဝ်ႉႁိူၼ်းၼိုင်ႈယူႇ ၵမ်ႈၼမ်ၵေႃႈဢမ်ႇပေႃးမီးၽႂ်ယူႇႁိူၼ်း တေဢွၼ်ၵၼ်ၵႂႃႇၼႃးၵႂႃႇသူၼ်မူတ်းယဝ်ႉ၊ တင်းၵႂႃႇတင်းငွၵ်ႈတူၺ်းၸွမ်းႁိူၼ်းပိူၼ်ႈ ၸင်ႇႁၼ်မႅၼ်ႈလုင်းၸၢမ်ႇ ၽၼ်းမႆႉယူႇတၢင်းၼႃႈႁိူၼ်းမၼ်းၼၼ်ႉ တူၵ်ႈ!..တူၵ်ႈ!!..ၼႆၵေႃႈ ၶမ်းလၢဝ်ၸင်ႇႁွင်ႉၸူးၵႂႃႇ “လုင်း!! ဢမ်ႇၵႂႃႇၸွႆႈၵၼ်ႁဵတ်းလိူမ်ႈလႆႇၸွမ်းႁူင်းႁဵၼ်းၶႃႈႁႃႉ” “တေၵႂႃႇႁဵတ်းသင်.. လုၵ်ႈဢွၼ်ႇၵေႃႈဢမ်ႇမီးႁေၵေႃႉ ဢမ်ႇၵႂႃႇယဝ်ႉၼၢင်းဢူၺ်ႉ!” ယၢမ်းၼၼ်ႉၸင်ႇသမ်ႉႁၼ်ပႃႈၶမ်း ပႆမႃးတၢင်းၼၼ်ႉသေ “ပႃႈၶႃႈ..ဢမ်ႇၵႂႃႇလိူမ်ႈလႆႇတီႈႁူင်းႁဵၼ်းၶႃႈႁႃႉမိူဝ်ႈၼႆႉ” “ဢမ်ႇၵႂႃႇယဝ်ႉၼၢင်းဢူၺ်ႉ! လူဝ်ႇၵႂႃႇသွမ်ႈၼႃးဢိူဝ်ႈမိူဝ်ႈၼႆႉ လႆႈဢဝ်ဝၼ်းပိူၼ်ႈဝႆႉၼၼ်ႉၼႃႇ ပႃႈဢမ်ႇတၼ်းၵႂႃႇယဝ်ႈ” ပႆပူၼ်ႉၽႅတ်ႈမၼ်းၵႂႃႇယူႇယဝ်ႉ။ ယၢမ်းၼၼ်ႉၸင်ႇသမ်ႉမီးပႃႈၶွင်ႇ ယူႇၼႃႈၵိူၼ်ႇမၼ်းၼၼ်ႉသေ ပွင်ႉၸူးလုၵ်ႈၸၢႆးမၼ်းဢၢႆႈလႅင်း ဢၼ်ၸင်ႇႁႃပဵၼ်လုၵ်ႈဢွၼ်ႇမွၵ်ႈ 14 ပီႊ ၼႆႉၵူၺ်းၼၼ်ႉဝႃႈ “ၵႂႃႇၼႃးလိုမ်းၵႂၢႆးဢၼ်ဝႃႈ ပဵၼ်ၶိူဝ်ပေႃႈလုၵ်ႈၼႆႉယဝ်ႉ တေၽၼ်းမႆႉသမ်ႉလိုမ်းၽႃႉႁိုဝ်ႉ! ၵႂႃႇတၢင်းဝၼ်းၵေႃႈႁိုဝ်တေလႆႈႁင်မႃးႁိူၼ်းၼႄႇ” “ပႃႈမိူဝ်ႈၼႆႉၽဵဝ်ႈႁူင်းႁဵၼ်းၶႃႈဢေႃႈ ဢမ်ႇၵႂႃႇၶႃႈႁႃႉ ” “ဢမ်ႇၵႂႃႇယဝ်ႉၼၢင်းဢူၺ်ႉ ဢၢႆႈလႅင်းႁဝ်းၵေႃႈဢမ်ႇၸၢင်ႈၵႂႃႇႁူင်းႁဵၼ်းၼင်ႇၵဝ်ႇ” “ဢၢႆႈၼွင်ႉၵေႃႈယင်းတိုၵ်ႉၵေႃႉလဵၵ်ႉယူႇ ထိုင်ပၢၼ်လီလႆႈႁဵၼ်းလိၵ်ႈႁဵၼ်းလၢႆးၶႃႈဢေႃႈ” “ၼၢင်းဢူၺ်ႉ ပႃႈမီးလုၵ်ႈၸၢႆးၵေႃႉလဵဝ်ၵူၺ်း ပေႃးဝႃႈပွႆႇၵႂႃႇႁူင်းႁဵၼ်းၵေႃႈ ဢမ်ႇမီးၵူၼ်းႁဵတ်းၵၢၼ်လဵင်ႉႁႃးႁေယဝ်ႉလေႃႇ” ပႃႈၶွင်ႇၵေႃႈ ဢိုတ်းၵိူၼ်ႇသေၶဝ်ႈႁိူၼ်းမိူဝ်းၵႂႃႇယဝ်ႉ၊ ၶမ်းလၢဝ်ၵေႃႈ ထူၺ်ႈၸႂ်လူင်ၶဝ်ႈ..ထူၺ်ႈၸႂ်လူင်ဢွၵ်ႇ..ယူႇတၢင်းႁိုင် ၸင်ႇမိူဝ်းႁွတ်ႈထိုင်တၢင်းၽႄ ၼႂ်းၵိဝ်ႇၵၢင်ဝၢၼ်ႈၼၼ်ႉ ငိၼ်းသဵင်ႁွင်ႉသႅၼ်ႇလုၵ်ႈဢွၼ်ႇၶဝ် လႅၼ်ႈလမ်းလူၺ်းၵၼ် သဵင်ႁွင်ႉႁႆႈလုၵ်ႈဢွၼ်ႇ ဢၼ်ၼင်ႈငွမ်ယူႇၸွမ်းၸဵင်ႇၸွၵ်ႉႁူဝ်ႉၸိူဝ်းၼၼ်ႉသေ ႁဵတ်းႁႂ်ႈမၼ်းယိုင်ႈၶႅၼ်းထူၺ်ႈၸႂ်လူင်မႃးထႅင်ႈယဝ်ႉ။ “မိုင်တူၺ်းသင်ယူႇၶႃႈ..” ၼႆႉတႄႉပဵၼ်သင်မေႃယႃဢွၼ်တိုၼ်းယဝ်ႉ။ ၶမ်းလၢဝ်ၵေႃႈဝၢႆႇတူၺ်းမေႃယႃသေ “မီးၵၢၼ်ၼႂ်းဝၢၼ်ႈၼႆႉၶႃႈႁႃႉ ဢေႃ..ပေႃးဢမ်ႇမီးၵၢၼ်ၽႂ်တေႁဵတ်းႁိုဝ်မႃးၼႆ” “လၢတ်ႈၵူၺ်းတွပ်ႇၵူၺ်း.. ႁဝ်းဢမ်ႇလူဝ်ႇလၢတ်ႈသင်ယဝ်ႉ တေၵႂႃႇတၢင်းလႂ်လႃႇ ပၢႆႈၵၢၼ်ယူႇႁႃႉတေႃႈ” တူၺ်းႁၢင်ႈတူၺ်းၽၢင်ၶမ်းလၢဝ်ၼၼ်ႉၵေႃႈ မိူၼ်ၵူၼ်းတေၵႂႃႇႁဵတ်းၵၢၼ်မႃးၼၼ်ႉသေ မေႃယႃၸင်ႇလၢတ်ႈတီႈမၼ်းၼင်ႇၼႆယဝ်ႉ။ “မႃးႁႃၵူၼ်းႁဵတ်းၵၢၼ်ၶႃႈဝႃႇ ဢမ်ႇဢၢပ်ႈမီးၽႂ်ယဝ်ႉ ၵႂႃႇၵွၼ်ႇယဝ်ႉၶႃႈၼႃႈ” “ႁဵတ်းၵၢၼ်သင်ၶႃႈ လၢတ်ႈႁႂ်ႈႁဝ်းၸွႆႈလႆႈယူႇၶႃႈၼႃ” “ၽဵဝ်ႈႁူင်းႁဵၼ်းၶႃႈဢေႃႈ ပေႃးမေႃယႃတၼ်းၵေႃႈ ၵႂႃႇၸွႆႈၵၼ်လႆႈယူႇၶႃႈၼႃႈ” မိူဝ်ႈဢၼ်ၽႅတ်ႈမိူဝ်းၵႂႃႇတၢင်းႁိူၼ်း လုင်းသၢင်ႇမိူင်းလႄႈမႄႈသၢင်ႇၼူႉၶဝ်ၼၼ်ႉ ၶႃၽူဝ်မေးမိူၼ်တေႁၼ်ၶမ်းလၢဝ်သေ “မေႃသွၼ်တေၵႂႃႇတၢင်းလႂ်ၶႃႈ!..” “ဢေႃ.. တေၵႂႃႇၽဵဝ်ႈတီႈႁူင်းႁဵၼ်းဢေႃႈ” “ဝႃႈၼၼ်ႁႃႉ ဢမ်ႇႁၼ်ၶိင်းၵႄႇၶဝ်မႃးလၢတ်ႈလႃႇ ၶိင်းလူင်” “ဢိူဝ်ႈ..ႁဝ်းၵေႃႈဢမ်ႇလႆႈငိၼ်းၶဝ်ဝႃႈႁိုဝ်လူင်ၼၼ်ႉ..” “ဢိူဝ်ႈ!..မိူဝ်ႈၼႆႉႁဝ်းၵေႃႈဢမ်ႇလူဝ်ႇၵႂႃႇလႂ်ၵဝ်ႇ ၵႂႃႇလႄႈၼၢႆးၼႆႉ.. ႁဝ်းဢွၼ်ၵၼ်ၵႂႃႇၸွႆႈမေႃသွၼ်ၶဝ်” “ဢိူဝ်ႈဢိူဝ်ႈ ႁဝ်းဢဝ်ၵုပ်းႁဝ်းၵမ်ႉလႄႈပေႃးၼၼ်” လုင်းသၢင်ႇမိူင်းၶႃၽူဝ်မေးၵေႃႈ ဢွၼ်ၵၼ်ၵႂႃႇၸွမ်းၶမ်းလၢဝ်ယူႇယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-07-31T07:17:48

https://tainovel.com/%e1%80%99%e1%80%af%e1%80%84%e1%80%ba%e1%82%88%e1%80%99%e1%80%bd%e1%80%84%e1%80%ba%e1%80%b8-2/

မုင်ႈမွင်း

ၼႃႈ 2 ၼႃႈ 3 ၼႃႈ 4 ၸိူင်း မုင်ႈမွင်း

['ႁၢင်ႈလူၼ်ႉ', 'ၵူႈလွင်ႈလွင်ႈ']

2024-07-27T07:19:41

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%82%81%e1%82%83%e1%82%88/

ၸိုၼ်ႇႁႅင်း တွၼ်ႈႁႃႈ

တွၼ်ႈႁႃႈ သႅင်ၼူၼ်းၼၼ်ႉၵေႃႈ လွမ်ငွၵ်ႈတူၺ်းၵႂႃႇၼႂ်းႁိူၼ်း ဢၼ်လပ်းသိင်ႇၽိုတ်းၽိုတ်းၼၼ်ႉသေ ဢမ်ႇလႆႈႁၼ်သင်ၼၼ်ႉလႄႈ ၸင်ႇႁွင်ႉႁႃၶမ်းလၢဝ်လွႆးလွႆးယူႇ၊ ၽွင်းဢၼ်သႅင်ၼူၼ်း ဢၢင်ႈယဵပ်ႇၽၵ်းတူၶဝ်ႈႁိူၼ်းၵႂႃႇၼၼ်ႉ လႅင်းမိူင်းသႂ်ၵေႃႈ ဢဝ်တင်းၾႆးထၢတ်ႈမႃးပၼ်မၼ်းသေ “ၼႆႉၶႃႈၾႆးထၢတ်ႈ” သႅင်ၼူၼ်းယိပ်းဢဝ်ယဝ်ႉ “ၸူမ်းၶႃႈ” ၶဝ်ႈမိူဝ်းၼႂ်းႁိူၼ်းသေ မိူဝ်းၸပ်းငွႆးၾႆးဢၼ်မီးယူႇၼႂ်းႁိူၼ်းၼၼ်ႉလႄႈ ၵႂႃႇၸူးတီႈၶမ်းလၢဝ်ၼွၼ်းၼၼ်ႉယဝ်ႉ။ “ပီႈလပ်းယဝ်ႉႁႃႉ.. ” လႆႈႁၼ်ၶမ်းလၢဝ်ၽိုၼ်ႉတူဝ် ယၵ်ႉဝၢႆႇတူၺ်းၸူးမၼ်း “ပီႈပဵၼ်ႁိုဝ်မႃးၶႃႈ..လႆႈၵိၼ်ၶဝ်ႈၵိၼ်ယႃယဝ်ႉၼႄႇ..ၶႃႈဢဝ်ၶဝ်ႈၵၢပ်ႇတုင်မႃးလဵင်ႉဢေႃႈ” “ဢိုမ်ႈ!” ၸူဝ်ႈၽွင်းဢၼ်ၶမ်းလၢဝ်ဢမ်ႇယူႇလီၼၼ်ႉ သႅင်ၼူၼ်းၵေႃႈၵွပ်ႈႁိူၼ်းၸမ်လႄႈ တေမႃးလႄႇမႃးၸႂ်းၶမ်းလၢဝ်ၵူႈဝၼ်း၊ ၵႆႉမႃးဢုပ်ႇမႃးလၢတ်ႈတေႃႇမၼ်းတႃႇသေႇ ၵူၺ်းၵႃႈ ၶမ်းလၢဝ်ဢမ်ႇပေႃးယူႇလီႁေ ဢမ်ႇပေႃးသႂ်ႇၸႂ်ၼၼ်ႉၵေႃႈ ဢမ်ႇလႆႈသူၼ်ၸႂ်မၼ်း ဢေႃႈဢိုမ်ႈ ၵႂႃႇႁဵတ်းၼၼ်ၵူၺ်း။ သႅင်ၼူၼ်းၵေႃႈဢမ်ႇႁူႉတေလၢတ်ႈသင်ထႅင်ႈယဝ်ႉလႄႈ သင်ႇၶမ်းလၢဝ် “ၶႃႈမိူဝ်းယဝ်ႉၼႃႈ” ဢွၵ်ႇၵႂႃႇပႅတ်ႈယူႇ။ ၶမ်းလၢဝ်ၼၼ်ႉၵေႃႈ တူၺ်းတင်းငွႆးၾႆးဢၼ်လႅင်းမၢပ်ႈလႅင်းမၢပ်ႈ လႄႈတင်းငဝ်းလင်သႅင်ၼူၼ်း မိူဝ်ႈတိုၵ်ႉဢွၵ်ႇၽၵ်းတူၵႂႃႇၼၼ်ႉယဝ်ႉ။ ၸွမ်းလူၺ်ႈလွင်ႈၶမ်ၸႂ် ဢၼ်ႁဵတ်းႁႂ်ႈဝူၼ်ႉၼမ်ယူႇၼၼ်ႉ ၸင်ႇလႆႈႁွင်ႉထၢမ်ၵႂႃႇတီႈ သႅင်ၼူၼ်း “ပဵၼ်သင်လႄႈ တေလႆႈပွႆႇႁႂ်ႈႁူင်းႁဵၼ်းၼၼ်ႉ ႁၢမ်းၵႂႃႇၸိူင်ႉၼၼ်လႃႇ” ဢဝ်သႅင်ၼူၼ်းၵိုတ်းၵႂႃႇသေ ၼၢႆးလႄႈတင်းလႅင်းမိူင်းသႂ်ၼၼ်ႉၵေႃႈ မိူၼ်တေလႆႈငိၼ်းယူႇဝွႆးဝွႆး မိုင်ယဵၼ်ထွမ်ႇၸွမ်းယူႇ။ “မၼ်းဢမ်ႇမီးမေႃသွၼ်လႄႈ လၢႆႈႁၢမ်းၵႂႃႇပႅတ်ႈၶႃႈဢေႃႈ” “ႁူင်းႁဵၼ်းၼၼ်ႉမီးၸဵမ်မိူဝ်ႈလႂ်ပုၼ်ႉလႃႇ..” “ႁိုင်ယဝ်ႉၶႃႈ တေလႆႈမွၵ်ႈႁႃႈပီႊၼႆႉယဝ်ႉၶႃႈယူဝ်ႉ မေႃသွၼ်မၼ်းမႃးသွၼ်လႆႈယူႇမွၵ်ႈၶိုင်ႈပီႊၼႆႉၵူၺ်းလႄႈ ဢိုတ်းႁဵၼ်းသေယဝ်ႉ မိူဝ်းၸႂ်းႁိူၼ်းႁေ ဢမ်ႇၶိုၼ်းပွၵ်ႈမႃးသွၼ်ထႅင်ႈႁေပွၵ်ႈၶႃႈယဝ်ႉ၊ ဝၢႆးႁေၼၼ်ႉ တီႈၼႆႈၵေႃႈ ဢမ်ႇမီးမေႃသွၼ်ႁေပွၵ်ႈလႄႈ ႁူင်းႁဵၼ်းၸင်ႇလႆႈဢိုတ်းၵႂႃႇပႅတ်ႈၶႃႈဢေႃႈ” “လုၵ်ႈဢွၼ်ႇၼႂ်းဝၢၼ်ႈၼႂ်းသူၼ်ၼႆႉၵေႃႈ ဢမ်ႇလႆႈသွၼ်လိၵ်ႈသွၼ်လၢႆးၵၼ်ႁေယဝ်ႉဢိူဝ်ႈၼေႃႈ” “ပေႃးပဵၼ်လုၵ်ႈဢွၼ်ႇၸၢႆးတႄႉ ယူႇဝတ်ႉယူႇၵျွင်းၵေႃႈ မုၼ်ၸဝ်ႈၶဝ်သွၼ်ပၼ်ယူႇၵူၺ်းၼင်ႇၵဝ်ႇၶႃႈ မၢင်ပွၵ်ႈပေႃးၽႅတ်ႈၵႂႃႇႁိမ်းၵျွင်းၼႆ လႆႈငိၼ်းသဵင်ၸဝ်ႈသၢင်ႇၶဝ်ဢၢၼ်ႇလိၵ်ႈ ၸႂ်သမ်ႉပေႃးသိူဝ်းၸွမ်းၼၼ်ႉၶႃႈယဝ်ႉ၊ မၢင်ပွၵ်ႈႁၼ်ပိူၼ်ႈယိပ်းပပ်ႉလိၵ်ႈပပ်ႉလၢႆး ၶႂ်ႈႁူႉယူႇၵေႃႈ ဢမ်ႇၸၢင်ႈႁဵတ်းႁိုဝ် ဢၢၼ်ႇၵေႃႈဢမ်ႇမေႃၶႃႈၼႃႇၼႆ ပေႃးပိူၼ်ႈဢၢၼ်ႇၼႄ ၸင်ႇလႆႈႁူႉၵူၺ်းၶႃႈဢေႃႈ” ၶမ်းလၢဝ်ၵေႃႈ ထူၺ်ႈၸႂ်လူင်မႃးၵႅပ်ႉၼိုင်ႈသေ ၶိုၼ်ႈသဵင်လင်လၢတ်ႈၸူး သႅင်ၼူၼ်း ၼင်ႇၶႂ်ႈႁႂ်ႈၵူၼ်းတၢင်းၼွၵ်ႈငိၼ်းၼၼ်ႉယဝ်ႉ။ “ပေႃးဝႃႈတေႉ ၵူၼ်းႁူႉလိၵ်ႈႁူႉလၢႆးၵေႃႈမီးယူႇလူး ပေႃးဝႃႈၶႂ်ႈႁႂ်ႈလုၵ်ႈလၢၼ်ၸဝ်ႈၵဝ်ႇမေႃယူႇတေႉၼႆ ဢၼ်ႁူႉဢၼ်မေႃၼၼ်ႉ လီဢဝ်ၸႅၵ်ႇမႅင်ႇပၼ်ယူႇ ၵူၺ်းၵႃႈ ဢမ်ႇၸမ်ပဵၼ် တေလႆႈပဵၼ်မေႃသွၼ်ယဝ်ႉ ၸင်ႇတေသွၼ်ပၼ်လႆႈလူး ၽူႈႁူႉၽူႈမေႃၼၼ်ႉ သွၼ်ပၼ်လႆႈၵူႈၵေႃႉယဝ်ႉ ၵူၼ်းမိူင်းၼႆႉၶီႈထီႇတၢင်းႁူႉၼႃႇလူင်” သမ်ႉပေႃးဢဝ်ၼၢႆးဢၼ်ၵိၼ်ၶဝ်ႈၵၼ်ယူႇၼႂ်းသွင်ႇၾႆးၼၼ်ႉ ၵႅၼ်ႉဢွၵ်ႇမႃးယဝ်ႉ။ ယၢမ်းၵၢင်ၼႂ်ႁူဝ်မိူင်းပၢင်ႇသႂ် လုၵ်ႈလႅတ်ႇမူၼ်ႉႁူဝ်လွႆတၢင်းဢွၵ်ႇမႃးဝွႆးဝွႆး ၶမ်းလၢဝ်ၵေႃႈ ဢွၵ်ႇၸႂ်သင်ဢမ်ႇႁူႉယဝ်ႉ ၸင်ႇပႆလဵပ်ႈၵႂႃႇတၢင်းႁူင်းႁဵၼ်းမိူဝ်ႈဝႃးၼၼ်ႉသေ လႆႈႁၼ်ႁူင်းႁဵၼ်းဢၼ်တဵတ်ႇယဵၼ် ႁူဝ်ႉမၼ်းသမ်ႉပေႃးယွၵ်းၵွႆၽင်ႉဝႆႉၼၼ်ႉ။ မၼ်းၸင်ႇပႆၶဝ်ႈၵႂႃႇၼႂ်းဝၢင်းႁူဝ်ႉသေယဝ်ႉ လႆႈႁၼ်ႁူင်းႁဵၼ်းဢၼ်မုင်းလဵၵ်းဝႆႉယူႇၼၼ်ႉ ၽႃၵင်ႈမၼ်းတႄႉ ဢမ်ႇႁႄႉလူမ်းလႆႈယဝ်ႉ တိၼ်သဝ်မၼ်းၼၼ်ႉၵေႃႈ ပူၵ်ႇသမ်ႉပေႃးလၢပ်ႈဝႆႉယူႇ ၽၢၵ်ႈသိူဝ်ႇမၼ်းၵေႃႈ သမ်ႉပေႃးၽင်ႉယွၵ်းလူင်ဝႆႉယဝ်ႉၼႃႇ၊ တူၺ်းႁိမ်းႁွမ်းၸိူဝ်းၼၼ်ႉသေ ပႆလူင်ဢွၵ်ႇႁူင်းႁဵၼ်းၼၼ်ႉမႃးယဝ်ႉ ႁၼ်ႁွႆးတိၼ်ဝူဝ်းတိၼ်ၵႂၢႆး ဢုၵ်းလုၵ်းဢွၵ်းလွၵ်းပဵၼ်သၢႆပဵၼ်သၢႆ ၵႂႃႇတၢင်းလူင်ပႃႇမႆႉ တၢင်းတူၵ်းဝၢၼ်ႈၼၼ်ႉယဝ်ႉ။ ႁၢင်ႈဢၼ်မၼ်းလႆႈႁၼ်မိူဝ်ႈဝႃးၼၼ်ႉ ၵွပ်ႈလိုမ်းဢမ်ႇလႆႈလႄႈ ၸင်ႇလႆႈလုၵ်ႉမႃးတူၺ်းတဵမ်ၸဝ်ႉယူႇ။ မၼ်းၵေႃႈၸင်ႇၶိုၼ်းလဵပ်ႈပၼ်ႇတူၺ်းၸွမ်းလႅၼ်ဝၢၼ်ႈတၢင်းႁွင်ႇ ဢၼ်မီးတူင်ႈၼႃးတူၺ်းၵႂႃႇပေႃးဢမ်ႇသုတ်းသၢႆတႃလႆႈ ၸွမ်းတေးၼႃးၼၼ်ႉၵေႃႈ လႆႈႁၼ်မႅၼ်ႈၺႃး လုၵ်ႈဢွၼ်ႇယိင်းသွင်သၢမ်ၵေႃႉ လူၺ်းဢႅၼ်ႇလမ်းၵၼ်ယူႇၸွမ်းတေးၼႃး ၽွင်းဢူႈမႄႈၶဝ် ယင်းတိုၵ်ႉသွမ်ႈၼႃးၵၼ် ပဵၼ်သၢႆပဵၼ်သၢႆယူႇၼႂ်းတူင်ႈၼႃးၼၼ်ႉယဝ်ႉ။ လုၵ်ႈဢွၼ်ႇလဵၵ်ႉမၢင်ၵေႃႉၼၼ်ႉၵေႃႈ တဝ်လဵၼ်ႈၼမ်ႉၼႂ်းတူင်ႈၼႃးၼၼ်ႉယူႇ။ မၼ်းၸင်ႇသမ်ႉၶိုၼ်းလဵပ်ႈၵႂႃႇ တၢင်းဢွၵ်ႇဝၢၼ်ႈၼၼ်ႉထႅင်ႈ ႁၼ်ၶဝ်ႈၼႃးၶဵဝ်ဢၼ်တိုၵ်ႉသွမ်ႈယဝ်ႉၵႂႃႇၼၼ်ႉ ပေႃးတင်ႈတုၵ်းသုၵ်းတၵ်းသၢၵ်းဝႆႉယဝ်ႉ၊ ပၼ်ႇႁွပ်ႈဝၢၼ်ႈယဝ်ႉလႄႈ ၽႃႇၶဝ်ႈမႃးၼႂ်းၵၢင်ဝၢၼ်ႈသေယဝ်ႉ ႁူပ်ႉၺႃးသႂ်ႇမေႃယႃ ၵေႃႉဢၼ်မႃးယူတ်းယႃမၼ်းၼၼ်ႉ တီႈၼႂ်းၵၢင်တၢင်းၼၼ်ႉသေ မေႃယႃၸင်ႇတူင်ႉတၵ်ႉၸူး “မႃးပႆလႆႈၸိူင်ႉၼႆတႄႉ ၶႅၼ်းလီယဝ်ႉၶႃႈၼေႃႈ..” “ဢေႃႈ..” “ၵႂႃႇတၢင်းလႂ်မႃးၶႃႈ..” “လႄႇလဵၼ်ႈတူၺ်းၼႂ်းဝၢၼ်ႈၸိူဝ်းၼႆႉၵူၺ်း..” “ဢေႃ..ငိၼ်းဝႃႈ သူတေမႃးႁဵတ်းမေႃသွၼ်ၼႆၶႃႈႁႃႉ” ၶမ်းလၢဝ်ဢၼ်တႅပ်းတတ်းပႆႇလႆႈၼၼ်ႉၵေႃႈ ဢမ်ႇပႆႇၸၢင်ႈလၢတ်ႈလႄႈ ၸင်ႇလၢႆႈၵႂၢမ်းထၢမ်ၵႂႃႇၶိုၼ်း။ “ဢမ်ႇၸႂ်ႈဝႃႈမေႃယႃယူႇတၢင်းဝၢၼ်ႈၸိင်ပူၼ်ႉၼႆၶႃႈႁႃႉ ၸွင်ႇၵႆၶႃႈ” “ဢမ်ႇၵႆၼႃ.. ပေႃးၶႂ်ႈၵႂႃႇလႄႇႁဝ်းႁွင်ႉၵႂႃႇလႄႇတူၺ်းလႆႈယူႇၵူၺ်း” “ဢမ်ႇယဝ်ႉၶႃႈ..မၼ်းၵေႃႈတေဢမ်ႇပိူင်ႈသင်ၵၼ်ၼင်ႇၵဝ်ႇပေႃးပဵၼ်ဝၢၼ်ႈၸိူင်ႉၼႆယူႇတႄႉ” “ပေႃးလႅၵ်ႈလၢႆႈၸႂ်ၵေႃႈ လၢတ်ႈလႆႈယူႇၶႃႈၼႃ” “တေၵႂႃႇတၢင်းလႂ်ထႅင်ႈၶႃႈ မီးၵူၼ်းပဵၼ်တေလႆႈၵႂႃႇတူၺ်းၶႃႈႁႃႉ” မေႃယႃၵေႃႈယၵ်ႉတူၺ်းၸူးၶမ်းလၢဝ်သေယုမ်ႉယဝ်ႉ “ဢေႃႈ..” တၢင်းယုမ်ႉၶဝ်ၼၼ်ႉ သင်ပဵၼ်သၢဝ်တၢင်ႇၵေႃႉတႄႉ တေတုမ်ႉလေႃႇႁူဝ်ၸႂ် ပေႃးသၼ်ႇၶွၼ်းဝႆၵႂင်မဝ်းၵႂႃႇၸွမ်းယဝ်ႉ၊ မၼ်းပဵၼ်ၶမ်းလၢဝ်ၵူၺ်းလႄႈ ဢမ်ႇသၼ်ႇဝႆၸွမ်းၵူၺ်း။ “ယူႇဝၢၼ်ႈၼႆႉႁိုင်ယဝ်ႉၶႃႈႁႃႉ တူၺ်းမိူၼ်မေႃယႃႁဝ်း ဢၢပ်ႈတေဢမ်ႇၸႂ်ႈၵူၼ်းၸႃႇတိၼႂ်းဝၢၼ်ႈၼႆႉၶႃႈလူး” “ႁဵတ်းႁိုဝ်ႁူႉလႃႇ!..” “ပေႃးမႃးတူၺ်းၵူၼ်းဝၢၼ်ႈၸိူဝ်းၼႆႉ တေဢမ်ႇလဵင်ႉလုၵ်ႈႁႂ်ႈဢွၵ်းလႅတ်းႁေယဝ်ႉ သူင်ႇလုၵ်ႈႁဵၼ်းလႆႈသုင်လႄႈ မီးၼမ်ႉၸႂ် ႁႂ်ႈၶိုၼ်းပွၵ်ႈမႃးပူၵ်းပွင်တူင်ႇဝူင်းၶိုၼ်းလႆႈလေႃႇ ၶဝ်ဢမ်ႇမီးပၢႆးဝူၼ်ႉၸိူင်ႉၼၼ်လူးၵွၼ်ႇ တမ်ႉဢမ်ႇႁူႉ၊ ႁႂ်ႈပေႃးၵိၼ်ပေႃးယူႇ တႃႇဝၼ်းလႂ်ဝၼ်းၼၼ်ႉၵူၺ်း ပဵၼ်လွင်ႈယၢပ်ႇတႃႇၶဝ်ၼႃႇယဝ်ႉ၊ ပေႃးလႆႈလီလႆႈပဵၼ် လႆႈၵိၼ်လီၼုင်ႈလိူင်ႇၵူၺ်းၵေႃႈ သမ်ႉပေႃးၵျႃႉၼႃႇ တွၼ်ႈတႃႇၶဝ်ယဝ်ႉဢမ်ႇၸႂ်ႈႁိုဝ်လႃႇ၊ မီးလုၵ်ႈမီးလၢင်းၵေႃႈ လႆႈၸႂ်ယႂ်ႇပႂ်ႉၵိၼ်ၶဝ်ႁႂ်ႈၶဝ်လဵင်ႉၵူၺ်းၵေႃႈ ပဵင်းပေႃးယဝ်ႉဢမ်ႇၸႂ်ႈႁိုဝ်၊ ဝၢၼ်ႈၼႆႉၸင်ႇပဵၼ်ၼႆလႄႈ ၸင်ႇဢမ်ႇၸၢင်ႈၶိုၼ်ႈယႂ်ႇလႆႈ ယွၼ်ႉပၢႆးဝူၼ်ႉၵူၼ်းမၼ်းဢမ်ႇၶိုၼ်ႈယႂ်ႇၼၼ်ႉၼႃႇ” “ၵိုင်ႉၵၢင်ႉတႅပ်းတတ်းၶဝ်ၵႂႃႇၸိူင်ႉၼၼ် ဢမ်ႇဝႆးၼႃႇပူၼ်ႉတီႈၶႃႈႁႃႉ” “မၼ်းပဵၼ်ၸိူင်ႉၼၼ်ယူႇယဝ်ႉဢမ်ႇၸႂ်ႈၶႃႈႁိုဝ်” “ၶႂ်ႈဝႃႈသူၵေႃႈ ပဵၼ်ၵူၼ်းမီးၼမ်ႉၸႂ်ပူၵ်းပွင်ပၼ်တူင်ႇဝူင်း ႁႂ်ႈၶိုၼ်ႈယႂ်ႇယူႇယဝ်ႉၶႃႈလူး၊ သူႁဵတ်းႁႂ်ႈမၼ်းဢမ်ႇပဵၼ်ၸိူင်ႉၼၼ် လႆႈယူႇဢမ်ႇၸႂ်ႈၶႃႈႁိုဝ်လႃႇ.. ပူၵ်းပွင်ပၼ်ပၢႆးဝူၼ်ႉၶဝ် ႁႂ်ႈမၼ်းၶိုၼ်ႈယႂ်ႇမႃးဢၼ်ဝႃႈၼၼ်ႉ” ဢဝ်ၶမ်းလၢဝ်ပေႃးၵိုတ်းမိုင်လူင်ၵႂႃႇ ၶေႃႈၵႂၢမ်းဢၼ်မၼ်းလႆႈလၢတ်ႈၼၼ်ႉၵေႃႈ ၼင်ႇဝႃႈလႆႈၶိုၼ်းတုမ်ႉယွၼ်ႈၸဝ်ႈၵဝ်ႇမႃးယဝ်ႉ၊ ႁဵတ်းႁႂ်ႈမၼ်းဝူၼ်ႉႁၼ်တူဝ်ၵဝ်ႇ ဢၼ်ႁၼ်သုၼ်ႇတူဝ်ၵေႃႉၼိုင်ႈမိူၼ်ၵၼ်လႄႈ ဢဝ်မၼ်းပေႃးဢမ်ႇၸၢင်ႈတၵ်းသဵင်သင်လႆႈယဝ်ႉ။ “ၶႅၼ်သူ..ၸွင်ႇတိုၵ်ႉၶတ်းယူႇႁႃႉ” မေႃယႃလၢႆႈၵႂၢမ်းၵႂႃႇပႅတ်ႈသေ ၸင်ႇႁဵတ်းႁႂ်ႈၶမ်းလၢဝ်လူမ်ၸႂ်မႃးၶိုၼ်း။ “ၶႅၼ်းမႃးယဝ်ႉ” “သူၸိုဝ်ႈႁွင်ႉသင်ၶႃႈ..” “ၶမ်းလၢဝ်!” “ႁဝ်းၸိုဝ်ႈ ဢွၼ်တိုၼ်း” “ႁွင်ႉမေႃယႃတွင်းငၢႆႈလိူဝ်ၶႃႈယဝ်ႉ!” “ၸိူင်ႉၼၼ်ႁႃႉ.. တီႈတေႉၼႂ်းဝၢၼ်ႈၸိူဝ်းၼႆႉ ၽႂ်ၵေႃႈဢမ်ႇတွၼ်ႉႁွင်ႉၸိုဝ်ႈႁဝ်းသေပွၵ်ႈၼင်ႇၵဝ်ႇ ႁွင်ႉမေႃယႃလၢႆလၢႆယဝ်ႉ” ၽွင်းဢၼ်တိုၵ်ႉပႆလူင်မိူဝ်းယူႇၼၼ်ႉ လႆႈႁၼ်တႂ်ႈလၢင်ႈႁိူၼ်းလင်ၼိုင်ႈၼၼ်ႉ ငိၼ်းသဵင်လုၵ်ႈဢွၼ်ႇပေႃးသႅၼ်ႇႁွင်ႉပၼ်း လိုပ်ႈလမ်းလူၺ်းၵၼ် သဵင်ၸီးသဵင်လႅမ်လူင်ၵႂႃႇသဵင်ႈယဝ်ႉ။ မီးၸဵမ်လုၵ်ႈဢွၼ်ႇလဵၵ်ႉၼိုင်ႈၶူပ်ႇ သွင်ၶူပ်ႇ တေႃႇထိုင် ၸဵတ်းပႅတ်ႇၶူပ်ႇၼႆႉယဝ်ႉ၊ တီႈၼၼ်ႈ ယင်းဢမ်ႇႁၼ်မီးၵူၼ်းလူင်သေၵေႃႉလႃႈ ဢႅၼ်ႇလမ်းလူၺ်းၵၼ် ပႆတိၼ်လႅင်လၢႆလၢႆယဝ်ႉ။ “ပဵၼ်သင်လႄႈတေလႆႈမႃးႁၼ်ၸိူင်ႉၼႆလႃႇ” ၶွၼ်းႁူဝ်မၼ်းဝႆဝုတ်းဝုတ်းယဝ်ႉ။ မေႃယႃဢၼ်ႁၼ်ၶမ်းလၢဝ် သူၼ်ၸႂ်လုၵ်ႈဢွၼ်ႇၸိူင်ႉၼၼ်မႃးၵေႃႈ “လႆႈမႃးႁၼ်လုၵ်ႈဢွၼ်ႇၶဝ်လဵၼ်ႈမီမူၼ်ႈၵၼ် လီၵျေႃႇလီမူၼ်ႈၸိူင်ႉၼႆ သမ်ႉပေႃးၶႂ်ႈပဵၼ်လုၵ်ႈဢွၼ်ႇၵႂႃႇၶိုၼ်းယဝ်ႉ ဢမ်ႇဝႃႈၼၼ်ႁႃႉ” ဢဝ်ၶမ်းလၢဝ်ၼၼ်ႉပေႃးယုမ်ႉဢွၵ်ႇမႃးယူႇ။ “မေႃယႃတေၵႂႃႇတၢင်းလႂ်ထႅင်ႈၶႃႈလႃႇၼႆႉ” “မိူဝ်ႈၸႅတ်ႈၵူၼ်းပဵၼ်တီႈႁိူၼ်းၼၢႆးၶမ်းလႅင်ၶဝ်ၼၼ်ႉၼႃႇ” “ၶႃႈဢမ်ႇၸႂ်ႈႁႃႉ!!..” လၢတ်ႈဢွၵ်ႇမႃးၼင်ႇတူၵ်းၸႂ်ယူႇ။ “ၸႂ်ႈယဝ်ႉ တေတူၵ်းၸႂ်ႁဵတ်းသင်လႃႇ” “ဢမ်ႇလူဝ်ႇၸႅတ်ႈယဝ်ႉ ၶႃႈၶႅၼ်းလီၼႃႇယဝ်ႉ” မေႃယႃၵေႃႈ ၵိုင်ႉၵၢင်ႉသုတ်ႉၵႂႃႇႁိမ်းၸမ်ၶမ်းလၢဝ်ၼၼ်ႉသေ ဢဝ်မိုဝ်းမၼ်းတႃႈသႂ်ႇၼႃႈၽၢၵ်ႇၶမ်းလၢဝ်ၵႂႃႇ ၸဝ်ႈမၼ်းဢမ်ႇတၼ်းႁူႉတူဝ် သမ်ႉပေႃးၶုၼ်ႇၽႅတ်းလူင်ၵႂႃႇယဝ်ႉ။ “တေႁဵတ်းသင်ၶႃႈ!” “ၶႅၼ်းတေႉယဝ်ႉလူး” မေႃယႃၵေႃႈ မိူဝ်းဝႄႉၸႅတ်ႈတူၺ်းပၼ်ပၢႆးယူႇလီတီႈၼၢႆးၶမ်းလႅင်ၵႂႃႇယဝ်ႉ၊ ၵွပ်ႈဝႃႈ မိူဝ်ႈဝႃး ၼၢႆးၶမ်းလႅင်ဢမ်ႇပေႃးယူႇလီၵႂႃႇႁႃမေႃယႃဢမ်ႇၺႃးလႄႈ မိူဝ်ႈၼႆႉမေႃယႃၵေႃႈ လႆႈမႃးတူၺ်းပၼ်ၼၼ်ႉယဝ်ႉ။

['ၸိူင်းတႆး', 'ၸိူင်းၸၢတ်ႈပၢၼ်']

2024-07-26T08:53:32

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%ae%e1%82%87/

ၸိုၼ်ႇႁႅင်း တွၼ်ႈသီႇ

တွၼ်ႈသီႇ ငဝ်းတူဝ်ၵူၼ်းလမ်ၽိုတ်းလိုတ်း တူဝ်ၶိင်းသုင်ယွမ်သေး တႅမ်ႇလိူဝ်ၽၵ်းတူမွၵ်ႈသွင်ၼိဝ်ႉၼႆႉ မႃးႁႄႉပႅတ်ႈ သၢႆလႅင်းတီႈၽၵ်းတူၼၼ်ႉသေယဝ်ႉ ဢမ်ႇသူပ်းဢမ်ႇသဵင်သင်သေ ၵႂႃႇၼင်ႈႁိမ်းၶမ်းလၢဝ်ၼၼ်ႉယူႇ။ ၶမ်းလၢဝ်မိုၼ်းတႃမႃး လႆႈႁၼ်ၵူၼ်းၵေႃႉၼၼ်ႉ မီးၼႃႈတႃလီယၵ်ႉလီယဵမ်ႈ ၼႃႈလုပ်ႇၶၢဝ်ပွတ်ႇ၊ သီႇသူပ်းၶွင်သွင်ႁွင်၊ ၶူႈၼင်ၵူင်းပဵၼ်သၼ်၊ ၶူၼ်တႃလမ်ပဵၼ်တေး ႁၢင်ႈၽၢင်တူဝ်ၶိင်းၵႅပ်ႈလႅပ်ႈတႅတ်ႈၼႅတ်ႈမူတ်းသႂ် တူဝ်ၶိင်းယွမ်သေးၼႆသေတႃႉ ပဵၼ်ၵူၼ်းဢၼ်ၵႅၼ်ႇၶႅင်မီးႁႅင်းလီဝႆႉယူႇ ။ မိုဝ်းသဵမ်ႈသဵမ်ႈမေႃယႃၼၼ်ႉ ၵမ်းၼႃႈၽၢၵ်ႇၶမ်းလၢဝ် ဢၼ်လိူတ်ႇမႆႈၼၼ်ႉယဝ်ႉ ယိပ်းတူၺ်းပၢႆမိုဝ်းလၢင်ႈငၢၼ်းငၢၼ်းၼၼ်ႉလႄႈ ၸင်ႇဢဝ်ပတႃးတႅၵ်ႈလူမ်းၼၢဝ် ဢွၵ်ႇမႃး ႁႂ်ႈၶမ်းလၢဝ်ဢႃႈသူပ်းယဝ်ႉ။ ၶမ်းလၢဝ်ဢၼ်ႁၼ်ၼင်ႇၼၼ်ၵေႃႈ ၵမ်သူပ်းၵမ်ပၢၵ်ႇမၼ်းဝႆႉ ပေႃးၵႅၼ်ႇၵႅၵ်းၵႅၵ်း၊ သင်မၼ်းလၢတ်ႈၵႂၢမ်းႁိုဝ် ဢႃႈသူပ်းဢွၵ်ႇမႃးၸိုင် မေႃယႃတေဢဝ်ဢၼ်တႅၵ်ႈလူမ်းမႆႈၼၼ်ႉ သႂ်ႇသူပ်းမၼ်းယဝ်ႉ၊ မေႃယႃသမ်ႉၸႂ်ႉႁႂ်ႈမၼ်းဢႃႈသူပ်းယူႇတိၵ်းတိၵ်း မၼ်းၵေႃႈဢမ်ႇၽွမ်ႉ သမ်ႉဝႃႈၶႂ်ႈဢဝ်မိုဝ်းမႃးပိၵ်ႉယူႇသေတႃႉ ၵွပ်ႈၶႅၼ်ႁၵ်းလႄႈ လႆႈၶၢမ်ႇတၢင်းမႆႉၵွပ်ႈဝႆႉယူႇၼၼ်ႉ ပဵၼ်ဢၼ်ယုၵ်ႉယၢပ်ႇဝႆႉယဝ်ႉ။ ဢမ်ႇၸႂ်ႈဝႃႈမၼ်းဢမ်ႇၶႂ်ႈတႅၵ်ႈၼင်ႇၵဝ်ႇ ၵွပ်ႈပိူဝ်ႈ ပတႃးဢၼ်လဵဝ်ၼၼ်ႉ ဢမ်ႇႁူႉဢဝ်ၵႂႃႇတႅၵ်ႈပၼ်ၽႂ်လၢႆလၢႆ တေဢဝ်သႂ်ႇၵိင်ႇႁႄႉၽႂ်မႃး သႂ်ႇသူပ်းၽႂ်ယဝ်ႉ ဢမ်ႇလၢမ်းလႆႈ၊ သမ်ႉဝႃႈဢမ်ႇယူႇလီၼႆၵေႃႈ မိူဝ်ႈႁၼ်ပတႃးတႅၵ်ႈလူမ်းၼၢဝ် မႃးငႃၸူးမၼ်းယူႇၼၼ်ႉ ႁဵတ်းႁႂ်ႈမၼ်းဝူၼ်ႉႁၼ်ႁၢင်ႈၸိူဝ်းၼၼ်ႉမႃး ဢဝ်ဢမ်ႇၶႂ်ႈပၼ်မေႃယႃသႂ်ႇၼႂ်းသူပ်းမၼ်း ၼၼ်ႉယဝ်ႉ။ မေႃယႃၵေႃႈဢမ်ႇၸၢင်ႈႁဵတ်းႁိုဝ် ယွၼ်းႁႂ်ႈၼၢႆးၸွႆႈဢဝ် သႂ်ႇပၼ်တီႈၵိင်ႇႁႄႉၶမ်းလၢဝ်ၵႂႃႇယဝ်ႉ၊ ၶမ်းလၢဝ်ၸင်ႇတေလူမ်ၸႂ်မႃးယူႇ။ ၸူဝ်ႈၽွင်းၶမ်းလၢဝ်ဢမ်ႇယူႇလီၼၼ်ႉ ၵမ်ႉႁိူၼ်းႁွင်ႇႁိူၼ်းၸၢၼ်း ႁိူၼ်းတူၵ်းႁိူၼ်းဢွၵ်ႇ ဢွၼ်ၵၼ်မႃးလႄႇမႃးၸႂ်းမၼ်း ပေႃးဢမ်ႇထၢတ်ႇတေႉၼင်ႇၵဝ်ႇ၊ ဢမ်ႇႁူႉဝႃႈမႃးလႄႇမၼ်းတေႉႁိုဝ်၊ မႃးတူင်ႉမႃးတၵ်ႉၸူးမၼ်းသေၶေႃႈသွင်ၶေႃႈယဝ်ႉ လိူဝ်ၼၼ်ႉ ၵုမ်ႇပဵၼ်ၶဝ်ၼင်ႇၵၼ်ၵူၺ်း ဢၼ်ဢုပ်ႇၵၼ်ယူႇ၊ ၶမ်းလၢဝ်ၼၼ်ႉတႄႉၼွၼ်းႁေထွမ်ႇၵူၺ်း၊ ထွမ်ႇၸိူင်ႉႁိုဝ်ၵေႃႈ လွင်ႈဢၼ်ၶဝ်ဢုပ်ႇၵၼ်ၼၼ်ႉ ၶိူဝ်းပိူၼ်ႈလၢႆလၢႆယဝ်ႉ၊ ၵမ်ႉၵေႃႉပုၼ်ႉပဵၼ်ၼႆ ၵေႃႉၼၼ်ႉပဵၼ်ၼႆဝႃႇ ပၼ်ႇၵႂႃႇပၼ်ႇမႃး ၵူၼ်းၼႂ်းဝၢၼ်ႈၼၼ်ႉ သမ်ႉပေႃးၶႂ်ႈၸေးၵေႃႉမၼ်းယဝ်ႉႁိုဝ်ဢမ်ႇႁူႉယဝ်ႉၼႃႇ၊ တွၼ်းႁေဝႃႈၶမ်းလၢဝ်ၼၼ်ႉဢမ်ႇႁူႉၸၵ်းၵူၺ်းယဝ်ႉ။ လႅင်းမိူင်းသႂ်ဢၢၼ်းဝႃႈ တေၵႂႃႇလႄႇလဵၼ်ႈၸွမ်းဝၢၼ်ႈၼႆၼၼ်ႉၵေႃႈ ဢမ်ႇပဵၼ်ၵႂႃႇတၢင်းလႂ်လႆႈယဝ်ႉ၊ ဝၼ်းယဝ်ႉဝၼ်း ၵုမ်ႇပႂ်ႉတူၺ်းၶမ်းလၢဝ်ယူႇႁဵတ်းၼၼ်ၵူၺ်း။ ၶမ်းလၢဝ်ၼၼ်ႉၵေႃႈ ပဵၼ်မႃးသမ်ႉပေႃးၶႂ်ႈၸမ်လိူၼ်ယဝ်ႉ မိူၼ်တေလီမႃးၶိုၼ်းယူႇ၊ ဝၼ်းဢၼ်ၼၢႆးဢမ်ႇယူႇႁိူၼ်းၼၼ်ႉ ၶမ်းလၢဝ်ၵေႃႈ ၸွမ်းၼင်ႇၵၢင်ၸႂ်ဢၼ်တိတ်းႁွႆႈၶႂ်ႈမိူဝ်းႁိူၼ်းၼႃႇယဝ်ႉလႄႈ ၶေႃးဝွၼ်းႁႂ်ႈလႅင်းမိူင်းသႂ်မိူဝ်းသူင်ႇမၼ်းယူႇ။ “ဢၢႆႈၼွင်ႉ! မိူဝ်ႈၼႆႉလႅတ်ႇမႆႈယဝ်ႉ မိူဝ်ႈၽုၵ်ႈပေႃးလႅတ်ႇမႆႈထႅင်ႈ မိူဝ်းသူင်ႇပီႈၵႃႈဝဵင်းဢိတ်ႉၼိုင်ႈဢမ်ႇလႆႈႁႃႉ” “ပီႈပဵၼ်ပေႃးတၢၼ်ႇၼႆႉယဝ်ႉ ယင်းတိုၵ်ႉၶႂ်ႈမိူဝ်းထႅင်ႈယူႇၵႃႈ” “ဢိူဝ်ႈ..ၶႂ်ႈမိူဝ်းၽႅဝ်လေႃႇ ၽႂ်ႁိုဝ်ၶႂ်ႈယူႇမေႃႉဝၢၼ်ႈၼွၵ်ႈၸွၵ်ႉထိူၼ်ႇၸိူင်ႉၼႆ” လႅင်းမိူင်းသႂ်ၼိမ်ယဵၼ်လူင်ၵႂႃႇသေ “ပီႈၸွင်ႇတွၼ်ႉသုတ်ႇမႅၼ်ႈလူမ်းဢၼ်ၵတ်းယဵၼ်ယဵၼ်ၼႆႉႁိုဝ် မၼ်းၸိုၼ်ႈသႂ်တၢၼ်ႇလႂ်ၼႆ၊ တူၼ်ႈမႆႉတူင်ႉၼိုင်ၶွၼ်းယူႇၸွမ်းလူမ်းၼၼ်ႉ မၼ်းႁဵတ်းႁႂ်ႈၸႂ်သိူဝ်းၸွမ်းတၢၼ်ႇႁိုဝ်ၼႆ၊ သဵင်ၼူၵ်ႉသဵင်ၼႆႇၵွပ်ႈတႆႇၸွမ်းၵိင်ႇၵၢၼ်ႈ ၽူၺ်းမႆႉၸိူဝ်းၼၼ်ႉ တေမူၼ်ႈၵျေႃႇၵႃႈႁိုဝ် သၽႃႇဝတၢင်းႁၢင်ႈလီ ဝၢၼ်ႈၼွၵ်ႈဢွၼ်ႇၼႆႉ မၼ်းပၼ်တၢင်းဢုၼ်ႇၸႂ် ပၼ်လွင်ႈၵတ်းယဵၼ်ၸႂ်တၢၼ်ႇႁိုဝ်ၼႆ ပီႈဢမ်ႇႁူႉထိုင်မၼ်းလႆႈသေဢိတ်ႉၼိုင်ႈႁႃႉ” ၶမ်းလၢဝ်ၼၼ်ႉၵေႃႈ ယၵ်ႉတူၺ်းလႅင်းမိူင်းသႂ် ဢၼ်ၸုၵ်းယူႇတီႈၵၢင်ၸၢၼ်းၼၼ်ႉသေ သုတ်ႇလူမ်းယဵၼ်ယဵၼ်ယူႇၼၼ်ႉလႄႈ “ဢိုမ်ႈ! ဢမ်ႇႁၼ်မႅၼ်ႈ ဢမ်ႇႁူႉထိုင်လႆႈ! တူၺ်းၵႂႃႇတၢင်းလႂ်ၵေႃႈ ဢမ်ႇႁၼ်တၢင်းၶိုၼ်ႈယႂ်ႇသေဢိတ်း၊ ဢၢႆလူမ်းၶဝ်ႈမႃးၵေႃႈ လေႃးပႃးၶီႈဝူဝ်းၶီႈၵႂၢႆးလူင်သေ၊ ၵႂႃႇတၢင်းလႂ်ၵေႃႈပဵၼ်ၵူမ်ႇပဵၼ်ဢုင် ႁဵတ်းသင်ၵေႃႈ ဢမ်ႇထၢင်ႇႁၢင်ႈတူင်ႉၼိုင်သေဢိတ်း မၼ်းလီတီႈလႂ်လႃႇ” “မၼ်းတေလီၵႃႈႁိုဝ် သင်ၵူၼ်းမီးၼမ်ႉၸႂ်သေၵေႃႉၼိုင်ႈ ၶႂ်ႈပူၵ်းပွင်ဝၢၼ်ႈၼႆႉ ႁႂ်ႈမၼ်းၶိုၼ်ႈယႂ်ႇမႃးၼႆ” သမ်ႉပေႃးဢဝ်ၶမ်းလၢဝ်မိုင်ၵႂႃႇၵႅပ်ႉၼိုင်ႈသေယဝ်ႉ ၶုၼ်ႇၶူဝ်လူင်ဢွၵ်ႇမႃး “ႁႃး!ႁႃးႁႃး တေမီးယူႇႁႃႉၵူၼ်းၸိူင်ႉၼၼ် ၵၢပ်ႈပၢၼ်တေႃႈလဵဝ်ၼႆႉ မီးၵူၼ်းႁၼ်သုၼ်ႇတူဝ်လွၼ်ႉလွၼ်ႉၵူၺ်း ဢမ်ႇႁူႉၼႃ ပေႃးပဵၼ်ဢၢႆႈၼွင်ႉတႄႉ” “ၶႂ်ႈဝႃႈ..ပီႈၵေႃႈပဵၼ်ၵူၼ်းၼႂ်းၸုမ်းၼၼ်ႉၶႃႈႁႃႉ” ဢဝ်ၶမ်းလၢဝ်ၶုၼ်ႇၵိုတ်းမိုင်လူင်ၵႂႃႇ မုင်ႈၵႂႃႇတူၺ်းလင်ႁိူၼ်းမုင်းၶႃးၸိူဝ်းၼၼ်ႉသေယဝ်ႉ “ၸႂ်ႈဢိူဝ်ႈ! ၽႂ်ၽႂ်ၵေႃႈၶႂ်ႈယူႇတီႈဢၼ်ယူႇငၢႆႈလူမ်ၸႂ်တွၼ်ႈတႃႇတူဝ်ၸဝ်ႈၵဝ်ႇ၊ ၶႂ်ႈယူႇလီၵိၼ်လီ၊ ၶႂ်ႈမၢၵ်ႈမီးလီပဵၼ်ဢမ်ႇၸႂ်ႈႁိုဝ်လႃႇ ပေႃးတူဝ်ၵဝ်ႇသၢၵ်ႈသႃႇလူမ်ၸႂ်ၵေႃႈ ပဵင်းပေႃးယဝ်ႉဢမ်ႇၸႂ်ႈႁိုဝ် ပဵၼ်သင်လႄႈတေၵႂႃႇသူၼ်ၸႂ် ဝူၼ်ႉၼမ်ၸွမ်း လွင်ႈဢၼ်တေႁဵတ်းႁႂ်ႈယၢပ်ႇၼၼ်ႉလႃႇ” “ပေႃးဝႃႈၼၼ် ပီႈၵေႃႈဢမ်ႇထုၵ်ႇလီမႃးၸဵမ်မိူဝ်ႈတႄႇမၼ်းယဝ်ႉလူး ပီႈသမ်ႉမႃးႁဵတ်းသင်လႃႇ” ၵႂၢမ်းၶေႃႈၼႆႉ တွၼ်ႈတႃႇၶမ်းလၢဝ်ၼၼ်ႉၵေႃႈ ယင်းတိုၵ်ႉပဵၼ်ၶေႃႈထၢမ် ဢၼ်ၶမ်ၸႂ်မၼ်းဝႆႉယူႇၼၼ်ႉယဝ်ႉ၊ ၵႂၢမ်းမၼ်ႈဢၼ်ပၼ်ဝႆႉတီႈဢူႈၶဝ်ၼၼ်ႉၵေႃႈ လႆႈၽုတ်းဢွၵ်ႇမႃးၼႂ်းႁူဝ်ၵမ်းလဵဝ်သေ ထူၺ်ႈၸႂ်လူင်မႃးယူႇ။ “ဢမ်ႇႁူႉလႄႈမႃးၼၼ်ႉၼႃႇၵႂင်တၢင်းသေမႃးၵူၺ်းဢိူဝ်ႈ” ၵွပ်ႈပဵၼ်ၶၢဝ်းၵၢင်ဝၼ်းၸၢႆႉၸိူၼ်းၸမ်ႁူင်ႈလူင်းလိၼ်ယဝ်ႉလႄႈ လႅင်းမိူင်းသႂ်ၸင်ႇၸူဝ်းၶမ်းလၢဝ်ၵႂႃႇပႆလဵၼ်ႈၸွမ်းၼႂ်းဝၢၼ်ႈၼၼ်ႉယူႇ။ ၶမ်းလၢဝ်ၼၼ်ႉၵေႃႈ ႁၼ်တၢင်းလိၼ်ဢၼ် မီးၼမ်ႉၸိုဝ်ႉၸႃႉယူႇၸိူဝ်းၼၼ်ႉ သမ်ႉပေႃးဢမ်ႇၶႂ်ႈလူင်းႁိူၼ်းသေဢိတ်းယဝ်ႉ။ လႅင်းမိူင်းသႂ်ၸင်ႇဝႃႈၸူးမၼ်း “မႃးႁႃၵူဝ်ၵူမ်ႇယူႇ ဝူၼ်ႉထိုင်ဢၼ်ၵႂႃႇၼွၼ်းယူႇၼႂ်းၵူမ်ႇဝၼ်းၼၼ်ႉၽွင်ႈလႄႈ” လႅင်းမိူင်းသႂ် မႄးတဝ်ႉဢႅဝ်မၼ်းၼၼ်ႉသေ သိုပ်ႇလၢတ်ႈထႅင်ႈ “မွင်းလၢတ်ႈမႃးၵေႃႈ ၸွမ်းဢႅင်ႈၸွမ်းဢႅဝ်ၸွမ်းသၼ်လင်ၸိူဝ်းၼႆႉ သမ်ႉပေႃးၶိုၼ်ႈလူင်ၵႂႃႇမူတ်းယဝ်ႉ” ၶမ်းလၢဝ်ၼၼ်ႉ ယၵ်ႉတူၺ်းၸူးမၼ်းၵႂႃႇ ဝူၼ်ႉႁၼ်ၶိုၼ်း ဝၼ်းဢၼ်မၼ်းၼွၼ်းယူႇၼႂ်းၵူမ်ႇၼၼ်ႉ တေလုၵ်ႉၵေႃႈဢမ်ႇၸၢင်ႈ ၸဵပ်းၵေႃႈၸဵပ်း လႆႈၶၢမ်ႇလူမ်းၶၢမ်ႇၽူၼ် ၼမ်ႉၵူမ်ႇၼမ်ႉလိၼ် လူၵ်ႈထွင်းၼွင်းသႂ်ႇတူဝ်မၼ်း ဝၼ်းၼၼ်ႉ မိူၼ်ဢၢပ်ႈတေၼွင်းလူင်ၵႂႃႇၸွမ်းၼမ်ႉလူးၵွၼ်ႇ မၼ်းသမ်ႉပေႃးလႆႈပွႆႇၸႂ်မၼ်း ႁႂ်ႈတၢႆၵႂႃႇသေလႃႈၼႆၵွၼ်ႇယဝ်ႉ၊ ဢမ်ႇထၢင်ႇဝႃႈ တေလႆႈငိၼ်းသဵင်ႁွင်ႉသႅၼ်ႇ ၼၢႆးလႄႈလႅင်းမိူင်းသႂ်ၼၼ်ႉ ႁွင်ႉမေႃးမႃး မိူၼ်သိုပ်ႇပၼ်သၢႆၸႂ် ႁႂ်ႈမၼ်းလုၵ်ႉတိုၼ်ႇၶိုၼ်ႈမႃးၶိုၼ်း ၼၼ်ႉယဝ်ႉ။ “ၵဝ်ၶႂ်ႈမီးသၢႆၸႂ်ယူႇ ယွၼ်ႉသင်လႃႇ!” လၢတ်ႈဢွၵ်ႇမႃးလွႆးလွႆးယူႇႁင်းၵူၺ်းယဝ်ႉ ၸင်ႇၶိုၼ်းလၢတ်ႈၸူးလႅင်းမိူင်းသႂ် “ဢိူဝ်ႈ..ၵႂႃႇၵေႃႈၵႂႃႇလႄႈ” သွင်ၶႃၼၼ်ႉၵေႃႈ ယၢင်ႈႁၢင်ႇယၢင်ႈႁိင်ႇၶၢမ်ႈႁွင်ႈၶၢမ်ႈၼမ်ႉလူင်ၵႂႃႇ တေႃႇပေႃးႁွတ်ႈထိုင်တၢင်းတူၵ်းဝၢၼ်ႈ ဢၼ်မီးႁူင်းႁဵၼ်းယွၵ်းၽင်ႉယူႇလင်ၼိုင်ႈ တင်ႈယူႇတုၵ်းသုၵ်းႁင်းမၼ်း၊ မီးၶီႈဝူဝ်းၶီႈၵႂၢႆး ႁူၵ်ႉႁၢမ်း ပေႃးတဵမ်လူင်ဝႆႉၼၼ်ႉ။ “ဢွၼ်မႃးတၢင်းၼႆႉႁဵတ်းသင်လႃႇ ဢမ်ႇႁၼ်မီးသင်လူး” “ပီႈဢမ်ႇၶႂ်ႈႁူႉႁႃႉ ႁိူၼ်းမုင်းလဵၵ်းဢၼ်မီးယူႇၼႂ်းဝၢင်းႁူဝ်ႉၼၼ်ႉပဵၼ်သင်ၼႆ” “မၼ်းၵေႃႈပဵၼ်ႁိူၼ်းႁၢမ်းၵူၺ်းဢမ်ႇၸႂ်ႈႁိုဝ် ပဵၼ်သင်လႄႈၵႂႃႇႁဵတ်းၵႆပိူၼ်ႈထိုင်တၢၼ်ႇၼၼ်ႉလႃႇ” “မၼ်းဢမ်ႇၸႂ်ႈႁိူၼ်းႁၢမ်းလေႃႇ မၼ်းပဵၼ်ႁူင်းႁဵၼ်းဢၼ်ႁၢမ်းဝႆႉၼၼ်ႉယဝ်ႉ” ယၢမ်းၼၼ်ႉ ၸင်ႇမီးလုၵ်ႈဢွၼ်ႇသွင်သၢမ်ၵေႃႉ ၶီႇၵႂၢႆးသေပႆလဵပ်ႈမႃးႁိမ်းၼၼ်ႉလႄႈ သိုပ်ႇပႆၽႅတ်ႈလူင်ၵႂႃႇတၢင်းၼႃႈၶႃၸုၵ်းဝႆႉၼၼ်ႉ ၽုင်ဝူဝ်းၽုင်ၵႂၢႆးလူင်ၼၼ်ႉၵေႃႈ ပႆသိုင်ႉပႆသင်ႉလူင်ၵႂႃႇၸွမ်းၶဝ်၊ ၶမ်းလၢဝ်ၼၼ်ႉၵေႃႈ လႆႈယၵ်ႉမိူၼ်ႇမိုင်တူၺ်းၵႂႃႇၸွမ်းလုၵ်ႈဢွၼ်ႇဢၼ်ၶီႇၼိူဝ်လင်ၵႂၢႆးၼၼ်ႉယူႇယဝ်ႉ။ “ႁူၺ်ႉ!!ႁူၺ်ႉ..” ၸင်ႇသမ်ႉငိၼ်းသဵင်မေႃးႁွင်ႉမႃး တၢင်းလင်ၽုင်ဝူဝ်းၽုင်ၵႂၢႆးၸိူဝ်းၼၼ်ႉထႅင်ႈ ႁၼ်လုၵ်ႈဢွၼ်ႇ သၢမ်သီႇၵေႃႉ ပႆလိုပ်ႈလမ်း ဝူဝ်းၶဝ်ၵႂၢႆးၶဝ်ၸွမ်းႁိမ်းႁူဝ်ႉႁူင်းႁဵၼ်းၸိူဝ်းၼၼ်ႉယူႇ။ ၶမ်းလၢဝ်ဢၼ်လႆႈႁၼ်ၼင်ႇၼၼ် သမ်ႉပေႃးၸိူဝ်ႈတႃမၼ်းတူၺ်းလူင်ၵႂႃႇ ပေႃးဢမ်ႇႁူႉဝႃႈၵႂၢႆးတေမႃးၽႃႇမၼ်း လႅင်းမိူင်းသႂ်သမ်ႉပေႃးလႆႈၸၼ်ၶႅၼ်မၼ်းသုတ်ႉဢွၵ်ႇပၢႆႈယဝ်ႉ။ ၸွမ်းၼင်ႇမၼ်းလႆႈႁဵၼ်းမႃးၼႂ်းပပ်ႉလိၵ်ႈတႆး ဢၼ်ဢူႈၶဝ် ၵႆႉၸႂ်ႉမၼ်းဢၢၼ်ႇမိူဝ်ႈလဵၵ်ႉလဵၵ်ႉၼၼ်ႉဝႃႈ “လုၵ်ႈဢွၼ်ႇလဵင်ႉဝူဝ်းၵႂၢႆး ၵူႈဝၼ်းငၢႆးၶဝ်ႈႁူၺ်ႈ၊ ၶူဝ်းယွၵ်းၵူဝ်ႈလိၼ်ၶွၼ်ႇ ၼုင်ႈၸဵမ်ၵွၼ်ႇမဵၼ်ၶႆး၊ တၢၵ်ႇလႅတ်ႇယဝ်ႉယမ်းၽူၼ် သိူဝ်ႈတင်းၵူၼ်ၵဝ်ႇသဝ်ႈ” ၼႆၼၼ်ႉ မၼ်းၸင်ႇလႆႈမႃးႁူႉထိုင်လႆႈဝၼ်းမိူဝ်ႈၼႆႉၵူၺ်းလႄႈ ႁူင်းႁဵၼ်းလႄႈ ၽုင်ဝူဝ်းၽုင်ၵႂၢႆး လုၵ်ႈဢွၼ်ႇဢၼ်ၶီႇၼိူဝ်လင်ၵႂၢႆး လိုပ်ႈလမ်းၵႂၢႆးၽႅတ်ႈၵႂႃႇပႃႈၼႃႈမၼ်းယူႇၸိူင်ႉၼၼ်ၼၼ်ႉ ဢဝ်မၼ်းဢိုၵ်ႉၼိုၵ်ႉထိုင်ၸႂ်မႃး သမ်ႉပေႃးဢမ်ႇၸၢင်ႈလၢတ်ႈၵႂၢမ်းသင်လႆႈသေဢိတ်းယဝ်ႉ။ လႅင်းမိူင်းသႂ်ၵေႃႈ ႁႅၼ်မုင်ႈတူၺ်းၵႂႃႇတၢင်းလုၵ်ႈၵၢင်ဝၼ်း ဢၼ်လပ်ႉလိၼ်မိူင်းၵႂႃႇၼၼ်ႉယဝ်ႉသေ မိုင်ယၵ်ႉၸူးၶမ်းလၢဝ်ယဝ်ႉၵေႃႈ “ပီႈၼၢင်း..ၵၢင်ဝၼ်းတူၵ်းၵႂႃႇယဝ်ႉ ၵႂႃႇလႄႈႁဝ်းမိူဝ်း” ၶမ်းလၢဝ်မိူဝ်းႁွတ်ႈထိုင်ႁိူၼ်းယဝ်ႉ ပဵၼ်ႁိုဝ်မီးႁိုဝ်ၵေႃႈ သမ်ႉပေႃးဢမ်ႇသူပ်းဢမ်ႇသဵင်သင်သေဢိတ်း၊ မိူဝ်းၼွၼ်းၼိမ်ယဵၼ်ယူႇႁင်းမၼ်းၼႂ်းၽႃႈၼၼ်ႉၵႂႃႇယဝ်ႉ။ ၼၢႆးၸင်ႇတၵ်းၵွၼ်ႉဢဝ်ၶဝ်ႈၵႂႃႇပၼ်မၼ်းယူႇ လႆႈႁၼ်မၼ်းပိူင်ႈမႃးၸိူင်ႉၼၼ်ၵေႃႈ ၸင်ႇလႆႈထၢမ်လႅင်းမိူင်းသႂ်ၵႂႃႇ “ၸၢႆး..ဢေးယိင်းမၼ်းပဵၼ်ႁင်ၵႂႃႇထႅင်ႈယဝ်ႉလႃႇ ႁွင်ႉၵႂႃႇထွင်းလူမ်းႁေ ယိုင်ႈၶႅၼ်းဢမ်ႇယူႇလီမႃးထႅင်ႈယူဝ်ႉ ႁၼ်မၼ်းငဝ်ငဝ်ဝႆႉ” “မိူဝ်ႈႁႃးဢွၵ်ႇၵႂႃႇၼၼ်ႉတႄႉဢမ်ႇငဝ်ၼင်ႇၵဝ်ႇ ၽိူဝ်ႇမၼ်းၵႂႃႇႁၼ်ၽုင်ၵႂၢႆးယဝ်ႉၵေႃႈ ဢဝ်ပဵၼ်ၼၼ်မႃးၶႃႈဢေႃႈ မၼ်းတေၵူဝ်ၵႂၢႆးၶႃႈယူဝ်ႉၼၢႆးဝႃႈ” မိူဝ်ႈၶႃၼၢႆးလၢၼ်တိုၵ်ႉဢုပ်ႇၵၼ်ယူႇၼၼ်ႉ ၸင်ႇသမ်ႉမီးၽူႈယိင်းၵေႃႉၼိုင်ႈ မႃးငွၵ်ႈသႂ်ႇတီႈၽၵ်းတူသွင်ႇၾႆးၼၼ်ႉသေယဝ်ႉ။ “ၼၢႆးၶႃႈဢဝ်ၶဝ်ႈၵၢပ်ႇတုင်မႃးပၼ်” “ဢိူဝ်ႈ..ၸူမ်းယဝ်ႈ တမ်းဝႆႉၼိူဝ်ၽိူၼ်ၼႆႉလႄႈ” ယိင်းၵေႃႉၼၼ်ႉၵေႃႈ ဢဝ်တမ်းသႂ်ႇၼိူဝ်ၽိူၼ်ၼၼ်ႉပၼ်ၶႃၵႂႃႇ။ ယိင်းၵေႃႉၼႆႉတႄႉၸိုဝ်ႈႁွင်ႉ သႅင်ၼူၼ်း ဢၼ်ယူႇတၢင်းၼႃႈႁိူၼ်းၼႆႉယဝ်ႉ။ “ၵိၼ်ၶဝ်ႈမႃးယဝ်ႉၶႃႈႁႃႉ” လႅင်းမိူင်းသႂ်ယၵ်ႉတူၺ်းၸူးယိင်းၵေႃႉၼၼ်ႉသေထၢမ်ယူႇ။ “ဢေႃႈပႆႇၵိၼ်ၶႃႈ တိုၵ်ႉၸွႆႈမႄႈႁဝ်းႁဵတ်းၶဝ်ႈၵၢပ်ႇႁေ ဢဝ်မႃးပၼ်ၼႆႉၵူၺ်းၶႃႈၼႃႇ” “ႁဵတ်းၶႅၵ်ႇႁဝ်းၼႄႇ ၵိၼ်ၽၵ်းၵၢတ်ႇၸေႃးဝႃႇၼႆႉ” “ၵိၼ်ဝၢၼ်ဝၢၼ်ၶႃႈ..” သႅင်ၼူၼ်းၵေႃႈ ဝၢႆႇသၢႆႉဝၢႆႇၶႂႃသေ တၵ်ႉထၢမ်ႁႃၶမ်းလၢဝ်ယူႇ “ပီႈၶဝ်ၶႃႈလူးပဵၼ်ႁိုဝ်မႃးၶႃႈလႃႇ” “မိူဝ်းတူၺ်းမၼ်းလႄႈ မီးယူႇၼႂ်းႁိူၼ်းၼၼ်ႉၼေႈ” ၼၢႆးၵေႃႈၸီႉၼႄသႅင်ၼူၼ်း ဢၼ်မီးၶမ်းလၢဝ်ယူႇၼႂ်းႁိူၼ်းၼၼ်ႉယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ

['ၸိူင်းတႆး', 'ၸိူင်းၸၢတ်ႈပၢၼ်']

2024-07-19T09:24:29

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%81%a2%e1%80%99%e1%80%ba/

ၸိုၼ်ႇႁႅင်း တွၼ်ႈသၢမ်

တွၼ်ႈသၢမ် ၶမ်းလၢဝ်ၵေႃႈ ယၢင်ႈဢွၵ်ႇၽၵ်းတူၵိူၼ်ႇၵႂႃႇသေယဝ်ႉ လွမ်ငွၵ်ႈၵႂႃႇႁိူၼ်းၼိုင်ႈယဝ်ႉႁိူၼ်းၼိုင်ႈ ထိုင်ၵႂႃႇႁိူၼ်းလင်ယႂ်ႇဢၼ်ၶၢႆသႅင်ႇၼႂ်းဝၢၼ်ႈၼၼ်ႉသေ လႆႈႁၼ်လူတ်ႉၶိူင်ႈၶဝ် တမ်းယူႇၼႂ်းသိုင်ႇႁူမ်ႈပႃးထူဝ်ႈလမ်းၼိုင်ႈလႄႈ မၼ်းၵေႃႈ ၶဝ်ႈၵႂႃႇၼႃႈသႅင်ႇၼၼ်ႉသေ ၸဝ်ႈသႅင်ႇၵေႃႈ တူင်ႉတၵ်ႉၸူးမၼ်းၵႂႃႇ “မႃးၶႃႈလႄႈ ၶဝ်ႈမႃးၶႃႈ.. ၼွင်ႉၶႂ်ႈလႆႈသင်လႃႇ” “မီးၵူႈမဵဝ်းယူႇၶႃႈႁႃႉ!” ၸဝ်ႈသႅင်ႇၼၼ်ႉၵေႃႈယုမ်ႉသေယဝ်ႉ ယၵ်ႉတူၺ်းမၼ်းၵႂႃႇ “မီးၵူႈမဵဝ်းၶႃႈ..” ၸွမ်းလွင်ႈၶႂ်ႈႁူႉၶႂ်ႈႁၼ်ၼၼ်ႉသေ “ဢေးၼွင်ႉပဵၼ်ၵူၼ်းဝၢၼ်ႈလႂ်လႃႇ! ႁၢင်ႈဢမ်ႇယၢမ်ႈႁၼ်သေပွၵ်ႈၼႆႉ” “လုၵ်ႉဝဵင်းမႃးၶႃႈ!!” “လုၵ်ႉဝဵင်းမႃးၼႆႁႃႉ ၸွင်ႇၸႂ်ႈမေႃသွၼ်ဢၼ်ၼၢႆးၶမ်းလႅင်ႁွင်ႉမႃးၼၼ်ႉၼႄႇၼႆႉပေႃးၼၼ်” မိူဝ်ႈငိၼ်းၸိူင်ႉၼၼ်ၵေႃႈ ဢဝ်မၼ်းသမ်ႉပေႃးဢမ်ႇၶႂ်ႈႁတ်းတေႃႇၼႃႈၸဝ်ႈသႅင်ႇယဝ်ႉ “ပေႃးၶႂ်ႈမိူဝ်းဝဵင်း ၸွင်ႇတေသူင်ႇပၼ်လႆႈႁိုဝ်!” ၸဝ်ႈသႅင်ႇၼၼ်ႉၵေႃႈ မိူၼ်ႇတူၺ်းလူတ်ႉၶိူင်ႈၼႂ်းသိင်ႇၼၼ်ႉသေ “ဢေႃႈဢိူဝ်ႈ..ၶႂ်ႈမိူဝ်းဝဵင်းႁႃႉ!” “ႁဵတ်းၸိူင်ႉႁိုဝ်ၵေႃႈလႆႈယဝ်ႉၶႃႈ မိူဝ်းသူင်ႇၶႃႈၽွင်ႈ!!..” “ၶႂ်ႈသူင်ႇတႄႉၶႂ်ႈသူင်ႇယူႇၼႃႈၼွင်ႉ..ပီႈသူၵေႃႈသမ်ႉဢမ်ႇမေႃႁေႃႈလူတ်ႉႁေ ၵူၼ်းႁေႃႈမၼ်းသမ်ႉဢမ်ႇယူႇၼၼ်ႉယိုင်!” “ႁႂ်ႈၶႃႈယိမ်မိူဝ်းၶႃႈလႄႈပေႃးၼၼ်” “ဢမ်ႇၸႂ်ႈဝႃႈဢမ်ႇၶႂ်ႈပၼ်ယိမ်ၼႃ လူတ်ႉလမ်းၼၼ်ႉ မၢၵ်ႇမၼ်းဢမ်ႇပေႉဢုင်လႆႈၼၼ်ႉယိုင်ၼႃႇ ဢမ်ႇသၢင်ႇထုၵ်ႇ ၸၢင်ႈၸဵပ်းၵွပ်ႈမၼ်းၵွၼ်ႇဢိူဝ်ႈပီႈဝႃႈ” “ဢမ်ႇပဵၼ်သင်ပီႈၼၢင်း ၶႃႈမေႃႁေႃႈယူႇၵူၺ်း! ” ၸဝ်ႈသႅင်ႇၼၼ်ႉၵေႃႈ ၵႂႃႇဢဝ်ၵၢၵ်ႇသေႃးမႃးပၼ်မၼ်းသေ သွၼ်ႇၵႃႈၶၼ်ပၼ်တီႈမၼ်းယူႇ၊ ဢၼ်မၼ်းမႃးၼႆႉၵေႃႈ ဢမ်ႇလႆႈငိုၼ်းသင်မႃးၼမ်ႁေၵႃႈႁိုဝ် မၼ်းၵေႃႈလႆႈပၼ်ၵႃႈလူတ်ႉၶိူင်ႈၼၼ်ႉၵႂႃႇ ၵွႆးၵိုတ်းၵႅၼ်ႇငိုၼ်းၼိုင်ႈႁဵင်ၵူၺ်းယဝ်ႉ၊ သမ်ႉဝႃႈႁူႉယူႇမၼ်းၵႃႈၼႆ ၵွပ်ႈၶႂ်ႈမိူဝ်းၼႃႇဢႃးလႃးလႄႈ ဢမ်ႇသူၼ်သင်ယဝ်ႉ ပၼ်ငိုၼ်းယဝ်ႉၵေႃႈ သွင်ႉမိူဝ်းၵမ်းလဵဝ်။ တိုၵ်ႉၸင်ႇႁေႃႈလူတ်ႉဢွၵ်ႇဝၢင်းႁိူၼ်းၵႂႃႇၵူၺ်း မၢၵ်ႇလူတ်ႉပေႃးပလၢတ်ႈပလိတ်ႈလူင်ၵႂႃႇယဝ်ႉၼႃႇ၊ တိၼ်မၼ်းၼၼ်ႉၵေႃႈ ယဵပ်ႇထူယဵပ်ႇထူလူင်ၵႂႃႇၸွမ်းတၢင်းၼၼ်ႉႁင်းမၼ်းလွႆးလွႆးယဝ်ႉ၊ တေႃႇတေႃႇမၼ်းတေပူၼ်ႉၵႂႃႇလႆႈၼႂ်းဝၢၼ်ႈၼၼ်ႉ ၶူဝ်းမၼ်းတႄႉၵေႃႈ သမ်ႉပေႃးၵူဝ်ႈၵူမ်ႇၼုၵ်းဢုင်လူင်ၵႂႃႇမူတ်းယဝ်ႉ။ ဢွၵ်ႇပူၼ်ႉဝၢၼ်ႈၵႂႃႇပႆႇႁိုင် မၢၵ်ႇလူတ်ႉၵေႃႈဢမ်ႇမီးလၢႆး တၢင်းၵေႃႈသမ်ႉဢုင်ထႅင်ႈသေဢမ်ႇၵႃး ၵုင်းပႃးလႄႈ မၼ်းၵေႃႈဢမ်ႇသူၼ်ၸႂ်သင် ၵိုင်ႉၵၢင်ႉလိမ်ႇႁႅင်းၼႃႇပူၼ်ႉတီႈသေ သမ်ႉပေႃးဢဝ်ႁူဝ်လူတ်ႉယုၵ်ႉပုင်ႈလူင်ၵႂႃႇ တင်းၵူၼ်းတင်းလူတ်ႉ လူမ်ႉတဵင်ၵၼ်ယူႇၼႂ်းၵၢင်တၢင်းၼၼ်ႉယဝ်ႉ။ သမ်ႉဝႃႈလူမ်ႉၵႂႃႇယဝ်ႉသေတႃႉ မိူဝ်ႈယင်းတိုၵ်ႉမီးႁႅင်းယူႇၼၼ်ႉ ၶတ်းၸႂ်ယုၵ်ႉလူတ်ႉၼၼ်ႉၶိုၼ်ႈမႃးသေ ၵၢၼ်ႉၵူၵ်ႉၵၢၼ်ႉၵၢၵ်ႉ လၢၵ်ႈၸၼ်ဢဝ်လူတ်ႉၼၼ်ႉ ၶိုၼ်ႈၵႂႃႇၵမ်းလွႆးလွႆးယူႇ၊ လိူၵ်ႈလိူၵ်ႈ ၽူၼ်သမ်ႉၵိုင်ႉၵၢင်ႉမႃးတူၵ်းသႂ်ႇထႅင်ႈ ယိုင်ႈႁဵတ်းႁႂ်ႈတၢင်းမိုၼ်ႈမႃးလိူဝ်ၵဝ်ႇ၊ မၼ်းၵေႃႈယင်းဢမ်ႇယွမ်းႁူၼ်ၶိုၼ်း ၶတ်းၸႂ်သိုပ်ႇၵႂႃႇထႅင်ႈ ဢီးလူတ်ႉမၼ်းၶိုၼ်ႈၵုင်းၵႂႃႇတိၵ်းတိၵ်း တေလူမ်ႉတေလုၵ်ႉလၢႆၵမ်းၵေႃႈ မၼ်းဢမ်ႇသူၼ်ယဝ်ႉ၊ မၢင်ၵမ်းၵူမ်ႇဢုင်ၶဝ်ႈသူပ်းၵေႃႈ မၼ်းတေႃႈဢမ်ႇပဵၼ်ႁိုဝ် မိူဝ်ႈမၼ်းမီးယိူင်းဢၢၼ်းဝႃႈ တေဢၢၼ်းမိူဝ်းႁိူၼ်းၼႆၼၼ်ႉ ၶတ်းၸႂ်လူင်ၵႂႃႇတိၵ်းတိၵ်း သမ်ႉပေႃးပူၼ်ႉၵုင်းဢွၼ်ႇဢိတ်း ႁိမ်းဝၢၼ်ႈၼၼ်ႉၵႂႃႇယူႇ။ မိူဝ်ႈႁွတ်ႈၵႂႃႇတီႈတၢင်းပဵင်းသမ်ႉ ပဵၼ်ဢုၵ်းလုၵ်းဢၢၵ်းလၢၵ်းလူင်ၵႂႃႇသဵင်ႈ၊ ပေႃးပဵၼ်တၢင်းၵုင်းသမ်ႉထူလူင်း ပေႃးတၢင်းလူင်းလွႆသမ်ႉသလုတ်ႈ တင်းၵူၼ်းတင်းလူတ်ႉ ထူလူင်လူင်းၵႂႃႇၸွမ်းၵၼ်ယဝ်ႉ။ မိူဝ်ႈဢၼ်ၵႂႃႇႁၢင်ႇၵႆဝၢၼ်ႈယူႇတၢၼ်ႇတၢၼ်ႇ သဵၼ်ႈတၢင်းၵေႃႈၵႅပ်ႈ ဢုင်ၵေႃႈဢုင် သမ်ႉလူင်းၵုင်းလႄႈ ၵုင်းမၼ်းၵေႃႈၶႂ်ႈယၢဝ်းဝႆႉသေ တင်းလူတ်ႉတင်းၵူၼ်း ထိင်းၵၼ်ဢမ်ႇလႆႈယဝ်ႉ ၶမ်းလၢဝ်ၵေႃႈႁွင်ႉသႅၼ်ႇလူင်လူင်းၵႂႃႇ ႁွတ်ႈတိၼ်ၵုင်းယဝ်ႉၵေႃႈ တင်းၵူၼ်းတင်းလူတ်ႉ ၼွၼ်းလူမ်ႉတဵင်ၵၼ်ယူႇၼွၵ်ႈတၢင်းၼၼ်ႉယဝ်ႉယိုင်၊ ၵူၼ်းၵေႃႈၼွၼ်းၼိမ်လူင်ယူႇလႄႈ လူတ်ႉၵေႃႈဢမ်ႇၸၢင်ႈတူင်ႉလႆႈယဝ်ႉ။ ၼၢႆးၶမ်းလႅင်ၼၼ်ႉၵေႃႈ သမ်ႉဝႃႈ ပွႆႇၶမ်းလၢဝ်မိူဝ်းၵႂႃႇသေတႃႉ မၼ်းၵေႃႈဢမ်ႇလိုမ်းၸႂ်မိူၼ်ၵၼ် ၸင်ႇၸွမ်းၶႆႈမိူဝ်းၵႂႃႇတၢင်းသႅင်ႇဢေးႁွမ်ၶဝ် ဢၼ်ၶမ်းလၢဝ်မႃးႁိမ်လူတ်ႉမိူဝ်းၵႂႃႇၼၼ်ႉယဝ်ႉ။ လိူဝ်သေၼၼ်ႉ ၽူၼ်သမ်ႉမႃးတူၵ်းထႅင်ႈလႄႈ မၼ်းယိုင်ႈၶႅၼ်းမႆႈၸႂ်မႃးထႅင်ႈသေ ၸူဝ်းႁွင်ႉဢဝ် လႅင်းမိူင်းသႂ် ၸွမ်းၶႆႈယူႇ။ ပႆမႃးတင်းႁိုင် ဢမ်ႇထူပ်းႁၼ်သေပွၵ်ႈ လႅင်းမိူင်းသႂ်ၵေႃႈ ၸင်ႇၸူးထၢမ်ၵႂႃႇတီႈ ၼၢႆးၵႂႃႇ။ “တေၸွမ်းၶႆႈႁဵတ်းသင်ၶႃႈလႃႇၼၢႆး ပီႈၶဝ်မိူဝ်းဝဵင်းယဝ်ႉဢမ်ႇၸႂ်ႈၶႃႈႁႃႉ” “ၼႂ်းၸႂ်ၼၢႆးဢမ်ႇပေႃးလီၵႃႈႁိုဝ်ဢိူဝ်ႈ သင်မၼ်းမိူဝ်းႁွတ်ႈလႆႈတႄႉၵေႃႈလီယူႇ ၵူဝ်မၼ်းၵႂႃႇပဵၼ်သင်ၸွမ်းတၢင်းၼၼ်ႉၼႃႇ တင်းမိူဝ်းၵေႃႉလဵဝ်ၵူၺ်းႁေ လၢၼ်ၵေႃႈႁၼ်ယူႇတၢင်းမၼ်းမိူၼ်ၼႆဝႆႉ ဢမ်ႇႁူႉမၼ်းတေၵႂႃႇထိုင်တီႈလႂ်ၵူၺ်း တေၶိုတ်းယူႇၵူၺ်းၵႃႈတီႈဢမ်ႇတီႈ ၵႂႃႇတူၺ်းထႅင်ႈဢိတ်ႉၼိုင်ႈလႄႈ” ၼၢႆးၶမ်းလႅင်ၼၼ်ႉ သမ်ႉဝႃႈပဵၼ်ၵူၼ်းထဝ်ႈသေတႃႉ မၼ်းၵေႃႈဢမ်ႇလႆႈထဝ်ႈႁႅင်းၼႃႇၽႅဝ် တိုၵ်ႉၵႂႃႇလႆႈပႆလႆႈလီလီယူႇ၊ ၵွပ်ႈၵႆႉတူင်ႉၵႆႉၼိုင် ၵႆႉၵႂႃႇၵႆႉပႆၼႃႇလႄႈ ၸင်ႇမီးႁႅင်းပႆလႆႈၵႆၼၼ်ႉယဝ်ႉ။ လႅင်းမိူင်းသႂ်ၵေႃႈ ယူႇတီႈႁူဝ်ၵုင်းၼၼ်ႉသေ မုင်ႈတူၺ်းတၢင်းယူႇၼၼ်ႉ ၸင်ႇသမ်ႉလႆႈႁၼ်လူတ်ႉၶိူင်ႈ ၼွၼ်းလူမ်ႉယူႇတီႈတိၼ်ၵုင်းၼၼ်ႉလႄႈ “ၼၼ်ႉဢမ်ႇၸႂ်ႈလူတ်ႉၶိူင်ႈၶႃႈႁိုဝ်ၼၢႆး!!” ဝၢႆႇတူၺ်းလီလီထႅင်ႈၵမ်းၼိုင်ႈ လႆႈႁၼ်ၶမ်းလၢဝ်ၼွၼ်းယူႇတႂ်ႈလူတ်ႉၶိုင်ႈၼၼ်ႉသေ “ၼၼ်ႉ ႁၼ်ယဝ်ႉၼၢႆး ပီႈ!!..ပီႈၼၢင်း..” ဢမ်ႇတၼ်းထွမ်ႇသီႇထွမ်ႇႁႃႈသင်သေ မၼ်းၵေႃႈၼႅတ်ႈလႅၼ်ႈလူင်လူင်းၵႂႃႇ သမ်ႉပေႃးလူမ်ႉထူလူင်လူင်းၵႂႃႇတေႉၼင်ႇၵဝ်ႇယဝ်ႉ။ ၼၢႆးတႄႉၵေႃႈ တင်းတၢင်းမိုၼ်ႈလူင်ႁေ ဢိုင်ႇဢိင်ဢိုင်ႇဢၢင်လူင်းၵႂႃႇလွႆးလွႆးယဝ်ႉ။ လႅင်းမိူင်းသႂ်ၵေႃႈ ႁွတ်ႈထိုင်ၵႂႃႇတီႈၶမ်းလၢဝ်ယူႇၼၼ်ႉ ၵႂႃႇဢဝ်လူတ်ႉယုၵ်ႉၶိုၼ်ႈသေ ႁွင်ႉၶမ်းလၢဝ်ယူႇလၢႆၵမ်းၵေႃႈ ဢမ်ႇငိၼ်းသဵင်တုမ်ႉတွပ်ႇၶိုၼ်းလႄႈ ၸင်ႇဢဝ်ၼိဝ်ႉၸီႉမၼ်း ယိုၼ်းၵႂႃႇတီႈၶူႈၼင်ၶမ်းလၢဝ်သေ မိူၼ်တေဢမ်ႇထူၺ်ႈၸႂ်ယဝ်ႉ ၶုၼ်ႇပုင်ႈသုတ်ႉႁူင်လူင်ဢွၵ်ႇမႃး။ “ၶဝ်တၢႆယဝ်ႉ!!” ၼၢႆးဢၼ်ၵူဝ်လူမ်ႉသေပႆလူင်မႃးလွႆးလွႆးၼၼ်ႉၵေႃႈ ၵိုင်ႉၵၢင်ႉတူၵ်းၸႂ်ယဝ်ႉ ပလၢတ်ႈသႂ်ႇႁွင်ႈၼၼ်ႉလႄႈဢဝ်ၼင်ႈထူလူင်လူင်းၸွမ်းႁွင်ႈ မႃးတဵင်သႂ်ႇၶႃၶမ်းလၢဝ် ဢၼ်လႅၼ်းၶႂၢင်ႁွင်ႈဝႆႉၼၼ်ႉသေ သမ်ႉပေႃးဢဝ်သဵင်ၶမ်းလၢဝ်ႁွင်ႉဢွၵ်ႇမႃး “ဢႃႉ!!” “ၸိုင်ဝႃႈတၢႆယဝ်ႉလႃႇ သဵင်ၽႂ်လႃႇႁမ်ႉ!” “ၽဵတ်ႇမၼ်းၶႃႈယူဝ်ႉၼၢႆး!!” သီၼႃႈ လႅင်းမိူင်းသႂ်ၼၼ်ႉၵေႃႈ ၼင်ႇႁၢင်ႈတိုၼ်ႇၵူဝ်မႃးယဝ်ႉ။ “ၶႃႈဢမ်ႇပႆႇတၢႆသိုတ်ႈ.ၸဵပ်းၸဵပ်းတေႉယဝ်ႉ” ၶႃသွင်ၵေႃႉၼၢႆးလၢၼ်ဢၼ်လႆႈငိၼ်းသဵင် ၶမ်းလၢဝ်ၸိူင်ႉၼၼ်ၵေႃႈ ၼင်ႇႁၢင်ႈၸႂ်ပေႃးလီလူင်မႃးယူႇ။ “လုၵ်ႉႁင်းၵူၺ်းလႆႈယူႇႁႃႉယိင်း!!” ၶမ်းလၢဝ်ၵေႃႈ ၶတ်းၸႂ်လုၵ်ႉတူၺ်းယူႇ ၵူၺ်းၵႃႈတူဝ်မၼ်းၼၼ်ႉ ၼင်ႇဝႃႈဢမ်ႇတူင်ႉလႆႈသေဢိတ်းယဝ်ႉလႄႈ “တေႃႈၼင်ႇၶႅၼ်ၵေႃႈ..ယုၵ်ႉဢမ်ႇလႆႈသေဢိတ်း.. ၸဵပ်းတေႉယဝ်ႉ ၸဵပ်းၵႂႃႇတၢင်းတူဝ်ယဝ်ႉ” မိူဝ်ႈပဵၼ်ၸိူင်ႉၼၼ် သမ်ႉပေႃးဢဝ်မၼ်းႁွင်ႉႁႆႈဢွၵ်ႇမႃးသေ “ၶႃႈပဵၼ်တုၵ်ႉၶိတ်ႉတၵႂႃႇယဝ်ႉၸွင်ႇၸႂ်ႈ ၶႃႈတူင်ႉတူဝ်ဢမ်ႇလႆႈသေဢိတ်းၸိူင်ႉၼႆ ၶႃႈတေၵႂႃႇတၢင်းလႂ်ဢမ်ႇလႆႈယဝ်ႉၸွင်ႇၸႂ်ႈ တီႈဝၢၼ်ႈၼွၵ်ႈၼႆႉ ဢမ်ႇမီးႁူင်းယႃလူး ၶႃႈတေလႆႈတၢႆယူႇတီႈဝၢၼ်ႈၼွၵ်ႈၼႆႉၵူၺ်းယဝ်ႉႁႃႉ ႁိုဝ်းႁိုဝ်းသိုတ်ႉသိုတ်ႉ” “မွၵ်ႈၼႆႉၵူၺ်း! ဢမ်ႇတၢႆလေႃႇၼႃႈ.. တေပွင်ႉတေႁွင်ႉတေႁႆႈႁဵတ်းႁင်တိၵ်းတိၵ်း ဢမ်ႇၸႂ်ႈဝႃႈၶႂ်ႈပဵၼ်သေ ႁႂ်ႈပိူၼ်ႈသူင်ႇမိူဝ်းဝဵင်းၼႆဢမ်ႇၸႂ်ႈႁိုဝ်” “ၶႃႈတေလႆႈမိူဝ်းႁိူၼ်းယဝ်ႉၸွင်ႇၸႂ်ႈ! ” ၵိုင်ႉၵၢင်ႉၶုၼ်ႇလုၵ်ႉၼင်ႈလူင်မႃး ၼင်ႇဢမ်ႇႁူႉၸဵပ်းႁူႉသႅပ်ႇသင်သေဢိတ်း ၽိူဝ်ႇႁူႉတူဝ်မႃးၵေႃႈ သႅၼ်ႇႁွင်ႉဢွၵ်ႇမႃး “ဢႃႉ!!..ၸဵပ်း!” သဵင်ပေႃးပူၼ်ႉႁူၺ်ႈပူၼ်ႉလွႆၵႂႃႇ ၼၢႆးလႄႈလႅင်းမိူင်းသႂ်သမ်ႉပေႃးတူၵ်းၸႂ်ယဝ်ႉ။ ႁဵတ်းၵႂႃႇႁဵတ်းမႃး လႅင်းမိူင်းသႂ်လႆႈၸေးမၼ်းမႃးတေႃႇႁွတ်ႈႁိူၼ်းယူႇ၊ လႅင်းမိူင်းသႂ်ၼၼ်ႉတႄႉၵေႃႈ တင်းႁိူဝ်ႉတင်းၼၵ်း သမ်ႉပေႃးဢမ်ႇတၵ်းသဵင်လႆႈယဝ်ႉ၊ တေႃႇပေႃးသုတ်းတၢင်းၼႆႉ ပႆလူင်မိူဝ်း တၢင်းၵေႃႈယၢပ်ႇ ဝၢင်းၵေႃႈဢမ်ႇလႆႈ ပဵၼ်ဢၼ်ၼႃႇၸႂ်မၼ်းတႄႉတႄႉယူႇ။ ၶဝ်ဢွၼ်ၵၼ်ႁွတ်ႈႁိူၼ်းၶိုၼ်း ၵၢင်ဝၼ်းသမ်ႉပေႃးၶမ်ႈလပ်းသိင်ႇၼႃႇၼႃႇယဝ်ႉ။ သမ်ႉဝႃႈၶမ်ႈၼႃႇယဝ်ႉသေတႃႉ ၼၢႆးၵေႃႈၸင်ႇႁႂ်ႈၵူၼ်းၼႂ်းဝၢၼ်ႈ ၵႂႃႇႁွင်ႉမေႃယႃ ဢၼ်ယူႇတီႈဝၢၼ်ႈၸိင် တၢင်းဢွၵ်ႇဝၢၼ်ႈၶဝ်ၼၼ်ႉ မႃးတူၺ်းပၼ်ယူႇ။ ဝၢၼ်ႈၸိင်ၼႆႉ ပဵၼ်ဝၢၼ်ႈဢၼ်ယူႇပႃႈတၢင်းဢွၵ်ႇဝၢၼ်ႈဢုင်ၼၼ်ႉသေ လုၵ်ႉဝၢၼ်ႈဢုင်ပႆတိၼ်ၵႂႃႇ တေၸႂ်ႉၶၢဝ်းယၢမ်းယူႇမွၵ်ႈ 15 မိၼိတ်ႉၼႆႉယဝ်ႉ။ မေႃယႃၵေႃႈ မႃးတူၺ်းတၢင်းပဵၼ်မၼ်းသေ သမ်းၶဵမ်ပၼ်လႄႈ ထႅမ်ပၼ်ယႃမၼ်းယဝ်ႉၵေႃႈ ၶိုၼ်းပွၵ်ႈမိူဝ်းၵႂႃႇယူႇ။ ၶမ်းလၢဝ်ၼၼ်ႉတႄႉၵေႃႈ တင်းၸဵပ်းႁေ မိူၼ်တေဢမ်ႇပေႃးၶႂ်ႈယူႇလီပႃးလႄႈ ၼွၼ်းၶၢင်းမႃးယူႇယဝ်ႉ။ ၼၢႆးၶမ်းလႅင်ၼၼ်ႉတႄႉ ဢမ်ႇပဵၼ်လပ်းပဵၼ်ၼွၼ်းၵွပ်ႈမၼ်းယူႇ၊ လႅင်းမိူင်းသႂ်ၼၼ်ႉၵေႃႈ ႁိူဝ်ႉၼႃႇမိူၼ်ၵၼ် သမ်ႉပေႃးဢမ်ႇတၼ်းႁူႉတူဝ်ဝႃႈ လပ်းၵႂႃႇမိူဝ်ႈလႂ်။ ယၢမ်းၵၢင်ၼႂ်ၾႃႉပၢင်ႇမိူင်းသႂ်သိူင်ႁိူင် သၢႆလႅင်းလုၵ်ႈတႃဝၼ်း ထွင်ႇပိူင်းၶဝ်ႈမႃးၼႂ်းႁူးၽၵ်းတူ တွင်ႈသႂ်ႇပၼ်ၼႃႈၶမ်းလၢဝ် ဢၼ်တိုၵ်ႉၼွၼ်းလပ်းမွႆႈယူႇၼၼ်ႉ သမ်ႉပေႃးတိုၼ်ႇမိုၼ်းတႃမႃးသေယဝ်ႉ။ “တိုၼ်ႇယဝ်ႉႁႃႉယိင်း..ပဵၼ်ႁိုဝ်မႃးလႃႇ ၸွင်ႇၸဵပ်းတီႈလႂ်ႁိုဝ်” ၶမ်းလၢဝ် ဢၼ်ၼႃႈတႃဢမ်ႇပေႃးၸိုၼ်ႈပၢင်ႇသေၵႃႈႁိုဝ်လႄႈ “ႁူဝ်ၼၵ်းတေႉယဝ်ႉ” ၼၢႆးၵေႃႈၼႅတ်ႈဢဝ်မိုဝ်းမၼ်းၵမ်းၼႃႈၽၢၵ်ႇၶမ်းလၢဝ်ၼၼ်ႉသေ “ၶႅၼ်းမႃးယူႇဢိတ်ႉၼိုင်ႈ”ၼၢႆးၸင်ႇယုမ်ႉၸူးမၼ်းသေ “ဢမ်ႇပဵၼ်သင်ယဝ်ႉၼႃႈ တေၶႅၼ်းယူႇၵူၺ်း” ၶမ်းလၢဝ်ၼၼ်ႉၵေႃႈ လႆႈဝႃႈမၼ်းလူမ်ႉႁႅင်းဝႆႉလႄႈ မိူၼ်ဝႃႈ ၶႅၼ်ၵေႃႈႁၵ်း၊ ၶႃၵေႃႈတေႁၵ်းဝႆႉယဝ်ႉ ၸွမ်းၶႅၼ်ၸွမ်းၶႃမၼ်းၼၼ်ႉ လႆႈဢဝ်တင်းၽၢၵ်ႇမႆႉႁူမ်ႈလေႃးၽႅၼ်ႇသႂ်ႇယႃႈယႃၼၼ်ႉ မႃးၵုပ်းသႂ်ႇဝႆႉယူႇ။ မၼ်းဢမ်ႇပေႃးယူႇလီႁေ ဢမ်ႇပေႃးမီးႁႅင်းႁေ တင်းၸဵပ်းၼႃႇႁေ ပိူၼ်ႈဢဝ်သင်မႃးႁဵတ်းပၼ်မၼ်းၵေႃႈ မၼ်းဢမ်ႇသူၼ်ၸႂ်သင်ယဝ်ႉ သွၼ်ႇႁႂ်ႈမၼ်းတေၶႅၼ်းလီၵူၺ်း။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-07-19T09:21:57

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%80%9e%e1%80%bd%e1%80%84%e1%80%ba/

ၸိုၼ်ႇႁႅင်း တွၼ်ႈသွင်

တွၼ်ႈသွင် ယၢမ်းၵၢင်ၼႂ် မိူင်းလႅင်းပႆႇပၢင်ႇယင်းတိုၵ်ႉလပ်းသိင်ႇယူႇၽိုတ်းၽိုတ်းၼၼ်ႉ ၼၢႆးၶမ်းလႅင်ၵေႃႈ လုၵ်ႉမႃးႁႃသုၵ်ႈၼႃႈလၢင်ႉတႃ ႁုင်ၶဝ်ႈႁဵတ်းၽၵ်း တႆႈတဵၼ်းတင်ႇသွမ်းၽြႃးမၼ်းၸဵမ်ၸဝ်ႉၸဵမ်ၸဵဝ်း၊ ၶမ်းလၢဝ် ဢၼ်တိုၵ်ႉၼွၼ်းဝၢၼ်ယူႇၼၼ်ႉ လႆႈငိၼ်းသဵင်ဝႆႈၽြႃး သမ်ႉပေႃးတိုၼ်ႇယဝ်ႉ၊ ၵွပ်ႈဢမ်ႇလိူဝ်လႆႈတႃၼွၼ်းၼၼ်ႉသေ သမ်ႉဝႃႈသဵင်လင်ၵေႃႈ ၵူမ်ႁူဝ်တူမ်းႁူမၼ်းယဝ်ႉ မႄးၶိတ်းၵူၼ်ႈသိုပ်ႇၼွၼ်းၵႂႃႇထႅင်ႈႁေယဝ်ႉ။ လႅင်းမိူင်းသႂ်ၼၼ်ႉတႄႉ လုၵ်ႉၶွၵ်ႉၽႃႈသေ ၵႂႃႇႁႃသုၵ်ႈၼႃႈမၼ်းတၢင်းၼမ်ႉမေႃႇၼၼ်ႉယူႇ။ မိူဝ်ႈသုၵ်ႈၼႃႈလၢင်ႉတႃယဝ်ႉ မိူင်းၵေႃႈၼင်ႇႁၢင်ႈၶႂ်ႈပၢင်ႇမႃးဢိတ်းဢိတ်းယဝ်ႉလႄႈ မိူဝ်ႈတေဢၢၼ်းၶိုၼ်ႈႁိူၼ်းမိူဝ်းၼၼ်ႉ လႆႈငိၼ်းမႅၼ်ႈ သဵင်ၽုၺ်ႇၵိူၼ်ႇတၢင်းၼႃႈႁိူၼ်းၼၼ်ႉသေ ဝၢႆႇၼႃႈၸၢႆႉတႃတူၺ်း ဢမ်ႇႁူႉဝႃႈမီးသင်မႃးၸၼ်ၸႂ် ပၼ်ႁႂ်ႈမၼ်းလႆႈႁၼ်ၺႃး ယိင်းသၢဝ်လဝ်းၼုမ်ႇဢွၼ်ႇၵေႃႉၼိုင်ႈ တိုဝ်းၵုပ်းဝႆၽႃႈယၢင် ၽၵ်းပႅမ်းမႅၵ်ႇသဵမ်လူင်ဢွၵ်ႇႁိူၼ်းမႃး၊ လိူၵ်ႈလိူၵ်ႈ ယိင်းသၢဝ်ဢွၼ်ႇၵေႃႉၼၼ်ႉၵေႃႈ ယၵ်ႉဝၢႆႇမႃးတၢင်းမၼ်း ပၼ်တၢင်းယုမ်ႉၸူးၵႂႃႇ။ ၼႃႈသဵမ်ႈၼုမ်ႇဢွၼ်ႇယိင်းလဝ်း တႃးဝႆႉမုၼ်ႈမူၼ်ႇမူၼ်ႇဢွၼ်ႇပဵၼ်ဝိူင်း သီႇသူပ်းၶွင်ႇၸွင်းႁွင်း လုၵ်ႈတႃဢွၼ်ႇမူၼ်းမူၼ်း မွႆတႃလမ်ယၢဝ်း ၶူၼ်တႃလမ်မွင်ႉ ၵွင်ႉဢဝ်ႁူဝ်ၸႂ်ၸၢႆးမၢဝ်ႇတႆးဝဵင်းၶဝ် ပေႃးလႆႈမိုင်ယၵ်ႉဝၢႆႇတူၺ်းၸွမ်း တၢင်းႁၢင်ႈလီသၽႃႇဝဢွၼ်ႇယိင်းသၢဝ်ဝၢၼ်ႈၼွၵ်ႈၵေႃႉၼႆႉယဝ်ႉ။ ၽွင်းၶၢဝ်းဢိုတ်းႁဵၼ်းလႅင်းမိူင်းသႂ်ၼႆလႄႈ မၼ်းၼႆႉသမ်ႉသူၼ်ၸႂ်ပႃးၸႂ် ဢႅဝ်ႇလႄႇယဵမ်ႈသၽႃႇဝၼႆၵေႃႈပႃးယဝ်ႉ၊ ၸင်ႇလႆႈဢဝ်တိုဝ်ႉတၢင်းၼႆႉသေ မႃးလႄႇၶိုၼ်း ဝၢၼ်ႈဢွၼ်ႇဢၼ်ယၢမ်ႈႁွတ်ႈထိုင် မိူဝ်ႈယင်းတိုၵ်ႉဢွၼ်ႇ ၽွင်းဢႃႇယုဢသၢၵ်ႈလႆႈယူႇမွၵ်ႈ 10 ၶူပ်ႇၼၼ်ႉ ၼႆယူႇယဝ်ႉ။ ယၢမ်းၵၢင်ၼႂ်လႃႈမႃး ၵၢင်ဝၼ်းသမ်ႉပေႃးဢွၵ်ႇ ထွင်ႇလႅင်းၸွမ်းႁူးၽႃၼၼ်ႉယဝ်ႉၵေႃႈ ဢမ်ႇပႆႇႁၼ်ဝႃႈ ၶမ်းလၢဝ်ၼၼ်ႉ တေဢွၵ်ႇႁိူၼ်းမႃးသေဢိတ်း၊ ၼၢႆးၸင်ႇၶဝ်ႈၼႂ်းႁိူၼ်းမိူဝ်းသေ “ယိင်း..ဢမ်ႇယူႇလီႁႃႉ ပဵၼ်ႁိုဝ်မႃးလႃႇ” ၶမ်းလၢဝ်ၵေႃႈ ထၢင်ႇဝႃႈၼၢႆးတေမႃးႁွင်ႉမၼ်းလုၵ်ႉ ၵူၺ်းသမ်ႉမႃးထၢမ်ၸိူင်ႉၼႆလႄႈ ႁဵတ်းၵႅင်ႈဝႃႈဢမ်ႇယူႇလီၼႆႁေ မႄးဢႆ ဢႁူၵ်ႉ!..ဢႁူၵ်ႉ!ႁူၵ်ႉ..မႃးထႅင်ႈယဝ်ႉ။ “တေႁႂ်ႈၼၢႆးၵႂႃႇႁွင်ႉမေႃယႃမႃးသမ်းပၼ်ၶဵမ်ၼႄႇ” ပေႃးဝႃႈၶဵမ်ၼႆၵေႃႈ ၼင်ႇႁၢင်ႈၶူၼ်တုမ်ႇၼိူဝ်ႉမၼ်းပေႃးၵီႈပိုဝ်းလူင်မႃးသေယဝ်ႉ၊ ၶုၼ်ႇလုၵ်ႉၼင်ႈၵမ်းလဵဝ်သေ “ဢမ်ႇပဵၼ်ႁင်ယဝ်ႉၶႃႈၼၢႆး!!” ၽႃႈၵေႃႈဢမ်ႇတူပ်ႉ ၽုၼ်ႇၽၢၼ်ႇလုၵ်ႉလူင်ၵႂႃႇၵမ်းလဵဝ်၊ လိူၵ်ႈလိူၵ်ႈသမ်ႉၵႂႃႇသိူၵ်ႈသႂ်ႇ ၽိူၼ်ၶဝ်ႈၶဝ် ဢၼ်လႅင်းမိူင်းသႂ်ႁၢင်ႈႁႅၼ်းတမ်းဝႆႉလီလီငၢမ်းငၢမ်း လူဝ်ႇၵိၼ်ၵူၺ်းယဝ်ႉလႄႈ မၼ်းၵေႃႈ ဢမ်ႇသူၼ်ၽႂ်သေ ၵႂႃႇဢဝ်ဝၢၼ်ႇၶဝ်ႈဝၢၼ်ႇၼိုင်ႈဢၼ်ၵွၼ်ႉဝႆႉ ဢၢပ်ႈတေၵွၼ်ႉပၼ်တႃႇၼၢႆးၶဝ်ၼၼ်ႉယူႇ။ လႅင်းမိူင်းသႂ်တိုၵ်ႉဢၢင်ႈတေလၢတ်ႈယူႇ ၵူၺ်းၵႃႈ ၵမ်းၶဝ်ႈၼၼ်ႉ သမ်ႉပေႃးၵႂႃႇမီးယူႇၼႂ်းသူပ်းမၼ်းယဝ်ႉလႄႈ လႅင်းမိူင်းသႂ်ၵေႃႈ ၵႃႈလႆႈမိူၼ်ႇမိုင်ယၵ်ႉတူၺ်းမၼ်းသေ။ မၼ်းၵေႃႈယၵ်ႉတူၺ်းၶိုၼ်းလႅင်းမိူင်းသႂ်သေယဝ်ႉ “တူၺ်းႁင်လႃႇ တေၵိၼ်ၶဝ်ႈဢမ်ႇၸႂ်ႈႁႃႉ!” “ပီႈဢဝ်ဝၢၼ်ႇၶဝ်ႈၼၢႆးႁဝ်းၵိၼ်..” “ဝၢၼ်ႇၶဝ်ႈ..တိုၵ်ႉမီးဝၢၼ်ႇၵဝ်ဝၢၼ်ႇမႂ်းယူႇၵႂႃႈ” ၸေႃႉဢဝ်ၽၵ်းဢၼ်ပႆႇမီးၽႂ်တၵ်းသေၵေႃႉၼၼ်ႉ သႂ်ႇၼႂ်းဝၢၼ်ႇမၼ်းၵႂႃႇ ၵိၼ်ၼင်ႇႁၢင်ႈဝၢၼ်ႁၢင်ႈမၼ်း ယူႇယဝ်ႉ။ “ၼၢႆးယင်းပႆႇတၼ်းလႆႈၵိၼ် ပီႈပေႃးၵိၼ်ဢွၼ်တၢင်းယဝ်ႉလႃႇ ပႂ်ႉႁႂ်ႈၵူၼ်းလူင်ၶဝ်ၵိၼ်ဢွၼ်တၢင်းၵွၼ်ႇလႄႈ” “ၼၢႆးသမ်ႉပေႃးၸိမ်းဢွၼ်တၢင်းတေမႃးတၵ်းသႂ်ႇဝၢၼ်ႇၵွၼ်ႇယဝ်ႈ ၵိၼ်လႃႈ” “ၼႃႈၵေႃႈဢမ်ႇသုၵ်ႈမိုဝ်းၵေႃႈဢမ်ႇလၢင်ႉႁေ” လႅင်းမိူင်းသႂ်ၵေႃႈတင်းလၢတ်ႈ တင်းတူၺ်းၼႃႈၶမ်းလၢဝ် ၼင်ႇဢဵတ်ႇသဵတ်ႇယူႇယဝ်ႉ။ ၼၢႆးတႄႉၵေႃႈဢမ်ႇတၵ်းသဵင်သင် မႃးၼင်ႈႁေၵိၼ်ၶဝ်ႈၵုမ်းၵၼ်ၵႂႃႇယဝ်ႉ။ “ယိင်း! ပေႃးၵိၼ်ၶဝ်ႈယဝ်ႉ တေၵႂႃႇတၢင်းလႂ်လႃႇ” သမ်ႉပေႃးဢဝ်ၶမ်းလၢဝ်ၵႅၼ်ႉဢွၵ်ႇမႃးသေ “ထၢမ်ၶႃႈႁႃႉ!!” “ဢိုမ်ႉ!..” “မိူဝ်းၶိုၼ်းၵူၺ်းဢေႃႈ!..” “ဢေႃ..ဢိူဝ်ႈ တေမိူဝ်းၶိုၼ်းႁေယဝ်ႉၼေႃႈ” ၶမ်းလၢဝ်ၵေႃႈဢမ်ႇႁူႉဝႃႈတေလၢတ်ႈသင်ယဝ်ႉလႄႈ မႄးႁႃၼမ်ႉမႃးၵိၼ်ယဝ်ႉ။ လႅင်းမိူင်းသႂ်တႄႉၵေႃႈ ဢမ်ႇႁူႉဝႃႈတေလၢတ်ႈသင်ၸွမ်း ၼင်ႈႁေၵိၼ်ၶဝ်ႈၵႂႃႇၵူၺ်းယူႇ။ “ၶႃႈမိူဝ်းလႆႈယူႇၼေႃႈပေႃးၼႆ!!” “လႆႈၵႂႃႈ..ၶႂ်ႈမိူဝ်းၵေႃႈမိူဝ်းလႆႈယူႇၵူၺ်း.. ဢမ်ႇႁူႉၼႃႇတီႈႁိူၼ်းယိင်းၶဝ်လၢတ်ႈႁင်မႃး” မၼ်းၵေႃႈၶိုၼ်းဝူၼ်ႉတူၺ်းၶေႃႈၵႂၢမ်းဢၼ်ဢူႈၶဝ်သင်ႇလၢတ်ႈမႃး “ပေႃးမႂ်းဢမ်ႇပႆႇႁူႉဝႃႈ မႂ်းၶႂ်ႈႁဵတ်းသင် မႂ်းၵေႃႈယူႇတီႈၼၼ်ႈၵႂႃႇလႄႈ မိူဝ်ႈလႂ်မႂ်းႁူႉဝႃႈမႂ်းတေႁဵတ်းသင် မႂ်းၸွင်ႇၵွႆႈပွၵ်ႈမႃးၶိုၼ်း မိူဝ်ႈၼၼ်ႉၵဝ်ၸင်ႇတေပွႆႇမႂ်းလႆႈ” မိူဝ်ႈဝူၼ်ႉၺႃးၸိူင်ႉၼၼ်ၵေႃႈ ဢဝ်ၵမ်းၶဝ်ႈမၼ်းသမ်ႉပေႃးၸၢင်လူင်ၵႂႃႇယဝ်ႉ၊ ၶဝ်ဢွၼ်ၵၼ်ၼင်ႈၵိၼ်ၶဝ်ႈ ယူႇတီႈၸၢၼ်းႁိူၼ်းၶႃသုင် ႁူမ်ႇလူမ်ႈမုင်းႁဵၵ်ႇ မႆႉပႅၼ်ႈၽႃၼႃၼၼ်ႉ ယၵ်ႉယဵမ်ႈမုင်ႈၵႂႃႇတူၺ်းပႃႈႁွင်ႇပႃႈၸၢၼ်း လႆႈႁၼ်ႁိူၼ်းၶႃး ၶပ်ႉသႅမ်းၵၼ်ပဵၼ်ထႅဝ်ပဵၼ်တႅဝ်း၊ ႁိူၼ်းမုင်းႁဵၵ်ႇၸွမ်ႇၵႄႈပဵၼ်ယွမ်ႇပဵၼ်ယႅမ်ႇ၊ မၢင်လင်သုင်မၢင်လင်တႅမ်ႇ မၢင်လင်ၵေႃႈသၢၼ်ၽႃ၊ မၢင်လင်ၵေႃႈႁိူၼ်းၽႃႁၢႆမုင်းၶႃးလၢႆ ဢၼ်ဝႃႈၼၼ်ႉၵေႃႈမီး။ ၶမ်းလၢဝ်ႁၼ်ၼင်ႇၼၼ် ႁဵတ်းႁႂ်ႈမၼ်းထူၺ်ႈၸႂ်လူင်မႃးသေယဝ်ႉ ဢဝ်ပေႃးၶဝ်ႈမၼ်းၵႂႃႇပႅတ်ႈယူႇ။ ၵိၼ်ၶဝ်ႈယဝ်ႉ ဢၢၼ်းတေၵႂႃႇႁႃသုၵ်ႈၼႃႈလၢင်ႉတႃမၼ်းၼႆၵေႃႈ လႆႈႁၼ်ၼမ်ႉမေႃႇၼၼ်ႉယဝ်ႉ ၼႂ်းၵၢင်ၸႂ်မၼ်း ႁဵတ်းႁင်ၵေႃႈ ပေႃးဢမ်ႇလူမ်ၸႂ်သေမဵဝ်းလႄႈ ၶုၵ်းၸႂ်လႆႈတီႈႁိူၼ်းမႃးၵမ်းလဵဝ်သေ ပွင်ႉယူႇႁင်းမၼ်း “ႁႂ်ႈမႃးယူႇတီႈၸိူင်ႉၼႆ ဢမ်ႇၶၢမ်ႇလႆႈယဝ်ႉ၊ ၶႂ်ႈပဵၼ်ႁိုဝ်ပဵၼ် ဢမ်ႇမိူဝ်းၶိုၼ်းတႄႉဢမ်ႇလႆႈ ၸိူင်ႉႁိုဝ်ၵေႃႈလူဝ်ႇမိူဝ်းၶိုၼ်းယဝ်ႉ မိူဝ်းၺႃးပွင်ႉၺႃးလႃႇႁေသွင်သၢမ်ဝၼ်း ဢေႃဢမ်ႇဢၢပ်ႈပဵၼ်လႆႈ မွၵ်ႈလိူၼ်ၼိုင်ႈၵေႃႈလႆႈယူႇ ၶႅၼ်းသေယူႇတီႈၼႆႈပဵၼ်ပီႊၵဝ်ႇယဝ်ႈ တႃႉယူႇတီႈၼႆႈပဵၼ်ပီႊ တႃႉႁဵတ်းၵၢၼ်တၢင်ႇမဵဝ်းဢဝ်လႃႈ” “ပီႈၼၢင်းပေႉပွင်ႉသင်ယူႇလႃႇ!” ၶမ်းလၢဝ်ဢၼ်ႁၼ်လႅင်းမိူင်းသႂ်မႃးထၢမ်မၼ်းၸိူင်ႉၼၼ်ၵေႃႈ ယၵ်ႉတူၺ်းၼႃႈလႅင်းမိူင်းသႂ်ၼၼ်လီလီသေ “ဢၢႆႈၼွင်ႉ! မႃးႁဵတ်းသင်တီႈဝၢၼ်ႈၼႆႉလႃႇ..” လႅင်းမိူင်းသႂ်ၼၼ်ႉၵေႃႈ ယုမ်ႉၸူးမၼ်းသေ “မႃးလႄႇၵူၺ်းဢေႃႈ! တီႈၼႆႈၾိင်ႈၾႃႉလီပေႃးတၢၼ်ႇၼႆႉ ယူႇၼႂ်းဝဵင်း တေႁႃတီႈၵတ်းတီႈယဵၼ်မိူၼ်ၼႆဢမ်ႇမီးၶႃႈၼႃ” “ၶႂ်ႈၵႂႃႇတၢင်းလႂ်ၵေႃႈၵႂႃႇလႄႈ!..” ၼႃႈႁူႇတႃႁမ်းၼင်ႇဢမ်ႇႁၼ်လီၸွမ်း ၶေႃႈၵႂၢမ်း လႅင်းမိူင်းသႂ်ၼၼ်ႉယဝ်ႉ။ လႅင်းမိူင်းသႂ်ၼၼ်ႉၵေႃႈမႃးတီႈၼမ်ႉမေႃႇၼၼ်ႉသေ ဢဝ်ပုင်းတၵ်းၼမ်ႉမေႃႇ ဢၼ်မတ်ႉၸိူၵ်ႈၵိုၵ်းၵၢဝ်ႉမၼ်းၼၼ်ႉ တွတ်ႈလူင်းၵႂႃႇၼႂ်းမေႃႇသေယဝ်ႉ ပၼ်ႇၵၢဝ်ႉမၼ်း ဢၢတ်ႉဢိတ်ႈ.. ဢၢတ်ႉ..ဢွတ်ႈ ၵမ်ႉၵေႃႈ သမ်ႉပေႃးဢဝ်ၼမ်ႉၼႂ်းပုင်းၼၼ်ႉ ထွၵ်ႇသႂ်ႇပၼ်ဢူင်ႇႁိမ်းၶမ်းလၢဝ်ၼၼ်ႉယဝ်ႉ။ “ပီႈလူးမႃးႁဵတ်းသင်ၶႃႈ..တူၺ်းတႄႉတေဢမ်ႇၸႂ်ႈမႃးလႄႇၶႃႈၼႃ” “ဢိုမ်ႈ! ဢမ်ႇလႆႈမႃးလႄႇ မႃးႁေမိူဝ်းၶိုၼ်းၵူၺ်းဢိူဝ်ႈ!” “မိူဝ်ႈလႂ်မိူဝ်ႈမႃးယဝ်ႉၵေႃႈ ၵႂႃႇလႄႇတူၺ်းၸွမ်းၸိူဝ်းဝၢၼ်ႈၼႆႉႁေဢိတ်ႉၼိုင်ႈၶႃႈလႄႈ” “ဢမ်ႇႁၼ်မီးတီႈလႂ်လူဝ်ႇလႄႇသေဢိတ်း..ပဵၼ်ၵူမ်ႇပဵၼ်ဢုင်လူင်ၵႂႃႇမူတ်း ၵိုင်ႇတင်းၸိုဝ်ႈမၼ်းဝႃႈဝၢၼ်ႈဢုင်ယူႇၵူၺ်း” သီၶဵဝ်ႈသုၵ်ႈၼႃႈမၼ်းယဝ်ႉၵေႃႈ ဢဝ်ၽႃႈၸဵတ်ႉပၢႆႉတီႈမႃႇမၼ်းၼၼ်ႉ မႃးၸဵတ်ႉၼႃႈလီလီငၢမ်းငၢမ်းသေယဝ်ႉ ၶိုၼ်ႈႁိူၼ်းမိူဝ်းဢဝ်ၶူဝ်းမၼ်းလူင်းႁိူၼ်းၶိုၼ်း။ ၼၢႆးၶမ်းလႅင်ဢၼ်ဝဵၵ်ႉသူၼ်မၼ်းယူႇတၢင်းၼႃႈႁိူၼ်းၼၼ်ႉၵေႃႈ “တေမိူဝ်းယဝ်ႉႁႃႉ!..” “ဢေႃႈမိူဝ်းယဝ်ႉၶႃႈ..” “မိူဝ်းၸွမ်းၽႂ်လႃႇ ဢမ်ႇပႆမိူဝ်းၼင်ႇၵဝ်ႇယူဝ်ႉၼေႃႈ..” သမ်ႉပေႃးဢဝ်ၶမ်းလၢဝ်ၵိုတ်းလူင်ၵႂႃႇႁေ ၵွပ်ႈၼႂ်းၵၢင်ၸႂ်ဢၼ်ၶႂ်ႈမိူဝ်းၼႃႇၼႃႇၼၼ်ႉ ႁဵတ်းႁႂ်ႈမၼ်းဢမ်ႇတၼ်းဝူၼ်ႉထိုင်ဝႃႈ မၼ်းတေႁဵတ်းႁိုဝ်မိူဝ်းၼႆလႄႈ ၸင်ႇယၵ်ႉတူၺ်းၼၢႆးသေ “ၼႂ်းဝၢၼ်ႈၼႆႉ ၸွင်ႇမီးၽႂ်မိူဝ်းဝဵင်းယူႇၶႃႈႁႃႉၼၢႆး!” ၼၢႆးၵေႃႈဝၢင်းသဵမ်မၼ်းၼၼ်ႉသေ မႄးဝႅတ်ႉသိၼ်ႈမၼ်းလီလီယဝ်ႉ တဝ်ႉဢဝ်ၵၢၼ်းသဵမ်မၼ်း ယၵ်ႉတူၺ်းၸူးၶမ်းလၢဝ်ၵႂႃႇ ပႃးသီၼႃႈဢၼ်ဢမ်ႇပေႃးလီၵႃႈႁိုဝ်လႄႈ ထူၺ်ႈၸႂ်လူင်မႃးၵမ်ႉၼိုင်ႈယဝ်ႉ။ “ၶၢဝ်းၼႆႉၶၢဝ်းၽူၼ် တၢင်းၵေႃႈယၢပ်ႇၼႃႇ ယိင်းၶဝ်မႃးမိူဝ်ႈဝႃးၵေႃႈ တေႁၼ်ယူႇဢမ်ႇႁိုဝ်.. ပေႃးဢမ်ႇလူဝ်ႇၼႃႇဢႃးလႃး ႁိုင်ႁိုင် ၼိုင်ႈဝူင်ႈ သွင်ဝူင်ႈ မၢင်ပွၵ်ႈပဵၼ်လိူၼ်ၸိူဝ်းၼႆႉ ၸင်ႇၵွႆႈမိူဝ်းၵူၺ်း၊ တူၺ်းမိူဝ်ႈၼႆႉတႄႉ ဢၢပ်ႈတေဢမ်ႇမီးၽႂ်မိူဝ်းယဝ်ႉ တိုၵ်ႉၸင်ႇႁႃမိူဝ်းမႃးမိူဝ်ႈဝႃးၵူၺ်း၊ ပေႃးယိင်းၶႂ်ႈမိူဝ်းၵေႃႈ ပႆမိူဝ်းဢဝ်လႆႈယူႇၼႃႇ” ၼၢႆးလၢတ်ႈမႃး ဢဝ်ၶမ်းလၢဝ်ပေႃးႁၼ်ႁၢင်ႈမိူဝ်ႈဝႃး မႃးမီးယူႇၼႂ်းတႃၼၼ်ႉယဝ်ႉ၊ ဢဝ်ၶႅၼ်ဢၼ်ယိပ်းထူင်ၶူဝ်းမၼ်းၼၼ်ႉ သမ်ႉပေႃးတေလူၼ်ႇတူၵ်းမိုဝ်းယူႇ။ ၼၢႆးဢၼ်လႆႈႁၼ်ၶမ်းလၢဝ်ပဵၼ်ၸိူင်ႉၼၼ်ၵေႃႈ “တေႃႈၼင်ႇၶီႇထူဝ်ႈ ယင်းႁွတ်ႈမႃးပေႃးၶမ်ႈ၊ သင်ပႆမိူဝ်းတႄႉ ဢမ်ႇတေႃႇတေႃႇတေထိုင်ယူဝ်ႉ၊ တၢင်းၵေႃႈယၢပ်ႇ ထိူၼ်ႇၵေႃႈၼႃဢိုမ်တိုမ်း ဢမ်ႇႁၼ်လိူၼ်ႁၼ်ဝၼ်းၸိူင်ႉၼၼ် ပေႃးၵႂင်တၢင်းတေႁဵတ်းႁိုဝ်လႃႇ ဢမ်ႇၶႂ်ႈႁႂ်ႈမိူဝ်းတႄႉဢမ်ႇၸႂ်ႈ မိူဝ်းၵေႃႉလဵဝ်ၵူၺ်းၼၢႆးၵေႃႈမႆႈၸႂ်ၼင်ႇၵဝ်ႇဢိူဝ်ႈ” ယိုင်ႈလၢတ်ႈယိုင်ႈလွၵ်ႇႁႂ်ႈၶမ်းလၢဝ် ဢမ်ႇႁတ်းယၢင်ႈဢွၵ်ႇဝၢင်းႁိူၼ်းထႅင်ႈၵူၺ်း။ ၸွမ်းၼင်ႇႁႅင်းႁတ်းတႃႉ ဢၼ်ဢမ်ႇၶႂ်ႈၶၢမ်ႇယူႇတီႈၼႆႈၼၼ်ႉၵေႃႈ “ဢမ်ႇပဵၼ်သင်ၶႃႈၼၢႆး ၶႃႈႁႃတၢင်းမိူဝ်းႁင်းၵူၺ်းလႆႈယူႇ” ၸွင်ႇတေမိူဝ်းလႆႈႁိုဝ်ၼၼ်ႉ သိုပ်ႇလူၵႂႃႇထႅင်ႈၶႃႈ။ၸ

['ၸိူင်းတႆး', 'ၸိူင်းၸၢတ်ႈပၢၼ်']

2024-07-13T07:13:44

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%81%bc%e1%80%ad%e1%80%af%e1%80%84%e1%80%ba%e1%82%88/

ၸိုၼ်ႇႁႅင်း တွၼ်ႈၼိုင်ႈ

တွၼ်ႈၼိုင်ႈ ပီႊ2016.. ၼိူဝ်သဵၼ်ႈတၢင်းလိၼ် ဢၼ်လွမ်ႉႁွပ်ႈဝႆႉပႃႇမႆႉယႂ်ႇမႆႉလူင် မႆႉၸိင်မႆႉမူဝ်ႇမႆႉၵူင် သုမ်ႇငမ်းသမ်ႉပေႃးသႅမ်းၵၼ်လူင်ၵႂႃႇ သုတ်းသၢႆတၢင်း၊ လိၼ်ၸိုမ်ႉမိုၵ်းယမ်း ၼမ်ႉၸေႃႉၸႄႉဝၢႆးၽူၼ်တူၵ်း မၢင်တီႈၵေႃႈဢုင်ပိူဝ်ႉပႃႉ မၢင်တီႈၵေႃႈဢုၵ်းလုၵ်းဢၢၵ်းလၢၵ်း တင်းထူဝ်ႈဢွၼ်ႇသဵင်လင်မေႃးႁႅင်း သမ်ႉပေႃးၶၢၼ်ႉငိၼ်း၊ ႁၼ်လုၵ်းတီႈလႂ်သွင်ႉသႂ်ႇ ၵူၼ်ႈပေႃးၶႂ်ႈၸမ်ႉမူတ်းယဝ်ႉ၊ ၶမ်းလၢဝ်ၼင်ႈမႃးတင်းႁိုင် မိူၼ်တေထိုင်ဢမ်ႇထိုင်သေပွၵ်ႈၼၼ်ႉၵေႃႈ ၼႃႈမၼ်းႁိုဝ်တေၵီႈယုမ်ႉလႆႈယဝ်ႉလႃႇ။ ႁဵတ်းၵႂႃႇႁဵတ်းမႃး ၺႃးတၢင်းၶိုၼ်ႈလွႆ ထူဝ်ႈသမ်ႉဢမ်ႇၶိုၼ်ႈလႆႈ ၵူၼ်းယူႇတၢင်းလင်ထူဝ်ႈၼၼ်ႉၵေႃႈ ၵႃႈတေလႆႈလူင်းဢီးယဝ်ႉ၊ ဢၼ်ထူဝ်ႈဢမ်ႇၶိုၼ်ႈလႆႈၼၼ်ႉ ဢမ်ႇၸႂ်ႈလွႆၸၼ်း တၢင်းမၼ်းပိူဝ်ႉမၼ်းမိုၼ်ႈၼႃႇၼၼ်ႉလႄႈ ၸင်ႇဢမ်ႇၶိုၼ်ႈလႆႈယဝ်ႉ။ လိူဝ်သေၶမ်းလၢဝ် ယင်းမီးထႅင်ႈၸၢႆးၼုမ်ႇဢွၼ်ႇၵေႃႉၼိုင်ႈၶီႇမႃးၸွမ်းၵၼ် ၶႃသွင်ၵေႃႉၼၼ်ႉၵေႃႈ လႆႈၸွႆႈၵၼ်လူင်းဢီးယဝ်ႉ၊ ၵူၼ်းႁေႃႈထူဝ်ႈၵေႃႈ ၶတ်းၸႂ်ႁေႃႈထူဝ်ႈမၼ်းမိူၼ်ၵၼ်၊ ၵူၺ်းၵႃႈ ႁေႃႈၶိုၼ်ႈလႆႈၼိုင်ႈဝႃး သမ်ႉလူင်းမႃးသွင်ဝႃး ၵူၼ်းႁေႃႈမၼ်း ထၢၼ်ႈပေႃးႁိူဝ်ႉ ၵူၼ်းဢီးမၼ်းယိုင်ႈၶႅၼ်းႁိူဝ်ႉၼႃႇဢမ်ႇၸၢင်ႈလၢတ်ႈယဝ်ႉ။ တႃႇတေပူၼ်ႉလွႆၼၼ်ႉ လႆႈၸႂ်ႉၶၢဝ်းယၢမ်းၵႂႃႇတင်းႁိုင် ၵၢင်ဝၼ်းသမ်ႉပေႃးၶမ်ႈ ၵေႃႈဢမ်ႇတၼ်းႁူႉယဝ်ႉ။ ၶမ်းလၢဝ်ၼၼ်ႉတႄႉသမ်ႉဝႃႈၶႂ်ႈပွင်ႉတၢၼ်ႇလႂ်ၵေႃႈ ႁိူဝ်ႉၼႃႇယဝ်ႉလႄႈ သမ်ႉပေႃးဢမ်ႇမီးႁႅင်းပွင်ႉလႆႈယဝ်ႉ။ မိူဝ်းႁွတ်ႈထိုင်တီႈၼႂ်းဝၢၼ်ႈဢုင် ၵၢင်ၶမ်ႈလပ်းပေႃးသိင်ႇၸွမ်ႉႁွမ်ႉ ၽူၼ်သမ်ႉတူၵ်းယွႆးယွႆးထႅင်ႈႁေ သိူဝ်ႈၶူဝ်းၵေႃႈ ၵူဝ်ႈၵူမ်ႇၼုၵ်းလိၼ်ၵႂႃႇသဵင်ႈ။ ၶမ်းလၢဝ်ၼၼ်ႉတႄႉ မွင်းႁႃတီႈတေလိုဝ်ႈၵူၺ်းယဝ်ႉ ဢမ်ႇသူၼ်ၸႂ်ဝႃႈ ပိူၼ်ႈတေဢဝ်မၼ်းလူင်းၵႂႃႇတီႈလႂ်။ ၸဝ်ႈထူဝ်ႈၸင်ႇလႆႈထၢမ်ၸူး “တေလႆႈၵႂႃႇသူင်ႇသၢင်ႇၼွင်ႉၶဝ်လူင်းတီႈလႂ်လႃႇဝႃႈ” ၸၢႆးၼုမ်ႇဢွၼ်ႇၵေႃႉၼၼ်ႉၵေႃႈ တွပ်ႇၸူးၵႂႃႇၶိုၼ်း “ႁိူၼ်းၼၢႆးၶမ်းလႅင်ၶဝ်ၶႃႈဢေႃႈ ပီႈဢၢႆႈ” “လႆႈၵႂႃႈ..လူင်းၸွမ်းၵၼ်ၼေႃႈပေႃးၼႆ” “ပီႈၼၢင်းၵေႃႈလူင်းတီႈၼၼ်ႈႁႃႉ” “ဢိူဝ်ႈ!..” ၶႂ်ႈလိုဝ်ႈၼႃႇယဝ်ႉလႄႈ တွပ်ႇၵႂႃႇႁဵတ်းၼၼ်ႉၵူၺ်း။ ၸဝ်ႈထူဝ်ႈၼၼ်ႉၵေႃႈ ၵႂႃႇၶျႃႉပၼ်တီႈ ႁိူၼ်းၼၢႆးၶမ်းလႅင်ၼၼ်ႉယူႇယဝ်ႉ။ မိူဝ်ႈငိၼ်းသဵင်ထူဝ်ႈၶဝ်ႈႁိူၼ်းမႃးၸိူင်ႉၼၼ် ၼၢႆးၶမ်းလႅင်ၵေႃႈ လႆႈဢွၵ်ႇႁိူၼ်းမႃးတူၺ်းသေ ႁၼ်မႅၼ်ႈၵူၼ်းၼုမ်ႇ ဢၼ်မၼ်းဢမ်ႇသူႈလႆႈႁၼ်ၼႃႈႁေပွၵ်ႈၼၼ်ႉလႄႈ လႆႈတွင်ႈထၢမ်ၵႂႃႇၶိုၼ်း “လၢၼ်ၶဝ်ဢွၼ်ၵၼ်လုၵ်ႉတၢင်းလႂ်မႃးလႃႇ ဢွၵ်ႇတၢင်းမႃးႁိူဝ်ႉၵၼ်ၼႃႇယဝ်ႉယူဝ်ႉၼေႃ ၶဝ်ႈမႃးလိုဝ်ႈႁိူဝ်ႉလိုဝ်ႈၸႂ်ၼႂ်းႁိူၼ်းႁေၵွၼ်ႇလႄႈ” ၶမ်းလၢဝ်ၼၼ်ႉတႄႉ ဢမ်ႇပဵၼ်တူဝ်ယဝ်ႉ၊ ဢမ်ႇတၼ်းထွမ်ႇယဝ်ႉၽႂ်လၢတ်ႈသင်ၵေႃႈ မွင်းႁၼ်ႁူမ်ႈလႄႈ တီႈယူႇဢၼ်ၼွၼ်းလႆႈဢိတ်ႉၼိုင်ႈၵူၺ်း သမ်ႉပေႃးၼွၼ်းၽေႇလူင်ၵႂႃႇ ၼိူဝ်ၸၢၼ်းႁိူၼ်းၼၢႆးၶမ်းလႅင်ၶဝ်ၼၼ်ႉယဝ်ႉ။ ၸၢႆးၼုမ်ႇဢွၼ်ႇၵေႃႉၼၼ်ႉတႄႉၵေႃႈ လႆႈၼႄႉၼမ်းတူင်ႉတၵ်ႉ ၸူးၼၢႆးၵႂႃႇ “မႂ်ႇသုင်ၶႃႈၼၢႆး ယူႇလီၵိၼ်ဝၢၼ်ယူႇၶႃႈၼေႃႈ ၶႃႈၸၢႆးပဵၼ်လုၵ်ႈလုင်းသၢင်ႇမိူင်းၶမ်းၶဝ်ဢေႃႈ ၸိုဝ်ႈၸၢႆးႁွင်ႉလႅင်းမိူင်းသႂ်ၶႃႈ” “ႁႃ! ၼႆႉပဵၼ်လုၵ်ႈဢေးယဵၼ်သႂ်ၶႃၼၼ်ႉၼႄႇ ၼၢႆးသူလႆႈႁၼ်မႂ်းၸဵမ်မိူဝ်ႈယင်းဢွၼ်ႇၼၼ်ႉယူႇ တၼ်းၵေႃႉယႂ်ႇပဵၼ်မၢဝ်ႇလူင်ယဝ်ႉလူးၼႆႉ ဢူႈမႄႈသူယူႇလီၵိၼ်ဝၢၼ်ယူႇၼေႃႈ” “ယူႇလီၵိၼ်ဝၢၼ်ၵၼ်ယူႇၶႃႈ” “လီယဝ်ႉ..ၸူမ်းယဝ်ႉလၢၼ်ဢူၺ်ႉ! မႃးလႄႇမႃးၸႂ်းၵၼ်၊ ဢွၼ်ၵၼ်ယမ်းၽူၼ်လူင်မႃး ၵႂႃႇႁႃဢၢပ်ႇၼမ်ႉသုၵ်ႈတူဝ်သီၶိင်းၵၼ်ၵွၼ်ႇႁေလႄႈပေႃးၼႆ” လႅင်းမိူင်းသႂ်ၵေႃႈ ႁၢင်ႈႁႅၼ်းၶူဝ်းၵႂႃႇႁႃဢၢပ်ႇၼမ်ႉဢၢပ်ႇတႃႈမၼ်း တီႈဢၼ်ၼၢႆးလၢတ်ႈၼႄၼၼ်ႉယဝ်ႉ။ ၶမ်းလၢဝ်ၼၼ်ႉတႄႉ ယင်းတိုၵ်ႉၼွၼ်းမိူၼ်ႇမိုင်ယူႇသေ တူၺ်းၶဝ်ႈၵႂႃႇ ၼႂ်းၽၵ်းတူႁိူၼ်းၼၼ်ႉယဝ်ႉ မုင်ႈႁၼ်တၢင်းၼႂ်းလပ်းသိင်ႇၽိုတ်းၽိုတ်းလူင်ၼၼ်ႉ လႄႈ မီးၾႆးတဵၼ်းလုၵ်ႉလႅင်းလႅင် ပုင်ႈလႅင်းပုင်ႈလႅင်းယူႇႁင်းၵွၺ်းလႅမ်ႈၼိုင်ႈ၊ ၼိူဝ်ၶဵင်ႇၽြႃး ဢၼ်ၸမ်တေသုတ်းၵႂႃႇၼၼ်ႉယဝ်ႉ။ မိုင်ဝူၼ်ႉထိုင်ၸၢတ်ႈပၢၼ်မၼ်း ဢၼ်လႆႈႁူပ်ႉမႃးဝၼ်းမိူဝ်ႈၼႆႉၼၼ်ႉသေ ဢမ်ႇႁူႉဝႃႈ ယွၼ်ႉသင်လႄႈမၼ်းၼၼ်ႉ တေလႆႈမႃးယူႇတီႈၼႂ်းဝၢၼ်ႈၼွၵ်ႈၸွၵ်ႉထိူၼ်ႇၸိူင်ႉၼႆ၊ ၵႆၵေႃႈၵႆဝဵင်း၊ တၢင်းၵေႃႈယၢပ်ႇ၊ ဝၢၼ်ႈၵေႃႈဝၢၼ်ႈၼွၵ်ႈတေႉတေႉ၊ ၾႆးၾႃႉၵေႃႈဢမ်ႇမီး ႁဵတ်းႁႂ်ႈမၼ်းမိုင်ဝူၼ်ႉၸႂ်ထိုင်ၶိုၼ်းႁိူၼ်းမႃးလႄႈ ၼႂ်းၸႂ်ၼႂ်းၶေႃးၵေႃႈ ပဵၼ်ဢၼ်ဢမ်ႇၶႂ်ႈယူႇသေဢိတ်းၼၼ်ႉယဝ်ႉ။ မၼ်းဢမ်ႇသူၼ်ၸႂ်ယဝ်ႉဝႃႈ ဢၼ်ဢူႈၶဝ် သင်ႇလၢတ်ႈသင်ဝႆႉတီႈမၼ်းၼၼ်ႉ မၼ်းၵူၺ်းဝူၼ်ႉဢၢၼ်းတေႁႃတၢင်းပွၵ်ႈမိူဝ်းၶိုၼ်း ႁႂ်ႈပေႃးလွတ်ႈတၢင်းလႃႇၼၼ်ႉၵူၺ်း။ မိူဝ်ႈပဵၼ်ၸိူင်ႉၼၼ် ႁဵတ်းႁႂ်ႈမၼ်းမီးပၢႆးဝူၼ်ႉဢွၵ်ႇမႃး ႁႂ်ႈလႆႈၸဵဝ်းပွၵ်ႈမိူဝ်းယူႇႁိူၼ်းၶိုၼ်း ၼင်ႇၵႃႈဝႆးလႆႈၼႆယူႇ၊ လွင်ႈဢၼ်မၼ်းလူင်ႉလႅၼ်ႇလိူဝ်ပိူၼ်ႈၵေႃႈ ၵၢၼ်လၢတ်ႈၵႂၢမ်းၶတ်း ၽိတ်းႁူဝ်ပိူၼ်ႈၼၼ်ႉၼႃႇ ပေႃးပိူၼ်ႈႁၼ်ဝႃႈ မၼ်းပဵၼ်ၵူၼ်းဢမ်ႇလီ ၽႂ်ၵေႃႈတေဢမ်ႇၶႂ်ႈဢဝ်မၼ်းမႃးသွၼ်လုၵ်ႈၶဝ်ၼႆလႄႈ မၼ်းၵေႃႈတေလႆႈထုၵ်ႇပိူၼ်ႈ သူင်ႇမိူဝ်းတီႈႁိူၼ်းၶိုၼ်း ပေႃးပိူၼ်ႈဢမ်ႇၶႂ်ႈလႆႈမၼ်း တေၼႄႁႂ်ႈဢူႈမႄႈမၼ်းႁၼ်ဝႃႈ မၼ်းၼၼ်ႉ ဢမ်ႇမီးၼမ်ႉၵတ်ႉတႃႇပဵၼ်မေႃသွၼ်လႆႈ ၼႆလႄႈ မိူဝ်ႈဝူၼ်ႉၸိူင်ႉၼၼ်ၼႆၵေႃႈ ႁဵတ်းႁႂ်ႈမၼ်းသမ်ႉပေႃးယုမ်ႉၶူဝ်ဢွၵ်ႇမႃးယဝ်ႉ။ “ယိင်းၼႆႉ တေပဵၼ်လုၵ်ႈမေႃသွၼ်သႅင်ဝၼ်းဢိူဝ်ႈၼေႃႈ မၼ်းလၢတ်ႈမႃးဝႃႈ ႁႂ်ႈမိူဝ်းႁပ်ႉမိူဝ်ႈၼႆႉၼႆၼႃႇ” “ၸႂ်ႈယဝ်ႉၶႃႈ ဢူႈႁဝ်းလၢတ်ႈဝႃႈႁႂ်ႈၶႃႈမႃးတီႈႁိူၼ်းၼၢႆးၶမ်းလႅင်ၼႆၶႃႈဝႃႇ” “ဢိူဝ်ႈ!ပဵၼ်ၼၢႆးၼႆႉယဝ်ႉ” “ဢေႃ..” “လီယဝ်ႈ လုၵ်ႉၵႂႃႇႁႃဢၢပ်ႇၼမ်ႉဢၢပ်ႇသင်ႁေ ၸင်ႇၵွႆႈမႃးလိုဝ်ႈလႄႈၼၢႆးဝႃႈ ၵမ်ႉမႃးတေဢမ်ႇယူႇလီယဝ်ႉ” “ပဵၼ်ၼႆၵေႃႈလီယူႇလူး ပေႃးဢမ်ႇယူႇလီၵေႃႈ တေလႆႈမိူဝ်းယူတ်းယႃတီႈဝဵင်းဢမ်ႇၸႂ်ႈႁႃႉ” “တီႈဝၢၼ်ႈၼႆႉၵႆဝဵင်းၼႃႇလူး.. တူၺ်းဢဝ်ဢၼ်ယိင်းၶဝ်မႃးမိူဝ်ႈၼႆႉၼၼ်ႉၵူၺ်းယဝ်ႈ၊ ပေႃးဢမ်ႇယူႇလီၼႆၵေႃႈ တႃႇတေဢဝ်ၵႂႃႇဝဵင်းၼၼ်ႉ ဢမ်ႇတေႃႇတေႃႇလူင် တၢင်းၵေႃႈယၢပ်ႇထႅင်ႈ၊ မၢင်ပွၵ်ႈပေႃးပဵၼ်ႁႅင်းၼႃႇ ဢဝ်ၵႂႃႇဝဵင်းၵေႃႈ သမ်ႉၵႆႉၵႂႃႇလူႉသဵင်ႈပႅတ်ႈၸွမ်းတၢင်းႁဵတ်းၼၼ်ဢိူဝ်ႈလၢၼ်ဝႃႈ” ၶမ်းလၢဝ်ၼၼ်ႉၵေႃႈ ၽုၼ်ႇၽၢၼ်ႇလုၵ်ႉလူင်ၵႂႃႇဢဝ်ၶူဝ်းဢဝ်လဵင်းမၼ်း ၼႅတ်ႈၵႂႃႇႁႃဢၢပ်ႇၼမ်ႉၵမ်းလဵဝ်ယဝ်ႉ၊ ငိၼ်းယူႇဝွႆးဝွႆး ဢၼ်ၼၢႆးလၢတ်ႈၼႄလႅင်းမိူင်းသႂ်ႇမိူဝ်ႈၵႆႈၼၼ်ႉ။ လူင်းႁိူၼ်းယဝ်ႉ ပၼ်ႇလဵပ်ႈၵႂႃႇတၢင်းတူၵ်းႁိူၼ်းၼၼ်ႉသေ တေမီးၼမ်ႉမေႃႇလႄႈ တီႈဢၢပ်ႇၼမ်ႉဝႆႉယူႇ။ မၼ်းၵေႃႈ လႆႈႁၼ်ၾႆးလႅင်းဝွႆးဝွႆးယူႇတီႈဢၢပ်ႇၼမ်ႉၼၼ်ႉလႄႈ ယိၼ်းသဵင်တွင်ႈၼမ်ႉမေႃးယူႇ မၼ်းႁူႉဝႃႈလႅင်းမိူင်းသႂ်တိုၵ်ႉဢၢပ်ႇယူႇၼႆသေ ၸင်ႇဢမ်ႇလႆႈၵႂႃႇႁိမ်းၼၼ်ႉယဝ်ႉ ပႂ်ႉယူႇတၢင်းၼွၵ်ႈၼၼ်ႉၵူၺ်း။ မိူဝ်ႈႁၼ်တီႈဢၢပ်ႇၼမ်ႉ ၼႂ်းလပ်းသိင်ႇသိင်ႇ ၾႆးသၢႆတႆႈလႅင်းဝွႆးဝွႆး တႂ်ႈၽူၼ်ဢွႆယွႆးယွႆး တေႃႉတႄႉမီးတီႈႁႄႉတၢင်းၶၢင်ႈၵူၺ်း ဢမ်ႇလႆႈႁူမ်ႇလူမ်ႈပႃးတၢင်းၼိူဝ်ၼၼ်ႉ ႁဵတ်းႁႂ်ႈမၼ်း ၸႂ်ထိုင်ႁိူၼ်း ဢၼ်မီးႁွင်ႈဢၢပ်ႇၼမ်ႉလႄႈႁွင်ႈၽၢႆႈၸပ်းႁိူၼ်းဝႆႉ ၸႂ်ႉတိုဝ်းငၢႆႈလူမ်ၸႂ်လီၼၼ်ႉမႃးၵမ်းလဵဝ်။ မိူဝ်ႈပဵၼ်ၸိူင်ႉၼၼ်ၵေႃႈ လွမ်ငွၵ်ႈႁႃတူၺ်းႁွင်ႈၽၢႆႈယူႇ ၸင်ႇလႆႈႁၼ်သုမ်ႉလဵၵ်ႉလဵၵ်ႉဢွၼ်ႇ ဢၼ်ၵႆဝႃႈၵႆၼႃႇၼၼ်ႉလႄႈ “ၼၼ်ႉတႄႉတေပဵၼ်ႁွင်ႈၽၢႆႈယဝ်ႉၵႂႃႈ” ၼင်ႈသေထူၺ်ႈၸႂ်လူင်ဢွၵ်ႇမႃးၵမ်းယဝ်ႉၵမ်း ဢမ်ႇတၼ်းႁူႉတၼ်းႁၼ် လႅင်းမိူင်းသႂ်ၵေႃႈ မႃးယူႇတေႃႇၼႃႈမၼ်းၼၼ်ႉသေ “ပီႈၼၢင်းတေဢၢပ်ႇၼမ်ႉႁႃႉ ၶႃႈယဝ်ႉယဝ်ႈ” “ဢိူဝ်ႈ!” လႅင်းမိူင်းသႂ်ၼၼ်ႉၵေႃႈ ဢဝ်ၾႆးသၢႆၼၼ်ႉယိုၼ်ႈပၼ်ၵႂႃႇႁေ “ပီႈၼၢင်းတမ်ႉဢမ်ႇမီးၾႆးႁိုဝ်လႃႇ!” မၼ်းၵေႃႈယိပ်းဢဝ်ႁေယဝ်ႉ မိုင်ဝၢႆႇတူၺ်းၸွမ်းလင်လႅင်းမိူင်းသႂ်ၵႂႃႇ ၼင်ႇမီးလွင်ႈၶႂ်ႈႁူႉၶႂ်ႈႁၼ်ၸွမ်းမႃးယူႇၼႂ်းၸႂ်ယဝ်ႉ။ မိူဝ်ႈၵႂႃႇတီႈတႃႈၼမ်ႉၼၼ်ႉ လႆႈႁၼ်ၼမ်ႉၼႂ်းဢူင်ႇ ဢမ်ႇမီးႁေဢိတ်းယဝ်ႉလႄႈ ၸႂ်ၶႂ်ႈၸမႃးယဝ်ႉ၊ ယွၼ်ႉ လႆႈၸႂ်ႉၼမ်ႉမေႃႇတၵ်းဢၢပ်ႇဢဝ်ၼၼ်ႉၼႃႇ ပေႃးၼမ်ႉမူတ်းၵေႃႈ မၼ်းၵေႃႈတေလႆႈတၵ်းၼၼ်ႉၼိုင်၊ ၶႅၼ်းယူႇ ယင်းပဵၼ်ၼမ်ႉမေႃဢၼ်ၸႂ်ႉၵၢဝ်ႉပၼ်ႇဢဝ် မၼ်းၵေႃႈ ၵႃႈလႆႈတၵ်းၼမ်ႉသႂ်ႇၼႂ်းဢူင်ႇႁႂ်ႈတဵမ်သေ မိူဝ်ႈၼမ်ႉတဵမ်ယဝ်ႉၼၼ်ႉ ၼင်ႇဝႃႈႁႅင်းၵေႃႈမူတ်းယဝ်ႉလႄႈ ၼင်ႈၸႄႈတီႈၼၼ်ႈလူင်ၵႂႃႇၵမ်းလဵဝ်သေ ႁွင်ႉႁႆႈဢွၵ်ႇမႃးယဝ်ႉ။ မိူဝ်ႈၼင်ႈႁႆႈပႆႇႁိုင် သဵင်တွင်ႉသမ်ႉႁွင်ႉမေႃးမႃးထႅင်ႈ တွင်ႉမႆႈၶဝ်ႈယဝ်ႉၼႆၵေႃႈ မၼ်းၸင်ႇတူင်ႉတိုၼ်ႇႁႃဢၢပ်ႇၼမ်ႉလႆႈ။ တီႈၼိူဝ်ၽိူၼ်ၶဝ်ႈ ဢၼ်မီးငွႆးၾႆးလႅင်းလႅင်လုၵ်ႉဝွႆးဝွႆးယူႇၼၼ်ႉ ၶမ်းလၢဝ်လႆႈႁၼ်ၽၵ်းၼႆၵေႃႈ ၼင်ႇႁၢင်ႈလူမ်းတွင်ႉမႆႈၶဝ်ႈပေႃးၶႂ်ႈႁၢႆၵႂႃႇယူႇ၊ တူၺ်းၽၵ်းၵေႃႈ ႁၢင်ႈသမ်ႉပေႃးဢမ်ႇဢၢပ်ႈမီးဢရသႃႇသင်သေဢိတ်းၼၼ်ႉၼႃႇ။ လိူဝ်ၼၼ်ႉသမ်ႉပဵၼ်ၽၵ်းပၵ်ႉၵႅင် ဢၼ်မၼ်းယူႇႁိူၼ်း ဢမ်ႇတွၼ်ႉၵိၼ်ႁေပွၵ်ႈၼၼ်ႉ လႄႈ တေဢမ်ႇၵိၼ်သေဢိတ်း တွင်ႉၵေႃႈသမ်ႉႁွင်ႉဢူဝ်ႈလူတ်ႈဢလၢတ်ႈယူႇတိၵ်းတိၵ်း၊ ၼၢႆးဢၼ်လႆႈငိၼ်းၼင်ႇၼၼ်ၵေႃႈ တၵ်းၽၵ်းသႂ်ႇပၼ်ၼႂ်းဝၢၼ်ႇၶဝ်ႈမၼ်းၼၼ်ႉသေ ၸေႃႉဢဝ်မၢၵ်ႇၽိတ်ႉတမ် သႂ်ႇပၼ်ဢိတ်ႉၼိုင်ႈယဝ်ႉ “ႁိူၼ်းၼၢႆးသူၵေႃႈ မီးၽၵ်းၸိူင်ႉၼႆၵူၺ်းဢိူဝ်ႈလၢၼ်ဢိူဝ်ႉ” “ဝၢၼ်ယူႇၶႃႈဢေႃႈၼၢႆး ၶႃႈတႄႉမၵ်ႉၼႃႇၶႃႈၽၵ်းၸိူင်ႉၼႆ” လႅင်းမိူင်းသႂ်လၢတ်ႈ။ “ယိင်းဢမ်ႇၵိၼ်ႁႃႉ” မၼ်းၵေႃႈတွင်ႉမႆႈၼႃႇယဝ်ႉလႄႈ ဢဝ်ၵမ်ႈမၼ်းဝႃႈၼႆသေ ၸၢၼ်ၶဝ်ႈတင်းၽၵ်းလေႃးၵၼ်ယဝ်ႉ ၸေႃႉၵိၼ်ၶဝ်ႈၵႂႃႇ၊ မွင်းၵဵဝ်ႉၵႂႃႇၵူၺ်း ၼင်ႇဝႃႈဢရသႃႇၶဝ်ႈၽၵ်းၼၼ်ႉ မိူၼ်တေထုၵ်ႇသူပ်းမၼ်းၵႂႃႇၵမ်းလဵဝ်။ တွင်ႉမႆႈႁိုဝ်တႄႉဢမ်ႇႁူႉ ဢမ်ႇၸၢင်ႈႁဵတ်းႁိုဝ်ၵေႃႈပဵၼ်လႆႈယူႇ၊ ၵိၼ်ၵႂႃႇၵိၼ်မႃး သမ်ႉပေႃးတၼ်းၵွၼ်ႉၶဝ်ႈသႂ်ႇဝၢၼ်ႇပဵၼ်သွင်ၵမ်းယဝ်ႉ။ သိုပ်ႇလူၵႂႃႇထႅင်ႈတွၼ်ႈတေမႃးၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်']

2024-07-13T04:53:00

https://tainovel.com/%e1%81%b8%e1%80%ad%e1%80%af%e1%81%bc%e1%80%ba%e1%82%87%e1%82%81%e1%82%85%e1%80%84%e1%80%ba%e1%80%b8-%e1%80%90%e1%80%bd%e1%81%bc%e1%80%ba%e1%82%88%e1%81%bc%e1%80%99%e1%80%ba%e1%80%b8/

ၸိုၼ်ႇႁႅင်း တွၼ်ႈၼမ်း

တွၼ်ႈၼမ်း ယၢမ်းၵၢင်ဝၼ်း တီႈၼႂ်းႁွင်ႈဢၼ်ဢမ်ႇပေႃးၵႂၢင်ႈၼၼ်ႉ သဵင်လဵၼ်ႈၵဵမ်းပေႃးၼၼ်ႈၸွင်ႇၸွင်ႇ တၢၼ်ႇဝႃႈမီးၵူၼ်းယူႇပဵၼ်လၢႆၵေႃႉယဝ်ႉ၊ ၵူၺ်းသမ်ႉမီး ၶမ်းလၢဝ် ၵေႃႉလဵဝ်ၵူၺ်းၼင်ႇၵဝ်ႇ သမ်ႉဝႃႈမီးသဵင်တွႆႇၽၵ်းတူႁွင်ႈမေႃးလင်ၵမ်းယဝ်ႉၵမ်းၵေႃႈ ဢမ်ႇငိၼ်းမႅၼ်ႈလႄႈ ၵုမ်ႇမူၼ်ႈယူႇၸွမ်းၵဵမ်းၼၼ်ႉၵူၺ်း၊ မီးၵူၼ်းသိုပ်ႇၽူင်းၵေႃႈဢမ်ႇတူၺ်း၊ သူင်ႇၶေႃႈၵႂၢမ်းၸူးၵေႃႈဢမ်ႇႁၼ် ဢၼ်ၸၼ်ၸႂ်ၼႃႇၼၼ်ႉတႄႉ ပဵၼ်ၵဵမ်းယူႇၼႃႈၶွမ်းၼၼ်ႉယဝ်ႉ။ ဢမ်ႇႁိုင်ဢမ်ႇၼၢၼ်း ၽၵ်းတူၽူၺ်ႇမႃးသေ မိုင်ယၵ်ႉတူၺ်းၵႂႃႇ ၵူၼ်းၵေႃႉဢၼ်ၶဝ်ႈႁွင်ႈမႃးၼၼ်ႉ ပဵၼ်ဢူၺ်းၵေႃႉမၼ်း ၼုမ်ႇလိုၼ်းလႄႈ “ဢေးလိုၼ်း မိူဝ်ႈၼႆႉၵႂႃႇႁူင်းႁဵၼ်းၸဵဝ်းမႃးၵျႃႉလႃႇ” ႁၼ်ၵူၼ်းထႅင်ႈၵေႃႉၼိုင်ႈမႃးတၢင်းလင် ၵိုင်ႉၵၢင်ႉတူၵ်းၸႂ်လူင်ၵႂႃႇ ဢၢင်ႈလႅၼ်ႈပၢႆႈ ၵူၺ်းႁွင်ႈသမ်ႉဢမ်ႇၵႂၢင်ႈလႄႈ မႄႈၶဝ်ၼၼ်ႉ ၶုၼ်ႇႁုၵ်ႉၸၼ်ဢဝ်ၶူၼ်ႁူဝ်မၼ်းၵမ်းလဵဝ်။ “မႂ်းတေပၢႆႈၵႂႃႇတၢင်းလႂ်ထႅင်ႈ!!..” “ပွႆႇယိင်းလႄႈယိင်းၸဵပ်းဢေႃႈ” “မဵဝ်းမႂ်းၼႆႉမေႃၸဵပ်းယူႇႁႃႉ!! ၼုမ်ႇလိုၼ်းလၢတ်ႈၵဝ်မူတ်းယဝ်ႉ” ၼုမ်ႇလိုၼ်းသမ်ႉပေႃးဢမ်ႇႁတ်းတၵ်းသဵင်၊ ဢမ်ႇႁတ်းတူၺ်းၼႃႈၶမ်းလၢဝ်ယဝ်ႉ။ “ႁဝ်းယွမ်းၼွမ်းယူႇၼႃႈၶမ်းလၢဝ်” ၶမ်းလၢဝ်ဢမ်ႇတၼ်းလၢတ်ႈသင် မႄႈၶဝ်ၼၼ်ႉတႄႉ “ၵဝ်ဝူၼ်ႉၽိတ်းႁႃႉဝူၼ်ႉထုၵ်ႇႁႃႉၼႆႉ သူင်ႇမႂ်းမႃးၶိုၼ်ႈႁူင်းႁဵၼ်းတီႈၵႆၸိူင်ႉၼႆ ႁႅၼ်းၶူဝ်းမႂ်းလႄႈ ပေႃးမႂ်းဢမ်ႇၶႂ်ႈႁဵၼ်းၵေႃႈပွၵ်ႈမိူဝ်းႁိူၼ်းၶိုၼ်းႁေ” “ၶႃႈတေၵႂႃႇႁႃၵၢၼ်ႁဵတ်းၵူၺ်းယဝ်ႉ ၶႃႈဢမ်ႇမိူဝ်း” “ၵဝ်ပၼ်မႂ်းလိူၵ်ႈသွင်တၢင်း တေသိုပ်ႇၶိုၼ်ႈႁဵၼ်းၶိုၼ်းႁႃႉ ပေႃးဢမ်ႇႁဵၼ်းၵေႃႈ မိူဝ်းတီႈႁိူၼ်းၶိုၼ်းၵူၺ်း” “ယိင်းတေဢမ်ႇႁဵၼ်း လႄႈ တေဢမ်ႇမိူဝ်း မိူဝ်းတၢင်းႁိူၼ်းၶိုၼ်းၵေႃႈ ဢမ်ႇမီးၵၢၼ်မီးငၢၼ်းသင်ႁဵတ်းၼင်ႇၵဝ်ႇ” မႄႈၶဝ်ၼၼ်ႉၵေႃႈ ယဵၼ်ၵႂႃႇသေ ဢဝ်ၶမ်းလၢဝ်ၸႂ်ဢမ်ႇလီမႃးယဝ်ႉ၊ ႁူႉဝႃႈ မႄႈယဵၼ်မိူဝ်ႈလႂ်ၼႆ ပဵၼ်ဢၼ်လီၵူဝ်လိူဝ်သေမိူဝ်ႈမၼ်းပွင်ႉၼၼ်ႉၵွၼ်ႇယဝ်ႉ။ “မႂ်းၵေႃႈၵေႃႉယႂ်ႇပေႉတူဝ်မႃးယဝ်ႉလူး ႁဝ်းၵေႃႈထုၵ်ႇလီပွႆႇမႂ်းၵႂႃႇၸွမ်းတၢင်းလိူၵ်ႈမႂ်းယဝ်ႉဢိူဝ်ႈ..” မႄႈလၢတ်ႈၸိူင်ႉၼႆၵေႃႈ ၼင်ႇဝႃႈၼႂ်းၸႂ်ၶမ်းလၢဝ်ၼၼ်ႉ မိူၼ်ထုၵ်ႇပွႆႇၽႃႈမႃးၵမ်းလဵဝ်။ “ၶႂ်ႈဝႃႈမႄႈတေဢမ်ႇႁၢမ်ႈၶႃႈယဝ်ႉႁႃႉ” “ႁဝ်းတွၼ်ႉႁၢမ်ႈမႂ်းလႆႈမိူဝ်ႈလႂ် ယိုင်ႈႁၢမ်ႈမႂ်းယိုင်ႈႁဵတ်းၵူၺ်းဢမ်ႇၸႂ်ႈႁိုဝ်လႃႇ မႂ်းၵေႃႈမီးတၢင်းဝူၼ်ႉပဵၼ်ႁင်းမႂ်းယူႇယဝ်ႉ မႂ်းယင်းဢမ်ႇတွၼ်ႉထွမ်ႇၵႂၢမ်းႁဝ်းႁေပွၵ်ႈဢမ်ႇၸႂ်ႈႁိုဝ်၊ ယူႇႁူင်းႁဵၼ်းၵေႃႈၽိတ်းႁူဝ်ပိူၼ်ႈ၊ သူင်ႇမႃးၶိုၼ်ႈႁဵၼ်းတီႈၵႆၵေႃႈ သမ်ႉၶႂ်ႈႁဵတ်းၵၢၼ်ၼႆ ၸၢင်ႈတေႁဵတ်းႁိုဝ် မႂ်းၶႂ်ႈႁဵတ်းသင်ၵေႃႈႁဵတ်းလႃႈ၊ ၼႂ်းၸိူဝ်ႉၶိူဝ်းႁဝ်း ဢမ်ႇမီးမႂ်းသေၵေႃႉၼိုင်ႈၵေႃႈ ၸၢင်ႈတေပဵၼ်သင်မႂ်းဝႃႈ” ၼမ်ႉၵႂၢမ်းသီၼႃႈမႄႈၼၼ်ႉ လၢတ်ႈဢဝ်မၼ်းသမ်ႉပေႃးဢမ်ႇၸၢင်ႈထဵင်လႄႈ “ယိင်းမိူဝ်းၵေႃႈလႆႈ ၵူၺ်းၵႃႈ ႁႂ်ႈယိင်းသိုပ်ႇၶိုၼ်ႈႁဵၼ်းတႄႉဢမ်ႇႁဵၼ်းယဝ်ႉ၊ ယိင်းၶႂ်ႈႁဵတ်းၵၢၼ်ဢေႃႈ ႁဵတ်းၵၢၼ်သင်ၵေႃႈလႆႈယဝ်ႉ” “ႁဵတ်းၵၢၼ်သင်ၵေႃႈလႆႈ.. လီဢိူဝ်ႈ..” ၶမ်းလၢဝ်ၵေႃႈပွၵ်ႈမိူဝ်းၸွမ်းမႄႈၶိုၼ်းလီလီယူႇ။ မိူဝ်းႁွတ်ႈႁိူၼ်းယဝ်ႉ ထၢင်ႇဝႃႈတေလႆႈႁဵတ်းၵၢၼ်သင် ဢူႈၶဝ်ၵေႃႈ ႁႂ်ႈမၼ်းႁဵတ်းမေႃသွၼ်ၼႆယူႇ။ မိူဝ်ႈႁူႉၸိူင်ႉၼၼ် ပေႃးတၢၼ်ႇၾၼ်တေပၢႆႈယဝ်ႉ၊ ယွၼ်ႉဢမ်ႇၶႂ်ႈႁဵတ်းမေႃသွၼ် ဢမ်ႇၶႂ်ႈၸႂ်ႉၸၢတ်ႈပၢၼ်မိူၼ်တင်းဢူႈမႄႈ ဢၼ်ႁဵတ်းမေႃသွၼ်မႃးၸွမ်းၸိူဝ်ႉၸွမ်းၶိူဝ်း ပၢၼ်သိုပ်ႇပၢၼ်ၼၼ်ႉလႄႈ ၸင်ႇလႆႈပဵၼ်ၵူၼ်းဢမ်ႇၶတ်းၸႂ်ႁဵၼ်း၊ ၼင်ႇႁိုဝ်တေဢမ်ႇမီးၼမ်ႉၵတ်ႉပဵၼ်မေႃသွၼ်မႃးလႆႈၼၼ်ႉ မၼ်းၵေႃႈ ႁဵတ်းၶတ်းႁဵတ်းပိၼ်ႈၽူၼ်မႃးတႃႇသေႇ၊ ၺႃးၵႂၢမ်းလႃႇၵွပ်ႈမၼ်းၵေႃႈဢမ်ႇယဝ်ႉဢမ်ႇဝၢႆးလႆႈ၊ လိုၼ်းသုတ်းမႃးၵေႃႈ ႁႂ်ႈၵၼ်ႁဵတ်းမေႃသွၼ်ႁႂ်ႈလႆႈၸိူင်ႉၼၼ်၊ မၼ်းဢမ်ႇၽွမ်ႉၸွမ်းလႄႈ လႆႈထဵင်ၵႂႃႇၶိုၼ်း “ဢမ်ႇ! ၶႃႈတေဢမ်ႇႁဵတ်း၊ ၵူၼ်းၸိူင်ႉၼင်ႇၶႃႈၼႆႉ ဢမ်ႇမီးၼမ်ႉၵတ်ႉသွၼ်ပိူၼ်ႈလႆႈလေႃႇ၊ လိၵ်ႈၵေႃႈဢမ်ႇမေႃဢမ်ႇႁူႉသင်သေမဵဝ်း၊ သမ်ႉပၢႆပဵၼ်ၵူၼ်းဢမ်ႇလီထႅင်ႈႁေ ၽႂ်တေမႃးယုမ်ႇယမ်ၶႃႈလႆႈ၊ ၵူၼ်းၸိူင်ႉၼင်ႇၶႃႈၼႆႉ တေပဵၼ်ပိူင်တႅၵ်ႈဢၼ်ဢမ်ႇလီ တေႃႇလုၵ်ႈႁဵၼ်းၶဝ်ၵူၺ်း” “ၵူႈလွင်ႈ..မၼ်းႁဵတ်းပဵၼ်လႆႈယူႇယဝ်ႉ ၽိုၵ်းၵႂႃႇတူၺ်းၵေႃႈ ဢမ်ႇပဵၼ်သင်လူး” ဢူႈၶဝ်လၢတ်ႈၸူးမၼ်းၵႂႃႇ ၼင်ႇၸႂ်ယဵၼ်။ မၼ်းၼၼ်ႉတႄႉ ၸႂ်ဢမ်ႇယဵၼ်ယဝ်ႉ ၶိုၼ်ႈသဵင်ၸူးသေ “ၶႃႈလၢတ်ႈယဝ်ႉဝႃႈၶႃႈဢမ်ႇႁဵတ်း!! တႃႉႁႂ်ႈၶႃႈႁဵတ်းမေႃသွၼ် လိုပ်ႈၶႃႈၵႂႃႇၵေႃႈလႆႈယူႇ” “ၸိုင်မႂ်းဝႃႈႁဵတ်းၵၢၼ်သင်ၵေႃႈလႆႈၼႆဢမ်ႇၸႂ်ႈႁိုဝ်လႃႇ” မႄႈၶဝ်လၢတ်ႈၶိုၼ်း။ “ၵၢၼ်ဢၼ်ဝႃႈၼၼ်ႉၸႂ်ႈယဝ်ႉ ၶႃႈဢမ်ႇၶႂ်ႈဝႃႈပဵၼ်ၵၢၼ်မေႃသွၼ်လူး” ၼွင်ႉၸၢႆးမၼ်း ယွတ်ႈဝၼ်းလၢဝ် ဢၼ်ၼင်ႈထွမ်ႇၸဵမ်မိူဝ်ႈၵႆႈၼၼ်ႉၵေႃႈ ႁၼ်ပီႈၼၢင်းမၼ်းယဝ်ႉ ယဵၼ်ႉၸႂ်ဢမ်ႇလႆႈလႄႈ။ “ၵေႃႉယႂ်ႇတၢၼ်ႇၼႆႉယဝ်ႉ ပေႃးဢမ်ႇမေႃႁူႉၸၵ်းၵုင်ႇမုၼ်ဢူႈမႄႈသေဢိတ်း၊ သင်ဢမ်ႇသင် ဝူၼ်ႉၽိတ်းတေႃႇဢူႈမႄႈသေဢိတ်ႉၼိုင်ႈၵေႃႈယင်းလီ မႄႈႁဝ်းၶဝ် ၵၢၼ်ႉႁႃငိုၼ်းႁႃတွင်းသူင်ႇၶိုၼ်ႈႁူင်းႁဵၼ်းတီႈၵႆၵႆၼၼ်ႉ ပေႃးတၢၼ်ႇဝႃႈဢေႇဢေႇၵူၺ်းယဝ်ႈ၊ သင်ဢမ်ႇသင် မႂ်းၵေႃႈထုၵ်ႇလီတႅၼ်းၶိုၼ်းဢမ်ႇၸႂ်ႈႁႃႉ” “သူင်ႇၵဝ်ၵႂႃႇၶိုၼ်ႈ ထၢမ်တူၺ်းၵၢင်ၸႂ်ၵဝ်ယူႇႁႃႉဝႃႈၵဝ်ၶႂ်ႈၶိုၼ်ႈၼႆ၊ ႁႂ်ႈၵႂႃႇၵဝ်ၵေႃႈၵႂႃႇၵူၺ်း၊ ဢဝ်ၵၢင်ၸႂ်သူသေႁဵတ်းၵူၺ်း ဢမ်ႇတွၼ်ႉထၢမ်ၵၢင်ၸႂ်ပိူၼ်ႈႁေပွၵ်ႈလူး သင်ႁူႉၼၼ် ပဵၼ်ၵူၼ်းဢမ်ႇမီးၸိူဝ်ႉမီးၶိူဝ်းၵေႃႈယင်းလီ” ဢူႈၶဝ်ဢၼ်ပဵၼ်ၵူၼ်းၸႂ်ယဵၼ်ၼၼ်ႉၵေႃႈ မိူဝ်ႈငိၼ်းၸိူင်ႉၼၼ် ၸႂ်ႁွၼ်ႉမႆႈမႃးယဝ်ႉ။ “လုၵ်ႈဢွၼ်ႇၵေႃႉၼႆႉ! လၢတ်ႈၸိူင်ႉၼႆဢွၵ်ႇမႃးလႆႈၸိူင်ႉႁိုဝ်!!” “မႄႈႁဝ်းပဵၼ်ၵူၼ်းလၢတ်ႈၸိူင်ႉၼႆႁင်းၶႃႈလူး” “ၵႂႃႇလႄႈ! ၸူဝ်ႈၵႃႈၵဝ်တိုၵ်ႉထိင်းၸႂ်ၵဝ်လႆႈယူႇၼႆႉ” ၶမ်းလၢဝ်ၼၼ်ႉၵေႃႈ ဢမ်ႇသူၼ်ၸႂ်သင်သေ တိုပ်ႈတိၼ် ဢွၵ်ႇႁိူၼ်းၵႂႃႇပႅတ်ႈယဝ်ႉ၊ ဢွၵ်ႇႁိူၼ်းၵႂႃႇဢမ်ႇႁိုင် တင်းၸႂ်လမ်သေ လမ်တိုဝ်လမ်တၼ်လူင်ၵႂႃႇ ဢမ်ႇတူၺ်းၼႃႈတူၺ်းလင် သမ်ႉၵႂႃႇၽႃႇၺႃးၽူႈၸၢႆးၵေႃႉၼိုင်ႈ တိုၵ်ႉပႆယူႇလီလီၼၼ်ႉလႄႈ မၼ်းသမ်ႉ ထၢင်ႇဝႃႈၵူၼ်းၵေႃႉၼၼ်ႉ မႃးၽႃႇမၼ်းၼႆသေ ၶိုၼ်ႈသဵင်ႁႃလွင်ႈႁႃတၢင်းမႃးယဝ်ႉ၊ ၵူၼ်းၵေႃႉၼၼ်ႉၵေႃႈ ၵွပ်ႈဢမ်ႇလႆႈႁဵတ်းလႄႈ ထဵင်သဵင်ၶႅင်သဵင်ၸႃးၵႂႃႇ ဢဝ်ၶမ်းလၢဝ်ၵူၼ်းၸႂ်ႁၢဝ်ႈၼၼ်ႉ ထိင်းၸႂ်ဢမ်ႇလႆႈယဝ်ႉလႄႈ တွႆႇမင်ပတ်ႉပၼ်ၸၢႆးၵေႃႉၼၼ်ႉ တႃပေႃးၵမ်ႇလႅင်လူင်ၵႂႃႇၽၢႆႇၼိုင်ႈယဝ်ႉ၊ ၵမ်ၶေႃးသိူဝ်ႈမၼ်း မႃးတွႆႇပၼ်ထႅင်ႈၵမ်းၼိုင်ႈ၊ မိုဝ်းမၼ်းဝႆးၼႃႇ ၸၢႆးၵေႃႉၼၼ်ႉ ယင်းဢမ်ႇတၼ်းတုမ်ႉတွပ်ႇလႆႈသေၵမ်း ၵႅပ်ႉဢွၼ်ႇၵူၺ်းၵေႃႈ သမ်ႉပေႃးၼွၼ်းၶူတ်းၶူၺ်ႇယူႇၼိူဝ်ပိုၼ်ႉလိၼ်ၼၼ်ႉယဝ်ႉၼႃႇ၊ ႁမ်ႉပၢႆပဵၼ်ၽူႈၸၢႆးထႅင်ႈႁေၵွၼ်ႇ။ ယွၼ်ႉဢၼ်မၼ်းၵႂႃႇႁဵတ်းႁၢႆႉပိူၼ်ႈၼႆႉလႄႈ ထုၵ်ႇပလိၵ်ႈၶဝ်တိၺွပ်းၵႂႃႇၶင်ဝႆႉယဝ်ႉ၊ ဢမ်ႇႁိုင်ဢမ်ႇၼၢၼ်းဢူႈၶဝ်ၵေႃႈႁွတ်ႈမႃးသေ “ဢၼ်ၵဝ်ႁႂ်ႈမႂ်းၵႂႃႇၼႆႉ မႃးယူႇတီႈၼႆႈၵူၺ်းဢိူဝ်ႈၼေႃႈ” ၶမ်းလၢဝ်ၼၼ်ႉၵေႃႈ ႁိုဝ်တေတၵ်းသဵင်သင်လႆႈ ၼင်ႈၼိမ်ယူႇႁဵတ်းၼၼ်ၵူၺ်း၊ ဢူႈၶဝ်ၸင်ႇၶိုၼ်းသိုပ်ႇလၢတ်ႈထႅင်ႈ “ယူႇၼႂ်းၼႆႉၵေႃႈလီမိူၼ်ၵၼ် တေဢမ်ႇလႆႈၵႂႃႇႁဵတ်းလွင်ႈသုၵ်ႉယုင်ႈထႅင်ႈ၊ မႂ်းၶႂ်ႈၵိၼ်သင်ၵေႃႈလၢတ်ႈလႄႈ ၶဝ်ႈၽၵ်းၵဝ်တေႁႂ်ႈၼွင်ႉမႂ်းဢဝ်မႃးသူင်ႇပၼ်ၵူၺ်း” ၶမ်းလၢဝ်ဢၼ်လႆႈငိၼ်းၸိူင်ႉၼၼ်ၵေႃႈ မိူၼ်တေၶႂ်ႈႁႆႈဢွၵ်ႇမႃးယဝ်ႉ၊ သမ်ႉဝႃႈတေၵႆႉလႆႈမႃးတၢၼ်ႇႁိုဝ်ၵေႃႈ ယူႇၼႂ်းႁွင်ႈၶင်ၸိူင်ႉၼႆ မၼ်းဢမ်ႇလီယူႇသေဢိတ်းလူး။ တႃႇမၼ်းတေဢဝ်တူဝ်လွတ်ႈၼၼ်ႉၵေႃႈ တၢၼ်ႇယွမ်းၵေႃႈယွမ်း တၢၼ်ႇဢိူဝ်ႈၵေႃႈဢိူဝ်ႈယဝ်ႉၼႃႇ “ယိင်းၽိတ်းၵႂႃႇယဝ်ႉဢူႈ ယိင်းတေဢမ်ႇႁဵတ်းထႅင်ႈယဝ်ႉ ၸွႆႈယိင်းၽွင်ႈ” “ၵဝ်ႁၼ်မႂ်းလၢတ်ႈၸိူင်ႉၼႆလၢႆလၢႆယဝ်ႉ ဢမ်ႇတွၼ်ႉႁၼ်မႂ်းႁဵတ်းၸွမ်းလႆႈႁေပွၵ်ႈ” “ယိင်းလၢတ်ႈတေႉဢေႃႈ ယိင်းတေဢမ်ႇႁဵတ်းထႅင်ႈယဝ်ႉ” “ပေႃးမႂ်းဢမ်ႇႁဵတ်းၸိူင်ႉၼႆ မႂ်းသမ်ႉတေႁဵတ်းသင်လႃႇ ဢွၵ်ႇၵႂႃႇၵေႃႈ မႂ်းပေႃးတေၶဝ်ႈမႃးၶိုၼ်းယူႇယဝ်ႉဢမ်ႇၸႂ်ႈႁိုဝ်” “ၵူၼ်းမီးတၢင်းယၢမ်ႈပိုၼ်းတူဝ်ၸိူင်ႉၼင်ႇယိင်းၼႆႉ ပဵၼ်မေႃသွၼ်ဢမ်ႇလႆႈလေႃႇဢူႈ” ဢူႈၶဝ်ၼၼ်ႉၵေႃႈ ယၵ်ႉတူၺ်းၼႃႈမၼ်းသေထူၺ်ႈၸႂ်လူင်ၸူးယဝ်ႉ။ ဢမ်ႇႁိုင်ဢမ်ႇၼၢၼ်းၸင်ႇဢဝ်မၼ်းဢွၵ်ႇႁူင်းပလိၵ်ႈမႃးယူႇ။ မိူဝ်ႈၽွင်းပႆမိူဝ်းၸွမ်းတၢင်းယူႇၼၼ်ႉ ဢူႈၶဝ်ၵေႃႈၸင်ႇလၢတ်ႈၸူးမၼ်းၵႂႃႇ “ၼႂ်းၵၢင်ၸႂ်မႂ်းမီးၸိူင်ႉႁိုဝ်ၵေႃႈလၢတ်ႈမႃးလႄႈ မႂ်းၶႂ်ႈပဵၼ်သင်ၶႂ်ႈႁဵတ်းသင်တေႉတေႉလႃႇ” “ယိင်းၶႂ်ႈႁဵတ်းၵၢၼ်ဢေႃႈ ၵၢၼ်သင်ၵေႃႈလႆႈယဝ်ႉ လိူဝ်သေႁဵတ်းမေႃသွၼ်” “ၵၢၼ်သင်ၵေႃႈလႆႈ မႂ်းယင်းဢမ်ႇႁူႉဝႃႈတူဝ်မႂ်းတေႁဵတ်းသင် မႂ်းသမ်ႉဝႃႈၶႂ်ႈႁဵတ်းၵၢၼ်ၼႆႉ ဢမ်ႇပႆႇထုၵ်ႇယူဝ်ႉ၊ မိူဝ်ႈလႂ်မႂ်းပႆႇႁူႉဝႃႈမႂ်းတေႁဵတ်းသင် မႂ်းၵေႃႈၸွႆႈႁဵတ်းၵၢၼ်ႁဝ်းၵႂႃႇသေဢိတ်ႉၼိုင်ႈလႄႈ သင်ဢမ်ႇသင်ၵၢၼ်မေႃသွၼ်မႂ်းၵေႃႈ ယင်းႁူႉလွင်ႈမၼ်းယူႇဢိတ်းဢွတ်း တေႃႇထိုင်မႂ်းပေႃးတေႁူႉဝႃႈ မႂ်းၶႂ်ႈႁဵတ်းသင်ၼၼ်ႉ မႂ်းၸင်ႇတေမႃးလၢတ်ႈၵဝ်ဝႃႈ တေဢမ်ႇႁဵတ်းမေႃသွၼ်ယဝ်ႉၼႆၵေႃႈ ၵဝ်တေပၼ်ႁႂ်ႈမႂ်းၵႂႃႇႁဵတ်းၵၢၼ် ဢၼ်မႂ်းၶႂ်ႈႁဵတ်းၼၼ်ႉယူႇၵူၺ်း” “လၢတ်ႈတေႉၸွင်ႇၸႂ်ႈ” “လၢတ်ႈတေႉဢိူဝ်ႈ မႂ်းႁၼ်ၵဝ်လၢတ်ႈလဵၼ်ႈမိူဝ်ႈလႂ် သင်ဢမ်ႇသင်ၵေႃႈ ၸွႆႈႁေမွၵ်ႈၼိုင်ႈပီႊဢွၼ်ႇၵူၺ်းၵေႃႈလႆႈယဝ်ႉ” “ဢူဝ်ႇၶေႇ! တူၵ်းလူင်းယဝ်ႉၼႃႈဢူႈ ၼိုင်ႈပီႊၵေႃႈလႆႈယူႇၵူၺ်း” ၼႂ်းၶၢဝ်းတၢင်းၼိုင်ႈပီႊၼၼ်ႉ တေပဵၼ်ၸိူင်ႉႁိုဝ် ၸွင်ႇၶမ်းလၢဝ်ၼၼ်ႉ လႆႈထူပ်းၵၢၼ်ဢၼ်မၼ်းသူၼ်ၸႂ်ၼၼ်ႉတေႉယူႇႁိုဝ်ၼႆ သိုပ်ႇလူၵႂႃႇထႅင်ႈၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး']

2024-07-06T04:57:01

https://tainovel.com/%e1%81%b5%e1%82%82%e1%81%a2%e1%80%99%e1%80%ba%e1%80%b8%e1%80%9e%e1%80%84%e1%80%ba%e1%82%87%e1%80%9e%e1%80%bd%e1%81%bc%e1%80%ba%e1%80%95%e1%80%b1%e1%82%83%e1%82%88/

ၵႂၢမ်းသင်ႇသွၼ်ပေႃႈ

မိူဝ်ႈၼၼ်ႉမီးသွင်​ၵေႃႉ​ပေႃႈလုၵ်ႈ ၼင်ႈဢုပ်ႇၵၼ်ယူႇတီႈၵၢင်ၸၢၼ်းၼၼ်ႉ​သေ ​ၵေႃႉပဵၼ်ဢူႈၶဝ်ၼၼ်ႉ​ၵေႃႈ ၵမ်မိုဝ်း​သေထၢမ်လုၵ်ႈယိင်းမၼ်း “ၸွင်ႇၶႂ်ႈႁူႉႁိုဝ် ၼႂ်းမိုဝ်းဢူႈမီးႁင်” လုၵ်ႈယိင်းမၼ်းငွၵ်းႁူဝ်​ၼႄ ​”ပေႃးၶႂ်ႈႁူႉ ဢဝ်မိုဝ်းတွႆႇၽၢၵ်ႈ3ၵမ်း” လုၵ်ႈယိင်းမၼ်း​ၵေႃႈႁဵတ်းၸွမ်း “ပႆႇလႆႈ တွႆႇထႅင်ႈ 5ၵမ်း 10ၵမ်း 15ၵမ်း” လုၵ်ႈယိင်း​ၵေႃႈႁဵတ်းၸွမ်း ၵမ်းၼၼ်ႉဢူႈၶဝ်​​ၵေႃႈ ၵီႈမိုဝ်း​ၼႄယဝ်ႉမီး ငိုၼ်းမဵတ်ႉၼိုင်ႈ​၊ ဢူႈၶူဝ်ၶူဝ်ယဝ်ႉ ၵမ်မိုဝ်းၶိုၼ်း လၢတ်ႈထႅင်ႈ “ၸွင်ႇၶႂ်ႈႁၼ်ထႅင်ႈႁႃႉ တွႆႇထႅင်ႈ10ၵမ်း” “ယိင်းႁူႉယဝ်ႉ ဢမ်ႇၶႂ်ႈႁၼ်ထႅင်ႈယဝ်ႉ” ​”ပေႃးၼၼ်ထႅင်ႈၵမ်း​ၵေႃႈလႆႈ” “ဢမ်ႇႁၼ်​တေမီးႁင်လႃႈ ဢိမ်ႇယဝ်ႉဢမ်ႇၶႂ်ႈတူၺ်းယဝ်ႉ” “ပၼ်တူၺ်းလၢႆလၢႆၵူၺ်း” သမ်ႉဝႃႈ​ပႄမိုဝ်းပၼ်လၢႆလႆ​​ၵေႃႈလုၵ်ႈယိင်းမၼ်းယင်းဢမ်ႇၶႂ်ႈတူၺ်းၵွၼ်ႇ။ ​ဢူႈၶဝ်ၸင်ႇၶိုၼ်းသွၼ်​ၼႄလုၵ်ႈမၼ်းဝႃႈ “လုၵ်ႈယိင်း လွင်ႈလႂ်မၼ်းသိူင်ႇသိမ်းလိုၵ်ႉလပ်ႉ ၵူၼ်းမၼ်း​ၵေႃႈၶႂ်ႈလႆႈၼင်ႇဢၼ်ၶဝ်ဢၢင်ႈဢၢၼ်းဝႆႉႁႂ်ႈပဵၼ်မႃး ၶႂ်ႈႁူႉ၊ ၶႂ်ႈတူၺ်း၊ ၶႂ်ႈႁၼ် မိူဝ်ႈလႂ်..လႆႈၼင်ႇၵၢင်ၸႂ်ယဝ်ႉ ၵႆႉၵႆႉႁၼ်​ၵေႃႈဢိမ်ႇ၊ ပၼ်တူၺ်းလၢႆ​ၵေႃႈယင်းဢမ်ႇၶႂ်ႈတူၺ်း” “လွင်ႈဢၼ်ၽူႈယိင်းထုၵ်ႇလီထိင်းဝႆႉၼၼ်ႉ ပဵၼ်ဢၼ်မီးၵႃႈၶၼ်​လႄႈ သင်ပၼ်ၽႂ်ႁူႉမိူဝ်ႈပႆႇထိုင်ၶၢဝ်း မၼ်း​​ၵေႃႈ​တေဢမ်ႇမီးၵႃႈၶၼ်မိူၼ်ငိုၼ်းမဵတ်ႉၼၼ်ႉၵူၺ်း သမ်ႉဝႃႈပၼ်တူၺ်းလၢႆ​ၵေႃႈ လုၵ်ႈယင်းဢမ်ႇၶႂ်ႈတူၺ်းၼၼ်ႉၼႃႇ” ပိၼ်ႇ-ငဝ်မွင်မိုတ်းမူဝ်း

['ဢပုမ်ႇ']

2024-06-24T07:29:26

https://tainovel.com/%e1%81%b6%e1%82%85%e1%81%bc%e1%80%ba%e1%82%87%e1%80%90%e1%81%a2%e1%81%bc%e1%80%ba%e1%82%87%e1%82%81%e1%80%ad%e1%80%af%e1%80%9d%e1%80%ba/

ၶႅၼ်ႇတၢၼ်ႇႁိုဝ်

သမ်ႉဝႃႈသူတေၶႅၼ်ႇတၢၼ်ႇႁိုဝ်ၵေႃႈယဝ်ႉ၊ သူၵေႃႈ ဢမ်ႇလႆႈၶႅၼ်ႇထိုင်တီႈၵႂႃႇထၢင်ႇလဵၵ်ႉပိူၼ်ႈလႆႈ။

['ၵူႈလွင်ႈလွင်ႈ', 'လွၼ်ႉမွၼ်းၵႂၢမ်း']

2024-06-10T11:37:20

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-19/

သၢႆငဝ်းၼႂ်းလပ်းသိင်ႇ တွၼ်ႈသၢဝ်းဢဵတ်း

တွၼ်ႈသၢဝ်းဢဵတ်း မိူဝ်ႈဝၼ်းၸိုၼ်ႈတိုၵ်ႉယၢင်ႈၽၵ်းတူဢွၵ်ႇၵႂႃႇၼၼ်ႉ ၸင်ႇသမ်ႉငိၼ်းမႅၼ်ႈသဵင်ၼႂ်းၾူင်းၸဝ်ႈမိူင်းၶမ်းမေႃးမႃး “ပဝ်ႉမၢႆမႃးထိုင်ယဝ်ႉ တေလူင်းမိုဝ်းမိူဝ်ႈလႂ်!..” ၸဝ်ႈမိူင်းၶမ်းတွပ်ႇ ပႃးတၢင်းသၢႆတႃဢၼ်ယၵ်ႉတူၺ်းဝၼ်းၸိုၼ်ႈသေ “ဢိူဝ်ႈ!! မိူဝ်ႈလဵဝ်ၼႆႉလႄႈ..” တွပ်ႇၼႂ်းၽူင်းယဝ်ႉ ႁွင်ႉလၢတ်ႈၸူးဝၼ်းၸိုၼ်ႈၵႂႃႇ “မႂ်းဝူၼ်ႉဝႃႈ မႂ်းဢမ်ႇမီးသင်ဢၼ်တေလႆႈသုမ်းၸိူင်ႉၼၼ်ႁႃႉ ပႂ်ႉတူၺ်းလႄႈ မႂ်းတေလႆႈႁူႉယူႇၵူၺ်း” ဝၼ်းၸိုၼ်ႈၵေႃႈ ငိၼ်းတဵမ်သွင်ႁူသေ ပိၵ်ႉဢိုတ်းၽၵ်းတူၵႂႃႇယဝ်ႉ။ မိူဝ်ႈဢၼ်မၼ်းပႆဢွၵ်ႇၼႂ်းလၢၼ်ႉမႃးၼၼ်ႉ သဵင်ၽူင်းၵေႃႈမေႃးမႃးသေ ၵေႃႉသိုပ်ႇသမ်ႉပဵၼ်မၢႆၽူင်းၸဝ်ႈလွၼ်ႉၶိူဝ်းယဝ်ႉ ဝၼ်းၸိုၼ်ႈၵေႃႈႁပ်ႉထွမ်ႇၵႂႃႇ ၵူၺ်းၵႃႈဢမ်ႇလႆႈငိၼ်းသဵင်သင် လိူဝ်သေသဵင်ထူၺ်ႈၸႂ် ဢၼ်ၶတ်းၸႂ်လၢတ်ႈ “ဝၼ်းၸိုၼ်ႈ..ပေႃးလႆႈ..ယဝ်ႉ..ၼႃႈ..ၵဝ်ဢမ်ႇၸၢင်ႈ..သိုပ်ႇ..ၸွႆႈထႅမ်..မႂ်း.လႆႈ.ထႅင်ႈ.ယဝ်ႉ” သဵင်ႈထူၺ်ႈၸႂ်ၼၼ်ႉၵေႃႈ သုတ်းဝွႆႈလွႆးၵႂႃႇတိၵ်းတိၵ်း တေႃႇထိုင်မၼ်းပေႃးဢမ်ႇလႆႈငိၼ်းယူႇယဝ်ႉ။ ဝၼ်းၸိုၼ်ႈၵေႃႈၼိမ်ယဵၼ်ယူႇႁဵတ်းၼၼ် ၼမ်ႉတႃဢွၼ်ႇမၼ်းၼၼ်ႉ ၸိုမ်ႉယမ်းမႃး ဝူၼ်ႉႁၼ်ၶိုၼ်း ဝၼ်းဢၼ်မႄႈမၼ်းလူႉသဵင်ႈတၢႆပႅတ်ႈ ပၼ်ႁႂ်ႈမၼ်းၵိုတ်းၵေႃႉလဵဝ် ယူႇၼႂ်းၵၢင်ပႃႇထိူၼ်ႇ၊ ၼႂ်းၵွင်ၵူၼ်းတၢႆ၊ ၸွမ်းၽုင်ၵူၼ်းမိူၵ်ႈလိူင်း ဢၼ်ဢမ်ႇမီးတၢင်းမုင်ႈမွင်းဝႃႈ သၢႆၸႂ်ဢၼ်မီးယူႇၼၼ်ႉ ၸွင်ႇတေယူႇလွတ်ႈလႆႈႁိုဝ်၊ ဢမ်ႇႁူႉဝႃႈတေၵႂႃႇတၢင်းလႂ် သဵၼ်ႈတၢင်းဢၼ်မီးယူႇၼၼ်ႉ တေဢွၼ်ၵႂႃႇထိုင်တီႈလႂ်လႄႈ တေလႆႈထူပ်းၺႃးသင် မိူဝ်ႈယူႇၼႂ်းလပ်းသိင်ႇမိုတ်းတၼ်လူင်ၼၼ်ႉ ၸင်ႇသမ်ႉမီးၸဝ်ႈလွၼ်ႉၶိူဝ်း မႃးၵွတ်ႇဢုမ်ႈဢဝ်မၼ်းဝႆႉလႄႈ လွင်ႈဢုၼ်ႇၸႂ်ၼႂ်းဝၼ်းၼၼ်ႉ လႆႈထွင်ႇပိူင်းပၼ် ႁႂ်ႈမၼ်းႁၼ်သၢႆလႅင်းမႃးၶိုၼ်းထႅင်ႈၵမ်းၼိုင်ႈၼၼ်ႉယဝ်ႉ။ ၵူၺ်းၵႃႈဝၼ်းမိူဝ်ႈၼႆႉ သၢႆလႅင်းၼၼ်ႉၵေႃႈ လႆႈမွတ်ႈႁၢႆသုတ်းၵႂႃႇယဝ်ႉလႄႈ ၵူၼ်းၵေႃႉလဵဝ် ဢၼ်မၼ်းပိုင်ႈဢိင်လႆႈ ၵူၼ်းၵေႃႉလဵဝ် ဢၼ်မၼ်းႁွင်ႉဝႃႈပီႈၼွင်ႉၵူၼ်းၸမ်ၸႂ်ၵူၼ်းၼႃႈႁိူၼ်းလႆႈၼၼ်ႉ ဢမ်ႇၵိုတ်းလိူဝ်ၽႂ်ယဝ်ႉ၊ တူဝ်ၵေႃႉလဵဝ် ၵူၼ်းၵေႃႉလဵဝ် ဢၼ်မၼ်းဢမ်ႇၶႂ်ႈပဵၼ် ဢမ်ႇၶႂ်ႈႁႂ်ႈမီးထႅင်ႈၼၼ်ႉၵေႃႈ လႆႈၵိူတ်ႇပဵၼ်မႃးၼၼ်ႉ ႁဵတ်းႁႂ်ႈမၼ်းယွမ်းႁပ်ႉဢမ်ႇလႆႈ။ သဵင်လင်ၶေႃႈၵႂၢမ်းၸဝ်ႈမိူင်းၶမ်း ဢၼ်လၢတ်ႈမိူဝ်ႈၵႆႈၼၼ်ႉၵေႃႈ တွင်ႈဢွၵ်ႇမႃးၼႂ်းႁူဝ်မၼ်းယဝ်ႉ၊ ဝိၼ်ႇဝၢႆႇႁူၼ်လင်ၶဝ်ႈၵႂႃႇၸူးၼႂ်းႁွင်ႈၶဝ်ၼၼ်ႉၶိုၼ်းယူႇယဝ်ႉ။ မၼ်းၵေႃႈၵႂႃႇၸုၵ်းယူႇၼႃႈႁွင်ႈၼၼ်ႉ ဢမ်ႇပႆႇၶဝ်ႈၵႂႃႇ လႆႈငိၼ်းသဵင်ၶဝ်ဢုပ်ႇၵၼ် “ၸဝ်ႈတၼ်းဝၢင်းၽႅၼ်ဝႆႉၸဵမ်မိူဝ်ႈလႂ်လႃႇ ပေႃးဢမ်ႇလၢတ်ႈၵၼ်လူင်ႈၼႃႈဝႆႉႁေဢိတ်း တေလႆႈႁၢင်ႈႁႅၼ်းပၢင်ၵိၼ်လဵင်ႉၶႅမ်ႉၶႅမ်ႉၼၼ်ႉၼႃႇမေႃႉ” ၸဝ်ႈပၼ်ႇလၢတ်ႈၸူးၸဝ်ႈမိူင်းၶမ်း။ “မၼ်းၶတ်းႁူၶတ်းတႃၵၼ်မႃးႁိုင်ၼႃႇယဝ်ႉ ပေႃးၸဝ်ႈပၢင်ႇဢမ်ႇတၢႆ ၵဝ်ၵေႃႈဢမ်ႇႁဵတ်းၸိူင်ႉၼႆၼင်ႇၵဝ်ႇ” “ဝၼ်းၸိုၼ်ႈမၼ်းတေဢမ်ႇႁူႉယူဝ်ႉ ဝႃႈမီးၸဝ်ႈလွၼ်ႉၶိူဝ်းၵႅတ်ႇၶႄပၼ်မၼ်းယူႇ ပေႃးဢမ်ႇမီးမၼ်းၸဝ်ႈယဝ်ႉ ပႂ်ႉတူၺ်း မၼ်းၵေႃႈတေၺႃးၵိၼ်ထႅင်ႈမိူဝ်ႈလႂ်” ၸဝ်ႈၸိင်ႇလၢတ်ႈၸိမ်။ ဝၼ်းၸိုၼ်ႈၼၼ်ႉၵေႃႈ ၵမ်တႃမိုဝ်းသမ်ႉပေႃးၵႅၼ်ႇၵႅၵ်းၵႅၵ်းယဝ်ႉလႄႈ ၼႃႈၵမ်ႇၼႃႈလမ်ဝႆႉယူႇ၊ ၵူၺ်းၵႃႈ ၵူၼ်းတမ်းလဝ်ႈၵေႃႉၼိုင်ႈမႃးၸူးမၼ်းသေ “ဢမ်ႇၶဝ်ႈၵႂႃႇၶႃႈႁႃႉ” ႁဵတ်းႁႂ်ႈမၼ်းမီးသတိမႃးယဝ်ႉ “ၶဝ်ႈၵႂႃႇလႄႈၵႂႃႇၽုၺ်ႇသဵင်ၵႂၢမ်းလင်ႁႅင်းထႅင်ႈလႄႈၼႃႈ လၢတ်ႈဝႃႈ ၵူဝ်ၵူၼ်းတၢင်းၼွၵ်ႈငိၼ်းသဵင်ဢုပ်ႇၵၼ်ၼႆ” “ဢေႃႈၶႃႈ” ဝၼ်းၸိုၼ်ႈၵေႃႈ ၸုၵ်းပႃႇၽၵ်းတူၼၼ်ႉသေ ဢဝ်မၢၵ်ႇၵွင်ႈသႂ်ႇမႅၵ်ႉဝႆႉ ပႂ်ႉတေႃႇၵူၼ်းႁဵတ်းၵၢၼ်ၵေႃႉၼၼ်ႉတေဢွၵ်ႇၵႂႃႇၶိုၼ်း၊ ပေႃးဝႃႈၵူၼ်းၵေႃႉၼၼ်ႉ ဢွၵ်ႇပူၼ်ႉၵႂႃႇယဝ်ႉ မၼ်းၵေႃႈသႂၢင်းၵွင်ႈယဝ်ႉ ၽုၺ်ႇၽၵ်းတူ ပလိုင်ႈ!! ယိူင်းၵွင်ႈမၼ်းသႂ်ႇၸိူဝ်းၶဝ် ဢၼ်တိုၵ်ႉၼင်ႈဢမ်ႇႁူႉတူဝ်ယူႇၼၼ်ႉ တိူဝ်ႉၺႃးၼႃႈၽၢၵ်ႇၶဝ်ၵႂႃႇ ၵေႃႉလႂ်ၵေႃႉၼၼ်ႉလႄႈ ဝၼ်းၸိုၼ်ႈမႄးသိုပ်ႇယိုဝ်းသႂ်ႇထႅင်ႈ ၼႃႈဢူၵ်းၶဝ် ၵမ်းၵေႃႉၵေႃႉ ၵူၼ်းၸိူဝ်းၼၼ်ႉၵေႃႈ ၼွၼ်းမူပ်ႇလူမ်ႉထူလူင်ၵႂႃႇသေလႄႈ ၼႂ်းႁွင်ႈၼၼ်ႉၵေႃႈ မီးဢၢႆလိူတ်ႈၶႅဝ်းလႅင်ၼွင်းဢိူင်းလူင်ဝႆႉယဝ်ႉ။ ၼႂ်းႁွင်ႈသဵင်လင်လႄႈ လုၵ်ႈၼွင်ႉၶဝ်ၵေႃႈ ဢွၼ်ၵႂႃႇၵိၼ်ၵျေႃႇမူတ်းယဝ်ႉ ဢမ်ႇမီးၽႂ်လႆႈငိၼ်း၊ လႆႈႁူႉဝႃႈ ၽွင်းၼၼ်ႉ ၼႂ်းႁွင်ႈၵူၼ်းလူင်ၶဝ် ပဵၼ်သင်ယူႇ။ ဝၼ်းၸိုၼ်ႈၵေႃႈ ယၵ်ႉတူၺ်းၶဝ်သေ သိမ်းၵွင်ႈပွတ်းမၼ်းသႂ်ႇသိူဝ်ႈယဝ်ႉ လၢတ်ႈၸူးၶဝ်ၵႂႃႇ “ၵူၼ်းၸိူင်ႉၼင်ႇသူ!! သိုပ်ႇမီးယူႇၵေႃႈ ပၼ်ၽေးတွၼ်ႈတႃႇပိူၼ်ႈၵူၺ်း” ပႆဢွၵ်ႇလၢၼ်ႉမႃး ႁေႃႈၵႃးမၼ်းဢွၵ်ႇၶၢဝ်းတၢင်းၵႂႃႇ တီႈဢၼ်ဢမ်ႇမီးပဝ်ႉမၢႆလႄႈ ၼႂ်းသဵၼ်ႈတၢင်းဢၼ်လပ်းသိင်ႇမိုတ်းတၼ်လူင် ၼၼ်ႉယဝ်ႉ။ ယၢမ်းၼၼ်ႉ သၢႆလႅင်းၵႃးဢၼ်ပိူင်းမႃးယူႇပႃႈၼႃႈမၼ်းၼၼ်ႉၵေႃႈ တွင်ႈသႂ်ႇသၢႆတႃမၼ်းႁႅင်းၼႃႇ မၼ်းၵိုင်ႉၵၢင်ႉၼႅတ်ႈငွၵ်းႁူဝ်ၵႃးမၼ်း ဢမ်ႇတၼ်းၾၢင်ႉတူၺ်းဝႃႈ သဵၼ်ႈတၢင်းၼၼ်ႉမၼ်းၵႅပ်ႈလႄႈ မီးၽင်ႇႁိုၵ်းၵိုၵ်းတင်းမႄႈၼမ်ႉဝႆႉယူႇသေ ဢဝ်မၢၵ်ႇၵႃးမၼ်းပလၢတ်ႈတူၵ်းႁိုၵ်းၵႂႃႇ သဵင်ၵႃးသွင်ႉတွင်ႈလိၼ်ၵမ်းယဝ်ႉၵမ်း လုတ်ႈတူၵ်းလူင်းၸူမ်ႁၢႆၼႂ်းၼမ်ႉ တႂ်ႈငဝ်းလပ်းသိင်ႇၼၼ်ႉယူႇယဝ်ႉ။ ၸၢတ်ႈပၢၼ်မၼ်းၼၼ်ႉၵေႃႈ တေႃႈမိူၼ်တေသုတ်းသဵင်ႈၵႂႃႇ ၼႂ်းၶမ်ႈၶိုၼ်းၼႆႉမိူၼ်ၵၼ်ယဝ်ႉလႄႈ ဢမ်ႇႁၼ်လုၵ်ႈလိူၼ်၊ ဢမ်ႇႁၼ်လုၵ်ႈလၢဝ် ဢမ်ႇႁၼ်သၢႆလႅင်း “ၶိုၼ်းၼႆႉ လပ်းသိင်ႇတေႉယဝ်ႉ” ၵူၼ်းဢၼ်ၵဵဝ်ႇၶွင်ႈဝၼ်းၸိုၼ်ႈ ထုၵ်ႇၺႃးယိုဝ်းတၢႆၵႂႃႇသၢမ်ၵေႃႉလႄႈ ထုၵ်ႇၺႃးၵႃးၽႃႇတၢႆၵေႃႉၼိုင်ႈ ဝၼ်းၸိုၼ်ႈသမ်ႉႁၢႆလၢႆတူဝ်ဝႆႉသေ ၶဝ်ၵေႃႈထၢင်ႇထိူမ်ဝႃႈ ပဵၼ်ဝၼ်းၸိုၼ်ႈၵေႃႉႁဵတ်းၼႆလႄႈ ၸင်ႇဢဝ်ဝၼ်းၸိုၼ်ႈ သႂ်ႇၼႂ်းသဵၼ်ႈမၢႆ ပဵၼ်ၽူႈမီးတၢင်းၽိတ်းသေ မီးၶေႃႈၸိသင်ႇ ႁႂ်ႈၸွမ်းသွၵ်ႈႁႃတူဝ်ဝၼ်းၸိုၼ်ႈမႃး ဢမ်ႇလႆႈတူဝ်လိပ်းၵေႃႈ ႁႂ်ႈလႆႈတူဝ်တၢႆၼႆယူႇ။ ၶဝ်ဢွၼ်ၵၼ်ၸွမ်းသွၵ်ႈႁႃဝၼ်းၸိုၼ်ႈမႃးလႆႈဝူင်ႈၼိုင်ႈယဝ်ႉ ဢမ်ႇလႆႈႁၼ်တူဝ်တၢႆ ၵူၺ်းၵႃႈ လႆႈႁၼ်ၵႃးဝၼ်းၸိုၼ်ႈမီးၵူၼ်းဢဝ်ၶိုၼ်ႈၽင်ႇၼမ်ႉမႃးယဝ်ႉ၊ ၵူၼ်းတႄႉဢမ်ႇႁၼ်မီး။ သိုပ်ႇမႃးထႅင်ႈသွင်လိူၼ် မႄႈၼမ်ႉၼၼ်ႉၵူၺ်း ပွတ်းတၢင်းတႂ်ႈတီႈၵႃးၸူမ်ၵႆတၢၼ်ႇတၢၼ်ႇ လႆႈႁၼ်ၵူၼ်းၽူးယူႇၼိူဝ်ၼမ်ႉမႃး မၼ်းႁိုင်ယဝ်ႉလႄႈ ဢမ်ႇႁူႉဝႃႈ ၵူၼ်းၵေႃႉၼၼ်ႉပဵၼ်ၽႂ် ၵူၺ်းၵႃႈ သိူဝ်ႈဢၼ်ၵူၼ်းတၢႆၼုင်ႈသႂ်ႇဝႆႉတႄႉ ပဵၼ်သိူဝ်ႈဝၼ်းၸိုၼ်ႈယဝ်ႉ။ ၶဝ်ၵေႃႈဝႃႈ ၼၼ်ႉပဵၼ်တူဝ်တၢႆဝၼ်းၸိုၼ်ႈယဝ်ႉၼႆသေ ၵိုတ်းလိုဝ်ႈၸွမ်းႁႃမၼ်းၵႂႃႇယဝ်ႉ။ ပီႊၼိုင်ႈယဝ်ႉပီႊၼိုင်ႈပူၼ်ႉၵႂႃႇ ဝၢၼ်ႈမိူင်းၵေႃႈဢမ်ႇၼိမ်သဝ်း ၵူၼ်းသုၵ်ႉဢူၼ်ၵဝ်းၵေႃႈၼမ် ၶူဝ်ႇဝိတ်ႉပႆႇသုတ်းသဵင်ႈ သိုၵ်းမၢၼ်ႈသမ်ႉမႃးသိမ်းဢႃႇၼႃႇထႅင်ႈ ၵူၼ်းမိူင်းဢွၵ်ႇၼႄၵၢင်ၸႂ် ထုၵ်ႇယိုဝ်းၶႃႈႁႅမ်တၢႆတင်းၼမ်၊ ပၢင်တိုၵ်းၵေႃႈလိူင်ႇၼမ် သိုၵ်းတႆးတေႃႇသိုၵ်းတႆးၵေႃႈ ပိုတ်းယိုဝ်းၵၼ်ႁႅင်းမႃး လုၵ်ႈမႄႈတႆးၵူၼ်းမိူင်းတႆးၵေႃႈ ဢမ်ႇထုၵ်ႇမႅၼ်ႈၵၼ် ပဵၼ်ႁွင်ႇပဵၼ်ၸၢၼ်းမႃး၊ ၽိတ်းၽႅၵ်ႇတႅၵ်ႇၸတ်ႉၵၼ်ၼိူဝ်ဢွၼ်ႇလၢႆး။ ဝၢၼ်ႈမိူင်းသုၵ်ႉယုင်ႈဢူၼ်ၵဝ်း မိူင်းတႆး တႆးဢမ်ႇထိင်း ပိူၼ်ႈမႃးဢဝ် ပဵၼ်ၶွင်ၵဝ်ၶွင်မႂ်းၵႂႃႇႁင်းၶဝ်ယဝ်ႉ။ ၽွင်းဝၢၼ်ႈမိူင်းသုၵ်ႉၸိူင်ႉၼႆ ၵမ်ႈၽွင်ႈၵေႃႈ ဢွၼ်ၵၼ်ၸႂ်ထိုင်ဝၼ်းၸိုၼ်ႈမႃးယဝ်ႉ၊ သင်ဝၼ်းၸိုၼ်ႈတိုၵ်ႉမီးယူႇတႄႉ မၼ်းတေႁဵတ်းသင်ယူႇလႃႇမိူဝ်ႈလဵဝ်၊ ၵူၼ်းႁူႉၸၵ်းလႄႈၵူၼ်းမိုတ်ႈၵၼ်တင်းမၼ်း ဢၼ်မီး ၶမ်းလိုၼ်း၊ မူၺ်ႁွမ်ၽွင်း၊ ၸၢႆးၵေႃးဝိ၊ လုင်းသု၊ ၸၢႆးလိူၼ် လႄႈ သၢင်ႇမူၼ်း ၸိူဝ်းၼၼ်ႉ ၶဝ်ၸင်ႇၶုၵ်းၶူၼ်ႉထိုင် ဝၼ်းၸိုၼ်ႈ ဢၼ်တၢႆၽၢတ်ႇၶဝ်ၵႂႃႇလႆႈ 4 ပီႊယဝ်ႉသေ လႆႈမႃးႁူပ်ႉထူပ်းၵၼ်ယဝ်ႉ မႃးၶႆႈၼႄၵၼ်ၶိုၼ်း လွင်ႈဢၼ်ဝၼ်းၸိုၼ်ႈလႆႈၶႆႈၼႄၶဝ်ဝႆႉ ယွၼ်ႉသင်လႄႈမၼ်းလႆႈမႃးႁဵတ်းသိုၵ်းၼႆသေ။ သိုပ်ႇၼၼ်ႉ ၶဝ်ၵေႃႈလႆႈၶႆႈၼႄၵၼ်ၵႂႃႇ လွင်ႈဢၼ်လႆႈႁဵတ်းၵၢၼ်ၸွမ်းဝၼ်းၸိုၼ်ႈ လႆႈႁူပ်ႉလႆႈငိၼ်းမႃးၸိူဝ်းၼၼ်ႉ ၸင်ႇသမ်ႉပေႃးလႆႈ ႁဵတ်းတႅမ်ႈပဵၼ်မႃးပပ်ႉဢွၼ်ႇဢၼ်ၼိုင်ႈလႄႈ မိူဝ်ႈဢၼ်တႅမ်ႈယဝ်ႉ ဢၢၼ်းတေဢဝ်တႅမ်ႈဢိတ်ႇပပ်ႉၵႂႃႇ ၵူၺ်းၵႃႈ ပပ်ႉၼၼ်ႉသမ်ႉ လႆႈဢဝ်တူၵ်းပႅတ်ႈၵႂႃႇတီႈ တၢင်းၼႃႈၶိင်းပီးၶႃၶိင်းသၢၼ်း ဢၼ်ဢွၼ်ၵၼ်ဢၢၼ်ႇတင်းၶိုၼ်း သမ်ႉပေႃးလိုမ်းၵိၼ်လဝ်ႈၶႃပႅတ်ႈၼၼ်ႉယဝ်ႉၼႃႇ။ “လူယဝ်ႉႁႃးလႆႈသင်လႃႇၼႆႉ ၶိင်းသၢၼ်း” “လူမႃးပေႃးသုတ်းယဝ်ႉ ၶေႃႈတွပ်ႇဢၼ်ႁႃးၶႂ်ႈလႆႈၼၼ်ႉႁၢင်ႈဢမ်ႇႁၼ် ယိုင်ႈၶႅၼ်းတၼ်မႃးထႅင်ႈၵူၺ်းယဝ်ႉ” “သုတ်းယဝ်ႉႁႃႉ!.. မိူၼ်မၼ်းဢမ်ႇသုတ်းလီလႃႇဝႃႈ” ၶိင်းသၢၼ်းၽိုၼ်ႉၵႂႃႇထႅင်ႈၼႃႈၼိုင်ႈ မီးလိၵ်ႈတႅမ်ႈဝႆႉထႅင်ႈ သင်ၵုမ်ႇၸၢၼ်ႈၸင်းဢိမ်ႇမိူဝ်ႇ ၵူၼ်းႁဵတ်းလွင်ႈဢမ်ႇလီၸိူဝ်းၼၼ်ႉသေ ပၢႆႈပႅတ်ႈၵူၺ်းၼႆ မိူၼ်တင်းပၼ်ႁႅင်း လွင်ႈထၢင်ႇႁၢင်ႈႁႂ်ႈၶဝ်ႁဵတ်းထႅင်ႈၵူၺ်း။ သင်မီးတၢင်းႁတ်းႁၢၼ် မီးၵၢင်ၸႂ်ၶႂ်ႈတေႃႇသူႈယူႇတႄႉ ဢမ်ႇဝႃႈတေပဵၼ်လွင်ႈသင်မႃးၵေႃႈ တိုၼ်းတေႃႇသူႈသေဢဝ်ပေႉလႆႈယူႇၵူၺ်း။ တၢင်းႁတ်းၼၼ်ႉဢမ်ႇမီးတႃႇတူၵ်းသုမ်း တူၵ်းသုမ်းၵႂႃႇၵေႃႈတိုၵ်ႉပေႉၸႂ်ယူႇ၊ လွင်ႈၵူဝ်တႄႉ ဢမ်ႇမႅတ်ႈသေဢမ်ႇၵႃး ယိုင်ႈၶႅၼ်းသုမ်းၼမ်မႃးထႅင်ႈၵူၺ်း။ လွင်ႈဢမ်ႇလီၶဝ်ၼၼ်ႉ ယႃႇတူၺ်းပဵၼ်တူဝ်ယၢင်ႇ ႁႂ်ႈဢဝ်ပဵၼ်တွၼ်ႈသွၼ်ၵႂႃႇလႄႈ ၸင်ႇတေၸၢင်ႈမူၼ်ႉမႄးလႆႈ။ လွင်ႈဢၼ်သူၶႂ်ႈႁဵတ်းၼၼ်ႉ ႁဵတ်းလႄႈ ဢမ်ႇၸႂ်ႈ ႁႂ်ႈပိူၼ်ႈၵေႃႉႁဵတ်းယဝ်ႉ ၸင်ႇတေပဵၼ်မႃးလႆႈ သူၵေႃႈႁဵတ်းလႆႈမိူၼ်ၵၼ်။ ပိူၼ်ႈႁဵတ်းၵေႃႈပိူၼ်ႈတေလႆႈၵူၺ်း ဢမ်ႇမီးၽႂ်တေတူၺ်းႁၼ်သူ။ ဢမ်ႇမီးသင်ၼႆယႃႇပေလၢတ်ႈ မိူဝ်ႈတူဝ်ၸႂ်ႁဝ်းတိုၵ်ႉမီးႁႅင်းၵႅၼ်ႇၶႅင်ယူႇ။ ၵူၼ်းလီၼၼ်ႉတိုၼ်းမီး မိူဝ်ႈလႂ်သူယင်းတိုၵ်ႉပဵၼ်ၵူၼ်းလီယူႇ။ ႁဵတ်းလွင်ႈလီၵေႃႈ တိုၼ်းတေလႆႈတၢင်းၼႄးယူႇယဝ်ႉ ဢမ်ႇၸႂ်ႈဝႃႈ ၽႂ်ၵေႃႈတေပဵၼ်ၵူၼ်းလီၵူႈၵေႃႉလူး။ လွင်ႈထုၵ်ႇမႅၼ်ႈၼၼ်ႉ မီးတွၼ်ႈတႃႇတူဝ်ၵဝ်ႇၵူၺ်း ပေႃးဢမ်ႇမိူၼ်ၸႂ် တေႁၼ်ပိူၼ်ႈၽိတ်းမႃးယဝ်ႉ။ သမ်ႉဝႃႈၶဝ်ဢမ်ႇလႅၵ်ႈလၢႆႈလႆႈ ၵူၺ်းၵႃႈ ႁဝ်းဢမ်ႇၸႂ်ႈၶဝ် ယိူင်းမၢႆၶေႃႈၸုၵ်းမၼ်ႈႁဝ်းၼၼ်ႉ သိုပ်ႇႁဵတ်းသၢင်ႈၵႂႃႇလႄႈ မိူဝ်ႈယင်းတိုၵ်ႉႁဵတ်းၵႂႃႇလႆႈယူႇ။ ၼႆႉပဵၼ်ၶေႃႈၵႂၢမ်းဝၼ်းၸိုၼ်ႈ ဢၼ်ၽၢၵ်ႇၽင်ဝႆႉ တီႈၸိူဝ်းၶဝ်လႄႈ ဢၼ်တွင်းမၢႆဝႆႉလႆႈၼၼ်ႉယဝ်ႉ။ ၶိင်းသၢၼ်းၶႃၶိင်းပီး လူပပ်ႉသုတ်းယဝ်ႉၵေႃႈ ယၵ်ႉတူၺ်းၼႃႈၵၼ်ႁေ “မိူၼ်တေဢမ်ႇလႆႈသင် ၵူၺ်းၵႃႈ မၼ်းၵေႃႈႁဵတ်းႁႂ်ႈလႆႈဝူၼ်ႉမႃးဢိူဝ်ႈ ဢၼ်ႁဝ်းလႆႈတုၵ်ႉၶယူႇႁဵတ်းၼႆၼႆႉ ဢမ်ႇၸႂ်ႈယွၼ်ႉၽႂ် ပဵၼ်ယွၼ်ႉႁဝ်းၵူၺ်း၊ ယွၼ်ႉႁဝ်းဢမ်ႇမီးၸႂ်ႁတ်းသူႈလႄႈ ၸင်ႇလႆႈၶၢမ်ႇပၼ်ပိူၼ်ႈ ၸႂ်ႉၵိၼ်ယူႇႁဵတ်းၼႆၼၼ်ႉၼႃႇ ၸိူင်ႉႁဝ်းၼႆႉ သမ်ႉဝႃႈတေၵႂႃႇႁဵတ်းသိုၵ်းၵေႃႈ ၵႂႃႇပဵၼ်လုၵ်ႈၼွင်ႉပိူၼ်ႈႁေ ပဵၼ်ၵူၼ်းၸွမ်းလင်ပိူၼ်ႈၵူၺ်းဢိူဝ်ႈ၊ သမ်ႉဝႃႈႁဝ်းတေပဵၼ်သိုၵ်းႁိုဝ်ဢမ်ႇပဵၼ်သိုၵ်း ပေႃးႁဝ်းမေႃဝူၼ်ႉမေႃသၢင်ႈ ဢမ်ႇၶီႈယၢၼ်ႈပၢႆႈတၢႆ ဢမ်ႇၵူဝ်ဢၢႆသေၶတ်းတႃႉၼႆၸိုင် ႁဝ်းၵေႃႈ ယူဝ်ၶေးတေဢမ်ႇထိုင်ပဵၼ်ၵူၼ်းလႆႈၶၢမ်ႇၸိူင်ႉၼႆၵဝ်ႇမေႃႉ” ၶိင်းသၢၼ်းၵေႃႈဝႃႈ “ၸႂ်ႈဢိူဝ်ႈ လွင်ႈၼႆႉ မၼ်းၵေႃႈသွၼ်ႁႂ်ႈၵဝ်ႁူႉဝႃႈ ဢၼ်ႁဝ်းတေယူႇလွတ်ႈၵႂႃႇလႆႈၼၼ်ႉ ဢမ်ႇၸႂ်ႈဝႃႈ ႁဝ်းတေပဵၼ်ၵူၼ်းလီႁႃႉၵူၼ်းဢမ်ႇလီ မၼ်းယူႇတီႈဝႃႈ ႁဝ်းတေပဵၼ်ၵူၼ်းၵႅၼ်ႇၶႅင်ႁႃႉ ၵူၼ်းဢူၼ်ႈဢွၼ်ႇၼၼ်ႉယဝ်ႉ၊ ဢမ်ႇဝႃႈယူႇတီႈလႂ် သင်ႁဝ်းၵႅၼ်ႇၶႅင် တေမီးၽႂ်မႃးႁဵတ်းသင်ႁဝ်းလႆႈ ၵူၺ်းၵႃႈ မိူဝ်ႈလႂ်ႁဝ်းဢူၼ်ႈဢွၼ်ႇ ပိူၼ်ႈၵေႃႈတေမႃးၸႂ်ႉၵိၼ်ပေႉၵိၼ်ႁဝ်းယူႇၸိူင်ႉၼႆၼၼ်ႉၼႃႇ” “ယဝ်ႉၵေႃႉႁႃးသမ်ႉတေၵႂႃႇႁဵတ်းသိုၵ်းႁင်လႃႇၼႆႉ..” “ဢမ်ႇဝႃႈတေပဵၼ် သိုၵ်းမၢၼ်ႈႁိုဝ်သိုၵ်းတႆး မၼ်းၵေႃႈတိုၼ်းမီးၵူၼ်းလီလႄႈဢမ်ႇလီ၊ ၵူၺ်းၵႃႈ သင်ႁဝ်းပဵၼ်ၵူၼ်းလီ ယူႇတီႈလႂ်ၵေႃႈ ႁဝ်းႁဵတ်းလွင်ႈလီလႆႈယူႇ၊ သင်လွင်ႈလီႁဝ်းၵႅၼ်ႇၶႅင် တီႈဢၼ်ႁဝ်းယူႇၼၼ်ႉ ၵဝ်ယုမ်ႇဝႃႈမၼ်းတိုၼ်းတေပဵၼ်တီႈလီယူႇ” ၶိင်းသၢၼ်းလၢတ်ႈယဝ်ႉၵေႃႈ လုၵ်ႉႁိူၼ်းၶိင်းပီးၼၼ်ႉသေ ပွၵ်ႈမိူဝ်းႁိူၼ်းမၼ်းၵႂႃႇ တႂ်ႈငဝ်းလပ်းသိင်ႇ ဢၼ်မီးလိူၼ်ၽၢၵ်ႇမၢင်ႈလႅင်းယူႇဝွႆးဝွႆးၼၼ်ႉယဝ်ႉ။ သုတ်းယဝ်ႉ။ ၸိူင်းႁူဝ်ၼႆႉၵေႃႈ ပဵၼ်ဢၼ်သုတ်းၵႂႃႇယဝ်ႉၶႃႈလႄႈ ၸွမ်းလူၺ်ႈတူဝ်ထူပ်းၼမ်ႉၵတ်ႉ ယင်းတိုၵ်ႉယူပ်ႈယွမ်း လူဝ်ႇလႆႈလဵပ်ႈႁဵၼ်းၽိူမ်ႉထႅမ်ထႅင်ႈတင်းၼမ်ယူႇၶႃႈဢေႃႈ။ ဢမ်ႇလိူဝ်လႆႈ ဝႃႇသၼႃႇတၢင်းသူင် ဢၼ်ဢမ်ႇပႆႇၶႂ်ႈပူင်ပူတ်းပွႆႇပႅတ်ႈၼၼ်ႉလႄႈ ၸင်ႇလႆႈသိုပ်ႇႁဵတ်းသၢင်ႈၵႂႃႇ ၼင်ႇၵႃႈပွင်ပဵၼ်လႆႈယူႇၶႃႈ၊ ပေႃးမီးတီႈၽိတ်းတီႈပိူင်ႈ တီႈႁိူင်ႈတီႈၵိူင်းၼႆၵေႃႈ ယွမ်းၼွမ်းယႂ်ႇၼမ်ယူႇၶႃႈ။ ၸိူင်းႁူဝ်ၼႆႉတႄႉၵေႃႈ ဢွင်ႈတီႈပိူင်ပဵၼ်ငဝ်းလၢႆးတင်းသဵင်ႈ ဢမ်ႇၸႂ်ႈလွင်ႈတေႉလႄႈ ပဵၼ်လွင်ႈဢၼ်ဝူၼ်ႉသၢင်ႈမႃးဢဝ်ၵူၺ်း။ သင်တေပဵၼ်ၽွၼ်းလီၵေႃႈ ဢဝ်သိုပ်ႇသၢၼ်ၵႂႃႇၼႃႈ လွင်ႈလႂ်ဢမ်ႇလီၵေႃႈ ႁႂ်ႈမၼ်းယဝ်ႉၵႂႃႇတီႈၼႂ်းၸိူင်းၼႆႉၵူၺ်းၶႃႈလႄႈ။ ယူႇတီႈၶႃႈႁဝ်းၽူႈတႅမ်ႈလိၵ်ႈ ပဵၼ်ဢၼ်ယိၼ်းၸူမ်ၶွပ်ႈၸႂ်ယႂ်ႇၼမ်ထိုင် ၽူႈႁၵ်ႉလိၵ်ႈလၢႆးႁဝ်းၶဝ် ဢၼ်ၶဝ်ႈမႃးလူဢၢၼ်ႇ တေႃႇပေႃးသုတ်းယူႇၶႃႈဢေႃႈ။ ပၢႆၵမ်−သႅၼ်ငဝ်း 27/2/2024-28/3/2024

['ၸိူင်းတႆး', 'ၸိူင်းၸၢတ်ႈပၢၼ်', 'ၸိူင်းတိုၵ်း']

2024-06-10T11:35:13

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-18/

သၢႆငဝ်းၼႂ်းလပ်းသိင်ႇ တွၼ်ႈသၢဝ်း

တွၼ်ႈသၢဝ်း ယွၼ်ႉပဵၼ်ၵူၼ်းယူႇၼိူဝ်ပိူၼ်ႈ၊ မီးဢႃႇၼႃႇၸိသင်ႇပိူၼ်ႈလႆႈလႄႈ ၶႂ်ႈႁဵတ်းသင်ၵေႃႈလႆႈဢၼ်ဝႃႈၼၼ်ႉ မၼ်းပဵၼ်လွၵ်းလၢႆးဢၼ်ငၢႆႈ တွၼ်ႈတႃႇဢဝ်ပေႉပိူၼ်ႈလႆႈၵမ်းလဵဝ်၊ ပေႃးဢမ်ႇပေႉၵေႃႈ တင်ႈၸႂ်တဵၵ်းႁႂ်ႈၵူဝ်ၼၼ်ႉ ပဵၼ်ၵူၼ်းဢၼ်ပိူၼ်ႈၸၢၼ်ႈၸင်းၼႃႇၼၼ်ႉယဝ်ႉ၊ ၵူၺ်းၵႃႈ ၽႂ်တေၸင်းၶဝ်ၼၼ်ႉ ၶဝ်ဢမ်ႇလႆႈသူၼ်ၸႂ်လႄႈ ၶဝ်ယင်းဢမ်ႇႁူႉတူဝ်လူးၵွၼ်ႇ၊ ဝၼ်းၸိုၼ်ႈဢၼ်ယူႇၸွမ်းၵူၼ်းၸိူဝ်းၼၼ်ႉမႃးႁိုင် မၼ်းၵေႃႈႁူႉလီလိူဝ်သေၽႂ်၊ ၵူၼ်းၸိူဝ်းၼၼ်ႉ ဢမ်ႇမီးလေႃႇ ၵၢင်ၸႂ်ဢၼ်မေႃပွင်ႇၸႂ်လႄႈႁၼ်ထိုင်ပိူၼ်ႈ လိူဝ်သေတူဝ်ၵဝ်ႇယဝ်ႉ ဢမ်ႇမီးၽႂ်မႃးတႅၼ်းတၢင်လႆႈ၊ ႁဵတ်းၵၢၼ်ပုၼ်ႈတႃႇၵူၼ်းတၢင်းၼမ်ႁႃႉ ဢဝ်ၵူၼ်းၼမ်ႁဵတ်းပၼ်ၵၢၼ်ၸဝ်ႈၵဝ်ႇႁိုဝ်၊ လွင်ႈဢၼ်လၢတ်ႈလႄႈလွင်ႈဢၼ်ႁဵတ်းၼၼ်ႉ ပဵၼ်ဢၼ်ပႅၵ်ႇပိူင်ႈၵၼ်တႄႉတႄႉယဝ်ႉ။ ဝၼ်းၸိုၼ်ႈၵေႃႈ တႄႇၸဵမ်မိူဝ်ႈပီႊ 2018 မႃး တေႃႇထိုင်ၼႂ်း 2020 မီးၵူၼ်းႁူမ်ႈႁဵတ်းၵၢၼ်ၸွမ်းယူႇလၢႆၵေႃႉယဝ်ႉ၊ ၼႃႈၵၢၼ်ဢၼ်မၼ်းႁဵတ်းၼၼ်ႉၵေႃႈ ပဵၼ်ၵၢၼ်ပႂ်ႉၶတ်းၶႂၢင်လွင်ႈဢမ်ႇလီ၊ လွင်ႈမိူၵ်ႈလိူင်း ၵူၼ်းၸိူဝ်းဢၼ်တေပၼ်ၽွၼ်းတုမ်ႉယွၼ်ႈ တေႃႇၵူၼ်းတင်းၼမ်လႆႈ ၼၼ်ႉယဝ်ႉ။ ၼႂ်းၶၢဝ်းတၢင်းသွင်ပီႊမႃးၼႆႉ လႆႈဝႃႈ လွင်ႈဢၼ်မၼ်းႁဵတ်းသၢင်ႈၼၼ်ႉ ၸွႆႈလႆႈၵူၼ်းၼမ်တႄႉတႄႉ။ ၵူၺ်းၵႃႈ ၸုမ်းမၼ်းၼၼ်ႉၵေႃႈ ႁဵတ်းႁႂ်ႈပဵၼ်တီႈဢမ်ႇႁၢၼ်ႉၸႂ်ၸုမ်းၵူၼ်းလူင်ၶဝ် ဢၼ်ႁဵတ်းႁႂ်ႈ လႆႈထူပ်းလွင်ႈလိူတ်ႇမႆႈမႃးယူႇတႃႇသေႇၼၼ်ႉယဝ်ႉ။ ဝၼ်းၸိုၼ်ႈဢၼ်ယူႇၸွမ်းၶဝ် ႁဵတ်းၵၢၼ်ပၼ်ၶဝ်ယူႇၼၼ်ႉ ပႃႈၼႃႈတႄႉၵေႃႈ ႁဵတ်းၵႂႃႇမိူၼ်ၵဝ်ႇယူႇ ၼင်ႇႁိုဝ်ပိူၼ်ႈပေႃးတေဢမ်ႇထၢင်ႇပိူင်ႈၼိူဝ်မၼ်းမႃး ၼၼ်ႉယဝ်ႉ။ လွင်ႈဢၼ်ၸဝ်ႈပၢင်ႇလႆႈလူႉတၢႆၵႂႃႇၼႆႉ ၸုမ်းၵူၼ်းလူင်ၶဝ်ၵေႃႈ လႆႈႁွင်ႉထူပ်းၵၼ်ထႅင်ႈတီႈၼႂ်းလၢၼ်ႉ KTV တီႈဢၼ်ၸဝ်ႈပၢင်ႇမႃးယူႇပဵၼ်ပွၵ်ႈလိုၼ်းသုတ်း ဢွၼ်တၢင်းမၼ်းတေလႆႈၵႂႃႇႁူင်းယႃ ၼၼ်ႉယဝ်ႉ။ ၸဝ်ႈလွၼ်ႉၶိူဝ်းမီးပၢင်ၵုမ်လႄႈ ဢမ်ႇၸၢင်ႈမႃးၼႆသေ ဝၼ်းၸိုၼ်ႈလႆႈမႃးႁင်းၵူၺ်းယူႇ၊ မိူဝ်ႈဢၼ်ဝၼ်းၸိုၼ်ႈ ၶဝ်ႈၵႂႃႇၼႂ်းႁွင်ႈၶဝ်ယူႇၼၼ်ႉ ဢဝ်မၼ်းသမ်ႉပေႃးလႆႈတူၵ်းၸႂ်တႄႉတႄႉ။ တီႈၼႂ်းႁွင်ႈၼၼ်ႉ လိူဝ်သေမီး ၸဝ်ႈမိူင်းၶမ်း၊ ၸဝ်ႈၸိင်ႇ၊ ၸဝ်ႈပၼ်ႇ ၶဝ်သၢမ်ၵေႃႉယဝ်ႉ ယင်းမီး မူၺ်ႁွမ်ၽွင်း ထုၵ်ႇမတ်ႉမိုဝ်းပႄႈပိၵ်ႇ ဢိုတ်းသူပ်းဝႆႉယူႇပႃႈၼႃႈၶဝ်။ “ပဵၼ်သင်လႄႈႁဵတ်းၸိူင်ႉၼႆၶႃႈလႃႇ!!..” “မႂ်းဝူၼ်ႉဝႃႈႁဝ်းဢမ်ႇႁူႉလွင်ႈဢၼ်မႂ်းႁဵတ်းႁႃႉ ဢီႇၼႆႉလၢတ်ႈၼႄႁဝ်းမူတ်းယဝ်ႉ” ဝၼ်းၸိုၼ်ႈၵေႃႈ သီၼႃႈပိူင်ႈမႃးသေ ဝၢႆႇတူၺ်းၸူး မူၺ်ႁွမ်ၽွင်း ဢၼ်ဢမ်ႇၸၢင်ႈလၢတ်ႈသင်လႆႈလႄႈ ၽၢင်ႁၢင်ႈပေႃးဢမ်ႇလီတူၺ်းသေဢိတ်း ၼႃႈၵမ်ႇမၢၼ်ႉ လိူတ်ႈလႅင်ၸိုမ်ႉယမ်းတီႈၶူႈၼင် ႁူဝ်ယုင်ႈႁိူဝ်ႇတႅၵ်ႇႁိူဝ်ႇလႆ ၼႃႈပေႃးယမ်းလူင်ၵႂႃႇသဵင်ႈ၊ သၢႆတႃမူၺ်ႁွမ်ၽွင်းတူၺ်းၸူးမၼ်း ႁူမ်ႈလေႃးႁူဝ်ဢၼ်ၶွၼ်းၼႄယူႇၼၼ်ႉ မၼ်းၵေႃႈႁူႉၵမ်းလဵဝ်ဝႃႈ မူၺ်ႁွမ်ၽွင်းဢမ်ႇလႆႈလၢတ်ႈ ယဝ်ႉၵေႃႈလၢႆးၼႆႉ ပဵၼ်လၢႆးဢၼ်မၼ်းၸႂ်ႉၸွပ်ႇၸႅတ်ႈၵူၼ်းယူႇတႃႇသေႇ ဢဝ်ၵူၼ်းႁဵတ်းၵၢၼ်ႁူမ်ႈၵၼ်သေ ႁႃတၢင်းၽိတ်းပၼ်ၵၼ်ယဝ်ႉ ႁဵတ်းႁႂ်ႈလၢတ်ႈၵႂၢမ်းလပ်ႉဢွၵ်ႇမႃး လူၺ်ႈတီႈဢမ်ႇလူဝ်ႇလႆႈၸႅတ်ႈထၢမ်သင်ၵေႃႈ ႁူႉလွင်ႈ။ ဝၼ်းၸိုၼ်ႈၵေႃႈ ႁဵတ်းမိူၼ်ဢမ်ႇႁူႉဢမ်ႇႁၼ်သေ “လွင်ႈသင်ၶႃႈလႃႇ!! ဢမ်ႇႁၼ်မီးလွင်ႈသင်ၶႃႈလူး” “ပဵၼ်လုၵ်ႈၵူၼ်းလူင်ယဝ်ႉ ဝူၼ်ႉဝႃႈႁဝ်းတေဢမ်ႇႁတ်းႁဵတ်းသင်တီႈမႂ်းလႆႈႁႃႉ မွၵ်ႈဢူႈသူၼၼ်ႉၵူၺ်း ဢမ်ႇၸၢင်ႈႁဵတ်းသင်ႁဝ်းလႆႈလေႃႇ” ၸဝ်ႈပၼ်ႇလၢတ်ႈ။ “ယုမ်ႇၸႂ်မႂ်းသေႁႂ်ႈႁဵတ်းပၼ်ၵၢၼ် ဢမ်ႇဝူၼ်ႉမႅၼ်ႈဝႃႈမႂ်းတေပဵၼ်ၵူၼ်းႁၵ်းလင်သေ မႃးႁဵတ်းလွင်ႈမိူၵ်ႈလိူင်းၸိူင်ႉၼႆ” ဝၼ်းၸိုၼ်ႈၵေႃႈ ၼင်ႈယၵ်ႉတူၺ်းၶဝ်သေ ယုမ်ႉယူႇၸုတ်းၵုတ်းယဝ်ႉ၊ လၢတ်ႈၵႂႃႇသဵင်ၼိမ်ယဵၼ် “လွင်ႈမိူၵ်ႈလိူင်းဢၼ်ဝႃႈၼၼ်ႉ ပဵၼ်သင်ၶႃႈလႃႇ ၸွင်ႇၸႂ်ႈလွင်ႈဢၼ် ဢဝ်လုၵ်ႈဢွၼ်ႇ ဢႃႇယုပႆႇတဵမ် 18 မႃးႁဵတ်းၵၢၼ်ၶႃႈၼႄႇ၊ ဢမ်ႇၼၼ်ၵေႃႈ ဢဝ်ယႃႈမႃးၶၢႆၼႂ်းလၢၼ်ႉKTV ၼႆၶႃႈႁႃႉ၊ ဢေႃ!..ဢမ်ႇၼၼ်ၵေႃႈ ၵႂႃႇၸူၼ်ဢဝ်ငိုၼ်းပိူၼ်ႈၸွမ်းတၢင်းၸိူင်ႉၼၼ်ၶႃႈႁိုဝ် ၶႃႈဢမ်ႇတွင်းလႆႈဝႃႈ ၶႃႈတၼ်းၵႂႃႇႁဵတ်းလွင်ႈၸိူဝ်းၼၼ်ႉၸဵမ်မိူဝ်ႈလႂ်” ဢဝ်သီၼႃႈၶဝ်ပေႃးၵမ်ႇလမ်လူင်မႃးၵမ်းလဵဝ်ယဝ်ႉ၊ ၸဝ်ႈပၼ်ႇဢၼ်ၸႂ်ဢမ်ႇယၢဝ်းလႆႈယဝ်ႉၼၼ်ႉ ၼႅတ်ႈပုင်ႈလူင်မႃးၸူးဝၼ်းၸိုၼ်ႈ ဢၼ်ၸုၵ်းၼိမ်တူၺ်းၶဝ် လူၺ်ႈသၢႆတႃဢၼ်ဢမ်ႇတိုၼ်ႇၵူဝ်သေဢိတ်းလႄႈ မၼ်းၸဝ်ႈၵေႃႈ လၢတ်ႈလေႃးပႃးလွင်ႈၸႂ်လမ်သေ ဢမ်ႇၸၢင်ႈႁဵတ်းသင်လႆႈတီႈဝၼ်းၸိုၼ်ႈလႄႈ ၵႂႃႇမိပ်ႇငႅၼ်းၶေႃးမူၺ်ႁွမ်ၽွင်း သမ်ႉပေႃးထူၺ်ႈၸႂ်ဢမ်ႇလႆႈ ၼၼ်ႉဝႃႈ− “မႂ်း!! ဝၢင်းၽႅၼ်ၶႃႈႁႅမ်ၸဝ်ႈပၢင်ႇလႄႈ လွင်ႈၼႃႈၵၢၼ် ဢၼ်ႁဝ်းလႆႈလူႉသုမ်းမႃးၸိူဝ်းၼၼ်ႉၵေႃႈ ပဵၼ်ၽႅၼ်ၵၢၼ်မႂ်း ႁဝ်းႁူႉဢိူဝ်ႈ.. လိူဝ်သေမႂ်းယဝ်ႉ မီးၽႂ်ထႅင်ႈလႃႇ ဢၼ်ႁူႉလွင်ႈၽၢႆႇၼႂ်းႁဝ်းသေႁဵတ်းၸိူင်ႉၼႆလႆႈ” ဝူၼ်ႉဝႃႈပေႃးႁဵတ်းတီႈမူၺ်ႁွမ်ၽွင်း တေႁဵတ်းႁႂ်ႈဝၼ်းၸိုၼ်ႈၸႂ်ဢူၼ်ႈဢွၼ်ႇလႆႈလႄႈ ဝၼ်းၸိုၼ်ႈၵေႃႈၼင်ႈလူင်းတီႈတင်ႇသေ “ႁႃးႁႃးႁႃး..ၸိူင်ႉၼႆႁႃႉပဵၼ်ၽူႈဢွၼ်ႁူဝ်ပိူၼ်ႈ ၸိူင်ႉၼႆႁႃႉပိူၼ်ႈႁွင်ႉဝႃႈၽူႈႁတ်းႁၢၼ် ႁတ်းပေႉၵိၼ်ၽူႈယိင်းၵူၺ်း၊ မေႃပေႉၵိၼ်ၵူၼ်းဢူၼ်ႈဢွၼ်ႇၵူၺ်း ပဵၼ်ၽူႈဢွၼ်လူႉၼႆ ၸင်ႇတေထုၵ်ႇမႅၼ်ႈယူဝ်ႉ” ၸဝ်ႈပၼ်ႇၵေႃႈ ပွႆႇမူၺ်ႁွမ်ၽွင်းသေ ပႆမႃးၸူးဝၼ်းၸိုၼ်ႈယဝ်ႉ “မႂ်း!!” ၸိၼႃႈဝၼ်းၸိုၼ်ႈ ပႃးတင်းလွင်ႈၸႂ်လမ်ယဝ်ႉ “မႂ်းတေလႆႈႁူႉလွင်ႈၵဝ်ယူႇၵူၺ်း!!” “ၸိူင်ႉၼင်ႇၸိူဝ်းသူၼႆႉႁႃႉ တေႁဵတ်းသင်ၵဝ်လႆႈလႃႇ..” ငႅၼ်ႈၸူးလေႃးပႃးသၢႆတႃဢၼ်လီၽၢၼ်ႈၼၼ်ႉလႄႈ“ပေႃးဢမ်ႇၶႂ်ႈပဵၼ်ၽဵတ်ႇၵေႃႈ ပွႆႇမူၺ်ႁွမ်ၽွင်းၵႂႃႇလႄႈ” “ဢီႇၼႆႉ!!!” ၶဝ်သၢမ်ၵေႃႉ ၽွမ်ႉၵၼ်ယၵ်ႉတူၺ်းၼႃႈဝၼ်းၸိုၼ်ႈယဝ်ႉ ႁွင်ႉလုၵ်ႈၼွင်ႉၶဝ်ၶဝ်ႈမႃးယူႇ၊ လုၵ်ႈၼွင်ႉၶဝ်ၸိူဝ်းၼၼ်ႉၵေႃႈ ဢွၼ်ၵၼ်ၶဝ်ႈမႃးတေႉၼင်ႇဝႃႈယဝ်ႉ။ “ၺွပ်းမၼ်းဝႆႉလႄႈ!!” “သူႁၼ်ဝႃႈၵူၼ်းၸိူဝ်းၼႆႉ ပဵၼ်တီႈလီယုၵ်ႉယွင်ႈလႄႈ လီႁဵတ်းၸွမ်းၶေႃႈသင်ႇယူႇၸိူင်ႉၼၼ်ႁႃႉ” ဢဝ်ၵူၼ်းၸိူဝ်းၼၼ်ႉသမ်ႉပေႃးမိုင်ၵႂႃႇယူႇ။ “ပေႃးသူဢွၵ်ႇၵႂႃႇယၢမ်းလဵဝ်” ဝၼ်းၸိုၼ်ႈထူၵ်းဢဝ်ငိုၼ်းၼႅပ်ႇၼိုင်ႈၼႂ်းထူင်မၼ်းၼၼ်ႉမႃးသေ “ဢဝ်ၵႂႃႇလႄႈငိုၼ်းၼႆႉ!!” ႁဵတ်းႁႂ်ႈၵူၼ်းၸိူဝ်းၼၼ်ႉ ဢွၼ်ၵၼ်ႁူၼ်ၵႂႃႇၶိုၼ်းယူႇ။ ၸဝ်ႈပၼ်ႇၵေႃႈ ႁိုတ်းသႂ်ႇၵူၼ်းၸိူဝ်းၼၼ်ႉၵႂႃႇ “ၼႆႉပဵၼ်ၶေႃႈသင်ႇ!!” “ၶေႃႈသင်ႇၼၼ်ႉ ႁဵတ်းၸွမ်းယဝ်ႉ သူတေလႆႈသင်လႃႇ လႆႈပဵၼ်ၶႃႈၶဝ်ၵႂႃႇထႅင်ႈၵူၺ်းဢိူဝ်ႈ တီႈၼႆႈ ဢမ်ႇၸႂ်ႈတီႈတေမႃးၸႂ်ႉ ဢႃႇၼႃႇႁိုဝ်ၸၼ်ႉထၢၼ်ႈတေႃႇၵၼ်လေႃႇၼႃႈ..” ထူၵ်းဢဝ်ငိုၼ်းထႅင်ႈၼႅပ်ႇၼိုင်ႈမႃးသေ “ဢဝ်ငိုၼ်းၼႆႉၵႂႃႇဢမ်ႇလီႁိုဝ် ယဝ်ႉၵေႃႈ..သၢဝ်ၼႂ်းလၢၼ်ႉၼႆႉ လိူၵ်ႈဢဝ်လႄႈၶႂ်ႈလႆႈၵေႃႉလႂ်ၵေႃႈ၊ ၶႂ်ႈၵိၼ်မဝ်းတၢၼ်ႇလႂ်ၵေႃႈၵိၼ်ၵျေႃႇၵျေႃႇလႄႈ ၶမ်ႈၶိုၼ်းၼႆႉ ပီႈၼၢင်းသူလဵင်ႉၵူၺ်း” ၶဝ်ၸိူဝ်းၼၼ်ႉၵေႃႈ သမ်ႉပေႃးဢမ်ႇတူင်ႉဢမ်ႇၼိုင်သင်သေၵေႃႉ ၽၢႆႇၼိုင်ႈၵေႃႈပဵၼ်ႁူဝ်ၼႃႈ ထႅင်ႈၽၢႆႇၼိုင်ႈၵေႃႈ သမ်ႉပဵၼ်ငိုၼ်း ဢၼ်ၵူၼ်းသိုၵ်းၸိူင်ႉၼင်ႇၶဝ် ဢမ်ႇမီးတိုဝ်ႉတၢင်းလႆႈယိပ်းတိုဝ်းၼမ်တၢၼ်ႇၼၼ်ႉလႆႈ။ “သူၵေႃႈႁူႉယူႇဢမ်ႇၸႂ်ႈႁႃႉ ၵူၼ်းဢၼ်ၸုၵ်းယူႇပႃႈၼႃႈသူၼၼ်ႉၵေႃႈ ပဵၼ်ၵူၼ်းဢၼ်ႁၼ်ထိုင်ငိုၼ်းလၢႆလၢႆၵူၺ်း သူတေဢဝ်ငိုၼ်းၼႆႉၵႂႃႇၵေႃႈ ဢမ်ႇလႆႈၽိတ်းပိူင်သင်လေႃႇ ယွၼ်ႉပိူဝ်ႈ ႁူဝ်ၼႃႈသူၵေႃႈ ႁဵတ်းၸိူင်ႉၼၼ်ယူႇယဝ်ႉ” “ၵဝ်ပဵၼ်ၵူၼ်းလူင်သူဢိူဝ်ႈဢၢႆႈ!!” ၸဝ်ႈပၼ်ႇႁိုတ်းသႂ်ႇ။ ဝၼ်းၸိုၼ်ႈၵေႃႈ ပိုဝ်ႈငိုၼ်းဢွၵ်ႇၽၵ်းတူသေ မိုဝ်းတႄႉၸိသႂ်ႇလုၵ်ႈၼွင်ႉၶဝ် ၼႃႈမၼ်းတႄႉတေႃႇၸူးတင်းၸဝ်ႈပၼ်ႇယဝ်ႉ ၶိုၼ်ႈသဵင်ႁိုတ်းသႂ်ႇ “ဢွၵ်ႇၵႂႃႇလႄႈ!!” ဢဝ်ၸဝ်ႈပၼ်ႇၼၼ်ႉ ပေႃးထွႆလင်ၵႂႃႇတေႉလႄႈ ၵူၼ်းၸိူဝ်းၼၼ်ႉ ႁၼ်ၼင်ႇၼၼ်ၵေႃႈ သမ်ႉပေႃးတိုၼ်ႇၽၢၼ်ႈ ၼႅတ်ႈဢွၼ်ၵၼ်ဢွၵ်ႇၵႂႃႇယဝ်ႉ လၢၵ်ႈဢဝ်မူၺ်ႁွမ်ၽွင်းၵႂႃႇၸွမ်းယူႇ။ ၸဝ်ႈၸိင်ႇႁၼ်ဝၼ်းၸိုၼ်ႈ ဢမ်ႇသႂၢင်းၵိၼ်ၶဝ် တေႃႇၼႃႈလုၵ်ႈၼွင်ႉၶဝ်လႄႈ ပဵၼ်ဢၼ်ဢမ်ႇႁၢၼ်ႉၸႂ်မႃးသေ “မႂ်းမၼ်းၵေႃႈပဵၼ်ၵူၼ်းယိင်း ၸၼ်ႉလဵၵ်ႉဢွၼ်ႇၵူၺ်း ႁတ်းမႃးႁဵတ်းၸိူင်ႉၼႆတေႃႇၵူၼ်းလူင်ၸၼ်ႉယႂ်ႇလိူဝ်မႂ်း ၸိူင်ႉႁဝ်းလႆႈၸိူင်ႉႁိုဝ်” ဝၼ်းၸိုၼ်ႈၵေႃႈဝိၼ်ႇၼႃႈ ယၵ်ႉတူၺ်းၵႂႃႇတီႈၸဝ်ႈၸိင်ႇၼၼ်ႉသေ “ဢေႃၵူၺ်းၵႃႈတီႈၼႆႈ ဢမ်ႇၸႂ်ႈတီႈၸႅၵ်ႇၸၼ်ႉထၢၼ်ႈၵၼ်ၼႆ လၢတ်ႈယဝ်ႉလူး” ယုမ်ႉဝၢႆႈလႅင်ႈယဝ်ႉ “ၽႂ်မီးငိုၼ်းပဵၼ်ၸဝ်ႈၼႆ ဢမ်ႇယၢမ်ႈငိၼ်းႁႃႉ” “ၼႆႉႁဝ်းပဵၼ်ၵူၼ်းလူင်းတိုၼ်းမၼ်းဢိူဝ်ႈ” ၸဝ်ႈၸိင်ႇလၢတ်ႈၸူးၶိုၼ်း။ “ၵူၺ်းၵႃႈ ၵဝ်ပဵၼ်ၸဝ်ႈလၢၼ်ႉလူး တေႁဵတ်းႁိုဝ်လႃႇ..” ယၵ်ႉတူၺ်းၸိူဝ်းၶဝ် ၵမ်းၵေႃႉၵေႃႉသေ သိုပ်ႇလၢတ်ႈထႅင်ႈ “လွင်ႈဢၼ်ၸဝ်ႈပၢင်ႇလႆႈလူႉတၢႆၵႂႃႇၼၼ်ႉ ဝူၼ်ႉဝႃႈမၼ်းပဵၼ်လွင်ႈဢၼ်ၵဝ်ႁဵတ်းၵႂႃႇႁင်းၵူၺ်း လူၺ်ႈၵူၼ်းတၢင်းၼိူဝ် ဢမ်ႇႁူႉၸိူင်ႉၼၼ်ႁႃႉ!! ၵဝ်ၵေႃႈႁဵတ်းၸွမ်းၵႂၢမ်းသင်ႇၵူၺ်း” ၼင်ႈၶႃၵၢႆႇၵွၼ်းသေ “ဝူၼ်ႉဝႃႈတေပဵၼ်ၽႂ်လႃႇ ၸဝ်ႈလွၼ်ႉၶိူဝ်းၸိူင်ႉၼၼ်ႁႃႉ.. မၼ်းမီးဢႃႇၼႃႇႁဵတ်းသင်လႆႈ သူပေႃးၵုမ်းၵမ်မၼ်းဝႆႉမူတ်းယဝ်ႉလူး..” ယိပ်းဢဝ်ၵွၵ်းလဝ်ႈၼိူဝ်ၽိူၼ်ၼၼ်ႉ မႃးၶွၼ်းၵူၼ်ႈမၼ်းၵႂႃႇၵႂႃႇမႃးမႃးသေ လၢတ်ႈၵႂႃႇထႅင်ႈ “ဢၼ်သုင်လိူဝ်သေၼၼ်ႉဢိူဝ်ႈ.. သင်ဢမ်ႇၶႂ်ႈမိူၼ်ၼင်ႇၸဝ်ႈပၢင်ႇၵေႃႈ ယူႇယဵၼ်ယဵၼ်လႄႈ ပေႃးဢမ်ႇၼၼ် ၵဝ်တေဢမ်ႇဝႆႉၼႃႈသူမိူၼ်ၵၼ်” ဢဝ်ၶဝ်ပေႃးၼင်ႈငိူဝ်ႈလူင်ၵႂႃႇႁင်းၽႂ်ႁင်းမၼ်းသေ ဝူၼ်ႉယူႇဝႃႈပဵၼ်ၽႂ်ၼႆယူႇႁင်းၶဝ်ယဝ်ႉ။ ဝၼ်းၸိုၼ်ႈလုၵ်ႉၸုၵ်း ၸူၵ်းထွင်းမၼ်းသေ “မိူဝ်ႈၼႆႉလၢၼ်ႉတဵမ်ယဝ်ႉ ဢမ်ႇမီးၵူၼ်းမႃးႁပ်ႉတွၼ်ႈသူၸဝ်ႈယဝ်ႉၼႃႈ!” ယုမ်ႉဝၢႆႈလႅင်ႈၼင်ႇၵူၼ်းဢွင်ႇပေႉသေ ပိုတ်ႇၽုၺ်ႇၽၵ်းတူၵႂႃႇယဝ်ႉ။ တွၼ်ႈသၢဝ်းသုတ်းၵႂႃႇယဝ်ႉ သိုပ်ႇလူထႅင်ႈတွၼ်ႈသၢဝ်းဢဵတ်းၶႃႈ။ တႃႇတွင်း။ ။ ၸိူင်းႁူဝ်ၼႆႉပဵၼ်ၸိူင်းဢၼ်ဝူၼ်ႉသၢင်ႈမႃးဢဝ်ၵူၺ်း ဢမ်ႇၸႂ်ႈလွင်ႈတေႉ။

['ၸိူင်းတႆး', 'ၸိူင်းၸၢတ်ႈပၢၼ်', 'ၸိူင်းတိုၵ်း']

2024-06-07T07:17:10

https://tainovel.com/%e1%82%81%e1%80%bd%e1%82%86%e1%80%b8%e1%81%b8%e1%80%90%e1%80%ba%e1%82%89%e1%80%99%e1%81%a2%e1%81%bc%e1%80%ba%e1%82%87%e1%81%b8%e1%80%99%e1%80%ba%e1%82%88/

ႁွႆးၸတ်ႉမၢၼ်ႇၸမ်ႈ

လွင်ႈယုမ်ႇၸႂ်ၵၼ်ၼၼ်ႉ မိူၼ်ၼင်ႇမၢၼ်ႇၸမ်ႈ မၼ်းတႅၵ်ႇၵႂႃႇယဝ်ႉၵေႃႈ မႄးၵုပ်းၶိုၼ်းလႆႈယူႇ။ ၵူၺ်းၵႃႈ မိူဝ်ႈယၵ်ႉၸမ်ႈၼၼ်ႉ ယင်းတိုၵ်ႉတေႁၼ်ႁွႆးၸတ်ႉမၼ်းဝႆႉယူႇ။

['Uncategorized']

2024-06-04T07:14:17

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-17/

သၢႆငဝ်းၼႂ်းလပ်းသိင်ႇ တွၼ်ႈသိပ်းၵဝ်ႈ

တွၼ်ႈသိပ်းၵဝ်ႈ ၸၢႆးၵေႃႉၼၼ်ႉၵေႃႈ မိူၼ်မီးၶေႃႈၵႂၢမ်းယူႇၼႂ်းၸႂ် ဢၼ်ၶႂ်ႈလၢတ်ႈမွၵ်ႇၼႄဝၼ်းၸိုၼ်ႈၼၼ်ႉမိူၼ်ၵၼ်။ “ပေႃႈမႄႈၶႃႈ လူႉသဵင်ႈၵႂႃႇၸဵမ်မိူဝ်ႈၶႃႈလႆႈသွင်ၶူပ်ႇၼၼ်ႉဢေႃႈ ၶႃႈလႄႈတင်းပီႈၼွင်ႉၶႃႈ ယူႇၸွမ်းၼၢႆးႁဝ်းမႃးၸဵမ်လဵၵ်ႉၶႃႈယဝ်ႉ။ ဢၼ်ၶႃႈလႆႈမႃးတီႈၼႆႈၵေႃႈ ယွၼ်ႉပိူဝ်ႈ ၼႃႈႁိူၼ်းႁဝ်း မီးလုၵ်ႈၸၢႆးသၢမ်ၵေႃႉၼႆၶႃႈဢေႃႈ၊ ၵူၺ်းၵႃႈ ဢၼ်မီးယူႇတီႈႁိူၼ်းတႄႉ မီးၶႃႈလႄႈၼွင်ႉယိင်းၶႃႈၵူၺ်း ပီႈဢၢႆႈလူင်ၶႃႈၵေႃႈ ၵႂႃႇႁဵတ်းၵၢၼ်မိူင်းထႆးႁေ ပီႈဢၢႆႈၵေႃႉၵၢင်ၵေႃႈ ႁၢႆလၢႆၵႂႃႇၸဵမ်မိူဝ်ႈႁႃႈပီႊပူၼ်ႉယဝ်ႉ ဢမ်ႇႁူႉဝႃႈမၼ်းၵႂႃႇမီးတီႈလႂ် ၵမ်ႈၽွင်ႈၵေႃႈဝႃႈၺႃးပိူၼ်ႈဢဝ်ၵႂႃႇႁဵတ်းသိုၵ်းယဝ်ႉ၊ ၵမ်ႈၽွင်ႈၵေႃႈဝႃႈ ၺႃးပိူၼ်ႈဢဝ်ၵႂႃႇႁႅမ်တၢႆပႅတ်ႈယဝ်ႉၼႆၶႃႈဢေႃႈ။ ၸူးၸႂ်ၶႃႈတႄႉၶႂ်ႈဢွၵ်ႇၸွမ်းႁႃယူႇ ၵူၺ်းၵႃႈ ၼၢႆးႁဝ်းၵေႃႈသမ်ႉထဝ်ႈၼႃႇယဝ်ႉၶႃႈလႄႈ ႁမ်ႉပႆဢမ်ႇလႆႈထႅင်ႈႁေ ဢမ်ႇမီးၽႂ်လုမ်းလႃးမၼ်းၶႃႈၼႃႇ၊ ၼွင်ႉယိင်းၶႃႈၵေႃႈ သမ်ႉလူဝ်ႇၶိုၼ်ႈႁူင်းႁဵၼ်းယူႇဢေႃႈ ပီႈဢၢႆႈလူင်တႄႉၵေႃႈ သမ်ႉလူဝ်ႇႁႃငိုၼ်းလဵင်ႉၼႃႈႁိူၼ်းမၼ်းႁေ သူင်ႇပၼ်ၼွင်ႉယိင်းၶိုၼ်ႈႁူင်းႁဵၼ်းထႅင်ႈႁေၼၼ်ႉၶႃႈၼႃႇ၊ ပေႃးဢမ်ႇမီးၶႃႈယဝ်ႉ ၵၢၼ်တီႈႁိူၼ်းႁဝ်းၵေႃႈ သမ်ႉဢမ်ႇမီးၽႂ်ႁဵတ်းၽႂ်ႁႃယဝ်ႉၶႃႈဢေႃႈ၊ ပီႊၼႆႉ ၼွင်ႉယိင်းၶႃႈယူႇၸၼ်ႉသိပ်းယဝ်ႉ ၸူးၸႂ်တႄႉၶႂ်ႈႁႂ်ႈမၼ်းႁဵၼ်းႁႂ်ႈယဝ်ႉၶႃႈဢေႃႈ၊ ၵူၺ်းၵႃႈ မိူဝ်ႈပဵၼ်ၸိူင်ႉၼႆ မၼ်းၵေႃႈ ၵႃႈတေလႆႈဢွၵ်ႇႁူင်းႁဵၼ်းၵႂႃႇၵူၺ်းၶႃႈယဝ်ႉ” မၼ်းၵေႃႈဝူၼ်ႉပၼ်ႁႃလူင်ၼႃႈႁိူၼ်းမၼ်းၼၼ်ႉသေယဝ်ႉ ၶိုၼ်းသိုပ်ႇလၢတ်ႈၸူးဝၼ်းၸိုၼ်ႈ “ပေႃးဝႃႈမီးၶႃႈယူႇ မၼ်းၵေႃႈတေလႆႈႁဵၼ်းတဵမ်တီႈလႄႈ တေၸၢင်ႈတွပ်ႇပူၼ်ႉလႆႈယူႇ ၵွပ်ႈပိူဝ်ႈမၼ်းၵေႃႈ ပဵၼ်လုၵ်ႈႁဵၼ်းဢၼ်ၵတ်ႉၶႅၼ်ႇမႃးတႃႇသေႇၶႃႈဢေႃႈ ၼႂ်းႁဝ်းပီႈၼွင်ႉၼႆႉ ၼွင်ႉယိင်းႁဝ်းပဵၼ်ၵေႃႉဢၼ်လႆႈႁဵၼ်းသုင်လိူဝ်ပိူၼ်ႈယဝ်ႉၶႃႈ သင်ပဵၼ်လႆႈ ႁဝ်းၵေႃႈၶႂ်ႈႁႂ်ႈမၼ်းလႆႈသိုပ်ႇႁဵၼ်းၵႂႃႇတေႃႇထိုင်ၸၼ်ႉၸွမ်ၵွၼ်ႇဢေႃႈ ၵူၺ်းၵႃႈ မၼ်းၵေႃႈဢမ်ႇပဵၼ်လႆႈယဝ်ႉ” သမ်ႉပေႃးဢဝ်ၼမ်ႉတႃမၼ်းၸိုမ်ႉယမ်း ဢိုတ်ႇႁႆႈဢွၵ်ႇမႃးယူႇ။ “ၵွပ်ႈပိူဝ်ႈၶႃႈလႆႈမႃးႁဵတ်းသိုၵ်းသေ ႁဵတ်းႁႂ်ႈမၼ်းဢမ်ႇလႆႈၵႂႃႇၶိုၼ်ႈႁူင်းႁဵၼ်း၊ လႆႈလုမ်းလႃးၼၢႆးႁဝ်းတၢင်ၶႃႈၵႂႃႇၶႃႈဢေႃႈ၊ မိူဝ်ႈဝူင်ႈပူၼ်ႉ မၼ်းၵေႃႈပွင်ႇၶၢဝ်ႇမႃးဝႃႈ ၼၢႆးႁဝ်းပဵၼ်ႁႅင်းၼႃႇယဝ်ႉလႄႈ ၶႃႈၵေႃႈယွၼ်းၶႂၢင်ႉမိူဝ်းၸႂ်းႁိူၼ်းၶႃႈဢေႃႈ ၵွပ်ႈပိူဝ်ႈၶႃႈတိုၵ်ႉပဵၼ်ၵူၼ်းမႂ်ႇၵူၺ်းလႄႈ ၶဝ်ၵေႃႈဢမ်ႇပၼ်ၶႃႈမိူဝ်း ၶဝ်တင်းပၢႆဝႃႈ “မၼ်းတၢႆယဝ်ႉႁႃႉ ပေႃးပႆႇတၢႆၵေႃႈ ဢမ်ႇလူဝ်ႇမိူဝ်း” ၼႆႁင်းၶႃႈထႅင်ႈဢေႃႈ၊ ၶႃႈၵေႃႈမႆႈၸႂ်လႄႈ ယွၼ်းႁႂ်ႈဢူၺ်းၵေႃႉၸွႆႈႁေ လႆႈလၵ်ႉမိူဝ်းၵၢင်ၶမ်ႈၶႃႈယဝ်ႉ၊ ၽိူဝ်ႇမိူဝ်းႁွတ်ႈၵူၺ်း ၼၢႆးႁဝ်းပေႃးလႆႈလူႉသဵင်ႈၵႂႃႇယဝ်ႉၶႃႈၼႃႇ” တင်းလၢတ်ႈ ၼမ်ႉတႃမၼ်းၵေႃႈ တူၵ်းယွတ်ႇၸွမ်းမႃးသေ ၼိမ်ယဵၼ်ၵႂႃႇၵႅပ်ႉၼိုင်ႈယဝ်ႉ “မိူဝ်ႈပဵၼ်ၸိူင်ႉၼၼ် ၶႃႈၵေႃႈဢမ်ႇၸၢင်ႈပွၵ်ႈမိူဝ်းတီႈတပ်ႉၶိုၼ်းလႆႈႁေယဝ်ႉ ၶဝ်ၵေႃႈဝႃႈၶႃႈလၵ်ႉပၢႆႈၼႆသေ မႃးၺွပ်းဢဝ်ၶႃႈမႃးယူႇၼႂ်းၶွၵ်ႈၶင်ၼႆႉ ၸဵမ်မိူဝ်ႈဝၼ်းၼၼ်ႉၶႃႈဢေႃႈ ၶႃႈၵေႃႈဢမ်ႇလႆႈႁူႉလွင်ႈတီႈႁိူၼ်းၶႃႈထႅင်ႈယဝ်ႉ ဢမ်ႇႁူႉဝႃႈမိူဝ်ႈလဵဝ်ဢေးၼွင်ႉတေပဵၼ်ၸိူင်ႉႁိုဝ်” ၼင်ႈႁႅၼ်မုင်ႈၵႂႃႇတူၺ်းတၢင်းဝၢၼ်ႈၶဝ် ဢၼ်မီးလုၵ်ႈလွႆလူင်ႁႄႉၶႅၼ်ႈဝႆႉၼၼ်ႉလႄႈ ဝၼ်းၸိုၼ်ႈၵေႃႈ လႆႈမုင်ႈႁႅၼ်ၵႂႃႇတူၺ်းၸွမ်း။ “လုၵ်ႉတီႈၼႆႈၵႂႃႇတီႈဝၢၼ်ႈသူၵႆယူႇႁႃႉ” “ပေႃးပႆတိၼ်ဢဝ်တႄႉႁိုင်ယူႇမွၵ်ႈ 6 ၸူဝ်ႈမူင်းၼႆႉၶႃႈဢေႃႈ” “ႁဝ်းတေမိူဝ်းတူၺ်းပၼ်ၼႃႈ” ဝၼ်းၸိုၼ်ႈယၵ်ႉတူၺ်းဝၢၼ်ႇၶဝ်ႈ ဢၼ်ပိူၼ်ႈသႂ်ႇမႃးပၼ်ၼၼ်ႉ ဢမ်ႇယွမ်းသေဢိတ်း “ဢမ်ႇတွင်ႉမႆႈၵေႃႈၵိၼ်သေဢိတ်ႉၼိုင်ႈလႄႈ သူတေဢဝ်ႁႅင်းတီႈလႂ် ပႂ်ႉႁူပ်ႉၼွင်ႉယိင်းသူၶိုၼ်းလႆႈလႃႇ” လၢတ်ႈယဝ်ႉၵေႃႈ ပႆဢွၵ်ႇၵႂႃႇပႅတ်ႈယူႇယဝ်ႉ။ ၸဝ်ႈပၼ်ႇၼၼ်ႉတႄႉၵေႃႈ မွင်းဝႃႈၸဝ်ႈလွၼ်ႉၶိူဝ်းမႃးၵူၺ်း သမ်ႉပေႃးႁႂ်ႈလုၵ်ႈၼွင်ႉမၼ်း ႁၢင်ႈႁႅၼ်းၶွင်လီမဵဝ်းဝၢၼ်ဝႆႉ တႃႇၵိၼ်လဵင်ႉၵၼ်ယူႇၼႂ်းႁိူၼ်းမၼ်းၼၼ်ႉယဝ်ႉၼႃႇ၊ လုၵ်ႈၼွင်ႉမၼ်း တေလႆႈၵိၼ်ႁိုဝ်ဢမ်ႇလႆႈၵိၼ်တႄႉဢမ်ႇလႆႈဝူၼ်ႉယဝ်ႉ ၵူၺ်းၵႃႈ တႃႇၸဝ်ႈမၼ်းပေႃးတေလႆႈၵိၼ်လီၼၼ်ႉ မၼ်းတိုၼ်းႁၢင်ႈႁႅၼ်းၽွမ်ႉတူဝ်ႈတၼ်းဝႆႉပၼ် ၶိုၵ်ႉၶႅမ်ႉလီၼႃႇ ၵိၼ်တႄႇဢဝ်ႁူဝ်ၶမ်ႈၵႂႃႇယဝ်ႉ။ ဝၼ်းၸိုၼ်ႈၵေႃႈ ဢဝ်တင်းလူတ်ႉၶိူင်ႈတီႈႁိူၼ်းၸဝ်ႈပၢင်ႇၼၼ်ႉသေ မိူဝ်းၵႂႃႇတၢင်းဝၢၼ်ႈၸၢႆးၵေႃးဝိၶဝ်ၼၼ်ႉႁင်းၵူၺ်းမၼ်းလႄႈ မိူဝ်းႁူပ်ႉၼွင်ႉယိင်းၸၢႆးၵေႃးဝိ ဢိၵ်ႇတင်း ပီႈဢၢႆႈလူင်ၶဝ် ဢၼ်လုၵ်ႉမိူင်းထႆးမႃးၼၼ်ႉ ယူႇယဝ်ႉ။ ၼၢႆးၶဝ်ၼၼ်ႉၵေႃႈ လႆႈပူၼ်ႉၶၢပ်ႈတူဝ်မၼ်းၵႂႃႇ ဝၢႆးသေၸၢႆးၵေႃးဝိထုၵ်ႇတိၺွပ်းမႃးတီႈပၢင်သဝ်းမွၵ်ႈ 3 ဝၼ်း လႄႈ ၶဝ်ၵေႃႈလႆႈႁဵၼ်းသွမ်းယဝ်ႉတူဝ်ႈၵႂႃႇယဝ်ႉ။ တီႈႁိူၼ်းၶဝ်တႄႉၵေႃႈ ဢမ်ႇႁူႉဝႃႈၸၢႆးၵေႃးဝိတေထုၵ်ႇပိူၼ်ႈမႃးၶင်ဝႆႉ ၵူၺ်းဝူၼ်ႉဝႃႈ ၼၢႆးမၼ်းတၢႆလႄႈ ပိူၼ်ႈတေပၼ်မၼ်းမႃးယူႇၼႆသေ ဢွၼ်ၵၼ်မွင်းပႂ်ႉမၼ်းယူႇၵူႈဝၼ်း ၼၼ်ႉယဝ်ႉ။ ဝၼ်းၸိုၼ်ႈၵေႃႈ လႆႈဢဝ်လွင်ႈၼၼ်ႉမႃးၶႆႈၼႄမၼ်းၵႂႃႇသေ ၵႂႃႇယွၼ်းၸဝ်ႈပၼ်ႇ ဢၼ်တိုၵ်ႉမဝ်းလဝ်ႈယူႇၼၼ်ႉ ႁႂ်ႈပွႆႇပၼ်ၸၢႆးၵေႃးဝိ ၼႆလႄႈ ၸဝ်ႈပၼ်ႇၵေႃႈ ပေႃးဝႃႈပဵၼ်ဝၼ်းၸိုၼ်ႈၼႆ မၼ်းၵေႃႈဢမ်ႇၸၢင်ႈထဵင်သင်လႆႈၵႃႈႁိုဝ် ပၼ်ၶႂၢင်ႉၵႂႃႇၵမ်းလဵဝ် ယူႇယဝ်ႉ။ ၵွပ်ႈပိူဝ်ႈတီႈႁိူၼ်းၶဝ်ၼၼ်ႉ ၸၢႆးၵေႃးဝိသမ်ႉႁဵတ်းသိုၵ်းသေ ပီႈဢၢႆႈလူင်သမ်ႉ ယူႇမိူင်းထႆးလႆႈတီႈလႆႈတၢင်းလီယဝ်ႉလႄႈ ဢမ်ႇၶႂ်ႈမႃးယူႇတီႈဝၢၼ်ႈၶဝ်ၶိုၼ်းယဝ်ႉ၊ ၼွင်ႉယိင်းၶဝ်ၼၼ်ႉၵေႃႈ ဢမ်ႇလႆႈၵႂႃႇႁူင်းႁဵၼ်းမႃးလၢႆလိူၼ်ယဝ်ႉ တေသိုပ်ႇႁဵၼ်းၵေႃႈ ဢမ်ႇၶိုတ်းပိူၼ်ႈလႆႈယဝ်ႉလႄႈ ပိူၼ်ႈသမ်ႉပေႃးၸမ်တွပ်ႇလိၵ်ႈယဝ်ႉသေ ဝၢႆးလိုဝ်ႈႁဵၼ်းမႃးႁိုင် ၼႂ်းၵၢင်ၸႂ်မၼ်းၵေႃႈ ဢမ်ႇမီးၵၢင်ၸႂ်ၶႂ်ႈသိုပ်ႇႁဵၼ်းယဝ်ႉ မၼ်းၵေႃႈ တႅပ်းတတ်းတေၵႂႃႇယူႇၸွမ်းပီႈဢၢႆႈလူင်ၶဝ်ၵူၺ်း ၼႆယူႇ။ ဝၼ်းၸိုၼ်ႈၵေႃႈ ဢမ်ႇၸၢင်ႈၸွႆႈသင်လႆႈတေႉတေႉ လိူဝ်သေၸွႆႈႁႂ်ႈ ၸၢႆးၵေႃးဝိၼၼ်ႉလႆႈထူပ်းၵၼ်တင်း ၼွင်ႉယိင်းလႄႈပီႈဢၢႆႈမၼ်းၼၼ်ႉၵူၺ်း။ ဝၢႆးသေဝၼ်းၸိုၼ်ႈမိူဝ်းၵႂႃႇတၢင်းဝၢၼ်ႈၸၢႆးၵေႃးဝိၶဝ်ၼၼ်ႉ ႁၼ်ၵူၼ်းဝၢၼ်ႈၶဝ် လွမ်ႉႁူဝ်ႉသူၼ်ဢမ်ႇပႆႇယဝ်ႉလႄႈ မၼ်းၵေႃႈ ဢဝ်တိုဝ်ႉတၢင်းၼႆႉသေ ႁႂ်ႈၵူၼ်းသိုၵ်းၶဝ်လႆႈၵႂႃႇၸွႆႈႁဵတ်းလႄႈ ႁႂ်ႈၸၢႆးၵေႃႉဝိၸွမ်းၵႂႃႇပႃးယဝ်ႉ။ ၸၢႆးၵေႃးဝိၼၼ်ႉၵေႃႈ လႆႈႁူပ်ႉၺႃးၼွင်ႉယိင်းမၼ်းလႄႈ ပီႈဢၢႆႈမၼ်းၶိုၼ်းသေ လွင်ႈႁူပ်ႉထူပ်းၵၼ်ပွၵ်ႈၼႆႉ ပဵၼ်ပွၵ်ႈလိုၼ်းသုတ်း ဢၼ်တေလႆႈၽၢတ်ႇယၢၼ်ၵၼ်ၵႂႃႇလႄႈ တေဢမ်ႇၸၢင်ႈလႆႈၶိုၼ်းႁူပ်ႉႁၼ်ၵၼ်ထႅင်ႈတင်းႁိုင် ၼၼ်ႉယဝ်ႉ။ ၸဝ်ႈလွၼ်ႉၶိူဝ်းၶႃၵေႃႈ ၶၢဝ်းတၢင်းပွၵ်ႈၼႆႉ လႆႈဝႃႈယူႇႁိုင်ပဵၼ်လၢႆဝၼ်းယူႇ၊ ယၢမ်းႁူဝ်ၶမ်ႈလပ်းသိင်ႇၸွမ်ႉႁွမ်ႉ ဝၼ်းၸိုၼ်ႈၵေႃႈ လႆႈသွင်ႉမိူဝ်းၵႂႃႇတၢင်းသႅင်ႇပႃႈပွၵ်းၶဝ်ၼၼ်ႉသေ ႁၼ်ၵူၼ်းသွင်သၢမ်ၵေႃႉ ဢွၼ်ၵၼ်မႃးဝႅင်းပၢင်လဝ်ႈၵၼ်ယူႇလႄႈ ၼၼ်ႉတႄႉ ပဵၼ်ၵူၼ်းဢၼ်ပႂ်ႉၵဵပ်းၶွၼ်ႇၶဝ်ၸွမ်းတၢင်းမိူဝ်ႈမႃး ၼၼ်ႉယဝ်ႉ။ “ပႃႈ!! မၢႆဝႆႉလႄႈၼႃႈငိုၼ်းလိူၼ်ဢွၵ်ႇၸင်ႇၵွႆႈပၼ်” ၵူၼ်းၼႂ်းပၢင်လဝ်ႈၵေႃႉၼိုင်ႈလၢတ်ႈၸူးပႃႈပွၵ်း။ “ငိုၼ်းလိူၼ်မႂ်းလႄႈဢၼ်မႂ်းၸိုၵ်းၼၼ်ႉ ၸွင်ႇမၼ်းပေႃးပၼ်ႁႃႉမႃႈ ပေႃးငိုၼ်းလိူၼ်ဢွၵ်ႇ တႅၼ်းပႆႇပေႇမႂ်းသမ်ႉပေႃးၸိုၵ်းၵႂႃႇထႅင်ႈယဝ်ႉယိုင်” “ပဵၼ်သိုၵ်းၵေႃႈ မိူၼ်ၼႆၵူၺ်းဢိူဝ်ႈပႃႈ ၸၢင်ႈၵႂႃႇႁႃငိုၼ်းတီႈလႂ်လႃႇ” “ဢမ်ႇၸႂ်ႈသူၵႂႃႇၵဵပ်းၶွၼ်ႇပိူၼ်ႈၸွမ်းတၢင်းၸိူဝ်းၼၼ်ႉႁႃႉ ၵဝ်ႁၼ်လုင်းသူမႃးၺႃးသူယူႇလူးသွင်သၢမ်ဝၼ်းၼၼ်ႉ” “ၸႂ်ႈဢိူဝ်ႈၵၢၼ်တႄႉပဵၼ်ၵၢၼ်ႁဝ်း ငိုၼ်းတႄႉႁိုဝ်ၵႃႇၸႂ်ႈငိုၼ်းႁဝ်းၼႄႇ လႆႈၵႃႈႁိုဝ်ၵေႃႈ လႆႈပၼ်ပိူၼ်ႈမူတ်းမူတ်းယဝ်ႉ” “သူႁမ်ႉဢမ်ႇလၵ်ႉဢဝ်ဝႆႉႁေဢိတ်ႉလႃႇၵဝ်ဝႃႈ” “ဢမ်ႇၶႂ်ႈႁဵတ်းၵဝ်ႇပႃႈႁဝ်းၵေႃႈ ပေႃးဢမ်ႇၸႂ်ႈၶေႃႈသင်ႇ ႁဝ်းတမ်ႉဢမ်ႇၶႂ်ႈၵဵပ်းႁေဢိတ်းလေႃႇ ၽႂ်ၽႂ်ၵေႃႈႁႃၵိၼ်လဵင်ႉတွင်ႉၵၼ် ၸွင်ႇၶႅၼ်းၶဝ်ၵေႃႈမီးငိုၼ်းၼႃႇဢမ်ႇၸႂ်ႈ” “ဢိူဝ်ႈဢိူဝ်ႈၶႅၼ်းယူႇသူမေႃဝူၼ်ႉၸိူင်ႉၼႆၵေႃႈ သင်ဝူၼ်ႉဝႃႈၵဝ်ၵေႃႈ ႁႃၵိၼ်လဵင်ႉတွင်ႉမိူၼ်ၶဝ်ၼႆၵေႃႈၶႅၼ်းလီၵဝ်ႇဢိူဝ်ႈမေႃႉ ၵဝ်ၶၢႆသႅင်ႇၼႆႉမၢင်ပွၵ်ႈမႃးၵေႃႈ ႁႃဢလၢင်းၵူၺ်းပေႃးဢမ်ႇၶႂ်ႈႁၼ်ယဝ်ႉယိုင်” “ၸၢင်ႈတေပဵၼ်ႁင်ဢႄႈ ႁဝ်းႁႃးၼင်ႇၵၼ်ၵူၺ်း ပေႃးမီးၵေႃႈပၼ်ၵႂႃႈ” “ၸႂ်ႈဢိူဝ်ႈ ၵဝ်ၵေႃႈႁၼ်သူၼင်ႇလုၵ်ႈၼင်ႇလၢင်းၼင်ႇၵဝ်ႇ၊ ပေႃးလူဝ်ႇသူၸွႆႈၵေႃႈ ႁမ်ႉမႃးၸွႆႈယူႇ မၢင်ပွၵ်ႈၵေႃႈလဵင်ႉၽွင်ႈ မၢင်ပွၵ်ႈၵေႃႈ ၵႃႈလႆႈဢဝ်ၽွင်ႈၼၼ်ႉၼႃႇမေႃႉ” “ၸႂ်လီလိူဝ်သေပႃႈႁဝ်းၼႆႉ ဢမ်ႇမီးၽႂ်ထႅင်ႈယဝ်ႉ” “ၼၼ်ႉယဝ်ႉ ပေႃးဢမ်ႇမိူၼ်ၽူႈၵွၼ်းႁေဢိတ်း ၸႂ်ႉတႄႉၸႂ်ႉၵၼ်ယူႇမေႃႉ သင်ၵေႃႈပေႃးဢမ်ႇလဵင်ႉၵၼ်ႁေဢိတ်း၊ ႁဵတ်းသူၼ်ၵေႃႈပဵၼ်ႁဝ်း ႁဵတ်းႁႆႈၵေႃႈပဵၼ်ႁဝ်း ပေႃးၶၢႆမႃးသမ်ႉပဵၼ်ငိုၼ်းမၼ်းဝႃႇ” “ၸႂ်ႈဢိူဝ်ႈ ႁဝ်းၵၢၼ်ႉဢဝ်ႁိူဝ်ႇဢဝ်ႁႅင်းႁဝ်းဢွၵ်ႇ ၶဝ်ႈဝႃႇၽၵ်းဝႃႇ ၵႂႃႇႁဵတ်းၵၢၼ်သုၼ်ႇတူဝ်မၼ်းယႃႇယႃႇ ႁႂ်ႈႁဝ်းပႃးၵႂႃႇႁင်းႁဝ်းၼႆႉ မၼ်းၸႂ်ႈမဵဝ်းပိူၼ်ႈယူႇႁႃႉ သင်လႆႈငိုၼ်းတႄႉၵေႃႈ ၵဝ်ၵေႃႈဢမ်ႇဝႃႈႁင်ၵွၼ်ႇ ” “သူၼ်မၼ်းႁႆႈမၼ်းဝႃႇ မၼ်းတမ်ႉဢမ်ႇႁဵတ်းသင် ဢမ်ႇလူင်းတိုၼ်းလၢင်းသင်သေမဵဝ်း တေႃႈၼင်ႇၶဝ်ႈပိူၵ်ႇၸိူဝ်ႉၽၼ်းမၼ်း တင်းၵႂႃႇယွၼ်းပိူၼ်ႈယူႇဢမ်ႇႁိုဝ်” “ႁဝ်းၼႆႉလႆႈႁဵတ်းပၼ်လၢႆလၢႆယဝ်ႉ သမ်ႉဢမ်ႇလႆႈသင်သေဢိတ်ႉၼႆႉမေႃႉ ” “ဢၼ်ၸႂ်ႉႁဝ်းၵဵပ်းၶွၼ်ႇယူႇၼၼ်ႉၵေႃႈ တႃႇမၼ်းၵူၺ်းၼႃႇ ၸွင်ႇပိူၼ်ႈမီးပိူင်ၸိူင်ႉၼၼ်ႁိုဝ်” “ႁဝ်းမႃးႁဵတ်းသိုၵ်းလူင်မေႃႉ ၸွင်ႇၶႅၼ်းႁဝ်းမႃးႁဵတ်းၵၢၼ်ပၼ်မၼ်းၵေႃႈဢမ်ႇၸႂ်ႈ ပေႃးဢမ်ႇယူႇလႆႈၵဝ်ၵေႃႈပၢႆႈၵူၺ်းဢိူဝ်ႈ ၵႂႃႇႁဵတ်းၵၢၼ်ၶႃႈလိပ်းပိူၼ်ႈၵေႃႈ တင်းလႆႈငိုၼ်းယူႇမေႃႉ ၶႅၼ်းလိူဝ်သေပဵၼ်ၶႃႈလိပ်းၵူၼ်းၸိူင်ႉၼႆၵူၺ်းၵဝ်ႇ” “လွႆးလွႆးလႄႈဢၢႆႈ မႂ်းပေႃးဢမ်ႇၵူဝ်ပိူၼ်ႈမႃးငိၼ်းႁေဢိတ်းႁႃႉ” “ဢၼ်ၵဝ်လၢတ်ႈမၼ်းၵေႃႈၸႂ်ႈတေႉယူႇၼႃႇ” “ဢိူဝ်ႈ လွင်ႈတေႉၼႆႉၸၢင်ႈပႃးဢဝ်ႁႃးၵႂႃႇယူႇၼႂ်းၶွၵ်ႈၼၼ်ႉၼႃႇမႂ်းဝႃႈ ၵူၼ်းၼႆႉ ဢမ်ႇပေႃးလီလၢတ်ႈလွင်ႈတေႉၼႃႇၽႅဝ်မႂ်းၶႂ်ႈႁူႉ ၵူၼ်းၶီႈပႅတ်ႉၶီႈလႅၼ်ၸိူဝ်းၼႆႉဢိူဝ်ႈ ၵႆႉႁၼ်ၸဵဝ်းၶိုၼ်ႈသၢင်ႉၶိုၼ်ႈသုင်ၼႃႇမႂ်း ၵူၼ်းလီလီတႄႉ ၺွပ်းတူၵ်းၶွၵ်ႈႁေ ပွႆႇပိုၼ်ႉပွႆႇပႅတ်ႈႁေ ဢမ်ႇႁၼ်ပေႃးသူၼ်ၸႂ်ၵၼ်ၵႃႈႁိုဝ်မႂ်းဝႃႈ” လွင်ႈၶမ်ဢူၵ်းၶမ်ၸႂ် ပေႃးဢမ်ႇၵိၼ်လဝ်ႈဢမ်ႇႁတ်းလၢတ်ႈၼႄၽႂ်ၼၼ်ႉၵေႃႈ လႆႈလၢတ်ႈဢွၵ်ႇမွၵ်ႇၼႄၵႂႃႇၼႂ်းပၢင်လဝ်ႈၼႆႉတင်းသဵင်ႈ ယူႇယဝ်ႉ။ တႃႇတွင်း။ ။ၸိူင်းႁူဝ်ၼႆႉ ပဵၼ်ၸိူင်းဢၼ်ဝူၼ်ႉသၢင်ႈမႃးဢဝ်ၵူၺ်း ဢမ်ႇၸႂ်ႈလွင်ႈတေႉ။ တွၼ်ႈသိပ်းၵဝ်ႈသုတ်းယဝ်ႉ သိုပ်ႇလူၵႂႃႇထႅင်ႈတွၼ်ႈသၢဝ်းၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်', 'ၸိူင်းတိုၵ်း']

2024-06-04T07:11:24

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-16/

သၢႆငဝ်းၼႂ်းလပ်းသိင်ႇ တွၼ်ႈသိပ်းပႅတ်ႇ

တွၼ်ႈသိပ်းပႅတ်ႇ ဝၢႆးသေၸၢင်းဝူၺ်ႇၶၢႆႉၽၢတ်ႇဢွၵ်ႇၵႂႃႇ တႃလႆႈငိုၼ်းၼႂ်းတပ်ႉသိုၵ်းၼၼ်ႉၵေႃႈ ယူပ်ႈယွမ်းလူင်းတႄႉတႄႉ။ ၵူၺ်းၵႃႈ ၵူၼ်းမိူင်းၼႂ်းပိုၼ်ႉတီႈ ဢၼ်ႁဵတ်းၵၢၼ်တေႃႉသူင်ႇၵုၼ်ႇၼၼ်ႉတႄႉၵေႃႈ ၶိုၼ်းပဵၼ်ၵၢၼ်လီမႃးၶိုၼ်းယူႇ၊ ၵူႈပွၵ်ႈၼၼ်ႉ ၸၢင်းဝူၺ်ႇႁဵတ်းမူတ်းလႄႈ ၵူၼ်းမီးလူတ်ႉမီးၵႃးလူင်ၶဝ်ၵေႃႈ ဢမ်ႇၸၢင်ႈၵိၼ်ၸၢင်ႈႁပ်ႉသူင်ႇႁႂ်ႈပဵၼ်ၵၢၼ်၊ တွၼ်ႈတႃႇၼႂ်းသိုၵ်းတႄႉၵေႃႈ ႁႂ်ႈပေႃးလႆႈငိုၼ်းလီမိူၼ်ၼင်ႇ ၸၢင်းဝူၺ်ႇမီးယူႇၼၼ်ႉတႄႉၵေႃႈ ဢမ်ႇပေႃးလႆႈလီလႄႈ လွင်ႈၶွၼ်ႇၵေႃႈ ၶႂ်ႈမီးပၼ်ႁႃၵၼ်မႃးယဝ်ႉ။ ၽၢႆႇတၢင်းၸဝ်ႈပၢင်ႇ ဢၼ်လႆႈၸႂ်ယူႇၼိူဝ်ၵွင်ငိုၼ်းၵွင်ၶမ်း ႁႃမႃးလူၺ်ႈလၢႆးငၢႆႈ ဢမ်ႇသူၼ်ၸႂ်ဝႃႈ ငိုၼ်းဢၼ်လႆႈမႃးၼၼ်ႉ ဢဝ်မႃးတီႈၼိူဝ်ႉလိူတ်ႈႁိူဝ်ႇၶႆးၽႂ် သွၼ်ႇႁႂ်ႈပဵၼ်ငိုၼ်းၵူၺ်းယဝ်ႉ၊ ပေႃးမီးငိုၼ်းမႃးသမ်ႉ ႁဵတ်းၵႃႈဝႃႈၵႃႈပဵၼ် ၵိၼ်ၵျေႃႇၵိၼ်မူၼ်ႈ ဝၼ်းဝၼ်းၶိုၼ်းၶိုၼ်း၊ ပေႃးမီးငိုၼ်း ၽူႈယိင်းတိုၼ်းႁၵ်ႉဢၼ်ဝႃႈၼၼ်ႉၵေႃႈ တေႃႈမီးၵူၼ်းယိင်းၼုမ်ႇသၢဝ်ၶၢဝ်လဝ်း ၶဝ်ႈမႃးၸူးမႃးႁႃမၼ်းပေႃးဢမ်ႇၶၢတ်ႇတေႉၼင်ႇဝႃႈ၊ မေးမၼ်းၼၼ်ႉၵေႃႈ ဢဝ်ၵေႃႉၼိုင်ႈယဝ်ႉၵေႃႉၼိုင်ႈ ဢမ်ႇၶၢတ်ႇႁေပွၵ်ႈ သမ်ႉဝႃႈဢသၢၵ်ႈမၼ်းတေယႂ်ႇယဝ်ႉသေတႃႉ မေးမၼ်းၼၼ်ႉ ႁၢင်ႈလီႁၢင်ႈလဝ်းလၢႆလၢႆတေႉၼင်ႇဝႃႈ။ ပေႃးဢမ်ႇမီးငိုၼ်းမႃးၵေႃႈ ႁႂ်ႈၵူၼ်းမၼ်းလုၵ်ႈၼွင်ႉမၼ်း ၵႂႃႇႁႃၵဵပ်းၶွၼ်ႇၵူၼ်းမိူင်း ၸွမ်းတႃႈၸွမ်းတၢင်း၊ ၸွမ်းၵၢတ်ႇၸွမ်းသႃးၸိူဝ်းၼႆႉယူႇ၊ ၵူၼ်းမိူင်းၵေႃႈ ဢမ်ႇၸၢင်ႈႁဵတ်းႁိုဝ် ၵွပ်ႈပဵၼ်လွင်ႈၵႃႉလွင်ႈၶၢႆလႄႈ ပေႃးဢမ်ႇႁဵတ်းၵေႃႈဢမ်ႇမီး ပေႃးဢမ်ႇပၼ်ၵေႃႈဢမ်ႇၸၢင်ႈႁဵတ်း ၶဝ်ယွၼ်းၵႃႈႁိုဝ်ၵေႃႈ ၵႃႈလႆႈပၼ်ၵႂႃႇ။ လိူဝ်သေၵဵပ်းၶွၼ်ႇယဝ်ႉ သမ်ႉပၢႆၵဵပ်းသိုၵ်းပႃးထႅင်ႈႁေ ၸႃႉၸိူဝ်းဢၼ်မီးလုၵ်ႈလၢင်းၼမ်ၼၼ်ႉ သမ်ႉပေႃးၵဵပ်းလူင်ၵႂႃႇၵူႈႁိူၼ်းယူႇယဝ်ႉ။ ပေႃးဢမ်ႇႁဵတ်းသိုၵ်းၵေႃႈသမ်ႉဝႃႈ ႁႂ်ႈပၼ်ငိုၼ်းၼႆယူႇ၊ ၵမ်ႈၽွင်ႈဢၼ်ဢမ်ႇၶႂ်ႈႁဵတ်းၼၼ်ႉၵေႃႈ ၶၢမ်ႇသဵင်ႈငိုၼ်းဢဝ် ဢမ်ႇမီးၵေႃႈႁႃၵူႈယဝ်ႉ၊ မၢင်ၸိူဝ်းဢၼ်ႁဵတ်းလႆႈၵေႃႈ လႆႈၵႂႃႇႁဵတ်းယူႇ၊ မၢင်ၸိူဝ်းၵေႃႈ ၵိၼ်းၸႂ်ႁႅင်းၼႃႇ ငိုၼ်းၵေႃႈဢမ်ႇမီး ၵူၼ်းၵေႃႈဢမ်ႇၸၢင်ႈၵႂႃႇၼႆၵေႃႈ ယင်းဢမ်ႇယွၼ်ႇယၢၼ်းပၼ်လႄႈ ဢမ်ႇၵႂႃႇၵေႃႈသမ်ႉတဵၵ်းၺွပ်းၵႂႃႇဢဝ်ၵေႃႈမီးယဝ်ႉ။ ၵမ်ႈၽွင်ႈဢၼ်ၺွပ်းၵႂႃႇၼၼ်ႉၵေႃႈ သမ်ႉလၵ်ႉပၢႆႈသေ ပေႃးၺွပ်းလႆႈၶိုၼ်းၵေႃႈ ဢဝ်သႂ်ႇၶွၵ်ႈၶင်ဝႆႉယူႇ။ ပေႃးဢမ်ႇမီးသိုၵ်းႁႂ်ႈၵဵပ်းၵေႃႈ သမ်ႉၵႂႃႇႁႃပၢၼ်းၽိတ်းၵူၼ်းဝၢၼ်ႈသေ ပေႃးၽိတ်းၵၼ်မႃးသမ်ႉ ၺွပ်းၵႂႃႇတင်းမူတ်းယဝ်ႉ ႁွင်ႉႁႂ်ႈဢဝ်ငိုၼ်းၵႂႃႇထုတ်ႇဢဝ်ၶိုၼ်းၼႆၵေႃႈႁဵတ်း။ ၵူၼ်းၼႂ်းပိုၼ်ႉတီႈဢၼ် ၸဝ်ႈပၼ်ႇဢုပ်ႉပိူင်ႇယူႇၼၼ်ႉ ၵူၼ်းဢၼ်ဢမ်ႇၶၢမ်ႇလႆႈၵေႃႈ ဢွၼ်ၵၼ်ပၢႆႈၵႂႃႇယူႇတၢင်ႇဝၢၼ်ႈတၢင်ႇမိူင်းပႅတ်ႈ သမ်ႉဝႃႈမီးတိူၵ်ႇႁႆႈလွၵ်းၼႃးယူႇၵေႃႈ ၵႃႈလႆႈပႅတ်ႈႁေၵႂႃႇယဝ်ႉ။ ၵမ်ႈၽွင်ႈဢၼ်သေလၢႆၼႆၵေႃႈ ယဵၼ်ႉၵၼ်ႈသေၶၢမ်ႇယူႇၵႂႃႇၵေႃႈမီး၊ ဢၼ်ယူႇၵေႃႈ ၵမ်ႈၼမ်မီးၵူၼ်းၵႄႇၵူၼ်းၶၢဝ်ႉၵူၺ်း၊ ၵူၼ်းၼုမ်ႇတႄႉ ဢမ်ႇပေႃးၶႂ်ႈၵိုတ်းယဝ်ႉ ၸိူဝ်းၵိုတ်းၵေႃႈ လုၵ်ႈဢွၼ်ႇၵူၺ်း ပေႃးပဵၼ်ၽူႈၸၢႆးၼႆ ၶဝ်ၵေႃႈၵဵပ်းၵႂႃႇပဵၼ်သိုၵ်းလႄႈ ဢၼ်ဢမ်ႇၶႂ်ႈႁဵတ်းသိုၵ်းၼႆၵေႃႈ ပၢႆႈၵႂႃႇၸဵမ်လဵၵ်ႉယူႇ။ ပေႃးပဵၼ်ၽူႈယိင်းၵေႃႈ ဢမ်ႇပႆႇယႂ်ႇတဵမ်တူဝ် ပေႃးၵႂႃႇပဵၼ်မေးၵူၼ်းသိုၵ်းၶဝ်ယူႇယဝ်ႉ ၸိူဝ်းဢၼ်ဢမ်ႇၶႂ်ႈယူႇၵေႃႈ ဢွၵ်ႇၵႂႃႇႁႃႁဵတ်းၵၢၼ်ၼွၵ်ႈမိူင်းပႅတ်ႈ။ ၸဝ်ႈလွၼ်ႉၶိူဝ်းၵေႃႈ ႁိုင်ႁိုင်ၼိုင်ႈပွၵ်ႈ ဢွၵ်ႇယဵမ်ႈလႄႇလုၵ်ႈၼွင်ႉမၼ်း ပႃးတင်းဝၼ်းၸိုၼ်ႈႁေ ၶႃၵေႃႈလႆႈဢွၼ်ၵၼ် မႃးၼႂ်းၼႃႈတီႈၸဝ်ႈပၼ်ႇၼၼ်ႉယဝ်ႉ။ မိူဝ်ႈၵႂႃႇႁွတ်ႈၸွမ်းတၢင်းၼၼ်ႉၵေႃႈ လႆႈႁၼ်ၵူၼ်းသိုၵ်းၶဝ် ဢွၼ်ၵၼ် ပႂ်ႉတၢင်းၵဵပ်းၶွၼ်ႇယူႇ။ ဝၼ်းၸိုၼ်ႈၶဝ် ဢွၵ်ႇၶၢဝ်းတၢင်းၵႆလႄႈ သမ်ႉဢမ်ႇလႆႈၼုင်ႈၶူဝ်းသိုၵ်း ဢမ်ႇလၢတ်ႈလႆႈဝႃႈပဵၼ်ၵူၼ်းၵူၼ်းသိုၵ်း။ ၵူၼ်းမႃးၵဵပ်းမၼ်းသမ်ႉပဵၼ်ၵူၼ်းမႂ်ႇ လႆႈႁွင်ႉၵႃးၶႃၵိုတ်းယဝ်ႉ ၵဵပ်းငိုၼ်းတီႈၶႃယူႇ၊ ဝၼ်းၸိုၼ်ႈၵေႃႈ ဢမ်ႇလႆႈထၢမ်သင်ၼမ် ၸူၵ်းဢဝ်ငိုၼ်းမၼ်းပၼ်ၵႂႃႇ။ ၸဝ်ႈလွၼ်ႉၶိူဝ်းဢၼ်ႁၼ်ၼင်ႇၼၼ်ၵေႃႈ “လုၵ်ႈဢွၼ်ႇၸိူဝ်းၼႆႉ ဢမ်ႇႁူႉႁႃႉဝႃႈ ၵဝ်ပဵၼ်ၽႂ်ၼႆ” “တူၺ်းမိူၼ်ၶဝ်ယင်းတိုၵ်ႉပဵၼ်ၵူၼ်းမႂ်ႇယူႇ ဢူႈႁဝ်းၵေႃႈယႃႇသႂ်ႇၸႂ်ၼႃႇၶႃႈလႄႈ” “ဢိူဝ်ႈ!! ၵဝ်ၵေႃႈလၢတ်ႈယူႇလၢႆပွၵ်ႈယဝ်ႉ ႁဵတ်းႁင်ၶိင်းပၼ်ႇၼႆႉ တိုၵ်ႉႁဵတ်းၼႆယူႇတိၵ်းတိၵ်းဢေႉမႃႈ” “ၼၼ်ႉယဝ်ႉၶႃႈ သင်သိုပ်ႇပွႆႇဝႆႉၸိူင်ႉၼႆ ယိုင်ႈၶႅၼ်းတေၼႃႇမႃးထႅင်ႈၵူၺ်းဢေႃႈ” “ၵဝ်ၵေႃႈဢမ်ႇႁူႉတေလႆႈႁဵတ်းႁိုဝ်တီႈမၼ်းယဝ်ႉၶိင်းၼၼ်ႉ ၸူဝ်ႈၸၢင်းဝူၺ်ႇၵႂႃႇၼႆႉၵႂႃႈထၢင်ႇ မၼ်းၸင်ႇႁဵတ်းၼၼ် ၶိင်းၼၼ်ႉ ၶၢတ်ႇငိုၼ်းဢမ်ႇလႆႈလူင် ပေႃးတေပၼ်တၢမ်ႇမိူၼ်လုၵ်ႈဢွၼ်ႇၵေႃႈ မၼ်းသမ်ႉပဵၼ်ၵူၼ်းလူင်ၵေႃႉၼိုင်ႈယဝ်ႉ ပေႃး ဢမ်ႇႁဵတ်းသင်တီႈမၼ်းၵေႃႈ မၼ်းသမ်ႉတေႁဵတ်းၵႂႃႇၸိူင်ႉၼႆတိၵ်းတိၵ်းဢိူဝ်ႈၼႆႉ တေလႆႈႁဵတ်းႁိုဝ်လႃႇမႂ်းဝႃႈ” ၵူၼ်းၸိူင်ႉၼင်ႇၸဝ်ႈပၼ်ႇၼၼ်ႉ လၢတ်ႈၵေႃႈလႆႈတၢင်းလၢတ်ႈၵူၺ်း မၼ်းဢမ်ႇတွၼ်ႉထွမ်ႇဢဝ်ၵႂၢမ်းၽႂ် လၢတ်ႈပွၵ်ႈလႂ်ႁဵတ်းပွၵ်ႈၼၼ်ႉ ပေႃးႁိုင်ႁိုင်မႃးၵေႃႈ ၶိုၼ်းမိူၼ်ၵဝ်ႇၶိုၼ်းယဝ်ႉ၊ ဢမ်ႇတွၼ်ႉမေႃလႅၵ်ႈလၢႆႈသေပွၵ်ႈ သင်မၼ်းပဵၼ်လွင်ႈလီတႄႉၵေႃႈ တေလီယူႇ ၵူၺ်းၵႃႈ လွင်ႈဢမ်ႇလီမၼ်းၼၼ်ႉ မႃးမွတ်ႇပႅတ်ႈလွင်ႈလီမၼ်းၵႂႃႇမူတ်းယဝ်ႉလႄႈ ႁႃတီႈလီဢမ်ႇမီးယဝ်ႉ၊ ဝၼ်းၸိုၼ်ႈၵေႃႈ သမ်ႉပေႃးဢမ်ႇမီးလွင်ႈသင်တေလၢတ်ႈလႆႈဝႃႈ ႁဵတ်းၸိူင်ႉႁိုဝ်ၼိူဝ်မၼ်းလီ ပေႃးလၢတ်ႈပၼ်ၾၢင်ႉၵူၺ်းတႄႉ မၼ်းၼၼ်ႉဢမ်ႇမီးဝၼ်းလႅၵ်ႈလၢႆႈမႃးလႆႈ၊ ပေႃးတေပၼ်တၢမ်ႇၼႆၵေႃႈ မီးလွင်ႈၵဵင်ၸႂ်ၵၼ်မႃးလႄႈ ၵူဝ်ဝႃႈႁဵတ်းၵႂႃႇယဝ်ႉ တေမီးလွင်ႈပိူင်ႈၸႂ်တေႃႇၵၼ် ဢမ်ႇမႅၼ်ႈၵၼ်မႃး ၵွပ်ႈလူဝ်ႇလႆႈပိုင်ႈဢိင်ၵၼ်ၵႂႃႇထႅင်ႈ ၵႃႈလႆႈဢဝ်ၶေႃႈဢၢင်ႈဢၼ်ဝႃႈ ပဵၼ်ၵူၼ်းလူင်ၵေႃႉၼိုင်ႈၼႆၵူၺ်းယူႇ။ ယွၼ်ႉပိူဝ်ႈၸဝ်ႈလွၼ်ႉၶိူဝ်းတေမႃးႁႃၸဝ်ႈပၼ်ႇ ဢမ်ႇလႆႈလၢတ်ႈလႄႈ မိူဝ်ႈဢၼ်မၼ်းႁၼ်ၵႃး ၶဝ်ႈမႃးတီႈပၢင်သဝ်းၶဝ်ၼၼ်ႉၼႆၵေႃႈ သမ်ႉပေႃးၶုၼ်ႇၽႅတ်းတိုၼ်ႇသေ လုၵ်ႉတီႈၼွၼ်းမၼ်းဝႅၼ်ဝူင်ဝႅၼ်ဝၢင် ဢႅၼ်ႇမႃးႁႃၸဝ်ႈလွၼ်ႉၶိူဝ်းၵမ်းလဵဝ် လူၺ်ႈသီၼႃႈဢၼ်ဢမ်ႇပေႃးလီၵႃႈႁိုဝ်ၼၼ်ႉယဝ်ႉ၊ ၵွပ်ႈမၼ်းႁူႉဝႃႈ ၸဝ်ႈလွၼ်ႉၶိူဝ်းတေႁူႉလွင်ႈ ဢၼ်မၼ်းသူင်ႇၵူၼ်းၵႂႃႇပႂ်ႉတၢင်းၵဵပ်းၶွၼ်ႇ ၼၼ်ႉယဝ်ႉ။ တီႈပၢင်သဝ်းဢၼ်ၸဝ်ႈပၢင်ႇဢုပ်ႉပိူင်ႇၼႆႉ ပဵၼ်ပႃးတီႈသွၼ်ၵၢၼ်သိုၵ်းယူႇယဝ်ႉ၊ ယၢမ်းၼၼ်ႉ သမ်ႉမႅၼ်ႈၽွင်းၵၢင်ဝၼ်းၶၢဝ်းၵိၼ်ၶဝ်ႈလႄႈ ၶဝ်ၵေႃႈ ၼႅတ်ႈႁႅၼ်းၶဝ်ႈလီၽၵ်းဝၢၼ်မႃးတမ်းပၼ် သမ်ႉပေႃးတဵမ်ၽိူၼ်လူင်ဝႆႉယူႇ။ ၵူၺ်းၵႃႈ ၵူၼ်းသိုၵ်းၶဝ်တႄႉၵေႃႈ တေႃႉတႄႉမီးၼမ်ႉၽၵ်းဝၢၼ်ႇၼိုင်ႈ ဢၼ်တၢဝ်းႁႃတူဝ်မၼ်းပေႃးဢမ်ႇၶႂ်ႈႁၼ်မီႇလဵဝ် လႄႈတင်း မၢၵ်ႇၽိတ်ႉၶူဝ်ႈဢွၼ်ႇ ၽိူမ်ႉပၼ်ဢရသႃႇမၼ်းၼၼ်ႉၵူၺ်း။ ဝၼ်းၸိုၼ်ႈၵေႃႈ မိူၼ်တေဢမ်ႇပေႃးမေႃယူႇႁေၵႃႈႁိုဝ် လႆႈလႄႇလဵပ်ႈၵႂႃႇတူၺ်းႁိမ်းႁွမ်းပၢင်သဝ်းၶဝ်ၸိူဝ်းၼၼ်ႉယဝ်ႉ၊ ၸင်ႇသမ်ႉၵႂႃႇပွင်ႇတီႈၶွၵ်ႈၶင် ဢၼ်မီးဢွၼ်ႇၸၢႆးၼုမ်ႇၵေႃႉၼိုင်ႈ ယူႇဝႆႉၼႂ်းမၼ်းၼၼ်ႉ ၼင်ႈသေငဝ်ယူႇလႄႈ ဝၼ်းၸိုၼ်ႈၼၼ်ႉ ၸင်ႇၵႂႃႇတၵ်ႉၸူးမၼ်းယူႇ။ “လၵ်ႉပၢႆႈၵႃႈ ၸင်ႇဝႃႈမႃးမီးယူႇၼႂ်းၼႆႉလႆႈ” သၢႆတႃဢၼ်ၶီမွင်ၼၼ်ႉ ယၵ်ႉတူၺ်းၸူးဝၼ်းၸိုၼ်ႈၵႂႃႇ လူၺ်ႈမီးၸႂ်ထၢင်ႇထိူမ်ဝႃႈ မၼ်းၼၼ်ႉပဵၼ်ၽႂ်ၼႆယူႇ။ ဝၼ်းၸိုၼ်ႈၵေႃႈ လၢၵ်ႈတုမ်ဢၼ်မီးယူႇႁိမ်းႁွမ်းၸိူဝ်းၼၼ်ႉ မႃးၼင်ႈတေႃႇၼႃႈမၼ်းသေ “ၶႂ်ႈပၢႆႈယဝ်ႉ ပဵၼ်သင်ဢမ်ႇပၢႆႈၵႂႃႇႁႂ်ႈမၼ်းပူၼ်ႉလႃႇ ပေႃးတေပၢႆႈသေ မႃးၺႃးၸိူင်ႉၼႆ မၼ်းၵေႃႈဢမ်ႇၵိုင်ႇၵႃႈမၼ်းလေႃႇၼႃႈ” “ၵူၼ်းၸိူင်ႉၼင်ႇသူ တေမႃးပွင်ႇၸႂ်ႁဝ်းလႆႈၸိူင်ႉႁိုဝ်” “ပေႃးဢမ်ႇလၢတ်ႈၼႄပိူၼ်ႈ ၽႂ်သမ်ႉတေမႃးပွင်ႇၸႂ်လႆႈလႃႇ” “လၢတ်ႈယဝ်ႉၵေႃႈ ဢမ်ႇမီးၽႂ်သူၼ်ၸႂ်လူး သမ်ႉၸၢင်ႈတေၵႂႃႇလၢတ်ႈႁဵတ်းသင် လၢတ်ႈဢမ်ႇလၢတ်ႈ မၼ်းၵေႃႈဢမ်ႇလႆႈသင်မႃးၼင်ႇၵဝ်ႇ သူဢမ်ႇၸႂ်ႈသိုၵ်း ဢမ်ႇပွင်ႇၸႂ်လေႃႇလွင်ႈၸိူင်ႉၼႆ ၵႂႃႇလႄႈ တီႈၼႆႈပိူၼ်ႈဢမ်ႇပၼ်ၽႂ်မႃး” “ဢၼ်ႁဝ်းမႃးယူႇတီႈၼႆႈလႆႈၵေႃႈ ယွၼ်ႉပိူဝ်ႈ ႁဝ်းထုၵ်ႇပိူၼ်ႈၶႃႈႁႅမ်မႄႈႁဝ်းလႄႈ ၵူၼ်းဝၢၼ်ႈႁဝ်းတင်းဝၢၼ်ႈတၢႆမူတ်း မီးႁဝ်းၵူၺ်းဢၼ်လွတ်ႈမႃးလႆႈ ယွၼ်ႉပိူဝ်ႈမီးမေႃႈၶဝ်ႈဢၼ်မႄႈႁဝ်းႁႂ်ႈၸေးၸွႆႈလႄႈ မီးဢွင်ႈၵွတ်ႇမႄႈႁဝ်းဢၼ်ႁပ်ႉမၢၵ်ႇၵွင်ႈတၢင်ႁဝ်းၵႂႃႇ မိူဝ်ႈၼၼ်ႉ ႁဝ်းတိုၵ်ႉၸင်ႇႁႃလႆႈ 7 ၶူပ်ႇၼႆႉၵူၺ်း၊ သင်ၸိူဝ်ႉဝႃႈဢမ်ႇမီးသိုၵ်းတႆးၸွႆႈႁဝ်းဝႆႉ ႁဝ်းၵေႃႈဢမ်ႇႁူႉဝႃႈ ႁဝ်းတေလႆႈထူပ်းၸိူင်ႉႁိုဝ် တေဢိုပ်းတၢႆယူႇၼႂ်းၵၢင်ပႃႇထိူၼ်ႇၼၼ်ႉယဝ်ႉႁိုဝ်၊ တေထုၵ်ႇၸုမ်းမိူၵ်ႈလိူင်းၶဝ်ၼၼ်ႉမႃးႁၼ်ႁေ ယိုဝ်းတၢႆၵႂႃႇၸဵမ်မိူဝ်ႈၼၼ်ႉယဝ်ႉၵေႃႈဢမ်ႇႁူႉ၊ ဢၼ်လွတ်ႈသၢႆၸႂ်မႃးမိူဝ်ႈဝၼ်းၼၼ်ႉ ပဵၼ်ဢၼ်ႁဵတ်းႁႂ်ႈႁဝ်းယိၼ်းၸူမ်းတေႉယဝ်ႉ၊ ၵူၺ်းၵႃႈ ႁဝ်းၵေႃႈလၵ်ႉၼႅင်ၸႂ်ယူႇၵူၺ်းၼႃ” သဵင်ၶီငဝ်ဢွၼ်ႇၸၢႆးတုမ်ႉတွပ်ႇၶိုၼ်း လေႃးပႃးလွင်ႈၶႂ်ႈႁူႉၶႂ်ႈႁၼ် “ပဵၼ်သင်ၶႃႈလႃႇ!!” “ယွၼ်ႉပိူဝ်ႈ ႁဝ်းဢမ်ႇမီးမႄႈဢၼ်တေလႆႈမိူဝ်းႁႃယဝ်ႉလႄႈ ဢမ်ႇမီးပီႈၼွင်ႉဢၼ်ႁူႉၸၵ်း သမ်ႉဝႃႈၸႂ်ထိုင်ယူႇၵေႃႈ ဢမ်ႇၸၢင်ႈႁွင်ႉႁႃလႆႈ ဝူၼ်ႉထိုင်မႄႈမိူဝ်ႈလႂ် ဢၼ်ႁဝ်းတွင်းလႆႈၵေႃႈ မိူဝ်ႈၶဝ်ၵွတ်ႇႁဝ်းဝႆႉ ဝၼ်းဢၼ်သၢႆၸႂ်ၶဝ်သုတ်းသဵင်ႈၵႂႃႇၼၼ်ႉၵူၺ်း၊ သင်ဝၼ်းၼၼ်ႉ ႁဝ်းလႆႈတၢႆၵႂႃႇ တေဢမ်ႇလႆႈမႃးၼင်ႈၸႂ်ထိုင်ၶဝ်ယူႇႁဵတ်းၼႆ၊ တေဢမ်ႇလႆႈမႃးႁဵတ်းၵၢၼ်ၸိူင်ႉၼႆယူႇ” တႃႇတွင်း။ ။ ၸိူင်းႁူဝ်ၼႆႉပိူင်ပဵၼ်ငဝ်းလၢႆး ဢမ်ႇၸႂ်ႈလွင်ႈတေႉ ပဵၼ်လွင်ႈဢၼ်ဝူၼ်ႉသၢင်ႈမႃးဢဝ်ၵူၺ်း။ တွၼ်ႈသိပ်းပႅတ်ႇသုတ်းၵႂႃႇယဝ်ႉ သိုပ်ႇလူထႅင်ႈတွၼ်ႈသိပ်းၸဵတ်းၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်', 'ၸိူင်းတိုၵ်း']

2024-05-27T10:12:05

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-15/

သၢႆငဝ်းၼႂ်းလပ်းသိင်ႇ တွၼ်ႈသိပ်းၸဵတ်း

တွၼ်ႈသိပ်းၸဵတ်း ယၢမ်းၵၢင်ၶိုၼ်းလိုၵ်းယဵၼ် ၸဝ်ႈလွၼ်ႉၶိူဝ်းဢၼ်ၼွၼ်းဢမ်ႇႁူႉႁူဝ်ႁူႉႁၢင်ယူႇၼၼ်ႉ၊ တီႈႁူင်းႁဵတ်းယႃႈ ဢၼ်ဝၼ်းၸိုၼ်ႈလႆႈၵႂႃႇသူင်ႇပွၵ်ႈပူၼ်ႉၼၼ်ႉၵေႃႈ ၾႆးမႆႈလုၵ်ႉႁုၼ်ႈႁုၼ်ႈလႅင်ၸၢင်းဢၢင်းလူင်ဝႆႉ ၵူၼ်းလမ်ၽိုတ်းလမ်ၽၢတ်း ဢႅၼ်ႇလႅၼ်ႈၵၢၼ်းဢွၵ်ႇမႃးၼႂ်းမုၵ်ႉၾႆးလူင်ၼၼ်ႉ လႄႈ ၽႂ်ၵေႃႈဢမ်ႇတၼ်းၶႄလႆႈယဝ်ႉ တေႃႈၼင်ႇသၢႆၸႂ်ၵူၼ်းၵမ်ႈၽွင်ႈ ယင်းလႅပ်ႈပႃးၵႂႃႇၸွမ်းမုၵ်ႉၾႆးၼၼ်ႉလူးၵွၼ်ႇ။ ဝၼ်းၸိုၼ်ႈဢၼ်ၼုင်ႈသႂ်ႇတင်းသိူဝ်ႈၶူဝ်းလမ်ၽိုတ်းၽိုတ်းၼၼ်ႉၵေႃႈ ၸုၵ်းယူႇၼိူဝ်ၵိင်ႇမႆႉ တီႈၵုင်းႁိမ်းၼၼ်ႉသေ မုင်ႈတူၺ်းၵႂႃႇယူႇ၊ ႁူမ်ႈပႃးတင်း သၢင်ႇမူၼ်း ၽူႈလၵ်ႉဢၼ်ဝၼ်းၸိုၼ်ႈၸွႆႈဝႆႉၼၼ်ႉ ၼင်ႈသေလုတ်ႇလႅၼ်းယႃႈမၼ်းယူႇႁိမ်းဝၼ်းၸိုၼ်ႈယဝ်ႉ။ “ႁဵတ်းၵၢၼ်ၸွမ်းမႂ်းၼႆႉ မိူၼ်ငၢႆႈယူႇ ၵူၺ်းၵႃႈဢမ်ႇငၢႆႈႁေမဵဝ်းၼၼ်ႉယဝ်ႉ” “ဢမ်ႇမီးသင်ဢၼ်ငၢႆႈလႄႈ ဢၼ်ႁဵတ်းဢမ်ႇလႆႈဢမ်ႇၸႂ်ႈႁိုဝ်လႃႇ ၵႂႃႇၼႂ်းႁူင်းမၼ်းယဝ်ႉ လႆႈမႃးၵႃႈႁိုဝ်လႃႇဢၼ်ၸပ်းတိၼ်ၸပ်းမိုဝ်းမၼ်း” “လႆႈမႃးၵႃႈႁိုဝ်ၵေႃႈ ဢမ်ႇပၼ်လေႃႇၼႃႈ!!” “တေၸႂ်ႉငိုၼ်းၵေႃႈ တူၺ်းတီႈတူၺ်းတၢင်းၽွင်ႈလႄႈၼႃႈ ၵူဝ်ဢမ်ႇတၼ်းလႆႈၸႂ်ႉငိုၼ်းဢၼ်ႁႃမႃးၼၼ်ႉမူတ်း” “ႁိုဝ်ႉ!! ၵဝ်ဢမ်ႇလူဝ်ႇႁဵတ်းၵၢၼ်ပၼ်မႂ်းၵေႃႈ ပေႃးလဵင်ႉလုၵ်ႈၶဝ်ႈလႆႈယူႇၵူၺ်း” “မိူၼ်တေတူၵ်းလိုၼ်းယဝ်ႉယူဝ်ႉ လုၵ်ႈမႂ်းၵဝ်လႆႈသူင်ႇမၼ်းၵႂႃႇႁဵၼ်းၼွၵ်ႈမိူင်းယဝ်ႉ” ဝၼ်းၸိုၼ်ႈၵေႃႈ လူင်းတူၼ်ႈမႆႉၵႂႃႇသေ “ၸၢမ်းတူၺ်းလႄႈ ပေႃးမႂ်းလဵင်ႉလုၵ်ႈမႂ်းလႆႈယူႇၵေႃႈ ၵႂႃႇလႃႈ ၵဝ်ပၼ်မႂ်းလွတ်ႈလႅဝ်းယဝ်ႉ၊ ၵူၺ်းၵႃႈ မိူဝ်ႈလႂ်မႂ်းလူဝ်ႇတၢင်းၸွႆႈထႅမ်မႃး ၵဝ်ၵေႃႈၽွမ်ႉတႃႇၸွႆႈထႅမ်မႂ်းလႆႈတႃႇသေႇယူႇ” တင်းလၢတ်ႈတင်းႁႅၼ်ၸူး သၢင်ႇမူၼ်း ဢၼ်တိုၵ်ႉၼင်ႈတွင်ႇတွတ်ႈၶႃယူႇတီႈၵိင်ႇမႆႉၼၼ်ႉ “ႁူႉယူႇဢမ်ႇၸႂ်ႈႁႃႉ ၵူႈလွင်ႈဢမ်ႇလႆႈလၢႆမႃး တေလႆႈသၢႆႈတႅၼ်းပၼ်ႁႂ်ႈၵိုင်ႇၵႃႈမၼ်းဢိူဝ်ႈၼႃႈ” ဝၼ်းၸိုၼ်ႈၵေႃႈ ႁၢႆၵႂႃႇၼႂ်းပႃႇလပ်းသိင်ႇ ဢၼ်မီးၾႆးမႅပ်ႈပိူင်းလုၵ်ႉႁုၼ်ႈႁုၼ်ႈယူႇၼၼ်ႉသေ ယၵ်ႉယဵမ်ႈတူၺ်းၵႂႃႇ တီႈၼႂ်းၵွင်ၾႆးၼၼ်ႉ သမ်ႉပေႃးႁၼ်ႁၢင်ႈဢၼ်ပိူၼ်ႈၽဝ်ပေႃႈမႄႈပီႈၼွင်ႉမၼ်းၼၼ်ႉ မႃးၵမ်းလဵဝ်ယဝ်ႉ။ “ယၢမ်းၼႆႉ ၽေးၶဵၼ်လူင်ၼၼ်ႉ ဢမ်ႇၸႂ်ႈၵူၼ်းမိူၵ်ႈလိူင်းၸိူဝ်းၼၼ်ႉၵူၺ်း ၵူၼ်းလမ်ႇမၢၵ်ႈလေႃးၽၶဝ်ၼၼ်ႉၵေႃႈပႃးၸွမ်းယဝ်ႉ” ဝၼ်းၸိုၼ်ႈၼၼ်ႉၵေႃႈ သိုပ်ႇၵပ်းၸၢၵ်ႈလၢတ်ႈၵႂႃႇတီႈ ၵူၼ်းမၼ်း ႁႂ်ႈမႃးၸတ်းၵၢၼ်ဢၼ်လိူဝ်ၵႂႃႇၼႆယူႇ။ သမ်ႉဝႃႈၸဝ်ႈမိူင်းၶမ်းၵုမ်းၵမ်ၵူႈလွင်ႈၼႂ်းတပ်ႉၵွင်မၼ်းသေတႃႉ ဢမ်ႇလႆႈမီးၵူၼ်းၵူႈၵေႃႉ ဢၼ်ႁၼ်လီၵမ်ႉထႅမ်ၸွမ်းမၼ်းၵူႈလွင်ႈ၊ မၢင်ၵေႃႉၵေႃႈ ဢမ်ႇထုၵ်ႇမႅၼ်ႈၸွမ်းမၼ်းၵေႃႈမီးယူႇ ၵူၺ်းၵႃႈ ၵွပ်ႈၶေႃႈၵႂၢမ်းဝႃႈ ပဵၼ်ၽူႈဢွၼ်ႁူဝ် ဢၼ်ၵူၼ်းပႃႈၼိူဝ်တၢင်ႇၶိုၼ်ႈပၼ်လႄႈ ၵႃႈလႆႈႁဵတ်းၵႂႃႇၸွမ်းၶေႃႈၸီႉသင်ႇၼၼ်ႉၵူၺ်း။ ဝၼ်းၸိုၼ်ႈၵေႃႈ ႁူမ်ႈမိုဝ်းတင်းၵူၼ်းၸိူဝ်းၼႆႉ လူၺ်ႈမီးၸၢႆးလိူၼ်ပဵၼ်တူဝ်ၵၢင် ဢွၵ်ႇတူင်ႉၼိုင်ႁဵတ်းသၢင်ႈၵႂႃႇယဝ်ႉ။ တေႃႇထိုင်ၵၢင်ၼႂ်ၸဝ်ႉ ၵူၼ်းသိုၵ်းၶဝ်ၵေႃႈ မိူၼ်လႅပ်ႈတေဢမ်ႇလႆႈၼွၼ်း ၸွမ်းၶူၼ်ႉသွၵ်ႈႁႃ ၸွမ်းဢွင်ႈတီႈႁဵတ်းယႃႈၼၼ်ႉ မီးထႅင်ႈၶူဝ်းၶွင်တင်းၼမ် ဢၼ်ၽင်လိၼ်ဝႆႉလႄႈ ဢၼ်ၾႆးဢမ်ႇမႆႈၸွမ်း ၼင်ႇႁိုဝ်ၶွင်ၸိူဝ်းၼၼ်ႉ ပေႃးတေဢမ်ႇႁွတ်ႈထိုင်ၼႂ်းမိုဝ်း ၸဝ်ႈမိူင်းၶမ်းၼၼ်ႉ ၶဝ်ၵေႃႈ ဢွၼ်ၵၼ်ၶုတ်းၽဝ်ၵႂႃႇတီႈၼၼ်ႈပႅတ်ႈၵမ်းလဵဝ်ႁေ လၢႆးငၢၼ်းဝႃႈ ၾႆးမႆႈမူတ်းသဵင်ႈယဝ်ႉၼႆၵႂႃႇၵူၺ်း။ ၸဝ်ႈလွၼ်ႉၶိူဝ်း ဢၼ်တိုၼ်ႇမႃးႁၼ်မေးမၼ်း မေႃးတႂ်ႈမေႃးၼိူဝ်ယူႇတင်းၼႂ်ၼၼ်ႉၵေႃႈ သမ်ႉပေႃးၶႂ်ႈဢႅၼ်ႇလႅၼ်ႈပၢႆႈဢွၵ်ႇႁိူၼ်းၵႂႃႇၵမ်းလဵဝ်ယဝ်ႉ၊ မၢင်ၵမ်းမႃးၵေႃႈ ႁမ်ႉလႅပ်ႈလၵ်ႉၸႂ်လမ်ဝၼ်းၸိုၼ်ႈမႃးယူႇ၊ သမ်ႉဝႃႈႁွင်ႉႁႃဝၼ်းၸိုၼ်ႈသေတႃႉ ဝၼ်းၸိုၼ်ႈဢမ်ႇယူႇယဝ်ႉ၊ ယိုင်ႈႁွင်ႉ သဵင်ပွင်ႉယိုင်ႈလင်ၵူၺ်း၊ ဢမ်ႇၸၢင်ႈႁဵတ်းႁိုဝ် ၵႃႈလႆႈၼင်ႈႁေထွမ်ႇယူႇၵူၺ်းယဝ်ႉၼႃႇ။ လႃႈယူႇတၢၼ်ႇတၢၼ်ႇ ဝၼ်းၸိုၼ်ႈၵေႃႈ ၶဝ်ႈႁိူၼ်းမႃးလၢႆးငၢၼ်းၸူးမၼ်း လွင်ႈဢၼ်ၾႆးမႆႈတီႈႁဵတ်းယႃႈၼၼ်ႉၼႆလႄႈ ၸဝ်ႈၶွင်ႁူင်းႁဵတ်းယႃႈၼၼ်ႉၵေႃႈ လႆႈမႃးႁူပ်ႉထူပ်းတင်းမၼ်းၸဝ်ႈယူႇ၊ ၼၼ်ႉတႄႉၵေႃႈ ပဵၼ်ၸၢင်းဝူၺ်ႇၵူၺ်းၼင်ႇၵဝ်ႇ မိူၼ်ဝႃႈ ပွၵ်ႈၼႆႉ မၼ်းတေလႆႈလူႉသုမ်းယႂ်ႇၼမ်တႄႉတႄႉလႄႈ မႆႈၸႂ်မႆႈၶေႃး လေႃးပႃးလွင်ႈဢမ်ႇႁၢၼ်ႉၸႂ်တေႉတေႉယူႇယဝ်ႉ ယွၼ်ႉပိူဝ်ႈ ၵူၼ်းသိုၵ်းၶဝ်ၵႂႃႇ ဢမ်ႇၵႂႃႇၸွႆႈသေဢမ်ႇၵႃး သမ်ႉပၢႆၽဝ်ပႅတ်ႈပႃး ၶိူင်ႈႁဵတ်းယႃႈဢၼ်ၵိုတ်းၸိူဝ်းၼၼ်ႉယဝ်ႉ။ ၸဝ်ႈလွၼ်ႉၶိူဝ်းဢၼ်ဢမ်ႇႁူႉသင်ၸွမ်းၼၼ်ႉၵေႃႈ ၼင်ႈသေထွမ်ႇၵႂႃႇလွင်ႈလဵဝ်ၵူၺ်း။ ၸၢင်းဝူၺ်ႇၼၼ်ႉ တင်းၶိုၼ်ႈသဵင်တင်းလၢတ်ႈၵႂႃႇ “ၸွင်ႇႁူႉႁိုဝ်ပွၵ်ႈၼႆႉ ၵဝ်လႆႈသုမ်းၼမ်ၵႃႈႁိုဝ်ၼႆ သုမ်းႁူင်းယႃႈတင်းလင်ဢမ်ႇၵႃး ၵူၼ်းတၢႆၼပ်ႉႁူဝ်သိပ်းမၼ်း သူၸဝ်ႈတေဢဝ်ပုၼ်ႈၽွၼ်းလႆႈယူႇႁႃႉ၊ ပေႃးပဵၼ်သင်မႃး ဢၼ်ဝႃႈတေဢဝ်ပုၼ်ႈၽွၼ်းပၼ်ၼႆၼၼ်ႉ မီးလႂ်လႃႇ၊ မီးသူၵူၺ်းယဝ်ႉ ႁဵတ်းပၼ်ၼိုင်ႈသွၵ်ႇၵေႃႈ ၶႂ်ႈလႆႈၶိုၼ်းၼိုင်ႈဝႃး၊ တူၺ်းလႄႈၵမ်းၼႆႉ လိူဝ်သေတေၸွႆႈၵၼ် သမ်ႉပၢႆယဵပ်ႇၵၼ်ၸူမ်လိၼ်ထႅင်ႈ မီးလုၵ်ႈၼွင်ႉၵေႃႈ ယင်းၵုမ်းလုၵ်ႈၼွင်ႉဢမ်ႇလႆႈၸိူင်ႉၼႆ ၵဝ်ၵေႃႈဢမ်ႇၸၢင်ႈဝႆႉၸႂ်သူၸဝ်ႈလႆႈယဝ်ႉ တေဢမ်ႇသိုပ်ႇႁဵတ်းၵၢၼ်ၵႂႃႇၸွမ်းသူၸဝ်ႈထႅင်ႈယဝ်ႉ!.. ၵဝ်တေဢမ်ႇႁဵတ်းၵၢၼ်ၸွမ်းသူထႅင်ႈယဝ်ႉ!!” “ဢမ်ႇႁဵတ်းၵေႃႈဢမ်ႇႁဵတ်းၵူၺ်းလႄႈ မႂ်းၵေႃႈပေႃးဢမ်ႇမီးႁဝ်း မႂ်းတေႁဵတ်းႁိုဝ်ယူႇတီႈၼႆႈလႆႈလႃႇ ဢၼ်မႂ်းမၢၵ်ႈမီးလီပဵၼ်ယူႇၼႆႉၵေႃႈ ပဵၼ်ၵွပ်ႈႁဝ်းၸွႆႈမႂ်းၵူၺ်းဢမ်ႇၸႂ်ႈႁႃႉ” “ႁိုဝ်ႉ! ၸွႆႈၼႆႁႃႉ ဢၼ်သူၸွႆႈၼၼ်ႉ ပေႃးမႃးၼပ်ႉသွၼ်ႇတူၺ်း ဢမ်ႇတၢၼ်ႇဢၼ်ၵဝ်ၸွႆႈသူၵွၼ်ႇယဝ်ႉ လူဝ်ႇသင်ၵေႃႈၵဝ်ႁႃမႃးပၼ် ၶဝ်ႈၼမ်ႉတၢင်းၵိၼ်ဢမ်ႇပၼ်ဢိုပ်း၊ မီးငိုၼ်းမီးတွင်းၸႂ်ႉၸၢႆႇလိူင်ႇ၊ မၢၵ်ႈၵွင်ႈၸိုၼ်းယၢမ်းႁႃမႃးပၼ် သူလူးႁဵတ်းသင်ပၼ်ၵဝ်လႆႈလႃႇ တေႃႉသူင်ႇဢဝ်ႁူမ်ႇလူမ်ႈ ပေႃးၵႂႃႇၼိုင်ႈပွၵ်ႈၵေႃႈ သမ်ႉပေႃးလႆႈပၼ်ၵႃႈပၼ်ၶၼ်မၼ်း လူၼ်ႉလိူဝ်မႃႇလိူဝ်ႁႅင်းၵေႃႈၵဝ်ယင်းဢမ်ႇထဵင်၊ ၵူၺ်းၵႃႈ သူၼႆႉလႆႈၵိၼ်ဢမ်ႇယဝ်ႉ လၢတ်ႈယဝ်ႉဢမ်ႇယဵၼ် ပေႃးပဵၼ်သင်မႃးၵေႃႈဢဝ်တူဝ်လွတ်ႈၵူၺ်း၊ မီးသူၵူၺ်းႁႃႉမီးၵူၼ်း ၵဝ်ၵေႃႈမီးဢိူဝ်ႈၵူၼ်း!!” ဝၼ်းၸိုၼ်ႈၸင်ႇလၢတ်ႈၸိမ်ၵႂႃႇ “ၸႂ်ယဵၼ်ယဵၼ်ၵွၼ်ႇၶႃႈလႄႈ ၸဝ်ႈသိုၵ်း.. လၢဝ်းပၢၼ်းႁဝ်းၵေႃႈၸႂ်ယဵၼ်ၵွၼ်ႇၶႃႈလႄႈ မီးလွင်ႈသင်ၵေႃႈဢုပ်ႇၵၼ်လီလီၶႃႈလေႃႇ” “ႁိုဝ်ႉ!! ၽႂ်တေၸႂ်ယဵၼ်လႆႈၸိူင်ႉၼႆမေႃႉ” ဝၼ်းၸိုၼ်ႈလၢတ်ႈၸူးလူၺ်ႈသဵင်ၼိမ်ယဵၼ် “ဢမ်ႇၸႂ်ႈဝႃႈလၢဝ်းပၢၼ်းမႃးႁွတ်ႈထိုင်ႁိူၼ်းၼႆႉ မီးမွၵ်ႈၼႆႉသေမိူဝ်းၵူၺ်းၶႃႈယူဝ်ႉ ပေႃးၶႂ်ႈၵိုတ်းလိုဝ်ႈလွင်ႈႁဵတ်းၵၢၼ်ႁူမ်ႈၵၼ်ၵေႃႈ လၢတ်ႈၵၼ်လီလီၵေႃႈလႆႈယူႇၶႃႈ ပေႃးတေဢဝ်လူမ်းၸႂ်လမ်ၶဝ်ႈႁႃၵၼ်ႁဵတ်းၼႆ လွင်ႈမၼ်းယိုင်ႈၶႅၼ်းတေဢမ်ႇယဝ်ႉလႆႈႁေပွၵ်ႈၵူၺ်းၶႃႈဢေႃႈ” လၢဝ်းပၢၼ်းၵေႃႈ ယိပ်းဢဝ်ၼမ်ႉၼႂ်းၵွၵ်းဢၼ်ဝၼ်းၸိုၼ်ႈတမ်းပၼ်သေ “မိူဝ်ႈၼႆႉၵဝ်မႃး ဢၢၼ်းမႃးၵိုတ်းလိုဝ်ႈႁဵတ်းၵၢၼ်ႁူမ်ႈၵၼ်ၸွမ်းၸိူဝ်းသူၼၼ်ႉယဝ်ႉ ႁဝ်းဢမ်ႇလူဝ်ႇယဝ်ႉၵူၼ်းဢဝ်ႁူမ်ႇလူမ်ႈ ႁဝ်းတေႁဵတ်းၵၢၼ်ႁင်းႁဝ်းၵူၺ်း သူဢမ်ႇလူဝ်ႇမႃးသုၵ်ႉယုင်ႈသင်ၸွမ်းၼႃႈၵၢၼ်တႃငၢၼ်းႁဝ်းထႅင်ႈ” “ႁဵတ်းၸိူင်ႉၼၼ်ၵေႃႈလႆႈဢိူဝ်ႈ ၵဝ်ၵေႃႈတေဢမ်ႇလႆႈဝူၼ်ႉဝႃႈ ၵၢၼ်ၽိတ်းမၢႆမီႈၼၼ်ႉ မၼ်းပဵၼ်ၶွင်ၽႂ်ၼႆၼၼ်ႉၼႃႇ” ၸဝ်ႈလွၼ်ႉၶိူဝ်း ဢမ်ႇၶၢမ်ႇၵႂၢမ်းၸၢင်းဝူၺ်ႇလႆႈသေ တုမ်ႉလၢတ်ႈၵႂႃႇၶိုၼ်း။ “ၵၢၼ်ၵႃႉၶၢႆၸွမ်းၸုမ်းသူၵေႃႈ ၵဝ်တေၵိုတ်းလိုဝ်ႈသဵင်ႈသဵင်ႈ” ၵၢၼ်ၵႃႉၶၢႆ ဢမ်ႇဝႃႈၵၢၼ်တီႈၸႅင်ႈႁိုဝ်တီႈလပ်ႉ ၵမ်ႈၼမ်ၵေႃႈ လႆႈပိုင်ႈဢိင်ၸၢင်းဝူၺ်ႇလၢႆလၢႆလႄႈ ၵွပ်ႈမီးၸၢင်းဝူၺ်ႇ ၵူၼ်းမိူင်းၼႂ်းပွတ်းတွၼ်ႈၼၼ်ႉ ႁဵတ်းၵၢၼ်ၽုၵ်ႇသွမ်ႈသူင်ႇဢွၵ်ႇၵႃႉၶၢႆလႆႈလီ၊ မီးငိုၼ်းၸႂ်ႉငိုၼ်းၸၢႆႇၵၼ် မီးငိုၼ်းၸွႆႈထႅမ်ၵူၼ်းသိုၵ်း ဢမ်ႇပၼ်ႁႂ်ႈၵၼ်လႆႈဢိုပ်းယၢၵ်ႈ၊ ပေႃးဝႃႈ မီးပၼ်ႁႃတင်းၸၢင်းဝူၺ်ႇ မိူၼ်ဝႃႈ မၼ်းၵေႃႈ တေဢမ်ႇယူႇၼႂ်းၼႃႈတီႈၼႆႉလႆႈလႄႈ တေၵႂႃႇႁႃထႅင်ႈတၢင်ႇၸုမ်း မႃးဢဝ်ႁူမ်ႇလူမ်ႈပၼ်မၼ်းသေဢမ်ႇၵႃး သင်ၺႃးၸုမ်းဢၼ်ႁဵတ်းၶဵၼ်တေႃႇၼႂ်းၸုမ်းၶိုၼ်းၼႆ ယိုင်ႈၶႅၼ်းတေမီးပၼ်ႁႃယႂ်ႇမႃးထႅင်ႈလႄႈ ပေႃးဝႃႈတတ်းၶၢတ်ႇလွင်ႈၵပ်းသိုပ်ႇတင်းၸၢင်းဝူၺ်ႇၵႂႃႇ ၵၢၼ်ပၢႆးမၢၵ်ႈမီးၵူႈလွင်ႈၵေႃႈ တေလူႉသုမ်းၵႂႃႇမူတ်းၼၼ်ႉယဝ်ႉ၊ ယွၼ်ႉပိူဝ်ႈဝႃႈ ပၢႆးမၢၵ်ႈမီးၵမ်ႈၼမ် ဢမ်ႇမီးၽႂ်ႁဵတ်းႁႂ်ႈမၼ်းႁူမ်ႇငမ်းၵႂၢင်ႈၶႂၢင်တူၺ်းထိုင်ၵူၼ်းမိူင်း လဵင်ႉလူၵူၼ်းသိုၵ်း ၶဝ်ႈထိုင်ၵူၼ်းၼမ် မိူၼ်ၼင်ႇၸၢင်းဝူၺ်ႇလႆႈ။ ယဝ်ႉၵေႃႈသမ်ႉပိုင်ႈဢိင်မၼ်းမႃးၼမ်ၼႃႇသေ ပေႃးၵိုင်ႉၵၢင်ႉပဵၼ်ၵႂႃႇၸိူင်ႉၼႆ တေႁပ်ႉမိုဝ်းၸွမ်းဢမ်ႇလႆႈၼၼ်ႉယဝ်ႉ။ မၢင်လွင်ႈ ဢၼ်မၼ်းႁဵတ်း ၵႃႈလႆႈၼပ်ႉၸင်ႈတူၺ်းၼမ်ႉၼၵ်းမၼ်းသေ ႁဵတ်းၵႅင်ႈလပ်းတႃၽၢႆႇၼိုင်ႈ မိုၼ်းတႃၽၢႆႇၼိုင်ႈၵႂႃႇယူႇယဝ်ႉ။ ဝၼ်းၸိုၼ်ႈသိုပ်ႇလၢတ်ႈၸူးၵႂႃႇ “ၸႂ်ႈယူႇ ဢၼ်ႁဵတ်းႁႂ်ႈလၢဝ်းပၢၼ်းႁဝ်း လႆႈလူႉသုမ်းၼမ်ၸိူင်ႉၼႆ ႁဝ်းၵေႃႈပဵၼ်ဢၼ်ၸႂ်ဢမ်ႇလီတေႉတေႉ ၸွမ်းၼင်ႇဢၼ်ႁူႉမႃး ၵူၼ်းသိုၵ်းႁဝ်းႁၼ်ၾႆးမႆႈလႄႈလႆႈၵႂႃႇတူၺ်း ဢၢၼ်းၵႂႃႇၸွႆႈၶႄၼႆၶႃႈလႄႈ သမ်ႉဢမ်ႇထၢင်ႇဝႃႈပဵၼ်ႁူင်းယႃႈၼၼ်ႉၶႃႈၼႃႇ ၽိူဝ်ႇဢၢၼ်းတေႁၢမ်ႈ ၶဝ်ၵေႃႈသမ်ႉပေႃးၽဝ်ၵႂႃႇမူတ်းယဝ်ႉၶႃႈလူး” သမ်ႉဝႃႈလၢတ်ႈၸိူင်ႉႁိုဝ်ၵေႃႈယဝ်ႉ ၸၢင်းဝူၺ်ႇၵေႃႈ ၸုၵ်းမၼ်ႈၼိူဝ်ၶေႃႈၵႂၢမ်းမၼ်းဢၼ်ဝႃႈ “ၶေႃႈတူၵ်းလူင်းႁဝ်း သုတ်းၵႂႃႇတီႈၼႆႈၵူၺ်းယဝ်ႉ ၸိူဝ်းပူၼ်ႉမႃးၵေႃႈ ၵဝ်တေပွႆႇႁႂ်ႈမၼ်းပူၼ်ႉၵႂႃႇႁေ ဢၼ်တေမႃးထႅင်ႈတႄႉ ဢမ်ႇမီးပၼ်သူယဝ်ႉ၊ ၵဝ်ၵေႃႈတေဢမ်ႇႁဵတ်းယဝ်ႉ ၵၢၼ်ၼႂ်းၸုမ်းသူၼၼ်ႉ!!” လၢတ်ႈယဝ်ႉၵေႃႈ ဢွၵ်ႇၵႂႃႇပႅတ်ႈယူႇယဝ်ႉ။ ႁၼ်ယူႇဝႃႈ ၸၢင်းဝူၺ်ႇၼၼ်ႉ မီးၽႅၼ်ၵၢၼ်တႃႇတေၶၢႆႉၼႃႈၵၢၼ်မၼ်းၵႂႃႇထႅင်ႈ တၢင်ႇတီႈလႄႈ ၶဝ်ႈႁႃတၢင်ႇၸုမ်း ဢၼ်တေႁဵတ်းပၼ်ၽွၼ်းလီမၼ်းလိူဝ်သေ ၸုမ်းၸဝ်ႈလွၼ်ႉၶိူဝ်းၶဝ်ၼၼ်ႉယဝ်ႉ။ တႄႇဢဝ်ၼၼ်ႉမႃး ၸၢင်းဝူၺ်ႇလႄႈ ၼႂ်းၸုမ်းၸဝ်ႈလွၼ်ႉၶိူဝ်းၶဝ်ၵေႃႈ ဢမ်ႇလႆႈၵပ်းသိုပ်ႇသင်ၵၼ်ထႅင်ႈသေပွၵ်ႈ ၵွပ်ႈပိူဝ်ႈ မၼ်းၶၢႆႉပၢႆးမၢၵ်ႈမီးမၼ်းဢွၵ်ႇၼွၵ်ႈပိုၼ်ႉတီႈၼၼ်ႈမူတ်း ၼၼ်ႉယဝ်ႉ။ တႃႇတွင်း။ ။ ၸိူင်းႁူဝ်ၼႆႉဝူၼ်ႉသၢင်ႈမႃးဢဝ်ၵူၺ်း ဢမ်ႇၸႂ်ႈလွင်ႈတေႉ။ တွၼ်ႈသိပ်းၸဵတ်းသုတ်းၵႂႃႇယဝ်ႉ သိုပ်ႇလူၵႂႃႇထႅင်ႈတွၼ်ႈသိပ်းပႅတ်ႇၶႃႈ။

['ၸိူင်းၸၢတ်ႈပၢၼ်', 'ၸိူင်းတႆး', 'ၸိူင်းတိုၵ်း']

2024-05-27T10:09:07

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-14/

သၢႆငဝ်းၼႂ်းလပ်းသိင်ႇ တွၼ်ႈသိပ်းႁူၵ်း

တွၼ်ႈသိပ်းႁူၵ်း ဝၼ်းၸိုၼ်ႈဢၼ်လႆႈၶိုၼ်းထူပ်း မူၺ်ႁွမ်ၽွင်းၼၼ်ႉၵေႃႈ ဢမ်ႇၶႂ်ႈယုမ်ႇမိူၼ်ၵၼ်ဝႃႈ တေပဵၼ်ဢွင်ႈတီႈၸိူင်ႉၼႆ၊ မၼ်းယိုင်ႈၶႅၼ်းဝူၼ်ႉၽိတ်းတေႃႇမူၺ်ႁွမ်ၽွင်းမႃး ဢၼ်မၼ်းဢမ်ႇတၼ်းလႆႈၸွႆႈဝႆႉဝၼ်းၼၼ်ႉယူႇယဝ်ႉ။ ဝၢႆးသေ ဝၼ်းၸိုၼ်ႈၶဝ် ဢွၵ်ႇၵႂႃႇယဝ်ႉဢမ်ႇႁိုင် ယွၼ်ႉလွင်ႈဢၼ်မူၺ်ႁွမ်ၽွင်း ထုၵ်ႇလူလၢႆၼႂ်းၶမ်ႈၶိုၼ်းၼၼ်ႉ ႁဵတ်းႁႂ်ႈမၼ်းတိုၼ်ႇၵူဝ်မႃးတႃႇသေႇလႄႈ တေလႆႈယူႇၵႂႃႇၼင်ႇဢမ်ႇႁူႉဢမ်ႇႁၼ်ၼၼ်ႉ ပဵၼ်ဢၼ်ယူႇယၢပ်ႇၵိၼ်းၸႂ်ၼႃႇယဝ်ႉ။ မိူဝ်ႈႁၼ်သၢႆတႃပိူၼ်ႈယၵ်ႉတူၺ်း မိူဝ်ႈလႂ်ပိူၼ်ႈလၢတ်ႈၶိူဝ်း ၸဝ်ႈၶွၼ်မိူင်းၼႆၸိုင် ၼႂ်းၸႂ်မၼ်းၼၼ်ႉ တိုၼ်ႇၽၢၼ်ႈၵူဝ်မႃးယူႇတႃႇသေႇ၊ ဢမ်ႇႁတ်းဝႆႉၸႂ်ၽႂ်လႄႈ ဢမ်ႇႁတ်းလၢတ်ႈၼႄၽႂ်လႆႈ ႁဵတ်းႁႂ်ႈမၼ်းဢမ်ႇၶႂ်ႈယူႇၼႂ်းဝၢၼ်ႈၼၼ်ႉမႃးသေ ယွၼ်းၶႂၢင်ႉဢွၵ်ႇၵႂႃႇႁဵတ်းၵၢၼ်မိူင်းထႆးၼႆယူႇယဝ်ႉ။ ၽဝဢွၼ်ႇယိင်းတႆးၵေႃႉၼိုင်ႈ ဢၼ်လႆႈႁူပ်ႉထူပ်းၺႃးၸိူင်ႉၼၼ်ၼၼ်ႉ မၼ်းပဵၼ်လွင်ႈလီဢၢႆၼႃႇလႄႈ ဢမ်ႇႁတ်းလၢတ်ႈၼႄၽႂ်လႆႈသေ ၵဵပ်းသိမ်းဝႆႉယူႇၼႂ်းၸႂ်ႁင်းၵူၺ်းၸိူင်ႉၼၼ် ယိုင်ႈႁဵတ်းႁႂ်ႈတူဝ်ၵဝ်ႇ တုၵ်ႉယၢပ်ႇၶၢၼ်ၸႂ်မႃးထႅင်ႈသေတႃႉၵေႃႈ တွၼ်ႈတႃႇလွင်ႈယုမ်ႉၶူဝ်ၵူၼ်းၸမ်ၸႂ်ၼၼ်ႉ ၵႃႈလႆႈယဵၼ်ႉၵၼ်ႈသေ ႁဵတ်းမိူၼ်ၼင်ႇဢမ်ႇမီးသင်ပဵၼ်မႃးယူႇ။ ဢမ်ႇမီးသင်မႃးပဵၼ်ၸႂ်လႆႈ ၵွပ်ႈမီးၼႃႈတႃႁၢင်ႈလီ ၵွပ်ႈႁၢင်ႈၽၢင်ၼၢင်းလဝ်းၼႃႇၼၼ်ႉ ထုၵ်ႇၸႂ်ပီႈၸဝ်ႈၵႃးသေ ၺႃးလူလၢႆမိူဝ်ႈၵႂႃႇၸွမ်းတၢင်းသေယဝ်ႉဢမ်ႇၵႃး သမ်ႉၺႃးၸဝ်ႈၵႃးၼၼ်ႉ မႃးၶၢႆၵိၼ်မၼ်းပၼ်တီႈ ပေႃႈလဵင်ႉသထေး လဵင်ႉၽူႈယိင်းၼမ် ဢၼ်ပိုတ်ႇၽုၺ်ႇလၢၼ်ႉမူၼ်ႈသိူဝ်း မီးၼၢင်းလဝ်းႁၢင်ႈလီ ပိုတ်ႇႁပ်ႉတွၼ်ႈ တႃႇၽူႈသူင်မိုတ်ႈမၵ်ႉတၢင်းၵျေႃႇ လေႃႇၵွၵ်းၵိၼ်မူၼ်ႈသိူဝ်းလူၼ်ႉပူၼ်ႉလိူဝ်ၶဝ် ၼၼ်ႉယဝ်ႉ။ မၼ်းၵေႃႈဢမ်ႇၸၢင်ႈဢွၵ်ႇၵႂႃႇတၢင်းလႂ်လႆႈ မိူဝ်ႈလႂ်ဢွၵ်ႇပၢႆႈဢမ်ႇၼၼ်ႁၢႆတူဝ်ၵႂႃႇၵူၺ်း ၶဝ်ၵေႃႈတေဢဝ်တၢႆပႅတ်ႈၵမ်းလဵဝ် ဢမ်ႇၼၼ် ၺွပ်းမႃးၶင်ပေႃႉႁႅမ်သေဢမ်ႇၵႃး ဢဝ်သိုပ်ႇသူင်ႇၵႂႃႇၶၢႆထႅင်ႈတၢင်ႇတီႈ ၼၼ်ႉယဝ်ႉ။ မႄႈလႄႈၼၢႆးၵေႃႈ ဢမ်ႇႁူႉဝႃႈ မူၺ်ႁွမ်ၽွင်းၼၼ်ႉႁဵတ်းၵၢၼ်ၸိူင်ႉႁိုဝ် ၶဝ်တႄႉဝူၼ်ႉဝႃႈ ႁဵတ်းၵၢၼ်ယူႇမိူင်းထႆးၵူၺ်း၊ ၵွပ်ႈပိူဝ်ႈ မၼ်းၵေႃႈ လႆႈသူင်ႇငိုၼ်းပၼ်တီႈႁိူၼ်းၼၼ်ႉယူႇၵူႈလိူၼ်လိူၼ်။ ဝၼ်းၸိုၼ်ႈ ဢၼ်လႆႈႁူႉယိၼ်းၼင်ႇၼၼ်ၵေႃႈ မီးၵၢင်ၸႂ်ၶႂ်ႈၸွႆႈထႅမ်မၼ်းမႃးသေ ၶတ်းၸႂ်ႁႃလၢႆးၸွႆႈထႅမ်မၼ်း ႁႂ်ႈဢွၵ်ႇပၢႆႈပူၼ်ႉလွတ်ႈတီႈၵပ်ႉၵႅပ်ႈလူင်ၼႆႉ တေဢၢၼ်းသိုဝ်ႉဢဝ်မၼ်းဢွၵ်ႇယူႇ ၵူၺ်းၵႃႈ မူၺ်ႁွမ်ၽွင်း ထဵင်ၶိုၼ်းယဝ်ႉ၊ သမ်ႉဝႃႈမၼ်းပၢႆႈၵႂႃႇလွတ်ႈသေတႃႉ မၼ်းၵေႃႈ ဢမ်ႇမီးၼႃႈတႃႇႁူပ်ႉမႄႈမၼ်းၼၢႆးမၼ်းလႆႈ။ ၼႂ်းၽဝမၼ်းတင်းၸူဝ်ႈပၢၼ်ၼၼ်ႉ လိူဝ်သေတီႈၼႆႈလႄႈ တီႈႁိူၼ်းမၼ်း မၼ်းၵေႃႈဢမ်ႇမီးတီႈၵႂႃႇထႅင်ႈယဝ်ႉ။ သင်ဢမ်ႇမီးမႄႈလႄႈတင်းၼၢႆးမၼ်း မၼ်းၵေႃႈလႅပ်ႈတေၶႃႈတူဝ်တၢႆၵႂႃႇယဝ်ႉလူးၵွၼ်ႇ။ ၵူၺ်းၵႃႈဝၼ်းၸိုၼ်ႈၵေႃႈ ဢမ်ႇၵိုတ်းလိုဝ်ႈတႃႇတေၸွႆႈထႅမ်မၼ်းလႄႈ လႆႈသိုဝ်ႉတူဝ်မၼ်းဢွၵ်ႇမႃးသေ ပၼ်လွင်ႈလွတ်ႈလႅဝ်းတီႈမၼ်းၵႂႃႇယူႇ။ ၵူၺ်းၵႃႈ မူၺ်ႁွမ်ၽွင်းၵေႃႈ ယင်းလိူၵ်ႈႁဵတ်းၵၢၼ်ၸိူင်ႉၼႆယူႇ ၵွပ်ႈႁဵတ်းမႃးႁိုင်ယဝ်ႉလႄႈ လိူဝ်သေၵၢၼ်ၸိူင်ႉၼႆ မၼ်းၵေႃႈဢမ်ႇမေႃႁဵတ်းၵၢၼ်သင်ထႅင်ႈယဝ်ႉ။ ၵၢၼ်တၢင်ႇလွင်ႈၵေႃႈ မိူၼ်ဝႃႈဢမ်ႇၶႂ်ႈႁဵတ်းၵႂႃႇယဝ်ႉသေ တႅပ်းတတ်းႁဵတ်းၵၢၼ်ၸွမ်းဝၼ်းၸိုၼ်ႈ တီႈလၢၼ်ႉမူၼ်ႈသိူဝ်း KTV ဢၼ်ၽူႈလူင်းတိုၼ်းလူင် ပဵၼ်ၸဝ်ႈၸိင်ႇ ႁဵတ်းဝႆႉၼၼ်ႉလႄႈ လႆႈၸႂ်ႉၸိုဝ်ႈဝၼ်းၸိုၼ်ႈ လူင်းတိုၼ်းၵႂႃႇၼၼ်ႉ ယုၵ်ႉႁႂ်ႈဝၼ်းၸိုၼ်ႈပဵၼ်ၸဝ်ႈၶွင်လၢၼ်ႉသေ ၸတ်းၵၢၼ်ပၼ်ၶဝ်ၵႂႃႇၵူႈလွင်ႈလွင်ႈယဝ်ႉ။ မူၺ်ႁွမ်ၽွင်း ဢၼ်ယူႇတီႈၼႂ်းလၢၼ်ႉၼႆႉတႄႉၵေႃႈ လႆႈဝႃႈပဵၼ်ယႂ်ႇလိူဝ်ပိူၼ်ႈဝႆႉယူႇ ၵွပ်ႈမီးသဵၼ်ႈသၢႆပဵၼ်ဝၼ်းၸိုၼ်ႈ။ မၼ်းၵေႃႈ ယင်းလႆႈဢဝ်ပုၼ်ႈၽွၼ်း ပဵၼ်ၽူႈၸတ်းၵၢၼ်ၼႂ်းလၢၼ်ႉလႄႈ ပဵၼ်ပႃးႁူတႃတႃႇဝၼ်းၸိုၼ်ႈထႅင်ႈယဝ်ႉ။ တူၺ်းမိူၼ်ဝႃႈၸဝ်ႈၸိင်ႇၼၼ်ႉ ဢဝ်ၽူႈယိင်းၶဝ်ႈၼႂ်းလၢၼ်ႉမႃး ဢမ်ႇလႆႈလၢတ်ႈတီႈမူၺ်ႁွမ်ၽွင်းလႄႈ မူၺ်ႁွမ်ၽွင်းၵေႃႈ ဢမ်ႇလႆႈၵႂႃႇသုၵ်ႉယုင်ႈသင်ၸွမ်း ၵွပ်ႈပိူဝ်ႈပဵၼ်လွင်ႈၸဝ်ႈလွၼ်ႉၶိူဝ်းၶဝ်၊ လိူဝ်သေဝၼ်းၸိုၼ်ႈယဝ်ႉ ဢမ်ႇမီးၽႂ်ႁတ်းလၢတ်ႈၸွမ်း။ “ၽွင်းၼႆႉ မိူၼ်ဝႃႈႁဝ်းႁဵတ်းၵၢၼ်ယူပ်ႈယွမ်းတေႉၼၼ်ႉယဝ်ႉ” ဝၼ်းၸိုၼ်ႈထူၺ်ႈၸႂ်လူင် တေႃႇၼႃႈမူၺ်ႁွမ်ၽွင်းၵႂႃႇ။ မူၺ်ႁွမ်ၽွင်းၵေႃႈ မိူၼ်တေဝူၼ်ႉၽိတ်းတေႃႇဝၼ်းၸိုၼ်ႈမႃးယဝ်ႉ ဢၼ်ဢမ်ႇလႆႈလၢတ်ႈၼႄမၼ်းၸိူင်ႉၼၼ်ၵေႃႈ ၼႅတ်ႈလၢတ်ႈ “ပဵၼ်ႁဝ်းၵူၺ်း ဢၼ်ႁဵတ်းၵၢၼ်ယူပ်ႈယွမ်း ဢမ်ႇၸႂ်ႈသူၼႃ” “မၼ်းတူၵ်းလိုၼ်းၵႂႃႇယဝ်ႉ တႃႇတေၸွႆႈလုၵ်ႈဢွၼ်ႇၵေႃႉၼၼ်ႉဢွၵ်ႇမႃး ၸွင်ႇၸႂ်ႈႁိုဝ်” “ႁဝ်းလႆႈႁူႉမႃးဝႃႈ ၼွင်ႉၶဝ်ၼၼ်ႉ တင်ႈၸႂ်မႃးႁင်းၵူၺ်း တူၺ်းမိူၼ်ဝႃႈ ဢႃႇယုတႄႉ တေမီးမွၵ်ႈ 16 ပီ ၼႆႉၵူၺ်း၊ ၼႃႈႁိူၼ်းၶဝ်တေလူဝ်ႇငိုၼ်းႁိုဝ်ဢမ်ႇႁူႉ ဢူႈၶဝ်ၼၼ်ႉႁူႉၸၵ်းတင်းၸဝ်ႈၸိင်ႇၵေႃႈလူဝ်လူဝ် ဝၼ်းဢၼ်မၼ်းမႃးပွၵ်ႈဢွၼ်တၢင်းသုတ်း မီးဢူႈၶဝ်မႃးသူင်ႇႁေဢိူဝ်ႈ” ဝၼ်းၸိုၼ်ႈၵမ်တႃမိုဝ်းသမ်ႉပေႃးၵႅၼ်ႇၵႅၵ်းၵႅၵ်းသေ “ဢူႈၸိူင်ႉႁိုဝ်လႃႇ မႃးၶၢႆၵိၼ်လုၵ်ႈယိင်းၸိူင်ႉၼႆ” “တူၺ်းမိူၼ်မႄႈၶဝ်ဢမ်ႇယူႇလီလႄႈ လူဝ်ႇၵႃႈယူတ်းယႃၼႃႇယဝ်ႉၼၼ်ႉၼႃႇ” “ပဵၼ်ႁိုဝ်ၵေႃႈ မႄႈၶဝ် ဢၼ်ၸိုၼ်ႈၶႅၼ်းလီမႃးယဝ်ႉ ယင်းတေၸူမ်းသိူဝ်းၸွမ်းလႆႈယူႇႁႃႉ ဢၼ်ဢဝ်လုၵ်ႈၵႂႃႇလႅၵ်ႈဢဝ်သၢႆၸႂ်ၸဝ်ႈၵဝ်ႇၸိူင်ႉၼႆ” “မၼ်းမီးယူႇၼႃ ပေႃႈမႄႈမၢင်ၵေႃႉ ဢၼ်သူၼ်ၸႂ်ငိုၼ်းလိူဝ်သေလုၵ်ႈၸဝ်ႈၵဝ်ႇ ဢၼ်ႁၼ်ငိုၼ်းလိူဝ်သေၵူႈလွင်ႈ၊ လုၵ်ႈဢွၼ်ႇၼႂ်းလၢၼ်ႉမၢင်ၵေႃႉ ဢူႈမႄႈၶဝ်ဢမ်ႇတွၼ်ႉဝူၼ်ႉဝႃႈလုၵ်ႈလၢင်းၶဝ်ႁဵတ်းၵၢၼ်ၸိူင်ႉႁိုဝ် ၵူႈလိူၼ်လိူၼ် ပေႃးဝႃႈလႆႈငိုၼ်းသူင်ႇပၼ်ၶဝ်ၵူၺ်းၵေႃႈလႆႈယဝ်ႉ ပေႃးဢမ်ႇသူင်ႇပၼ် ယင်းပၢႆပွင်ႉလႃႇသမ်ႉဝႃႈ ဢမ်ႇႁူႉၵုင်ႇမုၼ်ပေႃႈမႄႈၼႆထႅင်ႈ” “ၶဝ်ၵိူတ်ႇလုၵ်ႈမႃး တွၼ်ႈတႃႇပဵၼ်ၶိူင်ႈႁဵတ်းငိုၼ်းပၼ်ၶဝ်ႁိုဝ် ပဵၼ်ၶိူင်ႈၸၢၵ်ႈပၼ်လွင်ႈမူၼ်ႈသိူဝ်းၶဝ်ႁႃႉ၊ ႁဝ်းဢမ်ႇႁူႉၼႃဝႃႈ ၵုင်ႇမုၼ်ပေႃႈမႄႈမၼ်းပဵၼ်ၸိူင်ႉႁိုဝ် ၵူၺ်းၵႃႈ ဢၼ်ႁဝ်းႁူႉတႄႉ ပေႃႈမႄႈၼၼ်ႉ မၼ်းၵႅတ်ႇၶႄႁူမ်ႇငမ်းပၼ်လုၵ်ႈလၢင်း ႁႂ်ႈလွတ်ႈၽေးၶဵၼ်ဢိူဝ်ႈ ဢၼ်တူဝ်ၸဝ်ႈၵဝ်ႇ ႁဵတ်းတေႃႇလုၵ်ႈၸိူင်ႉၼႆ ယင်းမီးသုၼ်ႇမႃးႁႂ်ႈလုၵ်ႈတွပ်ႇတႅၼ်းၵုင်ႇမုၼ်ထႅင်ႈႁေ မၼ်းဢမ်ႇပႅတ်ႈလၢႆၼႃႇလိူဝ်သေၽႂ်ႁႃႉ” “ၸႂ်ယဵၼ်ယဵၼ်ဢိတ်ႉၼိုင်ႈလႄႈ ၵႂႃႇလႃႇၶဝ်ၸိူင်ႉၼၼ်ၵေႃႈဢမ်ႇလီၼင်ႇၵဝ်ႇ မၢင်ၵေႃႉပေႃႈမႄႈၶဝ်ၵေႃႈဢမ်ႇႁူႉၼႃႇ ဝႃႈၶဝ်ႁဵတ်းၵၢၼ်ၸိူင်ႉၼႆ၊ မၢင်ၵေႃႉၵေႃႈၶဝ်ႈမႃး ႁၼ်ဝႃႈ ႁဵတ်းၵၢၼ်ၸိူင်ႉၼႆလႆႈငိုၼ်းလီလိူဝ်သေ ႁဵတ်းၵၢၼ်တၢင်ႇမဵဝ်းလႄႈ လႆႈလိူၵ်ႈမႃးႁဵတ်းၵၢၼ်ၸိူင်ႉၼႆၼၼ်ႉၼႃႇ ၶဝ်ၵေႃႈလိူၵ်ႈႁင်းၵူၺ်းၶဝ်ၵူၺ်းၵဝ်ႇဢိူဝ်ႈ၊ ပေႃးလၢတ်ႈတီႈတိူၵ်ႈမၼ်းၵေႃႈ ဢမ်ႇလႆႈႁိူဝ်ႉလႆႈယၢပ်ႇသင်သေဢမ်ႇၵႃး လႆႈၵျေႃႇပႃးႁေလႄႈ သမ်ႉလႆႈငိုၼ်းၼႆၼႃႇ ၵၢၼ်ၸိူင်ႉၼႆ မီးလႃႇၽႂ်ဢမ်ႇၶႂ်ႈႁဵတ်း” “သူဝႃႈၵေႃႈထုၵ်ႇယူႇ” ယၵ်ႉတူၺ်းၵႂႃႇတီႈၽူႈယိင်းၶဝ် ၵႃႈတႅၼ်ႈယူႇၸိူဝ်းၼၼ်ႉလႄႈ “ၵူၺ်းၵႃႈ ၶဝ်ၵေႃႈထုၵ်ႇလီမီးၸၢတ်ႈပၢၼ် ဢၼ်လီလိူဝ်လိူဝ်သေၼႆႉဢမ်ႇၸႂ်ႈႁိုဝ်လႃႇ၊ မၼ်းပၼ်လွင်ႈမူၼ်ႈသိူဝ်းတေႉတေႉယူႇႁႃႉ သူၵေႃႈတေႁူႉလီလိူဝ်သေၽႂ်၊ မၢင်လွင်ႈလီယွမ်းၵေႃႈယွမ်းၽွင်ႈၼႃႈ ပေႃးႁဵတ်းၵၢၼ်ၼမ်ပူၼ်ႉၼႃႇၵေႃႈ ၸၢင်ႈထိုင်တၢႆလႆႈဢိူဝ်ႈ ပၢတ်ႈပူၼ်ႉၵေႃႈ ၸမ်တၢႆၵႂႃႇယဝ်ႉ ၵေႃႉၼိုင်ႈ” “ဢေႃႈၶႃႈ” “ၸၢတ်ႈပၢၼ်ၶဝ် ၶဝ်ပဵၼ်ၵူၼ်းၵေႃႉလိူၵ်ႈၵူၺ်း ႁဝ်းဢမ်ႇမီးသုၼ်ႇတႅပ်းတတ်းပၼ်လႆႈ၊ ႁဵတ်းသင်ၵေႃႈ ယႃႇပေပွႆႇႁႂ်ႈမၼ်းပူၼ်ႉၶွပ်ႇပူၼ်ႉလႅၼ်ၼႃႇၽႅဝ် ၵူၼ်းၵူႈၵေႃႉ ဢၼ်တိုၵ်ႉမီးသၢႆၸႂ်ယူႇၼၼ်ႉ ၵွပ်ႈၶဝ်တိုၵ်ႉမီးၵႃႈၶၼ်ယူႇၼၼ်ႉၼႃႇ တွၼ်ႈတႃႇၽႂ်သေၵႃႉၼိုင်ႈ၊ သမ်ႉဝႃႈႁဝ်းဢမ်ႇမီးသုၼ်ႇတႃႇတေလၢတ်ႈၵႂၢမ်းၶေႃႈၼႆႉသေတႃႉ ၵူၺ်းၵႃႈ တွၼ်ႈတႃႇသူဢမ်ႇၸႂ်ႈၼႃ” “ႁဝ်းပွင်ႇၸႂ်ယဝ်ႉ ၸူမ်းယဝ်ႉၼႃႈ ဢၼ်ပၼ်ၾၢင်ႉ” ဝၼ်းၸိုၼ်ႈၵေႃႈ ဢမ်ႇသိုပ်ႇၵႂၢမ်းထႅင်ႈသေ ပႆၶဝ်ႈၵႂႃႇၼႂ်းႁွင်ႈ ဢၼ်ၸဝ်ႈလွၼ်ႉၶိူဝ်းယူႇၼၼ်ႉယဝ်ႉ ႁၼ်ႁၢင်ႈၽၢင်ၵူၼ်းလူင်ပေႃးဢမ်ႇမီးတီႈၼပ်ႉယမ်လႆႈသေဢိတ်းၼၼ်ႉလႄႈ “မၼ်းတေလီၵႃႈႁိုဝ် သင်ၵူၼ်းၸိူဝ်းၼႆႉ ၸႂ်ႉၶၢဝ်းယၢမ်းၸိူင်ႉၼႆ ၵႂႃႇႁဵတ်းၵၢၼ်ဢၼ်ပၼ်ၽွၼ်းလီပုၼ်ႈတႃႇပိူၼ်ႈ၊ လဵပ်ႈႁဵၼ်းၽိုၵ်းၽွၼ်ႉၼမ်ႉၵတ်ႉပၼ်ပုၼ်ႈတူဝ်ၵဝ်ႇၼႆ တေပဵၼ်ၽူႈဢွၼ်ႁူဝ်လီၵႃႈႁိုဝ်၊ ၵူၺ်းၵႃႈ ပဵၼ်ၵူၼ်းလူင်ယဝ်ႉ သမ်ႉမႃးထူၵ်းထူယူႇၸွမ်းလွင်ႈၵျေႃႇမဝ်းမိင်းၸိူင်ႉၼႆ ယူႇဝၼ်းဝၼ်းၶိုၼ်းၶိုၼ်း ၵွႆႈတူၺ်းၵွႆႈဢမ်ႇမိူၼ်ၵူၼ်းမႃးလွႆးလွႆးယဝ်ႉ” ဝၼ်းၸိုၼ်ႈၵေႃႈ ပွင်ႉယူႇၼႂ်းၸႂ်မၼ်း။ “ဢူႈ! ယူႇတီႈၼႆႈမႃးပဵၼ်လိူၼ်ယဝ်ႉ မိူဝ်းႁိူၼ်းလႆႈယဝ်ႉၼႃႈ” ၵူၺ်းၵႃႈ ၸဝ်ႈလွၼ်ႉၶိူဝ်းၼၼ်ႉ ဢမ်ႇလႆႈသူၼ်ၸႂ်ဝၼ်းၸိုၼ်ႈသင်လႄႈ ၵုမ်ႇၼင်ႈႁေႁိုဝ်ႈဢိုၵ်ႉၵိၼ်လဝ်ႈ ဢၼ်သၢဝ်လဝ်းဢွၼ်ႇႁိုဝ်ႈပၼ်ၼၼ်ႉၵူၺ်း။ ဝၼ်းၸိုၼ်ႈၵေႃႈ ဢမ်ႇၸၢင်ႈႁဵတ်းႁိုဝ် “ၶမ်းလိုၼ်းၶဝ်မႃးပႂ်ႉဝႆႉယူႇတီႈႁိူၼ်းယဝ်ႉ!!” ၸဝ်ႈလွၼ်ႉၶိူဝ်းၼၼ်ႉၵေႃႈ ၼႅတ်ႈလုၵ်ႉမႃးၸူးဝၼ်းၸိုၼ်ႈၼင်ႇၸူမ်းသိူဝ်းသေ “တေႉႁႃႉ!! ၵႂႃႇလႄႈႁႃးမိူဝ်း” ဝၼ်းၸိုၼ်ႈၵေႃႈ လႆႈဢဝ်ၸဝ်ႈလွၼ်ႉၶိူဝ်းမိူဝ်းသူင်ႇၵႂႃႇတီႈႁိူၼ်းၶဝ်ၼၼ်ႉယူႇယဝ်ႉ။ မိူဝ်းၵႂႃႇၸွမ်းတၢင်းၵူၺ်း ၸဝ်ႈလွၼ်ႉၶိူဝ်း သမ်ႉပေႃးၼွၼ်းလပ်းၵႂႃႇပႅတ်ႈယူႇ၊ ႁွတ်ႈထိုင်ၵႂႃႇတီႈႁိူၼ်း မီးလုၵ်ႈၼွင်ႉမၼ်းမႃး ၸွႆႈဢဝ်လူင်းလူတ်ႉလႄႈ မေးမၼ်းပႃႈသႅင်သႃႇမႃးပႂ်ႉႁပ်ႉဢဝ်ၵႂႃႇ။ တႃႇတွင်း။ ။ ၸိူင်းႁူဝ်ၼႆႉဝူၼ်ႉသၢင်ႈမႃးဢဝ်ၵူၺ်း ဢမ်ႇၸႂ်ႈလွင်ႈတေႉ။ တွၼ်ႈသိပ်းႁူၵ်းသုတ်းၵႂႃႇယဝ်ႉ သိုပ်ႇလူထႅင်ႈတွၼ်ႈသိပ်းၸဵတ်းၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်', 'ၸိူင်းတိုၵ်း']

2024-05-20T16:19:48

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-13/

သၢႆငဝ်းၼႂ်းလပ်းသိင်ႇ တွၼ်ႈသိပ်းႁႃႈ

တွၼ်ႈသိပ်းႁႃႈ ဝၢႆးသေလႆႈမႃးယူႇၼႂ်းဝၢၼ်ႈမူၺ်ႁွမ်ၽွင်းၶဝ်ဝၼ်းလဵဝ်ၵူၺ်း ၸဝ်ႈၶႂၢၼ်မိူင်းၼၼ်ႉၵေႃႈ လႆႈသင်ႇႁႂ်ႈလုၵ်ႈၼွင်ႉမၼ်း ဢွၼ်ၵၼ်ၵႂႃႇယူႇၼွၵ်ႈဝၢၼ်ႈဢဝ်ၼႆယူႇ၊ ၵူၺ်းၵႃႈ တူဝ်မၼ်းၼၼ်ႉတႄႉၵေႃႈ ပေႃးႁူဝ်ၶမ်ႈမႃးၼႆ ၵႆႉၵႆႉမႃးႁႃလႄႇၸွမ်းၼႂ်းဝၢၼ်ႈၸိူဝ်းၼႆႉယူႇယဝ်ႉ။ ဝၼ်းၼိုင်ႈ မႄႈလႄႈၼၢႆး မူၺ်ႁွမ်ၽွင်းၶဝ်သမ်ႉဢမ်ႇတၼ်း ၵႂႃႇမႃႇသႃႇတၢင်ႇဝၢၼ်ႈ ၵိုတ်းမၼ်းၵေႃႉလဵဝ်ၵူၺ်းလႄႈ မၼ်းၵေႃႈ လႆႈတႅမ်ႈလိၵ်ႈပၼ်တီႈၵူၼ်းသိုၵ်း ဢၼ်လူင်းမႃးလႄႇၼႂ်းဝၢၼ်ႈၼၼ်ႉ ႁႂ်ႈဝၼ်းၸိုၼ်ႈမႃးႁဵတ်းၵေႃႉမၼ်းၼႆယူႇ။ ၵူၺ်းၵႃႈ ၸဝ်ႉၶႂၢၼ်မိူင်းသမ်ႉ လႆႈႁၼ်မႅၼ်ႈယဝ်ႉ ဢမ်ႇလႆႈလၢတ်ႈဝၼ်းၸိုၼ်ႈသေ တူဝ်မၼ်းၵေႃႉမႃးတၢင်ဝၼ်းၸိုၼ်ႈၵႂႃႇ။ ၼႂ်းၶမ်ႈၶိုၼ်း သၢႆလႅင်းၾႆးတဵၼ်းႁိူဝ်ႈလႅင်းဝွႆးဝွႆး ဢၼ်မီးသဵင်ၽၵ်းတူ လႄႈ မူၺ်ႁွမ်ၽွင်းထၢင်ႇဝႃႈပဵၼ်ဝၼ်းၸိုၼ်ႈသေ လႆႈၽုၺ်ႇၽၵ်းတူပၼ်ၼၼ်ႉ ၵူၺ်းသမ်ႉပဵၼ်ၵူၼ်းဢၼ်မၼ်းၵူဝ်လႄႈ ၼႅတ်ႈႁပ်းၽၵ်းတူၵႂႃႇ ၵွပ်ႈႁႅင်းၵူၼ်းဢမ်ႇငၢမ်ႇၵၼ် ၸဝ်ႈၶႂၢၼ်မိူင်းၼၼ်ႉၵေႃႈ ပုင်ႈၶဝ်ႈႁၢဝ်ႉဢဝ်တူဝ် မူၺ်ႁွမ်ၽွင်းၶဝ်ႈမိူဝ်းၵႂႃႇၼႂ်းႁိူၼ်း တႂ်ႈငဝ်းၾႆးဝွႆးဝွႆး ဢၼ်လွႆႈမွတ်ႇလပ်းၵႂႃႇလွႆးလွႆးၼၼ်ႉယဝ်ႉ။ သဵင်ႁွင်ႉသႅၼ်ႇသဵင်ပွင်ႉၶၢင်း ႁႅင်းၽိုတ်ႉဢီးထုပ်ႉတွႆႇပၢၵ်ႈပႅတ်ႈတၢၼ်ႇႁိုဝ်ၵေႃႈ တေႃႇဢမ်ႇပေႉလႆႈႁႅင်းယွင်ႇမႃႈၵူၼ်း လိူင်းၵေႃႉၼၼ်ႉလႆႈ ၸၢတ်ႈပၢၼ်သၢဝ်မူၺ်ႁွမ်ၽွင်းၼၼ်ႉၵေႃႈ လႆႈသုတ်းသဵင်ႈၵႂႃႇ ၼႂ်းငဝ်းလပ်းသိင်ႇၼၼ်ႉယူႇယဝ်ႉ။ တီႈပၢင်လဝ်ႈၵူၼ်းသိုၵ်းၶဝ်ၼၼ်ႉ ဝၼ်းၸိုၼ်ႈၵေႃႈ လႆႈၵႂႃႇၼင်ႈၵုမ်းၵၼ်သေ ၸင်ႇသမ်ႉမီးၵူၼ်းသိုၵ်းၵေႃႉဢၼ်ဢဝ်လိၵ်ႈမႃးၼၼ်ႉ ယူႇယူႇၵေႃႈလၢတ်ႈဝႃႈ “ၼွင်ႉယုမ်ႉသူင်ႇလိၵ်ႈမႃးပၼ်ဝၼ်းၸိုၼ်ႈဢိူဝ်ႈမိူဝ်ႈၵႆႈ ၵူၺ်းၵႃႈၸဝ်ႈႁၢၼ်ႁဝ်းသမ်ႉႁၼ်ၺႃးႁေ လၢတ်ႈဝႃႈ ဢမ်ႇပၼ်ႁႂ်ႈလၢတ်ႈဝၼ်းၸိုၼ်ႈၼႆဝႃႇ” ၼွင်ႉယုမ်ႉပဵၼ်ၸိုဝ်ႈမူၺ်ႁွမ်ၽွင်းမိူဝ်ႈၼၼ်ႉၼၼ်ႉယဝ်ႉ။ ဝၼ်းၸိုၼ်ႈဢၼ်လႆႈငိၼ်းၼင်ႇၼၼ်ၵေႃႈ ၼႅတ်ႈဢႅၼ်ႇလႅၼ်ႈမိူဝ်းၵႂႃႇတၢင်းႁိူၼ်း မူၺ်ႁွမ်ၽွင်းၶဝ်ၼၼ်ႉၵမ်းလဵဝ် မုင်ႈႁၼ်ငဝ်းၵူၼ်းဢွၵ်ႇၽၵ်းတူၵိူၼ်ႇသေ မုင်ႈၼႃႈမႃးတၢင်းမၼ်းမႃးၼၼ်ႉ ယူႇယူႇၵေႃႈ ၶိုၼ်းဝိၼ်ႇၼႃႈၵႂႃႇထႅင်ႈတၢင်ႇသဵၼ်ႈယူႇယဝ်ႉ။ ဝၼ်းၸိုၼ်ႈၵေႃႈ ဢမ်ႇတၼ်းလႆႈသူၼ်ၸႂ် လိူဝ်သေမူၺ်ႁွမ်ၽွင်း ဢၼ်မီးယူႇႁင်းၵူၺ်းမၼ်းၼၼ်ႉ တေပဵၼ်ၸိူင်ႉႁိုဝ်ဝႆႉၼႆၼၼ်ႉၵူၺ်း။ ၼႂ်းႁိူၼ်းဢၼ်လပ်းသိင်ႇၽိုတ်းၽိုတ်းၼၼ်ႉ လႆႈငိၼ်းသဵင်ဢိုတ်ႇႁႆႈမေႃးယူႇဢိုဝ်းဢိုဝ်းၼႂ်းႁိူၼ်းလႄႈ ဝၼ်းၸိုၼ်ႈၵေႃႈ ၼႅတ်ႈပိူင်းၾႆးထၢတ်ႈမၼ်း ထွင်ႇၵႂႃႇၸူးတီႈသဵင်ႁွင်ႉႁႆႈ ဢၼ်မီးႁၢင်ႈၽၢင်ဢမ်ႇယၵ်ႉတူၺ်းလႆႈသေဢိတ်းၼၼ်ႉယဝ်ႉ။ ဝၼ်းၸိုၼ်ႈဢၼ်ႁၼ်ၼင်ႇၼၼ်ၵေႃႈ ၸဵပ်းၸႂ်ၸႂ်လမ်လေႃးၵၼ် မိူၼ်တေၵိၼ်ၼိူဝ်ႉ ၶိင်းၵူၼ်းမိူၵ်ႈၼၼ်ႉလႆႈယဝ်ႉ။ သမ်ႉဝႃႈၸဵပ်းၸႂ်ၼႃႇတၢၼ်ႇႁိုဝ်ၵေႃႈ ၶၢဝ်းယၢမ်းၼၼ်ႉ မၼ်းၵေႃႈဢမ်ႇၸၢင်ႈႁဵတ်းသင်လႆႈ ၶဝ်ႈမိူဝ်းၸပ်းတဵၼ်းပၼ်သေ ယူႇႁိမ်းၸမ်မၼ်းၵႂႃႇယဝ်ႉ ၼင်ႈထွမ်ႇသဵင်ႁႆႈမူၺ်ႁွမ်ၽွင်းယူႇၼၼ်ႉၵူၺ်း၊ မိူဝ်ႈဢၼ်သဵင်ႁႆႈတဵတ်ႇယဵၼ်ၵႂႃႇယဝ်ႉ။ “ပီႈၵေႃႈဢမ်ႇႁူႉတေႁဵတ်းသင်ပၼ်ၼွင်ႉလႆႈ ၵူၺ်းၵႃႈ ၵူၼ်းၵေႃႉဢၼ်ႁဵတ်းတီႈၼွင်ႉၸိူင်ႉၼႆ ပီႈဢမ်ႇပွႆႇဝႆႉႁႂ်ႈမၼ်းမီးသၢႆၸႂ်ၵႂႃႇလႆႈလေႃႇၼႃႈ” “ၶႃႈလႆႈထုၵ်ႇပူၼ်ႉပႅၼ်လူလၢႆၵႂႃႇယဝ်ႉ ၸၢတ်ႈပၢၼ်ၶႃႈတေပဵၼ်ၸိူင်ႉႁိုဝ်ယဝ်ႉလႃႇ၊ ၶႃႈတေႁူပ်ႉတေႃႇၼႃႈပိူၼ်ႈၸိူင်ႉႁိုဝ်၊ မႄႈႁဝ်းၼၢႆးႁဝ်းလူး ပိူၼ်ႈတေတူၺ်းၶဝ်ၸိူင်ႉႁိုဝ်ယဝ်ႉလႃႇ ” ဝၼ်းၸိုၼ်ႈၵေႃႈ ဢမ်ႇႁူႉတေလႆႈလၢတ်ႈသင်ထႅင်ႈလႄႈ ၼိမ်သေထွမ်ႇသဵင်မူၺ်ႁွမ်ၽွင်းၼၼ်ႉၵူၺ်း။ “ၵူၺ်းၵႃႈ မၼ်းဝႃႈ မၼ်းတေမႃးဢဝ်ၶႃႈၵႂႃႇႁဵတ်းမေးမၼ်းၼႆၶႃႈဢေႃႈ ၶႃႈဢမ်ႇၶႂ်ႈပဵၼ်မေးမၼ်းၼႃ!!” သဵင်လၢတ်ႈဢၼ်သၼ်ႇဝႆ ႁူမ်ႈလေႃးပႃးလွင်ႈၵူဝ်ၼႆၼၼ်ႉ ဝၼ်းၸိုၼ်ႈႁပ်ႉႁူႉထိုင်မၼ်းလႆႈလီယူႇယဝ်ႉ။ ယၢမ်းဢၼ်ဝၼ်းၸိုၼ်ႈ သုတ်ႉၵႂႃႇယူႇႁိမ်းမူၺ်ႁွမ်ၽွင်းၼၼ်ႉ ၸင်ႇသမ်ႉယဵပ်ႇမႅၼ်ႈၺႃးလဵၵ်းၶႅင်ၶႅင် ဢၼ်ၼိူဝ်ႉၼင်မၼ်းမၼ်းႁပ်ႉႁူႉထိုင်လႆႈဝႃႈ လႅပ်ႈတေပဵၼ်ၵွင်ႈၼႆၼၼ်ႉၵေႃႈ မၼ်းထွင်ႇၾႆးတူၺ်းသေ ပဵၼ်ၵွင်ႈပွတ်း ၸဝ်ႈၶႂၢၼ်မိူင်းၼၼ်ႉယဝ်ႉ။ မိူဝ်ႈႁၼ်ၼင်ႇၼၼ် ၼႂ်းႁူဝ်မၼ်းၵေႃႈ ဝူၼ်ႉထိုင်သေလွင်ႈလွင်ႈမႃးလႆႈသေ ယုမ်ႉဢွၵ်ႇမႃးပႃးတင်း သၢႆတႃဢၼ်လီၵူဝ်ၼၼ်ႉယဝ်ႉလၢတ်ႈဝႃႈ “မၼ်းဢမ်ႇလႆႈမီးသၢႆၸႂ်သိုပ်ႇယူႇၵႂႃႇ တေႃႇထိုင်ဝၼ်းၼၼ်ႉလႆႈလေႃႇ ၼွၼ်းလႄႈ ဢမ်ႇပဵၼ်သင်ယဝ်ႉၼႃ ဢမ်ႇမီးလွင်ႈသင်ၵိူတ်ႇပဵၼ်မႃး မၼ်းယင်းမီးဝၼ်းမိူဝ်ႈၽုၵ်ႈ ဢၼ်လူဝ်ႇလႆႈႁဵတ်း လႄႈ ဢဝ်တၢင်းယုမ်ႉဢၼ်ၵိုင်ႇတၢင်းၸိုဝ်ႈၼွင်ႉၼႆႉ ယိုၼ်ႈမွပ်ႈပႂ်ႉႁပ်ႉတွၼ်ႈ မႄႈလႄႈၼၢႆး ဢၼ်ၵႂႃႇႁိူဝ်ႉၵၼ်မႃးတၢင်းဝၼ်းယဝ်ႉၼၼ်ႉ မၼ်းတေမီးသင်ဢၼ်လီလိူဝ် ၶၢဝ်းယၢမ်းဢၼ်မီးမႄႈမီးၼၢႆးလႄႈၼွင်ႉ ယူႇၸွမ်းၵၼ်ၼၼ်ႉလႃႇ ၼွၼ်းလႆႈယဝ်ႉၼႃ” ဝၼ်းၸိုၼ်ႈၵေႃႈ ၼွၼ်းလုပ်ႈလင်ပၼ် မူၺ်ႁွမ်ၽွင်း ၵႂႃႇလွႆးလွႆး ၼင်ႇလုၵ်ႈဢွၼ်ႇလဵၵ်ႉၼၼ်ႉၵႂႃႇယူႇယဝ်ႉ။ ၼႂ်းၶမ်ႈၶိုၼ်းလပ်းသိင်ႇၽိုတ်းၽိုတ်းၼၼ်ႉ ဝၼ်းၸိုၼ်ႈၵေႃႈ မိူဝ်းၵႂႃႇၶိုၼ်း တီႈဢၼ်ၶဝ်ယူႇၼၼ်ႉ ၼႂ်းႁူဝ်မၼ်းၼၼ်ႉၵေႃႈ ဝူၼ်ႉထိုင်ၶိုၼ်း လွင်ႈႁဵတ်းသၢင်ႈၸဝ်ႈၶႂၢၼ်မိူင်းၼၼ်ႉမႃး ယဵပ်ႈယၢင်ႈၵႂႃႇပႃးလွင်ႈပႅင်းၸင်း ဢၼ်ဢမ်ႇၶႂၢင်းပၼ်လႆႈ ႁၢင်ႈၽၢင်မူၺ်ႁွမ်ၽွင်းဢၼ်မၼ်းလႆႈႁၼ်ၼၼ်ႉ ပၼ်ႁႂ်ႈမၼ်းလႆႈႁၼ်ၶိုၼ်း ႁၢင်ႈဢၼ်သိုၵ်းမၢၼ်ႈမိူၵ်ႈလိူင်း လူလၢႆပီႈၼွင်ႉမၼ်းၼႂ်းဝၼ်းၼၼ်ႉလႄႈ ႁဵတ်းႁႂ်ႈမၼ်ထိင်းၸႂ်ဢမ်ႇလႆႈ တႃႇတေၶႃႈႁႅမ်ႁႂ်ႈမၼ်းတၢႆၵႂႃႇပႅတ်ႈႁေ။ ယိုင်ႈဝူၼ်ႉယိုင်ႈႁၼ်လွင်ႈမိူၵ်ႈၵူၼ်းၵေႃႉၼၼ်ႉမႃးထႅင်ႈ လုၵ်ႈမေးၵူၼ်းသိုၵ်း ဢၼ်မႃးယူႇၸွမ်းၼႂ်းတပ်ႉၼႂ်းၸုမ်းၵေႃႈ လႆႈထုၵ်ႇမၼ်းၸဝ်ႈ လူလၢႆၵႂႃႇ လၢႆၵေႃႉယဝ်ႉလႄႈ မိူဝ်ႈပဵၼ်ၼင်ႇၼၼ် ၽႂ်ၵေႃႈဢမ်ႇႁတ်းၶႂ်ႈဢဝ်လုၵ်ႈမေးၶဝ်မႃးယူႇၸွမ်း။ ပေႃးဝႃႈယွၼ်းမိူဝ်းၸႂ်းလုၵ်ႈမေးသမ်ႉ ဢမ်ႇလႆႈ၊ ပေႃးလၵ်ႉမိူဝ်းၵေႃႈသမ်ႉဝႃႈလၵ်ႉပၢႆႈသေ ႁႂ်ႈၵူၼ်းၵႂႃႇၸွမ်းၶႆႈယဝ်ႉ ပေႃးဢမ်ႇလႆႈတူဝ်လိပ်းၵေႃႈႁႂ်ႈလႆႈတူဝ်တၢႆၼႆယူႇ၊ ပွၵ်ႈၼိုင်ႈ ၵူၼ်းသိုၵ်းၵေႃႉၼိုင်ႈယွၼ်းမိူဝ်းႁိူၼ်း ယွၼ်ႉမေးမၼ်းတေၵိူတ်ႇလုၵ်ႈယဝ်ႉ ဢမ်ႇမီးၽႂ်လုမ်းလႃးၼႆသေ မိူဝ်းၵႂႃႇယဝ်ႉသမ်ႉပူၼ်ႉဝၼ်းၵႂႃႇပႅတ်ႈၼိုင်ႈဝၼ်းလႄႈ မၼ်းၵေႃႈႁႂ်ႈလုၵ်ႈၼွင်ႉ ၸွမ်းၶႆႈသေတိၺွပ်းမႃးတီႈတပ်ႉယဝ်ႉ ယိုဝ်းတၢႆပႅတ်ႈ တေႃႇၼႃႈၵူၼ်းၼႂ်းတပ်ႉၵႂႃႇတီႈၼၼ်ႈၵမ်းလဵဝ်။ ဝူၼ်ႉထိုင်ၶိုၼ်း ဝၼ်းၸိုၼ်ႈသမ်ႉပေႃးၵမ်တႃမိုဝ်းၵႅၼ်ႇၵႅၵ်းၵႅၵ်းယဝ်ႉ။ လိူဝ်သေၼၼ်ႉ ပဵၼ်ၵူၼ်းဢၼ်လႆႈၸႂ်ၸႂ်ႉလွင်ႈႁုၵ်ႉႁၢႆႉၼႃႇ ပေႃးသင်ဢမ်ႇမိူၼ်ၸႂ်ၼႆၵေႃႈ ပေႃႉပေႃႉႁႅမ်ႁႅမ်လုၵ်ႈၼွင်ႉမၼ်း၊ ၵူၼ်းၸမ်တူဝ်မၼ်းတႃႇသေႇ။ ၵူၼ်းၸမ်တူဝ်မၼ်းၵမ်ႈၼမ် ၸွမ်းတူဝ်ၸွမ်းၶိင်းၼႆႉပေႃးမၢၼ်ႉယူႇသဵင်ႈ။ ၵမ်ႈၽွင်ႈယဵၼ်ႉဢမ်ႇလႆႈၵေႃႈပၢႆႈ ပေႃးပၢႆႈသမ်ႉ ၸွမ်းၶႆႈထိုင်ႁိူၼ်းထိုင်ယေးလႄႈ ဢဝ်တၢႆတင်းႁိူၼ်းၸိူဝ်းၼႆႉသေ ၵမ်ႈၽွင်ႈၵေႃႈမႆႈၸႂ်တၢင်းႁိူၼ်းလႄႈ ဢမ်ႇႁတ်းပၢႆႈ ဢမ်ႇၶႂ်ႈယူႇၵေႃႈၵႃႈလႆႈယဵၼ်ႉၵႂႃႇယဝ်ႉ။ ဝၼ်းၸိုၼ်ႈၵေႃႈ တင်းဝူၼ်ႉတင်းၼပ်ႉသၢင်ႈလူင်မိူဝ်းၵႂႃႇ၊ ထုၵ်ႇလီဢဝ်တၢႆပႅတ်ႈႁေႁႃႉ ဢမ်ႇၼၼ်ၵေႃႈ ႁဵတ်းႁႂ်ႈမၼ်းပဵၼ်တုၵ်ႉၶိတ်ႉတႃႉၵႂႃႇတေႃႇၸူဝ်ႈၼႆ။ ယွၼ်ႉပိူဝ်ႈ ဢႃႇၼႃႇဢဝ်ပေႉၵူႈလွင်ႈလႆႈလူး ဢမ်ႇဝႃႈၵူၼ်းၸိူင်ႉၼၼ် တေႁဵတ်းလွင်ႈဢမ်ႇလီတၢၼ်ႇႁိုဝ်ၵေႃႈ ဢမ်ႇမီးၽႂ်ဢဝ်တၢင်းၽိတ်းလႆႈ၊ ယွၼ်ႉမီးပိူင်တႅၵ်ႈမႃးပၼ် ပၢၼ်သိုပ်ႇပၢၼ်လႄႈ ပၢၼ်လႃႈပၢၼ်လိုၼ်းၵေႃႈ လႆႈယိူင်ႈၵၼ်မႃးတိၵ်းတိၵ်းၼၼ်ႉယဝ်ႉ။ ဝၼ်းၸိုၼ်ႈၵေႃႈတႅပ်းတတ်းသဵၼ်ႈၸႂ်လႆႈယဝ်ႉသေ လၵ်ႉငွႆးၵၢၼ်းၵႂႃႇတႂ်ႈႁၢၼ်ႉ သုမ်ႉၸဝ်ႈၶႂၢၼ်မိူင်းလွႆးလွႆး ဢၼ်ယင်းတိုၵ်ႉၼွၼ်းၶူၼ်ယူႇၶေႃႈၶေႃႈ ၽွင်းၶၢဝ်းယမ်းဢၼ်တိုၵ်ႉၼွၼ်းဝၢၼ်ယူႇၼၼ်ႉ ဢမ်ႇငိၼ်းသဵင်မၼ်းလႆႈ။ ၼင်ႇႁိုဝ်တေဢမ်ႇသုမ်းၶၢဝ်းယၢမ်း ဝၼ်းၸိုၼ်ႈၵေႃႈ ငႃၵွင်ႈသႂ်ႇတီႈၵွၵ်းႁူဝ်ၸဝ်ႈၶႂၢၼ်မိူင်းၼၼ်ႉယဝ်ႉ ယိုဝ်းၵွင်ႈသႂ်ႇၵမ်းလဵဝ်သေ ႁုၵ်ႉၸၼ်ဢဝ်မိုဝ်းၸဝ်ႈၶွၼ်မိုင်းၼၼ်ႉ ႁဵတ်းမိူၼ်ယိပ်းၵွင်ႈဝႆႉယဝ်ႉ။ ၼႅတ်ႈမူၼ်ႉၵၢၼ်းၵႂႃႇတႂ်ႈႁၢၼ်ႉလႄႈ လွမ်ငွႆးပွၵ်ႈၵႂႃႇၶိုၼ်းဝႆးဝႆး။ ၵူၼ်းပႂ်ႉယၢမ်း လႆႈငိၼ်းသဵင်ၵွင်ႈၼင်ႇၼၼ်ၵေႃႈ ၼႅတ်ႈဢွၼ်ၵၼ်မႃးတီႈၼႂ်းသုမ်ႉၸဝ်ႈၶႂၢၼ်မိူင်းသေ တီႈၼၼ်ႈ ပဵၼ်တီႈသူၼ်ၸႂ်ပိူၼ်ႈၵႂႃႇယဝ်ႉလႄႈ ၵူၼ်းပႂ်ႉယၢမ်းဢိၵ်ႇတင်း ၵူၼ်းၼႂ်းသုမ်ႉၵေႃႈ ဢွၼ်ၵၼ်ၵႂႃႇတီႈၼၼ်ႈမူတ်း၊ မၼ်းၵေႃႈလွတ်ႈဢွၵ်ႇမႃးလႆႈ တေႃႇထိုင်ပေႃးႁွတ်ႈႁိူၼ်းယူႇယဝ်ႉ။ မၼ်းတၼ်းမႃးတီႈႁိူၼ်းၶိုၼ်းဢမ်ႇႁိုင် သမ်ႉပေႃးမီးၵူၼ်းမႃးႁွင်ႉမၼ်းမိူဝ်းၵႂႃႇၶိုၼ်းၵမ်းလဵဝ်ယဝ်ႉ။ မိူဝ်ႈၵႂႃႇႁွတ်ႈတီႈတပ်ႉၼၼ်ႉ ႁၼ်ၵူၼ်းၼူၼ်းႁွမ်ႇၽႃႈၶၢဝ်ဝႆႉယူႇၼႂ်းၵၢင်တပ်ႉၶဝ်ၼၼ်ႉယဝ်ႉ။ ဝၼ်းၸိုၼ်ႈၵေႃႈ ႁဵတ်းၼင်ႇဢမ်ႇႁူႉသင်သေ “မၼ်းၸဝ်ႈပဵၼ်သင်လႄႈလႆႈပဵၼ်ၵႂႃႇၸိူင်ႉၼႆလႃႇၼႆႉ” ၽူႈမၢႆၸဝ်ႈၶႂၢၼ်မိူင်းၼၼ်ႉၵေႃႈ မႃးယူႇႁိမ်းမၼ်းသေ “ႁိူၺ်ႉ. ၽႂ်ၵေႃႈဢမ်ႇထၢင်ႇဢမ်ႇထိူမ်ၵဝ်ႇမေႃႉ ဝႃႈမၼ်းၸဝ်ႈတေယိုဝ်းတူဝ်တၢႆၵႂႃႇၸိူင်ႉၼႆ” “တေႁဵတ်းႁိုဝ်လႃႇႁဝ်းပေႃးၼႆၵမ်းၼႆႉ ၽူႈဢွၼ်ႁူဝ်သမ်ႉမႃးႁႅမ်တူဝ်တၢႆပႅတ်ႈႁေ” “ၸၢင်ႈတေႁဵတ်းႁိုဝ် ၵႃႈတေလႆႈဢဝ်ၵူၼ်းလူင်ၶဝ် လၢတ်ႈမႃးထႅင်ႈၵူၺ်းလေႃႇ ႁဝ်းၸၢင်ႈၵႂႃႇမီးသင်တႅပ်းတတ်းလႆႈ” ၽွင်းၼၼ်ႉၸဝ်ႈလွၼ်ႉၶိူဝ်းၼၼ်ႉတႄႉၵေႃႈ ပဵၼ်ဝႆႉၵႅမ်ၸဝ်ႈၶႂၢၼ်မိူင်းယူႇသေတႃႉ တႃႇတေၶိုၼ်ႈပုတ်ႈတႅၼ်းတီႈၼၼ်ႉတႄႉၵေႃႈ ယူႇတီႈၶေႃႈသင်ႇၵူၺ်း၊ ၵူၺ်းၵႃႈ မိူဝ်ႈဢမ်ႇမီးၽႂ်ၼၼ်ႉ မၼ်းလႆႈၸတ်းၵၢၼ်ၵူႈလွင်ႈလွင်ႈပႂ်ႉထႃႈယူႇယဝ်ႉ။ မိူဝ်ႈၼၼ်ႉ ဝၼ်းၸိုၼ်ႈတႄႉၵေႃႈ ယင်းတိုၵ်ႉပဵၼ်ၽူႈၸွႆႈၽူႈမၢႆၵူၺ်း ဢမ်ႇပႆႇၸႂ်ႈၽူႈမၢႆတဵမ်တူဝ်။ မိူဝ်ႈၵူၼ်းၵေႃႉၼိုင်ႈတၢႆၵႂႃႇ မၼ်းဢမ်ႇပႃးသင်ၵႂႃႇၸွမ်းလႄႈ တေဢဝ်ဝႆႉပၼ်ၵူၼ်းပႃႈလင် သိုပ်ႇႁဵတ်းၵႂႃႇ မိူၼ်ၼင်ႇ ၸဝ်ႈၶႂၢၼ်မိူင်း ၼၼ်ႉ တၢႆၵႂႃႇယဝ်ႉၵေႃႈ ပိူၼ်ႈၵေႃႈ ဢဝ်ၵၢၼ်ၼၼ်ႉ မွပ်ႈဢၢပ်ႈပၼ်ၵူၼ်းတၢင်ႇၵေႃႉပုတ်ႈတႅၼ်းတီႈမၼ်းၵႂႃႇၵူၺ်း။ ဝၢႆးသေၼၼ်ႉ ဝၼ်းၸိုၼ်ႈၶဝ် ဢမ်ႇလႆႈယူႇတီႈၼၼ်ႈယဝ်ႉလႄႈ ဢွၼ်ၵၼ်ဢွၵ်ႇၵႂႃႇယူႇထႅင်ႈတၢင်ႇတီႈသေ ဢမ်ႇလႆႈၶိုၼ်းႁူပ်ႉၵၼ်တင်း မူၺ်ႁွမ်ၽွင်းထႅင်ႈသေပွၵ်ႈ။ ဝၼ်းၸိုၼ်ႈ ဢၼ်ယၵ်ႉတူၺ်းလုၵ်ႈဢွၼ်ႇဢၼ်ၶဝ်ႈၵႂႃႇ တၢင်းၼႂ်းၸွမ်း ၸဝ်ႈၸိင်ႇၼၼ်ႉၵေႃႈ ႁဵတ်းႁႂ်ႈမၼ်းႁၼ် မူၺ်ႁွမ်ၽွင်းၶိုၼ်း ဝၼ်းဢွၼ်တၢင်းသုတ်း တီႈလၢၼ်ႉမူၼ်ႈသိူဝ်း KTV ၼႆႉ မိူဝ်ႈ 4 ပီႊ ပူၼ်ႉမႃးၼၼ်ႉ မီးတင်း ၼႃႈတႃႁၢင်ႈလီ ဢၼ်ယၢမ်ႈႁွင်ႉဝႃႈၼွင်ႉယုမ်ႉ ၼၼ်ႉ လႆႈလႅၵ်ႈပဵၼ်ၸိုဝ်ႈမူၺ်ႁွမ်ၽွင်းၵႂႃႇသေယဝ်ႉ ၶဝ်ႈၵႂႃႇဢိင်ဢွႆႇဢွတ်ႇ ပၼ်ပိူၼ်ႈၵွတ်ႇဢႅင်ႈၵဵဝ်ႈဢႅဝ် တိူဝ်ႉၼိူဝ်ႉထိုဝ်ႉတူဝ် ဢမ်ႇမီးတၢင်းၵူဝ် ဢမ်ႇမီးတၢင်းဢၢႆ မိူၼ်ပဵၼ်ၽူႈလူင်ႉလႅၼ်ႇၵတ်ႉၶႅၼ်ႇလွင်ႈမူၼ်ႈသိူဝ်း ၸိူင်ႉၼႆၵႂႃႇယဝ်ႉ။ . “ၵဝ်တႃႉၶႂ်ႈႁၼ်ယဝ်ႉၵဝ် မူၺ်ႁွမ်ၽွင်းၼႆႉႁၢင်ႈမၼ်းပေႉၶႂ်ႈမႃးမိူၼ်ႁိုဝ်ဝႆႉဝႃႈ” “ၶိင်းပီး! တူၺ်းၼႃႈမေးမႂ်းၼၼ်ႉလူး” မေးၶိင်းပီးဢၼ်ငိၼ်းၼင်ႇၼၼ်ၵေႃႈ သၢႆတႃတူၺ်းၸူးၼၼ်ႉပေႃးတၢၼ်ႇတေၵိၼ်ၼိူဝ်ႉမၼ်းပႅတ်ႈယဝ်ႉ။ “ပေႃးႁူႉတေမႃးႁဵတ်းၵၢၼ်ၸိူင်ႉၼႆယူႇ ဢၼ်ဝၼ်းၸိုၼ်ႈၸွႆႈမႃးၼၼ်ႉၵေႃႈ တေပွင်ႇလွင်ႈသင်လႃႇၼၼ်ႉ ပေႃးၼႆ” “ပေႃးဝႃႈတေႉ ဝၼ်းၸိုၼ်ႈဢမ်ႇတၼ်းလႆႈၸွႆႈမၼ်းဢမ်ႇၸႂ်ႈႁႃႉ မၼ်းၵေႃႈလႆႈတွပ်ႇတႅၼ်းပၼ်ၵႂႃႇၵူၺ်းဢမ်ႇႁိုဝ်” တႃႇတွင်း။ ။ ၸိူင်းႁူဝ်ၼႆႉ ပိူင်ပဵၼ်ငဝ်းလၢႆးဢမ်ႇၸႂ်ႈလွင်ႈတေႉ ဝူၼ်ႉသၢင်ႈမႃးဢဝ်ၵူၺ်း။ တွၼ်ႈသိပ်းႁႃႈသုတ်းၵႂႃႇယဝ်ႉ သိုပ်ႇလူၵႂႃႇထႅင်ႈတွၼ်ႈသိပ်းႁူၵ်းၶႃႈ။

['ၸိူင်းတႆး', 'ၸိူင်းတိုၵ်း', 'ၸိူင်းၸၢတ်ႈပၢၼ်']

2024-05-20T16:17:11

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-12/

သၢႆငဝ်းၼႂ်းလပ်းသိင်ႇ တွၼ်ႈသိပ်းသီႇ

တွၼ်ႈသိပ်းသီႇ ဝၼ်းၸိုၼ်ႈ ယၵ်ႉတူၺ်းၸွမ်း လုၵ်ႈဢွၼ်ႇၵေႃႉဢၼ်ၶဝ်ႈၵႂႃႇၽၢႆႇလင်ၸဝ်ႈၸိင်ႇၼၼ်ႉသေ ယၵ်ႉတူၺ်းၸူးမူၺ်ႁွမ်ၽွင်း ဢၼ်လႆႈတႄႇႁူပ်ႉၵၼ်မိူဝ်ႈ 8 ပီႊပူၼ်ႉမႃး၊ မိူဝ်ႈဢၼ် မူၺ်ႁွမ်ၽွင်း တိုၵ်ႉလႆႈဢႃႇယုမွၵ်ႈ 14 ပီႊ ယင်းတိုၵ်ႉပဵၼ်သၢဝ်သိၵ်းႁိၵ်းႁၢင်ႈလီ လႄႈ မိူဝ်ႈယၢမ်းၵူၼ်းသိုၵ်း ၶဝ်ႈမႃးသဝ်းၼႂ်းဝၢၼ်ႈ ဢၼ်မီးၽူႈဢွၼ်ႁူဝ် ၸိုဝ်ႈႁွင်ႉၸဝ်ႈၶႂၢၼ်မိူင်း ပဵၼ်ၵူၼ်းႁတ်းႁၢၼ်တိုၵ်းသိုၵ်းၶႅၼ်ႇဝႆႉၵေႃႉၼိုင်ႈ၊ ၵူၺ်းၵႃႈ တၢင်းယၢမ်ႈမၼ်းတႄႉ ဢမ်ႇၸႂ်ႈၵူၼ်းလီသေၵႃႈႁိုဝ် ပဵၼ်ၵူၼ်းလႆႈၸႂ်ၸႂ်ႉလွင်ႈႁုၵ်ႉႁၢႆႉ၊ ႁၢႆႉၽူႈယိင်း ၽူႈယိင်းၵေႃႉလႂ်ႁၢင်ႈလီၵေႃႈ ၶႂ်ႈဢဝ်ႁဵတ်းမေးမၼ်းမူတ်းယဝ်ႉ၊ တေႃႈၼင်ႇ မိူဝ်ႈဝၼ်ၸိုၼ်ႈတႄႇႁႃမႃးမႂ်ႇမႂ်ႇၼၼ်ႉ မၼ်းယင်းၶႂ်ႈပူၼ်ႉပႅၼ်ယူႇ ၵူၺ်းၵႃႈ ဝၼ်းၸိုၼ်ႈၵေႃႈ လွတ်ႈမႃးလႆႈသေဢမ်ႇၵႃး ဢမ်ႇမီးၽူႈၸၢႆးၵေႃႉလႂ် ဢၼ်ယူႇၼႂ်းတပ်ႉၼၼ်ႉ ႁတ်းၶဝ်ႈၸမ်မၼ်းလႆႈလူးၵွၼ်ႇ။ ဢၼ်ဢမ်ႇမီးၽႂ်ႁတ်းႁဵတ်းသင်မၼ်းလႆႈၼၼ်ႉၵေႃႈ ၵွပ်ႈပိူဝ်ႈမၼ်းဢမ်ႇမီးၸႂ်ၵူဝ် လႄႈ မီးၸႂ်ႁၢဝ်ႈႁတ်းၶဵင်ႇတႃႉၸူးၶိုၼ်း ၼႂ်းဝၼ်းဢၼ်ၸဝ်ႈၶႂၢၼ်မိူင်းႁွင်ႉထူပ်းသုၼ်ႇတူဝ် ၼႂ်းသုမ်ႉလဵၵ်ႉလဵၵ်ႉဢွၼ်ႇ တီႈၼွၼ်းမၼ်းၸဝ်ႈၼၼ်ႉ၊ ဝၼ်းၸိုၼ်ႈ ဢမ်ႇလႆႈသႂ်ႇၸႂ်သေၶဝ်ႈၵႂႃႇ ၵူၺ်းၵႃႈ ထုၵ်ႇၸဝ်ႈၼၼ်ႉ ပူၼ်ႉပႅၼ်ယိပ်းမိုဝ်းဝၼ်းၸိုၼ်ႈ ၵူၺ်းသမ်ႉထုၵ်ႇဝၼ်းၸိုၼ်ႈၶုၼ်ႇပၢၵ်ႈပႅတ်ႈဢီးဢွၵ်ႇ ၸွမ်းၼင်ႇတၢင်းဝႆးမိုဝ်းမၼ်းၼၼ်ႉလႄႈ ၶုၼ်ႇၸၵ်ႉဢဝ်ၵွင်ႈပွတ်းတီႈဢႅင်ႈၸဝ်ႈၶႂၢၼ်မိူင်းသေ ဝႅၼ်ဝူင်ပိတ်ႉထၢၵ်ႇၼႃႈဢူၵ်း ၸဝ်ႈၶႂၢၼ်မိူင်းလူမ်ႉထူၵႂႃႇတၢင်းလင်ယဝ်ႉ မၼ်းၵေႃႈပုင်ႈၶိုၼ်ႈယဵပ်ႇသႂ်ႇ ယုၵ်ႉဢဝ်ၵွင်ႈပွတ်းၼၼ်ႉငႃသိုဝ်ႈႁူဝ်ၵမ်းလဵဝ်။ ၵိုင်ႉၵၢင်ႉပဵၼ်မႃးဝႆးၼႃႇ ၸဝ်ႈၶႂၢၼ်မိူင်းပေႃးဢမ်ႇတၼ်းတင်ႈတူဝ်လႆႈလႄႈ သူၼ်ႈတိၼ်မၼ်းၶွၼ်ၼိုင်ႈ ယဵပ်ႇယမ်ၼမ်ႈသႂ်ႇသိုဝ်ႈၶွင်လပ်ႉၸဝ်ႈၶႂၢၼ်မိူင်းၼၼ်ႉၵမ်းလဵဝ်။ “မႂ်း!! ႁတ်းႁဵတ်းတေႃႇၵူၼ်းလူင်ၸိူင်ႉၼႆႁႃႉ ၵဝ်တေဢဝ်တၢင်းၽိတ်းမႂ်းႁႂ်ႈထိုင်တီႈ” ဝၼ်းၸိုၼ်ႈမႄးငိုတ်ႈသႂ်ႇထႅင်ႈ မိူၼ်တေၸဵပ်းမႃးလႄႈ ႁွင်ႉသဵင်ဢွၵ်ႇမႃးယူႇ။ “ၵူၼ်းလူင်ၸိူင်ႉႁိုဝ်လႃႇ တေတၢႆယူႇယဝ်ႉတိုၵ်ႉမီးၼႃႈမႃးလၢတ်ႈဝႃႈ တေဢဝ်တၢင်းၽိတ်းလႆႈယူႇႁႃႉ” “ဢီႇၼႆႉ! မႂ်းတေႁတ်းယိုဝ်းၵူၼ်းလူင်လႆႈၸိူင်ႉႁိုဝ် ၵဝ်တၢႆၵေႃႈမႂ်းဢမ်ႇလွတ်ႈလေႃႇ!!” “ဢေႃ ၸၢင်ႈယၢပ်ႇသင်လႃႇ ၵဝ်ၵေႃႈၵႅတ်ႇၶႄတူဝ်ယွၼ်ႉထုၵ်ႇၵူၼ်းၸိူင်ႉၼင်ႇမႂ်း မႃးလူလၢႆၼႆၵူၺ်းၵေႃႈလႆႈယဝ်ႉလူး” ၸဝ်ႈၶႂၢၼ်မိူင်းယိုင်ႈတူင်ႉ ဝၼ်းၸိုၼ်ႈယိုင်ႈယဵပ်ႇၼိုတ်ႈသႂ်ႇႁႅင်းမွၵ်ႈၼၼ်ႉ။ ဝၼ်းၸိုၼ်ႈ ပဵၼ်ၵူၼ်းဢၼ်ပိုၵ်ႉၽိုၵ်းၽွၼ်ႉတူဝ် ႁႂ်ႈၵႅၼ်ႇၶႅင်ယူႇတႃႇသေႇလႄႈ သမ်ႉဝႃႈတူဝ်လဵၵ်ႉၵေႃႈ ပဵၼ်ၵူၼ်းဢၼ်မီးႁႅင်းၼမ်တႄႉတႄႉယဝ်ႉ။ “ၵူၼ်းၸိူင်ႉၼင်ႇမႂ်းဢမ်ႇမီးဢၼ်ၼႆႉယဝ်ႉတေယူႇလႆႈၸိူင်ႉႁိုဝ် ၵဝ်ၵေႃႈၶႂ်ႈႁူႉယူႇ” ဝၼ်းၸိုၼ်ႈ ၵူမ်ႈတူၺ်းတီႈဢၼ်မၼ်းယဵပ်ႇသႂ်ႇၼၼ်ႉယဝ်ႉ “ယိုဝ်းပႅတ်ႈၸွင်ႇတေလီႁိုဝ်” “မႂ်းယိုဝ်းတူၺ်းလႄႈ ၵဝ်တေဢဝ်မႂ်းတၢႆၵွၼ်ႇဢိူဝ်ႈ” “ၽႂ်တေတၢႆဢွၼ်တၢင်းၽႂ်လႃႇ ၵွင်ႈမႂ်းၼၼ်ႉမႃးမီးယူႇၼႂ်းမိုဝ်းၵဝ်ယဝ်ႉလူး” “ဢီႇၼႆႉမႂ်း! ပွႆႇၵဝ်လွတ်ႈၵႂႃႇၵွၼ်ႇ ၵဝ်တေဢဝ်မႂ်းတၢႆ” “ဢေႃ ၶႂ်ႈတၢႆၼႆႁႃႉ! တေႁဵတ်းပၼ်ၵူၺ်း တေတၢႆၸိူင်ႉႁိုဝ်လီလႃႇ၊ ဢိူဝ်ႈ တေဝႃႈႁိုဝ်ၵေႃႈ မိူဝ်ႈၼႆႉ တီႈၼႂ်းတပ်ႉ မီးႁႃးသွင်ၵေႃႉၵူၺ်းဢမ်ႇၸႂ်ႈႁႃႉ ၸဝ်ႈၵေႃႈပေႃးလၢတ်ႈႁႂ်ႈလုၵ်ႈၼွင်ႉ ၵႂႃႇတၢင်းၼွၵ်ႈမူတ်းယဝ်ႉဢမ်ႇၸႂ်ႈၼႄႇ တွၼ်ႈတႃႇတေလႆႈႁႃၶၢဝ်းယၢမ်းလီၸွမ်းၶႃႈၼႆၼၼ်ႉ၊ သမ်ႉဝႃႈယိုဝ်းလဵၼ်ႈသေလုၵ်ႈၼိုင်ႈၵေႃႈ မၢၵ်ႇၵွင်ႈဢမ်ႇယွမ်းမႃးၼင်ႇၵဝ်ႇၼေႃ” ဝၼ်းၸိုၼ်ႈၵေႃႈ ၼၢဝ်ႉၼဵၼ်ၵွင်ႈပွတ်းၼၼ်ႉယိူင်းၵႂႃႇသိုဝ်ႈၼႃႈၼၼ်ႉလီလီ သဵင်မၢၵ်ႇၵွင်ႈမေႃးလင်မႃး လႄႈ ႁူးၽၢၵ်ႈပွင်ႇလူတ်ႈဢွၵ်ႇၵႂႃႇ သမ်ႉမီးလိူတ်ႈၸိုမ်ႉယမ်းလႆယိုင်ႈမႃး တီႈဝၢၼ်ႁူလႄႈ ၸဝ်ႈၶႂၢၼ်မိူင်းဢၼ်ဢမ်ႇတွၼ်ႉၺႃးၸိူင်ႉၼႆသေပွၵ်ႈၼၼ်ႉ ႁဵတ်းႁႂ်ႈမၼ်းမီးၸႂ်တိုၼ်ႇၵူဝ်ဝႆႉယူႇ၊ သမ်ႉဝႃႈမိူဝ်ႈတိုၵ်းသိုၵ်းၼၼ်ႉ တေလွတ်ႈမၢၵ်ႇၵွင်ႈသေတႃႉ ၵူၺ်းၵႃႈ ပွၵ်ႈၼႆႉ ၺႃးမၢၵ်ႇၵွင်ႈငႃႁူဝ်ဝႆႉဢၼ်ဢမ်ႇၸၢင်ႈတုမ်ႉတွပ်ႇၶိုၼ်းလႆႈ ဢမ်ႇၸႂ်ႈဢမ်ႇမီးႁႅင်းတုမ်ႉတွပ်ႇ ၵွပ်ႈဝၼ်းၸိုၼ်ႈ လႆႈယဵပ်ႇသႂ်ႇမႅၼ်ႈၺႃးတီႈလမ်ႇလွင်ႈၶွင်မၼ်းၼၼ်ႉယဝ်ႉ။ “သင်ၸဝ်ႈႁတ်းမႃးပူၼ်ႉပႅၼ်ၶႃႈထႅင်ႈ ဢမ်ႇၸႂ်ႈဝႃႈဝၢၼ်ႁူၵူၺ်း ဝၢၼ်ၸႂ်ၸဝ်ႈၵေႃႈ တေၵွႆၸွမ်းမိူၼ်ၵၼ်” ဝၼ်းၸိုၼ်ႈၵေႃႈ ဢမ်ႇပႆႇတမ်းၸႂ်လႆႈ မိူဝ်ႈဢဝ်တိၼ်မၼ်းဢွၵ်ႇၵႂႃႇယဝ်ႉ သုတ်ႉယၢၼ်ဢွၵ်ႇႁၢင်ႇၵႂႃႇတၢင်းလင်သေတႃႉ ယင်းတိုၵ်ႉယုၵ်ႉၵွင်ႈယိူင်းဝႆႉယူႇ။ ၸဝ်ႈၶႂၢၼ်မိူင်းၼၼ်ႉ မိူၼ်ဝႃႈတေၸဵပ်းၸႂ်ဢမ်ႇဢေႇ မၼ်းၵေႃႈၼႅတ်ႈၶုၼ်ႇလုၵ်ႉမႃး ဝႅၼ်ႁၢဝ်ႉဢဝ်ၵွင်ႈပွတ်းမၼ်းၶိုၼ်း ၵူၺ်းၵႃႈ မိုဝ်းဝၼ်းၸိုၼ်ႈဢၼ်ဝႆးၼႃႇၼၼ်ႉ လႆႈၼဵၵ်းပွႆႇမႅၵ်ႉၵွင်ႈႁူင်ႈတူၵ်းလူင်းၵႂႃႇၼိူဝ်လိၼ်သေ ပၼ်ႁႂ်ႈၸဝ်ႈၶႂၢၼ်မိူင်းႁိမ်ႁၢဝ်ႉဢဝ်ၵႂႃႇလႆႈယူႇ၊ ၵူၺ်းၵႃႈ မိူဝ်ႈၼၼ်ႉ မၼ်းၵေႃႈထုၵ်ႇၸဝ်ႈၶႂၢၼ်မိူင်း ၵွတ်ႇႁၢဝ်ႉဢဝ်တူဝ်မၼ်းလူၺ်ႈဢဝ်ၵွင်ႈငႃဝႆႉယူႇ။ “မႂ်းတေၼွၼ်းၸွမ်းၵဝ်လီလီႁႃႉ! ဢမ်ႇၼၼ် တေတၢႆၵႂႃႇတီႈၼႆႈၼႄႇ” “ၵွင်ႈဢမ်ႇမီးမၢၵ်ႇၵေႃႈဢမ်ႇႁူႉတူဝ်ႁႃႉ!” ဝၼ်းၸိုၼ်ႈၵေႃႈ ၸၼ်ဢဝ်မိတ်ႈဢၼ်ၽၵ်းဝႆႉတီႈဢႅဝ်မၼ်းၼၼ်ႉ မႃးတဵင်းသႂ်ႇတီႈပုမ်ၸဝ်ႈၶႂၢၼ်မိူင်းႁႅင်းႁႅင်း မိူဝ်ႈလဵဝ်ၵၼ်တင်းဢၼ်ၸဝ်ႈၶႂၢၼ်မိူင်း ယိုဝ်းသႂ်ႇႁူဝ်မၼ်းယဝ်ႉ ၶုၼ်ႇပုင်ႈတူဝ်ဢွၵ်ႇၶိုၼ်း။ ၸဝ်ႈၶႂၢၼ်မိူင်း မၢတ်ႇၸဵပ်းၵႂႃႇၼင်ႇၼၼ်ၵေႃႈ ၼႅတ်ႈၵမ်းတွင်ႉ ဢၼ်ထုၵ်ႇတႅင်းၵႂႃႇၼၼ်ႉၵမ်းလဵဝ်လႄႈ ၼႅတ်ႈႁွင်ႉလုၵ်ႈၼွင်ႉမၼ်းမႃးယူႇ၊ ၵူၺ်းၵႃႈ ဢမ်ႇမီးၽႂ်ယဝ်ႉ ဝၼ်းၸိုၼ်ႈၵေႃႈ ၵူမ်ႈၵဵပ်းဢဝ်တီႈသႂ်ႇမၢၵ်ႇၵွင်ႈသႂ်ႇၼႂ်းထွင်းမၼ်းသေ ဢွၵ်ႇၵႂႃႇပႅတ်ႈယူႇ။ မိူဝ်ႈဢွၵ်ႇပူၼ်ႉၽၵ်းတူမႃးၼၼ်ႉ “ပေႃးဢမ်ႇၵိုတ်းလိုဝ်ႈတေဢၢၼ်းၶႂ်ႈလူလၢႆၶႃႈႁႂ်ႈလႆႈၼႆၵေႃႈ ၶႃႈၵေႃႈဢမ်ႇလၢတ်ႈလႆႈဝႃႈ ၸဝ်ႈတေမီးသၢႆၸႂ်ယူႇလႆႈႁိုင်ၵႃႈႁိုဝ် ႁူႉယူႇဢမ်ႇၸႂ်ႈႁႃႉၶႃႈပဵၼ်ၵူၼ်းၸိူင်ႉႁိုဝ်”တင်းသၢႆတႃဢၼ်ယၵ်ႉတူၺ်းလေႃးပႃးလွင်ႈၸၢၼ်ႈၸင်းၼၼ်ႉယဝ်ႉ။ ၸဝ်ႈၶႂၢၼ်မိူင်းၼၼ်ႉတႄႉ တင်းၸဵပ်းတူဝ်တင်းၸဵပ်းၸႂ်ဝႆႉယူႇ ၵူၺ်းၵႃႈ မၼ်းၵေႃႈဢမ်ႇၸၢင်ႈႁဵတ်းသင်လႆႈ၊ ၼွၼ်းၵမ်းတွင်ႉမၼ်းယူႇႁဵတ်းၼၼ်ၵူၺ်းယဝ်ႉ။ ၵူၼ်းသိုၵ်းၶဝ် ဢၼ်ဢွၵ်ႇၵႂႃႇႁဵတ်းၵၢၼ်ဢမ်ႇပေႃးၸမ်ပေႃးၵႆၼၼ်ႉ ယိၼ်းသဵင်ၵွင်ႈမေႃးမႃးတီႈၼႂ်းတပ်ႉလႄႈ ဢွၼ်ၵၼ်မႃးတူၺ်းၵမ်းလဵဝ်သေ၊ ၶဝ်ၵေႃႈလႆႈႁၼ်ၸဝ်ႈၶႂၢၼ်မိူင်း ဢၼ်ၼွၼ်းမၢတ်ႇၸဵပ်း လိူတ်ႈဢွၵ်ႇၼႃႈပေႃးၽိူၵ်ႇလူင်ၵႂႃႇမူတ်းၼၼ်ႉလႄႈ လႆႈထၢမ်ၵႂႃႇတီႈဝၼ်းၸိုၼ်ႈ ဢၼ်ယူႇၸွမ်းၵၼ်ၼၼ်ႉ ဝၼ်းၸိုၼ်ႈသမ်ႉပဵၼ်ၵူၼ်းသိုဝ်ႈသိုဝ်ႈလႄႈ လၢတ်ႈၵႂႃႇသိုဝ်ႈသိုဝ်ႈဝႃႈ မၼ်းပဵၼ်ၵူၼ်းတႅင်း ယွၼ်ႉပိူဝ်ႈ “ၸဝ်ႈၶႂၢၼ်မိူင်း ဢၢၼ်းတေမႃးလူလၢႆမၼ်းၼႆၼၼ်ႉယဝ်ႉ” ၼင်ႇဢၼ်ပၵ်းပိူင်မီးၼၼ်ႉ ၵၢၼ်လူလၢႆပူၼ်ႉပႅၼ်ၼၢင်းယိင်းၼႆႉ လႆႈဝႃႈပဵၼ်တၢမ်ႇဢၼ်ႁၢႆႉႁႅင်းဝႆႉယူႇ။ ယွၼ်ႉပိူဝ်ႈဝၼ်းၸိုၼ်ႈ ႁတ်းလၢတ်ႈဢွၵ်ႇမႃးလူၺ်ႈဢမ်ႇဢၢႆၽႂ်လႄႈ ဢမ်ႇၵူဝ်ၽႂ်သေဢမ်ႇၵႃး လွင်ႈဢၼ်မၼ်းႁဵတ်းၼၼ်ႉ တွၼ်ႈတႃႇၵႅတ်ၶႄတူဝ်ၵူၺ်းလႄႈ ဢမ်ႇမီးၽႂ်ႁတ်းဢဝ်တၢင်းၽိတ်းမၼ်း၊ ၵူၺ်းၵႃႈ တွၼ်ႈတႃႇၸဝ်ႈၶႂၢၼ်မိူင်းၼၼ်ႉၵေႃႈ မၢတ်ႇၸဵပ်းႁၢဝ်ႈႁႅင်းဝႆႉယဝ်ႉသေ ဝၼ်းၸိုၼ်ႈၵေႃႈ သမ်ႉဢမ်ႇပႆႇထုၵ်ႇပူၼ်ႉပႅၼ်သင်ၼႆၼၼ်ႉ ၶဝ်ၵေႃႈဢမ်ႇႁတ်းဢဝ် တၢင်းၽိတ်းၵူၼ်းလူင်ၶဝ် ပွႆႇဝႆႉၵႂႃႇၸိူင်ႉၼၼ်ၵူၺ်းယူႇ။ ၵွပ်ႈလွင်ႈၼႆႉသေ ႁဵတ်းႁႂ်ႈၵူၼ်းၼႂ်းတပ်ႉ ႁူမ်ႈပႃးၸဝ်ႈၶႂၢၼ်မိူင်းၵေႃႈ ဢမ်ႇမီးၽႂ်ႁတ်းႁဵတ်းသင်မၼ်းထႅင်ႈ သင်ဝႃႈထုၵ်ႇပူၼ်ႉပႅၼ်မႃးၼႆ ၸဝ်ႈလွၼ်ႉၶိူဝ်း ၽူႈၵေႃႉဢၼ်ပဵၼ်ပေႃႈမၼ်းၼၼ်ႉၵေႃႈ တိုၼ်းတေဢမ်ႇပွႆႇဝႆႉမိူၼ်ၵၼ် ၼၼ်ႉယဝ်ႉ။ ပွၵ်ႈၼိုင်ႈ မိူဝ်ႈဢၼ်ဝၼ်းၸိုၼ်ႈၶဝ် ဢွၵ်ႇၶၢဝ်းတၢင်းမိူဝ်းၼႂ်းဝၢၼ်ႈဢွၼ်ႇ ဝၢၼ်ႈၼိုင်ႈၼၼ်ႉၵေႃႈ လႆႈမိူဝ်းလိုဝ်ႈတီႈႁိူၼ်းမူၺ်ႁွမ်ၽွင်းၶဝ်ၵႂႃႇ ၼႂ်းႁိူၼ်းၼၼ်ႉသမ်ႉ ဢမ်ႇမီးၽူႈၸၢႆး လိူဝ်သေမီးမႄႈ၊ ၼၢႆး လႄႈ မူၺ်ႁွမ်ၽွင်း သၢမ်ၵေႃႉယူႇၸွမ်းၵၼ်ၵူၺ်း။ ၸဝ်ႈၶွၼ်းမိူင်းၼၼ်ႉၵေႃႈ သမ်ႉၵႆႉၵႆႉမႃးဢႅဝ်ႇလႄႇလဵပ်ႈၸမ်ႁိူၼ်းလင်ၼၼ်ႉတႃႇသေႇ မၢႆတႃမၢႆၸႂ်ဢၢၼ်းဢဝ် မူၺ်ႁွမ်ၽွင်း ႁႂ်ႈမႃးပဵၼ်ၽူႈယိင်းမၼ်းႁႂ်ႈလႆႈၼႆ ယူႇယဝ်ႉ။ . “သင်ဢမ်ႇၸႂ်ႈဝၼ်းၸိုၼ်ႈ တင်းတေဢမ်ႇယူႇလႆႈၵွၼ်ႇယဝ်ႉတီႈၸိူင်ႉၼၼ်” “ဢိူဝ်ႈၼေႃႈ ၼၢင်းယိင်းၵေႃႉလဵဝ် ယူႇၼႂ်းၵႄႈၽုင်ၽူႈၸၢႆးၼင်ႇၼၼ် မၼ်းၵေႃႈဢမ်ႇၸႂ်ႈတီႈၼၢင်းယိင်းၶဝ်လီယူႇၼင်ႇၵဝ်ႇ တင်းပဵၼ်သၢဝ်ပဵၼ်ၼၢင်းၵူၺ်းႁေ” “ပဵၼ်ၽူႈယိင်းၵေႃႈ မၢင်ပွၵ်ႈၼႆႉ လီလႆႈႁူႉမေႃလၢႆးၵႅတ်ႇၶႄတူဝ်ၽွင်ႈၵဝ်ႇၼႆ” “ၵူၺ်းၵႃႈ ပေႃးပဵၼ်ၸိူင်ႉၼင်ႇမေးႁႃးၼႆႉတႄႉ ဢမ်ႇလူဝ်ႇထႅင်ႈယဝ်ႉယူဝ်ႉမႃႈ မွင်းလၢတ်ႈၵူၺ်းႁႃးပေႃးၶႂ်ႈၵူဝ်ယဝ်ႉမေႃႉ” “ဢိူဝ်ႈ ၵဝ်ဝႃႈတီႈၼိုင်ႈလႄႈတီႈၼိုင်ႈ မၼ်းၵေႃႈဢမ်ႇမိူၼ်ၵၼ်ၵဝ်ႇသႄႈ တီႈဢၼ်ဝၼ်းၸိုၼ်ႈယူႇၼၼ်ႉ ၸွင်ႇသမ်ႉၸႂ်ႈတီႈဢၼ်ၽူႈယိင်းၶဝ်ယူႇၵေႃႈဢမ်ႇၸႂ်ႈၼၼ်ႉ ၶိင်းဝႃႈ” “ၸႂ်ႈဢိူဝ်ႈၼေႃႈ” တႃႇတွင်း။ ။ ၸိူင်းႁူဝ်ၼႆႉ ပိူင်ပဵၼ်ငဝ်းလၢႆးဢမ်ႇၸႂ်ႈလွင်ႈတေႉ ဝူၼ်ႉသၢင်ႈမႃးဢဝ်ၵူၺ်း။ တွၼ်ႈသိပ်းသီႇသုတ်းၵႂႃႇယဝ်ႉ သိုပ်ႇလူၵႂႃႇထႅင်ႈတွၼ်ႈသိပ်းႁႃႈၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်', 'ၸိူင်းတိုၵ်း']

2024-05-16T11:16:14

https://tainovel.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%80%9c%e1%82%82%e1%80%ba%e1%80%9e%e1%80%99%e1%80%ba%e1%82%89%e1%80%90%e1%80%b1%e1%80%a2%e1%80%bd%e1%80%84%e1%80%ba%e1%82%87%e1%80%99%e1%81%a2/

မိူဝ်ႈလႂ်သမ်ႉတေဢွင်ႇမၢၼ်

ဢမ်ႇတႄႇႁဵတ်းမိူဝ်ႈၼႆႉ မိူဝ်ႈၽုၵ်ႈၵေႃႈဢမ်ႇမီးဝၼ်းဢွင်ႇမၢၼ်လႆႈ။

['လွၼ်ႉမွၼ်းၵႂၢမ်း', 'ၵူႈလွင်ႈလွင်ႈ']

2024-05-13T14:04:30

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-11/

သၢႆငဝ်းၼႂ်းလပ်းသိင်ႇ တွၼ်ႈသိပ်းသၢမ်

တွၼ်ႈသိပ်းသၢမ် ယႃႈမဝ်းၵမ်ၼၼ်ႉတေႁဵတ်းႁိုဝ်ႁၢႆလႆႈ ၵွပ်ႈၵူၼ်းဢၼ်ၽဵဝ်ႈမူၺ်ႉလႆႈၼၼ်ႉ သမ်ႉပဵၼ်ၵူၼ်းပၼ်ႁႂ်ႈႁႂ်ႈႁဵတ်းဢွၵ်ႇလူး၊ တွၼ်ႈတႃႇၸဝ်ႈၵဝ်ႇလႆႈယူႇလီၵိၼ်လီသေ တေႁဵတ်းႁႂ်ႈၵူၼ်းမိူင်း ဝၼ်ႈမိူင်းလူမ်ႉၸူမ်ၵႂႃႇၼၼ်ႉ လိုမ်းဝူၼ်ႉၵႂႃႇယဝ်ႉၼႃႇ၊ ၵူၼ်းၵိၼ်ယႃႈလိူင်ႇၼမ် ၵူၼ်းလၵ်ႉၵူၼ်းၸူၼ် ၽွၵ်ႈႁိူၼ်းၽွၵ်ႈယေးၵေႃႈၼမ်မႃး၊ လွင်ႈႁူမ်ႇလူမ်ႈၸွမ်းဝၢၼ်ႈၵေႃႈဢမ်ႇမီး၊ လွင်ႈၵႂႃႇတႃႈပႆတၢင်းၵေႃႈဢမ်ႇလွတ်ႈၽေး ၵွပ်ႈၵူၼ်းလၵ်ႉၵူၼ်းၸူၼ်လိူင်ႇၼမ်၊ ၵူၼ်းႁဵတ်းၵၢၼ်ၸိူဝ်ႉၸၢတ်ႈၶဝ်ၵေႃႈ တူင်ႉၼိုင်ယူႇ ၵူၺ်းသမ်ႉဢမ်ႇႁၼ်ၶၢႆႉတီႈ။ ၽဵဝ်ႈမူၺ်ႉယူႇယႃႈမဝ်းၵမ် ၵူၺ်းၵူၼ်းၵိၼ်တိုၵ်ႉၼမ်လႄႈ ၵူၼ်းၶၢႆၵေႃႈဢမ်ႇယွမ်း၊ ၵူၺ်းသမ်ႉမၢၵ်ႈမီးမႃးၵွပ်ႈမၼ်းၼမ်လၢႆ ငိုၼ်းၶီႈငိုၼ်းၶွၼ်ႇ ငိုၼ်းၶွင်လၢႆၵေႃႈလႆႈၵိၼ်ပႃး တေလီဢမ်ႇလီတႃႇပိူၼ်ႈတႄႉဢမ်ႇႁူႉ ပေႃးမၼ်းလီတေႃႇၸဝ်ႈၵဝ်ႇၵူၺ်းၵေႃႈလႆႈယဝ်ႉ။ ႁဵတ်းႁႂ်ႈဝၢၼ်ႈမိူင်း သမ်ႉပေႃးသုၵ်ႉယုင်ႈဢူၼ်ၵဝ်း ဢမ်ႇၼိမ်သဝ်းလႆႈ ယွၼ်ႉၽေးယႃႈမဝ်းၵမ်ၼၼ်ႉမႃးယူႇ။ တီႈၼႂ်းဝၢၼ်ႈ ဢၼ်မီးသိုၵ်းဢုပ်ႉပိူင်ႇဝႆႉယူႇၼၼ်ႉ လိူၵ်ႈလိူၵ်ႈ ၸင်ႇသမ်ႉမီးၵူၼ်းပွင်ႇၶၢဝ်ႇမႃးဝႃႈ ႁိူၼ်းလုင်းၶိၼ်ႇၺုၼ်ႉၶဝ် ထုၵ်ႇၸူၼ်ၶဝ်ႈႁိူၼ်းၼႆလႄႈ လၵ်ႉဢဝ်ၶူဝ်းၶွင်ၵႂႃႇတၢင်းၼမ်ၼႆယူႇ။ ၶူဝ်းၶွင်ဢၼ်လၵ်ႉၵႂႃႇၼၼ်ႉပဵၼ်သင်ၼႆ သၢၵ်ႈသေႇလၵ်းထၢၼ်မၼ်းၵေႃႈ ႁၼ်လႆႈမိူဝ်ႈၵူၼ်းလၵ်ႉဢႅၼ်ႇလႅၼ်ႈပၢႆႈသေ ၶူဝ်းၶွင်ဢၼ်မၼ်းဢဝ်ၵႂႃႇၼၼ်ႉသမ်ႉ လူၼ်ႇတူၵ်းႁူင်ႈမၢၵ်ႇမိူဝ်ၸွမ်းတၢင်းလူင်ၵႂႃႇသဵင်ႈ ၼၼ်ႉတႄႉပဵၼ်ယႃႈမ ဢၼ်လုင်းၶိၼ်ႇၺုၼ်ႉလၵ်ႉၶၢႆပၼ်ၵူၼ်းၼႂ်းဝၢၼ်ႈၶဝ်ၼၼ်ႉယဝ်ႉ။ ၵူၼ်းသိုၵ်းၸိူဝ်းၼၼ်ႉၵေႃႈ မိူဝ်ႈႁၼ်ၼင်ႇၼၼ် ၵုမ်ႇမိုင်တူၺ်းၶူဝ်းၶွင်ၸိူဝ်းၼၼ်ႉၵူၺ်းလႄႈ ၸင်ႇပၼ်ႁႂ်ႈၽူႈလၵ်ႉလွတ်ႈၵႂႃႇလႆႈသေ မိူဝ်းတိၺွပ်း လုင်းၶိၼ်ႇၺုၼ်ႉၵႂႃႇတီႈ ၶွၵ်ႈၶင် ဢၼ်မီးတၢင်းၽိတ်းၵႃႉၶၢႆယႃႈမဝ်းၵမ်ၼႆယဝ်ႉ။ ၽႂ်ၽႂ်ၵေႃႈႁူႉတင်းဝၢၼ်ႈယဝ်ႉဝႃႈ လုင်းၶိၼ်ႇၺုၼ်ႉၼၼ်ႉၵႃႈၶၢႆယႃႈၼႆ မၼ်းၼၼ်ႉ လႆႈဝႃႈပဵၼ်ပေႃႈလဵင်ႉသထေးၼႂ်းဝၢၼ်ႈၵေႃႈပဵၼ်လႆႈ ၵူၼ်းသိုၵ်းၶဝ်မီးသင်ၵေႃႈလူဝ်ႇသင်ၵေႃႈ မၼ်းႁဵတ်းႁႃပၼ်မူတ်းယဝ်ႉ၊ ၵွပ်ႈမီးမၼ်းပၼ်ၸွႆႈထႅမ်လႄႈ ႁူႉယူႇၵေႃႈႁဵတ်းမိူၼ်ဢမ်ႇႁူႉဢမ်ႇႁၼ်ၵႂႃႇၵူၺ်း၊ ၵူၺ်းၵႃႈ မိူဝ်ႈထူပ်းႁၼ်သၢၵ်ႈသေႇမၼ်းၵႂႃႇၸိူင်ႉၼႆၵေႃႈ ၵႃႈတေလႆႈဢဝ်တၢင်းၽိတ်းၵႂႃႇ ၸွမ်းၼင်ႇပၵ်းပိူင်မီးဝႆႉယူႇ၊ မိူဝ်ႈၼၼ်ႉ သမ်ႉပဵၼ်ၽွင်းဢၼ်ၸဝ်ႈလွၼ်ႉၶိူဝ်း ယူႇဝႆႉၼၼ်ႉယဝ်ႉ။ မိူဝ်ႈပဵၼ်ၸိူင်ႉၼၼ် ၸဝ်ႈမိူင်းၶမ်းၵေႃႈ သင်ႇႁႂ်ႈၵူၼ်းမၼ်း ၸွမ်းတိၺွပ်းၽူႈလၵ်ႉဢဝ်ယႃႈၼၼ်ႉမႃးႁႂ်ႈလႆႈၼႆယူႇ ပႃးတင်းလွင်ႈၸဵပ်းၸႂ် ဢၼ်ပဵၼ်ၵူၼ်းမႃးပိၵ်ႉဢိုတ်းသဵၼ်ႈတၢင်းတႃႇႁႃၵိၼ်လဵင်ႉတွင်ႉၶဝ်ၼၼ်ႉယဝ်ႉ၊ ၶဝ်ၵေႃႈထၢင်ႇဝႃႈ ၽူႈလၵ်ႉၼၼ်ႉ တေပဵၼ်ၵူၼ်းၵိၼ်ယႃႈမိူၼ်ၵၼ်လႄႈ ၸင်ႇလႆႈၸွမ်းသွၵ်ႈႁႃၵူႈၸွၵ်ႉၵူႈၸဵင်ႇယူႇ၊ ႁၼ်ၽႂ်ၵေႃႈ ဢဝ်မႃးၸႅတ်ႈၵႂႃႇၵူႈၵေႃႉလႄႈ မိူၼ်ဝႃႈထူပ်းႁၼ်ၵူၼ်းၵိၼ်ယႃႈတင်းၼမ်သေဢမ်ႇၵႃး ၵူၼ်းဢၼ်ႁူႉတူဝ်ဝႃႈၵိၼ်ယႃႈၼႆၼၼ်ႉၵေႃႈ ဢွၼ်ၵၼ်ႁႃတၢင်းပၢႆႈၵၼ်မူတ်းယူႇယဝ်ႉ။ သမ်ႉဝႃႈတိၺွပ်းၵႂႃႇၵူၼ်းၼမ်သေတႃႉ ၵူၺ်းၵႃႈ ယင်းတိုၵ်ႉမီးၽူႈလၵ်ႉ ဢၼ်လၵ်ႉၶဝ်ႈႁိူၼ်းၵူၼ်းၶၢႆယႃႈၸိူဝ်းၼၼ်ႉ ထႅင်ႈလၢႆလၢႆႁိူၼ်းယူႇယဝ်ႉ။ ၵူၺ်းၵႃႈ ၵူၼ်းၸိူဝ်းၼၼ်ႉၵေႃႈ ဢမ်ႇႁတ်းၵႂႃႇတိူင်ႇလၢတ်ႈသေတႃႉ ဢၼ်ၸိူဝ်းမီးသဵၼ်ႈမီးသၢႆတႄႉၵေႃႈ လၵ်ႉၵႂႃႇယွၼ်းတၢင်းၸွႆႈထႅမ် ႁႂ်ႈမႃးဢဝ်ႁူမ်ႇလူမ်ႈပၼ်ၶဝ်ယူႇၵူၺ်းၼင်ႇၵဝ်ႇ။ တီႈဝၢၼ်ႈၸိူဝ်းဢၼ်မီးၵူၼ်းၵႃႉၶၢႆယႃႈၼၼ်ႉၵေႃႈ ပေႃးဝႃႈႁိူၼ်းလႂ်ၶၢႆယႃႈၼႆ ၵႆႉၵႆႉၺႃးလၵ်ႉၼႃႇ ၵူၼ်းသိုၵ်းၶဝ်ၵေႃႈ ၺွပ်းဝႃႈၺွပ်းယဝ်ႉ မိူဝ်ႈၺွပ်းတႄႉမိူၼ်တေၸႂ်ႈယူႇ ၵူၺ်းၵႃႈၺွပ်းၵႂႃႇယဝ်ႉၵေႃႈသမ်ႉ ယင်းတိုၵ်ႉမီးယူႇလႄႈ ပေႃးဢမ်ႇႁူႉၽႂ်ပဵၼ်ၽႂ်ယဝ်ႉ၊ ၵူၼ်းၵႃႉၶၢႆယႃႈၸွမ်းၼႂ်းဝၢၼ်ႈၸိူဝ်းၼၼ်ႉၵေႃႈ မိူၼ်တေၶၢႆဢမ်ႇလႆႈယဝ်ႉ ယွၼ်ႉဢမ်ႇမီးၵူၼ်းၵိၼ်ၼမ်မိူၼ်မိူဝ်ႈဢွၼ်တၢင်းသေဢမ်ႇၵႃး သမ်ႉထုၵ်ႇၽူႈလၵ်ႉလၵ်ႉၵႂႃႇတိၵ်းတိၵ်းသေ ၵၢၼ်ပၢႆးမၢၵ်ႈမီးၵေႃႈဢမ်ႇလီ ၵူၼ်းႁူမ်ႇလူမ်ႈမၼ်းသမ်ႉၸႂ်ႉၼိုင်ႈပွၵ်ႈ လႆႈပၼ်ၵႃႈမၼ်းၸွမ်းၼိုင်ႈပွၵ်ႈ မိူၼ်တေႁဵတ်းႁႂ်ႈၶဝ်ၵေႃႈၵိၼ်းၸႂ်မႃးမိူၼ်ၵၼ်၊ ၵမ်ႈၽွင်ႈၵေႃႈ ဝၢင်းပႅတ်ႈၵၢၼ်ၼႆႉသေ ၵႂႃႇႁႃႁဵတ်းၵၢၼ်တၢင်ႇမဵဝ်းဢဝ်ယူႇ။ ၵမ်ႈၽွင်ႈၵေႃႈ ယင်းတိုၵ်ႉမီးလၢႆးတၢင်းယူႇလႄႈ ယင်းတိုၵ်ႉသိုပ်ႇႁဵတ်းၵႂႃႇလႆႈထႅင်ႈယူႇယဝ်ႉ။ သမ်ႉဝႃႈမၼ်းပဵၼ်ၵၢၼ်ၽိတ်းပၵ်းပိူင်သေတႃႉ ၵမ်ႈၽွင်ႈၵေႃႈ မၼ်းပဵၼ်တၢင်းငၢႆႈ ဢၼ်လႆႈငိုၼ်းဝႆးလႄႈ တွၼ်ႈတႃႇႁႃလဵင်ႉၼႃႈႁိူၼ်းၸဝ်ႈၵဝ်ႇ ႁႂ်ႈပေႃးယူႇလွတ်ႈလႆႈၼၼ်ႉယဝ်ႉ။ ၵွပ်ႈဢမ်ႇမီးၽႂ် ႁဵတ်းၼႄပၼ်ဝႃႈၵၢၼ်လီ ဢၼ်ႁဵတ်းႁႂ်ႈလႆႈငိုၼ်းလီၼၼ်ႉၵေႃႈ မီးယူႇၼႆ၊ ဢၼ်ႁၼ်ၵေႃႈ ၵွပ်ႈႁၼ်ၵေႃႉၼႆႉမၢၵ်ႈမီးဝႆး ၵဝ်ၵေႃႈၶႂ်ႈမီးလႄႈ လႆႈယိူင်းၸွမ်းသေ ပဵၼ်လွင်ႈၽႄႈလၢမ်းၵၢၼ်ပၢႆးမၢၵ်ႈမီးဢၼ်လပ်းသိင်ႇၵႂႃႇယဝ်ႉ။ မိူၼ်ၸိူင်ႉၼင်ႇလုင်းၶိၼ်ႇၺုၼ်ႉၼၼ်ႉ ပဵၼ်ၵူၼ်းမၢၵ်ႈမီးငိုၼ်းယူႇယဝ်ႉ တွၼ်ႈတႃႇတူဝ်မၼ်းလွတ်ႈၼၼ်ႉ မၼ်းၵေႃႈယွမ်းၸၢႆႇငိုၼ်းပၼ်တင်းၼမ်ယူႇ၊ ၵူၼ်းၼႆႉ ၼႆႉမၼ်းတေမီးၽႂ်ဢၼ်ႁၼ်ငိုၼ်းယဝ်ႉ တေထဵင်လႆႈ ၼႂ်းၼၼ်ႉၵေႃႈယင်းပႃးၵူၼ်းၸိူင်ႉၼင်ႇၸဝ်ႈမိူင်းၶမ်းယူႇလူး၊ လုင်းၶိၼ်ႇၺုၼ်ႉ ဢၼ်လႆႈယူႇၼႂ်းၶွၵ်ႈၶင်မႃးၶၢဝ်းတၢင်းၼိုင်ႈဝူင်ႈၵေႃႈ လႆႈဢွၵ်ႇၶွၵ်ႈမႃးၶိုၼ်းသေ ၶိုၼ်းမႄးသိုပ်ႇႁဵတ်းၼႃႈၵၢၼ်မၼ်းၵႂႃႇထႅင်ႈ ယိုင်ႈၶႅၼ်းတိူဝ်းႁဵတ်းၼမ်မႃးထႅင်ႈသေဢမ်ႇၵႃး ၸၢင်ႈၵူၼ်းမႃးႁူမ်ႇလူမ်ႈပၼ်တင်းၼမ် ယူႇယဝ်ႉ။ သမ်ႉဝႃႈမၼ်းယင်းသိုပ်ႇႁဵတ်းၸိူင်ႉၼၼ်ယူႇၵေႃႈ ၽႂ်ၵေႃႈဢမ်ႇႁဵတ်းသင်မၼ်းလႄႈ ၼႂ်းတူင်ႇဝူင်းၸိူဝ်းၼၼ်ႉ ပေႃးဢၼ်လႆႈၵိၼ်ၸွမ်းၵေႃႈ ႁၼ်လီၵမ်ႉထႅမ်မၼ်းသေ ပေႃးဢမ်ႇထုၵ်ႇမႅၼ်ႈမၼ်းၵေႃႈ ႁႂ်ႈၵူၼ်းမီးဢႃႇၼႃႇၸိူဝ်းၼၼ်ႉၸတ်းၵၢၼ်ပၼ်၊ တေႃႈၼင်ႇၵူၼ်းၵႃႉယွႆႈ ဢၼ်ဢမ်ႇႁၼ်လီမၼ်းၼၼ်ႉၵေႃႈ ႁႂ်ႈပိူၼ်ႈတိၺွပ်းၵူၼ်းၸိူဝ်းၼၼ်ႉၵႂႃႇပႅတ်ႈသေ ၼႂ်းပိုၼ်ႉတီႈၼၼ်ႈၵေႃႈ လႆႈဝႃႈမၼ်းၼၼ်ႉပဵၼ်ယႂ်ႇလိူဝ်ပိူၼ်ႈဝႆႉယဝ်ႉ။ ငိုၼ်းၼႆႉမၼ်းယိုင်ႈယႂ်ႇၼႃႇ တေႃႈၼင်ႇၵူၼ်းမီးဢႃႇၼႃႇယင်းၸွမ်းဢေႃႈၶႃႈ ဢၼ်ဝႃႈၼၼ်ႉယဝ်ႉ။ မိူဝ်ႈလုင်းၶိၼ်ႇၺုၼ်ႉဢွၵ်ႇမႃး မၼ်းၵေႃႈ ၸွမ်းႁႃတူဝ်ၽူႈလၵ်ႉၼၼ်ႉတေႉတေႉဝႃႈဝႃႈယူႇ၊ ဢၼ်ပဵၼ်ၽူႈလၵ်ႉၼၼ်ႉၵေႃႈ လႆႈႁၢႆလၢႆၵႂႃႇပႅတ်ႈဢမ်ႇဢွၵ်ႇမႃးၶိုၼ်းသေပွၵ်ႈယဝ်ႉ။ ၵူၼ်းၵေႃႉၼၼ်ႉတႄႉ ပဵၼ်ၽူႈလၵ်ႉဢၼ်ဝၼ်းၸိုၼ်ႈထၢမ်တႅပ်းမိုဝ်းၼၼ်ႉယဝ်ႉ၊ သမ်ႉဝႃႈ ဢမ်ႇပဵၼ်မႃးၸွမ်းၽႅၼ်ဢၼ်ဝၢင်းဝႆႉၵေႃႈယဝ်ႉ မၼ်းၵေႃႈယင်းလႆႈမႃးယူႇၽွင်ႈ ဢၼ်ႁဵတ်းႁႂ်ႈပိူၼ်ႈတိၺွပ်းလႆႈ ၵူၼ်းၵိၼ်ယႃႈတင်းၼမ် ဢိၵ်ႇတင်း ၵူၼ်းၵႃႉယႃႈၵမ်ႈၽွင်ႈ၊ ၵူၺ်းၵႃႈ ပေႃးတေသိုပ်ႇႁဵတ်းၵႂႃႇ ယိုင်ႈၶႅၼ်းတေႁဵတ်းႁႂ်ႈၵူၼ်းမၼ်း မၢတ်ႇၸဵပ်းလၢႆလၢႆၵူၺ်းၼႆသေ မၼ်းၵေႃႈသင်ႇႁႂ်ႈၵိုတ်းယင်ႉဝႆႉယူႇယဝ်ႉ။ သမ်ႉဝႃႈလွင်ႈလၵ်ႉၽွၵ်ႈဢဝ်ယႃႈႁိူၼ်းပိူၼ်ႈၼၼ်ႉ တေယင်ႉၵႂႃႇသေတႃႉ၊ ၵူၺ်းၵႃႈ ၼႃႈၵၢၼ်တွၼ်ႈတႃႇၽူႈလၵ်ႉၼၼ်ႉတႄႉ ယင်းမီးပုၼ်ႈၽွၼ်းပၼ်ႁႂ်ႈမၼ်းႁဵတ်းၵႂႃႇထႅင်ႈယူႇ ႁႂ်ႈၵႂႃႇပဵၼ်ႁူမ်ႇလူမ်ႈပၼ် လုင်းၶိၼ်ႇၺုၼ်ႉၼၼ်ႉ ၼႆယူႇယဝ်ႉ။ ႁိုင်ၵႂႃႇပဵၼ်လိူၼ်ယဝ်ႉ ၸဝ်ႈလွၼ်ႉၶိူဝ်းၵေႃႈ ယင်းပႆႇၵိုတ်းလိုဝ်ႈလွင်ႈၸွမ်းႁႃၶမ်းလိုၼ်းၶႃ၊ သမ်ႉဝႃႈၸၢင်ႈၵူၼ်းၸွမ်းႁႃ ပိုၼ်ၽၢဝ်ႇႁႃၵေႃႈယဝ်ႉ ဢမ်ႇမီးၽႂ်ႁူပ်ႉႁၼ်လႄႈ လၢတ်ႈထိုင်လွင်ႈၶႃသေဢိတ်း၊ ဝၼ်းၸိုၼ်ႈဢၼ်ႁူႉယူႇၵေႃႈ ႁဵတ်းမိူၼ်ဢမ်ႇႁူႉၵႂႃႇၵူၺ်း။ ၸဝ်ႈလွၼ်ႉၶိူဝ်းၵေႃႈ ဝၢႆးသေၶမ်းလိုၼ်းၶႃပၢႆႈပႅတ်ႈမၼ်းၼၼ်ႉ ဢမ်ႇပဵၼ်ယူႇပဵၼ်သဝ်းလႆႈ ၵုမ်ႇမဝ်းမိင်းယူႇၸွမ်းၽူႈယိင်း ၸွမ်းၼႂ်း လၢၼ်ႉမူၼ်ႈသိူဝ်း ယူႇၼၼ်ႉၵူၺ်း၊ ဢၼ်ပဵၼ်ၸဝ်ႈၸိင်ႇၼၼ်ႉၵေႃႈ ၼင်ႇႁၢင်ႈတေႁူႉၸႂ်ၼႃႇ ဢၼ်မၼ်းႁွင်ႉမႃးပၼ်ၼၼ်ႉ ၼုမ်ႇၶၢဝ်ႁၢင်ႈလဝ်းတူဝ်ၵူမ်ၼူမ်းယႂ်ႇၵုမ်ႇလူင်ဢႅဝ်ႁီး ဢမ်ႇပီးဢမ်ႇယွမ် တိုၵ်ႉၼုမ်ႇၼႃႇ ဢႃႇယုဢမ်ႇပူၼ်ႉသၢဝ်း ၽွင်းႁၢင်ႈလီႁၢင်ႈလဝ်းလၢႆလၢႆယဝ်ႉ။ ဝၼ်းၸိုၼ်ႈၵေႃႈ မိူဝ်ႈပဵၼ်ၸိူင်ႉၼၼ် ဢမ်ႇလႆႈလိုဝ်ႈမိူၼ်ၵၼ် ၵွပ်ႈပိူဝ်ႈ ၽူႈၼမ်းဢမ်ႇပဵၼ်ၵၢၼ် ၽူႈမၢႆသမ်ႉလႆႈႁဵတ်းၵၢၼ်ၼမ်မႃးသေဢမ်ႇၵႃး သမ်ႉလႆႈတူၺ်းထိုင်လုမ်းလႃးပႃးယူႇယဝ်ႉ။ ၸဝ်ႈၸိင်ႇၵေႃႈ ႁွင်ႉဢဝ်သၢဝ်ဢွၼ်ႇႁၢင်ႈလီႁၢင်ႈလဝ်း ၶဝ်ႈလၢၼ်ႉမႃးပၼ်သမ်ႉပေႃးဢမ်ႇလိူၵ်ႈၼႃႈ၊ မီးယူႇဝၼ်းၼိုင်ႈ ဝၼ်းၸိုၼ်ႈ ဢၼ်ပဵၼ်ၵူၼ်းၵႆႉၶဝ်ႈဢွၵ်ႇလၢၼ်ႉၼႆႉတႃႇသေႇၼၼ်ႉ လႆႈႁၼ်ၸဝ်ႈၸိင်ႇႁွင်ႉဢဝ်လုၵ်ႈဢွၼ်ႇယိင်း ဢႃႇယုယင်းပႆႇတဵမ်သိပ်းပႅတ်ႇမႃးလႄႈ မၼ်းၸင်ႇလႆႈလၢတ်ႈၸူးၵႂႃႇတီႈမူၺ်ႁွမ်ၽွင်း ဢၼ်ပဵၼ်ၵူၼ်းၸမ်ၸႂ်ၵၼ်တင်းဝၼ်းၸိုၼ်ႈဝႆႉတၢၼ်ႇတၢၼ်ႇ ပဵၼ်သၢဝ်လဝ်းဢၼ်ၵုမ်းဝႆႉၼႂ်းလၢၼ်ႉၼၼ်ႉယဝ်ႉ။ “လုၵ်ႈဢွၼ်ႇၼၼ်ႉ ၵႆႉမႃးယူႇႁႃႉ ဢမ်ႇႁၼ်မႅၼ်ႈၺႃးလႃႇ” “တိုၵ်ႉၸင်ႇႁႃမႃးသွင်သၢမ်ဝၼ်းၼႆႉၼေႈ မိူၼ်ဝႃႈ ၸဝ်ႈလွၼ်ႉၶိူဝ်းၵေႃႈ တေၵျိူၵ်ႈမၼ်းဝႆႉၼႃ ၵႆႉႁွင်ႉၸိုဝ်ႈမၼ်းၼႃႇ” “မၼ်းၸိုဝ်ႈဝႃႈႁိုဝ်လႃႇ!!” “ၶမ်းလိုၼ်း ၼႆဝႃႇ” “ဢၼေႃ! ၵူၼ်းၸိူဝ်းၼႆႉ ယိုင်ႈလူၵႂႃႇယဝ်ႉ ၵဝ်ဢမ်ႇႁၼ်ဝႃႈ ႁဵတ်းပၼ်ၽွၼ်းလီၽႂ်ႁေမဵဝ်း လိူဝ်သေႁႃလွင်ႈလီသႂ်ႇတူဝ်၊ လိူဝ်ၼၼ်ႉသမ်ႉပၢႆႁဵတ်းႁႂ်ႈပိူၼ်ႈလႆႈယၢပ်ႇၸႂ်ၵွပ်ႈၶဝ်ထႅင်ႈၵွၼ်ႇ” ၶိင်းသၢၼ်းတင်းလူတင်းပွင်ႉဢွၵ်ႇမႃးယူႇ။ “ၵဝ်ဢိမ်ႇၼႃႇယဝ်ႉၵဝ် ပေႃးပဵၼ်ၸိူင်ႉၼႆတႄႉ သိုၵ်းဢၼ်ဝႃႈၼၼ်ႉ ၵဝ်ဢမ်ႇၶႂ်ႈႁဵတ်းႁေဢိတ်းယဝ်ႉဝႃႈ ၸၢၼ်ႈတေႉဢိူဝ်ႈမေႃႉ” “ၼၼ်ႉယဝ်ႉၼႆ ယႃႇဝႃႈတေမေႃမီးၸႂ်ၶႂ်ႈပူၵ်းပွင်ပၼ်ႁႂ်ႈၶိုၼ်ႈယႂ်ႇ ၼႆႉႁမ်ႉၵွႆႈယူႇၵွႆႈဢွၼ်ၵၼ်တူၵ်းတႅမ်ႇၵႂႃႇတိၵ်းတိၵ်းလူင် ပေႃးမီးၵူၼ်းၸိူင်ႉၼႆယူႇ မၼ်းဢမ်ႇမီးသင်လီမႃးလႆႈလေႃႇၵဝ်ဝႃႈ ႁႃးလူဝ်ႇဢွၼ်မေးႁႃးပၢႆႈၵူၺ်းယဝ်ႉယူဝ်ႉ ၵေႃႉႁႃးဝႃႈ” “ပေႃးဝႃႈပၢႆႈၼႆၵေႃႈ ၵဝ်ႁမ်ႉပေႃးၶုၵ်းၸႂ်လႆႈ ဢၢႆႈၶမ်းလုၵ်ႈလဵင်ႉၶိင်းၶိၼ်ႇၶဝ်ၼၼ်ႉ ၵႂႃႇၸွမ်းပိူၼ်ႈမိူင်းထႆးၼႆဝႃႇ လႆႈပၼ်ငိုၼ်းပိူၼ်ႈဢမ်ႇယွမ်းႁူဝ်သိပ်းသႅၼ်မၼ်းၼႆႉယဝ်ႉ သမ်ႉၵႂႃႇၺႃးပိူၼ်ႈၺွပ်းၼႆႁိုဝ်လႃႇ ၶိင်းဝၼ်းၶဝ်လၢတ်ႈၼႄၵဝ်တႄႉ” “ဢႃႉ! ႁဝ်းၼႆႉပဵၼ်မဵဝ်းၼၢမ်ႇတုၵ်ႉၶဢၼ်ဝႃႈၼၼ်ႉၵူၺ်းယဝ်ႉယူဝ်ႉ ယူႇတီႈလႂ်ၵေႃႈၵႅၼ်း ပေႃးဢမ်ႇမေႃယူႇပိူၼ်ႈသမ်ႉမႃးငႅၼ်းထႅင်ႈႁေ တေႁဵတ်းႁိုဝ် ၵဝ်ပေႃးဢမ်ႇပွင်ႇၸွမ်းယဝ်ႉမႂ်း”

['ၸိူင်းၸၢတ်ႈပၢၼ်', 'ၸိူင်းတႆး', 'ၸိူင်းတိုၵ်း']

2024-05-13T14:01:55

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-10/

သၢႆငဝ်းၼႂ်းလပ်းသိင်ႇ တွၼ်ႈသိပ်းသွင်

တွၼ်ႈသိပ်းသွင် ၵွပ်ႈပဵၼ်တၢင်းပဵင်းၵူၺ်းလႄႈ သဵၼ်ႈတၢင်းၵႅပ်ႈသေတႃႉ ဢမ်ႇၸႂ်ႈသဵၼ်ႈတၢင်းဢၼ်မီးၽေးသေၵႃႈႁိုဝ် ၵႃးဝၼ်းၸိုၼ်ႈၶဝ်ၼၼ်ႉတႄႉ တေႃႉတေႉၵႂႃႇၶိုတ်ႈသႂ်ႇတူၼ်ႈမႆႉဢိတ်းၼိုင်ႈၵူၺ်း၊ ၵူၺ်းၵႃႈ ၵႃးလမ်းၼၼ်ႉတႄႉၵေႃႈ ပိၼ်ႈလူင်ၵႂႃႇၼွၵ်ႈတၢင်းယဝ်ႉ ၵွပ်ႈပိူဝ်ႈတၢင်ႇၵုၼ်ႇၼမ်လႄႈ မိူၼ်တေထိင်းဢမ်ႇလႆႈ ၶူဝ်းၶွင်ၼႂ်းၵႃးၼၼ်ႉၵေႃႈ ႁေႈလူၼ်ႉဢွၵ်ႇၵႃးမႃးယဝ်ႉ၊ ၵူၼ်းၼႂ်းၵႃးသွင်ၵေႃႉၼၼ်ႉၵေႃႈ လႆႈတၢင်းမၢတ်ႇၸဵပ်းၵႂႃႇမိူၼ်ၵၼ်။ ဝၼ်းၸိုၼ်ႈၵေႃႈ ၼႅတ်ႈလၢတ်ႈႁႂ်ႈၵူၼ်းမႃးၸွႆႈယဝ်ႉ၊ တူၺ်းမိူၼ်ဝႃႈ ၶူဝ်းၶွင်ဢၼ်ယူႇတၢင်းလင်ၵႃးၶဝ်ၼၼ်ႉသမ်ႉ ၶႂ်ႈလၢၵ်ႇလၢႆးဝႆႉသေ ဝၼ်းၸိုၼ်ႈၵေႃႈ လႆႈလဵပ်ႈၵႂႃႇတူၺ်းယူႇ၊ ၵူၺ်းၵႃႈ ၵူၼ်းၼႂ်းၵႃးဢၼ်ႁၼ်ဝၼ်းၸိုၼ်ႈၵႂႃႇတၢင်းလင်ၵႃးၼၼ်ႉၵေႃႈ ၼႅတ်ႈၵိင်ႈလူင်းၵႃး ထူၵ်းၵွင်ႈငႃသႂ်ႇဝၼ်းၸိုၼ်ႈၵႂႃႇ သဵင်ၵွင်ႈတႅၵ်ႇလင် ၵူၼ်းၵေႃႉယိုဝ်းၼၼ်ႉတႄႉ လိူတ်ႈလႅင်ၽုတ်းဢွၵ်ႇတီႈၶႅၼ်မၼ်းမႃး ၵွင်ႈမၼ်းၵေႃႈလုတ်ႈတူၵ်းမိုဝ်းၵႂႃႇ၊ ၵွပ်ႈၸဝ်ႈလွၼ်ႉၶိူဝ်း တၼ်းယိုဝ်းဢွၼ်တၢင်း မၼ်းတေတဵၵ်းၼဵၼ်ၵွင်ႈသႂ်ႇဝၼ်းၸိုၼ်ႈ ၼၼ်ႉယဝ်ႉ။ “ဝၼ်းၸိုၼ်ႈ ၵႂႃႇတူၺ်းလူး..မၼ်းပဵၼ်သင်” ဝၼ်းၸိုၼ်ႈဢၼ်လႆႈႁၼ်ၼင်ႇၼၼ်ၵေႃႈ ဢမ်ႇၶႆႈယုမ်ႇမႃးယဝ်ႉ ၵွပ်ႈပိူဝ်ႈမၼ်းပဵၼ်ယႃႈဢၢႆႉသ်လၢႆလၢႆ။ “မၼ်းပဵၼ်ယႃႈၶႃႈဢေႃႈ!!” ၵူၼ်းၵေႃႉဢၼ်ထုၵ်ႇယိုဝ်းမိူဝ်ႈၵႆႈၼၼ်ႉ တိုၵ်ႉမီးႁႅင်းယူႇလႄႈ ၼႅတ်ႈဢႅၼ်ႇလႅၼ်ႈပၢႆႈၵမ်းလဵဝ် ၵူၺ်းၵႃႈ တၢင်းဝႆးမၼ်းၼၼ်ႉ ဢမ်ႇတၼ်းၶိုတ်းမၢၵ်ႇၵွင်ႈဝၼ်းၸိုၼ်ႈလႆႈ၊ မၢၵ်ႇၵွင်ႈတိူဝ်ႉၸပ်းၶႃၶႂႃမၼ်းသေ ဝၼ်းၸိုၼ်ႈၼၼ်ႉၵေႃႈ ဢဝ်သၢႆဢႅဝ်မၼ်း ၶွတ်ႇႁတ်ႉသႂ်ႇၶႅၼ်သွင်ၶွၼ်ၵူၼ်းၵေႃႉၼၼ်ႉ ပေႈပိၵ်ႇဝႆႉသေ “တၢင်ႇပွၵ်ႈမႃး ထၢင်ႇတႄႉတေလႆႈဢဝ်ၸိူၵ်ႈႁဵတ်းသၢႆဢႅဝ်ယဝ်ႉ” ၸဝ်ႈလွၼ်ႉၶိူဝ်းၵေႃႈတေႃႈၼင်ႇၼၼ် ႁၼ်ၵူၼ်းႁေႃႈၵႃးဢၼ်မၢတ်ႇၸဵပ်းမဝ်းၵႂႃႇ တိုၼ်ႇမႃးၶိုၼ်းၼၼ်ႉ ဢၢၼ်းတေပၢႆႈၵႂႃႇလႄႈ လႆႈၵႂႃႇမတ်ႉမၼ်းဝႆႉမိူၼ်ၵၼ်ယူႇယဝ်ႉ။ မိူဝ်ႈၽွင်းဢၼ်ၶႃသွင်ၵေႃႉတိုၵ်ႉပႂ်ႉၵူၼ်းတေမႃးယူႇၼၼ်ႉ “လွင်ႈၼႆႉတေလႆႈႁဵတ်းႁိုဝ်ၶႃႈ” ယၢမ်းၼၼ်ႉၵႃးၸဝ်ႈမိူင်းၶမ်းၵေႃႈႁွတ်ႈမႃးထိုင်သေ ၼႅတ်ႈမႃးၸူးၸဝ်ႈလွၼ်ႉၶိူဝ်းၶႃသေ “လွင်ႈၼႆႉဝႆႉပၼ်ပုၼ်ႈၽွၼ်းၶႃႈၵေႃႉၸတ်းၵၢၼ်ၵႂႃႇၶႃႈလႄႈ” “ဢိုမ်ႈ! ႁူႉယဝ်ႉ..” ဝၼ်းၸိုၼ်ႈဢၼ်ဢမ်ႇလႆႈႁၼ်ၸဝ်ႈလွၼ်ႉၶိူဝ်းထဵင်သင်ၶိုၼ်းၼၼ်ႉၵေႃႈ မၼ်းၸင်ႇလၢတ်ႈၸူးၵႂႃႇၶိုၼ်း “မိူဝ်ႈလႂ်မိူဝ်ႈပဵၼ်ၸိူင်ႉၼႆယဝ်ႉ ၶႃႈတေသိုပ်ႇဢဝ်ပုၼ်ႈၽွၼ်းၵႂႃႇၵူၺ်း” “လူဝ်ႇႁဵတ်းသင်ၵေႃႈဢုပ်ႇၵၼ်တင်းဝၼ်းၸိုၼ်ႈၵႂႃႇလႄႈၼႃႈ” ၸဝ်ႈလွၼ်ႉၶိူဝ်းၵေႃႈ ႁေႃႈၵႃးမၼ်းဢွၵ်ႇမိူဝ်းၵႂႃႇပႅတ်ႈယူႇယဝ်ႉ။ ၸဝ်ႈမိူင်းၶမ်းၼၼ်ႉတႄႉၵေႃႈ မၢၵ်ႇတႃမၼ်းသမ်ႉပေႃးႁိူဝ်ႈသၢင်းဝၢင်း ယုမ်ႉယူႇၸုတ်းၵုတ်းယဝ်ႉ။ ဝၼ်းၸိုၼ်ႈဢၼ်လႆႈႁၼ်ၼင်ႇၼၼ် ႁူႉၵမ်းလဵဝ်ယဝ်ႉဝႃႈတေလႆႈႁဵတ်းၸိူင်ႉႁိုဝ်ၼႆ။ ယႃႈဢၢႆႉသ် ဢၼ်တိၺွပ်းလႆႈၵႃးတင်းလမ်း လူၺ်ႈမီးၸဝ်သိုၵ်းၵေႃႉႁူႉႁၼ်ၸွမ်း ၵူၺ်းၵႃႈ ဢမ်ႇမီးၶၢဝ်ႇငၢဝ်းသင်ဢွၵ်ႇမႃးလႄႈ ဢမ်ႇမီးၽႂ်လၢတ်ႈထိုင်လွင်ႈၼႆႉသေၵေႃႉ၊ ယႃႈဢၼ်တိၺွပ်းလႆႈၼၼ်ႉ ဢဝ်ၵႂႃႇဝႆႉတီႈလႂ်ယဝ်ႉၼႆၵေႃႈ ၽႂ်ဢမ်ႇႁူႉ။ ဝၼ်းၸိုၼ်ႈတႄႉ ႁူႉႁၼ်ၸွမ်းၵူႈၶၵ်ႉၵူႈတွၼ်ႈယဝ်ႉ ယွၼ်ႉမၼ်းၵေႃႉပဵၼ်ၵူၼ်းတေႃႉသူင်ႇပၼ် တေႃႇပေႃးသုတ်းသၢႆတၢင်း တေႃႇထိုင် ဢွင်ႈတီႈႁူင်းႁဵတ်းယႃႈ ဢၼ်မီးလွင်ႈၵပ်းသိုပ်ႇၵၼ်ယူႇတႃႇသေႇလႄႈ မၼ်းၵေႃႈ လႆႈဢဝ်ၵႂႃႇလႅၵ်ႈငိုၼ်းလႆႈတင်းၼမ်။ ငိုၼ်းၼၼ်ႉတႄႉ ပဵၼ်တွၼ်ႈတႃႇ ၵူၼ်းမီးဢႃႇၼႃႇၶဝ် ဢဝ်ၵႂႃႇၸႂ်ႉတိုဝ်းလွင်ႈမူၼ်ႈသိူဝ်းၸဝ်ႈၵဝ်ႇ တႃႇလဝ်ႇမူၼ်ႈ ၸႂ်ႁႂ်ႈသိူဝ်း၊ ဢႅဝ်ႇလႄႇလဵၼ်ႈၸွမ်းသၢဝ်လဝ်း၊ ငိုၼ်းတူပ်ႉၼႅပ်ႇ ယဵတ်ႈၼႅပ်းဢႅင်ႈၼဵပ်းဢႅဝ်ၼဵပ်းသိူဝ်ႈသၢဝ်ၵႂႃႇငၢႆႈငၢႆႈ၊ သိုဝ်ႉလူတ်ႉသိုဝ်ႉၵႃး၊ သိုဝ်ႉႁိူၼ်းၶိုၵ်ႉႁိူၼ်းၶႅမ်ႉ ပဵၼ်ၽူႈမၢၵ်ႈမီးၵၼ်ၵႂႃႇဝႆးၽႂ်းယူႇယဝ်ႉ။ ပေႃးမီးငိုၼ်းၵေႃႈ ပိူၼ်ႈထၢင်ႇယႂ်ႇထၢင်ႇၶိုၵ်ႉ ၽႂ်ႁၼ်ၵေႃႈၶႂ်ႈၶဝ်ႈႁႃ ၸူမ်းဢုပ်ႇၸူမ်းတွၼ်ႈ တုမ်ႉယွၼ်ႈမႅၼ်ႈၸႂ် ပိူၼ်ႈမႃးယဝ်ႉ။ ပေႃးမီးငိုၼ်းပဵၼ်ၸဝ်ႈ ဢၼ်ဝႃႈၼၼ်ႉ လႄႈ ၶဝ်ၵေႃႈၸင်ႇၶႂ်ႈဢွၼ်ၵၼ်မီးငိုၼ်းဝႆး ႁင်းၽႂ်ႁင်းမၼ်းယူႇ။ ၶဝ်လႆႈငိုၼ်းၵႃႈတေႃႉသူင်ႇယႃႈပွၵ်ႈၼႆႉ ၶႅမ်ႉလႅပ်ႈလီလႄႈ ဢွၼ်ၵၼ်မႃးၵိၼ်ၵျေႃႇၵိၼ်မူၼ်ႈယူႇတီႈၼႂ်း လၢၼ်ႉမူၼ်ႈသိူဝ်း ဢၼ်ၶဝ်ပဵၼ်ၵူၼ်းႁူမ်ႈၵၼ်သေႁဵတ်းဝႆႉၼၼ်ႉယူႇယဝ်ႉ။ ၵူၼ်းၼႂ်းၼၼ်ႉတႄႉ ဢမ်ႇလွတ်ႈပဵၼ် ၸဝ်ႈပၢင်ႇ၊ ၸဝ်ႈပၼ်ႇ၊ ၸဝ်ႈမိူင်းၶမ်း၊ ၸဝ်ႈၸိင်ႇ လႄႈ ၸဝ်ႈလွၼ်ႉၶိူဝ်း ႁူမ်ႈပႃး ဝၼ်းၸိုၼ်ႈၵူၼ်းၽၢႆႇလင်ႁဵတ်းၵၢၼ်ၵူႈလွင်ႈလွင်ႈ ပၼ်ပုၼ်ႈတႃႇၸုမ်းၶဝ်။ ၼႃႈၵၢၼ်ပွၵ်ႈၼႆႉ ဝၼ်းၸိုၼ်ႈၵေႃႈ တႃႇမၼ်းၼၼ်ႉ လႆႈငိုၼ်းမႃးဢမ်ႇဢေႇမိူၼ်ၵၼ်၊ ၵွပ်ႈပိူဝ်ႈယူႇၸွမ်းၵူၼ်းၸိူဝ်းၼႆႉလႄႈ ၵႃႈတေလႆႈယူႇမိူၼ်ၼင်ႇၶဝ်ၼၼ်ႉယဝ်ႉ မၼ်းၸင်ႇၸၢင်ႈတေယူႇလွတ်ႈလႆႈ။ ငိုၼ်းၸိူဝ်းၼၼ်ႉ မၼ်းလႆႈဢဝ်ၵႂႃႇၸႂ်ႉၸၢႆႇ ပုၼ်ႈတႃႇၽႅၼ်ၵၢၼ်မၼ်းမိူၼ်ၵၼ်ယူႇယဝ်ႉ။ ၵွပ်ႈပိူဝ်ႈၵၢၼ်သုၵ်ႉပႅတ်ႈလႄႈ ၸဝ်ႈလွၼ်ႉၶိူဝ်းၵေႃႈ ဢမ်ႇလႆႈၶိုၼ်းပွၵ်ႈမိူဝ်းႁႃတီႈၶမ်းလိုၼ်း သမ်ႉပေႃးတၼ်းႁိုင်ၵႂႃႇပဵၼ်ဝူင်ႈယဝ်ႉ၊ မိူဝ်ႈဢၼ်ၶုၵ်းၸႂ်လႆႈမႃးၶိုၼ်းၵေႃႈ ၼႅတ်ႈၸူဝ်းႁွင်ႉဢဝ် ဝၼ်းၸိုၼ်ႈမိူဝ်းၵႂႃႇၶိုၼ်းယူႇ ၵူၺ်းၵႃႈ ဢမ်ႇလႆႈႁၼ်ၽႂ်တီႈႁိူၼ်းယဝ်ႉလႄႈ ၸင်ႇတေငိၼ်းၵူၼ်းႁိမ်းႁိူၼ်းၼၼ်ႉဝႃႈ ၶႃသွင်ၵေႃႉမႄႈလုၵ်ႈ လႆႈပၢႆႈၵႂႃႇပႅတ်ႈ ၸဵမ်မိူဝ်ႈၶမ်ႈဢၼ်ၸဝ်ႈလွၼ်ႉၶိူဝ်းၶဝ် မိူဝ်းၵႂႃႇၼၼ်ႉယဝ်ႉၼႆယူႇ။ ၸဝ်ႈလွၼ်ႉၶိူဝ်း ဢၼ်လႆႈငိၼ်းၼင်ႇၼၼ်ၵေႃႈ ပဵၼ်ဢၼ်ဢမ်ႇႁၢၼ်ႉၸႂ်တေႉတေႉလႄႈ သမ်ႉပေႃးၸႂ်လမ်ဢွၵ်ႇမႃးသေ ၼႅတ်ႈသင်ႇႁႂ်ႈဝၼ်းၸိုၼ်ႈ ၵႂႃႇၸွမ်းၶႆႈၶႃမႄႈလုၵ်ႈမႃးႁႂ်ႈလႆႈၵမ်းလဵဝ်ၼႆယူႇ။ ဝၼ်းၸိုၼ်ႈၵေႃႈ ႁူႉယူႇတီႈၸႂ်ဝႃႈ ၶႃမႄႈလုၵ်ႈၼၼ်ႉ လႅပ်ႈတေၵႂႃႇတၢင်းလႂ်လႆႈ ၵွပ်ႈပိူဝ်ႈပဵၼ်ၽႅၼ်ၵၢၼ်မၼ်း တႃႇႁႂ်ႈၶႃသွင်ၵေႃႉ ပၢႆႈဢွၵ်ႇလွတ်ႈလႆႈ တႂ်ႈဢႃႇၼႃႇၸဝ်ႈလွၼ်ႉၶိူဝ်းၼၼ်ႉယဝ်ႉ။ ၶမ်းလိုၼ်းၼၼ်ႉ ပဵၼ်မေးၼွႆႉၸဝ်ႈလွၼ်ႉၶိူဝ်း ဢၼ်ႁၵ်ႉလႄႈ ၸင်ႇယွမ်းပၼ်လႆႈၵူႈလွင်ႈယဝ်ႉ၊ ၵူၺ်းၵႃႈ ၵူၼ်းၵေႃႉၼိုင်ႈသမ်ႉ ႁၵ်ႉလႄႈၶႂ်ႈၵုမ်းၵမ်ၵူႈလွင်ႈလွင်ႈသေ ႁဵတ်းႁႂ်ႈၶမ်းလိုၼ်းပဵၼ်ၵူၼ်းဢၼ် တေလႆႈလႆႈယူႇၼႂ်းသၢႆတႃမၼ်းတႃႇသေႇယဝ်ႉ လႆႈသူင်ႇၶမ်းလိုၼ်းယူႇၼႂ်းပိုၼ်ႉတီႈ ဢၼ်မၼ်းတေႁပ်ႉႁူႉၶၢဝ်ႇၶႃမႄႈလုၵ်ႈလႆႈၼၼ်ႉမႃးတႃႇသေႇ၊ လူၺ်ႈမီးဝၼ်းၸိုၼ်ႈပဵၼ်ၵူၼ်းဢဝ်ပုၼ်ႈၽွၼ်း သူင်ႇပၼ်ၶၢဝ်ႇလွင်ႈၶႃတင်းသဵင်ႈယူႇ။ ဝၼ်းၸိုၼ်ႈၵေႃႈ ပဵၼ်ဢၼ်ႁၼ်ထိုင်ၵၢင်ၸႂ်လႄႈ ဝူၼ်ႉၽိတ်းတေႃႇၶႃမႄႈလုၵ်ႈမႃးတႃႇသေႇသေ ၶတ်းၸႂ်ၸွႆႈထႅမ်ၵူႈလွင်ႈ ၼင်ႇၵႃႈပွင်ပဵၼ်လႆႈယူႇ၊ သမ်ႉဝႃႈၶတ်းၸႂ်ႁႂ်ႈသွင်ၵေႃႉမႄႈလုၵ်ႈ ဢွၵ်ႇပၢႆႈတႂ်ႈဢႃႇၼႃႇဢၼ်ဢမ်ႇမီးလွင်ႈၽဵင်ႇပဵင်းတွၼ်ႈတႃႇၶႃၼႆႉ ၼႆသေတႃႉ ၶမ်းလိုၼ်းၵေႃႈဢမ်ႇယွမ်းၵႂႃႇသေပွၵ်ႈ။ ၵူၺ်းၵႃႈ ပွၵ်ႈလိုၼ်းသုတ်း ဢၼ်မၼ်းလႆႈႁူပ်ႉတင်းၸဝ်ႈလွၼ်ႉၶိူဝ်းၼၼ်ႉၵေႃႈ ႁဵတ်းႁႂ်ႈမၼ်းတႅပ်းတတ်း ၽႃႈဝၢင်းၵူႈလွင်ႈသေ လၢတ်ႈႁႂ်ႈဝၼ်းၸိုၼ်ႈ ဢွၼ်ၶႃမႄႈလုၵ်ႈပၢႆႈဢွၵ်ႇၵႂႃႇယူႇယဝ်ႉ။ ဝၼ်းၸိုၼ်ႈၵေႃႈ ဢဝ်တိုဝ်ႉတၢင်း ၵႂႃႇသူင်ႇၶူဝ်းၶွင်ၼၼ်ႉသေ မၼ်းၵေႃႈလႆႈဢွၼ်ဢဝ်သွင်ၵေႃႉမႄႈလုၵ်ႈ ဢွၵ်ႇပၢႆႈၵႂႃႇၸွမ်းယူႇယဝ်ႉ၊ ၼႂ်းဝၼ်းၼၼ်ႉ မၼ်းလႆႈယွၼ်းတၢင်းၸွႆႈထႅမ်တီႈၸၢႆးလိူၼ်ဝႆႉ ႁႂ်ႈဢွၼ်ၶႃမႄႈလုၵ်ႈ ဢွၵ်ႇတီႈဝၢၼ်ႈၵႂႃႇၼႆလႄႈ ႁဵတ်းႁႂ်ႈသဵၼ်ႈတၢင်းဢွၵ်ႇပၢႆႈသွင်ၶႃၼၼ်ႉ ငၢႆႈလူမ်သေဢမ်ႇၵႃး ဝၼ်းၸိုၼ်ႈၵေႃႈ တေဢမ်ႇလႆႈထုၵ်ႇထၢင်ႇထိူမ် ၵွပ်ႈဢမ်ႇလႆႈၶဝ်ႈၼႂ်းတပ်ႉမႃးၼၼ်ႉယဝ်ႉ။ သမ်ႉဝႃႈၵႃႈၶႂ်ႈၸွမ်းႁႃသေတႃႉ ပူၼ်ႉမႃးပဵၼ်ဝူင်ႈယဝ်ႉ ႁူႉၵႃႈတိုၼ်းႁႃဢမ်ႇထူပ်းလႆႈ၊ ၸဝ်ႈလွၼ်ႉၶိူဝ်းၵေႃႈ မိူၼ်တေၸႂ်လမ်ႁႅင်းၼႃႇသေ တူပ်းၼႃႈဝၼ်းၸိုၼ်ႈၵႂႃႇ ၽၢႆႇၼႃႈ လုၵ်ႉၼွင်ႉမၼ်းၸိူဝ်းၼၼ်ႉ လူၺ်ႈတီႈဢမ်ႇတၼ်းတူၺ်းၽႂ်ယဝ်ႉ။ “ၶဝ်ႁၢႆၵႂႃႇပဵၼ်ဝူင်ႈယဝ်ႉ ပဵၼ်သင်လႄႈဢမ်ႇလၢတ်ႈသင်တီႈၵဝ်လႃႇ” “ၶႃႈၵေႃႈဢမ်ႇႁူႉမိူၼ်ၵၼ်ၶႃႈ!! ၼႂ်းဝူင်ႈၼၼ်ႉ ၶႃႈၵေႃႈဢမ်ႇလႆႈႁပ်ႉလၢႆးငၢၼ်းသင်” ၸဝ်ႈမိူင်းၶမ်း ဢၼ်ပဵၼ်ၵူၼ်းၵေႃႉလၢႆးငၢၼ်းလွင်ႈၼႆႉၵမ်းသိုဝ်ႈၼၼ်ႉ မၼ်းၵေႃႈလႆႈလၢတ်ႈၵႂႃႇ“ၶႃႈၵေႃႈဝႃႈမိူၼ်ၶႃႈလႆႈလၢတ်ႈၵႂႃႇယဝ်ႉ” “ဝၼ်းလႂ်ၶႃႈလႃႇ” ဝၼ်းၸိုၼ်ႈႁူႉလီယူႇဝႃႈ ၸဝ်ႈၶမ်းမိူင်းၼၼ်ႉလၢတ်ႈယူႇ ၵူၺ်းၵႃႈ လၢတ်ႈမိူဝ်ႈမၼ်းမဝ်းလဝ်ႈလႄႈ ဝၼ်းၸိုၼ်ႈၸင်ႇလႆႈထၢမ်ၵႂႃႇၶိုၼ်း ႁႂ်ႈမၼ်းယိုၼ်ယၼ်လႆႈ၊ ၵွပ်ႈပိူဝ်ႈ ပေႃးမၼ်းမဝ်းလဝ်ႈ မၼ်းပဵၼ်ၵူၼ်းဢၼ် ဢမ်ႇတွၼ်ႉတွင်းၶိုၼ်း လွင်ႈႁဵတ်းသၢင်ႈမၼ်းသေပွၵ်ႈ ဝၼ်းၸိုၼ်ႈႁူႉလီလႄႈ ၸင်ႇၶိုၼ်းထၢမ်ၼၼ်ႉယဝ်ႉ။ “ၶႃႈလၢတ်ႈတေႉဢေႃႈ လုၵ်ႈဢွၼ်ႇလၢတ်ႈၶႃႈမႃးယဝ်ႉ ၶႃႈၵေႃႈ လၢတ်ႈၶိုၼ်းၵမ်းလဵဝ်ၼႃႇ တေပဵၼ်ၶမ်ႈဝၼ်းဢၼ်မၼ်းပၢႆႈၵႂႃႇၼၼ်ႉၶႃႈယူဝ်ႉ” “ဢမ်ႇၸႂ်ႈဝူၼ်ႉဝႃႈလၢတ်ႈယဝ်ႉၼႆသေ လိုမ်းလၢတ်ႈပႅတ်ႈၶႃႈႁႃႉ ထဝ်ႈမႃးယဝ်ႉၵေႃႈ ၵႆႉၵႆႉလိုမ်းငၢႆႈၼႃႇၶႃႈလူး” “ပဵၼ်ႁိုဝ်ၵေႃႈယဝ်ႉ! ႁႃမႃးႁႂ်ႈမၼ်းလႆႈလႄႈ” သင်ႇၼၵ်းသင်ႇၼႃၵႂႃႇယူႇယဝ်ႉ။ ၸဝ်ႈမိူင်းၶမ်းၵေႃႈ ပဵၼ်ၽူႈႁူႉႁၼ်ၸွမ်းၵေႃႉၼိုင်ႈလႄႈ မိူဝ်ႈၼၼ်ႉတီႈၼႂ်းတပ်ႉ မၼ်းလႆႈပဵၼ်ဝႆႉပႃးၵႅမ်ၸဝ်ႈလွၼ်ႉၶိူဝ်းသေဢမ်ႇၵႃး ၶႃၼၼ်ႉပဵၼ်ဢူၺ်းလီၵၼ်ၵေႃႈဝႃႈလႆႈယဝ်ႉ၊ ၶဝ်ႈႁဵတ်းသိုၵ်းၸွမ်းၵၼ် ဢွၵ်ႇၼႃႈသိုၵ်းၸွမ်းၵၼ်မႃးသေ ပဵၼ်ၵူၼ်းႁူႉလွင်ႈ ၸဝ်ႈလွၼ်ႉၶိူဝ်းလီလိူဝ်သေပိူၼ်ႈၵေႃႉၼိုင်ႈၵေႃႈဝႃႈလႆႈယူႇ။ ယွၼ်ႉၼၼ် ၸင်ႇလႆႈဢဝ်ၶမ်းလိုၼ်း မႃးၽၢၵ်ႇပၼ်ႁႂ်ႈမၼ်းလႆႈၸွႆႈတူၺ်းပႃး။ ၵွပ်ႈၼၼ် လွင်ႈၶမ်းလိုၼ်းၼၼ်ႉ မၼ်းၵေႃႈပဵၼ်ၽူႈၵဵဝ်ႇၶွင်ႈပႃးလႄႈ ၸင်ႇလႆႈပဵၼ်ၵူၼ်းၵေႃႉဢၼ်ႁပ်ႉလၢႆးငၢၼ်းလွင်ႈၶမ်းလိုၼ်းၼၼ်ႉယဝ်ႉ။ ယွၼ်ႉမိုတ်ႈၵၼ် ယွၼ်ႉႁူႉလွင်ႈၵၼ်ၼႃႇပူၼ်ႉတီႈလႄႈ ဢမ်ႇဝႃႈၸဝ်ႈၶမ်းမိူင်းတေႁဵတ်းသင် ႁဵတ်းလွင်ႈဢမ်ႇထုၵ်ႇမႅၼ်ႈသေတႃႉ ၸဝ်ႈလွၼ်ႉၶိူဝ်းၵေႃႈဢမ်ႇပေႃးႁတ်းႁဵတ်းသင်တီႈမၼ်းတေႉတေႉ။ တႃႇတွင်း။ ။ ၸိူင်းႁူဝ်ၼႆႉဢမ်ႇၸႂ်ႈလွင်ႈတေႉ ပဵၼ်လွင်ႈဝူၼ်ႉသၢင်ႈမႃးဢဝ်ၵူၺ်း။ တွၼ်ႈသိပ်းသွင်သုတ်းၵႂႃႇယဝ်ႉ သိုပ်ႇလူၵႂႃႇထႅင်ႈတွၼ်ႈသိပ်းသၢမ်ၶႃႈ။

['ၸိူင်းတိုၵ်း', 'ၸိူင်းၸၢတ်ႈပၢၼ်', 'ၸိူင်းတႆး']

2024-05-11T07:46:19

https://tainovel.com/%e1%81%b6%e1%80%90%e1%80%ba%e1%80%b8%e1%81%b8%e1%82%82%e1%80%ba%e1%81%b5%e1%82%82%e1%82%83%e1%82%87%e1%80%9c%e1%80%bd%e1%82%86%e1%80%b8%e1%80%9c%e1%80%bd%e1%82%86%e1%80%b8/

ၶတ်းၸႂ်ၵႂႃႇလွႆးလွႆး

ၶတ်းၸႂ်ၵႂႃႇလွႆးလွႆး ႁဵတ်းၵႂႃႇတိၵ်းတိၵ်း ႁဵတ်းပၼ်တႃႇသေႇ မိူဝ်ႈၵေႃႇသၢင်ႈလွင်ႈၸိူဝ်းၼႆႉမႃးႁိုင်ယဝ်ႉၼႆ လွင်ႈဢွင်ႇမၢၼ်ဢၼ်ဝႃႈၼၼ်ႉၵေႃႈ တေႁၼ်မႃးယူႇ။

['ၵူႈလွင်ႈလွင်ႈ', 'လွၼ်ႉမွၼ်းၵႂၢမ်း']

2024-05-11T07:38:53

https://tainovel.com/%e1%82%81%e1%80%ad%e1%80%b0%e1%80%9d%e1%80%ba%e1%82%89%e1%81%b5%e1%80%b0%e1%81%ba%e1%80%ba%e1%80%b8/

ႁိူဝ်ႉၵူၺ်း

ဢမ်ႇလႆႈယွမ်းသုမ်း.. ႁိူဝ်ႉၵူၺ်း ပေႃးႁိူဝ်ႉႁၢႆယဝ်ႉၸင်ႇၶိုၼ်းသိုပ်ႇထႅင်ႈ။ မိူဝ်ႈလႂ်ဝႃႈႁိူဝ်ႉယဝ်ႉ သိုပ်ႇႁဵတ်းၵႂႃႇထႅင်ႈၵေႃႈ ယိုင်ႈၶႅၼ်းတိူဝ်းထႅင်ႈတၢင်းႁိူဝ်ႉမႃးၵူၺ်း လိုဝ်ႈႁိူဝ်ႉ ႁွမ်ႁႅင်းဝႆႉ တႃႇသိုပ်ႇမုင်ႈၼႃႈၵႂႃႇထႅင်ႈ တႃႇသိုပ်ႇယၢင်ႈၵႂႃႇထႅင်ႈႁႂ်ႈပေႃးလီလိူဝ်သေၵဝ်ႇ။

['ၵူႈလွင်ႈလွင်ႈ', 'လွၼ်ႉမွၼ်းၵႂၢမ်း']

2024-05-06T07:24:09

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-9/

သၢႆငဝ်းၼႂ်းလပ်းသိင်ႇ တွၼ်ႈသိပ်းဢဵတ်း

တွၼ်ႈသိပ်းဢဵတ်း မိူဝ်ႈဢၼ်မၼ်းပုင်ႈၶဝ်ႈႁႃဝၼ်းၸိုၼ်ႈၼၼ်ႉ ၵူၼ်းသိုၵ်းၶဝ်ၵေႃႈ ၼႅတ်ႈဢွၼ်ၵၼ်မႃးၸၼ်ႁၢဝ်ႉဢဝ်မၼ်းဝႆႉသေ ဝၼ်းၸိုၼ်ႈၵေႃႈ တိုတ်ႉၼႃႈတိုတ်ႉတႃမၼ်းယဝ်ႉ လၢတ်ႈၸူးၵႂႃႇထႅင်ႈတီႈၵူၼ်းၵေႃႉၼၼ်ႉ “ၸွင်ႇဝူၼ်ႉႁိုဝ်ဝႃႈ ယွၼ်ႉမိုဝ်းၸဝ်ႈၵဝ်ႇ သူပ်းၵႂၢမ်းၸဝ်ႈၵဝ်ႇၼၼ်ႉ ဢဝ်ပိူၼ်ႈလႆႈယၢပ်ႇၸႂ်တုၵ်ႉၸႂ်ယွၼ်ႉမၼ်းၵႃႈႁိုဝ်ၼႆ” ၵႂႃႇၸုၵ်းၸမ်ႁိမ်းၵူၼ်းၵေႃႉၼၼ်ႉသေ သိုပ်ႇလၢတ်ႈထႅင်ႈ “ၺွပ်းတူဝ်မၼ်းၵႂႃႇၶႃႈလႄႈ ယဝ်ႉၵေႃႈယႃႇပေၸႂ်ႉၽႃႉဢၼ်ၽၢႆၽၢႆၼႃႈ တႅပ်းၼိဝ်ႉမိုဝ်းမၼ်းၵမ်းၼိဝ်ႉၼိဝ်ႉဢွၼ်တၢင်းၵွၼ်ႇ ယဝ်ႉၵေႃႈ ၸင်ႇတႅပ်းၶေႃႈမိုဝ်းမၼ်းၵမ်းလင် ယဝ်ႉယႃႇလိုမ်းဢဝ်ၵိူဝ်တႃးပၼ်ပႃး ပၼ်ႁႂ်ႈမၼ်းလႆႈႁွင်ႉသႅၼ်ႇပဵင်းၸႂ်ယဝ်ႉ ၸင်ႇၵွႆႈတႅပ်းပႅတ်ႈလိၼ်ႉမၼ်းၼႃႈ” ၵူၼ်းၵေႃႉၼၼ်ႉသမ်ႉပေႃးသၼ်ႇတိုၼ်းတိုၼ်းယဝ်ႉ၊ ႁွင်ႉလၢတ်ႈၸူးဝၼ်းၸိုၼ်ႈၵႂႃႇ “တွင်းပၢၼ်ႇယဝ်ႉၶႃႈ!! ၶႃႈၵူဝ်ယဝ်ႉ!” ဝၼ်းၸိုၼ်ႈ လၢတ်ႈႁႂ်ႈၵူၼ်းသိုၵ်းၶဝ် မိူဝ်းသူင်ႇဢၢႆႈၸၢႆးၼၼ်ႉသေ မၼ်းၵေႃႈၸွမ်းၵူၼ်းၸိူဝ်းၼၼ်ႉၵႂႃႇတီႈၶွၵ်ႈၶင်ယဝ်ႉ၊ ၶဝ်ၵေႃႈဢဝ်ၽူႈလၵ်ႉၵေႃႉၼၼ်ႉ ၵႂႃႇၼႂ်းၶွၵ်ႈဢၼ်လပ်းသိင်ႇ ဢမ်ႇႁၼ်သင်ၼၼ်ႉလႄႈ ၵူၼ်းသိုၵ်းၸိူဝ်းၼၼ်ႉၵေႃႈ မႃးၸပ်းတဵၼ်းသေ ႁၼ်လႅင်းငဝ်းၾႆးၼႂ်းႁွင်ႈၼၼ်ႉဝွႆးဝွႆး၊ ဝၼ်းၸိုၼ်ႈၵေႃႈ ႁႂ်ႈၵူၼ်းဢဝ်တင်ႇ မႃးပၼ်ၽူႈလၵ်ႉၵေႃႉၼၼ်ႉၼင်ႈသေယဝ်ႉ ဢဝ်ၽိူၼ်မႃးတမ်းပႃႈၼႃႈသေ ဢဝ်ၶႅၼ်ၽူႈလၵ်ႉတၢင်ႇသႂ်ႇၼိူဝ်ၽိူၼ် ဢၼ်မီးၶဵင်တမ်းဝႆႉယူႇလႄႈ ၽႃႉတုင်းဝၢင်ႈမၢၵ်ႈၼိုင်ႈ မီးယူႇႁိမ်းၶၢင်ႈၼၼ်ႉယဝ်ႉ။ ဝၼ်းၸိုၼ်ႈၵေႃႈ မႃးၼင်ႈၶႃၵၢႆႇၵွၼ်းၶႅမ်ႉၶႅမ်ႉသေယဝ်ႉ ႁႂ်ႈၵူၼ်းသိုၵ်းၸိူဝ်းၼၼ်ႉ ဢွၵ်ႇၵႂႃႇပႂ်ႉဝႆႉတၢင်းၼွၵ်ႈယူႇ။ “ႁၼ်မႃးၼမ်ၼႃႇယဝ်ႉ ၵူၼ်းၸိူင်ႉၼင်ႇမႂ်းၼႆႉ ဝႃႈႁိုဝ်ၵေႃ ဢမ်ႇႁဵတ်းထႅင်ႈယဝ်ႉ! တွင်းပၢၼ်ႇယဝ်ႉ! ၼႆႁႃႉ မၼ်းပဵၼ်တၢင်းတိူၵ်ႈတႃႇဢဝ်တူဝ်လွတ်ႈၵူၺ်း ဢမ်ႇမီးလေႃႇၵူၼ်းမဵဝ်းမႂ်းၼႆႉ တေဢမ်ႇႁဵတ်း ယိုင်ႈပဵၼ်ၵူၼ်းမီးဢၵျၢင်ႉၸိူင်ႉၼႆယူႇယဝ်ႉ သမ်ႉဝႃႈမၼ်းလႅၵ်ႈလၢႆႈၵၼ်လႆႈသေတႃႉ ၵူၼ်းၸိူင်ႉၼႆ ဢမ်ႇလႅၵ်ႈလၢႆႈလႆႈငၢႆႈငၢႆႈလေႃႇ” “မႂ်းမၼ်းၵေႃႈပဵၼ်ၽူႈယိင်းၵူၺ်း တေႁဵတ်းသင်ၵဝ်လႆႈလႃႇ” “ၶႂ်ႈႁူႉႁႃႉဝႃႈၵဝ်ႁဵတ်းသင်မႂ်းလႆႈ!!” ဝၼ်းၸိုၼ်ႈဢမ်ႇလႆႈဢဝ်ၽႃႉတုင်းၼၼ်ႉၸႂ်ႉ ၸင်ႇသမ်ႉလၢၵ်ႈၸၼ်ဢဝ်မိတ်ႈဢၼ်ၽၵ်းဝႆႉတီႈဢႅဝ်မၼ်း ဢွၵ်ႇမႃး “မိတ်ႈၼႆႉ ၵိၼ်ၼိူဝ်ႉၵူၼ်းမႃးၼပ်ႉဢမ်ႇလႆႈယဝ်ႉ မၼ်းဢမ်ႇလႆႈၵိၼ်ႁိုင်ၼႃႇသေတႃႉ ၵူၺ်းၵႃႈၶူမ်းမၼ်းတႄႉ ၽၢႆလိူဝ်ၽႃႉမၢၵ်ႈၼၼ်ႉယူႇၼႃႈ” ပၢႆမိတ်ႈငႃသႂ်ႇသိုဝ်ႈမိုဝ်းၶွၼ်ၼိုင်ႈ ႁၢင်ႇယၢၼ်မွၵ်ႈမၢင်ၸေႈၼႆႉၵူၺ်း “ဢမ်ႇၼၼ်ၵေႃႈ ၵၢၼ်ႈၶေႃးလီႁိုဝ်..” ဢဝ်ၵႂႃႇငႃသႂ်ႇတီႈၶေႃးၽူႈလၵ်ႉၼၼ်ႉ သမ်ႉပေႃးၵၼ်ႈလပ်းတႃလူင်ၵႂႃႇ။ “ပဵၼ်ႁိုဝ်လႃႇ ဢၢႆၶူမ်းမိတ်ႈၸွင်ႇမၼ်းႁွမ်ႁိုဝ်” ဢဝ်ပၢႆမိတ်ႈမၼ်း သိတ်ႈၵႂႃႇၸမ်ႁိမ်းၶူႈၼင်ဢၢႆႈၵေႃႉၼၼ်ႉသေ ယိပ်းတူၺ်းၶူမ်းမိတ်ႈမၼ်းလႄႈ လိူတ်ႈတီႈမိုဝ်းမၼ်းၼၼ်ႉၵေႃႈ ယူတ်ႇတူၵ်းသႂ်ႇၼိူဝ်ၼႃႈၵူၼ်းၵေႃႉၼၼ်ႉမႃး ပၢတ်ႇဢဝ်တိၼ်သိူဝ်ႈသုပ်းမၼ်းသေ မႃးပူၵ်ႉႁၢမ်ႈလိူတ်ႈမၼ်းၵႂႃႇယဝ်ႉၵေႃႈ ဢဝ်မိတ်ႈလႅမ်ႈၼၼ်ႉ ပၵ်းလူင်းၵႂႃႇၼိူဝ်ၽိူၼ် ဢဝ်ၽူႈလၵ်ႉၼၼ်ႉ သမ်ႉပေႃးၽႅတ်းလူင်ၵႂႃႇယူႇ။ “ၶႃႈၵူဝ်ယဝ်ႉ!” သမ်ႉပေႃးႁွင်ႈႁႆႈဢွၵ်ႇမႃး။ “မွၵ်ႈၼႆႉၵူၺ်းၵေႃႈၵူဝ်ယဝ်ႉႁႃႉ ၽူႈယိင်းၸိူင်ႉၼင်ႇၵဝ်ၼႆႉ ၸၢင်ႈၵႂႃႇႁဵတ်းသင်မႂ်းလႆႈလႃႇ မိတ်ႈယင်းဢမ်ႇပႆႇၵႂႃႇမၢတ်ႇၺႃးၼိူဝ်ႉမႂ်းသေဢိတ်း ပေႃးၵူဝ်ယဝ်ႉၵႃႈ ဝူၼ်ႉထိုင်ဢၼ်မႂ်းႁဵတ်းတေႃႇပိူၼ်ႈမႃးၸိူဝ်းၼၼ်ႉလႄႈ” “ၶႃႈၵူဝ်ယဝ်ႉ ၶႃႈတေလႆႈႁဵတ်းၸိူင်ႉႁိုဝ်” “မႂ်းသမ်ႉဝႃႈထုၵ်ႇလီလႆႈႁဵတ်းၸိူင်ႉႁိုဝ်လႃႇ ပေႃးဢမ်ႇတွပ်ႇလႆႈၵေႃႈ မိုဝ်းမႂ်းၶွၼ်ၼႆႉတႄႉ တေၶၢတ်ႇယဝ်ႉၼႃႈ” ဝၼ်းၸိုၼ်ႈၵေႃႈဢဝ်မိတ်ႈၵႂႃႇႁၢင်းသႂ်ႇမိုဝ်းၶွၼ်သၢႆႉမၼ်းၼၼ်ႉယဝ်ႉ။ “ဢေႃႈ! ၶႃႈတေဢဝ်ၵႂႃႇပၼ်ၶဝ်ၶိုၼ်းတင်းမူတ်း ဢၼ်ၶႃႈလၵ်ႉမႃးၼၼ်ႉ” ဝၼ်းၸိုၼ်ႈၵေႃႈ ဢဝ်ပၢႆမိတ်ႈမႃးၶိတ်ႇသႂ်ႇၼိူဝ်ၽိူၼ် သမ်ႉပေႃးပဵၼ်ႁၢဝ်းလိုၵ်ႉလူင်ၵႂႃႇယူႇ “လၢတ်ႈၵၼ်ဝႃႈ ပိုၼ်ႉတီႈၸွမ်းၸိူဝ်းၼႆႉ ပဵၼ်တီႈဢၼ်မီးယႃႈလိူင်ႇၼမ်ၼႆ” “ၵဝ်ဢမ်ႇၸႂ်ႈၵူၼ်းၵိၼ်ယႃႈၼႃႈ” “မႂ်းတေၵိၼ်ႁိုဝ်ဢမ်ႇၵိၼ် ၵဝ်ဢမ်ႇၶႂ်ႈႁူႉလေႃႇ ဢၼ်မႂ်းမႃးႁဵတ်းၽူႈလၵ်ႉယူႇၼႆႉ ဢမ်ႇၸႂ်ႈဝႃႈမၼ်းပဵၼ်တၢင်းယၢမ်ႈမႂ်းယဝ်ႉႁိုဝ်၊ ၵဝ်မႃးတီႈၼႆႈပွၵ်ႈလႂ် လႆႈႁၼ်ၵူၼ်းၸိူင်ႉၼင်ႇမႂ်းၼႆႉ မီးယူႇၼႂ်းၶွၵ်ႈတႃႇသေႇ ထိုင်တီႈ တီႈၼႆႈပဵၼ်ႁိူၼ်းမႂ်းၵႂႃႇယဝ်ႉဢမ်ႇၸႂ်ႈႁႃႉ” “မႂ်းၶႂ်ႈလၢတ်ႈသင်တီႈၵဝ်လႃႇ” “လုၵ်ႈၸၢႆးမႂ်း ၶိုၼ်ႈႁူင်းႁဵၼ်းယူႇၼႂ်းဝဵင်းဢမ်ႇၸႂ်ႈႁႃႉ ယဝ်ႉၵေႃႈပဵၼ်လုၵ်ႈႁဵၼ်းလီလုၵ်ႈႁဵၼ်းၵတ်ႉၶႅၼ်ႇ လႆႈထီႉၼိုင်ႈၵူႈပီႊၼႆႁိုဝ်လႃႇ လီသေလၢႆ ဢၼ်ဢမ်ႇၸၢင်ႈသူင်ႇႁႂ်ႈႁဵၼ်းသုင်သုင်လႆႈ ယွၼ်ႉပိူဝ်ႈဢမ်ႇမီးငိုၼ်း တေႃႈၼင်ႇတႃႇသူင်ႇႁဵၼ်းယူႇယၢမ်းလဵဝ်ၵူၺ်းၵႃႈ ပေႃးၵိၼ်းၸႂ်ၼႃႇယဝ်ႉဢမ်ႇႁိုဝ်” “မႂ်းႁူႉလွင်ႈၵဝ်ၼမ်ၼႃႇယဝ်ႉၼႃႈ!!” “ဢၼ်တင်ႈၸႂ်လၵ်ႉၶူဝ်ၶွင်ပိူၼ်ႈသေ တင်ႈၸႂ်ႁႂ်ႈပိူၼ်ႈၺွပ်းလႆႈတိၵ်းတိၵ်းၼႆႉ မၼ်းဢမ်ႇတုၵ်ႉၶၼႃႇႁႃႉလၢႆးၼႆႉ တႃႇပွႆႇပၼ်ၵူၼ်းၵိၼ်ယႃႈဢွၼ်ႇၵူၺ်း ၶဝ်ပၼ်ၵႃႈႁိုဝ်လႃႇ ပေႃးသူင်ႇလုၵ်ႈမႂ်းၶိုၼ်ႈႁူင်းႁဵၼ်းလႆႈယူႇႁႃႉ” “ၵူၼ်းၸိူင်ႉၼင်ႇသူၼႆႉ တေမေႃပွင်ႇၸႂ်ၽႂ်လႆႈ ငိုၼ်းဢၼ်ဝႃႈၼၼ်ႉ ယွၼ်းပိူၼ်ႈၵူၺ်းၵေႃႈလႆႈမႃးယဝ်ႉလူး ၵူၺ်းၵႃႈႁဝ်းၼႆႉ တႃႇတေလႆႈမႃးၼၼ်ႉ လႆႈဢဝ်ၼမ်ႉႁိူဝ်ႇၼမ်ႉၶႆးသေႁႃမႃးဢိူဝ်ႈ၊ ပေႃးဝႃႈပဵၼ်ၵၢၼ်လႆႈငိုၼ်း သမ်ႉဝႃႈမၼ်းယၢပ်ႇၵေႃႈ ၵႃႈတေလႆႈၸုၼ်ႉႁေႁဵတ်းဢိူဝ်ႈ” “ၵၢၼ်ဢၼ်လီလီမီးတင်းၼမ် ပဵၼ်သင်လႄႈဢမ်ႇႁဵတ်း!!” “ၵၢၼ်လီတီႈလႂ်လႃႇ ႁဵတ်းႁႆႈႁဵတ်းၼႃးၵေႃႈ ၵုမ်ႇလဵင်ႉၸုမ်းသူၵူၺ်း တႃႇၵိၼ်ယင်းဢမ်ႇပေႃး၊ ႁဵတ်းၵၢၼ်ၵႃႉၵၢၼ်ၶၢႆၵေႃႈ ၵႃႈယဵတ်ႈသူပ်းမၼ်းၵူၺ်း ပေႃးၼမ်လိူဝ်ၼမ်ႉမျႅတ်ႈမၼ်းယဝ်ႉလူး ႁဵတ်းသင်ၵေႃႈၵိၼ်းၸႂ်ယၢပ်ႇၸႂ်ယူႇသဵင်ႈ ၵဝ်ၵေႃႈဢမ်ႇမီးတၢင်းလိူၵ်ႈမိူၼ်ၵၼ်” “ၶႂ်ႈမီးတၢင်းလိူၵ်ႈႁႃႉ! လႆႈဢိူဝ်ႈ ႁဵတ်းၵၢၼ်ပၼ်ၵဝ်လႄႈ ၵဝ်ၵေႃႈတေပွႆႇမႂ်းၵႂႃႇ” “ႁိုဝ်ႉ! ၵူၼ်းၸိူင်ႉၼင်ႇသူၼႆႉ ၵဝ်ဢမ်ႇမီးဝၼ်းႁဵတ်းပၼ်လႆႈလေႃႇ!! တႅပ်းမိုဝ်းၵဝ်ယင်းတေလီလိူဝ်ၵွၼ်ႇဢိူဝ်ႈ!!” “ႁတ်းႁၢၼ်တေႉလူး” ဝၼ်းၸိုၼ်ႈတဝ်ႉၽိူၼ်သေ တူၺ်းၼႃႈၽူႈလၵ်ႉၼၼ်ႉယဝ်ႉ “ၵဝ်တေၸွႆႈသူင်ႇလုၵ်ႈမႂ်းႁဵၼ်း မႂ်းၵေႃႈႁဵတ်းၵၢၼ်ပၼ်ၵဝ် ၵဝ်လႄႈမႂ်း လႆႈၼင်ႇၵၼ်၊ သင်ဢမ်ႇႁဵတ်း ၵဝ်ၵေႃႈဢမ်ႇႁပ်ႉႁွင်းလႆႈမိူၼ်ၵၼ်ဝႃႈ လုၵ်ႈမႂ်းၼၼ်ႉၸွင်ႇတေလွတ်ႈၽေးယူႇႁိုဝ်” ဝၼ်းၸိုၼ်ႈ လုၵ်ႉဢွၵ်ႇၵႂႃႇပႅတ်ႈသေ ႁႂ်ႈၵူၼ်းတၢင်းၼွၵ်ႈၼၼ်ႉ မႃးၽဵဝ်ႈၶူဝ်းၶွင်တၢင်းၼႂ်းဢွၵ်ႇၵႂႃႇၶိုၼ်း ဝႆႉၵိုတ်းတူဝ်ၵူၼ်းၵေႃႉလဵဝ် ဢၼ်ၼင်ႈငွမ်ယူႇၼႂ်းလပ်းသိင်ႇၼၼ်ႉၵူၺ်းယူႇယဝ်ႉ။ ၸဝ်ႈလွၼ်ႉၶိူဝ်းၼၼ်ႉၵေႃႈ ၵွပ်ႈမီးၵၢၼ်တႃႇတေႁဵတ်းထႅင်ႈၼႆလႄႈ တင်းဝၼ်းၸိုၼ်ႈႁေ လႆႈဢွၼ်ၵၼ်ပွၵ်ႈမိူဝ်းၵႂႃႇၸဵမ်ၸဝ်ႉယူႇယဝ်ႉ။ “မႂ်းဝူၼ်ႉၸွႆႈၵဝ်ဢိတ်ႉၼိုင်ႈလူး ပွႆႇၶႃၵႂႃႇလီႁႃႉ ၶႃလႆႈယၢပ်ႇၽိုတ်ႇမႃးၼမ်ၼႃႇယဝ်ႉ တေသိုပ်ႇယူႇၵႂႃႇၸိူင်ႉၼႆၵေႃႈ ဢမ်ႇမီးသင်တေလီမႃး ဢၼ်တုၵ်ႉၶယူႇၼၼ်ႉ ပဵၼ်ၶႃမႄႈလုၵ်ႈၵူၺ်း ၵဝ်ၵေႃႈယင်းဢမ်ႇႁဵတ်းသင်ပၼ်ၶႃလႆႈသေလွင်ႈ၊ လိူဝ်သေမႂ်း ဢၼ်ၸွႆႈထႅမ်ၶႃလႆႈ ၸွမ်းလူၺ်ႈမႂ်းပဵၼ်ၵူၼ်းဢၼ်ႁူႉႁၼ်ၸွမ်းၵူႈလွင်ႈ မႂ်းသမ်ႉဝူၼ်ႉၸိူင်ႉႁိုဝ်လႃႇ” “ၶႃႈၵေႃႈႁဵတ်းၸွမ်းၵႂၢမ်းသင်ႇမႃးတႃႇသေႇၵူၺ်း ၶေႃႈတွပ်ႇၶႃႈၼၼ်ႉ ဢမ်ႇလႆႈလမ်ႇလွင်ႈသင်ၶႃႈလေႃႇ မၼ်းယူႇတီႈဝႃႈ ဢူႈႁဝ်းၶႂ်ႈႁႂ်ႈမၼ်းပဵၼ်ၸိူင်ႉႁိုဝ်ၼၼ်ႉၵူၺ်း” ဝၼ်းၸိုၼ်ႈဢမ်ႇလႆႈငိၼ်းသဵင်သင်တွပ်ႇၸူးလႄႈ မၼ်းၸင်ႇသိုပ်ႇလၢတ်ႈထႅင်ႈ “ၶမ်းလိုၼ်းလႆႈႁူပ်ႉသၢႆတႃၵူၼ်းတၢင်းၼမ် ဢၼ်ႁၼ်မၼ်း ပဵၼ်ၽူႈယိင်းဢမ်ႇလီလႄႈ ပဵၼ်ၵူၼ်းဢၼ်လႆႈၶၢမ်ႇတင်းပိူၼ်ႈသႄႉၼႄး လၢတ်ႈၵႂၢမ်းလူလၢႆထၢင်ႇလဵၵ်ႉ မႃးတႃႇသေႇယဝ်ႉ၊ လႆႈယဵၼ်ႉၶၢမ်ႇၵႂၢမ်းၽၢင်း ဢၼ်ပိူၼ်ႈၵၢဝ်ႇလၢတ်ႈၵူႈလွင်ႈ ၵမ်ႈၽွင်ႈၵေႃႈဝႃႈ ဢမ်ႇဝႆႉၵႃႈၶၼ်တူဝ်ၵဝ်ႇ၊ ၺႃးပိူၼ်ႈၵၼ်ႉၸၼ်ႁိုဝ်လႃႇ သမ်ႉဝႃႈမၼ်းဢမ်ႇၸႂ်ႈတေႉၵေႃႈ မၼ်းဢမ်ႇၸၢင်ႈထဵင် ယွၼ်ႉၶေႃႈၵႂၢမ်းၸိူဝ်းၼၼ်ႉ ၵႅတ်ႇၶႄဝႆႉလွင်ႈပဵၼ်တႄႉဢၼ်ပိုတ်ႇၼႄၽႂ်ဢမ်ႇလႆႈ၊ လိူဝ်သေၼၼ်ႉ ဢၢႆႈၸၢႆးၵေႃႈ တေႃႈၺႃးပိူၼ်ႈလၢတ်ႈဝႃႈ ပဵၼ်ၵူၼ်းဢမ်ႇမီးဢူႈ၊ ဢၼ်မႂ်းႁွင်ႉဢူႈယူႇၼၼ်ႉ ဢမ်ႇၸႂ်ႈဢူႈတေႉမႂ်းလေႃႇၼႆဢေႃႈ၊ သမ်ႉဝႃႈ လွင်ႈမၼ်းပူၼ်ႉမႃးႁိုင်တၢၼ်ႇႁိုဝ်ၵေႃႈ လွင်ႈဝၼ်းလင်ၼၼ်ႉ ယင်းတိုၵ်ႉဢဝ်မႃးလၢတ်ႈထိုင်ၵၼ်လႆႈယူႇ၊ ၵူၺ်းၵႃႈ ၶမ်းလိုၼ်းၵေႃႈ ဢမ်ႇလႆႈသႂ်ႇၸႂ်ၼိူဝ်လွင်ႈၼႆႉသေၵႃႈႁိုဝ်လႄႈ မၼ်းၵေႃႈ ဢမ်ႇပၼ်ႁႂ်ႈၶႃႈလၢတ်ႈၼႄလွင်ႈၸိူဝ်းၼႆႉတီႈဢူႈႁဝ်း” “ၵဝ်လႆႈႁဵတ်းၽိတ်းတေႃႇၶဝ်ႁႅင်းတေႉယဝ်ႉဢိူဝ်ႈ ၵဝ်လုမ်းလႃးတူၺ်းထိုင်ၶဝ်ဢမ်ႇလႆႈသေဢမ်ႇၵႃး ၶဝ်ယင်းၵႅတ်ႇၶႄပၼ်ၵဝ်ပႃးထႅင်ႈလူးၵွၼ်ႇ ” မိူဝ်ႈဢၼ်ႁေႃႈၵႃးပွၵ်ႈမိူဝ်းတူၵ်းၶိုင်ႈတၢင်းယဝ်ႉၼၼ်ႉ ၸဝ်ႈလွၼ်ႉၶိူဝ်းၵေႃႈ ႁႂ်ႈဝၼ်းၸိုၼ်ႈႁူၼ်ၵႃးပွၵ်ႈၶိုၼ်းတၢင်းၵဝ်ႇ တႃႇမႃးၸူး ၶမ်းလိုၼ်းသေ ၵႄႈၶႆလွင်ႈၼႆႉၵႂႃႇႁႂ်ႈယဝ်ႉတူဝ်ႈၼႆယူႇ။ မိူဝ်ႈဢၼ်တိုၵ်ႉႁူၼ်ၵႃးပွၵ်ႈၵႂႃႇၶိုၼ်းၼၼ်ႉ ၸင်ႇသမ်ႉ မီးၵႃးတၢင်ႇၵုၼ်ႇလူင် သိပ်းသွင်လေႃႉ လေႃႈလႅၼ်ႈလူင်မႃးၸွမ်းတၢင်း ဢၼ်ဢမ်ႇၵႂၢင်ႈသင်ၼၼ်ႉ ၶႂ်ႈႁၢမ်ႉဝႆးဢိတ်းၼိုင်ႈလႄႈ ပုင်ႈသႂ်ႇၵႃးဝၼ်းၸိုၼ်ႈၶႃ ပေႃးသဵၼ်ဝူင်ဢွၵ်ႇတၢင်းၵႂႃႇယူႇယဝ်ႉ ၵႃးလမ်းၼၼ်ႉၵေႃႈ လႆႈပိၼ်ႈၵႂႃႇမိူၼ်ၵၼ်။ . “ၶႃတေပဵၼ်ႁိုဝ်ၼၼ်ႉမႃႈ!!” “တိုၵ်ႉတေသိုပ်ႇလူထႅင်ႈယူႇၶိင်းပီး ပေႉမႃးၼႅတ်ႈလၢတ်ႈလႃႇ” “ဢိူဝ်ႈ ႁႃးၵေႃႈၶႂ်ႈႁူႉၼႅၼ်ႇၼႃႇယဝ်ႉၵဝ်ႇမေႃႉ” တႃႇတွင်း။ ။ ၸိူင်းႁူဝ်ၼႆႉပဵၼ်ၸိူင်းဢၼ်ဝူၼ်ႉသၢင်ႈမႃးဢဝ်ၵူၺ်း။ တွၼ်ႈသိပ်းဢဵတ်းသုတ်းၵႂႃႇယဝ်ႉ သိုပ်ႇတူၺ်းထႅင်ႈတွၼ်ႈသိပ်းသွင်ၶႃႈ။

['ၸိူင်းၸၢတ်ႈပၢၼ်', 'ၸိူင်းတိုၵ်း']

2024-05-06T07:18:35

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-8/

သၢႆငဝ်းၼႂ်းလပ်းသိင်ႇ တွၼ်ႈသိပ်း

တွၼ်ႈသိပ်း ၶၢဝ်းတၢင်းဢၼ်ဝၼ်းၸိုၼ်ႈလႆႈႁဵတ်းၵၢၼ်ႁူမ်ႈၵၼ်တင်း ၸၢႆးလိူၼ်မႃးၼၼ်ႉ ပဵၼ်ၶၢဝ်းယၢမ်းၸူဝ်ႈၵႅပ်ႉၵမ်းဢွၼ်ႇၵူၺ်းသေတႃႉ တွၼ်ႈတႃႇတင်းသွင်တႄႉ သၢင်ႈပၼ်လွင်ႈမၢႆတွင်းဢၼ်ဢမ်ႇမေႃလိုမ်းလႄႈ ပဵၼ်လွင်ႈမၢႆတွင်းဢၼ်ႁိုင်ယိုၼ်း ၵိုမ်းမၼ်ႈယူႇၼႂ်းဢူၵ်းႁူဝ်ၸႂ်ဝႆႉ ႁင်းၽႂ်ႁင်းမၼ်းယဝ်ႉ။ လွင်ႈတူင်ႉၼိုင်ဢၼ်မီးႁူမ်ႈၵၼ်၊ လွင်ႈသႂ်ႇၸႂ်ဢၼ်ယိုၼ်ႈပၼ်ၵၼ်၊ လွင်ႈမႆႈၸႂ်ဢၼ်မီးတေႃႇၵၼ် လွင်ႈတၢင်းႁၵ်ႉဢၼ်ႁပ်ႉႁူႉထိုင်လႆႈ ၼႂ်းႁူဝ်ၸႂ် ဢၼ်လႆႈသူင်ႇယိုၼ်ႈမႅင်ႇၵၼ်ၵူႈဝၼ်းၵူႈဝၼ်းၼၼ်ႉ သမ်ႉဝႃႈ ဢမ်ႇလၢတ်ႈဢွၵ်ႇသူပ်းၵေႃႈ ၼႂ်းၸႂ်ၽႂ်မၼ်းမိူၼ်တေႁပ်ႉႁူႉလႆႈယူႇ။ တေႃႈၼင်ႇဢမ်ႇႁူႉဝႃႈ တေလႆႈႁူပ်ႉၵၼ်ပဵၼ်ဝၼ်းလိုၼ်းသုတ်း ၸၢႆးလိူၼ်ၵေႃႈ လႆႈမႃးသူင်ႇသင်ႇဝၼ်းၸိုၼ်ႈ ၼႂ်းဝၼ်းဢၼ်တေလႆႈၽၢတ်ႇၵၢၼ်ၵႂႃႇ ႁူမ်ႈပႃးလိၵ်ႈၽိုၼ်ၼိုင်ႈ ဢၼ်ယိုၼ်ႈသႂ်ႇၼႂ်းမိုဝ်း ဝၼ်းၸိုၼ်ႈ ၵႂႃႇယူႇယဝ်ႉ။ ၼႂ်းလိၵ်ႈၼၼ်ႉတႄႉ လႆႈတႅမ်ႈထိုင် ၶေႃႈၵႂၢမ်းၼႂ်းဢူၵ်းႁူဝ်ၸႂ် ဢၼ်လႆႈႁၵ်ႉမႅၼ်ႈဝၼ်းၸိုၼ်ႈလူၼ်ႉလိူဝ်ႁႅင်း လႄႈ သင်ဝႃႈလႆႈၶိုၼ်းထူပ်းၵၼ်ထႅင်ႈ ဢမ်ႇဝႃႈမိူဝ်ႈလႂ်ၵေႃႈယဝ်ႉ တေယွၼ်းၵူပ်ႉၵူႈဝၼ်းၸိုၼ်ႈႁႂ်ႈႁူမ်ႈပဵၼ်ႁိူၼ်းလဵဝ်ၵၼ်ၵႂႃႇ ၼႆယူႇ။ ဝၼ်းၸိုၼ်ႈၵေႃႈ လုတ်ႇလႅၼ်းယႃႈမၼ်းသဵင်ႈၵႂႃႇလႅၼ်းၼိုင်ႈယဝ်ႉလႄႈ ဝၢႆႇၼႃႈယၵ်ႉတူၺ်းၵႂႃႇ ၸၢႆးလိူၼ်ၼၼ်ႉသေ “တေႇၼႃႈႁိူၼ်းယဝ်ႉႁႃႉ!” “ၶႂၢင်းပၼ်ဢိတ်ႉၼိုင်ႈၼႃႈ ႁဝ်းယွမ်းၼွမ်းယူႇ ႁဵတ်းၸွမ်းၵႂၢမ်းမၼ်ႈဢၼ်ပၼ်သူဝႆႉဢမ်ႇလႆႈ” ဝၼ်းၸိုၼ်ႈယၵ်ႉတူၺ်းၼႃႈၸၢႆးလိူၼ်ယဝ်ႉ ထူၺ်ႈၸႂ်ဢွၵ်ႇမႃးၼင်ႇလူမ်ၸႂ် “တေႇယဝ်ႉၵေႃႈ..လီယဝ်ႉၼႃႇ” “ႁဝ်းၵေႃႈ..မီးလွင်ႈၶႂ်ႈထၢမ်သူယူႇၼႃ” “ထၢမ်မႃးလႄႈ” “ဝၼ်းၼၼ်ႉ မိူဝ်ႈသိပ်းပီပူၼ်ႉမႃးၼၼ်ႉ တီႈငဝ်ႈၸုမ်း ၽွင်းဢၼ်ပိူၼ်ႈၸႅၵ်ႇၽႄၵူၼ်းၼႂ်းတပ်ႉႁဝ်း ၵႂႃႇၵေႃႉတီႈၵေႃႉတၢင်းၼၼ်ႉ သူၵေႃႈယူႇတီႈၼၼ်ႈယူႇၸွင်ႇၸႂ်ႈ” ဝၼ်းၸိုၼ်ႈလႄႈတင်းၶမ်းလိုၼ်းၼၼ်ႉၵေႃႈ လႆႈဢွၼ်ၵၼ်ပွၵ်ႈမႃး ႁဵတ်းၵၢၼ်ယူႇတီႈ ငဝ်ႈၸုမ်းၶဝ်သေ ဝၼ်းဢၼ် တပ်ႉၸဝ်ႈလွၼ်ႉၶိူဝ်းၶဝ် တူၵ်းသုမ်းၵႂႃႇလႄႈ ထုၵ်ႇသင်ႇထွၼ်တပ်ႉၼၼ်ႉ လႆႈဢွၼ်ၵၼ်ပွၵ်ႈမႃးၶိုၼ်းတီႈငဝ်ႈၸုမ်းသေ ဝၼ်းၸိုၼ်ႈၵေႃႈ လႆႈႁၼ်မႅၼ်ႈၺႃး ၸၢႆးလိူၼ်ယူႇ၊ ၵူၺ်းၵႃႈ မၼ်းၵေႃႈ ၵူဝ်ဝႃႈၸၢႆးလိူၼ်ၼၼ်ႉ တေႁၼ်မၼ်းယဝ်ႉ ၼႅတ်ႈဢွၵ်ႇပၢႆႈၵႂႃႇပႅတ်ႈယူႇ၊ မိူဝ်ႈမၼ်းဢွၵ်ႇၽၵ်းတူၵႂႃႇၼၼ်ႉ ၵွပ်ႈပဵၼ်ၵူၼ်းဢၼ်ယၢမ်ႈႁူႉၸၵ်းလႄႈ သမ်ႉဝႃႈပူၵ်ႉၼႃႈပူၵ်ႉတႃႁိုဝ် တေႁၼ်ၽၢႆႇလင်ၵူၺ်းၵေႃႈ ၸၢႆးလိူၼ်ၼၼ်ႉတႄႉ တွင်းလႆႈလီၼႃႇ၊ ႁၼ်ၼင်ႇၼၼ်ယဝ်ႉ ၸၢႆးလိူၼ်ၵေႃႈလႆႈႁွင်ႉၸိုဝ်ႈဝၼ်းၸိုၼ်ႈၵႂႃႇ ၵူၺ်းၵႃႈ ယိုင်ႈၶႅၼ်းႁဵတ်းႁႂ်ႈဝၼ်းၸိုၼ်ႈပႆဝႆးထႅင်ႈယူႇ၊ ၽွင်းၼၼ်ႉ ၸၢႆးလိူၼ်သမ်ႉ လႆႈႁပ်ႉတၢင်းမၢတ်ႇၸဵပ်းတီႈၶႃလႄႈ ဢမ်ႇၸၢင်ႈလႅၼ်ႈလမ်းၸွမ်းလႆႈ။ “ၵူၼ်းၵေႃႉဢၼ်သူႁွင်ႉၼၼ်ႉ ပဵၼ်ႁဝ်းၵူၺ်း! မၼ်းဢမ်ႇၸႂ်ႈလွင်ႈဢမ်ႇသၢင်ႇထုၵ်ႇလေႃႇ ဢၼ်ဢမ်ႇလႆႈႁူပ်ႉၺႃးသူ မၼ်းပဵၼ်လွင်ႈတင်ႈၸႂ်ႁဝ်း ဢၼ်ဢမ်ႇၶႂ်ႈႁူပ်ႉသူၼၼ်ႉၵူၺ်း။ ၼႂ်းၶၢဝ်းတၢင်း သိပ်းပီ ဢၼ်ဢမ်ႇလႆႈႁူပ်ႉၺႃးၵၼ်လႆႈၼၼ်ႉၵေႃႈ မၼ်းပဵၼ်လွင်ႈတင်ႈၸႂ်ႁဝ်းမိူၼ်ၵၼ်၊ ႁဝ်းတင်ႈၸႂ်ဢမ်ႇၸွမ်းၶႆႈသူလႄႈ ဢမ်ႇလႆႈသူၼ်ၸႂ်သူ ႁဵတ်းႁႂ်ႈႁဝ်းလႄႈသူၼၼ်ႉ ဢမ်ႇလႆႈႁူႉလွင်ႈၵၼ် ဢမ်ႇလႆႈႁူပ်ႉၺႃးၵၼ်မႃး ၸင်ႇလႆႈလိုမ်းၵၼ်ၵႂႃႇၼၼ်ႉၼႃႇ” “ႁူႉယူႇသူပဵၼ်ၵူၼ်းၸႂ်ႁၢႆႉ ၵူၺ်းၵႃႈ သူၵေႃႈၸႂ်ႁၢႆႉတေႉတေႉၼၼ်ႉယဝ်ႉ တေမႃးလၢတ်ႈႁႂ်ႈႁူဝ်ၸႂ်ႁဝ်းၸဵပ်းထႅင်ႈႁဵတ်းသင်” “ယွမ်းၼွမ်းယူႇၼႃႈ မိူဝ်ႈၼၼ်ႉ ႁဝ်းယင်းတိုၵ်ႉၵေႃႉလဵၵ်ႉယူႇ လွင်ႈဢၼ်ႁဝ်းႁဵတ်းလႆႈလီလိူဝ်သေပိူၼ်ႈၵေႃႈ ပဵၼ်လွင်ႈပၢႆႈၵူၺ်း၊ ဢၼ်လႆႈမႃးႁူပ်ႉသူဝၼ်းမိူဝ်ႈၼႆႉတႄႉ ဢမ်ႇၸႂ်ႈလွင်ႈတင်ႈၸႂ်ၼႃ ပဵၼ်လွင်ႈဢမ်ႇသၢင်ႇထုၵ်ႇၵူၺ်းၼင်ႇၵဝ်ႇ ႁဝ်းၵေႃႈဢမ်ႇႁူႉဝႃႈ သူတေမႃးမီးယူႇတီႈၼႆႈ ဢၼ်လႆႈၶဝ်ႈတူင်ႉတၵ်ႉသူၼၼ်ႉတႄႉ ပဵၼ်လွင်ႈတင်ႈၸႂ်ႁဝ်းယဝ်ႉ သင်ဝႃႈမၼ်းယင်းမီးတွၼ်ႈတႃႇႁဝ်းၵႄႈၶႆလႆႈယူႇ ႁဝ်းၵေႃႈတေႁူပ်ႉတေႃႇၼႃႈမၼ်းသေၵႄႈၶႆၵႂႃႇ” ဝၼ်းၸိုၼ်ႈ ဢဝ်လႅၼ်းယႃႈမၼ်းထႅင်ႈလႅၼ်းၼိုင်ႈ ၸပ်းၾႆးယဝ်ႉလုတ်ႇၵႂႃႇၵမ်းၼိုင်ႈသေလၢတ်ႈထႅင်ႈ “သင်ႁဝ်းႁတ်းႁူပ်ႉတေႃႇၼႃႈသူသေ လၢတ်ႈသူၵႂႃႇသိုဝ်ႈသိုဝ်ႈၸဵမ်မိူဝ်ႈဝၼ်းၼၼ်ႉ မၼ်းတင်းတေလီတေႃႇသူတင်းၼမ်ၼၼ်ႉယဝ်ႉ၊ ယွမ်းၼွမ်းၼႃႈ ဢၼ်ႁဵတ်းႁႂ်ႈသူလႆႈဝူၼ်ႉၽိတ်းတေႃႇႁဝ်းလႄႈ ႁဵတ်းႁႂ်ႈသူပဵၼ်ၵူၼ်းဢမ်ႇႁဵတ်းၸွမ်းၵႂၢမ်းမၼ်ႈလႆႈ မၼ်းပဵၼ်တၢင်းၽိတ်းႁဝ်းဝၼ်းၼၼ်ႉသေတႃႉ မၼ်းၵေႃႈၵႄႈၶႆသင်ၵႂႃႇဢမ်ႇလႆႈယဝ်ႉ လွင်ႈႁဝ်းၼၼ်ႉ ႁႂ်ႈမၼ်းပဵၼ်လွင်ႈဝၼ်းလင်ၵႂႃႇသေလႄႈ ပဵၼ်ၶေႃႈၵႂၢမ်း ဢၼ်ၶႂ်ႈလၢတ်ႈမႃးတႃႇသေႇမိူဝ်ႈႁဝ်းဝူၼ်ႉထိုင်သူ ယိၼ်းၸူမ်းယဝ်ႉၼႃႈ ဢၼ်ႁဵတ်းႁႂ်ႈႁဝ်းလႆႈမႃးထူပ်းသူၼႂ်းဝၼ်းမိူဝ်ႈၼႆႉ” “လီတေႉယဝ်ႉ” ၸၢႆးလိူၼ်ၵေႃႈ လၢတ်ႈလူၺ်ႈသီၼႃႈဢၼ်လူမ်ၸႂ်တေႉတေႉၼၼ်ႉသေ သိုပ်ႇလၢတ်ႈၸူးဝၼ်းၸိုၼ်ႈၵႂႃႇ “ၸူမ်းယဝ်ႉၼႃႈ..” သွင်ၶႃၵေႃႈဢမ်ႇသိုပ်ႇလၢတ်ႈသင်ထႅင်ႈ လိူဝ်သေပဝ်ႇပုၼ်ႈၵႂၼ်းလႅၼ်းယႃႈၶႃၵႂႃႇ ႁင်းၽႂ်ႁင်းမၼ်းၵူၺ်း။ “သူၵေႃႈ..တေႇၼႃႈႁိူၼ်းယဝ်ႉႁႃႉ!” “ႁဝ်းဝူၼ်ႉဝႃႈ ၵူၼ်းၸိူင်ႉၼင်ႇႁဝ်းၼႆႉ ဢၼ်ဢမ်ႇမီးၼႃႈႁိူၼ်းၼၼ်ႉ ပဵၼ်လွင်ႈၵၢမ်ႇလီဢၼ်ၼိုင်ႈယဝ်ႉ” “ပဵၼ်သင်လႄႈလၢတ်ႈၸိူင်ႉၼၼ်လႃႇ” “ၵွပ်ႈႁဝ်းပဵၼ်ၵူၼ်းၸိူင်ႉၼႆယူဝ်ႉ ၵႂႃႇလႄႈ! ၶဝ်ႈၵႂႃႇတၢင်းၼႂ်းၶိုၼ်း” လိုၵ်းယူႇတၢၼ်ႇတၢၼ်ႇ ၵူၼ်းၸိူဝ်းၼၼ်ႉၵေႃႈ ဢွၼ်ၵၼ်ၵိၼ်သမ်ႉပေႃးမဝ်း ၼွၼ်းမၢၵ်ႇၼွၼ်းမိူဝ်လူင်ၵႂႃႇမူတ်းယဝ်ႉ၊ ဝၼ်းၸိုၼ်ႈၼၼ်ႉၵေႃႈ မဝ်းတႄႉမဝ်းယူႇ ၵူၺ်းၵႃႈဢမ်ႇမဝ်းတၢၼ်ႇၶဝ်သေ ၸေးဢဝ်ဢၢႆႈၸၢႆးဢွၼ်ႇ ဢၼ်ၼွၼ်းလပ်းယူႇၼႂ်းႁိူၼ်းၸဝ်ႈလၢၼ်ႉၼၼ်ႉ ၸေးလင်မၼ်းမိူဝ်းၵႂႃႇလွႆးလွႆးယဝ်ႉ လၢတ်ႈလူင်မိူဝ်းၵႂႃႇႁင်းၵူၺ်း။ “ဢၢႆႈၸၢႆး ၸွင်ႇမႂ်းႁူႉႁိုဝ်ဝႃႈ ပေႃးမီးၼႃႈႁိူၼ်းၼႆ ၼႃႈႁိူၼ်းၼၼ်ႉ ပဵၼ်တီႈယူပ်ႈယွမ်းႁဝ်းမႃးၵမ်းလဵဝ် ပဵၼ်တီႈဢၼ်တိုတ်ႉၼွင်ႇႁဝ်းဝႆႉ ဢမ်ႇပၼ်ႁႂ်ႈႁဝ်းၵႂႃႇလႆႈလွတ်ႈလႅဝ်း၊ ၸၼ်ႁွႆႈၸပ်းၸွမ်းယူႇတႃႇသေႇ တေၵႂႃႇလႂ် တေႁဵတ်းသင်ၵေႃႈ တေလႆႈဝူၼ်ႉပႃႈၼႃႈပႃႈလင် ၸွင်ႇမၼ်းတေတုမ်ႉတိူဝ်ႉၼႃႈႁိူၼ်းၵဝ်ယူႇႁိုဝ်၊ ဢၼ်လႆႈႁၼ်ၵူၼ်းၵေႃႉဢၼ်ႁဝ်းႁၵ်ႉလႆႈလိူတ်ႇမႆႈၼၼ်ႉ မၼ်းတုၵ်ႉၶလိူဝ်သေ ဢၼ်ၸဝ်ႈၵဝ်ႇလႆႈယၢပ်ႇၸႂ် ပဵၼ်သိပ်းပုၼ်ႈယဝ်ႉ ၵဝ်လႆႈတွၼ်ႈသွၼ်မၼ်းမႃးတီႈဢူႈသူၼၼ်ႉယဝ်ႉ” လုၵ်ႈဢွၼ်ႇထွမ်ႇဢမ်ႇထွမ်ႇတႄႉဢမ်ႇႁူႉ ၵူၼ်းမဝ်းမၼ်းၶႂ်ႈလၢတ်ႈသင် မၼ်းၵေႃႈလၢတ်ႈၵႂႃႇတိၵ်းတိၵ်းၼၼ်ႉယဝ်ႉ။ ယၢမ်းၼၼ်ႉ ၸင်ႇသမ်ႉမီးသဵင်ၵွင်ႈ လင်မေႃးမႃးတၢင်းၶွၵ်ႈၶင်လႄႈ တီႈပိူၼ်ႈဝႆႉၵူၼ်းတိုတ်းယႃႈၼၼ်ႉသေ မီးၵူၼ်းၵေႃႉၼိုင်ႈ လႅၼ်ႈဢွၵ်ႇမႃးတၢင်းၶႃၼႃႉလၢၼ်ၼၼ်ႉသေ ဝၼ်းၸိုၼ်ႈ ဢၼ်ႁၼ်ၼင်ႇၼၼ်ၵေႃႈ ဝၢင်းတူဝ်ဢၢႆႈၸၢႆးလူင်းယဝ်ႉ၊ ၵႅတ်ႇႁႄႉၼႃႈၵူၼ်းၵေႃႉၼၼ်ႉသေ ဢဝ်ၶႃမၼ်းၶတ်းၶႃၵူၼ်းၵေႃႉၼၼ်ႉလူမ်ႉလူင်းၵႂႃႇယဝ်ႉ မၼ်းၵေႃႈၶုၼ်ႇတဵၵ်းတူဝ်ၵူၼ်းၵေႃႉၼၼ်ႉ မူပ်ႇၵိုၵ်းၸပ်းလိၼ်သေ ဢဝ်ၶႅၼ်မၼ်းပေႈပိၵ်ႇဝႆႉယဝ်ႉ။ “ဝႆႉသၢႆၸႂ်ၶႃႈဢိတ်ႉၼိုင်ႈ! ၶႃႈဢမ်ႇၸႂ်ႈၵူၼ်းတိုတ်းယႃႈ!!” “ဢမ်ႇၸႂ်ႈၵူၼ်းတိုတ်းယႃႈ သမ်ႉတေလႅၼ်ႈႁဵတ်းႁင် ၽႂ်တေယုမ်ႇလႆႈ” “လၢတ်ႈတေႉဢေႃႈ..ၶႃႈဢမ်ႇၸႂ်ႈၵူၼ်းၵိၼ်ယႃႈ ၵူၺ်းၵႃႈ ၶဝ်ၵေႃႈဢဝ်ၶႃႈမႃးသႂ်ႇၼႂ်းၶွၵ်ႈၼၼ်ႉၶႃႈၼႃႇ” “ၽႂ်သမ်ႉဝႃႈမႂ်းပဵၼ်ၵူၼ်းၵိၼ်ယႃႈ!!..” ဝၼ်းၸိုၼ်ႈၵေႃႈ ႁွင်ႉၵူၼ်းမႃးၸွႆႈဢဝ်ဢၢႆႈၵေႃႉၼၼ်ႉၵႂႃႇယူႇ။ ၵူၼ်းသိုၵ်းၸိူဝ်းၼၼ်ႉၵေႃႈ တင်းၺွပ်းၵူၼ်းၵေႃႉၼၼ်ႉသေ လၢတ်ႈၸူးဝၼ်းၸိုၼ်ႈ “ဢၢႆႈၵေႃႉၼႆႉ ပဵၼ်ၽူႈလၵ်ႉၽွၵ်ႈႁိူၼ်းပိူၼ်ႈ တိုၵ်ႉၺွပ်းမႃးလႆႈမိူဝ်ႈဝႃးၼႆႉၵူၺ်းၶႃႈ ယဝ်ႉၵေႃႈမၼ်းလႆႈလၵ်ႉၽွၵ်ႈဢွၵ်ႇၶွၵ်ႈသေ ပွႆႇပၼ်ၵူၼ်းတိုတ်းယႃႈဢွၵ်ႇၵႂႃႇ သင်ဢမ်ႇၸႂ်ႈၶုၼ်သိုၵ်းႁဝ်းၺွပ်းဝႆႉလႆႈတႄႉ တေယၢပ်ႇၸႂ်ႁဝ်းတေႉယဝ်ႉၶႃႈဢေႃႈၼႆႉ” “ၵူၼ်းၸိူဝ်းၼၼ်ႉလူး တိဝႆႉလႆႈၶိုၼ်းမူတ်းယဝ်ႉႁႃႉ!” “တိလႆႈမူတ်းယဝ်ႉၶႃႈ လိူဝ်ဢၢႆႈၼႆႉၵူၺ်း” ဝၼ်းၸိုၼ်ႈၵေႃႈ ယၵ်ႉတူၺ်းၼႃႈဢၢႆႈၽူႈလၵ်ႉၼၼ်ႉသေယဝ်ႉ လၢတ်ႈသဵင်ၶႅင်ၵႂႃႇ “ပဵၼ်ၽူႈလၵ်ႉ!! လၵ်ႉပွႆႇပၼ်ၵူၼ်းတိုတ်းယႃႈၸိူင်ႉၼႆ တႅပ်းပႅတ်ႈမိုဝ်းမၼ်းလႄႈ” “ဢေႃႈၶႃႈ!” ၵူၼ်းသိုၵ်းဢၼ်မႃးတိဢဝ်ဢၢႆႈၼၼ်ႉၵႂႃႇၵေႃႈ ပၼ်လွင်ႈၼပ်ႉယမ်မိူၼ်တေႁဵတ်းၵႂႃႇၸွမ်းၵႂၢမ်းသင်ႇ ဢၼ်ဝၼ်းၸိုၼ်ႈလၢတ်ႈၼၼ်ႉယူႇ။ “ၶႃႈတွင်းပၢၼ်ႇယဝ်ႉၶႃႈ! ယႃႇပေတႅပ်းမိုဝ်းၶႃႈသေၵမ်း ၶႃႈတေဢမ်ႇႁဵတ်းထႅင်ႈယဝ်ႉၶႃႈ ၶႃႈတေဢမ်ႇလၵ်ႉၶူဝ်းၶွင်ပိူၼ်ႈထႅင်ႈယဝ်ႉ” “ယဝ်ႉၵေႃႈ မေႃပႅတ်ႉလႅၼ်ပိူၼ်ႈၸိူင်ႉၼႆ တႅပ်းပႅတ်ႈပႃးလိၼ်ႉမၼ်းႁေၼႃႈ” “တွင်းပၢၼ်ႇယဝ်ႉၶႃႈ!! ယႃႇပေတႅပ်းမိုဝ်းၶႃႈသေၵမ်း ယႃႇပေတႅပ်းလိၼ်ႉၶႃႈႁေၵမ်း” ၽူႈလၵ်ႉၵေႃႉၼၼ်ႉ တင်းတွင်းပၢၼ်ႇတင်း ပုင်ႈလႅၼ်ႈမႃးၸူးဝၼ်းၸိုၼ်ႈ လူၺ်ႈႁႅင်းၵူၼ်းသိုၵ်းသွင်ၵေႃႉ ဢၼ်ၺွပ်းမၼ်းဝႆႉၼၼ်ႉ သမ်ႉပေႃးဢမ်ႇၶၢမ်ႇႁႅင်းမၼ်းဝႆႉလႆႈယဝ်ႉ။ .. “ဢၼ်ၼႆႉပၢၼ်လႂ်လႃႇ ယင်းတိုၵ်ႉမီးပၼ်တၢမ်ႇၵၼ်ၸိူင်ႉၼႆယူႇႁႃႉၼႆႉ ၵဝ်ပေႃးၶႂ်ႈၵူဝ်မႃးယဝ်ႉ” “တိုၵ်ႉႁႃပၢၼ်သွင်ႁဵင်သိပ်းပႅတ်ႇၵူၺ်းသြႃႇႁႃးၵေႃႈ” ၶိင်းသၢၼ်း လၢတ်ႈၸူးၶိင်းပီးၼင်ႇၸႂ်ၵတ်းၸႂ်ယဵၼ်သေ သိုပ်ႇၽိုၼ်ႉလူၵႂႃႇထႅင်ႈၼႃႈၼိုင်ႈယူႇ။ တႃႇတွင်း။ ။ ၸိူင်းႁူဝ်ၼႆႉပဵၼ်ၸိူင်းဢၼ်ဝူၼ်ႉသၢင်ႈမႃးဢဝ်ၵူၺ်း။ တွၼ်ႈသိပ်းသုတ်းၵႂႃႇယဝ်ႉ သိုပ်ႇလူၵႂႃႇထႅင်ႈတွၼ်ႈသိပ်းဢဵတ်းၶႃႈ။

['ၸိူင်းတႆး', 'ၸိူင်းၸၢတ်ႈပၢၼ်', 'ၸိူင်းတိုၵ်း']

2024-04-28T08:10:01

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-7/

သၢႆငဝ်းၼႂ်းလပ်းသိင်ႇ တွၼ်ႈၵဝ်ႈ

တွၼ်ႈၵဝ်ႈ ၼႂ်းၶၢဝ်းတၢင်းသၢမ်လိူၼ် တွၼ်ႈတႃႇဝၼ်းၸိုၼ်ႈၼၼ်ႉတႄႉ ပဵၼ်ဝၼ်းဢၼ်ၶၢၼ်ၸႂ်လိူဝ်သေ ဢၼ်လႆႈၼင်ႈယူႇတီႈလၵ်းသဝ် တၢၵ်ႇလႅတ်ႇတၢၵ်ႇလူမ်းၼၼ်ႉၵွၼ်ႇယဝ်ႉ၊ ၵၢၼ်မၼ်းၼၼ်ႉ ဢမ်ႇတွၼ်ႉမီးမိူဝ်ႈယဝ်ႉႁေပွၵ်ႈလႄႈ ပေႃးဢၼ်ၼိုင်ႈတၢၼ်ႇယဝ်ႉၵႂႃႇ ထႅင်ႈဢၼ်ၵေႃႈသမ်ႉပေႃးမႃးယူႇယဝ်ႉ၊ မၢင်ပွၵ်ႈသမ်ႉပေႃးဢမ်ႇလႆႈၼွၼ်းၵေႃႈမီး။ ယိုင်ႈဝူၼ်ႉၼမ် မၼ်းယိုင်ႈၶႅၼ်းၶုၵ်းၸႂ်လႆႈ ပွႆးတိုၵ်းဢၼ်မၼ်းၶဝ်ႈမႃးၸိူဝ်းၼၼ်ႉသေ ပဵၼ်ဢၼ်ယိၼ်းၶွႆ ၵူၼ်းၸိူဝ်းဢၼ်လႆႈဢွၵ်ႇၶၢဝ်းတၢင်းၼၼ်ႉယူႇ။ လိူဝ်သေမၼ်းယဝ်ႉ ဢၼ်ဢမ်ႇလႆႈၵႂႃႇတၢင်းလႂ်ႁေပွၵ်ႈၼၼ်ႉတႄႉ ပဵၼ်သၢႆလူမ်းၸၢႆးလိူၼ်လႄႈ ၶမ်းလိုၼ်းၼၼ်ႉၵူၺ်း။ သမ်ႉဝႃႈႁိုင်တၢၼ်ႇႁိုဝ်ၵေႃႈ မၼ်းၵေႃႈၶတ်းၸႂ်ဢဝ်ပူၼ်ႉမႃးလႆႈယူႇ၊ ၵၢၼ်ဢၼ်မၼ်းဢမ်ႇယၢမ်ႈမေႃသေဢိတ်းၼၼ်ႉ ၼႂ်းၶၢဝ်းတၢင်းသၢမ်လိူၼ်မႃးၼႆႉ မၼ်းၵေႃႈႁဵတ်းမႃးလႆႈလီယူႇ။ သၢမ်လိူၼ်သုတ်းသဵင်ႈယဝ်ႉ ၸဝ်ႈလွၼ်ႉၶိူဝ်း သမ်ႉၶိုၼ်းႁႂ်ႈမၼ်းသိုပ်ႇႁဵတ်းၽူႈမၢႆၵႂႃႇထႅင်ႈ။ မၼ်းၵေႃႈ ဢမ်ႇၸၢင်ႈထဵင်သင်လႆႈ ၵွပ်ႈပဵၼ်ၶေႃႈၸီႉသင်ႇလႄႈ လွင်ႈၼႆႉၵေႃႈတေၸၢင်ႈၸွႆႈမွတ်ႇပႅတ်ႈ လွင်ႈဢၼ်မၼ်းလႆႈႁဵတ်းၽိတ်းၵႂႃႇဝၼ်းၼၼ်ႉၼႆယူႇ။ ဝၢႆးသေဝၼ်းၼၼ်ႉမႃး လွင်ႈသုၼ်ႇလႆႈၽူႈယိင်းတီႈၼႂ်းတပ်ႉၵေႃႈ မီးလွင်ႈႁူမ်ႇလူမ်ႈမႃးလႄႈ ၽႂ်ၵေႃႈ ဢမ်ႇပေႃးႁတ်းၼႄၽၢင်ႁၢင်ႈလူလၢႆထၢင်ႇလဵၵ်ႉၼိူဝ်ၶႃထႅင်ႈယဝ်ႉ။ တူၺ်းမိူၼ်ဝႃႈ ဝၼ်းၸိုၼ်ႈလႄႈတင်း သၢႆလူမ်းၸၢႆးလိူၼ်ၼၼ်ႉၵေႃႈ မီးလွင်ႈမိုတ်ႈၵိုဝ်းၵၼ်တိူဝ်းမႃးယူႇ၊ ထိုင်တီႈလွင်ႈႁဵတ်းသၢင်ႈ သၢႆလူမ်း ဢၼ်မီးတေႃႇဝၼ်းၸိုၼ်ႈၼၼ်ႉ လႆႈလႅၵ်ႈလၢႆႈၵႂႃႇတိၵ်းတိၵ်းယဝ်ႉ။ ဝၼ်းယဝ်ႉဝၼ်းပူၼ်ႉၵႂႃႇ လိူၼ်ယဝ်ႉလိူၼ်သုတ်းသဵင်ႈ ထိုင်ၼင်ႇဝၼ်းၼိုင်ႈၸဝ်ႈလွၼ်ႉၶိူဝ်းၵေႃႈ ႁွင်ႉဝၼ်းၸိုၼ်ႈထူပ်း ပဵၼ်သုၼ်ႇတူဝ် တီႈၼႂ်းသုမ်ႉမၼ်းၼၼ်ႉ လွင်ႈဝႃႈ ႁႂ်ႈမၼ်းၵေႃႉဢဝ်ပုၼ်ႈၽွၼ်းၸွမ်း ၶမ်းလိုၼ်းပွၵ်ႈမိူဝ်းၶိုၼ်းၼႆယဝ်ႉ။ လွင်ႈတၢင်းမၼ်းတႄႉၵေႃႈ ၶမ်းလိုၼ်းၼၼ်ႉ ပႃးတွင်ႉလႆႈမႃး 5 လိူၼ်ယဝ်ႉ၊ ဢၼ်ၽူႈမၢႆတၢႆၵႂႃႇၼၼ်ႉၵေႃႈ မီး 5 လိူၼ်ယဝ်ႉမိူၼ်ၵၼ်။ “လုၵ်ႈၶမ်းလိုၼ်းပဵၼ်လုၵ်ႈပေႃႈဢမ်ႇၸႂ်ႈႁႃႉ!” ၸဝ်ႈလွၼ်ႉၶိူဝ်းၼၼ်ႉၵေႃႈ သီၼႃႈသမ်ႉပေႃးပိူင်ႈလူင်ၵႂႃႇၵမ်းလဵဝ်ယဝ်ႉ။ “ၶမ်းလိုၼ်းလၢတ်ႈမႂ်းႁႃႉ!” “ၶမ်းလိုၼ်းဢမ်ႇလႆႈလၢတ်ႈဝႃႈပဵၼ်လုၵ်ႈၽႂ် ၵူၺ်းၵႃႈမၼ်းယၢမ်ႈလၢတ်ႈဝႃႈ ၽူႈမၢႆဢမ်ႇလႆႈပူၼ်ႉပႅၼ်မၼ်းၼႂ်းၶမ်ႈၶိုၼ်းၼၼ်ႉ၊ မိူဝ်ႈၽူႈမၢႆပႆႇတၢႆ မၼ်းလၢတ်ႈဝႃႈ မၼ်းလႆႈႁၼ်ပေႃႈ ဢွၵ်ႇၼႂ်းသုမ်ႉမႃး ဢွၼ်တၢင်းမၼ်းတေၶဝ်ႈၵႂႃႇ၊ မၼ်းယင်းလၢတ်ႈထႅင်ႈဝႃႈ မၼ်းဢမ်ႇပႆႇလႆႈႁဵတ်းသင်တီႈၶမ်းလိုၼ်း” “မႂ်းႁူႉယူႇယဝ်ႉ သမ်ႉယိုဝ်းမၼ်းႁဵတ်းသင်လႃႇ!” “သမ်ႉဝႃႈၶႃႈတေၸႂ်လမ်ၵေႃႈ ၶႃႈဢမ်ႇလႆႈယိုဝ်းမၼ်းၵွမ်ႉလွင်ႈၼၼ်ႉၵူၺ်း..” “ပဵၼ်ယွၼ်ႉလွင်ႈဢၼ်မႂ်းမႃးလၢတ်ႈၼႄၵဝ်ၸိူင်ႉၼၼ်ႁႃႉ..” “မၼ်းပဵၼ်သၢႆလပ်ႉၽူႈၶဵၼ် ဢၼ်ၶၢႆၵိၼ်ၸိူဝ်ႉၶိူဝ်းၸဝ်ႈၵဝ်ႇယူႇယဝ်ႉ တေပွႆႇမၼ်းလႆႈၸိူင်ႉႁိုဝ်” “ဢၼ်ပွႆႇမၼ်းဝႆႉၸိူင်ႉၼၼ်ၵေႃႈ မၼ်းယင်းတိုၵ်ႉမီးၽွၼ်းလီတႃႇႁဝ်းယူႇၼၼ်ႉၼႃႇ” “.” ဝၼ်းၸိုၼ်ႈၵေႃႈၼိမ်ယဵၼ်ၵႂႃႇၵူၺ်း။ “မိူဝ်းပွၵ်ႈၼႆႉ တေဢမ်ႇႁႂ်ႈၵူၼ်းမိူဝ်းၸွမ်းသူင်ႇၶိူဝ်ယဝ်ႉ ၵဝ်ယုမ်ႇဝႃႈ မႂ်းၼၼ်ႉ တေဢဝ်ႁူမ်ႇလူမ်ႈပၼ်ၶမ်းလိုၼ်းလႆႈယူႇ” “ဢေႃႈၶႃႈ!!” ၵူၺ်းၵႃႈ ဝၼ်းၸိုၼ်ႈတႄႉ ပႆႇတူင်ႉၵႂႃႇတၢင်းလႂ် မိူၼ်မီးလွင်ႈၶႂ်ႈလၢတ်ႈတီႈၸဝ်ႈလွၼ်ႉၶိူဝ်းၵႂႃႇယူႇ။ “မႂ်းမီးလွင်ႈသင်ထႅင်ႈ!” “မီးဢေႃႈ! ၸွမ်းလူၺ်ႈၶႃႈပဵၼ်လုၵ်ႈပေႃႈၵေႃႉၼိုင်ႈ လႄႈ ပဵၼ်ဢူၺ်းၵေႃႉၶမ်းလိုၼ်း ၶႃႈၶႂ်ႈႁူႉဝႃႈပေႃႈတေႁဵတ်းၸိူင်ႉႁိုဝ်” “လွင်ႈၼႆႉၵဝ်တေၸတ်းၵၢၼ်ၵႂႃႇၵူၺ်း မႂ်းတူၺ်းထိုင်ၶမ်းလိုၼ်းလီလီၵူၺ်းၵေႃႈလႆႈယဝ်ႉ” ဝၢႆးသေဝၼ်းၸိုၼ်ႈၶဝ်ပွၵ်ႈမိူဝ်းၵႂႃႇဢဝ်လၢႆဝၼ်းၵူၺ်း တီႈတပ်ႉဢၼ်ၶဝ်ယူႇၼၼ်ႉၵေႃႈ ထုၵ်ႇၸုမ်းၽူႈၶဵၼ်ၶဝ်မႃးလေႃႇသေ ဢဝ်ၶဝ်သမ်ႉပေႃးလႆႈဢွၼ်ၵၼ်ထွႆပၢႆႈၶိုၼ်း ယူႇယဝ်ႉ။ တပ်ႉၶဝ်ၼၼ်ႉၵေႃႈလႆႈသုမ်းပၼ်ပိူၼ်ႈၵႂႃႇသေ ၵူၼ်းၶဝ်ဢၼ်ႁွတ်ႈၶိုၼ်းတီႈ ငဝ်ႈၸုမ်းလူင်ၶဝ်ၼၼ်ႉတႄႉ ဢမ်ႇပေႃးၵိုတ်းၼမ်ယဝ်ႉ ၵမ်ႈၽွင်ႈၵေႃႈတၢႆ ၵမ်ႈၽွင်ႈၵေႃႈဢဝ်ၵႂႃႇယူတ်းယႃတူဝ်ဝႆႉယူႇ။ တပ်ႉၶဝ်ၼၼ်ႉၵေႃႈ လႆႈၸႅၵ်ႇၽႄၵၼ်ၵႂႃႇယူႇၵေႃႉတီႈၵေႃႉတၢင်းပႅတ်ႈယဝ်ႉ။ မိူဝ်ႈပဵၼ်ၸိူင်ႉၼၼ် ဝၼ်းၸိုၼ်ႈၵေႃႈ တုၵ်းယွၼ်းႁႂ်ႈလႆႈဢွၵ်ႇၼႃႈသိုၵ်း ၸွမ်းၸဝ်ႈလွၼ်ႉၶိူဝ်းၼႆယူႇ၊ ၸွမ်းလူၺ်ႈမၼ်းပဵၼ်ၽူႈယိင်းလႄႈ ၽႂ်ၵေႃႈဢမ်ႇပေႃးႁၼ်လီၸွမ်းသေၵႃႈႁိုဝ် ၵူၺ်းၵႃႈ ၸဝ်ႈလွၼ်ႉၶိူဝ်းၵေႃႈ ပၼ်တိုဝ်ႉတၢင်းမၼ်းၵႂႃႇ သမ်ႉဝႃႈႁူဝ်ၼႃႈၶဝ် ဢမ်ႇႁၼ်လီၸွမ်းၵေႃႈယဝ်ႉ၊ ၵွပ်ႈပိူဝ်ႈမၼ်းယုမ်ႇယမ်ၼမ်ႉၵတ်ႉဝၼ်းၸိုၼ်ႈလႄႈ ႁူႉဝႃႈ လွင်ႈဢၼ်ဝၼ်းၸိုၼ်ႈၶႂ်ႈႁဵတ်းၼၼ်ႉပဵၼ်ယွၼ်ႉသင်။ တႄႇဢဝ်ဝၼ်းၼၼ်ႉ သွင်ၵေႃႉပေႃႈလုၵ်ႈၵေႃႈ ႁဵတ်းၵၢၼ်ၸွမ်းၵၼ်ယူႇတႃႇသေႇယဝ်ႉ။ ၶိုၼ်းမႃးတီႈႁိူၼ်းလင်ဢၼ် မီးလုၵ်ႈဢွၼ်ႇလႅၼ်ႈဢွၵ်ႇမႃးႁပ်ႉတွၼ်ႈၼၼ်ႉ ၸဝ်ႈလွၼ်ႉၶိူဝ်းၵေႃႈ ႁွပ်ႇဢုမ်ႈဢဝ်လုၵ်ႈဢွၼ်ႇၸၢႆးၵေႃႉၼၼ်ႉသေ “ၵေႃႉယႂ်ႇမႃးတေႉယဝ်ႉလူး” ၸင်ႇမီးၶမ်းလိုၼ်းဢွၵ်ႇႁိူၼ်းမႃးႁပ်ႉတွၼ်ႈသေ “ၶိုၼ်ႈမႃးၼိူဝ်ႁိူၼ်းၵွၼ်ႇၶႃႈလႄႈ” ၼႂ်းၶၢဝ်းတၢင်းသွင်သၢမ်ပီႊမႃးၼႆႉ ၸဝ်ႈလွၼ်ႉၶိူဝ်းဢမ်ႇပေႃးတၼ်းလႄႈ ဢမ်ႇပေႃးသူႈလႆႈမႃးၸႂ်းၶဝ်မႄႈလုၵ်ႈ ၵူၺ်းၵႃႈဝၼ်းၸိုၼ်ႈတႄႉၵေႃႈ မႃးယူႇတႃႇသေႇၼင်ႇၵဝ်ႇ။ သၢႆတႃသွင်ၶႃဢၼ်ယၵ်ႉတူၺ်းၸူးၵၼ် ဢမ်ႇလႆႈႁၼ်ၵၼ်ႁိုင်ၼႃႇၼၼ်ႉၵေႃႈ သမ်ႉပေႃးၸိုမ်ႉယမ်းလူင်ဢွၵ်ႇမႃးယူႇယဝ်ႉ။ ဝၼ်းၸိုၼ်ႈၵေႃႈ ဢွၼ်ဢဝ်ၸၢႆးဢွၼ်ႇၼၼ်ႉ ၵႂႃႇလဵၼ်ႈတၢင်းၼွၵ်ႈသေ ႁႂ်ႈၶႃသွင်ၵေႃႉဢၼ်ဢမ်ႇလႆႈႁၼ်ၵၼ်တင်းႁိုင်ၼၼ်ႉ ယူႇၸွမ်းၵၼ်ၵႂႃႇယူႇယဝ်ႉ။ ဢၢႆႈၸၢႆးဢွၼ်ႇၼၼ်ႉၵေႃႈ ၸွမ်းလူၺ်ႈပိူၼ်ႈလၢတ်ႈႁင်းမၼ်းဝႃႈ မၼ်းၼၼ်ႉဢမ်ႇၸႂ်ႈလုၵ်ႈတေႉတေႉၸဝ်ႈလွၼ်ႉၶိူဝ်ၼႆၵေႃႈ လႆႈထၢမ်ၵႂႃႇတူၺ်းတီႈ ဝၼ်းၸိုၼ်ႈၵႂႃႇ။ “ဢေးၼႃႉ ပိူၼ်ႈဝႃႈဢူႈၸၢႆးၼၼ်ႉ ဢမ်ႇၸႂ်ႈဢူႈတေႉတေႉၼႆဝႃႇ” မၼ်းၵေႃႈၸႂ်ႈယူႇယဝ်ႉ ဢမ်ႇမီးၽႂ်ႁူႉဝႃႈဢူႈတေႉတေႉဢၢႆႈၸၢႆးဢွၼ်ႇၼႆႉ ပဵၼ်ၸဝ်ႈလွၼ်ႉၶိူဝ်း၊ ၽႂ်ၽႂ်ၵေႃႈထၢင်ႇဝႃႈပဵၼ်ၽူႈမၢႆၵေႃႉဢၼ်မၼ်းယိုဝ်းတၢႆၵႂႃႇ မိူဝ်ႈ 10 ပီၼၼ်ႉလႄႈ ဝူၼ်ႉဝႃႈ ၸဝ်ႈလွၼ်ႉၶိူဝ်း ၸႂ်လီသေၵဵပ်းလဵင်ႉဝႆႉၼႆၵူၺ်းယူႇ။ “ၼႃႉတေလၢတ်ႈၵႂၢမ်းလပ်ႉၼႃ မိူဝ်ႈၸၢႆးႁွင်ႉၽႂ်ဝႃႈဢူႈ ၵေႃႉၼၼ်ႉၵေႃႈပဵၼ်ဢူႈၸၢႆးယဝ်ႉၼႃႈ” “တေႉႁႃႉ!” “ဢိုမ်ႉ” ဝၼ်းၸိုၼ်ႈၵေႃႈ ၸူဝ်းႁွင်ႉဢဝ်ဢၢႆႈၸၢႆးဢွၼ်ႇ ၵႂႃႇတီႈသႅင်ႇဢၼ်မီးယူႇၼႂ်းဝၢၼ်ႈၼၼ်ႉလႄႈ လိူၵ်ႈသိုဝ်ႉတၢင်းၵိၼ်ဢၼ်ၸၢႆးဢွၼ်ႇၶႂ်ႈသိုဝ်ႉၼၼ်ႉသေ ၼင်ႈၵိၼ်ၶဝ်ႈမုၼ်းၵၼ်ၵႂႃႇယူႇ၊ တီႈၼၼ်ႉသမ်ႉမီးၽိူၼ်လဝ်ႈ ၵူၼ်းၼင်ႈဝႅင်းပၢင်ၵၼ်လႄႈ ၸင်ႇသမ်ႉမီးသၢႆတႃၵူၼ်းၵေႃႉၼိုင်ႈ မိုင်ယၵ်ႉတူၺ်းၸူးမၼ်း လူၺ်ႈသၢႆတႃဢၼ်ထၢင်ႇထိူမ်ဝႃႈ “ပဵၼ်ၽႂ်” ၼႆၼၼ်ႉလႄႈ ၵမ်းၼၼ်ႉ ဝၼ်းၸိုၼ်ႈၵေႃႈ မိူၼ်တေႁၼ်ၺႃးသၢႆတႃၼၼ်ႉႁိုဝ် ပႆၵႂႃႇၸူးသေယဝ်ႉ တူင်ႉတၵ်ႉၵႂႃႇ “ၼႆႉ! ၸွင်ႇၸႂ်ႈ သၢႆလူမ်းၸၢႆးလိူၼ်ႁႃႉ” “ၸႂ်ႈဢိူဝ်ႈ!” ယၵ်ႉတူၺ်း ဝၼ်းၸိုၼ်ႈၵႂႃႇလီလီသေ “ပဵၼ်ဝၼ်းၸိုၼ်ႈဢမ်ႇႁိုဝ်လႃႇ” “ၸႂ်ႈယဝ်ႉ! ဢမ်ႇတွင်းၵၼ်တေႉယဝ်ႉၼႆႉၼေႃႈ” “ဢမ်ႇတွင်းတေႉဢိူဝ်ႈ ဢမ်ႇႁၼ်ၵၼ်ပေႃးမီးလၢႆပီႊယဝ်ႉၼႃႇ” ဝၼ်းၸိုၼ်ႈၼၼ်ႉၵေႃႈ ၵႂႃႇၼင်ႈဝႅင်းပၢင်ၶဝ်ၼၼ်ႉသေ “ၼင်ႈၸွမ်းၵေႃႉၶႃႈၼႃႈ” ၵူၼ်းသိုၵ်းဢၼ်ၼင်ႈၵုမ်းၵၼ်တင်း ၸၢႆးလိူၼ်ၸိူဝ်းၼၼ်ႉၵေႃႈ သုတ်ႉပၼ်မၼ်းၵႂႃႇယူႇ၊ ၽႂ်ၽႂ်ၵေႃႈ ႁူႉၸၵ်းမၼ်းလီလႄႈ ဢမ်ႇပေႃးႁတ်းၶဝ်ႈတူင်ႉတၵ်ႉၸူးမၼ်းၵႃႈႁိုဝ် မိူဝ်ႈဢၼ်မၼ်းမႃးၼင်ႈၸွမ်းၶဝ်ၸိူင်ႉၼႆၵေႃႈ ၼင်ႇႁၢင်ႈၶႂ်ႈယူႇယၢပ်ႇမႃးႁင်းၽႂ်ႁင်းမၼ်းယဝ်ႉ။ “ႁဝ်းႁႃးၼင်ႇၵၼ်ၵူၺ်း ဢမ်ႇလူဝ်ႇၵဵင်ၸႂ် မိူဝ်ႈၼႆႉ မႃးၺႃးဢူၺ်းၵေႃႉၵဝ်ႇ ၶႃႈလဵင်ႉၵူၺ်း ဢဝ်တဵမ်တီႈၶႃႈလႄႈ” ၵူၼ်းၸိူဝ်းၼၼ်ႉၵေႃႈ ဢွၼ်ၵၼ်သင်ႇၵိၼ်ထႅင်ႈယူႇ ႁၼ်ၽႂ်မႃးၼႂ်းလၢၼ်ႉၵေႃႈ ဝၼ်းၸိုၼ်ႈႁွင်ႉၵိၼ်ၸွမ်းယဝ်ႉ။ မိူၼ်ဝႃႈတၢင်းၼႂ်းလၢၼ်ႉၼၼ်ႉ သဵင်တေလင်လႄႈ ၶႂ်ႈသုၵ်ႉသၵ်ႉဝႆႉယဝ်ႉ ဝၼ်းၸိုၼ်ႈၵေႃႈ ဢွၵ်ႇမႃးလုတ်ႇလႅၼ်းယႃႈတၢင်းၼွၵ်ႈသေယဝ်ႉ၊ ၸၢႆးလိူၼ်ၵေႃႈ မႃးႁိမ်းမၼ်းသေ “ယွၼ်းႁေလႅၼ်းၼိုင်ႈလူး” ဝၼ်းၸိုၼ်ႈၵၢပ်ႈတင်းလႅၼ်းယႃႈမၼ်းဝႆႉသေ ယိပ်းဢဝ်လႅၼ်းယႃႈထႅင်ႈၼႂ်းၵၢပ်ႈလႅၼ်းၼိုင်ႈ ယိုၼ်ႈပၼ်ၸၢႆးလိူၼ်ၵႂႃႇ၊ မိုဝ်းသွင်ၼိဝ်ႉ ငိပ်ႈဢွၵ်ႇလႅၼ်းယႃႈတီႈသီႇသူပ်းၼၼ်ႉသေ ပုၼ်ႈၵႂၼ်းမၼ်းဢွၵ်ႇသူပ်းၵႂႃႇယဝ်ႉ ယၵ်ႉတူၺ်း ၸၢႆးလိူၼ် “ယူႇလီယူႇၼေႃႈ မႃးတီႈၼႆႈၸဵမ်မိူဝ်ႈလႂ်လႃႇ” “ဢိုမ်ႈ! တိုၵ်ႉၸင်ႇၸႃႉႁႃမႃးလႆႈ မွၵ်ႈဝူင်ႈပၢႆၼႆႉၵူၺ်း တိုၵ်ႉႁဵတ်းႁိူၼ်းယဝ်ႉသေလႆႈလိုဝ်ႈမိူဝ်ႈၼႆႉၼၼ်ႉယိုင်” သွင်ၶႃၵေႃႈ ၼင်ႈၼိမ်ယဵၼ် လုတ်ႇလႅၼ်းယႃႈၵႂႃႇႁင်းၽႂ်ႁင်းမၼ်းၵူၺ်းယူႇယဝ်ႉ။ “ဢမ်ႇၸႂ်ႈဝႃႈၶႃသွင်ၵေႃႉၼႆႉ မီးၸႂ်တေႃႇၵၼ်ယူႇႁႃႉၶိင်းဝႃႈ” “ဢိူဝ်ႈ ၵဝ်ၵေႃႈဝူၼ်ႉယူႇဝႃႈသွင်ၵေႃႉၼႆႉ မီးၸႂ်တေႃႇၵၼ်ယူႇ ဢမ်ႇၼမ်ၵေႃႈဢေႇၼၼ်ႉယဝ်ႉ ဢၢၼ်ႇၵႂႃႇထႅင်ႈလေႃႇၶိင်းပီး” “ၵဝ်ၵူၼ်ႉယဝ်ႉ ၶိင်းၵေႃႉဢၢၼ်ႇလႄႈ” ၶႃသွင်ၵေႃႉၵေႃႈ ႁဵတ်းဝႃႈမႃးၵိၼ်လဝ်ႈၵုမ်းၵၼ်ၼႆဝႃႇ ၼမ်ႉလဝ်ႈၶႃၼၼ်ႉ ဢမ်ႇပႆႇယွမ်း ၵုမ်ႇၸွမ်းဢၢၼ်ႇၼႃႈယဝ်ႉၼႃႈယူႇၵူၺ်း ယၢမ်းမွင်းၵေႃႈယင်းဢမ်ႇတၼ်းတူၺ်းလူးၵွၼ်ႇလႃႈ။ တွၼ်ႈၵဝ်ႈသုတ်းၵႂႃႇယဝ်ႉ သိုပ်ႇလူထႅင်ႈတွၼ်ႈသိပ်းၶႃႈ။

['ၸိူင်းတိုၵ်း', 'ၸိူင်းၸၢတ်ႈပၢၼ်', 'ၸိူင်းတႆး']

2024-04-28T07:15:07

https://tainovel.com/%e1%80%9e%e1%81%a2%e1%82%86%e1%80%84%e1%80%9d%e1%80%ba%e1%80%b8%e1%81%bc%e1%82%82%e1%80%ba%e1%80%b8%e1%80%9c%e1%80%95%e1%80%ba%e1%80%b8%e1%80%9e%e1%80%ad%e1%80%84%e1%80%ba%e1%82%87-%e1%80%90-6/

သၢႆငဝ်းၼႂ်းလပ်းသိင်ႇ တွၼ်ႈပႅတ်ႇ

တွၼ်ႈပႅတ်ႇ တီႈၼႂ်းၶမ်ႈၶိုၼ်းၼၼ်ႉၵေႃႈ တင်းၵႂႃႇႁိူဝ်ႉမႃးသေ သမ်ႉမႃးႁူပ်ႉလွင်ႈၼႆႉထႅင်ႈလႄႈ မိူဝ်ႈႁၼ်ႁၢင်ႈၽၢင်ၶမ်းလိုၼ်း တိုၼ်ႇၵူဝ်တူၵ်းၸႂ်ယူႇႁိမ်းၽၵ်းတူၼၼ်ႉ မၼ်းၸင်ႇလႆႈထၢမ်ၸူးၵႂႃႇ။ “ၸွင်ႇပဵၼ်သင်ႁိုဝ်!” “ဢမ်ႇပဵၼ်သင်ယဝ်ႉ ၶုၼ်သိုၵ်းႁဝ်းမႃးၸွႆႈတၼ်းၶိုတ်း” သမ်ႉဝႃႈၶမ်းလိုၼ်းလၢတ်ႈၸိူင်ႉၼႆၵေႃႈ ဝၼ်းၸိုၼ်ႈတႄႉဢမ်ႇတၼ်းထွမ်ႇ မၼ်းသမ်ႉပေႃးလၢၵ်ႈဢဝ်တူဝ်ၽူႈမၢႆ လူင်းႁၢၼ်ႉသေ ထိပ်ႇဢွၵ်ႇၽၵ်းတူၵႂႃႇယဝ်ႉ။ “ဝၼ်းၸိုၼ်ႈမႂ်းတေႁဵတ်းသင်!!” ၸဝ်ႈလွၼ်ႉၶိူဝ်းလၢတ်ႈ “ၶႃႈတေႁႅမ်ဢၢႆႈၵေႃႉၼႆႉတၢႆဢေႃႈ! ၵူၼ်းၸိူင်ႉၼင်ႇမၼ်းၼႆႉ တေမီးသၢႆၸႂ်ယူႇၵႂႃႇႁဵတ်းသင်လႃႇ မၼ်းၵေႃႈဢမ်ႇပိူင်ႈသင်ၵၼ်တင်း ၵူၼ်းမိူၵ်ႈၸိူဝ်းၼၼ်ႉၼင်ႇၵဝ်ႇ” “မႂ်းႁဵတ်းၸိူင်ႉၼၼ်ဢမ်ႇလႆႈ တေဢဝ်တၢႆၵူၼ်းၵေႃႈ မၼ်းမီးပၵ်းမီးပိူင်ဢိူဝ်ႈ” “ပၵ်းပိူင်! မၼ်းတေႁဵတ်းလႆႈမွၵ်ႈၵႃႈႁိုဝ် မၼ်းၸၢင်ႈမွတ်ႇႁၢႆပႅတ်ႈ လွင်ႈတၢင်းဢၢႆၶမ်းလိုၼ်းလႆႈယူႇႁႃႉ” ၸဝ်ႈလွၼ်ႉၶိူဝ်းၵေႃႈ ၼႅတ်ႈႁႂ်ႈၵူၼ်းၸိူဝ်းဢၼ်တိုၵ်ႉမႃးႁွတ်ႈၼၼ်ႉ မႃးလၢၵ်ႈဢဝ်တူဝ်ၽူႈမၢႆၵႂႃႇမတ်ႉဝႆႉယူႇ။ ဝၼ်းၸိုၼ်ႈၵေႃႈ လႅၼ်ႈလမ်းၵႂႃႇၸွမ်းၶဝ်ၼၼ်ႉၵမ်းလဵဝ်။ မိူဝ်ႈပိူၼ်ႈၵႂႃႇမူတ်းယဝ်ႉ ၸဝ်ႈလွၼ်ႉၶိူဝ်းၼၼ်ႉၵေႃႈ မႆႈၸႂ်မႆႈၶေႃး သမ်ႉပေႃးၵွတ်ႇၶမ်းလိုၼ်းၶဝ်ႈယူႇၼႂ်းဢူၵ်းမၼ်းၵႂႃႇယဝ်ႉ။ ဢမ်ႇႁိုင် တၢင်းၼွၵ်ႈသုမ်ႉၶဝ်ၼၼ်ႉၵေႃႈ ယိၼ်းသဵင်မၢၵ်ႇၵွင်ႈလင်ယွၼ်ႈမႃး သွင်ၵမ်း၊ ၶဝ်ၵေႃႈ ဢွၼ်ၵၼ်ဢွၵ်ႇသုမ်ႉမႃးတူၺ်းသေ လႆႈႁၼ်ၽူႈမၢႆၼၼ်ႉၼွၼ်းလူမ်ႉတၢႆၵႂႃႇယဝ်ႉ။ သဵင်ၵွင်ႈၼၼ်ႉတႄႉ ဢမ်ႇၸႂ်ႈၽႂ်ယိုဝ်း ပဵၼ်ဝၼ်းၸိုၼ်ႈၵူၺ်း။ မိူဝ်ႈႁၼ်ၽူႈမၢႆတၢႆလူမ်ႉၼွၼ်းၵႂႃႇၸိူင်ႉၼၼ်ၵေႃႈ ၸဝ်ႈလွၼ်ႉၶိူဝ်းၵေႃႈ ၼႅတ်ႈသင်ႇႁႂ်ႈၶဝ်မတ်ႉဝၼ်းၸိုၼ်ႈၵႂႃႇၵမ်းလဵဝ်။ ၼႂ်းၶမ်ႈၶိုၼ်းဢၼ်လပ်းသိင်ႇတၼ်လူင်ၼၼ်ႉ ဝၼ်းၸိုၼ်ႈၵေႃႈ ၼင်ႈဢိင်လၵ်းသဝ်ဢၼ်ၼိုင်ႈ မီးတင်းၸိူၵ်ႈမတ်ႉမိုဝ်းပႄႈပိၵ်ႇလႄႈ မႆႉမူဝ်ႇမႃးငူပ်ႉၶတ်းသေႃးသႂ်ႇတီႈၶႃမၼ်းဝႆႉယူႇၼၼ်ႉ၊ ႁႅၼ်မုင်ႈတူၺ်း ၼႃႈၾႃႉဢၼ်မီးလုၵ်ႈလၢဝ်ႁိူဝ်ႈလႅင်းပေႃးတဵမ်ၾႃႉ ၵူၺ်းသမ်ႉဢမ်ႇမီးလုၵ်ႈလိူၼ်လႅင်းထွင်ႇပၼ်သေဢိတ်းလႄႈ တင်းၼင်ႈတင်းၶူဝ်၊ သမ်ႉပေႃးဢဝ်ၵူၼ်းပႂ်ႉယၢမ်းႁိမ်းမၼ်းၼၼ်ႉ ပေႃးတူၵ်းၸႂ်ယဝ်ႉ။ ၵူၼ်းၵေႃႉၼၼ်ႉတႄႉ ပဵၼ်သၢႆလူမ်း ၸၢႆးလိူၼ် ဢၼ်ဢမ်ႇလႆႈဢွၵ်ႇတူင်ႉၼိုင်ၸွမ်းပိူၼ်ႈၼၼ်ႉ လႆႈပဵၼ်ၵူၼ်းမႃးပႂ်ႉယၢမ်းၶဝ်ၵႂႃႇ။ မၼ်းၸင်ႇတူၺ်းဝၼ်းၸိုၼ်ႈသေလၢတ်ႈၵႂႃႇ “ပဵၼ်ၵူၼ်းယွင်ႇတေႉယဝ်ႉ” “ၸႂ်ႈယဝ်ႉ ၵဝ်ယွင်ႇ ၵွပ်ႈပိူဝ်ႈဢၢႆႈမၢၼ်ႈၼႃႈၵမ်ႇၸိူဝ်းၼၼ်ႉ မႃးပေႉၵိၼ်လူလၢႆၸိူဝ်ႉၶိူဝ်းႁဝ်းလႄႈ ၸင်ႇလႆႈလမ်းတိုၵ်းယိုဝ်းယူႇႁဵတ်းၼႆဢမ်ႇၸႂ်ႈႁႃႉ၊ ၵူၼ်းဢၼ်ပေႉၵိၼ်လူလၢႆၵူၼ်းၶိူဝ်းႁဝ်းၼင်ႇၵၼ်ၼၼ်ႉၵေႃႈ ပဵၼ်ၵူၼ်းမိူၵ်ႈလိူင်း ဢမ်ႇပိူင်ႈသင်ၵၼ်တၢင်းဢၢႆႈၸိူဝ်းၼၼ်ႉၼင်ႇၵဝ်ႇဢမ်ႇၸႂ်ႈႁိုဝ်” “ဝူၼ်ႉဝႃႈဢၼ်သူႁဵတ်းၵႂႃႇၼၼ်ႉ မၼ်းၵိုင်ႇၵႃႈမၼ်းယူႇႁႃႉ၊ ၽူႈၶဵၼ်ၼၼ်ႉ ၶဝ်ဢမ်ႇလႆႈမႃးႁဵတ်းသင်ပၼ်ႁဝ်းလူး ၵူၺ်းၵႃႈ ၽူႈမၢႆဢမ်ႇၸႂ်ႈ ဢမ်ႇမိူၼ်ၵူၼ်းၸိူဝ်းၼၼ်ႉ၊ ပဵၼ်ၵူၼ်းႁဵတ်းၵၢၼ်ပၼ်ႁဝ်းဢိူဝ်ႈ ဢမ်ႇမီးၶဝ်ယဝ်ႉ ၵၢၼ်ၵူႈလွင်ႈလွင်ႈၵေႃႈ တေလုတ်ႈႁၢမ်းၵႂႃႇသေဢမ်ႇၵႃး ဢဵၼ်ႁႅင်းႁဝ်းၵေႃႈယွမ်းပႃးဢိူဝ်ႈ သူဢမ်ႇဝူၼ်ႉၽွင်ႈၼႄႇ” “သူဝူၼ်ႉဝႃႈ ပေႃးပွႆႇၶဝ်ၵႂႃႇ လၢတ်ႈလႆႈယူႇႁႃႉဝႃႈၶဝ်တေဢမ်ႇၵႂႃႇႁဵတ်းတီႈလုၵ်ႈမႄႈပိူၼ်ႈထႅင်ႈ၊ ယုမ်ႇလႆႈယူႇႁႃႉဝႃႈတေဢမ်ႇမီးၵူၼ်းယိူင်ႈႁဵတ်းၸွမ်းမႃးထႅင်ႈ” “ၵူၺ်းၵႃႈ သူဝူၼ်ႉဝႃႈ ပိူၼ်ႈတေပွႆႇသူလွတ်ႈလႆႈယူႇႁႃႉ၊ သူယိုင်ႈၶႅၼ်းၼႃႇလိူဝ်ၵူၼ်းၸိူဝ်းၼၼ်ႉယဝ်ႉ ၶႃႈႁႅမ်ၶိုၼ်းၵူၼ်းၸုမ်းလဵဝ်ၵၼ်ၸိူင်ႉၼႆ” “သမ်ႉဝႃႈၵဝ်တၢႆၵေႃႈ ၵဝ်ၵေႃႈတေၵႅတ်ႇၶႄၵူၼ်းၵဝ်ႁႂ်ႈလႆႈဢိူဝ်ႈ!” တင်းသၢႆတႃဢၼ်မၼ်ႈၸႂ် ဢၼ်ဢမ်ႇၵူဝ်ၽႂ်ၼၼ်ႉယၵ်ႉတူၺ်းၸူးသၢႆလူမ်းၵႂႃႇ။ “မိူၼ်တေၶႂ်ႈတၢႆတေႉယဝ်ႉ” “သမ်ႉဝႃႈၶႂ်ႈယူႇၵေႃႈ ဢမ်ႇၸၢင်ႈၸွႆႈႁႂ်ႈယူႇလွတ်ႈလႆႈလူး” ဝူၼ်ႉႁၼ်ႁၢင်ႈမႄႈမၼ်း ၼႂ်းဝၼ်းၼၼ်ႉမႃးသေ ၼမ်ႉတႃမၼ်းၵေႃႈ ၸိုမ်ႉယမ်းမႃးယဝ်ႉ။ ဝၼ်းယဝ်ႉၶိုၼ်းၶိုၼ်းယဝ်ႉဝၼ်း ဝၼ်းၸိုၼ်ႈၼၼ်ႉ ထုၵ်ႇမတ်ႉတၢၵ်ႇလႅတ်ႇတၢၵ်ႇလူမ်းမႃး ဢမ်ႇပၼ်ၵိၼ်ၶဝ်ႈၵိၼ်ၼမ်ႉသင် မိူၼ်ပွႆႇႁႂ်ႈမၼ်းတၢႆၵႂႃႇတီႈၼၼ်ႈဝႆႉၼၼ်ႉယဝ်ႉ။ ၽၢင်ႁၢင်ႈမၼ်းၵေႃႈ ပေႃးဢမ်ႇလီတူၺ်းသေဢိတ်း သီႇသူပ်းသမ်ႉပေႃး ႁႅင်ႈၶေႃႇလေႃႇလူင်ဝႆႉ ႁၢင်ႈၽၢင်ပေႃးယွမ်ႁႅင်ႈလူင်ၵႂႃႇ၊ ၵွပ်ႈမီးၶေႃႈၸီႉသင်ႇႁၢမ်ႈ ဢမ်ႇပၼ်ၽႂ်ၵႂႃႇတူၺ်းလႄႈ မၼ်းၵေႃႈၼင်ႈယူႇႁင်းၵူၺ်းမၼ်း တီႈၸဵင်ႇတပ်ႉၼၼ်ႉမႃး သၢမ်ဝၼ်းသၢမ်ၶိုၼ်းယူႇယဝ်ႉ။ ၵူၼ်းသိုၵ်းဢၼ်ယူႇၼႂ်းတပ်ႉၸိူဝ်းၼၼ်ႉ ၽႂ်ႁၼ်ၵေႃႈ သမ်ႉပေႃးဢီးလူမၼ်းမႃးသေ ဢွၼ်ၵၼ်တုၵ်းယွၼ်း ႁႂ်ႈပွႆႇပၼ်မၼ်းၼႆယူႇ၊ ၵူၺ်းၵႃႈ ၸဝ်ႈလွၼ်ႉၶိူဝ်းၼၼ်ႉၵေႃႈ လၢတ်ႈသဵင်ၶႅင်ၵႂႃႇၸူးၸိူဝ်းၶဝ် “ပၼ်ႁႂ်ႈမၼ်းတၢႆၵႂႃႇတီႈၼၼ်ႈလႄႈ” ၼႆၵူၺ်း ဢမ်ႇသူၼ်ၸႂ်သင်မၼ်းသေဢိတ်း။ သၢႆလူမ်းၼၼ်ႉၵေႃႈ သမ်ႉဝႃႈဢမ်ႇလႆႈလၢတ်ႈသင် ဢမ်ႇလႆႈၵႂႃႇယူႇၸမ်ၵေႃႈ လွမ်လွမ်သေ မုင်ႈတူၺ်းဝၼ်းၸိုၼ်ႈယူႇၵူၺ်းၼင်ႇၵဝ်ႇ။ ထိုင်မႃးထႅင်ႈၶိုၼ်းၼိုင်ႈ တေပဵၼ်ၶိုၼ်းထီႉသီႇယဝ်ႉ ဢၼ်ဝၼ်းၸိုၼ်ႈထုၵ်ႇမတ်ႉ သၢႆလူမ်းၼၼ်ႉ တင်ႈၸႂ်မႃးၸူးဝၼ်းၸိုၼ်ႈ ဢၼ်ၼွၼ်းလပ်းယူႇၼၼ်ႉလႄႈ ႁွင်ႉဝၼ်းၸိုၼ်ႈလွႆးလွႆးသေ “ဝၼ်းၸိုၼ်ႈၵိၼ်ၼမ်ႉသေဢိတ်ႉၼိုင်ႈလႄႈၼႃႈ” ဝၼ်းၸိုၼ်ႈၼၼ်ႉၵေႃႈ ယုၵ်ႉၶေႃးတူၺ်းသၢႆလူမ်းသေ “ၽၢၵ်ႇလၢတ်ႈပၼ်တီႈမေႃယႃၽွင်ႈဝႃႈ ႁဝ်းယွမ်းၼွမ်းယူႇ ဢၼ်ၸူဝ်းၶဝ်မႃး တီႈၼႆႈ” လၢတ်ႈယဝ်ႉၵေႃႈ ပွႆႇတူဝ်မၼ်းၼင်ႈဢိင်လၵ်း မိူၼ်ယင်းတိုၵ်ႉတေထွတ်ႇၸႂ်မၼ်းယူႇၼၼ်ႉယဝ်ႉ။ သၢႆလူမ်းၵေႃႈ ၼႅတ်ႈႁွင်ႉၵူၼ်းၸွႆႈမႃးယဝ်ႉ တူဝ်မၼ်းၼၼ်ႉၵေႃႈ ဢဝ်မိတ်ႈတီႈဢႅဝ်မၼ်း တႅပ်းၶၢတ်ႇၸိူၵ်ႈၼၼ်ႉသေ ႁွပ်ႇဢုမ်ႈဢဝ် ဝၼ်းၸိုၼ်ႈၵႂႃႇၸူးတီႈမေႃယႃၵမ်းလဵဝ်ယူႇ၊ ၵူၺ်းၵႃႈ မိူဝ်ႈၵႂႃႇႁွတ်ႈၼႂ်းသုမ်ႉမေႃယႃၼၼ်ႉၵေႃႈ မီးၸဝ်ႈလွၼ်ႉၶိူဝ်းယူႇၸွမ်းဝႆႉယူႇယဝ်ႉ၊ မေႃယႃဢၼ်ႁၼ်ၼင်ႇၼၼ်ၵေႃႈ ႁိပ်ႈၼႅတ်ႈယူတ်းယႃပၼ်ၵမ်းလဵဝ်။ ၵူၼ်းသိုၵ်းလုၵ်ႈၼွင်ႉၸဝ်ႈလွၼ်ႉၶိူဝ်း ဢၼ်ယူႇၼႂ်းတပ်ႉၼၼ်ႉၵေႃႈ ဢွၼ်ၵၼ်မႃးတုၵ်းယွၼ်း လၢတ်ႈႁႂ်ႈလူတ်းယွၼ်ႇပၼ်တၢမ်ႇဝၼ်းၸိုၼ်ႈ လူၺ်ႈမီးသၢႆလူမ်းၸၢႆးလိူၼ်ပဵၼ်ၵူၼ်းတႄႇမၼ်းယဝ်ႉ။ ဝၼ်းၸိုၼ်ႈဢၼ်ၼွၼ်းလပ်းၵႂႃႇ ဢမ်ႇၼပ်ႉဝၼ်းၼပ်ႉၶိုၼ်းလႆႈၼၼ်ႉၵေႃႈ တိုၼ်ႇမႃးၶိုၼ်း လႆႈႁၼ်ၶမ်းလိုၼ်းမီးယူႇႁိမ်းမၼ်းဝႆႉသေ တင်းယုမ်ႉၸူမ်းသိူဝ်းၸူးမၼ်းၵႂႃႇယဝ်ႉ။ “တိုၼ်ႇလႆႈယဝ်ႉႁႃႉ!” “ႁဝ်းယင်းပႆႇတၢႆၵွၼ်ႇႁႃႉ” “သူတေတၢႆဢမ်ႇလႆႈ ပေႃးသူတၢႆယဝ်ႉ ႁဝ်းတေယူႇတီႈၼႆႈၵေႃႉလဵဝ်လႆႈၸိူင်ႉႁိုဝ်” လၢတ်ႈဢွၵ်ႇမႃးပႃးတင်းၼမ်ႉတႃယူႇယဝ်ႉ။ ၸဝ်ႈလွၼ်ႉၶိူဝ်းၵေႃႈ မိူဝ်ႈႁူႉဝႃႈဝၼ်းၸိုၼ်ႈတိုၼ်ႇယဝ်ႉၼႆ ၼႅတ်ႈမႃးထူပ်းၵမ်းလဵဝ်သေ လၢတ်ႈၸူးၵႂႃႇ “ႁူႉတူဝ်မႃးယဝ်ႉႁႃႉ ပဵၼ်ႁိုဝ်ဝႆႉလႃႇ” သမ်ႉဝႃႈသဵင်ၶဵင်ၵေႃႈ မီးလွင်ႈမႆႈၸႂ်လေႃးဝႆႉယူႇ။ “ဢမ်ႇပဵၼ်သင်ယဝ်ႉၶႃႈ!” “ဢိူဝ်ႈ..လီယဝ်ႉ” ယဵၼ်ၵႂႃႇၵႅပ်ႉၼိုင်ႈသေ ၸင်ႇၶိုၼ်းလၢတ်ႈၸူးဝၼ်းၸိုၼ်ႈၵႂႃႇ “ႁူႉယူႇဢမ်ႇၸႂ်ႈႁႃႉၼၼ်ႉ ပဵၼ်လွၵ်းလၢႆးလဵဝ်ဢၼ်ၸွႆႈမႂ်းလႆႈ ၶႅၼ်ႇတေႉယဝ်ႉ ဢၼ်ၶတ်းၸႂ်ဢူတ်းယဵၼ်ႉလႆႈ” ဝၼ်းၸိုၼ်ႈၵေႃႈ ၼင်ႈသေတွပ်ႇၸူးၵႂႃႇ “ဢေႃႈ..ႁူႉယဝ်ႉၶႃႈ” မိူၼ်မၼ်းတေပွင်ႇၸႂ်ၵူႈလွင်ႈယဝ်ႉ သင်ၸိူဝ်ႉ ဢမ်ႇမတ်ႉဝၼ်းၸိုၼ်ႈႁႂ်ႈပေႃးၸမ်တၢႆ ႁႂ်ႈပိူၼ်ႈပေႃးမီးၸႂ်ဢီးလူမႃးလႆႈၸိူင်ႉၼၼ်ၼႆ၊ ၽႂ်ၽႂ်ၵေႃႈတေဢမ်ႇႁၢၼ်ႉၸႂ်လွင်ႈဢၼ်ဝၼ်းၸိုၼ်ႈ ၶႃႈႁႅမ်ၽူႈမၢႆ ဢၼ်ႁဵတ်းၵၢၼ်ယူႇၸွမ်းၵၼ်မႃးႁိုင်ၼၼ်ႉလႆႈ။ သင်ဢမ်ႇႁဵတ်းၸိူင်ႉၼၼ် ဝၼ်းၸိုၼ်ႈတေၸၢင်ႈထုၵ်ႇဢဝ်ၵႂႃႇတၢႆပႅတ်ႈယဝ်ႉလူးၵွၼ်ႇ။ ၸႂ်ႉလွင်ႈဢူၼ်ႈဢွၼ်ႇႁဵတ်းပဵၼ်တီႈပိူၼ်ႈဢီးလူ ဢဝ်လွင်ႈဢီးလူဢၼ်ပိူၼ်ႈမီးပၼ်ၼၼ်ႉ မႃးပဵၼ်ဢဵၼ်ႁႅင်းႁႂ်ႈပိူၼ်ႈၶႂ်ႈၸွႆႈထႅမ်ၶိုၼ်း။ လွင်ႈဢၼ်မီးၵူၼ်းတင်းတပ်ႉ မႃးတုၵ်းယွၼ်းႁႂ်ႈပွႆႇပၼ်ဝၼ်းၸိုၼ်ႈၼၼ်ႉၵေႃႈ လႆႈဝႃႈပဵၼ်တီႈဢၼ်ႁဵတ်းႁႂ်ႈပိူၼ်ႈႁၼ်ၸႂ်မၼ်းမႃးလႄႈ လူတ်းယွၼ်ႇပၼ်မၼ်းၵႂႃႇယူႇယဝ်ႉ။ ၼင်ႇႁိုဝ်ပေႃးတေဢမ်ႇပူၼ်ႉၵႂႃႇလၢႆလၢႆၼၼ်ႉ ၸဝ်ႈလွၼ်ႉၶိူဝ်း သင်ႇႁႂ်ႈဢမ်ႇပၼ်ဝၼ်းၸိုၼ်ႈ ယိပ်းၵွင်ႈ ၼႂ်းၶၢဝ်းတၢင်းသၢမ်လိူၼ် မိူၼ်တင်းဢမ်ႇပၼ်ၵႂႃႇတၢင်းလႂ်လႆႈ ၼၼ်ႉယဝ်ႉ။ ၼႂ်းၶၢဝ်းတၢင်းသၢမ်လိူၼ်ၼၼ်ႉၵေႃႈ ဝၼ်းၸိုၼ်ႈလႆႈမႃးႁဵတ်းၵၢၼ်တႅၼ်းတီႈ ၽူႈမၢႆၵေႃႉၵဝ်ႇၼၼ်ႉၵႂႃႇ လူၺ်ႈမီးသၢႆလူမ်းၸွႆႈတူၺ်းၵႂႃႇၸွမ်း။ ၼႂ်းငဝ်းလၢႆးၶိုၵ်ႉၶၵ်ႉၼၼ်ႉ မၢင်ပွၵ်ႈမၼ်းဢမ်ႇမီးၵၢၼ်ၽႂ်ၵၢၼ်မၼ်းလႄႈ ၽႂ်မေႃၽႂ်လႆႈဢိတ်းဢွတ်းၼႆၵေႃႈ ႁႂ်ႈၵၼ်ႁဵတ်းၵႂႃႇၵူၺ်း၊ သၢႆလူမ်းၵေႃႈ ၽွင်းဢမ်ႇမီးၽူႈမၢႆၼၼ်ႉ မၼ်းၵေႃႈလႆႈႁဵတ်းတႅၼ်းၵႂႃႇၸူဝ်ႈၶၢဝ်းသေ ၵွပ်ႈပိူဝ်ႈယူႇၸွမ်းၵၼ်မႃးႁိုင်လႄႈ မၼ်းၵေႃႈႁူႉလွၵ်းလၢႆးမၼ်းယူႇၽွင်ႈ ၼၼ်ႉယဝ်ႉ။ .. “ဢၼ်ႁႃးဝူၼ်ႉဝႃႈဝၼ်းၸိုၼ်ႈပဵၼ်ၵူၼ်းလီၼႆႉ ဝူၼ်ႉၽိတ်းယဝ်ႉယူဝ်ႉ! ႁႃးသမ်ႉပေႃးၶႂ်ႈၵူဝ်မႃးယဝ်ႉဢ” “ပေႃးသြႃႇႁႃးဢမ်ႇၵႂႃႇပူၼ်ႉပႅၼ်လုၵ်ႈယိင်းပိူၼ်ႈတႄႉ မၼ်းၵေႃႈတေဢမ်ႇႁဵတ်းသင်ၵဝ်ႇ” တွၼ်ႈပႅတ်ႇသုတ်းၵႂႃႇယဝ်ႉ သိုပ်ႇလူထႅင်ႈတွၼ်ႈၵဝ်ႈၶႃႈ။ တႃႇတွင်း။ ။ၸိူင်းႁူဝ်ၼႆႉပဵၼ်ၸိူင်းဢၼ်ဝူၼ်ႉသၢင်ႈဢဝ်ၵူၺ်းဢမ်ႇၸႂ်ႈလွင်ႈတႄႉ။

['ၸိူင်းတိုၵ်း', 'ၸိူင်းၸၢတ်ႈပၢၼ်', 'ၸိူင်းတႆး']

2024-04-27T07:48:29

https://tainovel.com/%e1%80%99%e1%80%ad%e1%80%b0%e1%80%9d%e1%80%ba%e1%82%88%e1%82%81%e1%80%9d%e1%80%ba%e1%80%b8%e1%82%81%e1%80%90%e1%80%ba%e1%80%b8%e1%82%81%e1%80%b5%e1%80%90%e1%80%ba%e1%80%b8/

မိူဝ်ႈႁဝ်းႁတ်းႁဵတ်း

လွင်ႈၼွၼ်းၾၼ်ႁဝ်းၼၼ်ႉ ၸၢင်ႈႁဵတ်းႁႂ်ႈပဵၼ်မႃးလႆႈတေႉယူႇ သင်ဝႃႈႁဝ်းႁတ်းႁဵတ်းႁႂ်ႈမၼ်းပဵၼ်။

['ၵူႈလွင်ႈလွင်ႈ', 'လွၼ်ႉမွၼ်းၵႂၢမ်း']